1. Hüküm

Vasî tayini

( ) oda-i merkūmenin mühimmât-ı lâzımesine ve eyyâm-ı mübârekede ta‘âm tabh olunup fukarâsına it‘âm oluna deyû vasiyyet ve bu vasiyyetimi tenfîze merkūm Osman Beşe’yi vasiyy-i muhtâr nasb ve ta‘yîn eyledim dedikde ol dahi vesâyet-i mezbûreyi kabûl ve hizmeti lâzımesini edâya ta‘ahhüd etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min şehri Ramazâni’l-mübârek sene selâse ve seb‘în ve elf.

Şuhûdü’l-hâl: Ahmed Çelebi b. Bâli el-mütevellî, İbrahim Odabaşı b. Musa, Mustafa Beşe b. Hızır, el-Hâc Muslu Beşe b. Abdullah, Ali Beşe b. Mehmed er-Râcil, Ali Beşe b. Derviş, Mehmed Beşe b. Abdi, Muslu Beşe b. Derviş, Ahmed Çelebi b. Veli, Mehmed Beşe b. Ahmed, Türbedâr Ahmed Hoca b. Mehmed.

(İSTANBUL12 - cilt: 16, sayfa: 101 - Hüküm no: 1 - Orijinal metin no: [1a-1])﻿

﻿

﻿

2. Hüküm

Ali Efendi b. Sinan’ın halen İsmail Beşe b. Ali’de emaneten bulunan terekesinin vârislerin vekili olan es-Seyyid İbrahim b. Mustafa’ya teslim edilmesi

İsbât-ı irse vekâlet Vilâyet-i Anadolu’da medîne-i Aksaray mahallâtından Câmi‘-i Kebîr mahallesi sükkânından olup kendi tarafından asîl ve vâlidesi Cennet bt. İlyas ile li ebeveyn karındaşı Abdülcelil ve kız karındaşı Şerife Fâtıma taraflarından husûs-ı âtîye vekâlet iddi‘â eden es-Seyyid İbrahim b. Mustafa meclis-i şer‘de mahmiye-i İstanbul’da Sultan Selim kurbunda sâkin zahrü’l-müderrisîni’l-kirâm Ali Efendi b. Sinan tarafından zikri âtî da‘vâda husûmet ve redd-i cevâba vekîl olup Mehmed Çelebi b. Hüseyin ve Hasan Çelebi b. Şaban şehâdetleri ile şer‘an vekâleti sâbite olan İsmail Beşe b. Ali mahzarında da‘vâ edip bundan akdem müvekkili mûmâ-ileyh Ali Efendi’nin hizmetinde iken fevt olan li ebeveyn karındaşımız es-Seyyid Mehmed’in mezbûre Cennet vâlidesi ve merkūme Şerife Fâtıma ile mezbûr es-Seyyid Abdülcelil ve ben li ebeveyn karındaşları olup verâseti bize münhasıra olmağın cemî‘ terekesi bi hasebi’l-irs bize intikāl eylemişdi hâlâ müvekkili mezbûr Ali Efendi’nin bi’l-emâne makbûzu olan terekesini asâleten ve vekâleten bi’l-verâse taleb ederim suâl olunsun dedikde gıbbe’s-suâl vekîl-i mezbûr İsmail Beşe cevâbında müvekkili mûmâ-ileyh Ali Efendi müteveffâ-yı mezbûrun terekesini emâneten kabz ettiğini ikrâr, lâkin mezbûr Cennet vâlidesi ve mezbûre Şerife ve mezbûrân es-Seyyid İbrahim ve es-Seyyid Abdülcelil müteveffâ-yı mezbûrun li ebeveyn karındaşları olduğunu ve mezbûrun taraflarından müdde‘î-i mezbûrun vekâletini münkir olıcak müdde‘î-i mezbûrdan müdde‘âsını müsbite beyyine taleb olundukda udûl-i müslimînden medîne-i mezbûre sâkinlerinden es-Seyyid Abdülkādir Çelebi b. es-Seyyid Turhacı ve es-Seyyid Abdülhadi Çelebi b. İbrahim ve Ahmed Çelebi b. Süleyman nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka müteveffâ-yı mezbûr es-Seyyid Mehmed’in mezbûre Cennet vâlidesi ve mezbûre Şerife Fâtıma ile mezbûrân es-Seyyid İbrahim Çelebi ve es-Seyyid Abdülcelil Çelebi li ebeveyn karındaşlarıdır, babaları mezbûr Mustafa Çelebi b. Abdullah ve vâlideleri Cennet bt. İlyas’dır ve maskat-ı re’sleri zikr olunan Câmi‘-i Kebîr mahallesidir, müteveffâ-yı mezbûrun vârisi [verâseti] mezbûrûna münhasıradır mezbûre Cennet ile merkūme Şerife Fâtıma ve es-Seyyid Abdülcelil ve mezbûr es-Seyyid İbrahim cümlesi müteveffâ-yı mezbûrun terekesinden kendilere isâbet eden hisse-i şer‘iyyelerini vâzı‘u’l-yed olan mezbûr Ali Efendi’den taleb ve da‘vâ ve ahz u kabz ve kendilere îsâle ve kabz ve îsâl mütevakkıf olduğu umûrun cümlesine müdde‘î-i mezbûr es-Seyyid İbrahim’i huzûrumuzda taraflarından vekîl ve nâib-i menâb nasb ve ta‘yîn eylediler. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra müvekkili mezbûr Ali Efendi’nin makbûzu olan terekeyi müdde‘î-i mezbûr es-Seyyid İbrahim’e teslîme vekîl-i mezbûr İsmail Beşe’ye tenbîh olunup mâ vaka‘a bi’t-taleb ketb olundu. Fi’l-yevmi’l-âşir min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Es-Seyyid Mehmed Efendi b. es-Seyyid Ali, es-Seyyid Mehmed Çelebi b. es-Seyyid Ali, Abdülkādir Çelebi, el-Hâc Ahmed b. Mahmud, Abdi b. Hüseyin.

(İSTANBUL12 - cilt: 16, sayfa: 101 - Hüküm no: 2 - Orijinal metin no: [1a-2])﻿

﻿

﻿

3. Hüküm

Bozacı Marko v. Tanaş’ın Küçük Karaman’daki bozahâne eşyalarındaki payını Mehmed b. Abdullah’a sattığı

Mübâye‘a-i boz[a]hâne Mahmiye-i İstanbul’da bozacı tâifesinden Marko v. Tanaş nâm zimmî meclis-i şer‘-i hatîrde râfi‘ü’l-kitâb Mehmed b. Abdullah muvâcehesinde ikrâr ve takrîr-i kelâm edip Küçük Karaman’da Hüseyin Ağa Boz[a]hânesi demekle ma‘rûf boz[a]hânede vâki‘ âlâtından iki kazan ve altı aded fıçı ve kırk çömçe ve otuz aded kuka ve yirmi aded ağaç sini ve iki darı anbarı ve bir küp ve bir hamur teknesi ve bir el değirmeni ve bir tencere ve bir tava ve yetmiş beş aded kebâb şişi ve sâir beynimizde ma‘lûm âlâtdan dört sehimde bir sehim hisse-i şâyi‘amı işbu merkūm Mehmed’e bi safka-i vâhide beş bin akçeye bey‘ ve teslîm edip mezbûr Mehmed dahi iştirâ ve kabûl ettikden sonra meblağ-ı mezbûr beş bin akçeyi mezbûr Mehmed yedinden alıp kabz eyledim. Fîmâ ba‘d zikr olunan eşyâdan dört hissede bir hisse-i şâyi‘am mezbûr Mehmed Beşe’nin mülk-i müşterâsıdır dedikde gıbbe’t-tasdîki’l-vicâhî mâ hüve’l-vâki‘ gıbbe’t-taleb ketb olundu. Fi’l-yevmi’l-âşir min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: El-Hâc Hasan b. Ali, Hasan Beşe b. Sinan, Osman b. Şaban, Ali b. el-Hâc Hüseyin, el-Hâc Ahmed b. Mahmud, Şükrullah b. Mustafa, Abdi b. Hüseyin, Baba Resûl b. Rıdvan.

(İSTANBUL12 - cilt: 16, sayfa: 102 - Hüküm no: 3 - Orijinal metin no: [1a-3])﻿

﻿

﻿

4. Hüküm

Seferikoz mahallesinden Fâtıma bt. Abdullah’ın cariyesi Gülistan bt. Abdullah’ı azat ettiği

Itâknâme Mahmiye-i İstanbul’da Seferikoz mahallesinde sâkine Fâtıma bt. Abdullah nâm hâtun meclis-i şer‘-i hatîr-i lâzımü’t-tevkīrde kendiye rıkkıyyetini mu‘terife olan, işbu orta boylu açık kaşlı gök elâ gözlü Rusiyyetü’l-asl bâ‘isetü’l-kitâb Gülistan bt. Abdullah nâm câriye-i memlûkemi hasbeten lillâhi’l-aliyyi’l-a‘lâ ve taleben li merzâtihî tahrîr ve i‘tâk ve sâir harâir-i asliyyâta idrâc ve ilhâk eyledim ba‘de’l-yevm mezbûre Gülistan sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek li sene 1073.

Şuhûdü’l-hâl: Osman b. Mehmed, Receb b. Ebûbekir, Mehmed Efendi b. Mustafa el-İmâm, el-Hâc Mehmed, el-Hâc Mustafa, el-Hâc Kadir, Mustafa Çelebi, Mehmed Bey b. Abdullah.

(İSTANBUL12 - cilt: 16, sayfa: 103 - Hüküm no: 4 - Orijinal metin no: [1a-4])﻿

﻿

﻿

5. Hüküm

Büyükçekmece’de sâkine Mariyo bt. Yani’nin ölen çocuklarının Niko v. Yani zimmetinde kalan malları için sulh oldukları

Sulh Havâss-ı Aliyye nevâhîsinden Büyükçekmece’de sâkine Mariyo bt. Yani nasrâniyye meclis-i şer‘-i hatîrde Niko v. Yani muvâcehesinde ikrâr ve i‘tirâf edip sagīr oğullarım Yorgaki ve Tanaş ve Markilo’nun? babalarından müntakil mallarından mezbûr Nikola zimmetinde kırk sekiz bin akçe hakları olup sagīrân-ı mezbûrân müte‘âkiben fevt olup verâseti bana münhasıra olmağın mecmû‘-ı meblağ-ı mezbûr bana intikāl ettikde zikr olunan kırk sekiz bin akçeden on altı bin akçesini ahz ve istîfâ edip bâkī otuz iki bin akçe hakkım kalmış idi hâlâ meblağ-ı bâkī otuz iki bin akçeyi da‘vâ ve taleb ettiğimde muslihûn tavassut edip meblağ-ı bâkī da‘vâsında beni mezbûr Niko ile sekiz bin akçe üzerine inşâ-i akd-i sulh ettiklerinde, ben dahi sulh-ı mezbûru kabûl ve bedel-i sulh olan meblağ-ı mezbûr sekiz bin akçemi mezbûr Niko yedinden tamâmen alıp kabz edip meblağ-ı bâkī otuz iki bin akçeye müte‘allika âmme-i de‘âvîden merkūm Niko’nun zimmetini ibrâ-i âm ile ibrâ edip fîmâ ba‘d husûs-ı mezbûra müte‘allik vechen mine’l-vücûh ve sebebin mine’l-esbâb mezbûr Niko üzerinde da‘vâ ve nizâ‘ım yoktur dedikde mezbûre Mariyo’nun ikrâr-ı meşrûhunu mukarrun leh mezbûr Niko vicâhen tasdîk etmeğin mâ vaka‘a gıbbe’t-taleb ketb olundu. Fi’l-yevmi’l-âşir min şehri Ramazâni’l-mübâreke li sene selâse ve seb‘în ve elf.

Şuhûdü’l-hâl: Şaban Çavuş el-Mübâşir, Ali Beşe Çukadar, Halil Beşe er-Râcil, el-Hâc Mehmed b. Mahmud, Ahmed Çelebi b. Ali ed-Dâ‘î, Abdi Çelebi b. Hüseyin, Abdullah Çelebi b. Mustafa.

(İSTANBUL12 - cilt: 16, sayfa: 103 - Hüküm no: 5 - Orijinal metin no: [1a-5])﻿

﻿

﻿

6. Hüküm

Esmak ve Asimo isimli zimmîlerin Bostan Hamamı yakınındaki bakkal dükkanı hisselerinin Kostantin v. Todori’ye satıldığı

Mülknâme-i hisse-i dükkân-ı bakkal Vilâyet-i Rumeli’nde Mora sancağında Kritine kazâsına tâbi‘ Velima nâm karye ahâlîsinden olup mukaddemâ hâlik olan Heryo v. İspelyot nâm zimmînin verâseti sulbî kebîr oğlu Esmak ile sulbiye kebîre kızı Asimo’ya münhasıra olup mezbûr Esmak asâleten ve merkūme Asimo tarafından husûs-ı câ’îye vekîl-i müsecceli olan hayyât Polidre v. Yani nâm zimmî meclis-i şer‘de bakkal olan Kostantin v. Todori nâm zimmî muvâcehesinde her biri ikrâr ve takrîr-i kelâm edip hâlik-i mezbûrun terekesinden olup irsen intikāl edip mahmiye-i İstanbul’da Bostan Hamâmı kurbunda vâki‘ bir tarafı hamam-ı merkūma ve bir tarafı Davud Çavuş b. Abdullah mülküne ve bir tarafı Süleyman Subaşı b. Abdullah mülküne ve bir tarafı tarîk-i âma müntehî arsasının Sultan Mehmed Hân vakfına, senede yirmi beş akçe mukāta‘ası olan mülk bakkal dükkânının üç sehimde bir sehim hisse-i şâyi‘asını yüz esedî guruşa merkūm Kostantin zimmîye tarafeynden îcâb ve kabûlü hâvî bey‘-i kat‘î ile bey‘ ve teslîm ol dahi ber vech-i muharrer iştirâ ve tesellüm eyledikden sonra semeni olan yüz esedî guruşu merkūm Kostantin yedinden alıp kabz eyledik. Min ba‘d hisse-i merkūme mezbûr Kostantin zimmînin mülkü olup keyfe mâ yeşâ’ mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek sene 1073.

Şuhûdü’l-hâl: Ahmed Çelebi b. Mahmud kethüdâ-yı muhzırân, Du‘âcı Ahmed Çelebi b. Ali el-Muhzır, Osman Çelebi b. Abdullah el-Muhzır, Mehmed b. Ramazan el-Muhzır, Baba Resûl b. Rıdvan el-Muhzır, Yorgi v. Yani, Dimitri v. Petro, Panayot v. Todori, Pavlo v. Petro, Yani v. Todori, Dimitri v. Polidre, İstati v. Yani.

(İSTANBUL12 - cilt: 16, sayfa: 104 - Hüküm no: 6 - Orijinal metin no: [1b-1])﻿

﻿

﻿

7. Hüküm

Mariyola bt. Aleksi ile oğlu Nestaş’ın Mahmud Ağa’nın bakkal dükkanındaki eşyalarını Panayot v. Todori’ye sattığı

Bakkal dükkânında olan eşyâ bey‘i hücceti Mahmiye-i İstanbul’da Ali Paşa-yı Atîk mahallesinde sâkin olup bundan akdem hâlik olan Bakkal Liyozi v. Yani’nin verâseti zevcesi Mariyola bt. Aleksi ile sagīr oğlu Anastas’a münhasıra olduğu şer‘an zâhir ve sagīr-i mezbûrun tesviye-i umûru için vâlidesi mezbûre Mariyola kıbel-i şer‘den mansûbe vasîsi olduğu şer‘an mütebeyyin oldukdan sonra, mezbûre Mariyola meclis-i şer‘-i hatîrde Panayot v. Todori muvâcehesinde asâleten ve vesâyeten ikrâr ve i‘tirâf edip hâlik-i mezbûrun terekesinden olup sagīr-i mezbûr ile bana intikāl edip Sultan Selim sûkunda Mahmud Ağa’nın bakkal dükkânında vâki‘ bakkal âlâtından on aded fıçı ve iki küp ve nühâs terâzî ve iki takım nühâs derâhim ve iki kantar ve beş aded zenbil ve altı aded tabla ve iki zeytin yağı çömleği mezbûr Panayot’a bi safkatin iki bin sekiz yüz akçeye asâleten ve vesâyeten bey‘ ve teslîm edip meblağ-ı mezbûru tamâmen alıp kabz eyledim. Fîmâ ba‘d eşyâ-i mezbûre Panayot’un mülküdür dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Ramazâni’l-mübârek sene 1073.

Şuhûdü’l-hâl: Mehmed Çelebi b. Abdullah, Ahmed Çelebi b. Ali ed-Dâ‘î, Mehmed b. Ali, Şükrullah Bey b. Mustafa, Mehmed b. Rıdvan, Baba Resûl b. Rıdvan, Todori v. Yani, Yani v. Petro, Yorgi v. Yani, Yorgi v. Nikola, Yorgi v. Dimitri, Todori v. Avraham, Kostantin v. Todori, Yorgi v. Todori, Dimitri v. Polindi.

(İSTANBUL12 - cilt: 16, sayfa: 105 - Hüküm no: 7 - Orijinal metin no: [1b-2])﻿

﻿

﻿

8. Hüküm

Karabaş mahallesinde sâkine Fâtıma bt. Derviş’in vârisi Sâliha bt. Veli’nin Mehmed Çelebi b. İshak’da olan hissesinin babası Veli tarafından alındığı

Kabz-ı mîrâs Mahmiye-i İstanbul’da Yenibahçe kurbunda Karabaş mahallesinde sâkine iken bundan akdem vefât eden Fâtıma bt. Derviş nâm sagīrenin verâseti, li ebeveyn kız karındaşı Ayşe’ye ve li üm kız karındaşı Sâliha bt. Veli nâm sagīreye ve li ebeveyn ammi Abdi b. Hüsam nâm kimesneye münhasıra olduğu şer‘an zâhir ve mütehakkik oldukdan sonra, mezbûre Sâliha’nın babası mezkûr Veli meclis-i şer‘-i hatîr-i lâzımü’t-tevkīrde müteveffât-ı mezbûre Fâtıma’nın hâl-i sıhhatinde kıbel-i şer‘den mansûb vasîsi olan bâ‘isü’l-kitâb Mehmed Çelebi b. İshak mazharında bi’l-velâye ikrâr ve takrîr-i kelâm edip müteveffât-ı mezbûre Fâtıma’nın mezbûr Mehmed Çelebi yedinde olan dört bin üç yüz yirmi akçe metrûkâtından kızım sagīre-i mezbûreye bi hasebi’l-irsi’ş-şer‘î isâbet eden yedi yüz yirmi akçe südüs hissesini merkūm Mehmed Çelebi yedinden bi’l-velâye ahz u kabz eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min şehri Ramazâni’l-mübârek sene 1073.

Şuhûdü’l-hâl: Mehmed Çelebi b. Mustafa el-Müezzin, Mustafa Beşe b. Yusuf, es-Seyyid Mehmed Çelebi b. Ahmed, Mehmed b. Veli, Mehmed b. Mustafa, Pîrî Bey b. Hüseyin, Mustafa b. İsâ, Mehmed b. Ramazan.

(İSTANBUL12 - cilt: 16, sayfa: 105 - Hüküm no: 8 - Orijinal metin no: [1b-3])﻿

﻿

﻿

9. Hüküm

Harun v. İsak isimli Yahudinin vârislerinin Bahçekapı’daki arsalarını Ağazâde Halil Efendi’ye sattıkları

Bey‘-i arsa Aragon cemâ‘atinden Harun v. İsak nâm yahudi mukaddemâ hâlik olup verâseti zevce-i metrûkesi Velida bt. Mosi nâm yahudiyeye ve sulbî kebîr oğlu İsak’a ve sulbiyîn kebîre kızları Sultana ve Hanola ve Meyrem’e münhasıra olup ve mezbûrât Velida ve Sultana ve Hanola ve Meyrem taraflarından husûs-ı âti’z-zikre vekîl olup Aragon cemâ‘atinden Menteş v. Bayram ve Hamon cemâ‘atinden Kiresun v. Me[n]teş nâm yahudiler şehâdetleri ile vekâleti sâbite olan mezbûr İsak asâleten ve vekâleten meclis-i şer‘de umdetü’l-mevâ[liyyü’l-]kirâm zübdetü’l-vülâti’l-enâm sâbıkan Üsküdar kadısı olan Ağazâde Halil Efendi taraflarından husûs-ı câ’îye vekîl olan Mustafa Efendi b. Halil mahzarında takrîr-i kelâm edip babamız hâlik-i mezbûrun muhallefâtından olup mahmiye-i İstanbul’da Bahçekapısı dâhilinde sâbıkan Hobyar ve hâlâ Rumeli kazaskeri Kadri Efendi mahallesi denilen mahallede vâki‘ bir tarafdan Hüseyin Ağa menzili ve iki tarafdan tarîk-i âm ve bir tarafdan Nişancı Paşa vakfına müntehî bir zîr-i zemîn üç su kuyusunu ve bir harâbe müşrif hamamı müştemil olup tûlen ve arzen bi hesâb-ı şatrancî bin zirâ‘ arsayı bin yüz esedî guruşa müşârün-ileyh Halil Efendi’ye bâtten bey‘ ve teslîm bizler dahi ber minvâl-i muharrer iştirâ ve tesellüm eyledikden sonra semeni olan meblağ-ı mezbûru müşârün-ileyh Efendi yedinden asâleten ve vekâleten kabz eyledim min ba‘d arsa-i mahdûde-i mezkûra müşârün-ileyh Halil Efendi’nin mülk-i müşterâsı olup keyfe mâ yeşâ’ tasarruf eylesin dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. [Fi]’l-yevmi’l-âşir min şehri Ramazâni’l-mübârek sene 1073.

Şuhûdü’l-hâl: Osman Ağa, el-Hâc Yusuf b. Abdullah, Abdi Bey b. Sâbit, Mustafa Çelebi b. Hüseyin, Ebûbekir Çelebi b. Mehmed el-Müezzin, Mehmed Çelebi el-Müezzin, Ahmed Çelebi b. Mahmud Kethüdâ-yı muhzırân.

(İSTANBUL12 - cilt: 16, sayfa: 106 - Hüküm no: 9 - Orijinal metin no: [1b-4])﻿

﻿

﻿

10. Hüküm

Bağıcinan bt. Abdullah’ın Efdalzâde mahallesindeki mülk hanesini Şerife Fâtıma bt. es-Seyyid Mustafa’ya sattığı

Mülknâme Mahmiye-i İstanbul’da Efdalzâde mahallesinde sâkine Bağıcinân bt. Abdullah nâm hâtun meclis-i şer‘de hâfızatü’l-kitâb Şerife Fâtıma bt. es-Seyyid Mustafa mahzarında ikrâr ve i‘tirâf edip mahalle-i mezbûrda vâki‘ bir tarafı Kapıcı Mustafa mülküne ve bir tarafı benim mülküm ve bir tarafı mezbûr Fâtıma Hâtun mülküne ve bir tarafı tarîk-i hâssa müntehî iki bâb tahtânî odayı müştemil olup arsasının vâkıf-ı mezbûr mescidine senede on beş akçe mukāta‘ası olan mülk hâneyi, merkūme Fâtıma Hâtun’a on dört bin yedi yüz akçeye bey‘-i kat‘î ile bey‘ ve teslîm ve merkūme Fâtıma dahi vech-i meşrûh üzre iştirâ ve tesellüm eyledikden sonra semeni olan meblağ-ı mezbûr on dört bin yedi yüz akçeyi yedinden alıp kabz eyledim min ba‘d menzili mürtefi‘an mezbûre Fâtıma Hâtun’un mülkü olup mutasarrıfe olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî aşer min Ramazâni’l-mübârek sene 1073.

Şuhûdü’l-hâl: Mehmed Efendi b. Ömer el-İmâm, Ahmed Çelebi b. Mahmud kethüdâ-yı muhzırân, Yusuf Halîfe el-Müezzin, es-Seyyid Hasan Molla [b.] es-Seyyid ...?, Hasan Bey b. ( ) el-Cündî Süleyman b. Murad el-Cündî Mehmed b. Ramazan.

(İSTANBUL12 - cilt: 16, sayfa: 107 - Hüküm no: 10 - Orijinal metin no: [1b-5])﻿

﻿

﻿

11. Hüküm

Harun v. İsak’ın vârislerinin arsalarını müştemilatıyla Ağazâde Halil Efendi’ye sattıkları

Bey‘-i arsa ma‘a müştemilâtihâ Aragon cemâ‘atinden olup mukaddemâ hâlik olan Harun v. İsak nâm yahudinin verâseti zevce-i metrûkesi Velida bt. Mosi nâm yahudiyeye ve sulbî kebîr oğlu İsak’a ve sulbiye kebîre kızları Sultana ve Hanola ve Meryem’e münhasıra olup mezbûr İsak asâleten ve mezbûrât taraflarından husûs-ı âtîye vekîl olup Aragon cemâ‘atinden Menteş v. Bayram ve Hamon cemâ‘atinden Kiresun v. Menteş nâm yahudiler şehâdetleri ile vekâleti sâbite olmağla vekâleti meclis-i şer‘de umdetü’l-mevâliyyü’l-kirâm zübde-i vülâti’l-enâm sâbıkan Üsküdar kadısı olan Ağazâde Halil Efendi tarafından husûs-ı âtîye vekîl olan Mustafa Efendi b. Halil mahzarında ikrâr ve i‘tirâf edip mûrisimiz hâlik-i mezbûrun terekesinden olup mahmiye-i İstanbul’da Bahçekapısı dâhilinde sâbıkan Hobyar mahallesi ve hâlâ Rumeli kazaskeri olan Kadri Efendi mahallesi denilen mahallede vâki‘ bir tarafı Başeski Beşir? Ağa menzili ve bir tarafı mülk arsaya ve bir tarafı Hüseyin Ağa menziline ve bir ta[rafı] tarîk-i âma müntehî mülk bir kâriz ve bir zîr-i zemîn ve bir su kuyusunu ve bir kenîfi ve sâir mülk ebnâyı müştemil olup arsasının Nişancı Mehmed Paşa vakfına senede iki bin beş yüz akçe mukāta‘ası olan arsanın müştemilât-ı memlûke-i merkūmesi üç yüz esedî guruşa müşârün-ileyh Halil Efendi’ye bâtten bey‘ ve teslîm ol dahi iştirâ ve tesellüm ve arsasını mütevellîsi Esad Efendi izniyle ferâğ ve tefvîz, ol dahi tefevvüz ve kabûl eyledikden sonra semeni olan meblağ-ı mezbûr üç yüz esedî guruşu müşârün-ileyh Halil Efendi yedinden bi’l-asâle ve bi’l-vekâle alıp kabz eyledim min ba‘d ol müştemilât müşârün-ileyhin mülkü ve arsa-i mahdûde-i merkūme hakk-ı tefevvüzü olup mutasarrıf olsun dedikde gıbbe’t-tasdîk mâ vaka‘a bi’t-taleb ketb şüd. Fi’l-yevmi’l-âşir min [şehri] Ramazâni’l-mübârek sene 1073.

Şuhûdü’l-hâl: Osman Ağa b. ( ), el-Hâc Yusuf Beşe [b.] Abdullah, Abdi Bey b. ( ), Mustafa Çelebi b. Hüseyin, Ebûbekir Çelebi b. Mehmed, Mehmed Çelebi el-Müezzin ve gayruhüm.

(İSTANBUL12 - cilt: 16, sayfa: 107 - Hüküm no: 11 - Orijinal metin no: [1b-6])﻿

﻿

﻿

12. Hüküm

Sultan Selim câmii yakınında bakkal Dimitri v. İstemad’ın eski ortağı Yorgi v. Nikola’ya olan borcunu kabul ettiği

İkrâr-ı deyn Bakkal tâifesinden râfi‘ü’l-vesîka Yorgi v. Nikola nâm zimmî meclis-i şer‘-i hatîrde Dimitri v. İstemad nâm zimmî muvâcehesinde takrîr-i da‘vâ edip mezbûr Dimitri ile Sultan Selim câmi‘-i şerîfi’ne karîb bakkal dükkânında bakkallık san‘atında şerîkler olup fesh-i akd-i şirket edip hesâb ve kitâb ettiğimizde, merkūm Dimitri zimmetinde asl-ı mâldan yirmi sekiz bin dört yüz seksen yedi akçe hakkım zuhûr etmişdir, taleb ederim suâl olunsun dedikde gıbbe’s-suâl mezbûr Dimitri cevâbında fi’l-vâki‘ müdde‘î-i merkūm Yorgi ile san‘at-ı mezbûrede şerîkler olup ba‘de’l-fesh ve küllî hesâb zimmetimde müdde‘î-i mezbûra asl-ı mâlından yirmi sekiz bin dört yüz seksen yedi akçe deynim zuhûr eyledi. Meblağ-ı mezbûr müdde‘î-i merkūma zimmetimde edâsı lâzım deyndir dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sânî min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: El-Hâc Ahmed b. Mahmud, Osman b. Abdullah, Şükrullah b. Mustafa, Abdi b. Hüseyin, el-Hâc Ahmed b. Abdullah, Bayram b. Abdullah, Ali Çelebi el-Attâr, Baba Resûl, Andriye v. Yani, Yorgi v. Yani, Atanaş v. Yorgi, Yani v. Yorgo.

(İSTANBUL12 - cilt: 16, sayfa: 108 - Hüküm no: 12 - Orijinal metin no: [2a-1])﻿

﻿

﻿

13. Hüküm

Kırkçeşme’de ekmekçi Andriye v. Niki isimli Ermeni’nin Rus asıllı kölesi Andriye v. Yuvan’ı azat ettiği

Itâknâme Mahmiye-i İstanbul’da Kırkçeşme’de ekmekçi olan Andriye v. Niki nâm Ermeni meclis-i şer‘-i hatîr-i lâzımü’t-tevkīrde ikrâr ve i‘tirâf edip uzun boylu açık kaşlı gök elâ gözlü sarışın hâfızü’l-vesîka Rusiyyetü’l-asl Andriye v. Yuvan nâm abd-i memlûkü lâ li garazin âcil ve lâ li ivazin âcil malımdan ifrâz ve mülkümden ihrâc ve silk-i ahrâr-ı asliyyîne idrâc eyledim min ba‘d mevsûf-ı mezkûr Andriye sâir ahrâr-ı asliyyîn gibi hür olup üzerinde velâdan gayrı hakkım kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek sene 1073.

Şuhûdü’l-hâl: Hasan b. Ali, Osman Beşe b. Ahmed, Abdi Çelebi b. Hüseyin, Çorbacı Mustafa Beşe, Zarok v. İsrail, Balaban zimmî.

(İSTANBUL12 - cilt: 16, sayfa: 109 - Hüküm no: 13 - Orijinal metin no: [2a-2])﻿

﻿

﻿

14. Hüküm

Tülbentçi Anastas v. Kili’nin Rus asıllı kölesi Orkına bt. Ahnat’ı azat ettiği

Itâknâme Dülbendçi Anastas v. Kili nâm Ermeni meclis-i şer‘î hatîr-i lâzımü’t-tevkīrde ikrâr ve takrîr-i kelâm edip uzun boylu açık kaşlı koyun elâ gözlü Rusiyyetü’l-asl Orkına bt. Ahnat nâm memlûke câriyemi lâ li garazin âcil ve lâ li ivazin âcil malımdan âzâd ve mülkümden ihrâc ve silk-i harâir-i asliyyâta idrâc eyledim min ba‘d câriye-i mevsûfe-i mezkûre sâir harâir-i asliyyât gibi hürre olup üzerinde velâdan gayrı hakkım kalmadı dedikde mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek sene 1073.

Şuhûdü’l-hâl: Ahmed Çelebi b. Mahmud kethüdâ-yı muhzırân, Osman Çelebi b. Abdullah Serbölük, Mehmed b. Ramazan, Vasil v. Kili, Aleksi v. Razarya, Kosta v. Nikola, Paskali v. Yorgi.

(İSTANBUL12 - cilt: 16, sayfa: 109 - Hüküm no: 14 - Orijinal metin no: [2a-3])﻿

﻿

﻿

15. Hüküm

Malta’da esir es-Seyyid Zeynelabidin Efendi b. es-Seyyid Ahmed’le arkadaşı Mehmed b. Mansur’u esaretten kurtaran Andriye v. Kabril’e kalan borcun tecil edildiği

Te’cîl Cezîre-i Malta tâcirlerinden Andriye v. Kabril meclis-i şer‘de es-Seyyid Zeynelabidin Efendi b. es-Seyyid Ahmed muvâcehesinde ikrâr ve takrîr-i kelâm edip mezbûr es-Seyyid Zeynelabidin Efendi benim ile hâlâ cezîre-i Malta[’da] olan Mehmed b. Mansur’u cezîre-i mezbûrede Cemarya ve Patriko ve Andon nâm harbî kefere ellerinde esir iken, sekiz bin yüz yirmi riyâlî guruşa kesip mezbûr es-Seyyid Zeynelabidin Efendi ile refîki mezbûr Mehmed’i tahlîs ettikden sonra, mezbûr es-Seyyid Zeynelabidin Efendi meblağ-ı mezbûr sekiz bin yüz yirmi guruşu İstanbul’da bana tahsîl ve teslîm etmek üzre merkūm Mehmed cezîrede alıkonulup mezbûr es-Seyyid Zeynelabidin Efendi ile hâlâ mahmiye-i İstanbul’a geldikde, yalnız mezbûr es-Seyyid Zeynelabidin Efendi’yi dört bin beş yüz guruşu kat‘ edip meblağ-ı mezbûr dört bin beş yüz guruşdan iki bin riyâlî guruşun[u] mezbûr es-Seyyid Zeynelabidin Efendi yedinden alıp kabz edip bâkī iki bin beş yüz guruşun târih-i kitâbdan yirmi gün tamâmına değin bin guruşun[u] ve seksen gün tamâmına değin bin beş yüz guruşun[u] te’cîl eyledim dedikde gıbbe’t-tasdîk-i şer‘iyye meblağ-ı mezbûr iki bin beş yüz guruş mahmiye-i mezbûrda Ali Paşa mahallesinden es-Seyyid Ali Efendi b. es-Seyyid Hasan ve es-Seyyid Şaban Çelebi b. es-Seyyid Mahmud her biri emr ve kabûlü hâvî kefâlet-i sahîha-i şer‘iyye ile kefîller olmağın mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Ramazâni’l-mübârek sene 1073.

Şuhûdü’l-hâl: Abdurrahman Çelebi b. Ahmed el-hatîb, es-Seyyid Mehmed Çelebi b. es-Seyyid Ali, Abdullah Efendi b. Mustafa, es-Seyyid Sadi b. es-Seyyid Nurullah, Muharrem Efendi b. Mustafa, Hacı Mustafa b. Pîrî, el-Hâc Bayram b. Pîrî, el-Hâc Ahmed b. Mahmud ve gayruhüm.

(İSTANBUL12 - cilt: 16, sayfa: 109 - Hüküm no: 15 - Orijinal metin no: [2a-4])﻿

﻿

﻿

16. Hüküm

Sarı Nasûh mahallesi sakinlerinden Hüseyin Beşe b. Mustafa’nın Rus asıllı cariyesi Muammer bt. Abdullah’ı azat ettiği

Itâknâme Dârü’l-hilâfeti’l-aliyye Kostantıniyye el-mahmiyye’de Sarı Nasûh mahallesi sükkânından Hüseyin Beşe b. Mustafa tarafından zikri âtî i‘tâka vekîl olup Hüseyin Efendi b. Mustafa ve Mustafa Halîfe b. Ali el-Müezzin şehâdetleriyle şer‘an vekâleti sâbite olan el-Hâc Hüsrev b. Abdullah nâm kimesne meclis-i şer‘-i hatîr-i lâzımü’t-tevkīrde bi’l-vekâle takrîr-i kelâm edip müvekkilim mezbûr Hüseyin Beşe kendiye rıkkıyyetini mu‘terife olan, işbu orta boylu açık kaşlı elâ gözlü Rusiyyetü’l-asl bâ‘isetü’l-kitâb Muammer bt. Abdullah nâm câriyesini hasbeten lillâhi’l-hallâk malından tahrîr ve i‘tâk ve sâir harâir-i asliyyâta ilhâk eyledi. Fîmâ ba‘d mezbûre Muammer sâir harâir gibi hürredir, üzerinde hakk-ı velâdan gayrı hak ve alâkam kalmadı dedikde mâ vaka‘a bi’t-taleb ketb olundu. Fi’l-yevmi’s-sâlis aşer min şehri Ramazân sene 1073.

Şuhûdü’l-hâl: Ali Çavuş b. Malkoç, Ömer Efendi b. Mahmud el-İmâm, Mustafa b. Rıdvan el-Kayyım, Hamza Beşe b. Ahmed, Cafer b. Abdullah, Mahmud Çelebi er-Râcil, Derviş Beşe b. Abdullah er-Râcil.

(İSTANBUL12 - cilt: 16, sayfa: 110 - Hüküm no: 16 - Orijinal metin no: [2a-5])﻿

﻿

﻿

17. Hüküm

Tezgahtarlık yaptığı Panayot v. Todori’nin dükkanından çaldığı parayla firar eden Yani v. Dimo’nun kefilleri tarafından iade edildiği

Teslîm-i kefîl Mahmiye-i İstanbul’da Havyarcı tâifesinin kethüdâları olan Panayot v. Todori nâm zimmî meclis-i şer‘-i hatîrde işbu bâ‘isü’s-sifr Mavridi v. Dimitri ve Nikola v. Minho nâm zimmîler mahzarında ikrâr ve takrîr-i kelâm edip bundan akdem işbu hâzır bi’l-meclis Yani v. Dimo nâm zimmî bana destgâhdar olmak için dükkânıma geldikde, mezbûrân Mavridi ve Nikola eğer merkūm Yani malın alıp gaybet ve firâr ederse, biz nefsine kefîl oluruz dediklerinden sonra, mezbûr Yani on dört bin akçem alıp firâr etmiş idi hâlâ mezbûr Yani’yi bulup nefsini bana teslîm ettiler dedikde mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek sene 1073.

Şuhûdü’l-hâl: Mustafa b. Mehmed el-Muhzır, Mehmed b. Ramazan, Pîrî Bey b. Mehmed, Ahmed b. Abdülcebbar, Yani v. Dimo, Zato v. Şiro, Nikola v. Estarazer.

(İSTANBUL12 - cilt: 16, sayfa: 111 - Hüküm no: 17 - Orijinal metin no: [2a-6])﻿

﻿

﻿

18. Hüküm

Ümmü’l-veled olan Mülâyim bt. Abdullah’ın artık hür olduğu

İsbât-ı ümm-i velediyyet Mahmiye-i İstanbul’da Edirnekapısı kurbunda sâkin olup mukaddemâ vefât eden Mehmed b. Abdullah’ın sulbî sagīr oğlu Mehmed’in vâlidesi ve ümm-i veledi bâ‘isetü’l-vesîka Mülâyim bt. Abdullah meclis-i şer‘de kendiye ve sagīre-i mezbûra refîk olmak zu‘muyla vâzı‘u’l-yed olan Selim Beşe b. ( ) mahzarında üzerine da‘vâ edip ben mukaddemâ fevt olan Hasan’ın memlûke câriyesi olup ba‘de vefâtihî evlâd-ı sıgārına intikāl eylediğimde tereke-i menkūlesi bey‘ olundukda mezbûr Mehmed beni sekiz bin akçeye re’y-i hâkimi’ş-şer‘ ile iştirâ edip ba‘dehû hâkimü’ş-şer‘ mezbûr Mehmed’i sıgār-ı merkūmuna vasî nasb eyledikden sonra mezbûr Mehmed bana vat‘ edip işbu sagīr-i mezbûr hâsıl oldukda, da‘vet-i sagīr-i mezbûr mezbûr Mehmed’in sulbî oğlu ve ben ümm-i veledi olmağla fevtinden sonra ben âzâd olup hürre olmuş iken [2b] sıgār-ı merkūmuna vasî olan mumcu Ali Beşe mücerred mezbûr Mehmed’in re’y-i hâkimü’ş-şer‘ ile beni sekiz bin akçeye şirâsı câiz değildir hâlâ sen ve sagīr-i mezbûr Mehmed sıgār-ı merkūmunun mülküsün deyû bi gayr-ı vech-i şer‘î mezbûr Selim Beşe’ye beni ve sagīr-i mezbûr Mehmed’i bey‘ ve teslîm eyledi hâlâ mezbûr Selim Beşe’den suâl olunup ben ve sagīr-i mezbûrdan kasr-ı yedine tenbîh olunmak matlûbumdur dedikde gıbbe’s-suâl merkūm Selim Beşe cevâbında fi’l-vâki‘ kaziyye minvâl-i muharrer üzredir deyû mezbûrânın hürriyetini ikrâr etmeğin ikrârı mûcebince mezbûr Selim Beşe’ye merkūmândan kasr-ı yedine tenbîh olunup mâ vaka‘a bi’t-taleb ketb olundu. Fi’l-yevmi’l-âşir min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: El-Hâc Ahmed b. Mahmud, Ahmed b. ( ) ed-Dâ‘î, Şükrullah [b.] Mustafa, Abdi [b.] Hüseyin, Mustafa b. İsâ.

(İSTANBUL12 - cilt: 16, sayfa: 111 - Hüküm no: 18 - Orijinal metin no: [2a-7])﻿

﻿

﻿

19. Hüküm

Abdülkerim Ağa vakfının Hasan Efendi b. Ebubekir zimmetindeki alacağının tahsil edildiği

Kabz-ı asl-ı mâl-ı vakf ve ribh Merhûm Kızlarağası Abdülkerim Ağa vakfına bi’l-fi‘l mütevellî olan el-Hâc Halil b. Hanefî meclis-i şer‘de Sofya kazâsından münfasıl mefharü’l-mevâliyyü’l-kirâm Hasan Efendi b. Süleyman tarafından tasdîk-i âti’l-beyâna sâbitü’l-vekâle vekîl olan Abdülkerim Efendi b. Ebûbekir muvâcehesinde bi’t-tevliyye ikrâr ve i‘tirâf edip müşârün-ileyh Hasan Efendi’ye altmışyedi Saferi gurresinde ikrâz ve teslîm ettiğim asl-ı mâl-ı vakf-ı mezbûrdan yüz elli üç bin akçe ve gurre-i mezbûreden târih-i kitâba gelince murâbaha-i şer‘iyyeden yüz on dört bin yedi yüz elli akçe ki cem‘an asl-ı mâl ve ribh iki yüz altmış yedi bin yedi yüz elli akçeyi mûmâ-ileyh Hasan Efendi yedinden tamâmen vakf için bi’t-tevliyye alıp kabz eyledim min ba‘d asl-ı mâl-ı vakf ve târih-i kitâba gelince ribhinden merkūm Hasan Efendi zimmetinde bir akçe ve bir habbe hak ve alâkam kalmadı dedikde mütevellî-i mezbûru cemî‘ kelimâtında vekîl-i merkūm vicâhen tasdîk etmeğin mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek sene 1073.

Şuhûdü’l-hâl: Hasan Çavuş el-Mübâşir, Mahmud Efendi b. Abdullah, Abdurrahman Çelebi b. el-Hâc Ahmed, Mehmed Efendi b. el-Hâc Abdüsselam, Osman Çelebi b. Ali, Abdurrahman b. Abdullah, Yusuf Çelebi b. Abdullah.

(İSTANBUL12 - cilt: 16, sayfa: 112 - Hüküm no: 19 - Orijinal metin no: [2b-1])﻿

﻿

﻿

20. Hüküm

Mahmud b. el-Hâc Musa’nın miras davasından vasîsi Mustafa Çelebi b. Abdullah’taki alacaklarını tahsil ettiği

Teslîmü’l-vasî mâle’s-sagīr Mahmiye-i İstanbul’da Kurşunlu Türbe kurbunda sâkin Mahmud b. el-Hâc Musa nâm kimesne meclis-i şer‘-i hatîr-i lâzımü’t-tevkīrde bâ‘isü’l-kitâb Mustafa Çelebi b. Abdullah mahzarında ikrâr ve i‘tirâf edip mezbûr Mustafa Çelebi sıgārım hâlinde vasîm olmağla babam müteveffâ-yı mezbûrdan bana müntakil yirmi dört bin akçemi kabz etmiş idi hâlâ vasiyy-i mezbûrun makbûzu olan yirmi dört bin akçe hakkımı vasiyy-i mezbûr Mustafa Çelebi yedinden bi’t-tamâm ahz u kabz eyledim min ba‘d vasiyy-i mezbûr Mustafa Çelebi yedinde bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek sene 1073.

Şuhûdü’l-hâl: El-Hâc Ahmed b. Ali, İbrahim Çelebi b. Mehmed, Bekir Beşe b. Hüseyin, Mehmed Çelebi b. Halil, Hızır Beşe b. Ahmed, Mehmed Çelebi b. Hüseyin, Muslu Çelebi er-Râcil.

(İSTANBUL12 - cilt: 16, sayfa: 112 - Hüküm no: 20 - Orijinal metin no: [2b-2])﻿

﻿

﻿

21. Hüküm

Hasköy’de Kiremitçi el-Hâc Ahmed câmii İmâmı Mehmed Efendi b. Mustafa’nın yerine Abdülbâki Çelebi b. Ahmed’in vekil imam olduğu

Niyâbet-i imâmet ve hitâbet Havâss-ı Aliyye kazâsına tâbi‘ Hasköy nâm karyede vâki‘ merhûm Kiremitçi el-Hâc Ahmed câmi‘-i şerîfi’nde imâm ve hatîb olan Mehmed Efendi b. Mustafa meclis-i şer‘-i şerîf-i lâzımü’t-teşrîfde, bâ‘isü’l-kitâb Abdülbâkī Çelebi b. Ahmed mahzarında takrîr-i kelâm edip ben âhar diyâra gitmeğe teveccüh eyledim, inşâ’allâhü te‘âlâ varıp gelince yerime yevmî onar akçe vazîfe ile merkūm Abdülbâkī Çelebi’yi tarafımdan kāimmakām nasb ve ta‘yîn eyledim dedikde mezbûr Abdülbâkī Çelebi dahi kāimmakāmlığı kabûl ve hizmetini edâya ta‘ahhüd etmeğin mâ vaka‘a bi’t-taleb ketb olundu Fi’l-yevmi’l-hâmis aşer min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Mustafa Çelebi b. Sinan, Hüseyin Bey b. Muharrem, Mehmed Çelebi b. Hasan, Mahmud Ağa b. Abdullah, Ali Çelebi b. Mehmed, Mehmed Bey b. Abdullah, Gazanfer b. Tevekkül.

(İSTANBUL12 - cilt: 16, sayfa: 113 - Hüküm no: 21 - Orijinal metin no: [2b-3])﻿

﻿

﻿

22. Hüküm

Ohrili Palukânzâde Ahmed Muhtar Paşa tarafından el-Hâc Yusuf Ağa b. Ali’ye emaneten verilen altının geri alındığı

Teslîm-i emânet Vilâyet-i Rumeli’nde Ohri sancağında vâki‘ Akçahisâr kazâsına tâbi‘ Meskete nâm karye sükkânından emîrü’l-ümerâ’i’l-kirâm Palukânzâde Ahmed Muhtar Paşa tarafından husûs-ı âti’l-beyâna vekîl olup yine karye-i mezbûre sükkânından Bayram Bey b. Hızır ve Sinan Bey b. Koçi nâm kimesneler şehâdetleriyle şer‘an vekâleti sâbite olan hazînedârı Hızır Bey b. Hüseyin Hoca meclis-i şer‘-i hatîr-i lâzımü’t-tevkīrde mahmiye-i İstanbul’da Kaliçeciler Köşkü kurbunda sâkin sâbıkan odabaşı olan işbu bâ‘isü’l-kitâb fahrü’l-akrân el-Hâc Yusuf Ağa b. Ali mahzarında bi’l-vekâle ikrâr ve takrîr-i kelâm edip müvekkilim müşârün-ileyh merkūm el-Hâc Yusuf Ağa yedine emânet bir memhûr kese içinde beş yüz kıt‘a riyâlî guruş vaz‘ ve teslîm etmiş idi hâlâ vekâletim hasebiyle meblağ-ı mezbûr beş yüz kıt‘a riyâlî guruşu kesesiyle merkūm el-Hâc Yusuf Ağa yedinden ahz u kabz eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek sene 1073.

Şuhûdü’l-hâl: Abdullah Efendi b. Mehmed imâm-ı Molla Fenârî, Ali Çavuş bölük 34, Mehmed Ağa seroda, C[emâ‘at] 67, Mustafa Beşe C[emâ‘at] 92, Ali Beşe Sekbânlı 17, Abdi Beşe er-Râcil, Bayram Beşe er-Râcil, Ali Beşe er-Râcil, Mustafa Beşe el-Hayyât.

(İSTANBUL12 - cilt: 16, sayfa: 113 - Hüküm no: 22 - Orijinal metin no: [2b-4])﻿

﻿

﻿

23. Hüküm

Kâtib Muslihiddin mahallesindeki menzilin hissedarlar adına Şaban b. Ali tarafından Ramazan Beşe b. Mustafa’ya satıldığı

Mülknâme Mahmiye-i İstanbul’da Kâtib Muslihiddin mahallesi sâkinlerinden kendi tarafından asîl ve İbrahim Efendi b. Ramazan tarafından husûs-ı âti’l-beyânı ikrâra vekîl olup Halil Beşe b. Ahmed ve Mustafa b. Abdullah şehâdetleriyle şer‘an vekâleti sâbite olan Şaban b. Ali nâm kimesne meclis-i şer‘-i hatîr-i lâzımü’t-tevkīrde işbu bâ‘isü’l-kitâb Ramazan Beşe b. Mustafa mahzarında asâleten ve vekâleten ikrâr ve takrîr-i kelâm edip mahalle-i mezbûrede vâki‘ müvekkilim mezbûr ile iştirâk-i seviy üzre mülkümüz olup bir tarafdan ba‘zan Sâime Hâtun ve ba‘zan Fâtıma Hâtun mülkleri ve bir tarafdan Râbia Hâtun mülkü ve bir tarafdan Nalçacı vakfı ve bir tarafdan tarîk-i âm ile mahdûd olup Memişah vakfına arsası senede iki yüz akçe mukāta‘alı birbirine muttasıl iki bâb tahtânî odaları ve iki kenîf ve cüneyne ve sofa ve havluyu müştemil olan menzilimizi cemî‘ tevâbi‘ ve levâhıkıyla mezbûr Ramazan Beşe’ye bi’l-asâle ve’l-vekâle dokuz bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ettikden sonra semeni olan meblağ-ı mezbûr dokuz bin akçeyi mezbûr Ramazan Beşe yedinden tamâmen ahz u kabz edip ba‘de’l-yevm menzili mezbûr müşterî-i merkūmun mülküdür dedikde mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek sene 1073.

Şuhûdü’l-hâl: Receb Çelebi Çukadar, Mehmed Çelebi b. Yusuf, Mehmed Efendi b. Süleyman, Halil b. Abdullah, el-Hâc İbrahim Efendi, Mustafa b. Ali, Şükrullah b. Mustafa, Abdi b. Hüseyin.

(İSTANBUL12 - cilt: 16, sayfa: 114 - Hüküm no: 23 - Orijinal metin no: [2b-5])﻿

﻿

﻿

24. Hüküm

Sultana bt. Ovanes’in Avraham v. İmirza’da olan alacağını Avraham’ın kefili Kazar v. Agop’tan tahsil edildiği

Kabzü’d-deyn ani’l-kefîl Ermeni tâifesinden olup Sultana bt. Ovanes nâm sagīrenin mansûben vasîsi Sinan v. Minas nâm Ermeni meclis-i şer‘-i hatîr-i lâzımü’t-tevkīrde bâ‘isü’l-vesîka Kazar v. Agop nâm Ermeni muvâcehesinde bi’l-vesâye ikrâr ve i‘tirâf edip sagīre-i merkūma Sultana malından gāib ani’l-meclis Avraham v. İmirza nâm Ermeni zimmetinde karzdan olan iki yüz esedî guruş ile çuka bahâsından otuz esedî guruş ki cem‘an iki yüz otuz guruşa mezbûr Kazar emr ve kabûlü hâvî kefîl olup meblağ-ı mezbûru asîl-i merkūm Avraham Ermeni’den almamağla mezbûr Kazar Ermeni’den alıp kabz eyledim min ba‘d ol akçeden bir akçe ve bir habbe bâkī kalmadı dedikde mukırr-ı mezbûru ikrâr-ı meşrûhunda mezbûr Kazar vicâhen tasdîk ve şifâhen tahkīk etmeğin mâ vaka‘a bi’t-taleb ketb olundu. Fi’l-yevmi’s-sâlis aşer min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Sefer Beşe b. Abdullah, Mustafa Beşe b. Rıdvan, cerrâh Mehmed Halîfe, çukadar Ali Beşe, Mustafa Çelebi b. İsâ el-Muhzır, Abdi Çelebi b. Hüseyin, Baba Resûl b. Rıdvan.

(İSTANBUL12 - cilt: 16, sayfa: 115 - Hüküm no: 24 - Orijinal metin no: [2b-6])﻿

﻿

﻿

25. Hüküm

Eğin’in Kemerkab karyesinden Bahadır v. Avmit’in mülk bağını Devlet isimli Ermeni’nin çocukları Sahak ve Koğas kardeşlere sattığı

Mülknâme-i bağ Vilâyet-i Anadolu’da Eğin kazâsı müzâfâtından Kemerkâb nâm karye ahâlîsinden Bahâdır v. Avmit? nâm Ermeni meclis-i şer‘-i hatîr-i lâzımü’t-tevkīrde bâ‘isiyyü’l-vesîka Sahak ve Koğas veledey Devlet nâm Ermeniler muvâcehesinde ikrâr ve i‘tirâf edip karye-i merkūme toprağında vâki‘ bir tarafı Mardiros Ermeni bağına ve bir tarafı Ovanes nâm Ermeni bağına ve bir tarafı Kazar nâm Ermeni bağına ve bir tarafı tarîk-i âma müntehî mülk bağımı, ber vech-i iştirâk-i seviy mezbûrâna yüz otuz beş esedî guruşa bey‘ anlar dahi ber minvâl-i muharrer iştirâ ve kabûl eylediklerinden sonra, semeni olan yüz otuz beş esedî guruşu yedlerinden alıp kabz edip mahallinde tesellüm ve kabzına mezbûrânı taslît eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâlis aşer min şehri Ramazân sene 1073.

Şuhûdü’l-hâl: Osman Çelebi b. Ali, Sefer Bey b. Bayram, Mustafa b. İsâ, kasap Mustafa, Mehmed b. Ramazan, Yamak? v. Serkis, Mardiros v. Canyik, Marko v. Ohan, Murad v. Matkuş?.

(İSTANBUL12 - cilt: 16, sayfa: 115 - Hüküm no: 25 - Orijinal metin no: [2b-7])﻿

﻿

﻿

26. Hüküm

Hasan Ağa b. Abdullah’ın Hemmad bt. Agop’tan gasp ettiği eşyalar için sulh olduğu

Sulh-ı gümüş arayıcı Mahmiye-i İstanbul’da Mustafa Paşa mahallesinde sâkine Tekmar? bt. Agop nâm Ermeniyye meclis-i şer‘-i hatîrde mahmiye-i mezbûrede sâbıkan gümüş arayıcı olan Hasan Ağa b. Abdullah mahzarında ikrâr ve takrîr-i kelâm edip mezbûr Hasan Ağa mukaddemâ zevcim gāib ani’l-meclis Murad için akçe kırkar deyû sâkine olduğum menzili bastıkda, yedimde emânet olup fuzûlî ahz eylediğim yüz on kıt‘a esedî guruşu hâlâ merkūm Hasan Ağa yedinden tamâmen alıp kabz eylediğimden sonra, silk-i mülkümde olan eşyâmdan dahi üç yüz akçe kıymetli bir sîm kılıflı bıçak ve üç yüz akçe kıymetli bir altın hâtem ve elli akçe kıymetli bir gümüş saç bağı ve otuz akçe kıymetli dört münakkaş makrama ve her vakıyyesi yüzer akçe kıymetli yirmi dört vakıyye penbe ipliği ve yüz akçe kıymetli on iki kırmızı sahtiyân ve iki bin hurda akçemi gasb eylemiş idi deyû eşyâ-i mezbûrenin aynıları mevcûd ise aynıların müstehlek ise meblağ-ı merkūmun mislini ve mâ‘adâsının yevm-i ahzda olan kıymet-i merkūmelerin mezbûr Hasan Ağa’dan mukaddemâ da‘vâ ve taleb eylediğimde ol dahi inkâr etmeğin beynimizde münâza‘ât-ı kesîre vukū‘undan sonra vesâtat-ı muslihîn ile da‘vâ-yı meşrûhamdan mezbûr Hasan Ağa benimle an inkâr bin iki yüz nakid akçe üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûru yedinden tamâmen alıp kabz eyledim min ba‘d husûs-ı mezbûra müte‘allika da‘vâdan mezbûr Hasan Ağa’nın zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Mustafa Efendi b. Hamîd el-İmâm, İbrahim Hoca el-Müezzin, el-Hâc Mehmed b. Abdullah el-Müezzin, Mustafa Odabaşı er-Râcil, Derviş Çelebi b. Mehmed, Şaban Çavuş b. Mustafa el-Mübâşir, Süleyman Bey bevvâb-ı sultânî, Mehmed b. Hızır, Süleyman b. Ali, Mustafa Çavuş b. Mehmed, Mehmed b. Abdullah.

(İSTANBUL12 - cilt: 16, sayfa: 116 - Hüküm no: 26 - Orijinal metin no: [3a-1])﻿

﻿

﻿

27. Hüküm

Ömer Ağa b. Hamza’nın Beşiktaş’taki menzil ve bahçesiyle üç adet tarlasının Ayşe bt. el-Hâc Mehmed’e satıldığı

Mülknâme-i bahçe Mahmiye-i İstanbul’da Harâccı Muhyiddin mahallesinde sâkin Ömer Ağa b. Hamza tarafından zikri âtî husûsa vekîl olup Hüseyin Bey b. Abdullah ve Hasan Beşe b. Kasım şehâdetleriyle şer‘an vekâleti sâbite olan Veyis Çelebi b. Abdullah meclis-i şer‘de mahrûse-i Galata’da Ekmekyemez mahallesi sükkânından Ayşe bt. el-Hâc Mehmed tarafından tasdîk-ı âti’l-beyâna vekîl olup bimâ hüve nehcü’s-sübût şer‘an vekâleti sâbite olan zevci Yahya b. el-Hâc Ahmed muvâcehesinde bi’l-vekâle ikrâr ve i‘tirâf edip mahrûse-i mezbûre a‘mâlinden Beşiktaş’da Ali Ağa mahallesinde vâki‘ bir tarafı vâdi ve bir tarafı Yamandioğlu demekle ma‘rûf zimmî ve bir tarafı el-Hâc Mehmed’in gül bahçesi ve bir tarafı tarîk-i âm ile mahdûd dört bâb fevkānî oda ve altında üç bâb tahtânî odaları ve ahırı ve bir yerde dahi beş fevkānî oda ve altında ahırı ve dolap kuyusu ve havuzı ve tahtapûşu müştemil menzil ve bahçesini mezbûre Ayşe Hâtun’a bey‘-i bâtt-ı sahîh-i şer‘î ile doksan yedi bin akçeye bey‘ ve teslîm edip ol dahi iştirâ ve tesellüm ve kabûl ettikden sonra, zikr olunan bahçeye karîb her birinin hudûdu beyne’l-ahâlî ma‘lûm üç kıt‘a tarlasının dahi tasarrufunu ma‘rifet-i sâhib-i arz ile mezbûre Ayşe’ye üç bin akçe bedel mukābelesinde ferâğ ve tefvîz edip ol dahi tefevvüz ve kabûl ettikden sonra bedel ve semen cem‘an yüz bin akçeyi mezbûre Ayşe yedinden tamâmen alıp kabz eyledi ba‘de’l-yevm zikr olunan menzil ve bahçe mezbûrenin mülkü ve tarlalar hakk-ı müfevvazıdır dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min şehri Ramazâni’l-mübârek sene 1073.

Şuhûdü’l-hâl: Ali Efendi b. Mahmud el-İmâm, el-Hâc Abdülkerim b. Süleyman, Abdurrahman Çelebi el-Müezzin, İbrahim Efendi el-İmâm, Abdurrahman Yazıcı b. Mehmed, Süleyman Çelebi b. İbrahim, Receb b. Abdullah, Gazanfer Halîfe b. Mehmed, Ömer Efendi b. ( ), Abdülbâkī Efendi b. ( ), Hasan Efendi b. ( ).

(İSTANBUL12 - cilt: 16, sayfa: 116 - Hüküm no: 27 - Orijinal metin no: [3a-2])﻿

﻿

﻿

28. Hüküm

Kızıltaş mahallesinden Âbide Hâtun bt. Ali’nin kocası Dilaver Beşe b. Abdullah’dan muhâlaa yoluyla boşandığı

İsbât-ı mazmûn-ı hüccet-i muhâla‘a Mahmiye-i İstanbul’da Kızıltaş mahallesinde sâkine Âbide Hâtun bt. Ali tarafından husûs-ı âtîye vekîl-i müsecceli olan Ahmed Beşe b. Mustafa mahfil-i kazâda, mezbûre Âbide’nin zevc-i sâbıkı işbu râfi‘ü’l-kitâb Dilaver Beşe b. Abdullah mahzarında bi’l-vekâle da‘vâ ve takrîr-i kelâm edip mukaddemâ merkūm Dilaver Beşe müvekkilem mezbûrenin zevci olup târih-i kitâbdan üç sene mukaddem talâk-ı bâyin ile tatlîk etmeğin zimmetinde mütekarrir olan beş bin iki yüz akçe mehr-i müecceli merkūm Dilaver Beşe’den almayıp zimmetinde kalmış idi hâlâ meblağ-ı mezbûru bi’l-vekâle taleb ederim suâl olunsun dedikde gıbbe’s-suâl mezbûr Dilaver Beşe cevâbında fi’l-vâki‘ mezbûre Âbide zevcem olup târih-i kitâbdan üç sene mukaddem huzûr-ı müslimînde zimmetimde mütekarrir olan beş bin iki yüz akçe mehr-i müeccelinden ve nafaka-i iddet ve me’ûnet-i süknâsından fâriğa olmak üzre benimle muhâla‘a-i sahîha ile muhâla‘a edip ben dahi hul‘-ı mezbûru kabûl ve zevciyyete müte‘allika da‘vâdan her birimiz âharın zimmetini ibrâ eyledikden sonra, tarafeynden Mustafa Bey b. Veli nâm kimesneyi bu vech üzre olan hul‘ ve ibrâyı ikrâra vekîl edip ol dahi ba‘de’l-kabûli’l-vekâle bin yetmiş Recebü’l-müreccebinin on altıncı gününde Mahmudpaşa mahkemesinde nâibü’ş-şer‘ olan Mehmed Efendi b. Mahmud huzûrunda, vech-i muharrer üzre olan hul‘ ve ibrâyı bi’l-vekâle ikrâr ve mûcebince yedimize hüccet-i şer‘iyye dahi vermiş idi deyû def‘-i da‘vâ ve mazmûnu min külli’l-vücûh takrîr-i meşrûhunu nâtık ve Mevlânâ-yı mezbûrun imzâ ve hâtemini hâvî ve târih-i mezbûr ile müverrah hüccet-i şer‘iyye ibrâz edip vekîl-i mezbûr muvâcehesinde kırâ’at ve istintâk olundukda vekîl-i mezbûr Ahmed Beşe hüccet-i merkūmeyi inkâr edicek mezbûr Dilaver Beşe’den sıdk-ı makālini mübeyyine beyyine taleb olundukda udûl-i müslimînden el-Hâc Habîb b. Abdi ve Süleyman b. Mehmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka merkūme Âbide târih-i mezbûrda mezkûr Dilaver Beşe ile mehr-i müeccelden ve nafaka-i iddet ve me’ûnet-i süknâsından fâriğa olmak üzre bizim huzûrumuzda muhâla‘a-i sahîha ile muhâla‘a edip ol dahi hul‘-ı mezbûru kabûl ve herbiri âharın zimmetini ibrâ ve iskāt eyledikden sonra, tarafeynden merkūm Mustafa Bey’i vech-i mezkûr üzre olan hul‘ ve ibrâyı ikrâra vekîl edip ol dahi ba‘de’l-kabûli’l-vekâle Mevlânâ-yı müşârün-ileyhin huzûruna varıp zikr olunan hul‘ [ve] ibrâyı bi’l-vekâle ikrâr etmeğin Mevlânâ-yı mezbûr dahi işbu hücceti bizim huzûr[umuz]da tahrîr eyledi biz bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince vekîl-i mezbûr Ahmed Beşe ta‘arruzdan men‘ olunup mâ vaka‘a bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek sene 1073.

Şuhûdü’l-hâl: Mahmud b. Ali, Receb b. Himmet el-Mübâşir, Abdülbâkī Çelebi b. Derviş, Mehmed b. Ramazan, Mustafa b. Himmet.

(İSTANBUL12 - cilt: 16, sayfa: 117 - Hüküm no: 28 - Orijinal metin no: [3a-3])﻿

﻿

﻿

29. Hüküm

Arpaemini mahallesinden Fâtıma bt. Mehmed Efendi’nin Mehmed Beşe b. Sefer’den boşandığı

Hul‘ Mahrûse-i Galata kazâsına tâbi‘ Rumeli Hisârı’nda Arpaemini mahallesinde sâkine Fâtıma bt. Mehmed Efendi nâm hâtun tarafından hul‘-ı âti’z-zikri ikrâra vekîl olup mezbûrenin zâtını ma‘rifet-i şer‘iyye ile ârifân olup mahalle-i mezbûre sükkânından İbrahim Efendi b. Ramazan ve Mehmed b. Bayram şehâdetleriyle şer‘an vekâleti sâbite olan babası mezbûr Mehmed Efendi, meclis-i şer‘-i hatîr-i lâzımü’t-tevkīrde müvekkile-i mezbûrenin zevci işbu bâ‘isü’l-kitâb Mehmed Beşe b. Sefer mahzarında bi’l-vekâle ikrâr ve takrîr-i kelâm edip müvekkilem mezbûre Fâtıma’nın zevci mezbûr Mehmed Beşe zimmetinde mütekarrir ve ma‘kūdun-aleyh olan sekiz bin akçe mehr-i müecceli ve nafaka-i iddet-i ma‘lûmesi üzerine ve me’ûnet-i süknâsı dahi kendi üzerine olmak üzre ve mukaddemâ mezbûr Mehmed Beşe âhar diyâra gitdikde, üzerine hâkimü’ş-şer‘a farz ve takdîr ettirdiğim nafakadan müctemi‘ olan iki bin akçe da‘vâsından fâriğa olup ve on beş guruş kıymetli bir başlı zenne ferâce verip bedel-i hul‘ olmak üzre merkūm Mehmed Beşe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ettikden sonra, zevciyyete müte‘allika da‘vâdan her biri âharın zimmetini ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Mefharü’l-eimme Abdülbâkī Efendi b. İbrahim el-imâm bi câmi‘-i Sultan Selim Han, Abdi Çelebi b. Hüseyin, Gazanfer b. Tevekkül, Hızır b. Abdünnebî, Osman b. Abdullah, İslâm Beşe saka, Mahmud Efendi b. Mehmed el-İmâm, Baba Resûl b. Rıdvan, Yusuf Çelebi b. Abdullah.

(İSTANBUL12 - cilt: 16, sayfa: 118 - Hüküm no: 29 - Orijinal metin no: [3a-4])﻿

﻿

﻿

30. Hüküm

Hasan Beşe b. Abdullah’ın iki oğluna Mülâyim bt. Abdullah’ın borcuna Şahbaz bt. Abdullah’la Şâhin b. Abdullah’ın kefil oldukları

İkrâr-ı deyn Mahmiye-i İstanbul’da Derviş Ali mahallesi sâkinelerinden Mülâyim bt. Abdullah meclis-i şer‘-i hatîrde bundan akdem Topçular’da fevt olan Hasan Beşe b. Abdullah’ın sulbî sagīr oğulları Ahmed ve Mustafa nâm sagīrlerin tesviye-i umûru için kıbel-i şer‘-i mergūbdan mansûb vasîleri Murad Beşe b. Abdullah muvâcehesinde bi tav‘ihâ ikrâr ve takrîr-i kelâm edip târih-i kitâbdan altmış gün tamâmına değin müeccel sagīrân-ı merkūmâna zimmetimde lâzımü’l-edâ beş bin akçe deynim vardır dedikde gıbbe’t-tasdîki’l-vicâhî meblağ-ı mezbûrun iki bin beş yüz akçesine yine mahalle-i mezbûrede sâkine Şahbaz bt. Abdullah ve iki bin beş yüz akçesine Şâhin b. Abdullah kefâlet-i sâhîha-i şer‘iyye ile her biri kefîl olmağın mâ hüve’l-vâki‘ gıbbe’t-taleb ketb olundu. Fi’l-yevmi’s-sâbi‘ min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Mehmed Ağa b. İsâ el-Cündî es-Seyyid Mehmed Efendi b. Mehmed, İbrahim b. Mansur, el-Hâc Ahmed.

(İSTANBUL12 - cilt: 16, sayfa: 119 - Hüküm no: 30 - Orijinal metin no: [3b-1])﻿

﻿

﻿

31. Hüküm

Ayşe bt. Mehmed’in Abdi Beşe b. Durmuş’tan boşandığı

Hul‘ Mahmiye-i İstanbul’da Şeyh Muhyiddin-i Foçavî mahallesinde sâkine Ayşe bt. Mehmed nâm hâtun tarafından hul‘-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân Aydın Beşe b. Halil ve Hüseyin Beşe b. Mehmed şehâdetleriyle şer‘an vekâleti sâbite olan Hasan Çelebi b. Mustafa meclis-i şer‘-i hatîr-i lâzımü’t-tevkīrde müvekkilem mezbûrenin zevci işbu bâ‘isü’l-kitâb Abdi Beşe b. Durmuş mahzarında bi’l-vekâle ikrâr ve takrîr-i kelâm edip müvekkilem mezbûre Ayşe’nin zevci mezbûr Abdi zimmetinde mütekarrir ve ma‘kūdun-aleyh olan altı bin akçe mehr-i müecceli ve nafaka-i iddet-i mu‘ayyene-i ma‘lûmesi üzerlerine ve me’ûnet-i süknâsı dahi kendi üzerine olmak üzre, zevci mezbûr Abdi Beşe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra, zevciyyete müte‘allika âmme-i de‘âvî ve mütâlebât ve eymân ve muhâsamâtdan her biri âharın zimmetini ibrâ-i âm-ı kātı‘ü’n-nizâ‘ ile ibrâ ve iskāt eylediler dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek sene 1073.

Şuhûdü’l-hâl: Mustafa Çelebi b. Mehmed, Osman Beşe b. Ali, gümrükçü Osman Beşe, Ahmed es-saka, Mehmed b. Ramazan.

(İSTANBUL12 - cilt: 16, sayfa: 120 - Hüküm no: 31 - Orijinal metin no: [3b-2])﻿

﻿

﻿

32. Hüküm

Ahmed Efendi b. Mehmed’in Serkis v. Yakob isimli Ermeni’ye olan borcunu ödemesi

Da‘vâ Mahmiye-i İstanbul’da Sulu Manastır’da sâkin işbu hâmilü’s-sifr Serkis v. Yakob nâm Ermeni meclis-i şer‘de hâlâ mahmiye-i mezbûrede beledî kassâmı kâtibi olan Ahmed Efendi b. Mehmed mahzarında üzerine da‘vâ edip bundan akdem mahmiye-i mezbûrede Vâlide Hânı’nda misâfiren sâkin iken hâlik olan Pilos v. Cömerd nâm Ermeni’nin terekesi olan iki bin yüz guruşu ben vârisi Zadak nâm Ermeni’nin vekîli olmağla kabz etmiş idim. Mezbûr Ahmed Efendi meblağ-ı mezbûr iki bin yüz guruşun mu‘tâd üzre resm-i kısmeti ve kâtibiyyesi ve ihzâriyyesi deyû on bin akçe aldıkdan sonra, sekiz bin akçemi dahi bî-vech almışdır suâl olunup alıverilmesi matlûbumdur dedikde gıbbe’s-suâl ve’l-inkâr ve akībe’l-istişhâd udûl-i müslimînden olup Havâss-ı Aliyye’de İslâmbey mahallesinde sâkin el-Hâc İbrahim b. Abdullah ve mahmiye-i mezbûrede Altımermer’de Çavuş mescidi kurbunda sâkin Mehmed b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka mezbûr Ahmed Efendi meblağ-ı mezkûr iki bin yüz guruşun vech-i muharrer üzre müdde‘î-i mezbûrun resm-i kısmet deyû on bin akçesini aldıkdan sonra, sekiz bin akçesini dahi bî-vech almışdır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-tasdîk ve’t-tezkiyye şehâdetleri makbûle olmağın mûcebince meblağ-ı mezkûr sekiz bin akçeyi müdde‘î-i mezbûra red ve teslîme mezbûr Ahmed Efendi’ye tenbîh birle mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek sene 1073.

Şuhûdü’l-hâl: Kethüdâ Abdünnebî Ağa, Mehmed Ağa b. Mehmed, Ali Beşe b. Osman Çukadar, el-Hâc Ahmed b. Mahmud, Abdi Çelebi b. Hüseyin.

(İSTANBUL12 - cilt: 16, sayfa: 120 - Hüküm no: 32 - Orijinal metin no: [3b-3])﻿

﻿

﻿

33. Hüküm

Neccar İlyas mahallesinde Hüseyin Çelebi’nin mütevellîsi olduğu vakıf dükkanın Halil b. Yusuf’a icâreteyn yoluyla kiralandığı

Tefvîz-i arsa-i dükkân Mahmiye-i İstanbul’da Firûz Ağa mescidi müezzini olup zikri âtî vakıf dükkânın hasbî mütevellîsi olan Hüseyin Çelebi nâm kimesne meclis-i şer‘de bâ‘isü’l-vesîka Halil b. Yusuf mahzarında bi’t-tevliyye takrîr-i kelâm edip mahmiye-i merkūmede Neccar İlyas mahallesinde vâki‘ bir tarafı halfen Sevindik ve Başçavuş veresesi mülkleri ve bir tarafı Ahmed kethüdâ mezarı ve bir tarafı İskender Çelebi vakfı ve bir tarafı tarîk-i âm ile mahdûd olup Kasım Ağa nâm sâhibü’l-hayrın gallesi mescidü’l-mezbûr hareminde olan bi’r-i mâ’nın âb-keşine ve meremmeti lâzımesine vakf ve şart eylediği dükkân-ı mezbûr bin yetmiş senesi Zilka‘desinde vâki‘ harîkde muhterik olup arsa-i sırfa kaldıkda vakıfda binâya müsâ‘ade olmayıp icâre-i mu‘accele ve müeccele-i misli ile îcâr olunmak cânib-i vakfa nâfi‘ olduğu zâhir olmağın arsa-i merkūme mezbûr Halil’e beş yüz akçe icâre-i mu‘accele ve yevmî iki akçe icâre-i müeccele-i misli ile bi’t-tevliyye îcâr ve teslîm ol dahi ber minvâl-i muharrer istîcâr ve tesellüm eyledikden sonra, mu‘accelesi olan beş yüz akçemi vakıf için alıp kabz eyledim min ba‘d mezbûr Halil arsa-i merkūme üzerine mu‘accelesine mahsûb olmak üzre vakıf için menzil binâ edip emsâli mutasarrıf olduğu gibi tasarruf eylesin dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek sene 1073.

Şuhûdü’l-hâl: Abdülbâkī Efendi el-Kâtib, Abdülkādir Çelebi el-Kâtib, Keşfî Mustafa Efendi el-Kâtib, Şükür Bey b. Mustafa, Abdi Çelebi b. Hüseyin, Mustafa Çelebi b. İsâ.

(İSTANBUL12 - cilt: 16, sayfa: 121 - Hüküm no: 33 - Orijinal metin no: [3b-4])﻿

﻿

﻿

34. Hüküm

Ayşe bt. Abdullah’ı Kazak eşkiyasından kurtaran Mehmed Beşe b. Receb’in Ayşe’deki alacağının kalan kısmını bağışladığı

İbrâ Tâife-i yeniçeriyândan Mehmed Beşe b. Receb meclis-i şer‘de bâ‘isü’l-vesîka Ayşe bt. Abdullah mahzarında tav‘an ikrâr ve i‘tirâf edip merkūme Ayşe Hâtun’u Kazak eşkiyâsı tutup esir eyledikden sonra emri ile yüz otuz esedî guruş verip eşkiyâ-yı merkūmun yedlerinden tahlîs etmiş idim. El-hâletü hâzihî meblağ-ı mezbûrun altmış esedî guruşunu merkūme Ayşe Hâtun yedinden alıp kabz edip mâ‘adâdan merkūmenin zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek sene 1073.

Şuhûdü’l-hâl: Ali Efendi b. Yusuf el-Kâtib, Seydî Yusuf b. Abdullah, Ali Efendi b. Mustafa, Hâbil b. Tanrıverdi, Süleyman Çelebi el-Kâtib, Feridun Bey b. Abdullah, Mustafa Çelebi b. ( ), Mehmed Çelebi b. Osman, Abdi Çelebi b. Hüseyin el-muhzır ve gayruhüm.

(İSTANBUL12 - cilt: 16, sayfa: 122 - Hüküm no: 34 - Orijinal metin no: [3b-5])﻿

﻿

﻿

35. Hüküm

Menzilinin mülknâmesi zayi olan Yusuf b. Ahmed’in mülknâmesinin yeniden yazıldığı

Mülknâme bi’l-ihbâr Mahmiye-i İstanbul’da Hasanpaşa mahallesi sâkinlerinden râfi‘ü’l-kitâb Yusuf b. Ahmed nâm kimesne meclis-i şer‘-i hatîrde takrîr-i kelâm ve tasvîr-i merâm edip mahalle-i mezbûrede vâki‘ bir tarafı Ahmed b. Mustafa ve bir tarafı Receb Subaşı mülkleri ve bir tarafı Fâtıma Hâtun mülkü ve bir tarafı tarîk-i âm ile mahdûd menzilimin mülknâmesi zâyi‘ oldu. Menzili mezbûr benim mülk ve hakkım olduğunu mahallem ahâlîsinden sikātdan işbu hâzır bi’l-meclis olan müslimînden istihbâr ve haberleri ketb ü tahrîr ve sûreti yedime def‘ ve teslîm olunmak matlûbumdur dedikde umdetü’l-müderrisîni’l-fihâm Abdülcelil Efendi b. Mustafa ve ahâlî-i mahalleden Mehmed b. Ali ve Sefer b. Receb ve Ahmed b. Mehmed ve Hasan b. Hızır ve Mustafa b. İsâ nâm kimesnelerden istihbâr olundukda her biri fi’l-hakīka menzili mahdûd-ı mezbûr ilâ hâze’l-ân müstahber-i mezbûr Yusuf’un mülk-i mahzı ve hakk-ı sarîhidir deyû alâ tarîki’ş-şehâde haber verdiklerinde vâki‘ü’l-hâl mezbûr Yusuf talebiyle ketb ve imlâ ve yed-i tâlibe def‘ ve i‘tâ olundu. Fi’l-yevmi’s-sâmin aşer min şehri Ramazâni’l-mübârek sene 1073.

Şuhûdü’l-hâl: El-Hâc Ahmed b. Mahmud, Mehmed b. Ali, Şükrullah Bey b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 122 - Hüküm no: 35 - Orijinal metin no: [3b-6])﻿

﻿

﻿

36. Hüküm

Hâkimin, Ayşe bt. Yusuf adlı küçük kıza nafaka takdir etmesi ve ninesine borçlanmaya izin vermesi

Nafaka İşbu hüccet-i şer‘iyyenin üzerinde imzâsı bulunan hâkim, Ayşe bt. Yusuf nâm sagīrenin nafakası, kisvesi ve sâir havâic-i zarûriyyesi için hâzır bi’l-meclis olan babası üzerine mahmiye-i Kostantıniyye mahallâtından Mi‘mâr Sinan mahallesinde sâkine olan Kamer bt. Abdullah nâm ninesi ve hâdinesinin talebiyle zeyilde mezkûr târihden i‘tibâren râyicü’l-vakt yevmî dört akçe farz ve takdîr etti ve meblağ-ı mezkûru sagīre-i mezbûrenin havâic-i lâzımesine sarf etmesine ve vakt-i hâcette istidâne edip vakt-i zaferde babaya rücû‘ etmesine hâdine-i mezbûreye izin verdi. Cerâ zâlike ve hurrire fi’l-yevmi’s-sâbi‘ aşere min şehri Ramazân el-mübârek sene 1073.

Şuhûdü’l-hâl: Keşfî Mustafa Efendi, Mehmed b. Ahmed, Abdi Çelebi b. Hüseyin, Mustafa Çelebi b. İsâ, Mehmed b. Ramazan.

(İSTANBUL12 - cilt: 16, sayfa: 123 - Hüküm no: 36 - Orijinal metin no: [3b-7, Arapça])﻿

﻿

﻿

37. Hüküm

Galata Voyvodası Pîrî Ağa’nın zimmetine geçen Kanilo v. İstati’nin parasının bir kısmını ödeyerek sulh oldukları

İbrâ Fi’l-asl vilâyet-i Rumeli’nde Mora sancağında Kalavrete kazâsı kurâsından Sodine nâm karyeden olup medîne-i Galata’da Sultan Bayezid mahallesinde sâkin iken hâlik olan Kanilo v. İstati nâm zimmînin verâseti, vâlidesi Kiro bt. Andriye ve li ebeveyn er karındaşı Valisar ile li ebeveyn kız karındaşı Tozura’ya? münhasıra olup kendi nefsinden asâleten [4a] ve merkūmetân taraflarından husûs-ı âtîye vekîl olup Todori v. Yani ve İstadi v. Andron nâm zimmîler şehâdetleriyle vekâleti sâbite olan mezbûr Valisar meclis-i şer‘de sâbıkan Galata voyvodası olan Pîrî Ağa tarafından husûs-ı câ’îye vekîl olan İbrahim Bey b. Mehmed mahzarında ikrâr edip müşârün-ileyh Pîrî Ağa Galata voyvodası iken mûrisimiz mezbûr Kanilo hâlik oldukda, bilâ-vâris hâlik olup terekesi beytülmâle âid olmuşdur deyip yirmi iki bin akçe terekesini kabz eyledikden sonra, ol tereke irsen bana ve müvekkilelerime intikāl eylemişdir, ver deyû müşârün-ileyh Pîrî Ağa’dan da‘vâ eyledikde müşârün-ileyh dahi meblağ-ı mezbûrun yedi bin akçesini kabzını ikrâr ve mâ‘adâyı inkâr eyledikden sonra isbât sadedinde iken vesâtat-ı muslihîn ile meblağ-ı mezbûr yedi bin akçeyi müşârün-ileyh yedinden alıp kabz edip mâ‘adâ da‘vâsında müşârün-ileyh Pîrî Ağa zimmetini asâleten ve vekâleten ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek sene 1073.

Şuhûdü’l-hâl: Receb b. Abdullah, Osman Efendi, Ahmed Ağa, Süleyman Çelebi, Ahmed Çelebi, Abdi Çelebi.

(İSTANBUL12 - cilt: 16, sayfa: 123 - Hüküm no: 37 - Orijinal metin no: [3b-8])﻿

﻿

﻿

38. Hüküm

Ayşe Hâtun bt. Hasan’ın mülk arsasını Mehmed Beşe b. Mustafa’ya sattığı

Mülknâme Mahmiye-i İstanbul’da Muhsine Hâtun mahallesinde sâkine Ayşe Hâtun bt. Hasan tarafından bey‘-i âti’l-beyânı ikrâra vekîl olup üstâd Ömer b. İbrahim ve el-Hâc Receb b. Mehmed şehâdetleriyle şer‘an vekâleti sâbite olan Mehmed Beşe b. Mustafa nâm kimesne meclis-i şer‘-i hatîr-i lâzımü’t-tevkīrde bakkal tâifesinden bâ‘isü hâze’l-kitâb Mehmed Beşe b. Mustafa mahzarında bi’l-vekâle ikrâr ve takrîr-i kelâm edip müvekkilem mezbûre Ayşe’nin mahalle-i mezbûrede vâki‘ bir tarafı yine bâyi‘a-yı mezbûre Ayşe mülkü ve bir tarafı Berber Mehmed Beşe mülkü ve bir tarafı Yorgancı ( ) mülkü ve bir tarafı tarîk-i hâs ile mahdûd tûlen yirmi buçuk ve arzen yedi zirâ‘ mülk arsasını mezbûr Mehmed Beşe’ye yedi bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i muharrer üzre iştirâ ve tesellüm ve kabûl eyledikden sonra, semeni olan meblağ-ı mezbûr yedi bin akçeyi mezbûr Mehmed Beşe’nin yedinden bi’t-tamâm alıp kabz eyledim ba‘de’l-yevm zikr olunan arsa-yı mezbûre Mehmed Beşe’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Mehmed Efendi b. Sefer el-İmâm, Mehmed Beşe b. İsâ, Mehmed Beşe b. Ahmed, Abdi Çelebi b. Hüseyin.

(İSTANBUL12 - cilt: 16, sayfa: 124 - Hüküm no: 38 - Orijinal metin no: [4a-1])﻿

﻿

﻿

39. Hüküm

Sâdık b. Cafer’in Şâtır Hüseyin’deki alacağını tahsil ettiği

İbrâ Vilâyet-i Anadolu’da Sandıklı kazâsına tâbi‘ Resûl köyü demekle ma‘rûf karyeden Sâdık b. Cafer nâm kimesne mahmiye-i İstanbul’da Akseki sâkinlerinden Şâtır Hüseyin tarafından zikri âtî husûsa vekîl olup Ömer b. Ali ve Mustafa b. Osman şehâdetleriyle şer‘an vekâleti sâbite olan Ali Beşe b. Ömer mahzarında ikrâr ve i‘tirâf edip merhûm Melek Ahmed Paşa Karahisâr-ı Sâhib sancağını mutasarrıf iken mezbûr Şâtır Hüseyin kasaba-i Sandıklı subaşısı Murtaza Bey nâm kimesnenin kethüdâsı olmağla beni ahz ve haps edip bi gayri hakkın altı bin akçem ahz etmiş idi hâlâ beynimizde münâza‘ât-ı kesîre vukū‘undan sonra vekîl-i mezbûr benim ile da‘vâ-yı mezbûreden iki bin akçe üzerine beni inşâ-i akd-i sulh ettikde ben dahi sulh-ı mezbûru kabûl ve bedel-i sulh olan meblağ-ı mezbûr iki bin akçeyi vekîl-i mezbûr yedinden tamâmen alıp kabz eyleyip husûs-ı mezbûra müte‘allik cemî‘ da‘vâdan mezbûr Şâtır Hüseyin’in zimmetini ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis aşer min şehri Ramazâni’l-mübârek sene 1073.

Şuhûdü’l-hâl: Mustafa b. Hüseyin, Receb b. Yunus, Abdi b. Hüseyin, Mehmed b. Sinan, Baba Resûl b. Rıdvan.

(İSTANBUL12 - cilt: 16, sayfa: 124 - Hüküm no: 39 - Orijinal metin no: [4a-2])﻿

﻿

﻿

40. Hüküm

Hatice Kadın bt. Mehmed Bahri Efendi tarafından satılan Rus asıllı ve Şahbaz isimli cariye illetli olduğundan iadesine karar verildiği

Redd-i câriye-i ma‘yûbe Bâ‘isü’l-kitâb Sefer Ağa b. Mustafa meclis-i şer‘-i hatîrde mahmiye-i İstanbul’da Kirmasti mahallesi sâkinelerinden zahrü’l-muhadderât Hatîce Kadın bt. el-merhûm Mehmed Bahri Efendi tarafından zikri âtî da‘vâda husûmet ve redd-i cevâba vekîl olup mezbûreyi bi’l-ma‘rifeti’ş-şer‘iyye ârifân olan el-Hâc Ramazan b. Mehmed ve İbrahim b. Abdülkerim şehâdetleriyle şer‘an vekâleti sâbite olan Halil Efendi b. Hasan muvâcehesinde takrîr-i da‘vâ edip mezkûre Hatîce Kadın târih-i kitâbdan iki ay mukaddem işbu Rusiyyetü’l-asl Şahbaz nâm câriyesini yüz yetmiş esedî guruşa bana bey‘ ve teslîm edip meblağ-ı mezbûr yüz yetmiş esedî guruşu yedimden kabz ve tesellüm etmiş idi hâlâ câriye-i mezbûre tuzlu balgam olduğu ayb-ı kadîmine muttali‘ oldum, ayb-ı mezbûr ınde’t-tüccâr noksan-ı semen îcâb eder uyûbdan olmağın câriye-i mezbûreyi bâyi‘a-i merkūmeye red ve semen deyû mukaddemâ yedimden kabz ettiği meblağ-ı mezbûr yüz yetmiş esedî guruşunu istirdâd ederim vekîl-i mezbûrdan suâl olunsun dedikde gıbbe’s-suâl vekîl-i mezbûr cevâbında fi’l-vâki‘ müvekkile-i mezbûrem Hatîce câriye-i mezbûreyi müdde‘î-i mezbûra iki ay mukaddem yüz yetmiş esedî guruşa bey‘ ve teslîm ve meblağ-ı mezbûru kabz ve tesellüm ettiğini ve câriye-i mezbûrede ayb-ı mezbûrun vücûdunu bi’l-vekâle ikrâr ve ayb-ı mezbûrun kıdemini münkir olıcak müşterî-i mezbûr Sefer Ağa’dan müdde‘âsını mübeyyine beyyine taleb olundukda etıbbâdan Mustafa Efendi b. Mehmed ve Ahmed Efendi b. Mehmed li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ işbu câriye-i mezbûrede olan tuzlu balgam ayıbı kadîmdir ayb-ı mezbûr iki aydan berî hâdis olur ayb değildir ayb-ı kadîm olduğuna biz şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîli’ş-şer‘î şehâdetleri makbûle olmağın müdde‘iyye-i mezbûreye câriye-i mezbûrenin ayıbına muttali‘ oldukdan sonra kabûl etmeyip ve kabûlüne delâlet eder bir fi‘l etmediğine ba‘de’t-tahlîfi’ş-şer‘î câriye-i mezbûreyi tesellüm ve meblağ-ı mezbûru teslîme vekîl-i mezbûr Halil Efendi’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Eş-Şeyh İvaz Efendi, Nasûh Bey el-Cündî Mehmed Ağa sermuhzırân, Abdünnebî Ağa b. Resûl, Abdi Çelebi b. Hüseyin.

(İSTANBUL12 - cilt: 16, sayfa: 125 - Hüküm no: 40 - Orijinal metin no: [4a-3])﻿

﻿

﻿

41. Hüküm

Rus asıllı Timurhan bt. Abdullah isimli cariyenin, sahibi el-Hâc Musa b. Ali’nin vefatından sonra azat olacağı

Tedbîr Mahmiye-i İstanbul’da Mi‘mâr Ayaz mahallesi ahâlîsinden el-Hâc Musa b. Ali meclis-i şer‘-i hatîr-i lâzımü’t-tevkīrde orta boylu açık kaşlı gök gözlü Rusiyyetü’l-asl hâfızatü’l-kitâb Timurhan bt. Abdullah nâm memlûke câriyesi mahzarında tav‘an ikrâr ve takrîr-i kelâm edip câriye-i mevsûfe-i mezkûreyi tedbîr-i mutlak ile müdebbere eyledim, fevtimden sonra âzâd olsun dedikde mâ vaka‘a bi’t-taleb ketb olundu. Fi’l-yevmi’s-sâbi‘ aşer min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Abdüllatif Efendi el-İmâm, Mustafa Çelebi b. Ahmed el-Müezzin, Hasan Çelebi b. Hürrem el-Müezzin, Mahmud Beşe b. İbrahim, Hasan Beşe b. Kasım, el-Hâc Ebûbekir b. Ömer, Hasan Bey b. Yusuf, Ahmed Çelebi b. Yusuf, Abdülbâkī Efendi el-Kâtib, Mustafa Çelebi, Abdi Çelebi b. Hüseyin el-Muhzır.

(İSTANBUL12 - cilt: 16, sayfa: 126 - Hüküm no: 41 - Orijinal metin no: [4a-4])﻿

﻿

﻿

42. Hüküm

Ayşe bt. Hasan’ın arsasını Şahbaz bt. Abdullah’la Mehmed b. Abdullah’a sattığı

Mülknâme-i arsa-i menzil Mahmiye-i İstanbul’da Muhsine Hâtun mahallesinde sâkine Ayşe bt. Hasan nâm hâtun tarafından husûs-ı câi’z-zikri ikrâra vekîl olup mezbûrenin zâtını ma‘rifet-i şer‘iyye ile ârifân Ömer b. İbrahim ve el-Hâc Receb b. Mehmed şehâdetleri ile şer‘an vekâleti sâbite olan müezzin Mehmed Efendi b. Mustafa meclis-i şer‘-i hatîrde Şahbaz bt. Abdullah nâm hâtun tarafından ikrâr-ı câi’z-zikri tasdîke sâbitü’l-vekâle vekîl ve kendi tarafından asîl olan zevci Mehmed b. Abdullah mahzarında bi’l-vekâle ikrâr ve takrîr-i kelâm edip müvekkilem mezbûrenin mahalle-i mezbûrede vâki‘ iki tarafdan müvekkilem mezbûre mülkü ve bir tarafdan Bakkal Mehmed Beşe b. Mustafa mülkü ve taraf-ı râbi‘i tarîk-i hâssa müntehî tûlen ve arzen bi hesâb-ı terbî‘î yüz kırk buçuk zirâ‘ mülk muhterik menzil arsasını iştirâk-i seviy üzre mezbûrân Şahbaz ve Mehmed’e yedi bin râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi minvâl-i muharrer üzre iştirâ ve tesellüm eyledikden sonra, semeni olan meblağ-ı mezkûru yedlerinden tamâmen alıp kabz eyledim min ba‘d arsa-i mahdûde-i mezkûre merkūmânın mülk-i müşterâsıdır, benim alâka ve medhalim yoktur dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek sene 1073.

Şuhûdü’l-hâl: Mehmed Efendi b. Yusuf, Mehmed Beşe b. İsâ çörekçi, kalaycı Mehmed Beşe b. Ahmed, Mehmed Beşe b. Mustafa, Mustafa Beşe b. Siyavuş, Abdi Çelebi b. Hüseyin, Ali Çelebi b. Muharrem, kasap Mustafa Çelebi.

(İSTANBUL12 - cilt: 16, sayfa: 126 - Hüküm no: 42 - Orijinal metin no: [4a-5])﻿

﻿

﻿

43. Hüküm

Sâliha bt. Abdullah’ın boşandığı Mehmed b. Ramazan’la mehir ve nafaka davasından zimmetlerini ibrâ ettikleri

İbrâ Mahmiye-i İstanbul’da Kethüdâ Hâtun mahallesinde sâkine Sâliha bt. Abdullah nâm hâtun meclis-i şer‘-i hatîr-i lâzımü’t-tevkīrde zevc-i mutallıkı bâ‘isü’l-vesîka Mehmed b. Ramazan mahzarında tav‘an ikrâr ve takrîr-i kelâm edip bundan akdem mezbûr Mehmed zevcim olup beni tatlîk etmekle zimmetimde mütekarrir olan dokuz yüz akçe mehr-i müeccelimi ve üç yüz akçe nafaka-i iddet-i ma‘lûmemi yedinden tamâmen alıp kabz edip zevciyyete müte‘allika [4b]

(İSTANBUL12 - cilt: 16, sayfa: 127 - Hüküm no: 43 - Orijinal metin no: [4a-6])﻿

﻿

﻿

44. Hüküm

Sâliha Hâtun bt. Abdullah’a kızı Fâtıma için el-Hâc Mehmed b. Ramazan’ın nafaka ödemesine karar verildiği

Nafaka Mahmiye-i İstanbul’da Kethüdâ Hâtun mahallesinde sâkine Sâliha Hâtun bt. Abdullah meclis-i şer‘de zevc-i mutallıkı el-Hâc Mehmed b. Ramazan mahzarında takrîr-i kelâm edip bi hakki’l-hidâne hâlâ hacr ve terbiyemde olan sadriyye kızım Fâtıma nâm sagīre için savb-ı şer‘den babası mezbûr el-Hâc Mehmed üzerine kadr-i ma‘rûf nafaka takdîr olunmak matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb sagīre-i merkūme için babası mezbûr el-Hâc Mehmed üzerine yevmî beş akçe nafaka takdîr edip vakt-i zarûretde istidâne ve sagīre-i merkūmeye sarfa ve lede’z-zafer mezbûr el-Hâc Mehmed’e rücû‘a izin verip mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 127 - Hüküm no: 44 - Orijinal metin no: [4b-1])﻿

﻿

﻿

45. Hüküm

Handan Bey b. Abdullah’a el-Hâc Oruc Beşe b. Himmet’in sattığı cariyede illet görüldüğünden iadesine karar verildiği

Redd-i câriye-i ma‘yûbe Mahmiye-i İstanbul’da Beyceğiz mahallesinde sâkin Handan Bey b. Abdullah meclis-i şer‘de el-Hâc Oruc Beşe b. Himmet mahzarında üzerine da‘vâ edip târih-i kitâbdan üç ay mukaddem işbu Rusiyyetü’l-asl câriyemi cemî‘ uyûbdan selîme, mezbûr Oruc Beşe’den yüz beş esedî guruşa iştirâ ve kabz ve def‘-i semen-i mezbûr eylediğimden sonra, câriye-i merkūmenin sağ bileğinde ınde’t-tüccâr noksan semen îcâb eder tuzlu balgam illetine mübtelâ olduğu ayb-ı kadîmine muttali‘ olmağla câriye-i merkūmeyi red ve semen-i mezbûru merkūmdan istirdâd ederim, suâl olunsun dedikde teveccüh-i

(İSTANBUL12 - cilt: 16, sayfa: 128 - Hüküm no: 45 - Orijinal metin no: [4b-2])﻿

﻿

﻿

46. Hüküm

Hasan Beşe b. Mehmed’in arsasını Mustafa Beşe b. Murad’a sattığı

Bey‘-i nukz Mahmiye-i İstanbul’da Harâccı Kara Mehmed mahallesi ahâlîsinden olup zikri âtî vakıf menzilin hasbî mütevellîsi Hasan Beşe b. Mehmed meclis-i şer‘de bâ‘isü’l-vesîka Mustafa Beşe b. Murad mahzarında bi’t-tevliyye takrîr-i kelâm edip mahalle-i merkūmede vâki‘ bir tarafı Meryem Hâtun mülkü ve bir tarafı ba‘zan Medîne-i Münevvere vakfı ve ba‘zan müste’cir-i mezbûr Mustafa Beşe mülkü ve bir tarafı Harâccı vakfı ve bir tarafı tarîk-i âm ile mahdûd arsasının senede Durmuş Hoca vakfına üç yüz akçe mukāta‘ası olup binâsı mukaddemâ zevcem iken vefât eden Saraylı Lâleruh Hâtun’un süknâsı evvelâ kendi nefsine, ba‘dehâ bana ve benim evlâdıma vakf ve şart eylediği menzili mezbûr [ve] me’ûnet-i süknâ benim iken, bin yetmiş senesinde vâki‘ harîkde muhterik olup bir mikdâr nukzu kalıp vakıfda binâya müsâ‘ade olmadığı zâhir ve ol nukz semen-i misli ile bey‘ ve semeni olan akçe cânib-i vakıfdan irbâh olunmak vakfa nâfi‘ olmağın tevliyyetim hasebiyle mezbûr Mustafa Beşe’ye on beş bin akçeye bey‘ ve teslîm ol dahi ber minvâl-i muharrer iştirâ ve tesellüm eyledikden sonra semen-i mezbûr on beş bin akçeyi yedinden alıp kabz edip min ba‘d arsa-i merkūmede binâ ve nukza müte‘allika alâkam yoktur dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek sene 1073.

Şuhûdü’l-hâl: İbrahim Efendi el-İmâm, Yusuf Efendi el-İmâm, Osman Çelebi el-Müezzin, çukadar Ali Beşe, Abdünnebî Ağa kethüdâ, el-Hâc Mustafa b. Yusuf, Mehmed Çelebi b. Mustafa, Ali Beşe b. el-Hâc Mahmud, el-Hâc Osman b. Süleyman, Osman b. Ramazan.

(İSTANBUL12 - cilt: 16, sayfa: 129 - Hüküm no: 46 - Orijinal metin no: [4b-3])﻿

﻿

﻿

47. Hüküm

Panayot v. Polahzoni’nin Lanbortus v. Yani Reis’den alacağını tahsil ederek sulh oldukları

Sulh Gemici tâifesinden Yorgo v. Manol nâm zimmî meclis-i şer‘-i hatîrde râfi‘ü’l-vesîka Kapıdağlı Lanbortus v. Yani Reis tarafından zikri âtî husûsa vekîl olup Manol v. Kosta ve Dimitri v. Nikola şehâdetleriyle şer‘an vekâleti sâbite olan Panayot v. Polahzoni nâm zimmî muvâcehesinde ikrâr ve i‘tirâf edip mukaddemâ mezbûr Lanbortus’un sefînesinde ecîri olup birkaç sene hizmet etmiş idim hâlâ ücretimden bâkī kalan üç bin akçeyi mezbûr Lanbortus’dan da‘vâ edip beynimizde münâza‘ât cereyânından sonra vesâtat-ı muslihîn ile da‘vâ-yı mezbûremden merkūm Lanbortus beni iki bin akçe üzerine inşâ-i akd-i sulh ettikde, ben dahi sulh-ı mezbûru kabûl ve bedel-i sulh olan meblağ-ı mezbûru tamâmen alıp kabz eyleyip husûs-ı mezbûra müte‘allik cemî‘ de‘âvî ve mütâlebâtdan mezbûr Lanbortus’un zimmetini ibrâ-i âm-ı kātı‘ü’n-nizâ‘ ile ibrâ ve iskāt-ı hak eyledim dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min şehri Ramazâni’l-mübârek sene 1073.

Şuhûdü’l-hâl: Mahmud Çavuş el-Mübâşir, Oruc Çavuş el-Mübâşir, Mustafa b. Mehmed, el-Hâc Ahmed b. Mahmud, Yorgi v. Dimitri, Panayot v. Akdar, Porihzonu v. Nikola, Papa Kostantin.

(İSTANBUL12 - cilt: 16, sayfa: 129 - Hüküm no: 47 - Orijinal metin no: [4b-4])﻿

﻿

﻿

48. Hüküm

Ali Sofu b. Ahmed’in İstarova’daki menzil, bostan yeri, bahçe ve bağlarını Hasan oğlu Mehmed ve Abdi kardeşlere sattığı

Mülknâme-i çiftlik Mahmiye-i İstanbul’da Üsküplü sûku kurbunda sâkin Ali Sofu b. Ahmed meclis-i şer‘-i hatîrde bâ‘isiyyü’l-kitâb Mehmed ve Abdi ibney Hasan muvâcehelerinde ikrâr ve i‘tirâf edip vilâyet-i Rumeli’nde İstarova kazâsına tâbi‘ Çeşme-i kebîr nâm karye sınırında vâki‘ çiftlik ta‘bîr olunur bir tarafı vâdi ve bir tarafı Bayram nâm kimesne menzili ve bir tarafı Kiko nâm zimmî mülkü ve bir tarafı tarîk-i âm ile mahdûd bir bâb tahtânî oda ve havluyu müştemil menzilimi ve menzili mezbûra muttasıl bir kıt‘a bostan yeri ve bahçeyi ve yine karye-i mezbûrede vâki‘ lede’l-ahâlî ma‘lûmü’l-hudûd birbirine karîb iki kıt‘a mülk bağımı, cemî‘ tevâbi‘i ile bi safkatin mezbûrân Mehmed ve Abdi’ye bey‘-i kat‘î ile üç bin akçeye bey‘ edip mezbûrlar dahi iştirâk-i seviy üzre iştirâ ve kabûl ettikden sonra, yine karye-i mezbûre sınırında vâki‘ olup her birinin hudûdu beyne’l-ahâlî ma‘lûm on kıt‘a tarlalarımın dahi hakk-ı tasarrufun ma‘rifet-i sâhib-i arz ile mezbûrân Mehmed ve Abdi’ye üç bin akçe bedel mukābelesinde ferâğ ve tefvîz edip anlar dahi ber vech-i iştirâk tefevvüz ve kabûl ettikden sonra, bedel ve semen cem‘an elli bin akçeyi mezbûrân Mehmed ve Abdi’nin yedlerinden alıp kabz edip zikr olunan emlâk ve arâziyi mahallinde zabta mezbûrânı taslît eyledim ba‘de’l-yevm emlâk-ı mezbûre ve cemî‘ arâzi-i mezkûre mezbûrların iştirâk üzre taht-ı yed ve tasarruflarındadır. Benim alâka ve medhalim yoktur dedikde mezbûr Ali Sofu’nun kelimât-ı meşrûhasını mezbûrân Mehmed ve Abdi vicâhen ve şifâhen tasdîk etmeğin mâ vaka‘a bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Ali b. Mehmed, Hüseyin b. Ahmed, Hasan b. Ali, Ebûbekir b. Hasan, Mehmed b. Süleyman, Mustafa b. Ahmed.

(İSTANBUL12 - cilt: 16, sayfa: 130 - Hüküm no: 48 - Orijinal metin no: [4b-5])﻿

﻿

﻿

49. Hüküm

El-Hâc Musa b. Ali’nin arsasını zevcesi Hatice bt. Abdullah’a hibe ettiği

Hibe-i arsa Mahmiye-i İstanbul’da Mi‘mâr Ayas mahallesi ahâlîsinden el-Hâc Musa b. Ali meclis-i şer‘-i hatîr-i lâzımü’t-tevkīrde zevcesi Hatîce bt. Abdullah nâm hâtun tarafından ikrâr-ı âti’z-zikri tasdîke vekîl olan Mustafa Çelebi b. Ahmed el-Müezzin mahzarında ikrâr ve takrîr-i kelâm edip mahalle-i mezbûrede vâki‘ bir tarafı Ases Mehmed Beşe menziline ve bir tarafı mezbûr Mustafa Çelebi menziline ve iki tarafı tarîk-i âma müntehî mülk arsa-i hâliyemi, tevâbi‘ ve levâhıkı ile zevcem müvekkile-i merkūme Hatîce Hâtun’a [5a] hibe-i sahîha ile hibe ve teslîm ol dahi ber minvâl-i muharrer ittihâb ve tesellüm eyledi. Min ba‘d arsa-i mahdûde-i mezkûre merkūmenin mülk-i mevhûbu olmuşdur keyfe mâ yeşâ’ mutasarrıfe olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek sene 1073.

Şuhûdü’l-hâl: Abdüllatif Efendi el-İmâm, el-Hâc Ebûbekir b. Ömer, Mustafa Çelebi b. Ahmed el-Müezzin, Hasan Bey b. Yusuf, Hasan Çelebi b. el-Hâc Hürrem el-Müezzin, Mahmud Beşe b. İbrahim, Hasan Beşe b. Kasım, Mustafa Çelebi b. Ali, Ahmed Çelebi b. Yusuf, Abdi Çelebi el-Muhzır, Ahmed Çelebi b. Mahmud kethüdâ-yı muhzırân.

(İSTANBUL12 - cilt: 16, sayfa: 131 - Hüküm no: 49 - Orijinal metin no: [4b-6])﻿

﻿

﻿

50. Hüküm

Abdullah Efendi b. eş-Şeyh Hasan Efendi’nin Rus asıllı cariyesi Seher bt. Abdullah’ı azat ettiği

Itâknâme Mahmiye-i İstanbul’da Pirinççi Sinan mahallesinde sâkin umdetü’l-ulemâ’i’l-izâm zübdetü’l-fuzalâi’l-fihâm Abdullah Efendi b. eş-Şeyh Hasan Efendi tarafından i‘tâk-ı âti’z-zikri ikrâra vekîl olup müezzin Hasan Halîfe b. Abdullah ve Ali b. Abdullah nâm kimesneler şehâdetleriyle şer‘an vekâleti sâbite olan Osman Bey b. Ahmed nâm kimesne meclis-i şer‘-i hatîrde bi’l-vekâle ikrâr ve takrîr-i kelâm edip müvekkili müşârün-ileyh Abdullah Efendi rıkkıyyetini kendiye mu‘terife olan, işbu uzun boylu açık kaşlı gök gözlü Rusiyyetü’l-asl bâ‘isetü hâze’l-kitâb Seher bt. Abdullah nâm câriye-i memlûkesini hasbeten lillâhi’l-meliki’l-hallâk tahrîr ve i‘tâk ve silk-i harâir-i asliyyâta idrâc ve ilhâk eyledi ba‘de’l-yevm merkūme Seher sâir harâir-i asliyyât gibi hürre olup üzerinde müvekkili müşârün-ileyh Abdullah Efendi’nin hakk-ı velâdan gayrı hakkı bâkī kalmadı dedikde vâki‘ü’l-hâl bi’t-taleb ketb olundu. Fi’l-yevmi’t-tâsi‘ aşer min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Ahmed Çelebi b. Abdullah, İbrahim Efendi el-Müderris, Mustafa Beşe Seroda, Ahmed b. ( ), Hüseyin b. ( ).

(İSTANBUL12 - cilt: 16, sayfa: 131 - Hüküm no: 50 - Orijinal metin no: [5a-1])﻿

﻿

﻿

51. Hüküm

El-Hâc Musa b. Ali’nin müştemilatıyla birlikte menzilini Mustafa Çelebi’ye hibe ettiği

Hibe-i menzil Mahmiye-i İstanbul’da Mi‘mâr Ayas mahallesi ahâlîsinden el-Hâc Musa b. Ali meclis-i şer‘-i hatîr-i lâzımü’t-tevkīrde li ebeveyn karındaşı Ahmed Ağa’nın oğlu hâfızü’l-kitâb Mustafa Çelebi mahzarında ikrâr ve takrîr-i kelâm edip mahalle-i merkūmede vâki‘ bir tarafı Esirci el-Hâc Mehmed vakfına ve üç tarafı tarîk-i âma müntehî üç bâb tahtânî oda ve bir bâb şehnişînli fevkānî odayı ve bir su kuyusunu ve iki sofa ve bir matbahı ve mezbûr el-Hâc Mehmed duvarına muttasıl üç buçuk zirâ‘ muha[vva]tayı ve kenîfi müştemil mülk menzilimi tevâbi‘ ve levâhıkıyla mezbûr Mustafa Çelebi’ye hibe-i sahîha ile hibe ve teslîm ol dahi ber minvâl-i muharrer ittihâb ve tesellüm eyledi. Min ba‘d menzili mezbûr mezbûr Mustafa Çelebi’nin mülk-i mevhûbu olup keyfe mâ yeşâ’ mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek sene 1073.

Şuhûdü’l-hâl: Abdüllatif Efendi el-İmâm, Mustafa Çelebi b. Ahmed el-Müezzin, Hasan Çelebi b. el-Hâc Hürrem el-Müezzin, Mahmud Beşe b. İbrahim, Hasan Beşe b. Kasım, el-Hâc Ebûbekir b. Ömer, Hasan Bey b. Yusuf, Mustafa Çelebi b. Ali, Ahmed Çelebi b. Yusuf, Abdi Çelebi b. Hüseyin el-Muhzır, Mehmed b. Ramazan el-Muhzır.

(İSTANBUL12 - cilt: 16, sayfa: 132 - Hüküm no: 51 - Orijinal metin no: [5a-2])﻿

﻿

﻿

52. Hüküm

Raziye bt. Ali’nin Krastinike bt. Bağdasar isimli Ermeni’ye sattığı kırmızı çukanın parasını tahsil ettiği

Kabz-ı semen-i zeyn-i pûş Mahmiye-i İstanbul’da Atmeydanı kurbunda sâkine Râziye bt. Ali nâm hâtun meclis-i şer‘-i hatîrde bâ‘isetü hâze’s-sifr Krastinike bt. Bağdasar nâm Ermeniyye mahzarında bi tav‘ihâ ikrâr ve takrîr-i kelâm edip mukaddemâ mezbûre Krastinike’ye kırmızı çuka üzerine sırma işleme bir zeyn-pûşumu yedi bin fıddî râyic fi’l-vakt akçeye bey‘ ve teslîm ol dahi iştirâ ve tesellüm ve kabûl etmiş idi hâlâ semeni olan meblağ-ı mezbûr yedi bin akçeyi merkūme Krastinike yedinden tamâmen alıp kabz eyledim ba‘de’l-yevm mezbûre Krastinike zimmetinde meblağ-ı mezbûrdan bâkī bir akçe ve bir habbe alacağım kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min şehri Ramazâni’l-mübârek sene 1073.

Şuhûdü’l-hâl: Keşfî Mustafa Efendi b. Muharrem, Ali Çelebi, Mahmud b. Resûl, Mehmed Çavuş b. Abdullah el-Mübâşir, Mehmed b. Ramazan.

(İSTANBUL12 - cilt: 16, sayfa: 132 - Hüküm no: 52 - Orijinal metin no: [5a-3])﻿

﻿

﻿

53. Hüküm

Hatice bt. Kasım’ın mülk menzilini Havva bt. Mustafa’ya sattığı

Mülknâme-i menzil Mahmiye-i İstanbul’da Karabaş mahallesinde sâkine Hatîce bt. Kasım nâm hâtun meclis-i şer‘-i hatîr-i lâzımü’t-tevkīrde bâ‘isetü’l-kitâb Havva bt. Mustafa nâm hâtun tarafından ikrâr-ı âti’z-zikri tasdîke vekîl olan Süleyman Beşe b. Hasan mahzarında ikrâr ve i‘tirâf edip mahalle-i merkūmede vâki‘ bir tarafı İmâm vakfı ve bir tarafı Mehmed Ağa bostanı ve bir tarafı tarîk-i hâs ve bir tarafı kapıcıbaşı mülkü ile mahdûd üç bâb tahtânî odayı ve matbah ve kiler ve su kuyusu ve bodrum ve kenîf ve zât-ı eşcâr-ı müsmire ve gayr-ı müsmire bahçeyi müştemil mülk menzilimi, müvekkile-i merkūme Havva Hâtun’a otuz beş bin akçeye bâtten bey‘ ve teslîm ol dahi ber minvâl-i muharrer iştirâ eyledikden sonra, semeni olan otuz beş bin akçeyi müvekkile-i merkūme yedinden alıp kabz eyledim min ba‘d menzili mezbûru mülkiyyet üzre tasarruf eylesin dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek sene 1073.

Şuhûdü’l-hâl: Mustafa Efendi b. Yusuf el-İmâm, Hasan b. Mustafa, Süleyman b. Abdullah, müezzin Abdullah Halîfe b. Ramazan, Mahmud Efendi imâm-ı mahalle-i mezbûre, Himmet Efendi el-Müderris, keçeci Ali Dede, Abdi Çelebi b. Hüseyin el-Muhzır, Mehmed b. Ramazan el-Muhzır, Mustafa b. İsâ.

(İSTANBUL12 - cilt: 16, sayfa: 133 - Hüküm no: 53 - Orijinal metin no: [5a-4])﻿

﻿

﻿

54. Hüküm

El-Hâc Davud b. Bayram’ın Gürcü asıllı kölesi Kenan b. Abdullah’ı azat ettiği

Itâknâme Mahmiye-i İstanbul’da Baba Hasan İlmî mahallesi sükkânından el-Hâc Davud b. Bayram meclis-i şer‘-i hatîr-i lâzımü’t-tevkīrde takrîr-i kelâm edip işbu orta boylu açık kaşlı elâ gözlü Gürciyyü’l-asl bâ‘isü’l-kitâb Kenan b. Abdullah nâm abd-i memlûkümü hasbeten lillâhi’l-hallâk ve taleben li merzâtihî malımdan tahrîr ve i‘tâk ve sâir ahrâr-ı asliyyîne idrâc ve ilhâk eyledim. Fîmâ ba‘d merkūm Kenan sâir ahrâr-ı asliyyîn gibi hürdür, üzerinde hakk-ı velâdan gayrı hak ve alâkam kalmadı dedikde vâki‘ü’l-hâl mezbûr Kenan talebiyle ketb ve imlâ olundu. Fi’l-yevmi’l-ışrîn min şehri Ramazâni’l-mübârek sene 1073.

Şuhûdü’l-hâl: Hızır Beşe b. Ahmed, Şaban Çelebi b. Mustafa, Mehmed Çelebi b. Ali, Halil b. Mustafa, Yusuf b. Abdullah, Baba Resûl b. Rıdvan.

(İSTANBUL12 - cilt: 16, sayfa: 133 - Hüküm no: 54 - Orijinal metin no: [5a-5])﻿

﻿

﻿

55. Hüküm

Kızıltaş mahallesindeki El-Hâc Mahmud vakfının arsasının Ahmed Çelebi ve Mehmed Çelebi’ye kiraya verildiği

Vakıf arsayı binâya izin Mahmiye-i İstanbul’da Kızıltaş mahallesinde vâki‘ zikri âtî vakıf menzile hasbî mütevellî Ahmed Efendi b. Receb meclis-i şer‘de kendi tarafından asîl ve li ebeveyn karındaşı Mehmed Çelebi b. İsâ tarafından husûs-ı âti’l-beyâna sâbitü’l-vekâle vekîl olan Ahmed Çelebi mahzarında bi’t-tevliyye takrîr-i kelâm edip mahalle-i mezbûrede vâki‘ merhûm el-Hâc Mahmud [vakfının] vakıf ve süknâsı evlâdına, ba‘de’l-inkırâz ulemâdan bir recül-i sâliha şart ve ta‘yîn eylediği bir tarafı Oruc Ağa vakfına ve bir tarafı İmâm vakfına ve tarafeyni tarîk-i âm ile mahdûd vakıf menzil, bin yetmiş bir senesinde vâki‘ harîkde muhterik olup arsa-i sırfa kaldıkda cânib-i vakıfda binâya müsâ‘ade olmayıp evlâd-ı vâkıfdan mezbûrân Ahmed Çelebi ve Mehmed Çelebi arsa-i mahdûde-i mezbûreyi yevmî bir buçuk akçe ücret-i müeccele-i misli ile istîcâr ve masrûfları olan akçeyi ücret-i mezbûre ile istîfâ edince sâkin olmak için binâya tâlibler olup ve vech-i muharrer üzre îcârı cânib-i vakıfa nâfi‘ olmağla tevliyyetim hasebiyle arsa-i mezbûreyi vech-i muharrer üzre mezbûrâna îcâr ve teslîm edip mezbûr Ahmed Çelebi dahi asâleten ve vekâleten istîcâr ve tesellüm ve kabûl eyledi dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis aşer min şehri Ramazâni’l-mübârek sene 1073.

Şuhûdü’l-hâl: Şeyh Mehmed Efendi b. Mustafa el-İmâm, Mustafa Çelebi b. Mehmed el-Müezzin, Mustafa Ali Çelebi b. el-Müezzin, Halil Bey b. Abdullah, Mustafa Ağa subaşı sâbıkan, Ramazan Çelebi b. Ramazan, İbrahim Beşe b. Bayram Odabaşı, Oruc Ağa el-mütevellî.

(İSTANBUL12 - cilt: 16, sayfa: 134 - Hüküm no: 55 - Orijinal metin no: [5a-6])﻿

﻿

﻿

56. Hüküm

Otuz dokuzuncu cemâate ait vakıftan ödünç alınıp Midilli’deki çiftliklerin, bağların ve zeytin ağaçlarının rehin edildiği

İstiğlâl Cezîre-i Midilli’de vâki‘ kasaba-i Midilli ahâlîsinden olup otuz dokuz cemâ‘ate mahsûs odadan olan Hasan Ağa b. Abdullah nâm râcil meclis-i şer‘de zikr olunan odaya vakf olan akçenin bi’l-fi‘l mütevellîsi olan hâfızü’l-kitâb Hasan Efendi b. Hasan mahzarında ikrâr ve i‘tirâf edip vakf-ı mezbûrdan mütevellî-i mezbûr yedinden karz aldığım dokuz yüz altmış esedî asl-ı mâl ile târih-i kitâbdan sene-i kâmile tamâmına değin onu onbir buçuk hesâbı üzre devr-i şer‘î ile üzerime ilzâm olunan yüz kırk dört esedî guruşu ki cem‘an bin yüz dört esedî guruş mukābelesinde kasaba-i Ayazmend müzâfâtından Ahmedili nâm mahalde vâki‘ dâhiliyye üç tabaka odayı hâvî bir kule ve bir matbah ve bir anbar ve üç ahırı ve hâriciyye bir bâb evi müştemil mülk çiftlik ile mahalli merkūmede vâki‘ [5b] etrâf-ı selâsesi Sarı Süleyman tarlası ve bir tarafı tarîk-i âm ile mahdûd üç dönüm bir kıt‘a mülk bağımı ve Akyer’de vâki‘ yüz elli dip mülk zeytin eşcârımı ve Midilli adasında vâki‘ Katritoz nâm karyede vâki‘ lede’l-ahâlî ma‘lûmu’l-hudûd hâriciyye iki evi ve bir mahzeni ve dâhiliyye üç evi ve üç mahzeni müştemil mülk çiftliğimi ve Kocadayı haremi dedikleri mahalde vâki‘ yüz dip mülk zeytin eşcârımı ve Satılmış haremi dedikleri mahalde vâki‘ yirmi dip mülk zeytin eşcârımı ve Kelemiye dedikleri mahalde vâki‘ bir tarafı benim tarlama ve bir tarafı Şeytanoğlu bahçesine ve bir tarafı tarîk-i âma ve bir tarafı ( ) nâm zimmî tarlasına müntehî dört dönüm bir kıt‘a mülk bağımı, mütevellî-i mezbûr Hasan Efendi yedine rehin vaz‘, ol dahi irtihân ve kabûl eyledikden sonra, mahallinde tesellüm ve kabzına mezbûru taslît eyledim min ba‘d ol çiftliği ve bağlar ve eşcârı mahallinde zabt edip sene tamâmında bin yüz dört esedî guruş asl-ı mâl ve ribhi edâ müyesser olmaz ise semen-i misilleri ile bey‘ ve semeninden bin yüz dört esedîyi istîfâ ve fazlasını bana îsâl ve teslîm [ile] mütevakkıf olduğu umûra mütevellî-i merkūm Hasan Efendi’yi vekîl nasb eylediğimde ol dahi vekâlet-i merkūmeyi kabûl ve hizmeti lâzımesini edâya ta‘ahhüd eyledi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek sene 1073.

Şuhûdü’l-hâl: Mehmed Efendi b. Ahmed el-İmâm, Odabaşı Ömer Beşe, el-Hâc Mehmed Beşe er-Râcil, Oda kâtibi Mehmed Çelebi, Hasan Efendi, Balcızâde Mustafa Çelebi, kasîrü’l-kāme Mehmed Beşe, İbrahim b. Yusuf el-Muhzır.

(İSTANBUL12 - cilt: 16, sayfa: 135 - Hüküm no: 56 - Orijinal metin no: [5a-7])﻿

﻿

﻿

57. Hüküm

Havva bt. Mehmed’in kocası Ali Beşe b. Mehmed’deki alacaklarını hibe ettiği

Hibe-i eşyâ Mahmiye-i İstanbul’da Karabaş mahallesi sâkinelerinden Havva bt. Mehmed nâm hâtun meclis-i şer‘-i hatîr-i lâzımü’t-tevkīrde zevci işbu râfi‘ü’l-kitâb Ali Beşe b. Mehmed mahzarında ikrâr ve takrîr-i kelâm edip zevcim mezbûr Ali’ye silk-i mülk-i sahîhimde münselik olan eşyâmdan bir kumaş yorgan ve bir kumaş yastık ve bir döşek ve bir kolan kuşak ve bir gümüş düğmeli mor kaftan ve bir alaca kaftan ve bir sîm önsuya? kuşak ve bir tencere ve bir sahan ve beynimizde miskāli ilm-i şer‘î ile ma‘lûm bilezik bahâsından zimmetinde olan beş bin beş yüz akçe hakkımı zevcim mezbûr Ali Beşe’ye hibe-i sahîha ile hibe ve temlîk ve teslîm edip ol dahi meclis-i hibede ittihâb ve kabûl ve kabz ve tesellüm eyledi ba‘de’l-yevm zikr olunan eşyâ ve meblağ-ı mezbûr beş bin beş yüz akçe zevcim mezbûr Ali’nin mülk-i mevhûbudur, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min şehri Ramazâni’l-mübârek sene 1073.

Şuhûdü’l-hâl: Şaban b. İnebey, Ali Beşe b. Osman Çukadar, Mustafa b. Ahmed, Abdi Beşe, Mehmed b. Ramazan, Şükrullah b. Mustafa, Abdi Çelebi b. Hüseyin, Mustafa b. İsâ.

(İSTANBUL12 - cilt: 16, sayfa: 136 - Hüküm no: 57 - Orijinal metin no: [5b-1])﻿

﻿

﻿

58. Hüküm

Fâtıma bt. Cafer’e kocası Ahmed’in oğlu Mehmed için nafaka ödemeye mahkum edildiği

Nafaka Mahmiye-i İstanbul’da Karabaş mahallesinde sâkine Fâtıma bt. Cafer nâm hâtun meclis-i şer‘-i hatîr-i lâzımü’t-tevkīrde takrîr-i kelâm edip işbu zevc-i mutallıkım Ahmed’in sagīr oğlu olup hâlâ hacr ve terbiyemde olan Mehmed nâm sagīr için babası mezbûr üzerine kadr-i kifâye nafaka takdîr olunmak matlûbumdur dedikde hâkim-i muvakki‘-i kitâb tûbâ lehû ve hüsnü me’âb hazretleri dahi sagīr-i mezbûrun nafaka ve kisvesi ve sâir havâic-i lâzımesi için babası mezbûr üzerine beher yevm beşer akçe farz ve takdîr edip meblağ-ı mezbûru sarfa ve vakt-i zarûretde istidâneye ve lede’z-zafer rücû‘a mezbûre Fâtıma’ya izin birle mâ vaka‘a bi’t-taleb ketb olundu. Fi’l-yevmi’l-ışrîn min şehri Ramazâni’l-mübârek sene 1073.

Şuhûdü’l-hâl: Hızır Beşe b. Osman, el-Hâc Mustafa b. Muslu, Hasan Beşe b. Osman, Abdülbâkī Çelebi.

(İSTANBUL12 - cilt: 16, sayfa: 136 - Hüküm no: 58 - Orijinal metin no: [5b-2])﻿

﻿

﻿

59. Hüküm

Mehmed Bey b. Sinan’ın Anastas v. Adam’dan alacağını tahsil ettiği

Kabz-ı deyn Mahmiye-i İstanbul’da Elvanzâde oğlu mahallesi sâkinlerinden Mehmed Bey b. Sinan nâm kimesne meclis-i şer‘-i şerîf-i lâzımü’t-teşrîfde, işbu râfi‘ü’s-sifr Anastas v. Adam nâ[m] [zim]mî muvâcehesinde ikrâr ve takrîr-i kelâm edip mezbûr Anastas zimmetinde cihet-i karz-ı şer‘îden otuz yedi bin akçe ve beynimizde ma‘lûm bir husûs için ücretimden dahi altı bin akçe ki cem‘an kırk üç bin akçeyi mezbûr Anastas yedinden bi’t-tamâm ve’l-kemâl ahz u kabz eyledim, zimmetinde bir akçe ve bir habbe hakkım bâkī kalmadı dedikde gıbbe’t-tasdîki-şer‘î mâ vaka‘a bi’t-taleb ketb olundu. Tahrîren fi’l-yevmi’s-sâmin aşer min şehri Ramazâni’l-mübârek sene 1073.

Şuhûdü’l-hâl: Baba Resûl b. Rıdvan, el-Hâc Ahmed b. Mahmud, Mustafa b. Mehmed, Şükrullah b. Mustafa, Abdi b. Hüseyin, Mehmed b. Ramazan, Hasan b. Mustafa, Hüseyin b. Ebûbekir.

(İSTANBUL12 - cilt: 16, sayfa: 137 - Hüküm no: 59 - Orijinal metin no: [5b-3])﻿

﻿

﻿

60. Hüküm

Ünzile bt. Süleyman’ın oğlu Receb b. Ali’nin Mustafa b. Hızır tarafından darb edilerek öldürüldüğü iddiasının asılsız olduğu

Yemîn Mahrûse-i Üsküdar’da Hamza Fakīh mahallesinde sâkin iken bundan akdem vefât eden Receb b. Ali’nin hasren vârisesi olan vâlidesi Ünzile bt. Süleyman nâm hâtun meclis-i şer‘-i şerîf-i lâzımü’t-teşrîfde, işbu râfi‘ü’l-kitâb Mustafa b. Hızır nâm kimesne mahzarında üzerine da‘vâ ve takrîr-i kelâm edip mezbûr Mustafa târih-i kitâbdan bir buçuk ay mukaddem kayıkda işler iken oğlum müteveffâ-yı mezbûr Receb’i bi gayri vech-i şer‘î yumruk ve depme ile darb edip onun darbıyla başı müteessiren fevt olmağla diyetini taleb ederim, suâl-i şer‘î olunsun dedikde gıbbe’s-suâl ve akībe’l-inkâr müdde‘iyye-i mezbûreden müdde‘âsını mübeyyine beyyine taleb olundukda ikāmet-i beyyineden izhâr-ı acz edip istihlâf etmeğin fi’l-vâki‘ müdde‘iyye-i mezbûrenin oğlu mezbûr Receb’i târih-i mezbûrda kayıkda işler iken yumruk ve depme ile darb edip onun darbından başı müteessiren fevt olmadığına, mezbûr Mustafa’ya yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince müdde‘iyye-i mezbûre Ünzile bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Mehmed Beşe b. Himmet, Ahmed Beşe b. Mehmed, İsmail Beşe b. Mehmed, İbrahim Beşe b. Ahmed, Mustafa b. Sefer el-Üsküdarî, Mehmed b. Davud, Mustafa b. Mehmed, Abdi Çelebi b. Hüseyin.

(İSTANBUL12 - cilt: 16, sayfa: 137 - Hüküm no: 60 - Orijinal metin no: [5b-4])﻿

﻿

﻿

61. Hüküm

İsmail b. Ali kendi hisselerini Sefer b. Veli’ye sattığı

Mülknâme Fi’l-asl vilâyet-i Anadolu’da Divriği kazâsına tâbi‘ Hanura nâm karye sâkinlerinden olup hâlâ mahmiye-i İstanbul’da Hasan Paşa mahallesinde sâkin İsmail b. Ali meclis-i şer‘de işbu bâ‘isü’l-kitâb Sefer b. Veli mahzarında ikrâr edip karye-i mezbûrede vâki‘ bir tarafı Hasan b. Dîvâne mülkü ve bir tarafı müşterî-i mezbûr mülkü ve bir tarafı Süleyman mülkü ve bir tarafı tarîk-i âm ile mahdûd dört bâb tahtânî oda ve havlu[yu] müştemil mülk menzil ile yine karye-i mezbûre kurbunda vâki‘ ma‘lûmü’l-hudûd mülk harman yeri, babam mezbûr Ali’nin mülkü olup ba‘de vefâtihî irsen nısfı bana ve nısf-ı âharı karındaşım Yusuf’a intikāl etmiş idi hâlâ bana intikāl eden nısf hisse-i şâyi‘amı merkūm Sefer’e tarafeynden îcâb ve kabûlü hâvî bey‘-i bâtt-ı sahîh ile beş riyâlî kebîr guruşa bey‘ edip ol dahi iştirâ ve kabûl eyledikden sonra yine karye-i mezbûrede vâki‘ ma‘lûmü’l-hudûd ve’l-kıt‘a tarlalar kezâlik babam müteveffâ-yı mezbûr Ali’den nısfı bana ve nısfı karındaşım mezbûr Yusuf’a intikāl etmiş idi hâlâ zikr olunan tarlalarda olan nısf hisse-i şâyi‘amı mezbûr Sefer’e sâhib-i arz ma‘rifetiyle beş riyâlî guruş bedel mukābelesinde ferâğ ve tefvîz, ol dahi tefevvüz ve kabûl eyledikden sonra semen-i mezbûr beş guruş ile bedel-i merkūm beş guruş ki cem‘an on guruş merkūm Sefer yedinden tamâmen alıp kabz edip zikr olunan menzil ve harman yerinde olan nısf hisse ile mârrü’z-zikr tarlalarda olan nısf hisseyi mahallinde zabt ve tasarrufa merkūm Sefer’i taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min şehri Ramazâni’l-mübârek sene 1073.

Şuhûdü’l-hâl: Mehmed b. Seydî, Hasan b. Mirza Ali, Abdünnebî b. Hüdâverdi, Baba Resûl b. Rıdvan.

(İSTANBUL12 - cilt: 16, sayfa: 138 - Hüküm no: 61 - Orijinal metin no: [5b-5])﻿

﻿

﻿

62. Hüküm

Ümmühânî bt. Mehmed’in ev hissesini Yusuf Çelebi b. Ahmed’e sattığı

Mülknâme Mahmiye-i İstanbul’da Hasan Paşa mahallesi ahâlîsinden Ümmühânî bt. Mehmed nâm hâtun tarafından husûs-ı âti’z-zikre vekîl olup mezbûreyi ma‘rifet-i şer‘iyye ile ârifân müezzin Mehmed Çelebi b. ( ) ve Abdurrahman Çelebi b. Ömer şehâdetleri ile vekâleti sâbite olan Mustafa Çelebi b. Ahmed nâm kimesne meclis-i şer‘-i hatîr-i lâzımü’t-tevkīrde hâfızü’l-vesîka Yusuf Çelebi b. Ahmed mahzarında bi’l-vekâle ikrâr ve takrîr-i kelâm edip mahalle-i merkūmede vâki‘ bir tarafı Süleyman Beşe mülküne ve bir tarafı Ali Çelebi mülküne ve bir tarafı Receb Subaşı vakfına ve bir tarafı tarîk-i âma müntehî iki bâb fevkānî ve iki bâb tahtânî odalar ve kâriz ve kenîf ve müşterek su kuyusu ve cüneyneyi müştemil mülk menzilin rub‘ hisse-i şâyi‘ası müvekkile-i merkūmenin ve selâse-i erbâ‘ı mezbûr Yusuf Çelebi’nin mülkü olup ber vech-i iştirâk mutasarrıflar iken müvekkile-i merkūme zikr olunan hisse-i şâyi‘asını altı bin akçeye mezbûr Yusuf Çelebi’ye bâtten bey‘ ve teslîm ol dahi ber minvâl-i muharrer iştirâ ve tesellüm eyledikden sonra, semeni olan altı bin akçeyi mezbûr yedinden alıp kabz etmekle menzili mezbûrun cümlesi merkūm Yusuf Çelebi’nin mülkü olmuşdur keyfe mâ yeşâ’ mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fî 18 min şehri Ramazân sene 1073.

Şuhûdü’l-hâl: Hasan Ağa b. Hüseyin, Abdurrahman Çelebi b. Ömer, Mehmed Çelebi b. Ömer, el-Hâc Mustafa Odabaşı, Mehmed Çelebi b. Mustafa, Mehmed Efendi el-kadı, Süleyman Beşe er-Râcil, Yusuf Çelebi, Demirci Mustafa Çelebi, Abdi Çelebi el-Muhzır.

(İSTANBUL12 - cilt: 16, sayfa: 138 - Hüküm no: 62 - Orijinal metin no: [5b-6])﻿

﻿

﻿

63. Hüküm

Yusuf Çelebi b. Ahmed’in evini Ali b. Ebûtâlib’e sattığı

Mülknâme Mahmiye-i İstanbul’da Hasan Paşa mahallesi ahâlîsinden Yusuf Çelebi b. Ahmed nâm kimesne meclis-i şer‘de hâfızü’l-vesîka Ali b. Ebû Tâlib mahzarında ikrâr ve takrîr-i kelâm edip mahalle-i merkūmede vâki‘ bir tarafı Süleyman Beşe mülküne ve bir tarafı Ali Çelebi mülküne ve bir tarafı Receb Subaşı mülküne ve bir tarafı tarîk-i âma müntehî iki bâb fevkānî ve iki bâb tahtânî odaları ve kenîfi ve kârizi ve müşterek su kuyusunu ve cüneyneyi müştemil mülk menzilimi, iki yüz esedî guruşa mezbûr Ali’ye tarafeynden îcâb ve kabûlü hâvî bâtten bey‘ ve teslîm ol dahi ber minvâl-i muharrer iştirâ ve tesellüm eyledikden sonra semeni olan iki yüz esedî guruşu mezbûr Ali yedinden alıp kabz eyledim min ba‘d menzili mezbûru mülkiyyet üzre tasarruf eylesin dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Hasan Ağa b. Hüseyin, Abdurrahman Çelebi b. Ömer, Mehmed Çelebi b. Ömer, el-Hâc Mustafa Odabaşı, Mehmed Çelebi b. Mustafa el-Müezzin, Mehmed Efendi el-kadı, Süleyman Beşe er-Râcil, Yusuf Çelebi, Demirci Mustafa Çelebi.

(İSTANBUL12 - cilt: 16, sayfa: 139 - Hüküm no: 63 - Orijinal metin no: [6a-1])﻿

﻿

﻿

64. Hüküm

Ali Ağa’nın vârislerinin Mahmud b. Arslan zimmetindeki alacaklarını kefili olan Halil Beşe b. İsmail’in kefâletten çıkarıldığı

Kefâletden ihrâc Mahmiye-i İstanbul’da Baba Hasan Alemî mahallesi ahâlîsinden olup mukaddemâ fevt olan Ali Ağa’nın verâseti zevce-i metrûkesi Şahbaz bt. Abdullah nâm hâtuna [ve] sulbî kebîr oğlu Osman Ağa ile sulbiye sagīre kızı İsmihan’a münhasıra olup mezbûr Osman Ağa’dan ve mezbûre Şahbaz Hâtun tarafından husûs-ı âti’z-zikre vekîl olup mezbûreyi ma‘rifet-i şer‘iyye ile ârifân olan İsmail Halîfe b. Abdülkādir ve Hüseyin b. Mehmed şehâdetleri ile vekâleti sâbite olan Yusuf Çelebi b. Abdülmennân vekâleten meclis-i şer‘de bâ‘isü’l-kitâb Halil Beşe b. İsmail mahzarında ikrâr ve takrîr-i kelâm edip mûrisimiz müteveffâ-yı merkūm Ali Ağa terekesinden gāib ani’l-meclis bevvâb-ı sultânî Mahmud b. Arslan nâm kimesne zimmetinde karz-ı şer‘îden olan yüz on bin akçenin yetmiş bin akçesine mezbûr Halil Beşe emr ve kabûlü hâvî kefâlet ile kefîl oldukdan sonra, meblağ-ı mezbûr ikimizin hissesine ta‘ayyün olmağla bi’l-kefâle otuz sekiz bin dokuz yüz otuz akçesini yedinden alıp otuz bin yetmiş akçesi bâkī kalmış idi el-hâletü hâzihî mezbûr Halil Beşe[’yi] dahi zikr olunan kefâletden ihrâc eyledik. Min ba‘d meblağ-ı mezbûru bi’l-kefâle mezbûr Halil Beşe’den da‘vâ edersek istimâ‘ olunmasın dediklerinde, gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazân sene 1073.

Şuhûdü’l-hâl: Hasan Çelebi b. el-Hâc Mehmed, el-Hâc İsâ b. Hüseyin, Ali Beşe b. Mehmed, Aşçı Mustafa Beşe, Halil Çelebi b. Hızır, Mehmed Çelebi b. Yusuf, Mustafa Beşe b. Abdullah, Yusuf b. Abdullah.

(İSTANBUL12 - cilt: 16, sayfa: 140 - Hüküm no: 64 - Orijinal metin no: [6a-2])﻿

﻿

﻿

65. Hüküm

Fâtıma bt. Cafer’in Ahmed b. Osman’dan muhâlaa yoluyla boşandığı

Hul‘ Mahmiye-i İstanbul’da Karabaş mahallesinde sâkine Fâtıma bt. Cafer nâm hâtun mahfil-i kazâda ve dahi bâ‘isü’l-kitâb Ahmed b. Osman mahzarında takrîr-i kelâm edip zevcim mezbûr Ahmed zimmetinde mütekarrir ve ma‘kūdun-aleyh olan iki bin akçe mehr-i müeccelim ve nafaka-i iddet me’ûnet-i süknâm kendi üzerime olmak üzre, mezbûr Ahmed ile muhâla‘a-i sahîha ile muhâla‘a edip hukūk-ı zevciyyete müte‘allika âmme-i da‘vâdan herbirimiz âharın zimmetini ibrâ ve iskāt eyledik dedikde gıbbe’t-tasdîk[i’ş-şer‘î mâ vaka‘a bi’t-taleb ketb olundu]. Fi’[l-yevmi’s]-sânî ve’l-ışrîn min şehri Ramazâni’l-mübârek sene 1073.

Şuhûdü’l-hâl: Camcı Hızır Beşe, Hacı Mustafa b. Muslu, Mehmed Çelebi b. Ahmed, Hasan b. Osman, Ali Beşe b. Osman Çukadar, Bakī Çelebi b. ( ).

(İSTANBUL12 - cilt: 16, sayfa: 140 - Hüküm no: 65 - Orijinal metin no: [6a-3])﻿

﻿

﻿

66. Hüküm

Mehmed b. Abdullah’ın El-Hâc Hüseyin b. Mehmed’e olan borcunu ödemesi

Karzdan 50 esedî edâsına tenbîh Mahmiye-i Galata’da Okçu mahallesi sâkinlerinden işbu râfi‘ü’l-kitâb el-Hâc Hüseyin b. Mehmed nâm kimesne meclis-i şer‘-i şerîf-i lâzımü’t-teşrîfde, Mehmed b. Abdullah mahzarında üzerine da‘vâ ve takrîr-i kelâm edip mezbûr Mehmed zimmetinde cihet-i karzdan elli esedî guruş ile her biri yedişer dirhem olmak üzre on bir riyâlî guruş hakkım vardır, hâlâ taleb ederim suâl olunsun dedikde gıbbe’s-suâl mezbûr [el-Hâc Hüseyin b.] Mehmed cevâbında müdde‘î-i mezbûra zimmetimde ancak elli esedî guruş deynim vardır deyû ikrâr, ziyâde yedişer dirhem on bir riyâlî guruş deyni olduğunu inkâr etmeğin müdde‘î-i mezbûr el-Hâc Hüseyin’den müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin müdde‘î-i mezbûr el-Hâc Hüseyin’e ikrârı mertebesi olan meblağ-ı mezbûr elli guruşdan ziyâde yedişer dirhem on bir riyâlî guruş dahi deyni olmadığına mezbûr Mehmed’e yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin ikrârı mertebesi olan meblağ-ı mezbûr elli esedî guruşu mezbûr el-Hâc Hüseyin’e edâ ve teslîme tenbîh birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Mehmed b. Mustafa, Mustafa b. İsâ, Şükrullah b. Mustafa, Abdi Çelebi b. Hüseyin, Mehmed b. Ramazan.

(İSTANBUL12 - cilt: 16, sayfa: 141 - Hüküm no: 66 - Orijinal metin no: [6a-4])﻿

﻿

﻿

67. Hüküm

Hasan b. Kalem’in Mehmed b. Murad Efendi’ye olan borcunu vârislerine ödediği

Teslîmü’l-vasî mâle’s-sagīr Mahmiye-i İstanbul’da Debbâğzâde mahallesinde sâkin olup mukaddemâ vefât eden Mehmed b. Murad Efendi nâm sagīrin verâseti, li ebeveyn ammi oğulları Hasan ve Emirşah ibney Hamîd nâm kimesnelere münhasıra oldukdan sonra, mezbûrân Hasan ve Emirşah meclis-i şer‘de sagīr-i mezbûrun mansûben vasîsi olup terekesine bi’l-vesâye vâzı‘u’l-yed olan hâfızü’l-vesîka Hasan b. Kalem mahzarında her biri ikrâr edip mezbûr Hasan mukaddemâ defteri kassâm[da] nâtık olduğu üzre, sagīr-i mezbûrun yirmi beş bin altı yüz akçe terekesini kabz eyledikden sonra hayât ve memâtında lâzım gelen mesârifine sarf edip on dört bin akçesi yedinde bâkī kalmış idi el-hâletü hâzihî meblağ-ı masrûfı tecvîz ve bâkī kalan on dört bin akçeyi dahi yedinden alıp hissemize isâbet eden yedişer bin akçeyi her birimiz kabz eyledik. Min ba‘d vasiyy-i mezbûr Hasan yedinde tereke-i müteveffâ-yı mezbûrdan bir şey bâkī kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek sene 1073.

Şuhûdü’l-hâl: Şit b. Abdünnebî, Ahmed Efendi b. Ali Efendi, Mustafa Efendi b. Kasım Efendi, Mustafa Efendi b. el-Hâc Ahmed, Hasan b. Ramazan, Satılmış b. İsâ, Şükrullah Bey b. Mustafa, Ahmed b. İzzeddin, Mehmed Çelebi, Nuh b. Murad.

(İSTANBUL12 - cilt: 16, sayfa: 141 - Hüküm no: 67 - Orijinal metin no: [6a-5])﻿

﻿

﻿

68. Hüküm

Tamur v. Toros’un Serkis’in oğlu Zikerya’nın tarlalarına taarruzdan menedildiği

Da‘vâ-yı tarla Vilâyet-i Anadolu’da Divriği kazâsına tâbi‘ Niger nâm karye sükkânından olup hâlâ mahmiye-i İstanbul’da ( ) mahallesinde sâkin olan işbu bâ‘isü’s-sifr Bogos v. Asadur nâm Ermeni mahfil-i kazâda, Tamur v. Toros nâm Ermeni muvâcehesinde üzerine da‘vâ ve takrîr-i kelâm edip karye-i mezbûrede vâki‘ lede’l-ahâlî ma‘lûmü’l-hudûd dokuz kıt‘a tarlalara ma‘rifet-i sâhib-i arz ile mutasarrıf olup ben mahmiye-i mezbûrede sâkin olmağla ol tarlaları vekîlim zirâ‘at ederken, mezbûr Tamur bî-vech ol tarlaları tasarrufdan men‘ eder, suâl olunup bî-vech ta‘arruzdan men‘ olunmasını taleb ederim dedikde gıbbe’s-suâl mezbûr Tamur ol tarlalar mukaddemâ Serkis nâm Ermeni’nin tasarrufunda olup mezbûr Serkis bilâ-veled hâlik olup ve ben dahi mezbûr Serkis’in oğlu oğlu Zikerya nâm sagīrin vasîsi olmağla ol tarlalar mezbûr Serkis’den oğlunun oğluna intikāl-i âdî ile intikāl eder zu‘muyla tasarruf murâd ederim deyû mukābele edicek mezbûr Tamur ol tarlalara bî-vech ta‘arruzdan men‘ olunup mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek sene 1073.

Şuhûdü’l-hâl: Mehmed Çelebi b. Abdullah, Baba Resûl b. Rıdvan, Veli b. Mahmud, Mustafa Çelebi b. İsâ, Samavan v. Bağdasar, Haçuk v. Horen, Kazar v. Ağyar.

(İSTANBUL12 - cilt: 16, sayfa: 142 - Hüküm no: 68 - Orijinal metin no: [6a-6])﻿

﻿

﻿

69. Hüküm

Beşiktaş Hamamı dellâklarından Hasan Beşe b. Ali’nin Hasan Beşe b. Şâhin zimmetindeki alacağı tahsil edildiği

Kabzü’l-vasî mâle’s-sagīr Vilâyet-i Rumeli’nde Avlonya sancağında vâki‘ İskarapar kazâsına tâbi‘ Varla nâm karye sâkinlerinden olup mahmiye-i Galata a‘mâlinden kasaba-i Beşiktaş Hamâmı’nda işler iken bundan akdem vefât eden Dellâk Hasan Beşe b. Ali’nin sulbiye sagīre kızı Leyla’nın kıbel-i şer‘-i mergūbdan mansûb vasîsi olan Osman Beşe b. İbrahim meclis-i şer‘-i hatîrde bâ‘isü’l-vesîka Hasan Beşe b. Şâhin mahzarında bi’l-vesâye ikrâr ve takrîr-i kelâm edip müteveffâ-yı mezbûrun mezbûr Hasan Beşe yedinde bi’t-tarîki’l-emâne mahfûz olan on iki bin akçe müteveffâ-yı mezbûrun terekesinden olmağın sagīre-i mezbûreye bi’l-irsi’ş-şer‘î intikāl eylemiş idi el-hâletü hâzihî meblağ-ı mezbûr on iki bin akçeyi mezbûr Hasan Beşe yedinden bi’l-vesâye alıp kabz eyledim min ba‘d meblağ-ı mezkûrdan mezbûr Hasan Beşe yedinde bir akçe ve bir habbe bâkī kalmadı dedikde mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Ramazâni’l-mübârek sene 1073.

Şuhûdü’l-hâl: Musa Beşe b. Şâhin, Mehmed Beşe b. İsâ, Halil Beşe b. Hasan, Bayezid Beşe b. Mehmed, Ali Beşe b. Mehmed, Mehmed Beşe b. Osman, İbrahim Beşe er-Râcil, Hüseyin Beşe er-Râcil, İskender Beşe er-Râcil, Sinan Beşe er-Râcil, Osman Beşe er-Râcil, Siyavuş Beşe er-Râcil, İbr[a]him Beşe er-Râcil.

(İSTANBUL12 - cilt: 16, sayfa: 142 - Hüküm no: 69 - Orijinal metin no: [6a-7])﻿

﻿

﻿

70. Hüküm

Bazirgan câmii haremindeki su kuyusu âbkeşliği Mehmed Dede’nin vefatıyla el-Hâc Mustafa b. Abdullah’a tevcih olunduğu

Tevcîh-i menzil Mahmiye-i İstanbul’da Bâzirgân câmi‘-i şerîfi hareminde vâki‘ bir kuyu için i‘dâd olunan musluğun âbkeşliği mukābelesinde süknâsı şart olunup mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd menzile [6b] mutasarrıf olan Mehmed Dede fevt olup yeri mahlûl olmağın hâlâ zikr olunan âbkeşlik hizmeti meşrûtası olan vakf-ı menzili mezbûr, işbu bâ‘isü’l-kitâb el-Hâc Mustafa b. Abdullah’a tevcîh olunup mâ vaka‘a bi’t-taleb ketb olundu Fi’l-yevmi’r-râbi‘ ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Abdünnebî Ağa b. Resûl, Mehmed Ağa b. Mahmud sermuhzırân, eş-Şeyh İvaz Efendi, eş-Şeyh Abdullah Efendi, Fahrü’l-ulemâ İbrahim Efendi ders-i âmm.

(İSTANBUL12 - cilt: 16, sayfa: 143 - Hüküm no: 70 - Orijinal metin no: [6a-8])﻿

﻿

﻿

71. Hüküm

Belkıs bt. Abdullah’ın cariyesi Macar asıllı Kalender bt. Abdullah’ı azat ettiği

Itâknâme Husûs-ı âti’l-beyânın mahallinde tahrîri iltimâs olunmağın, bu fakīr mahmiye-i İstanbul’da Ahur[kapı] kurbunda Kabasakal mahallesinde Belkıs bt. Abdullah nâm hâtunun sâkine olduğu menzile varıp zeyl-i kitâbda isimleri mastûr olan müslimîn huzûrunda akd-i meclis-i şer‘-i şerîf olundukda mûmâ-ileyhâ Belkıs Hâtun’un zâtı Mustafa Bey b. Mehmed ve Yusuf Bey b. Abdullah ta‘rîfleri ile mu‘arrefe oldukdan sonra, mûmâ-ileyhâ Belkıs Hâtun meclis-i ma‘kūd-ı mezbûrda ikrâr ve takrîr-i kelâm edip kendiye rıkkıyyetini mu‘terife olan işbu orta boylu, açık kaşlı, kara gözlü, Macariyyetü’l-asl bâ‘isetü hâze’l-kitâb Kalender bt. Abdullah nâm câriye-i memlûkesini hasbeten lillâhi’l-meliki’l-hallâk tahrîr ve i‘tâk ve silk-i harâir-i asliyyâta idrâc ve ilhâk eyledim ba‘de’l-yevm mezbûre Kalender sâir harâir-i asliyyât gibi hürre olup üzerinde velâdan gayrı hakkım kalmadı dedikde vâki‘ü’l-hâl bi’t-taleb ketb olundu. Fi’l-yevmi’s-sâlis ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Umdetü’l-müderrisîni’l-kirâm Hasan Efendi eş-şehîr bi Mollazâde, Zübdetü’l-müderrisîni’l-fihâm Abdülgaffâr Efendi b. Abdülkādir, Fahrü’l-müderrisîni’l-kirâm Ahmed Efendi b. Abdurrahman, Hasan Efendi el-İmâm, Mehmed Efendi b. Ahmed el-imâm bi’l-mahalleti’l-mezbûre, Fahrü erbâbi’t-tahrîr Receb Efendi b. Ramazan, el-Hâc Muharrem b. Hızır, Mehmed Çelebi b. Ali, Mustafa Bey b. Mehmed, Yusuf b. Abdullah.

(İSTANBUL12 - cilt: 16, sayfa: 143 - Hüküm no: 71 - Orijinal metin no: [6b-1])﻿

﻿

﻿

72. Hüküm

Belkıs bt. Abdullah’ın cariyesi Rus asıllı Dilaver bt. Abdullah’ı azat ettiği

Itâknâme Ve kezâlik yine mezbûre Belkıs Hâtun kendiye rıkkıyyetini mu‘terife olan işbu orta boylu, açık kaşlı, elâ gözlü Rusiyyetü’l-asl bâ‘isetü hâze’l-kitâb Dilaver bt. Abdullah nâm câriye-i memlûkesini tahrîr ve i‘tâk eyledim dedikde vâki‘ü’l-hâl bi’t-taleb ketb olundu. Fi’t-târihi’l-mezbûr.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 144 - Hüküm no: 72 - Orijinal metin no: [6b-2])﻿

﻿

﻿

73. Hüküm

Belkıs bt. Abdullah’ın cariyesi Macar asıllı Mücellâ bt. Abdullah’ı azat ettiği

Itâknâme Ve kezâlik yine mezbûre Belkıs Hâtun kendiye rıkkıyyetini mu‘terife olan işbu uzun boylu, açık kaşlı, gök gözlü Macariyyetü’l-asl Mücellâ bt. Abdullah nâm câriye-i memlûkesini hasbeten lillâhi’l-meliki’l-hallâk tahrîr ve i‘tâk eyledim dedikde vâki‘ü’l-hâl bi’t-taleb ketb olundu. Fi’t-târihi’l-mezbûr.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 144 - Hüküm no: 73 - Orijinal metin no: [6b-3])﻿

﻿

﻿

74. Hüküm

Fâtıma bt. Mehmed’in evini Ayşe bt. Mehmed’e sattığı

Mülknâme-i menzil Mahmiye-i İstanbul’da Zeyrek mahallesi ahâlîsinden Fâtıma bt. Mehmed nâm hâtun meclis-i şer‘-i hatîrde bâ‘isetü’l-kitâb Ayşe bt. Mehmed nâm hâtun mahzarında ikrâr ve takrîr-i kelâm edip mahmiye-i merkūmede Keçeci Pîrî mahallesinde vâki‘ bir tarafı Muslu Çelebi mülküne ve bir tarafı Taşçı mülküne ve iki tarafı [tarîk-i] âma müntehî bir bâb fevkānî odayı ve bir matbahı ve kileri ve tahtapûşu müştemil mülk menzilimi tevâbi‘ ve levâhıkı [ile] Ayşe Hâtun’a yirmi bin akçeye bey‘ ve teslîm ol dahi ber minvâl-i muharrer iştirâ ve tesellüm ve kabûl eyledikden sonra semeni olan meblağ-ı mezbûrdan on yedi bin akçesini hâlâ mezbûre yedinden kabz eyledim, üç bin akçesi zimmetimde bâkī kaldı. Min ba‘d mezkûre Ayşe Hâtun menzili mezbûra mülkiyyet üzre mutasarrıfe olsun dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Abdülkādir Efendi el-Kâtib, Mehmed Efendi b. Yusuf, İsâ Efendi b. Musa, Mehmed Efendi b. Mustafa, Mustafa Efendi el-Müderris, Mustafa b. Abdullah, Mehmed Çelebi b. Abdullah el-Muhzır, Süleyman Çelebi b. Ali.

(İSTANBUL12 - cilt: 16, sayfa: 145 - Hüküm no: 74 - Orijinal metin no: [6b-4])﻿

﻿

﻿

75. Hüküm

Agik v. Melkon ve Melkon v. Agop’un bahçelerini Gülser v. Agik’e sattıkları

Mülknâme-i bahçe Mahmiye-i İstanbul’da Koska Fırını kurbunda sâkin Agik v. Melkon nâm Ermeni [ve] Mercan sûkunda sâkin Melkon v. Agop nâm Ermeni meclis-i şer‘-i hatîr-i lâzımü’t-tevkīrde hâmilü’l-kitâb Gülser v. Agik nâm Ermeni muvâcehesinde herbiri ikrâr edip vilâyet-i Anadolu’da Divriği kazâsı kurâsından Kesme nâm karye toprağından vâki‘ bir tarafı Azadoğlu Bağı ve bir tarafı Arslanoğlu Bahçesi ve bir tarafı cârî dere [ve] bir tarafı tarîk-i âm ile mahdûd olup ber vech-i iştirâk-i seviy mülkiyyet üzre mutasarrıf olduğumuz bahçeyi on riyâlî guruşa mezbûr Gülser Ermeni’ye bey‘-i kat‘î ile bey‘ ol dahi ber minvâl-i muharrer iştirâ ve semeni olan on riyâlî guruşu yedinden alıp kabz edip ol bahçeyi mahallinde zabta mezbûru taslît eyledim dedikde mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Hüseyin Efendi el-Brusî, Abdülkādir Efendi el-Kâtib, Mehmed Çelebi b. Abdullah, Ali Beşe b. İbrahim Beşe, Rıdvan Bey b. Ali, Koğas v. Arkives?, Ovanes v. Şehsuvar, Toros v. Donik, Bağdam v. ( ), Serkis v. Bogos, Bartev v. Murad.

(İSTANBUL12 - cilt: 16, sayfa: 145 - Hüküm no: 75 - Orijinal metin no: [6b-5])﻿

﻿

﻿

76. Hüküm

İstanbul’da Bakkal Nikola v. Tıryanda zevcesi Fanko bt. Nikola’yı boşadığı

Tatlîk Vilâyet-i Rumeli’nde Gerbeniş kazâsında sâkine olup hâlâ mahmiye-i İstanbul’da bakkal tâifesinden Nikola v. Tıryanda nâm zimmî meclis-i şer‘de ikrâr edip karye-i mezbûrede sâkine zevcem Fanko bt. Nikola nâm nasrâniyyeyi mukaddemâ istemesi üzre tezevvüc eylemiş idim hâlâ zevcem mezbûre Fanko’yu tatlîk edip kat‘-ı alâka eyledim, kimi murâd ederse nefsini tezvîc eylesin. Fîmâ ba‘d alâka ve medhalim yoktur dedikde mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Ramazâni’l-mübârek sene 1073.

Şuhûdü’l-hâl: Minho v. Franko, Yani v. Haci, Tümter? v. Yani, Riz? v. Yani, Franko v. Minho, (…).

(İSTANBUL12 - cilt: 16, sayfa: 146 - Hüküm no: 76 - Orijinal metin no: [6b-6])﻿

﻿

﻿

77. Hüküm

El-Hâc Halil b. İbrahim’in vârislerinin El-Hâc Hüseyin Beşe b. Ali’deki alacaklarını tahsil ettikleri

Teslîm-i emânet Mahmiye-i İstanbul’da Ali Paşa-yı Atîk mahallesinden olup bundan akdem Ka‘be-i mükerreme’de vefât eden el-Hâc Halil b. İbrahim’in verâseti zevce-i metrûkesi Belkıs bt. Abdullah’a ve sulbiye kebîre kızları Sâime ve Sâliha’ya münhasıra oldukdan sonra, mezbûre Sâime tarafından husûs-ı câi’z-zikri ikrâra sâbitü’l-vekâle vekîl olan Ali Beşe b. Abdullah vekâleten ve mezbûretân Belkıs ve Sâliha asâleten meclis-i şer‘-i hatîrde bâ‘isü’l-vesîka el-Hâc Hüseyin Beşe b. Ali mahzarında her biri ikrâr ve takrîr-i kelâm edip mûrisimiz müteveffâ-yı mezbûr hayâtında mezbûr el-Hâc Hüseyin Beşe yedine emânet vaz‘ ve teslîm eylediği seksen şerîfî ve yirmi dört yaldız altını ki cem‘an yüz dört kıt‘a altın ve seksen kıt‘a esedî guruş tereke-i müteveffâ-yı mezbûrdan olmağın mezbûr el-Hâc Hüseyin Beşe yedinden tamâmen alıp kabz eyledik. Min ba‘d meblağ-ı mezkûrdan yedinde bir akçe ve bir habbe bâkī kalmadı dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min şehri Ramazâni’l-mübârek sene 1073.

Şuhûdü’l-hâl: El-Hâc Mustafa b. el-Hâc Rıdvan, Ali Beşe b. Receb, Abdi Çelebi b. Hüseyin, Şükrü Beşe b. Mustafa, Baba Resûl b. Rıdvan.

(İSTANBUL12 - cilt: 16, sayfa: 146 - Hüküm no: 77 - Orijinal metin no: [6b-7])﻿

﻿

﻿

78. Hüküm

Ümmühânî bt. Gürci Bey’in Rus asıllı cariyesi Dilaver b. Abdullah’ı azat ettiği

Itâknâme Mahmiye-i İstanbul’da Mi‘mâr Sinan mahallesinde sâkine Ümmühânî bt. G[ü]rcü Bey nâm hâtun tarafından ıtk-ı âti’z-zikri ikrâra vekîl olup mezbûreyi ma‘rifet-i şer‘iyye ile ârifân el-Hâc Piyâle b. Abdullah ve Musa Beşe b. Hasan şehâdetleri ile vekâlet-i sâbite olan li ebeveyn karındaşı Yusuf Çelebi meclis-i şer‘de bi’l-vekâle ikrâr edip müvekkilem merkūme Ümmühânî Hâtun gök gözlü, açık kaşlı, sarışın Rusiyyü’l-asl Dilaver b. Abdullah nâm sagīr abd-i memlûkünü niyet-i hâlisa ile hasbeten lillâhi’l-aliyyi’l-azîm ve taleben li merzâti’r-Rabbi’r-rahîm malından âzâd ve mülkünden ihrâc ve silk-i ahrâr-ı asliyyetine idrâc eyledi. Min ba‘d gulâm-ı mevsûf-ı mezkûr sâir ahrâr-ı asliyyîn gibi hür olup üzerimde velâdan gayrı hakkım kalmadı dedi dedikde mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Hüseyin Efendi kâtibü’l-vesîka, Seydî Yusuf b. Abdullah, Süleyman Çelebi b. Abdi, Ali Beşe er-Râcil, Ahmed Çelebi b. Abdullah, Abdi Çelebi el-Muhzır.

(İSTANBUL12 - cilt: 16, sayfa: 147 - Hüküm no: 78 - Orijinal metin no: [6b-8])﻿

﻿

﻿

79. Hüküm

Şahbaz v. Nikol’un Baryam v. Hatir isimli Ermeni’nin Kayseri’deki eviyle alakası olmadığı

Menzil da‘vâsından kat‘-ı alâka Medîne-i Kayseriye müzâfâtından Köstere nâhiyesinde Darsiyak nâm karye sükkânından olup mahmiye-i İstanbul’da Parmakkapı kurbunda sâkin Şahbaz v. Nikol nâm Ermeni meclis-i şer‘de işbu bâ‘isü’s-sifr Baryam v. Hatir nâm Ermeni [7a] muvâcehesinde takrîr-i kelâm edip mezbûr Baryam bundan akdem karye-i mezbûrede vâki‘ lede’l-ahâlî ve’l-cîrân ma‘lûmü’l-hudûd fevkānî ve tahtânî büyût-ı müte‘addideyi müştemil benim mülk menzilimi fuzûlen sen zabt ve tasarruf edersin deyû benden Dîvân-ı hümâyûn-ı sa‘âdet-makrûnda da‘vâ ve taleb etmiş idi hâlâ zikr olunan menzilde benim kat‘â alâka ve medhalim yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Şükrullah b. Mustafa, Abdi Çelebi b. Hüseyin, Mustafa b. İsâ, Mehmed b. Ramazan, Mahmud Çavuş b. Mehmed el-mübâşir.

(İSTANBUL12 - cilt: 16, sayfa: 147 - Hüküm no: 79 - Orijinal metin no: [6b-9])﻿

﻿

﻿

80. Hüküm

Şerbetçi Abdülkerim Muslu’nun Receb b. Hasan’la alacak davasında anlaştığı

İbrâ Mahmiye-i İstanbul’da Şerbetçi tâifesinden Abdülkerim Muslu nâm kimesne meclis-i şer‘de bâ‘isü’l-vesîka Receb b. Hasan nâm kimesne mahzarında ikrâr edip mezbûr Receb beni kendiye hizmet etmek için bir sene tamâmına değin iki bin beş yüz akçeye istîcâr ve kabûl ve ben dahi nefsimi îcâr ve teslîm ve hizmeti mezbûreyi edâ eyledikden sonra, meblağ-ı mezbûrun mukaddemâ bin akçesin mezbûrdan alıp kabz eyledikden sonra bâkī kalan bin beş yüz akçenin bin akçesin dahi yedinden alıp bâkī kalan beş yüz akçesinden merkūm Receb’in zimmetini ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek sene 1073.

Şuhûdü’l-hâl: Hüseyin b. Mustafa, Mehmed b. Ramazan, İbrahim b. Mehmed, el-Hâc Yusuf Hüseyin b. Mehmed Mustafa.

(İSTANBUL12 - cilt: 16, sayfa: 148 - Hüküm no: 80 - Orijinal metin no: [7a-1])﻿

﻿

﻿

81. Hüküm

Yorgaki ve Tanaş’ın Nikola v. Yani zimmetindeki alacakları tahsil edildiği

Sulh Havâss-ı Aliyye nevâhîsinden Büyükçekmece’de sâkine Mariyo bt. Yani nâm nasrâniyye meclis-i şer‘-i hatîrde nâhiye-i mezbûreye tâbi‘ Bigados nâm karyeden Nikola v. Yani muvâcehesinde ikrâr ve i‘tirâf edip sadrî oğullarım Yorgaki ve Tanaş veledey Tırandafilo’nun babalarından müntakil mallarından mezbûr Nikola zimmetinde kırk sekiz bin akçe hakları olup sagīrân-ı mezbûrân müte‘âkiben fevt olup verâseti bana münhasıra olmağla mecmû‘-ı meblağ-ı mezbûr bi hasebi’l-irs bana intikāl ettikde, zikr olunan kırk sekiz bin akçeden on altı bin akçesini mezbûr Nikola’dan ahz ve istîfâ edip bâkī otuz iki bin akçe hakkım kalmış idi hâlâ meblağ-ı bâkī otuz iki bin akçeyi da‘vâ ve taleb ettiğimde, muslihûn tavassut edip meblağ-ı bâkī da‘vâsından beni mezbûr Nikola sekiz bin akçe üzerine inşâ-i akd-i sulh ettiklerinde, ben dahi sulh-ı mezbûru kabûl ve bedel-i sulh olan meblağ-ı mezbûr sekiz bin akçeyi mezbûr Nikola yedinden tamâmen alıp kabz edip meblağ-ı bâkī otuz bin akçeye müte‘allika âmme-i de[‘â]vîden merkūm Nikola’nın zimmetini ibrâ-i âm ile ibrâ eyledim. Fîmâ ba‘d husûs-ı mezbûra mute‘allik vechen mine’l-vücûh ve sebebin mine’l-esbâb mezbûr Nikola üzerine da‘vâ ve nizâ‘ ve husûmetim yoktur dedikde mezbûr Mariyo’nun ikrâr-ı meşrûhunu el-mukarru lehü’l-mezbûr Nikola vicâhen tasdîk ve şifâhen tahkīk etmeğin mâ vaka‘a bi’t-taleb ketb olundu. Fi’l-yevmi’l-âşir min şehri Ramazâni’l-mübârek sene 1073.

Şuhûdü’l-hâl: Şaban Çavuş el-Mübâşir, Ali Beşe b. Osman Çukadar, Halil Beşe er-Râcil, el-Hâc Mehmed b. Mahmud, Oruc Çavuş b. Abdullah, Ahmed Çelebi b. Ali ed-Dâ‘î, Abdi b. Hüseyin, es-Seyyid Mustafa Çelebi b. es-Seyyid Mahmud, İbrahim b. Mahmud, David v. Güllükesri, Kiryazi v. Manol, Dimitri v. Kostantin, Hersaki v. Yorgi, Apostol v. Mihadoki, Yorgi v. İstadi.

(İSTANBUL12 - cilt: 16, sayfa: 148 - Hüküm no: 81 - Orijinal metin no: [7a-2])﻿

﻿

﻿

82. Hüküm

Fâtıma bt. Ömer’in Kurt Çelebi b. Mehmed’e kalan borcunu ödemesi tenbih olunduğu

1000 akçe ikrâr-ı deyn Mahmiye-i İstanbul’da Kebeciler Hânı’nda sâkin bâ‘isü’l-vesîka Kurt Çelebi b. Mehmed nâm kimesne meclis-i şer‘de Fâtıma bt. Ömer nâm hâtun mahzarında üzerine da‘vâ ve takrîr-i kelâm edip târih-i kitâbdan üç sene mukaddem mezbûre Fâtıma Hâtun’a iki bin akçe ikrâz ve teslîm edip ol dahi iktirâz ve kabz eyledikden sonra silk-i mülkünde olan bir çift zümrüd taşlı altın küpe ve beş miskāl bir altın bileziğini yedimde rehin ve teslîm etmiş idi el-hâletü hâzihî meblağ-ı mezkûrun bin akçesini mukaddemâ yedinden ahz ve istîfâ ve rihân-ı mezkûreyi mezbûreye teslîm eylediğinden sonra bin akçe zimmetinde kalmış idi hâlâ meblağ-ı bâkī bin akçeyi dahi mezbûreden taleb ederim, suâl olunsun dedikde gıbbe’s-suâl mezbûre Fâtıma cevâbında fi’l-hakīka meblağ-ı mezkûr iki bin akçenin ber minvâl-i muharrer bin akçesini mukaddemâ müdde‘î-i mezbûra teslîm ve rihân-ı mezkûreyi kabz eylediğimden zimmetimde bâkī bin akçe hakkı kalmış idi deyû ikrâr etmeğin mûcebince meblağ-ı bâkī bin akçeyi müdde‘î-i mezbûra edâ ve teslîme mezbûre Fâtıma’ya ba‘de’t-tenbîh, mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Ebûbekir Çelebi b. Abdullah, Mustafa Çelebi b. İsâ, Abdi Çelebi b. Hüseyin, Şükür Beşe b. Mustafa, Ali Çelebi b. Muharrem, Baba Resûl b. Rıdvan.

(İSTANBUL12 - cilt: 16, sayfa: 149 - Hüküm no: 82 - Orijinal metin no: [7a-3])﻿

﻿

﻿

83. Hüküm

Havva bt. İbrahim’in boşandığı Mehmed Beşe b. İbrahim’den alacağı kalmadığı

Sulh Mahmiye-i İstanbul’da Nişancı Cafer Çelebi mahallesinde sâkine Havva bt. İbrahim meclis-i şer‘de zevc-i mutallıkı râfi‘ü’l-kitâb Mehmed Beşe b. İbrahim muvâcehesinde ikrâr ve i‘tirâf edip zevcim mezbûr Mehmed Beşe mukaddemâ beni tatlîk ettikde, iki bin akçe mehrimi ve nafaka-i iddetim için beş yüz akçe cem‘an iki bin beş yüz akçe hakkımı mezbûr Mehmed Beşe yedinden alıp kabz edip bir alaca sadef bir fistan ve bir üstlük ta‘bîr olunur dülbendim yedinde kalmış idi deyû da‘vâ edip beynimizde küllî nizâ‘ vâki‘ olmuş idi hâlâ da‘vâ-yı mezbûremden beni mezbûr Mehmed Beşe beş yüz akçe üzerine inşâ-i akd-i sulh ettikde, ben dahi sulh-ı mezbûru kabûl ve bedel-i sulh olan meblağ-ı mezbûru alıp kabz eyledim. Fîmâ ba‘d husûs-ı mezbûra müte‘allik zevcim mezbûr Mehmed Beşe ile da‘vâ ve nizâ‘ım yoktur. Mezbûr Mehmed Beşe’nin dahi benim yedimde bir yeni zümrüd küpesi var idi, ben dahi zikr olunan küpeyi merkūm Mehmed[’e] teslîm eyledim dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min [şehri] Ramazâni’l-mübârek li sene selâse ve seb‘în ve elf.

Şuhûdü’l-hâl: Ali Beşe Çukadar, Mustafa Beşe er-Râcil, Baba Resûl [b.] Rıdvan, Abdi Çelebi b. Hüseyin.

(İSTANBUL12 - cilt: 16, sayfa: 150 - Hüküm no: 83 - Orijinal metin no: [7a-4])﻿

﻿

﻿

84. Hüküm

Hasan Beşe b. Mustafa’nın Güllükesri kazasındaki menzilleri arsasındaki hissesini Kurnak v. Rudi’ye sattığı

Bey‘-i mahalli bâb-ı menzil Dergâh-ı âlî yeniçerilerinin kırk dokuz Hâssa kiler odası neferâtından Hasan Beşe b. Mustafa nâm râcil meclis-i şer‘-i hatîr-i lâzımü’t-tevkīrde bâ‘isü’l-vesîka Kurnak v. Rudi nâm zimmî muvâcehesinde ikrâr edip vilâyet-i Rumeli’nde Güllükesri kazâsı kurâsından Mavrova? nâm karyede vâki‘ benim sâkin olduğum mülk menzil ile mezbûr zimmînin mülk menzilinin sokak kapısı açılan lede’l-ahâlî ma‘lûmü’l-hudûd mahalle ber vech-i iştirâk-i seviy mezbûr ile benim mülküm olmağla kendi menzilimin kapısını mahalli mezbûrdan kaldırıp tarîk-i âm tarafından vaz‘ edip ba‘dehû ol nısf hisse-i şâyi‘amı bin iki yüz akçeye mezbûra bey‘ ol dahi ber minvâl-i muharrer iştirâ ve kabûl eyledikden sonra, semen-i mezbûr bin iki yüz akçeyi yedinden alıp mahallinde zabta mezbûr Kurnak zimmîyi taslît eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek sene 1073.

Şuhûdü’l-hâl: Resûl Beşe b. Osman, İbrahim Beşe b. Ahmed, Mehmed Beşe b. Mustafa, İsmail Çelebi, Abdi Çelebi b. Hüseyin.

(İSTANBUL12 - cilt: 16, sayfa: 150 - Hüküm no: 84 - Orijinal metin no: [7a-5])﻿

﻿

﻿

85. Hüküm

Sâliha Hâtun’un Mehmed Ağa b. Ahmed isimli cündîden muhâlaa yoluyla boşandığı

Husûs-ı âti’l-beyânın mahallinde tahrîri iltimâs olunmağın savb-ı şer‘-i mergūbdan Mevlânâ Abdülbâkī Efendi irsâl olunup ol dahi mahmiye-i İstanbul’da Kefeli mahallesinde sâkin Sefer Bey nâm cündînin menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf ettikde, mezbûr Sefer Bey (...) sulbiye kebîre kızı Sâliha Hâtun zâtı Abdünnebî Halîfe ve Mehmed b. İsâ ta‘rîfleri ile mu‘arrefe oldukda, (...) meclis-i ma‘hûdda zevci Mehmed Ağa b. Ahmed nâm cündî muvâcehesinde bi tav‘ihâ ikrâr ve i‘tirâf (...) zevcim mezbûr Mehmed Ağa ile zimmetimde mütekarrir olan yüz elli riyâlî guruş mehr-i müeccelim ve nafaka-i iddetim (...) üzerine ve me’ûnet-i süknâm dahi kendi üzerime olmak üzre muhâla‘a-i sahîha-i şer‘iyye (...) edip ol dahi hul‘-ı mezbûru kabûl ettikden sonra hukūk-ı zevciyyete ve gayra müte‘allika (...) her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde [7b] ikrâr-ı meşrûhunu mezbûr Mehmed Ağa vicâhen ve şifâhen tasdîk ve tahkīk etmeğin Mevlânâ-yı mezbûr vâki‘-ı hâli mahallinde tahrîr, ba‘dehû ma‘an irsâl olunan Mahmud Beşe ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis min Şevvâli’l-mükerrem li sene selâse ve seb‘în ve elf.

Şuhûdü’l-hâl: Ahmed Efendi b. Mehmed el-İmâm, Abdünnebî Çelebi el-Müezzin, Ali Beşe b. Hasan, Haydar Beşe b. Abdullah, Halil Beşe b. Mehmed, Mahmud Beşe b. Süleyman, Rüstem Beşe b. Abdullah, Mahmud Beşe b. Muharrem, Mehmed Çelebi b. İsâ, Mahmud Çavuş b. Abdünnebî, Şâmî Hüsrev Beşe.

(İSTANBUL12 - cilt: 16, sayfa: 151 - Hüküm no: 85 - Orijinal metin no: [7a-6])﻿

﻿

﻿

86. Hüküm

Dimo v. Yani’nin Yorgi v. İlya’ya borcunu kabul ettiği

İkrâr-ı deyn Tâife-i zimmîyândan Yorgi v. İlya meclis-i şer‘-i hatîr-i lâzımü’t-tevkīrde hâmilü’l-vesîka Dimo v. Yani nâm zimmî mahzarında tav‘an ikrâr ve takrîr-i kelâm edip biz mukaddemâ mezbûr zimmînin kanadarı olup et akçesinden on iki bin sekiz yüz yirmi sekiz akçesini istihlâk etmekle meblağ-ı sâlifü’z-zikr vâcibü’l-edâ ve lâzımü’l-kazâ mezbûr Yorgi zimmîye zimmetimde deynimdir dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Abdülbâkī Efendi el-Kâtib, Abdülkādir Efendi el-Kâtib, Keşfî Mustafa Efendi el-Kâtib, Mehmed Efendi el-Kâtib, Ömer Efendi el-mukayyid, Mehmed Çelebi el-Muhzır, Mustafa Beşe el-Muhzır, Abdi Çelebi el-Muhzır, Kiga v. Estoye, Yorgi v. Yani, Yani v. Drava, Dimo v. Duka.

(İSTANBUL12 - cilt: 16, sayfa: 151 - Hüküm no: 86 - Orijinal metin no: [7b-1])﻿

﻿

﻿

87. Hüküm

Mahmud b. Yusuf’un İnegöl’deki bahçesini el-Hâc Mustafa Ağa b. İbrahim’e sattığı

Mülknâme-i Bahçe Vilâyet-i Anadolu’da İnegöl kazâsına tâbi‘ Eseren nâm karye sâkinlerinden Mahmud b. Yusuf nâm kimesne meclis-i şer‘-i hatîr-i lâzımü’t-tevkīrde fahrü’l-eşbâh el-Hâc Mustafa Ağa b. İbrahim mahzarında ikrâr ve takrîr-i kelâm edip karye-i mezbûrede vâki‘ bir tarafdan Civil? Ali mülkü ve bir tarafdan Acem Bayram mülkü ve bir tarafdan Turfanda oğlu Osman mülkü ve bir tarafdan değirmen nehri ile mahdûd eşcâr-ı müsmire ve gayr-ı müsmireyi müştemil mülk bahçemi, üç bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûr el-Hâc Mustafa Ağa’ya bey‘ ve ol dahi minvâl-i muharrer üzre iştirâ ve kabûl eyledikden sonra, semeni olan meblağ-ı mezbûr üç bin akçeyi mezbûr Mustafa Ağa’nın yedinden bi’t-tamâm ahz u kabz edip meblağ-ı mezkûru mahallinde zabt ve tasarrufa mezbûr Mustafa Ağa’yı taslît eyledim ba‘de’l-yevm zikr olunan bahçe mezbûr Mustafa Ağa’nın mülk-i müşterâsıdır, keyfe mâ yeşâ’ ve yürîd mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min [şehri] Şevvâli’l-mükerrem sene 1073.

Şuhûdü’l-hâl: Mehmed Beşe b. Mahmud er-Râcil, Hasan Beşe b. Ahmed er-Râcil, Halil Çelebi b. Mustafa el-Yesâri, Ömer Beşe b. Hızır, Ali b. Timur, Mehmed b. İbrahim, Hasan b. Ali, Resûl b. Rıdvan.

(İSTANBUL12 - cilt: 16, sayfa: 152 - Hüküm no: 87 - Orijinal metin no: [7b-2])﻿

﻿

﻿

88. Hüküm

Fâtıma Hanım bt. Ekmekçizâde Ahmed Paşa’nın Langa yakınındaki menzilini vakf ettiği

Vakfiye-i Ekmekçizâde Fâtıma Hanım Elhamdü li veliyyihî ve’s-salâtü alâ nebiyyihî Muhammedin ve âlihî ve ashâbihi’l-müte’eddibîne bi âdâbih ammâ ba‘d işbu kitâb-ı sıhhat-nisâbın tahrîrine bâ‘is ve bâdî budur ki mahrûse-i Galata a‘mâlinden Beşiktaş nâhiyesine tâbi‘ Ortaköy demekle ma‘rûfe karyede sâkine sâhibetü’l-hayrât umdetü’l-muhadderâti’l-muvakkarât, üsvetü’l-mestûrâti’l-mükerremât Fâtıma Hanım bt. el-merhûm Ekmekçizâde Ahmed Paşa vakf-ı âti’l-beyânı ikrâra ba‘dehû da‘vâ-yı rücû‘ ve istirdâda vekîl olup mûmâ-ileyhâyı bi’l-ma‘rifeti’ş-şer‘iyye ârifân olan Mustafa Ağa b. Mehmed ve Mehmed Efendi b. Mahmud şehâdetleriyle şer‘an vekâleti sâbite olan Ahmed Bey b. İsâ meclis-i şer‘-i hatîrde vakf-ı câi’z-zikre mütevellî ta‘yîn ettikleri Ali Bey b. Mehmed el-Yesâri muvâcehesinde bi’l-vekâle ikrâr ve takrîr-i kelâm edip müvekkile-i müşârün-ileyhâ Fâtıma Hanım mahmiye-i İstanbul’da Langa kurbunda Dülbendçi Hüsam mahallesinde vâki‘ bir tarafdan ba‘zan Belkıs bt. Abdullah ve ba‘zan Ayşe Hâtun mülkleri ve bir tarafdan ba‘zan el-Hâc İsmail b. Abdullah ve ba‘zan iplikçi kızı İsmihan Hâtun mülkleri ve bir tarafdan Rıdvan Halîfe mülkü ve bir tarafdan tarîk-i âm ile mahdûd altı bâb fevkānî ve altı tahtânî odaları ve arsa-i hâliye ve mahzeni müştemil mülk menzilini, hasbeten lillâhi te‘âlâ vakf ve haps edip şöyle şart eyledi ki hayâtda oldukça menzili mezbûrun gallesine kendi mutasarrıfe ola, vefât ettikden sonra mütevellî-i müte‘ayyin mezbûr Ali Bey yediyle îcâr olunup hâsıl olan gallesinden kifâyet mikdârı mahmiye-i mezbûrede Molla Hüsrev mahallesinde merhûm-ı mezkûr Ahmed Paşa türbe-i şerîfelerinde eczâ-i münîfe tilâvet olunup sevâbı rûhuna ihdâ oluna ve mezbûr Ali Bey vakf-ı mezbûra mütevellî ve hem kâtib olup kitâbet hizmeti mukābelesinde menzili mezbûrun gallesinden yevmî iki akçe vazîfeye mutasarrıf ola ba‘dehû tevliyyet ve kitâbet re’y-i hâkimü’ş-şer‘a müfevvaz ola ve vakf-ı mezbûrun tebdîl ve tağyîri merreten ba‘de uhrâ yedinde ola deyû şart ve ta‘yîn edip menzili mezbûru fâriğan ani’ş-şevâgil mütevellî-i mezbûra teslîm edip ol dahi tesellüm ve kabz eyledi dedikde gıbbe’t-tasdîki’ş-şer‘î vekîl-i mezbûr inân-ı kelâmını semt-i rücû‘a atf edip eğer ki vakf-ı akār muhtâr-ı eimme-i ahyâr İmâm-ı A‘zam ve hümâm-ı akdem Ebû Hanîfe el-Kûfî -cûziye hayrü’l-cezâ ve kûfiye-hazretleri katında sahîh ve câiz, lâkin menzile-i âriyetde olmağla şeref-i lüzûmu hâiz olmadığından mâ‘adâ, âlim-i rabbânî hazreti imâm Muhammed b. Hasan eş-Şeybânî katında vâkıf menâfi‘-i vakfı kendi nefsine şart etmekle bâtıl olup rücû‘ meşrû‘ olmağın vakf-ı mezbûrdan bi’l-vekâle rücû‘ eyledim menzili mezbûru istirdâd ederim deyicek mütevellî-i mezbûr cevâb-ı bâ savâba mütesaddî olup fi’l-vâki‘ hâl bast olunan minvâl üzre idiği cây-ı kīl u kāl değildir lâkin âlim-i rabbânî fâzıl-ı samedânî İmâm Ebû Yusuf eş-şehîr bi’l-imâmi’s-sânî katında vâkıf mücerred, vakf ettim demekle, şart-ı mezbûr ile dahi olursa vakf-ı mezbûr sahîh ve lâzım olduğu emr-i ma‘lûmdur deyû red ve teslîmden imtinâ‘ ve husûmet ve nizâ‘ edip hâkim-i muvakki‘-i sadr-ı kitâb tûbâ-lehû ve hüsnü me’âb huzûrunda müterâfi‘ân olduklarında, hâkim-i mûmâ-ileyh -esbağallâhu te‘âlâ ni‘amehû aleyh-dahi cânib-i vakfa nazar ve mübtil-i hayr olmakdan hazer edip teşyîd-i kavâ‘id-i hayrı evlâ ve ahrâ görüp alâ kavli men yerâhü mine’l-eimmeti’l-müctehidîn şart-ı mezbûr ile vakf-ı merkūmun sıhhat ve lüzûmuna hükm-etmekle vakf-ı mezbûr sahîh ve lâzım olup nakz ve nakzına mecâl muhâl ve tebdîl ve tağyîri mümteni‘ü’l-ihtimâl oldu. Fe-men beddelehû ba‘demâ semi‘ahû fe-innemâ ismuhû ale’l-lezîne yübeddilûnehû inna’llâhe semî‘un alîm ve ecrü’l-vâkıfi ale’l-hayyi’l-cevâdi’l-kerîm. Hurrire fi’l-yevmi’r-râbi‘ ve’l-ışrîn min Cemâziyelâhire li sene selâse ve seb‘în ve elf.

Şuhûdü’l-hâl: Ebûbekir Çelebi b. Mehmed el-Müezzin, Mehmed Çelebi b. Mahmud kâtib-i Muhâsebe, Mehmed Çelebi b. Mehmed, Mustafa Efendi b. Halil, Evliyâ Çelebi b. Mehmed, Mehmed Efendi b. Mustafa, Mehmed b. Yusuf, Mustafa Bey b. Hasan, Osman Beşe el-Muhzır.

(İSTANBUL12 - cilt: 16, sayfa: 152 - Hüküm no: 88 - Orijinal metin no: [7b-3])﻿

﻿

﻿

89. Hüküm

Ümmühânî Hâtun bt. Mustafa’nın menzilini Mehmed Ağa b. Yusuf’a sattığı

Mülknâme Mahmiye-i İstanbul’da Yenibahçe kurbunda Karabaş mahallesinde sâkine Ümmühânî Hâtun bt. Mustafa tarafından husûs-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân olan Dilaver Beşe b. Abdullah ve Kapıcızâde demekle şehîr Hacı Mehmed b. Mustafa şehâdetleriyle şer‘an vekâleti sâbite olan Eyüb Çelebi b. Mehmed meclis-i şer‘de işbu bâ‘isü’l-kitâb fahrü’l-akrân Mehmed Ağa b. Yusuf el-Hammâmî mahzarında bi’l-vekâle ikrâr ve takrîr-i kelâm edip müvekkilem mezbûre Ümmühânî Hâtun silk-i mülk-i sıhhatinde münselik olup mahalli mezbûrede vâki‘ bir tarafı Mahmud Bey b. Abdullah mülkü ve bir tarafı mîrî tarla ve bir tarafı Medîne-i Münevvere -alâ münevverihâ efdalü’s-salât ve ekmelü’t-tahiyye- vakfı ve bir tarafı tarîk-i âm ile mahdûd bir bâb fevkānî oda ve bir sofa ve bir bâb tahtânî oda ve bir sofa ve bir matbah ve bir su kuyusu ve bir kenîf ve sofayı müştemil mülk menzilini, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık merkūm Mehmed Ağa’ya yirmi bin nakd-i râyic fi’l-vakt akçeye tarafından îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i meşrûh üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr yirmi bin akçeyi müşterî-i mezbûr Mehmed Ağa yedinden tamâmen ahz u kabz eyledim ba‘de’l-yevm menzili mahdûd-ı mezbûr merkūm Mehmed Ağa’nın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis min şehri Recebi’l-ferd li sene selâse ve seb‘în ve elf.

Şuhûdü’l-hâl: Mehmed Çelebi b. Mustafa, Mahmud Ağa b. Ahmed, Bozacı Yusuf, Mehmed Çelebi b. Hasan, Abdurrahman Çelebi b. Ramazan el-Müezzin, Ahmed Efendi b. Mahmud el-İmâm, Hasan Efendi b. Mustafa el-câbi, Nuh Ağa b. Yusuf, Mehmed, Ali Çavuş b. Hasan, el-Hâc Hasan b. İsmail, Ahmed b. Hasan, Osman b. Mustafa.

(İSTANBUL12 - cilt: 16, sayfa: 154 - Hüküm no: 89 - Orijinal metin no: [7b-4])﻿

﻿

﻿

90. Hüküm

Karabaş mahallesi ahalisinden İsmail Efendi b. Mehmed’in cariyesi Gülistan bt. Abdullah’ı azat etttiği

Itâknâme Mahmiye-i İstanbul’da Karabaş mahallesi ahâlîsinden mefharu erbâbi’t-tahrîr ve’l-kalem İsmail Efendi b. Mehmed tarafından ıtk-ı âti’z-zikri ikrâra vekîl olup Ahmed Çelebi b. Ali ve Dilaver Beşe b. Abdullah nâm kimesneler şehâdetleriyle vekâleti sâbite olan el-Hâc Mehmed Beşe b. Mustafa meclis-i şer‘-i hatîr-i lâzımü’t-tevkīrde bi’l-vekâle takrîr-i kelâm edip müvekkili müşârün-ileyh İsmail Efendi orta boylu, açık kaşlı, gök gözlü, sarışın hâfızatü’l-vesîka Gülistan bt. Abdullah nâm memlûke câriyesini niyet-i hâlisa ile hasbeten lillâhi’l-aliyyi’l-azîm ve taleben li merzâti’r-Rabbi’r-rahîm malından âzâd ve mülkünden ihrâc ve silk-i harâir-i asliyyâta ilhâk ve idrâc edip min ba‘d merkūme Gülistan sâir harâir-i asliyyât gibi hürre olup üzerinde velâdan gayrı hakkım kalmadı dedi dedikde mâ vaka‘a bi’t-taleb ketb olundu. Fi’l-yevmi’r-râbi‘ min [şehri] Şevvâli’l-mükerrem li sene selâse ve seb‘în ve elf.

Şuhûdü’l-hâl: Hasan Efendi b. Mustafa el-İmâm, Bektaş Çelebi el-Cerrâh, el-Hâc İbrahim b. Dilaver, Keşfî Mustafa Efendi el-Kâtib, Mustafa Çelebi b. Mahmud, Abdi Çelebi b. Hüseyin el-Muhzır.

(İSTANBUL12 - cilt: 16, sayfa: 155 - Hüküm no: 90 - Orijinal metin no: [8a-1])﻿

﻿

﻿

91. Hüküm

Lâleruh bt. Abdullah’ın vakıf arsası üzerine bina ihdasına mütevellîsi Ali Çelebi’nin izin verdiği

Vakıf arsa üzre binâya izin Mahmiye-i İstanbul’da Harâccı Kara Mehmed mahallesi ahâlîsinden hâfızü’l-kitâb Mustafa Beşe b. Murad meclis-i şer‘de takrîr-i kelâm edip mahalle-i merkūmede vâki‘ bir cânibden Meryem Hâtun mülküne ve bir cânibden benim mülküme ve bir cânibden ba‘zan Medîne-i Münevvere vakfına ve ba‘zan Harâccı vakfına ve bir cânibden tarîk-i âma müntehî olup arsası senede üç yüz akçe mukāta‘alı Hoca Dursun vakfı ve binâsı Lâleruh bt. Abdullah nâm hâtunun süknâsı kendiden sonra zevci Hasan Beşe b. Mehmed ve mezbûrun evlâdına meşrût vakfı olan menzil bin yetmiş senesinde vâki‘ harîkde bi’l-külliye muhterik oldukda, vakıfda binâya müsâ‘ade ve vakf-ı mezkûrun hasbî mütevellîsi olan meşrûtun-leh mezbûr Hasan Beşe’de dahi binâya kudreti olmamağla, arsa-i merkūme üzerinde mevcûd olan noksanını semen-i misliyle bey‘ ve semenini irbâh cânib-i vakfa nâfi‘ olmağla mezbûr Hasan Beşe bi’t-tevliyye arsa-i merkūmeden kasr-ı yed edip ol noksanı semen-i misli olan on beş bin akçeye bana bey‘ ve teslîm ve semenini vakıf için kabz eyledikden sonra arsa-i merkūme üzerine müceddeden binâ ihdâs edip mutasarrıf olmak için mütevellîsi olan Ali Çelebi’den istîzân eyledikde ol dahi iznini hâvî işbu temessükü vermiş idi hâlâ ol temessüke nazar olunup mûcebince yedime istihkâmen hüccet verilmesini taleb ederim deyû mazmûnu takrîr-i meşrûhuna mutâbık mezbûr Ali Çelebi’nin imzâ ve hâtemini hâvî izin temessükü ibrâz edip ba‘de’n-nazar istihkâmen işbu hurûf mûcebince ketb ü tahrîr ve yed-i tâlibe def‘ olundu. Fi’l-yevmi’r-râbi‘ min Şevvâli’l-mükerrem li sene selâse ve seb‘în ve elf.

Şuhûdü’l-hâl: Es-Seyyid Mehmed Çelebi b. es-Seyyid Mehmed, Ahmed Çelebi b. Hüseyin el-Yesâri, Ebûbekir Efendi b. Abdurrahman, Receb Efendi b. Süleyman, Hasan Efendi b. Mustafa, Süleyman Çelebi b. Mehmed, Murad Efendi b. Şaban, Abdi Çelebi el-Muhzır, Ahmed Çelebi b. Mahmud kethüdâ-yı muhzırân, Şükrullah Bey b. Mustafa el-Muhzır.

(İSTANBUL12 - cilt: 16, sayfa: 155 - Hüküm no: 91 - Orijinal metin no: [8a-2])﻿

﻿

﻿

92. Hüküm

Yani v. Andriye’nin Mora’da Gerbeti karyesi mühimmatı için gönderdiği parayı Yorgi v. Yani’nin teslim ettiği

Kabz-ı meblağ-ı mevkūf Vilâyet-i Rumeli’nde Mora sancağında vâki‘ Kalavrete kazâsına tâbi‘ Gerbeti nâm karye re‘âyâsından Dimo v. Danyal ve Dimitri v. Koni ve Yani v. Nikola ve Yani v. Yorgi ve Nikola v. Aleksandra ve Dimitri v. Palumi ve Pandazi v. İstati ve Panayot v. Todori ve Dimo v. İstati ve Andruco v. Panayot nâm zimmîler meclis-i şer‘de râfi‘ü’l-vesîka Yorgi v. Yani muvâcehesinde her biri takrîr-i kelâm edip karyemiz Vâlide Sultan evkāfından olup işbu merkūm Yorgi evkāf-ı mezbûre re‘âyâsından perâkende olan re‘âyâ üzerine emr-i şerîf ile kethüdâ ta‘yîn olunmağla, karye-i mezbûre re‘âyâsından olup mahmiye-i İstanbul’da Malta nâm mahalde bakkallık ederken hâlik olan Yani v. Andriye hayâtında karyemizin mühimmât-ı lâzımesi için malından ifrâz edip karyemize irsâl oluna deyû ta‘yîn ettiği on bin akçeyi mezbûr Yorgi ahz eylemiş idi hâlâ meblağ-ı mezbûr on bin akçeyi karyemiz mühimmâtı için mezbûr Yorgi kethüdâ yedinden alıp kabz eyledik, meblağ-ı mezbûrdan mezbûr Yorgi kethüdâ yedinde bir akçe ve bir habbe bâkī kalmadı dediklerinde, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Şükrullah b. Mustafa, Abdi Çelebi b. Hüseyin, Osman b. Abdullah, Baba Resûl b. Rıdvan.

(İSTANBUL12 - cilt: 16, sayfa: 156 - Hüküm no: 92 - Orijinal metin no: [8a-3])﻿

﻿

﻿

93. Hüküm

Osman b. Ramazan’ın vârisleri Receb Efendi ve Abdi’ye Ali Çelebi b. Hasan’ın borçlu olduğu

İsbât-ı verâset Vilâyet-i Anadolu’da Karahisâr-ı şarkī sancağında Yakubbey kazâsı kurâsından fi’l-asl Uzun Musa nâm karyeden olup ba‘dehû medîne-i Galata’ya tâbi‘ kasaba-i Kasımpaşa’da Küçük Piyâlepaşa mahallesinde sâkin olup mukaddemâ vefât eden Osman b. Ramazan’ın li ebeveyn ammi oğulları olmak üzre verâset iddi‘â eden Receb Efendi ve Abdi ibney Ahmed nâm kimesneler meclis-i şer‘de Ali Çelebi b. Hasan nâm kimesne mahzarında her biri üzerine da‘vâ edip bizim ile gāib ani’l-meclis Bayram b. Muslu nâm kimesne müteveffâ-yı mezbûr Osman’ın li ebeveyn ammi oğlu ve usûbet-i nesebiyye cihetinden hasren vârisleri olup müteveffâ-yı mezbûrun merkūm Ali Çelebi zimmetinde deyn-i şer‘îden olan altı yüz elli bir akçesi hasren bizim ile mezbûr Bayram’a intikāl etmekle meblağ-ı mezbûrdan hissemize isâbet eden dört yüz otuz dört akçeyi mezbûr Ali Çelebi’den taleb ederiz, suâl olunsun dedikde gıbbe’s-suâl mezbûr Ali Çelebi cevâbında müteveffâ-yı mezbûra altı yüz elli bir akçe deyni olduğunu ikrâr ve lâkin mezbûrûnun vech-i muharrer üzre verâsetini inkâr eyledikde müdde‘iyân-ı mezbûrândan müdde‘âsı için beyyine taleb olundukda karye-i merkūme ahâlîsinden olup udûl-i müslimînden Hasan b. Abdi ve Ramazan b. Himmet nâm kimesneler li ecli’ş-şehâde meclis-i şer‘a hâzırân olup gıbbe’l-istişhâdi’ş-şer‘î fi’l-vâki‘ müdde‘iyân-ı mezbûrân Receb Efendi ve Abdi ve mezbûr Bayram müteveffâ-yı mezbûr Osman’ın li ebeveyn ammi oğulları ve usûbet-i nesebiyye cihetinden vârisleri olup verâseti mezbûrûna münhasıradır, bunlardan gayrı vârisi ve terekesine müstahıkk-ı âhar olduğu ma‘lûmumuz değildir,

(İSTANBUL12 - cilt: 16, sayfa: 157 - Hüküm no: 93 - Orijinal metin no: [8a-4])﻿

﻿

﻿

94. Hüküm

Ahmed Beşe b. Abdurrahman’ın Mehmed b. Mehmed ile Halil Beşe b. Mehmed’den alacaklarını tahsil ettiği

Sulh ve ibrâ Mahmiye-i İstanbul’da Gül Câmi‘i mahallesinde sâkin Ahmed Beşe b. Abdurrahman meclis-i şer‘-i hatîr-i lâzımü’t-tevkīrde kendi tarafından asîl ve gāib ani’l-meclis Mehmed b. Mehmed nâm kimesne tarafından ikrâr-ı âti’z-zikri tasdîke vekîl olup vekâleti Abdülkerim Efendi b. İbrahim ve Hasan Beşe b. Yusuf şehâdetleriyle sâbite olan işbu bâ‘isü’l-kitâb Halil Beşe b. Mehmed mahzarında ikrâr ve takrîr-i kelâm edip mezbûr Halil Beşe zimmetinde cihet-i deyn-i şer‘îden seksen kıt‘a riyâlî guruş ve müvekkili mezbûr Mehmed zimmetinde yirmi riyâlî guruş hakkım vardır deyû bundan akdem mezbûrândan da‘vâ ve taleb eylediğimde beynimizde münâza‘ât-ı kesîre vâkı‘a olmuş[du]. El-hâletü hâzihî gāib-i mezbûr zimmetinde olan yirmi guruş mukābelesinde beş guruş ve mezbûr Halil Beşe zimmetinde olan seksen guruş mukābelesinde yirmi beş guruş ki cem‘an otuz guruşu mezbûr Halil Beşe yedinden tamâmen ahz u kabz edip meblağayn-i mezbûreyn da‘vâsından mezbûrân Halil Beşe ve müvekkili mezbûr Mehmed’in zimmetlerini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis min Şevvâli’l-mükerrem li sene selâse ve seb‘în ve elf.

Şuhûdü’l-hâl: Abdülkerim Efendi b. İbrahim el-İmâm, Hasan Beşe b. Yusuf, İbrahim Beşe b. Mahmud, Mustafa Beşe b. Mehmed, yağcı İbrahim Beşe, Ali b. Fethullah, Resûl b. Rıdvan, Şükrullah b. Mustafa, Mehmed b. Ramazan.

(İSTANBUL12 - cilt: 16, sayfa: 158 - Hüküm no: 94 - Orijinal metin no: [8a-5])﻿

﻿

﻿

95. Hüküm

Meleki bt. Bedros’un Rus asıllı cariyesi Mihriban bt. Yuvan’ı azat ettiği

Itâknâme-i kâfire Mahmiye-i İstanbul’da Sîmkeş Ali Çelebi mahallesinde sâkine Meleki bt. Bedros nâm nasrâniyye meclis-i şer‘-i hatîr-i lâzımü’t-tevkīrde ikrâr ve i‘tirâf edip işbu uzun boylu, açık kaşlı, gök elâ gözlü Rusiyyetü’l-asl Mihriban bt. Yuvan nâm câriye-i memlûkemi lâ li ivazin âcil ve lâ li garazin âcil malımdan âzâd ve mülkümden ihrâc eyledim ba‘de’l-yevm mezbûre Mihriban sâir harâir-i asliyyât gibi hürre olup üzerinde hakk-ı velâdan gayrı hakkım bâkī kalmadı dedikde mâ vaka‘a bi’t-taleb ketb olundu. Fi’l-yevmi’l-hâmis min Şevvâli’l-mükerrem li sene selâse ve seb‘în ve elf.

Şuhûdü’l-hâl: Ali Çelebi b. Abdullah Sırmakeş, Ali Çelebi b. Muharrem, Resûl Bey b. Rıdvan, Mustafa b. İsâ.

(İSTANBUL12 - cilt: 16, sayfa: 158 - Hüküm no: 95 - Orijinal metin no: [8b-1])﻿

﻿

﻿

96. Hüküm

Velisi olmayan ve nafakasının kimin üzerine terettüp ettiği bilinmeyen Sâliha adlı küçüğün Emine bt. Şükrullah tarafından evlat edinilmesi (Tebennî kaydı)

Tebennî İşbu hüccet-i şer‘iyyenin üzerinde imzâsı bulunan hâkim velîsi olmayan ve nafakasının kimin üzerine îcâb ettiği nâ-ma‘lûm Sâliha nâm sagīreyi hâfızatü hâze’l-kitâb Emine bt. Şükrullah nâm hâtuna teslim etti. Mezbûre Emine de tebennî ve terbiye maksadıyla sagīre-i mezbûreyi tesellüm etti. Hâkim-i müşârün-ileyh sonra sagīre-i mezbûrenin nafakası, kisvesi ve sâir havâic-i zarûriyyesi için, tebennîde bulunan hanımın talebiyle mezbûreyi geri alma hakkı kime âidse o kimse üzerine olmak üzre zeyilde mezkûr târihden i‘tibâren râyicü’l-vakt yevmî dört akçe farz ve takdîr etti ve meblağ-ı mefrûzu sagīre-i mezbûrenin havâic-i lâzımesine sarf etmesine ve vakt-i hâcette istidâne edip ınde’z-zuhûr rücû‘ etmesine mütebenniye-i mezbûreye izin verdi. Cerâ zâlike ve hurrire fi’l-yevmi’s-sâdis min Şevvâli’l-mükerrem sene 1073.

Şuhûdü’l-hâl: Mehmed Çelebi b. Kasım, Mehmed b. Hasan, Mehmed Çelebi b. Abdullah, İsmail Çelebi b. Mehmed, Mustafa b. İsâ

(İSTANBUL12 - cilt: 16, sayfa: 159 - Hüküm no: 96 - Orijinal metin no: [8b-2, Arapça])﻿

﻿

﻿

97. Hüküm

Mehmed Çelebi b. Osman’ın zevcesi Zülfiye Hâtun bt. Abdullah’a borçlu olduğu

İkrâr-ı deyn Mahmiye-i İstanbul’da Kırkçeşme kurbunda Molla Hüsrev mahallesinde sâkine Zülfiye Hâtun bt. Abdullah tarafından husûs-ı âti’l-beyâna sâbitü’l-vekâle vekîl olan işbu bâ‘isü’l-kitâb zevci Mehmed Çelebi b. Osman mahfil-i kazâda, diğer Mehmed Çelebi b. Ahmed Ağa mahzarında üzerine bi’l-vekâle da‘vâ ve takrîr-i kelâm edip müvekkilem mezbûrenin merkūm diğer Mehmed Çelebi zimmetinde cihet-i deyn-i şer‘îden altı bin akçe hakkı vardır hâlâ vekâletim hasebiyle meblağ-ı mezbûru merkūmdan taleb ederim suâl olunsun dedikde gıbbe’s-suâl merkūm diğer Mehmed Çelebi cevâbında fi’l-hakīka müvekkile-i mezbûreye cihet-i mezbûreden altı bin akçe zimmetimde vâcibü’l-edâ ve lâzımü’l-kazâ deynim vardır deyû bi tav‘ihî ikrâr ve i‘tirâf etmeğin ikrârı mûcebince meblağ-ı mezbûr altı bin akçeyi vekîl-i mezbûr Mehmed Çelebi’ye edâ ve teslîme merkūm diğer Mehmed Çelebi’ye tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min [şehri] Şevvâli’l-mükerrem li sene selâse ve seb‘în ve elf.

Şuhûdü’l-hâl: Ali Beşe b. Osman Çukadar, Muharrem Çelebi, Şükrullah b. Mustafa, Abdi Çelebi b. Hüseyin, Baba Resûl b. Rıdvan.

(İSTANBUL12 - cilt: 16, sayfa: 159 - Hüküm no: 97 - Orijinal metin no: [8b-3])﻿

﻿

﻿

98. Hüküm

İstanbul’da boyacı Yorgi v. Çevik’in boyahânedeki hissesini ortakları Aleksi v. Çevik ve Dimitri v. Kalos’a sattığı

Bey‘-i hisse-i boyahâne Mahmiye-i İstanbul’da Boyacı tâifesinden Yorgi v. Çevik nâm Ermeni meclis-i şer‘-i şerîf-i şâmihu’l-imâd ve mahfil-i dîn-i münîf-i râsihu’l-evtâdda, râfi‘ü’l-vesîka Aleksi v. Çevik ve Dimitri v. Kalosti muvâcehelerinde tav‘an ikrâr ve i‘tirâf edip merhûm mağfiret-nişân Sultan Mehmed Hân -subbet aleyhi sicâlü’l-gufrân-hazretlerinin câmi‘-i şerîf ve ma‘bed-i latîfleri kurbunda vâki‘ merhûm Kara Çelebizâde evkāfından olup vakf-ı mezbûra intimâ ile tahdîd ve tavsîfden müstağnî boyahânede olan dört aded kazan ve iki bakır kepçe ve bir güğüm ve bir tencere ve bir sahan ve bir tava ve üç aded küp ve bir taş dibek ve bir mengene ve iki demir kantar ve on fıçı ve bir dolap ve sâir beynimizde ma‘lûm âlât-ı lâzımesinin dört hissede iki hissesi benim mülküm ve birer hissesi mezbûrânın mülkü olup hâlâ eşyâ-i mezbûrede olan dört hisseden iki hisse-i şâyi‘amı mezbûrân şerîklerim Aleksi ve Dimitri’ye bi safkatin on yedi bin akçeye bâtten bey‘ ve teslîm edip anlar dahi iştirâ ve kabûl ettiklerinden sonra meblağ-ı mezbûru tamâmen alıp kabz eyledim. Âlât-ı mezbûrenin mecmû‘u mezbûrların mülküdür benim hak ve alâkam kalmadı dedikde mezbûrun ikrârını el-mukarru lehümü’l-merkūmân vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’r-râbi‘ min Şevvâli’l-mükerrem li sene selâse ve seb‘în ve elf.

Şuhûdü’l-hâl: Hüseyin Efendi el-kadı, Veli b. Mehmed berber, Mustafa Bey kethüdâ, Mustafa Çelebi b. Müstedâm, Osman Çelebi b. Mustafa, Veli b. Mehmed, Abdi Çelebi b. Hüseyin, el-Hâc Mehmed b. Ahmed, Şükrullah b. Mustafa, Zafir v. Aleksandri, Yorgi v. Yani, Senadino v. Nikola, Dimitri v. Nikola, İsteryo v. Yorgi, Todori v. Yorgi, Hıristodori v. Piyo, Kaloto v. Redergar?.

(İSTANBUL12 - cilt: 16, sayfa: 160 - Hüküm no: 98 - Orijinal metin no: [8b-4])﻿

﻿

﻿

99. Hüküm

Marino bt. Yani’nin Nikola v. Yani zimmetindeki alacağını tahsil ettiği

Sulh ve ibrâ Havâss-ı Aliyye nevâhîsinden Büyükçekmece’de sâkine Marino bt. Yani nâm nasrâniyye meclis-i şer‘-i hatîrde Bigados nâm karyeden râfi‘ü’l-kitâb Nikola v. Yani muvâcehesinde bi tav‘ihâ ikrâr edip mezbûr Nikola zimmetinde kırk sekiz bin akçe hakkım olup meblağ-ı mezbûrun mukaddemâ on altı bin akçesini ahz edip bâkī otuz iki bin akçe hakkım kalmış idi hâlâ meblağ-ı bâkī-i mezbûru da‘vâ ettiğimde muslihûn tavassut edip merkūm Nikola beni mezbûr otuz iki bin akçe da‘vâsından sekiz bin akçe üzerine sulh ettikde, ben dahi sulh-ı mezbûru kabûl ve bedel-i sulh olan meblağ-ı mezbûr sekiz bin akçeyi mezbûr Nikola yedinden tamâmen alıp kabz edip meblağ-ı bâkī otuz iki bin akçeye müte‘allik cemî‘ de‘âvîden mezbûr Nikola’nın zimmetine ibrâ-i âm-ı kātı‘ü’n-nizâ‘ ile ibrâ ve iskāt eyledim ba‘de’l-yevm vechen mine’l-vücûh husûs-ı mezbûra müte‘allika mezbûr Nikola üzerine da‘vâ ve nizâ‘ ve husûmetim yoktur dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-ışrîn min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Şaban Çavuş el-Mübâşir, Oruc Çavuş b. Abdullah, Ahmed Çelebi ed-Dâ‘î, el-Hâc Mehmed b. Mahmud, Abdi b. Hüseyin, Duber? v. ( ), Kiryazi v. Manol, Dimitri v. Kostantin, Hırsaki v. Yorgi, Apostol v. Mihal.

(İSTANBUL12 - cilt: 16, sayfa: 160 - Hüküm no: 99 - Orijinal metin no: [8b-5])﻿

﻿

﻿

100. Hüküm

Râbia bt. Abdülbâki ile Derviş Beşe b. Abdullah’ın muhâlaa yoluyla boşandıkları

Hul‘ Mahmiye-i İstanbul’da Debbâğ Yunus mahallesinde sâkine Râbia bt. Abdülbâkī nâm hâtun meclis-i şer‘-i hatîr-i lâzımü’t-tevkīrde zevci Derviş Beşe b. Abdullah nâm kimesne mahzarında ikrâr ve takrîr-i kelâm edip zevcim mezbûr Derviş Beşe zimmetinde mütekarrir ve ma‘kūdun-aleyh olan üç yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre, zevcim mezbûr ile muhâla‘a-i şer‘iyye ile muhâla‘a edip ol dahi hul‘-ı mezbûru kabûl ettikden sonra zevciyyete müte‘allika âmme-i da‘âvâdan her biri âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min [şehri] Şevvâli’l-mükerrem li sene selâse ve seb‘în ve elf.

Şuhûdü’l-hâl: Veli Beşe b. Mustafa, Davud Beşe b. Osman, Ali b. Osman Çukadar, Abdi Çelebi b. Hüseyin, Şükrullah Çelebi b. Mustafa, Mehmed b. Ramazan, Muharrem Çelebi b. ( ).

(İSTANBUL12 - cilt: 16, sayfa: 161 - Hüküm no: 100 - Orijinal metin no: [8b-6])﻿

﻿

﻿

101. Hüküm

Murad v. Matik’in Eğin’e tabi Liç karyesindeki tarlasını Asadur v. Serkis’e sattığı

Tefvîz-i tarla Mahmiye-i İstanbul’da Ekmekçi tâifesinden Murad v. Matik nâm Ermeni meclis-i şer‘de bâ‘isü’l-kitâb Asadur v. Serkis nâm Ermeni muvâcehesinde ikrâr ve takrîr-i kelâm edip vilâyet-i Anadolu’da Eğin kazâsına tâbi‘ Liç nâm karyede vâki‘ bir tarafı Kurt Beşe tarlasına ve bir tarafı Keşiş bağına ve bir tarafı Kaplanoğlu tarlasına ve bir tarafı Mıgırdiç tarlasına müntehî tahmînen bir şinik tohum istî‘âb eder bir kıt‘a tarlamın hakk-ı tasarrufunu sâhib-i arz ma‘rifetiyle on riyâlî guruş bedel mukābelesinde merkūm Asadur’a ferâğ ve tefvîz, ol dahi vech-i muharrer üzre tefevvüz ve kabûl eyledikden sonra bedel-i tefvîz olan meblağ-ı mezbûr on riyâlî guruşu mezbûr Asadur yedinden tamâmen alıp kabz edip mârrü’z-zikr tarlayı mahallinde zabt ve tasarrufa merkūm Asadur’u taslît eyledim dedikde gıbbe’t-tasdîki’l-mu‘teber mâ hüve’l-vâki‘ gıbbe’t-taleb ketb olundu. Fi’l-yevmi’s-sâbi‘ min Şevvâli’l-mükerrem li sene selâse ve seb‘în ve elf.

Şuhûdü’l-hâl: Baba Resûl b. Rıdvan, Şükrullah Çelebi b. Mustafa, Ahmed b. Abdülcebbar, Mehmed el-Muhzır, Badogam v. Azad, Yani v. Hürmüz, Haçuk v. Arakil.

(İSTANBUL12 - cilt: 16, sayfa: 161 - Hüküm no: 101 - Orijinal metin no: [8b-7])﻿

﻿

﻿

102. Hüküm

Boşanma ile ilgili anlaşmazlıkta sulh

Sulh Havâss-ı Aliyye a‘mâlinden Büyükçekmece nâm kasabaya tâbi‘ Çakmaklı nâm karye sâkinelerinden Râbia bt. Ahmed nâm hâtun meclis-i şer‘-i hatîr-i lâzımü’t-tevkīrde zevc-i mutallıkı işbu râfi‘ü’l-vesîka İbrahim Beşe b. Mehmed mahzarında [devamı yoktur].

(İSTANBUL12 - cilt: 16, sayfa: 162 - Hüküm no: 102 - Orijinal metin no: [8b-8])﻿

﻿

﻿

103. Hüküm

Dilaver b. Abdullah’ın Leh asıllı kölesi Receb b. Abdullah’ı azat etmesi gerektiği

İsbât-ı ıtk İşbu orta boylu, kara gözlü, kara kaşlı Lehiyyü’l-asl Receb b. Abdullah nâm gulâm meclis-i şer‘de Mevlânâ Dilaver b. Abdullah mahzarında üzerine da‘vâ edip mukaddemâ ben mezbûrun abd-i memlûkü olup târih-i kitâbdan üç sene mukaddem medîne-i Eyüb’de Yusuf Paşa bahçesinde beni i‘tâk eyledikden sonra ke’l-evvel rıkkolmak üzre bana vaz‘-ı yed eder suâl olunup kasr-ı yedine tenbîh olunmak matlûbumdur dedikde gıbbe’s-suâl mezbûr cevâbında zikr olunan gulâm abd-i memlûkü olduğunu ikrâr lâkin vech-i muharrer üzre merkūm Receb’i i‘tâkını inkâr eyledikde mezbûr Receb’den müdde‘âsı için beyyine taleb olundukda udûl-i müslimînden otuz dört cemâ‘at odasından odabaşı Abdi Beşe b. Hüseyin ve Ömer Çelebi b. Murad ve Mustafa Beşe b. Mehmed nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ mezbûr Dilaver târih-i mezbûrda zikr olunan bahçede abd-i memlûkü mezbûr Receb[i] huzûrumuzda malından âzâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın mezbûr Dilaver’in müdde‘î-i merkūm Receb’den kasr-ı yedine tenbîh birle mâ vaka‘a bi’t-taleb ketb olundu. Fi[’l-yevmi’]s-sânî min Şevvâli’l-mükerrem sene 1073.

Şuhûdü’l-hâl: Mustafa Ağa b. Süleyman, Abdurrahman b. Hasan, Ahmed Beşe er-Râcil, Emrullah Beşe b. ( ), Mehmed b. Ramazan.

(İSTANBUL12 - cilt: 16, sayfa: 162 - Hüküm no: 103 - Orijinal metin no: [9a-1])﻿

﻿

﻿

104. Hüküm

Ölen Mehmed’in küçük oğlu Hüseyin’e Fâtıma bt. Ahmed’in nâzır tayin edildiği

Nezâret Mahmiye-i İstanbul’da Soğanağa mahallesinde sâkin iken bundan akdem fevt olan Mehmed’in sulbî sagīr oğlu Hüseyin’in vasîsi olup babası müteveffâ-yı mezbûrdan bi’l-irsi’ş-şer‘î intikāl eden emvâli hâfız ve zâbit olan Kâmil nâm kimesnenin üzerine bir nâzır nasb olunmak lâzım ve mühim olmağla sagīr-i mezbûrun vâlidesi işbu hâfızatü’l-kitâb Fâtıma bt. Ahmed nâm hâtun savb-ı şer‘-i metînden nâzır nasb ve ta‘yîn olundukda ol dahi nezâret-i mezbûreyi kabûl eylemeğin, mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem sene 1073.

Şuhûdü’l-hâl: Abdi Çelebi b. Hüseyin, Şükrullah Bey b. Mustafa, Baba Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 163 - Hüküm no: 104 - Orijinal metin no: [9a-2])﻿

﻿

﻿

105. Hüküm

Mariyola’nın kızı Sultana’nın vasîsi olan Dimo üzerine Kanola v. Panayot’un nâzır tayin edildiği

Nezâret Mahmiye-i İstanbul’da Altımermer’de vâki‘ Seyyid Ömer mahallesinde sâkine iken hâlike olan Mariyola’nın sagīre sulbî kızı Sultana’nın vasîsi olup anasından bi’l-irsi’ş-şer‘î intikāl eden emvâli hâfız ve zâbit olan Dimo nâm zimmî mübezzir olmağla üzerine bir nâzır nasbı lâzım ve mühim olmağla işbu bâ‘isü’s-sifr Kanola v. Panayot nâm zimmî savb-ı şer‘-i metînden vasiyy-i mezbûrun üzerine nâzır nasb ve ta‘yîn olunup ol dahi nezâret-i mezbûreyi kabûl eylemeğin, mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene selâse ve seb‘în ve elf.

Şuhûdü’l-hâl: İbrahim b. Yusuf, Hasan b. Ahmed, Ahmed b. Musa, Kurt Beşe b. Abdullah, Zir v. Tanaş, Yani v. Dimo, Nikola v. Papas Todori.

(İSTANBUL12 - cilt: 16, sayfa: 163 - Hüküm no: 105 - Orijinal metin no: [9a-3])﻿

﻿

﻿

106. Hüküm

Arslan Beşe b. Mustafa’nın el-Hâc Ali b. Hasan’a borcunu ödemesi tenbih olunduğu

İkrâr-ı deyn Mahmiye-i İstanbul’da Kâtib Kasım mahallesinde sâkin el-Hâc Ali b. Hasan meclis-i şer‘-i enverde Arslan Beşe b. Mustafa mahzarında üzerine da‘vâ edip mezbûr Arslan Beşe zimmetinde iki bin yüz yetmiş akçe hakkım olup yedi yüz akçesini mukaddemâ ahz ve istîfâ edip bâkī bin dört yüz yetmiş akçe kalmış idi hâlâ taleb ederim suâl olunsun dedikde gıbbe’s-suâl mezbûr Arslan Beşe cevâbında fi’l-vâki‘ müdde‘î-i mezbûr el-Hâc Ali’ye zimmetimde bâkī bin dört yüz yetmiş akçe deynim vardır deyû ikrâr etmeğin mûcebince meblağ-ı mezbûru edâya mezbûr Arslan Beşe’ye tenbîh birle mâ vaka‘a bi’t-taleb [ketb] olundu. Fi’l-yevmi’l-âşir min şehri Ramazâni’l-mübârek li sene selâse ve seb‘în ve elf.

Şuhûdü’l-hâl: Mehmed b. Ramazan, Hüseyin b. Ebûbekir, Şükrullah b. Mustafa, Abdi Çelebi b. Hüseyin, Resûl b. Rıdvan.

(İSTANBUL12 - cilt: 16, sayfa: 164 - Hüküm no: 106 - Orijinal metin no: [9a-4])﻿

﻿

﻿

107. Hüküm

Sâliha bt. Abdullah ile oğlu Sâlih Çelebi b. Hüseyin’in verâset davasında sulh olduğu

Sulh Mahmiye-i İstanbul’da Âşık Paşa mahallesi ahâlîsinden olup mukaddemâ vefât eden Mehmed Çelebi b. Abdullah’ın verâseti zevcesi metrûkesi Sâliha bt. Abdullah nâm hâtun ile li ebeveyn kız karındaşı Sâliha Hâtun’un sadrî kebîr oğlu Sâlih Çelebi b. Hüseyin’e münhasıra olup Sâliha Hâtun meclis-i şer‘de tereke-i müteveffâ-yı mezkûra vâzı‘u’l-yed olan mezbûr Sâlih Çelebi mahzarında tav‘an ikrâr edip zevcim mezbûr vefât eyledikde mezbûr Sâlih Çelebi altı bin akçe terekesini kabz ve meblağ-ı mezbûrun dört bin sekiz yüz akçesini mezbûrun techîz ve tekfînine ve sâir levâzım-ı zarûriyyesine harc eyledikde ben dahi kadr-ı ma‘rûfdan ziyâdesini tecvîz etmeyip ziyâdesinden bin beş yüz akçe mehr-i müeccelimi ve rub‘ hissemi mezbûrdan taleb eylediğimde mezbûr dahi mehr-i mezbûrun bin beş yüz akçe olduğunu inkâr edip beynimizde münâza‘ât-ı kesîre vâkı‘a olup muslihûn tavassut etmekle bin beş yüz akçe mehr-i müeccel ile zikr olunan rub‘ hisse-i ma‘lûme da‘vâsında mezbûr ile altı yüz akçe üzerine sulh olup ol dahi sulh-ı mezbûru kabûl ve bedel-i sulh olan altı yüz akçeyi mezbûr yedinden alıp kabz edip tereke-i müteveffâ-yı mezbûra ve gayra müte‘allika cemî‘ da‘vâdan mezbûrun zimmetini ibrâ ve iskāt eyledim dedikde mezbûr Sâlih Çelebi meclis-i şer‘de mezbûre Sâliha Hâtun mahzarında tav‘an ikrâr edip ben dahi müteveffâ-yı mezbûrun terekesinden altmış riyâlî guruş ile bin beş yüz hurda akçe ihfâ eyledin, meblağ-ı mezbûrdan bana intikāl eden üç rub‘ hissemi ver deyû merkūmdan da‘vâ eyledikde ol dahi inkâr edip ben dahi isbâta kādir olmayıp mezbûreye yemîn vermek sadedinde iken vesâtat-ı muslihîn ile da‘vâ-yı merkūmeden mezbûreyi ibrâ ve iskāt eyledim dedikde gıbbe’t-tesâduk mâ vaka‘a bi’t-taleb ketb olundu. Fi’l-yevmi’r-râbi‘ min Şevvâli’l-mükerrem li sene selâse ve seb‘în ve elf.

Şuhûdü’l-hâl: Yusuf Efendi el-İmâm, Hoca Ali Efendi, Hüseyin Çelebi b. Hamza, Sâlih Çelebi b. Mehmed, Şaban Beşe b. Hasan, Mustafa b. Şaban, Mustafa Çelebi el-Muhzır.

(İSTANBUL12 - cilt: 16, sayfa: 164 - Hüküm no: 107 - Orijinal metin no: [9a-5])﻿

﻿

﻿

108. Hüküm

Fâtıma bt. Ahmed’in Ahmed b. Mehmed ile sulh olduğu

Sulh Mahmiye-i İstanbul’da Eğrikapı dâhilinde sâkine Fâtıma bt. Ahmed nâm hâtun meclis-i şer‘-i hatîrde zevc-i mutallıkı râfi‘ü’l-kitâb Ahmed b. Mehmed muvâcehesinde bi tav‘ihâ ikrâr ve takrîr-i kelâm edip mukaddemâ mezbûr Ahmed benim zevcim iken beni bırakıp âhar diyâra gitmiş idi hâlâ gelip beni tatlîk ettikde ben dahi bin beş yüz akçe mehr-i müeccelimden ve nafaka-i iddet-i ma‘lûmemden mezbûr Ahmed’in zimmetini ibrâ-i âm-ı kātı‘ü’n-nizâ‘ ile ibrâ ve iskāt eylediğimden sonra mezbûr Ahmed, benden yedinde bir çuka ferâcem ile bir muhayyem ve bir kumaş yastık ve iki velense ve bir çarşaf ve bir sepet sandığı kaldı deyû da‘vâ edip da‘vâ-yı mezbûreden iki bin akçeye benim ile sulh olup sulh-ı mezbûru kabûl ettikden sonra meblağ-ı mezbûru yedimden alıp kabz eyleyip zikr olunan eşyâ da‘vâsından zimmetimi ibrâ-i âm-ı kātı‘ü’n-nizâ‘ ile ibrâ eyledi suâl olunsun dedikde gıbbe’s-suâl mezbûr Ahmed, fi’l-vâki‘ kaziyye bâlâda tasrîh olunduğu üzre olmuşdur deyû mezbûr Fâtıma’nın cemî‘ kelimâtını tahkīk ve tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem sene 1073.

Şuhûdü’l-hâl: Hasan Beşe er-Râcil, Ahmed b. Mehmed, Davud b. İbrahim, Ali Beşe Çukadar, el-Hâc Ahmed b. Mahmud, Ahmed Çelebi.

(İSTANBUL12 - cilt: 16, sayfa: 165 - Hüküm no: 108 - Orijinal metin no: [9a-6])﻿

﻿

﻿

109. Hüküm

Bâli Beşe b. Şükrullah’ın vasiyeti ve Sâfiye Hâtun bt. Abdullah ile Kâtibe Hâtun bt. Abdullah’a olan borçlarını itirafı

Vasiyyet Husûs-ı âti’l-beyânın mahallinde tahrîri iltimâs olunmağın kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Akseki mahallesinde Bâli Beşe b. Şükrullah’ın sâkin olduğu menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mezbûr Bâli Beşe meclis-i ma‘kūd-ı mezbûrda işbu hâfızü’l-kitâb İsmail Çelebi b. Süleyman mahzarında takrîr-i kelâm edip ben bi irâdetillâhi te‘âlâ dâr-ı fenâdan dâr-ı bekāya irtihâl eylediğimde cemî‘ malımın sülüsünden [9b] altmış esedî guruş ile sekiz bin akçe ifrâz olunup meblağ-ı mezbûr altmış esedî guruşdan bin akçesini iskāt-ı salâtıma ve kadr-i kifâye techîz ve tekfînime ve yevm-i fevtimden üçüncü günü ve yedinci günü ve sâir eyyâm-ı mu‘tâdede rûhum için tabh-ı ta‘âm olunup fukarâya it‘âm oluna ve meblağ-ı merkūm sekiz bin akçeden Timurhan ve Gonca ve Lütfiye ve Şahbaz nâm mu‘takalarımdan her birine ikişer bin akçe verile deyû vasiyyet ve bu vasiyyetimi tenfîze mezkûr İsmail Çelebi’yi vasiyy-i muhtâr nasb ve ihtiyâr eyledim dedikde ol dahi vesâyet-i mezbûreyi kabûl ve hizmeti lâzımesini edâya ta‘ahhüd eyledikden sonra mezbûr Bâli Beşe meclis-i ma‘kūd-ı mezbûrda zevcetân-ı menkûhetânı Sâfiye Hâtun bt. Abdullah ve Kâtibe Hâtun bt. Abdullah mahzarlarında her birinin zimmetimde mütekarrir ve ma‘kūdun-aleyh onar bin akçe mehr-i müeccelleri vardır deyû ikrâr ve i‘tirâf eyledikde gıbbe’t-tesâdıki’ş-şer‘î vâki‘ hâlî Mevlânâ-yı mûmâ-ileyh mahallinde tahrîr ba‘dehû ma‘an irsâl olunan Receb b. Osman ile meclis-i şer‘a gelip ihbâr ve takrîr eylemeğin mâ vaka‘a bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem li sene selâse ve seb‘în ve elf.

Şuhûdü’l-hâl: Yusuf Efendi b. Abdullah el-İmâm, el-Hâc Hasan b. Ali, Mustafa Efendi b. eş-Şeyh Mehmed Efendi, Şaban Efendi b. Ahmed el-imâm bi Yavaşça, Hasan Beşe b. Mehmed, Hasan Çelebi b. Osman, Mehmed Çelebi b. Hasan, Osman Beşe, Receb b. Osman, Mehmed Çelebi b. Süleyman, Süleyman Beşe b. Nurullah.

(İSTANBUL12 - cilt: 16, sayfa: 165 - Hüküm no: 109 - Orijinal metin no: [9a-7])﻿

﻿

﻿

110. Hüküm

Bâli Beşe b. Şükrullah’ın Çerkez asıllı cariyesi Gonca bt. Abdullah’ı azat ettiği

İkrâr bi’l-ıtk Husûs-ı âti’l-beyânın mahallinde tahrîri iltimâs olunmağın kıbel-i şer‘-i enverden Mevlânâ Keşfî Mustafa Efendi irsâl olunup ol dahi mahmiye-i İstanbul’da Akseki mahallesinde Bâli Beşe b. Şükrullah’ın sâkin olduğu menzile varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde merkūm Bâli Beşe meclis-i ma‘kūd-ı mezbûrda takrîr-i kelâm edip işbu bâ‘isetü’l-kitâb orta boylu açık kaşlı gök elâ gözlü Çerkesiyyetü’l-asl bundan akdem câriye-i memlûkem olan Gonca bt. Abdullah’ı hasbeten lillâhi’l-kerîm ve taleben li merzâti’r-Rabbi’r-rahîm târih-i kitâbdan on sene mukaddem tahrîr ve i‘tâk ve zümre-i harâir-i asliyyâta idrâc ve ilhâk eylemişimdir mevsûfe-i mezbûre Gonca târih-i mezbûrdan berî sâir harâir-i asliyyât gibi hürre olup üzerinde velâdan gayrı hakkım kalmamışdır dedikde vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Receb b. Osman ile meclis-i şer‘-i hatîre gelip ihbâr ve takrîr eylemeğin, mâ vaka‘a bi’t-taleb ketb olundu. Fi’l-yevmi’s-sâbi‘ min [şehri] Şevvâli’l-mükerrem li sene selâse ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 166 - Hüküm no: 110 - Orijinal metin no: [9b-1])﻿

﻿

﻿

111. Hüküm

Bâli Beşe b. Şükrullah’ın vefatında Rus asıllı cariyesi Latîfe bt. Abdullah’ın azat olacağı

Tedbîr Ve kezâlik merkūm Bâli Beşe yine meclis-i ma‘kūd-ı mezbûrda takrîr-i kelâm edip bana rıkkıyyetini mu‘terife olan kısa boylu, açık kaşlı, sarı elâ gözlü Rusiyyetü’l-asl bâ‘isetü hâze’l-kitâb Latîfe bt. Abdullah nâm câriye-i memlûkemi tedbîr-i mutlak ile müdebbere eyledim, bi irâdetillâhi te‘âlâ kazâ-i nahb eylediğimde mezbûre Latîfe sâir harâir-i asliyyât gibi hürre olsun dedikde mâ vaka‘a bi’t-taleb ketb olundu. Fi’t-târihi’l-mezbûr.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 167 - Hüküm no: 111 - Orijinal metin no: [9b-2])﻿

﻿

﻿

112. Hüküm

Bâli Beşe b. Şükrullah’ın Rus asıllı cariyesi Timurhan bt. Abdülmennân’ı azat eylediği

Itâknâme Ve kezâlik mezbûr Bâli Beşe meclis-i ma‘kūd-ı mezbûrda takrîr-i kelâm edip bana rıkkıyyetini mu‘terife olan işbu orta boylu, açık kaşlı, gök elâ gözü Rusiyyetü’l-asl bâ‘isetü’l-vesîka Timurhan bt. Abdülmennân câriye-i memlûkemi hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâir-i asliyyâta idrâc ve ilhâk eyledim ba‘de’l-yevm merkūme Timurhan sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde mâ vaka‘a bi’t-taleb ketb olundu. Fi’t-târihi’l-mezbûr.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 167 - Hüküm no: 112 - Orijinal metin no: [9b-3])﻿

﻿

﻿

113. Hüküm

Bâli Beşe b. Şükrullah’ın Rus asıllı cariyesi Şahbaz bt. Abdullah’ı azat ettiği

Ve kezâlik mezbûr Bâli Beşe meclis-i ma‘kūd-ı mezbûrda takrîr-i kelâm edip bana rıkkıyyetini mu‘terife olan işbu orta boylu, açık kaşlı, gök elâ gözlü Rusiyyetü’l-asl bâ‘isetü’l-vesîka Şahbaz bt. Abdullah nâm câriye-i memlûkemi hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâir-i asliyyâta idrâc ve ilhâk eyledim ba‘de’l-yevm merkūme Şahbaz sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde vâki‘ hâli Mevlânâ-yı mezbûr mahallinde tahrîr etmeğin mâ vaka‘a bi’t-taleb ketb olundu. Fi’t-târihi’l-mezbûr.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 168 - Hüküm no: 113 - Orijinal metin no: [9b-4])﻿

﻿

﻿

114. Hüküm

Hoca Sinan vakfına ait iki arsanın Saadet bt. Ahmed’e kiralandığı

Vakıf arsaya müte‘allikadır Mahmiye-i İstanbul’da merhûm Hoca Sinan vakfına hâlâ mütevellî olan Mehmed Çelebi b. Hasan meclis-i şer‘-i hatîr-i lâzımü’t-tevkīrde işbu bâ‘isetü’l-vesîka Saadet bt. Ahmed nâm hâtun mahzarında ikrâr ve takrîr-i kelâm edip mütevellîsi olduğum vakf-ı mezbûrun müştemilâtından olup mahmiye-i mezbûrede Küçükpazar kurbunda Hatîb Muhyiddin mahallesinde vâki‘ üç tarafı vakf-ı mezbûr ve bir tarafı tarîk-i hâs ile mahdûd bir bâb oda icâre-i mu‘accele ve her şehr yirmi beş akçe ücret-i müeccele ile mezbûre Saadet Hâtun’un tasarrufunda iken muhterik olup tûlen yedi zirâ‘ ve arzen beş buçuk zirâ‘ bi hesâb-ı şatrancî otuz sekiz buçuk zirâ‘ arsa-i hâliye kaldıkdan sonra mezbûre Saadet Hâtun arsa-i mezbûre üzerine benim iznim ile bir bâb tahtânî oda binâ etmiş idi hâlâ zikr olunan arsaya muttasıl vakf-ı mezbûrdan tarîk-i hâs cânibinde vâki‘ tûlen altı zirâ‘ ve arzen beş buçuk zirâ‘ bi hesâb-ı şatrancî otuz üç zirâ‘ arsa bu âna değin hâliye ve mu‘attala kalıp bir kimesne ücret ile tâlib olmayıp vakfına bir nesne âid olmamağın, arsa-i mezbûreyi beher mâh onar akçe ecr-i misli ile mezbûre Saadet Hâtun[’a] tevliyyetim hasebiyle îcâr ve teslîm eyledim. Fîmâ ba‘d mezbûre Saadet Hâtun’un kadîmî taht-ı icâresinde olan arsa ile hâlâ zam olunan arsa ki cem‘an yetmiş bir buçuk zirâ‘ arsa-i mevkūfe-i mezbûre beher şehr otuz beş akçe ücret-i müeccele ile mezbûre Saadet Hâtun’un taht-ı icâresindedir dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâdî aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Osman Efendi b. İsmail el-İmâm, Mustafa Çelebi b. Fethullah el-Müezzin, Hüseyin b. Mustafa, Hüseyin b. Ali, İsmail b. Mehmed, Ahmed Halîfe b. Ahmed, Ali Çelebi b. Osman, Oruc Beşe b. Abdurrahman.

(İSTANBUL12 - cilt: 16, sayfa: 168 - Hüküm no: 114 - Orijinal metin no: [9b-5])﻿

﻿

﻿

115. Hüküm

Muharrem b. Zünnûn’un Mehmed Beşe b. Ali’ye borcunun üç bin akçesinin ibrâ edildiği

İbrâ Mahmiye-i İstanbul’da Cebecibaşı mahallesi ahâlîsinden Muharrem b. Zünnûn nâm kimesne meclis-i şer‘de hâmilü’l-kitâb Mehmed Beşe b. Ali mahzarında tâyi‘an ikrâr ve i‘tirâf edip mezbûr Mehmed Beşe’den mukaddemâ yirmi üç bin akçe iktirâz ve kabz eylediğimden sonra adedi ve cinsi beynimizde ma‘lûm olup mezbûr Mehmed Beşe yedinde emânet olan eşyâ-i memlûkemi yedinden alıp kabz eylediğimde meblağ-ı mezbûrun üç bin akçesinden geçip zimmetimi ibrâ edip mezbûre bâkī yirmi bin akçe deynim kalmış idi hâlâ mezbûr Mehmed Beşe’den suâl olunsun dedikde gıbbe’s-suâl mezbûr Mehmed Beşe cevâbında kaziyye bâlâda tafsîl ve beyânı mürûr ettiği üzredir deyû ikrâr edicek ikrârı bi’t-taleb ketb olundu. Fi’l-yevmi’s-sâmin min Şevvâli’l-mükerrem li sene selâse ve seb‘în ve elf.

Şuhûdü’l-hâl: Hasan Efendi b. Mustafa müezzin-i mahalle-i merkūme, Mehmed Çelebi b. Hızır, İbrahim Beşe b. Yusuf, Sâ‘atî Mustafa Çelebi, Müezzin Ahmed Çelebi, Ahmed Beşe b. Ahmed, Mehmed Beşe b. İbrahim, Veli Beşe b. Muslu, Ömer Çelebi odabaşı 23 C[emâ‘at], Abdi Çelebi b. Hüseyin el-Muhzır, Mehmed b. Ramazan el-Muhzır.

(İSTANBUL12 - cilt: 16, sayfa: 169 - Hüküm no: 115 - Orijinal metin no: [9b-6])﻿

﻿

﻿

116. Hüküm

Sâliha bt. Mahmud’un Muharrem Bey b. Hasan’daki alacağını tahsil ettiği

Saka gediğine müte‘allikadır Mahrûse-i Üsküdar’a tâbi‘ Kadıköy nâm karye sâkinelerinden Sâliha bt. Mahmud nâm hâtun meclis-i şer‘-i şerîf-i lâzımü’t-teşrîfde, işbu bâ‘isü’l-kitâb Muharrem Bey b. Hasan mahzarında ikrâr ve takrîr-i kelâm edip mahmiye-i İstanbul’da Atmeydanı başında vâki‘ çeşmede ruûs-ı hümâyûn ile mutasarrıf olduğum bir re’s at sakası gediğime ve iki mülk at kırbası ve iki kovaya bi gayr-ı vech-i şer‘î vaz‘-ı yed eder hâlâ kasr-ı yedine tenbîh olunmak matlûbumdur deyû mezbûr Muharrem Bey’den da‘vâ eylediğimde merkūm Muharrem Bey cevâbında bin altmış beş Receb’inin ruûs-ı hümâyûn ile mutasarrıf olduğun bir re’s at sakası gediğini ve iki kat‘ kırbası ve iki kovasını dört bin akçe mukābelesinde târih-i mezbûrda bana ferâğ edip bedel-i ferâğ olan dört bin akçeyi yedimdem alıp kabz eyledin deyû def‘ eyledikde ben dahi inkâr etmekle beynimizde münâza‘ât-ı kesîre vukū‘undan sonra vesâtat-ı muslihîn ile merkūm Muharrem Bey benim ile bin altı yüz akçe üzerine sulh olup ben dahi sulh-ı mezbûru kabûl ve bedel-i sulh olan meblağ-ı mezbûr bin altı yüz akçeyi mezbûr Muharrem Bey yedinden bi’t-tamâm ahz u kabz edip husûs-ı merkūma müte‘allika da‘vâdan mezbûr Muharrem Bey’in zimmetini ibrâ eyledim dedikde mâ vaka‘a bi’t-taleb ketb olundu. Fi’l-yevmi’s-sânî aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Bosnavî İslâm Çavuş el-Mübâşir, Mustafa Çelebi b. Mehmed Çelebi Bülbülzâde, Hacı Ali Bey Yekçeşm, Hüseyin Çelebi b. Pîrî, Cevher Fürûş Emir Çelebi, Ahmed Çelebi b. Ali Serbölük.

(İSTANBUL12 - cilt: 16, sayfa: 169 - Hüküm no: 116 - Orijinal metin no: [9b-7])﻿

﻿

﻿

117. Hüküm

Zülfi Hâtun bt. Abdullah’ın Mehmed Ağa’dan alacağını tahsil ettiği

Bi’l-vekâle kabz-ı deyn Mahmiye-i İstanbul’da Gazanfer Ağa mahallesi sâkinelerinden Mehmed ve Abdullah ibney Osman Bey nâm sagīrlerin vâlideleri ve kıbel-i şer‘den mansûbe vasîleri olan Zülfi Hâtun bt. Abdullah tarafından husûs-ı âtîye vekîl olup zâtını ma‘rifet-i şer‘iyye ile ârifân Ahmed Efendi b. Hüseyin ve Hasan Beşe b. Hızır nâm kimesneler şehâdetleri ile şer‘an vekâleti sâbite olan zevci Mehmed b. Osman meclis-i şer‘-i hatîrde sagīr-i mezbûrânın li eb karındaşları fahrü’l-eşbâh Mehmed Ağa mahzarında bi’l-vekâle ikrâr ve takrîr-i kelâm edip müvekkilem Zülfi Hâtun kendi hâlinde ve sagīrân-ı mezbûrânın mallarından mezbûr Mehmed Ağa’ya ikrâz ve teslîm eylediği zimmetinde olan kırk iki bin akçeyi vekâletim hasebiyle mezbûr Mehmed Ağa’nın yedinden bi’t-tamâm ahz u kabz eyledim. Meblağ-ı mezbûrdan mezbûr Mehmed Ağa zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mefharü’l-kuzât Abdülbâkī Efendi, Umdetü’l-kuzât Hüseyin Efendi, Muharrem b. Abdullah, Abdi Çelebi b. Hüseyin, Şükür Beşe b. Mustafa, Osman b. Abdullah, Ramazan b. Ali.

(İSTANBUL12 - cilt: 16, sayfa: 170 - Hüküm no: 117 - Orijinal metin no: [10a-1])﻿

﻿

﻿

118. Hüküm

Şâhin b. Abdullah’ın azat ettiği Mehmed Çelebi b. Ali’nin zimmetini ibrâ ettiği

İbrâ Mahmiye-i İstanbul’da Akşemseddin mahallesinde sâkin Şâhin b. Abdullah meclis-i şer‘-i hatîrde mu‘tıkı işbu sâhibü’l-kitâb Mehmed Çelebi b. Ali mahzarında ikrâr ve takrîr-i kelâm edip merkūm Mehmed Çelebi beni i‘tâk ettikden sonra ba‘de’l-i‘tâk kesb ettiğim malımdan beynimizde ma‘lûm ba‘zı eşyâm yedinde kalmış idi deyû mu‘tıkım mezbûru da‘vâ etmişdim hâlâ fâriğ olup husûs-ı merkūma müte‘allika da‘vâm [kalmadı] ve beynimizde ma‘lûm şirket da‘vâsından mezbûrun zimmetini ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb şüd. Fi’l-yevmi’s-sânî aşer min Şevvâli’l-mükerrem sene 1073.

Şuhûdü’l-hâl: Yusuf Çelebi b. Abdullah, Hasan b. İsmail, Mehmed Çelebi b. Hasan, Mehmed Çelebi b. İbrahim, Hasan b. Mehmed, Mehmed Çelebi b. Abdülmennân.

(İSTANBUL12 - cilt: 16, sayfa: 170 - Hüküm no: 118 - Orijinal metin no: [10a-2])﻿

﻿

﻿

119. Hüküm

Petiso v. Kiko ile Kolo v. Kosta’nın muhtelif yerlerdeki bağ, bostan, tarla ve hanelerinin müşterek olduğu

Mülknâme-i bağ ve bostan ve tarla Vilâyet-i Rumeli’nde Upar kazâsına tâbi‘ Doşar? nâm karyeden Petiso v. Kiko nâm zimmî ile karındaşı Kosta nâ[m] zimmî meclis-i şer‘de ibni ammileri râfi‘ü’l-vesîka Kolo v. Kosta muvâcehesinde her biri takrîr-i kelâm edip bizim babamız merkūm Kiko ile mezbûr Kolo’nun babası li ebeveyn karındaşlar olup karye-i mezbûrda vâki‘ babalarından intikāl eden cemî‘ emlâk ve tarlaları iştirâk-i seviy üzre mutasarrıflar olup helâk olduklarından sonra mezbûr Kolo kemâ kân bizim ile iştirâk-i seviy üzre tasarruf murâd ettikde, bizim babamız Kiko karye-i mezbûrede kendi malı ile menzil ve on kıt‘a tarla ve iki bağ ve iki bostan iştirâ etmiş idi deyip mezbûr Kolo ile beynimizde nizâ‘ vâki‘ olmuş idi hâlâ merkūm Kolo husûs-ı mezbûr için bize dört bin akçe def‘ ve teslîm eyledi biz dahi tesellüm ve kabz edip karye-i mezbûrede vâki‘ cümle bağ ve menzil ve bostan ve tarlalar İstanbul’da Kartal’da ve Parmakkapı’da ve Cebeali’de vâki‘ üç yüz hânede olan âlât-ı lâzıme ke’l-evvel merkūm Kolo ile ale’s-seviyye mülkümüz ve taht-ı tasarrufumuzdadır dediklerinde, mezbûrânın cemî‘ kelimâtını mezbûr Kolo tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâmin min Şevvâli’l-mükerrem sene 1073.

Şuhûdü’l-hâl: Mustafa b. Abdullah, Hüseyin Beşe b. Hasan, Receb b. Abdullah, Mehmed Beşe b. Mahmud, Mustafa b. Mehmed, el-Hâc Mehmed b. Mahmud, Andriye v. Duşte, Mozaki v. Murad, Dud v. Petro, Kiko v. Menasar ve gayruhüm.

(İSTANBUL12 - cilt: 16, sayfa: 171 - Hüküm no: 119 - Orijinal metin no: [10a-3])﻿

﻿

﻿

120. Hüküm

Meryem bt. Mustafa’nın kocası es-Seyyid Mehmed b. Veli’den muhâlaa yoluyla boşandığı

Hul‘ Mahmiye-i İstanbul’da Tercüman Yunus mahallesi sâkinelerinden Meryem bt. Mustafa nâm hâtun meclis-i şer‘de zevci es-Seyyid Mehmed b. Veli mahzarında ikrâr ve takrîr-i kelâm edip zevcim mezbûr es-Seyyid Mehmed zimmetinde mütekarrir ve ma‘kūdun-aleyh olan iki bin iki yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre, mezbûr Seyyid Mehmed ile muhâla‘a-i sahîha-i şer‘iyye ile hul‘ edip ol dahi hul‘-ı mezbûru kabûl eyledikden sonra, zevciyyete ve gayra müte‘allika cemî‘ da‘vâdan her birimiz âharın zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Şevvâli’l-mükerrem sene 1073.

Şuhûdü’l-hâl: Mehmed Efendi b. Mustafa, Cafer Çelebi b. Pîrî, Mehmed b. Ahmed, Şükrullah b. Mustafa, Abdi Çelebi b. Hüseyin, Mehmed b. Abdullah, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 171 - Hüküm no: 120 - Orijinal metin no: [10a-4])﻿

﻿

﻿

121. Hüküm

Arakiyeci İbrahim Çelebi b. Ahmed’in Hüseyin Beşe b. Hasan’daki alacağını taksite bağladığı

Taksît Husûs-ı âti’l-beyânı mahallinde tahrîr iltimâs olunmağın kıbel-i şer‘den Mevlânâ Mehmed Efendi irsâl olunup ol dahi mahmiye-i İstanbul’da hâlâ yeniçeri ağası kāimmakāmı olan umdetü’l-emâcid ve’l-ekârim câmi‘ü’l-mehâmid ve’l-mekârim Haseki Mehmed Ağa’nın sâkin oldukları menzile varıp zeyl-i kitâbda mastûrü’l-esâmî olan müslimîn huzûrunda akd-i meclis-i şer‘-i şerîf eyledikde yine mahmiye-i mezbûrede Molla Fenârî mahallesi sükkânından olup hâlâ Dergâh-ı âlî yeniçerilerinin kırk dördüncü cemâ‘atine mahsûs odanın oda başısı olan Arakiyyeci İbrahim Çelebi b. Ahmed meclis-i ma‘kūd-ı mezbûrda, mahrûse-i Galata’ya tâbi‘ kasaba-i Kasımpaşa mahallâtından Emin Hasan Efendi mahallesinde sâkin Hüseyin Beşe b. Hasan mahzarında bi tav‘ihî ikrâr ve takrîr-i kelâm edip mezbûr Hüseyin Beşe zimmetinde cihet-i deyn-i şer‘îden iki bin dört yüz kırk yedi esedî guruş hakkım olup meblağ-ı mezbûrun iki bin yüz kırk yedi guruşunu târih-i kitâbdan üç yüz altmış gün tamâmına değin te’cîl edip bâkī kalan üç yüz esedî guruş ile yine mezbûrun zimmetinde olan bir samur kürk bahâsından yüz seksen guruş ki cem‘an dört yüz seksen esedî guruş hakkımı her otuz günde kırk esedî guruş vermek üzre târih-i mezkûrdan üç yüz altmış gün tamâmına değin taksît edip ol dahi taksît-i mezbûru kabûl ve meblağ-ı mezbûru vech-i muharrer üzre edâya ta‘ahhüd eyledi dedikde gıbbe’t-tasdîki’l-mu‘teber vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Fazlullah b. Mehmed ile meclis-i şer‘-i hatîre gelip alâ vukū‘ihi ihbâr ve takrîr etmeğin mâ vaka‘a bi’l-ibtigā ketb ve imlâ olundu. Fi’l-yevmi’s-sâlis aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mahmud Efendi b. Hasan el-İmâm, Yazıcı Abdülbâkī Çelebi, Mehmed Efendi b. Ahmed el-İmâm, Hacı Yusuf Ağa çavuş-ı Dergâh-ı âlî, Hacı Yusuf Beşe b. Ali, Hasan b. Hüseyin el-Kayyım, Abdullah b. Mehmed el-İmâm, Ömer Beşe b. Mehmed, Mehmed Beşe b. Yusuf, Hasan Beşe b. Mehmed er-Râcil, Mehmed Çelebi b. Ebûbekir seroda [Bölük] 4, Ali Efendi b. Hasan [Bölük] 4, Seyyid Ahmed b. Süleyman, Yorganî İbrahim Çelebi, Yorganî Ramazan Beşe b. Kadri, Osman b. Ahmed el-Müezzin, Hüseyin Beşe seroda [Bölü]k 57, Mehmed b. Ömer.

(İSTANBUL12 - cilt: 16, sayfa: 172 - Hüküm no: 121 - Orijinal metin no: [10a-5])﻿

﻿

﻿

122. Hüküm

Mustafa b. Ahmed’in Mehmed b. İlyas’tan alacağına Hüseyin b. Mehmed’in kefil olmadığı

Men‘ Vilâyet-i Anadolu’da kasaba-i Mihaliç’de Yenice mahallesinde sâkin Mustafa b. Ahmed meclis-i şer‘de yine kasaba-i mezbûrede serdâr olan işbu bâ‘isü’l-kitâb Hüseyin b. Mehmed mahzarında üzerine da‘vâ ve takrîr-i kelâm edip mezbûr Hüseyin Beşe kasaba-i mezbûrede serdâr iken bundan akdem gāib ani’l-meclis Mehmed b. İlyas zimmetinde olan üç bin akçe hakkıma mezbûr Hüseyin Beşe târih-i kitâbdan üç sene mukaddem kefîl bi’l-mâl olmuş idi hâlâ kefâleti hasebiyle meblağ-ı mezbûru merkūmdan taleb ederim suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ müdde‘î-i mezbûrun gāib-i merkūm Mehmed zimmetinde olan üç bin akçe hakkına kefîl bi’l-mâl olmadığına mezbûr Hüseyin Beşe’ye yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin müdde‘î-i mezbûr Mustafa Beşe’yi bilâ-beyyine mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sânî aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Hüseyin b. Abdullah el-Mübâşir, Ali Beşe Çukadar, Baba Resûl b. Rıdvan, Mustafa b. Abdullah.

(İSTANBUL12 - cilt: 16, sayfa: 173 - Hüküm no: 122 - Orijinal metin no: [10a-6])﻿

﻿

﻿

123. Hüküm

Mehmed Efendi b. Mustafa’nın el-Hâc Mahmud b. Nasûh’un Hoca Gıyaseddin mahallesindeki arsası üzerine bina ettiği avlu duvarını yıkması gerektiği

Kal‘-ı duvara hüküm Husûs-ı âti’l-beyânı mahallinde istimâ‘ ve tahrîr için gıbbe’l-iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi Hâssa mi‘mârlardan üstâd Ahmed b. Ahmed ile mahmiye-i İstanbul’da Hoca Gıyaseddin mahallesinde vâki‘ zikri âtî muhterik vakıf menzil arsasının üzerine varıp zeyl-i vesîkada muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mahalle-i mezbûrede vâki‘ merhûm şeyhü’l-harem Mehmed Efendi evkāfından olup iki tarafı vakf-ı mezbûr ve bir tarafı Mehmed Efendi b. Mustafa mülkü ve bir tarafı tarîk-i hâssa müntehî muhterik menzil arsasının icâre-i mu‘accele ve müeccele-i ma‘lûmeteyn ile mutasarrıfı işbu bâ‘isü’l-kitâb el-Hâc Mahmud b. Nasûh nâm kimesne meclis-i ma‘kūd-ı mezbûrda, vakf-ı mezbûr mütevellîsi Kaytas Bey b. Abdullah huzûrunda taht-ı tasarrufumda olan arsa-i mezkûreye muttasıl muhterik mülk menzil arsasının maliki mezbûr Mehmed Efendi muvâcehesinde üzerine da‘vâ ve takrîr-i kelâm edip mezbûr Mehmed Efendi benim tasarrufumda olan tûlen altı zirâ‘ ve arzen bir buçuk zirâ‘ vakf-ı mezbûr arsasını gasb edip kendi mülk arsasına ilhâk eyledikden sonra üzerine havlu duvarı binâ eylemişdir hâlâ mezbûr Mehmed Efendi’den suâl olunup zikr olunan duvarı kal‘ ve kendi mülk arsası üzerine binâ etmeğe tenbîh taleb ederim dedikde gıbbe’s-suâl ve akībe’l-inkâr, müdde‘î-i mezbûrdan müdde‘âsını mübeyyine beyyine taleb olundukda kable’l-harîk mahalle-i mezbûre sükkânından olup hâlâ medîne-i Ebâ Eyyûb el-Ensârî -radiye anhü’l-Bârî- mahallâtından Nişancı Paşa mahallesinde sâkin udûl-i müslimînden Ahmed Çelebi b. Hasan ve mahmiye-i mezbûrede Ali Paşa-yı Atîk mahallesinde sâkin Ali Çelebi b. Halil nâm kimesneler li ecli’ş-şehâde meclis-i ma‘kūd-ı mezbûrda hâzırân olup istişhâd olundukda fi’l-hakīka kable’l-harîk işbu mi‘mâr-ı mezbûr mesâha eylediği tûlen altı zirâ‘ ve arzen bir buçuk zirâ‘ arsa vakf-ı mezbûrun akārâtından olup mezbûrun tasarrufunda iken muhterik olup ba‘de’l-harîk mezbûr Mehmed Efendi gasb edip üzerine işbu duvarı binâ eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinden sonra mûcebince duvar-ı mezkûrun kal‘ı muzır olmamağla kal‘ına mezbûr Mehmed Efendi’ye tenbîh eylediğini Mevlânâ-yı mezbûr mahallinde tahrîr, ba‘dehû ma‘an irsâl olunan İsmail b. Mehmed ile meclis-i şer‘a gelip alâ vukū‘ihi inhâ ve takrîr etmeğin Mevlânâ-yı mezbûrun hükmü tenfîz olunup mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene selâse ve seb‘în ve elf.

Şuhûdü’l-hâl: El-Hâc Ali b. Resûl, Mehmed Çelebi b. Hüseyin, Mehmed Çelebi b. Osman, Halil Çelebi b. Nasrullah kâtib-i vakf-ı mezbûr, Mehmed Çelebi b. İsmail câbi-i vakf-ı mezbûr, Ahmed b. Hüseyin, Halil b. Ali.

(İSTANBUL12 - cilt: 16, sayfa: 173 - Hüküm no: 123 - Orijinal metin no: [10b-1])﻿

﻿

﻿

124. Hüküm

Asaline bt. Yani’nin Rus asıllı cariyesi Sofuye bt. Vasil’i azat ettiği

Itâknâme Medîne-i Galata müzâfâtından kasaba-i Beşiktaş kurâsından Kuruçeşme nâm karyede sâkine Asaline bt. Yani nâm nasrâniyye meclis-i şer‘-i hatîr-i lâzımü’t-tevkīrde ikrâr ve i‘tirâf edip orta boylu, açık kaşlı, gök elâ gözlü, sarışın Rusiyyetü’l-asl hâfızatü’l-kitâb Sofuye bt. Vasil nâm memlûke câriyemi lâ li garazin âcil ve lâ li ivazin âcil malımdan âzâd ve mülkümden ihrâc ve silk-i harâir-i asliyyâta ilhâk ve idrâc eyledim min ba‘d câriye-i mevsûfe-i mezkûre sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde mâ vaka‘a bi’t-taleb ketb olundu. Fi’l-yevmi’s-sâlis aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Şükrullah b. Mustafa el-Muhzır, Osman Çelebi b. Abdullah Serbölük, Veli Bey b. Mahmud el-Muhzır, Abdi Çelebi el-Muhzır, Mustafa Çelebi b. İsâ el-Muhzır, Çorbacı Mustafa Beşe, Yanaki, İstoraytoz v. Yorgi, Terzi Yorgaki, Papayani, Olor v. ( ).

(İSTANBUL12 - cilt: 16, sayfa: 174 - Hüküm no: 124 - Orijinal metin no: [10b-2])﻿

﻿

﻿

125. Hüküm

Hacı Osman b. Mustafa’nın menzilini Ayşe Hâtun bt. Abdullah’a sattığı

Mülknâme Mahmiye-i İstanbul’da Akşemseddin mahallesinde sâkin Hacı Osman b. Mustafa meclis-i şer‘-i hatîr-i lâzımü’t-tevkīrde işbu bâ‘isetü’l-kitâb Ayşe Hâtun bt. Abdullah tarafından husûs-ı âti’z-zikri tasdîke vekîl olup bimâ hüve tarîki’s-sübût şer‘an vekâleti sâbite olan Hasan Çelebi b. Abdullah mahzarında ikrâr ve takrîr-i kelâm edip akd-i âtî sudûruna değin mülküm olup mahalle-i mezkûrede vâki‘ bir tarafı İbrahim Efendi mülkü ve bir tarafı Abdi Bey mülkü ve iki tarafı tarîk-i âm ile mahdûd tahtânî iki bâb oda ve bir su kuyusu ve kenîfi ve zât-ı eşcâr-ı müsmire ve gayr-ı müsmireyi müştemil mülk menzili bi cümleti’t-tevâbi‘ ve’l-levâhık müvekkile-i mezbûre Ayşe Hâtun’a yirmi beş bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabûl eyledikden sonra, semeni olan meblağ-ı mezbûr yirmi beş bin akçeyi müvekkilem mezbûre Ayşe Hâtun yedinden tamâmen ahz u kabz eyledim ba‘de’l-yevm menzili mahdûd-ı mezkûr merkūme Ayşe Hâtun’un mülk-i müşterâsıdır, keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem sene 1073.

Şuhûdü’l-hâl: Ali Efendi b. Mehmed el-İmâm, Mahmud Efendi b. Mustafa el-Müezzin, İbrahim Efendi kâtib-i Kethüdâ Bey, Abdi Çelebi b. Mustafa, Mehmed Efendi, Yusuf Beşe b. Abdullah, Osman Beşe b. Ali, Mehmed Efendi b. el-Hâc İsmail, Satı‘ Beşe.

(İSTANBUL12 - cilt: 16, sayfa: 175 - Hüküm no: 125 - Orijinal metin no: [10b-3])﻿

﻿

﻿

126. Hüküm

Ahmed Çelebi b. Mehmed Çavuş’un kendi adına yazdırdığı saka gediğini müvekkilesi Ayşe bt. Mehmed Çavuş için almış olduğu

Saka gediği Mahmiye-i İstanbul’da Ördek Kasap mahallesinde sâkine Ayşe bt. Mehmed Çavuş nâm hâtunun zevci ve tarafından husûs-ı âti’l-beyâna sâbitü’l-vekâle vekîli olan işbu bâ‘isü’l-kitâb Ali Efendi b. Mahmud meclis-i şer‘de müvekkile-i mezbûrenin li ebeveyn karındaşı Ahmed Çelebi b. Mehmed Çavuş mahzarında takrîr-i kelâm edip müvekkilem mezbûre Ayşe bin altmış dokuz senesi Zilhiccesi gurresinde mezbûr Ahmed Çelebi yedine her biri yedişer dirhem olmak üzre üç yüz elli riyâlî guruş teslîm edip vekîlim olup meblağ-ı mezbûr ile bana Kadıçeşmesi’nden bir at sakası gediğini tefevvüz ediver deyû emretmekle ol dahi emrine binâ’en gāib ani’l-meclis el-Hâc Mehmed ve Yusuf nâm kimesnelerin iştirâken tasarruflarında olan at sakası gediğini bir bârgir iki at kırbası ve iki kova ve bir örtüsüyle müvekkilem için tefevvüz edip lâkin zikr olunan gediğin tezkiresini ihrâc eyledikde ol tezkire ferâğ-ı mezbûru kendi nâmına yazdırmışdır hâlâ mezbûrdan suâl olunup takrîri tahrîr olunmak matlûbumdur dedikde gıbbe’s-suâl mezbûr Ahmed Çelebi cevâbında ben mezbûre Ayşe Hâtun tarafından vekâleten meblağ-ı mezbûr ile ol gediği müvekkilem mezbûre için tefevvüz edip lâkin ber minvâl-i mezbûr tezkire-i ferâğ-ı mezbûru kendi nâmıma yazdırdım. Ol gedikle bârgir ve sâir sakaya müte‘allik olan âlâtda alâka ve medhalim yoktur deyû ikrâr etmeğin ikrârı bi’t-taleb ketb olundu. Fi’l-yevmi’s-sânî aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed Efendi el-imâm bi câmi‘-i Dülgerzâde, Abdullah Çelebi el-Müezzin, Mustafa Beşe Papuççu, Veli b. Hızır, Mehmed el-saka, Şükrullah Çelebi b. Mustafa, Hasan Beşe b. ( ), Resûl b. Rıdvan.

(İSTANBUL12 - cilt: 16, sayfa: 176 - Hüküm no: 126 - Orijinal metin no: [10b-4])﻿

﻿

﻿

127. Hüküm

Yakub v. Ferhad’ın menzilini Mardiros v. Serkis’e sattığı

Mülknâme Mahmiye-i İstanbul’da Kefeli mahallesinde sâkin Yakob v. Ferhat meclis-i şer‘-i hatîrde râfi‘ü’l-vesîka Mardiros v. Serkis nâm Ermeni muvâcehesinde ikrâr ve takrîr-i kelâm edip mahalle-i mezkûrede vâki‘ bir tarafı bâyi‘-i mezbûr mülkü ve bir tarafı Yakob v. Ferhat mülkü ve bir tarafı Bayram Çavuş tasarrufunda olan vakıf menzil ve bir tarafı tarîk-i âm ile mahdûd olup bir bâb tahtânî odayı ve fevkinde tahtapûşu ve mahzeni ve bir mikdâr arsa-i hâliyeyi müştemil menzilimi merkūm Mardiros’a yüz elli esedî guruşa bey‘ ve teslîm edip ol dahi iştirâ ve tesellüm ve kabûl eyledikden sonra, meblağ-ı mezbûr elli esedî guruşu yedinden tamâmen alıp kabz edip fîmâ ba‘d menzili mezbûr cemî‘ tevâbi‘i ile mezbûrun mülk-i müşterâsıdır, keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis aşer min Şevvâli’l-mükerrem sene 1073.

Şuhûdü’l-hâl: Ahmed Efendi b. Mahmud el-İmâm, Abdünnebî Halîfe el-Müezzin, Ali Beşe b. Hasan, Hasan b. el-Hâc Mehmed.

(İSTANBUL12 - cilt: 16, sayfa: 176 - Hüküm no: 127 - Orijinal metin no: [10b-5])﻿

﻿

﻿

128. Hüküm

Sâliha bt. Resûl’ün kocası Bayram’dan muhâlaa yoluyla boşandığı

Hul‘ Mahmiye-i İstanbul’da Koruk Mahmud mahallesinde sâkine Sâliha bt. Resûl nâm hâtun meclis-i şer‘de zevci işbu bâ‘isü’l-kitâb Bayram nâm kimesne mahzarında ikrâr ve takrîr-i kelâm edip zevcim Bayram zimmetinde mütekarrir ve ma‘kūdun-aleyh olan altı yüz akçe mehr-i müeccelim ve nafaka-i iddet-i ma‘lûmem ve me’ûnet-i süknâm dahi kendi üzerime olmak üzre, muhâla‘a-i şer‘iyye ile muhâla‘a edip ol dahi hul‘-ı mezbûru kabûl ettikden sonra zevciyyete müte‘allik âmme-i da‘vâdan herbirimiz âharın zimmetini ibrâ eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Şükrullah Bey, Abdi Çelebi b. Hüseyin, Baba Resûl b. Rıdvan, Mehmed b. Ramazan, Hızır b. Abdünnebî.

(İSTANBUL12 - cilt: 16, sayfa: 177 - Hüküm no: 128 - Orijinal metin no: [10b-6])﻿

﻿

﻿

129. Hüküm

Ayşe Hanım’ın kocası Hüseyin Paşazâde Ahmed Efendi’nin eş-Şeyh Osman Efendi vakfına olan borcuna karşılık rehin verdiği menzilini, borcunu ödeyerek geri aldığı

Fekk-i rehin Husûs-ı âti’l-beyânın mahallinde tahrîri iltimâs olunmağın savb-ı şer‘den irsâl olunan Mevlânâ Brusî Hüseyin Efendi mahmiye-i İstanbul’da ( ) mahallede, kıdvetü’l-meşâyih ve’l-vâ‘izîn hâlâ Ayasofya-i kebîr vâ‘izî olup zikri âtî vakfına nâzır olan eş-Şeyh Osman Efendi b. Mustafa Ağa’nın sâkin olduğu menzile varıp zeyl-i kitâbda isimleri mastûr müslimîn huzûrunda akd-i meclis-i şer‘-i hatîr eyledikde müşârün-ileyh eş-Şeyh Osman Efendi’nin vakf eylediği akçeye ber vech-i meşrûtiyyet mütevellî olan fahrü’l-müderrisîn Ali Efendi b. Osman ile nâzır-ı müşârün-ileyh Osman Efendi meclis-i ma‘kūd-ı mezbûrda, sâbıkan Budin Beylerbeyisi olup ba‘dehû vefât eden Osman Paşa’nın sulbiye kebîre kızı fahrü’l-muhadderât tâcü’l-mestûrât aliyyetü’z-zât hâfızatü’l-kitâb Ayşe Hanım tarafından husûs-ı âtîye vekîl olan Ali Ağa b. Ramazan mahzarında ikrâr ve takrîr-i kelâm edip mukaddemâ müvekkile-i müşârün-ileyhâ Ayşe Hanım’ın zevci iken vefât eden Hüseyin Paşazâde Ahmed Efendi tevliyyet ve nezâretimiz hasebiyle yedimizden vakf-ı mezbûrdan karz eylediği beş bin riyâlî guruşa müşârün-ileyhâ Ayşe Hanım emr ve kabûlü hâviye kefîl olmağla mahmiye-i merkūmede Sancakdar Hayreddin mahallesinde vâki‘ lede’l-ahâlî ma‘lûmü’l-hudûd mülk menzilinin dâhiliyyesini meblağ-ı mezbûr mukābelesinde bize rehin ve teslîm biz dahi irtihân ve tesellüm etmiş idik. El-hâletü hâzihî tevliyyet ve nezâretimiz hasebiyle tamâmen alıp kabz etmekle fekk-i rehin edip meblağ-ı mezbûrdan bir akçe ve bir habbe bâkī kalmadı. Min ba‘d menzili mezbûra mülkiyyet üzre mutasarrıfe olsun dediklerinde, gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Muharrem b. Abdullah ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis aşer min Şevvâli’l-mükerrem sene 1073.

Şuhûdü’l-hâl: El-Hâc Halil b. Mehmed, Mehmed Çelebi el-Hâc Derviş, Mehmed Çelebi b. Osman, Eyüb Halîfe b. Süleyman el-Müezzin, Mustafa Çelebi b. Ahmed, Mehmed Çavuş b. Hüseyin el-Mübâşir, Mustafa Efendi, Şaban Çavuş b. Receb.

(İSTANBUL12 - cilt: 16, sayfa: 177 - Hüküm no: 129 - Orijinal metin no: [11a-1])﻿

﻿

﻿

130. Hüküm

Baba Yasef v. Dimitri’nin Belaş v. Mihal’deki alacağına Furtese bt. Andriye ile Belase bt. Yamandi’nin kefil olduğu

İkrâr-ı kefâlet Mahmiye-i İstanbul’da Abdi Subaşı mahallesinde sâkin Baba Yasef v. Dimitri meclis-i şer‘de mahrûse-i Galata a‘mâlinden Büyükdere nâm karye sâkinelerinden olup kendi tarafından asâleten ve gāib ani’l-meclis sadriyye kebîre kızı Belase bt. Yamandi tarafından husûs-ı âtîye sâbitü’l-vekâle vekîl olan Furtese bt. Andriye nâm nasrâniyye mahzarında takrîr-i kelâm edip mezbûre Furtese’nin dâmâdı olup bundan akdem hâlik olan Belaş v. Mihal nâm zimmînin zimmetinde cihet-i karzdan yüz otuz beş riyâlî guruş hakkım olup meblağ-ı mezbûrun yirmi guruşunu merkūmun yedinden ahz u kabz edip bâkī yüz on beş riyâlî guruşuna mezbûre Furtese ile müvekkilesi merkūme Belase ma‘an emr ve kabûlü hâviye kefâlet-i sahîha ile kefîl olmuş idi hâlâ vekîl-i mezbûre Furtese’den suâl olunup takrîr tahrîr olunmak murâdımdır dedikde gıbbe’s-suâl mezbûre Furtese cevâbında meblağ-ı mezbûr yüz on beş guruşa müvekkilem mezbûre ile ma‘iyyet üzre kefîl olmuş idik deyû bi tav‘ihâ ikrâr etmeğin mâ vaka‘a bi’t-taleb ketb olundu. Fi’l-yevmi’l-hâmis aşer min Şevvâli’l-mükerrem li sene selâse ve seb‘în ve elf min hicreti men lehü’l-izz ve’ş-şeref.

Şuhûdü’l-hâl: Şükrullah Bey b. Mustafa, Abdi Çelebi b. Hüseyin, Osman Çavuş el-Mübâşir, Ahmed Beşe b. Abdullah, Mehmed b. Ramazan, Simo v. Yani attâr, Kostantin v. Toma, Gırali v. Nikola, Yani v. Laskari, Lanpari v. Kosta.

(İSTANBUL12 - cilt: 16, sayfa: 178 - Hüküm no: 130 - Orijinal metin no: [11a-2])﻿

﻿

﻿

131. Hüküm

Ayşe Hanım bt. Osman Paşa’nın menzilini eski kocası Mehmed Bey b. İsâ’ya sattığı

Mülknâme Husûs-ı âti’l-beyânın mahallinde tahrîri için gıbbe’l-iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Sancakdar Hayreddin mahallesinde kıdvetü’l-muhadderât zübdetü’l-muvakkarât Ayşe Hanım bt. el-merhûm Osman Paşa’nın sâkine olduğu menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde müşârün-ileyhâ Ayşe Hanım zâtı mahalle-i mezbûre sükkânından el-Hâc Halil Çelebi b. Mehmed ve Ali Efendi b. Osman ta‘rîfleri ile mu‘arrefe oldukdan sonra meclis-i ma‘kūd-ı mezbûrda zevci râfi‘ü’l-kitâb fahrü’l-ümerâ’i’l-kirâm Mehmed Bey b. İsâ mahzarında bi tav‘ihâ ikrâr ve takrîr-i kelâm edip mahalle-i mezbûrede vâki‘ bir tarafı ba‘zan mahalle-i mezbûre mescidi şerîfine ve ba‘zan Abdülhalim Çelebi tasarrufunda olan vakıf menzile ve bir tarafı ba‘zan Hasan Efendizâde İbrahim Çelebi tasarrufunda olan vakıf menzile ve ba‘zan tarîk-i âma ve iki tarafı dahi tarîk-i âma müntehî, hâriciyyesini tabaka-i ulyâda üç bâb fevkānî oda ve iki sofa ve bir kenîf ve bir taş musluk ve tabaka-i vustâda altı bâb oda ve bir kenîf ve tabaka-i süflîde bir ahır ve def‘a beş bâb fevkānî oda ve tahtında bir ahır ve bir kebîr matbah ve bir su kuyusu ve bir kenîf ve bir arpa anbarı ve bir kebîr ve bir sagīr iki sokak kapısı ve bir havuz ve bir köşk ve üç bahçe odası ve bir kameriye ve bir kaygan sofa ve def‘a bir su kuyusu ve zât-ı eşcâr-ı müsmire ve gayr-ı müsmire bahçe ve dâhiliyyesi fevkānî iki bâb oda ve iki şehnişînli bir bâb fevkānî oda ve iki sofa ve tahtânî iki bâb oda ve bir sofa ve üç kenîf ve kapı kurbunda bir bâb tahtânî oda ve bir matbah ve yine iki bâb tahtânî oda ve iki sofa ve bir hamam ve bir câmekân ve bir tatlı su kuyusu ve iki acı su kuyusu ve iki taş musluk ve bir harem kapısı ve iki tarafdan taş nerdübân ve zât-ı eşcâr-ı müsmire ve gayr-ı müsmire bahçeyi müştemil mülk menzilimin hâriciyyesini, mukaddemâ zevcim müşârün-ileyh Mehmed Bey’e dört bin kıt‘a riyâlî guruşa bey‘ ve teslîm ve kabz-ı semen eylemiş idim hâlâ dâhiliyyesini dahi müşârün-ileyh Mehmed Bey’e beş bin kıt‘a riyâlî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr beş bin kıt‘a riyâlî guruşu müşterî-i müşârün-ileyh Mehmed Bey yedinden tamâmen ahz u kabz eyledim ba‘de’l-yevm menzili mahdûd-ı mezbûrun hâriciyye ve dâhiliyyesi müşârün-ileyhin mülk ve müşterâsıdır benim kat‘â alâka ve medhalim yoktur dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Abdi b. Mahmud ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mu‘azzam li sene selâse ve seb‘în ve elf.

Şuhûdü’l-hâl: Mustafa Efendi b. Mehmed Efendi el-İmâm, el-Hâc Halil b. Mehmed, Mustafa Ağa b. Hızır, Ahmed Çelebi b. Mehmed er-Râcil, Eyüb Halîfe b. Süleyman, Mehmed Ağa b. Hüseyin, Ali Çelebi b. Ramazan, Mehmed Çelebi b. Mustafa, Abdi Çelebi b. Mahmud, Sinan Beşe b. Abdullah er-Râcil, İsmail Çelebi b. Kasım, el-Hâc Mehmed b. Halil, Beşir b. Mahmud, Şâhin b. Abdullah.

(İSTANBUL12 - cilt: 16, sayfa: 179 - Hüküm no: 131 - Orijinal metin no: [11a-3])﻿

﻿

﻿

132. Hüküm

Kirkor v. Yako’nun bağlarını ve tarlalarını sattığı Karabet v. Feros ile karındaşlarınden alacağı kalmadığı

İsbât-ı def‘-i semen Ekmekçi tâifesinden Kirkor v. Yako nâm Ermeni meclis-i şer‘de Karabet v. Feros nâm Ermeni muvâcehesinde üzerine da‘vâ edip mezbûr Karabet ve karındaşları gāibûn ani’l-meclis Asadur ve Dasnik ve Nikogos nâm Ermeniler ber vech-i iştirâk-i seviy mülk-i mevrûsları olup karye-i mezbûre dâhilinde vâki‘ lede’l-ahâlî ma‘lûmü’l-hudûd üç kıt‘a bağ ile mülk ceviz eşcârı (...) [11b] safka-i vâhide ile altmış riyâlî guruşa bana bey‘ ve teslîm ve tasarruflarında olan lede’l-ahâlî ma‘lûmü’l-hudûd dört kıt‘a tarla ile bir kıt‘a bostan yerini sâhib-i arz izni ile bana ferâğ ve tefvîz eylediklerinden sonra, semen-i mezbûr altmış riyâlî guruş ile bedel-i mezbûr elli riyâlî guruş ki cem‘an yüz on kıt‘a riyâlî guruşdan her biri hissesine isâbet eden yirmi yedi buçuk riyâlî guruşu benden alıp kabz eylediklerinden sonra, mezbûr Karabet ol bağlar ile tarlaları tasarrufuma mâni‘ olur suâl olunsun dedikde gıbbe’s-suâl mezbûr Karabet cevâbında fi’l-vâki‘ ol bağlar ile ol tarlaları mezbûr Kirkor’a bey‘ ve teslîm ve ferâğ eyledik. Lâkin semen ile bedel olan cem‘an yüz on guruşdan kendi hisseme isâbet eden yirmi yedi buçuk guruşun ancak on iki buçuk guruşunu alıp kabz etmekle tasarrufuna mâni‘ olurum deyip bey‘-i mezbûr ile ferâğ-ı mezbûru ikrâr ve kendi hissesi olan yirmi yedi buçuk riyâlî guruşa tamâmen kabzını inkâr eyledikde müdde‘î-i mezbûrdan müdde‘âsı için beyyine taleb olundukda udûl-i müslimînden Hüseyin b. Ahmed ve Ali b. Ahmed nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd fi’l-vâki‘ mezbûr Karabet ve karındaşı gāibûn ani’l-meclis merkūmun Astador ve Dasnik ve Nikogos zikr olunan bağlar ile tarlaları mezbûr Kirkor’a yüz on riyâl[î] guruşa minvâl-i muharrer üzre bey‘ ve teslîm ve ferâğ ve tefvîz edip semen ile bedel olan yüz on riyâlî guruşdan her biri hisselerine isâbet eden yirmi yedi buçuk riyâlî guruşu huzûrumuzda mezbûr Kirkor’dan aldıklarında mezbûr Karabet dahi hissesine isâbet eden yirmi yedi buçuk riyâlî guruşunu mezbûr Kirkor’dan alıp kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın mezbûr Kirkor Ermeni’nin tasarrufuna mâni‘ olmamak için mezbûr Karabet Ermeni’ye tenbîh olundukdan sonra mezbûr bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sânî aşer min Şevvâli’l-mükerrem sene 1073.

Şuhûdü’l-hâl: Fahrü’l-kuzât Abdülbâkī Efendi, Brusî Hüseyin Efendi el-Kâtib, Şükrullah Bey el-Muhzır, Abdi Çelebi b. Hüseyin el-Muhzır, Mehmed b. Ramazan el-Muhzır, Karabet v. Kurt, Karanil v. Asadur.

(İSTANBUL12 - cilt: 16, sayfa: 180 - Hüküm no: 132 - Orijinal metin no: [11a-4])﻿

﻿

﻿

133. Hüküm

Ermeni Nikogos v. Sadet’in yanan vakıf menzil arsasına bina inşâsına Meryem bt. Devlet’in engel olmaması

Vakıf arsaya müte‘allikadır Mahmiye-i İstanbul’da Şeyh Ferhad mahallesinde sâkin olup zikri âtî vakıf menzilin mütevellîsi olan Nikogos v. Sadet nâm Ermeni meclis-i şer‘de yine mahalle-i mezbûrda sâkin olup menzili mevkūf-ı câi’z-zikrin meşrûtun-lehâsından Meryem bt. Devlet nâm nasrâniyye tarafından husûs-ı âti’l-beyâna vekîl-i müsecceli olan Duma v. Asadur nâm Ermeni mahzarında üzerine bi’t-tevliyye da‘vâ edip mahalle-i mezbûrede vâki‘ bir tarafı Gena? mülküne ve bir tarafı Avadik v. Rüchan mülküne ve iki tarafı tarîk-i âm ile mahdûd iki bâb fevkānî ve bir bâb tahtânî odayı müştemil menzili bundan akdem hâlike olan Pagona bt. Asadur nâm nasrâniyye hâl-i sıhhatinde vakf-ı lâzım ile vakf, tasarrufunu evvelâ kendi nefsine, ba‘de helâkihâ fevkānî iki bâb odasını mu‘tekası Gena? ile gelini müvekkile-i mezbûreye ve tahtânî bir bâb oda yed-i mütevellî ile îcâr olunup hâsıl olan ücreti mahrûse-i Bursa’da nefy olunan Ermeni cemâ‘ati ve Ankara ve Tanrıvermiş cemâ‘atleri fukarâsının hâne-i avârızına verile deyû şart etmiş idi. Lâkin menzili mezbûr harîk-iâlî’de bi’l-külliye muhterik olup arsa-i sırf kaldıkda şart-ı vâkıf üzre bi’t-tevliyye arsa-i merkūme üzerine bir bâb tahtânî oda binâ etmek murâd eylediğimde müvekkile-i mezbûre Meryem mâni‘a olup vekîl-i mezbûrdan suâl olunup vakfiyetü’l-mevkūfe mûcebince ta‘arruzdan men‘ olunması murâdımdır deyû mazmûnu takrîr-i meşrûhunu nâtık vakfiye-i ma‘mûlün-bihâ ibrâz edip nazar ve vekîl-i mezbûr istintâk olundukda müvekkilesinin mazmûn-ı vakfiyeyi mu‘terife olduğunu bi’l-vekâle mu‘terif olmağın mûcebince ta‘arruzdan men‘ birle mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Şükrullah Bey b. Mustafa, Abdi Çelebi b. Hüseyin, Mehmed b. Ramazan, Mustafa b. İsâ.

(İSTANBUL12 - cilt: 16, sayfa: 181 - Hüküm no: 133 - Orijinal metin no: [11b-1])﻿

﻿

﻿

134. Hüküm

Piyâdezâde demekle meşhur Mehmed Efendi’nin menzil arsasını Nâzikizâde demekle meşhur Mustafa b. Mehmed’e vefâen sattığı

Bey‘ bi’l-vefâ Mahmiye-i İstanbul’da Molla Ahî mahallesinde sâkin mefharü kuzâti’l-İslâm Piyâdezâde demekle şehîr Mehmed Efendi meclis-i şer‘-i hatîr-i lâzımü’t-tevkīrde mefharü’l-müderrisîni’l-kirâm Nâzikîzâde demekle şehîr Mustafa Efendi b. Mehmed mahzarında ikrâr ve takrîr-i kelâm edip silk-i mülk-i sahîhimde münselik olup mahmiye-i mezbûrede Aksaray kurbunda Murad Paşa-yı Atîk mahallesinde vâki‘ bir tarafı Yusuf Çavuş b. Receb mülkü ve bir tarafı merhûm Ahmed Bey vakfı ve bir tarafı Ahmed Çavuş mülkü ve bir tarafı tarîk-i âm ile mahdûd muhterik menzil arsamı mûmâ-ileyh Mustafa Efendi’ye iki yüz elli esedî guruşa bey‘-i bi’l-vefâ tarîki ile bey‘ ve teslîm edip ol dahi iştirâ ve tesellüm ve kabûl eyledikden sonra semeni olan meblağ-ı mezbûr iki yüz elli esedî guruşu mûmâ-ileyh Mustafa Efendi yedinden tamâmen ahz u kabz eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Fahrü’l-müderrisîn Hüseyin Efendi b. Abdülbâkī, es-Seyyid Hüseyin Efendi, Mustafa Çelebi b. Osman, Müezzin Hasan Çelebi, Kâtib Mustafa Efendi.

(İSTANBUL12 - cilt: 16, sayfa: 182 - Hüküm no: 134 - Orijinal metin no: [11b-2])﻿

﻿

﻿

135. Hüküm

Yako v. İsak’ın Hasan Ağa b. Hüseyin’e olan borcun kefili Haydar v. Bereket’in ödemesi gerektiği

İsbât-ı kefâlet Mahmiye-i İstanbul’da Âşık Paşa mahallesi ahâlîsinden hâfızü’l-vesîka Hasan Ağa b. Hüseyin meclis-i şer‘de ( ) cemâ‘atinden Haydar v. Bereket nâm yahudi muvâcehesinde üzerine da‘vâ edip bin yetmiş üç Muharrem’inde gāib ani’l-meclis Yako v. İsak nâm yahudi benden dört yüz esedî guruş iktirâz ve kabz eyledikde mezbûr Haydar meblağı mezbûra emr ve kabûlü hâviye kefâletle kefîl oldukdan sonra asîl-i mezbûr Yako ile kefîl-i mezbûr Haydar minvâl-i muharrer üzre deyn-i vekâleti hâvî yedime temessük verdiklerinden sonra meblağ-ı mezbûrun yüz elli esedî guruşunu asîl-i mezbûr Yako yahudiden bi’d-defe‘ât alıp mâ‘adâsını almamakla, kefîl-i mezbûr Haydar yahudiden taleb ederim suâl olunsun dedikde gıbbe’s-suâl mezbûr yahudi cevâbında deyn-i mezbûra kefâleti inkâr eyledikde müdde‘î-i mezbûr Hasan Ağa’dan müdde‘âsı için beyyine taleb olundukda udûl-i müslimînden mahalle-i merkūme imâmı es-Seyyid Lütfullah Efendi b. es-Seyyid Emrullah ve müezzini Mustafa Çelebi b. Halil li ecli’ş-şehâde meclis-i şer‘de hâzırân olup ınde’l-istişhâd fi’l-vâki‘ mezbûr Yako meblağ-ı mezbûr dört yüz esedî guruşu târih-i mezkûrda müdde‘î-i merkūmdan iktirâz ve kabz eyledikde meblağ-ı mezbûr dört yüz esedî guruşa mezbûr Haydar huzûrumuzda emr ve kabûlü hâviye kefâletiyle kefîl olup biz bu husûsa vech-i muharrer üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın kefâleti cihetiyle meblağ-ı bâkī iki yüz elli esedî guruşa müdde‘î-i merkūm Hasan Ağa’ya edâya merkūm Haydar’a tenbîh olunup mâ vaka‘a bi’t-taleb ketb olundu. Fi’l-yevmi’s-sâdis aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Sefer Efendi b. Mehmed, Ahmed Halîfe b. ( ), Çorbacı Mustafa Bey, Abdi Çelebi b. Hüseyin, Şükrullah b. Mustafa ve gayruhüm.

(İSTANBUL12 - cilt: 16, sayfa: 182 - Hüküm no: 135 - Orijinal metin no: [11b-3])﻿

﻿

﻿

136. Hüküm

Nikola’nın babası Tanaş’a intikal eden Yorgaki v. Dimitri zimmetindeki alacağını tahsile Papa İstemad v. Tanaş’ın vekil olduğu

İsbât-ı verâset Husûs-ı âti’z-zikre vekâlet iddi‘â eden bâ‘isü’l-vesîka Papa İstemad v. Tanaş nâm zimmî meclis-i şer‘-i hatîrde Yorgaki v. Dimitri muvâcehesinde da‘vâ edip karındaşım Nikola nâm hâlik işbu merkūm Yorgaki zimmetinde karzdan beş yüz yetmiş akçe hakkı olup ba‘de’l-helâk meblağ-ı mezbûr hâlik-i merkūmun babası ve hasren vârisi olup cezîre-i Mora’da Benefşe’de sâkin Tanaş nâm zimmîye intikāl etmekle meblağ-ı mezbûru da‘vâ ve ahz ve îsâle beni tevkîl etmekle bi’l-vekâle meblağ-ı mezbûru [taleb ederim suâl olunsun dedikde], mezbûr Yorgaki cevâbında hâlik-i mezbûra vech-i muharrer üzre zimmetinde beş yüz yetmiş akçe deyni olduğunu ikrâr edip müvekkili mezbûr hâlik-i merkūmun babası ve hasren vârisi olduğunu ve vekâlet-i mezbûreyi münkir olıcak müdde‘î-i mezbûrdan da‘vâsına mutâbık beyyine taleb olundukda cezîre-i mezbûre sâkinlerinden Nikola v. Mihal ve Kiryaki v. İstani nâm zimmîler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müvekkili mezbûr Tanaş hâlik Nikola’nın babası ve hasren vârisidir. Meblağ-ı mezbûr bi hasebi’l-irsi’ş-şer‘î babası merkūm Tanaş’a intikāl etmekle merkūm Papa İstemad’ı meblağ-ı mezbûru merkūm Yorgaki’den da‘vâ ve ahz ve kendiye îsâle bizim huzûrumuzda tevkîl eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle meblağ-ı mezbûru müvekkil için vekîl-i mezbûr def‘ ve teslîme medyûn-ı merkūma [12a] tenbîh birle mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem sene 1073.

Şuhûdü’l-hâl: El-Hâc Ahmed b. Mahmud, Ali Beşe Çukadar, Mehmed b. Abdullah, Baba Resûl b. Rıdvan, Pireşkova v. Todoş, Yorgi v. İstani, İstani v. Dimitri.

(İSTANBUL12 - cilt: 16, sayfa: 183 - Hüküm no: 136 - Orijinal metin no: [11b-4])﻿

﻿

﻿

137. Hüküm

el-Hâc Mehmed b. el-Hâc Abdi’nin Mehmed Emin Bey’deki alacağını tahsil ettiği

İbrâ Mahmiye-i İstanbul’da Samadya kurbunda el-Hâc Hüseyin mahallesi sâkinlerinden râfi‘ü’l-kitâb el-Hâc Mehmed b. el-Hâc Abdi meclis-i şer‘-i hatîr-i lâzımü’t-tevkīrde merhûm İsmail Paşa mahdûmu zahrü’l-emâsil Mehmed Emin Bey mahzarında bi tav‘ihî ikrâr ve i‘tirâf edip mezkûr Mehmed Bey zimmetinde deyn-i şer‘îden bin üç yüz elli esedî guruş hakkım olup hâlâ meblağ-ı mezbûr bin üç yüz elli esedî guruşun bin yüz elli guruşunu müşârün-ileyh Mehmed Bey yedinden alıp kabz edip bâkī iki yüz esedî guruşdan merkūm Mehmed Emin Bey’in zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledim dedikde mukırr-ı mezbûru ikrâr-ı meşrûhunda mukarrun-leh müşârün-ileyh vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-âşir min Şevvâli’l-mükerrem li sene selâse ve seb‘în ve elf.

Şuhûdü’l-hâl: Fahrü’l-cüyûş Ali Çavuş b. Mustafa es-Selâmi, es-Seyyid Ahmed Çelebi b. es-Seyyid Hasan, Şeyhzâde Mustafa, el-Hâc Ahmed b. Mahmud, Hamza Ağa b. Mehmed, Mahmud b. Ali.

(İSTANBUL12 - cilt: 16, sayfa: 184 - Hüküm no: 137 - Orijinal metin no: [12a-1])﻿

﻿

﻿

138. Hüküm

Fâtıma bt. Sefer’in el-Hâc Abdi b. el-Hâc Abdülazîz’den muhâlaa yoluyla boşandığı

Hul‘ Mahmiye-i İstanbul’da Sultan Selim Hân câmi‘-i şerîfi kurbunda vâki‘ Çukurbostan mahallesinde sâkine Fâtıma bt. Sefer nâm hâtun meclis-i şer‘-i hatîr-i lâzımü’t-tevkīrde zevci işbu râfi‘ü’l-kitâb el-Hâc Abdi b. el-Hâc Abdülazîz mahzarında ikrâr ve takrîr-i kelâm edip zevcim mezbûrun zimmetinde mütekarrir ve ma‘kūdun-aleyh olan altı yüz akçe mehr-i müeccelim ve nafaka-i iddet-i ma‘lûmem üzerine ve me’ûnet-i süknâm dahi kendi üzerime olmak üzre, zevcim mezbûr ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis aşer min [şehri] Şevvâli’l-mükerrem sene 1073.

Şuhûdü’l-hâl: Veli b. Mahmud, Şükrullah b. Mustafa, Abdi b. Hüseyin, Mehmed b. Mustafa, Resûl b. Rıdvan, Hüseyin b. Bayram.

(İSTANBUL12 - cilt: 16, sayfa: 184 - Hüküm no: 138 - Orijinal metin no: [12a-2])﻿

﻿

﻿

139. Hüküm

Müneccim Sadi vakfı arsasının vakıf mütevellîsi Mustafa Çelebi tarafından Ali Çelebi b. İsâ’ya icâreteyn yoluyla kiraya verildiği

Temessük mûcebince istihkâm Mahmiye-i İstanbul’da Müneccim Sadi mahallesinde sâkin, işbu sâhibü’l-kitâb Ali Çelebi b. İsâ meclis-i şer‘de takrîr-i kelâm edip zikr olunan Müneccim Sadi evkāfından olup mahalle-i mezbûrede vâki‘ bir tarafı merhûm-ı mezbûr Müneccim Sadi ve iki tarafı vakf-ı mezbûr ve bir tarafı tarîk-i âm ile mahdûd arsa-i hâliyeyi vakf-ı mezbûr mütevellîsi Mustafa Çelebi târih-i kitâb senesi Şevvâlinin evâilinde otuz esedî guruş mu‘accele ve beher sene altmış akçe mukāta‘a ile bana îcâr ben dahi vech-i muharrer üzre istîcâr ve kabûl edip yedime hat ve hâtemini hâvî temessük vermişdir, mûcebince kıbel-i şer‘den istihkâmen hüccet verilmesi murâdımdır deyû mazmûnu takrîr-i meşrûhunu nâtık mezbûrun hat ve hâtemini hâvî temessük ibrâz etmeğin mûcebince savb-ı şer‘den li ecli’l-istihkâm işbu hurûf ketb olundu. Fi’l-yevmi’l-hâmis aşer min Şevvâli’l-mükerrem sene 1073.

Şuhûdü’l-hâl: Ali Efendi b. Mehmed el-İmâm, Mahmud Efendi b. Mustafa el-Müezzin, Mustafa Efendi b. Yusuf el-İmâm, Mustafa b. Yunus, Hasan b. Mustafa, Mustafa Beşe b. Abdullah, Ramazan Beşe b. Mehmed, Ali Beşe b. Mustafa, Cafer Çelebi b. Yusuf, Mustafa Efendi.

(İSTANBUL12 - cilt: 16, sayfa: 185 - Hüküm no: 139 - Orijinal metin no: [12a-3])﻿

﻿

﻿

140. Hüküm

Fâtıma Hâtun vakfı olan arsaya Veli Efendi b. İsmail’in mütevellî nasb edildiği

Hasbî mütevellî Mahmiye-i İstanbul’da Şehzâde câmi‘-i şerîfi kurbunda Molla Hüsrev mahallesinde vâki‘ merhûme Fâtıma Hâtun nâm sâhibetü’l-hayrın Şehzâde Sultan Mehmed Hân câmi‘-i şerîfi’nde imâm-ı evvel olanlara gallesini şart eylediği, bir tarafı Ömer Halîfe vakfı ve bir tarafı su kemeri ve bir tarafı tarîk-i hâs ve bir tarafı tarîk-i âm ile mahdûd muhterik menzil arsasının mütevellîsi olmayıp bir mütevellî nasbı lâzım ve mühim olmağın işbu râfi‘ü hâze’l-kitâb Veli Efendi b. İsmail vakf-ı mezbûra taraf-ı şer‘den hasbî mütevellî nasb olundukda ol dahi tevliyyeti mezbûreyi kabûl ve hizmeti lâzımesin edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’s-sâdis aşer min Şevvâli’l-mükerrem sene 1073.

Şuhûdü’l-hâl: Es-Seyyid Mehmed Efendi hatîb-i câmi‘-i mezbûr, Mehmed Efendi hatîb-i Sultan Selim, Mehmed Efendi b. Hüseyin, Musa Efendi b. Davud.

(İSTANBUL12 - cilt: 16, sayfa: 185 - Hüküm no: 140 - Orijinal metin no: [12a-4])﻿

﻿

﻿

141. Hüküm

Abdülbâki Çelebi ile Ayşe Hâtun’un mütevellîsi oldukları arsayı Mehmed Çelebi b. Mustafa’ya icâreteyn yoluyla kiraya verdikleri

Temessük mûcebince istihkâm Mahmiye-i İstanbul’da Manisalı Çelebi mahallesinde sâkin işbu bâ‘isü’l-kitâb Mehmed Çelebi b. Mustafa meclis-i şer‘de takrîr-i kelâm edip merhûm Usûl Paşa [b.] Ayas Bey vakfından olup mahalle-i mezbûrede vâki‘ bir tarafı Gönderci el-Hâc Ali menziline ve bir tarafı vakf-ı mezbûra ve iki tarafı tarîk-i âm ile mahdûd büyût-ı adîdeyi müştemil evli odaları bin yetmiş Zilka‘desinde vâki‘ harîk-i kebîrde muhterik olup ma‘lûmü’l-hudûd arsa-i hâliyeyi meşrûtiyyet üzre vakf-ı mezbûrun mütevellîleri olan Abdülbâkī Çelebi ve Ayşe Hâtun arsa-i merkūme üzerine malım ile ihdâs eylediğim ebniye mülküm olmak üzre târih-i kitâb senesi Şevvâl-i mübârekinin gurresinden dört bin akçe icâre-i mu‘accele ve beher yevm dörder akçe icâre-i müeccele ile bana îcâr, ben dahi istîcâr ve kabûl edip yedime hat ve hâtemini hâvî temessük vermişlerdir ba‘de’n-nazar kıbel-i şer‘den istihkâmen hüccet verilmesi murâdımdır deyû mazmûnu takrîr-i meşrûhunu nâtık mezbûrların hat ve hâtemlerini hâvî temessük ibrâz etmeğin mûcebince savb-ı şer‘den li ecli’l-istihkâm işbu hurûf bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem sene 1073.

Şuhûdü’l-hâl: İsmail Efendi el-kadı, Hasan Efendi el-İmâm, Mustafa Çelebi b. Ramazan Efendi, el-Hâc Mehmed Beşe b. Mehmed, Hasan Beşe b. Sefer seroda-i yedinci sekbânân, Mehmed b. Davud es-Sarrâc, İsmail Efendi el-Müderris, Ali Beşe b. Hızır, Süleyman Beşe b. Abdullah.

(İSTANBUL12 - cilt: 16, sayfa: 186 - Hüküm no: 141 - Orijinal metin no: [12a-5])﻿

﻿

﻿

142. Hüküm

Kadire bt. Kabil’in Mustafa b. Mehmed’den muhâlaa yoluyla boşandığı

Hul‘ Mahmiye-i İstanbul’da Ali Paşa-yı Atîk mahallesinde sâkine Kādire bt. Kābil nâm hâtun meclis-i şer‘-i hatîr-i lâzımü’t-tevkīrde zevc-i muhâlı‘ı işbu râfi‘ü’l-kitâb Mustafa b. Mehmed mahzarında takrîr-i kelâm edip zevcim mezbûr Mustafa zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet ve me’ûnet-i süknâm üzerine muhâla‘a-i sahîha-i şer‘iyye ile muhâla‘a edip her birimiz âharın zimmetini hukūk-ı zevciyyete ve gayra müte‘allika da‘vâdan ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min [şehri] Şevvâli’l-mükerrem sene 1073.

Şuhûdü’l-hâl: Ali Çelebi b. Muharrem, Resûl Bey b. Rıdvan, Mustafa b. İsâ, Mehmed Çelebi b. Ali.

(İSTANBUL12 - cilt: 16, sayfa: 186 - Hüküm no: 142 - Orijinal metin no: [12a-6])﻿

﻿

﻿

143. Hüküm

Karaki mahallesindeki müşterek arsalarına Osman Çavuş b. Ali’nin yaptığı duvar için Mustafa Efendi b. Hasan’ın hissesine düşeni ödeyeceği

Cidârda isbât-ı iştirâk Husûs-ı âti’l-beyânın mahallinde tahrîri iltimâs olunmağın kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi Hâssa mi‘mârlardan üstâd Ali b. Abdullah ile Mahmiye-i İstanbul’da Karaki mahallesinde vâki‘ merhûm Şâh Hûbân vakfından olup bir tarafı vakf-ı mezbûrdan el-Hâc Hüseyin tasarrufunda olan menzile ve bir tarafı yine vakf-ı mezbûrdan Osman Çavuş b. Ali tasarrufunda olan muhterik menzil arsasına ve iki tarafı tarîk-i âma müntehî menzil arsasının üzerine varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde zikr olunan arsanın icâre-i mu‘accele ve her şehr elli akçe ücret-i müeccele ile mutasarrıfı işbu bâ‘isü’l-kitâb Mustafa Efendi b. Hasan meclis-i ma‘kūd-ı mezbûrda, hâlâ vakf-ı mezbûr mütevellîsi Abdünnebî Ağa b. Resûl tarafından husûs-ı âti’l-beyâna sâbit vekîli olan Yusuf Çavuş b. Mehmed huzûrunda, yine vakf-ı mezbûrdan olup zikr olunan arsaya muttasıl icâre-i mu‘accele ve müeccele-i ma‘lûmeteyn ile muhterik menzil arsasının mutasarrıfı mezbûr Osman Çavuş muvâcehesinde üzerine da‘vâ ve takrîr-i kelâm edip kable’l-harîk mezbûr Osman Çavuş ile mâbeynimizde olan taş duvar ve üzerinde dolma duvar ma‘rifet-i mütevellî ile iştirâken tasarrufumuzda iken muhterik olmağla hâlâ mezbûr Osman Çavuş zikr olunan taş duvarı müceddeden kendi binâ edip benim hisseme düşen masrûfunu verir iken tasarrufuma mâni‘ olur, mezbûrdan suâl olunsun dedikde gıbbe’s-suâl mezbûr Osman Çavuş cevâbında kable’l-harîk işbu taş duvar ve üzerinde olan dolma duvar müstakillen benim tasarrufumda idi deyû iştirâken tasarruflarında olduğunu inkâr edicek müdde‘î-i mezbûrdan [12b] müdde‘âsını mübeyyine beyyine taleb olundukda udûl-i müslimînden olup mahalle-i mezbûre sükkânından Hasan Efendi b. Osman ve Ahmed Çelebi b. Abdurrahman ve Veli Bey b. Halil nâm kimesneler li ecli’ş-şehâde meclis-i ma‘kūd-ı mezbûrda hâzırûn olup istişhâd olunduklarında, fi’l-hakīka müdde‘î-i mezbûr Mustafa Efendi’nin kable’l-harîk mezbûr Osman Çavuş ile mâbeynlerinde olan taş duvar ve üzerinde olan dolma duvar ma‘rifet-i mütevellî ile iştirâken tasarruflarında iken muhterik oldu hâlâ iştirâken tasarruflarındadır, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince sâlifü’z-zikr duvarı müdde‘î-i mezbûr ile üslûb-ı sâbık üzre iştirâken tasarrufa mezbûr Osman Çavuş’a ba‘de’t-tenbîh mezbûr Mustafa Efendi i‘âde-i kelâm edip işbu mi‘mâr-ı mezbûr mesâha ve takvîm eylediği tûlen on zirâ‘ ve kadden beş zirâ‘ bi hesâb-ı şatrancî elli zirâ‘ zikr olunan taş duvarın her zirâ‘ı kırkar akçeden iki bin akçe olup meblağ-ı mezbûrdan benim hisseme âid ola[n] bin akçeyi mezbûr Osman Çavuş’a teslîme ta‘ahhüd eyledim dedikde gıbbe’t-tasdîk vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Hasan b. Bayram ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sânî aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Abdurrahman Çelebi b. Hasan Efendi, Mehmed Çelebi b. eş-Şeyh Aydın Efendi, el-Hâc Hüseyin b. Abdullah, Mehmed Çelebi b. Ahmed, Mehmed Dede.

(İSTANBUL12 - cilt: 16, sayfa: 187 - Hüküm no: 143 - Orijinal metin no: [12a-7])﻿

﻿

﻿

144. Hüküm

Bayram b. İlyas’ın kölesi İvaz b. Abdullah’ı azat ettiği

İsbât-ı ıtk Mahmiye-i İstanbul’da Manisalı Çelebi mahallesi ahâlîsinden olup mukaddemâ fevt olan Bayram b. İlyas’ın verâseti zevce-i metrûkesi Güllü bt. Abdullah nâm hâtun ile li ebeveyn kız karındaşı Kamer Hâtun’a münhasıra oldukdan sonra, mezbûre Güllü asâleten ve mezbûre Kamer Hâtun tarafından husûs-ı âtîye vekîl olup nehc-i şer‘î-i mu‘teber üzre vekâleti sâbite olan sadrî oğlu Derviş b. Mehmed vekâleten meclis-i şer‘de İvaz b. Abdullah nâm sagīrin mütebennîsi ve kıbel-i şer‘den mansûb vasîsi olan Ahmed Çelebi b. Mahmud mahzarında üzerine da‘vâ ve takrîr-i kelâm edip sagīr-i mezbûr müteveffâ-yı mezbûrun abd-i memlûkü olup irsen bize intikāl etmişdir. Suâl olunup sagīr-i mezbûru mezbûr Ahmed Çelebi bize teslîme tenbîh olunmak matlûbumuzdur dediklerinde, gıbbe’s-suâl vasiyy-i mansûb Ahmed Çelebi cevâbında fi’l-vâki‘ sagīr-i mezbûr müteveffâ-yı mezbûrun mukaddemâ abd-i memlûkü olup lâkin müteveffâ-yı merkūm sıhhatinde huzûr-ı müslimînde sagīr-i mezbûr için oğlumdur demekle âzâd olup hür olmuşdur deyû def‘le mukābele eyledikde gıbbe’l-istintâk ve’l-inkâr ve akībe’l-istişhâd udûl-i ricâl-i müslimînden İbrahim Beşe b. Abdullah ve Mustafa Beşe b. Abdullah ve İsmail Beşe b. Mustafa ve Ahmed Çelebi b. Mahmud ve Ali b. Abdullah ve Sâlih b. Ali nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd fi’l-vâki‘ müteveffâ-yı mezbûr Bayram hâl-i sıhhatinde abd-i memlûkü olan gulâm-ı mezbûr için huzûrumuzda oğlumdur deyip bizi işhâd eyledi elân sagīr-i mezbûr sâir ahrâr gibi hürdür. Biz bu husûsa bu vech üzre şâhidleriz şehâdet dahi ederiz deyû herbiri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın gulâm-ı mezbûrun ıtkına ba‘de’l-hükm mezbûre Güllü ve vekîl-i merkūm Derviş Çelebi mu‘ârazadan men‘ olundukdan sonra sagīr-i mezbûr vasiyy-i merkūm Ahmed Çelebi yedinde ibkā olunup mâ vaka‘a bi’t-taleb ketb olundu. Fi’l-yevmi’s-sânî aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah Bey b. Mustafa, Mehmed b. Abdülmennân, Resûl b. Rıdvan, Mehmed b. Ramazan, Ahmed Çelebi kethüdâ-yı muhzırân, Hüseyin b. Abdülcebbar, Muharrem Çelebi b. ( ).

(İSTANBUL12 - cilt: 16, sayfa: 188 - Hüküm no: 144 - Orijinal metin no: [12b-1])﻿

﻿

﻿

145. Hüküm

Kırkıncı cemâate mahsus vakıf paradan ödünç alan Mehmed Beşe b. Mustafa’nın menzilini rehin verdiği

İstiğlâl Medîne-i Ebâ Eyyûb Ensârî’de Takyecibaşı mahallesi ahâlîsinden Mehmed Beşe b. Mustafa nâm kimesne meclis-i şer‘de Kırkıncı cemâ‘ate mahsûs odaya vakf olan akçenin bi’l-fi‘l mütevellîsi hâfızü’l-kitâb Halil Beşe b. Hasan mahzarında ikrâr ve i‘tirâf edip vakf-ı mezbûrdan mütevellî-i mezbûr yedinden iktirâz ve kabz eylediğim seksen üç esedî guruşa mahalle-i merkūmede vâki‘ bir tarafı Helvacızâde Efendi veresesi mülklerine ve bir tarafı Ayşe Hâtun mülküne ve bir tarafı tarîk-i âma müntehî büyût-ı adîdeyi müştemil mülk menzilimi bi tarîki’l-istiğlâl mütevellî-i mezbûra bey‘ ve teslîm ol dahi ber minvâl-i muharrer iştirâ ve tesellüm eyledikden sonra, târih-i kitâbdan sene-i kâmile tamâmına dek mütevellî-i mezbûrdan on iki buçuk esedî guruş ücretle menzili mezbûru ba‘de’t-tahliyyeti’ş-şer‘iyye istîcâr ve tesellüm, ol dahi vech-i muharrer üzre îcâr ve teslîm eyledi dedikde mukırr-ı mezbûru ikrâr-ı meşrûhunda mütevellî-i mezbûr Halil Beşe vicâhen tasdîk etmeğin mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem sene 1073.

Şuhûdü’l-hâl: Odabaşı Bâli Beşe, Mehmed Beşe b. Abdullah, Ahmed Çelebi b. Mehmed, Ahmed Beşe b. Mahmud, Mehmed b. Rıdvan, İbrahim b. Yusuf, Şükrullah Bey el-Muhzır, Abdi Çelebi el-Muhzır, çukadar Ali Beşe.

(İSTANBUL12 - cilt: 16, sayfa: 189 - Hüküm no: 145 - Orijinal metin no: [12b-2])﻿

﻿

﻿

146. Hüküm

Yakub Odabaşı b. Hasan’ın arsasını Fâtıma Hâtun bt. el-Hâc Kalender’e sattığı

Mülknâme Mahmiye-i İstanbul’da Sofular mahallesi ahâlîsinden Yakub Odabaşı b. Hasan meclis-i şer‘-i hatîr-i lâzımü’t-tevkīrde Fâtıma Hâtun bt. el-Hâc Kalender tarafından husûs-ı âti’l-beyâna vekîl olan sadrî oğlu Abdülbâkī Beşe b. Mustafa mahzarında tav‘an ikrâr edip mahalle-i merkūmede vâki‘ bir tarafı Yorganî el-Hâc Mehmed mülküne ve bir cânibi Hüseyin Odabaşı mülküne ve bir cânibi ba‘zan gallesi Sofular câmi‘i müezzinlerine vakf olan menzile ve ba‘zan Şaban Çelebi menziline ve bir cânibi tarîk-i hâssa müntehî bi’r-i mâyı müştemil tûlen yirmi altı ve arzen on dört bi hesâb-ı şatrancî cem‘an üç yüz altmış dört zirâ‘ mülk arsa-i hâliyemi, yirmi bin fıddî akçeye müvekkile-i merkūme Fâtıma Hâtun için vekîl-i merkūm Abdülbâkī Beşe’ye tarafeynden îcâb ve kabûlü hâvî bey‘-i kat‘î ile bey‘ ve teslîm ol dahi minvâl-i muharrer üzre iştirâ ve tesellüm eyledikden sonra, semeni olan yirmi bin akçeyi vekîl-i mezbûr yedinden alıp kabz eyledim min ba‘d arsa-i mahdûde-i mezkûre merkūme Fâtıma Hâtun’un mülk-i müşterâsı olup keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem sene 1073.

Şuhûdü’l-hâl: Latîf Efendi el-İmâm, Mehmed Efendi el-Müezzin, el-Hâc Hüseyin, el-Hâc Muharrem, el-Hâc Ali, Abdülbâkī Çelebi b. Mustafa, Osman Halîfe el-Müezzin, Hüseyin Beşe sâbıkan Odabaşı, Ahmed Bey b. Hüseyin el-Cündî Yorgancı Sâlih Beşe, Şaban Çelebi er-Râcil, Cebeci Mehmed Çelebi, Berber Mehmed Beşe, Cafer Beşe er-Râcil.

(İSTANBUL12 - cilt: 16, sayfa: 189 - Hüküm no: 146 - Orijinal metin no: [12b-3])﻿

﻿

﻿

147. Hüküm

Hüseyin Ağa b. Yusuf’un Macar asıllı kölesi Dilaver b. Abdullah’ı azat ettiği

Itâknâme Mahmiye-i İstanbul’da Topkapısı kurbunda Bayezid Ağa mahallesinde sâkin Hüseyin Ağa b. Yusuf tarafından ıtk-ı âti’z-zikre vekîl olup Mehmed Beşe b. Ramazan ve Ali Beşe b. Osman şehâdetleriyle vekâleti sâbite olan Ahmed Ağa b. el-Hâc Yusuf meclis-i şer‘-i hatîr-i lâzımü’t-tevkīrde bi’l-vekâle ikrâr ve i‘tirâf edip müvekkilim mezbûr Hüseyin Ağa orta boylu, açık kaşlı, koyun elâ gözlü, sarışın, sağ gözünün kuyruğunda bıçak yarası eseri olan Macariyyü’l-asl hâfızü’l-kitâb işbu Dilaver b. Abdullah nâm abd-i memlûkünü, niyet-i hâlisa ile hasbeten lillâhi’l-azîm ve taleben li merzâti’r-Rabbi’r-rahîm malından âzâd ve mülkünden ihrâc ve silk-i ahrâr-ı asliyyîne ilhâk ve idrâc edip min ba‘d mevsûf-ı mezkûr Dilaver sâir ahrâr-ı asliyyîn gibi hür olup üzerinde velâdan gayrı hakkım bâkī kalmadı dedi dedikde mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: İmâm Mustafa Efendi, Mahmud Beşe b. Mustafa, Murad Bey b. Abdullah, Mehmed Çelebi b. Hüseyin, Müezzin Hüseyin Çelebi, Abdi Çelebi el-Muhzır, Şükrullah Bey el-Muhzır, Veli b. Mahmud el-Muhzır.

(İSTANBUL12 - cilt: 16, sayfa: 190 - Hüküm no: 147 - Orijinal metin no: [12b-4])﻿

﻿

﻿

148. Hüküm

Minho v. Manol’ün Rus asıllı kölesi Yuvan v. Danil’i azat ettiği

Itâknâme Mahmiye-i İstanbul’da Kumkapı’da meyhâneci olan Minho v. Manol nâm zimmî meclis-i şer‘-i hatîr-i lâzımü’t-tevkīrde bi’t-tav‘i’s-sâf ikrâr ve i‘tirâf edip orta boylu, açık kaşlı, sarı elâ gözlü, sarışın Rusiyyü’l-asl hâmilü’l-kitâb işbu Yuvan v. Danyal nâm abd-i memlûkümü lâ li garazin âcil ve lâ li ivazın âcil malımdan âzâd ve mülkümden ihrâc ve silk-i ahrâr-ı asliyyîne ilhâk ve idrâc eyledim min ba‘d mevsûf-ı mezkûr sâir ahrâr-ı asliyyîn gibi hür olup üzerinde velâdan gayrı hakkım bâkī kalmadı dedikde mâ vaka‘a bi’t-taleb ketb olundu. Fi’l-yevmi’s-sâdis aşer min Şevvâli’l-mükerrem sene 1073.

Şuhûdü’l-hâl: Fahrü’l-kuzât Abdülbâkī Efendi el-Kâtib, Ahmed Çelebi b. Ali, el-Hâc Veli b. Ali, Şükrullah Bey b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 190 - Hüküm no: 148 - Orijinal metin no: [12b-5])﻿

﻿

﻿

149. Hüküm

Saraylı Ayşe bt. Abdullah’ın kocası Yusuf’dan kalan mirası için oğlu Ahmed Ağa ile sulh olduğu

Sulh-i tehârüc Mahmiye-i İstanbul’da Topkapısı kurbunda Bayezid Ağa mahallesinden olup bundan akdem vefât eden el-Hâc Yusuf [b.] Ali’nin verâseti, zevce-i metrûkesi Saraylı Ayşe bt. Abdullah ile sulbî kebîr oğlu Ahmed Ağa’ya münhasıra olduğu şer‘an zâhir ve müte‘ayyin oldukdan sonra mezbûre Ayşe meclis-i şer‘de müteveffâ-yı [13a] mezbûrun muhallefâtına vâzı‘u’l-yed olan oğlu işbu râfi‘ü’l-vesîka mezbûr Ahmed Ağa mahzarında ikrâr ve takrîr-i kelâm edip zevcim müteveffâ-yı mezbûrun muhallefâtından sekiz sehimde bir sehim sümün hisse-i şer‘iyyemi da‘vâ ve taleb eylediğimde mezbûr Ahmed Ağa dahi vesâtat-ı muslihîn ile şerâit-i sulhu hâvî tehârüc-i şer‘î tarîki üzre altı bin akçeye beni ıslâh ve ihrâc eylediğinde, ben dahi sulh-ı mezbûru kabûl ve bedel-i sulh-ı mezbûr altı bin akçeyi yedinden tamâmen alıp kabz edip müteveffâ-yı mezbûrun akār ve menkūl ve esâs-ı beyt ve evânî-i nühâsiyye ve gayr-ı nühâsiyyede ism-i mal ıtlâk olunur kalîl ve kesîr, celîl ve hakīr muhallefâta müte‘allika de‘âvî ve mütâlebât ve eymân-ı muhâsamâtdan mezbûr Ahmed Ağa’nın zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâdis aşer min Şevvâli’l-mükerrem sene 1073.

Şuhûdü’l-hâl: Anber Ağa b. Abdullah, Sünbül Ağa b. Abdullah, Hacı Yusuf Bey b. Mehmed, Hüseyin Çelebi b. Ahmed el-Müezzin, Mustafa Çelebi b. Mehmed el-Müezzin, Hacı Mahmud b. Eşref el-mu‘îd, Ahmed Çelebi b. Hızır, es-Seyyid Mehmed Çelebi b. Ahmed, Baltacı Zülfikār Bey b. ( ), Mustafa Bey b. Abdullah, Mustafa b. Mehmed el-Müezzin, Bedirhan b. Hacı Murad.

(İSTANBUL12 - cilt: 16, sayfa: 191 - Hüküm no: 149 - Orijinal metin no: [12b-6])﻿

﻿

﻿

150. Hüküm

El-Hâc Yusuf b. Ali’nin mehir borcuna karşılık Saraylı Ayşe bt. Abdullah’a menzil verildiği

Mehr mukābelesinde menzil bey‘i Mahmiye-i İstanbul’da Topkapısı dâhilinde Bayezid Ağa mahallesinde sâkine iken bundan akdem vefât eden el-Hâc Yusuf b. Ali’nin terekesine vâzı‘u’l-yed olan sulbî kebîr oğlu Ahmed Ağa meclis-i şer‘de müteveffâ-yı mezbûrun zevce-i metrûkesi Saraylı Ayşe bt. Abdullah nâm hâtun mahzarında ikrâr ve takrîr-i kelâm edip babam müteveffâ-yı mezbûrun terekesinden olup mahalle-i merkūmede vâki‘ bir tarafdan Sâliha Sultan bahçesi ve bir tarafı Odabaşı Ali Çelebi mülkü ve bir tarafdan Hıçak nâm Ermeni menzili ve taraf-ı râbi‘i tarîk-i âma müntehî fevkānî ve tahtânî büyûtu müştemil mülk menzili mezbûr[e] Ayşe’nin babam müteveffâ-yı mezbûr zimmetinde mütekarrir ve ma‘kūdun-aleyh olan on altı bin akçe mehr-i müeccel me’ûneti mukābelesinde mezbûreye verip ol dahi ber minvâl-i muharrer kabûl ve kabz eyledi. Min ba‘d menzili mahdûd-ı mezkûr merkūme Ayşe’nin mülkü olup benim kat‘â alâka ve medhalim yoktur dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis aşer min [şehri] Şevvâli’l-mükerrem sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 192 - Hüküm no: 150 - Orijinal metin no: [13a-1])﻿

﻿

﻿

151. Hüküm

es-Seyyid Mahmud Efendi b. Receb’in vârisi Receb Beşe b. Mustafa ile sulh oldukları

Sulh Vilâyet-i Anadolu’da Ulaş kazâsına tâbi‘ Tarhana nâm karyeden olup mahmiye-i İstanbul’da Sâlih Paşa mahallesinde sâkine Receb Beşe b. Mustafa nâm kimesnenin menzilinde fevt olan es-Seyyid Mahmud Efendi b. Receb sulbiyenin verâseti, vâlidesi Akpula Hâtun ile li ebeveyn kız karındaşları Ayşe ve Meryem nâm hâtunlar ve ibni ammileri Züfer ve Şaban ibney Veznedâr nâm kimesnelere münhasıra olduğu şer‘an zâhir oldukdan sonra, mezbûrât Akpula ve Ayşe ve Meryem ve merkūmân Züfer ve Şaban taraflarından zikri âtî husûsa ve da‘vâya ve sulh ve ibrâya vekîller olup yine karye-i mezbûrede Edhem b. Hüseyin ve Ahmed b. Hüseyin şehâdetleriyle vekâletleri sâbite olan mezbûretân Ayşe ve Meryem’in zevcleri Mehmed b. Halil ve Mustafa b. Mehmed nâm kimesneler meclis-i şer‘de râfi‘ü’l-kitâb merkūm Receb Beşe mahzarında her biri bi’l-vekâle ikrâr ve takrîr-i kelâm edip mezbûr es-Seyyid Mahmud Efendi fevt oldukda terekesin veresesine îsâl için işbu merkūm Receb Beşe’yi vasiyy-i muhtâr nasb ettikde, vefâtından sonra kassâm defteri[nde] nâtık olduğu üzre terekesini mukaddemâ verese-i mezbûreye teslîm eyleyip lâkin defterden hâric terekeden beynimizde ma‘lûm ba‘zı eşyâsını ihtifâ eylemişdir deyû bi’l-vekâle merkūm Receb Beşe’yi da‘vâ ve beynimizde münâza‘ât-ı kesîre vukū‘undan sonra, mezbûr Receb Beşe da‘vâ-yı mezbûreden bizi üç bin akçe üzerine sulh ettikde, biz dahi bi’l-vekâle sulh-ı mezbûru kabûl ve bedel-i sulh olan meblağ-ı mezbûru müvekkillerimiz için alıp kabz edip husûs-ı mezbûra müte‘allik da‘vâdan ve beynimizde ma‘lûm zülüflük akçesi ve çuka ferâce da‘vâsından mezbûr Receb Beşe’nin zimmetini vekâletimiz hasebiyle ibrâ-i âm-ı kātı‘ü’n-nizâ‘ ile ibrâ ve iskāt eyledik dediklerinde, gıbbe’t-tasdîk mâ [va]ka‘a bi’t-taleb ketb olundu. Fi’l-yevmi’l-hâmis aşer min Şevvâli’l-mükerrem sene 1073.

Şuhûdü’l-hâl: İbrahim Efendi b. Halil, Receb b. Şaban, Mustafa b. İslâm, Hacı Mahmud b. Musa, Ali b. Sadi, Mustafa b. Ramazan, Ramazan b. Güvendik.

(İSTANBUL12 - cilt: 16, sayfa: 192 - Hüküm no: 151 - Orijinal metin no: [13a-2])﻿

﻿

﻿

152. Hüküm

Petro v. Aleksandri’nin Ebubekir Efendi b. Mehmed Dede’ye olan borcunu kabul ettiği

İkrâr-ı deyn Tâife-i zimmîyândan Petro v. Aleksandri nâm zimmî meclis-i şer‘de hâfızü’l-kitâb Ebûbekir Efendi b. Mehmed Dede mahzarında tav‘an ikrâr ve i‘tirâf edip târih-i kitâbdan beş sene mukaddem mezbûr Ebûbekir Efendi’den yüz elli riyâlî guruş iktirâz ve kabz edip hâlâ meblağ-ı mezbûr merkūm Ebûbekir Efendi zimmetinde vâcibü’l-edâ ve lâzımü’l-kazâ deynimdir dedikde mezbûru ikrâr-ı meşrûhunda mezbûr Ebûbekir Efendi vicâhen tasdîk etmeğin mâ vaka‘a bi’t-taleb ketb şüd. Fi’l-yevmi’r-râbi‘ aşer min Şevvâli’l-mükerrem sene 1073.

Şuhûdü’l-hâl: İsmail Beşe er-Râcil, Abdülbâkī Efendi el-kadı, Osman b. Ahmed, çukadar Ali Beşe, Ahmed Çelebi kethüdâ-yı muhzırân, Abdi Çelebi b. Hüseyin, Şükrullah b. Mustafa ve gayruhüm.

(İSTANBUL12 - cilt: 16, sayfa: 193 - Hüküm no: 152 - Orijinal metin no: [13a-3])﻿

﻿

﻿

153. Hüküm

Ebubekir Efendi b. Mehmed Dede’nin Mehmed Beşe b. Ahmed’e olan borcunu kabul ettiği

İkrâr-ı deyn Fahrü’l-kuzât Ebûbekir Efendi b. Mehmed Dede meclis-i şer‘de hâfızü’l-kitâb Mehmed Beşe b. Ahmed mahzarında tav‘an ikrâr ve i‘tirâf edip mukaddemâ Malta cezîresinde esir iken mezbûr Mehmed Beşe emrim ile beni bin altmış beş riyâlî guruşa tahlîs eyledikden sonra, mezbûr Mehmed Beşe iki def‘ada yedi yüz riyâlî guruş alıp kabz edip mezbûr Mehmed Beşe’ye zimmetimde vâcibü’l-edâ ve vâcibü’l-kazâ üç yüz altmış beş riyâlî guruş deynim bâkī kalmışdır dedikde gıbbe’t-tasdîk mâ vaka‘a bi’t-taleb ketb şüd. Fi’[l-yevmi’]r-râbi‘ aşer min Şevvâli’l-mükerrem sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 193 - Hüküm no: 153 - Orijinal metin no: [13a-4])﻿

﻿

﻿

154. Hüküm

Petro v. Aleksandri’nin Mehmed Beşe b. Ahmed’e kalan borcunu ödemeye Ebubekir Efendi’yi vekil tayin ettiği

Vekâlet Medîne-i Galata’da Emir odalarında sâkine Mehmed Beşe b. Ahmed meclis-i şer‘de ikrâr ve takrîr-i kelâm edip işbu Petro v. Aleksandri nâm zimmî mukaddemâ cezîre-i Malta’da esir iken mezbûru emri ile yedi yüz elli beş riyâlî guruşa tahlîs eylediğimde mezbûrun dört yüz riyâlî guruşun yedinden alıp kabz edip zimmetinde bâkī kalan üç yüz elli riyâlî guruşu mezbûrdan taleb ve ahz u kabz ve bana teslîme ve kabz [ve] tesellüm mütevakkıf

(İSTANBUL12 - cilt: 16, sayfa: 194 - Hüküm no: 154 - Orijinal metin no: [13a-5])﻿

﻿

﻿

155. Hüküm

Mehmed Beşe b. İskender’in Rus asıllı cariyesi Hatice bt. Abdullah’ı azat ettiği

Itâknâme Mahmiye-i İstanbul’da Müftü Ali Çelebi mahallesinde sâkin Mehmed Beşe b. İskender meclis-i şer‘-i hatîrde takrîr-i kelâm edip işbu uzun boylu, kara gözlü, kara kaşlı Rusiyyetü’l-asl Hatîce bt. Abdullah nâm câriye-i memlûkemi, hasbeten lillâhi’l-hallâk ve taleben li merzâtihî malımdan âzâd ve sâir harâir-i asliyyâta idrâc ve ilhâk eyledim ba‘de’l-yevm mezbûre Hatîce sâir harâir-i asliyyât gibi hürre olup üzerinde velâdan gayrı alâka ve medhalim kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Sâlih Efendi b. Sâlih el-İmâm, Mehmed Halîfe b. İbrahim el-Müezzin, el-Hâc Yusuf b. Halil, Mustafa Ağa Usta, Feridun Bey b. Abdullah, Ali b. Mahmud el-Hayyât, Hasan Çelebi el-Hayyât, İbrahim Bey el-Hayyât, Mustafa Efendi el-Kâtib, Hasan Efendi el-Kâtib.

(İSTANBUL12 - cilt: 16, sayfa: 194 - Hüküm no: 155 - Orijinal metin no: [13a-6])﻿

﻿

﻿

156. Hüküm

Mustafa Çelebi b. İsmail’in Rus asıllı cariyesi Mehcibin bt. Abdullah’ı azat ettiği

Itâknâme Hazreti Ebâ Eyyûb Ensârî -radiye anhü’l-Bârî- mahallâtından Câmi‘-i Kebîr mahallesi sâkinlerinden Mustafa Çelebi b. İsmail meclis-i şer‘-i hatîrde ikrâr ve i‘tirâf edip işbu uzun boylu, elâ gözlü, açık kaşlı Rusiyyetü’l-asl râfi‘atü’l-kitâb Mehcibin bt. Abdullah nâm câriye-i memlûkemi hasbeten lillâhi te‘âlâ malımdan tahrîr ve i‘tâk ve sâir harâir-i asliyyâta idrâc ve ilhâk eyledim ba‘de’l-yevm mezbûre Mehcibin sâir harâir-i asliyyât gibi hürredir, üzerinde mevâlî için sâbit hakk-ı velâdan gayrı hak ve alâkam kalmadı dedikde mâ hüve’l-vâki‘ mezbûre talebiyle ketb olunup yedine def‘ olundu. Fi’l-yevmi’s-sâmin aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Zahrü’l-a‘yân Hüseyin Ağa b. Ahmed, İbrahim b. Musa, İbrahim b. Mustafa, Mustafa b. Hüseyin, Ali Beşe Çukadar, Mehmed b. Mustafa, Mehmed Ağa sermuhzırân, İslâm b. Mustafa.

(İSTANBUL12 - cilt: 16, sayfa: 195 - Hüküm no: 156 - Orijinal metin no: [13b-1])﻿

﻿

﻿

157. Hüküm

Mehmed b. Abdullah’ın karısı Timurhan bt. Abdullah ve iki çocuğu için nafaka ödemesi gerektiği

Nafaka Mahmiye-i İstanbul’da Kovacıdede mahallesinde sâkine hâfızatü’l-kitâb Timurhan bt. Abdullah nâm hâtun meclis-i şer‘de takrîr-i kelâm edip zevcim Mehmed b. Abdullah nâm kimesne âhar diyâra gitdikde, bana ve veledleri Mahmud ve Emine nâm sagīrlere nafaka makūlesi bir şey komayıp nafakaya ihtiyâcımız olmağla üçümüze kadr-i ma‘rûf nafaka takdîr olunmak matlûbumdur dedikde mezbûre Timurhan mezbûr Mehmed’in zevcesi ve menkûhası olduğunu sikāt-ı müslimîn haber verdiklerinden sonra merkūm mezbûre Timurhan’a nafaka makūlesinden bir şey komadığına ba‘de’t-tahlîfi’ş-şer‘î üçü için savb-ı şer‘den yevmî sekiz akçe nafaka takdîr olunup vakt-i zarûretde istidâne ve sarfa ve lede’z-zafer gāib-i mezbûr Mehmed’e rücû‘a izin verilip mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed Beşe b. Mustafa, Veli b. Muslu, Ebûbekir b. Hasan, Abdülfettah b. Nasrullah, Mustafa Beşe er-Râcil, Emrullah b. Mustafa, Abdi Çelebi el-Muhzır, Şükrullah Bey el-Muhzır.

(İSTANBUL12 - cilt: 16, sayfa: 195 - Hüküm no: 157 - Orijinal metin no: [13b-2])﻿

﻿

﻿

158. Hüküm

El-Hâc Receb b. Abdullah’ın Şilo v. Todori’den alacağını tahsil ettiği

İbrâ Mahmiye-i İstanbul’da Karagümrük’de Ali Paşa-yı Cedîd mahallesi ahâlîsinden el-Hâc Receb b. Abdullah nâm kimesne tarafından husûs-ı âti’z-zikre vekîl olup Müezzin Ahmed Halîfe b. İbrahim ve Mustafa b. Sefer nâm kimesneler şehâdetleri ile vekâleti sâbite olan Mustafa b. Zülfi nâm kimesne meclis-i şer‘-i hatîr-i lâzımü’t-tevkīrde hâfızü’l-vesîka Şilo v. Todori nâm zimmî muvâcehesinde bi’l-vekâle ikrâr edip müvekkilim mezbûr el-Hâc Receb mezbûr Şilo’ya mukaddemâ karz verdiği elli iki bin akçenin kırk sekiz bin akçesini mezbûr Şilo zimmetinden alıp kabz edip dört bin akçesi mezkûr zimmî zimmetinde bâkī kalmış idi el-hâletü hâzihî meblağ-ı mezbûr dört bin akçenin üç bin akçesini mezbûr zimmî yedinden alıp kabz edip bâkī kalan bin akçesinden mezbûr Şilo zimmetini ibrâ eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem sene 1073.

Şuhûdü’l-hâl: Abdülbâkī Efendi el-Kâtib, Sâlih Çelebi el-İmâm, Hüseyin Çelebi b. Yusuf, Mustafa Çelebi b. Hüseyin, Hasan Beşe b. Abdullah, Mustafa Çelebi b. Mehmed, Mustafa Beşe b. Rıdvan çorbacı, Abdi Çelebi el-Muhzır.

(İSTANBUL12 - cilt: 16, sayfa: 196 - Hüküm no: 158 - Orijinal metin no: [13b-3])﻿

﻿

﻿

159. Hüküm

Ayşe bt. İbrahim’in Mustafa b. Bayram’dan muhâlaa yoluyla boşandığı

Hul‘ Mahmiye-i İstanbul’da Manisalı Çelebi mahallesinde sâkine Ayşe bt. İbrahim nâm hâtun meclis-i şer‘-i hatîr-i lâzımü’t-tevkīrde zevci bâ‘isü’l-kitâb Mustafa b. Bayram nâm kimesne mahzarında ikrâr ve takrîr-i kelâm edip zevcim mezbûr zimmetinde mukarrer ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre, mezbûr Mustafa ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ettikden sonra zevciyyete müte‘allika âmme-i da‘vâdan her birimiz âharın zimmetini ibrâ eyledik dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ aşer min Şevvâli’l-mükerrem sene 1073.

Şuhûdü’l-hâl: Es-Seyyid Receb Çelebi b. es-Seyyid Şükrullah, el-Hâc Mehmed b. Kenan, Mehmed b. Muharrem, Abdi Çelebi b. Hüseyin, Mehmed b. Ramazan.

(İSTANBUL12 - cilt: 16, sayfa: 196 - Hüküm no: 159 - Orijinal metin no: [13b-4])﻿

﻿

﻿

160. Hüküm

Mühtedî Receb’in vefatıyla çocukları Mustafa ve Hatice’ye Mehmed Beşe b. Receb’in vasî tayin edildiği

Vesâyet Medîne-i Galata müzâfâtından Marmara adasında vâki‘ Povastiyo nâm karye ahâlîsinden hâl-i küfründe ismi Dimitraki ve şeref-i İslâm ile müşerref oldukdan sonra Receb olup ba‘dehû vefât eden kimesnenin sulbî sagīr oğlu ve sulbiye sagīre kızı olup bi hakki’l-hidâne vâlideleri Hıristiya bt. ( ) nâm nasrâniyyenin hacr ve terbiyesinde olan Mustafa ve Hatîce’nin tesviye-i umûru için bir vasî lâzım olmağın işbu hâmilü’l-kitâb Mehmed Beşe b. Receb sagīrân-ı mezbûrâna vasî nasb ve ta‘yîn olundukda ol dahi vesâyet-i merkūmeyi kabûl ve hıdemâtın edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’t-tâsi‘ aşer min Şevvâli’l-mükerrem sene 1073.

Şuhûdü’l-hâl: Fahrü’l-kuzât ve’l-vülât Abdülbâkī Efendi, Fahrü’l-kuzât Abdülkādir Efendi, Ahmed Çelebi kethüdâ-yı muhzırân, Mehmed Ağa b. Mahmud sermuhzırân, Abdi Çelebi el-Muhzır, Şükrullah Bey el-Muhzır, Mehmed b. Ramazan.

(İSTANBUL12 - cilt: 16, sayfa: 197 - Hüküm no: 160 - Orijinal metin no: [13b-5])﻿

﻿

﻿

161. Hüküm

İsmihan bt. Rüstem’in Durmuş b. Hasan’a borcunu kabul ettiği

İkrâr-ı deyn Mahmiye-i İstanbul’da Mi‘mâr Sinan mahallesinde sâkin işbu bâ‘isü’l-kitâb Durmuş b. Hasan meclis-i şer‘de İsmihan bt. Rüstem nâm hâtun mahzarında üzerine [da‘vâ] ve takrîr-i kelâm edip mezbûre İsmihan zimmetinde yedimden müşterâ ve makbûz adedi beynimizde ma‘lûm don ve gömlek semeninden iki bin altı yüz beş akçe hakkım vardır hâlâ [taleb] ederim suâl olunsun dedikde gıbbe’s-suâl merkūme İsmihan cevâbında fi’l-vâki‘ adedi ma‘lûm don ve gömlek semeninden müdde‘î-i mezbûra iki bin altı yüz beş akçe zimmetimde deynim vardır deyû bi tav‘ihâ ikrâr ve i‘tirâf etmeğin mûcebince meblağ-ı mezbûru müdde‘î-i mezbûra edâya merkūme İsmihan’a tenbîh birle mâ vaka‘a [bi’t-taleb] kayd şüd. Fi’l-[yevmi’l-]ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Şükrullah Bey b. Mustafa, Abdi Çelebi b. Hüseyin, Hüseyin b. Ebûbekir, Mehmed b. Ramazan, Resûl b. Molla Hasan.

(İSTANBUL12 - cilt: 16, sayfa: 197 - Hüküm no: 161 - Orijinal metin no: [13b-6])﻿

﻿

﻿

162. Hüküm

Muslu Beşe b. Hızır’ın zapt ettiği arsanın yol olduğu

İsbât-ı tarîk Mahmiye-i İstanbul’da Elvanzâde mahallesi ahâlîsinden Murtaza b. Abdülmennân ve el-Hâc Mehmed b. Ali ve Abdülbâkī Efendi b. el-Hâc Ferhad ve Hatîb Ahmed Efendi b. Mustafa ve Abdurrahman Çelebi b. Mehmed ve Murad Beşe b. Sefer ve sâirleri meclis-i şer‘de herbiri takrîr-i kelâm edip işbu hâzır bi’l-meclis Muslu Beşe b. Hızır mahalle-i mezbûrede vâki‘ bir tarafı İsmail Çelebi tasarrufunda olan menzile ve bir tarafı el-Hâc Mehmed menzili tarafında olan su kuyusuna ve bir tarafı mezbûr Muslu Beşe tasarrufunda olan menzilin kârgîr duvarına ve bir tarafı Ahmed veresesi mülklerine müntehî kadîmü’l-eyyâmdan bu âna gelince âmme-i nâs mürûr edecek tarîk-i âmı mezbûr Muslu Beşe fuzûlen zabt eylemişdir. Kıbel-i şer‘den üzerine varılıp vâki‘ü’l-hâl mahalle-i mezbûreye karîb olan mahallât ahâlîsinden suâl olunup haberleri tahrîr olunmak murâdımdır dediklerinde, kıbel-i şer‘den Mevlânâ Ahmed Efendi irsâl olunup ol dahi zikr olunan mahalle varıp zeyl-i vesîkada isimleri mastûr olan müslimîn huzûrunda ba‘de’l-keşf mezbûr Muslu Beşe’den suâl olundukda merkūm Muslu Beşe cevâbında zikr olunan arsayı Medîne-i Münevvere vakfından olmak üzre icâre-i mu‘accele ve müeccele ile mutasarrıfesi olan Ayşe nâm hâtundan bedel-i ma‘lûme [ile] tefevvüz eyledim ana binâ’en vaz‘-ı yed ederim deyû tarîk-i âm olduğunu inkâr etmeğin mahalle-i mezbûreye karîb Sâlih Paşa mahallesi ahâlîsinden el-Hâc Cafer b. Abdullah ve Ahmed Efendi b. Mustafa ve Yunus Beşe b. Hızır ve Ömer Beşe b. Receb ve el-Hâc Eyüb b. Ahmed ve el-Hâc İbrahim b. Ali nâm kimesnelerden vâki‘ü’l-hâl istihbâr olundukda fi’l-vâki‘ işbu İsmail Çelebi tasarrufunda olan menzilin zikr olunan tarîk-i âma açılan kapı kurbunda mârrü’z-zikr kapı dibi ile mezbûr Muslu Beşe’nin kârgîr duvarı dibinden Sâlih Paşa mahallesine varınca kadîmden bu âna gelince âmme-i nâs mürûr ede geldiği tarîk-i âmdır deyû mezbûrun her biri haber vermeğin, vâki‘ hâli Mevlânâ-yı mezbûr mahallinde tahrîr, ba‘dehû meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’s-sâlis min Cemâziyelâhir li sene selâse ve seb‘în ve elf.

Şuhûdü’l-hâl: Abdi b. Hüseyin, İbrahim b. Mehmed, Hasan b. Bayram, Mehmed b. Ramazan.

(İSTANBUL12 - cilt: 16, sayfa: 197 - Hüküm no: 162 - Orijinal metin no: [13b-7])﻿

﻿

﻿

163. Hüküm

Câmeşûyân kethüdâlığına Murad b. Süleyman’ın tayin edildiği

Câmeşûyân kethüdâlığı Mahmiye-i İstanbul’da câmeşûy tâifesinin şeyhleri Süleyman Dede b. Şâhin ve yiğidbaşıları Mehmed b. Bayram ve tâife-i mezbûreden Ahmed b. Pîrî ve el-Hâc Mustafa b. Abdullah ve Ali b. İbrahim ve Mehmed b. Maden ve Mehmed b. Hasan ve İbrahim b. Kasım ve Hasan b. Maden ve el-Hâc Ali ve Uzun Hasan b. Mehmed ve Ahmed b. Şaban ve [14a] Dülgerci Ali ve Hüseyin nâm kimesneler meclis-i şer‘-i hatîrde her biri takrîr-i kelâm ve tebyîn-i merâm edip kethüdâmız İsâ fevt olup mu‘tâd üzre beynimizde kethüdâ ta‘yîn olunmak mühim olup işbu hâzır bi’l-meclis Murad b. Süleyman cümlemizin ihtiyârı ve kethüdâlık hizmetinin uhdesinden gelmeğe ikdârı olmağın mezbûr Murad tâife-i mezbûreye kethüdâ nasb ve ta‘yîn olunmak matlûbumuzdur dediklerinde, mezbûr Murad kethüdâ ta‘yîn olunup ol dahi kethüdâlığı kabûl ve merâsimin edâya ta‘ahhüd etmeğin işbu hurûf mezbûrlar talebiyle ketb olunup yedlerine def‘ ve teslîm olundu. Fi’l-yevmi’s-sâmin aşer min Şevvâli’l-mükerrem sene 1073.

Şuhûdü’l-hâl: Şükrullah b. Mustafa, Abdi Çelebi b. Hüseyin, el-Hâc Ahmed b. Mahmud, Baba Resûl b. Rıdvan.

(İSTANBUL12 - cilt: 16, sayfa: 198 - Hüküm no: 163 - Orijinal metin no: [13b-8])﻿

﻿

﻿

164. Hüküm

Mehmed Çelebi b. Osman’ın menzilini Naime bt. Mehmed’e sattığı

Mülknâme Mahmiye-i İstanbul’da Yenibahçe kurbunda Karabaş mahallesi ahâlîsinden Mehmed Çelebi b. Osman nâm kimesne meclis-i şer‘-i hatîr-i lâzımü’t-tevkīrde hâfızatü’l-kitâb Nâime bt. Mehmed nâm hâtun mahzarında tav‘an ikrâr ve i‘tirâf edip mahalle-i merkūmede vâki‘ bir cânibi Hâfız Ahmed Paşa bostanı ve bir cânibi Şahbaz bt. Abdullah mülkü ve bir cânibi Ahmed Bey b. Hüseyin mülkü ve bir cânibi tarîk-i âm ile mahdûd ve mümtâz iki bâb tahtânî odaları ve önünde bir sofayı ve bir matbahı ve bir kenîfi ve cüneyneyi müştemil mülk menzilimi tevâbi‘ ve levâhıkı ile merkūme Nâime Hâtun’a otuz bin fıddî râyic fi’l-vakt akçeye tarafeynden îcâb ve kabûlü hâvî bey‘-i kat‘î ile bey‘ ve teslîm mezbûr Nâime Hâtun dahi minvâl-i muharrer üzre iştirâ ve tesellüm edip semeni olan otuz bin akçeyi merkūme yedinden bi’t-tamâm ve’l-kemâl alıp kabz eyledim min ba‘d menzili mezbûr Nâime Hâtun’un mülk-i müşterâsı olup keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-ışrîn min Şevvâli’l-mükerrem sene 1073.

Şuhûdü’l-hâl: Hasan Efendi b. Mustafa el-İmâm, Abdullah Çelebi b. Ramazan el-Müezzin, Fazlı Çelebi b. Abdullah el-Kayyım, Mustafa Çelebi bevvâb-ı sultânî, Ahmed Beşe b. Abdullah, Yahya Çelebi b. Receb, Yusuf b. Abdullah, Mehmed Çelebi b. Hızır, Mehmed b. Ahmed, sarrâc Mehmed b. Hüseyin, Mehmed b. Mustafa, Mehmed Çelebi b. Mustafa.

(İSTANBUL12 - cilt: 16, sayfa: 199 - Hüküm no: 164 - Orijinal metin no: [14a-1])﻿

﻿

﻿

165. Hüküm

Ayşe Hâtun bt. Şeyh Mehmed Efendi’nin vakıf menziline Rukiyye bt. Abdullah’ı vasî tayin ettiği

Vasiyyet Mahmiye-i İstanbul’da Harâccı Muhyiddin mahallesi sâkinelerinden Ayşe Hâtun bt. Şeyh Mehmed Efendi meclis-i şer‘-i şerîf-i şâmihu’l-imâdda takrîr-i kelâm edip işbu dâr-ı fenâ bî-sebât ve bî-bekā olup ni‘met-i zıl zâil ve mukīmi dayf-ı râhil olduğunu mülâhaza, ve mâ tukaddimû li enfüsiküm min hayrin tecidûhu ındillâhi, âyet-i kerîmesinin ma‘nâ-yı latîfî dahi ma‘lûmum olmağın ba‘zı hıdemât-ı mebrûre inşâsına niyet ve müzâfen ilâ mâ ba‘de’l-mevt şöyle vasiyyet eyledim ki bi emrillâhi te‘âlâ fevt olduğumda, mahmiye-i mezbûrede Kumkapı kurbunda Sarrac İshak mahallesinde vâki‘ iki tarafı Rıdvan Ağa mülkü ve bir tarafı Arakil nâm Ermeni mülkü ve bir tarafı tarîk-i âm ile mahdûd bir bâb tahtânî ve bir bâb fevkānî odaları ve bi’r-i mâyı müştemil menzilim vakf-ı sahîh ile vakf olup evvelâ atîkam Rukiyye bt. Abdullah sâkine ola, vefâtından sonra mezbûre Rukiyye’nin evlâdı ve evlâd-ı evlâdı ve evlâd-ı evlâd-ı evlâdın batnen ba‘de batnin sâkin olalar ba‘de’l-inkırâz ulemâdan meskene muhtâc bir sâlih kimesne sâkin olup mukābelesinde rûhum için beher gün üç İhlâs bir Fâtiha-i şerîfe tilâvet eyle[ye] deyû şart eyleyip bu vasiyyetimi tenfîz için işbu Rukiyye bt. Abdullah nâm hâtunu vasiyy-i muhtâr nasb ve ihtiyâr eyledim, mezbûre Rukiyye dahi kabûl etmeğin mâ hüve’l-vâki‘ mezbûre Ayşe talebiyle ketb olundu. Hurrire fi’l-yevmi’s-sâmin aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mustafa Çavuş b. Hüseyin Çavuş, Abdülkādir Efendi el-kadı, el-Hâc İshak el-Kâtib, Abdurrahman Çelebi el-Cündî Mehmed b. Mustafa, Ahmed b. Bayram, Mehmed Halîfe, el-Hâc Ahmed b. Mahmud, Abdi Çelebi b. Hüseyin, Şükrullah b. Mustafa.

(İSTANBUL12 - cilt: 16, sayfa: 199 - Hüküm no: 165 - Orijinal metin no: [14a-2])﻿

﻿

﻿

166. Hüküm

Mehcibin bt. Abdullah’ın İbrahim Çelebi b. Mustafa’ya borcunu kabul ettiği

İkrâr-ı deyn Mahmiye-i İstanbul’da Şehremîni kurbunda Ereğli mahallesinde sâkine Mehcibin bt. Abdullah meclis-i şer‘-i şerîfde râfi‘ü’l-kitâb İbrahim Çelebi b. Mustafa muvâcehesinde ikrâr ve takrîr-i kelâm edip merkūm İbrahim Çelebi’ye deyn-i şer‘îden on iki bin akçe zimmetimde lâzımü’l-edâ ve vâcibü’l-kazâ deynimdir deyicek mezbûre Mehcibin’in ikrâr-ı meşrûhunu mukarrun-leh mezbûr İbrahim Çelebi vicâhen tasdîk ve şifâhen tahkīk etmeğin mâ vaka‘a bi’t-taleb ketb olundu. Fi’l-yevmi’s-sâmin aşer min Şevvâli’l-mükerrem sene 1073.

Şuhûdü’l-hâl: Hüseyin Ağa b. Ahmed, İslâm b. Mustafa, Mehmed b. Mustafa, İbrahim b. Musa.

(İSTANBUL12 - cilt: 16, sayfa: 200 - Hüküm no: 166 - Orijinal metin no: [14a-3])﻿

﻿

﻿

167. Hüküm

Mustafa Bey’in kızları Fâtıma Hanım ve Emine Hanım’ın Ali Çelebi b. Şaban’a olan borçlarını kabul ettikleri

İkrâr-ı deyn Merhûm Pertev Paşa evlâdından Fâtıma Hanım ve Emine Hanım ibnetey Mustafa Bey meclis-i şer‘-i hatîrde râfi‘ü’l-kitâb Ali Çelebi b. Şaban muvâcehesinde her biri ikrâr ve i‘tirâf edip işbu merkūm Ali Çelebi yedinden ale’l-iştirâk iki yük seksen bin seksen sekiz akçe istikrâz ve kabz edip meblağ-ı mezbûr iki yük seksen bin seksen sekiz akçe merkūm Ali Çelebi’ye zimmetimizde iştirâk-i seviy üzre vâcibü’l-kazâ ve lâzımü’l-edâ deynimizdir dediklerinde, mukırratân-ı mezbûretân Fâtıma ve Emine Hanım’ın ikrâr-ı meşrûhunu mukarrun-leh mezbûr Ali Çelebi vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem sene 1073.

Şuhûdü’l-hâl: Mehmed Çelebi b. Halil, Hasan b. Aydın, Hâfız Mustafa Efendi el-İmâm, İbrahim Çelebi el-Müezzin, Ebûbekir Bey el-Cündî Himmet b. Yusuf er-Râcil, Osman b. Ahmed, Abdullah Çelebi b. İsmail el-Attâr, Berber Ali b. Abdullah, Mehmed Efendi b. Murad, Kurt Çelebi b. Mahmud, Mehmed Efendi kâtib, Abdülkādir Çelebi b. Mehmed, Mustafa b. Hasan, Abdülhâlik Efendi.

(İSTANBUL12 - cilt: 16, sayfa: 201 - Hüküm no: 167 - Orijinal metin no: [14a-4])﻿

﻿

﻿

168. Hüküm

Arakiyeci İbrahim Çelebi b. Ahmed’in Rus asıllı cariyesi Timurhan bt. Abdullah’ı mükâtebe yoluyla azat ettiği

Itk ale’l-hizmet Mahmiye-i İstanbul’da Molla Fenârî mahallesi sükkânından olup Dergâh-ı âlî yeniçerilerinin kırk dördüncü cemâ‘atine mahsûs odanın odabaşısı Arakiyyeci İbrahim Çelebi b. Ahmed meclis-i şer‘-i hatîrde ikrâr ve takrîr-i kelâm edip işbu orta boylu, açık kaşlı, elâ gözlü Rusiyyetü’l-asl bâ‘isetü hâze’l-kitâb Timurhan bt. Abdullah nâm câriye-i memlûkemi tahrîr eyledim, bana iki sene hizmet etmek üzre, ol dahi hizmeti mezbûreyi kabûl eyledi dedikde mezbûre Timurhan dahi efendisi merkūmun cemî‘ kelimâtını tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min [şehri] Şevvâli’l-mükerrem li sene selâse ve seb‘în ve elf.

Şuhûdü’l-hâl: Mahmud Efendi b. ( ) el-İmâm, el-Hâc Yusuf Beşe seroda 43, Ömer Beşe b. ( ) seroda 39, Mustafa Çelebi b. ( ) seroda 92.

(İSTANBUL12 - cilt: 16, sayfa: 201 - Hüküm no: 168 - Orijinal metin no: [14a-5])﻿

﻿

﻿

169. Hüküm

Mustafa b. Hanefi’nin menzilini bey‘ bi’l-istiğlâl yoluyla Mehmed Çelebi b. Mustafa’ya sattığı

İstiğlâl Mahmiye-i İstanbul’da Hatîce Sultan mahallesinde sâkin Mustafa b. Hanefî mahfil-i kazâda, mahmiye-i mezbûrede Keçeci Pîrî mahallesi avârızına mevkūfe nukūdun mütevellîsi olan bâ‘isü’l-kitâb Mehmed Çelebi b. Mustafa mahzarında ikrâr ve takrîr-i kelâm edip mahalle-i mezbûrede vâki‘ bir tarafı Mehmed Çelebi mülkü ve iki tarafı Mahmud Çelebi mülkü ve bir tarafı tarîk-i âm ile mahdûd büyût-ı adîdeyi müştemil mülk menzilimi bi tarîki’l-istiğlâl mütevellî-i merkūm Mehmed Çelebi’ye yüz esedî guruşa bey‘ ve teslîm ol dahi mâl-ı vakf-ı mezbûr ile iştirâ ve kabûl ve tesellüm eyledikden sonra menzili mahdûd-ı mezbûru ba‘de’t-tahliyyeti’ş-şer‘iyye ve’t-takābuzi’l-mer‘î târih-i kitâbdan bir sene tamâmına dek mütevellî-i merkūm Mehmed Çelebi on beş esedî guruşa bana îcâr ve teslîm ben dahi vech-i muharrer üzre iştirâ ve tesellüm eyledim dedikde gıbbe’t-tasdîk mukırr-ı mezbûru vâlidesi Hibetullah nâm hâtun mütevellî-i merkūm muvâcehesinde ikrâr ve takrîr-i kelâm edip menzili mezbûr-ı mahdûdun derkine ve ücret-i lâzımesine tarafeynin îcâb ve kabûlü hâvî kefâlet-i sahîha ile kefîl oldum dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâdi’l-ışrîn min [şehri] Şevvâli’l-mükerrem sene 1073.

Şuhûdü’l-hâl: Mehmed b. Halil el-İmâm, Mehmed b. Mustafa el-İmâm, el-Hâc Ahmed Beşe el-Müezzin, Ali b. Halil, Receb b. Mehmed, Mehmed b. Ramazan ve gayruhüm.

(İSTANBUL12 - cilt: 16, sayfa: 202 - Hüküm no: 169 - Orijinal metin no: [14a-6])﻿

﻿

﻿

170. Hüküm

Liyo v. Kalayodi’nin arsasını Hıristodoli v. Misail’e sattığı

Mülknâme Mahmiye-i İstanbul’da kuyumcu tâifesinden Liyo v. Kalayodi nâm Ermeni meclis-i şer‘-i hatîr-i lâzımü’t-tevkīrde hâmilü’l-kitâb Hıristodoli v. Misâil [Mikail?] nâm zimmî muvâcehesinde tav‘an ikrâr ve takrîr-i kelâm edip mahmiye-i İstanbul’da Muhsine Hâtun mahallesinde vâki‘ bir tarafı Kürkçübaşı vakfı ve bir tarafı kilise cidârı ve iki tarafı tarîk-i âm ile mahdûd ve mümtâz ve bi’r-i mâyı müştemil olup tûlen sekiz ve arzen altı bi hesâb-ı şatrancî kırk sekiz zirâ‘ mülk arsa-i hâliyemi mezbûr Hıristodoli nâm zimmîye on beş bin akçeye tarafeynden îcâb ve kabûlü hâvî bey‘-i kat‘î ile bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan on beş bin akçeyi mezbûr zimmî yedinden tamâmen alıp kabz eyledim min ba‘d arsa-i mezkûre merkūmun mülk-i müşterâsı olup mutasarrıf olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-ışrîn min Şevvâli’l-mükerrem sene 1073.

Şuhûdü’l-hâl: Ahmed Çelebi b. Mahmud kethüdâ-yı muhzırân, Mustafa Çelebi el-Muhzır, Çorbacı Mustafa Beşe, Zülfikār b. Abdullah, Baba Resûl el-Muhzır, Osman Çelebi b. Abdullah el-Muhzır, Abdi Çelebi b. Hüseyin, Adam v. Yordan, Basil v. Panayot, Mevasdos v. Yakob, Dovizu v. Efteyka, Andriye v. Save.

(İSTANBUL12 - cilt: 16, sayfa: 202 - Hüküm no: 170 - Orijinal metin no: [14b-1])﻿

﻿

﻿

171. Hüküm

Abdurrahman Çelebi b. Mustafa’nın gözüne ok ile vuran Mehmed Çelebi’nin gerekli parayı ödemesiyle sulh oldukları

Sulh ve ibrâ Mahmiye-i İstanbul’da Çukurçeşme kurbunda Ahaveyn mahallesinde sâkin Mehmed Çelebi tarafından husûs-ı âti’z-zikre vekîl olup Mehmed Efendi b. Mustafa ve Mehmed Beşe b. Musa şehâdetleri ile vekâleti sâbite olan babası Mahmud Çelebi b. Mustafa nâm kimesne meclis-i şer‘-i hatîr-i lâzımü’t-tevkīrde hâmilü’l-kitâb Abdurrahman Çelebi b. Mustafa nâm kimesne mahzarında bi’l-vekâle ikrâr ve takrîr-i kelâm edip târih-i kitâbdan on üç gün mukaddem beyne’s-salâteyn Okmeydanı’nda mezbûr Abdurrahman Çelebi müvekkilim mezbûr Mehmed Çelebi ile ok atıştıklarında, müvekkilim mezbûrun sol gözün ok ile vurup mecrûh etmeğin mûcebini merkūm Abdurrahman Çelebi’den da‘vâ eylediğinde, mezbûr Abdurrahman Çelebi inkâr edip müvekkilim mezbûr Mehmed Çelebi dahi müdde‘âsını isbâta kādir olmayıp merkūm Abdurrahman Çelebi’ye yemîn vermek sadedinde iken vesâtat-ı muslihîn ile merkūm Abdurrahman Çelebi müvekkili mezbûr Mehmed Çelebi ile da‘vâ-yı merkūmeden an inkâr dört bin beş yüz akçe üzerine sulh olup mezbûr Mehmed Çelebi dahi sulh-ı mezbûru kabûl ve bedel-i sulh olan meblağ-ı mezbûr dört bin beş yüz akçeyi bi’t-tamâm yedinden alıp kabz edip cerh-i mezbûrun mûcebini da‘vâdan ve ol cerhden hâdis olacak şeyden mezbûr Abdurrahman Çelebi’nin zimmetini ibrâ-i âm-ı kātı‘ü’n-nizâ‘ ile ibrâ eyledim dedikde gıbbe’t-tasdîk mâ vaka‘a bi’l-ibtigā ketb ve imlâ olundu. Fi’l-yevmi’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed Efendi b. Mustafa, Ömer Efendi el-mukayyid, Kefeli el-Hâc Mehmed, Ali Efendi b. Mehmed imâm-ı mahalle-i merkūme, İbrahim Çelebi b. Abdullah, Mehmed Çelebi b. Abdurrahman, Ahmed Çelebi b. Mahmud kethüdâ-yı muhzırân, İbrahim Çelebi b. Mustafa, Çorbacı Mustafa Beşe es-Sarrâc, el-Hâc Ebûbekir Beşe b. Ahmed, çukadar Ali Beşe, Osman Çelebi b. Abdullah el-Muhzır, Abdi Çelebi el-Muhzır, Baba Resûl el-Muhzır, el-Hâc Ramazan Çelebi b. Hasan es-Sâ‘atî.

(İSTANBUL12 - cilt: 16, sayfa: 203 - Hüküm no: 171 - Orijinal metin no: [14b-2])﻿

﻿

﻿

172. Hüküm

Hacı Hüseyin b. üstâd Veli’nin Rus asıllı cariyesi Timurhan bt. Abdullah’ı azat ettiği

Itâknâme Mahmiye-i İstanbul’da Kızıltaş mahallesinde sâkin Hacı Hüseyin b. üstâd Veli meclis-i şer‘-i hatîrde ikrâr ve takrîr-i kelâm edip rıkkıyyetini bana mu‘terife olan işbu orta boylu, açık kaşlı, elâ gözlü Rusiyyetü’l-asl bâ‘isetü hâze’l-kitâb Timurhan bt. Abdullah nâm câriye-i memlûkemi hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâir-i asliyyâta idrâc ve ilhâk eyledim ba‘de’l-yevm merkūme Timurhan sâir harâir-i asliyyât gibi hürre olup üzerinde velâdan gayrı hakkım kalmadı dedikde vâki‘ hâl bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem sene 1073.

Şuhûdü’l-hâl: Ali Beşe b. Mehmed, Halil b. Hüseyin, Yusuf b. Hacı Hüseyin, Mehmed b. Ramazan, Şükrullah b. Mustafa, Veli b. Mahmud, Resûl b. Rıdvan.

(İSTANBUL12 - cilt: 16, sayfa: 204 - Hüküm no: 172 - Orijinal metin no: [14b-3])﻿

﻿

﻿

173. Hüküm

Mehmed Efendi b. Ahmed’in zeytin ağaçlarını El-Hâc Ahmed Ağa b. Yusuf Çavuş’a sattığı

Mülknâme-i eşcâr-ı zeytin Mahmiye-i İstanbul’da Çerağî Hamza mahallesinde misâfiren sâkin fahrü’l-müderrisîni’l-kirâm Mehmed Efendi b. Ahmed meclis-i şer‘-i hatîr-i lâzımü’t-tevkīrde fahrü’l-emâcid ve’l-ekârim hâfızü’l-kitâb el-Hâc Ahmed Ağa b. Yusuf Çavuş mahzarında ikrâr ve takrîr-i kelâm edip medîne-i İzmir müzâfâtından Yakacık nâm mahalde vâki‘ bir cânibi Küçük Ali veresesi bahçesine ve bir cânibi Su kuyusu vakfına ve bir cânibi Bölükbaşı oğlu el-Hâc Mehmed Efendi tarlasına ve bir cânibi tarîk-i âma müntehî olup el-Hâc Mehmed nâm kimesnenin tasarrufunda olan tarla üzerinde hâlâ adedi beynimizde ilm-i şer‘î ile ma‘lûm mülk zeytin eşcârımı müşârün-ileyh el-Hâc Ahmed Ağa’ya üç yüz esedî guruşa tarafeynden îcâb ve kabûlü hâvî bâtten bey‘ ol dahi minvâl-i muharrer üzre iştirâ ve kabûl eyledikden sonra semeni olan üç yüz esedî guruşu müşârün-ileyh Ahmed Ağa yedinden tamâmen alıp kabz edip ol eşcârı mahallinde tesellüm ve zabta müşârün-ileyhi taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Es-Seyyid Hasan Çelebi kāimmakām-ı nakībü’l-eşrâf, Yusuf Çelebi b. Mehmed, el-Hâc Hüseyin Çelebi b. Mahmud, el-Hâc İbrahim Çelebi b. Ömer, Ali Beşe b. Abdullah er-Râcil, Mehmed Çelebi b. Mehmed, Veli Bey b. Ali, Mehmed Çelebi b. Ahmed, Musa b. ( ), Keşfî Mustafa Efendi el-Kâtib, Kâtibü’l-vesîka Hüseyin Efendi reis-i küttâb-ı mahkeme, Ahmed Çelebi b. Mahmud kethüdâ-yı muhzırân, Abdi Çelebi b. Hüseyin el-Muhzır, Şükrullah Bey b. Mustafa.

(İSTANBUL12 - cilt: 16, sayfa: 204 - Hüküm no: 173 - Orijinal metin no: [14b-4])﻿

﻿

﻿

174. Hüküm

Hatice bt. el-Hâc Mehmed’in Kurt b. Süleyman’dan muhâlaa yoluyla boşandığı

Hul‘ Mahmiye-i İstanbul’da Çukur mahallede sâkine Hatîce bt. el-Hâc Mehmed nâm hâtun tarafından zikri âtî hul‘ı ikrâra vekîl olup mezbûrenin zâtını ma‘rifet-i şer‘iyye ile ârifân İmâm Hüseyin Efendi b. Abdülfettah ve Müezzin Receb Efendi b. Hüsam şehâdetleri ile şer‘an vekâleti sâbite olan babası mezbûr el-Hâc Mehmed b. Selim meclis-i şer‘-i hatîr-i lâzımü’t-tevkīrde mezbûrenin zevc-i mutallıkı Kurt b. Süleyman mahzarında bi’l-vekâle ikrâr ve takrîr-i kelâm edip kızım müvekkilem mezbûrenin zevci mezbûr Kurt zimmetinde mütekarrir ve ma‘kūdun-aleyh olan altı bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre, muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra mezbûrun zimmetine lâzım gelen yirmi riyâlî guruş nafaka-i mefrûza-i müstedânemden ve zevciyyete müte‘allika olan da‘vâdan mezbûrun zimmetini ibrâ-i âmm-ı kātı‘ü’n-nizâ‘ ile ibrâ eylediğimden sonra mezbûrun firâşından hâsıl Mustafa nâm sagīr dahi yedi yaşına bâliğ olunca kendi malımdan infâk ve iksâya ta‘ahhüd eyledim dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min [şehri] Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed Çelebi b. Rıdvan, Ahmed Efendi b. Hüseyin el-İmâm, Ömer b. Mustafa, Mustafa b. Mehmed, İbrahim b. Ali, Abdi Çelebi el-Muhzır, Baba Resûl.

(İSTANBUL12 - cilt: 16, sayfa: 205 - Hüküm no: 174 - Orijinal metin no: [14b-5])﻿

﻿

﻿

175. Hüküm

Yahya Efendi’nin vârislerinin vasîsi olan Emine bt. Mustafa Ağa’nın vasîliği vekil tayin edilen Ahmed Efendi b. Mustafa Ağa’ya devrettiği

Vesâyetten ferâğ Husûs-ı âti’l-beyânı mahallinde tahrîr için gıbbe’l-iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Harâccı Muhyiddin mahallesinde mefharü kuzâti’l-İslâm Mehmed Mukīm Efendi’nin sâkin olduğu menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde cezîre-i İstanköy sükkânından Davud Efendi b. Mehmed meclis-i ma‘kūd-ı mezbûrda cezîre-i Rodos sükkânından olup bundan akdem vefât eden Yahya Efendi’nin verâseti zevce-i metrûkesi Emine bt. Mustafa Ağa nâm hâtun ve sulbî sagīr oğulları Ahmed Çelebi ve Sâlih Çelebi ve sulbiye sagīre kızları Nesli ve Emetullah’a münhasıra olduğu şer‘an zâhir ve müte‘ayyin oldukdan sonra sıgār-ı mezbûrûnun vâlideleri ve tesviye-i umûrlarına kıbel-i şer‘den mansûbe vasîleri olan merkūme Emine Hâtun tarafından husûs-ı âti’z-zikre vekîl-i müsecceli olan karındaşı mefharü’l-müderrisîni’l-kirâm bâ‘isü hâze’l-kitâb Ahmed Efendi b. [15a] Mustafa Ağa mahzarında ikrâr ve takrîr-i kelâm edip müteveffâ-yı merkūm Yahya Efendi’nin mahmiye-i mezbûrede Bezzâzistân-ı cedîdde ma‘rifet-i şer‘le emânet vaz‘ olunan eşyâsını ve sâir kimesneler zimmetinde olan terekesini hıfz ve tahsîl için taraf-ı şer‘den beni vasî nasb ve ta‘yîn eylemişler idi hâlâ ben vesâyet-i merkūme uhdesinden gelmeğe kādir olmamağla, bir şeye müdâhale etmeyip müteveffâ-yı mezbûrun mahmiye-i mezbûrede olan terekesini yerli yerinden vasiyy-i mezbûrun vekîli mûmâ-ileyh Ahmed Efendi’ye gösterip vesâyet-i mezbûreden kasr-ı yed eyledim dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Mehmed b. Ramazan ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem sene 1073.

Şuhûdü’l-hâl: Mefharü kuzâti’l-İslâm Mehmed Mukīm Efendi b. Ahmed Efendi el-kadı bi Siroz sâbıkan, Mefharü’l-a‘yân Abdülbâkī Efendi kâtib-i fodla sâbıkan, Abdülvehhab Efendi b. Ziyaeddin el-kadı, Ahmed Efendi b. Ali Efendi el-kadı, Mehmed Efendi b. Ali Efendi el-kadı, es-Seyyid Mehmed Efendi b. es-Seyyid İbrahim Efendi, Abdülbâkī Efendi b. Musa, Abdurrahman Efendi b. Mehmed Mukīm Efendi, el-Hâc Hızır b. Ali, Ali Beşe b. Ali, sarrâc Halil Çelebi b. Hüseyin.

(İSTANBUL12 - cilt: 16, sayfa: 205 - Hüküm no: 175 - Orijinal metin no: [14b-6])﻿

﻿

﻿

176. Hüküm

Züleyha Hâtun bt. Sinan’ın anası ve babası gibi hür olduğu

İsbât-ı hürriyet Râfi‘atü’l-kitâb Züleyhâ Hâtun bt. Sinan meclis-i şer‘-i hatîrde kendiye rakīk olmak üzre vaz‘-ı yed eden zahrü’l-kuzât İbrahim Efendi b. Selim muvâcehesinde takrîr-i da‘vâ edip ben vilâyet-i Rumeli’nde Yanya sancağında nefs-i Kontecse’de? sâkin Sinan nâm hürrü’l-aslin sulbiye kızı ve Sâliha nâm hürretü’l-asıldan mütevellîde olup babam mezbûr Sinan ve vâlidem merkūme Sâliha olup aslâ ebeveynime rık târî olmamış iken, mezbûr İbrahim Efendi bana mâlikâne vaz‘-ı yed eder suâl olunup kasr-ı yedine tenbîh olunmak matlûbumdur dedikde gıbbe’s-suâl merkūm İbrahim Efendi cevâbında müdde‘iyye-i mezbûreyi târih-i kitâbdan on ay mukaddem medîne-i Selânik’de Esirci Mehmed nâm kimesneden yüz on guruş kıymetli bir re’s câriye ile on beş riyâlî guruşa iştirâ eyledim. Vech-i muharrer üzre hürretü’l-asl olduğu ma‘lûmum değildir deyû inkâr edicek müdde‘iyye-i mezbûre Züleyhâ’dan da‘vâsını mübeyyine beyyine taleb olundukda zikr olunan Kontecse’den olup mahmiye-i İstanbul’da Suhte Sinan mahallesi sükkânından udûl-i ricâlden Mustafa b. Mehmed ve Hüseyin b. Ali ve bostancılardan Süleyman b. Mehmed ve Sinan b. Arslan nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ müdde‘iyye-i mezbûre Züleyhâ Hâtun zikr olunan Kontecse’de sâkin Sinan nâm hürrü’l-aslin sulbiye kızı Sâliha nâm hürretü’l-asıldan mütevellîde olup babası merkūm Sinan ve anası mezbûre Sâliha olup aslâ ebeveyne rık târî olmamıştır. Müdde‘iyye-i mezbûre hürretü’l-asl olduğuna biz şâhidiz, şehâdet dahi ederiz deyû her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm müdde‘iyye-i mezbûreden kasr-ı yedine mezbûra tenbîh birle mâ vaka‘a bi’t-taleb ketb olundu. Fi’l-yevmi’t-tâsi‘ aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Zahrü’l-a‘yân Mehmed Ağa Muhtesib Ağası, Mehmed Çelebi b. Ömer, İbrahim Çavuş b. Kalender, el-Hâc Sinan b. Mehmed, el-Hâc Ahmed b. Mahmud.

(İSTANBUL12 - cilt: 16, sayfa: 206 - Hüküm no: 176 - Orijinal metin no: [15a-1])﻿

﻿

﻿

177. Hüküm

Hâkimin, Ümmühânî bt. Mustafa adlı küçüğe nafaka takdir etmesi ve annesine borçlanmaya izin vermesi

Nafaka İşbu hüccet-i şer‘iyyenin üzerinde imzâsı bulunan hâkim, Ümmühânî bt. Mustafa nâm sagīrenin nafakası, kisvesi ve sâir havâic-i zarûriyyesi için, mahmiye-i Kostantıniyye mahallâtından Gazanfer Ağa mahallesinde sâkine Havva bt. Osman nâm annesi ve hâdinesinin talebiyle mezbûr babası üzerine zeyilde mezkûr târihden i‘tibâren râyicü’l-vakt yevmî dört akçe farz ve takdîr etti ve meblağ-ı mefrûzu sagīre-i mezbûrenin havâic-i lâzımesine sarf etmesine ve vakt-i hâcette istidâne etmesine mezbûre Havva’ya izin verdi. Cerâ zâlike ve hurrire fi’l-yevmi’l-hâdî ve’l-ışrîn min Şevvâli’l-mükerrem sene 1073.

Şuhûdü’l-hâl: Keşfî Mustafa Efendi, Şükrullah Beşe b. Mustafa, Osman Beşe b. Abdullah, Abdi Çelebi b. Hüseyin, Mehmed b. Ramazan

(İSTANBUL12 - cilt: 16, sayfa: 207 - Hüküm no: 177 - Orijinal metin no: [15a-2, Arapça])﻿

﻿

﻿

178. Hüküm

Ali Çelebi b. Sefer’in cariyesi Çerkez asıllı Nazenin bt. Abdullah’ın efendisi tarafından tedbîren azat edildiği

İsbât-ı tedbîr Mahmiye-i İstanbul’da Tercüman Yunus mahallesi sükkânından Ayşe Hâtun bt. Mehmed Efendi meclis-i şer‘-i hatîrde zevci râfi‘ü’l-kitâb Ali Çelebi b. Sefer muvâcehesinde üzerine da‘vâ edip zevcim mezbûr Ali Çelebi yedinde olan hâzıre bi’l-meclis orta boylu açık kaşlı Çerkesiyyetü’l-asl Nâzenin bt. Abdullah nâm câriyesini târih-i kitâbdan dört sene mukaddem bana hibe ve temlîk edip ben dahi ittihâb ve temellük edip mülküm olmuş iken, merkūm Ali Çelebi zabtıma mâni‘ olur suâl olunsun dedikde gıbbe’s-suâl merkūm Ali Çelebi cevâbında işbu câriye-i mezbûreyi kable’l-hibe târih-i kitâbdan dört buçuk sene mukaddem tedbîr-i mutlak ile tedbîr eyledim câriye-i mezbûre müdebberedir deyicek gıbbe’l-istintâk ve’l-inkâr mezbûr Ali Çelebi’den takrîr-i meşrûhuna mutâbıka beyyine taleb olundukda mahmiye-i mezbûrede Enserci mahallesi ahâlîsinden Ahmed Beşe b. Şaban ve Mehmed b. el-Hâc Veli ve Hızır Beşe b. Ahmed nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ mezbûr Ali Çelebi işbu câriyesini târih-i kitâbdan dört buçuk sene mukaddem tedbîr-i mutlak ile huzûrumuzda tedbîr eyledi. Elân merkūme Nâzenin müdebberedir. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri hayyiz-i kabûlde vâkı‘a oldukdan sonra mezbûre Ayşe Hâtun bî-vech da‘vâdan men‘ birle mâ hüve’l-vâki‘ bi’l-ibtigā ketb olundu. Fi’l-yevmi’s-sâmin aşer min Şevvâli’l-mükerrem sene 1073.

Şuhûdü’l-hâl: Ahmed Beşe el-Mübâşir, es-Seyyid İbrahim Çelebi es-Seyyid Ali, İsmail Çelebi b. Mehmed, çukadar Ali Beşe, es-Seyyid Mehmed b. es-Seyyid Ali, el-Hâc Ahmed b. Mahmud, Ahmed Çelebi b. Ali ed-Dâ‘î, Şükrullah b. Mustafa.

(İSTANBUL12 - cilt: 16, sayfa: 208 - Hüküm no: 178 - Orijinal metin no: [15a-3])﻿

﻿

﻿

179. Hüküm

Ayşe bt. Musa’nın el-Hâc Abdurrahman b. el-Hâc Sadi’den boşandığı

Kabz-ı mehr ve ibrâ Mahmiye-i İstanbul’da Kalenderhâne mahallesi sâkinelerinden Ayşe bt. Musa nâm hâtun meclis-i şer‘-i hatîrde zevc-i mutallıkı râfi‘ü’l-kitâb el-Hâc Abdurrahim b. el-Hâc Sadi muvâcehesinde ikrâr ve i‘tirâf edip mezbûr Abdurrahim beni tatlîk etmekle zimmetinde mütekarrir olan dört bin akçe mehr-i müeccel-i müsemmâm ve nafaka-i iddet-i ma‘lûmem için dahi üç yüz akçe cem‘an dört bin üç yüz akçeyi zevcim mezbûr el-Hâc Abdurrahim yedinden alıp kabz eyledim. Fîmâ ba‘d zevciyyete ve gayra müte‘allika âmme-i da‘vâdan mezbûr el-Hâc Abdurrahim’in zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem sene 1073.

Şuhûdü’l-hâl: İvaz b. Hasan, Ferhad b. İbrahim, Ahmed b. Ali, Ahmed b. Mustafa, Mehmed b. Mustafa.

(İSTANBUL12 - cilt: 16, sayfa: 208 - Hüküm no: 179 - Orijinal metin no: [15a-4])﻿

﻿

﻿

180. Hüküm

Mehmed Ağa b. Sinan’ın Ramazan Bey b. Maksud’a olan borcu için karısı Afife Hâtun’un iki menzilini rehin vererek kefil olduğu

Rehin ve kefâlet bi’l-mâl Mahmiye-i İstanbul’da Kâtib Muslihiddin mahallesi sâkinlerinden Mehmed Ağa b. Sinan meclis-i şer‘-i hatîrde Ramazan Bey b. Maksud mahzarında ikrâr ve i‘tirâf edip merkūm Ramazan Bey’e zimmetimde lâzımü’l-edâ yüz kırk yedi bin akçe deynim olup mukābelesinde zevcem işbu hâzıre bi’l-meclis Afife Hâtun’un mahalle-i mezbûrede vâki‘ bir tarafı Mısırlızâde Mehmed Çelebi mülkü ve bir tarafı el-Hâc Mehmed vakfı ve bir tarafı yine zevceme meşrûta vakıf menzil ve bir tarafı tarîk-i âm ile mahdûd mülk menzili ile hazreti Ebâ Eyyûb Ensârî’de Emir Buhârî’de vâki‘ lede’l-ahâlî ma‘lûmü’l-hudûd mülk menzili izniyle mezbûr Ramazan Bey’e rehin vaz‘ ve teslîm edip ol dahi irtihân ve kabz eyledi dedikde gıbbe’t-tasdîki’ş-şer‘î mezbûre Afife Hâtun meblağ-ı mezbûr yüz kırk yedi bin akçenin mecmû‘una kefâlet-i sahîha-i şer‘iyye ile kefîl oldum ve zikr olunan menzil meblağ-ı mezbûr mukābelesinde benim iznim ile merhûndur deyip mezbûre Afife’nin kebîr oğlu Mehmed Çelebi b. Şeyhî dahi meblağ-ı mezbûrun cümlesine kezâlik kefâlet-i sahîha ile kefîl olmağın mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Ali Ağa kethüdâ yeri hâlâ, İbrahim Ağa kethüdâ yeri hâlâ silahdârân, Ali Ağa selâm çavuşu hâlâ, Oruc Çavuş b. Mustafa, Mehmed Çavuş b. Sefer, Ali Çavuş b. Mehmed, Osman Çavuş el-Mübâşir, Ebûbekir Çavuş sipâhiyân, İbrahim Çavuş b. İbrahim, Mahmud Efendi b. Abdülkādir, el-Hâc Ahmed b. Ramazan.

(İSTANBUL12 - cilt: 16, sayfa: 209 - Hüküm no: 180 - Orijinal metin no: [15a-5])﻿

﻿

﻿

181. Hüküm

Gülistan bt. Abdullah’ın ölen kocasından kalan mirası ve mehr-i müeccel alacağını tahsil ettiği

Kabz-ı mehr ve hisse ve tereke Havâss-ı Aliyye kazâsına tâbi‘ nâhiye-i Silivri mülhakātından Harâccı nâm karyeden olup fevt oldukda terekesinin selâse-i erbâ‘ı cânib-i beytülmâle âid olan Bayram nâm müteveffânın zevce-i metrûkesi Gülistan bt. Abdullah tarafından husûs-ı âti’z-zikre sâbitü’l-vekâle vekîl olan Mustafa b. Ramazan [15b] meclis-i şer‘-i hatîrde tereke-i mezbûreye vâzı‘u’l-yed olan Emin Süleyman Ağa b. Mehmed muvâcehesinde bi’l-vekâle ikrâr ve takrîr-i kelâm edip müvekkilem mezbûrenin iki bin akçe mehr-i müeccel-i müsbeti ve tereke-i merkūmeden yedi yüz elli akçe rub‘ hissesini vekâletim hasebiyle emîn-i mezbûr yedinden tamâmen alıp kabz eyledim. Fîmâ ba‘d tereke-i merkūmeden rub‘ hissemden bir akçe bâkī kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem sene 1073.

Şuhûdü’l-hâl: Ali Beşe Çukadar, Halil b. İbrahim, Mustafa b. Receb, Mehmed Çelebi b. Ramazan.

(İSTANBUL12 - cilt: 16, sayfa: 209 - Hüküm no: 181 - Orijinal metin no: [15a-6])﻿

﻿

﻿

182. Hüküm

Mustafa b. Ramazan’ın hizmetkârları olan Bayram ve Mustafa’nın terekelerini kabz etmediği

Yemîn Havâss-ı Aliyye kazâsına tâbi‘ nâhiye-i Silivri ve mülhakātında emîn-i beytülmâl olan Sinan Ağa b. Mehmed meclis-i şer‘-i hatîrde Mustafa b. Ramazan muvâcehesinde bi’l-emâne da‘vâ edip mezbûr Mustafa b. Ramazan’ın nâhiye-i mezbûreye tâbi‘ Harâccı nâm karyede vâki‘ çiftliğinde hizmetkârlarından Mustafa nâm kimesne bilâ-vâris fevt olup ve Bayram nâm kimesne dahi fevt olup zevcesi Gülistan bt. Abdullah nâm hâtunu terk eyleyip mezbûr Mustafa’nın cemî‘ terekesi ve mezbûr Bayram’ın terekesinin selâse-i erbâ‘ı cânib-i beytülmâle âid olmuş iken, merkūm Mustafa müteveffâ-yı mezbûr Bayram’ın terekesinden dört bin ve Mustafa’nın terekesinden üç bin akçe kabz etmişdir. Mezbûr Bayram’ın terekesinin selâse-i erbâ‘ını ve merkūm Mustafa’nın mecmû‘-ı terekesini bi’l-emâne merkūm Mustafa’dan da‘vâ ederim deyicek gıbbe’l-istintâk ve’l-inkâr müdde‘î-i mezbûrdan beyyine taleb olundukda izhâr-ı acz edip istihlâf etmeğin mezbûr Mustafa’ya hizmetkârları müteveffiyân-ı mezbûrânın vech-i muharrer üzre terekesin kabz etmediğine yemîn teklîf olundukda ol dahi hasebi’l-mes’ûl half billâhi te‘âlâ etmeğin bilâ-beyyine emîn-i mezbûr da‘vâdan men‘ olunup mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 210 - Hüküm no: 182 - Orijinal metin no: [15b-1])﻿

﻿

﻿

183. Hüküm

Rodos’da vefat eden Yahya Efendi’nin vârislerinin Mehmed Çelebi b. Musa’ya verilen emanetten alacakları kalmadığı

Kabz-ı emânet Husûs-ı âti’l-beyânı mahallinde tahrîr için kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Harâccı Muhyiddin mahallesinde mefharü kuzâti’l-İslâm Mehmed Mukīm Efendi’nin sâkin olduğu menzile varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mezbûr Mehmed Mukīm Efendi’nin karındaşı olup cezîre-i Rodos’da vefât eden merhûm Yahya Efendi’nin sulbî sagīr oğulları Ahmed Çelebi ve Sâlih Çelebi ve sulbiye sagīre kızları Nesli ve Emetullah’ın tesviye-i umûrlarına kıbel-i şer‘den mansûbe vasîleri ve vâlideleri Emine bt. Mustafa tarafından husûs-ı âti’z-zikre vekîl-i müseccel olan vasiyy-i mezbûrenin karındaşı fahrü’l-müderrisîni’l-kirâm Ahmed Efendi b. Mustafa Ağa meclis-i ma‘kūd-ı mezbûrda, Balkapanı’nda tüccâr tâifesinden Öküz Mehmed Çelebi mahallesinde işbu bâ‘isü’l-kitâb Mehmed Çelebi b. Musa mahzarında bi’l-vekâle ikrâr ve takrîr-i kelâm edip müteveffâ-yı merkūmun mahmiye-i mezbûrede olan terekesinden merkūm Mehmed Çelebi yedine emânet vaz‘ olunan bir mühürlü sepet içinde mevcûd altı yüz altmış aded şerîfî altın ve iki yüz doksan bir riyâlî guruş taraf-ı mîrîden taleb olundukda ben zikr olunan meblağ-ı mezbûrdan iki yüz altmış altın ile iki yüz doksan bir riyâlî guruşu alıp cânib-i mîrîye teslîm eyleyip bâkī kalan dört yüz altını dahi vekâletim hasebiyle merkūm Mehmed Çelebi yedinden tamâmen ahz u kabz eyledim ba‘de’l-yevm merkūm Mehmed Çelebi yedinden kat‘â emânet vaz‘ olunan meblağdan bir akçe ve bir habbe bâkī kalmadı dedikde gıbbe’t-tasdîki’ş-şer‘î vâki‘ hâli Mevlânâ-yı merkūm mahallinde tahrîr ve ba‘dehû ma‘an irsâl olunan Mehmed b. Ramazan ile meclis-i şer‘-i hatîre gelip ikrâr ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mefharü kuzâti’l-İslâm Mehmed Mukīm Efendi b. Ahmed el-Kadı be Siroz sâbıkan, Mefharü’l-a‘yân Abdülbâkī Efendi kâtib-i fodla sâbıkan, Abdülvehhab Efendi b. Ziyaeddin el-kadı, Ahmed Efendi b. Ali el-kadı, es-Seyyid Mehmed Efendi b. es-Seyyid İbrahim Efendi el-kadı, Abdülbâkī Efendi b. Musa Efendi el-kadı, el-Hâc Hızır b. Ali, Ali Beşe b. Ali, sarrâc Halil Çelebi b. Hüseyin.

(İSTANBUL12 - cilt: 16, sayfa: 210 - Hüküm no: 183 - Orijinal metin no: [15b-2])﻿

﻿

﻿

184. Hüküm

Mehmed Bey b. Süleyman’ın Receb Bey b. Müstecâb’ın damlalık arsası üzerine diktiği direk taşlarını sökmesi gerektiği

Damlalık Husûs-ı âti’l-beyânı mahallinde istimâ‘ ve tahrîr için kıbel-i şer‘den Mevlânâ Keşfî Mustafa Efendi irsâl olunup ol dahi mahmiye-i İstanbul’da Esirci Kemal mahallesinde vâki‘ zikri âtî damlalık arsasının üzerine varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde yine mahalle-i mezbûrede vâki‘ bir tarafı Solak Ali Çelebi mülkü ve bir tarafı Mehmed Bey b. Süleyman mülkü ve bir tarafı tarîk-i hâs ve bir tarafı tarîk-i âm ile mahdûd menzilin mâliki işbu bâ‘isü’l-kitâb Receb Bey b. Müstecâb meclis-i ma‘kūd-ı mezbûrda, câr-ı mülâsıkı olup arsa-i mezbûrede vaz‘-ı yedi sâbit olan mezbûr Mehmed Bey muvâcehesinde üzerinde da‘vâ ve takrîr-i kelâm edip işbu mezbûr Mehmed Bey’in binâ eylediği menzili köşesinden tûlen mezbûr Solak Ali Çelebi mülküne varınca ve arzen buçuk zirâ‘ arsa menzilimin damlalığı olup menzilimin damlası kadîmde arsa-i mezbûre üzerine cereyân ede gelmiş iken, mezbûr Mehmed Bey arsa-i mezbûre üzerine direk taşları vaz‘ etmişdir, mezbûrdan suâl olunup ol taşları kal‘ ve ref‘ ve damlalık arsasından kasr-ı yedine tenbîh olunmak taleb ederim dedikde gıbbe’s-suâl mezbûr Mehmed Bey cevâbında zikr olunan damlalık arsası benim mülk menzilim arsasından olmak üzre ol direk taşları vaz‘ ettim, müdde‘î-i merkūmun damlalığı arsası olduğu ma‘lûmum değildir deyû inkâr edicek müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahalle-i mezbûra sükkânından Şaban b. el-Hâc Hamza ve Ali b. Seydî Bâli ve Muslu b. Yunus ve Hasan b. Mehmed nâm kimesneler li ecli’ş-şehâde meclis-i ma‘kūd-ı mezbûrda hâzırûn olup istişhâd olundukda fi’l-hakīka işbu Mehmed Bey’in binâ eylediği menzili köşesinden tûlen mezbûr Solak Ali Çelebi mülküne varınca ve arzen buçuk zirâ‘ arsa-i mezbûre müdde‘î-i mezbûrun menzilinin damlalığıdır, menzili mezbûrun damlası kadîmden arsa-i mezbûre üzerine cereyân ede geldiğine biz şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye [16a]

(İSTANBUL12 - cilt: 16, sayfa: 211 - Hüküm no: 184 - Orijinal metin no: [15b-3])﻿

﻿

﻿

185. Hüküm

Yorgaki v. Todori’nin Rus asıllı cariyesi Ane bt. Abdullah’ı azat ettiği

Itâknâme Mahrûse-i Galata a‘mâlinden Yeniköy sükkânından Yorgaki v. Todori tarafından husûs-ı âti’z-zikre vekîl olup Noreski v. Melekşah ve Darador v. Karabet şehâdetleriyle şer‘an vekâleti sâbite olan Kostantin v. Todori meclis-i şer‘-i hatîrde bi’l-vekâle ikrâr ve i‘tirâf edip müvekkilim mezbûr zimmî orta boylu, açık kaşlı, gök elâ gözlü Rusiyyetü’l-asl Âne bt. Abdullah nâm câriye-i memlûkesini lâ li ivazın âcil ve lâ li garazin âcil malından tahrîr ve i‘tâk eyledi ba‘de’l-yevm mezbûre Âne sâir harâir gibi hürredir üzerinde hakk-ı velâdan gayrı hakkı kalmadı dedikde mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Hüseyin b. Abdi, Baba Resûl b. Rıdvan, Şükrullah b. Mustafa, Hüseyin b. Mehmed, Avanos, Norbali v. Karabet, Zülfi v. Mihal.

(İSTANBUL12 - cilt: 16, sayfa: 212 - Hüküm no: 185 - Orijinal metin no: [16a-1])﻿

﻿

﻿

186. Hüküm

Mustafa Çelebi b. İsmail ile Mehcibin bt. Abdülvehhab’ın birbirinin zimmetini ibrâ ettikleri

İbrâ Medîne-i Ebâ Eyyûb el-Ensârî -radiye anhü’l-Bârî- mahallâtından Câmi‘-i Kebîr mahallesi sükkânından Mustafa Çelebi b. İsmail meclis-i şer‘-i hatîr-i lâzımü’t-tevkīrde atîkası râfi‘atü’l-kitâb Mehcibin bt. Abdülvehhab muvâcehesinde ikrâr ve i‘tirâf edip ba‘de’l-i‘tâk mezbûre Mehcibin ile beynimizde ba‘zı bey‘ u şirâ ve ahz u i‘tâ ve mu‘âmelât-ı şettâ vâkı‘a olmuş idi hâlâ târih-i kitâba gelince beynimizde cârî olan mu‘âmelât ve sâir hukūk-ı ma‘lûmeye müte‘allika âmme-i de‘âvî ve mütâlebât ve eymân ve muhâsamâtdan her birimiz âharın zimmetini ibrâ-i âm-ı kātı‘ü’n-nizâ‘ ile ibrâ eyledik dedikde mezbûr Mustafa Çelebi’nin ikrâr-ı meşrûhunu mezbûre Mehcibin vicâhen tasdîk ve ibrâ-i mezbûru tahkīk etmeğin mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn [min şehri Şevvâli’l-mükerrem li sene selâse ve seb‘în ve elf].

Şuhûdü’l-hâl: Zahrü’l-a‘yân Hüseyin Ağa b. Ahmed, İbrahim b. Mustafa, İbrahim b. Musa, Mustafa b. Hüseyin, Ali Beşe Çukadar, Mehmed b. Mustafa, İslâm b. Mustafa.

(İSTANBUL12 - cilt: 16, sayfa: 213 - Hüküm no: 186 - Orijinal metin no: [16a-2])﻿

﻿

﻿

187. Hüküm

Ayşe bt. el-Hâc Hasan’ın Hoca Muhyiddin vakfından kiraladığı menzilin yanmasıyla yerine bina ettiği oda kirasının düşürüldüğü

Tenzîl-i ücret-i müeccele Mahmiye-i İstanbul’da Hatîb Muhyiddin mahallesi sâkinelerinden Ayşe bt. el-Hâc Hasan nâm hâtun meclis-i şer‘-i şerîf-i lâzımü’t-teşrîfde takrîr-i kelâm edip Hoca Muhyiddin vakfından olup mahmiye-i mezbûrede vâki‘ iki tarafdan vakf-ı mezbûr ve bir tarafdan Hacı Harîmîoğlu tasarrufunda olan vakıf menzil ve bir tarafdan tarîk-i hâs ile mahdûd olan bir bâb tahtânî vakıf menzil icâre-i mu‘accele ve ayda otuz akçe ücret-i müeccele ile tasarrufumda iken harîk-iazîmde muhterik olup arsa-i sırfa kalıp kendi malımla arsa-i mezbûre üzerine bir bâb oda binâ etmiş idim. Lâkin ayda otuz akçe ücret-i müeccele ecr-i mislinden zâyidedir, üzerine varılıp ecr-i misli tahmîn-i sahîh ile tahmîn olunmak matlûbumdur dedikde cânib-i şer‘den Mevlânâ Sofu Mehmed Efendi irsâl olunup ol dahi Hâssa mi‘mârlardan üstâd Ali b. Abdullah ile ve sikāt-ı sahîhi’l-kelimâtdan Mustafa Çelebi b. Fethullah el-Müezzin ve Mehmed Çelebi b. Yusuf ve el-Hâc Mustafa b. Müstehab ve Hüseyin b. Mustafa ve Mustafa b. Mehmed ve Hüseyin b. Ali ve Mehmed b. Receb ve Şaban b. Mustafa nâm kimesneler ile zikr olunan vakıf odanın üzerine varıp tahmîn ettiklerinde, zikr olunan odanın ayda ecr-i misli ancak yirmi altı akçe[dir] deyû mütevellî-i vakıf olan Mehmed Çelebi b. Hasan muvâcehesinde her biri hakīkat-i hâli haber vermeğin, vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Yusuf Çavuş b. Abdullah ile meclis-i şer‘-i hatîre gelip inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn aşer min Şevvâli’l-mükerrem sene 1073.

Şuhûdü’l-hâl: El-Hâc Ahmed b. Mahmud kethüdâ-yı muhzırân, Abdi Çelebi b. Hüseyin, Şükrullah Bey b. Mustafa, Baba Resûl b. Rıdvan.

(İSTANBUL12 - cilt: 16, sayfa: 213 - Hüküm no: 187 - Orijinal metin no: [16a-3])﻿

﻿

﻿

188. Hüküm

Fâtıma Hâtun’un vakıf arsasını mukâtaa yoluyla kiralayan Abdurrahman Efendi b. İbrahim’in istihkâm hücceti talebi

Temessük mûcebince istihkâm hücceti Mahmiye-i İstanbul’da Karababa mahallesi ahâlîsinden hâfızü’l-kitâb Abdurrahman Efendi b. İbrahim meclis-i şer‘-i hatîr-i lâzımü’t-tevkīrde takrîr-i kelâm edip mahalle-i merkūmede sâkine olup mukaddemâ vefât eden Fâtıma Hâtun nâm sâhibetü’l-hayrın gallesini mahalle-i merkūmede Ali Paşa-yı Atîk câmi‘-i şerîfi’nde imâm olanlara meşrût vakfı olup mahalle-i mezkûrede vâki‘ lede’l-ahâlî ma‘lûmü’l-hudûd olan menzil bin altmış iki senesinde olan harîkde muhterik olup arsa-i sırfa kalıp cânib-i vakıfda binâya müsâ‘ade ve meşrûtun-lehüm olanlarda binâya kudret olmayıp mürûr-ı eyyâm ile arsa-i mezkûre mezbele olup vakfa küllî gadr olmağla sâhib-i vukūf müslimîn ile arsa-i mezkûrenin üzerine varılıp, zeylinin ihrâcı tahmîn-i sahîh ile sekiz bin akçeye tahmîn olundukdan sonra, meblağ-ı mezbûr mu‘accelesine mahsûb olup ihdâs edeceğim binâ kendi mülküm olmak üzre menzili mezbûrun hasbî mütevellîsi Mehmed Çelebi b. Ali icâre-i mu‘accele ve yevmî bir akçe ücret-i müeccele ile bana îcâr ve teslîm ve ben dahi vech-i muharrer üzre istîcâr ve tesellüm edip yedime îcâr ve iznini hâvî temessük vermiş idi hâlâ ol temessüke nazar olunup mûcebince istihkâmen yedime hüccet verilmek taleb ederim deyû mazmûnu takrîr-i meşrûhınu nâtık ve mütevellî-i mezbûrun imzâ ve hâtemini hâvî temessük ibrâz edip nazar olundukdan sonra mûcebince işbu hurûf li ecli’l-istihkâm ketb olunup yed-i tâlibe def‘ olundu. Fi’l-yevmi’s-sânî ve’l-ışrîn min Şevvâli’l-mükerrem sene 1073.

Şuhûdü’l-hâl: Ali Ağa b. İsmail, İbrahim Çavuş, Hacı Receb bevvâb-ı sultânî, Hasan Beşe b. Abdullah, Mehmed Çavuş, Bayram Beşe, Kundakçı Mehmed Çelebi, Zerreci Mehmed Çelebi, Celasin Ahmed Çelebi, Mustafa Çelebi b. Süleyman, Ebûbekir Çelebi b. Abdullah, İslâm b. Abdullah Kilârî, Abdi Çelebi el-Muhzır, Şükür Beşe el-Muhzır.

(İSTANBUL12 - cilt: 16, sayfa: 214 - Hüküm no: 188 - Orijinal metin no: [16a-4])﻿

﻿

﻿

189. Hüküm

Mehmed Çelebi b. Ebubekir’in babasından intikal eden hissesini dava için Ali Beşe b. Yahya’yı vekil tayin ettiği

Vekâlet Mahmiye-i İstanbul’da Deniz Abdal mahallesi sâkinlerinden Mehmed Çelebi b. Ebûbekir nâm kimesne meclis-i şer‘-i hatîrde Ali Beşe b. Yahya mahzarında ikrâr ve takrîr-i kelâm edip müteveffâ babam mezbûr Ebûbekir b. Osman’ın muhâllefâtından bana intikāl eden hisse-i şer‘iyyemi muhallefât-ı mezkûreye vâzı‘atü’l-yed olan üveyi anam Sarayî Ka[dı]n bt. Abdullah’dan da‘vâ ve taleb ve ahz u kabza mütevakkıf olduğu umûrun cümlesine tarafımdan mezbûr Ali Beşe’yi vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve hizmeti lâzımesin edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Fahrü’l-müderrisîni’l-kirâm Mehmed Efendi b. Seyfeddin, Ali Beşe b. Sâlih, Şükrullah Çelebi b. Mustafa, Abdi Çelebi b. Hüseyin, Mehmed b. Ramazan.

(İSTANBUL12 - cilt: 16, sayfa: 215 - Hüküm no: 189 - Orijinal metin no: [16a-5])﻿

﻿

﻿

190. Hüküm

Hâkimin, Ayşe bt. Arslan adlı kadına ve oğlu Ali’ye nafaka takdir ettiği

Nafaka Mahmiye-i Kostantıniyye mahallâtından Çukurbostan mahallesinde sâkine olan Ayşe bt. Arslan nâm hâtuna meclis-i şer‘-i şerîf ve mahfil-i dîn-i münîfde Osman b. ( ) nâm gāib zevcinin kendisine ve gāib-i mezbûrdan olma Ali b. Osman nâm sagīr oğluna nafaka ve kisve ve nafaka cinsinden bir şey bırakmadığına dâir yemîn verilmesinin ardından işbu hüccet-i şer‘iyyenin üzerinde imzâsı bulunan hâkim, mezbûrenin talebiyle kendisi ve sagīr oğlu için zevc-i mezbûru üzerine nafakası, kisvesi ve sâir havâic-i zarûriyyesi için zeyilde mezkûr târihden i‘tibâren yevmî râyicü’l-vakt dört akçe farz ve takdîr etti. Hâkim-i mûmâ ileyh ayrıca meblağ-ı mefrûz-i mezbûru kendisinin ve sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer zevcine rücû‘ etmesine mezbûre Ayşe’ye izin verdi. Cerâ zâlike ve hurrire fi’l-yevmi’r-râbi‘ ve’l-ışrîn min Şevvâli’l-mükerrem sene selâse ve seb‘în ve elf.

Şuhûdü’l-hâl: Mehmed Çelebi b. Abdülmennân, Yusuf b. Mehmed el-Muhzır, Mehmed b. Ramazan el-Muhzır, Fazlullah b. ( ) el-Muhzır, Hasan b. Mustafa el-muhzır

(İSTANBUL12 - cilt: 16, sayfa: 215 - Hüküm no: 190 - Orijinal metin no: [16a-6, Arapça])﻿

﻿

﻿

191. Hüküm

Nazenin bt. Abdullah’ın Cabî Mustafa Beşe b. Resûl’den alacak davasının menedildiği

Yemîn Mahmiye-i İstanbul’da Çıkrıkçı Kemal mahallesinde sâkine Nâzenin bt. Abdullah nâm hâtun meclis-i şer‘-i hatîr-i lâzımü’t-tevkīrde mahmiye-i mezbûrede Yahnikapan mahallesi sükkânından Câbi Mustafa Beşe b. Resûl nâm kimesne mahzarında üzerine da‘vâ ve takrîr-i kelâm edip mukaddemâ mezbûr Mustafa Beşe’ye bi tarîki’l-emâne sekiz bin akçe def‘ ve teslîm edip ol dahi yedimden ahz u kabz etmiş idi. Meblağ-ı mezbûr sekiz bin akçeden beş bin akçesini mezbûr Câbi Mustafa Beşe yedinden ahz u kabz edip meblağ-ı bâkī üç bin akçe zimmetinde kalmışdır hâlâ suâl olunup alıverilmesi matlûbumdur dedikde gıbbe’s-suâl ve’l-inkâr müdde‘iyye-i mezbûreden müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ müdde‘iyye-i mezbûreden bi tarîki’l-emâne sekiz bin akçe alıp meblağ-ı mezbûrdan üç bin akçesi zimmetinde bâkī kalmadığına mezbûr Câbi Mustafa Beşe’ye yemîn teklîf olundukda ol dahi alâ vefki’l-mes’ûl half billâhi’l-aliyyi’l-a‘lâ etmeğin müdde‘iyye-i mezbûre bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem sene 1073.

Şuhûdü’l-hâl: Abdünnebî b. Abdülazîz el-Mübâşir, Mustafa b. Resûl, Mehmed b. Abdülmennân, Yusuf b. Musa, Hasan b. Mustafa, Mehmed b. Mustafa.

(İSTANBUL12 - cilt: 16, sayfa: 216 - Hüküm no: 191 - Orijinal metin no: [16b-1])﻿

﻿

﻿

192. Hüküm

Mehmed Çelebi b. Kasım Çavuş’un Hasan b. Karanfil’de alacağı kalmadığı

Men‘ Mahmiye-i İstanbul’da Molla Gürânî mahallesinde sâkin iken bundan akdem vefât eden Mehmed Çelebi [b.] Kasım Çavuş’un li ebeveyn karındaşı ve hasren vârisi Ali Çelebi nâm kimesne meclis-i şer‘de Havâss-ı Refî‘a müzâfâtından Terkos nâhiyesine tâbi‘ Yayla nâm karye sükkânından bâ‘isü’l-kitâb Hasan b. Karanfil nâm kimesne mahzarında üzerine da‘vâ edip mûrisim müteveffâ-yı mezbûr hâl-i sıhhatinde mezbûr Hasan’a bi tarîki’l-mudârebe yirmi bin akçe def‘ ve teslîm ol dahi ahz u kabz ettikden sonra, on bin akçesi mukābelesinde üç su sığırı tosunu ile üç Selânik ineğini emr-i mezbûr ile alıp müteveffâ-yı merkūma hâl-i hayâtında teslîm edip bâkī on bin akçesini kable’l-ahz merkūm Mehmed Çelebi vefât etmekle meblağ-ı mezbûr irsen bana intikāl etmişdir hâlâ taleb ederim suâl olunsun dedikde gıbbe’s-suâl mezbûr Hasan cevâbında meblağ-ı mezbûr yirmi bin akçeyi vech-i muharrer üzre müteveffâ-yı mezbûr Mehmed Çelebi yedinden kabzını ikrâr, lâkin meblağ-ı mezbûrun on bin akçesini hâl-i sıhhatinde müteveffâ-yı mezbûra huzûr-ı müslimînde def‘ ve teslîm ve bâkī on bin akçesine zikr olunan üç su sığırı tosunu ile üç Selânik ineğini müteveffâ-yı mezbûr Mehmed Çelebi’ye verip ol dahi âhara bey‘ ve semenlerinden on bin akçesini kendi alıkoyup fâ’ide hâsıla olursa beynimizde taksîm etmek üzre iken merkūm Mehmed Çelebi vefât etmekle zikr olunan üç su sığırı ile üç Selânik ineğini mezbûr Ali Çelebi kabz etmişdir deyû def‘le mukābele edicek gıbbe’l-istintâk ve’l-inkâr mezbûr Hasan’dan def‘-i mezbûrunu mübeyyine beyyine taleb olundukda nâhiye-i mezbûreye tâbi‘ Ayazma nâm karye sükkânından Hasan b. Hamza ve Abdi b. İsâ nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ mezbûr Hasan meblağ-ı mezbûr yirmi bin akçenin on bin akçesini hâl-i sıhhatinde müteveffâ-yı mezbûr Mehmed Çelebi’ye def‘ ve teslîm ve on bin akçesi mukābelesinde zikr olunan üç su sığırı tosunu ile üç Selânik ineğini müteveffâ-yı mezbûr Mehmed Çelebi’ye verip ol dahi âhara bey‘ ve semenlerinden on bin akçesini kendi alıkoyup hâsıl olan fâ’idesini beynlerinde taksîm etmek üzre iken merkūm Mehmed Çelebi vefât etmeğle, ol üç su sığırı ve üç Selânik ineğini mezbûr Ali Çelebi kabz etmişdir, biz bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem sene 1073.

Şuhûdü’l-hâl: Ali Beşe b. Osman, Mehmed b. Ramazan, Abdi Çelebi [b.] Hüseyin, Hayrullah Beş, Baba Ahmed b. Abdülmennân ve gayruhüm.

(İSTANBUL12 - cilt: 16, sayfa: 216 - Hüküm no: 192 - Orijinal metin no: [16b-2])﻿

﻿

﻿

193. Hüküm

Hüseyin b. Mustafa’nın Hoca Muhyiddin vakfından kiraladığı ve yandıktan sonra tekrar inşâ ettiği odaların kirasının tenzil edildiği

Tenzîl-i ücret Mahmiye-i İstanbul’da Hatîb Muhyiddin mahallesi sâkinlerinden Hüseyin b. Mustafa nâm kimesne meclis-i şer‘-i hatîrde takrîr-i kelâm edip Hoca Muhyiddin vakfından olup mahalle-i mezbûrede vâki‘ iki tarafdan vakf-ı mezbûr ve bir tarafdan Yusuf Bey tasarrufunda olan vakıf menzil ve bir tarafdan tarîk-i hâs ile mahdûd tûlen sekiz zirâ‘ ve arzen altı zirâ‘ bi hesâb-ı terbî‘î kırk sekiz zirâ‘ arsa üzerinde mebnî bir bâb fevkānî ve bir bâb tahtânî odalar, icâre-i mu‘accele ve beher şehr elli beşer akçe ücret-i müeccele ile tasarrufumda iken harîk-i kebîrde muhterik olup kendi malımdan arsa-i mezbûre üzerinde bir bâb fevkānî ve bir bâb tahtânî odalar binâ eylediğimden sonra ecr-i misli olan ayda otuz akçeyi cânib-i [vakfa] verir iken mütevellîsi ayda benden elli beşer akçe taleb eder, hâlâ savb-ı şer‘den üzerine varılıp tahmîn-i sahîh ile ecr-i misli tahmîn olunmak matlûbumdur dedikde cânib-i şer‘den Mevlânâ Sofu Mehmed Efendi irsâl olunup ol dahi hâssa mi‘mârlardan üstâd Ali b. Abdullah ile zeyl-i rakīmde isimleri mezkûr husûs-ı mezbûra kemâl-i şu‘ûrlârı olan müslimîn ile mahalli mezbûra varıp zikr olunan odaların ayda ecr-i misli ancak otuz akçe olduğunu mütevellîsi Mehmed Çelebi b. Hasan muvâcehesinde haber verdiklerinde, hakīkat-i hâli Mevlânâ-yı mezbûr mahallinde tahrîr, ba‘dehû ma‘an irsâl olunan Yusuf Çavuş ile meclis-i şer‘a gelip inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Şevvâli’l-mükerrem sene 1073.

Şuhûdü’l-hâl: Mustafa Çelebi b. Fethullah el-Müezzin, Mehmed Çelebi b. Yusuf, el-Hâc Mustafa b. Müstecâb, Hüseyin b. Mustafa, Mustafa b. Mehmed, Hüseyin b. Ali, Mehmed b. Receb, Şaban b. Mustafa.

(İSTANBUL12 - cilt: 16, sayfa: 217 - Hüküm no: 193 - Orijinal metin no: [16b-3])﻿

﻿

﻿

194. Hüküm

Râbia bt. Ahmed’in varislerinin Rus asıllı cariye Timurhan bt. Abdullah’ı azat ettikleri

Itâknâme Mahmiye-i Galata müzâfâtından Kasaba-i Kasımpaşa mahallâtından el-Hâc Ahmed mahallesinde sâkine iken bundan akdem vefât eden Râbia bt. Ahmed nâm hâtunun verâseti zevc-i metrûkü el-Hâc Muharrem b. Ali’ye ve zevi’l-erhâm cihetinden Mustafa Çelebi b. Yahya’ya münhasıra olduğu şer‘an zâhir ve müte‘ayyin oldukdan sonra, merkūmân el-Hâc Muharrem ve Mustafa Çelebi meclis-i şer‘-i hatîr-i lâzımü’t-tevkīrde her biri ikrâr ve takrîr-i kelâm edip mûrisimiz müteveffâ-yı merkūme Râbia hâl-i hayâtında kendiye rıkkıyyetini mu‘terife olan uzun boylu, gök elâ gözlü, açık kaşlı Rusiyyetü’l-asl Timurhan bt. Abdullah nâm câriye-i memlûkesini kendiye dört sene hizmet etmek üzre kitâbete kesip iki sene hizmet ettikden sonra mezbûre Râbia fevt olup bize intikāl ettikde, biz dahi mezbûre Timurhan’ı i‘tâk ve tahrîr eyledik ba‘de’l-yevm mezbûre Timurhan sâir harâir-i asliyyât gibi hürre olup üzerinde velâyet-i şer‘iyyeden gayrı hakkımız bâkī kalmadı dediklerinde, mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min] Şevvâli’l-mükerrem li sene selâse ve seb‘în ve elf.

Şuhûdü’l-hâl: Hasan Efendi b. Şaban el-İmâm, Mahmud Efendi b. Mehmed, es-Seyyid Ali Çelebi b. es-Seyyid Mehmed, Hasan Çelebi b. Ahmed el-Müezzin, Halil Ağa b. İdris, el-Hâc Ali b. Ali, İbrahim Beşe b. Ali, Sefer Bey b. Hasan bevvâb-ı sultânî.

(İSTANBUL12 - cilt: 16, sayfa: 218 - Hüküm no: 194 - Orijinal metin no: [16b-4])﻿

﻿

﻿

195. Hüküm

Emine bt. Receb’in boşandığı kocası Kasap Mustafa b. Mehmed’le birbirinin zimmetini ibrâ ettikleri

İbrâ Mahmiye-i İstanbul’da Sultan Selim kurbunda Kovacı Dede mahallesinde sâkine Emine bt. Receb nâm hâtun meclis-i şer‘de zevc-i mutallıkı kasap Mustafa b. Mehmed mahzarında ikrâr ve takrîr-i kelâm edip mukaddemâ mezbûr Mustafa zevcim olup talâk-ı selâse ile beni tatlîk etmekle zimmetinde mütekarrir olan üç yüz akçe mehr-i müeccelim ile altı buçuk miskāl bir altın bileziğim yedinde kalmış idi deyû mezbûrdan da‘vâ ve taleb eylediğimde ol dahi ber minvâl-i muharrer talâk-ı mezbûr ile mehr-i müeccel-i merkūmu ikrâr edip lâkin zikr olunan bileziği inkâr etmeğin hâlâ mehr-i müeccelim ile bilezik da‘vâsından ve zevciyyete müte‘allika de‘âvî ve mütâlebâtdan her birimizin zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Şevvâli’l-mükerrem sene 1073.

Şuhûdü’l-hâl: Osman Beşe b. Hüseyin, Mehmed b. Ali, Şükrullah b. Mustafa, Hüseyin b. Ebûbekir, Ahmed b. Abdülmennân, Mustafa b. Halil ve gayruhüm.

(İSTANBUL12 - cilt: 16, sayfa: 219 - Hüküm no: 195 - Orijinal metin no: [16b-5])﻿

﻿

﻿

196. Hüküm

Cafer Çelebi b. Kurt Ağa’nın borcuna karşılık menzilini Sefer Beşe b. el-Hâc Receb’e rehin verdiği

İstiğlâl Mahmiye-i İstanbul’da Dâye Hâtun mahallesinde sâkin Cafer Çelebi b. Kurt Ağa nâm kimesne meclis-i şer‘-i hatîr-i lâzımü’t-tevkīrde bâ‘isü’l-vesîka Sefer Beşe b. el-Hâc Receb mahzarında ikrâr-ı tâm ve takrîr-i kelâm edip mukaddemâ mezbûr Sefer Beşe yedinden iktirâz ve kabz eylediğim yedi bin akçe lâzımü’l-edâ deynim mukābelesinde mahalle-i mezbûrede vâki‘ bir tarafdan Ahmed Bey nâm kimesne menziline ve iki tarafdan Ahmed Efendi menziline ve taraf-ı râbi‘i tarîk-i âma müntehî büyûtu hâvî mülk menzilimi mezbûr [17a]

(İSTANBUL12 - cilt: 16, sayfa: 219 - Hüküm no: 196 - Orijinal metin no: [16b-6])﻿

﻿

﻿

197. Hüküm

İsmihan bt. Mahmud’un belirtilen eşyalarıyla mehr-i müeccelini kocası Mehmed b. Osman’a hibe ettiği

Hibe Mahmiye-i İstanbul’da Dülgerzâde mahallesinde sâkine İsmihan bt. Mahmud nâm hâtun tarafından husûs-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân Mehmed Efendi b. Osman el-imâm ve Ali Efendi b. Mahmud el-Müezzin şehâdetleriyle şer‘an vekâleti sâbite olan el-Hâc Ali b. Abdünnebî nâm kimesne meclis-i şer‘-i şerîf-i lâzımü’t-teşrîfde, müvekkile-i mezbûrenin zevci işbu bâ‘isü’l-kitâb Mehmed b. Osman mahzarında bi’l-vekâle ikrâr ve takrîr-i kelâm edip müvekkilem mezbûre İsmihan silk-i mülkünde münselik eşyâsından üç köhne yemeni yorgan ve beş köhne beledî yastık ve iki köhne beledî döşek ve bir minder ve bir köhne kebe ve bir cedîd kebe ve bir köhne kilim ve bir mâî velense ve bir köhne seccâde ve üç tencere ve iki tepsi ve bir leğen ve bir güğüm ve üç sahan ve bir tas ve bir maşraba ve üç sagīr bakracını mezbûr Mehmed’e hibe ve teslîm ol dahi meclis-i hibede ittihâb ve tesellüm ve kabûl eylediklerinde zevci Mehmed zimmetinde mütekarrir ve ma‘kūdun-aleyh olan bin akçe mehr-i müeccelinin dokuz yüz akçesini dahi mezbûr Mehmed’e hibe-i sahîha-i şer‘iyye ile hibe edip ol dahi meclis-i hibede ittihâb ve kabûl eyledi ba‘de’l-yevm eşyâ-i mezkûre ile meblağ-ı mezbûr merkūm Mehmed’in mülk-i mevhûbudur dedikde mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed Efendi b. Osman el-İmâm, Mahmud Efendi el-İmâm, Hüseyin Beşe el-Müezzin, Süleyman Beşe b. Habîb, Hamza Beşe b. Muslu, Ahmed Çelebi b. Yusuf, el-Hâc Ali b. Abdünnebî, Ahmed Çelebi b. Osman.

(İSTANBUL12 - cilt: 16, sayfa: 220 - Hüküm no: 197 - Orijinal metin no: [17a-1])﻿

﻿

﻿

198. Hüküm

Mehmed Çelebi b. Ahmed’in alacaklı olduğu Seyyid Ali Çelebi b. Habîb’in zimmetini ibrâ eylediği

İbrâ Mahrûse-i Galata’ya tâbi‘ kasaba-i Tophâne mahallâtından Tomtom mahallesinde sâkin Mehmed Çelebi b. Ahmed meclis-i şer‘-i hatîrde râfi‘ü’l-kitâb es-Seyyid Ali Çelebi b. Habîb muvâcehesinde ikrâr ve i‘tirâf edip mezbûr Seyyid Ali Çelebi mukaddemâ esir oldukda, dört yüz otuz beş riyâlî guruş verip tahlîs ettiğimden sonra işbu Hasan b. Hamza nâm kimesneyi meblağ-ı merkūmu mahmiye-i İstanbul’da mezbûr es-Seyyid Ali Çelebi’den ahz u kabza tarafımdan tevkîl ettiğimde, merkūm Hasan dahi meblağ-ı mezbûrdan yüz yetmiş guruşunu mezbûr Seyyid Ali’den alıp kabz edip mâ‘adâdan mezbûr Seyyid Ali Çelebi’nin zimmetini fuzûlen ibrâ etmekle hâlâ ben dahi vekîl-i mezbûr Hasan’ın vech-i muharrer üzre olan ibrâsını tecvîz eyledim. Meblağ-ı mezbûr dört yüz otuz beş guruşa müte‘allika âmme-i da‘vâdan mezbûr Seyyid Ali’nin zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledim. Fîmâ ba‘d husûs-ı mezbûra müte‘allika mezbûr Seyyid Ali Çelebi’nin üzerine da‘vâ ve nizâ‘ ve husûmetim kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Şevvâli’l-mükerrem sene 1073.

Şuhûdü’l-hâl: Es-Seyyid Süleyman b. es-Seyyid İbrahim, es-Seyyid Ali Çelebi b. es-Seyyid Mustafa, Ahmed Çelebi ed-Dâ‘î, Baba Resûl b. Rıdvan.

(İSTANBUL12 - cilt: 16, sayfa: 221 - Hüküm no: 198 - Orijinal metin no: [17a-2])﻿

﻿

﻿

199. Hüküm

İsmihan bt. Davud Çavuş’un Şahbaz b. Abdullah’dan muhâlaa yoluyla boşandığı

Hul‘ Husûs-ı âti’l-beyânın mahallinde tahrîri için savb-ı şer‘den bi’l-iltimâs irsâl olunan Abdülkādir Efendi mahmiye-i İstanbul’da Tercüman Yunus mahallesinde vâki‘ Şahbaz bt. Abdullah’ın menziline varıp zeyl-i rakīmde muharrerü’l-esâmî müslimîn huzûrunda akd-i meclis-i şer‘-i mübîn eyledikde mezbûr Şahbaz’ın zevcesi İsmihan bt. Davud Çavuş zâtı Pîrî Bey b. Veli nâm bevvâb-ı sultânî ve mataracı Ali Beşe b. Oruc ta‘rîfleri ile mu‘arrefe oldukdan sonra meclis-i ma‘kūd-ı mezbûrda, zevc-i muhâlı‘ı mezbûr Şahbaz mahzarında ikrâr-ı tâm ve takrîr-i kelâm edip zevcim mezbûr ile zimmetinde mütekarrir ve ma‘kūdun-aleyh olan on dört bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre ve mezbûr Şahbaz’ın firâşından hâsıl olan hamlim zuhûr ederse yedi sene tamâmına dek kendi malımdan infâk ve iksâ etmek üzre muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika de‘âvî ve mütâlebâtdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î Mevlânâ-yı mezbûr hakīkat-i hâli mahallinde tahrîr, ba‘dehû ma‘an irsâl olunan Mustafa Çelebi b. Rıdvan ile meclis-i şer‘a gelip vukū‘u üzre ihbâr ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Şevvâli’l-mükerrem sene 1073.

Şuhûdü’l-hâl: Mefharü’l-müderrisîni’l-kirâm Mustafa Efendi necli’l-merhûm Mustafa Çavuş, Hasan Efendi b. Hüseyin, Mehmed Efendi b. Süleyman el-İmâm, Mustafa Ağa b. Mahmud, Hasan Efendi b. Receb, İbrahim Efendi imâm-ı Fethiye, Mustafa Ağa b. Mehmed, Yusuf Ağa b. Mehmed, Hüseyin Çelebi b. Hasan, Ali Çelebi b. Ahmed, Süleyman Çelebi b. Hasan.

(İSTANBUL12 - cilt: 16, sayfa: 221 - Hüküm no: 199 - Orijinal metin no: [17a-3])﻿

﻿

﻿

200. Hüküm

Kosta v. Rizo’ya intikal eden terekeyle ilgili dava için Kosta tarafından Yani v. Pavli’nin vekil tayin edildiği

Vekâlet Vilâyet-i Rumeli’nde Yenişehir kazâsına tâbi‘ Kûhistan nâhiyesi kurâsından Kostanya nâm karye ahâlîsinden Kosta v. Rizo nâm zimmî tarafından ikrâr-ı âti’z-zikre vekîl olup mumcu Kostantin v. Andon ve bakkal İstaryano v. Yorgi nâm zimmîler şehâdetleriyle vekâleti sâbite olan mumcu Dimo v. Hıristo nâm zimmî meclis-i şer‘-i hatîr-i lâzımü’t-tevkīrde bi’l-vekâle ikrâr ve takrîr-i kelâm edip müvekkilim mezbûr Kosta’nın li ebeveyn karındaşı olup atasının li ebeveyn kız karındaşı Kalo bt. Yani nâm nasrâniyyenin hâlike olmağla terekesine vâzı‘u’l-yed olan Todori nâm zimmîden kendiye intikāl eden nısf hissesini mezbûr Todori’den da‘vâ ve taleb ve kabz ve kendiye îsâl ve teslîme ve kabz ve teslîm mütevakkıf olduğu umûra râfi‘ü’l-kitâb işbu Yani v. Pavli nâm zimmîyi vekâlet-i mevkūfe ile tarafından vekîl ve nâib-i menâb nasb ve ta‘yîn eyledi dedikde ol dahi vekâlet-i mezkûreyi kabûl ve hizmeti lâzımesini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem sene 1073.

Şuhûdü’l-hâl: Abdi Çelebi b. Hüseyin, Şükrullah Bey b. Mustafa, mumcular kethüdâsı Ömer, Yani v. Yorgi, Todori v. Mihal, Andon v. Dimo, Yiğidbaşı Dimo.

(İSTANBUL12 - cilt: 16, sayfa: 222 - Hüküm no: 200 - Orijinal metin no: [17a-4])﻿

﻿

﻿

201. Hüküm

Yusuf b. Ali’nin bağını Kapıcı Mustafa’ya sattığı

Bağ bey‘i Vilâyet-i Anadolu’da Kula kazâsına tâbi‘ Gayblar nâm karyede Yusuf b. Ali meclis-i şer‘de karındaşı râfi‘atü’l-kitâb Mustafa el-Bevvâb mahzarında ikrâr ve i‘tirâf edip karye-i mezbûrede Palaki ta‘bîr olunur mevzi‘de vâki‘ bir tarafı Hacı Emin ve bir tarafı Ebûbekir Dede ve tarafeyni Şeyhzâde Ali Çelebi mülkleri ile mahdûd bağımı, merkūm Mustafa Bey’e yüz bin akçeye bey‘-i kat‘î ile bey‘ edip ol dahi iştirâ ve kabûl ettikden sonra meblağ-ı mezbûr yüz bin akçeyi karındaşı mezbûr Mustafa Bey’e zimmetimde deynim olan on bin akçe hakkımın dört bin akçesine takās edip ol dahi takās ve kabûl eylediklerinde zikr olunan bağ karındaşım mezbûr Mustafa’nın silk-i mülk-i müşterâsı olup mahallinde zabt ve kabûle taslît eyledi dedikde gıbbe’t-tasdîk mâ vaka‘a bi’t-taleb ketb olundu. Fi’[l-yevmi’]s-sâdis ve’l-ışrîn min Şevvâli’l-mükerrem sene 1073.

Şuhûdü’l-hâl: Berber Hasan Çelebi b. ( ), Dülger Mehmedoğlu Mustafa, Ali b. ( ) el-Hayyât, Osman b. Ali, Baba Resûl [b.] Rıdvan, Hasan ed-debbâğ.

(İSTANBUL12 - cilt: 16, sayfa: 223 - Hüküm no: 201 - Orijinal metin no: [17a-5])﻿

﻿

﻿

202. Hüküm

Osman Ağa b. Mehmed’in Mustafa Efendi b. İbrahim’de alacağı olmadığı

Hüccet-i semen Mahmiye-i İstanbul’da Sultan Selim mahallesinde sâkin Osman Ağa b. Mehmed nâm kimesne meclis-i şer‘-i hatîrde bâ‘isü’l-kitâb Mustafa Efendi b. İbrahim mahzarında üzerine da‘vâ ve takrîr-i kelâm edip târih-i kitâbdan bir sene mukaddem mezbûr Mustafa Efendi’ye kırk esedî guruş [ikrâz] ve teslîm ol dahi iktirâz ve kabz etmiş idi hâlâ taleb ederim suâl olunsun dedikde gıbbe’s-suâl ve’l-inkâr müdde‘î-i merkūmdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ târih-i mezbûrda merkūm Osman Ağa’dan kırk esedî guruş iktirâz ve kabz etmediğine merkūm Mustafa Efendi’ye yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince alâniyeten mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Ahmed Çelebi b. Mahmud kethüdâ-yı muhzırân, Şükrullah b. Mustafa, Muharrem b. Abdullah, Resûl b. Rıdvan, Mehmed b. Ramazan, Hüseyin b. Ebûbekir.

(İSTANBUL12 - cilt: 16, sayfa: 223 - Hüküm no: 202 - Orijinal metin no: [17b-1])﻿

﻿

﻿

203. Hüküm

Ahmed Ağa b. Mehmed’in menzil, çiftlik ve mülkünü Bağdad Ağası Ahmed Ağa’ya sattığı, tarlalarının tasarrufunu da ferâğ ve tefvîz ettiği

Sâbıkan Bağdad Ağası olan Ahmed Ağa’nın çiftlik hüccetidir Husûs-ı âti’z-zikrin mahallinde tahrîri iltimâs olunmağın kıbel-i şer‘-i kavîmden Mevlânâ Mehmed Efendi irsâl olunup ol dahi mahmiye-i İstanbul’da Sofular mahallesinde sâbıkan Bağdad Ağası olan umdetü’l-emâcid ve’l-a‘yân Ahmed Ağa’nın sâkin olduğu menzile varıp zeyl-i kitâbda mastûrü’l-esâmî olan müslimîn huzûrunda akd-i meclis-i şer‘-i şerîf eyledikde yine mahmiye-i mezbûre mahallâtından Mercan Ağa mahallesinde sâkin Ahmed Ağa b. Mehmed meclis-i mezbûrda, işbu râfi‘ü’l-kitâb mûmâ-ileyh Ahmed Ağa muvâcehesinde bi’t-tav‘ ve’r-rızâ ikrâr ve i‘tirâf edip Havâss-ı Refî‘a müzâfâtından Çekmece-i Kebîr nâhiyesine tâbi‘ Firûz nâm karyede vâki‘ bir tarafdan mer‘â ve bir tarafdan harman yeri ve iki tarafdan tarîk-i âm ile mahdûd beş bâb tahtânî odaları ve bir ahır ve samanlığı ve hazîne yeri ve havlu ve mâ-i cârî ve eşcâr-ı müsmire ve gayr-ı müsmire hadîkayı müştemil olan menzil ile yine karye-i mezbûrede vâki‘ iki tarafı Ali Ağa mülkü ve bir tarafı sâhil-i bahr ve bir taraf tarîk-i âm ile mahdûd bir bâb fevkānî iki bâb tahtânî odaları ve akarsuyu ve havuz ve zât-ı eşcâr-ı müsmire ve gayr-ı müsmire bahçeyi ve bağı müştemil olup çiftlik ta‘bîr olunur mülk menzilimi ve menzili ol merkūm içinde mevcûd bir çift camus ile dört çift kara sığır öküzlerimi ve Kenan nâm abd-i memlûküm ile Mülâyim nâm câriyemi ve dört kara sığır ineği ile beş danayı ve iki güğüm ve dört tencere ve üç sahan ve iki bakraç ve dört araba ve dört kovan ve âlât-ı zirâ‘at ve esbâb-ı hırâseti ve sâir çiftliğe lâzım olup beynimizde ma‘lûm olan eşyâmı ve menzili mezbûr kurbunda lede’l-cîrân ma‘lûmü’l-hudûd bir dönüm mülk bahçemi ve yine karye-i mezbûrede vâki‘ lede’l-ahâlî ve’l-cîrân ma‘lûmü’l-hudûd ve’l-cevânib bir kıt‘a mülk bostanını ve yine karye-i mezbûrede vâki‘ iki tarafdan çiftlik-i mezbûr tarlası ve [bir] taraf-ı sâhil-i bahr ve iki taraf tarîk-i âm ile mahdûd olup tahmînen yirmi araba alef hâsıl olur bir kıt‘a mülk çayırımı dahi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık müşârün-ileyh Ahmed Ağa’ya bi safkatin vâhidetin bey‘-i bâtt-ı sahîh-i şer‘î ile yüz doksan beş bin nakd-i râyic fi’l-vakt akçeye bey‘ ve teslîm ol dahi emlâk-ı merkūmeyi vech-i mübeyyeni üzre iştirâ ve tesellüm ve kabz ve kabûl eyledikden sonra, ol çiftliğe intimâ ile tahdîd ve tavsîfden müstağnî olup karye-i mezbûre hudûdu dâhilinde mevâzi‘-i müteferrikada vâki‘ tahmînen yüz keyl tohum istî‘âb eder, ma‘lûmetü’l-mikdâr olan tarlalarımın hakk-ı tasarruflarını dahi merkūm Sultan Bayezid Hân hazretleri evkāfı arâzisinden olmağla mütevellî-i vakf-ı mezbûr ma‘rifetiyle müşârün-ileyh Ahmed Ağa’ya otuz beş bin akçe bedel mukābelesinde ferâğ ve tefvîz, ol dahi vech-i muharrer üzre tefevvüz ve kabûl eyledikden sonra, semen-i mezbûr yüz doksan beş bin akçe ile bedel-i merkūm otuz beş bin akçe ki cem‘an iki yüz otuz bin akçeyi müşârün-ileyh Ahmed Ağa yedinden bi’t-tamâm ahz ve kabz eyledim ba‘de’l-yevm çiftlik-i mezbûr mûmâ-ileyh Ahmed Ağa’nın mülk-i müşterâsıdır, keyfe mâ yeşâ’ mutasarrıf ola ve ol tarlalar dahi havza-i tasarrufu olmuşdur emsâli tasarruf gibi mutasarrıf olsun, vechen mine’l-vücûhi’ş-şer‘iyye ve sebebin mine’l-esbâbi’l-mer‘iyye benim alâka ve medhalim kalmadı dedikde gıbbe’t-tasdîk vâki‘ hâli Mevlânâ-yı mezbûr mahallinde tahrîr, ba‘dehû ma‘an ba‘s olunan Yusuf Çavuş b. Abdullah ve Şaban b. Mehmed ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb şüd. Fi’l-yevmi’l-hâmis ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Umdetü’l-a‘yân Anber Ali Ağa, Fahrü’l-a‘yân Hasan Ağa, es-Seyyid Mehmed Efendi [b.] es-Seyyid Ahmed, imâm-ı Mercan Ağa, Süleyman Ağa b. Ali, Mehmed Bey kethüdâ-yı bevvâbân-ı Saray-ı atîk, Ali Çelebi b. Mehmed bevvâb-ı sultânî, Ahmed Ağa b. Hüseyin, Mehmed Efendi b. Osman el-Müderris, Süleyman Bey b. Hüseyin bostânî, Murad Beşe b. Hasan, Hüseyin Çelebi b. Musa.

(İSTANBUL12 - cilt: 16, sayfa: 224 - Hüküm no: 203 - Orijinal metin no: [17b-2])﻿

﻿

﻿

204. Hüküm

Katona bt. Avraham’ın Kumkapı meyhanecilerine olan borcunu ödediği

İbrâ Mahmiye-i İstanbul’da Kumkapı meyhânecilerinden Panayot v. Minho ve Nikola v. Yorgi ve Kanilo v. Tırandafilo nâm zimmîler meclis-i şer‘-i hatîr-i lâzımü’t-tevkīrde râfi‘atü’l-vesîka Katona bt. Avraham muvâcehesinde her biri ikrâr ve i‘tirâf edip müşterek malımızdan mezbûre Katona zimmetinde iki yüz seksen beş riyâlî guruş hakkımız olup mukābelesinde yedimize bir sorguç rehin vaz‘ ve teslîm etmiş idi hâlâ meblağ-ı mezbûr iki yüz seksen beş guruşu tamâmen alıp kabz eyledik ve rehin-i mezbûru mezbûre Katona’ya def‘ ve teslîm eyledik, ol dahi tesellüm eyledi ba‘de’l-yevm mezbûre Katona zimmetinde bir akçe ve bir habbe hak ve alâkamız kalmadı. Ve mukaddemâ mezbûre Katonaoğlu işbu hâzır bi’l-meclis David ve İsak ve Krali nâm yahudiler ile beynimizde ahz ve i‘tâ ve mu‘âmelât-ı şettâ vâkı‘a olmuş idi hâlâ zikr olunan mu‘âmelâta müte‘allika âmme-i da‘vâdan ve târih-i kitâba gelince beynimizde câriye hukūk-ı ma‘lûme ve mechûle da‘vâsından mezbûre Katona’nın zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledik dediklerinde, mezbûrların ikrâr-ı meşrûhların mezbûre Katona ve oğulları vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâlis min Şevvâli’l-mükerrem li sene selâse ve seb‘în ve elf. Min hicreti men lehü’l-izz ve’ş-şeref.

Şuhûdü’l-hâl: Mustafa Çavuş tercümânî, Osman Çavuş b. Hasan, Şaban Çavuş b. Receb, el-Hâc Ahmed b. Mahmud, Ahmed Çelebi ed-Dâ‘î, Abdi Çelebi b. Hüseyin.

(İSTANBUL12 - cilt: 16, sayfa: 225 - Hüküm no: 204 - Orijinal metin no: [17b-3])﻿

﻿

﻿

205. Hüküm

Altıpoğaça mahallesinden Halil’in Firûzlu köyündeki iki bahçesini Osman b. Ali’ye sattığı, tarlalarının tasarruf hakkını da ferâğ ve tefvîz ettiği

Mübâye‘a-i bahçe Fi’l-asl vilâyet-i Anadolu’da Keşab kazâsı müzâfâtından Fîrûzlu nâm karye ahâlîsinden olup hâlâ mahmiye-i İstanbul’da Kadıçeşmesi kurbunda Altıpoğaça mahallesinde sâkine Halil b. ( ) nâm kimesne meclis-i şer‘de hâfızü’l-vesîka Osman b. Ali mahzarında tav‘an ikrâr edip karye-i merkūme toprağında Tomruk Çukuru nâm mahalde vâki‘ bir cânibi Kula deresi ve bir cânibi Kulalı mülkü ve bir cânibi Oruclu mülkü ve bir cânibi dere ile mahdûd eşcâr-ı müsmire ve gayr-ı müsmireyi müştemil mülk bahçemi ve Elmasekisi nâm mahalde vâki‘ bir tarafı Osman müezzin mülküne ve bir tarafı ba‘zan Süleyman ve ba‘zan Ebûbekir Halîfe mülküne ve bir tarafı Himmet sınırına ve bir tarafı tarîk-i âma müntehî zât-ı eşcâr-ı müsmire ve gayr-ı müsmire bahçeyi ve Çorak nâm mahalde vâki‘ beyne’l-ahâlî ma‘lûmü’l-hudûd bir dönüm mikdârı mülk yerimi safka-i vâhide ile yirmi riyâlî guruşa mezbûr Osman’a bey‘ ol dahi minvâl-i muharrer üzre iştirâken kabûl ve aşağı yolda Kurtini nâm mahalde ve Köydeni? nâm mahalde lede’l-ahâlî ma‘lûmü’l-hudûd bir dönüm mikdârı on dört kıt‘a tarlamı sâhib-i arz izni ile on beş riyâlî guruş bedel mukābelesinde mezbûr Osman’a ferâğ ve tefvîz, ol dahi tefevvüz ve kabûl eyledikden sonra semen-i mezbûr yirmi bir riyâlî guruş ile bedeli ferâğ olan on beş riyâlî guruş mezbûr Osman yedinden alıp kabz edip bahçeler ve yerlerim cümlesini mahallinde tesellüm ve zabta mezbûr Osman’ı taslît eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem sene 1073.

Şuhûdü’l-hâl: Ali b. Hüseyin, Ömer Efendi b. Ali, Mahmud Halîfe b. İbrahim, Mehmed Halîfe b. Mustafa, Osman Kethüdâ b. Halil, Veli b. Ali, Musa b. Mustafa ve gayruhüm.

(İSTANBUL12 - cilt: 16, sayfa: 226 - Hüküm no: 205 - Orijinal metin no: [18a-1])﻿

﻿

﻿

206. Hüküm

Drako ve Kostantin’in menziline bitişik seddin yeniden inşâsı

Binâya izin Hâlâ Boğdan beyi kethüdâsı olan râfi‘i’r-rakīm Drako ve karındaşı ve karındaşı oğlu Kostantin meclis-i şer‘de her biri takrîr-i kelâm edip mahmiye-i İstanbul’da Fener kapısı dâhilinde Abdi Subaşı mahallesinde hâlâ sâkin olduğumuz menzile muttasıl kâfirî seddin kaddi baştan başa çatlayıp, bizim menzilimiz üzerine ziyâde meyl etmekle menzilimizin dahi ba‘zı mevâzi‘i ayrılıp mutazarrır olmuşuzdur. Ol sed münhedim olursa biz ve ol seddin önünde vâki‘ menâzil erbâbı küllî mutazarrır olduklarından mâ‘adâ telef-i nefs mukarrerdir. Biz bu husûsu mukaddemâ ve hâlen Der-i Devlet’e i‘lâm ettiğimizde, cânib-i şer‘den nâib ve mi‘mâr varıp keşf oluna deyû yedimizde iki kıt‘a buyruldu-i şerîf ihsân olunmuşdur. Cânib-i şer‘-i mergūbdan ol seddin üzerine varılıp münhedim olmaya karîb olan mevâzi‘i keşf ve def‘-i zarar edecek mikdârını müceddeden binâya izin taleb ederim deyicek savb-ı şer‘den Mevlânâ Abdülbâkī Efendi ve Hâssa mi‘mârlardan üstâd el-Hâc Hasan ve Ali b. Abdullah irsâl olunup anlar dahi zikr olunan seddin üzerine varıp zeyl-i rakīmde muharrerü’l-esâmî olan müslimîn ile keşf ve nazar ettiklerinde, fi’l-vâki‘ zikr olunan seddin yedi zirâ‘ kaddi çatlayıp mezbûrların menzili üzerine meyl ve münhedim olmağa müşrif olduğun ve mezbûrların zararların müşâhede ettiklerinden sonra zikr olunan seddin tûlen on beş zirâ‘ ve kadden yedi zirâ‘ yerini müceddeden binâ ile zarar mündefi‘ olur deyû mi‘mârân-ı merkūmân ve sâir müslimîn icmâ‘ ve ittifâk ettiklerin Mevlânâ-yı mezbûr mahallinde tahrîr, ba‘dehû ma‘an irsâl olunan Memi Çelebi ile meclis-i şer‘a gelip haber verdiklerinden sonra binâya muhtâc olan mevâzi‘in def‘-i zarar edecek mikdârı kendi malı ile teberru‘an müceddeden binâya ba‘de’l-izin, mâ hüve’l-vâki‘ gıbbe’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem sene 1073.

Şuhûdü’l-hâl: Es-Seyyid Lütfullah el-Müezzin, Abdullah Efendi el-İmâm, Abdi Odabaşı, Mehmed Çelebi b. Bâli, Mehmed Ağa, el-Hâc Mehmed Efendi, el-Hâc Ömer birâder-i o, Kâtibü’l-hurûf Abdülbâkī Efendi.

(İSTANBUL12 - cilt: 16, sayfa: 226 - Hüküm no: 206 - Orijinal metin no: [18a-2])﻿

﻿

﻿

207. Hüküm

Yaho v. Niko ile Mitro v. Miyo’nun bozahânelerindeki eşyaların üçte bir hissesini Marko v. Peçko’ya sattıkları

Mülknâme-i hisse-i bozahâne Bozacı tâifesinden Yaho v. Niko ve Mitro v. Miyo nâm bozacılar meclis-i şer‘-i şerîf-i lâzımü’t-teşrîfde işbu bâ‘isü’s-sifr Marko v. Peçko muvâcehesinde her biri ikrâr ve takrîr-i kelâm edip Küçük Karaman’da vâki‘ icâre-i mu‘ayyene ile mutasarrıf olduğumuz bozahâne içinde mevcûd mülkümüz olan yirmi kova ve on ağaç sini ve on beş çömçe ve bir tencere ve iki balta ve iki fıçı ve bir küp ve bozahâneye müte‘allik beynimizde ma‘lûm eşyânın üç sehimden bir sehmini merkūm Marko’ya bey‘-i bâtt-ı sahîh-i şer‘î ile üç bin sekiz yüz nakd-i râyic fi’l-vakt akçeye bey‘ ve teslîm ol dahi iştirâ ve tesellüm ve kabûl eyledikden sonra semeni olan meblağ-ı mezbûr üç bin sekiz yüz akçeyi mezbûr Marko yedinden tamâmen ahz u kabz eyledik ba‘de’l-yevm eşyâ-i mezbûrenin üç sehimde bir sehmi mezkûr Marko’nun mülk-i müşterâsıdır, keyfe mâ yeşâ’ ve yahtâr mutasarrıf olsun dediklerinde, gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şevvâli’l-mükerrem sene 1073.

Şuhûdü’l-hâl: Mehmed Beşe b. Abdullah, Hüseyin Beşe b. Sinan, Mustafa Beşe b. Sinan, Abdi Çelebi b. Hüseyin, Ali Beşe b. Osman, Hüseyin Beşe b. Kasım, Mihal v. Didin, Pemo v. Dimo, Petro v. Peçko.

(İSTANBUL12 - cilt: 16, sayfa: 227 - Hüküm no: 207 - Orijinal metin no: [18a-3])﻿

﻿

﻿

208. Hüküm

Bezzâzistânda Muhsine Hâtun vakfına ait sandıkta çıkan paraların mütevellî Mehmed Efendi b. Sefer’e teslim edildiği

Teslîm-i mâl-ı vakıf ile’l-mütevellî Mahmiye-i İstanbul’da Muhsine Hâtun vakfına hâlâ mütevellî olan Mehmed Efendi b. Sefer meclis-i şer‘-i hatîrde takrîr-i kelâm edip vakf-ı mezbûra mukaddemâ mütevellî olan Abdülbâkī’nin hıyâneti zâhir olmağla ref‘ olundukdan sonra mâl-ı vakıfdan makbûzu olan dokuz yüz yirmi altı guruşu bana teslîm etmeyip ve muhâsebesi görülmeden muhtefî oldukda, mürtezika-i vakf-ı mezbûr ile ahvâli Der-i Devlet’e arz olundukda Bezzâzistân-ı cedîdde emânet olan mâl-ı vakf-ı mezbûr rihânını cânib-i şer‘den varılıp mütevellîsine teslîm oluna deyû yedime buyruldu-i şerîf ihsân olunmuşdur. Cânib-i şer‘den zikr olunan Bezzazistân’a varılıp vakf-ı mezbûrun mevcûd olan nukūd ve rihânı bana teslîm olunmak matlûbumdur deyicek savb-ı şer‘-i mergūbdan Mevlânâ Abdülbâkī Efendi irsâl olunup ol dahi zikr olunan Bezzâzistân’a varıp mürtezika-i vakıfdan zeyl-i kitâbda muharrerü’l-esâmî olan müslimîn ve Bezzâzistân kethüdâsı huzûrunda mâl-ı vakf-ı mezbûr vaz‘ olunan sandık açılıp, mâl-ı vakf-ı mezbûrdan nakid ancak üç yüz yirmi altı riyâl guruş, otuz altısı altışar dirhem mâ‘adâsı yedişer dirhem ve dört şerîfî altın ve dört yüz dokuz guruşun rihânı bulunup zikr olunan nukūd ve rihânı huzûr-ı müslimînde mütevellî-i mezbûra teslîm ol dahi ahz ve tesellüm ettikden sonra vâki‘ hâli Mevlânâ-yı mezbûr mahallinde tahrîr, ba‘dehû meclis-i şer‘a gelip Receb b. Hacı Murad ile inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şevvâli’l-mükerrem sene 1073.

Şuhûdü’l-hâl: İbrahim Çelebi b. Hacı Hamza kethüdâ, Mustafa Çelebi b. Mehmed, es-Seyyid Ahmed Efendi b. es-Seyyid Hasan el-hatîb, el-Hâc Osman en-nâzır-ı hammâmî, Müezzin Mehmed Halîfe, Halil Çelebi el-hânî, Hüseyin Çelebi el-Müezzin, Sâlih Çelebi, Ahmed b. Musa.

(İSTANBUL12 - cilt: 16, sayfa: 228 - Hüküm no: 208 - Orijinal metin no: [18a-4])﻿

﻿

﻿

209. Hüküm

İbrahim Ağa b. Mustafa Ağa’nın Gürcü asıllı kölesi Ali b. Mirza’yı azat ettiği

Itâknâme Mahmiye-i İstanbul’da Topkapısı dâhilinde Bayezid Ağa mahallesinde sâkin mefharü’l-a‘yân İbrahim Ağa b. Mustafa Ağa tarafından i‘tâk-ı âti’z-zikri ikrâra vekîl olup Halil Çelebi b. Mustafa ve Mustafa Bey b. Mehmed şehâdetleriyle şer‘an vekâleti sâbite olan Mustafa Çelebi b. Ahmed meclis-i şer‘-i hatîrde bi’l-vekâle ikrâr ve i‘tirâf edip müvekkilim mûmâ-ileyh İbrahim Ağa işbu orta boylu, açık kaşlı, kara gözlü Gürciyyü’l-asl bâ‘isü’l-vesîka Ali b. Mirza nâm abd-i memlûkünü hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i ahrâr-ı asliyyîn gibi hür olup üzerinde müvekkili mûmâ-ileyh İbrahim Ağa’nın velâdan gayrı hakkı kalmadı dedikde vâki‘ü’l-hâl bi’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Es-Seyyid Ebûbekir Ağa b. es-Seyyid Ahmed, Hamza Efendi, Berber Ahmed b. Mehmed, Yusuf Çelebi b. Abdullah, Hasan b. Abdullah, Ömer b. Abdullah, Cafer b. Abdullah.

(İSTANBUL12 - cilt: 16, sayfa: 229 - Hüküm no: 209 - Orijinal metin no: [18a-5])﻿

﻿

﻿

210. Hüküm

Hızır b. el-Hâc Ali’ye Divriği’deki Hanavra köyü merâsına yaptığı ağılı yıkması tenbih olunduğu

Mer‘âda ebniye Vilâyet-i Anadolu’da Divriği kazâsına tâbi‘ Hanavra nâm karye sükkânından Divâne Veli ve Sefer b. Veli ve Abdünnebî b. Allahverdi ve İsmail b. Osman nâm kimesneler meclis-i şer‘-i hatîrde yine karye-i mezbûre kurbunda Mansur nâm karye sükkânından Hızır b. el-Hâc Ali mahzarında her biri üzerine da‘vâ ve takrîr-i kelâm edip mezbûr Hızır lede’l-ahâlî ma‘lûmü’l-hudûd olan karyemiz mer‘âsında bir ağıl ve ba‘zı ebniye [18b]

(İSTANBUL12 - cilt: 16, sayfa: 229 - Hüküm no: 210 - Orijinal metin no: [18a-6])﻿

﻿

﻿

211. Hüküm

Raziye bt. Ahmed Efendi’nin menzilini oğlu Mehmed Çelebi b. Ömer’in kızı Rukiyye Hâtun ile oğlu Mustafa’ya hibe ettiği

Hibe Mahmiye-i İstanbul’da Edirnekapısı dâhilinde Ali Paşa-yı atîk mahallesi sâkinelerinden Râziye bt. Ahmed Efendi tarafından zikri âtî husûsu ikrâra vekîl olup mezbûreyi ma‘rifet-i şer‘iyye ile ârifân olan hâlâ ihtisâb ağası zahrü’l-emâsil ve’l-a‘yân Mehmed Ağa b. Hamza Ağa ve Mehmed Efendi ibnüʼl-müderris şehâdetleriyle şer‘an vekâleti sâbite olan Mustafa Efendi b. Durak meclis-i şer‘-i kavîm-i lâzımü’t-ta‘zîmde müvekkile-i mezbûre Raziye’nin sadrî kebîr oğlu Mehmed Çelebi b. Ömer muvâcehesinde bi’l-vekâle ikrâr ve i‘tirâf edip müvekkile-i mezbûre Raziye Hâtun mahalle-i mezbûrede vâki‘ bir tarafı Şaban Odabaşı bahçesi ve bir tarafı mezbûr Mehmed Çelebi vakfı ve bir tarafı Mahmud Çelebi mutasarrıf olduğu vakıf menzil ve bir tarafı ba‘zan mezbûr Mehmed Çelebi vakfı ve ba‘zan tarîk-i âm ile mahdûd olup bir fevkānî oda ve bir sofayı ve tahtapûşu ve bir bâb tahtânî odayı ve bahçe ve bi’r-i mâyı müştemil mülk menzilini oğlu mezbûr Mehmed Çelebi’nin sulbî sagīr oğlu Mustafa ile sulbiye sagīre kızı Rukiyye’ye fâriğan ani’ş-şevâgil hibe-i sahîha ile hibe ve temlîk edip mezbûr Mehmed Çelebi dahi velâyeten sagīrân-ı mezbûrân için ittihâb ve kabz ve temellük eyledi. Fîmâ ba‘d menzili mezbûr merkūmânın mülk-i mevhûbudur dedikde vekîl-i mezbûrun ikrâr-ı meşrûhunu merkūm Mehmed Çelebi vicâhen ve şifâhen tasdîk ve tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Es-Seyyid İbrahim Çelebi b. Mustafa, Hasan Çelebi el-Müezzin, Ali Bey b. Mehmed Ağa, el-Hâc İsmail b. el-Hâc Halil, el-Hâc Şaban b. İsmail, el-Hâc Hasan sarrâc, kuyumcu Ahmed Çelebi, Mehmed b. Şaban.

(İSTANBUL12 - cilt: 16, sayfa: 230 - Hüküm no: 211 - Orijinal metin no: [18b-1])﻿

﻿

﻿

212. Hüküm

Mehmed Çelebi b. Ömer’in menzilini, vefatından sonra oğlu Mustafa ile kızı Rukiyye ve anların evlatlarının istifade etmeleri şartıyla vakıf ettiği

Vakfiye Elhamdü lillâhi’l-meliki’l-müte‘âl el-vâkıfı alâ mâ lâhe bi’l-bâl ve’s-salâtü ve’s-selâmü alâ nebiyyihî Muhammedin ve alâ âlihî mâ terâ‘e’l-âl ammâ ba‘d işbu kitâb-ı sıhhat-nisâbın sâhibi sâhibü’l-hayrât ve’l-hasenât tâlibü’s-sadakāt ve’l-hayrât Mehmed Çelebi b. Ömer meclis-i şer‘-i hatîrde vakf-ı âti’l-beyâna li ecli’t-tescîl mütevellî ta‘yîn ettiği Mustafa b. Durak muvâcehesinde ikrâr ve i‘tirâf edip mahmiye-i İstanbul’da Edirnekapısı kurbunda Ali Paşa-yı Atîk mahallesinde vâki‘ bir tarafı Fâtıma Sultan mektebi ve bir tarafı Şaban Odabaşı bahçesi ve bir tarafı mezbûr Mehmed Çelebi’nin sulbî oğlu [Mustafa] ve sulbiye kızı Rukiyye’ye Raziye Hâtun tarafından hibe ettiği menzil ve bir tarafı tarîk-i âm ile mahdûd olup dâhiliyyede iki bâb fevkānî odaları ve bir sofa ve bir tahtapûşu ve bir bâb tahtânî odayı ve kileri ve kenîfi ve hâriciyyesi üç bâb fevkānî odaları ve sofa ve dehlizi ve iki ahırı ve kenîfi müştemil mülk menzilimi hasbeten lillâhi te‘âlâ vakf ve haps edip şöyle şart eyledim ki menzili mezbûrda evvelâ kendim sâkin olup vefâtımdan sonra sulbî oğlum Mustafa ile sulbiye kızım Rukiyye sâkinler olup dilerlerse icâre-i mu‘accele ve müeccele ile îcâr edip ale’s-seviyye gallesine mutasarrıf olalar. Ve eğer mezbûrlardan birisi bilâ-veled fevt olursa hissesine ol birisi mutasarrıf ola ve mezbûrların fevtinden sonra evlâdı ve evlâd-ı evlâdı ve evlâd-ı evlâd-ı evlâdı batnen ba‘de batnin mutasarrıf olalar. Ve zikr olunan meşrûtun-lehümden biri mâdemki hayâtında ola, âhar evlâdım müdâhale etmeyeler, ba‘de’l-inkırâz âhar evlâdım ve evlâd-ı evlâdım ile’l-inkırâz mutasarrıf olalar, ba‘dehüm utekā ve atîkātım mutasarrıf olup ba‘dehüm utekā ve atîkātımın evlâdı ve evlâd-ı evlâdı ile’l-inkırâz mutasarrıf olalar, ba‘de’l-inkırâz oğlum mezbûr Mustafa’nın utekā ve atîkātı ba‘dehüm evlâdı ve evlâd-ı evlâdı ile’l-inkırâz mutasarrıflar olup ba‘de inkırâzi’l-kül mahalle-i mezbûrede Ali Paşa câmi‘i’nde her kim imâm olursa ol mutasarrıf olup mukābelesinde Cum‘a gecelerinde üçer İhlâs ve birer Fâtiha-i şerîfe tilâvet edip sevâbını rûhuma ihdâ eyleye. Ve mâdemki hayâtta olam tebdîl ve tağyîri merreten ba‘de uhrâ yedimde ola ve eğer mürûr-ı eyyâm ile şurût-ı mezbûreye ri‘âyet müte‘azzire olursa mutlakā fukarâ-yı müslimîne vakf ola deyû şart edip menzili merkūmu fâriğan ani’ş-şevâgil mütevellî-i mezbûra teslîm edip ol dahi tesellüm ve sâir evkāf mütevellîleri gibi tasarruf eyledi dedikde gıbbe’t-tasdîk vâkıf-ı mezbûr inân-ı kelâmını semt-i âhara sarf edip eğer vakf-ı akār İmâm-ı A‘zam hazretleri katında sahîh ve lâzım olmaz. Husûsan vâkıf menâfi‘-i vakfı kendi nefsine şart eylese, İmâm Muhammed -aleyhi’r-rahme- katında bâtıl olmuş olur. Binâ’en alâ zâlik vakıfdan rücû‘ ve sâlifü’z-zikr menzili mülküme idhâl murâd ederim deyû takrîr-i mâ fi’z-zamîr ettikde, mütevellî-i mezbûr cevâb-ı bâ savâba mütesaddî olup eğerçi İmâm-ı A‘zam katında vakf-ı akār sahîh ve gayr-ı lâzımdır amma İmâm Muhammed katında teslîm ile’l-mütevellî bulunmağla sahîh ve lâzım olup kavl-i râci‘ ve müftâ-bih üzre lüzûm sıhhatden münfek olmadığına ekser eimme-i Hanefiyye câzimdir. Husûsan İmâm Ebû Yusuf katında vâkıf mücerred vakaftü demekle sıhhat ve lüzûm-ı vakf emr-i mütekarrirdir. Ve vâkıf menfa‘at-i vakfını kendiye şart ettiği sûretde butlân-ı vakf eğerçi kavl-i Hilâl idiği mukarrerdir, lâkin İmâm Ebû Yusuf bu takdîrce dahi cevâz-ı vakfa zâhib olmak ile mâ aleyhi’l-fetvâ anların kavl-i şerîfi idiği şemsden ezhârdır, pes bu def‘a butlân gelmez deyû vechen mine’l-vücûh sıhhat ve lüzûmuna nakz ve halel müterettib olmaz deyû redden imtinâ‘ ve sıhhat ve lüzûmuna hükm-i şer‘î talebiyle hâkim-i muvakki‘-i sadr-i kitâb tûbâ-lehû ve hüsnü me’âb huzûrunda müterâfi‘ân ve fasl u hasma tâlibân olduklarında, hâkim-i mûmâ-ileyh dahi tarafeynin kelâmına nazar ve mubtıl-ı hayr olmakdan hazer edip cânib-i sıhhat-i vakfı evlâ görmekle âlimen bi’l-hilâf beyne’l-eimmeti’l-eslâf alâ kavli men yerâhü mine’l-eimmeti’l-eşrâf evvelâ vakf-ı mezbûrun sıhhatine, sâniyyen lüzûmuna hükm-i şer‘î ve kazâ-i sarîh-i mer‘î kılıp, ba‘de’l-yevm vakf-ı mezbûr bi’l-ittifâk sahîh ve lâzım ve devâm ve te’yîdi müstelzim oldu. Fe men beddelehû ba‘de mâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm, cerâ zâlik. Ve hurrire fi’l-yevmi’s-sâlis ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mustafa Efendi b. Durak el-İmâm, es-Seyyid İbrahim Çelebi b. Mustafa, Fahrü’l-müderrisîn Veli Efendi el-Müderris bemedrese-i Rüstem Paşa, Fahrü’l-müderrisîn Abdullah Efendi el-Müderris bi medrese-i Siyavuş Paşa, Mehmed Ağa b. Hamza Bey, Ali Bey b. Mahmud Ağa, Mustafa Ağa Emîn-i matbah, Hacı İsmail b. Hacı Halil, Şaban Çelebi b. İsmail, Mehmed Çelebi b. Şaban Çelebi, Osman Bey, Balcı Mehmed Çelebi, Çorbacızâde Ahmed Çelebi, İsmail Çelebi b. İbrahim Bey, Hacı Hüseyin sarrâc.

(İSTANBUL12 - cilt: 16, sayfa: 230 - Hüküm no: 212 - Orijinal metin no: [18b-2])﻿

﻿

﻿

213. Hüküm

Dimo v. Yani ve Andriye v. Nikola ile Baloder’in şirket akdini fesh edip birbirlerinin zimmetini ibrâ ettikleri

Fesh-i şirket Mahmiye-i İstanbul’da Ohri mahallesinde sâkin Dimo v. Yani nâm zimmî meclis-i şer‘de simidçilik san‘atında şerîki olan Andriye v. Nikola nâm zimmî muvâcehesinde ikrâr edip mukaddemâ değirmen-i mezbûr Andriye’nin mülkü ve on bin iki yüz akçe sermâye benim olmak üzre mezbûr Andriye ve gāib ani’l-meclis Baloder nâm zimmîler ile akd-i şirket edip san‘at-ı mezbûrede şerîkler olduğumuzda sermâye olan meblağ-ı mezbûrun dört bin beş yüz akçesin mezbûr Andriye’nin emri [ile] değirmenine emri ile harc ve sarf etmiş idim ba‘dehû fesh-i akd-i şirket eyleyip muhâsebe gördüğümüzde mezbûrun zarar

(İSTANBUL12 - cilt: 16, sayfa: 232 - Hüküm no: 213 - Orijinal metin no: [18b-3])﻿

﻿

﻿

214. Hüküm

Ayşe Hâtun bt. Ali’nin eski kocası Mehmed Bey b. Gazanfer’den nafakasını aldığı

İbrâ Mahmiye-i İstanbul’da Yenibahçe kurbunda sâkine Ayşe Hâtun bt. Ali meclis-i şer‘-i hatîrde zevc-i sâbıkı râfi‘ü’l-kitâb Mehmed Bey b. Gazanfer muvâcehesinde ikrâr ve i‘tirâf edip mezbûr Mehmed Bey mukaddemâ beni tatlîk ettikde, bi hakki’l-hidâne hacr ve terbiyemde olan sagīr oğlu işbu Hasan için beher yevm farz ve takdîr olunan beşer akçeden dört senede babası mezbûr üzerinde yedi bin iki yüz akçe nafaka-i ma‘rûza-i müstedâne cem‘ olmuş idi hâlâ meblağ-ı mezbûrun üç bin akçesini mezbûr Mehmed Bey yedinden alıp kabz edip dört bin iki yüz akçe da‘vâsından mezbûrun zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Hüseyin Efendi el-İmâm, İbrahim Halîfe el-Müezzin, Zülfikār Ağa b. Abdullah, Mehmed Çelebi b. Ahmed.

(İSTANBUL12 - cilt: 16, sayfa: 233 - Hüküm no: 214 - Orijinal metin no: [19a-1])﻿

﻿

﻿

215. Hüküm

Râbia bt. Mehmed’in bozahânesinden Mustafa Çelebi’ye düşen iki hisseyi el-Hâc Muharrem b. Ali’ye devrettiği

Sulh Medîne-i Galata a‘mâlinden kasaba-i Kasımpaşa’da el-Hâc Ahmed mahallesinde sâkine olup mukaddemâ vefât eden Râbia bt. Mehmed nâm hâtunun verâseti zevc-i metrûkü el-Hâc Muharrem b. Ali’ye ve mezbûrun li ebeveyn kız karındaşı Fâtıma Hâtun’un sadrî kebîr oğlu Mustafa Çelebi ile sadriyye kızı Ayşe nâm hâtun münhasıra ve tashîh-i mes’eleleri altı sehimden olup sihâm-ı merkūmenin üç sehmi mezbûr el-Hâc Muharrem’e ve iki sehmi mezbûr Mustafa Çelebi’ye ve bir sehmi mezbûre Ayşe Hâtun’a isâbet eylediği şer‘an zâhir oldukdan sonra, mezbûr Mustafa Çelebi meclis-i şer‘-i hatîr-i lâzımü’t-tevkīrde zikri âtî bozahâneye vâzı‘u’l-yed olan mezbûr el-Hâc Muharrem mahzarında ikrâr ve takrîr-i kelâm edip mukaddemâ vefât eden merkūme Râbia Hâtun’un terekesinden olup kasaba-i mezbûrede Debbâğlar sokağında vâki‘ lede’l-ahâlî ma‘lûmü’l-hudûd olan mârrü’z-zikr bozahâneden iki sehim hissemi mezbûr el-Hâc Muharrem’den da‘vâ eylediğimde mezbûr dahi ol bozahâne Kasımpaşa vakfından olup müteveffât-ı merkūme Râbia Hâtun hâl-i sıhhatinde, ol bozahânenin hakk-ı tasarrufun mütevellîsi Abdullah Efendi izniyle kendiye meccânen ferâğ eylediğini iddi‘â eyledikde ben dahi inkâr etmekle beynimizde münâza‘ât-ı kesîre vâkı‘a olmuş idi el-hâletü hâzihî mezbûr el-Hâc Muharrem vesâtat-ı muslihîn ile da‘vâ-yı merkūmdan an inkâr benim ile mahalle-i merkūmede vâki‘ lede’l-ahâlî ma‘lûmü’l-hudûd bir bâb tahtânî odayı ve sofayı ve müşterek su kuyusunu müştemil on bin akçe kıymetli mülk menzili ile sekiz bin akçe üzerine sulh olup ben dahi ber minvâl-i muharrer sulhu kabûl ve bedel-i sulh olan menzili mezbûr ile sekiz bin akçeyi mezbûr el-Hâc Muharrem yedinden alıp kabz edip ol bozahâneye müte‘allika da‘vâdan mezbûr zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Odabaşı Ali Beşe b. Abdullah, İbrahim Çelebi b. Ali er-Râcil, Ali Çelebi b. Ramazan, Ahmed Beşe b. Mustafa, Ahmed Çelebi b. Mustafa, Ahmed Çelebi b. Mahmud kethüdâ-yı muhzırân, Mehmed Çelebi b. Ali, Abdülkādir Efendi el-Kâtib, Şükrullah Bey el-Muhzır, çukadar Ali Beşe, Çorbacı Mustafa Beşe, Baba Resûl b. Rıdvan, Mustafa Çelebi b. İsâ el-Muhzır, Abdi Çelebi el-Muhzır, Mehmed b. Ramazan, Mustafa Çelebi el-Muhzır.

(İSTANBUL12 - cilt: 16, sayfa: 233 - Hüküm no: 215 - Orijinal metin no: [19a-2])﻿

﻿

﻿

216. Hüküm

İbrahim Çelebi b. Bayram’ın Kayazâde Mehmed Çavuş vakfına olan borcunu mütevellî Mustafa Efendi b. İbrahim’e teslimi

İkrâr-ı deyn Mahmiye-i İstanbul’da Kayazâde Mehmed Çavuş vakfına hâlâ mütevellî olan işbu bâ‘isü’l-kitâb Mustafa Efendi b. İbrahim mahfil-i kazâda, gönderci tâifesinden İbrahim Çelebi b. Bayram ile zevcesi Fâtıma bt. Osman muvâcehelerinde bi’t-tevliyye üzerlerine da‘vâ ve takrîr-i kelâm edip mezbûr İbrahim Çelebi zimmetinde vakf-ı mezbûr malından yüz kıt‘a riyâlî guruş olup meblağ-ı mezbûru merkūme Fâtıma tarafından emr [ve] kabûlü hâviye kefâlet-i sahîha-i şer‘iyye ile kefîl olmuş idi hâlâ meblağ-ı mezbûru merkūm İbrahim Çelebi’den bi’t-tevliyye taleb ederim suâl olunsun dedikde gıbbe’s-suâl merkūm İbrahim Çelebi cevâbında bi’l-vâki‘ [fi’l-vâki‘] vakf-ı mezbûr malından yüz dokuz riyâlî guruş mütevellî-i merkūma zimmetimde vâcibü’l-edâ ve lâzımü’l-kazâ deynim vardır deyû bi tav‘ihî ikrâr ve i‘tirâf etmeğin ikrâr[ı] mûcebince meblağ-ı mezbûr yüz kıt‘a riyâlî guruşu mütevellî-i merkūma edâ ve teslîm[e] merkūm İbrahim Çelebi’ye tenbîh birle mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah Çelebi b. Mustafa, Resûl b. Rıdvan, Mehmed b. Ramazan, Hızır b. Abdünnebî.

(İSTANBUL12 - cilt: 16, sayfa: 234 - Hüküm no: 216 - Orijinal metin no: [19a-3])﻿

﻿

﻿

217. Hüküm

El-Hâc Anber Ali Ağa’nın arsasıyla su kuyusu ve duvarını Şâhin Ağa b. Abdülmennân’a sattığı

Mülknâme-i arsa Mahmiye-i İstanbul’da Sofular mahallesinde sâkin umdetü’l-emâcid ve’l-a‘yân el-Hâc Anber Ali Ağa tarafından husûs-ı âti’l-beyânı ikrâra vekîl olup Hacı Mehmed Beşe b. Ahmed ve Osman Beşe b. Mustafa şehâdetleri ile şer‘an vekâleti sâbite olan Ebûbekir Çelebi b. Mehmed meclis-i şer‘-i hatîrde işbu bâ‘isü’l-kitâb Şâhin Ağa b. Abdülmennân mahzarında bi’l-vekâle ikrâr ve takrîr-i kelâm edip müvekkili müşârün-ileyh el-Hâc Ali Ağa’nın silk-i mülkünde münselik olup mahalli mezbûrede vâki‘ bir tarafı Belkıs nâm hâtuna meşrûta vakıf menzile ve bir taraf müvekkili mûmâ-ileyhin mülk bahçesine ve bir tarafı tarîk-i hâssa ve bir tarafı tarîk-i âma mahdûd tûlen yirmi yedi zirâ‘ ve arzen on sekiz bi hesâb-ı şatrancî dört yüz seksen altı zirâ‘ arsa-i hâliye ve su kuyusu ve müvekkili mûmâ-ileyhin bahçesi tarafında vâki‘ taş duvarı ile merkūm Şâhin Ağa’ya otuz bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber minvâl-i muharrer iştirâ ve tesellüm ve kabûl ve kabz eyledikden sonra semeni olan meblağ-ı mezbûr otuz bin akçeyi müvekkili müşârün-ileyh el-Hâc Ali Ağa müşterî-i merkūm Şâhin Ağa yedinden tamâmen alıp kabz eyledi ba‘de’l-yevm zikr olunan dört yüz yetmiş altı zirâ‘ ebniye ile su kuyusu ve taş duvar merkūm Şâhin Ağa’nın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Abdüllatif Efendi b. Halil el-İmâm, Mehmed Emin b. Ali el-Müezzin, el-Hâc Mehmed Efendi b. Nurullah, Süleyman Bey b. Mehmed el-Cündî İbrahim Efendi b. Çelebizâde, Ahmed Çelebi b. Cafer Ağa, Mehmed Çelebi b. Mustafa, Mehmed b. (...).

(İSTANBUL12 - cilt: 16, sayfa: 235 - Hüküm no: 217 - Orijinal metin no: [19a-4])﻿

﻿

﻿

218. Hüküm

Meryem bt. Abdullah’ın boşandığı kocası Mehmed b. Mustafa ile sulh olduğu

Sulh Mahrûse-i Galata’ya tâbi‘ kasaba-i Tophâne’de Güğümbaşı odalarında sâkine Meryem bt. Abdullah nâm hâtun meclis-i şer‘-i hatîr-i lâzımü’t-tevkīrde zevc-i mutallıkı Mehmed b. Mustafa mahzarında ikrâr ve takrîr-i kelâm edip zevcim mezbûr Mehmed târih-i kitâbdan iki sene mukaddem talâk-ı bâyin ile beni tatlîk etmeğin zimmetinde mütekarrir ve ma‘kūdun-aleyh olan iki bin akçe mehr-i müeccelim kalmış idi. Da‘vâ ve taleb eylediğimde zikr olunan iki bin akçe mehr-i müeccelinden fâriğa olmak üzre benimle muhâla‘a-i sahîha ile muhâla‘a eylemişdin dedikde beynimizde münâza‘ât-ı kesîre vâkı‘a olmuş idi el-hâletü hâzihî tavassut-ı muslihîn ile beş yüz akçe üzerine beni inşâ-i akd-i sulh ettikde, ben dahi sulh-ı mezbûru kabûl ve bedel-i sulh olan meblağ-ı mezbûr beş yüz akçeyi yedinden ahz u kabz eyledim ba‘de’l-yevm husûs-ı mezbûra müte‘allika da‘vâdan mezbûr Mehmed’in zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Hasan b. Abdullah, Abdi Çelebi b. Hüseyin, Sadi b. Hüseyin, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 236 - Hüküm no: 218 - Orijinal metin no: [19b-1])﻿

﻿

﻿

219. Hüküm

Mehmed Beşe b. Ali’nin el-Hâc Hasan b. Abdullah’taki alacağını terekesinden Âfitab bt. Abdullah’ın ödemesi gerektiği

Yüz elli guruş isbâtı Mahmiye-i İstanbul’da Seferikoz mahallesi sâkinlerinden râfi‘ü’l-kitâb Mehmed Bey b. Ali meclis-i şer‘-i hatîrde mahalle-i mezbûre sükkânından olup mukaddemâ fevt olan el-Hâc Hasan b. Abdullah’ın terekesine vâzı‘atü’l-yed olan zevce-i metrûkesi Âfitab bt. Abdullah muvâcehesinde da‘vâ edip mezbûr el-Hâc Hasan’a hayâtında mudârebeten yüz elli riyâlî guruş def‘ ve teslîm edip ol dahi tesellüm ve kabz ettikden sonra meblağ-ı mezbûr yedinde iken Mehmed Bey fevt olmağla tereke-i vâfiyyesinden bana lâzımü’l-edâ deynidir, mezbûreden terekesinden taleb ederim suâl olunsun dedikde gıbbe’s-suâl mezbûre Âfitab husûs-ı mezbûru münkire olıcak müdde‘î-i mezbûrdan müdde‘âsını mübeyyine beyyine taleb olundukda udûl-i ricâlden olup mahalle-i mezbûra sâkinlerinden el-Hâc Mustafa b. Abdullah ve Ahmed b. Ebûbekir nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr Mehmed Bey merkūm el-Hâc Hasan’a hayâtta iken mudârebeten huzûrumuzda yüz elli riyâlî guruş def‘ ve teslîm eyleyip mezbûr el-Hâc Hasan dahi vech-i muharrer üzre meblağ-ı mezbûru tesellüm ve kabz ettikden sonra mezbûr el-Hâc Hasan meblağ-ı mezbûr yedinde iken mücehhelen fevt olmağla meblağ-ı mezbûr terekesinden müdde‘î-i mezbûr Mehmed Bey’e lâzımü’l-edâ deynidir. Biz bu husûsa bu vech üzre şâhidleriz şehâdet dahi ederiz deyû her biri münkire-i mezbûre muvâcehesinde edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiyye şehâdetleri makbûle olup müdde‘î-i mezbûra meblağ-ı mezbûrdan küllen ve ba‘zan müteveffâ-yı mezbûrun hayâtında ahz ve istîfâ veya hibe ve taraf-ı şer‘iyyeden bir tarîk ile zimmetini ibrâ etmediğine, ba‘de’t-tahlîfi’ş-şer‘î meblağ-ı mezbûru tereke-i vâfiyyesinden müdde‘î-i mezbûra teslîme mezbûre Âfitab’a tenbîh olunup mâ hüve’l-vâki‘ gıbbe’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed Efendi b. Mustafa el-İmâm, Ahmed Çelebi b. Mehmed Efendi, Davud Çavuş b. Şaban, Mehmed Bey b. Ramazan.

(İSTANBUL12 - cilt: 16, sayfa: 236 - Hüküm no: 219 - Orijinal metin no: [19b-2])﻿

﻿

﻿

220. Hüküm

Fâtıma bt. Yusuf’un eski kocası Mustafa Beşe b. İbrahim’den alacağını tahsil ettiği

Sulh Mahmiye-i İstanbul’da Emin Bey mahallesinde sâkine Fâtıma bt. Yusuf nâm hâtun meclis-i şer‘-i şerîf-i lâzımü’t-teşrîfde, zevc-i sâbıkı işbu bâi‘sü’l-kitâb Mustafa Beşe b. İbrahim mahzarında ikrâr ve takrîr-i kelâm edip mezbûr Mustafa Beşe zimmetinde cihet-i karz-ı şer‘îden yirmi beş esedî guruş hakkım ile mukaddemâ zevcesi olan Sâliha bt. Ahmed Kapudân nâm hâtunu tatlîk ettikde, mehr-i müecceli olan üç bin akçeyi mezbûre Sâliha’ya ver deyû bana emr edip ben dahi emrine binâ’en meblağ-ı mezbûr üç bin akçeyi mezbûre Sâliha’ya def‘ ve teslîm etmiş idim hâlâ meblağ-ı mezbûr üç bin akçe ile meblağ-ı merkūm yirmi beş esedî guruşu merkūmdan da‘vâ ve taleb eylediğimde ol dahi inkâr etmeğin beynimizde münâza‘ât-ı kesîre vukū‘undan sonra vesâtat-ı muslihîn ile merkūm Mustafa benimle bin akçe üzerine inşâ-i akd-i sulh ettikde, ben dahi sulh-ı mezbûru kabûl ve bedel-i sulh olan meblağ-ı mezbûr bin akçeyi mezbûr Mustafa Beşe yedinden tamâmen ahz u kabz eyledim ba‘de’l-yevm meblağ-ı mezbûra müte‘allika de‘âvî ve mütâlebâtdan mezbûr Mustafa Beşe’nin zimmetini ibrâ-i âm-ı kātı‘ü’n-nizâ‘ ile ibrâ eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Ali Çelebi berber, Ali b. Abdullah, Abdullah Efendi, Veli b. Mahmud, Abdi b. Hüseyin, Mehmed b. Ramazan, Resûl b. Rıdvan.

(İSTANBUL12 - cilt: 16, sayfa: 237 - Hüküm no: 220 - Orijinal metin no: [19b-3])﻿

﻿

﻿

221. Hüküm

Ayşe bt. Mehmed’in Siyavuş Ağa b. Abdülmennân’a bey‘-i bi’l-istiğlâl yoluyla sattığı menzilini bir seneliğine kiraladığı

İstiğlâl Mahmiye-i İstanbul’da Seydî Bey mahallesinde sâkine Ayşe bt. Mehmed nâm hâtun tarafından ikrâr-ı âti’z-zikre vekîl olup mezbûreyi bi’l-ma‘rifeti’ş-şer‘iyye ârifân olan Süleyman Çelebi b. Dede Bâli ve Hızır Beşe b. Şaban şehâdetleri ile vekâleti sâbite olan sadrî oğlu Süleyman Çelebi b. Sinan meclis-i şer‘-i hatîrde hâfızü’l-kitâb Siyavuş Ağa b. Abdülmennân [ve] ikrâr-ı âtîyi tasdîke vekîl olan Mehmed Efendi b. Hasan mahzarında bi’l-vekâle ikrâr ve takrîr-i kelâm edip müvekkili mezbûr Siyavuş Ağa’dan iktirâz ve kabz eylediğim yüz seksen beş esedî guruşa mahalle-i merkūmede vâki‘ bir cânibi Ahmed Beşe b. Mehmed mülküne ve bir tarafı Molla Gürânî vakfına ve bir cânibi yine mezbûr Mehmed Beşe mülküne ve bir cânibi tarîk-i âma müntehî büyûtu hâvî mülk menzilimi bi tarîki’l-istiğlâl mezbûr Siyavuş Ağa’ya bey‘ ve teslîm ol dahi ber vech-i muharrer iştirâ ve tesellüm eyledikden sonra ba‘de’t-tahliyyeti’ş-şer‘iyye menzili mezbûru yirmi yedi esedî guruş ve üç rub‘a târih-i kitâbdan bir sene tamâmına değin mezbûr Siyavuş Ağa’dan istîcâr ve tesellüm edip mezbûr Siyavuş Ağa dahi bana îcâr ve teslîm eyledi dedikde gıbbe’t-tasdîki’l-mu‘teber mâ vaka‘a ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed b. el-Hâc Memi, Mustafa b. Süleyman, Süleyman b. Dede Bâli, Ahmed Çelebi b. Ali, keçecibaşı Mehmed Çelebi.

(İSTANBUL12 - cilt: 16, sayfa: 238 - Hüküm no: 221 - Orijinal metin no: [19b-4])﻿

﻿

﻿

222. Hüküm

Abdurrahman Beşe b. Abdurrahim’in borcuna Osman Beşe b. Mahmud’un kefil olduğu

İkrâr-ı deyn ve kefâlet Dergâh-ı âlî yeniçerilerinin altmışıncı ağa bölüğü odası ahâlîsinden Abdurrahman Beşe b. Abdurrahim nâm râcil meclis-i şer‘-i hatîr-i lâzımü’t-tevkīrde zikr olunan oda[ya] vakf olan akçenin bi’l-fi‘l mütevellîsi olan Ahmed Beşe b. Bâli mahzarında tav‘an ikrâr ve takrîr-i kelâm edip vakf-ı mezbûr malından zimmetimde beş yüz dokuz dirhem riyâlî guruş asl-ı mâl ile yetmiş beş riyâlî guruş ribh-i şer‘î ki vakf-ı mezbûra cem‘an beş yüz yetmiş beş riyâlî guruş deynim olup meblağ-ı mezbûru târih-i kitâb şehri gurresinden bir sene tamâmına değin edâya ta‘ahhüd eyledim dedikde gıbbe’t-tasdîki’l-mu‘teber meblağ-ı mezbûra oda-i merkūme odabaşısı işbu hâzır bi’l-meclis Osman Beşe b. Mahmud mezbûr Abdurrahman Beşe Efendi ile kefîl olmağın mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene selâse ve seb‘în ve elf. [20a]

Şuhûdü’l-hâl: El-Hâc Mehmed Beşe b. Abdülgani, Ali Beşe b. Mehmed, Mehmed Beşe b. Muharrem, Ali Beşe b. Derviş Dede, Mehmed Beşe b. Ahmed, İbrahim Beşe b. Uzun İshak Beşe, çukadar Ali Beşe, Türbedâr Ahmed Hoca.

(İSTANBUL12 - cilt: 16, sayfa: 238 - Hüküm no: 222 - Orijinal metin no: [19b-5])﻿

﻿

﻿

223. Hüküm

Sâliha bt. Muslu’nun Yusuf Beşe b. Abdullah’a olan borcu taksite bağlandığı

Taksît Mahmiye-i İstanbul’da Langa kurbunda sâkine Sâliha bt. Muslu nâm hâtun meclis-i şer‘de işbu bâ‘isü’l-kitâb Yusuf Beşe b. Abdullah nâm kimesne mahzarında bi tav‘ihâ ikrâr ve takrîr-i kelâm edip mezbûr Yusuf Beşe’ye cihet-i deyn-i şer‘îden zimmetimde beş bin akçe deynim olup meblağ-ı mezbûru def‘aten edâya iktidârım olmayıp taksîte tâlib olduğumda, ol dahi her ayda yüz akçe vermek üzre târih-i kitâbdan elli ay tamâmına dek taksît edip ben dahi taksît-i mezbûru kabûl eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Mehmed b. Ramazan, Hüseyin b. Ebûbekir, Şükrullah b. Mustafa, Resûl b. Rıdvan.

(İSTANBUL12 - cilt: 16, sayfa: 239 - Hüküm no: 223 - Orijinal metin no: [20a-1])﻿

﻿

﻿

224. Hüküm

Ayşe Kadın bt. Mehmed Efendi’nin menzilinin Havva Kadın bt. Mustafa’ya satıldığı

Mülknâme Mahmiye-i İstanbul’da mukaddemâ Arpa Emîni mahallesi sâkinelerinden olup hâlâ Muhtesib İskender mahallesi sükkânından olan Ayşe Kadın bt. Mehmed Efendi tarafından husûs-ı câi’z-zikre vekîl olup mezbûreyi ma‘rifet-i şer‘iyye ile ârifân Süleyman Halîfe b. Mustafa el-Müezzin ve Mehmed Efendi b. Yunus şehâdetleri ile şer‘an vekâleti sâbite olan Ali Çelebi b. Abdullah nâm kimesne meclis-i şer‘-i şerîf-i şâmihu’l-imâdda râfi‘atü’l-kitâb Havva Kadın bt. Mustafa tarafından tasdîk-ı âti’z-zikre vekîl olup mezbûreyi ârifân olan Ali Halîfe b. Mustafa ve Zülfikār b. Abdullah şehâdetleri ile şer‘an vekâleti sâbite olan Süleyman Beşe b. Hasan muvâcehesinde bi’l-vekâle ikrâr ve takrîr-i kelâm edip müvekkilem mezbûre Ayşe Kadın zikr olunan Arpa Emîni mahallesinde vâki‘ bir tarafı Sâime Hâtun mülkü ve bir tarafı el-Hâc Mustafa mülkü ve bir tarafdan ba‘zan Paşmakçızâde ve ba‘zan Ömer Beşe mülkleri ve bir tarafdan tarîk-i âm ile mahdûd olup iki bâb fevkānî odaları ve matbahı ve bir bâb tahtânî odayı ve odunluğu ve ayazma ve zât-ı eşcâr-ı müsmire ve gayr-ı müsmire [ve] cüneyneyi ve kenîfi müştemil mülk menzilini cemî‘ tevâbi‘ ve levâhıkı ve kâffe-i hukūk ve merâfıkı ile merkūme Havva Kadın’a elli yedi bin akçeye bey‘-i bâtt-ı sahîh-i şer‘î ile bey‘ ve teslîm edip ol dahi iştirâ ve tesellüm ve kabûl ettikden sonra meblağ-ı mezbûr elli yedi bin akçeyi merkūme Havva yedinden alıp kabz eyledi ba‘de’l-yevm menzili mezbûr cemî‘ tevâbi‘i ile mezbûre Havva’nın mülk-i müşterâsıdır keyfe mâ yeşâ’ ve yahtâr mutasarrıfe olsun dedikde vekîl-i mezbûrun ikrâr-ı meşrûhunu mezbûr Süleyman Beşe vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şevvâli’l-mükerrem sene 1073.

Şuhûdü’l-hâl: Hasan Efendi b. Mahmud el-İmâm, Ali Halîfe b. Mustafa el-Müezzin, Bayram b. Sadi, Ahmed Çelebi b. Bâli, Ahmed Hoca Türbedâr, Ebûbekir b. Musa, Süleyman b. Hasan, el-Hâc Ahmed b. Mahmud.

(İSTANBUL12 - cilt: 16, sayfa: 239 - Hüküm no: 224 - Orijinal metin no: [20a-2])﻿

﻿

﻿

225. Hüküm

El-Hâc Mustafa b. Himmet’in mülkünü Râbia bt. el-Hâc Mustafa’ya sattığı

Mülknâme Dârü’l-hilâfeti’l-aliyye Kostantıniyye el-mahmiyye’de [Ke]çeci Pîrî mahallesi ahâlîsinden el-Hâc Mustafa b. Himmet nâm kimesne meclis-i şer‘-i hatîr-i lâzımü’t-tevkīrde hâfızatü’l-kitâb Râbia bt. el-Hâc Mustafa nâm hâtun mahzarında tav‘an ikrâr ve takrîr-i kelâm edip mahalle-i mezbûrede vâki‘ bir cânibi Suyolcu Mehmed mülküne ve bir cânibi imâm vakfına ve bir cânibi tarîk-i hâssa ve bir cânibi tarîk-i âma müntehî hâriciyye bir fevkānî selâmlık odasını ve ahırı ve kenîfi ve dâhiliyye bir bâb fevkānî oda ve bir bâb tahtânî oda ve bir kileri ve matbahı ve su kuyusunu ve kenîfi ve muhavvata-i yesîreyi müştemil mülk-i mezbûru Râbia Hâtun’a altmış bin fıddî râyic fi’l-vakt akçeye tarafeynden îcâb ve kabûlü hâvî bey‘-i kat‘î ile bey‘ ve teslîm ol dahi ber minvâl-i muharrer iştirâ ve tesellüm eyledikden sonra semeni olan meblağ-ı mezbûr altmış bin akçeyi mezbûre Râbia Hâtun yedinden bi’t-tamâm ve’l-kemâl alıp min ba‘d menzili mezkûr mezbûre Râbia Hâtun’un mülk-i müşterâsı olmuşdur keyfe mâ yeşâ’ ve yahtâr mutasarrıfe olsun dedikde mukırr-ı [mez]bûru mezbûre Râbia Hâtun kelimât-ı meşrûhasında vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed Efendi b. Yusuf el-İmâm, Mehmed Halîfe b. Mustafa el-Müezzin, Mehmed b. İsmail el-Kayyım, Hasan Halîfe b. İbrahim, El-Hâc İsmail b. Hüseyin, Ömer Efendi el-İmâm, Ahmed Çavuş, Mustafa Beşe b. Durak, Sâlih b. Mehmed, Ahmed Çelebi b. Ali Serbölük, İsâ Çelebi b. İbrahim, Abdi Çelebi el-Muhzır.

(İSTANBUL12 - cilt: 16, sayfa: 240 - Hüküm no: 225 - Orijinal metin no: [20a-3])﻿

﻿

﻿

226. Hüküm

Eğin’in Behrâm mahallesinden Sefer isimli Ermeni’nin vârisleri ile Kirkor v. Hindi’nin alacak verecek davasından sulh oldukları

Sulh Fi’l-asl vilâyet-i Anadolu’da nefs-i kasaba-i Eğin mahallâtından Behrâm mahallesi sükkânından olup bundan akdem mahmiye-i İstanbul’da ekmekçi iken hâlik olan Sefer nâm Ermeni’nin verâseti, zevce-i metrûkesi Agike ile sulbî kebîr oğlu Markar’a ve sulbiye sagīre kızı Azer’e münhasıra olduğu şer‘an zâhir ve mezbûr Markar sagīre-i mezbûrenin vasîsi olduğu mütehakkik oldukdan sonra, mezbûr Markar kendi tarafından asâleten ve vesâyeten ve mezbûre Agike tarafından vekîl olup Serkis v. Rum ve Mıgırdiç v. Murad şehâdetleri ile şer‘an vekâleti sâbite oldukdan sonra vekâleten meclis-i şer‘-i hatîrde Kirkor v. Hindi mahzarında asâleten ve vekâleten ve vesâyeten ikrâr ve takrîr-i kelâm edip mûrisimiz müteveffâ-yı mezbûr hayâtında mezbûr Kirkor ile ekmekçiler san‘atında şerîkler olup mâl-ı şirketden merkūm Kirkor’da yirmi bin akçesi kalıp hâlik olmağla meblağ-ı mezbûru da‘vâ ettiğimde inkâr edip ben dahi isbâta kādir olmayıp yemîn etmesi mukarrer olup sagīr hakkında sulh enfa‘ olmağla da‘vâ-yı mezbûreden mezkûr Kirkor benimle beş bin akçe üzerine sulh olup ben dahi sulh-ı mezbûru kabûl ve bedel-i sulh olan meblağ-ı mezbûru yedinden kabz eyledim ba‘de’l-yevm husûs-ı mezbûra müte‘allika da‘vâ ve nizâ‘ım kalmadı dedikden sonra merkūm Kirkor dahi meclis-i mezbûrda takrîr-i kelâm edip hâlik-i merkūm hâl-i sıhhatinde Hacı Ali nâm kimesneden iktirâz eylediği iki yüz guruşa emri ile ben kefîl olmağla ba‘de helâkihî merkūm Hacı Ali benden kefâletime binâ’en meblağ-ı mezbûru ahz eyledi deyû da‘vâ etmiş idim. Ol da‘vâdan ve şirket-i mezbûre müte‘allika da‘vâdan verese-i merkūmunun zimmetlerini ibrâ-i âm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tesâdukı’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem sene 1073.

Şuhûdü’l-hâl: Şaban Efendi b. Receb el-İmâm, Hâfız Osman Efendi b. Ömer el-Müezzin, Fazlı b. Mehmed, Mehmed b. Mustafa.

(İSTANBUL12 - cilt: 16, sayfa: 241 - Hüküm no: 226 - Orijinal metin no: [20a-4])﻿

﻿

﻿

227. Hüküm

Şeyh Yavsi zâviyesinin vekili Siyami Dede b. Veli’nin zâviyeye yeni kuyu açmak işini üç Ermeni’ye kiraladığı

İstîcâr Mahmiye-i İstanbul’da Sultan Bayezid Hân -aleyhi’r-rahmeti ve’l-gufrân-kutbü’l-ârifîn Şeyh Yavsi -kuddise sırruhü’l-azîz-hazretleri için binâ eyledikleri zâviyenin bi’l-fi‘l mütevellîsi olan iftihârü’l-meşâyih ve’l-mürşidîn eş-Şeyh Abdülbâkī Efendi b. eş-Şeyh Abdülmecid Efendi tarafından Mehmed Efendi b. Mustafa ve Şaban Efendi b. Musa şehâdetleri ile şer‘an vekâleti sâbite olan Siyami Dede b. Veli meclis-i şer‘-i hatîr-i lâzımü’t-tevkīrde tâife-i lağımcıyândan Matik v. Bahâdır ve Edil v. Megar ve Güldede v. Budak nâm Ermeniler muvâcehesinde bi’l-vekâle takrîr-i kelâm edip zâviye-i mezbûrede şeyh olanlara süknâsı meşrût olan menzilin içinde olan kuyu örülüp kābil-i intifâ‘ ve imâret olmamağla menzili merkūma bir kuyu hafr olunmak ehem ve elzem olmağın ol örülen kuyunun kurbunda ana mu‘âdil olup suyu zâhir olunca ağızlık ve bileziğinden mâ‘adâ bi’r-i mezbûrun öründüsüne harc ve sarf olunan ahcâr üzerlerine olmak vechi ile on altı kulaç bir kuyu hafrına merkūm Ermenileri dört bin beş yüz akçeye istîcâr edip meblağ-ı mezbûrdan bin akçesin yedlerine teslîm edip meblağ-ı bâkī üç bin beş yüz akçeleri elân zimmetimde[dir] dedikde merkūm Ermeniler dahi vekîl-i mezbûrun kelimât-ı muharreresini vicâhen tahkīk ve şifâhen tasdîk etmeğin vâki‘ü’l-hâl hıfzen li’l-makāl ketb ve imlâ olundu. Fi’l-yevmi’s-sâmin ve’l-ışrîn min Şevvâli’l-mükerrem sene 1073.

Şuhûdü’l-hâl: Musa De[de] b. İlyas, Mehmed b. Ramazan, Mustafa b. İsâ, Hacı Veli, Abdi Çelebi.

(İSTANBUL12 - cilt: 16, sayfa: 241 - Hüküm no: 227 - Orijinal metin no: [20a-5])﻿

﻿

﻿

228. Hüküm

Derviş Ali mahallesinden Fâtıma bt. Hasan’ın İsmail Çelebi’den muhâlaa yoluyla boşandığı

Hul‘ Husûs-ı âti’l-beyânın mahallinde tahrîri iltimâs olunmağın, savb-ı şer‘den irsâl olunan Mevlânâ Brusî Hüseyin Efendi mahmiye-i İstanbul’da Derviş Ali mahallesinde sâkin olan İsmail Çelebi b. (…) menziline varıp zeyl-i kitâbda isimleri mastûr olan müslimîn huzûrunda akd-i meclis-i şer‘-i hatîr [20b]

(İSTANBUL12 - cilt: 16, sayfa: 242 - Hüküm no: 228 - Orijinal metin no: [20a-6])﻿

﻿

﻿

229. Hüküm

Sâbiha bt. İbrahim’in arsasını Rahime Hanım bt. Hasan Paşa’ya sattığı

Mülknâme-i arsa Mahmiye-i İstanbul’da Molla Aşkī mahallesinde sâkine Sâbiha bt. İbrahim nâm hâtun tarafından ikrâr-ı âti’z-zikre vekîl olup zâtını ma‘rifet-i şer‘iyye ile ârifân olan Mehmed Çelebi b. Sinan ve Ali Çelebi b. Mustafa nâm kimesneler şehâdetleriyle vekâleti sâbite olan li ebeveyn karındaşı Mehmed Çelebi b. İbrahim nâm kimesne meclis-i şer‘-i hatîrde hâfızatü’l-kitâb Rahime Hanım bt. Hasan Paşa mahzarında bi’l-vekâle ikrâr ve takrîr-i kelâm edip müvekkilem mezbûre Sâbiha mahmiye-i merkūmede Cerrâh Mehmed Paşa câmi‘i kurbunda el-Hâc Ahmed mahallesinde vâki‘ bir cânibi Çelgin Ahmed Bey mülküne ve bir cânibi Sâliha Hâtun mülküne ve bir tarafı tarîk-i hâssa ve bir cânibi tarîk-i âma müntehî üç mülk taş duvarı müştemil mülk arsa-i hâliyesini mezbûra Rahime Hanım’a doksan beş esedî guruşa bey‘-i kat‘î ile bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr doksan beş esedî guruşu yedinden tamâmen alıp kabz eyledim min ba‘d arsa-i mezbûre Rahime Hanım’ın mülk-i müşterâsı olmuşdur keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şevvâli’l-mükerrem sene 1073.

Şuhûdü’l-hâl: Seyyid Mehmed Çelebi, Mehmed Efendi b. Mustafa el-İmâm, Mahmud Halîfe b. Mustafa el-Müezzin, Yek-sereci Hacı Mehmed, Acemi Çorbacısı İvaz Ağa, Celeb Mehmed Bey el-Cündî Abdi Çelebi el-Muhzır.

(İSTANBUL12 - cilt: 16, sayfa: 243 - Hüküm no: 229 - Orijinal metin no: [20b-1])﻿

﻿

﻿

230. Hüküm

Ayşe Hâtun’un boşandığı Dilaver b. Abdullah’da kalan eşyalarının anası Fâtıma Hâtun’a verilmesi

Yemîn Mahmiye-i İstanbul’da Şeyh Muhyiddin mahallesinde sâkine olup mukaddemâ vefât eden Ayşe Hâtun’un verâseti zevc-i metrûkü Dilaver b. Abdullah’a ve vâlidesi Fâtıma nâm hâtuna ve sadriyye sagīre kızı Râbia’ya münhasıra olup mezbûre Fâtıma Hâtun meclis-i şer‘de mezbûr Dilaver mahzarında üzerine da‘vâ edip mukaddemâ kızım müteveffât-ı mezbûreyi mezbûr Dilaver tezevvüc eyledikde ben evsât-ı nâsdan olmağla mezbûre[ye] üç beledî döşek ve üç beledî minder altı basma yastık ve otuz miskāl altın bileziğimi âriyet vermiş idim hâlâ mezbûre vefât edip ol eşyâ mezbûr Dilaver yedinde mevcûd olmağla taleb ederim, mezbûrdan suâl olunsun dedikde gıbbe’s-suâl mezbûr Dilaver dahi cevâbında fi’l-vâki‘ mezbûre Fâtıma Hâtun evsât-ı nâsdan olup kızı mezbûreyi tezevvüc eylediğimde yedimde mevcûd olan eşyâ-i mezkûreyi kızı mezbûreye hibe ve teslîm edip fevtinden sonra kendi rub‘ hisseme ta‘yîn olunmağla zabt ederim deyû iddi‘â eylediğinde, gıbbe’l-istintâk ve’l-inkâr mezbûrândan müdde‘âları için beyyine taleb olundukda her biri ityân-ı beyyineye kādir olmayıcak, mezbûre Fâtıma Hâtun’un şeyh-i meşâyihu’l-İslâm hazretlerinden yedinde olan fetvâ-yı şerîfesine nazar olundukda “evsât-ı nâsdan olan Hind kızı Zeyneb’i Zeyd’e tezevvüc eyledikde cihâz nâmına Zeyneb’e bir mikdâr emti‘a ve esvâb verip ba‘dehû Zeyneb fevt olup zevci Zeyd ile anası Hind’i terk ettikde Hind ol emti‘a ve esvâbı âriyet vermiş idim deyû da‘vâ ve Zeyd hibe etmişdin deyip tarafeynin müdde‘âlarına beyyineleri olmayıcak Hind ol emti‘a ve esvâbı yemîni ile almağa kādir olur mu deyû suâl olundukda cevâb-ı bâ savâblarından olur buyurulmağın” fetvâ-yı şerîfe mûcebince ol eşyâyı âriyet verip ve mezbûreye hibe ve temlîk eylediğine yemîn teklîf olundukda mezbûre Fâtıma’ya alâ vefki’l-mes’ûl yemîn billâh etmeğin aynıları mevcûd olmağla zikr olunan eşyâyı mezbûreye red ve teslîme mezbûr Dilaver’e tenbîh birle mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Hüseyin Efendi el-Brusî kâtibü’l-vesîka, Abdünnebî Ağa, Mehmed Ağa b. Mahmud kethüdâyi’l-muhzırân, Mehmed Ağa b. Mahmud sermuhzırân, çukadar Ali Beşe

(İSTANBUL12 - cilt: 16, sayfa: 243 - Hüküm no: 230 - Orijinal metin no: [20b-2])﻿

﻿

﻿

231. Hüküm

Mehmed b. Süleyman’ı Mercan çarşısı yakınında yaralayan Mehmed b. Abdullah ile sulh olduğu

Sulh Mahmiye-i İstanbul’da Mercan sûku kurbunda vâki‘ Hoca Kepçe mahallesinde sâkin Mehmed b. Süleyman meclis-i şer‘-i hatîr-i lâzımü’t-tevkīrde hâfızü’l-vesîka Mehmed b. Abdullah mahzarında ikrâr-ı tâm ve takrîr-i kelâm edip târih-i kitâbdan yirmi yedi gün mukaddem mezbûr Mehmed bıçkı ta‘bîr olunur âlet-i cârihe ile sol pazum üzerine vurup beni mecrûh etmekle mûcebini mezbûrdan taleb ve da‘vâ eylediğimde ol dahi inkâr eylediğinden sonra müdde‘âmı ba‘de’l-isbât vesâtat-ı muslihîn ile da‘vâ-yı meşrûhumdan benimle mezbûr Mehmed beş yüz akçe üzerine inşâ-i akd-i sulh eylediğinde, ben dahi sulh-ı mezbûru kabûl ve bedel-i sulh-ı mezbûru yedinden tamâmen alıp kabz edip min ba‘d cirâha-yı merkūmeye müte‘allika da‘vâdan mezbûrun zimmetini ibrâ-i âm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve[‘l-ışrîn min şehri] Şevvâli’l-mükerrem li sene selâse ve seb‘în ve elf.

Şuhûdü’l-hâl: İbrahim Beşe b. Mehmed er-Râcil, Hüseyin Beşe b. Abdullah, Abdülbâkī Beşe b. Mustafa, Osman Beşe b. İsmail, Halil Beşe b. Mehmed.

(İSTANBUL12 - cilt: 16, sayfa: 244 - Hüküm no: 231 - Orijinal metin no: [20b-3])﻿

﻿

﻿

232. Hüküm

Hâkimin, Ayşe bt. Abdürrezzak adlı kadına ve oğlu Mehmed’e nafaka takdir ettiği

Nafaka Mahmiye-i Kostantıniyye mahallâtından Molla Hüsrev mahallesinde sâkine Ayşe bt. Abdürrezzak nâm hâtuna meclis-i şer‘-i şerîf ve mahfil-i dîn-i münîfde Yusuf b. Abdullah nâm gāib zevcinin kendisine ve gāib-i mezbûrdan olma Mehmed nâm sagīr oğluna nafaka ve kisve ve nafaka cinsinden bir şey bırakmadığına ve göndermediğine dâir yemîn verilmesinin ardından işbu hüccet-i şer‘iyyenin üzerinde imzâsı bulunan hâkim, mezbûrenin talebiyle kendisi ve sagīr oğlu için zevc-i mezbûru üzerine nafakası, kisvesi ve sâir havâic-i zarûriyyesi için, zeyilde mezkûr târihden i‘tibâren yevmî râyicü’l-vakt on iki akçe farz ve takdîr etti. Hâkim-i mûmâ ileyh ayrıca meblağ-ı mefrûz-i mezbûru kendisinin ve sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer zevcine rücû‘ etmesine mezbûre Ayşe’ye izin verdi. Cerâ zâlike ve hurrire fî gurreti Zilka‘deti’ş-şerîfe sene selâse ve seb‘în ve elf.

Şuhûdü’l-hâl: Mustafa Efendi b. Muharrem, Mehmed Efendi b. Mustafa, el-Hâc Ahmed b. Mahmud, Şükrullah b. Mustafa, Abdi b. Hüseyin, Mehmed b. Ramazan

(İSTANBUL12 - cilt: 16, sayfa: 245 - Hüküm no: 232 - Orijinal metin no: [20b-4, Arapça])﻿

﻿

﻿

233. Hüküm

Fâtıma Hâtun bt. Ali’nin el-Hâc Yusuf b. Abdullah’a olan borcunu ödeyerek rehinini geri aldığı

Bi’l-vekâle edâ-i deyn ve kezâlik kabz-ı rehin Mahmiye-i İstanbul’da Süleymaniye mahallesi sâkinlerinden el-Hâc Yusuf b. Abdullah tarafından husûs-ı âti’l-beyâna vekîl olup bimâ hüve nehcü’s-sübût vekâleti sâbite olan Mehmed Bey b. Osman nâm kimesne meclis-i şer‘-i hatîr-i lâzımü’t-tevkīrde Fâtıma Hâtun bt. Ali tarafından deyn-i âti’z-zikri edâya ve mukābelesinde vaz‘ olunan rehni ahz u kabza vekîl olup bi hasebi’ş-şer‘ vekâleti sâbite olan Mustafa Efendi b. İbrahim mahzarında ikrâr ve takrîr-i kelâm edip müvekkile-i mezbûre Fâtıma Hâtun on iki bin akçe deyn mukābelesinde müvekkilim mezbûr el-Hâc Yusuf’a alâ tarîki’r-rehn vaz‘ ve teslîm eylediği bir elmas hâtemi vekîl-i mezbûr Mustafa Efendi yedinden meblağ-ı merkūm on iki bin akçeyi bi’t-tamâm vekâletim hasebiyle alıp kabz eylediğimden sonra def‘ ve teslîm eyledim. Ol dahi bi’l-vekâle rehn-i mezbûru ahz ve tesellüm eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Zi’l-kâ‘deti’l-harâm li sene selâse ve seb‘în ve elf.

Şuhûdü’l-hâl: Mustafa Efendi b. Mustafa, el-Hâc Ahmed Bey b. Mahmud, Hasan Efendi b. Receb, İbrahim Çelebi b. Halil, Halil Çelebi yağlıkçı, Pazara Giden Mustafa Beşe, el-Hâc İbrahim, Süleyman Efendi b. Mustafa.

(İSTANBUL12 - cilt: 16, sayfa: 245 - Hüküm no: 233 - Orijinal metin no: [20b-5])﻿

﻿

﻿

234. Hüküm

Akseki mahallesinden Gülanber bt. Abdullah’ın Gürcü asıllı cariyesi Şahbaz bt. Abdullah’ı tedbîren azat ettiği

Tedbîr Mahmiye-i İstanbul’da Akseki mahalle sâkinelerinden Gülanber bt. Abdullah nâm hâtun meclis-i şer‘-i şerîf-i lâzımü’t-teşrîfde ikrâr ve takrîr-i kelâm edip kendiye rıkkıyyetini mu‘terife olup açık kaşlı, elâ gözlü, orta boylu olan Gürciyyetü’l-asl Şahbaz bt. Abdullah nâm câriye-i memlûkemi tedbîr-i mutlak ile [21a] tedbîr eyledim bi irâdetillâhi te‘âlâ kazâ-i nahb ettikde sâir harâir-i asliyyât gibi hürre olsun dedikde mâ hüve’l-vâki‘ bi’t-taleb ketb olundu. Fi’l-yevmi’s-sânî min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Fahrü’l-eimme Yusuf b. Abdullah Efendi, Hasan Çelebi b. Mehmed, Mehmed b. Mustafa, Mehmed Çelebi b. Hüseyin, Mehmed Beşe er-Râcil, Mustafa Çelebi b. Ahmed Esirci, Mehmed b. Hüseyin, Abdi Çelebi el-Muhzır, Resûl b. Rıdvan el-Muhzır, Pîrî el-Muhzır, Mehmed b. Ramazan el-Muhzır, Ahmed b. Abdülcebbar.

(İSTANBUL12 - cilt: 16, sayfa: 246 - Hüküm no: 234 - Orijinal metin no: [20b-6])﻿

﻿

﻿

235. Hüküm

Sakız’da Metrepolit olan Yuvan v. Fransisko’nun Haseki Mehmed Ağa’ya olan borcu için kefiller bulduğu

İkrâr-ı deyn ve kefâlet Tâife-i zimmîyândan olup medîne-i Sakız’da metrepolid olan Yuvan v. Fransisko nâm zimmî meclis-i şer‘-i hatîr-i lâzımü’t-tevkīrde kırk dokuz hasekiler odası çorbacısı olup yeniçeri ağası kāimmakāmı olan fahrü’l-emâcid ve’l-ekârim Haseki Mehmed Ağa tarafından ikrâr-ı âti’z-zikri tasdîke vekîl olan oda-i mezbûre odabaşısı Ali Beşe b. ( ) mahzarında tâyi‘an ikrâr ve takrîr-i kelâm edip müşârün-ileyh Mehmed Ağa yedinden iktirâz ve kabz edip zimmetimde kazâsı vâcib olan sekiz yüz otuz dört esedî guruşu târih-i kitâb şehri gurresinden yüz seksen gün tamâmına değin edâya ta‘ahhüd eyledim dedikde gıbbe’t-tasdîki’l-mu‘teber Yanaki v. Mihal ve Mihail v. Fatakazarno ve Papa Makaryo v. Yorgi ve Yanaki v. Mihal nâm zimmîler mezbûr Yuvan zimmî emriyle kefîl olmağın mâ vaka‘a bi’t-taleb ketb olundu. Fî gurreti [min şehri] Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Osman Beşe b. İsmail, Mehmed Beşe b. Mustafa, Abdülbâkī Yazıcı, Ali Beşe b. Abdullah, Mustafa Beşe b. Abdullah, Abdi Çelebi el-Muhzır, Şükrullah Beşe el-Muhzır.

(İSTANBUL12 - cilt: 16, sayfa: 246 - Hüküm no: 235 - Orijinal metin no: [21a-1])﻿

﻿

﻿

236. Hüküm

Rüstem Paşa evkafından olan Zincirlikuyu yakınlarındaki hamamın tasarruf hakkının Abdurrahman Çelebi b. Mehmed Efendi’ye tefvîz edildiği

Ferâğ-ı hamam Mahmiye-i İstanbul’da Zincirlikuyu kurbunda vâki‘ merkūm Rüstem Paşa evkāfından olup vâkıfına intimâ ile tecdîdden müstağnî hamama icâre-i mu‘accele ve müeccele ile mutasarrıf olan el-Hâc Mustafa b. el-Hâc Ali meclis-i şer‘-i hatîrde işbu kitâbın sâhibi Abdurrahman Çelebi b. Mehmed Efendi mahzarında ikrâr ve takrîr-i kelâm edip târih-i kitâbdan dört ay mukaddem hamam-ı mezbûrun hakk-ı karâr ve tasarrufunu evkāf-ı mezbûre mütevellîsi Receb Ağa izin ve ma‘rifetiyle mezbûr Abdurrahman Çelebi’ye ferâğ ve tefvîz, ol dahi ber minvâl-i muharrer tefevvüz ve kabûl eyledikden sonra silk-i mülkümde münselik olup hamam-ı mezbûrun içinde mevcûd cins ve adedi beynimizde ilm-i şer‘î ile ma‘lûm peştemâl ve havlu ve tas ve aynayı ve ma‘lûmü’l-mikdâr odunu ve sâir kalîl ve kesîr âlât-ı hamamı iki bin riyâlî guruş ve iki bin esedî ki cem‘an dört bin kıt‘a guruşa mezbûr Abdurrahman Çelebi’ye safka-i vâhide ile bey‘ ve teslîm ol dahi vech-i muharrer üzre iştirâ ve kabûl ve kabz eyledikden sonra semenleri olan meblağ-ı mezbûr dört bin guruşu vech-i muharrer üzre yedinden tamâmen alıp kabz etmiş idim hâlâ eşyâ-i mezkûre mezbûrun mülkü ve hamam-ı mezbûr hakk-ı tasarrufudur, benim kat‘â alâka ve medhalim yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Fahrü’l-müderrisîn Şeyhzâde Mehmed Efendi ve Mehmed Efendi ve İbrahim Çelebi el-Müezzin ve Musa Beşe b. Ömer ve Mustafa Çelebi b. Murad ve Maden Çelebi b. Mehmed, Hasan Bey b. Ömer Bey, Zülfikār Çelebi b. Abdullah, Abdülvehhab b. İsmail, el-Hâc Ahmed b. Mahmud, Abdi Çelebi [b.] Hüseyin ve gayruhüm.

(İSTANBUL12 - cilt: 16, sayfa: 247 - Hüküm no: 236 - Orijinal metin no: [21a-2])﻿

﻿

﻿

237. Hüküm

Yusuf Beşe b. Abdullah’ın mülk menzilini Ali Çelebi b. Arslan’a sattığı

Mülknâme Mahmiye-i İstanbul’da Sarı Nasûh mahallesi ahâlîsinden Yusuf Beşe b. Abdullah meclis-i şer‘de hâfızü’l-kitâb Ali Çelebi b. Arslan nâm râcil mahzarında tav‘an ikrâr ve takrîr-i kelâm edip vilâyet-i Anadolu’da Trabzon mahallâtından Aşağı Hisâr’da Arabistan mahallesinde vâki‘ etrâf-ı erba‘ası Siyavuş b. Abdullah ve Deli Piyâle b. Abdullah ve Hasan b. Ali ve Mehmed Çelebi b. Hüseyin Çavuş nâm kimesneler mülkleriyle Nârin nâm hâtun mülkü ve tarîk-i âma müntehî bir bâb kebîr odalı üç sofa ve iki köşk ve köşk altında bir mahzeni ve bir odayı ve bir sagīr kapısı ve zimmetinde bir odayı ve bir anbarı ve bir fırını ve zât-ı eşcâr-ı müsmire ve gayr-ı müsmire hadîkayı müştemil mülk menzilimi, mezbûr Ali Çelebi’ye üç yüz yetmiş esedî guruşa bey‘-i kat‘î ile bey‘ ol dahi ber minvâl-i muharrer iştirâ ve kabûl ve semeni olan meblağ-ı mezbûr üç yüz yetmiş esedî guruşu mezbûr Ali Çelebi yedinden tamâmen alıp kabz edip menzili mezbûru mahallinde tesellüm ve kabza mezbûr Ali Çelebi’yi taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: El-Hâc Ramazan b. Süleyman, Murtaza Beşe b. Mehmed, İnsan b. Abdullah, el-Hâc Ahmed b. el-Hâc Mustafa, Hüseyin Çelebi b. Yusuf, Osman Beşe b. Ömer ve gayruhüm.

(İSTANBUL12 - cilt: 16, sayfa: 248 - Hüküm no: 237 - Orijinal metin no: [21a-3])﻿

﻿

﻿

238. Hüküm

Belkıs Hâtun bt. Abdullah’ın Ayşe Kadın bt. Sefer’e kalan borcunu ödemesi

Havâle Bâ‘isü’l-kitâb Ayşe Kadın bt. Sefer meclis-i şer‘-i hatîrde Belkıs Hâtun bt. Abdullah muvâcehesinde da‘vâ edip mezbûra Belkıs zimmetinde bin riyâlî guruş hakkım olup dört yüz elli esedî guruşu işbu zahrü’l-müderrisîni’l-fihâm Abdülcelil Efendi’ye bey‘ ettiği arsa semeninden dört yüz elli esedî guruş hakkı olmağla beni havâle edip ben dahi kabûl ettikden sonra bâkī kalan beş yüz elli guruşun elli guruşundan mezbûre Belkıs’ın zimmetini ibrâ ve iskāt eyledim, bâkī beş yüz guruş hakkım kalmışdır taleb ederim suâl olunsun dedikde gıbbe’s-suâl mezbûre Belkıs cevâbında fi’l-vâki‘ kaziyye bâlâda tafsîl olunan vech üzre olmuşdur deyû havâle-i mezbûreyi [ve] bâkī zimmetinde mezbûre Ayşe’ye beş yüz guruş deyni olduğunu ikrâr ve i‘tirâf etmeğin ikrârı mûcebince meblağ-ı bâkī beş yüz guruşu müdde‘iyye-i mezbûre[ye] edâya mezbûre Belkıs’a tenbîh birle mâ vaka‘a bi’t-taleb [ketb] olundu. Fi’l-yevmi’s-sânî min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Hüseyin Efendi el-kadı, Ali Çelebi b. ( ), el-Hâc Ahmed b. Mahmud, Abdi Çelebi b. Hüseyin, Abdullah Çelebi b. Mustafa, Muharrem b. Sefer, Mustafa b. Mehmed, Ali b. Yusuf, Yusuf Efendi b. Yakub, İsmail b. Mehmed, Hasan Ağa b. el-Müderris.

(İSTANBUL12 - cilt: 16, sayfa: 248 - Hüküm no: 238 - Orijinal metin no: [21a-4])﻿

﻿

﻿

239. Hüküm

Sultana bt. Abdünnebi’nin el-Hâc Mustafa Çelebi b. Ahmed’i vekil tayin ettiği

Vekâlet Vilâyet-i Rumeli’nde Rodoscuk sâkinelerinden olup hâlâ mahmiye-i İstanbul’da İsakapısı kurbunda sâkine Sultana bt. Abdünnebî nâm hâtun mahfil-i kazâda işbu bâ‘isü’l-kitâb el-Hâc Mustafa Çelebi b. Ahmed mahzarında ikrâr ve takrîr-i kelâm edip zikr olunan Rodoscuk sâkinlerinden Mustafa Beşe nâm râcil ve Râbia bt. Veli nâm hâtun ile beynimizde ma‘lûm menzil semenine ve menzil ücretine ve dört yük akçeye müte‘allika da‘vâm olmağın mezbûrânı zikr olunan Rodoscuk’dan İstanbul’a ihzâr ve Dîvân-ı âlî’de mezbûrân ile mürâfa‘a-i şer‘-i şerîf olmak için ancak tarafımdan mezbûr Hacı Mustafa’yı vekîl nasb ve ta‘yîn eyledim dedikde ol dahi kabûl ve vech-i muharrer üzre hıdemâtını edâya ta‘ahhüd eyledi dedikde vâki‘ü’l-hâl bi’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed Beşe b. Hasan, Hacı Ahmed b. Mahmud, Veli b. Mahmud, Mehmed b. Ramazan, Hasan Bey b. Süleyman.

(İSTANBUL12 - cilt: 16, sayfa: 249 - Hüküm no: 239 - Orijinal metin no: [21a-5])﻿

﻿

﻿

240. Hüküm

Belkıs Hâtun bt. Abdullah’ın muhterik menzil arsasını Abdülcelil Efendi’ye sattığı

Mülknâme-i arsa Sâbıkan vezîr-i a‘zam olup fevt olan Tabanıyassı demekle ma‘rûf Mehmed Paşa’nın kethüdâsı Süleyman Ağa’nın mahlûlesi olup hâlâ mahmiye-i İstanbul’da el-Hâc Bayram mahallesi sâkinelerinden olan Belkıs Hâtun bt. Abdullah meclis-i şer‘-i hatîrde râfi‘ü’l-kitâb umdetü’l-müderrisîni’l-kirâm Abdülcelil Efendi muvâcehesinde ikrâr ve i‘tirâf edip mahalle-i mezbûrede vâki‘ bir tarafı mukaddemâ başçı [21b] olduğu vakıf menzile ve bir tarafı imâma meşrûta vakıf menzile ve tarafeyni tarîk-i âma müntehî olup mülk-i mahzım olan muhterik menzil arsasını cemî‘ tevâbi‘i ve levâhıkı ve kâffe-i hukūk [ve] merâfıkı ile mûmâ-ileyh Abdülcelil Efendi’ye dört yüz elli esedî guruşa bey‘-i kat‘î ile bey‘ ve teslîm edip anlar dahi iştirâ ve tesellüm ve kabûl ettikden sonra semeni olan dört yüz elli esedî guruşu işbu hâzıre bi’l-meclis Ayşe Hâtun bt. Sefer’e zimmetimde bin riyâlî guruş deynim olmağla mûmâ-ileyh Efendi üzerine mezbûre Ayşe’yi havâle-i sahîha-i şer‘iyye ile havâle edip anlar dahi kabûl ettiklerinden sonra arsa-i mezbûre cemî‘ tevâbi‘i ile mezkûr Abdülcelil Efendi’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde mukırra-i mezbûrenin ikrâr-ı meşrûhunu müşârün-ileyh Efendi vicâhen ve şifâhen tasdîk ve tahkīk etmeğin mâ hüve’l-vâki‘ gıbbe’t-taleb ketb olundu. Fi’l-yevmi’t-tâsi‘ ve’l-ışrîn min [şehri] Şevvâli’l-mükerrem sene 1073.

Şuhûdü’l-hâl: Hüseyin Efendi, el-kadı, Ali Çelebi b. ( ), Ahmed Çelebi ed-Dâ‘î, el-Hâc Ahmed b. Mahmud.

(İSTANBUL12 - cilt: 16, sayfa: 249 - Hüküm no: 240 - Orijinal metin no: [21a-6])﻿

﻿

﻿

241. Hüküm

Şeyh Mehmed Efendi’nin Rus asıllı kölesini azat ettiği

Itâknâme A‘lemü’l-ulemâ’i’l-izâm efdalü’l-fuzalâ’i’l-fihâm yenbû‘ü’l-fezâil ve’l-me‘âlî metbû‘ü’l-efâzıl ve’l-e‘âlî hâlâ İstanbul kadısı olan Şeyh Mehmed Efendi hazretleri meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip orta boylu açık kaşlı ( ) gözlü sarışın Rusiyyetü’l-asl ( ) bt. Abdullah nâm câriye-i memlûkemi niyet-i hâlisa-i vâfiyye ve taviyyet-i tayyibe-i sâfiye ile hasbeten lillâhi’l-aliyyi’l-azîm ve taleben li merzâti’r-Rabbi’r-rahîm malımdan âzâd ve mülkümden ihrâc ve silk-i harâir-i asliyyâta ilhâk ve idrâc eyledim min ba‘d câriye-i mevsûfe-i mezkûre sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fî gurreti Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Fahrü’l-müderrisîn Hasan Efendi, Fahrü’l-müderrisîn Ahmed Efendi, İbrahim Çavuş b. Abdullah, çukadar Ali Beşe b. Osman er-Râcil, Çorbacı Mustafa Beşe b. Rıdvan er-Râcil, Hüseyin Çavuş b. Abdullah, Kadızâde Abdullah Çelebi, Kābil Beşe b. Abdullah, Mustafa Beşe b. Abdullah er-Râcil.

(İSTANBUL12 - cilt: 16, sayfa: 250 - Hüküm no: 241 - Orijinal metin no: [21b-1])﻿

﻿

﻿

242. Hüküm

Sâfiye Kadın bt. Şeyh Mehmed’in Gürcü asıllı kölesini azat ettiği

Itâknâme A‘lemü’l-ulemâ’i’l-izâm efdalü’l-fuzalâ’i’l-fihâm yenbû‘ü’l-fezâil ve’l-me‘âlî metbû‘ü’l-efâzıl ve’l-e‘âlî hâlâ İstanbul kadısı olan Şeyh Mehmed Efendi’nin kerîme-i mükerremeleri fahrü’l-muhadderât tâcü’l-mestûrât aliyyetü’z-zât safiyyetü’s-sıfât Sâfiye Kadın taraflarından ıtk-ı âti’z-zikri ikrâra vekîl olup nehc-i şer‘î-i mu‘teber üzre vekâleti sâbite olan fahrü’l-akrân Abdünnebî Ağa meclis-i şer‘-i hatîr-i lâzımü’t-tevkīrde bi’l-vekâle ikrâr ve takrîr-i kelâm edip müvekkilem müşârün-ileyhâ Sâfiye Kadın orta boylu açık kaşlı ( ) gözlü Gürciyyetü’l-asl hâfızatü’l-kitâb ( ) bt. Abdülmennân nâm memlûke câriyesini niyet-i hâlisa-i vâfiyye ve taviyyet-i tayyibe-i sâfiye ile hasbeten lillâhi aliyyi’l-azîm ve taleben li merzâti’r-rahîm malından âzâd ve mülkünden ihrâc ve silk-i harâir-i asliyyâta ilhâk ve idrâc eyledi. Min ba‘d câriye-i mevsûfe-i mezkûre sâir harâir-i asliyyât gibi hürre olup üzerinde velâdan gayrı hakkım bâkī kalmadı dedi dedikde mâ vaka‘a bi’t-taleb ketb olundu. Fî gurreti Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 251 - Hüküm no: 242 - Orijinal metin no: [21b-2])﻿

﻿

﻿

243. Hüküm

Kaplan v. Agop’un dört adet eşeği ile menzil ve bağını damadı Murad v. Ese’ye sattığı

Mülknâme-i menzil ve bağ ve hımâr Vilâyet-i Anadolu’da medîne-i Kayseriye’de Selbasdı mahallesinden olup hâlâ mahmiye-i İstanbul’da Vâlide Sultan Hanı’nda mütemekkin Kaplan v. Agop nâm Ermeni meclis-i şer‘-i hatîrde dâmâdı işbu hâmili’s-sifr Murad v. Ese nâm Ermeni muvâcehesinde ikrâr-ı tâm ve takrîr-i kelâm edip silk-i mülkümde münselik olup her re’si beşer riyâlî guruşa dört re’s erkek eşeğimi mezbûr Murad’a yirmi riyâlî guruşa bey‘ ve teslîm ol dahi ber minvâl-i muharrer iktirâz ve kabz eyledikden sonra mahalle-i mezbûrede vâki‘ etrâf-ı erba‘ası Varıcıoğulları ve Boyacıoğlu Bogaz ve Demirci Dido nâm zimmîler menzillerine ve tarîk-i âma müntehî üç bâb tahtânî odayı müştemil mülk menzilimi kırk riyâlî guruşa ve yine medîne-i mezbûrede Dipinecek nâm mevzi‘de vâki‘ etrâf-ı selâsesi Şeyh İbrahim Tennûrî evlâdının tasarrufunda olan tarlalara ve taraf-ı râbi‘i tarîk-i âm ile mahdûd olan bir kıt‘a mülk bağımı on riyâlî guruşa safka-i vâhide ile mezbûr Murad’a bâtten bey‘ edip ol dahi vech-i muharrer üzre iştirâ ve kabûl eyledikden sonra semenlerinden zimmetinde müctemi‘ olan yetmiş kıt‘a riyâlî guruşdan mezbûr Murad’ın zimmetini ibrâ ve iskāt eylediğimden sonra menzili mahdûd-ı mezkûru ve bağ-ı merkūmu kabz ve tasarrufa mesfûr Murad’ı taslît eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şevvâli’l-mükerrem li sene 1073.

Şuhûdü’l-hâl: Ahmed Beşe b. Abdullah, Süleyman Beşe b. Abdullah, Bayram Beşe b. Abdullah, Molla Ahmed b. Abdullah, Ali Beşe b. Abdullah, Mehmed Beşe b. Eskici Mahmud, Kapızâde Ali, İbrahim Beşe, Abdi Çelebi el-Muhzır, Vatris v. Sefer, Anter v. Sefer, Serkis v. Sefer, Ferhan v. Hırabalı.

(İSTANBUL12 - cilt: 16, sayfa: 251 - Hüküm no: 243 - Orijinal metin no: [21b-3])﻿

﻿

﻿

244. Hüküm

Hatice bt. Şeyh Mehmed’in Mehmed Beşe b. Abdullah’dan muhâlaa yoluyla boşandığı

Hul‘ Mahmiye-i İstanbul’da Tercüman Yunus mahallesinde sâkine Hatîce bt. Şeyh Mehmed nâm hâtun mahfil-i kazâda işbu bâ‘isü’l-kitâb zevci Mehmed Beşe b. Abdullah mahzarında tav‘an ikrâr ve takrîr-i kelâm edip zevcim mezbûr Mehmed Beşe zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Mehmed Beşe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika âmme-i de‘âvîden mezbûr Mehmed Beşe’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: El-Hâc Ahmed b. Mahmud, Şükür b. Mustafa, Abdi Çelebi b. Hüseyin, Hüseyin el-Muhzır, Mehmed Çelebi el-Muhzır, Mustafa b. İsâ, Mehmed b. Ramazan.

(İSTANBUL12 - cilt: 16, sayfa: 252 - Hüküm no: 244 - Orijinal metin no: [21b-4])﻿

﻿

﻿

245. Hüküm

Vefat eden Layo’nun eşi Katerina’nın İslâm’a gelmiş olan cariyeleri kafirlere sattığına dair olan ihbarın asılsız olduğu

Dergâh-ı âlî çavuşlarından Osman Çavuş b. Mehmed yedi ile vârid olan buyruldu-i şerîfin mazmûnunda bundan akdem mürd olan Layo’nun avratı Katerina nâm nasrâniyye İslâm’a gelmiş nice câriyeleri cem‘ edip kâfire götürmek üzre imiş, cânib-i şer‘-i hatîrden varılıp tecessüs ve o makūle İslâm’a gelmiş câriyeleri ve ol nasrâniyyeyi ihzâr oluna deyû buyurulmağın savb-ı şer‘-i mergūbdan Mevlânâ Abdülbâkī Efendi ve Emin Mustafa ve Abdi ve mübâşir-i mezbûr Osman Çavuş ma‘an irsâl olunup anlar dahi Fenerkapısı hâricinde vâki‘ mersûme Katerina’nın menziline varıp tecessüs ve tefahhus ettiklerinde, mezbûrenin sâkine olduğu menzilde dört re’s kendi mülk câriyeleri ve sekiz re’s zimmî yanaşma Boğdan re‘âyâsı nasrâniyyeler bulunup vech-i muharrer üzre zikr olunan câriyeler mülkü ve Boğdânî nasrâniyyeler mezbûrenin hizmetkârı olduğunu zeyl-i kitâbda muharrerü’l-esâmî olan kimesneler haberleri ile zâhir olup ba‘dehû zeyl-i kitâbda muharrerü’l-esâmî olan müslimîn ve nasârâdan mezbûrenin keyfiyeti suâl olundukda cevâblarında, mezbûre Katerina’nın şimdiye değin o makūle İslâm’a gelmiş müslime câriyeler cem‘ edip kâfire götüreceğin istimâ‘ etmedik, yaramaz hâli yoktur deyû her biri mezbûrenin iyiliğin haber vermeğin, vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan mezbûrlar ile meclis-i şer‘a gelip inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sânî min Zilka‘deti’ş-şerîfe sene 1073.

Şuhûdü’l-hâl: Ramazan b. Bayram, Mustafa Çelebi b. el-Hâc Ömer, Mehmed b. Hasan berber, İbrahim Beşe b. Abdullah, Yusuf b. Mansur, Yamandi, Drako, Atanaş v. Yorgi, Mihalaki v. Kostantin, Yuvaki v. Aleksi.

(İSTANBUL12 - cilt: 16, sayfa: 252 - Hüküm no: 245 - Orijinal metin no: [21b-5])﻿

﻿

﻿

246. Hüküm

Vefat eden Mustafa b. Abdullah’ın kölesi Cihan b. Abdullah’ın vârislerce azat edildiği

İkrâr bi’l-ıtk Vilâyet-i Rumeli’nde Görice kazâsına tâbi‘ Kubad nâhiyesi ahâlîsinden olup mukaddemâ vefât eden Mustafa b. Abdullah’ın verâseti kebîr oğulları Hüseyin ve Hasan ve Mustafa’ya münhasıra oldukdan sonra mezbûr Mustafa meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip hâlâ kasaba-i Ferecik’de voyvoda olan ( )’nın yava olmak zu‘muyla ahz ve yedinde mazbût olduğu istimâ‘ olunan Cihân b. Abdullah, mukaddemâ babam müteveffâ-yı mezbûr Mustafa’nın abd-i memlûkü olup ba‘de vefâtihî irsen üçümüze intikāl eyledikden sonra üçümüz mezbûr Cihân’ı tahrîr ve i‘tâk etmekle mezbûr Cihân sâir ahrâr-ı asliyyîn gibi hür olup üzerinde velâdan gayrı hakkımız bâkī kalmamışdır deyû ikrâr etmeğin ikrâr-ı mezbûr bi’t-taleb ketb olundu. Fî gurreti Zilka‘deti’ş-şerîfe sene 1073.

Şuhûdü’l-hâl: Ahmed Beşe b. Hasan, Hüseyin Beşe b. Mehmed, Ahmed b. İbrahim, Mustafa b. Süleyman, Mehmed b. Hüseyin, Mehmed b. Ali, Abdi Çelebi el-Muhzır, Mehmed b. Ramazan.

(İSTANBUL12 - cilt: 16, sayfa: 253 - Hüküm no: 246 - Orijinal metin no: [22a-1])﻿

﻿

﻿

247. Hüküm

Ahmed Çelebi b. Abdülmennân’ın Hatice bt. Ali’den istediği yüklük bedelinde sulh olduğu

Sulh Mahmiye-i İstanbul’da Sarı Nasûh mahallesinde sâkin fahrü’l-akrân Ahmed Çelebi b. Abdülmennân mahfil-i kazâda, Hatîce bt. Ali nâm hâtun mahzarında ikrâr ve takrîr-i kelâm [edip], târih-i kitâb senesi şehr-i Ramazânı’nın yirminci gününde sâkin olduğum menzilimden, sîmden masnû‘ üç bin akçe kıymetli yüklüğümü keçesiyle ma‘an zâyi‘ edip keçesini işbu hâzır bi’l-meclis Hüseyin Beşe b. Mehmed yedinde bulup suâl eylediğimde mezbûre Hatîce’den ancak keçesini iki bin beş yüz akçeye iştirâ eyledim, sen mülkünden zâyi‘ eylediğin ma‘lûmum değildir deyû benim mülküm olduğunu inkâr edip ben dahi merkūm Hüseyin Beşe muvâcehesinde zikr olunan keçe yüklüğü ile ma‘an benim mülküm olup mülkümden zâyi‘ olduğunu şuhûd-ı udûlle isbât ve zikr olunan yalnız keçemi ba‘de’l-hükm mezbûr Hüseyin Beşe yedinden almış idim hâlâ yüklüğünü dahi merkūm Hatîce’den bundan akdem da‘vâ ve taleb eylediğimde mezbûre Hatîce beni an inkâr bin beş yüz akçe üzerine vesâtat-ı muslihîn ile sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûru tamâmen mezbûrenin yedinden ahz u kabz eyledikden sonra husûs-ı mezbûra müte‘allika da‘vâdan mezbûre Hatîce’nin zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Mehmed Odabaşı b. Mustafa, Receb Beşe b. Osman, Hüsrev b. Abdullah, Hasan Beşe b. Mehmed, İsâ b. Dede, Ali Bey b. Abdullah, Mehmed b. Ramazan, Şükrullah b. Mustafa.

(İSTANBUL12 - cilt: 16, sayfa: 253 - Hüküm no: 247 - Orijinal metin no: [22a-2])﻿

﻿

﻿

248. Hüküm

Anadolu kazaskeri Mehmed Esad’ın vârislerinden kızı Şerife Rahime’nin menzil hissesini kardeşi Mehmed Ebussuud’a sattığı

Bey‘-i hisse Mahmiye-i İstanbul’da Dülgerzâde mahallesinde sâkin sâbıkan Anadolu kazaskeri olup ba‘dehû vefât eden dâric-i medâric-i rahmeti hay ve samed Mehmed Esad Efendi’nin verâseti mahdûm-ı âlî-kadrleri umdetü’l-ulemâ’i’l-a‘lâm, zübdetü’l-mevâliyyü’l-izâm es-Seyyid Mehmed Said Efendi ile diğer mahdûm-ı mükerremleri muhtârü’l-müderrisîni’l-kirâm es-Seyyid Mehmed Ebussuûd Efendi’ye ve kerîme-i mükerremeleri mefâhirü’l-muhadderât Şerife Rahime ve Şerife Atika ve Şerife Râbia’ya münhasıra ve asl-ı mes’ele yedi sehimden olup ikişer sehmi müşârün-ileyhimâ es-Seyyid Mehmed Said Efendi ile es-Seyyid Mehmed Ebussuûd Efendi’ye ve birer sehmi esâmîleri zikr olunan üç nefer kerîmelerine isâbet ettiği şer‘an zâhir oldukdan sonra, müşârün-ileyh Şerife Rahime tarafından husûs-ı âti’z-zikri ikrâra vekîl olup zâtını ma‘rifet-i şer‘iyye ile ârifler olan Mehmed Efendi b. Süleyman ve İbrahim Çelebi b. Mehmed şehâdetleri ile şer‘an vekâleti sâbite olan kıdvetü’l-müderrisîni’l-kirâm Hâfız Mustafa Efendi b. Mehmed meclis-i şer‘-i hatîr-i lâzımü’t-tevkīrde işbu bâ‘isü’l-kitâb mûmâ-ileyh Mehmed Ebussuûd Efendi tarafından ikrâr-ı âti’l-beyânı tasdîke vekîl olup bi mâ hüve nehci’s-sübût vekâleti sâbite olan Ahmed Efendi b. el-Hâc Hasan mahzarında bi’l-vekâle ikrâr ve takrîr-i kelâm edip müvekkilem müşârün-ileyhâ Şerife Rahime müteveffâ-yı mûmâ-ileyhin terekesinden olup mahalle-i merkūmede vâki‘ lede’l-ahâlî ve’l-cîrân ma‘lûmü’l-hudûd olan mülk menzil arsasından ve enkāzından süb‘ hisse-i şâyi‘asını mûmâ-ileyh es-Seyyid Mehmed Ebussuûd Efendi’ye yalnız üç yüz elli esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve tesellüm eyledikden sonra semeni olan üç yüz elli guruşu mûmâ-ileyh Mehmed Ebussuûd Efendi yedinden tamâmen ahz u kabz eyledi dedikde vekîl-i mesfûr Hâfız Mustafa Efendi’nin vech-i mübeyyen üzre vekâlete cârî olan ikrârını mezbûr Ahmed Efendi bi’l-vekâle vicâhen tasdîk ve şifâhen tahkīk etmeğin mâ vaka‘a bi’l-ibtigā ketb u imlâ olundu. Fî gurreti Zilka‘deti’ş-şerîfe li sene 1073.

Şuhûdü’l-hâl: Mustafa Efendi b. Ramazan Efendi, Ahmed Çelebi b. Derviş Efendi, Ali Çelebi b. Mehmed, Molla Şaban b. İbrahim, Molla Osman b. Mehmed.

(İSTANBUL12 - cilt: 16, sayfa: 254 - Hüküm no: 248 - Orijinal metin no: [22a-3])﻿

﻿

﻿

249. Hüküm

Ostoyko v. Yuvan’ın, Marko v. Avraham’da hizmet bedelinden dolayı olan alacağını tahsil ettiği

İbrâ Mahmiye-i İstanbul’da Lütfi Paşa mahallesi sâkinlerinden Ostoyko v. Yuvan nâm zimmî meclis-i şer‘-i hatîrde işbu bâ‘isü’s-sifr Marko v. Avraham nâm zimmî muvâcehesinde ikrâr ve takrîr-i kelâm edip mezbûr Marko’ya bir ayda iki yüz seksen akçe ücret ile nefsimi îcâr ve teslîm eyleyip beş ayda ücretimden zimmetinde bin dört yüz akçe hakkım müctemi‘ olup dokuz yüz akçesini mukaddemâ ahz edip bâkī ücretimden beş yüz akçe kalmış idi. Hâliyâ ol beş yüz akçeden mezbûrun zimmetini ibrâ-i âmm-ı kātı‘ü’n-nizâ‘ ile ibrâ eyledim dedikde mâ vaka‘a bi’t-taleb ketb olundu. Fi’l-yevmi’s-sâlis min Zi[lka‘deti’ş-şerîfe li sene 1073].

Şuhûdü’l-hâl: Abdi Çelebi b. Hüseyin, Şükrullah Bey b. Mustafa, Mustafa b. İsâ, Mehmed b. Ramazan, Veli b. Mahmud.

(İSTANBUL12 - cilt: 16, sayfa: 255 - Hüküm no: 249 - Orijinal metin no: [22a-4])﻿

﻿

﻿

250. Hüküm

Mustafa b. Ali’nin, Şermet isimli çobanda olan alacağına Dimitri v. Yani’nin kefil olduğunu ispatlayamadığı

Yemîn Mahmiye-i İstanbul’da Tahtaminâre mahallesi ahâlîsinden olup kendi nefsinden asâleten ve şerîki Mustafa b. Ali tarafından husûs-ı âti’z-zikre vekîl olup nehc-i şer‘î-i mu‘teber üzre vekâleti sâbite olan Musa b. Mehmed nâm kimesne meclis-i şer‘-i hatîr-i lâzımü’t-tevkīrde Dimitri v. Yani nâm zimmî muvâcehesinde bi’l-vekâle üzerine da‘vâ edip gāib ani’l-meclis Şermet v. ( ) nâm zimmî çobanda deyn-i şer‘îden olan otuz bin sekiz yüz akçe hakkıma mezbûr Dimitri kefîl olmağla meblağ-ı mezbûru kefâletine binâ’en mezbûr zimmîden taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsı için beyyine taleb olundukda ityân-ı beyyineden âciz olup istihlâf edip meblağ-ı mezbûra kefîl olmadığına mezbûr Dimitri zimmîye yemîn teklîf olundukda ol dahi alâ vefki’l-mes’ûl yemîn billâhi’llezî enzele’l-İncîle alâ İsâ -aleyhi’s-selâm-etmeğin mezbûr Musa bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâlis min Zilka‘deti’ş-şerîfe li sene 1073.

Şuhûdü’l-hâl: Mehmed Çavuş b. Yusuf, İsmail Çelebi b. Mehmed, çukadar Ali Beşe, Abdi Çelebi el-Muhzır, Mustafa Beşe b. Rıdvan, Şükür Bey el-Muhzır.

(İSTANBUL12 - cilt: 16, sayfa: 255 - Hüküm no: 250 - Orijinal metin no: [22a-5])﻿

﻿

﻿

251. Hüküm

Rumeli’deki Kartine kazasının Voltaşenk ve Korfaşlaya köyleri Aşar mültezimleri Nikola v. Senadino ve Kostantin’in, İbrahim Bey b. Mahmud’u kendilerine ortak ettikleri

Teşrîk Mahmiye-i İstanbul’da Kumkapı kurbunda sâkin Nikola v. Senadino ve Kostantin v. ( ) nâm zimmîler meclis-i şer‘-i hatîrde râfi‘ü’l-vesîka İbrahim Bey b. Mahmud muvâcehesinde her biri takrîr-i kelâm edip vilâyet-i Rumeli’de Kartine kazâsına tâbi‘ Voltaşenk ve Korfaşlaya nâm karyelerin sipâhisi Mustafa Bey nâm kimesne bin yetmiş üç Martı ibtidâsından yetmiş dört Martı’na gelince, karyetân-ı mezbûretânın hâsıl olan mahsûlâtının a‘şârın ve sâir rüsûmâtın otuz dokuz bin akçeye ale’l-iştirâk bize deruhde biz dahi iltizâm ve meblağ-ı mezbûru ber vech-i peşîn teslîm etmiş idik hâlâ zikr olunan karyelerin a‘şârın ve yedimizde olan zabıt temessükü[nde] nâtık olduğu üzre rüsûmâtın sene tamâmına değin bizim ile iştirâk üzre zabt edip sene tamânında fâ’ide beynimizde ale’s-seviyye olmak üzre merkūm İbrahim Bey’i teşrîk ve kavl ve ittifâk eyledik ve bu husûs için merkūm İbrahim Bey bize dokuz bin akçe def‘ ve teslîm eyledi. Bu kavl ve ittifâkımız cânib-i şer‘de ketb ve tahrîr ve sûreti yedimizde def‘ olunmak matlûbumuzdur dedikde mezbûr İbrahim Bey merkūmânın kelimâtın ba‘de’t-tahkīk vâki‘ü’l-hâl bi’t-taleb ketb olundu. Fi’l-yevmi’s-sânî min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Süleyman Bey b. Musa, el-Hâc Ebûbekir b. Mustafa, Ali Çelebi b. Mustafa, Osman bin Mustafa.

(İSTANBUL12 - cilt: 16, sayfa: 256 - Hüküm no: 251 - Orijinal metin no: [22a-6])﻿

﻿

﻿

252. Hüküm

Ali b. Abdullah’ın Mustafa Beşe b. Ahmed’de olan alacağını tahsil ettiği

Kabz-ı deyn Mahmiye-i İstanbul’da Ali b. Hayreddin mahallesi sâkinlerinden kazgânî tâifesinden Ali b. Abdullah nâm kimesne meclis-i şer‘-i hatîrde yine tâife-i mezbûreden Mustafa Beşe b. Ahmed muvâcehesinde bi’t-tav‘ ve’r-rızâ [22b] ikrâr ve i‘tirâf edip bundan vakıyyesi altmış birer akçeden altı bin yüz akçeye altmış vakıyye bakırımı mezbûr Mustafa’ya bey‘ ve teslîm ettikden sonra, mukaddemâ bir def‘ada üç bin akçesin mezbûr Mustafa yedinden alıp kabz edip bâkī üç bin yüz akçe hakkım kalmış idi hâlâ meblağ-ı bâkī-i mezbûr üç bin yüz akçe dahi mezbûr Mustafa’dan alıp kabz eyledim min ba‘d zikr olunan bakır semeninden mezbûr Mustafa zimmetinde bir akçe ve bir habbe hak ve alâkam kalmadı dedikde mukırr-ı mezbûru ikrâr-ı meşrûhunda mukarrun-leh mezbûr Ali vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şevvâli’l-mükerrem li sene 1073.

Şuhûdü’l-hâl: Ali Kethüdâ b. Mehmed, Abdurrahman b. Yahya, İbrahim b. Abdülkerim, Hasan Beşe b. Muslu, Yusuf b. Ahmed, el-Hâc İbrahim b. Musa, Osman b. Ruh?, el-Hâc Mehmed b. Mehmed.

(İSTANBUL12 - cilt: 16, sayfa: 257 - Hüküm no: 252 - Orijinal metin no: [22a-7])﻿

﻿

﻿

253. Hüküm

Mehmed Çelebi b. Ahmed vârislerinin Osman Çelebi b. Derviş’de olan alacak iddiasında sulh oldukları

Sulh Mahmiye-i İstanbul’da el-Hâc Hamza mahallesi ahâlîsinden olup mukaddemâ vefât eden Mehmed Çelebi b. Ahmed’in verâseti zevce-i metrûkesi Şerife bt. Seyyid Ali’ye ve sulbî kebîr oğulları Seyyid Mustafa Çelebi ve Ahmed Çelebi’ye ve sulbiye sagīre kızı Fâtıma’ya münhasıra oldukdan sonra mezbûrun Şerife ve Seyyid Mustafa Çelebi ve Ahmed Çelebi asâleten ve mezbûre Fâtıma’nın mansûben vasiyy-i şer‘îsi olan Sinan Beşe b. Hasan vesâyeten meclis-i şer‘-i hatîr-i lâzımü’t-tevkīrde hâfızü’l-kitâb Osman Çelebi b. Derviş Mehmed mahzarında her biri ikrâr ve i‘tirâf edip müteveffâ-yı mezbûrun Tulumcu Mustafa Çelebi veresesinden bin riyâlî guruş asl-ı mâl ve yüz elli riyâlî guruş ribh-i şer‘î deyni olup ve mezbûr Osman Çelebi zimmetinde ol mikdâr riyâlî guruş hakkı olmağla meblağ-ı mezbûru verese-i merkūmun, ver deyû mezbûr Osman Çelebi’yi vekîl eylediğimizde, mezbûr dahi bin riyâlî guruş verip yüz elli riyâlî guruşu vermemekle merkūmun tekrâr bizden almağla, mezbûr Osman Çelebi’den da‘vâ eylediğimizde, mezbûr Osman Çelebi dahi tamâmen def‘ ve teslîmi iddi‘â eyledikde bizler inkâr edip ol dahi müdde‘âsını isbât sadedinde olup sulh bize ve sagīre-i merkūmeye nâfi‘ olmağla da‘vâ-yı merkūmeden an inkâr mezbûr Osman Çelebi ile on dört bin akçe üzerine sulh oldukda, ol dahi sulh-ı mezbûru kabûl ve bedel-i sulh olan on dört bin akçeyi mezbûr Osman Çelebi yedinden asâleten ve vesâyeten alıp kabz edip meblağ-ı mezbûrdan mezbûr Osman Çelebi’de bir akçe ve bir habbe bâkī kalmadı dediklerinde, mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem sene 1073.

Şuhûdü’l-hâl: Hüseyin Efendi el-Brusî kâtibü’l-vesîka, Mefharü’l-kuzât Mehmed Efendi b. Musa, Mehmed Çelebi b. el-Hâc Mustafa, Karatavuk Mehmed Çelebi, çukadar Ali Beşe, Mustafa Beşe b. Rıdvan, Abdi Çelebi el-Muhzır, Şükrullah Bey b. Mustafa.

(İSTANBUL12 - cilt: 16, sayfa: 257 - Hüküm no: 253 - Orijinal metin no: [22b-1])﻿

﻿

﻿

254. Hüküm

Hâkimin, Emetullah bt. Ahmed adlı küçüğe nafaka takdir etmesi ve annesine borçlanmaya izin vermesi

Nafaka İşbu hüccet-i şer‘iyyenin üzerinde imzâsı bulunan hâkim, Emetullah bt. Ahmed nâm sagīrânın nafakası, kisvesi ve sâir havâic-i zarûriyyesi için medîne-i Kostantıniyye mahallâtından Kovacı Dede mahallesinde sâkine râfi‘atü’l-kitâb mutallaka Kerime bt. Kasım nâm annesi ve hâdinesinin talebiyle mezbûr babası üzerine zeyilde mezkûr târihden i‘tibâren yevmî râyicü’l-vakt beş akçe farz ve takdîr etti. Hâkim-i mûmâ ileyh ayrıca meblağ-ı mefrûz-i mezbûru sagīre-i merkūmenin havâic-i lâzımesine sarf etmesine ve vakt-i hâcette istidâne edip vakte’z-zafer zevcine rücû‘ etmesine mezbûre Kerime’ye izin verdi. Cerâ zâlike ve hurrire fi’l-yevmi’s-sâlis min Zilka‘de eş-şerîfe sene selâse ve seb‘în ve elf.

Şuhûdü’l-hâl: Keşfî Mustafa Efendi, Abdi Çelebi b. Hüseyin, Şükrü Beşe b. Mustafa, Resûl Beşe b. Rıdvan, Mehmed b. Ramazan

(İSTANBUL12 - cilt: 16, sayfa: 258 - Hüküm no: 254 - Orijinal metin no: [22b-2, Arapça])﻿

﻿

﻿

255. Hüküm

Bayram Çavuş b. Mustafa’nın Mora Mutasarrıfı İsmail Paşa’da olan alacağının kefili Mehmed Çavuş b. Abdullah’dan tahsil edilmesi

Kefîle mekfûl-bihî edâya tenbîh Mahrûse-i Galata a‘mâlinden kasaba-i Tophâne’de Defterdâr Ebü’l-fazl mahallesi sükkânından râfi‘ü’l-kitâb Bayram Çavuş b. Mustafa meclis-i şer‘-i kavîm-i lâzımü’t-ta‘zîmde yine mahalle-i mezbûrede sâkin Mehmed Çavuş b. Abdullah muvâcehesinde da‘vâ edip hâlâ Mora sancağına mutasarrıf ve muhassılü’l-emvâl olan İsmail Paşa zimmetinde karzdan bin yüz riyâlî guruş ve altı re’s katır ve iki re’s at semenlerinden yedi bin guruş, cem‘an iki bin yüz riyâlî guruş hakkıma işbu merkūm Mehmed Çavuş kefâlet-i sahîha ile kefîl olmağla mukaddemâ merkūm Mehmed Çavuş meblağ-ı mezbûrun bin dört yüz yetmiş bir riyâlî guruşu mukābelesinde nakid otuz altı bin akçe ile beher kile on sekiz buçuk akçeden altı bin sekiz yüz keyl arpayı yüz yirmi beş bin sekiz yüz akçe ki cem‘an yüz altmış bir bin sekiz yüz akçesi bana def‘ ve teslîm edip ben dahi bin dört yüz yetmiş bir riyâlî guruş mukābelesinde ahz u kabz ve kabûl edip bâkī altı yüz yirmi dokuz riyâlî guruş hakkım mezbûr Mehmed Çavuş’da kefâleti hasebiyle taleb ederim deyicek gıbbe’s-suâl mezbûr Mehmed Çavuş cevâbında fi’l-vâki‘ müdde‘î-i mezbûr Bayram Çavuş’un vech-i muharrer üzre mezbûr İsmail Paşa zimmetinde olan her biri yedişer dirhem hesâbı üzre iki bin yüz riyâlî guruş hakkına kefîl olmuş idim. Kabzını i‘tirâf ettiği meblağ-ı mezbûrdan mâ‘adâ bâkī zimmetimde cihet-i kefâletden müdde‘î-i mezbûre altı yüz yirmi dokuz guruş ki her biri yedişer dirhemdir, deynimizdir deyû ikrâr ettikden sonra, mezbûr Bayram Çavuş beher guruşu yüz onar hesâbı üzre altı yüz yirmi dokuz guruş mukābelesinde altmış dokuz bin yüz doksan akçe almağa râzı olmağın ol mikdâr akçeyi müdde‘î-i mezbûra edâya kefîl-i mezbûra tenbîh olunup mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Zilka‘deti’ş-şerîfe li sene 1073.

Şuhûdü’l-hâl: El-Hâc Ahmed Efendi b. Muharrem kâtib-i Dîvân-ı hümâyûn, Ahmed Bey el-Cündî Mehmed Çavuş b. Sefer, Ramazan Çavuş el-Mübâşir, Mustafa b. Davud, Abdi Çavuş b. Emrullah, Mehmed Çelebi b. el-Hâc İbrahim, Mehmed Ağa sermuhzırân.

(İSTANBUL12 - cilt: 16, sayfa: 258 - Hüküm no: 255 - Orijinal metin no: [22b-3])﻿

﻿

﻿

256. Hüküm

Hacı Mustafa b. Hacı Ali’nin Abdurrahman Çelebi b. Mecid Mehmed’de alacağı olduğu

İkrâr-ı deyn Mahmiye-i İstanbul’da vâki‘ Zincirlikapı Hamamı’nın sâbıkan hamamcısı olan bâ‘isü’l-vesîka el-Hâc Mustafa b. el-Hâc Ali meclis-i şer‘-i hatîr-i lâzımü’t-tevkīrde hâlâ hamam-ı mezbûrun hamamcısı olan Abdurrahman Çelebi b. Mecid Mehmed Efendi mahzarında takrîr-i kelâm ve bast-ı merâm edip mukaddemâ mezbûr Abdurrahman Çelebi’ye altı yüz yirmi beş kıt‘a esedî guruş ikrâz ve teslîm ol dahi ber minvâl-i muharrer iktirâz ve kabz eylemiş idi hâlâ mezbûrdan suâl olunup takrîri tahrîr ve sûreti yedime def‘ olunmak matlûbumdur dedikde gıbbe’s-suâl mezbûr Abdurrahman Çelebi cevâbında fi’l-vâki‘ mezbûr el-Hâc Mustafa yedinde vech-i muharrer üzre altı yüz yirmi beş kıt‘a esedî guruş iktirâz ve kabz edip meblağ-ı mezkûr mezbûre zimmetimde lâzımü’l-edâ deynimdir deyû bi tav‘ihî ikrâr ve i‘tirâf etmeğin işbu vesîka ketb ve yedine def‘ olundu. Fî gurreti Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Fahrü’l-müderrisîn Şeyhzâde Mehmed Efendi, Mehmed Efendi el-İmâm, İbrahim Çelebi el-Müezzin, Musa Beşe b. Ömer er-Râcil, Mustafa Çelebi b. Murad, Maden Çelebi b. Mehmed, Hasan Bey b. Ömer Bey, Zülfikār Çelebi b. Abdullah, Abdülvehhab b. İsmail, el-Hâc Ahmed b. Mahmud kethüdâ-yı muhzırân.

(İSTANBUL12 - cilt: 16, sayfa: 259 - Hüküm no: 256 - Orijinal metin no: [22b-4])﻿

﻿

﻿

257. Hüküm

Hacı Mehmed b. Hüseyin’in Süleyman b. Hasan’da alacağı olduğunu ispat ettiği

İsbât-ı deyn Bâ‘isü’l-kitâb el-Hâc Mehmed b. Hüseyin meclis-i şer‘-i kavîmde mukaddemâ sefîne reisi olan Süleyman b. Hasan muvâcehesinde da‘vâ edip merkūm Süleyman zimmetinde karz-ı şer‘îden on sekiz bin yetmiş akçe hakkım olup hattâ karz-ı şer‘îden bana on sekiz bin akçe deyni olduğunu huzûr-ı müslimînde ikrâr dahi etmiş idi hâlâ meblağ-ı mezbûru mezbûr Süleyman’dan taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûr el-Hâc Mehmed’den1 müdde‘âsını mübeyyine beyyine taleb olundukda kasaba-i Kasımpaşa’da Piyâle Paşa Çeşmesi kurbunda sâkin Ramazan Beşe b. Receb ve İmâm Ömer Efendi b. Veli li ecli’ş-şehâde makām-ı kazâya hâzırân olup isre’l-istişhâd fi’l-vâki‘ merkūm Süleyman müdde‘î-i merkūm el-Hâc Mehmed’e karz-ı şer‘îden zimmetimde on sekiz bin yetmiş akçe deynim vardır deyû huzûrumuzda ikrâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle meblağ-ı mezbûr on sekiz bin yetmiş akçeyi müdde‘î-i mezbûra edâ ve teslîme mezbûr Süleyman’a tenbîh olunup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şevvâli’l-mükerrem sene 1073.

Şuhûdü’l-hâl: Süleyman Beşe b. Bayram el-Mübâşir, Mehmed Bey Bölükbaşı, Mustafa Beşe er-Râcil, Baba Resûl b. Rıdvan, Abdi Çelebi b. Hüseyin.

(İSTANBUL12 - cilt: 16, sayfa: 260 - Hüküm no: 257 - Orijinal metin no: [22b-5])﻿

﻿

﻿

258. Hüküm

Hatice bt. Receb’in boşandığı eşi İvaz b. İshak’ta olan mehr-i müeccelini tahsil ettiği

Hul‘ Mahmiye-i İstanbul’da Arpa Emîni mahallesi sâkinelerinden Hatîce bt. Receb meclis-i şer‘de zevc-i mutallıkı İvaz b. İshak mahzarında ikrâr ve takrîr-i kelâm edip mezbûr İvaz’ın zimmetinde mütekarrir ve ma‘kūdun-aleyh olan dört yüz akçe mehr-i müeccelimi mezbûr İvaz’ın yedinden bi’t-tamâm ahz u kabz eyledim, meblağ-ı merkūmdan merkūm İvaz’ın zimmetinde bir akçe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Zilka‘deti’ş-şerîfe li sene 1073. Ali Çelebi b. Muharrem, Şükür Beşe b. Mustafa, Abdi Çelebi b. Hüseyin, Mehmed b. Ramazan.

(İSTANBUL12 - cilt: 16, sayfa: 260 - Hüküm no: 258 - Orijinal metin no: [22b-6])﻿

﻿

﻿

259. Hüküm

Mehmed Efendi b. Ali’nin menzilini Yahya Efendi b. Ali Efendi’ye sattığı

Mülknâme Mahmiye-i İstanbul’da Mi‘mâr Şucâ‘ mahallesinde sâkin Dîvân-ı âlî -dâme merci‘an li’l-e‘âlî- kâtiblerinden umdetü erbâbi’t-tahrîr ve’l-kalem Mehmed Efendi b. Ali meclis-i şer‘-i hatîr-i lâzımü’t-tevkīrde işbu kitâb-ı sıhhat-nisâbın sâhibi umdetü’l-kuzâti’l-kirâm, zübdetü vülâti’l-enâm Yahya Efendi necli’l-merhûm Ali Efendi mahzarında ikrâr-ı sahîh-i şer‘î ve i‘tirâf-ı sarîh-i mer‘î kılıp, akd-i âtî sudûruna değin silk-i mülk-i sahîhimde münselik olup mahmiye-i mezbûrede Debbâğzâde mahallesinde vâki‘ bir tarafdan müşterî-yi mûmâ-ileyh menziline ve bir tarafdan ulemâya meşrût olan vakıf menzile ve tarafeyni tarîk-i âma müntehî iki bâb fevkānî odayı ve bir sofayı ve bir su kuyusunu ve kenîfi ve cüneyneyi müştemil ve bir terzi dükkânını hâvî menzilimi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık tarafeynden îcâb ve kabûlü hâvî bey‘-i bâtt-ı sahîh-i şer‘î üç yüz kıt‘a esedî guruş ile seksen kıt‘a yaldız altınını mûmâ-ileyh Yahya Efendi’ye bey‘ ve teslîm ol dahi minvâl-i muharrer üzre iştirâ ve kabz eyledikden sonra, semeni olan meblağ-ı mezbûr üç yüz esedî guruş ile seksen yaldız altınını yedinden tamâmen alıp kabz eyledim min ba‘d menzili mezkûr mûmâ-ileyhin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Fahrü’l-kuzât İbrahim Efendi el-kadı bi İslimye sâbıkā, Fahrü’l-kuzât Mehmed Efendi, Fahrü’l-eimme Mustafa Efendi, Fahrü’l-kuzât Halil Efendi, Hâfız-ı kütüb Veli Efendi, Hüsam Efendi b. Receb, Hasan Çelebi b. Mehmed el-Müezzin, Mehmed Çelebi b. Veli Efendi, Zülfikār Bey, Celeb Mehmed Bey b. Sefer el-Attâr, Ahmed Beşe b. Mustafa seroda, Molla Ahmed b. Mehmed Efendi, Hüseyin Bey b. Receb.

(İSTANBUL12 - cilt: 16, sayfa: 261 - Hüküm no: 259 - Orijinal metin no: [23a-1])﻿

﻿

﻿

260. Hüküm

Hırsofi bt. Aleksi’nin, Ulaş köyündeki çiftliğini satmak üzre Cuharo v. Apostol’u vekil tayin ettiği

Vekâlet Vilâyet-i Rumeli’de medîne-i Yenişehir nevâhîsinden Fener nâhiyesine tâbi‘ Ulaş nâm karyede sâkine Hırsofi bt. Aleksi tarafından zikri âtî husûsa vekîl olup Ahmed b. Abdullah ve Dimo v. Yani şehâdetleriyle vekâleti sâbite olan Çuharo v. Apostol nâm zimmî meclis-i şer‘-i hatîrde müvekkile-i mezbûrenin zevci râfi‘ü’l-kitâb Aleksi v. Niko nâm zimmî muvâcehesinde bi’l-vekâle ikrâr ve i‘tirâf edip müvekkilem mezbûre Hırsofi zevcim mezbûr Aleksi’ye zimmetimde iki yük elli bin akçe lâzımü’l-edâ deynim vardır dedi dedikde gıbbe’t-tasdîki’ş-şer‘î vekîl-i mezbûr meclis-i mezbûrda takrîr-i kelâm edip müvekkile-i mezbûre Hırsofi zevci mezbûr Aleksi’ye olan deyn-i mezbûr için karye-i mezbûrede vâki‘ Çiftlik ve sâir emlâkini bey‘a beni tevkîl eyledikde ol çiftliği bey‘a ve semeninden deyn-i mezbûru edâya tevkîl eylemiş idi. Zikr olunan çiftlik bey‘ olundukda edâ-i deyne ta‘ahhüd etmeğin mâ hüve’l-vâki‘ gıbbe’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem sene 1073.

Şuhûdü’l-hâl: Ahmed Bey b. Mehmed, Mustafa Bey b. Abdullah, Receb b. Abdullah, Ali Bey el-Kâtib, Abdi Çelebi b. Hüseyin.

(İSTANBUL12 - cilt: 16, sayfa: 262 - Hüküm no: 260 - Orijinal metin no: [23a-2])﻿

﻿

﻿

261. Hüküm

Afife bt. Receb’in Hüseyin b. Mehmed’den muhâlaa yoluyla boşandığı

Hul‘ Mahmiye-i İstanbul’da Mi‘mâr Sinan mahallesinde sâkine Afife bt. Receb Bey nâm hâtun tarafından husûs-ı âti’l-beyâna vekîl olup mezbûrenin zâtını ma‘rifet-i şer‘iyye ile ârifân mahalle-i mezbûre imâmı Mehmed Efendi b. Ali ve Hüseyin b. Muslihiddin nâm kimesneler şehâdetleri ile şer‘an vekâleti sâbite olan vâlidesi Hatîce bt. Yusuf nâm hâtun meclis-i şer‘-i hatîr-i lâzımü’t-tevkīrde müvekkile-i mezbûrenin zevci işbu bâ‘isü’l-kitâb Hüseyin b. Mehmed nâm kimesne mahzarında bi’l-vekâle ikrâr ve takrîr-i kelâm edip müvekkilem mezbûrenin mezbûr Hüseyin zimmetinde mütekarrir ve ma‘kūdun-aleyh olan dört bin akçe mehr-i müecceli ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olmak üzre vekâletim hasebiyle mezbûr Hüseyin ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika da‘vâdan vekâletim hasebiyle mezbûr Hüseyin’in zimmetini ben ve mezbûr Hüseyin dahi müvekkilem mezbûre Afife’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Zilka‘deti’ş-şerîfe li sene 1073.

Şuhûdü’l-hâl: Mustafa b. Veli, Ahmed Çelebi b. Bahşi, Receb Çelebi b. el-Hâc Murad, Ahmed b. Mustafa el-Müezzin, Receb Subaşı b. Muslihiddin, Ali Ağa b. Ferruh, Fazlı Ağa b. Ferruh, Mustafa bin Osman, Mehmed Halîfe el-İmâm, Abdullah b. İbrahim, İsmail Çelebi b. Mehmed, İbrahim Çelebi b. Mehmed.

(İSTANBUL12 - cilt: 16, sayfa: 262 - Hüküm no: 261 - Orijinal metin no: [23a-3])﻿

﻿

﻿

262. Hüküm

Bakkal Espalot v. Estati’nin ortağı Espalot v. Todori aleyhine açtığı alacak davasının reddedildiği

Men‘ Mahmiye-i İstanbul’da Horhor kurbunda sâkin bakkal tâifesinden Espalot v. İstati nâm zimmî meclis-i şer‘de işbu bâ‘isü’s-sifr diğer Espalot v. Todori muvâcehesinde üzerine da‘vâ ve takrîr-i kelâm edip bundan akdem mezbûr Espalot ile bakkallık san‘atından şerîk olmak için yedine yüz yirmi guruş def‘ ve teslîm ol dahi yedimden ahz u kabz edip hâlâ fesh-i akd-i şirket eylediğimizde meblağ-ı mezbûr yüz yirmi guruşu mezbûr Espalot’dan taleb ettiğimde vermede te‘allül eder suâl olunsun dedikde gıbbe’s-suâl mezbûr diğer Espalot cevâbında fi’l-vâki‘ müdde‘î-i mezbûr Espalot’dan yüz yirmi guruşu ahz edip ben dahi kendi malımdan yirmi bin akçe ifrâz ve meblağ-ı mezbûre halt edip ba‘dehû malımızı bakkal metâ‘ına verip ol metâ‘ın cümlesi dükkânda iken harîk-i kebîrde muhterik olup ol metâ‘dan yedimde bir şey kalmamışdır dedikde gıbbe’l-istintâk kaziyye minvâl-i muharrer üzre olduğunu tâyi‘an ikrâr etmeğin mûcebince mezbûr bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî min Zilka‘deti’ş-şerîfe li sene 1073.

Şuhûdü’l-hâl: Veli b. Mahmud, Yusuf b. Musa, Yusuf b. Mehmed, Hüseyin b. Ebûbekir.

(İSTANBUL12 - cilt: 16, sayfa: 263 - Hüküm no: 262 - Orijinal metin no: [23a-4])﻿

﻿

﻿

263. Hüküm

Palaşa bt. Yorgi’nin menzilini satma üzre eşi Yofilo v. Mihalaki’yi vekil tayin ettiği

Vekâlet Mahmiye-i İstanbul’da Balatkapısı hâricinde Karabaş mahallesinde sâkine Palaşa bt. Yorgi nâm nasrâniyye meclis-i şer‘-i hatîr-i lâzımü’t-tevkīrde işbu râfi‘ü’s-sifr zevci Yofilo v. Mihalaki nâm zimmî muvâcehesinde takrîr-i kelâm edip mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd olan menzilde vâki‘ nısfın nısfı olan hisse-i şâyi‘amı bey‘a ve semenini ahz u kabza ve bana îsâle ve ahz u kabz ve îsâl mütevakkıf olduğu umûrun cümlesine mezbûr Yofilo’yu tarafımdan vekîl ve nâib-i menâb nasb u ta‘yîn eyledim dedikde ol dahi vekâlet-i mezbûreyi kabûl ve hizmeti lâzımesin edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’s-sâbi‘ min Zilka‘deti’ş-şerîfe li sene 1073.

Şuhûdü’l-hâl: Pîrî b. Hüseyin, Veli b. Mahmud, Resûl Bey b. Rıdvan, Abdi Çelebi b. Hüseyin.

(İSTANBUL12 - cilt: 16, sayfa: 263 - Hüküm no: 263 - Orijinal metin no: [23a-5])﻿

﻿

﻿

264. Hüküm

Cihan bt. Murad’ın menzilini oğlu Haçador v. Pilor’a sattığı

Mülknâme-i arsa Mahmiye-i İstanbul’da Kâtib Kasım mahallesi sâkinelerinden Cihân bt. Murad nâm nasrâniyye meclis-i şer‘-i hatîrde sulbî oğlu işbu bâ‘isü’s-sifr Haçador v. Pilor nâm zimmî mahzarında ikrâr ve takrîr-i kelâm edip silk-i mülk-i sahîhinde münselik olup mahalle-i mezbûrede vâki‘ bir tarafı Şedci Budak ve bir tarafı ba‘zan Hasan Beşe mülkü ve ba‘zan bâyi‘a-i mezbûre mülkü ve bir tarafı Belkıs Hâtun mülkü ve bir tarafı tarîk-i âma müntehî muhterik mülk menzil arsası ve içinde müşterek bir bi’r-i mâ ve üzerinde olan enkāzı ile mezbûr Haçador’a otuz bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr otuz bin akçeyi müşterî-i mezbûr Haçador yedinden tamâmen ahz u kabz eyledim ba‘de’l-yevm zikr olunan menzil arsası ve üzerinde olan enkāzı ve müşterek bi’r-i mâyı müşterî-i merkūm Haçador’un mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Zilka‘deti’ş-şerîfe li sene 1073.

Şuhûdü’l-hâl: Hüseyin Beşe, Mehmed Çelebi, İsmail Çelebi, Ahmed Beşe, Mustafa Beşe, Hasan Efendi el-Müezzin, Abdi Çelebi b. Hüseyin, Şükrullah Çelebi b. Mustafa, Mehmed Efendi, İbrahim Efendi, Yahya b. Abdullah, Keşfî Mustafa Efendi b. Muharrem, Hüseyin b. Süleyman, Papasoğlu Eremya, Bağdasar v. Hürmüz, Murad v. ( ).

(İSTANBUL12 - cilt: 16, sayfa: 264 - Hüküm no: 264 - Orijinal metin no: [23a-6])﻿

﻿

﻿

265. Hüküm

Todori v. Mihal’in Leh asıllı cariyesi Marina bt. Pavli’yi azat ettiği

Itâknâme Uncu tâifesinden Todori v. Mihal nâm zimmî meclis-i şer‘-i hatîr-i lâzımü’t-tevkīrde tav‘an ikrâr ve takrîr-i kelâm edip orta boylu, açık kaşlı, gök alâ gözlü Lehiyyetü’l-asl işbu Marina bt. Pavli nâm nasrâniyye memlûke câriyemi, lâ li garazin âcil ve lâ li ivazın âcil malımdan âzâd ve mülkümden ihrâc ve silk-i harâir-i asliyyâta ilhâk ve idrâc eyledim ba‘de câriye-i mevsûfe-i mezkûre sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’l-hâmis min Zilka‘deti’ş-şerîfe li sene 1073.

Şuhûdü’l-hâl: Abdi Çelebi el-Muhzır, Ali Çelebi b. Muharrem el-Muhzır, Hüseyin Çelebi b. Ebûbekir el-Muhzır, uncular kethüdâsı Ali Beşe b. Abdullah, Receb Beşe b. Abdullah, Kâtib Ali Çelebi, Mîzâncı Mustafa Çelebi, kapan kethüdâsı Mehmed Efendi, Yazıcı Kosta, Dimitri v. İstemad, Pireşkovar v. Yani.

(İSTANBUL12 - cilt: 16, sayfa: 264 - Hüküm no: 265 - Orijinal metin no: [23b-1])﻿

﻿

﻿

266. Hüküm

Huri bt. Minas’ın Meliki bt. Sinan’a olan borcuna karşılık iki adet işlemeli yorgan yüzünü rehin verdiği

Vekâlet-i devriye Mahmiye-i İstanbul’da Mirahor mahallesi sâkinelerinden Huri bt. Minas nâm nasrâniyye meclis-i şer‘-i hatîrde işbu bâ‘isü’s-sifr Meliki bt. Sinan nâm nasrâniyye muvâcehesinde ikrâr ve takrîr-i kelâm edip mezbûre Meliki yedinden müşterâ ve makbûz sandal üzerine kilâbdân ile işleme altı tane yorgan yüzü semeninden târih-i kitâbdan yüz yirmi gün tamâmına müeccel doksan iki esedî guruş deynim olup mukābelesinde bir elmas hâtem ile dülbend üzerine kilâbdân ile işleme iki yorgan yüzünü mezbûre Meliki yedine rehin vaz‘ ve teslîm eylediğimden sonra, eğer ecel-i merkūm hulûlünde meblağ-ı mezbûr doksan iki esedî guruşu edâ ve teslîm edemezsem rehn-i mezbûru semen-i misli ile âhara bey‘ ve semeninden deyn-i mesfûru tamâmen ahz u kabz eyledikden sonra ziyâdesini bana teslîme vekâlet-i devriye ile mezbûre Meliki’yi tarafımdan vekîl ve nâib-i menâb nasb u ta‘yîn eyledim, ol dahi kabûl ve hizmeti lâzımesin edâya ta‘ahhüd eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Şevvâli’l-mükerrem li sene 1073.

Şuhûdü’l-hâl: Süleyman b. Hasan, Abdi Çelebi b. Hüseyin, Şükrullah b. Mustafa, Resûl b. Rıdvan, Mehmed b. Ramazan, Asadur v. Mardiros, Asadur v. Ferhad.

(İSTANBUL12 - cilt: 16, sayfa: 265 - Hüküm no: 266 - Orijinal metin no: [23b-2])﻿

﻿

﻿

267. Hüküm

Hüseyin’in vasîsi Pîrî Çelebi b. Veli’nin Mehmed Bey b. Ahmed’de olan alacağını tahsil ettiği

Kabzü’l-vasî mâli’s-sagīr Mahmiye-i İstanbul’da Kırkçeşme kurbunda Kapı Ağası odalarında sâkine olup mukaddemâ vefât eden Fâtıma bt. ( ) hâtunun sagīr oğlu Hüseyin’in kıbel-i şer‘den mansûb vasiyy-i şer‘îsi olan Pîrî Çelebi b. Veli nâm bevvâbü’s-sultânî meclis-i şer‘-i hatîr-i lâzımü’t-tevkīrde hâfızü’l-kitâb Mehmed Bey b. Ahmed mahzarında bi’l-vesâye ikrâr ve takrîr-i kelâm edip sagīr-i mezbûr malından karzdan mezbûr Mehmed Bey zimmetinde olan altı bin akçeyi vesâyetimiz hasebiyle mezbûr Mehmed Bey yedinden bi’t-tamâm ve’l-kemâl alup kabz eyledim min ba‘d mezbûr zimmetinde bir akçe ve bir habbe bâkī kalmadı dedikde mukırr-ı mezbûru ikrâr-ı meşrûhunda mezbûr Mehmed Bey tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mustafa Çelebi b. Bayram, Mehmed Çelebi, Ahmed Çelebi, Ali Beşe, Mustafa Beşe, Abdi Çelebi.

(İSTANBUL12 - cilt: 16, sayfa: 265 - Hüküm no: 267 - Orijinal metin no: [23b-3])﻿

﻿

﻿

268. Hüküm

Fâtıma Hâtun bt. Hasan’ın vefat eden eşi Fortacı Osman Ağa’dan satın aldığı menzil ve bağa elkoyan İsâ Efendi’nin haksız olduğu

Hükm-i menzil ve bağ Mahmiye-i İstanbul’da Ördek Kasap mahallesi ahâlîsinden olup hâlâ Mısır’da misâfiren sâkin olan Fortacı Osman Ağa b. Gazanfer’in sâbıkan zevcesi olan fahrü’l-muhadderât Fâtıma Hâtun bt. Hasan Efendi meclis-i şer‘-i hatîr-i lâzımü’t-tevkīrde sâbıkan Edirne kadısı olup zikri âtî mülk menzil ile bağa vâzı‘u’l-yed olduğu şer‘an sâbit olan İsâ Efendi tarafından husûs-ı âti’z-zikre vekîl olup mahmiye-i merkūmede Tatlıkuyu’da sâkin Ali b. Mehmed ve Karagümrük kurbunda sâkin Ahmed b. Mehmed nâm kimesneler şehâdetleri ile vekâleti sâbite olan fahrü’l-kuzât Mahmud Efendi b. el-Hâc İbrahim mahzarında üzerine da‘vâ edip mukaddemâ mezbûr Osman Ağa’nın mülkü olup Yoros kazâsına tâbi‘ Anadolu Hisârı’nda vâki‘ bir tarafı sâbıkan Vezîr-i a‘zam olan Sâlih Paşa mülküne ve bir tarafı sâbıkan şeyhülislâm olan Ebûsaid Efendi mülküne ve bir tarafı sâhil-i bahre ve bir tarafı tarîk-i âma müntehî büyûtu hâvî menzilini ve kurbunda vâki‘ lede’l-ahâlî ma‘lûmü’l-hudûd bir kıt‘a bağını, bin altmış yedi senesi Şa‘bânı’nın on birinci gününde zevciyyet beynimizde kāime iken safka-i vâhide ile üç bin beş yüz riyâlî guruşa bana bâtten bey‘ ve teslîm ve kabz-ı semen-i mezbûr eyledikden sonra, a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în hâlâ Rumeli kazaskeri olan Abdülkādir Efendi hazretleri İstanbul kadısı iken nâibi olan fahrü’l-müderrisîn Abdülbâkī Efendi huzûrunda vech-i muharrer üzre bey‘ini ve semeni olan meblağ-ı mezbûru kabzını ikrâr ve yedime ikrârını hâviye hüccet verip ol menzil ve bağ mülk-i müşterâm olup mutasarrıfe iken müşârün-ileyh İsâ Efendi ol menzil ve bağa bî-vech vaz‘-ı yed eder hâlâ vekîli olan mezbûr Mahmud Efendi’den suâl olunup kasr-ı yedine tenbîh olunmak matlûbumdur, deyû mazmûnu takrîr-i meşrûhunu nâtık ve Mevlânâ-yı mezbûrun imzâ ve hâtemini hâvî ve târih-i mezbûr ile müverraha bey‘ hücceti ibrâz edip mezbûr Mahmud Efendi muvâcehesinde kırâ’at ve suâl olundukda mezbûr Mahmud Efendi cevâbında fi’l-vâki‘ mezbûr Osman Ağa mukaddemâ zikr olunan menzil ve bağı müvekkilim müşârün-ileyh İsâ Efendi’ye semen-i misli ile bey‘ ve semeninden bin yüz elli riyâlî guruşu deyni olan bin yüz elli riyâlî guruş için îfâ ve fazlasını kabza mahmiye-i merkūmede Arpa Emîni mahallesi imâmı olan gāib ani’l-meclis Hasan Efendi’yi vekîl etmekle ol dahi târih-i kitâbdan yirmi gün mukaddem iki yük akçe[ye] müşârün-ileyhe bey‘ ve teslîm ve semeninden bin yüz elli riyâlî guruşunu deyn-i mezbûre takâs ve müşârün-ileyh İsâ Efendi dahi takâs-ı mezbûru kabûl etmiş idi hâlâ mezbûr Osman Ağa târih-i mezbûrda üç bin beş yüz riyâlî guruşa mezbûre Fâtıma Hâtun’a bey‘ ve teslîm ve kabz-ı semen eyledikden sonra Mevlânâ-yı mezbûr huzûrunda vech-i muharrer üzre bey‘ ve teslîm ve kabz-ı semen eylediğini ikrâr edip yedime ikrârını hâviye işbu hücceti verdiği müvekkilim müşârün-ileyhin ma‘lûmu değildir, deyû mazmûn-ı hücceti inkâr eyledikde müdde‘iyye-i mezbûre Fâtıma Hâtun’dan mazmûn-ı hücceti mübeyyine beyyine taleb olundukda zeylinde isimleri mastûr udûl-i müslimînden İmâm Mahmud Efendi b. Hasan ve Hasan Efendi b. Hamza ve Mustafa Beşe b. Yusuf ve Abdi Beşe ve İbrahim b. Süleyman nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâdi’ş-şer‘î fi’l-vâki‘ mezbûr Osman Ağa târih-i mezbûrda zevciyyet beynlerinde kāime iken ol menzil ve bağı semen-i mezbûr üç bin beş yüz riyâlî guruşa merkūme Fâtıma Hâtun’a safka-i vâhide ile huzûrumuzda bey‘ ve teslîm ve semen-i mezbûr üç bin beş yüz riyâlî guruşu kabz eyledikden sonra, vech-i muharrer üzre bey‘ ve teslîm ve kabz-ı semen eylediğini Mevlânâ-yı mezbûr huzûrunda ikrâr edip yedine ikrârını hâviye işbu bey‘ hücceti verdi. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın zikr olunan menzil ve bağdan müvekkili müşârün-ileyhin kasr-ı yedine tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sâdis min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Hasan Çavuş el-Mübâşir, Hüseyin Efendi el-Brusî el-Kâtib, Keşfî Mustafa Efendi el-Kâtib, Ali Çelebi b. Mustafa müezzin-i mahalle-i Arpa Emîni, Mustafa Beşe b. Murad, Fahrü’l-akrân Kethüdâ Abdünnebî Ağa, Mefharü’l-emâsil ve’l-akrân Muhtesib Ağası Mehmed Ağa, Mehmed Ağa b. Mahmud sermuhzırân, Abdülkādir Efendi el-kadı.

(İSTANBUL12 - cilt: 16, sayfa: 266 - Hüküm no: 268 - Orijinal metin no: [23b-4])﻿

﻿

﻿

269. Hüküm

Yorgi v. Harito’nun Hacı Mehmed’de un bedelinden alacağı olduğu

İkrâr-ı deyn Mahmiye-i İstanbul’da vâki‘ uncu tâifesinden bâ‘isü’s-sifr Yorgi v. Harito nâm zimmî meclis-i şer‘-i hatîrde Çörekçi tâifesinden el-Hâc Mehmed b. Mehmed mahzarında üzerine da‘vâ ve takrîr-i kelâm edip mezbûr el-Hâc Mehmed’in yedimden iştirâ ve kabz eylediği beher keyl doksanar akçe kıymetli on beş buçuk keyl dakīk semeninden zimmetinde müctemi‘ olan bin üç yüz [24a] doksan beş akçe hakkımı mezbûrdan taleb ederim, suâl olunsun dedikde gıbbe’s-suâl mezbûr el-Hâc Mehmed cevâbında fi’l-vâki‘ mezbûr Yorgi’nin on beş buçuk keyl dakīk semeninden zimmetimde bin üç yüz doksan akçe hakkı vardır deyû bi tav‘ihî ikrâr etmeğin alâ mûceb-i ikrârihî meblağ-ı mezbûr bin üç yüz doksan beş akçeyi mesfûr Yorgi’ye edâ ve teslîme mezbûr el-Hâc Mehmed’e ba‘de’t-tenbîh, mâ vaka‘a bi’t-taleb ketb olundu. Fi’l-yevmi’s-sânî min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah Çelebi b. Mustafa, Baba Resûl b. Rıdvan, Baba Ahmed b. Abdülcebbar.

(İSTANBUL12 - cilt: 16, sayfa: 267 - Hüküm no: 269 - Orijinal metin no: [23b-5])﻿

﻿

﻿

270. Hüküm

Mustafa Beşe b. Mehmed’in kölesi İvaz b. Abdullah’ı azat ettiği

Itâknâme Dergâh-ı âlî -dâme merci‘an li’l-e‘âlî- yeniçerilerinin eski odalarda vâki‘ Altmışıncı Ağa Bölüğü’ne mahsûs oda ahâlîsinden Mustafa Beşe b. Mehmed nâm râcil meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip bana rıkkıyyetini mu‘terif olan işbu orta boylu açık kaşlı gök elâ gözlü Efrenciyyü’l-asl İvaz b. Abdullah nâm abd-i memlûkümü hasbeten lillâhi te‘âlâ ve taleben li merzâti’r-Rabbi’l-a‘lâ tahrîr ve i‘tâk ve silk-i ahrâr-ı asliyyînde idrâc ve ilhâk eyledim ba‘de’l-yevm mezbûr İvaz sâir ahrâr-ı asliyyîn gibi hür olup üzerinde velâdan gayrı hakkım kalmadı dedikde mâ vaka‘a bi’l-ibtigā ketb ve imlâ olundu. Fi’l-yevmi’t-tâsi‘ min Zilka‘deti’ş-şerîfe li sene 1073.

Şuhûdü’l-hâl: El-Hâc Hüseyin b. Mehmed Konevî, Abdurrahman Beşe b. Abdurrahman, Kadri Beşe b. Mehmed, Kara Ahmed Beşe b. Mustafa, el-Hâc Ali Beşe b. Mehmed, Süleyman Çelebi b. Mehmed, Osman Beşe Odabaşı, Aşçı İbrahim Beşe b. ( ), Türbedâr Ahmed Hoca, Türbedâr oğlu Mehmed Çelebi, Ali Beşe.

(İSTANBUL12 - cilt: 16, sayfa: 268 - Hüküm no: 270 - Orijinal metin no: [24a-1])﻿

﻿

﻿

271. Hüküm

Sâliha bt. Abdullah’ın Siyami b. Satı’dan boşandığı

Hul‘ Mahmiye-i İstanbul’da Çukur mahallesinde sâkine Sâliha bt. Abdullah nâm hâtun meclis-i şer‘de zevc-i muhâlı‘ı işbu râfi‘ü’l-kitâb Siyami b. Satı‘ mahzarında takrîr-i kelâm edip zevcim mezbûr Siyami zimmetinde mütekarrir ve ma‘kūdun-aleyh olan üç bin akçe mehr-i müeccelim ve nafaka-i iddet-i ma‘lûmem ve me’ûnet-i süknâm üzerine muhâla‘a-i sahîha-i şer‘iyye ile muhâla‘a edip her birimiz âharın zimmetini hukūk-ı zevciyyete müte‘allika da‘vâdan ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Zilka‘deti’ş-şerîfe li sene 1073.

Şuhûdü’l-hâl: Mehmed Efendi b. Hüseyin el-İmâm, Abdurrahman b. Siyami, Mustafa Çelebi b. Ali, Hüseyin b. Hasan.

(İSTANBUL12 - cilt: 16, sayfa: 268 - Hüküm no: 271 - Orijinal metin no: [24a-2])﻿

﻿

﻿

272. Hüküm

Süleyman b. el-Hâc Ahmed’in el-Hâc Ahmed b. Süleyman aleyhindeki alacak iddiasında haksız olduğu

Yemîn Mahmiye-i İstanbul’da Seferikoz mahallesi sâkinlerinden Süleyman b. el-Hâc Ahmed meclis-i şer‘-i hatîrde kayın atası râfi‘ü’l-kitâb el-Hâc Ahmed b. Süleyman muvâcehesinde da‘vâ edip mezbûr el-Hâc Ahmed zimmetinde karzdan seksen beş riyâlî guruş hakkım vardır, taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin mezbûr el-Hâc Ahmed’e müdde‘î-i mezbûr Süleyman için vech-i muharrer üzre zimmetinde karzdan seksen beş guruş elân üzerine edâsı lâzım deyni olmadığına yemîn teklîf olundukda ol dahi hasbe’l-mes’ûl half billâhi te‘âlâ etmeğin mûcebince bilâ-beyyine müdde‘î-i mezbûr da‘vâdan men‘ olunup mâ hüve’l-vâki‘ gıbbe’t-taleb ketb olundu. Fi’l-yevmi’s-sâbi‘ min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: El-Hâc Ahmed b. Mahmud, Ahmed Çelebi b. Ali ed-Dâ‘î, Abdi Çelebi b. Hüseyin, Şükrullah Bey b. Mustafa.

(İSTANBUL12 - cilt: 16, sayfa: 269 - Hüküm no: 272 - Orijinal metin no: [24a-3])﻿

﻿

﻿

273. Hüküm

Fâtıma bt. Habib’in Hasan Bey b. Sefer’den muhâlaa yoluyla boşandığı

Hul‘ Mahmiye-i İstanbul’da Şeyh Muhyiddin mahallesinde sâkine Fâtıma bt. Habîb nâm hâtun tarafından husûs-ı âti’l-beyâna vekîl olup mezbûrenin zâtını ma‘rifet-i şer‘iyye ile ârifân Hasan Efendi b. Mustafa ve Hüseyin Beşe b. Mehmed şehâdetleri ile şer‘an vekâleti sâbite olan babası mezbûr Habîb b. Musa nâm kimesne mahfil-i kazâda, müvekkile-i mezbûrenin zevci işbu bâ‘isü’l-kitâb Hasan Bey b. Sefer nâm kimesne mahzarında bi’l-vekâle ikrâr ve takrîr-i kelâm edip müvekkilem mezbûrenin mezbûr Hasan Bey zimmetinde mütekarrir ve ma‘kūdun-aleyh olan bin akçe mehr-i müeccelini ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olmak üzre mezbûr Sefer Bey ile vekâletim hasebiyle muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika da‘vâdan vekâletim hasebiyle ben mezbûr Sefer Bey’in zimmetini ve mezbûr Sefer Bey dahi müvekkilem mezbûre Fâtıma’nın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu.

Şuhûdü’l-hâl: İsâ b. Mehmed, el-Hâc Yusuf b. Musa, Hüseyin Çelebi b. Ebûbekir, İbrahim Çelebi b. Mehmed, el-Hâc Ahmed Çelebi b. Mahmud, Baba Resûl b. Rıdvan, Hasan Çelebi b. İbrahim, Abdi Çelebi b. Hüseyin.

(İSTANBUL12 - cilt: 16, sayfa: 269 - Hüküm no: 273 - Orijinal metin no: [24a-4])﻿

﻿

﻿

274. Hüküm

Keresteci Mehmed Beşe b. Yunus’un Yorgi v. Yani’de kereste bedelinden alacağı olduğu

İsbât-ı deyn Mahmiye-i İstanbul’da Abdi Subaşı mahallesi sâkinlerinden Keresteci Mehmed Beşe b. Yunus mahfil-i kazâda Yorgi v. Yani muvâcehesinde üzerine da‘vâ ve takrîr-i kelâm edip merkūm Yorgi yedimden iştirâ ve kabz eylediği kereste semeninden mezbûrun zimmetinde beş bin dört yüz akçe hakkım olup hattâ târih-i kitâbdan iki ay mukaddem kendi menzilinde huzûr-ı müslimînde ikrâr ve işhâd dahi etmişdi. Suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden el-Hâc Ömer b. Ali ve Abdi Beşe b. Hüseyin nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr Mehmed Beşe’ye kereste semeninden beş bin dört yüz akçe deyni olduğunu bizim huzûrumuzda kendi menzilinde merkūm Yorgi ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz [deyû] her biri edâ-i şehâdet-i şer‘iyye eylediklerinde gıbbe ri‘âyet-i şerâiti’l-kabûl şehâdetleri makbûl olmağın mûcebince meblağ-ı mezbûr beş bin dört yüz akçeyi müdde‘î-i mezbûr Mehmed’e edâ ve teslîme merkūm Yorgi’ye tenbîh birle mâ vaka‘a bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Abdi Çelebi b. Hüseyin, Şükür b. Mustafa, Mustafa b. İsâ, Mehmed b. Ramazan, Resûl b. Rıdvan, Muharrem b. Abdi, Hasan b. Mehmed, Ali Çelebi el-Muhzır.

(İSTANBUL12 - cilt: 16, sayfa: 270 - Hüküm no: 274 - Orijinal metin no: [24a-5])﻿

﻿

﻿

275. Hüküm

Balıkçı Yorgi v. Manol, Dimitri v. Andon ve Nikola v. Mihal’in, diğer ortakları Yufelu v. Mihalaki’nin zimmetini ibrâ ettikleri

İbrâ Mahmiye-i İstanbul’da Balatkapısı hâricinde balıkçı tâifesinden Yorgi v. Manol ve Dimitri v. Andon ve Nikola v. Mihal nâm zimmîler meclis-i şer‘de yine tâife-i mezbûreden işbu bâ‘isü’s-sifr Yukalo v. Mihalaki nâm zimmî muvâcehesinde her biri ikrâr ve takrîr-i kelâm edip mezbûr Yukalo ile balıkçılık san‘atında şerîkler olup bir kaç zamân nesî’eten balık alıp satıp, hâsıl olan fâ’ideyi mezbûrun yedinde olan mukaffel kutu içine vaz‘ edip fesh-i akd-i şirket eylediğimizde, defterde mastûr olan fâ’ideden iki bin akçe nâkıs çıkıp, meblağ-ı mezbûru, mezbûrdan da‘vâ eylediğimizde mezbûr ahzını inkâr edip biz dahi ikāmet-i beyyine edememekle da‘vâ-yı mezbûreden her birimiz mezbûrun zimmetini meccânen ibrâ-i âm ile ibrâ ve iskāt eyledik dediklerinde gıbbe’t-tesâdıki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Zilka‘deti’ş-şerîfe li sene 1073.

Şuhûdü’l-hâl: Şükrullah Çelebi b. Mustafa, Abdi Çelebi b. Hüseyin, Baba Resûl b. Rıdvan, Mustafa b. Mustafa.

(İSTANBUL12 - cilt: 16, sayfa: 271 - Hüküm no: 275 - Orijinal metin no: [24a-6])﻿

﻿

﻿

276. Hüküm

Mısırlı Mehmed b. Bulut’un kölesi olduğunu iddia ettiği Rus asıllı Kaytas b. Abdullah’ın azat edilmiş olduğu

Itâknâme Mahmiye-i İstanbul’da Manisalı Çelebi mahallesinde sâkin iken vefât eden Şem‘î bt. Hasan nâm hâtunun verâseti zevc-i metrûkü Mısırlı Mehmed b. Bulut ile li ebeveyn karındaşı Mustafa’nın sulbî kebîr oğlu Mehmed’e münhasıra oldukdan sonra, hâfızü’l-kitâb Rusiyyetü’l-asl Kaytas b. Abdullah nâm gulâm meclis-i şer‘-i hatîr-i lâzımü’t-tevkīrde Mehmed ve zevci Mehmed ve mahzarında üzerlerine da‘vâ edip ben iştirâk-i seviy [24b] üzre mezbûrân Şem‘î ve Mısırlı Mehmed’in abd-i memlûkü olup ikisi ma‘an beni âzâd edip hür olmuş iken mezbûrân rakīk olmak üzre bana vaz‘-ı yed ederler. Suâl olunup kasr-ı yedlerine tenbîh olunmak matlûbumdur dedikde gıbbe’s-suâl mezbûr Mehmed [cevâbında], gulâm-ı mezbûrun nısf-ı şâyi‘ini mûrisesi mezbûre Şem‘î Hâtun’un mülkü olup hâl-i sıhhatinde âzâd eylediğini ikrâr ve mezbûr Mısırlı Mehmed dahi cevâbında zikr olunan gulâm müstakillen abd-i memlûküm olup mezbûru âzâd eylemedim deyip mezbûra vaz‘-ı yedini ikrâr, lâkin mezbûr merkūme Şem‘î ile iştirâk-i seviy üzre mülkü olup mezbûru âzâd eylediğini inkâr eyledikde müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahalle-i mezbûre ahâlîsinden Mehmed b. Ahmed ve Ramazan b. Abdullah nâm kimesneler li ecli’ş-şehâde meclis-i şer‘a hâzırân olup gıbbe’l-istişhâdi’ş-şer‘î fi’l-vâki‘ gulâm-ı mezbûr iştirâk-i seviy üzre müteveffât-ı mezbûre ile mezbûr Mısırlı Mehmed’in abd-i memlûkü olup mezbûrân mezbûr Kaytas’ı her biri huzûrumuzda i‘tâk-ı sahîh-i şer‘î ile i‘tâk ve tahrîr eylediler. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın mezbûr Kaytas’dan kasr-ı yedine mezbûr Mısırlı Mehmed’e tenbîh olunup mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Hüseyin Beşe b. İlyas, Hüseyin b. Kasım, Taşkın b. Mustafa, Mehmed b. Mustafa, Mehmed b. Sefer, Piyâle b. Abdullah, Abdi Çelebi el-Muhzır, Şükür Bey b. Mustafa el-Muhzır, Mehmed b. Ramazan el-Muhzır, Baba Resûl b. Rıdvan el-Muhzır.

(İSTANBUL12 - cilt: 16, sayfa: 271 - Hüküm no: 276 - Orijinal metin no: [24a-7])﻿

﻿

﻿

277. Hüküm

Kaytas b. Abdullah’ın eski sahibi Mısırlı Mehmed b. Bulut’la alacak davasında sulh olduğu

Sulh Mahmiye-i İstanbul’da Manisalı Çelebi mahallesinde sâkin Kaytas b. Abdullah meclis-i şer‘-i hatîrde mu‘takı râfi‘ü’l-kitâb Mısırlı Mehmed b. Bulut muvâcehesinde ikrâr ve takrîr-i kelâm edip mu‘takım mezbûr Mısırlı Mehmed mukaddemâ beni i‘tâk ettikden sonra mu‘takım mezbûr Mısırlı Mehmed’den ba‘de’l-ıtk kendi malımdan sana benim için bir câriye alıver deyû elli iki kıt‘a riyâlî kebîr guruş vermiş idim. Ol cins câriyemi alıvermemekle meblağ-ı mezbûru da‘vâ ve istirdâd murâd eylediğimde mezbûr Mısırlı Mehmed dahi meblağ-ı mezbûru vech-i muharrer üzre ahzını inkâr etmekle beynimizde nizâ‘ vâki‘ olup beni da‘vâ-yı mezkûreden bin akçe üzerine sulh edip ben dahi sulh-ı mezbûru kabûl ve bedel-i sulh olan meblağ-ı mezbûru yedinden alıp kabz ve husûs-ı mezbûra müte‘allika da‘vâdan zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Zilka‘deti’ş-şerîfe li sene 1073.

Şuhûdü’l-hâl: Şükrullah Çelebi b. Mustafa, Abdi Çelebi b. Hüseyin, Resûl b. Rıdvan, Hacı Yunus b. Musa.

(İSTANBUL12 - cilt: 16, sayfa: 272 - Hüküm no: 277 - Orijinal metin no: [24b-1])﻿

﻿

﻿

278. Hüküm

Mehmed b. Abdullah vakfına ait menzil arsasının Receb Halife b. Nasûh’a tevcih edildiği

Tevcîh-i arsa Mahmiye-i İstanbul’da Lâleli Çeşme kurbunda Kuyumcu Bahşâyiş mahallesinde vâki‘ merhûm Mehmed b. Abdullah nâm sâhibü’l-hayr vakf ve süknâsını bir recül-i sâliha şart eylediği, iki tarafı Şerife Ayşe Hâtun mülküne ve bir tarafı Mihriban Hâtun vakfına ve bir tarafı tarîk-i hâssa müntehî vakıf menzili es-Seyyid Abdurrahman Efendi b. es-Seyyid Şeyh Yakub Efendi tevcîh-i hâkim ile mutasarrıf iken, menzili mezbûr muhterik olmağla menzili mezbûrun arsasından merkūm es-Seyyid Abdurrahman Efendi kasr-ı yed etmekle yine sulehâdan olup süknâya eşedd-i ihtiyâc ile muhtâc olan işbu bâ‘isü’l-kitâb Receb Halîfe b. Nasûh nâm kimesneye menzili mezbûrun arsası ber mûceb-i şart-ı vâkıf tevcîh olunup tasarrufu için işbu hurûf ketb olunup yedine def‘ olundu. Fi’l-yevmi’t-tâsi‘ min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mefharü’l-müderrisîn Seyyid Hasan Efendi, Mefharü’l-müderrisîn Nâzikîzâde Mustafa Efendi, Şeyh İvaz Efendi, Hacı Ali bevvâb-ı sultânî, Yusuf Efendi b. İsmail, Mustafa Bey el-bostânî, Mehmed Beşe b. ( ), Şaban b. Halil.

(İSTANBUL12 - cilt: 16, sayfa: 272 - Hüküm no: 278 - Orijinal metin no: [24b-2])﻿

﻿

﻿

279. Hüküm

Nusret bt. Abdullah’ın menzilini Yusuf Beşe b. Mehmed’e sattığı

Mülknâme Mahmiye-i İstanbul’da Yenibahçe kurbunda Karabaş mahallesinde sâkine Nusret bt. Abdullah nâm hâtun meclis-i şer‘-i hatîr-i lâzımü’t-tevkīrde hâfızü’l-kitâb Yusuf Beşe b. Mehmed mahzarında tav‘an ikrâr ve takrîr-i kelâm edip mahalle-i mezbûrede vâki‘ bir cânibi Himmet Efendi mülküne ve bir cânibi Hâfız Mehmed Paşa vakfı bostana ve bir cânibi ( ) mezbûre vakfına ve bir cânibi tarîk-i âma müntehî bir bâb tahtânî odayı ve sofayı müştemil mülk menzilimi, mezbûr Yusuf Beşe’ye on beş bin akçeye bâtten bey‘ ve teslîm ve mezbûr Yusuf Beşe dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr on beş bin akçeyi mezbûr Yusuf Beşe yedinden tamâmen alıp kabz eyledim min ba‘d menzili mezbûr merkūm Yusuf Beşe’nin mülkü olup keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Hasan Efendi b. Mustafa el-İmâm, Abdi Çelebi b. Ramazan el-Müezzin, Ali Çelebi b. Abdullah, Receb Beşe b. Mehmed, Receb Beşe b. Hızır, Mehmed b. Mustafa, Ali Beşe b. Mehmed, Abdülbâkī b. Veli, Süleyman Efendi el-Müderris, Mustafa Beşe b. Rıdvan es-Sarrâc, Abdi Çelebi el-Muhzır, Şükür Bey el-Muhzır.

(İSTANBUL12 - cilt: 16, sayfa: 273 - Hüküm no: 279 - Orijinal metin no: [24b-3])﻿

﻿

﻿

280. Hüküm

Yamandi v. Nikola meyhanelerde olan hissesini kardeşi Yorgi’ye kiraya verdiği

Îcâr-ı meyhâne Meyhâneci tâifesinden Yamandi v. Nikola nâm zimmî meclis-i şer‘-i hatîr-i lâzımü’t-tevkīrde li ebeveyn karındaşı Yorgi nâm zimmî muvâcehesinde tav‘an ikrâr ve takrîr-i kelâm edip mahmiye-i İstanbul’da Kumkapı hâricinde lede’l-ahâlî ma‘lûmü’l-hudûd Panbuk Meyhânesi demekle meşhûr mülk meyhâneden üç bölükde bir bölük hisse-i müfrezemi, mezbûr Yorgi’ye târih-i kitâb gününden sene-i kâmile tamâmına değin altı bin akçe ücret ile îcâr ve teslîm ve Balıkpazarı’nda vâki‘ lede’l-ahâlî ma‘lûmü’l-hudûd mülk meyhâneden üç bölükde bir bölük hisse-i müfrezemi iki bin akçe ücret ile îcâr ve teslîm ve mezbûr Yorgi dahi minvâl-i muharrer üzre istîcâr ve tesellüm eyledi dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene 1073.

Şuhûdü’l-hâl: Ahmed Çelebi b. Mahmud kethüdâ-yı muhzırân, Câbi Mehmed Çelebi, Abdi Çelebi el-Muhzır, Ahmed Çelebi b. Ali Serbölük, Osman Çelebi b. Abdullah Serbölük, Şükür Bey el-Muhzır, Baba Resûl el-Muhzır, Yani v. Velisar, İstador v. Lambo, İstavri v. Nikola, İstadi v. Panayot, Yorgi v. Yani, Andriye v. Yani.

(İSTANBUL12 - cilt: 16, sayfa: 274 - Hüküm no: 280 - Orijinal metin no: [24b-4])﻿

﻿

﻿

281. Hüküm

Ahmed Beşe b. Mehmed’in, vefat eden Veli Beşe b. Haydar’ın vârisleri hakkındaki iddiasını ispat için mühlet verildiği

Mehil Vilâyet-i Anadolu’da kasaba-i İznikmid’de sâkin olup mukaddemâ vefât eden Veli Beşe b. Haydar nâm râcilin verâseti, zevce-i metrûkesi Havva bt. Abdünnebî nâm hâtun ve babası mezbûr Haydar’a ve anası Ayşe ve sulbiye sagīre kızı Fâtıma’ya münhasıra oldukdan sonra, Dergâh-ı âlî yeniçerilerinin elli dördüncü cemâ‘atine mahsûs odanın hâlâ odabaşısı ve vakıf akçesine mütevellîsi Ahmed Beşe b. Mehmed nâm râcil meclis-i şer‘de müteveffâ-yı mezbûrun vâlidesi mezbûre Fâtıma Hâtun ile sagīre-i mezbûrenin mansûben vasîsi olan mezbûr Abdünnebî mahzarlarında üzerlerine bi’t-tevliyye da‘vâ edip müteveffâ-yı mezbûr Veli Beşe hâl-i sıhhatinde mâl-ı vakıfdan mütevellî-i sâbık yedinden karz aldığı otuz bin akçeyi cânib-i vakfa edâ etmeden fevt olup zimmetinde kalmağla terekesinden bi’t-tevliyye taleb ederim suâl olunsun dedikde gıbbe’s-suâl mezbûrân cevâblarında, tereke-i müteveffâ-yı mezbûra vaz‘-ı yedlerini ve müteveffâ-yı mezbûrun vakf-ı mezbûra otuz bin akçe deyni olduğunu inkâr eylediklerinde müdde‘î-i mezbûrdan müdde‘âları için beyyine taleb olundukda udûl-i müslimînden olup oda-i mezkûre ahâlîsinden Abdülkerim Beşe b. Şaban ve Fazlı Beşe b. İsmail nâm râcil li ecli’ş-şehâde meclis-i şer‘a hâzırân olup gıbbe’l-istişhâdi’ş-şer‘î fi’l-vâki‘ müteveffâ-yı mezbûr Veli Beşe hâl-i sıhhatinde vakf-ı mezbûrdan mütevellî-i sâbık yedinden huzûrumuzda karz otuz bin akçe alıp meblağ-ı mezbûru cânib-i vakfa kable’l-edâ fevt oldu. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm terekeye vaz‘-ı yedleri için mütevellî-i mezbûrdan sâniyyen beyyine taleb olundukda ityân-ı beyyine [25a] için istimhâl eyledikde mehl-i şer‘î ile imhâl olunmağın, mâ vaka‘a bi’t-taleb ketb olundu. Fi’l-yevmi’t-tâsi‘ min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: El-Hâc Abdülkādir b. Ebûbekir, Hüseyin Beşe b. Ali er-Râcil, Mustafa Beşe b. Hüseyin er-Râcil, Abdi Beşe b. Abdürrezzak, Ahmed Çelebi b. Ömer, el-Hâc Ahmed Çelebi b. Mahmud, el-Hâc Veli b. Hüseyin, çukadar Ali Beşe er-Râcil.

(İSTANBUL12 - cilt: 16, sayfa: 274 - Hüküm no: 281 - Orijinal metin no: [24b-5])﻿

﻿

﻿

282. Hüküm

İvaz Bey b. Kabil’in Ayşe Hâtun bt. Hasan’da olan alacağını tahsil ettiği

Kabz-ı deyn Mahrûse-i Üsküdar’da Karaca Ahmed tekyesi kurbunda sâkin İvaz Bey b. Kābil nâm kimesne meclis-i şer‘-i hatîrde râfi‘atü’l-kitâb Ayşe Hâtun bt. Hasan Efendi tarafından tasdîk-i âti’l-beyâna sâbitü’l-vekâle vekîl olan karındaşı Atâullah Çelebi muvâcehesinde ikrâr ve i‘tirâf edip müvekkile-i mezbûre Ayşe zimmetinde karzdan beş bin akçe hakkım var idi hâlâ meblağ-ı mezbûr yirmi beş bin akçeyi tamâmen alıp kabz eyledim dedikde gıbbe’t-tasdîki’ş-şer‘î mezbûr İvaz Bey meclis-i mezbûrda i‘âde-i kelâm edip deyn-i mezbûr için mukaddemâ mezbûre Ayşe’nin bana def‘ ettiği temessükü zâyi‘ eyledim. Fîmâ-ba‘d zuhûr ederse amel olunmaya dedikde vâki‘ü’l-hâl bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene 1073.

Şuhûdü’l-hâl: Ahmed Çelebi b. Ali ed-Dâ‘î, el-Hâc Ahmed b. Mahmud Kethüdâ, Mehmed Çelebi b. Hamza, Mahmud b. Mustafa, Sinan b. Şaban, Ali Beşe çukadar.

(İSTANBUL12 - cilt: 16, sayfa: 275 - Hüküm no: 282 - Orijinal metin no: [25a-1])﻿

﻿

﻿

283. Hüküm

Hacı İbrahim’in, Hüseyin Dede aleyhine açtığı duvar davasında haksız olduğu

Yemîn Husûs-ı âti’l-beyânın mahallinde istimâ‘ ve tahrîri için savb-ı şer‘den bi’t-taleb irsâl olunan Mevlânâ Mehmed Efendi, mahmiye-i İstanbul’da Manisalı Çelebi mahallesinde vâki‘ zikri âtî mülk duvarın üzerine varıp zeyl-i rakīmde mastûrü’l-esâmî müslimîn huzûrunda akd eylediği meclis-i şer‘de mahalle-i mezbûre sâkinlerinden el-Hâc İbrahim nâm kimesne zikr olunan duvara müstakil mülkü olmak üzre vâzı‘u’l-yed olduğu sâbit olan Hüseyin Dede b. Mehmed mahzarında üzerine da‘vâ ve takrîr-i kelâm edip mezbûr Hüseyin Dede menzili ile benim menzilim beyninde olup tûlen sekiz buçuk ve arzen on dört usbu‘ duvar mezbûr Hüseyin Dede ile müşterek mülkümüz iken mezbûr Hüseyin Dede zikr olunan duvarın mecmû‘u kendi mülkü olmak üzre vaz‘-ı yed eder hâlâ zikr olunan duvar müşterek tasarrruf olunmak için mezbûr Hüseyin Dede’ye tenbîh olunmak matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsı için beyyine taleb olundukda ityân-ı beyyineye kādir olmayıp istihlâf etmeğin zikr olunan duvarın nısf-ı şâyi‘i müdde‘î-i mezbûr el-Hâc İbrahim’in mülkü olmadığına mezbûr Hüseyin Dede’ye yemîn teklîf olundukda ol dahi hasbe’l-mes’ûl half billâhi’l-aliyyi’l-a‘lâ etmeğin mezbûr el-Hâc İbrahim bilâ-beyyine mu‘ârazadan men‘ birle vâki‘ hâli Mevlânâ-yı mezbûr mahallinde tahrîr ba‘dehû meclis-i şer‘a gelip ma‘an irsâl olunan Hüseyin b. Ebubekir ile alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mustafa Efendi b. Mehmed el-İmâm, Mehmed Çelebi b. Mehmed el-Müezzin, Sofu Ahmed b. Ahmed el-mi‘mâr, üstâd Mehmed b. Süleyman, Davud b. Süleyman, Mehmed b. Ali, Rıdvan b. Abdullah, Mustafa Çelebi b. Veli, Mahmud Çavuş b. Nasûh.

(İSTANBUL12 - cilt: 16, sayfa: 275 - Hüküm no: 283 - Orijinal metin no: [25a-2])﻿

﻿

﻿

284. Hüküm

Rahime bt. Abdullah’ın Yusuf b. Mehmed’den muhâlaa yoluyla boşandığı

Hul‘ Mahmiye-i İstanbul’da Sultan Selim kurbunda Çukurbostan mahallesinde sâkine Rahime bt. Abdullah nâm hâtun meclis-i şer‘-i hatîr-i lâzımü’t-tevkīrde zevc-i mutallıkı işbu bâ‘isü’l-vesîka Yusuf b. Mehmed mahzarında ikrâr ve takrîr-i kelâm edip mezbûr Yusuf’un zimmetinde mütekarrir ve ma‘kūdun-aleyh olan sekiz yüz akçe mehr-i müeccelim ile nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene 1073.

Şuhûdü’l-hâl: Ali Efendi b. Mehmed el-İmâm, Bayram Beşe b. Mehmed, Şaban b. Şaban, Ebûbekir b. Mehmed, el-Hâc Ahmed b. Mahmud.

(İSTANBUL12 - cilt: 16, sayfa: 276 - Hüküm no: 284 - Orijinal metin no: [25a-3])﻿

﻿

﻿

285. Hüküm

Foti v. Moyusı’nın Domani’ye borcuna Despina bt. Andon ile Sultana bt. Moyusı’nın kefil olduğu

Kefâlet Mahmiye-i İstanbul’da Çakır Ağa mahallesi ahâlîsinden Foti v. Moyusı nâm zimmî meclis-i şer‘-i hatîrde râfi‘ü’l-vesîka Domani nâm zimmî muvâcehesinde ikrâr ve i‘tirâf edip cihet-i karzdan işbu mezbûr Domani’ye zimmetimde lâzımü’l-edâ dört yüz riyâlî guruş deynimiz vardır dedikde gıbbe’t-tasdîki’l-vicâhî medyûn-ı mezbûr Foti’nin zevcesi Despina bt. Andon ile medyûn-ı mezbûr Foti zimmînin kız karındaşı Sultana bt. Moyusı nâm nasrâniyyeler meblağ-ı sâlifü’z-zikr dört yüz guruşun mecmû‘una kefâlet-i sahîha-i şer‘iyye ile her biri kefîl olmağın mâ hüve’l-vâki‘ bi’l-ibtigā ketb olundu. Fi’l-yevmi’t-tâsi‘ min Zilka‘deti’ş-şerîfe li sene 1073.

Şuhûdü’l-hâl: Mustafa Çavuş el-Mübâşir, Abdülkādir Efendi el-İmâm, Ahmed Halîfe el-Müezzin, Abdi Çelebi b. Hüseyin, Mustafa b. Mehmed.

(İSTANBUL12 - cilt: 16, sayfa: 277 - Hüküm no: 285 - Orijinal metin no: [25a-4])﻿

﻿

﻿

286. Hüküm

Ayşe Hâtun bt. Mehmed’in boşandığı eşi Ali Çelebi b. Cafer’den mehr-i müeccel ve nafaka bedelini tahsil ettiği

İkrâr-ı kabz-ı mehr ve nafaka Husûs-ı âti’l-beyânı mahallinde tahrîr için cânib-i şer‘-i mergūbdan bi’t-taleb irsâl olunan Abdülbâkī Efendi, mahmiye-i İstanbul’da Tercüman Yunus mahallesinde sâkine Ayşe Hâtun bt. Mehmed’in menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘ eyledikde mezbûre Ayşe hâtun meclis-i mezbûrda zevc-i mutallıkı Ali Çelebi b. Cafer muvâcehesinde da‘vâ edip mezbûr Ali Çelebi beni tatlîk etmekle zimmetinde mütekarrir olan yüz riyâlî guruş mehr-i müeccel-i müsemmâyı taleb ederim deyicek gıbbe’s-suâl mezbûr Ali Çelebi cevâbında fi’l-vâki‘ müdde‘iyye-i mezbûrenin zimmetimde yüz riyâlî guruş mehr-i müecceli vardır deyû tâyi‘an ikrâr ve i‘tirâf ettikden sonra, ikrârı mûcebince mehr-i mezbûru müdde‘iyye-i mezbûre Ayşe’ye edâya tenbîh ettikden sonra mezbûre Ayşe meclis-i mezbûrda i‘tirâf edip mehrim olan meblağ-ı mezbûr yüz guruşu ve nafaka-i iddetim için dört yüz kırk akçeyi zevcim mezbûr Ali Çelebi yedinden alıp kabz eyledim dedikde gıbbe’t-tasdîki’l-vicâhî vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Mustafa Beşe ve Muhzır Mustafa ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ bi’l-iltimâs ketb olundu. Fi’l-yevmi’s-sâmin ve’l-ışrîn min Şevvâli’l-mükerrem li sene 1073.

Şuhûdü’l-hâl: İsmail Çelebi b. Mehmed, es-Seyyid Hasan Çelebi b. Musa, Abdünnebî Çelebi b. Ahmed, Mehmed Çavuş b. Abdünnebî.

(İSTANBUL12 - cilt: 16, sayfa: 277 - Hüküm no: 286 - Orijinal metin no: [25a-5])﻿

﻿

﻿

287. Hüküm

Hatice bt. Hüseyin’in düğme bedeli olarak Havva bt. Yahya’da olan alacağından bir kısmını tahsil ettiği

İbrâ Mahmiye-i İstanbul’da Hüsrev Paşa mahallesinde sâkine Hatîce bt. Hüseyin nâm hâtun meclis-i şer‘-i hatîr-i lâzımü’t-tevkīrde bâ‘isetü’l-vesîka Havva bt. Yahya nâm hâtun mahzarında ikrâr ve takrîr-i kelâm edip târih-i kitâbdan yirmi gün mukaddem her biri birer miskāl altından masnû‘ dört bin sekiz yüz akçe kıymetli on altı aded düğmelerimi mezbûre Havva Hâtun’a bi tarîki’l-âdiye verip ol dahi vech-i muharrer üzre istifâde ve kabz eylediğinden sonra hıfzında taksîrine binâ’en yedinde zâyi‘ olmağın üzerine damânı terettüb eylemiş idi hâlâ zikr olunan düğmelerin kıymetinin iki bin beş yüz akçesini yedinden alıp kabz edip iki bin üç yüz akçesinden zimmetini ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’t-tâsi‘ min Zilka‘deti’ş-şerîfe li sene 1073.

Şuhûdü’l-hâl: Hasan Efendi b. Mustafa el-İmâm, Ali Çelebi b. İbrahim, Fazlullah b. Abdullah, Abdi Çelebi b. Hüseyin.

(İSTANBUL12 - cilt: 16, sayfa: 278 - Hüküm no: 287 - Orijinal metin no: [25a-6])﻿

﻿

﻿

288. Hüküm

Fâtıma bt. Hasan’ın Receb b. Yakub’tan muhâlaa yoluyla boşandığı

Hul‘ Mahmiye-i İstanbul’da Topkapısı dâhilinde sâkine Fâtıma bt. Hasan meclis-i şer‘de zevci Receb b. Yakub mahzarında ikrâr ve takrîr-i kelâm edip zevcim mezbûr Receb zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem ve me’ûnet-i süknâm dahi kendi üzerime olmak üzerlerine [25b] mezbûr Receb ile muhâla‘a-i sahîha-i şer‘iyye ile hul‘ eyledim. Ol dahi hul‘-ı mezkûru kabûl eyledikden sonra zevciyyete ve gayra müte‘allika da‘vâdan her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Zilka‘deti’ş-şerîfe li sene 1073.

Şuhûdü’l-hâl: Keşfî Mustafa Efendi, Şükür Beşe b. Mustafa, Hasan b. Mustafa, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 278 - Hüküm no: 288 - Orijinal metin no: [25a-7])﻿

﻿

﻿

289. Hüküm

Ali b. Abdullah’ın Arslan b. Mustafa’da alacağı olduğuna dair iddiasını ispat edemediği

Yemîn Mahmiye-i İstanbul’da Kâtib Kasım mahallesi sâkinlerinden Ali b. Abdullah nâm kimesne meclis-i şer‘de Arslan b. Mustafa mahzarında üzerine da‘vâ ve takrîr-i kelâm edip cihet-i karz-ı şer‘îden mezbûr Arslan zimmetinde altı bin akçe hakkım vardır, vermede te‘allül eder, suâl olunup alıverilmesi matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz ile istihlâf edicek müdde‘î-i mezbûr Ali’ye karz-ı şer‘îden altı bin akçe deyni olmadığına merkūm Arslan’a yemîn teklîf olundukda ol dahi alâ vefki’l-mes’ûl half billâhi’l-aliyyi’l-a‘lâ etmeğin müdde‘î-i mezbûr bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâlis min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Şükrullah Çelebi b. Mustafa, Hasan b. Ahmed, Mehmed b. Ramazan, Resûl Beşe b. Rıdvan, Hüseyin b. Ebûbekir, Pîrî b. Hüseyin.

(İSTANBUL12 - cilt: 16, sayfa: 278 - Hüküm no: 289 - Orijinal metin no: [25b-1])﻿

﻿

﻿

290. Hüküm

Kasap Kurt Beşe b. Abdullah kestiği koyun ve keçilerin yağını mumcu esnafından Dimo v. Şiro ve Nikol v. Yani’ye vereceğini ta‘ahhüd ettiği

Ta‘yîn-i selhhâne Mahmiye-i İstanbul’da Balıkpazarı’nda vâki‘ merkūm Ebû Said Efendi mahdûmları Ahmed Efendi tasarrufunda olan ma‘lûmü’l-hudûd mumhânenin müste’ciri olan Dimo v. Şiro nâm zimmî meclis-i şer‘-i hatîrde mahmiye-i mezbûrede vâki‘ kasap tâifesinden Kurt Beşe b. Abdullah mahzarında takrîr-i kelâm ve bast-ı merâm edip kadîmden mahmiye-i mezbûrede vâki‘ selhhânelerde zebh olunan koyun ve keçinin iç yağı mahmiye-i mezbûrede mumhânelerine ta‘yîn ve bey‘ olunmak mu‘tâd-ı kadîm olmağla mezbûr Kurt Beşe’nin dahi Sultan Bayezid kurbunda vâki‘ ma‘lûmü’l-hudûd selhhânesinde zebh eylediği koyun ve keçinin yağları mukaddemâ kethüdâ ve ihtiyârlarımız ma‘rifeti [ile] benim mumhâneme ta‘yîn olunmuşidi. El-hâletü hâzihî mezbûr Kurt Beşe, nezirsiz zikr olunan yağı kış izzeti vaktinde alırsız, yazın kesreti zamânında almazsız deyû hilâf-ı mu‘tâd-ı kadîm âhara füruht etmekle beynimizde sebeb-i kīl u kāl ve bâ‘is-i ihtilâl olmağın hâlâ kethüdâ ve ihtiyârlarımız ma‘rifeti ile mezbûr Kurt Beşe’nin selhhânesinde zebh olunan koyun ve keçinin yağını izzet ve kesreti vaktinde benim mumhânem ile Eminönü’nde vâki‘ ma‘lûmü’l-hudûd mumhânenin müste’ciri olan işbu Nikola v. Yani nâm zimmînin mumhânesine ta‘yîn ve bey‘ olunmak üzre mezbûr Kurt Beşe ile tecdîd-i ittifâk ve ahd ü mîsâk etmişizdir. Vech-i muharrer üzre olan ittifâkımız mezbûr Kurt Beşe’den suâl olunup takrîr, tahrîr ve sûreti yedimize verilmek matlûbumuzdur dedikde gıbbe’s-suâl mezbûr Kurt Beşe cevâbında vech-i mübeyyen üzre beynlerinde ittifâk olduğunu tahkīk ve tasdîk edip min ba‘d selhhânesinde zebh olunan koyun ve keçinin yağını mezbûrâna vermeğe ta‘ahhüd etmeğin hıfzen li’l-makāl mâ vaka‘a bi’t-taleb ketb olundu. Min Zilka‘de sene 1073.

Şuhûdü’l-hâl: Du‘âyî Ahmed Çelebi b. ( ), Ömer Bey b. Abdullah, Ali b. Muharrem, Hüseyin b. Ebûbekir, Şükrullah Çelebi.

(İSTANBUL12 - cilt: 16, sayfa: 279 - Hüküm no: 290 - Orijinal metin no: [25b-2])﻿

﻿

﻿

291. Hüküm

Mehmed Çavuş b. Abdülbâki Çavuş’un Kapan Hanı ve Kefeli hanlarında olan hissesini Hacı İbrahim Çelebi b. el-Hâc Receb’e sattığı

Mülknâme Vilâyet-i Anadolu’da Lârende kasabası mahallâtından el-Hâc Abbas mahallesi sükkânından Mehmed Çavuş b. Abdülbâkī Çavuş meclis-i şer‘-i hatîr-i lâzımü’t-tevkīrde işbu bâ‘isü’l-kitâb fahrü’l-akrân el-Hâc İbrahim Çelebi b. el-Hâc Receb mahzarında ikrâr ve takrîr-i kelâm edip kasaba-i mezbûrede vâki‘ lede’l-ahâlî ve’l-cîrân ma‘lûmü’l-hudûd Kapan Hânı ve Kefeli Hânı demekle ma‘rûf hânlar babam müteveffâ-yı merkūm Abdülbâkī Çavuş’un ile’l-vefât mülkü ve hakkı olup ba‘de vefâtihî terekesi altı sehim i‘tibâr olunup iki sehimi bana ve iki sehimi karındaşım Mustafa Çavuş’a ve birer sehimi kız karındaşlarım Ayşe ve Emine’ye isâbet ve intikāl edip bu âna değin mezbûrun ile müşâ‘an mutasarrıflar idik hâlâ zikr olunan hânlarda olan iki sehim hisse-i şâyi‘amı merkūm Hacı İbrahim Çelebi’ye otuz üç bin beş yüz nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ol dahi iştirâ ve kabûl eyledikden sonra semeni olan meblağ-ı mezbûr otuz üç bin beş yüz akçeyi müşterî-i mezbûr el-Hâc İbrahim Çelebi yedinden tamâmen ahz u kabz edip zikr olunan hânlarda olan iki sehim hisse-i şâyi‘amı mahallinde kabz ve tasarrufa mezbûr el-Hâc İbrahim Çelebi’yi taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene 1073.

Şuhûdü’l-hâl: El-Hâc Yahya Çelebi b. Ali, el-Hâc Mehmed Çelebi b. el-Hâc Ahmed, el-Hâc Hasan Çelebi b. Mehmed, el-Hâc Mustafa b. Sefer, Ali Beşe b. el-Hâc Mehmed, Ahmed Bey b. Mehmed.

(İSTANBUL12 - cilt: 16, sayfa: 280 - Hüküm no: 291 - Orijinal metin no: [25b-3])﻿

﻿

﻿

292. Hüküm

El-Hâc Musa’nın vârisleri Mustafa ve Ayşe’nin el-Hâc Ömer b. Abdünnebi aleyhindeki davalarının reddedildiği

Men‘ Mahmiye-i İstanbul hısnı ebvâbından Yenikapı kurbunda sâkin iken vefât eden el-Hâc Musa’nın hasren vârisleri sulbî kebîr oğlu Mustafa ve sulbiye kebîre kızı Ayşe meclis-i şer‘-i hatîr-i lâzımü’t-tevkīrde zikri âtî vakıf akçenin hasbî mütevellîsi el-Hâc Ömer b. Abdünnebî mahzarında her biri üzerine da‘vâ edip mûrisimiz müteveffâ-yı mezbûr el-Hâc Musa târih-i kitâbdan kırk sene mukaddem maraz-ı mevtinde Saraçhâne’de bir musluğa beş bin akçe ifrâz ve vasiyyet ve musırran aleyhâ fevt oldukda, ism-i mal ıtlâk olunur şey terk etmeyip lâkin mütevellîsi kırk sene meblağ-ı mezbûru huzûrumuzda vakfiyet üzre tasarruf eyledikde bizler hâzır ve bilâ-özr-i şer‘î sükût edip mütevellîsinden meblağ-ı mezbûra müte‘allik bir şey da‘vâ eylememiş idik. El-hâletü hâzihî fakīr olmağla meblağ-ı mezbûru mütevellîsi olan el-Hâc Ömer’den taleb eder[iz] suâl olunsun dedikde mezbûrân mütevellî-i vakf ile kırk sene bir yerde sâkinler olup hâzır ve bilâ-özr-i şer‘î sükût edip meblağ-ı mezbûra müte‘allik bir şey da‘vâ eylemediklerini tav‘an ikrâr eylediklerinde otuz dört sene mürûr edip bilâ-özr-i şer‘î sükût olunup terk olunan mülk da‘vâsının istimâ‘ı bilâ-emr memnû‘ olmağla mezbûrân Mustafa ve Ayşe bî-vech da‘vâdan men‘ olunup mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Şevvâli’l-mükerrem li sene selâse ve seb‘în ve elf.

Şuhûdü’l-hâl: Ahmed Çelebi b. Hüseyin, Mahmud Çelebi, Ömer Çelebi, Osman Çelebi b. Ömer, Mehmed Çelebi b. Murad, Ali b. Ömer, Sâlih b. Abdi.

(İSTANBUL12 - cilt: 16, sayfa: 280 - Hüküm no: 292 - Orijinal metin no: [25b-4])﻿

﻿

﻿

293. Hüküm

Arutin v. Şâhin’in Vartiz v. Gencibey’den dava ettiği evin kendisine teslim edilmesi

Şuf‘a Fi’l-asl medîne-i Kayseriye kurâsından Balaksi nâm karye ahâlîsinden olup mahmiye-i İstanbul’da Davud Paşa câmi‘i kurbunda sâkin olan Arutin v. Şâhin nâm Ermeni meclis-i şer‘-i hatîrde zikri âtî mülk menzile vâzı‘u’l-yed olduğu şer‘an sâbit olan Vartiz v. Gencibey nâm Ermeni muvâcehesinde üzerine da‘vâ edip târih-i kitâbdan üç sene mukaddem merkūm Gencibey’den karye-i merkūmede vâki‘ bir cânibi Marko Ermeni mülküne ve bir cânibi Andriyas Ermeni ve bir cânibi Marko Ermeni mülküne ve bir cânibi tarîk-i âma müntehî bir sofa ve tabhâne ve örtme ve havluyu müştemil mülk menzilini seksen riyâlî guruşa iştirâ ve kabz eylediğimden sonra, menzili mezbûrun câr-ı mülâsıkı mezbûr Vartiz bey‘-i mezbûru mahmiye-i merkūmede istimâ‘ eyledikde sükût etmekle mezbûrdan [26a] hakk-ı şuf‘a sâkıt olmuş iken, şerâit-i şuf‘ayı bi tamâmihâ ri‘âyet eyledim deyû da‘vâ-yı şuf‘a edip hevâsına tâbi‘ hâkimü’ş-şer‘ mu‘âveneti ile semen-i mezbûru yedimden almış idi hâlâ mezbûrdan suâl olunup semen-i mezbûru, mezbûra red ve menzili mezbûru merkūm Vartiz’den almak murâd ederim, suâl olunsun dedikde gıbbe’s-suâl mezbûr dahi cevâbında kaziyye minvâl-i muharrer üzre olduğunu ikrâr edicek ikrârı mûcebince semen-i mezbûru alıp menzili mezbûru mahallinde mezbûr Arutin Ermeni[’ye] teslîme mezbûr Vartiz’e tenbîh olunup mâ vaka‘a bi’t-taleb ketb olundu. Fi’l-yevmi’l-âşir min Zilka‘de sene 1073.

Şuhûdü’l-hâl: Ahmed Çelebi b. Mahmud kethüdâ-yı muhzırân, Abdi Çelebi el-Muhzır, Şükür Bey el-Muhzır, Veli b. Mahmud el-Muhzır, Mehmed b. Ramazan el-Muhzır, çukadar Ali Beşe er-Râcil.

(İSTANBUL12 - cilt: 16, sayfa: 281 - Hüküm no: 293 - Orijinal metin no: [25b-5])﻿

﻿

﻿

294. Hüküm

El-Hâc Hüsrev Beşe b. Abdullah’ın çiftlik, menzil, tarla ve çayırını oğlu Halil Çelebi’ye sattığı

Mülknâme-i çiftlik Mahmiye-i İstanbul’da Sarı Nasûh mahallesinde sâkinlerinden el-Hâc Hüsrev Beşe b. Abdullah meclis-i şer‘-i hatîr-i lâzımü’t-tevkīrde sulbî kebîr oğlu işbu bâ‘isü’l-kitâb Halil Çelebi muvâcehesinde ikrâr ve takrîr-i kelâm edip vilâyet-i Anadolu’da Erzurum kazâsına tâbi‘ Kirahar nâm karyede vâki‘ lede’l-ahâlî ve’l-cîrân ma‘lûmü’l-hudûd beş bâb tahtânî odaları müştemil mülk çiftliğimi, içinde mevcûd olan adedi beynimizde ma‘lûm kara sığır öküzü ve bir araba ve sâir çiftlik âlâtını iki yüz elli guruşa ve yine medîne-i Erzurum’da Câmi‘-i Kebîr mahallesinde vâki‘ bir tarafı İsmail Çelebi b. el-Hâc Ali mülkü ve iki tarafı sarrâc Hasan mülkü ve bir tarafı tarîk-i âm ile mahdûd fevkānî iki bâb oda ve tahtânî iki bâb oda ve kenîfi müştemil mülk menzilimi dahi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık oğlum mezbûr Halil Çelebi’ye iki yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ol dahi vech-i muharrer üzre iştirâ ve kabûl eyledikden sonra yine kazâ-i mezbûra tâbi‘ zikr olunan Kirahar nâm karyede vâki‘ lede’l-ahâlî ma‘lûmü’l-hudûd ve’l-kıt‘a tarla ve çayır yerlerini ve peçeneği ma‘rifet-i sâhib-i arz ile beş yüz bir esedî guruş bedel mukābelesinde ferâğ ve tefvîz, ol dahi tefevvüz ve kabûl eyledikden sonra semen-i mezbûr dört yüz elli esedî guruş ile bedel-i merkūm beş yüz esedî guruş ki cem‘an dokuz yüz elli esedî guruşu târih-i kitâbdan yedi yüz yirmi gün tamânında edâ etmek üzre te’cîl edip ol dahi ecel-i mezbûru kabûl eyledikden sonra emlâk-i mezbûreyi kabza ve arâzi-i mezbûreyi tasarrufa merkūm Halil Çelebi’yi taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî 12 yevm min Zilka‘de sene 1073.

Şuhûdü’l-hâl: Abdülgani Beşe, Mehmed Beşe seroda, Kenan Bey b. Abdullah, Ahmed Bey, İsmail Çelebi, Ahmed Efendi b. Abdülmennân, Ali Beşe, Selim Çelebi, Mustafa Çelebi, Nişancızâde el-Hâc Mehmed.

(İSTANBUL12 - cilt: 16, sayfa: 282 - Hüküm no: 294 - Orijinal metin no: [26a-1])﻿

﻿

﻿

295. Hüküm

Fâtıma bt. Mehmed’in boşandığı eşi Mehmed Çelebi b. Mustafa’dan mehr-i müeccel ve nafakasını aldığı

Tatlîk Mahmiye-i İstanbul’da Hoca Hayreddin mahallesinde sâkine Fâtıma bt. Mehmed nâm hâtun meclis-i şer‘-i hatîr-i lâzımü’t-tevkīrde zevc-i mutallıkı hâfızü’l-kitâb Mehmed Çelebi b. Mustafa mahzarında tav‘an ikrâr ve takrîr-i kelâm edip zevcim mezbûr Mehmed Çelebi beni tatlîk etmekle zimmetinde olan üç bin akçe mehr-i müeccelimi ve ber vech-i peşîn beş yüz akçe nafaka-i iddet-i ma‘lûme ve me’ûnet-i süknâmı mezbûr Mehmed Çelebi yedinden alıp kabz edip zevciyyete ve gayra müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâdî aşer min Zilka‘deti’ş-şerîfe li sene 1073.

Şuhûdü’l-hâl: İbrahim Çelebi b. Hüseyin, Mustafa b. İbrahim, Solak Mehmed Çelebi b. Mustafa, Mustafa Çelebi b. el-Hâc Hüseyin, Mehmed Çelebi b. Mustafa, Mustafa Halîfe, Abdi Çelebi el-Muhzır.

(İSTANBUL12 - cilt: 16, sayfa: 283 - Hüküm no: 295 - Orijinal metin no: [26a-2])﻿

﻿

﻿

296. Hüküm

El-Hâc Mehmed Çelebi b. Nurullah’ın Halil Çelebi b. Nasrullah’dan talep ettiği alacak davasında sulh oldukları

Sulh Mahmiye-i İstanbul’da Sofular mahallesi ahâlîsinden olup mahalle-i mezbûrda mescidi şerîfde müezzin olan el-Hâc Mehmed Çelebi b. Nurullah meclis-i şer‘-i hatîr-i lâzımü’t-tevkīrde Halil Çelebi b. Nasrullah mahzarında ikrâr ve takrîr-i kelâm edip ben mukaddemâ vakf-ı mezbûrun mütevellîsi iken mezbûr Halil Çelebi benden rüşvet def‘a-i ûlâda seksen riyâlî guruş ve def‘a-i sâniyyede bin beş yüz akçe ve sâlisede yirmi riyâlî guruş ve râbi‘ada bin iki yüz akçe almış idi el-hâletü hâzihî meblağ-ı mezbûrun cümlesin mezbûr Halil Çelebi’den da‘vâ eylediğimde mezbûr ba‘zısını ikrâr ve ba‘zısını inkâr eyledikden sonra vesâtat-ı muslihîn ile da‘vâ-yı mezbûreden mezbûr Çelebi benim ile dokuz bin akçe üzerine sulh olup ben dahi meblağ-ı mezbûru kabûl ve bedel-i sulh olan dokuz bin akçeyi mezbûr yedinden alıp kabz edip da‘vâ-yı mezbûreden mezbûr el-Hâc Halil Çelebi’nin zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb. Fi’l-yevm 8 min Zilka‘de sene 1073.

Şuhûdü’l-hâl: Mehmed Çavuş b. Halil, Fahrü’l-eimme Mustafa Efendi b. ( ), Fahrü’l-eimme Mustafa Efendi, Mehmed Efendi b. Mahmud Efendi, Mehmed Çelebi.

(İSTANBUL12 - cilt: 16, sayfa: 283 - Hüküm no: 296 - Orijinal metin no: [26a-3])﻿

﻿

﻿

297. Hüküm

Çamaşırcı tâifesinden Yusuf b. Hızır’ın izinsiz açmış olduğu dükkanın kapatılması

Câmeşûy tâifesine müte‘allikadır Mahmiye-i İstanbul’da Câmeşûy tâifesinin kethüdâları Murad b. Süleyman ve du‘âcıları Süleyman b. Şâhin ve Yiğidbaşıları Mehmed b. Muslu ve ihtiyârlarından Abdüsselam b. Abdullah ve Abdullah b. Hasan ve Bayram b. İsmail ve Hacı Mustafa b. Abdullah ve Hasan b. Himmet ve Abdülkerim b. Şükrullah ve Ahmed b. Yusuf ve Mehmed b. Hasan ve Durak b. Mustafa ve Mehmed b. Derviş ve Mahmud ve İbrahim b. Mehmed ve sâirleri meclis-i şer‘-i hatîrde tâife-i mezbûreden Yusuf b. Hızır nâm kimesne mahzarında her biri takrîr-i kelâm edip kadîmü’l-eyyâmdan Yiğidbaşı ve kethüdâmız ve sâir ihtiyârlarımız ma‘rifetleri yok iken kimesne dükkân açmak memnû‘ olup husûs-ı mezbûra yedimizde emr-i şerîf-i cihân-mutâ‘ ve taraf-ı şer‘den hücec-i müte‘addide var iken mezbûr Yusuf kendiye ittifâk ile ta‘yîn olunan Üsküdar’da Suluhan önünde vâki‘ dükkâna kanâ‘at etmeyip mu‘tâd-ı kadîme muhâlif ve mugāyir Bitpazarı kurbunda bir dükkân ihdâs etmişdir. İşbu yedimizde olan hücec ve emr-i şerîf mûcebince men‘ olunmak matlûbumuzdur dediklerinde, yedlerinde olan hücec-i şer‘iyye ve emr-i şerîf mûcebince merkūm Yusuf ihdâs eylediği dükkândan çıkıp ihtiyârlar ta‘yîn eylediği zikr olunan dükkânda işlemek üzre mezbûr Yusuf’a tenbîh olunup mâ vaka‘a bi’t-taleb ketb olundu. Fi’l-yevmi’s-sânî aşer min Zilka‘deti’ş-şerîfe li sene 1073.

Şuhûdü’l-hâl: El-Hâc Ahmed b. Mahmud kethüdâ, Ahmed Çelebi b. Ali ed-Dâ‘î, Abdi Çelebi b. Hüseyin, Şükrullah b. Mustafa, Mustafa b. İsâ, Hüseyin b. Mehmed, Baba Resûl b. Rıdvan.

(İSTANBUL12 - cilt: 16, sayfa: 284 - Hüküm no: 297 - Orijinal metin no: [26a-4])﻿

﻿

﻿

298. Hüküm

Nalband İbrahim b. Mehmed’in atının gözünü çıkardığına iddia eden İbrahim Ağa b. Ali’nin bunu ispat edemediği

Yemîn Mahmiye-i İstanbul’da Davud Paşa mahallesi sâkinlerinden İbrahim Ağa b. Ali nâm kimesne meclis-i şer‘de nalband tâifesinden işbu bâ‘isü’l-kitâb İbrahim b. Mehmed mahzarında üzerine da‘vâ ve takrîr-i kelâm edip târih-i kitâb günü mezbûr İbrahim’in nalband dükkânına bir re’s kır atımı bağlayıp, mezbûr İbrahim zikr olunan atın sağ gözün darb edip çıkarmışdır. Noksan kıymeti olan beş yüz akçeyi taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin mezbûr İbrahim b. Mehmed müdde‘î-i mezbûrun atını darb edip gözün çıkarmadığına yemîn teklîf olundukda ol dahi hasbe’l-mes’ûl half billâhi’l-aliyyi’l-a‘lâ etmeğin mûcebince müdde‘î-i mezbûr bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’l-hâdî aşer min Zilka‘deti’ş-şerîfe li sene 1073.

Şuhûdü’l-hâl: Abdi Bey b. Hüseyin, el-Hâc Ömer b. Ali, Mustafa b. Hüseyin Abdullah b. Mustafa, Ahmed Çelebi b. Ali.

(İSTANBUL12 - cilt: 16, sayfa: 284 - Hüküm no: 298 - Orijinal metin no: [26a-5])﻿

﻿

﻿

299. Hüküm

Hümâyûn Hâtun bt. Abdullah’ın Şeyhülislâm Esad Efendi Çeşmesi suyolu tamiri için vakf ettiği guruş

Vakfiye Elhamdü lillâhi’l-meliki’l-müte‘âl el-vâkıfu alâ külli’l-ahvâl ve’s-salâtü ve’s-selâmü alâ nebiyyihî Muhammedi’l-mevsûf bi ehâsini’l-hılâl ve mehâsini’l-hısâl ve alâ âlihî ve ashâbihî hayrü’l-ashâb ve hayrü’l-âl ve ba‘de, işbu kitâb-ı sıhhat nisâbın tahrîrine bâ‘is ü bâdî budur ki medîne-i hazreti Ebâ Eyyûb Ensârî -radiye anhu Rabbihi’l-Bârî- iskelesi kurbunda sâkine fahrü’l-muhadderât sâhibetü’l-hayrât Hümâyûn Hâtun bt. Abdullah meclis-i şer‘-i şerîf-i lâzımü’t-teşrîfde, vakf-ı âti’z-zikre mütevellî nasb ve ta‘yîn eylediği Hüseyin Çavuş b. Abdullah mahzarında ikrâr ve takrîr-i kelâm edip etyab-ı mâlımdan ve ahsen-i menâlimden niyet-i hâlisa ile yüz esedî guruş ifrâz ve sâir emlâkimden mümtâz edip hasbeten lillâhi te‘âlâ ve taleben li merzâti’r-Rabbi’l-a‘lâ vakf-ı sahîh-i mü’ebbed ve haps-i sarîh-i muhalled ile vakf ve haps edip şöyle şart eyledim ki meblağ-ı mezbûr rehn-i kavî ve kefîl-i melî ile vech-i şer‘î üzre mütevellî yediyle senede onu on bir buçuk hesâbı üzre her sâl istirbâh ve istiğlâl olunup hâsıl olan ribh ve nemâsı mahrûse-i Galata a‘mâlinden kasaba-i Tophâne’ye tâbi‘ Ayas Paşa kurbunda Avni Efendi mahallesinde vâki‘ dâric-i medâric-i rahmetullâhi’s-samed şeyhülislâm Esad Efendi hazretleri binâ eylediği çeşmenin su yolu meremmetine sarf ve harc oluna ve mütevellî-i vakf-ı mezbûr cihet-i tevliyyet için yevmî bir akçe vazîfeye mutasarrıf ola deyû meblağ-ı mezbûru mütevellî-i mersûma teslîm ol dahi vakfiyet üzre kabz ve tesellüm eyledi dedikde gıbbe’t-tasdîk vâkıfe-i merkūme semt-i vifâkdan cânib-i şikāka teveccüh edip vakf-ı mezbûrdan rücû‘ ve ibtâl-i vakf mukaddemâtına şürû‘ eyleyip mütevellî-i mezbûr muvâcehesinde takrîr-i da‘vâ edip vakf-ı nukūd ınde’l-eimmeti’s-selâse bâtıl ve hilye-i sıhhat ve nifâzdan âtıl olup rücû‘ meşrû‘ olmağın rücû‘ eyledim. Meblağ-ı mezbûru istirdâd ederim dedikde mütevellî-i mezbûr dahi cevâbında fi’l-hakīka hâl nesc olunan minvâl üzredir, lâkin hazreti İmâm Züfer -aleyhi rahmetullâhi’l-ekberden- İmâm Ensârî -aleyhi rahmetü’l-bârî- rivâyeti üzre sahîh ve câiz olup fî zamâninâ vülât ol rivâyet üzre hükme müvellâ oldukları menşûrlarında mastûrdur deyû imtinâ‘ edip işbu tevkī‘-i refî‘i zîver-i kitâb-ı anberîn-nikāb olan Efendi hazretleri huzûrunda müterâfi‘ân ve fasl u hasma tâlibân olduklarında, hâkim-i müşârün-ileyh -esbağallâhu te‘âlâ ni‘amehû aleyh-hazretleri dahi İmâm Züfer kavli üzre vakf-ı nukūdun sıhhatine hükm ettikden sonra, vâkıfe-i mezbûre inân-ı kelâmın semt-i âhara atf edip eğerçi hükm-i mezbûr ile vakf-ı nukūd-ı sıhhat hâsıla oldu. Lâkin İmâm-ı kebîr ve hümâm-ı hatîr Ebû Hanîfe-i Kûfî -cûziye hayrü’l-cezâ ve kûfiye-hazretleri katında sıhhat lüzûmu müstelzim olmayıp rücû‘ meşrû‘ olmağın tekrâr rücû‘ eyledim, meblağ-ı mezbûru mütevellî-i mesfûrdan taleb ederim dedikde mütevellî-i merkūm dahi tekrâr cevâba tesaddî edip eğerçi İmâm-ı A‘zam ve Hümâm-ı efhâm hazretleri katında sıhhat müstelzim olmamağla, vakıfdan rücû‘a miknet ve fesh ve ibtâle kudret var idiği müstağnî ani’l-beyândır. Lâkin İmâmeyn-i hümâmeyn katlarında sıhhat ve lüzûm tev’emân ve mütelâzımân olduğu zâhirdir. Pes re’y-i imâmeyn üzre nukūd-ı mezbûrenin vakfiyetinin lüzûmuna hükm taleb ederim deyicek hâkim-i müşârün-ileyh -lâ-zâle beyne’l-enâm-müşârün-ileyh tenfîz-i vakf tarafını tercîh ve ibkā-i hayrâtı tashîh kasd edip hâlâ amel ve fetvâ dahi imâmeyn-i mezbûreyn kavilleri üzre olmağın âlimen bi’l-hilâf fî mesâ’ili’l-evkāf, nukūd-ı mezbûrenin vakfiyetine hükm etmekle cümle eimme-i dîn -rahmetullâhi te‘âlâ aleyhim ecma‘în-kavilleri üzre vakıf sahîh ve lâzım olup naks ve nakzına mecâl muhâl oldu. Femen beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm, cerâ zâlike, ve hurrire fi’l-yevmi’s-sâlis min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mefharü’l-ulemâ’i’l-kirâm Ahmed Efendi b. el-merhûm şeyhülislâm Ebûsaid Efendi, Efdalü’l-ulemâ’i’l-izâm Feyzullah Efendi b. el-merhûm şeyhülislâm Ebûsaid Efendi, İshak Efendi, Mustafa Efendi b. Hüseyin el-İmâm, Halil Çelebi, Ali Efendi b. Mehmed el-İmâm, İbrahim Ağa, Abdülmümin b. Hasan, İbrahim Bey b. Abdullah, Süleyman b. Abdullah, Ali Çelebi b. Mustafa, Süleyman Beşe b. Abdullah.

(İSTANBUL12 - cilt: 16, sayfa: 285 - Hüküm no: 299 - Orijinal metin no: [26b-1])﻿

﻿

﻿

300. Hüküm

Ahmed b. Mustafa’nın, Ali b. Mustafa’da emanet bir bıçağı olduğuna dair iddiasını ispat edemediği

Yemîn Mahmiye-i İstanbul hısnı ebvâbından Bahçekapısı dâhilinde sâkin İmad Ağa etbâ‘ından Ahmed b. Mustafa nâm kimesne meclis-i şer‘-i şerîf-i lâzımü’t-teşrîfde, işbu bâ‘isü’l-kitâb Ali b. Mustafa mahzarında üzerine da‘vâ ve takrîr-i kelâm edip bundan akdem mezbûr Ali yedinde on guruş kıymetli bir bıçağımı alâ tarîki’l-vedî‘a emânet vaz‘ ve teslîm ol dahi yedimden ahz u kabz ve tesellüm eyledikden sonra hâlâ mezbûr bıçağı mezbûr Ali’den taleb ederim suâl olunup alıverilmesi matlûbumdur dedikde gıbbe’s-suâl ve akībe’l-inkâr, müdde‘î-i mezbûr Ahmed’den müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin müdde‘î-i mezbûr Ahmed yedinden alâ tarîki’l-vedî‘a on guruş kıymetli bir bıç ağını almadığına mezbûr Ali’ye yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin müdde‘î-i mezbûr Ahmed mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sâlis aşer min Zilka‘de 1073.

Şuhûdü’l-hâl: Mehmed Çelebi b. Abdullah, Resûl b. Rıdvan, Mahmud b. Veli, Mehmed b. Ramazan, Mehmed b. Süleyman.

(İSTANBUL12 - cilt: 16, sayfa: 286 - Hüküm no: 300 - Orijinal metin no: [26b-2])﻿

﻿

﻿

301. Hüküm

Osman Çelebi b. Mustafa’nın mülkünü Fâtıma bt. Hüseyin’e sattığı

Mülknâme Mahmiye-i İstanbul[’da] Akşemseddin mahallesinde sâkin Osman Çelebi b. Mustafa nâm kimesne mahfil-i kazâda, işbu bâ‘isetü’l-vesîka Fâtıma bt. Hasan nâm hâtun mahzarında ikrâr ve takrîr-i kelâm edip silk-i mülk-i sahîhimde münselik olup mahalle-i mezbûrede vâki‘ bir tarafı Mehmed Efendi mülkü ve bir tarafı Ali nâm kimesne mülkü ve iki tarafı tarîk-i âm ile mahdûd iki bâb fevkānî ve iki bâb tahtânî odalar ve iki kenîf ve ahır ve zât-ı eşcâr-ı müsmire ve gayrı müsmire bahçeyi müştemil mülk menzilimi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık otuz beş bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile merkūme Fâtıma Hâtun’a bey‘ ve teslîm ol dahi vech-i muharrer üzre iştirâ ve kabûl ve tesellüm eyledikden sonra semeni olan meblağ-ı mezbûru müşteriye-i mezbûre Fâtıma Hâtun yedinden tamâmen ahz u kabz eyledim ba‘de’l-yevm menzili mahdûd-ı mezbûr müşteriye-i merkūme Fâtıma Hâtun’un mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî aşer min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mehmed Efendi el-İmâm, Halil Çelebi el-Müezzin, üstâd Mehmed b. Derviş, Abdülkādir b. Mehmed, Hasan Beşe b. Ali, Seyyid Mehmed b. Seyyid Hoca, Hasan Çelebi el-Yesâri, Hasan Çelebi b. Mehmed.

(İSTANBUL12 - cilt: 16, sayfa: 287 - Hüküm no: 301 - Orijinal metin no: [26b-3])﻿

﻿

﻿

302. Hüküm

İstemad v. Dimo ve kardeşi Todori’nin sürsat ve nüzül bedelinden borçlarını Dimo v. Dero’ya ödedikleri

İbrâ Vilâyet-i Rumeli’nde Ergiri kazâsına tâbi‘ Garbeş nâm karye ahâlîsinden İstemad v. Dimo nâm zimmî kendi tarafından asâleten ve karındaşı Todori v. Dimo tarafından sâbitü’l-vekâle vekîl olmağla vekâleten meclis-i şer‘-i hatîrde karye-i mezbûre ahâlîsinden Dimo v. Dero nâm zimmî muvâcehesinde takrîr-i kelâm ve bast-ı merâm edip bin altmış dokuz senesinde kazâ-i mezbûre ahâlîsinden cem‘ ve tahsîli fermân olunan bedel-i nüzül ve sürsat malından karyemiz ahâlîsine tevzî‘ olunan on üç bin yüz akçeden karındaşım mezbûr Todori ile benim üzerimize lâzım gelen bin yüz akçe ki cem‘an iki bin iki yüz akçeyi emrimiz ile mezbûr Dimo mâl-ı merkūmu cem‘ ve kabza me’mûr olan Osman Ağa’ya teslîm etmişdir hâlâ biz dahi meblağ-ı mezbûr iki bin iki yüz akçeyi mezbûr Dimo’ya tamâmen edâ ve teslîm etmeğin mezbûr Dimo’dan suâl olunup takrîri tahrîr ve sûreti yedimize verilmek matlûbumuzdur dedikde gıbbe’s-suâl mezbûr Dimo cevâbında fi’l-vâki‘ mezbûr için merkūm Osman Ağa’ya teslîm eylediğim meblağ-ı mezkûr iki bin iki yüz akçeyi mezbûrân İstemad ve Todori yedlerinden tamâmen alıp kabz edip meblağ-ı merkūmdan yedlerinde bir akçe bâkī kalmadı dedikde mâ vaka‘a bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene 1073.

Şuhûdü’l-hâl: Mustafa Çavuş b. Abdullah el-Mübâşir, Mahmud b. Mustafa, Şükrullah Çelebi b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 287 - Hüküm no: 302 - Orijinal metin no: [26b-4])﻿

﻿

﻿

303. Hüküm

Mumcu Apostol v. Avram’ın ürettiği mumların Yenicami civarında kendi tasarrufunda olan iki adet dükkana tahsis olunduğu

Ta‘yîn-i selhhâne Mahmiye-i İstanbul’da mumcular tâifesinin kethüdâları Ömer Bey b. Abdullah ve Yiğidbaşıları Dimo nâm zimmî ve tâife-i mezbûreden Niko v. Yako ve Dizo v. Paroş ve Ziro v. Dimo ve sâirleri meclis-i şer‘-i şerîf-i şâmihu’l-imâd ve mahfil-i münîf-i râsihu’l-evtâdda her biri takrîr-i kelâm ve bast-ı merâm edip [26(2)-a] mahmiye-i mezbûrede Balıkpazarı kurbunda vâki‘ Arpa Anbarı’na muttasıl olup sâbıkan Şam-ı cennet-meşâm kadısı olan üsvetü’l-ulemâ’i’l-izâm merhûm Ebûsaid Efendi hazretlerinin mahdûm-ı âlîleri Ahmed Efendi hazretlerinin mumhânesine mutasarrıf olan işbu hâzır bi’l-meclis Apostol v. Avram nâm zimmî, zikr olunan mumhânenin mumunu eyyâm-ı sayf ve şitâda yine Balıkpazarı kurbunda Yeni câmi‘-i şerîf civârında tasarrufunda olan iki bâb bakkal dükkânına verip âhar mumhâneden müdâhale olunmayıp, kadîmden mahmiye-i mezbûrede olan mumhânelerin her biri bakkal dükkânlarına mu‘ayyenden mezbûr Apostol tasarrufunda olan mumhâne dahi zikr olunan iki bakkal dükkânına ta‘yîn ve tahsîs olunup bu minvâl üzre kavl ve ittifâk etmişizdir, cânib-i şer‘den ittifâkımız ketb ve tahrîr olunup sûreti yedimize def‘ ve teslîm olunmak matlûbumuzdur dediklerinde, mes’ûllerine muvâfakat birle işbu hurûf li ecli’t-temessük bi’t-taleb ketb ve yed-i tâlibe def‘ olundu. Fi’l-yevmi’l-hâdî aşer min Şevvâli’l-mükerrem li sene 1073.

Şuhûdü’l-hâl: El-Hâc Ahmed b. Mahmud, Ahmed Çelebi b. Ali, ed-dâ‘î Şükrullah b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 288 - Hüküm no: 303 - Orijinal metin no: [26b-5])﻿

﻿

﻿

304. Hüküm

Mustafa b. Ahmed’in boşandığı eşi Hoşelhan bt. Abdullah’da cariyesi kaldığına dair iddiasını ispat edemediği

Yemîn Mahmiye-i İstanbul’da Mi‘mâr Ayas mahallesinde sâkin Mustafa b. Ahmed nâm kimesne meclis-i şer‘-i hatîrde bâ‘isetü’l-vesîka Hoşelhân bt. Abdullah nâm hâtun mahzarında üzerine da‘vâ ve takrîr-i kelâm edip mukaddemâ mezbûr Hoşelhân zevcem olup mezbûreyi tatlîk eylediğimde ba‘de’t-tefrîk yüz riyâlî guruş kıymetli Gürciyyetü’l-asl Nâzenin nâm bir câriyem yedinde kalmış idi hâlâ mezbûre Hoşelhân’dan taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin mezbûre Hoşelhân’a müdde‘î-i mezbûrun yüz riyâlî guruş kıymetli Gürciyyetü’l-asl Nâzenin nâm câriyesi ba‘de’t-tefrîk ahz u kabz etmediğine yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin müdde‘î-i mezbûr Mustafa bî-vech ta‘arruzdan men‘ birle mâ vaka‘a bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: El-Hâc Ahmed b. Mahmud, Ahmed Çelebi, Şükrullah Çelebi b. Mustafa, Ahmed Çelebi b. Mahmud, Baba Resûl b. Rıdvan.

(İSTANBUL12 - cilt: 16, sayfa: 289 - Hüküm no: 304 - Orijinal metin no: [26(2)a-1])﻿

﻿

﻿

305. Hüküm

Abdüllatif Çelebi b. Sinan’ın Semenzar Hâtun bt. Abdullah’da alacağı olduğu

İkrâr-ı deyn Mahmiye-i İstanbul’da Merhûme Fâtıma Hâtun vakfına mütevellî olan işbu bâ‘isü’l-kitâb Abdüllatif Çelebi b. Sinan meclis-i şer‘de Semenzâr Hâtun bt. Abdullah mahzarında üzerine da‘vâ ve takrîr-i kelâm edip mezbûre Semenzâr Hâtun’un vakf-ı mezbûre altı yüz altmış riyâlî guruş deyni olup meblağ-ı mezbûrdan dört yüz on bir guruşunu tevliyyetim hasebiyle mezbûre Semenzâr Hâtun yedinden ahz u kabz edip iki yüz kırk dokuz riyâlî guruş bâkī kalmışdır. Tevliyetim hasebiyle mezbûre Semenzâr Hâtun’dan taleb ederim suâl olunsun alıverilmesi matlûbumdur dedikde gıbbe’s-suâl mezbûre Semenzâr Hâtun cevâbında fi’l-vâki‘ vech-i muharrer üzre vakf-ı mezbûra zimmetimde iki yüz kırk dokuz riyâlî guruş deynim vardır deyû bi tav‘ihâ ikrâr ve i‘tirâf etmeğin ikrâr-ı mûcebince bâkī kalan meblağ-ı mezbûr iki yüz kırk dokuz kıt‘a riyâlî guruşu mütevellî-i mezbûr Abdüllatif Çelebi’ye edâ ve teslîme mezbûre Semenzâr Hâtun’a tenbîh birle mâ vaka‘a bi’t-taleb ketb olundu. Fi’l-yevmi’s-sâdis aşer min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah Bey b. Mustafa, Baba Resûl b. Rıdvan.

(İSTANBUL12 - cilt: 16, sayfa: 289 - Hüküm no: 305 - Orijinal metin no: [26(2)a-2])﻿

﻿

﻿

306. Hüküm

Ayşe Hâtun bt. İbrahim’in Veli b. Ali’den muhâlaa yoluyla boşandığı

Hul‘ Mahmiye-i İstanbul’da Edirnekapısı kurbunda Ali Paşa-yı Atîk mahallesi sükkânından Ayşe Hâtun bt. İbrahim meclis-i şer‘-i hatîrde zevc-i muhâlı‘ı Veli b. Ali nâm kimesne muvâcehesinde ikrâr ve takrîr-i kelâm edip zevcim mezbûr Veli ile zimmetinde mütekarrir olan dört bin akçe mehr-i müeccel-i müsemmâm ve nafaka-i iddet-i ma‘lûmem üzerine ve me’ûnet-i süknâm kendi üzerime olmak üzre muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl edip ba‘dehû zevciyyete ve gayra müte‘allika hukūk da‘vâsından birbirimizin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde mezbûre Ayşe’nin kelimât-ı meşrûhasını mezbûr Veli vicâhen tasdîk ve vech-i muharrer üzre olan hul‘ı şifâhen tahkīk etmeğin mâ hüve’l-vâki‘ gıbbe’t-taleb ketb olundu. Fi’l-yevmi’s-sâlis aşer min Zilka‘deti’ş-şerîfe li sene 1073.

Şuhûdü’l-hâl: Mustafa Efendi b. Durak el-İmâm, el-Hâc Mahmud b. Ahmed, Hüseyin Çelebi b. ( ) el-Müezzin, Ahmed Çelebi ed-Dâ‘î, Mehmed Çelebi b. Ömer, Ahmed b. İbrahim, Şükrullah b. Mustafa, Abdi b. Hüseyin, Baba Resûl b. Rıdvan.

(İSTANBUL12 - cilt: 16, sayfa: 290 - Hüküm no: 306 - Orijinal metin no: [26(2)a-3])﻿

﻿

﻿

307. Hüküm

Hâkimin, Mehmed ve Fâtıma ibney Veli b. Ali adlı küçüklere nafaka takdir ettiği ve annelerine borçlanma izni verdiği

Nafaka İşbu hüccet-i şer‘iyyenin üzerinde imzâsı bulunan hâkim, Mehmed ve Fâtıma ibney Veli b. Ali nâm sagīreynin nafaka, kisve ve sâir havâic-i zarûriyyeleri için mahmiye-i Kostantıniyye kapılarından Edirnekapı dâhilindeki Ali Paşa-i atîk mahallesinde sâkine olan mutallaka Ayşe bt. İbrahim nâm anneleri ve hâdinelerinin talebiyle mezbûr babaları üzerine zeyilde mezkûr târihden i‘tibâren her birine yevmî râyicü’l-vakt dört akçe farz ve takdîr etti. Hâkim-i mûmâ ileyh ayrıca meblağ-ı mefrûz-i mezbûru sagīreyn-i merkūmeynin havâic-i lâzımesine sarf etmesine ve vakt-i hâcette istidâne edip vakte’z-zafer zevcine rücû‘ etmesine mezbûre Ayşe’ye izin verdi. Cerâ zâlike ve hurrire fi’l-yevmi’r-râbi‘ aşere min Zilka‘de eş-şerîfe sene selâse ve seb‘în ve elf.

Şuhûdü’l-hâl: Ahmed Çelebi ed-Dâ‘î, el-Hâc Ahmed b. Mahmud, Abdi b. Hüseyin, Şükrullah b. Mustafa

(İSTANBUL12 - cilt: 16, sayfa: 290 - Hüküm no: 307 - Orijinal metin no: [26(2)a-4, Arapça])﻿

﻿

﻿

308. Hüküm

Boğdan Beyi kapıkethüdâları Drako ve Mihalaki v. Kostantin’in evlerine zarar veren surun tamir edilmesi

Boğdan Beyi kapı kethüdâları olan râfi‘ü’l-vesîka Drako ve karındaşı oğlu Mihalaki v. Kostantin nâm zimmîler meclis-i şer‘de takrîr-i kelâm edip mahmiye-i İstanbul’da Fenerkapısı dâhilinde Abdi Subaşı mahallesinde vâki‘ sâkin olduğumuz menzilimize muttasıl kâfirî seddin üzerine civârımızda olan Emine bt. İvaz ve Fâtıma bt. Abdullah nâm hâtunlar kendi menzillerini tevsî‘ için sonradan direkler nasb ve tahtapûş ve şehnişînler binâ ve kurbunda kenîf için azîm çukur hafr edip ve dâimâ çirkâbların sed üzerine sabbetmeleri ile ol seddin kaddi başdan başa çatlayıp, bizim menzilimiz üzerine ziyâde meyl etmekle bizim menzilimizin dahi ba‘zı mevâzi‘i meyl ve inhidâma müşrif olup küllî mutazarrırlarız. Cânib-i şer‘den üzerine varılıp, hakīkat-ı hâl keşf ve müşâhede ve sed üzerinde olan muhdes tahtapûş ref‘ ve bi gayri hakkın ol seddi isti‘mâl etmemek üzre mezbûretâna ba‘de’t-tenbîh, zikr olunan seddin müşrif-i inhidâm olan mevâzi‘ini malımız ile def‘-i zarar mikdârı tecdîd ve ta‘mîre izin verilmek matlûbumuzdur ve bu husûs için yedimize buyruldu-i şerîf dahi ihsân olunmuşdur dediklerinde, savb-ı şer‘-i mergūbdan Mevlânâ Abdülbâkī Efendi ve Hâssa mi‘mârlardan üstâd el-Hâc Hasan b. Ömer ve Sofu Ahmed ve Ali b. Abdullah ve Şaban b. Veli irsâl olunup anlar dahi zikr olunan seddin üzerine varıp zeyl-i rakīmde muharrerü’l-esâmî olan ahâlî-i mahalle ile keşf ve nazar ettiklerinde fi’l-vâki‘ zikr olunan seddin kaddi başdan başa çatlayıp mezbûrân kethüdâların menzili üzerine küllî meyl etmekle menzillerinin dahi ba‘zı mahalli çatlayıp zararları olduğu ve mezbûretân Emine ve Fâtıma ol seddin üzerine sonra direkler nasb edip tahtapûş binâ ve kurbunda kenîf hafr ettiklerin ve ol sedde zararlarını mu‘âyene ve müşâhede eylediklerinden sonra, zikr olunan mi‘mârlar mezbûretân Emine ve Fâtıma’nın kendi menzillerinden taşra çıkarıp, ol seddin üzerine ihdâs ettikleri tahtapûş ve direkler inşâ olunduğu mahalli mesâha ettiklerinde mezbûre Emine ol seddin tûlen on zirâ‘ ve arzen dört buçuk zirâ‘ mahalline ve mezbûre Fâtıma dahi kezâlik sedd-i mezbûrun [26(2)-b] tûlen dokuz zirâ‘ ve arzen dört buçuk zirâ‘ mahalline sonradan tahtapûş ve şehnişînler binâ ve kurbunda kenîf çukur hafr ettikleri zâhir olup ba‘dehû mezbûretân Emine ve Fâtıma’dan suâl ettiklerinde, cevâblarında fi’l-vâki‘ zikr olunan seddin üzerine bâlâda beyân olunduğu vech üzre sonradan direkler dikip kenîf hafr eylediklerin ve tahtapûş ve şehnişînler ihdâs ettiklerin her biri ikrâr ve i‘tirâf ettikden sonra, ihdâs ettikleri tahtapûş ve direkler sed üzerinden def‘ine mezbûretân Emine ve Fâtıma ta‘ahhüd ettiklerinden sonra mi‘mârûn-ı mezbûrun ve sâir müslimîn zikr olunan seddin çatlayan mahallinden on dokuz zirâ‘ mahalline varınca değin tecdîd ve ta‘mîr olunmağla mezbûrân kethüdâların zararları mündefi‘ olur deyû her biri hakīkat-i hâli haber verdiklerinden sonra, vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Ömer Çelebi ve Hasan ile meclis-i şer‘a gelip alâ vukū‘ihi inhâ ve takrîr etmeğin mezbûrân Drako ve Mihalaki’ye zararları def‘ olacak mikdârı ol seddin inhidâma karîb olan mahallini kendi malları ile teberru‘an binâ ve ta‘mîre izin verilip mâ hüve’l-vâki‘ gıbbe’t-taleb ketb olundu. Fi’l-yevmi’l-hâdî aşer min Zilka‘de li sene 1073.

Şuhûdü’l-hâl: Osman Çelebi b. Ahmed Efendi, Mehmed Çelebi b. Ali, es-Seyyid Lütfullah, Hüseyin Çelebi el-Müezzin, Abdullah Efendi el-İmâm, el-Hâc Ömer Çavuş b. Ali, Hasan Çelebi b. Veli, Mehmed b. Ali.

(İSTANBUL12 - cilt: 16, sayfa: 291 - Hüküm no: 308 - Orijinal metin no: [26(2)a-5])﻿

﻿

﻿

309. Hüküm

Petiso v. Kiko İstarova’nın Hoştice köyündeki çayırını Bayram b. Ali’ye sattığı

Tefvîz-i çayır Tâife-i zimmîyândan Petiso v. Kiko nâm zimmî meclis-i şer‘de hâmilü’l-kitâb Bayram b. Ali nâm kimesne mahzarında tav‘an ikrâr ve takrîr-i kelâm edip vilâyet-i Rumeli’nde İstarova kazâsı kurâsından Hoştica nâm karyede vâki‘ bir cânibi mezbûr Bayram çayırına ve bir cânibi Hasan Şâkasta çayırına ve bir tarafı Hasan Ukīfa çayırına ve bir cânibi Brend nâm zimmî çayırına müntehî ve mutasarrıf olduğum bir kıt‘a çayırımı, mezbûr Bayram’a sâhib-i arz izni ile iki bin akçe bedel ile ferâğ ve tefvîz ve mezbûr Bayram dahi tefevvüz ve kabûl eyledikden sonra bedel-i mezbûr iki bin akçeyi mezbûr Bayram yedinden alıp kabz edip mahallinde tesellüm ve zabta merkūm Bayram’ı taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Abdi Beşe b. Hasan, Sefer Beşe b. Hasan, Hasan Beşe b. Abdullah, Yusuf Çelebi b. Hasan, Oruc Beşe b. Mehmed, Şükür Bey el-Muhzır, Abdi Çelebi b. Mustafa el-Muhzır.

(İSTANBUL12 - cilt: 16, sayfa: 292 - Hüküm no: 309 - Orijinal metin no: [26(2)b-1])﻿

﻿

﻿

310. Hüküm

Hasan Beşe b. Mehmed’in İstarova’nın tarlalarını Petiso v. Kolid ve Petiso v. Kiko’ya sattığı

Tefvîz-i tarla Medîne-i Üsküdar’da İskele mahallesi ahâlîsinden Hasan Beşe b. Mehmed nâm kimesne meclis-i şer‘de kendi nefsinden asîl ve Petiso v. Kolid nâm zimmî tarafından husûs-ı âti’z-zikre vekîl olup nehc-i şer‘î-i mu‘teber üzre vekâleti sâbite olan diğer Petiso v. Kiko nâm zimmî muvâcehesinde tav‘an ikrâr ve takrîr-i kelâm edip vilâyet-i Rumeli’nde İstarova kazâsı kurâsından Beşeşta nâm karye toprağında vâki‘ bir cânibi Hasan Çelebi tarlasına ve bir tarafı Marko zimmî tarlasına ve bir cânibi tarîk-i âma ve bir cânibi dereye müntehî bir kıt‘a tarlamı ve iki cânibi Hasan Beşe tarlasına ve bir tarafı mezbûr Marko tarlasına ve bir cânibi tarîk-i âma müntehî bir kıt‘a tarlamı ve bir cânibi Hasan Çelebi tarlasına ve bir cânibi Paskon zimmî tarlasına ve iki cânibi tarîk-i âma müntehî diğer bir kıt‘a tarlamı dahi sâhib-i arz izni ile mezbûrân Petiso ve diğer Petiso zimmîlere iştirâk-i seviy üzre altı bin akçe bedel mukābelesinde ferâğ ve tefvîz ve mezbûrân dahi minvâl-i muharrer üzre tefevvüz ve kabûl eylediklerinden sonra bedel-i ferâğ olan altı bin akçeyi mezbûrân yedlerinden alıp kabz edip mahallinde tesellüm ve zabta mezbûrân zimmîleri taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Zilka‘deti’ş-şerîfe li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 293 - Hüküm no: 310 - Orijinal metin no: [26(2)b-2])﻿

﻿

﻿

311. Hüküm

Havva bt. Mesud’un vasîsi Süleyman Efendi b. Mehmed’de olan eşyalarının tamamını teslim aldığı

Teslîmü’l-vasî mâle’s-sagīr Mahmiye-i İstanbul’da Kovacıdede mahallesinde sâkin iken bundan akdem vefât eden Mesud nâm kimesnenin sulbiye kebîre kızı ve hasren vârisesi Havva bt. Mesud nâm hâtun tarafından husûs-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân Ramazan Efendi b. Mehmed ve Mehmed b. Halil nâm kimesneler şehâdetleri ile şer‘an vekâleti sâbite olan Şaban Çelebi b. Ramazan meclis-i şer‘-i hatîrde işbu bâ‘isü’l-kitâb Süleyman Efendi b. Mehmed mahzarında bi’l-vekâle ikrâr ve takrîr-i kelâm edip mezbûr Süleyman Efendi müvekkilem mezbûre Havva’nın hâl-i sıgārında vasîsi olmağla müvekkileme babası müteveffâ-yı mezbûrun terekesinden intikāl eden eşyâdan işbu defterde mastûr olup mezbûr Süleyman Efendi’nin bi’l-vesâye makbûzu olan bir mâî ferâce ve bir benefşî mellûta? ve bir müsta‘mel yelek ve bir mâî şirvânî ve bir diğer yelek ve bir beyaz entari ve bir köhne makdem ve bir kavuk ve sâir kalîl ve kesîr eşyâsını vasiyy-i mezbûr yedinden ahz u kabz eyledi. Müvekkilem mezbûrenin mezbûr Süleyman Efendi’nin mukaddemâ bi’l-vesâye makbûzu olan eşyâsından vasiyy-i mezbûr yedinde bir şey bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Zilka‘deti’ş-şerîfe li sene 1073.

Şuhûdü’l-hâl: Mefharü kuzâti’l-İslâm Abdülbâkī Efendi, Keşfî Mustafa Efendi, Şükür Beşe b. Mustafa, Abdi Çelebi b. Hüseyin, Baba Resûl b. Rıdvan, Mehmed b. Ramazan, Mustafa Çelebi b. İsâ.

(İSTANBUL12 - cilt: 16, sayfa: 293 - Hüküm no: 311 - Orijinal metin no: [26(2)b-3])﻿

﻿

﻿

312. Hüküm

Abdullah Beşe b. Mustafa’nın menzil hissesini Âlime Hâtun bt. el-Hâc Mehmed’e sattığı

Mülknâme Mahmiye-i İstanbul’da Sultan Selim Hân câmi‘i kurbunda Çukurbostan mahallesi ahâlîsinden olup mukaddemâ vefât eden Osman Beşe b. Abdullah’ın verâseti, zevce-i metrûkesi Fâtıma bt. Abdullah nâm hâtun ile li ebeveyn ammi oğulları Mehmed Ağa b. Hüseyin Ağa’ya ve Ali Beşe ve Osman Beşe ibney Malkoç’a ve Abdullah Beşe b. Mustafa’ya münhasıra olup tashîh-i mes’eleleri on altı sehimden olup sihâm-ı merkūmenin üç sehmi zevcesi mezbûre Fâtıma’ya ve üçer sehmi mezbûrâna isâbet eylediği şer‘an sâbit oldukdan sonra mezbûr Abdullah Beşe meclis-i şer‘-i hatîrde hâfızü’l-kitâb Âlime bt. el-Hâc Mehmed nâm hâtun mahzarında ikrâr ve takrîr-i kelâm edip mûrisimiz müteveffâ-yı mezbûrun terekesinden olup mahalle-i mezbûrede vâki‘ bir cânibi İbrahim Çelebi mülküne ve bir cânibi Ali Çelebi mülküne ve iki cânibi tarîk-i hâssa müntehî bir bâb tahtânî odayı müştemil menzilin cümlesini mezbûre Âlime Hâtun’a bey‘ eylediklerinde benim hissemi mezbûr Mehmed Ağa fuzûlen bey‘ ve teslîm ve semeni olan bin akçeyi mezbûre Âlime Hâtun yedinden kabz eylediklerinden sonra meblağ-ı mezbûr on bin akçeden iki bin yedi yüz akçesi mezbûrenin mehr-i müecceli ve bin sekiz yüz yirmi beş akçesi rub‘ hissesi için cem‘an dört bin beş yüz yirmi beş akçesi mezbûre Âlime Hâtun’a teslîm olundukdan sonra bâkī kalan beş bin dört yüz yetmiş beş akçeden üçer sehim hisselerine isâbet eden bin üç yüz altmış sekiz akçeyi alıp kabz eylediklerinde benim dahi hisseme isâbet eden bin üç yüz altmış sekiz akçeyi mezbûr Mehmed Ağa fuzûlen kabz etmiş idi el-hâletü hâzihî hissemde bey‘i tecvîz edip üç sehim hisseme isâbet eden bin üç yüz altmış sekiz akçeyi mezbûr Mehmed Ağa’dan alıp kabz eyledim min ba‘d menzili mezkûrun cümlesi mezbûre Âlime Hâtun’un mülkü olmuşdur keyfe mâ yeşâ’ mutasarrıfe olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis aşer min Zilka‘deti’ş-şerîfe [li sene 1073].

Şuhûdü’l-hâl: El-Hâc Yusuf el-Müezzin, el-Hâc Ahmed b. Abdullah, Hüseyin Ağa b. Ahmed, Yusuf Çelebi b. Abdullah, İbrahim Çelebi Zıhgirî, Abdi Çelebi b. el-Muhzır, Şükür Bey el-Muhzır, Baba Resûl el-Muhzır.

(İSTANBUL12 - cilt: 16, sayfa: 294 - Hüküm no: 312 - Orijinal metin no: [26(2)b-4])﻿

﻿

﻿

313. Hüküm

Sefer v. Bünyad’ın menzilini Dergâh-ı âlî yeniçerileri ikinci cemâati vakfına bey‘ bi’l-istiğlâl ile sattığı

İstiğlâl Mahmiye-i İstanbul’da Dülbendçi Hüsam mahallesinde sâkin Sefer v. Bünyad nâm Ermeni meclis-i şer‘-i hatîr-i lâzımü’t-tevkīrde Dergâh-ı âlî -dâme merci‘an li’l-e‘âlî- yeniçerilerinin ikinci cemâ‘atine mahsûs odanın vakıf akçesine hâlâ mütevellî olan fahrü’l-akrân el-Hâc Mehmed Odabaşı tarafından ikrâr-ı âti’l-beyânı tasdîke sâbitü’l-vekâle vekîli olan işbu bâ‘isü’l-kitâb Mustafa Beşe b. Mehmed mahzarında ikrâr ve takrîr-i kelâm edip mahalle-i mezbûrede vâki‘ bir tarafı ba‘zan Mardiros Papas menziline ve ba‘zan tarîk-i âma ve bir tarafı Tüccâr Mardiros menziline ve bir tarafı Halil Çorbacı mülküne ve bir tarafı tarîk-i âma müntehî üç bâb fevkānî ve iki bâb tahtânî odaları ve kenîfi müştemil mülk menzilimi [27a] müvekkili merkūm el-Hâc Mehmed Odabaşı’ya yirmi beş bin nakd-i râyic fi’l-vakt akçeye bey‘ ve teslîm ol dahi mâl-ı vakf-ı mezbûr ile bi tarîki’l-istiğlâl iştirâ ve kabz ve tesellüm eyledikden sonra semeni olan meblağ-ı mezbûr yirmi beş bin akçeyi müvekkili merkūm el-Hâc Mehmed Odabaşı yedinden tamâmen ahz u kabz eyledikden sonra, yine menzili mahdûd-ı mezbûru ba‘de’t-tahliyyeti’ş-şer‘iyye ve’t-takâbuzi’l-mer‘î, târih-i kitâbdan üç yüz altmış gün tamânına dek mütevellî-i merkūm bana üç bin iki yüz elli akçeye îcâr ve teslîm ben dahi istîcâr ve tesellüm eyledim dedikde gıbbe’t-tasdîk meblağ-ı mezbûr yüz yirmi beş bin akçeye ve menzili mezbûrun ücret-i lâzımesine mezbûr Sefer’in oğulları işbu hâzırân bi’l-meclis Mardiros ve Avanos nâm Ermeniler tarafından emr ve kabûlü hâviye kefâlet-i sahîha-i şer‘iyye ile kefîl olduk dediklerinde, gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâmin aşer min Zilka‘deti’ş-şerîfe li sene 1073.

Şuhûdü’l-hâl: Mustafa Beşe b. Hasan, İsmail Beşe b. Abdullah, Kâtib Abdullah Çelebi, Ali Beşe, Akkirmânî Mehmed Beşe, Kâtib Ali Çelebi, Abdullah b. Abdullah, mestçi Mustafa Beşe, Edirnevî İbrahim Beşe.

(İSTANBUL12 - cilt: 16, sayfa: 295 - Hüküm no: 313 - Orijinal metin no: [26(2)b-5])﻿

﻿

﻿

314. Hüküm

Yenişehir kazasında yeniçeri kirpasına tayin olunan köyler ahalisinin paraları teslim etmek üzre Yani v. Skarlet’i vekil tayin ettikleri

Vekâlet Vilâyet-i Rumeli’nde Yenişehir kazâsına tâbi‘ Fenar nâhiyesinde vâki‘ olup yeniçeri kirpasına ta‘yîn olunan karyelerden Kartise nâm karyeden Hıristodo v. Manko ve Lizdon nâm karyeden Andon v. Papa Dimo ve Kırhalı nâm karyeden Dimo v. Yani ve Kilitsiz nâm karyeden Dimo v. Polohoro[ni] ve Kurna nâm karyeden Tutuş ve Plazo nâm karyeden Aleksandri v. Andron ve KoPalaş nâm karyeden Dimo v. Yani ve Mirleş nâm karyeden Nikola v. Rizo ve Tomyanoz nâm karyeden Hıristo v. Dimitri ve Porta nâm karyeden Yani ve Niş nâm karyeden Dimo v. Makri ve Veneşte nâm karyeden Harlo v. Esteryano ve Komoyano nâm karyeden Yorgola v. Dimo ve Kiraso nâm karyeden Dimitri ve Pişerleva nâm karyeden Todoş v. Andriye ve Kereste nâm karyeden Esteryo ve Tomyanoz nâm karyeden Yorgi ve Nisto nâm karyeden Giri v. Yani ve Tehorna nâm karyeden Dimitri v. Manol ve Dendino nâm karyeden Hıristodolo v. Yano nâm zimmîler, kendi taraflarından asıl ve sâir mahsûrü’l-aded ma‘lûmü’l-esâmî olan kurâ-i merkūme ahâlîsi taraflarından husûs-ı âtîye vekîl ve âharı tevkîle me’zûn oldukları mütehakkik olmağla meclis-i şer‘-i hatîr-i lâzımü’t-tevkīrde Kiraso nâm karyeden hâmilü’l-kitâb Yani v. İskerlet nâm zimmî muvâcehesinde her biri asâleten ve vekâleten ikrâr ve takrîr-i kelâm edip zikr olunan karyelerimiz kadîmden her biri kirpasa bağlı olmağla hâlâ târih-i kitâb senesinde karye-i merkūme ahâlîsinden üzerlerine def‘ ve teslîmi lâzım gelen kırk iki bin iki yüz bir aded top-ı mîrî kirpasa ve her top başına beşer buçuk akçeden cem‘ ve tahsîl ve ahz u kabza ba‘dehû dört bin akçesin Kirsüz nâm karye ahâlîsinden ve üç bin beş yüz akçesin Torda ve Anter karye ahâlîsine ve üç bin beş yüz akçesin İstefanya nâm karye ahâlîsine ve yirmi bin akçesin Apostol v. Papa Dimo’ya teslîme ve anbar harcını görüp Defterdâr Paşa’dan teslîm temessükünü alıvermeğe mezbûr Yani zimmîyi tarafımızdan vekîl ve nâib-i menâb nasb eylediğimizde, mezbûr dahi vekâlet-i merkūmeyi kabûl ve hizmeti lâzımesin edâya ta‘ahhüd eyledi dediklerinde, gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Hüseyin Efendi el-Kâtib, Abdülkādir Efendi el-Kâtib, Keşfî Mustafa Efendi el-Kâtib, Mehmed Ağa muhzırbaşı, Ahmed Çelebi kethüdâ, Abdi Çelebi, çukadar Ali Beşe, Şükür Bey el-Muhzır.

(İSTANBUL12 - cilt: 16, sayfa: 295 - Hüküm no: 314 - Orijinal metin no: [27a-1])﻿

﻿

﻿

315. Hüküm

Ali Çavuş b. Üveys’in Hamid Efendi b. Mustafa’ya olan borcuna karşılık bazı eşyalarını rehin verdiği

Rehin Havâss-ı Kostantıniyye’de Bıçakcı Ferhad mahallesinde sâkin Dergâh-ı âlî yeniçerileri çavuşlarından Ali Çavuş b. Üveys meclis-i şer‘-i hatîrde bi’l-fi‘l Dârü’l-hadîs müderrisi olan umdetü’l-müderrisîni’l-kirâm zübdetü’l-müdakkikīni’l-fihâm hâfızü’l-kitâb Hamîd Efendi b. el-merhûm Mustafa mahzarında tav‘an ikrâr ve i‘tirâf edip târih-i kitâbdan iki sene mukaddem mûmâ-ileyh Hamîd Efendi malından bin dört yüz esedî guruş iktirâz ve kabz edip mukābelesinde fıddî elmas iki altın hâtem ve bir elmaslı altın hançer ve bir çift elmaslı çapraz rehin vaz‘ ve teslîm ol dahi tesellüm ve kabz etmiş idi el-hâletü hâzihî zikr olunan iki altın hâtemimi mûmâ-ileyh Hamîd Efendi’ye dört yüz esedî guruşa bâtten bey‘ ve teslîm ol dahi iştirâ ve tesellüm edip semeni olan meblağ-ı mezbûr dört yüz esedî guruşu zimmetimde mûmâ-ileyh Hamîd Efendi’ye cihet-i mezbûreden deynim olan bin dört yüz esedînin dört yüz esedî guruş hakkına takās eylediğimde ol dahi takāss-ı mezbûru kabûl ettikden sonra mârrü’z-zikr hançer ve çaprazı zimmetimde bâkī kalan bin esedî hakkı mukābelesinde rehn-i makbûz olmak üzre kaldıkdan sonra meblağ-ı mezbûr bin esedî guruşu târih-i kitâb şehrinin on beşinci gününden sene tamâmına varınca, onu on iki hesâbı üzre üzerine iltizâm-ı ribh olunmuşdur. Sene tamâmına değin meblağ-ı mezbûr bin esedî ve üzerime vech-i şer‘î üzre iltizâm olunan iki yüz esedî vâcibü’l-edâ ve lâzımü’l-kazâ deynimdir dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Zilka‘deti’ş-şerîfe li sene 1073.

Şuhûdü’l-hâl: Abdülkādir Efendi b. Ebûbekir el-imâm bi câmi‘-i şerîf-i Zeyrek, İbrahim Çelebi b. Mahmud, Hasan Beşe b. Abdullah, İsmail Çelebi b. Mustafa, Umdetü erbâbi’t-tahrîr ve’l-kalem Mehmed Çelebi b. Mahmud, Mustafa Çelebi.

(İSTANBUL12 - cilt: 16, sayfa: 296 - Hüküm no: 315 - Orijinal metin no: [27a-2])﻿

﻿

﻿

316. Hüküm

Ali Beşe b. Üveys’in Veli b. Mehmed’de olan alacağının ödenmesi

Da‘vâ Dergâh[-ı âlî] yeniçerilerinin çavuşlarından Ali Beşe b. Üveys nâm râcil meclis-i şer‘-i hatîr-i lâzımü’t-tevkīrde Veli b. Mehmed mahzarında üzerine da‘vâ edip mezbûr Veli’nin karındaşı gāib ani’l-meclis Ali Beşe’ye üç yüz yirmi esedî guruş vereceğim olmağla erguvânî çukaya kaplı altmış esedî guruş kıymetli bir samur kürk ve kırk esedî guruş kıymetli bir re’s siyah at ve mâ‘adâsı esedî guruş ki cem‘an üç yüz yirmi esedî guruş deynim için karındaşınız mezbûr Ali Beşe’ye ver deyû mezbûr Veli’ye emr ve teslîm eylediğimde mezbûr Veli dahi yedimden alıp kabz eyledikden sonra mezbûr Ali Beşe’ye teslîm etmeyip yedinde kalmağla mezbûr Ali Beşe meblağ-ı mezbûr üç yüz yirmi esedî guruşu benden aldıkda, ben dahi ol kürk ve at ve akçeyi târih-i kitâbdan dört gün mukaddem Cum‘a günü huzûr-ı müslimînde mezbûr Veli’den istirdâd eylediğimde mezbûr Veli eşyâ-i mezkûreyi kabzını bi’l-külliye inkâr etmekle el-hâletü hâzihî zikr olunan kürk ve at ve akçenin aynıları mevcûde ise aynıların değil ise kürk ve atın yevm-i ahzda kıymet-i şer‘iyye-i mezbûrelerin ve akçenin mislini mezbûr Veli’den taleb ederim, suâl olunsun dedikde gıbbe’s-suâl mezbûr Veli cevâbında kıymet-i mezbûreli eşyâ-i mezkûreyi kabz ve emri ile deyni için karındaşım mezbûr Ali Beşe’ye verdim, yedimde kalmadı deyip vech-i muharrer üzre kabzını ikrâr ve müdde‘î-i mezbûr Ali Beşe eşyâ-i mezbûreyi kendiden istirdâd eyledikde mukaddemâ bi’l-külliye inkâr eylediğini inkâr eyledikde mezbûr Ali Beşe’den müdde‘âsı için beyyine taleb olundukda udûl-i müslimînden Mehmed Ağa b. Mustafa ve Ahmed Ağa b. Abdi nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ mezbûr Ali Beşe, karındaşının Ali Beşe’ye deynim için ver deyû emir ve sana teslîm eylediğim kürk ve at ve akçeyi karındaşın mezbûra vermemekle benden aldı, ver deyû mezbûr Veli’den istirdâd eyledikde mezbûr Veli dahi yevm-i mezbûrda huzûrumuzda zikr olunan eşyâyı vech-i muharrer üzre kabzını bi’l-külliye inkâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın zikr olunan kürk ve at ve akçe mevcûd ise aynıların, değil ise kürk ve atın yevm-i ahzda kıymet-i şer‘iyye-i merkūmelerini ve akçenin mislini mezbûr Ali Beşe’ye edâ ve teslîme mezbûr Veli’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâlis aşer min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: (…), Keşfî Mustafa Efendi el-Kâtib, Ahmed Çelebi kethüdâ-yı muhzırân, çukadar Ali Beşe, Mustafa Beşe, Abdi Çelebi el-Muhzır, Şükür Bey el-Muhzır.

(İSTANBUL12 - cilt: 16, sayfa: 297 - Hüküm no: 316 - Orijinal metin no: [27a-3])﻿

﻿

﻿

317. Hüküm

Müftü Ali Çelebi mahallesi avârızına vakfedilmiş akçenin mütevellîliğine Ahmed Çelebi b. Receb’in tayin edildiği

Nasb-ı mütevellî Mahmiye-i İstanbul’da Müftü Ali Çelebi mahallesi avârızına vakf olup her bir guruşu yüz yirmi akçeden altmış bin akçe olan beş yüz esedî guruşa bi’l-fi‘l mütevellî olan el-Hâc Abdülfettah b. Abdülvedûd nâm kimesne pîr ve ihtiyâr olup hıdemât-ı vakfı görmeğe kādir olmamağla azl ve yerine hıdemât-ı vakfı görmeğe kādir ve ehil olduğunu mahalle-i mezbûre ahâlîsinden zeyl-i kitâbda isimleri mastûr sikāt-ı müslimîn haberleri ile sâbit ve zâhir olan mezbûrun dâmâdı işbu hâfızü’l-kitâb Ahmed Çelebi b. Receb nâm kimesne savb-ı şer‘den vakf-ı mezbûra mütevellî nasb ve ta‘yîn olundukda mezbûr Ahmed Çelebi dahi tevliyyeti merkūmeyi kabûl ve hıdemât-ı lâzımesini edâya ta‘ahhüd etmeğin mâ hüve’l-vâki‘ bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Sâlih Efendi b. Sâlih el-İmâm, Mehmed Efendi b. İbrahim el-Müezzin, el-Hâc Hasan b. Veli, Durmuş Bey b. Ebûbekir, Mehmed Odabaşı b. Ali, Osman Odabaşı b. Receb, Siyavuş b. Abdullah, Hüseyin b. Mehmed, el-Hâc Receb, Hüseyin Çelebi Solak, Mehmed Beşe b. Ömer Efendi, Mustafa Ağa el-müteferrika, Mehmed b. Hasan, İbrahim b. el-Hâc Zeyneddin, Kırbacı el-Hâc Mustafa, Mehmed Çelebi er-Râcil, Kenan b. Abdullah, Mustafa b. el-Hâc Abdülfettah, Yusuf Beşe b. Abdullah er-Râcil, Abdi Çelebi el-Muhzır, Şükür Bey el-Muhzır.

(İSTANBUL12 - cilt: 16, sayfa: 298 - Hüküm no: 317 - Orijinal metin no: [27b-1])﻿

﻿

﻿

318. Hüküm

Nikola v. Yani’nin Mehmed b. Mehmed’de un bedelinden alacağı olduğu

İkrâr-ı deyn Uncu tâifesinden işbu bâ‘isü’s-sifr Nikola v. Yani nâm zimmî meclis-i şer‘de Mehmed b. Mehmed mahzarında üzerine da‘vâ ve takrîr-i kelâm edip mezbûr el-Hâc Mehmed zimmetinde keyli beynimizde ma‘lûm müşterâ ve makbûz un bahâsından iki bin yedi yüz akçe hakkım vardır hâlâ taleb ederim suâl olunsun dedikde gıbbe’s-suâl mezbûr el-Hâc Mehmed cevâbında fi’l-vâki‘ müdde‘î-i mezbûr Nikola’ya un bahâsından iki bin yedi yüz akçe zimmetimde vâcibü’l-edâ ve lâzımü’l-kazâ deynim vardır deyû bi tav‘ihî ikrâr etmeğin ikrârı mûcebince meblağ-ı mezbûr iki bin yedi yüz akçeyi müdde‘î-i mezbûr Nikola’ya edâ ve teslîme mezbûr el-Hâc Mehmed’e tenbîh birle mâ vaka‘a bi’t-taleb ketb olundu. Fi’l-yevmi’s-sâmin min Zilka‘deti’ş-şerîfe li sene 1073.

Şuhûdü’l-hâl: Şükrullah b. Mustafa, Osman Çelebi b. Abdullah, Osman Çelebi b. Hüseyin, Muharrem b. Abdullah, Mustafa b. Mustafa.

(İSTANBUL12 - cilt: 16, sayfa: 299 - Hüküm no: 318 - Orijinal metin no: [27b-2])﻿

﻿

﻿

319. Hüküm

Vefat eden el-Hâc Ali Çavuş’un vârislerine intikal eden vakıf oda ve dükkanlarda olan hisselerinin vasîlerine teslim edilmesi

Vürûd-ı nakil Vilâyet-i Anadolu’da Lârende kazâsı kurâsından Irla nâm karyeden olup mahmiye-i İstanbul’da başçavuşlukdan mütekā‘iden vefât eden el-Hâc Ali Çavuş’un sulbî sagīr oğlu Hüseyin ve kendinden sonra vefât eden oğlu Hasan’ın sulbî oğlu Ali ve sulbiye kızı Nesli nâm hâtunun sadrî oğlu Ömer ve sadriyye kızı Esma’nın savb-ı şer‘den mansûb vasîleri olan el-Hâc Ramazan b. Arslan tarafından husûs-ı âti’z-zikre vekâlet iddi‘â eden li ebeveyn karındaşı Abdülkādir Çelebi meclis-i şer‘de mahmiye-i mezbûrede Kadı Hüsam vakfına hâlâ mütevellî olan Halil Bey b. Eyüb mahzarında üzerine da‘vâ edip vakf-ı mezbûrdan icâre-i müeccele ve mu‘accelelü lede’l-ahâlî ma‘lûmü’l-hudûd olup müteveffâ-yı mezbûr Ali Çavuş’un tasarrufunda olan elli bâb vakf oda ile dört bâb dükkân ba‘de vefâtihî intikāl-i âdî ile evlâdı Hüseyin ve Hasan ve Nesli ve Emineteyn ve Âlime ve Şemsi ve Halime ve Mümine’ye intikāl eyledikden sonra Emineteyn ve Âlime ve Şemsi ve Halime ve Mümine bilâ-veled fevt olup hisseleri vakfa intikāl edip hâlâ mezbûr Hüseyin’in müteveffâ-yı mezbûrdan intikāl eden hissesin ve kendiden sonra vefât eden oğlu mezbûr Hasan’ın oğlu mezbûr Ali ve kızı mezbûre Nesli Hâtun’un sadrî sagīr oğlu Ömer ve sadriyye kızı Esma’ya müteveffâ-yı mezbûr Ali Çavuş’dan intikāl-i âdî ile babaları ve anaları mezbûrân Hasan ve Nesli’ye intikāl ve ba‘de vefâtihimâ evlâdı mezbûrun Ali ve Ömer ve Esma’ya intikāl-i âdî ile intikāl eden hisselerin vâzı‘u’l-yed olanlardan vasiyy-i mezbûr tarafından da‘vâ ve taleb ve kabz ve kendiye îsâl ve teslîme ve kabz ve teslîm mütevakkıf olduğu umûra beni vekîl etmekle ben dahi vekâleten zikr olunan hisselere bi’t-tevliyye vâzı‘u’l-yed olan mezbûr Halil Bey’den taleb ederim suâl olunsun dedikde gıbbe’s-suâl mezbûr Halil Bey cevâbında zikr olunan hisselere bi’t-tevliyye vaz‘-ı yedini ikrâr, lâkin mezbûr Hüseyin müteveffâ-yı mezbûr Ali Çavuş’un sulbî oğlu ve mezbûrun Ali ve Ömer ve Esma müteveffâ-yı mezbûrun kendinden sonra vefât eden sulbî oğlu Hasan ve sulbiye kızı Nesli Hâtun’un evlâdı ve mezbûr el-Hâc Ramazan mezbûrûnun vasîleri ve mezbûr Abdülkādir Çelebi vasiyy-i mezbûrun minvâl-i muharrer üzre vekîli olduğun inkâr eyledikde hâlâ Lârende kadısı Abdullah Efendi b. Hasan b. Ahmed kıbelinden ünvânı ile mu‘anven ve hâtemi ile mahtûm ve târih-i kitâb senesi Şevvâli’nin on dördüncü günü ile müverrah kitâb-ı naklî vârid olup mazmûnu karye-i mezbûre sâkinlerinden Hüseyin b. Ali Çavuş ve Ali b. Hasan ve Ömer ve Esma ibney Osman nâm sagīrlerin vasîleri olan el-Hâc Ramazan b. Arslan nâm kimesneden vech-i âtî üzre da‘vâ-yı sahîha ile mesbûk istişhâd-ı şer‘î sudûrundan sonra udûl-i müslimînden olup karye-i mezbûre sâkinlerinden olan Halil b. Musa b. Cemal ve Ramazan b. Hasan b. Abdurrahman nâm kimesneler nakil ve tahvîl için mahalli cerh ve ta‘dîl olan meclis-i şer‘a li ecli’l-şehâde hâzırân olup gıbbe’l-istişhâd fi’l-vâki‘ fi’l-asl karye-i merkūme sâkinlerinden olup bundan akdem mahmiye-i İstanbul’da vefât edip zâhirde vâris-i ma‘rûfu olmamak zu‘muyla mahmiye-i merkūmede hudûdu beyne’l-ahâlî ma‘lûm olur dükkânları beytülmâl emîni ve sâir kimesneler yedlerinde mazbût olan dergâh-ı âlî -dâme merci‘an li’l-e‘âlî- yeniçerilerine reis-i çavuşân iken mütekā‘iden vefât eden Ali Çavuş’un sıgār-ı merkūmun sulbî oğlu ve mezbûr Ali kendiden sonra vefât eden sulbî oğlu Hasan’ın oğlu ve mezbûrân Ömer ve Esma kendiden sonra vefât eden sulbiye kızı Nesli hâtun’un sadrî oğlu ve sadriyye kızıdır. Zikr olunan hisseler intikāl-i âdî ile müteveffâ-yı mezbûr Ali Çavuş’dan oğlu mezbûr Hüseyin’e ve Hasan’a ve Nesli’ye intikāl ve ba‘de vefâtihimâ hisseleri evlâdı mezbûr Ali ve Ömer ve Esma’ya intikāl eylemişdir. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle oldukdan sonra sıgār-ı mezbûrûnun vasîleri mezbûr el-Hâc Ramazan müteveffâ-yı mezbûrdan mezbûrûna intikāl-i âdî ile intikāl eden hisselerini vâzı‘u’l-yed olanlardan da‘vâ ve taleb ve kabz ve kendiye îsâl ve teslîme ve kabz ve teslîm mütevakkıf olduğu umûra nâkili’l-kitâb mezbûr Abdülkādir Çelebi’yi tarafından vekîl nasb eyledikde ol dahi vekâlet-i mezbûreyi kabûl eylediğin hâvî olmağın kitâb-ı merkūm vekîl-i mezbûr talebi ile mütevellî-i mezbûr muvâcehesinde kırâ’at ve istintâk olundukda kitâb-ı mezbûrun Mevlânâ-yı mezbûr kıbelinden vürûdunu münkir olıcak mezbûr Abdülkādir Çelebi’den müdde‘âsı için beyyine taleb olundukda zeyl-i kitâbda isimleri mastûr şuhûd-ı tarîkden Ali b. Musa ve İbrahim b. Abdullah nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ işbu kitâb-ı naklî Mevlânâ-yı mezbûr Abdullah Efendi’nin olup zeylinde olan hat ve zahrında olan hâtem Mevlânâ-yı mezbûrundur bizim huzûrumuzda imzâ ve mühürleyip hat ve hâtemine bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra sıgār-ı merkūmunun ol odalar ve dekâkînden intikāl-i âdî ile kendiye intikāl eden hisse-i mu‘ayyenelerini vekîl-i mezbûra teslîme mütevellî-i mezbûr Halil Bey’e tenbîh olunup mâ vaka‘a bi’t-taleb ketb olundu. Fi’l-yevmi’s-sânî aşer min Zilka‘de li sene 1073.

Şuhûdü’l-hâl: Hüseyin Efendi el-Brusî, Mehmed Ağa sermuhzırân, Abdülbâkī Ağa, çukadar Ali Beşe, sarrâc Mustafa Beşe, Ahmed Çelebi kethüdâ-yı muhzırân, Abdi Çelebi el-Muhzır.

(İSTANBUL12 - cilt: 16, sayfa: 299 - Hüküm no: 319 - Orijinal metin no: [27b-3])﻿

﻿

﻿

320. Hüküm

Vâhide Hâtun bt. Ahmed’in boşandığı eşi Seyyid Mehmed Efendi b. Seyyid Ali’de olan mehr-i müeccelini aldığı

İbrâ Mahmiye-i İstanbul’da Kasım Ağa mahallesi sâkinelerinden Vâhide Hâtun bt. Ahmed meclis-i şer‘-i hatîrde zevc-i mutallıkı râfi‘ü’l-kitâb es-Seyyid Mehmed Efendi b. es-Seyyid Ali muvâcehesinde tâyi‘aten ikrâr ve i‘tirâf edip mezbûr Seyyid Mehmed târih-i kitâbdan üç ay mukaddem beni tatlîk edip on beş bin akçe mehr-i müeccel-i müsemmâm zimmetinde kalmış idi hâlâ mehr-i müeccelim olan meblağ-ı mezbûr on beş bin akçeden mezbûr Seyyid Mehmed Efendi’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim. Fîmâ ba‘d mezbûr Seyyid Mehmed Efendi ile mehr-i müeccelime müte‘allik da‘vâ ve nizâ‘ım yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Zilka‘de li sene 1073.

Şuhûdü’l-hâl: Seyyid Cafer Efendi es-Sahhâf, Seyyid Mehmed Efendi b. Cafer, Seyyid İsmail Çelebi, el-Hâc Ahmed b. Mahmud, Mustafa Beşe er-Râcil, el-Hâc Ahmed b. Mahmud, İbrahim Çelebi, Keşfî Mustafa Efendi.

(İSTANBUL12 - cilt: 16, sayfa: 301 - Hüküm no: 320 - Orijinal metin no: [27b-4])﻿

﻿

﻿

321. Hüküm

Mümine Hâtun bt. Hac Mehmed’in menzil arsasını Ömer Çelebi b. Musa ile eşi Sâfiye Hâtun’a sattığı

Mülknâme-i arsa ma‘a enkāz Mahmiye-i İstanbul’da Çıkrıkçı Kemal mahallesinde sâkine Mümine Hâtun bt. el-Hâc Mehmed tarafından husûs-ı âti’l-beyâna vekîl olup mezbûreyi ma‘rifet-i şer‘iyye ile ârifân olan Ömer Çelebi b. Hüseyin ve Şaban b. Ali şehâdetleri ile vekâleti sâbite olan mezbûrenin vâlidesi Tâibe Hâtun bt. Ali meclis-i şer‘-i hatîrde kendi tarafından asıl ve zevcesi Sâfiye Hâtun tarafından zikri âtî husûsa nâibü’l-vekâle vekîl olan Ömer Çelebi b. Musa muvâcehesinde bi’l-vekâle ikrâr ve i‘tirâf edip müvekkilem ve kızım mezbûre Mümine Hâtun’un Molla Hüsrev mahallesinde vâki‘ tarafeyni Cendereci vakfına ve bir tarafı Sakabaşı vakfına ve bir tarafı tarîk-i âma müntehî olup senede Cendere vakfına beş yüz elli akçe mukāta‘alı büyûtu müştemil mülk menzili harîk-iâlî’de muhterik olup beş yüz zirâ‘ arsa kalmış idi hâlâ ol mikdâr arsadan zikr olunan Sakabaşı [Vakfı] ve tarîk-i âm tarafında vâki‘ olup enkāzı ve müşterek bi’r-i mâyı müştemil iki yüz elli zirâ‘ arsasını, mezbûre Sâfiye ile zevci merkūm Ömer Çelebi’ye on bin yedi yüz elli akçeye bâtten bey‘ ve teslîm edip anlar dahi iştirâk üzre iştirâ ve kabûl ettiklerinden sonra meblağ-ı mezbûru tamâmen yedlerinden alıp kabz eyledi. Fîmâ ba‘d zikr olunan iki yüz elli üç zirâ‘ arsa-i mezbûre cemî‘ tevâbi‘i ile mezbûrların mülk-i müşterâlarıdır dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’l-hâmis aşer min Zilka‘deti’ş-şerîfe li sene 1073

Şuhûdü’l-hâl: Halil Efendi b. Ömer Efendi el-mütevellî, Muharrem b. Abdullah, Ali Beşe Çukadar, Derviş b. Receb, Şaban b. Ali, Ömer Çelebi b. Hüseyin, Mehmed Ağa sermuhzırân, el-Hâc Ahmed b. Mehmed.

(İSTANBUL12 - cilt: 16, sayfa: 302 - Hüküm no: 321 - Orijinal metin no: [28a-1])﻿

﻿

﻿

322. Hüküm

Mümine bt. el-Hâc Mehmed’in yanan menziline ait arsa ve enkazını Mehmed Çelebi b. Derviş ile eşi Sâliha bt. Abdullah’a sattığı

Mülknâme-i arsa ma‘a’l-enkāz Mahmiye-i İstanbul’da Çıkrıkçı Kemal mahallesi sâkinelerinden Mümine Hâtun bt. el-Hâc Mehmed tarafından zikri âtî husûsa vekîl olup mezbûreyi bi’l-ma‘rifeti’ş-şer‘iyye ârifân olan Ömer Çelebi b. Hüseyin ve Şaban b. Ali şehâdetleri ile vekâleti sâbite olan mezbûrenin vâlidesi Tâibe bt. Ali nâm hâtun meclis-i şer‘-i hatîrde kendi tarafından asıl ve zevcesi Sâliha bt. Abdullah tarafından husûs-ı âtîye sâbitü’l-vekâle vekîl olan Mehmed Çelebi b. Derviş muvâcehesinde bi’l-vekâle ikrâr ve takrîr-i kelâm edip kızım ve müvekkilem mezbûre Emine’nin Molla Hüsrev mahallesinde vâki‘ tarafeyni Cendereci vakfı ve bir tarafı Sakabaşı vakfı ve bir tarafı tarîk-i âm ile mahdûd olup arsasının Cendereci vakfına senede beş yüz altı akçe mukāta‘a-i kadîmeli büyûtu müştemil mülk menzili harîkde muhterik olup beş yüz altı zirâ‘ arsa ve enkāzı kalmış idi hâlâ ol mikdâr arsa-i mezbûreden Cendereci vakfı tarafında vâki‘ olup enkāzı ve müşterek bi’r-i mâyı müştemil olan iki yüz elli üç zirâ‘ arsası, merkūm Mehmed Çelebi ile zevcesi mezbûre Sâliha Hâtun’a on bin yedi yüz elli akçeye bâtten bey‘ ve teslîm edip anlar dahi iştirâk-i seviy üzre iştirâ ve kabûl ettiklerinden sonra meblağ-ı mezbûru bi’t-tamâm alıp kabz eyledi ba‘de’l-yevm zikr olunan iki yüz elli üç zirâ‘ arsa müştemilâtın ile mezbûrların mülkleridir dedikde mezbûre Tâibe’nin ikrâr-ı meşrûhunu merkūm Mehmed Çelebi vicâhen ve şifâhen tasdîk ve tahkīk etmeğin mâ hüve’l-vâki‘ gıbbe’t-taleb ketb olundu. Fi’l-yevmi’l-hâmis aşer min Zilka‘deti’ş-şerîfe li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 302 - Hüküm no: 322 - Orijinal metin no: [28a-2])﻿

﻿

﻿

323. Hüküm

Ayşe bt. Mehmed’in ev kirasından dolayı Ali b. Mustafa ile olan davalarında sulh oldukları

Mahmiye-i İstanbul hısnı ebvâbından Topkapısı dâhilinde Fâtıma Sultan mahallesi sâkinelerinden Ayşe bt. Mehmed nâm hâtun meclis-i şer‘de işbu bâ‘isü’l-kitâb Ali b. Mustafa mahzarında ikrâr ve takrîr-i kelâm edip bundan akdem mahalle-i mezbûrede vâki‘ ma‘lûmü’l-hudûd mülk menzilimi beher mâh yetmişer akçeye mezbûr Ali’ye îcâr eylemiş idim. Ol dahi istîcâr ve kabûl eyledikden sonra menzili mezbûrda sâkin olduğu otuz üç ayda zimmetinde müctemi‘a olan iki bin üç yüz on akçe ücreti mezbûr Ali’den taleb ve da‘vâ eylediğimde beynimizde münâza‘ât-ı kesîre vâkı‘a olmuş idi el-hâletü hâzihî merkūm Ali vesâtat-ı muslihîn ile benim ile yedi yüz seksen akçe üzerine sulh olup ben dahi sulh-ı mezbûru kabûl ve bedel-i sulh olan meblağ-ı mezbûr yedi yüz seksen akçeyi mezbûr Ali yedinden tamâmen ahz u kabz edip meblağ-ı bâkī bin beş yüz otuz akçe da‘vâsından mezbûr Ali’nin zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Zilka‘deti’ş-şerîfe li sene 1073.

Şuhûdü’l-hâl: Ali Çelebi b. Mehmed, Mehmed Çelebi b. Şaban, Abdi Bey b. Hüseyin, Mehmed bin Ramazan.

(İSTANBUL12 - cilt: 16, sayfa: 303 - Hüküm no: 323 - Orijinal metin no: [28a-3])﻿

﻿

﻿

324. Hüküm

Ayşe bt. Mehmed’in annesinin terekesinden dolayı kız karındaşı Fâtıma ile aralarındaki anlaşmazlıkta sulh oldukları

Sulh Mahmiye-i İstanbul’da Mi‘mâr Ayas mahallesinde sâkine Ayşe bt. Mehmed nâm hâtun meclis-i şer‘-i hatîr-i lâzımü’t-tevkīrde li ebeveyn kız karındaşı Fâtıma Hâtun mahzarında tav‘an ikrâr ve i‘tirâf edip mukaddemâ vâlidemiz Ümmühânî bt. Mehmed nâm hâtun vefât eyledikde zâhirde mevcûd olan terekesini beynimizde kısmet eylediğimizden sonra kısmet olunan terekeden hâric iki çift bileziğini mezbûre Fâtıma ihfâ eyledikden sonra, ol bileziğin bir çifti irsen bana intikāl eylemişdir ver deyû mezbûreden da‘vâ ve taleb eylediğimde mezbûre Fâtıma inkâr edip ben dahi ikāmet-i beyyineden âciz olup mezbûreye yemîn vermek sadedinde iken vesâtat-ı muslihîn ile da‘vâ-yı merkūmeden an inkâr merkūme Fâtıma ma‘lûmü’l-miskāl bir tek altın bilezik üzerine benim ile sulh olup ben dahi sulh-i mezbûru kabûl ve bedel-i sulh olan bir tek altın bileziğini mezbûre Fâtıma yedinden alıp kabz edip da‘vâ-yı merkūmeden mezbûre Fâtıma Hâtun’un zimmetini ibrâ ve merkūme dahi tereke-i müteveffât-ı merkūmeye müte‘allika da‘vâdan benim zimmetimi ibrâ ve iskāt eyledi dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî aşer min Zilka‘de li sene 1073.

Şuhûdü’l-hâl: Receb Çavuş el-Mübâşir, Mehmed Çavuş, Ahmed Çelebi kethüdâ-yı muhzırân, Du‘âcı Ahmed Çelebi, Ali b. Muharrem.

(İSTANBUL12 - cilt: 16, sayfa: 304 - Hüküm no: 324 - Orijinal metin no: [28a-4])﻿

﻿

﻿

325. Hüküm

Mustafa Çelebi’nin, el-Hâc Muharrem b. Ali ile bozahâne hissesi anlaşmazlığında sulh oldukları

Sulh Medîne-i Galata a‘mâlinden kasaba-i Kasımpaşa’da el-Hâc Ahmed mahallesinde sâkine olup mukaddemâ vefât eden Râbia bt. Mehmed nâm hâtunun verâseti zevc-i metrûkü el-Hâc Muharrem b. Ali’ye ve babası mezbûr Mehmed’in li ebeveyn kız karındaşı Fâtıma bt. Ahmed nâm hâtunun sadrî oğlu Mustafa Çelebi’ye münhasıra ve asıl mes’elesi iki sehimden olup bir sehimi mezbûr el-Hâc Muharrem’e ve bir sehimi mezbûr Mustafa Çelebi’ye isâbet eylediği şer‘an zâhir oldukdan sonra mezbûr Mustafa Çelebi meclis-i şer‘de zikri âtî Bozahâne[’ye] vâzı‘u’l-yed olduğu şer‘an zâhir olan mezbûr el-Hâc Muharrem mahzarında tav‘an ikrâr ve takrîr-i kelâm edip mezbûr el-Hâc Muharrem’in yedinde olup kasaba-i merkūmede Debbâğlar sûkunda vâki‘ lede’l-ahâlî ma‘lûmü’l-hudûd olan mezbûr Bozahâne mûrisem müteveffât-ı merkūmenin terekesinden olup bir sehimi irsen bana intikāl etmekle ver deyû mezbûr el-Hâc Muharrem’den da‘vâ eylediğimde mezbûr dahi ol Bozahâne Kasımpaşa vakfından icâre-i mu‘accele ve müeccele ile müteveffât-ı merkūme Râbia Hâtun’un tasarrufunda olup mezbûre hâl-i sıhhatinde ol bozahâneyi mütevellîsi Abdullah Efendi izni ile kendiye meccânen ferâğ ve tefvîz, mezbûr dahi tefevvüz ve tesellüm eylediğini da‘vâ eyledikde ben dahi vakfiyetini inkâr etmekle beynimizde münâza‘ât-ı kesîre vâkı‘a olmuş idi el-hâletü hâzihî bir sehim hisse da‘vâsından mezbûr el-Hâc Muharrem ile mahalle-i merkūmede vâki‘ lede’l-ahâlî ma‘lûmü’l-hudûd bir bâb tahtânî odayı ve sofayı ve kenîfi ve müşterek su kuyusunu ve cüneyneyi müştemil on bin akçe kıymetli mülk menzil ile sekiz bin akçe üzerine sulh olup mezbûr dahi sulh-ı mezbûru kabûl ve bedel-i sulh olan menzili mezbûr ile sekiz bin akçeyi mezbûr yedinden alıp kabz edip da‘vâ-yı merkūmeden mezbûr yedinden alıp kabz edip da‘vâ-yı merkūmeden mezbûr el-Hâc Muharrem’in zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Şevvâl li sene 1073.

Şuhûdü’l-hâl: Odabaşı Ali Beşe b. Abdullah, İbrahim Çelebi b. Ali er-Râcil, Ömer Çelebi b. Şaban, Ahmed Beşe b. Mustafa, Ahmed Çelebi b. Mahmud kethüdâ-yı muhzırân, Mehmed Çelebi b. Ali, Şükrullah Bey el-Muhzır, çukadar Ali Beşe, Sarrâc Mustafa Beşe, Baba Resûl el-Muhzır, Mustafa Çelebi b. İsâ el-Muhzır, Abdi Çelebi el-Muhzır, Mehmed b. Ramazan el-Muhzır.

(İSTANBUL12 - cilt: 16, sayfa: 304 - Hüküm no: 325 - Orijinal metin no: [28a-5])﻿

﻿

﻿

326. Hüküm

Cariye Mülâyim bt. Abdullah’ı sahibi Osman Çelebi b. Mustafa’nın azat etmiş olduğu

İhbâr bi’l-ıtk Mahmiye-i İstanbul’da Akşemseddin mahallesinde sâkine işbu orta boylu, açık kaşlı, koyun elâ gözlü Rusiyyetü’l-asl Mülâyim bt. Abdullah, meclis-i şer‘-i hatîr-i lâzımü’t-tevkīrde takrîr-i kelâm edip ben gāib ani’l-meclis Osman Çelebi b. Mustafa’nın câriye-i memlûkesi olup mülkünde iken beni mezbûr Osman Çelebi târih-i kitâbdan beş sene mukaddem i‘tâk ve tahrîr eylemiş idi hâlâ ahâlî-i mahalle-i mezbûreden olup işbu hâzırûn bi’l-meclis olan kimesnelerden istihbâr olunup takrîrleri tahrîr olunmak matlûbumdur dedikde mahalle-i mezbûre ahâlîsinden Mehmed b. Derviş ve Yusuf b. Abdullah ve Abdülkādir b. Mehmed nâm kimesneler ile nisâ tâifesinden Raziye bt. Abdullah ve Fâtıma bt. Hasan ve Emine bt. Abdullah nâm hâtunlardan istihbâr olundukda mezbûrun fi’l-hakīka târih-i mezbûrda gāib-i mezbûr Osman Çelebi işbu Mülâyim nâm câriye-i mevsûfe-i mezbûreyi mülkünde iken bizim huzûrumuzda i‘tâk ve tahrîr ve silk-i harâir-i asliyyâta idhâl eyledi deyû her biri alâ tarîki’ş-şehâde haber verdiklerinde, vâki‘ hâl hıfzen li’l-makāl ketb olundu. Fi’l-yevmi’t-tâsi‘ aşer min Zilka‘deti’ş-şerîfe li sene 1073.

Şuhûdü’l-hâl: Şükrullah b. Mustafa, Baba Resûl b. Rıdvan, Muharrem Çelebi, Abdi Çelebi, Mustafa Çelebi, Mehmed Çelebi, Hasan Çelebi.

(İSTANBUL12 - cilt: 16, sayfa: 305 - Hüküm no: 326 - Orijinal metin no: [28b-1])﻿

﻿

﻿

327. Hüküm

Fâtıma bt. Abdullah’ın vefat eden kocası Ali Çavuş b. Murad ile kızı Emine’nin terekelerinden hisselerini teslim aldığı

İbrâ Dergâh-ı âlî -dâme mahfûfen bi’l-me‘âlî- yeniçeri çavuşlarından olup mahmiye-i İstanbul’da Kalenderhâne mahallesinde sâkin iken vefât eden Ali Çavuş b. Murad’ın zevce-i metrûkesi Fâtıma bt. Abdullah nâm hâtun tarafından husûs-ı âti’z-zikri ikrâra vekîl olup mezbûrenin zâtını ma‘rifet-i şer‘iyye ile ârifân Ahmed Çelebi b. Ali ve İsmail Beşe b. Abdullah şehâdetleri ile şer‘an vekâleti sâbite olan Mustafa Beşe b. Mehmed nâm kimesne meclis-i şer‘-i hatîr-i lâzımü’t-tevkīrde müteveffâ-yı mezbûrun muhallefâtına vâzı‘u’l-yed olup ve sagīre kızı Emine nâm müteveffânın kıbel-i şer‘den mansûb vasîsi el-Hâc Ramazan b. Arslan tarafından ikrâr-ı câi’z-zikri tasdîke vekîl-i şer‘îsi olan Kadri Beşe b. Arslan nâm kimesne mahzarında bi’l-vekâle ikrâr ve takrîr-i kelâm edip müvekkilem mezbûrenin zevci müteveffâ-yı mezbûrun tereke-i ma‘lûmesinden bi tarîki’l-münâsaha bana isâbet eden sümün hisse-i mu‘ayyene-i ma‘lûmem ile kızım müteveffât-ı merkūmenin tereke-i ma‘lûmesinden südüs hisse-i şer‘iyye-i mu‘ayyeneme mukābil olan on beş bin akçeyi vasiyy-i mezbûr el-Hâc Ramazan yedinden tamâmen alıp kabz eyledim min ba‘d zevcem müteveffâ-yı mezbûrun ve kızım müteveffât-ı merkūmenin terekelerine müte‘allika bi vech mine’l-vücûh biri birimiz ile da‘vâ ve nizâ‘ımız yoktur dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Zilka‘deti’ş-şerîfe li sene 1073.

Şuhûdü’l-hâl: Ahmed Beşe b. Mustafa, Ali Beşe b. Halayir?, el-Hâc Ahmed b. Abdülkerim, el-Hâc Mehmed b. Palacı, Ahmed b. Murad, Osman b. Arslan, el-Hâc Ahmed b. Mahmud, Baba Ahmed b. Abdülcebbar.

(İSTANBUL12 - cilt: 16, sayfa: 306 - Hüküm no: 327 - Orijinal metin no: [28b-2])﻿

﻿

﻿

328. Hüküm

Ömer Çelebi b. Hasan’ın menzilini Mustafa Çelebi b. Ali’ye kiraladığı

Îcâr-ı menzil Mahmiye-i İstanbul’da Seferikoz mahallesi sâkinlerinden Ömer Çelebi b. Hasan nâm kimesne mahfil-i kazâda işbu bâ‘isü’l-kitâb Mustafa Çelebi b. Ali mahzarında ikrâr ve takrîr-i kelâm edip mahalle-i mezbûrede vâki‘ bir tarafı merkūm Mustafa Çelebi mülküne ve bir tarafı Helvacı Mustafa Çelebi mülküne ve bir tarafı Fâtıma Hâtun mülküne ve bir tarafı tarîk-i âma müntehî menzilimi târih-i kitâbdan üç sene tamâmına değin beher sene altışar yüz akçeden cem‘an bin sekiz yüz akçeye mezbûr Mustafa Çelebi’ye îcâr ve teslîm ol dahi vech-i muharrer üzre istîcâr ve kabûl eyledikden sonra üç senenin ücreti olan bin sekiz yüz akçeyi merkūm Mustafa Çelebi yedinden bi’t-tamâm ahz u kabz eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Zilka‘deti’ş-şerîfe li sene 1073.

Şuhûdü’l-hâl: Murad Beşe b. Mustafa, Ömer Çelebi b. Hasan, Ahmed Beşe b. Hüseyin, Halil Beşe b. Mehmed, Karakaş Mehmed Beşe b. Sinan, Şükrullah Çelebi b. Mustafa.

(İSTANBUL12 - cilt: 16, sayfa: 306 - Hüküm no: 328 - Orijinal metin no: [28b-3])﻿

﻿

﻿

329. Hüküm

Ömer Çelebi b. Hasan’ın menzilini Mustafa Çelebi b. Ali’ye kiraladığı

Îcâr-ı menzil Mahmiye-i İstanbul’da Seferikoz mahallesi sâkinelerinden Fâtıma Hâtun bt. İskender tarafından husûs-ı âti’l-beyâna vekîl olup bimâ hüve nehcü’s-sübût vekâleti sâbite olan li üm karındaşı Ömer Çelebi b. Hasan nâm kimesne mahfil-i kazâda, işbu bâ‘isü’l-kitâb Mustafa Çelebi b. Ali mahzarında bi’l-vekâle ikrâr ve takrîr-i kelâm edip müvekkilem mezbûre Fâtıma Hâtun mahalle-i mezbûrede vâki‘ bir tarafı Fâtıma Hâtun mülküne ve bir tarafı Ömer Çelebi mülküne ve bir tarafı Helvacı Mustafa Çelebi mülküne ve bir tarafı tarîk-i âma müntehî menzilini târih-i kitâbdan üç sene tamâmına değin beher sene altışar yüz akçeden cem‘an bin sekiz yüz akçeye mezbûr Mustafa Çelebi’ye îcâr ve teslîm ol dahi vech-i muharrer üzre istîcâr ve kabûl eyledikden sonra zikr olunan menzilin üç senede müctemi‘ olan bin sekiz yüz akçeyi müvekkilem mezbûre Fâtıma Hâtun mezbûr Mustafa Çelebi yedinden bi’t-tamâm ahz u kabz eyledim dedi dedikde mâ vaka‘a bi’t-taleb ketb olundu. Fi’l-yevmi’l-ışrîn min Zilka‘deti’ş-şerîfe li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 307 - Hüküm no: 329 - Orijinal metin no: [28b-4])﻿

﻿

﻿

330. Hüküm

Karaca v. Yuvan’ın Hıristo v. Tano’dan talep ettiği hizmet bedelini vekili Polmino ya ödediği

Men‘ Havâss-ı Aliyye kazâsına tâbi‘ Litroz nâm karye sâkinlerinden Karaca v. Yuvan nâm zimmî meclis-i şer‘de Hıristo v. Tano mahzarında üzerine da‘vâ ve takrîr-i kelâm edip târih-i kitâbdan on bir sene mukaddem zirâ‘at ameli için bir sene tamâmına değin beş bin üç yüz akçe ücret üzre ben nefsimi mezbûr Hıristo’ya îcâr ve teslîm ol dahi minvâl-i muharrer üzre istîcâr ve kabûl etmeğin hâlâ ücret-i mezbûre beş bin akçeyi mezbûr Hıristo’dan taleb ederim, vermede te‘allül eder, suâl olunup alıverilmesi murâdımdır dedikde gıbbe’s-suâl mezbûr Hıristo cevâbında hâl minvâl-i muharrer üzredir. Lâkin meblağ-ı mezbûr beş bin üç yüz akçeyi mezbûr Karaca üçümüz bir meclisde iken gāib ani’l-meclis Polmino nâm zimmîye havâle-i sahîha-i şer‘iyye ile havâle ben dahi kabûl etmekle mezbûr Polmino’ya edâ eyledim deyû def‘ ile mukābele edicek gıbbe’l-istintâk ve’l-inkâr mezbûr Hıristo’dan müdde‘âsını mütebeyyine beyyine taleb olundukda udûl-i ricâlden karye-i mezkûrede Nerdo Yazıcı v. İstordo ve Yorgi v. Angelo li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ meblağ-ı mezbûr beş bin üç yüz akçeyi mezbûr Karaca bizim huzûrumuzda vech-i muharrer üzre merkūm Polmino’ya havâle edip ve mezbûr Hıristo merkūm Polmino’ya karye-i mezkûrede meyhâne kapısında meblağ-ı mezbûru edâ ve teslîm eyledi biz bu husûsa vech-i meşrûh üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mezbûr Karaca mu‘ârazadan men‘ birle mâ-hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Zilka‘deti’ş-şerîfe li sene 1073.

Şuhûdü’l-hâl: Abdi Çelebi b. Hüseyin, Şükür Beşe b. Mustafa, Ahmed Çelebi el-Mübâşir, mumcu Ahmed Çelebi, el-Hâc Ahmed b. Mahmud, Karaferyeli Ahmed b. Abdullah, Mehmed b. Hasan, Ahmed b. Abdülcebbar.

(İSTANBUL12 - cilt: 16, sayfa: 307 - Hüküm no: 330 - Orijinal metin no: [28b-5])﻿

﻿

﻿

331. Hüküm

El-Hâc Abdülkadir b. el-Hâc Nasır’ın babasının terekesi hususunda kardeşi el-Hâc İsmail aleyhindeki davasında haksız olduğu

Yemîn Mahmiye-i İstanbul’da Dâye Hâtun mahallesi ahâlîsinden olup mukaddemâ vefât eden el-Hâc Nasır’ın verâseti, zevce-i metrûkesi Gürz bt. İbrahim nâm hâtun’a ve sulbî kebîr oğulları el-Hâc Nasreddin ve el-Hâc Abdülkādir ve el-Hâc İsmail ve el-Hâc Nimetullah ve Fethi Beşe ve sulbiye kebîre kızları Neslihan ve Emine’ye münhasıra ve tashîh-i mes’eleleri doksan altı sehimden olup on iki sehimi zevce-i mezbûre Gürz’e ve on dört sehimi oğulları mezbûrûna ve yedişer sehimi kızları mezbûretâna isâbet eylediği zâhir oldukdan sonra mezbûr el-Hâc Abdülkādir meclis-i şer‘-i hatîrde karındaşı mezbûr el-Hâc İsmail mahzarında üzerine da‘vâ edip babam müteveffâ-yı mezbûr fevt oldukda zâhirde olan sekiz bin guruş terekesinden hissemi aldığımdan sonra altmış bin guruş terekesi dahi zuhûr etmekle ondan dahi on dört sehim hisseme isâbet eden terekeyi taleb ederim, mezbûr el-Hâc İsmail’den suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsı için beyyine taleb olundukda ityân-ı beyyineye kādir olmamağla istihlâf etmeğin zikr olunan sekiz bin guruşdan mâ‘adâ müteveffâ-yı mezbûrun terekesinden şeyi ihfâ etmeyip ve mezbûr el-Hâc İsmail sâir verese ile zuhûr eden altmış bin guruş fazla terekesine vaz‘-ı yed eylemediğine mezbûr el-Hâc İsmail’e yemîn teklîf olundukda ol dahi alâ vefki’l-mes’ûl yemîn billâhi’l-azîm etmeğin mezbûr el-Hâc Abdülkādir bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâdis aşer min Zilka‘de li sene 1073.

Şuhûdü’l-hâl: Osman Çelebi b. Mustafa, Mehmed Ağa muhzırbaşı, İbrahim b. Ahmed, es-Seyyid Fethi Çelebi b. Salahaddin, Veli Çavuş el-Mübâşir, el-Hâc Hüseyin, Mehmed bin Ramazan el-Muhzır, Abdi Çelebi el-Muhzır, Hacı Bedreddin b. Ömer.

(İSTANBUL12 - cilt: 16, sayfa: 308 - Hüküm no: 331 - Orijinal metin no: [28b-6])﻿

﻿

﻿

332. Hüküm

Sefer Beşe b. Mehmed Macar asıllı kölesini İngiliz Elçisi Tercümanı Drako v. Eştaki’ye sattığı

Bey‘-i abd Mahmiye-i İstanbul’da Emir Buhârî mahallesi ahâlîsinden Sefer Beşe b. Ahmed nâm kimesne meclis-i şer‘de hâmilü’l-kitâb İngiliz elçisi tercümanı olan Drako v. Eştaki nâm zimmî mahzarında ikrâr edip orta boylu, açık kaşlı, gök elâ gözlü Macariyyü’l-asl işbu Farnari Pavlo v. Farnari Pavlo nâm abd-i memlûkümü mezbûr Drako zimmîye beş bin akçeye bâtten bey‘ ve teslîm edip mezbûr zimmî dahi vech-i muharrer üzre iştirâ ve tesellüm eyledikden sonra semeni olan meblağ-ı mezbûr beş bin akçeyi mezbûr Drako zimmî yedinden alıp kabz eyledim min ba‘d mezbûr Farnari Pavlo mezbûr Drako zimmînin mülkü olmuşdur dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâmin aşer min Zilka‘de li sene 1073.

Şuhûdü’l-hâl: Mehmed Beşe b. Mustafa er-Râcil, çukadar Ali Beşe, Mustafa Beşe b. Hüseyin, Ali b. Muharrem el-Muhzır, kasap es-Seyyid Mehmed Çelebi, Hüseyin b. Sinan, Ali b. Abdullah, Abdi Çelebi el-Muhzır.

(İSTANBUL12 - cilt: 16, sayfa: 309 - Hüküm no: 332 - Orijinal metin no: [29a-1])﻿

﻿

﻿

333. Hüküm

Mustafa Çelebi b. Hüseyin ve Yusuf b. Abdullah’ın menzillerini Yusuf b. Ali’ye sattıkları

Mülknâme Mahmiye-i İstanbul’da Cebecibaşı mahallesi sâkinlerinden Mustafa Çelebi b. Hüseyin ve Yusuf b. Abdullah nâm kimesneler meclis-i şer‘-i hatîr-i lâzımü’t-tevkīrde işbu bâ‘isü’l-kitâb Yusuf b. Ali nâm kimesne mahzarında her biri ikrâr ve takrîr-i kelâm edip silk-i mülk-i sahîhimizde münselik olup mahmiye-i mezbûrede Melek Hâtun mahallesinde vâki‘ bir tarafı Hasan Bey mülkü ve bir tarafı Hızır Bey mülkü ve iki tarafı tarîk-i âm ile mahdûd iki bâb tahtânî oda ve bir sofa ve bir su kuyusu ve kenîfi ve cüneyneyi müştemil olup iştirâk-i seviy üzre mülkümüz olan menzilimizi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık sekiz bin nakd-i râyic fi’l-vakt akçe[ye] tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr sekiz bin akçeyi müşterî-i merkūm Yusuf yedinden tamâmen ahz u kabz eyledik ba‘de’l-yevm menzili mahdûd-ı mezbûr müşterî-i merkūm Yusuf’un mülk-i müşterâsıdır, keyfe mâ yeşâ’ ve yahtâr mutasarrıf olsun dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Zilka‘deti’ş-şerîfe li sene 1073.

Şuhûdü’l-hâl: İbrahim Çelebi b. Hüseyin el-Hayyât, Abdi Çelebi b. Hüseyin, Şükrullah Çelebi b. Mustafa, Baba Resûl b. Rıdvan.

(İSTANBUL12 - cilt: 16, sayfa: 309 - Hüküm no: 333 - Orijinal metin no: [29a-2])﻿

﻿

﻿

334. Hüküm

Süleyman Beşe b. Abdullah ile vâlidesi Ayşe Hâtun bt. Ali’nin menzil hisselerini Mehmed Çelebi’ye, onun da yanmış olan menzil arsasının tamamını Fâtıma bt. Mehmed Ağa’ya sattığı

Mülknâme-i arsa Mahmiye-i İstanbul’da Kemal Paşa mahallesi sâkinelerinden olup bundan akdem vefât eden Hacer bt. Ali nâm hâtunun verâseti, zevci Süleyman Beşe b. Abdullah ile vâlidesi Ayşe Hâtun bt. el-Hâc Ali’ye ve sadrî kebîr oğlu Mehmed Çelebi b. Süleyman’a münhasıra olduğu şer‘an zâhir ve mezbûrân Süleyman Beşe ve Ayşe müteveffât-ı mezbûrenin terekesinden menzili âti’z-zikrde olan hisse-i ma‘lûmelerini merkūm Mehmed Çelebi’ye bey‘ edip mecmû‘-ı menzili mezbûr merkūm Mehmed Çelebi’nin mülkü olduğu mütehakkik oldukdan sonra merkūm Mehmed Çelebi meclis-i şer‘-i hatîrde hâlası râfi‘atü’l-kitâb Fâtıma Hâtun bt. Mehmed Ağa tarafından tasdîk-ı âti’l-beyâna sâbitü’l-vekâle vekîl olan zevci Hüseyin Ağa b. Ali muvâcehesinde ikrâr ve i‘tirâf edip mahalle-i mezbûrede vâki‘ bir tarafı Cafer nâm kimesne tasarrufunda olan vakıf menzil ve tarafeyni mezbûre Fâtıma mülkü ve bir tarafı Kestel vakfı ile mahdûd büyûtu müştemil olup bâlâda beyân olunduğu üzre irsen ve şirâen mâlik olduğum menzil harîkde muhterik olup arsa-i sırfa kalmış idi el-hâletü hâzihî mecmû‘-ı arsa-i mahdûde-i mezbûreyi enkāzı ile teyzem mezbûre Fâtıma Hâtun’a on üç bin beş yüz akçeye bey‘-i bâtt-ı sahîh-i şer‘î ile bey‘ ve teslîm edip ol dahi iştirâ ve kabûl ettikden sonra semeni olan meblağ-ı mezbûru tamâmen alıp kabz eyleyip ba‘de’l-yevm arsa-i mezbûrenin mecmû‘u mezbûre Fâtıma’nın mülk-i müşterâsıdır keyfe mâ yeşâ’ ve yahtâr mutasarrıfe olsun dedikde mukırr-ı mezbûru ikrâr-ı meşrûhunda vekîl-i mezbûr vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’l-ışrîn min Zilka‘deti’ş-şerîfe li sene 1073.

Şuhûdü’l-hâl: Hamza Efendi el-İmâm, el-Hâc Mehmed b. Hüseyin, Süleyman b. Abdullah, Yusuf b. Hüseyin, Osman b. Abdullah, Abdülbâkī Çelebi b. Çavuş, Ali Beşe b. Abdullah, Hüseyin b. Abdullah, Ahmed b. Hüseyin.

(İSTANBUL12 - cilt: 16, sayfa: 310 - Hüküm no: 334 - Orijinal metin no: [29a-3])﻿

﻿

﻿

335. Hüküm

Ayşe bt. Yusuf’un Osman b. Hasan’dan muhâlaa yoluyla boşandığı

Hul‘ Mahmiye-i İstanbul’da Lütfi Paşa mahallesinde sâkine Ayşe bt. Yusuf nâm hâtun tarafından zikri âtî hul‘ı ikrâra vekîl olup mezbûrenin zâtını ma‘rifet-i şer‘iyye ile ârifân olan el-Hâc Fazlı b. Mehmed ve Halil b. Habîb nâm kimesneler şehâdetleri ile şer‘an vekâleti sâbite olan Receb Çelebi b. Musa nâm kimesne meclis-i şer‘-i hatîrde bâ‘isü’l-vesîka Osman b. Hasan mahzarında bi’l-vekâle ikrâr ve takrîr-i kelâm edip mukaddemâ müvekkilem mezbûrenin merkūm Osman zevci olup beynlerinde hüsn-i zindegânî olmamağla, mezbûrun zimmetinde mütekarrir ve ma‘kūdun-aleyh olan iki bin akçe mehr-i müeccelim ile nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika da‘vâdan her birimiz âharın zimmetini ibrâ ve iskāt eyledik dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Zilka‘deti’ş-şerîfe li sene 1073.

Şuhûdü’l-hâl: Eskici el-Hâc Osman b. Abdullah, na‘lçacı Ahmed Çelebi b. Mustafa, Abdullah Çelebi b. Şucâ‘, Mehmed b. Mehmed, Abdi Çelebi b. Hüseyin, el-Hâc Ahmed b. Mahmud, Hızır Çelebi b. Abdünnebî.

(İSTANBUL12 - cilt: 16, sayfa: 311 - Hüküm no: 335 - Orijinal metin no: [29a-4])﻿

﻿

﻿

336. Hüküm

Süleyman Ağa b. Selim’in Yahudi Mosi v. Arslan’da olan alacağının taksitle ödenmesini kabul ettiği

Taksît Mahmiye-i İstanbul’da el-Hâc İsâ mahallesi ahâlîsinden fahrü’l-emâcid ve’l-ekârim sâbıkan Doğancıbaşı olan Süleyman Ağa b. Selim tarafından ikrâr-ı âti’z-zikre vekîl olup Sâlih Bey b. İbrahim ve Mehmed Bey b. Yusuf nâm kimesneler şehâdetleri ile vekâleti sâbite olan fahrü’l-akrân Mustafa Ağa b. Musa meclis-i şer‘de medîne-i Galata müzâfâtından Kuruçeşme nâm karyede sâkin Portakal cemâ‘atinden Mosi v. Arslan nâm yahudi muvâcehesinde bi’l-vekâle ikrâr edip müvekkilim müşârün-ileyh Süleyman Ağa’nın yedinde olan hüccet-i şer‘iyye[de] nâtık olduğu üzre mezbûr yahudi zimmetinde deyn-i şer‘îden olan yüz yetmiş üç bin akçe hakkını âcilen edâya iktidârı olmayıp taksît taleb etmekle târih-i kitâbdan on bir sene tamâmına dek cümlesini edâ etmek üzre müvekkilim müşârün-ileyh Süleyman Ağa meblağ-ı mezbûrdan târih-i kitâb gününden her doksan günde dört bin akçe vermeğe taksît eyledikde mezbûr yahudi dahi vech-i muharrer üzre olan taksîti kabûl ve her doksan gün tamâmında dört bin akçeyi müvekkili müşârün-ileyhe edâ ve teslîme ta‘ahhüd eyledi dedikde gıbbe’t-tasdîk mezbûr Mosi yahudinin nefsine ve vakt-i mütâlebede meclis-i şer‘a ihzârına vâlidesi Sultana bt. İsak nâm yahudi ile Kurtuva cemâ‘atinden Yako v. Avraham nâm yahudi kefîl olmağın mâ vaka‘a bi’t-taleb ketb olundu. Fi’l-yevmi’t-tâsi‘ aşer min Zilka‘deti’ş-şerîfe li sene 1073.

Şuhûdü’l-hâl: Ahmed Çelebi b. Ali Serbölük, Arpacı Ahmed Çelebi, Utârid Mehmed Çelebi, Aydınlı Mehmed Bey, Mehmed Çelebi b. Abdullah el-Muhzır, el-Hâc Mehmed Ağa, Ahmed b. Mustafa, Şükür Bey el-Muhzır.

(İSTANBUL12 - cilt: 16, sayfa: 311 - Hüküm no: 336 - Orijinal metin no: [29a-5])﻿

﻿

﻿

337. Hüküm

Hâkimin, Ömer b. Mehmed adlı küçüğe nafaka takdir etmesi ve annesine borçlanmaya izin vermesi

Nafaka İşbu hüccet-i şer‘iyyenin üzerinde imzâsı bulunan hâkim, Ömer b. Mehmed nâm sagīrin nafakası, kisvesi ve sâir havâic-i zarûriyyesi için, medîne-i mahmiye-i Kostantıniyye mahallâtından Gül câmi‘i mahallesinde sâkine hâmile-i hâze’l-kitâb Âlime bt. Hasan nâm annesi ve hâdinesinin talebiyle zevc-i mutallıkı olan mezbûr Ömer’in babası üzerine zeyilde mezkûr târihden i‘tibâren yevmî râyicü’l-vakt dört akçe farz ve takdîr etti. Hâkim-i mûmâ ileyh ayrıca meblağ-ı mefrûz-i mezbûru sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer zevcine rücû‘ etmesine mezbûre Âlime’ye izin verdi. Cerâ zâlike ve hurrire fi’l-yevmi’s-sâmin aşere min Zilka‘de eş-şerîfe sene selâse ve seb‘în ve elf.

Şuhûdü’l-hâl: Mustafa b. el-Hâc Ali, İsmail Efendi b. Mehmed el-İmâm, Ahmed Çelebi b. Musa el-Müezzin, Abdülkerim Efendi b. İbrahim el-Müezzin, Mustafa Çelebi b. Mehmed, el-Hâc Mehmed el-Attâr, Mustafa b. Osman, Ahmed b. Hızır

(İSTANBUL12 - cilt: 16, sayfa: 312 - Hüküm no: 337 - Orijinal metin no: [29a-6, Arapça])﻿

﻿

﻿

338. Hüküm

Hüseyin Bey b. Osman’ın at bedelinden Mehmed Reis b. Ali’de alacağı olduğu

İkrâr-ı deyn Mahmiye-i İstanbul’da Aksaray’da Cellad Çeşmesi kurbunda sâkin Hüseyin Bey b. Osman nâm kimesne meclis-i şer‘de Mehmed Reis b. Ali mahzarında da‘vâ ve takrîr-i kelâm edip bundan akdem bir re’s al atımı mezbûr Mehmed’e yetmiş esedî guruşa bey‘ ve teslîm edip semenini mezbûrdan taleb eylediğimde sen ol atı bana ancak iki bin akçeye bey‘ edip bin akçesini sana def‘, bâkī zimmetimde bin akçe kalmışdır deyip ben dahi bin akçeyi almadığıma mezbûrun iltimâsıyla yemîn edip i‘tirâfı üzre iki bin akçesini edâya ta‘ahhüd etmeğin vermede te‘allül eder. Suâl olunup takrîr tahrîr olunması matlûbumdur dedikde gıbbe’s-suâl mezbûr Mehmed Reis, fi’l-hakīka kaziyye vech-i muharrer üzre olup ancak iki bin akçe deynim vardır deyû ikrâr etmekle edâsına tenbîh birle mâ vaka‘a bi’t-taleb ketb olundu. Fi’l-yevmi’l-hâmis aşer min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mehmed Efendi b. Ahmed, Mehmed Efendi b. Mustafa, Hacı Ahmed b. Mahmud, Abdi Bey b. Hüseyin, Mehmed b. Ramazan, Fazlullah b. Mehmed.

(İSTANBUL12 - cilt: 16, sayfa: 313 - Hüküm no: 338 - Orijinal metin no: [29b-1])﻿

﻿

﻿

339. Hüküm

Emrullah Beşe b. Mahmud’un, Mustafa Çelebi b. Mehmed’de olan alacak davasında sulh olduğu

Sulh Medîne-i Edirne’de vefât eden Mahmud Efendi b. Mehmed’in sulbî kebîr oğlu ve hasren vârisi Emrullah Beşe nâm râcil meclis-i şer‘de işbu bâ‘isü’l-kitâb Mustafa Çelebi b. Mehmed mahzarında ikrâr ve takrîr-i kelâm edip babam müteveffâ-yı mezbûr Mehmed Efendi hâl-i hayâtında bir husûsun temşiyyetiyçün mezbûr Mustafa Çelebi yedine bi tarîki’r-rüşvet yüz elli esedî guruş def‘ ve teslîm eyledikden sonra, ol husûsun temşiyyeti müyesser olmadın babam mezbûr Mehmed Efendi vefât etmekle meblağ-ı mezbûr bana intikāl eylemişdir deyû mezbûr Mustafa Çelebi’den bundan akdem verâsetim hasebiyle meblağ-ı mezbûru da‘vâ ve taleb eylediğimde beynimizde münâza‘ât-ı kesîre vâki‘ olmuş idi el-hâletü hâzihî vesâtat-ı muslihîn ile mezbûr Mustafa Çelebi beni meblağ-ı mezbûr da‘vâsından yüz esedî guruş üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûr yüz esedî guruşu mezbûr Mustafa Çelebi yedinden ahz u kabz edip mâ‘adâ elli esedî guruşdan ve sâir da‘vâdan mezbûr Mustafa Çelebi’nin zimmetini ibrâ eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ aşer min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Hacı Receb Çelebi b. Süleyman, Muharrem Efendi b. Mehmed, Davud Çelebi b. Şaban Çavuş, Ali Beşe b. Mehmed er-Râcil, Resûl Beşe b. Mehmed, Abdi Çelebi b. Hüseyin, Muharrem Çelebi b. Abdullah.

(İSTANBUL12 - cilt: 16, sayfa: 313 - Hüküm no: 339 - Orijinal metin no: [29b-2])﻿

﻿

﻿

340. Hüküm

Ali Efendi tasarrufunda olan vakıf menzil arsasını Şeyh Mustafa b. Ömer’e devrettiği

Tevcîh-i arsa Dârü’l-hilâfeti’l-aliyye Kostantıniyye el-mahmiyye’de Mesih Paşa mahallesinde vâki‘ olup ashâb-ı hayrâtdan Ali Hoca nâm sâhibü’l-hayr vakıf ve süknâsını ulemâdan bir recüle şart ve ta‘yîn eylediği lede’l-ahâlî ve’l-cîrân ma‘lûmü’l-hudûd menzili muhterikin arsasına tevcîh-i hâkimü’ş-şer‘le mutasarrıf olan Ali Efendi meclis-i şer‘de işbu bâ‘isü’l-kitâb Şeyh Mustafa b. Ömer mahzarında ikrâr ve takrîr-i kelâm edip arsa-i merkūme mezbûre tevcîh-i hâkimü’ş-şer‘le benim tasarrufumda olup lâkin üzerine menzil binâsına kudretim olmamak ile arsa-i merkūmeyi hüsn-i ihtiyârım ile mezbûr Şeyh Mustafa Efendi’ye fâriğ oldum dedikde mezbûr Şeyh Mustafa Efendi dahi kabûl eyledikden sonra arsa-i merkūme merkūm Şeyh Mustafa Efendi’ye ulemâdan olup müstahık olmağın cânib-i şer‘-i kavîmden dahi tevcîh olunup yedine tasarrufiyçün işbu vesîka-i enîka bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Osman Efendi b. Abdullah, Mehmed Efendi b. Ali, Sâlih Efendi b. ( ), Ali Beşe b. ( ), Receb Çelebi b. el-Hâc Murad.

(İSTANBUL12 - cilt: 16, sayfa: 314 - Hüküm no: 340 - Orijinal metin no: [29b-3])﻿

﻿

﻿

341. Hüküm

Belkıs bt. Mehmed’in Rus asıllı cariyesini azat ettiği

Itâknâme Mahmiye-i İstanbul’da Karabaş mahallesinde sâkine Belkıs bt. Mehmed nâm hâtun meclis-i şer‘de ikrâr ve takrîr-i kelâm [edip], orta boylu, açık kaşlı, gök elâ gözlü, yüzünün sağ tarafında et beni olan Rusiyyetü’l-asl işbu bî-zebân Şûhî bt. Abdullah nâm câriye-i memlûkemi, hasbeten lillâhi te‘âlâ ve taleben li merzâti’r-Rabbi’l-a‘lâ tahrîr ve i‘tâk ve silk-i harâir-i asliyyâta ilhâk eyledim ba‘de’l-yevm merkūme bî-zebân Şûhî sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu, Fi’l-yevmi’l-hâdî aşer min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Ahmed Beşe b. Süleyman, Fazlı b. Ramazan, Abdullah b. Mehmed, Abdi Çelebi b. Hüseyin, Mehmed b. Mustafa, Ali b. Ömer, Halil b. Davud.

(İSTANBUL12 - cilt: 16, sayfa: 314 - Hüküm no: 341 - Orijinal metin no: [29b-4])﻿

﻿

﻿

342. Hüküm

El-Hâc Sâdık vakfı mütevellîsi Gevher bt. Ali’nin yanan menzil yerine yaptırmış olduğu binanın keşfi

Keşif Mahmiye-i İstanbul’da Mercan Ağa mahallesinde vâki‘ merhûm el-Hâc Sâdık nâm sâhibü’l-hayr galle ve tasarrufunu evvelâ kendi nefsine ba‘dehû evlâdına ve evlâd-ı evlâdına batnen ba‘de batnin ve karnen isre karnin ile’l-inkırâz ulemâdan bir sâlih kimesne sâkin olup günde bir cüz’-i şerîf tilâvet edip sevâbını rûhuma ihdâ eyleye deyû şart eylediği, bir tarafı Arabacı Şucâ‘ Bey vakfı ve bir tarafı Bozacıbaşı vakfı ve bir tarafı vakf-ı mezbûr ve bir tarafı yine ba‘zan vakf-ı mezbûr ve ba‘zan tarîk-i hâs ile mahdûd menzilin şart-ı vâkıf üzre mutasarrıfe ve meşrûtiyyet üzre mütevellîyesi olan evlâd-ı vâkıfdan işbu bâ‘isetü’l-vesîka Gevher bt. Ali nâm hâtun mahfil-i kazâda takrîr-i kelâm edip zikri mürûr eden menzil bin yetmiş senesi Zilka‘desi’nin on altıncı gününde vâki‘ olan harîk-iazîmde muhterik olup arsa-i sırfa kalıp vakıfda binâya müsâ‘ade olmamağla kendi malımdan bi şarti’r-rücû‘ müceddeden bir bâb fevkānî oda ve önünde sofa binâ eylemişdim hâlâ cânib-i şer‘den üzerine varılıp, vakf-ı mezbûr nâzırı muvâcehesinde mesâha ve takvîm olunup masrafımın mertebe-i tahammülü tahmîn-i sahîh ile tahmîn ve takvîm olunmak matlûbumdur dedikde savb-ı şer‘den Mevlânâ Keşfî Mustafa Efendi irsâl olunup ol dahi Hâssa mi‘mârlardan üstâd el-Hâc Hasan b. Ömer ve zeyl-i vesîkada muharrerü’l-esâmî olan müslimîn ile menzili mahdûd-ı mezkûrun üzerine varıp mi‘mâr-ı mezbûr vakf-ı mezbûr nâzırı Sâlih Çelebi b. Şeyhî

(İSTANBUL12 - cilt: 16, sayfa: 315 - Hüküm no: 342 - Orijinal metin no: [29b-5])﻿

﻿

﻿

343. Hüküm

El-Hâc Mehmed b. Abdullah’ın Tezgahtarı Seydî b. Abdullah’ın zimmetini ibrâ ettiği

İbrâ Mahmiye-i İstanbul’da Hoca Hayreddin mahallesinde el-Hâc Mehmed b. Abdullah nâm kimesne meclis-i şer‘de işbu bâ‘isü’l-kitâb Seydî b. Abdullah nâm kimesne mahzarında ikrâr ve takrîr-i kelâm edip mezbûr Seydî mahmiye-i mezbûre hısnı ebvâbından Odunkapısı hâricinde pazarcı dükkânında benim destgâhtârım olup hâlâ asl-ı mâl ve fâ’ide hesâb olundukda kendi yediyle verdiği asl-ı mâlımdan zimem-i nâsda beş bin yedi yüz on dört akçe hakkım zuhûr etmekle mezbûr Seydî yerli yerinden meblağ-ı mezbûru bana gösterip ben dahi kabûl edip târih-i kitâba gelince asl-ı mâl ve fâ’ideden mezbûr Seydî’nin yedinde bir akçe ve bir habbe bâkī kalmayıp, husûs-ı mezbûre müte‘allik mezbûr Seydî üzerinde vechen mine’l-vücûh ve sebebin mine’l-esbâb da‘vâ ve nizâ‘ ve husûmetim yoktur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Ahmed Çelebi b. Mahmud, Baba Resûl b. Rıdvan, Hasan Çelebi b. Bayram, Veli b. Mahmud.

(İSTANBUL12 - cilt: 16, sayfa: 316 - Hüküm no: 343 - Orijinal metin no: [30a-1])﻿

﻿

﻿

344. Hüküm

El-Hâc Veli b. Hüseyin’in vârislerinden Davud ve Kerime’nin diğer vâris Rahime aleyhindeki davada sulh oldukları

Sulh Mahmiye-i İstanbul’da Zeyrek mahallesi sükkânından olup mukaddemâ fevt olan el-Hâc Veli b. Hüseyin’in verâseti, sulbiye kebîre kızları Kerime ve Rahime ile li ebeveyn kız karındaşı oğulları Davud ve Osman’a münhasıra olduğu şer‘an zâhir oldukdan sonra mezbûr Davud asâleten ve mezbûre Kerime tarafından husûs-ı âti’z-zikre vekîl olup mezbûreyi bi’l-ma‘rifeti’ş-şer‘iyye ârifân olan Mehmed Çelebi b. Ali ve Ali b. Hüseyin şehâdetleri birle vekâleti sâbite olan Ali Çelebi b. Ramazan meclis-i şer‘-i hatîrde râfi‘atü’l-kitâb mezbûre Rahime tarafından kezâlik husûs-ı câi’z-zikre vekîl olup Mahmud b. Ahmed ve Musa b. Behzad şehâdetleriyle vekâleti sâbite olan oğlu İsmail Çelebi b. Mustafa mahzarında asâleten ve vekâleten her biri ikrâr ve takrîr-i kelâm edip mûrisemiz müteveffâ-yı mezbûrun zâhirde mevcûd olan muhallefâtını beynimizde iktisâm ettikden sonra, terekeden beynimizde ma‘lûm ba‘zı eşyâsını ahz u ihtifâ eylemiş idin deyû mezbûre Rahime Hâtun’dan da‘vâ ve beynimizde münâza‘ât-ı kesîre vukū‘undan sonra tavassut-ı muslihîn ile bizi hisse-i ma‘lûmemiz da‘vâsından iki bin akçe üzerine mezbûre Rahime inşâ-i akd-i sulh ettikde, biz dahi sulh-ı mezbûru kabûl ve bedel-i sulh olan meblağ-ı mezbûr iki bin akçeyi mezbûre Rahime yedinden tamâmen alıp kabz eyledik, fîmâ ba‘d husûs-ı mezbûra müte‘allik cemî‘ da‘vâdan mezbûrenin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dediklerinde, gıbbe’t-tasdîki’ş-şer‘î mâ hüve’l-vâki‘ gıbbe’t-taleb ketb olundu. Fi’l-yevmi’l-hâdî ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Abdülkādir Efendi b. Ebûbekir, Hüseyin Çelebi b. Ali, İbrahim Efendi b. Mehmed el-Müezzin, Muslu b. Mustafa, Mehmed b. Ahmed, Ömer Beşe b. Osman er-Râcil, Hızır Efendi b. Abdülkerim, es-Seyyid Ali b. Mustafa, Ali Çelebi b. Mehmed, Mustafa b. Ali, İsmail Çelebi b. Hüseyin el-Hâc Ahmed b. ( ).

(İSTANBUL12 - cilt: 16, sayfa: 316 - Hüküm no: 344 - Orijinal metin no: [30a-2])﻿

﻿

﻿

345. Hüküm

Mustafa Ağa b. İsmail’in, Tırnovalı Papa Yorgi v. Yani’de olan alacağını tahsil ettiği

İbrâ Dergâh-ı âlî -dâme mahfûfen bi’l-me‘âlî- yeniçerilerinin on beşinci ağa bölüğüne mahsûs odada hâlâ Çorbacı olan mefharü’l-a‘yân Mustafa Ağa b. İsmail tarafından meblağ-ı âti’z-zikri ahz u kabza ve kendiye îsâle vekîl olup Musa Beşe b. Mehmed ve Ahmed b. Veli şehâdetleri ile şer‘an vekâleti sâbite olan Süleyman Ağa b. Abdullah nâm kimesne meclis-i şer‘-i hatîr-i lâzımü’t-tevkīrde Rumeli Yenişehir kazâsına tâbi‘ Tırnova nâm kasaba sâkinlerinden işbu hâmilü’s-sifr Papa Yorgi v. Yani nâm zimmî muvâcehesinde bi’l-vekâle ikrâr ve takrîr-i kelâm edip müvekkilim müşârün-ileyhin bi tarîki’l-bidâ‘a mesfûr Papa Yorgi zimmetinde olan iki yük altmış bin akçenin mukaddemâ yüz seksen bin akçesini mesfûr Papa Yorgi yedinden bi’l-vekâle alıp kabz edip seksen bin akçesi zimmetinde kalmış idi hâlâ meblağ-ı bâkī seksen bin akçe ile ribhinden hâsıl olan on altı bin akçe ki cem‘an doksan altı bin akçeyi mezbûr Papa Yorgi yedinden tamâmen alıp kabz eyledim min ba‘d meblağ-ı mezbûr iki yük altmış bin akçeden ve ribhinden mesfûr Papa Yorgi zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Zilka‘deti’ş-şerîfe li sene 1073.

Şuhûdü’l-hâl: Kadri Odabaşı b. Mustafa, Ali Beşe b. Osman, Mustafa Beşe b. Rıdvan, Odabaşı İbrahim Beşe er-Râcil, Ahmed Beşe er-Râcil, Ömer Bey b. Abdullah kethüdâ-yı mumcuyân el-Hâc Ahmed b. Mahmud.

(İSTANBUL12 - cilt: 16, sayfa: 317 - Hüküm no: 345 - Orijinal metin no: [30a-3])﻿

﻿

﻿

346. Hüküm

Sâliha bt. Himmet’in boşandığı eşi Mehmed b. Ali’de mehir ve saireden olan alacağını tahsil ettiği

İbrâ Mahmiye-i İstanbul’da Sultan Selim Hân câmi‘-i şerîfi kurbunda vâki‘ Çukurbostan mahallesinde sâkine Sâliha bt. Himmet nâm hâtun meclis-i şer‘-i hatîr-i lâzımü’t-tevkīrde zevc-i mutallıkı işbu bâ‘isü’l-kitâb Mehmed b. Ali nâm kimesne mahzarında bi tav‘ihâ ikrâr ve takrîr-i kelâm edip mezbûr Mehmed beni talâk-ı bâyin ile tatlîk etmeğin zimmetinde mütekarrir ve ma‘kūdun-aleyh olan dört yüz elli akçe mehr-i müeccelim ve nafaka-i iddet ve me’ûnet-i süknâm için ta‘yîn olunan üç yüz elli akçe ve mukaddemâ zevciyyet beynimizde kāim iken ma‘an sâkin olduğumuz menzil ücretine mezbûrun emri ile verdiğim yüz akçe ki cem‘an mezbûr Mehmed’in zimmetinde dokuz yüz akçe hakkım olup meblağ-ı mezbûr mukābelesinde dokuz yüz akçeye mukavvem olup silk-i mülkünde münselik olan eşyâsından yüz yirmi akçe kıymetli bir çift iç edük ma‘a papuç ve yüz yirmi akçe kıymetli bir arakiyye ve üç yüz akçe kıymetli bir ka[ş]mir ferâce ve yüz elli akçe kıymetli bir beledî döşek ve yüz akçe kıymetli bir müsta‘mel yorgan ma‘a çarşaf ve altmış akçe kıymetli bir alaca kilim ve elli akçe kıymetli bir müsta‘mel yasdığını mezbûr Mehmed’in yedinden meblağ-ı mezbûr için ahz u kabz eyledikden sonra zevciyyete ve gayra müte‘allika âmme-i de‘âvîden her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mehmed Çavuş b. Abdullah, Şükrullah Çelebi b. Mustafa, Veli b. Mahmud, Abdi Çelebi b. Hüseyin, Hüseyin b. Mustafa, Mehmed b. Ramazan.

(İSTANBUL12 - cilt: 16, sayfa: 318 - Hüküm no: 346 - Orijinal metin no: [30a-4])﻿

﻿

﻿

347. Hüküm

Emine bt. Yusuf’un menzilini İsmihan bt. Mustafa’ya sattığı

Mülknâme Mahmiye-i İstanbul’da Molla Ahaveyn mahallesinde sâkine Emine bt. Yusuf nâm hâtun meclis-i şer‘-i hatîr-i lâzımü’t-tevkīrde hâfızatü’l-kitâb İsmihan bt. Mustafa nâm hâtun mahzarında tav‘an ikrâr ve takrîr-i kelâm edip mahalle-i merkūmede vâki‘ bir cânibi kendi mülküme ve bir cânibi ba‘zan ( ) mülküne ve iki cânibi tarîk-i âma müntehî iki bâb tahtânî evi ve su kuyusunu ve kenîfi ve muhavvata-i yesîreyi müştemil mülk menzilimi, tevâbi‘ ve levâhıkı ve kâffe-i hukūk ve merâfıkı ile on sekiz bin beş yüz akçeye mezbûre İsmihan Hâtun’a tarafeynden îcâb ve kabûlü hâvî bey‘-i kat‘î ile bey‘ ve teslîm ol dahi iştirâ ve tesellüm eyledikden sonra semeni olan meblağ-ı mezbûr on sekiz bin beş yüz akçeyi mezbûre İsmihan Hâtun yedinden tamâmen alıp kabz eyledim min ba‘d ol menzil merkūmenin mülkü olup keyfe mâ yeşâ’ ve yahtâr mutasarrıfe [30b] olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Ali Efendi b. Mehmed el-İmâm, Mahmud Dede b. Mustafa el-Müezzin, Odabaşı Mustafa Beşe b. Hüseyin er-Râcil, Mehmed Bey b. Derviş, Mehmed b. İsâ, üstâd Ali Beşe b. Veli, Mirza Beşe b. İbrahim, Mustafa Çelebi b. Hasan, Ahmed Çelebi b. Ali, Hüseyin Çelebi b. Mehmed, Kâtib Mehmed Efendi b. Receb, Hasan Bey b. Ömer bevvâbü’s-sultânî, Abdi Çelebi.

(İSTANBUL12 - cilt: 16, sayfa: 318 - Hüküm no: 347 - Orijinal metin no: [30a-5])﻿

﻿

﻿

348. Hüküm

Vefat eden el-Hâc Hasan b. Abdullah’ın küçük oğlu Musa’nın mallarını, vasîsi annesi Belkıs bt. Abdullah’ın teslim aldığı

İbrâ Mahmiye-i İstanbul’da Molla Hüsrev mahallesinden olup bundan akdem vefât eden el-Hâc Hasan b. Abdullah’ın sulbî sagīr oğlu Musa’nın kıbel-i şer‘den mansûbe vasîsi vâlidesi Belkıs bt. Abdullah nâm hâtun tarafından husûs-ı câi’z-zikri ikrâra vekîl olup mezbûrenin zâtını ma‘rifet-i şer‘iyye ile ârifân Mehmed b. Dilaver ve Osman Bey b. Mehmed şehâdetleri ile şer‘an vekâleti sâbite olan hammâmî Ahmed Çelebi b. Abdullah nâm kimesne meclis-i şer‘-i hatîrde bâ‘isetü’l-vesîka Fâtıma Hâtun bt. Abdullah tarafından ikrâr-ı âti’z-zikri tasdîke vekîl olup zât-ı mezbûreyi ma‘rifet-i şer‘iyye ile ârifân şâhidân-ı mezbûrân şehâdetleri ile şer‘an vekâleti sâbite mezbûre Fâtıma’nın kayın anası Hatîce bt. Abdi nâm hâtun mahzarında bi’l-vekâle ikrâr ve takrîr-i kelâm edip müvekkilem mezbûre Belkıs vasîsi olduğu sagīr-i mezbûrun mâl-ı mevrûsundan mukaddemâ mezbûre Fâtıma Hâtun’a murâbaha-i şer‘iyye-i ma‘lûme ile otuz beş bin akçe vermiş idi hâlâ meblağ-ı mezkûr otuz beş bin akçeyi mezbûre Fâtıma Hâtun yedinden sagīr-i mezbûr için bi’l-vesâye alıp kabz edip min ba‘d asl-ı mâl-ı mezbûr ve murâbahasından mezbûre Fâtıma Hâtun’da bir akçe ve bir habbe bâkī kalmadı dedikde mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilka‘de li sene 1073.

Şuhûdü’l-hâl: Mehmed b. Abbas, Osman b. Hüseyin, Receb Çelebi b. Şükrullah el-Hammâmî, el-Hâc Receb el-Hammâmî, Ramazan Beşe b. Hüseyin, el-Hâc Ali b. Ali, çukadar Osman Beşe b. Ali, Abdi Çelebi b. Hüseyin.

(İSTANBUL12 - cilt: 16, sayfa: 319 - Hüküm no: 348 - Orijinal metin no: [30b-1])﻿

﻿

﻿

349. Hüküm

Köle Seydî b. Abdullah’ın, sahibi Ramazan Beşe tarafından azat edildiğinin tescili

İhbâr bi’l-ıtk Mahmiye-i İstanbul hısnı ebvâbından Odunkapısı hâricinde pazarcı tâifesinden işbu bâ‘isü’l-kitâb Seydî b. Abdullah nâm kimesne meclis-i şer‘-i hatîr-i lâzımü’t-tevkīrde takrîr-i kelâm edip ben gāib ani’l-meclis Ramazan Beşe nâm râcilin abd-i memlûkü iken târih-i kitâbdan sekiz sene mukaddem işbu hâzırûn bi’l-meclis kimesneler huzûrunda beni mülkünden ihrâc edip i‘tâk eylemiş iken, hâlâ gāib ani’l-meclis el-Hâc Mehmed nâm kimesne ba‘zı hizmetinde istihdâm murâd eder. Hakīkat-i hâl mezbûrûndan istihbâr ve haberleri tahrîr olunmak matlûbumdur dedikde mahmiye-i mezbûre mahallâtından Kethüdâ Hâtun mahallesinde sâkin Veli b. Mehmed ve el-Hâc Osman b. Abdullah ve Hasan b. Resûl ve Veli b. Hasan nâm kimesneler li ecli’l-ihbâr meclis-i şer‘a hâzırûn olup mezbûr Seydî târih-i mezbûrda merkūm Ramazan Beşe’nin abd-i memlûkü olup mezbûr Seydî’yi huzûrumuzda tahrîr ve i‘tâk edip gāib-i mezbûr Ramazan’ın abd-i mu‘takıdır deyû her biri haber vermeğin, mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Şükrullah b. Mustafa, Abdi Çelebi b. Hüseyin, Resûl b. Rıdvan, Mustafa Efendi b. Muharrem, Mehmed b. Ramazan, Hüseyin b. Ebûbekir.

(İSTANBUL12 - cilt: 16, sayfa: 320 - Hüküm no: 349 - Orijinal metin no: [30b-2])﻿

﻿

﻿

350. Hüküm

Yorgi v. Oskoli ve diğer kişilerin ortak oldukları mülk menzil arsasını İlokerya bt. Mihal’e sattıkları

Mülknâme Mahmiye-i İstanbul’da Langa kurbunda Çakırağa mahallesinde bir tarafı Papa Kostantin v. Papas mülkü ve bir tarafı Hacı Yani v. Yorgi mülkü ve bir tarafı Şehri v. Şayka mülkü ve bir tarafı tarîk-i âm ile mahdûd altı sehim i‘tibâr olunan muhterik menzil arsasının bir sehimi Yorgi v. Oskoli nâm zimmînin ve bir sehimi dahi Malto v. Yorgi’nin ve iki sehimi Sultana bt. Sava ve bir sehimi Marina nâm nasrâniyyenin mülkü ve bir sehimi dahi Yamandi nâm zimmînin mülkü olup mezbûr Yamandi’nin helâkinden sonra sagīre kızı Sultana’nın mülk-i mevrûsu olduğu müte‘ayyin oldukdan sonra sagīre-i merkūmenin arsa-i mezbûreden bir sehim hissesinden gayrı ism-i mal ıtlâk olunur bir şeyi olmamağın, zarûret-i nafakası için şer‘an bey‘i lâzım gelmeğin, mezbûrun Yorgi ve Malto ve Sultana asâleten ve merkūme Marina dahi kendi tarafından asâleten ve sagīre-i merkūme Sultana’nın kıbel-i şer‘den mansûbu vasîsi olmağla vesâyeten meclis-i şer‘-i hatîr-i lâzımü’t-tevkīrde işbu râfi‘atü’l-kitâb İlokirya bt. Mihal nâm nasrâniyye mahzarında her biri şöyle takrîr-i kelâm ve ta‘bîr ani’l-merâm eylediler ki arsa-i mahdûde-i mezbûreyi içinde olan enkāzı ile merkūme İlokirya’ya yirmi sekiz bin nakd-i râyic fi’l-vakt akçeye bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledikden sonra meblağ-ı merkūm yirmi sekiz bin akçeyi bi’t-tamâm yedinden alıp kabz eyledik ba‘de’l-yevm arsa-i merkūme mesfûre İlokirya’nın mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Abdi Çelebi b. Hüseyin, Şükrullah Bey b. Mustafa, Baba Resûl b. Rıdvan, Mustafa b. İsâ, Abdullah Efendi el-imâm bemescid-i mahalle-i Çakırağa, Zafir v. Aleksandri, Kostantin v. Dimitri, Hacı Yokomo, Papa Hırisiyani v. Kostandil, Matyoz v. Dimitri, Esteryol v. Yani, Kostandin v. Yorgi, Yanaki v. Lavirdi, Yorgaki v. Yani, Rizo v. Yani, Kostandil v. Yorgi, Todori v. Yorgi, Hürmüz v. Yani.

(İSTANBUL12 - cilt: 16, sayfa: 320 - Hüküm no: 350 - Orijinal metin no: [30b-3])﻿

﻿

﻿

351. Hüküm

Canfedâ bt. Abdullah’ın Mehmed Çelebi b. Ali’den boşandığı

Hul‘ Mahmiye-i İstanbul’da Gül Câmi‘i mahallesinde sâkine Canfedâ bt. Abdullah nâm hâtun meclis-i şer‘-i hatîr-i lâzımü’t-tevkīrde işbu bâ‘isü’l-kitâb zevci Mehmed Çelebi b. Ali mahzarında ikrâr ve takrîr-i kelâm edip mezbûr Mehmed Çelebi zimmetinde mütekarrir ve ma‘kūdun-aleyh olan altı bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcem mezbûr Mehmed Çelebi ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika âmme-i da‘vâdan her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: İsmail Efendi b. Mehmed el-İmâm, Süleyman Efendi b. İbrahim el-İmâm, Halil Efendi b. Hızır, İbrahim Çelebi b. Mehmed, Şükür b. Mustafa.

(İSTANBUL12 - cilt: 16, sayfa: 321 - Hüküm no: 351 - Orijinal metin no: [30b-4])﻿

﻿

﻿

352. Hüküm

Şakire bt. Abdullah’ın bir çift altın bileziğini Hüseyin Çelebi b. Hasan’a hibe ettiği

Hibe-i eşyâ Husûs-ı âti’l-beyânı mahallinde tahrîr için gıbbe’l-iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Şeyh Resmî mahallesinde sâkine Şâkire bt. Abdullah nâm hâtunun sâkine olduğu menzile varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde zâtı mahalle-i mezbûre sükkânından Hasan Halîfe b. Hasan ve Behzad Bey b. Abdullah ta‘rîfleri birle mu‘arrefe olan merkūme Şâkire, meclis-i ma‘kūd-ı mezbûrede, işbu bâ‘isü’l-kitâb Hüseyin Çelebi b. Hasan mahzarında bi tav‘ihâ ikrâr ve takrîr-i kelâm edip silk-i mülk-i sahîhimde münselik olan işbu on beş miskāl altından masnû‘ bir çift cebe bileziğimi mezbûr Hüseyin Çelebi’ye hibe-i sahîha-i şer‘iyye ile hibe ve teslîm ve temlîk, ol dahi meclis-i hibede ittihâb ve kabûl ve kabz ve temellük eyledi ba‘de’l-yevm zikr olunan bir çift bilezik mezbûr Hüseyin Çelebi’nin mülk-i mevhûbudur, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Abdi Çelebi b. Hüseyin ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Zilka‘de li sene 1073.

Şuhûdü’l-hâl: Hüseyin Efendi el-Müderris, Şaban Efendi b. Halil el-hatîb, Mehmed Efendi b. İbrahim el-kadı, Behzad Bey b. Abdullah, Hasan Halîfe b. Hüseyin el-Müezzin, Hasan Beşe el-Attâr.

(İSTANBUL12 - cilt: 16, sayfa: 321 - Hüküm no: 352 - Orijinal metin no: [30b-5])﻿

﻿

﻿

353. Hüküm

Şakire bt. Abdullah’ın Hüseyin Çelebi b. Hasan’ı vasî tayin ettiği

Vasiyyet Husûs-ı âti’l-beyânın mahallinde tahrîr için gıbbe’l-iltimâs kıbel-i şer‘-i mutahhardan Mevlânâ Mustafa Efendi irsâl olunup ol dahi mahmiye-i İstanbul’da Şeyh Resmî mahallesinde Şâkire bt. Abdullah nâm hâtun sâkine olduğu menzile varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde zâtı mahalle-i mezbûre sükkânından Hasan Halîfe b. Hüseyin ve Behzad Bey b. Abdullah [31a] ta‘rîfleri ile mu‘arrefe olan merkūme Şâkire, meclis-i ma‘kūd-ı mezbûrda işbu bâ‘isü’l-kitâb Hüseyin Çelebi b. Hasan mahzarında takrîr-i kelâm edip mezbûr Hüseyin Çelebi işbu meclisde mevcûd olup mal ıtlâk olunan dokuz pâre keten bezi ve bir müsta‘mel peçe ve bir müsta‘mel Şam alacası kaftan ve bir müsta‘mel bâdnicânî atlas kaftan ve bir köhne hamam peştemâlı ve bir münakkaş bohçayı kabz edip ben dâr-ı fenâdan dâr-ı bekāya rıhlet eylediğimde zâhirde vârisim olmamağla, mezbûr Hüseyin Çelebi semen-i misilleri ile bey‘ edip semenleri olan meblağı techîz ve tekfînime ve üçüme ve yedime ve sâir eyyâm-ı mu‘tâdede tabh olunacak ta‘âma harc u sarf edip fazlasını vücûh-ı hayrâta harc u sarf etmeğe mezbûr Hüseyin Çelebi’yi vasiyy-i muhtâr ve nasb ve ihtiyâr eyledim dedikde ol dahi vesâyet-i mezbûreyi kabûl ve hizmeti lâzımesini edâya ta‘ahhüd eyledikden sonra vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Abdi Çelebi b. Hüseyin ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 322 - Hüküm no: 353 - Orijinal metin no: [30b-6])﻿

﻿

﻿

354. Hüküm

Kerime bt. Veli ile Davud’un, İsmail Çelebi b. Mustafa aleyhindeki miras davasında sulh oldukları

Sulh Mahmiye-i İstanbul’da Zeyrek mahallesi ahâlîsinden olup fevt olan el-Hâc Veli b. Hüseyin’in verâseti kızları Kerime ve Rahime nâm hâtunlar ile karındaşı oğulları Davud ve Osman’a münhasıra olduğu şer‘an zâhir oldukdan sonra mezbûr Davud asâleten ve mezbûre Kerime tarafından husûs-ı âti’z-zikre vekîl olup mezbûreyi bi’l-ma‘rifeti’ş-şer‘iyye ârifân olan Mehmed Çelebi b. Ali ve Ali b. Hüseyin şehâdetleri ile şer‘an vekâleti sâbite olan Ali Çelebi b. Ramazan meclis-i şer‘-i hatîrde mezbûre Rahime’nin kebîr oğlu bâ‘isü’l-kitâb İsmail Çelebi b. Mustafa muvâcehesinde her biri asâleten ve vekâleten ikrâr ve takrîr-i kelâm edip mûrisimiz müteveffâ-yı mezbûr hâl-i sıhhatinde otuz beş bin akçeye bir mülk menzilini ve yirmi beş bin akçe bedel mukābelesinde tasarrufunda olan vakıf menzilini ve yirmi bin akçeye nısf dükkânını mezbûr İsmail Çelebi’ye bey‘ ve ferâğ edip semen ve bedel olan meblağ-ı mârrı yine hayâtında muvâza‘aten aldım, kabz eyledim demiş idi. Lâkin hakīkatde almayıp senin yedinde kaldı deyû zikr olunan menzil ve dükkânın semenlerinden ve bedel-i merkūmdan hissemizi mezbûr İsmail Çelebi’den da‘vâ ve beynimizde küllî nizâ‘ vukū‘undan sonra tavassut-ı muslihîn ile da‘vâ-yı mezbûremizden bizi merkūm İsmail Çelebi iki bin akçe üzerine inşâ-i akd-i sulh ettikde, biz dahi sulh-ı mezbûru kabûl ve bedel-i sulhu alıp kabz edip husûs-ı mezbûra müte‘allika da‘vâdan ve mûrisimiz hayâtında vasiyyet ettiği sülüs-i mal yedi bin akçe da‘vâsından ve mezbûr İsmail Çelebi’ye hibe ettiği beynimizde ma‘lûme esvâba müte‘allika cemî‘ da‘vâdan mezbûr İsmail Çelebi’nin zimmetini her birimiz asâleten ve vekâleten ibrâ-i âmm-ı kātı‘ü’n-nizâ‘ ile ibrâ ve iskāt eyledik ba‘de’l-yevm husûs-ı mezbûra müte‘allika vechen mine’l-vücûh ve sebebin mine’l-esbâb mezbûr İsmail ile da‘vâ ve nizâ‘ ve husûmetimiz yoktur dediklerinde, gıbbe’t-tasdîki’l-vicâhî mâ hüve’l-vâki‘ gıbbe’t-taleb ketb olundu. Fi’l-yevmi’l-hâdî ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Abdülkādir Efendi b. Ebûbekir, Hüseyin Çelebi b. Veli, İbrahim Halîfe el-Müezzin, Muslu b. Mustafa el-Kayyım, Mahmud b. Ahmed, Ömer Beşe b. Osman, Mustafa b. Ali.

(İSTANBUL12 - cilt: 16, sayfa: 323 - Hüküm no: 354 - Orijinal metin no: [31a-1])﻿

﻿

﻿

355. Hüküm

Yakut bt. Karabet’in, Yayla v. Beyler aleyhindeki menzil davasında sulh olduğu

Sulh Mahmiye-i İstanbul’da Ohri mahallesinde hâlik olan Karabet nâm Ermeni’nin kebîre kızı Yakut nâm nasrâniyye meclis-i şer‘-i hatîrde râfi‘ü’l-vesîka Yayla v. Beyler nâm Ermeni muvâcehesinde ikrâr ve takrîr-i kelâm edip babam hâlik-i mezbûrun terekesinden mahalle-i mezbûrede vâki‘ tarafeyni mezbûr Beyler mülkü ve bir tarafı Serkis Ermeni mülkü ve bir tarafı tarîk-i âm ile mahdûd otuz iki sehim i‘tibâr olunan menzilin yedi sehimi benim mülk-i mevrûsum ve yirmi beş sehimi dahi hâlik-i mezbûrun zevcesi Nazlı bt. Sefer’in irsen ve şirâen mülkü olup bu vech üzre müşterek mutasarrıfe iken bin altmış beş senesinde menzili mezbûrda olan zikr olunan yedi sehim hisse-i şâyi‘amı altmış üç buçuk riyâlî guruşa ve işbu mezbûre Nazlı dahi bâlâda zikr olunan sehim-i şâyi‘ini iki yüz yirmi altı buçuk guruşa ki cem‘an iki yüz doksan guruşa işbu merkūm Yayla Ermeni’ye bey‘-i kat‘î ile bey‘ ve teslîm eylemiş idik. El-hâletü hâzihî ben mezbûr Yayla’dan menzili mezbûrda olan hisse-i şâyi‘amı bey‘ ettiğim hînde bâliğ değil idim deyû hissemi da‘vâ ve beynimizde nizâ‘-ı küllî vukū‘undan sonra tavassut-ı muslihîn ile mezbûr Yayla beni da‘vâ-yı mezbûremden üç bin akçe üzerine inşâ-i akd-i sulh ettikde, ben dahi sulh-ı mezbûru kabûl ve bedel-i sulh olan meblağ-ı mezbûru tamâmen alıp kabz edip husûs-ı mezbûra müte‘allika cemî‘ da‘vâdan mezbûrun zimmetini ibrâ-i âm ile ibrâ eyledim dedikde gıbbe’t-tasdîki’ş-şer‘î mezbûre Nazlı dahi meclis-i mezbûrda takrîr-i kelâm edip mezbûr Yayla beni tağrîr etmekle menzili merkūmda olan hisse-i meşrûhamı değer bahâsından noksana bey‘ eyledim deyû da‘vâ etmiş idim hâlâ fâriğ olup husûs-ı mezbûra müte‘allik âmme-i da‘vâdan mezbûr Yayla’nın zimmetini ibrâ-i âm ile ibrâ eyledim dedikde mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Ahmed Efendi b. Esad Efendi, el-Hâc Mehmed b. Kenan, Ali Beşe b. Ebûbekir, Receb b. Abdullah, Hüseyin b. Abdi, el-Hâc Ahmed b. Mahmud, Ahmed Çelebi ed-dâ‘î.

(İSTANBUL12 - cilt: 16, sayfa: 324 - Hüküm no: 355 - Orijinal metin no: [31a-2])﻿

﻿

﻿

356. Hüküm

Eğinli Şaban’ın vefat eden kardeşi Ahmed’den kendisine intikal eden terekeyi Ermeni Sadet’e sattığı

Bey‘-i bağ ve menzil ve eşyâ Vilâyet-i Anadolu’da Eğin kazâsı kurâsından Şirzo nâm karye ahâlîsinden olup mukaddemâ vefât eden Ahmed nâm mühtedînin li ebeveyn karındaşı ve hasren vârisi Şaban nâm kimesne meclis-i şer‘de müteveffâ-yı mezbûrun sulbî kebîr oğlu Sadet nâm Ermeni muvâcehesinde tav‘an ikrâr ve takrîr-i kelâm edip mezbûr Müslimen vefât eyledikde mezbûr sulbî oğlu mezbûr ile li ebeveyn âhar karındaşı Serkis nâm Ermeni kâfir olup verâseti bana münhasıra olmağın müteveffâ-yı mezbûrun terekesinden olup karye-i merkūmede vâki‘ bir tarafı Derviş bağına ve bir tarafı Kirkor nâm Ermeni bağına ve bir tarafı Kolaş Ermeni bağına ve bir tarafı el-Hâc Osman bağına müntehî bir dönümü bir kıt‘a bağı ve bir tarafı mezbûr Sadet mülküne ve bir tarafı el-Hâc Osman mülküne ve bir tarafı Mustafa Beşe ve bir tarafı tarîk-i âma müntehî bir bâb tahtânî odayı müştemil mülk menzili ve dört sahan ve bir sagīr tencere ve bir köhne yemeni yorgan ve bir köhne beledî döşek ve dört beledî yastık ve üç kilim ve iki velense ve bir mavi Yanbolu kebesi ve dört şarâb küpü ve bir sirke küpü ve iki re’s kara sığır ineği irsen bana intikāl etmekle ol bağ ve menzil ve eşyâ-i mezkûreyi safka-i vâhide ile mezbûr Sadet Ermeni’ye elli riyâlî guruşa bey‘-i kat‘î ile bey‘ ve mezbûr Sadet dahi iştirâ ve kabûl eyledikden sonra semeni olan elli riyâlî guruşu mezbûr Sadet yedinden alıp kabz edip mahallinde tesellüm ve zabt-ı mezbûru taslît eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Veli Beşe b. Mahmud, Osman Çelebi b. Abdullah, Mehmed b. Kurt, Mahmud b. Şaban, Mehmed Çelebi b. İsâ, Ahmed b. Osman, Benli Ali b. Hüseyin, Gürcü Ahmed, el-Hâc Osman, Mehmed b. Derviş Beşe, Veli b. Hüseyin, Mehmed b. Hüseyin, Şükür Bey el-Muhzır.

(İSTANBUL12 - cilt: 16, sayfa: 324 - Hüküm no: 356 - Orijinal metin no: [31a-3])﻿

﻿

﻿

357. Hüküm

Hatice bt. Ahmed’in Ahmed Beşe b. Süleyman’dan muhâlaa yoluyla boşandığı

Hul‘ Mahmiye-i İstanbul’da Emir Buhârî mahallesinde sâkine Hatîce bt. Ahmed nâm hâtun meclis-i şer‘-i hatîrde zevci Ahmed Beşe b. Süleyman nâm kimesne mahzarında tav‘an ikrâr ve takrîr-i kelâm edip mezbûr ile zimmetinde mütekarrir ve ma‘kūdun-aleyh olan on bin akçe mehr-i müeccelim ve nafaka-i iddet-i ma‘lûmemden fâriğa olup ve me’ûnet-i süknâm dahi kendi üzerime olmak üzre muhâla‘a-i sahîha eylediğimde mezbûr Ahmed Beşe dahi minvâl-i muharrer üzre hul‘-ı mezbûru kabûl2 eyledikden sonra zevciyyete ve gayra müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Ali Beşe b. Hüseyin, Abdullah b. İbrahim, Receb Beşe b. Seydî, Hasan Beşe b. Hüseyin, Mehmed Ağa b. Yusuf, Mehmed Ağa, dellâl Ahmed Beşe b. Mehmed, Abdi Çelebi.

(İSTANBUL12 - cilt: 16, sayfa: 325 - Hüküm no: 357 - Orijinal metin no: [31a-4])﻿

﻿

﻿

358. Hüküm

Seyyid Abdurrahman Çelebi b. Seyyid Abdülhak’ın menzil duvarına tasarrufunu engelleyen Sâfiye Hâtun’un davadan menedildiği

Men‘ Husûs-ı âti’l-beyânın mahallinde istimâ‘ ve tahrîri için gıbbe’l-iltimâs kıbel-i şer‘-i mutahhardan Mevlânâ Mehmed Efendi irsâl olunup ol dahi Hâssa mi‘mârlardan üstâd Sofu Ahmed b. Ahmed ve üstâd Ali Beşe b. Abdullah ile mahmiye-i İstanbul’da Kaliçeci Hasan mahallesinde vâki‘ zikri âtî muhterik menzil arsasının üzerine varıp zeyl-i vesîkada muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mahalle-i mezbûrede vâki‘ merhûm Nişancı Paşa-yı Cedîd evkāfından olup bir tarafı el-Hâc Ebûbekir mutasarrıfında olan menzile ve bir tarafı Sâfiye Hâtun mutasarrıfında olan menzile ve bir tarafı tarîk-i âma ve bir tarafı tarîk-i hâssa müntehî muhterik menzil arsasının icâre-i mu‘accele ve müeccele-i ma‘lûmeteyn ile mutasarrıfı olan işbu bâ‘isü’l-kitâb es-Seyyid Abdurrahman Çelebi b. es-Seyyid Abdülhak nâm kimesne meclis-i ma‘kūd-ı mezbûrda, vakf-ı mezbûrun kāimmakām-ı mütevellîsi es-Seyyid Ramazan Efendi b. Abdüllatif huzûrunda yine vakf-ı mezbûrdan icâre-i mu‘accele ve müeccele-i ma‘lûmeteyn ile bir bâb menzile mutasarrıfe olan Sâfiye Hâtun muvâcehesinde takrîr-i kelâm edip mezbûre Sâfiye Hâtun ile beynimizde olan taş duvara sâkin olduğum vakıf menzili mezbûrun havlusu duvarını on bir seneden berî bilâ-nizâ‘ mezbûre Sâfiye’nin yüzüne zabt ve tasarruf edip bir nesne da‘vâ etmemişken hâlâ mezbûre Sâfiye Hâtun bî-vech tasarrufuma mâni‘ olur, suâl olunsun dedikde gıbbe’s-suâl mezbûre Sâfiye Hâtun cevâbında fi’l-vâki‘ zikr olunan duvar on seneden berî mezbûr es-Seyyid Abdurrahman Çelebi’nin bilâ-nizâ‘ mutasarrıfında olup bir nesne da‘vâ etmediğini ikrâr ve da‘vâsı bilâ-emr mesmû‘a olmamağla, da‘vâsı istimâ‘ olunmayıp bî-vech mu‘ârazadan men‘ olunduğunu Mevlânâ-yı mezbûr mahallinde tahrîr, ba‘dehû ma‘an irsâl olunan Ömer Çelebi ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Sunullah Efendi, Mustafa b. Ali, Hacı Ramazan b. Zülfikār, Ömer Ağa b. Süleyman, Hacı Ebûbekir b. Ali, Mehmed Çelebi b. Ali.

(İSTANBUL12 - cilt: 16, sayfa: 326 - Hüküm no: 358 - Orijinal metin no: [31b-1])﻿

﻿

﻿

359. Hüküm

Seyyid Abdurrahman Çelebi b. Abdülhak’ın kiracısı olduğu vakıf arsasına bina yapmasına izin verildiği

Binâya izin Husûs-ı âti’l-beyânın mahallinde istimâ‘ ve tahrîri için gıbbe’l-iltimâs kıbel-i şer‘-i mutahhardan Mevlânâ Mehmed Efendi irsâl olunup ol dahi Hâssa mi‘mârlarından üstâd Sofu Ahmed b. Ahmed ve üstâd Ali Beşe b. Abdullah ile mahmiye-i İstanbul’da Halıcı Hasan mahallesinde vâki‘ zikri âtî muhterik menzil arsasının üzerine varıp zeyl-i vesîkada muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mahmiye-i mezbûrda vâki‘ merhûm Nişancı Paşa-yı Cedîd evkāfından olup bir tarafı el-Hâc Ebûbekir tasarrufunda olan menzile ve bir tarafı Sâfiye Hâtun tasarrufunda olan menzil ile dükkân arsasına ve bir tarafı tarîk-i âm ve bir tarafı tarîk-i hâssa müntehî menzil arsasının icâre-i mu‘accele ve müeccele-i ma‘lûmeteyn ile mutasarrıfı olan işbu bâ‘isü’l-kitâb es-Seyyid Abdurrahman Çelebi b. Abdülhak nâm kimesne meclis-i ma‘kūd-ı mezbûrda, vakf-ı mezbûrun kāimmakām-ı mütevellîsi es-Seyyid Ramazan Efendi b. Abdüllatif huzûrunda yine vakf-ı mezbûrdan olup icâre-i mu‘accele ve müeccele-i ma‘lûmeteyn ile mutasarrıfesi olan merkūme Sâfiye Hâtun mahzarında takrîr-i kelâm edip mezbûre Sâfiye Hâtun’un tasarrufunda olan semerci dükkânı ile beynimizde olan taş duvarın üzerinde kable’l-harîk sokak cânibinde bir zirâ‘dan dört parmak nâkıs ve bir cânibinden bir zirâ‘ altı parmak mezbûre Sâfiye Hâtun’un tasarrufunda olan mismârî dükkânı üzerine benim fevkānî olan odamın sathı ve sakfı tecâvüz eylemiş idi hâlâ üslûb-ı sâbık üzerine merkūme Sâfiye Hâtun’un rızâsıyla binâ murâdımdır, mezbûreden suâl olunup takrîr [ve] tahrîr olunması matlûbumdur dedikde gıbbe’s-suâl mezbûre Sâfiye Hâtun’un cevâbında fi’l-hakīka hâl minvâl-i muharrer üzredir üslûb-ı sâbık üzre binâ eylesin dedikde vâki‘ hâli Mevlânâ-yı mezbûr mahallinde tahrîr ba‘dehû ma‘an irsâl olunan Ömer Çelebi meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Sunullah Efendi, Mustafa b. Ali, Hacı Ramazan b. Zülfikār, Hacı Ebûbekir, Mehmed Çelebi b. Ali, Hacı Yusuf b. Ahmed.

(İSTANBUL12 - cilt: 16, sayfa: 327 - Hüküm no: 359 - Orijinal metin no: [31b-2])﻿

﻿

﻿

360. Hüküm

Fâtıma Kadın bt. Kurt Ağa’nın satmak üzre Merhaya bt. Salamon’a verip kaybolan mücevher kuşağın bedelinin tazmin edilmesi

Tazmîn Mahmiye-i İstanbul’da Atpazarı kurbunda sâkine râfi‘atü’l-kitâb umdetü’l-muhadderât Fâtıma Kadın bt. Kurt Ağa tarafından husûs-ı câi’z-zikre vekîl olup mûmâ-ileyhâyı bi’l-ma‘rifeti’ş-şer‘iyye ârifân olan Osman Çavuş b. Receb ve Ebûbekir Beşe b. Ebülkasım şehâdetleri birle vekâleti sâbite İbrahim Beşe b. Abdullah meclis-i şer‘-i şerîf-i şâmihu’l-imâd ve mahfil-i dîn-i münîf-i râsihu’l-evtâdda, mahmiye-i mezbûre Tekfursarayı kurbunda sâkine Merhaya bt. Salamon nâm yahudiye muvâcehesinde üzerine bi’l-vekâle da‘vâ ve takrîr-i kelâm edip müvekkilem mûmâ-ileyhâ Fâtıma işbu merkūm Merhaya’ya yedi yüz esedî guruş kıymetli altından masnû‘ mücevher bir kuşağı bey‘ ediver deyû def‘ ve teslîm edip ol dahi ahz u tesellümden sonra zikr olunan kuşağı merkūme Merhaya dahi zikr olunan kuşağı bey‘ ediver deyû Sultana nâm yahudiye’ye bilâ-izin vaz‘ ve teslîm etmekle istihlâk eylemişdir. Suâl olunup mevcûd ise aynı, değil ise ba‘de’s-sübût kıymet-i şer‘iyyesin tazmîn matlûbumdur dedikde gıbbe’s-suâl mezbûre Merhaya cevâbında fi’l-vâki‘ müvekkile-i mûmâ-ileyhâ Fâtıma Kadın yedi yüz esedî guruş kıymetli zikr olunan mücevher ve musanna‘ kuşağını vech-i muharrer üzre bey‘ ediver deyû bana def‘ ve teslîm edip ben dahi ba‘de’t-tesellüm zikr olunan kuşağı merkūme Sultana bey‘ ediver deyû bilâ-izin def‘ ve teslîm eyleyip onun yedinde zâyi‘ oldu deyû zikr olunan kuşağı istihlâk eylediğini ve kıymeti yedi yüz esedî guruş olduğunu tâyi‘aten ikrâr ve i‘tirâf etmeğin mûcebince zikr olunan kuşağın kıymetini zâmin birle hükm olunup mâ hüve’l-vâki‘ gıbbe’t-taleb ketb olundu. Hurrire fi’l-yevmi’l-hâdî ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Receb Beşe b. İbrahim Beşe, Hüseyin b. Kasım, Ahmed b. Abdülcebbar, Mehmed Çelebi b. Abdullah, Osman Çavuş b. Resûl.

(İSTANBUL12 - cilt: 16, sayfa: 327 - Hüküm no: 360 - Orijinal metin no: [31b-3])﻿

﻿

﻿

361. Hüküm

Rali ve Yotati v. Andriye’nin ortaklaşa kullandıkları arsalarını Peruze v. Andriye’ye sattıkları

Mülknâme Medîne-i Ebâ Eyyûb Ensârî kapısı dâhilinde Mustafa Paşa mahallesi sâkinlerinden Rali ve Yotati v. Andriye nâm zimmîler mahfil-i kazâda, işbu bâ‘isetü’s-sifr Peruze v. Andriye [nâm] nasrâniyye muvâcehesinde her biri ikrâr ve takrîr-i kelâm edip ale’l-iştirâk silk-i mülk-i sahîhimizde münselik olup mahalle-i mezbûrede vâki‘ bir tarafı Susana zimmî mülkü ve üç tarafı tarîk-i âma müntehî arsa-i hâliyemizi hâlâ mezbûre Peruze nasrâniyyeye altı bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve kabûl ve tesellüm eyledikden sonra semeni olan meblağ-ı merkūm altı bin akçeyi müşteriye-i mezbûre Peruze nasrâniyye yedinden ahz u kabz eyledik ba‘de’l-yevm arsa-i mezkûre müşteriye-i mezbûre Peruze’nin mülk-i müşterâsıdır, keyfe mâ yeşâ’ ve yahtâr mutasarrıfe olsun [32a] dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mehmed Çelebi b. Hasan, Abdi Çelebi b. Hüseyin, Fazlı b. Mehmed, Şükrullah Çelebi, Baba Resûl b. Rıdvan, Pîrî el-Muhzır, Yanaki v. ( ), Ziyoli v. Harito, Papa Revaritmo v. Hıristodi.

(İSTANBUL12 - cilt: 16, sayfa: 328 - Hüküm no: 361 - Orijinal metin no: [31b-4])﻿

﻿

﻿

362. Hüküm

el-Hâc Ahmed b. Piyâle mülk menzilini Ayşe bt. Mustafa’ya sattığı

Mülknâme Mahmiye-i İstanbul’da Şeyh Resmî mahallesi ahâlîsinden el-Hâc Ahmed b. Piyâle nâm kimesne meclis-i şer‘-i hatîr-i lâzımü’t-tevkīrde hâfızatü’l-kitâb Ayşe bt. Mustafa nâm hâtun mahzarında tav‘an ikrâr ve takrîr-i kelâm edip mahmiye-i merkūmede Havuzlu Hamam kurbunda Çukur mahallede vâki‘ bir cânibi Medîne-i Münevvere vakfı ve bir tarafı İskender Paşa vakfı ve bir tarafı Fâtıma Hâtun mülkü ve bir tarafı tarîk-i âm ile mahdûd üç bâb fevkānî odayı ve bir bâb tahtânî odayı ve iki kenîfi müştemil mülk menzilimi beş yüz altmış esedî guruşa mezbûre Fâtıma Hâtun’a bâtten bey‘ ve teslîm ol dahi ber minvâl-i muharrer iştirâ ve tesellüm eyledikden sonra semeni olan meblağ-ı mezbûr beş yüz altmış esedî guruşu mezbûre Fâtıma Hâtun yedinden alıp kabz eyledim min ba‘d menzili mezbûr merkūmenin mülk-i müşterâsı olup keyfe mâ yeşâ’ mutasarrıfe olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Zilka‘de li sene 1073.

Şuhûdü’l-hâl: Ahmed Ağa, Hasan b. Mustafa, Sâlih Halîfe el-İmâm, Hüseyin Efendi el-İmâm, Receb Halîfe el-Müezzin, Abdi Çelebi el-Muhzır, Muhâsebe kâtibi Mehmed Çelebi, Şükür Bey el-Muhzır, Mustafa b. İsâ el-Muhzır, Mehmed b. Ramazan el-Muhzır.

(İSTANBUL12 - cilt: 16, sayfa: 329 - Hüküm no: 362 - Orijinal metin no: [32a-1])﻿

﻿

﻿

363. Hüküm

Ayşe bt. Receb’in Saraylı Eğlence’den talep ettiği kuşak davasında sulh olduğu

Sulh Mahmiye-i İstanbul’da Gül câmi‘i kurbunda Yenikapı dâhilinde sâkine Ayşe bt. Receb meclis-i şer‘-i hatîrde râfi‘atü’l-kitâb Saraylı Eğlence nâm hâtun muvâcehesinde ikrâr ve takrîr-i kelâm edip Pazara giden Mustafa nâm kimesneye iki yüz guruş deynim mukābelesinde rehin vaz‘ ettiğim iki yüz guruş kıymetli mücevher kuşağı, deyn-i mezbûru edâ ettikden sonra mezbûr Mustafa bana teslîm etmeyip yedinde kalmış idi hâlâ zikr olunan kuşağımı mezbûre Eğlence yedinde bulup da‘vâ ettiğimde, mezbûr Eğlence cevâbında zikr olunan kuşağı bey‘a vekîl ettiği Solak Mehmed Çelebi’den yedi bin akçeye iştirâ eyledim deyip vech-i muharrer üzre vekâlet[i] isbâta kādire olamayıp, ben yemîn sadedinde iken muslihûn tavassut edip zikr olunan kuşak da‘vâsından beni mezbûre Eğlence ile beş bin akçe üzerine inşâ-i akd-i sulh ettiklerinde, ben dahi sulh-ı mezbûru kabûl ve bedel-i sulh olan meblağ-ı mezbûr beş bin akçeyi mezbûre Eğlence yedinden tamâmen alıp kabz edip zikr olunan kuşağa müte‘allika âmme-i da‘vâdan mezbûre Eğlence’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim ba‘de’l-yevm husûs-ı mezbûre müte‘allik vechen mine’l-vücûh ve sebebin mine’l-esbâb merkūme Eğlence üzerine da‘vâ ve nizâ‘ ve husûmetim yoktur dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mustafa Efendi b. Veli el-Müezzin, Mahmud Dede b. Şaban el-Kayyım, Mustafa Bey el-Bevvâb, Abullah Çelebi b. ( ) el-Bevvâb, Ahmed Çelebi b. Ali, Mehmed Çelebi b. ( ).

(İSTANBUL12 - cilt: 16, sayfa: 329 - Hüküm no: 363 - Orijinal metin no: [32a-2])﻿

﻿

﻿

364. Hüküm

Mümine Hâtun bt. Mehmed’in vârislerinden Mehmed’in diğer vâris Hamza aleyhindeki iddiasını ispatlayamadığı

Sulh Mahmiye-i İstanbul’da Ereğli mahallesinde sâkine iken bundan akdem vefât eden Mümine Hâtun bt. Mehmed’in verâseti, zevci Hamza ile li ebeveyn ammi oğlu Mehmed’e münhasıra olduğu şer‘an mütehakkik oldukdan sonra mezbûr Mehmed meclis-i şer‘de bâ‘isü’l-kitâb mezbûr Hamza mahzarında üzerine da‘vâ ve takrîr-i kelâm edip müteveffât-ı mezbûrenin terekesinden irsen bana isâbet eden hakkımdan mezbûr ile bi tarîki’t-tehârüci’ş-şer‘î dokuz bin akçe üzerine sulh olup bedel-i sulhu aldıkdan sonra müteveffât-ı mezbûrenin sonradan zuhûr edip vakt-i sulhde zâhir olmayan on miskāl altın bilezikden hissemi taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin mezbûr Hamza dahi alâ vefki’l-mes’ûl yemîn billâhi te‘âlâ etmeğin bî-vech mu‘ârazadan mezbûr Mehmed men‘ birle mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Şa‘bâni’l-mu‘azzam li sene selâse ve seb‘în ve elf.

Şuhûdü’l-hâl: Ali Beşe b. Mustafa Çukadar, Şükrullah b. Mustafa, Abdi Çelebi b. Hüseyin, Mehmed b. Ramazan.

(İSTANBUL12 - cilt: 16, sayfa: 330 - Hüküm no: 364 - Orijinal metin no: [32a-3])﻿

﻿

﻿

365. Hüküm

Mümine bt. Mehmed’in vârislerinden Mehmed, diğer vâris Hamza Beşe b. İskender aleyhindeki miras davasında sulh olduğu

İbrâ Mahmiye-i İstanbul’da Şehremîni kurbunda Ereğli mahallesinden olup bundan akdem fevt olan Mümine bt. Mehmed’in verâseti zevc-i metrûkü Hamza Beşe b. İskender ile li ebeveyn ammi oğlu Mehmed b. Ahmed’e münhasıra olduğu şer‘an zâhir ve mütehakkik oldukdan sonra mezbûr Mehmed meclis-i şer‘-i hatîrde merkūm Hamza Beşe mahzarında ikrâr ve takrîr-i kelâm edip mûrisem müteveffât-ı merkūmenin muhallefâtına mezbûr Hamza Beşe vaz‘-ı yed etmekle nısf hissemi mukaddemâ tahârüc-i şer‘î tarîki üzre dokuz bin akçeye sulh olup aldığımdan sonra vakt-i sulhde zâhir olmayıp sonradan zuhûr eden Rusiyyetü’l-asl Hatîce nâm bir câriye ve ma‘lûmü’l-vezn bir gümüş kuşak ve on miskāl bir altın bilezikden hisse-i şer‘iyyemi mezbûr Hamza Beşe’den da‘vâ ve taleb eylediğimde ol dahi inkâr etmeğin beynimizde münâza‘ât-ı kesîre vukū‘undan sonra vesâtat-ı muslihîn ile mezbûr Hamza Beşe benimle da‘vâ-yı meşrûhamdan bin yedi yüz akçe üzerine inşâ-i akd-i sulh eylediğinde, ben dahi sulh-ı mezbûru kabûl ve bedel-i merkūmu yedinden tamâmen alıp kabz edip ve müteveffât-ı merkūmenin kız karındaşı olup bundan akdem fevt olan mûrisem Râbia nâm hâtun hayâtında mezbûr Hamza Beşe’ye muvâza‘aten deyn ikrâr edip kabz eylediği yedi bin akçeden hisse-i ma‘lûmem da‘vâsından dahi mezbûr Hamza Beşe’nin zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu.

Şuhûdü’l-hâl: Çukadar Ali Beşe b. Osman, Mustafa Beşe b. Rıdvan, Du‘âcı Ahmed Çelebi b. Ali, el-Hâc Ahmed b. Mahmud, Abdi Çelebi b. Hüseyin, Şükür Beşe b. Mustafa.

(İSTANBUL12 - cilt: 16, sayfa: 331 - Hüküm no: 365 - Orijinal metin no: [32a-4])﻿

﻿

﻿

366. Hüküm

Yusuf Beşe b. Ali’nin Rus asıllı cariyesi Kahraman bt. Abdullah’ı azat ettiği

Itâknâme Mahmiye-i İstanbul’da Şehremîni kurbunda Müneccim Sadi mahallesi sükkânından Yusuf Beşe b. Ali meclis-i şer‘de ikrâr ve takrîr-i kelâm edip işbu orta boylu, elâ gözlü, açık kaşlı Rusiyyetü’l-asl bâ‘isetü’l-kitâb Kahraman bt. Abdullah nâm câriye-i memlûkemi hasbeten lillâhi te‘âlâ ve taleben li merzâti’r-Rabbi’l-a‘lâ tahrîr ve i‘tâk ve sâir harâir-i asliyyât silkine idrâc ve ilhâk eyledim ba‘de’l-yevm mezbûre Kahraman sâir harâir-i asliyyât gibi hürredir, üzerinde mevâlî için sâbit hakk-ı velâdan gayrı hak ve alâkam kalmadı dedikde mâ hüve’l-vâki‘ mezbûr talebiyle ketb ve imlâ ve yedine def‘ ve i‘tâ olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mustafa Efendi el-İmâm, Mustafa Çelebi el-Müezzin, Ali b. Halil, Şaban b. Mehmed, Abdi Çelebi b. Hüseyin. Veli b. Hüseyin.

(İSTANBUL12 - cilt: 16, sayfa: 331 - Hüküm no: 366 - Orijinal metin no: [32a-5])﻿

﻿

﻿

367. Hüküm

Danik bt. Hanım’ın boşandığı eşi Avanos v. Murad’ın zimmetini ibrâ ettiği

Tatlîk Mahmiye-i İstanbul’da Kaliçeciler köşkü kurbunda sâkine Danik bt. Hanım nâm Ermeni’ye meclis-i şer‘de zevc-i mutallıkı işbu bâ‘isü’s-sifr Avanos v. Murad nâm Ermeni muvâcehesinde bi tav‘ihâ ikrâr ve takrîr-i kelâm edip mezbûr Avanos beni talâk-ı bâyin ile tatlîk etmeğin zimmetinde mütekarrir ve ma‘kūdun-aleyh olan beş esedî guruş mehr-i müeccelimi mezbûr Avanos’un yedinden tamâmen ahz u kabz edip zevciyyete müte‘allika da‘vâdan mezbûrun zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Abdi Çelebi b. Hüseyin, Şükrullah b. Mustafa, Keşfî Mustafa Efendi, Mehmed Efendi, Baba Resûl b. Rıdvan.

(İSTANBUL12 - cilt: 16, sayfa: 332 - Hüküm no: 367 - Orijinal metin no: [32b-1])﻿

﻿

﻿

368. Hüküm

Ali Efendi b. Mustafa’nın Mustafa Efendi b. Seydî Ali vakfından olan arsayı kiraladığı

İstihkām Mahmiye-i İstanbul’da ( ) mahallesi ahâlîsinden hâfızü’l-kitâb fahrü’l-müderrisîn Ali Efendi b. Mustafa meclis-i şer‘de takrîr-i kelâm edip merhûm ve mağfûrun-leh Sultan Ahmed Hân -aleyhi’r-rahmeti ve’l-gufrân-hocası Mustafa Efendi b. Seydî Ali vakfından olup mahmiye-i merkūmede ( ) mahallede vâki‘ bir cânibi yine vakf-ı mezbûra ve bir cânibi Medîne-i Münevvere vakfından Ramazan Ağa tasarrufunda olan menzile ve iki cânibi tarîk-i âma müntehî arsa-i hâliye mütevellîsi Mehmed Ağa b. Abdullah on sekiz bin akçe icâre-i mu‘accele ve yevmî bir akçe ücret-i müeccele ile bana îcâr ve teslîm ve ben dahi minvâl-i muharrer üzre istîcâr ve tesellüm edip yedime işbu temessükü verdi hâlâ nazar olunup mûcebince istihkâmen hüccet-i şer‘iyye taleb ederim deyû mazmûnu takrîr-i meşrûhunu nâtık ve mütevellî-i mezbûrun imzâ ve hâtemini hâvî icâre temessükü ibrâz edip ba‘de’n-nazar işbu hurûf li ecli’l-istihkâm ketb ve tahrîr ve yed-i tâlibe def‘ olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Fahrü’l-kuzât Abdülbâkī Efendi, Keşfî Mustafa Efendi el-Kâtib, Hüseyin Efendi el-Brusî kâtibü’l-hurûf, Muhzırbaşı Mehmed Ağa b. Mahmud, Ahmed Çelebi b. Mahmud Kethüdâ-yı Muhzırân, çukadar Ali Beşe b. Osman.

(İSTANBUL12 - cilt: 16, sayfa: 332 - Hüküm no: 368 - Orijinal metin no: [32b-2])﻿

﻿

﻿

369. Hüküm

Ümmühânî bt. Abdullah ile yanında bulunan küçük kızı Hatice için eşi Hüseyin b. Kenan üzerine nafaka tayin olunduğu

Nafaka Mahmiye-i İstanbul’da Cebecibaşı mahallesinden olup gaybet-i münkatı‘a ile gāib olan Hüseyin b. Kenan’ın zevcesi işbu bâ‘isetü’l-vesîka Ümmühânî bt. Abdullah nâm hâtun meclis-i şer‘-i hatîr-i lâzımü’t-tevkīrde takrîr-i kelâm ve bast-ı merâm edip zevcem mezbûr Hüseyin beni ve mezbûrun firâşından benden mütevellîde sulbiye sagīre kızı Hatîce’yi bilâ-nafaka bırakıp gaybet etmeğin hâlâ sagīre-i mezbûrenin nafaka ve kisvesi ve sâir havâic-i lâzımesi ile benim nafaka ve kisvem ve me’ûnet-i süknâm için mezbûrun üzerine kıbel-i şer‘den kadr-ı kifâye nafaka farz ve takdîr olunması matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi gāib-i mezbûr[un] merkūme Ümmühânî’ye nafakası cinsinden bir şey koyup gitmediğine ba‘de’t-tahlîfi’ş-şer‘î sagīre-i mezbûre ve merkūme Ümmühânî’den her birine beher yevm üçer akçe nafaka farz ve takdîr edip vakt-i zarûretde istidâne ve lede’z-zafer gāib-i mezbûra rücû‘a mezbûre Ümmühânî’ye izin vermeğin mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Mehmed Beşe b. Mustafa er-Râcil, İbrahim Çelebi b. Mehmed, Şükür Beşe b. Mustafa, Kösec Osman Çelebi, Baba Resûl b. Rıdvan, Baba Ahmed b. Abdülcebbar, Mehmed b. Ramazan, Mehmed b. Mehmed.

(İSTANBUL12 - cilt: 16, sayfa: 333 - Hüküm no: 369 - Orijinal metin no: [32b-3])﻿

﻿

﻿

370. Hüküm

İsmihan bt. Yakup’un Süleyman b. Hüseyin’den muhâlaa yoluyla boşandığı

Hul‘ Mahmiye-i İstanbul’da Karabaş mahallesinde sâkine İsmihan bt. Yakub nâm hâtun meclis-i şer‘-i hatîr-i lâzımü’t-tevkīrde zevc-i mutallıkı Süleyman b. Hüseyin mahzarında ikrâr ve takrîr-i kelâm edip zevcim mezbûrun zimmetinde mütekarrir ve ma‘kūdun-aleyh olan beş yüz akçe mehr-i müeccelim ile nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Mehmed b. Ramazan, Veli b. Mahmud, Hüseyin b. Ebûbekir, Mehmed b. Mehmed.

(İSTANBUL12 - cilt: 16, sayfa: 333 - Hüküm no: 370 - Orijinal metin no: [32b-4])﻿

﻿

﻿

371. Hüküm

Emine Hâtun bt. Mustafa’nın öldüğü vakit, mehr-i müeccel ve bazı eşyalarını hür kalacak olan cariyesi Hidâyet bt. Abdullah’a verilmesini vasiyet ettiği

Vasiyyet Husûs-ı âti’l-beyânın mahallinde tahrîri iltimâs olunmağın, savb-ı mergūbdan Mevlânâ Abdülbâkī Efendi irsâl olunup ol dahi mahmiye-i İstanbul’da Molla Gürânî kurbunda Sarı Musa mahallesi sâkinlerinden Mehmed Ağa b. Mustafa’nın menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf ettikde, mezbûr Mehmed Ağa’nın zevcesi Emine Hâtun bt. Mustafa mahremlerinden Ahmed Ağa b. Mehmed ve Nurullah b. Abdi ta‘rîfleri ile mu‘arrefe oldukdan sonra meclis-i mezbûrda zevci râfi‘ü’l-kitâb mezbûr Mehmed Ağa muvâcehesinde ikrâr ve takrîr-i kelâm edip zevcim müşârün-ileyh Mehmed Ağa zimmetinde olan altı bin akçe mehr-i müeccelimin beş bin akçesini târih-i kitâbdan altı sene mukaddem zevcim mezbûra hibe ve temlîk edip yedine hüccet-i şer‘iyye vermiş idim hâlâ zimmetinde mehr-i müeccelimden bâkī bin akçe ile ism-i mal ıtlâk olunur eşyâmdan bir yeşil çuka ferâce ve bir yorgan ve bir beledî döşek ve bir köhne alaca kilim mezbûr Mehmed Ağa’nın yedindedir. Eşyâ-i mezbûreden ve üzerimde olan libâsımdan gayrı işbu menzil içinde olan cemî‘ eşyâ zevcim mezbûrun mülküdür dedikde gıbbe’t-tasdîki’ş-şer‘î mezbûre Emine Hâtun meclis-i mezbûrda i‘âde-i kelâm edip bi irâdetillâhi te‘âlâ vefât ettiğimde zevcim mezbûr Mehmed Ağa zimmetinde mehrimden bâkī kalan bin akçe ile yedinde olan zikr olunan eşyâmı tedbîr-i mukayyed ile müdebbere ettiğim Hidâyet bt. Abdullah’a verile deyû vasiyyet ve tenfîzi için zevcim mezbûru vasî ta‘yîn eyledim dedikde vâki‘ü’l-hâli Mevlânâ-yı mezbûr mahallinde tahrîr, ba‘dehû ma‘an irsâl olunan Hızır b. Abdünnebî ile meclis-i şer‘a gelip alâ vukū‘ihi inhâ eylemeğin, mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘de li sene 1073.

Şuhûdü’l-hâl: Ali Efendi b. Ali el-hatîb, Ahmed Ağa b. Mehmed, Süleyman Çelebi b. Mustafa el-Müezzin, Mustafa b. Abdullah, Ahmed b. Şaban, Mustafa b. Mehmed, Hızır b. ( ).

(İSTANBUL12 - cilt: 16, sayfa: 334 - Hüküm no: 371 - Orijinal metin no: [32b-5])﻿

﻿

﻿

372. Hüküm

Emine Hâtun bt. Mustafa’nın öldükten sonra Rus asıllı cariyesi Hidâyet bt. Abdullah’ın hür kalacağını tescil ettirdiği

Tedbîr Husûs-ı âti’z-zikri mahallinde tahrîr için bi’t-taleb irsâl olunan Mevlânâ Abdülbâkī Efendi, mahmiye-i İstanbul’da Molla Gürânî kurbunda Sarı Musa mahallesi sükkânından Mehmed Ağa b. Mustafa’nın menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘ ettikde, merkūm Mehmed Ağa’nın zevcesi zahrü’l-muhadderât Emine Hâtun bt. Mustafa mahremden Ahmed Ağa b. Mehmed ve Nurullah Çelebi b. Abdi ta‘rîfleri birle mu‘arrefe oldukdan sonra meclis-i mezbûrda takrîr-i kelâm edip işbu orta boylu, kara kaşlı, kara gözlü Rusiyyetü’l-asl râfi‘atü’l-kitâb Hidâyet bt. Abdullah nâm câriye-i memlûkemi tedbîr-i mukayyed ile müdebbere eyledim, bi irâdetillâhi te‘âlâ vefât ettiğimde mezbûre Hidâyet kırk gün mukaddem cemî‘ malımdan âzâd olup sâir harâir-i asliyyât gibi hürredir dedikde vâki‘ hâli Mevlânâ-yı mezbûr mahallinde tahrîr edip ba‘dehû meclis-i şer‘a gelip ma‘an irsâl olunan Hızır b. Abdünnebî ile alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 335 - Hüküm no: 372 - Orijinal metin no: [32b-6])﻿

﻿

﻿

373. Hüküm

Fâtıma bt. Halil’in Mehmed b. Piyâle’den muhâlaa yoluyla boşandığı

Hul‘ Mahmiye-i İstanbul’da Sultan Selim Hân câmi‘-i şerîfi kurbunda Çukurbostan mahallesinde sâkine Fâtıma bt. Halil nâm hâtun, meclis-i şer‘-i hatîr-i lâzımü’t-tevkīrde zevci işbu bâ‘isü’l-kitâb Mehmed b. Piyâle nâm kimesne mahzarında bi tav‘ihâ ikrâr ve takrîr-i kelâm edip zevcim mezbûr Mehmed zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre ve bedel-i hul‘ için silk-i mülkümde münselik olan eşyâmdan bir beledî yorgan ve bir tencere ve iki sahan ve iki yastık kılıfı ve bir sandığımı merkūma vermek üzre zevcim mezbûr Mehmed ile [33a] muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika cemî‘ da‘vâdan her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Ali Efendi b. Mehmed el-İmâm, Mehmed Halîfe b. Ali el-Müezzin, Mahmud b. Mustafa, Şaban b. Ramazan, İlyas b. Resûl.

(İSTANBUL12 - cilt: 16, sayfa: 335 - Hüküm no: 373 - Orijinal metin no: [32b-7])﻿

﻿

﻿

374. Hüküm

Fâtıma Hâtun’un Mehmed Ağa b. İlyas aleyhindeki alacak davasından kısmen menedildiği

Men‘ ve imhâl Mahmiye-i İstanbul’da Pirinççi mahallesi ahâlîsinden olup mukaddemâ vefât eden Şaban Ağa’nın verâseti, sulbiye sagīre kızı Emine ile li ebeveyn kız karındaşı Yümn nâm hâtuna münhasıra ve kable’l-kısme mezbûre Yümn Hâtun dahi fevt olup verâseti sulbî kebîr oğlu Abdullah ile sulbiye kebîre kızı Fâtıma bt. Ahmed nâm hâtuna münhasıra ve kable’l-kısme mezbûre Emine dahi fevt olup verâseti babası mezbûr Şaban Ağa’nın li ebeveyn kız karındaşı müteveffât-ı merkūme Yümn Hâtun’un sadrî oğlu mezbûr Abdullah ile sadriyye kızı mezbûre Fâtıma Hâtun’a münhasıra ve tashîh-i mes’elesi bi tarîki’l-münâsaha altı sehimden olup dört sehimi mezbûr Abdullah’a ve iki sehimi mezbûre Fâtıma Hâtun’a isâbet eylediği sâbit oldukdan sonra mezbûre Fâtıma Hâtun meclis-i şer‘-i hatîr-i lâzımü’t-tevkīrde sâbıkan sekbanbaşı olan fahrü’l-emâcid ve’l-ekârim câmi‘ü’l-mehâmid ve’l-mekârim Mehmed Ağa b. İlyas tarafından husûs-ı âti’z-zikre vekîl olup Mustafa Ağa b. Ali ve Mustafa b. Mehmed şehâdetleri ile vekâleti sâbite olan fahrü’l-akrân Mahmud Ağa b. Mehmed mahzarında üzerine da‘vâ edip mûrisimiz müteveffâ-yı mezbûr Şaban Ağa’nın müvekkili müşârün-ileyh zimmetinde deyn-i şer‘îden olan yetmiş bin akçe hakkı bi tarîki’l-münâsaha iki sehim hisseme ta‘yîn olunmağla, meblağ-ı mezbûru müvekkili müşârün-ileyhden taleb ederim, vekîl-i mezbûrdan suâl olunsun dedikde gıbbe’s-suâl vekîl-i mezbûr cevâbında fi’l-vâki‘ müvekkili müşârün-ileyh Mehmed Ağa zimmetinde müteveffâ-yı mezbûrun yetmiş bin akçesi olup lâkin sıhhatinde bin altmış altı senesi târihinde meblağ-ı mezbûrun kırk bin akçesini merkūm Şaban Ağa’ya edâ ve teslîm ve mezbûr dahi alıp kabz eyledikden sonra fevt olup meblağ-ı mezbûrun otuz bin akçesi kızı merkūme Emine’nin bir sehim hissesine ta‘yîn olunmağla vasiyy-i mansûbu Mustafa Beşe’ye edâ ve teslîm ol dahi bi’l-vesâye alıp kabz eyledi deyû def‘ ile mukābele edicek gıbbe’l-istintâk ve’l-inkâr vekîl-i mezbûrdan def‘-i mezbûru için beyyine taleb olundukda udûl-i müslimînden Ramazan Ağa b. Yahya ve Ahmed Bey b. Mehmed nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ mezbûr Şaban Ağa hâl-i sıhhatinde târih-i mezbûrda müşârün-ileyh Mehmed Ağa’da olan yetmiş bin akçenin kırk bin akçesini müvekkili müşârün-ileyhden huzûrumuzda alıp kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın meblağ-ı bâkī otuz bin akçe için vekîl-i mezbûr Mahmud Ağa’dan beyyine taleb olundukda ityân-ı beyyine için istimhâl etmeğin mehl-i şer‘î ile imhâl olundukdan sonra meblağ-ı mezbûr kırk bin akçe için mezbûre Fâtıma Hâtun bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Hüseyin Efendi el-Brusî, Muhzırbaşı Mehmed Ağa, Ahmed Çelebi kethüdâ-yı muhzırân, Abdi Çelebi el-Muhzır, Şükür Bey el-Muhzır, çukadar Ali Beşe b. Osman er-Râcil, Sarrâc Mustafa Beşe b. Rıdvan er-Râcil, Mustafa Beşe el-Muhzır.

(İSTANBUL12 - cilt: 16, sayfa: 336 - Hüküm no: 374 - Orijinal metin no: [33a-1])﻿

﻿

﻿

375. Hüküm

Firuz bt. Abdullah’ın Seyyid Celasin b. Satılmış’dan talep ettiği alacağının tamamını tahsil ettiği

İbrâ Mahmiye-i İstanbul’da Davud Paşa mahallesinde sâkin olup mukaddemâ vefât eden Rıdvan Çavuş b. Abdullah’dan sulbî sagīr oğlu Mustafa’ya intikāl eden malı hıfz için savb-ı şer‘den mansûbe vasîsi ve vâlidesi Firûz bt. Abdullah nâm hâtun meclis-i şer‘-i hatîr-i lâzımü’t-tevkīrde hâfızü’l-kitâb es-Seyyid Celasin b. Satılmış nâm kimesne mahzarında bi’l-vesâye ikrâr ve takrîr-i kelâm edip sagīr-i mezbûr malından mezbûr Seyyid Celasin zimmetinde elli şerîfî altın ile bin iki yüz akçe çuka semeni olup el-hâletü hâzihî meblağ-ı mezbûr elli altın ile bin iki yüz akçeyi mezbûr Seyyid Celasin yedinden bi’d-defe‘ât alıp kabz edip zikr olunan elli şerîfî altın ile bin iki yüz akçeden mezbûr zimmetinde bir akçe ve bir habbe bâkī kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Kethüdâ Pîrî Ali Ağa, Mehmed Çavuş el-Mübâşir, Hüseyin Bey b. Ahmed, Sefer b. Abdullah, Süleyman b. Abdullah, Hüseyin Ağa b. Ahmed, Abdi Çelebi el-Muhzır, Şükrullah Bey el-Muhzır.

(İSTANBUL12 - cilt: 16, sayfa: 337 - Hüküm no: 375 - Orijinal metin no: [33a-2])﻿

﻿

﻿

376. Hüküm

Vefat eden Rıdvan Çavuş b. Abdullah’ın küçük oğlu Mustafa’ya annesi Firuz Hâtun’un vasî tayin olunduğu

Vesâyet Dergâh-ı âlî çavuşlarından olup mukaddemâ vefât eden Rıdvan Çavuş b. Abdullah’ın sulbî sagīr oğlu Mustafa’nın tesviye-i umûru için bir vasî lâzım olmağın vesâyet hıdemâtını görmeğe kādire olan sagīr-i merkūmun vâlidesi hâfızatü’l-kitâb Firûz Hâtun savb-ı şer‘den sagīr-i merkūma vasî nasb ve ta‘yîn olundukda ol dahi vesâyet-i merkūmeyi kabûl ve hıdemât-ı lâzımesini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Mehmed Çavuş el-Mübâşir, Hüseyin Efendi el-Brusî, Hüseyin Bey b. Ahmed, Sefer b. Abdullah, Süleyman b. Abdullah, Abdi Çelebi el-Muhzır, Şükür Bey el-Muhzır.

(İSTANBUL12 - cilt: 16, sayfa: 337 - Hüküm no: 376 - Orijinal metin no: [33a-3])﻿

﻿

﻿

377. Hüküm

Mustafa Çelebi b. Süleyman’ın bazı ev eşyası ile menzilini eşi Fâtıma bt. Ali’ye hibe ettiği

Hibe-i menzil ve eşyâ Mahmiye-i İstanbul’da Nişancı Cafer mahallesinde sâkin Mustafa Çelebi b. Süleyman meclis-i şer‘de işbu bâ‘isetü’l-kitâb zevcesi Fâtıma bt. Ali nâm hâtun mahzarında ikrâr ve takrîr-i kelâm edip eşyâ-i memlûkemden üç tencere ve bir sahan ve bir tepsi ve üç yorgan ve bir beledî döşek ve üç kilim ve iki yastık ve sâir mevcûd olan eşyâ-i ma‘lûmem ile yine silk-i mülk-i sahîhimde münselik olup mahalle-i mezbûrede vâki‘ bir tarafı Ahmed Beşe mülküne ve bir tarafı arsa-i hâliyeye ve iki tarafı tarîk-i âma müntehî iki bâb fevkānî oda ve bir sofa ve bir bâb tahtânî oda ve bir sofa ve bir su kuyusunu ve bir kenîf ve eşcâr-ı müsmire ve gayr-ı müsmire bahçeyi müştemil mülk menzilimi ba‘de’t-tahliyyeti’ş-şer‘iyye ve’t-takābuzi’l-mer‘iyye zevcem mezbûre Fâtıma’ya hibe-i sahîha-i şer‘iyye ile hibe ve temlîk ve teslîm ve ol dahi meclis-i hibede ittihâb ve kabûl ve kabz ve tesellüm eyledi ba‘de’l-yevm eşyâ-i merkūme ile zikr olunan menzil, cemî‘ tevâbi‘ ve levâhıkı ile zevcesi mezbûre Fâtıma’nın mülk-i mevhûbudur keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mustafa Efendi b. Mehmed el-İmâm, Hasan Çelebi b. Muslu el-Müezzin, Mehmed Çelebi b. ( ) el-Kayyım, Sâlih Efendi b. Mehmed, Ahmed b. Ali, Abdullah Çelebi b. Mustafa.

(İSTANBUL12 - cilt: 16, sayfa: 338 - Hüküm no: 377 - Orijinal metin no: [33a-4])﻿

﻿

﻿

378. Hüküm

[Osman Ağa b. el-Hâc Ali] malından bir kısmını vakfederek mütevellîliğine azatlı kölesi Kasım b. Abdullah’ı tayin ettiği

Vakfiye Her matla‘-ı sühan-ı sihr-âferîn ki neyyir-i ism-i a‘zamm-ı Rabbü’l-âlemîn ile münevver ve müzeyyen olmaya mânend-i subh-ı nuhustin revnak-ı sıdk u yakīn birle zîb ü fer bulmaz ve şol serlevha-i defteri ferhunde-fer ki sitâyiş-i İzed-i Celîl ile müşerref ve mu‘anven kılınmaya mânend-i vakf-ı bî-tescîl mevkıf-ı i‘tibâr ve kabûlde cilve-ger3 olmaz. Fe-sübhânellezî vakafe dûne mevâkıfı ceberûtihi’l-efhâm ve’l-ukūl ve hâre fî müşâhedeti melekûtihî efkâre ecilleti’l-kavl ve dahi her şâhid-i makāl arûs-ı zî-bâl ki meşşâta-i zikr-i cemîl-i habîb-i Rabbi’l-âlemîn ile (...) olmaya ber mûceb-i hadîs-i şerîf men lem yezkurnî fî du‘âihî hakīkun bi en lâ yüstecâbe du‘âuhu muhalled-i kabûlde cilve-nümâ ve manassa-i irtizâda çehre-güşâ olmaz. Allahümme salli alâ Muhammedin el-meb‘ûs min sirreti’l-bathâ li’l-fahmi bi i‘câzı fesâhatihî mesâkı‘ı’l-hutebâ ve dahi âl-i kirâm ve ashâb-ı zevi’l-ihtirâmları meşâhid-i aliyyelerine hezâr muhabbet ve dürûd ve salâvât-ı nâ-ma‘dûd ihdâ olunur ki her biri bir necm-i hudâ ve misbâh-ı duhâ olup [33b] zâviye-i âliye-i kümmelînde sadr-nişîn bir şeyh-i celîlü’l-mikdâr ve hânkāh-ı yakīn içre bir mürşid-i sâhib-i vekār oldu -rıdvânullâhi te‘âlâ aleyhim ecma‘în-ammâ ba‘d işbu kitâb-ı sıhhat-nisâbın tahrîrine bâ‘is ü bâdî oldur ki Dârü’l-hilâfeti’l-aliyye Kostantıniyye el-mahmiyye’de Aksaray’da ( ) mahallesinde sâkin dergâh-ı âlî -dâme merci‘an li’l-e‘âlî- kapıcıbaşılarından tâlibü’l-hayrât ve’l-hasenât sâhibü’s-sadakāt ve’l-meberrât, iftihârü’l-emâcid ve’l-ekârim, müstecmi‘-i cemî‘i’l-mehâmid ve’l-mekârim zü’l-kadri’r-refî‘ ve ulüvvü’ş-şân, makbûlü’s-sudûr ve’l-erkân, mebde-i fıtratında müntehâ-yı menziletini tefekkür ve küllü şey’in hâlikün illâ vechehû âyet-i kerîmesinin mazmûnunu tedebbür edip izâ mâte’l-insânu inkata‘a anhu amelühû illâ an selâsin ilmin yüntefe‘u-bihî ev veledün sâlihun yed‘û-lehû ve sadâkatin câriyetin hadîs-i şerîfini îkān etmekle hâl-i âkıbetinde, li yevmi’l-mî‘âd tezûdü zâde kesîrü’l-imdâd ve li yevmi’t-tenâd avâyidü mütekâsürihî a‘dâd edip ber mûceb-i len tenâlü’l-birre hattâ tünfikū mimmâ tuhibbûne, vech-i câ’î üzre vücûh-ı birre etyab-ı mâlını bezle âzim ve enfes-i malını vakfa câzim olup kâffe-i akārîr ve tasarrufâtı nâfize ve câize ve âmme-i tekārîr ve teberru‘âtı sıhhati hâ’ize olduğu hâlde, meclis-i şer‘-i şerîf-i şâmihu’l-imâd ve mahfil-i dîn-i münîf-i râsihu’l-evkādda zikri âtî vakfına li ecli’d-da‘vâ ve’t-tescîl ve li itmâmi emri’l-vakf ve’t-tesbîl mütevellî nasb ve ta‘yîn eylediği mu‘takı Kasım b. Abdullah muvâcehesinde ikrâr-ı sahîh-i şer‘î kılıp, etyab-ı mal ve ahlas-ı menâlimden her biri sekizer dirhem sekiz riyâlî guruş ifrâz ve sâir emlâkimden mümtâz kılıp, vakf-ı sahîh-i şer‘î ve haps-i sarîh-i mer‘î ile vakf ve hasb edip şöyle şart eyledim ki meblağ-ı mezbûr yed-i mütevellî ve vakf-ı mezbûra nâzır nasb eylediğim efdalü’l-müderrisîn ve ashâbü’l-ifâde Hasan Efendi eş-şehîr bi Mollazâde ma‘rifetiyle senede onu on bir hesâbı üzre ale’l-vechi’l-halâl rehn-i kavî ve kefîl-i melî ile istiğlâl olunup hâsıl olan ribh ve gallesinden Aksaray’da Gurebâ Ağası Hüseyin Ağa mahallesinde binâ eylediğim câmi‘-i şerîfde ale’s-sabâh on beş nefer kimesne birer cüz’-i şerîf tilâvet edip sevâbını rûhuma ihdâ edip mukābelesinde her biri ikişer akçeye mutasarrıf ola. Bunlardan birisi fevt oldukda mutasarrıf olduğu iki akçe vazîfesi nâzır-ı merkūm Hasan Efendi re’yi ve ma‘rifetiyle bir müstahıkkına tevcîh olunup aslâ berâtla kimesne mutasarrıf olmaya ve utekāmdan Kasım ve Halil ve Bilâl ve Murtaza ve Dilaver ve Ferhad ve Abaza Maksûd ve Siyavuş ve Hasan ve Hüseyin ve Şaban ve atîkātımdan Nevcivân ve Bağıcinân ve Cenâne ve Üftâde ve Bâdısabâ ve Gülistan ve Mülâyim ve Tayyâr ve Demirhan ve Mâhıruhsar ve Lâlezâr ve Canfedâ ve Zibâ ve Belkıs ve Latîfe ve Âşub ve Muazzez ve diğer Demirhan ve Muammer ve diğer Bağıcinân ve diğer Üftâde ve Nâzver nâm mecmû‘ otuz üç nefer utekā ve atîkātımdan her birine yevmî dörder akçe vazîfe verile ve utekā ve atîkātımdan birisi fevt oldukda mutasarrıf olduğu vazîfesi veledi var ise veledine verile ve eğer bilâ-veled fevt olursa mahlûle olan vazîfesi nâzır-ı mûmâ-ileyh Hasan Efendi re’yi [ve] ma‘rifetiyle bir müstahık kimesneye tevcîh oluna. Ol dahi mukābelesinde yevmî üç İhlâs-ı şerîf ile bir Fâtiha-i şerîfe tilâvet edip sevâbını rûhuma ihdâ ede ve erbâb-ı vezâyifden biri hizmetinde mücid olmayıcak azl ve nasbı nâzır-ı mûmâ-ileyh Hasan Efendi yedinde ola ve nezâret-i vakf-ı mezbûr merkūm Hasan Efendi’ye ba‘dehû evlâdına meşrûta ola ve merkūm Hasan Efendi mukābele-i nezâretde galle-i mezbûreden yevmî beş akçe vazîfeye mutasarrıf ola ve mu‘takım mezbûr Kasım mütevellî ve hem kâtib ve câbi olup galle-i mezbûreden cihet-i tevliyyet için yevmî on akçe ve kitâbet için yevmî beş akçe ve cibâyet için dahi yevmî beş akçe vazîfeyi mutasarrıf ola ve mezbûr Kasım fevt oldukda tevliyyet ve kitâbet ve cibâyet nâzır-ı mûmâ-ileyh Mollazâde Hasan Efendi’nin re’yine müfevvaz olup onun muhtârı müstakīm kimesneler istihdâm oluna ve hükkâm-ı zevi’l-ihtirâm taraflarından aslâ müdâhale olunmayıp, berât-ı şerîf ile tasarruf olunmaya ve ekser mürûr-ı eyyâm ile icrâ-yı şurût-ı mezbûre müte‘azzir olursa galle-i mezbûre mutlakā fukarâ-yı müslimîne sarf oluna deyû meblağ-ı merkūmu mütevellî-i mezbûra teslîm edip ol dahi ahz ve teslîm eyledi dedikde gıbbe’t-tasdîki’ş-şer‘î vâkıf-ı mûmâ-ileyh inân-ı kelâmın semt-i rücû‘a atf ve zimâm-ı merâmın savb-ı âhara sarf edip vakf-ı nukūd eimme-i selâse-i nehârîr re’y-i münîrleri üzre bâtıl ve zımnında olan şurût ve kuyûd hilye-i sıhhatden âtıla olmağla vakf-ı mezbûrdan rücû‘ edip meblağ-ı mezbûru mütevellî-i merkūmdan istirdâd ederim dedikde mütevellî-i mezbûr cevâb-ı bâ savâba mütesaddî olup fi’l-hakīka vakf-ı nukūd ınde’l-eimmeti’s-selâse bâtıldır. Lâkin imâm-ı mu‘teberi hümâm-ı cennet-makar hazreti İmâm Züfer -aleyhi rahmetullâhi’l-ekberden- İmâm-ı Ensârî -aleyhi rahmetü’l-bârî- rivâyeti üzre sahîh ve câizdir deyû meblağ-ı mevkūf-ı mezbûru redden imtinâ‘ edip i‘lâ-yı kitâbı tevkī‘-i refî‘-i müstetâbı ile muvakki‘ olan hâkim-i hâsim huzûrunda müterâfi‘ân ve fasl-ı hasma râgıbân olduklarında hâkim-i mûmâ-ileyh -esbağallâhu te‘âlâ ni‘amehû aleyh-dahi cânib-i vakfa nazar edip re’y-i merkūm üzre vakf-ı mezbûrun sıhhatine hükm ettikden sonra vâkıf-ı müşârün-ileyh lâ-zâle beyne emsâlihî müşârün-ileyh semt-i rücû‘da âhar yüzden tulû‘ edip eğerçi hükm-i hâkim ile cümle eimme kavilleri üzre vakfa sıhhat hâsıla oldu. Lâkin pîşvâ-yı kül reh-nümâ-yı seyl İmâm-ı A‘zam ve ekrem ve hümâm-ı akdem ve efhâm Ebû Hanîfe-i Kûfî -cûziye hayrü’l-cezâ ve kûfiye-hazretleri katında sıhhat müstelzim-i lüzûm olmayıp rücû‘ meşrû‘ olmağın vakf-ı mezbûrdan tekrâr rücû‘ eyledim. Meblağ-ı mezbûru mütevellî-i merkūmdan tekrâr taleb ederim dedikde mütevellî-i mezbûr dahi tekrâr cevâba mütesaddî olup eğerçi İmâm-ı A‘zam müşârün-ileyh hazretleri katında sıhhat lüzûm ifâde etmediği ganiy ani’l-beyândır. Lâkin İmâmeyn-i Hümâmeyn hazretleri katlarında sıhhat ve lüzûm tev’emân ve mütelâzımân olup hükm-i sâbık ile vakf-ı mezbûra sıhhat hâsıla olıcak anların re’y-i şerîfleri üzre lüzûmuna dahi hükm taleb ederim deyicek hâkim-i müşârün-ileyh dahi teşyîd-i mebânî-i vakfı evlâ ve ahrâ görüp meblağ-ı mevkūf-ı mezbûrun re’y-i İmâmeyn-i Hümâmeyn üzre lüzûmuna dahi hükm ve hükm-i sâbıkın ahkâm etmekle min ba‘d vakf-ı mezbûr cümleten eimme kavilleri üzre sahîh ve lâzım olup ibtâl ve ta‘tîli adîmü’l-ihtimâl oldu. Femen beddelehû ba‘demâ semi‘ahû fe-innemâ ismühû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm, cerâ zâlike, ve hurrire fi’l-yevmi’r-râbi‘ ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: El-Hâc İsmail Efendi, Mehmed Efendi el-İmâm, İbrahim Ağa b. Ali, Ahmed b. Ebûbekir, Eyüb Çelebi b. Ömer, el-Hâc Mehmed b. Mahmud, Hasan Beşe b. Hamza, Mehmed Bey el-bevvâb.

(İSTANBUL12 - cilt: 16, sayfa: 338 - Hüküm no: 378 - Orijinal metin no: [33a-5])﻿

﻿

﻿

379. Hüküm

Osman Ağa b. el-Hâc Ali on adet menzil odalarını vakfederek vakıf mütevellîliğine azatlı kölesi Kasım b. Abdullah’ı tayin ettiği

Vakfiye Hamd-i mevfûr ve senâ’-i nâ-mahsûr ol vâkıf-ı zât-ı sudûr Rabb-i gafûr Cenâb-ı kibriyâsına muhtas ve maksûrdur ki ibâd-ı müminîn ve imâ-i mü’minâtı zât-ı vildân-ı vücûd ve enhâr ve riyâz ve kusûr olan cennât-ı âliyât içre na‘amâ-i bâkiye va‘di ile mesrûr eyledi. Ve efdal-i salâvât ve ekmel-i tahiyyât ol hâce-i kevneyn ve Resûl-i sakaleyn eşrefü’l-halk ve ahsenü’l-hulk Sultan-ı kātıbe-i enbiyâ ve sipehsâlâr-ı kāfile-i evliyâ hâtemü’n-nebiyyîn Muhammedü’n-nebiyyü’l-ümmiyyü’l-emîn hazretine sezâ-vârdır ki îcâd-ı âleme sebeb-i vücûd-ı şerîfi ve nizâm-ı cihân-bâna bâ‘is-i zât-ı latîfidir ve dahi âl-i ashâbına ki tarîk-i Hakk’a hâdîler ve sebîl-i tevfîke münâdîlerdir ammâ ba‘d işbu sahîfe-i şer‘iyyenin tahrîrine bâ‘is ü bâdî-i vesîka-i enîka-i mer‘iyyenin tastîrine sebeb ve dâ‘î oldur ki mahmiye-i İstanbul’da Aksaray’da Gurebâ Ağası Hüseyin Ağa mahallesinde sâkin Dergâh-ı âlî -dâme merci‘an li’l-e‘âlî- kapıcıbaşılarından iftihârü’l-e‘âlî ve’l-ekâbir müstecmi‘i’l-me‘âlî ve’l-mefâhir, zevi’ş-şâni’r-refî‘ ve’l-kadri’l-aliy Osman Ağa b. el-Hâc Ali mebde’-i fıtratından [34a] müntehâ-yı menziletini tefekkür ve küllü şey’in hâlikün illâ vechehû âyet-i kerîmesinin mazmûnunu tedebbür edip bi’l-âhare inkızâ-i âcâl ile bu der-ağûrdan irtihâl emr-i zarûrî idiğine âbâ vü ecdâdı misâl olup mâ ındeküm yenfidu ve mâ ındellâhi bâkın nass-ı şerîfini itkān ve izâ mâte’l-insânü inkata‘a anhu amelühû illâ an selâsin ilmin yentefe‘u-bihî ev veledin sâlihin yed‘û-leh ev sadâkatin câriyetin, hadîs-i şerîfini îkān eyleyip hâl-i hayâtında li yevmi’l-mî‘âd zâde kesîrü’l-imdâd i‘dâd edip ber mûceb-i nazm-ı kerîm, len tenâlü’l-birre hattâ tünfikū mimmâ tuhibbûne vech-i câ’î üzre vücûh-ı birre ba‘zı emlâkini vakfa câzim olup kâffe-i akārı ve tasarrufâtı câize ve âmme-i takārîr ve teberru‘âtı sıhhati câize olduğu hâlde meclis-i şer‘-i hatîr-i lâzımü’t-tevkīrde vakf-ı âti’l-beyâna li ecli’t-tescîl mütevellî nasb ve ta‘yîn ettiği el-Hâc Mehmed muvâcehesinde ikrâr ve takrîr-i kelâm edip mahalle-i mezbûrede vâki‘ silk-i mülk-i sahîhimde münselik ve münharıt olup tarafeyn kendi mülküm ve bir tarafı ba‘zan Receb mülkü ve ba‘zan mataracı Abdullah Bey mülkü ve bir tarafı tarîk-i âm ile mahdûd her biri sakfı ve havluyu müştemil bir birine muttasıl dokuz bâb tahtânî odalarımı, hasbeten lillâhi te‘âlâ ve taleben li merzâtihî vakf ve haps edip şöyle şart eyledim ki zikr olunan odaların birinde atîkātımdan Nevcivan ve birinde Cinâne ve birinde dahi Bâdısabâ ve birinde Demirhan ve birinde Aşub ve birinde diğer Demirhan ve birinde Üftâde ve birinde Gülistan ve birinde Mâhruhsar sâkine olup mukābelesinde her biri birer Yâsîn-i şerîf ve üçer İhlâs-ı münîf ve birer Fâtiha-i şerîfe tilâvet edip sevâbını rûhuma ihdâ eyleyeler. Ve bunlardan biri fevt oldukda mahlûl olan odasında evlâdı ve evlâd-ı evlâdı ve evlâd-ı evlâd-ı evlâdı batnen ba‘de batnin sâkin olalar. Meşrûtun-lehünneden biri bilâ-veled fevt oldukda, mahlûl olan odasında utekā ve atîkātımdan bir meskene muhtâc kimesne iskân oluna ve ba‘de inkırâz zikr olunan odalar yed-i mütevellî ile hasbemâ ceret bihi’l-âde îcâr oluna, hâsıl olan gallesini beher sene Medîne-i Münevvere -alâ münevverihâ efdalü’t-tahiyye- fukarâsına irsâl oluna ve mu‘takım Kasım b. Abdullah vakf-ı mezbûra hasbî mütevellî olup nezâreti efdalü’l-müderrisîni’l-fihâm Mollazâde Hasan Efendi’ye meşrûta ola ve eğer mürûr-ı eyyâm icrâ-yı şurût müte‘azzir olursa mutlakā fukarâ-yı müslimîne vakf ola deyû şart ve ta‘yîn edip zikr olunan odaları mütevellî-i mezbûra teslîm edip ol dahi tesellüm eyledi dedikde gıbbe’t-tasdîki’ş-şer‘î vâkıf-ı mezbûr inân-ı kelâmını semt-i âhara masrûf kılıp, çün vakf-ı akār imâm-ı muhtâr İmâm-ı A‘zam hazretleri katında sahîh olup lâkin lâzım olmaz. Husûsan vâkıf menâfi‘-i vakfı kendi nefsine şart eylese, İmâm Muhammed -aleyhi’r-rahme- katında bâtıl olmuş olur. Binâ’en alâ zâlik vakfımdan rücû‘ ve sâlifü’z-zikr menzili istirdâd ve mülküme idhâl murâd ederim deyû takrîr-i mâ fi’z-zamîr ettikde, mütevellî-i mezbûr mütesaddî-i cevâb-ı bâ savâb olup eğerçi İmâm-ı A‘zam hazretleri katında vakf-ı akār sahîh ve gayr-ı lâzımdır amma İmâm Muhammed katında teslîm ile’l-mütevellî bulunmağla sahîh ve lâzım olup kavl-i râcih ve müftâ-bih üzre lüzûm sıhhatden münfek olmadığına ekser-i eimme-i Hanefiyye câzimdir. Husûsan İmâm Ebû Yusuf katında vâkıf mücerred vakaftü demekle sıhhat ve lüzûm-ı vakf emr-i mukarrerdir. Ve vâkıf menfa‘at-i vakfı kendi nefsine şart ettiği sûretde butlân-ı vakf eğerçi kavl-i helâl idiği mukarrerdir. Lâkin İmâm Ebû Yusuf bu takdîrce dahi sıhhat ve cevâz-ı vakfa zâhib olmak ile mâ-aleyhi’l-fetvâ anların kavl-i şerîfleri idiği şemsden ezhârdır, Pes bu vakfa butlân gelmez, vechen mine’l-vücûh sıhhat ve lüzûmuna nakz ve halel müterettib olmaz deyû redden imtinâ‘ ve sıhhat ve lüzûm-ı vakfa hükm-i şer‘î talebiyle hâkim-i muvakki‘-i sadr-ı kitâb tûbâ-lehû ve hüsnü me’âb huzûrunda iltimâs-ı hasm-ı mâdde-i nizâ‘ edip müterâfi‘ân olduklarında, hâkim-i mûmâ-ileyh -esbağallâhu te‘âlâ ni‘amehû aleyh-hazretleri dahi bu bâbda te’emmül ve i‘mâl-i fikr-i enîk ve im‘ân-ı nazar-ı dakīk buyurup cânib-i sıhhat-i vakfı evlâ görmekle âlimen bi’l-hilâf beyne’l-eimmeti’l-eslâf alâ kavli men yerâhü mine’l-eimmeti’l-eşrâf evvelen vakf-ı mezbûrun sıhhatine ve sâniyyen lüzûmuna hükm-i sahîh-i şer‘î ve kazâ-i sarîh-i mer‘î kılıp, ba‘de’l-yevm vakf-ı mezbûr bi’l-ittifâk sahîh ve lâzım ve devâm ve te’yîdi müstelzim oldu. Femen beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm, cerâ zâlike, ve hurrire fî selh-i Zilka‘deti’ş-şerîfe li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 341 - Hüküm no: 379 - Orijinal metin no: [33b-1])﻿

﻿

﻿

380. Hüküm

Börekçi el-Hâc Mehmed b. Ahmed’in vefat ettikten sonra techiz-tekfin ve sair hayratı için on bin akçe ayırarak oğlu Ahmed’i vasî tayin ettiği

Vasiyyet Mahmiye-i İstanbul’da Sultan Selim kurbunda Çukurbostan mahallesi sükkânından Börekçi el-Hâc Mehmed b. Ahmed tarafından zikri âtî husûsa vekîl olup Abdülazîz b. Şaban ve Ebûbekir b. Mehmed şehâdetleri ile vekâleti sâbite olan Mehmed b. Halid nâm kimesne meclis-i şer‘-i hatîrde bi’l-vekâle takrîr-i kelâm edip müvekkilim mezbûr el-Hâc Mehmed işbu dâr-ı fenâ bî-sebât ve bî-bekā olduğunu mülâhaza edip âlem-i fenâ ve şuhûddan menzili bekā ve halvete rıhlet etmezden mukaddem ba‘zı sadakāt-ı mebrûre inşâsına niyet ve muzâfen ilâ mâ ba‘de’l-mevt şöyle vasiyyet eyledi ki bi emrillâhi te‘âlâ vefât ettikde etyab-ı mâlımdan on bin akçe ifrâz olunup beş bin akçesi techîz ve tekfînime ve bin iki yüz akçesi levâzım-ı defnime ve yevm-i vefâtımda ve ikinci ve üçüncü günlerde mu‘tâd üzre tabh olunacak ta‘âma sarf oluna ve altı yüz akçesi iskāt-ı salâtıma ve yüz telkīnim için ve yüz akçe dahi gāsilime verile ve yedinci ve kırkıncı günlerde ve senede beşer yüz akçe harc olunup rûhum için ta‘âm tabh oluna. Ve Çukurbostan İmâmı Ali Efendi’ye meblağ-ı mezbûrun bin beş yüz akçesi verilip ol dahi mukābelede bir senede on beş hatm-i şerîf rûhum için tilâvet eyleye deyû vasiyyet ve tenfîzi için işbu kebîr oğlu Ahmed’i vasiyy-i muhtâr nasb ve ihtiyâr eyledi dedikde ol dahi vesâyet-i mezbûreyi kabûl ve merâsimini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Ali Efendi el-İmâm, Mehmed Çelebi b. Ali el-Müezzin, Bayram b. Mustafa, Ali b. Ahmed, Mehmed b. Ahmed, Şükrullah b. Mustafa, Ebûbekir b. Mehmed, Bayram Beşe b. Mehmed.

(İSTANBUL12 - cilt: 16, sayfa: 343 - Hüküm no: 380 - Orijinal metin no: [34a-1])﻿

﻿

﻿

381. Hüküm

Hüseyin Ağa b. Mehmed Ağa’nın Kasap Zülfikār b. Mustafa’da kira bedelinden olan alacağının ödenmesi

İkrâr-ı deyn Mahmiye-i İstanbul’da Şehzâde Sultan Mehmed Hân câmi‘-i şerîfi kurbunda Emin Nûreddin mahallesinde sâkin Hüseyin Ağa b. Mehmed Ağa nâm sagīrin kıbel-i şer‘den mansûbe vasîsi olan işbu bâ‘isü’l-kitâb fahrü’l-akrân Mehmed Ağa b. Ahmed mahfil-i kazâda, kasap tâifesinden Zülfikār b. Mustafa nâm kimesne mahzarında üzerine da‘vâ ve takrîr-i kelâm edip mahmiye-i mezbûrede Büyük Karaman sûkunda vâki‘ sagīr-i mezbûrun mülk-i mevrûsu olan kasap dükkânının müşte’ciri mezbûr Zülfikār zimmetinde yirmi yedi ayda müctemi‘ olan üç bin altı yüz doksan akçenin bin yedi yüz akçesini yedinde ahz u kabz edip bâkī kalan bin dokuz yüz doksan akçesini bi’l-vesâye mezbûr Zülfikār’dan taleb ederim suâl olunsun dedikde gıbbe’s-suâl mezbûr Zülfikâr cevâbında fi’l-hakīka meblağ-ı mezbûrun bin yedi yüz akçesini kendiye def‘ ve teslîm edip ücret-i merkūmeden zimmetimde bin dokuz yüz akçe bâkī kaldı deyû bi tav‘ihî ikrâr etmeğin ikrârı mûcebince bâkī kalan bin dokuz yüz akçeyi vasiyy-i mezbûra edâ ve teslîme mezbûr Zülfikār’a tenbîh birle mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Şükrullah Çelebi b. Mustafa, Abdi Çelebi b. Hüseyin, Baba Resûl b. Rıdvan, Mehmed b. Ramazan, Veli b. Mahmud, Hüseyin b. Ebûbekir.

(İSTANBUL12 - cilt: 16, sayfa: 344 - Hüküm no: 381 - Orijinal metin no: [34a-2])﻿

﻿

﻿

382. Hüküm

Reyhan bt. Abdullah’ın boşandığı eşi Ebubekir Çelebi b. Mehmed’de mehr-i müeccelden olan alacağını tahsil ettiği

İbrâ Mahmiye-i İstanbul’da Samanveren mahallesinde sâkine Reyhân bt. Abdullah nâm hâtun meclis-i şer‘de zevc-i mutallıkı işbu bâ‘isü’l-vesîka Ebûbekir Çelebi b. Mehmed nâm kimesne mahzarında ikrâr ve takrîr-i kelâm edip mezbûr Ebûbekir Çelebi mukaddemâ zevcim olup târih-i kitâbdan beş ay mukaddem talâk-ı selâse ile beni tatlîk eylemiş idi. Mezbûrun hâlâ zimmetinde mütekarrir ve ma‘kūdun-aleyh olan beş bin yüz akçe mehr-i müeccelimi mezbûrun yedinden bi’t-tamâm alıp kabz eyledim ba‘de’l-yevm mezbûr Ebûbekir Çelebi zimmetinde meblağ-ı mezbûr beş bin yüz akçeden bir akçe ve habbe hakkım bâkī kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ aşer min Zilka‘deti’ş-şerîfe li sene 1073.

Şuhûdü’l-hâl: Ahmed Efendi b. Abdurrahman el-İmâm, Hasan Halîfe b. İbrahim el-Müezzin, Seyyid Mehmed Çelebi b. Seyyid Abdurrahim, Abdüllatif b. Mehmed, Ali Beşe b. Osman, Mustafa Çelebi b. Osman er-Râcil, Abdi Çelebi el-Muhzır.

(İSTANBUL12 - cilt: 16, sayfa: 344 - Hüküm no: 382 - Orijinal metin no: [34a-3])﻿

﻿

﻿

383. Hüküm

Sinan Bey b. Mehmed’in İbrahim b. Yusuf’da olan alacağına oğlu Mehmed’in kefil olduğu

Kefâlet Bâ‘isü’l-kitâb Sinan Bey b. Mehmed meclis-i şer‘-i hatîrde İbrahim b. Yusuf muvâcehesinde da‘vâ edip mezbûr İbrahim zimmetinde deyn-i şer‘îden yirmi dört bin akçe hakkım vardır, taleb ederim suâl olunsun dedikde gıbbe’s-suâl mezbûr İbrahim cevâbında fi’l-vâki‘ vech-i mübeyyen üzre müdde‘î-i mezbûre zimmetimde lâzımü’l-edâ yirmi dört bin akçe deynim vardır deyû tâyi‘an ikrâr ve i‘tirâf ettikden sonra mûcebiyle meblağ-ı mezbûru müdde‘î-i mezbûra edâya ba‘de’t-tenbîh, medyûn-ı mezbûrun nefsine ve gaybet ederse meblağ-ı mezbûra oğlu Mehmed nâm kimesne kefâlet-i sahîha-i şer‘iyye ile kefîl oldukdan sonra mezbûr Mehmed’in nefsine dahi İbrahim b. Bektaş nâm kimesne kefîl olmağın mâ hüve’l-vâki‘ gıbbe’t-taleb ketb olundu. Fi’l-yevmi’s-sâdis aşer min Zilka‘deti’ş-şerîfe li sene 1073.

Şuhûdü’l-hâl: Berber Mehmed Çelebi, Osman Çelebi, Ahmed Halîfe, Sâlih Çelebi el-Attâr.

(İSTANBUL12 - cilt: 16, sayfa: 345 - Hüküm no: 383 - Orijinal metin no: [34b-1])﻿

﻿

﻿

384. Hüküm

Hatice bt. Ahmed’in Ahmed Beşe b. Süleyman’dan muhâlaa yoluyla boşandığı

Hul‘ Mahmiye-i İstanbul’da Emir Buhârî mahallesinde sâkine Hatîce bt. Ahmed nâm hâtun meclis-i şer‘-i hatîr-i lâzımü’t-tevkīrde zevci bâ‘isü’l-kitâb Ahmed Beşe b. Süleyman mahzarında tav‘an ikrâr ve i‘tirâf edip mezbûr Ahmed Beşe ile zimmetinde mütekarrir ve ma‘kūdun-aleyh on bin akçe mehr-i müeccelim ve nafaka-i iddet-i ma‘lûmemden fâriğa olup ve me’ûnet-i süknâm dahi kendi üzerime olmak üzre muhâla‘a-i sahîha eylediğimde mezbûr Ahmed Beşe dahi vech-i muharrer üzre olan hul‘ı kabûl ve zevciyyete ve gayra müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Ali Beşe b. Hüseyin, Abdullah b. İbrahim, Receb Beşe b. Seydî, Hasan Beşe b. Hüseyin, Mehmed Ağa b. Sefer, Mahmud Ağa b. ( ), dellâl Ahmed Beşe b. Mehmed, Abdi Çelebi el-Muhzır.

(İSTANBUL12 - cilt: 16, sayfa: 345 - Hüküm no: 384 - Orijinal metin no: [34b-2])﻿

﻿

﻿

385. Hüküm

Fâtıma Hâtun’un eski eşi Hızır b. Hüdâverdi ’de olan alacağını tahsil ettiği

İbrâ Mahmiye-i İstanbul’da Üsküplü mahallesinde sâkine Fâtıma Hâtun meclis-i şer‘-i hatîr-i lâzımü’t-tevkīrde sâbıkan zevci olan râfi‘ü’l-kitâb Hızır b. Hüdâverdi nâm kimesne muvâcehesinde tâyi‘an ikrâr ve takrîr-i kelâm edip târih-i kitâbdan on iki sene mukaddem mezbûr Hızır’a mudârebe tarîki üzre bin akçe def‘ ve teslîm edip ol dahi ba‘de’t-teslîm târih-i kitâba gelince i‘mâl edip asl-ı mal bin akçe ve fâ’ideden benim hisseme sinîn-i mezbûrede dört bin akçe cem‘an beş bin akçe hakkımı mezbûr Hızır’dan da‘vâ etmiş idim hâlâ dört bin akçeyi alıp kabz edip bâkī bin akçe da‘vâsından mezbûr Hızır’ın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: El-Hâc Ali b. Mehmed, Veli b. Mehmed, Ali b. Hızır, Şükrullah b. Mustafa.

(İSTANBUL12 - cilt: 16, sayfa: 346 - Hüküm no: 385 - Orijinal metin no: [34b-3])﻿

﻿

﻿

386. Hüküm

El-Hâc İsmail b. Şahverdi’nin Zarok v. Kirakos aleyhindeki alacak davasından menedildiği

İsbât-ı ibrâ Medîne-i Rodoscuk sâkinlerinden el-Hâc İsmail b. Şahverdi nâm kimesne meclis-i şer‘-i şerîf-i lâzımü’t-teşrîflerin[d]e işbu râfi‘ü’s-sifr Zarok v. Kirakos nâm Ermeni muvâcehesinde üzerine da‘vâ ve takrîr-i kelâm edip mezbûr Zarok ile bakkallık san‘atında şerîkler olup mezbûr Zarok ile akd-i şirket-i mezbûreyi fesh edip hesâblaşdığımızda, asl-ı mâlımdan merkūm Zarok zimmetinde otuz üç bin akçe hakkım zuhûr eyleyip meblağ-ı mezbûrdan on beş bin akçesini merkūm Zarok yedinden ahz u kabz edip on sekiz bin akçe hakkım kalmış idi. Taleb ederim suâl olunsun dedikde gıbbe’s-suâl mezbûr Zarok cevâbında fi’l-vâki‘ müdde‘î-i mezbûr el-Hâc İsmail ile san‘at-ı mezbûrede şerîkler olup ba‘dehû fesh-i akd-i şirket eylediğimizde vech-i muharrer üzre müdde‘î-i mezbûr Hacı İsmail’in benim zimmetimde otuz üç bin akçe hakkı zuhûr edip lâkin meblağ-ı mezbûr otuz üç bin akçenin otuz bir bin akçesi mukābelesinde bin üç yüz vakıyye mum yağı ve iki bin akçesi mukābelesinde kırk keyl buğday def‘ ve teslîm edip ol dahi ahz ve tesellüm edip bu husûsa müte‘allik cemî‘ da‘vâdan zimmetimi ibrâ-i âm ile ibrâ etmiş idi deyû def‘ ile mukābele edicek gıbbe’l-istintâk ve’l-inkâr müdde‘î-i mezbûrdan def‘-i mezbûrunu mübeyyine beyyine taleb olundukda udûl-i ricâlden olup medîne-i mezbûre sâkinlerinden el-Hâc Mustafa b. Ahmed ve Kenan b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ mezbûr Hacı İsmail mezbûr Zarok ile şirket-i mezbûreyi fesh ettiklerinde ba‘de’l-hesâb mezbûr Hacı İsmail’in merkūm Zarok zimmetinde asl-ı maldan otuz üç bin akçe hakkı zuhûr ettikde, merkūm Zarok mezbûr Hacı İsmail’e meblağ-ı merkūm otuz üç bin akçenin otuz bir bin akçesi mukābelesinde bin üç yüz vakıyye mum yağını ve iki bin akçesi mukābelesinde kırk keyl buğday def‘ ve teslîm eyleyip merkūm Hacı İsmail dahi zikr olunan bin üç yüz vakıyye mum yağı ve kırk keyl buğdayı otuz üç bin akçe mukābelesinde alıp kabz edip husûs-ı mezbûra müte‘allik cemî‘ de‘âvîden mezbûr Zarok’un zimmetini huzûrumuzda ibrâ-i âm ile ibrâ eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mezbûr Hacı İsmail da‘vâdan men‘ birle mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Abdünnebî Ağa b. Resûl, Ali Beşe b. Osman Çukadar, Hüseyin Çavuş b. Abdullah el-mübâşir.

(İSTANBUL12 - cilt: 16, sayfa: 346 - Hüküm no: 386 - Orijinal metin no: [34b-4])﻿

﻿

﻿

387. Hüküm

Börekçi El-Hâc Mehmed b. Ahmed’in menzilini büyük oğlu Ahmed’e sattığı

Mülknâme Çukurbostan’da sâkin Börekçi el-Hâc Mehmed b. Ahmed tarafından husûs-ı âti’z-zikre vekîl edip yine Çukurbostan’da sâkin Abdülazîz b. Şaban ve Ebûbekir b. Mehmed şehâdetleri birle vekâleti sâbite olan Mehmed b. Halid nâm kimesne meclis-i şer‘-i hatîrde müvekkili mezbûrun sulbî kebîr oğlu Ahmed nâm kimesne muvâcehesinde bi’l-vekâle ikrâr ve i‘tirâf edip müvekkili mezbûr el-Hâc Mehmed zikr olunan bostanda vâki‘ bir tarafı mezbûr Ahmed mülkü ve bir tarafı ba‘zan el-Hâc Ahmed ve ba‘zan Fâtıma mülkleri ve bir tarafdan merhûm Şeyh Yavsî bahçesine ve bir tarafdan tarîk-i âm ile mahdûd bir bâb tahtânî odayı ve sofayı ve havlu ve kenîfi müştemil mülk menzilini, on iki bin nakd-i fıddî râyicü’l-vakt akçeye oğlu mezbûr Ahmed’e bâtten bey‘ ve teslîm edip ol dahi iştirâ ve tesellüm ve kabûl ettikden sonra semeni olan meblağ-ı mezbûr on iki bin akçeyi tamâmen alıp kabz eyledi ba‘de’l-yevm menzili mezbûr merkūm Ahmed’in mülküdür, keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ gıbbe’t-taleb ketb olundu. Fi’l-yevmi’s-sâmin ve’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Ali Efendi el-İmâm, Mehmed b. Ali el-Müezzin, Bayram b. Mustafa, Ali b. Ahmed, Bayram Beşe b. Mehmed, Mehmed b. Halid, Mehmed b. Ahmed, Şükrullah b. Mustafa el-Hâc Ahmed b. Mahmud.

(İSTANBUL12 - cilt: 16, sayfa: 347 - Hüküm no: 387 - Orijinal metin no: [34b-5])﻿

﻿

﻿

388. Hüküm

Süleyman ve Mustafa ibney Ali’nin menzillerini Alkot v. Niko’ya sattıkları

Mülknâme Vilâyet-i Rumeli’nde Priştina kazâsına tâbi‘ Bıçkı nâm karye sükkânından Süleyman ve Mustafa ibney Ali nâm kimesneler meclis-i şer‘-i hatîr-i lâzımü’t-tevkīrde işbu bâ‘isü’s-sifr Alkot v. Niko nâm zimmî muvâcehesinde her biri ikrâr ve takrîr-i kelâm edip mülk-i mevrûsumuz olup karye-i mezbûrede vâki‘ bir tarafı Hüseyin mülküne ve bir tarafı Damrı nâm zimmî mülküne ve bir tarafı arsa-i hâliyeye ve bir tarafı tarîk-i âma müntehî bir bâb tahtânî oda ve iki kiler [ve] havlu ve kenîfi müştemil mülk menzilimizi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık iki bin beş yüz nakd-i râyic fi’l-vakt akçeye mezbûr Alkot’a tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ol dahi vech-i muharrer üzre iştirâ ve kabûl eyledikden sonra semeni olan meblağ-ı mezbûr iki bin beş yüz akçeyi müşterî-i merkūm Alkot yedinden tamâmen ahz u kabz edip zikr olunan menzili mahallinde kabz ve tasarrufuna mezbûr Alkot’u taslît eyledik dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Zilhicceti’ş-şerîfe li sene 1073.

Şuhûdü’l-hâl: Ahmed Çelebi b. Mehmed, Hasan Beşe b. Osman, Mustafa Beşe b. Rüstem, el-Hâc Ahmed Çelebi, Mehmed Çelebi b. Abdullah, Abdi Çelebi b. Hüseyin, İsmail Çelebi b. Mehmed.

(İSTANBUL12 - cilt: 16, sayfa: 348 - Hüküm no: 388 - Orijinal metin no: [34b-6])﻿

﻿

﻿

389. Hüküm

İbil kadısı Abdülbâki Efendi’nin es-Seyyid Zeynelabidin b. Ahmed Çavuş’a borcu olduğunu kabul ettiği

Mahmiye-i İstanbul’da Emir Buhârî mahallesi sâkinlerinden es-Seyyid Zeynelabidin b. Ahmed Çavuş tarafından deyn-i âti’z-zikri ahz u kabza vekîl olup Seyyid İbrahim Çelebi b. Halil ve Seyyid Sadi Çelebi b. Nurullah nâm kimesneler şehâdetleri ile şer‘an vekâleti sâbite olan Seyyid Şaban b. Mahmud meclis-i şer‘-i hatîrde sâbıkan İbil kadısı [35a] Abdülbâkī Efendi mahzarında üzerine da‘vâ ve takrîr-i kelâm edip cihet-i deyn-i şer‘îden mezbûr Abdülbâkī Efendi zimmetinde müvekkilim mezbûr Seyyid Zeynelabidin’in yüz yirmi beş guruş hakkı olmağın meblağ-ı mezbûru merkūm Abdülbâkī Efendi’den bi’l-vekâle taleb ederim suâl olunsun dedikde gıbbe’s-suâl mezbûr Abdülbâkī Efendi [cevâbında] müvekkili mezbûra yüz yirmi beş guruş deyni olduğunu ikrâr etmeğin mûcebince meblağ-ı mezbûru vekîl-i merkūma edâya tenbîh birle mâ vaka‘a bi’t-taleb ketb olundu. Fi’l-yevmi’s-sânî min Zilka‘deti’ş-şerîfe li sene 1073.

Şuhûdü’l-hâl: Keşfî Mustafa Efendi, Kadri Çelebi, Abdi Çelebi b. Hüseyin, Şükür Beşe b. Mustafa, Mehmed b. Ramazan, Muharrem b. Abdullah.

(İSTANBUL12 - cilt: 16, sayfa: 348 - Hüküm no: 389 - Orijinal metin no: [34b-7])﻿

﻿

﻿

390. Hüküm

Abdullah Çelebi b. Abdullah’ın para vakfı ve mütevellî olarak Mehmed Çelebi b. Abdullah’ı tayini

Vakfiye Elhamdü lillâhi’l-vâkıfı alâ zamâ’iri’l-ibâd ve’s-salâtü alâ resûlihî Muhammedin ve âlihi’l-emcâd ve men tebi‘ahüm ilâ yevmi’l-haşr ve’l-mî‘âd ammâ ba‘d işbu kitâbın tahrîrine bâ‘is oldur ki mahmiye-i İstanbul’da Altıpoğaça mahallesi ahâlîsinden Abdullah Çelebi b. Abdullah nâm sâhibü’l-hayr meclis-i şer‘de zikri âtî vakfına li ecli’t-tescîl mütevellî nasb eylediği Mehmed Çelebi b. Abdullah mahzarında tav‘an ikrâr edip etyab-ı mâlımdan iki bin akçe ihrâc ve hasbeten lillâhi te‘âlâ vakfedip şöyle şart eyledim ki meblağ-ı mezbûr beher sene yed-i mütevellî ve rehn-i kavî ve kefîl-i melî ile on’u on bir buçuk hesâbı üzre irbâh olunup hâsıl olan gallesi Hacı Receb nâm kimesnenin vakfı olup mahalle-i merkūmede vâki‘ lede’l-ahâlî ma‘lûmü’l-hudûd müte’ehhilîn odalarının dâhilinde olan mâ-i cârînin yolu ta‘mîr ve termîmine sarf oluna ve fazla kalır ise yed-i mütevellîde hıfz olunup yine ol su yolunun meremmeti lâzımesine sarf oluna ve mezbûr Mehmed Çelebi vakf-ı mezbûra hasbî mütevellî ola ba‘de vefâtihî ol odalarda sâkin olan müste’cirlerin aslahı olan kimesne hasbî mütevellî ola ve mahmiye-i merkūmede hâkimü’ş-şer‘ olanlar hasbî nâzır ola ve mürûr-ı eyyâm ile şurût-ı mezkûreye ri‘âyet müte‘azzire olursa mutlakā fukarâ-yı müslimîne sarf oluna deyû meblağ-ı mezbûru mütevellî-i merkūm Mehmed Çelebi’ye teslîm ve mezbûr Mehmed Çelebi dahi bi’t-tevliyye vakfiyet üzre tesellüm eyledi deyip mütevellî-i mezbûr dahi vâkıf-ı mezbûru kelimât-ı meşrûhasında tasdîk eyledikden sonra vâkıf-ı mezbûr mütevellî-i merkūm muvâcehesinde takrîr-i kelâm edip vakf-ı nukūd eimme-i selâse re’yleri üzre bâtıl ve zımnında olan şurût ve kuyûd sıhhatden âtıla olmağla vakf-ı mezbûrdan rücû‘ edip meblağ-ı mezbûru mütevellî-i merkūmdan istirdâd ederim dedikde mütevellî-i mezbûr cevâba mütesaddî olup fi’l-hakīka vakf-ı nukūd ınde’l-eimmeti’s-selâse bâtıldır. Lâkin İmâm Züfer’den İmâm Ensârî rivâyeti üzre sahîh ve câizdir deyip meblağ-ı mezbûru redden imtinâ‘ edip i‘lâ-yı kitâb-ı muvakki‘ olan hâkim-i hâsim huzûrunda müterâfi‘ân ve fasl u hasma tâlibân olduklarında, hâkim-i müşârün-ileyh dahi cânib-i vakfa nazar edip re’y-i imâm-ı mûmâ-ileyh üzre vakf-ı mezbûrun sıhhatine hükm ettikden sonra, vâkıf-ı mezbûr semt-i rücû‘a âhar yüzden tulû‘ edip eğerçi hükm-i hâkim ile cümle eimme kavilleri üzre vakfa sıhhat hâsıla oldu. Lâkin pîşvâ-yı kül [ve] reh-nümâ-yı sübül İmâmı A‘zam Ebû Hanîfe-i Kûfî hazretleri katında sıhhat lüzûmu müstelzim olmayıp rücû‘ meşrû‘ olmağın vakf-ı mezbûrdan tekrâr rücû‘ eyledim, meblağ-ı merkūmu mütevellî-i mezbûrdan taleb ederim dedikde mütevellî-i merkūm dahi tekrâr cevâba tesaddî edip eğerçi İmâm-ı A‘zam hazretleri katında sıhhat lüzûm ifâde etmez, lâkin İmâmeyn-i hümâmeyn hazretleri katında sıhhat ve lüzûmu mütelâzımân olup hükm-i sâbık ile vakf-ı mezbûrda sıhhat hâsıla olıcak anların re’y-i şerîfleri üzre lüzûm dahi hâsıl olmuşdur lüzûmuna hüküm taleb ederim dedikde hâkim-i müşârün-ileyh dahi teşyîd-i mebânî-i vakfı evlâ ve ahrâ görüp meblağ-ı mevkūf-ı mezkûru re’y-i imâmeyn üzre lüzûmuna dahi hükm ve hükm-i sâbıkını ihkâm etmekle min ba‘d vakf-ı mezbûr cümle eimme kavilleri üzre sahîh ve lâzım olup ibtâl ve ta‘tîli adîmü’l-ihtimâl oldu. Femen beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm, cerâ zâlike ve hurrire fi’l-yevmi’l-ışrîn min Zilka‘deti’ş-şerîfe li sene 1073.

Şuhûdü’l-hâl: Hüseyin Çavuş b. Abdullah el-Mübâşir, Mehmed Çelebi b. Habîb, İbrahim Çelebi b. el-Hâc Ahmed, Receb Çelebi el-Müezzin, Mehmed Çelebi b. Halil, dellâl Hüseyin Çelebi, Yusuf b. Abdullah, Mehmed b. Mustafa, Mehmed Çelebi b. Ali, Rıdvan b. Abdullah, Ebûbekir b. Mustafa, Hasan b. Abdullah, Bayram Beşe b. Sâlih, Ahmed Çelebi kethüdâ-yı muhzırân, Abdi Çelebi el-Muhzır, Şükür Bey el-Muhzır, Baba Resûl el-Muhzır, Mehmed b. Ramazan.

(İSTANBUL12 - cilt: 16, sayfa: 349 - Hüküm no: 390 - Orijinal metin no: [35a-1])﻿

﻿

﻿

391. Hüküm

Pehlivan Musa b. İbrahim’in para vakfı mütevellî olarak Mehmed Çelebi b. Abdullah’ı tayini

Vakfiye Ve kezâlik yine Altıpoğaça mahallesi ahâlîsinden Pehlevan Musa b. İbrahim nâm sâhibü’l-hayr meclis-i şer‘de zikri âtî vakfına li ecli’t-tescîl mütevellî nasb eylediği Mehmed Çelebi b. Abdullah mahzarında tav‘an ikrâr edip etyab-ı mâlımdan iki bin akçe ihrâc ve hasbeten lillâhi te‘âlâ vakfedip şöyle şart eyledim ki meblağ-ı mezbûr beher sene yed-i mütevellî ve rehn-i kavî ve kefîl-i melî ile irbâh olunup hâsıl olan gallesi Hacı Receb nâm kimesnenin vakfı olup mahalle-i merkūmede vâki‘ lede’l-ahâlî ma‘lûmü’l-hudûd müte’ehhilîn odalarının dâhilinde olan mâ-i cârînin yolu ta‘mîr ve termîmine sarf oluna ve fazla kalırsa ( ) ilâ âhiri’l-vakfiye, cerâ zâlik. Ve hurrire fi’l-yevmi’l-ışrîn min Zilka‘deti’ş-şerîfe li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 350 - Hüküm no: 391 - Orijinal metin no: [35a-2])﻿

﻿

﻿

392. Hüküm

Müezzin Ahmed Çelebi vakfı mütevellîliğine el-Hâc Muslu b. Sinan’ın tayin edilmesi

Nasb-ı mütevellî Mahmiye-i İstanbul’da Eyyûb-i Ensârî kapısı kurbunda olan Müezzin Ahmed Çelebi vakfına yevmî iki akçe vazîfe ile mütevellî olan İbrahim Hoca üzerine lâzım olan hıdemât-ı vakfı görmeğe kādir olmadığından mâ‘adâ mal-ı vakfı izâ‘at eylediği ve el-Hâc Muslu b. Sinan nâm kimesne sâlih ve deyyin ve hıdemât-ı tevliyyeti görmeğe kādir olduğu mahallesi ahâlîsinden zeyl-i kitâbda isimleri mastûr müslimîn haberleri ile sâbit ve zâhir olmağın mezbûr İbrahim Hoca azl ve hâfızü’l-kitâb mezbûr el-Hâc Muslu vazîfe-i merkūmesiyle vakf-ı mezbûra kıbel-i şer‘den mütevellî nasb ve ta‘yîn olundukda ol dahi tevliyyeti mezbûreyi kabûl ve hıdemâtını edâya ta‘ahhüd etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mustafa Efendi b. Hamîd el-İmâm, Mustafa Beşe b. Ebûbekir, Ali Çelebi b. Mustafa, Mustafa Çelebi b. Abdullah, Sinan Çelebi b. Süleyman.

(İSTANBUL12 - cilt: 16, sayfa: 351 - Hüküm no: 392 - Orijinal metin no: [35a-3])﻿

﻿

﻿

393. Hüküm

Ali Bey b. Kasım’ın Yakup Ağa vakfına borcu olduğunu kabul ettiği

İkrâr bi’d-deyn Mahmiye-i İstanbul’da Akbıyık mahallesi sâkinlerinden olup mahmiye-i mezbûrede merhûm Yakub Ağa vakfına hâlâ mütevellî olan Süleyman Ağa b. Abdullah meclis-i şer‘-i şerîfde Ali Bey b. Kasım mahzarında üzerine da‘vâ ve takrîr-i kelâm edip mezbûr Ali Bey zimmetinde vakf-ı mezbûr akārâtından olup medîne-i Üsküdar müzâfâtından kasaba-i Beykoz’da vâki‘ icâre-i mu‘accele ve yevmî bir akçe ücret-i müeccele ile mutasarrıf olduğu ma‘lûmü’l-hudûd bir bâb debbâğhânenin ücret-i müeccelesinden yedi senede müctemi‘ olan iki bin beş yüz yirmi akçe icâreyi mezbûr Ali yedinden taleb ederim suâl olunup alıverilmesi matlûbumdur dedikde gıbbe’s-suâl mezbûr Ali Bey cevâbında fi’l-vâki‘ cihet-i mezbûrdan vakf-ı mezbûra zimmetimde üzerime edâsı lâzım iki bin beş yüz yirmi akçe deynim vardır deyû bi tav‘ihî ikrâr ve i‘tirâf etmeğin [35b] ikrârı mûcebince iki bin beş yüz yirmi akçeyi mütevellî-i mezbûr Süleyman Ağa’ya edâ ve teslîme mezbûr Ali Bey’e tenbîh birle mâ vaka‘a bi’t-taleb ketb olundu. Fi’l-yevmi’s-sâdis aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Hasan Bey b. İsmail, Hasan Bey b. Bayram, Abdi Bey b. Hüseyin, Zeki Bey b. Mahmud, Resûl Bey b. Rıdvan.

(İSTANBUL12 - cilt: 16, sayfa: 351 - Hüküm no: 393 - Orijinal metin no: [35a-4])﻿

﻿

﻿

394. Hüküm

Sâliha bt. Mehmed’in Mustafa Çelebi b. Murtaza’dan muhâlaa yoluyla boşandığı

Hul‘ Mahmiye-i İstanbul’da Nişancı Paşa mahallesinde sâkine Sâliha bt. Mehmed nâm hâtun mahfil-i kazâda, zevci işbu bâ‘isü’l-kitâb Mustafa Çelebi b. Murtaza mahzarında ikrâr ve takrîr-i kelâm edip zevcim mezbûr Mustafa Çelebi zimmetinde mütekarrir ve ma‘kūdun-aleyh olan sekiz yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Mustafa Çelebi ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika cemî‘ de‘âvîden her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Abdi Çelebi b. Hüseyin, Mehmed b. Mustafa, Pîrî Bey b. Hüseyin, Veli Bey b. Mahmud, Baba Resûl b. Rıdvan, Mehmed el-Muhzır, Hasan Beşe ve gayruhüm.

(İSTANBUL12 - cilt: 16, sayfa: 352 - Hüküm no: 394 - Orijinal metin no: [35b-1])﻿

﻿

﻿

395. Hüküm

Arapkir’in Gömüh köyünden Karabaş v. Havret ve oğlu Sahak’ın cizyelerini ödedikleri

Kabz-ı cizye Vilâyet-i Anadolu’da Arabgir kazâsına tâbi‘ Gömüh nâm karye re‘âyâsı olan zimmî tâifesinin cizyelerin cem‘ ve tahsîl ve taraf-ı mîrîye edâ ve teslîme taraflarından vekîl-i müseccelleri olan yine tâife-i mezbûreden İlyelik v. Bağdasar nâm zimmî meclis-i şer‘de Karabaş v. Havret ve mezbûrun oğlu Sahak nâm zimmîler muvâcehelerinde ikrâr ve takrîr-i kelâm edip mezbûrların târih-i kitâb senesine düşen cizyeleri için mezbûrların her birlerinden yüz ellişer akçe ki cem‘an üç yüz akçe olur mezbûrların yedlerinden ahz u kabz eyledim, mezbûrların cizyelerinden zimmetlerinde bir akçe kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mehmed Çelebi b. Abdullah, Şükür Beşe b. Mustafa, Abdi Çelebi b. Hüseyin, Veli b. Mahmud, Mehmed b. Ramazan, Resûl b. Rıdvan, Pîrî b. Hüseyin.

(İSTANBUL12 - cilt: 16, sayfa: 352 - Hüküm no: 395 - Orijinal metin no: [35b-2])﻿

﻿

﻿

396. Hüküm

Vefat eden Todoli v. Nikola’nın oğlu Oskoli’nin Yani aleyhindeki miras davasında sulh olduğu

Sulh Medîne-i Ebâ Eyyûb-i Ensârî kurâsından Kaleköy nâm karyede sâkin olup hâlik olan Todoli v. Nikola nâm zimmînin sulbî kebîr oğlu Oskoli nâm zimmî meclis-i şer‘de li ebeveyn karındaşı Yani zimmî muvâcehesinde tav‘an ikrâr ve takrîr-i kelâm edip babam hâlik-i mezbûrun terekesinden mezbûr Yani yedinde olan lede’l-ahâlî ma‘lûmü’l-hudûd yel değirmeninden hisse-i mu‘ayyenemi ve vâlidem Ezmerağda terekesinden mezbûr yedinde olan lede’l-ahâlî ma‘lûmü’l-hudûd mülk bir kıt‘a bağda dahi hisse-i mu‘ayyenemi mezbûrdan da‘vâ eylediğimde mezbûr dahi vâlidem ol menzil ve dükkân ve oda ve bağı sıhhatinde on iki bin akçeye kendiye bey‘ ve teslîm ve kabz-ı semen ve babam hâlik-i mezbûrun Vidoz Bahçesi vakfına olan yetmiş beş riyâlî guruş deyn-i müsbeti mukābelesinde mütevellîsi olan İbrahim Usta yedinde rehin olan mârrü’z-zikr değirmenden gayrı ism-i mal ıtlâk olunur nesnesi olmamağla, mütevellî-i mezbûr İbrahim Usta sâir verese ma‘rifeti ile sekiz bin akçeye bana bey‘ ve teslîm ve semenini deyn-i mezbûr için yedinden alıp kabz eyledi hâlâ emlâk-i mezbûrenin cümlesi mülk-i müşterâsıdır deyû da‘vâ-yı def‘ eyledikde ben dahi inkâr edip ol dahi ikāmet-i beyyine sadedinde iken vesâtat-ı muslihîn ile da‘vâ-yı merkūmeden an inkâr mezbûr Yani ile beş bin beş yüz akçe ve yirmi keyl buğday üzerine sulh olup ol dahi sulh-ı mezbûru kabûl ve bedel-i sulh olan meblağ-ı mezbûr ile yirmi keyl buğdayı yedinden alıp kabz edip da‘vâ-yı merkūmeden mezbûrun zimmetini ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilka‘de li sene 1073.

Şuhûdü’l-hâl: Hüseyin Efendi el-Brusî, Ahmed Çelebi b. Mahmud, Ahmed Çelebi b. Ali Serbölük, Abdi Çelebi el-Muhzır, Keşfî Mustafa Efendi el-Kâtib, el-Hâc Veli b. Ali Serbölük, Baba Resûl el-Muhzır, Mehmed b. Ramazan.

(İSTANBUL12 - cilt: 16, sayfa: 353 - Hüküm no: 396 - Orijinal metin no: [35b-3])﻿

﻿

﻿

397. Hüküm

Rahip Lataroz v. Yorgi Gürcü asıllı kölesi Yorgi v. Yani’yi azat ettiği

Itâknâme Mahmiye-i İstanbul hısnı ebvâbından Fenerkapısı dâhilinde Abdi Subaşı mahallesi sükkânından Lataroz v. Yorgi nâm râhib meclis-i şer‘-i şerîf-i lâzımü’t-teşrîfde, kendiye rıkkını mu‘terif olan işbu açık kaşlı, kara gözlü, uzun boylu Gürciyyü’l-asl bâ‘isü’s-sifr Yorgi v. Yani nâm abd-i memlûkümü lâ li ivazın âcil ve lâ li garazin âcil tahrîr ve i‘tâk ve silk-i ahrâr-ı asliyyîne idrâc ve ilhâk eyledim ba‘de’l-yevm mezbûr Yorgi sâir asliyyîn gibi hür olup üzerinde velâdan gayrı hakkım kalmadı dedikde mâ vaka‘a ketb olundu. Fi’l-yevmi’l-ışrîn min Zilhicce li sene 1073.

Şuhûdü’l-hâl: Muharrem b. Abdullah, Hasan b. Bayram, Mehmed b. Ramazan, Resûl b. Rıdvan, Mehmed Çelebi b. Abdullah, Yani v. Yorgi, Ralu v. Lefter, Gayiz v. Dimitri, Moraldi v. Dimitri.

(İSTANBUL12 - cilt: 16, sayfa: 353 - Hüküm no: 397 - Orijinal metin no: [35b-4])﻿

﻿

﻿

398. Hüküm

Ayşe bt. Mehmed’in menzil ve müştemilatını eşi İsmail b. Musa’ya sattığı

Mülknâme İstanbul’da Derviş Ali mahallesinde sâkine Ayşe bt. Mehmed nâm hâtun tarafından husûs-ı âti’z-zikre vekîl olup zâtı bi’l-ma‘rifeti’ş-şer‘iyye ârifân Ali Efendi b. Ahmed el-Müderris ve Mehmed Çelebi b. Ahmed er-Râcil şehâdetleri ile vekâleti sâbite olan mahalle-i merkūme imâmı Mehmed Efendi b. Abdullah meclis-i şer‘-i hatîr-i lâzımü’t-tevkīrde zevci hâfızü’l-kitâb İsmail b. Musa nâm kimesne mahzarında bi’l-vekâle ikrâr ve takrîr-i kelâm edip müvekkilemin mülkü olup mahalle-i merkūmede vâki‘ bir tarafı Mehmed Efendi mülküne ve bir tarafı hammâmî Ali Çelebi mülküne ve bir tarafı ba‘zan Osman Efendi ve ba‘zan Solak Mehmed Çelebi mülküne ve bir tarafı tarîk-i âma müntehî iki bâb tahtânî oda ve bir sofa ve iki fevkānî odayı ve bir sofa ve bi’r-i mâ ve muhavvatayı ve kenîfi ve cüneyneyi müştemil menzillerini safka-i vâhide ile zevci mezbûr İsmail’e otuz bin akçeye bâtten bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr otuz bin akçeden dört bin akçesi alıp kabz edip bâkī kalan yirmi altı bin akçesi mezbûre deyni olan yirmi altı bin akçeye takās eyledikde merkūm İsmail dahi takāss-ı mezbûru kabûl eyledi. Min ba‘d zikr olunan menziller, mezbûr İsmail’in mülkü olup keyfe mâ yeşâ’ ve yahtâr tasarruf eylesin dedi dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Zilhicce li sene 1073.

Şuhûdü’l-hâl: Mehmed Ağa b. Mahmud sermuhzırân, Hüseyin Efendi el-Brusî, Ahmed Çelebi b. Mahmud kethüdâ-yı muhzırân, Şükür Bey b. Mustafa, Abdi Çelebi el-Muhzır.

(İSTANBUL12 - cilt: 16, sayfa: 354 - Hüküm no: 398 - Orijinal metin no: [35b-5])﻿

﻿

﻿

399. Hüküm

Ayşe bt. Mehmed’in bazı eşyalarını eşi İsmail b. Musa’ya sattığı

Bey‘-i eşyâ Mahmiye-i İstanbul’da Derviş Ali mahallesinde sâkine Ayşe bt. Mehmed nâm hâtun tarafından husûs-ı âtîye vekîl olup mezbûreyi ma‘rifet-i şer‘iyye ile ârifân Ali Efendi b. Ahmed el-Müderris ve Mehmed Çelebi b. Ahmed er-Râcil şehâdetleri ile vekâleti sâbite olan mahalle-i merkūme imâmı Mehmed Efendi b. Abdullah meclis-i şer‘-i hatîr-i lâzımü’t-tevkīrde zevci hâfızü’l-kitâb İsmail b. Musa mahzarında bi’l-vekâle ikrâr ve takrîr-i kelâm edip müvekkilemin mülkü olan dört aded döşek ve üç minder ve iki kumaş yastık ve iki yemeni yastık ve iki beledî yastık ve iki yorgan ve dört tencere ve beş sahan ve iki hamam tası ve bir gül kutusu ve bir muhayyer ferâce ve bir alaca ve bir boğası ve mükemmel hamam rahtı ve bir köhne yeşil atlas yen ve bir boğça ve iki sepet sandığı ve bir bakır tava ve bir bakraç ve bir kevgir kepçe ve bir köhne ihrâm ve üç köhne yüz yasdığı ve bir köhne tahta sandık ve bir güğüm ve bir cüllâh destgâhı ve ma‘lûmü’z-zirâ‘ üstübü

(İSTANBUL12 - cilt: 16, sayfa: 355 - Hüküm no: 399 - Orijinal metin no: [35b-6])﻿

﻿

﻿

400. Hüküm

Ayşe bt. Hüseyin’in Hasan b. İbrahim’den muhâlaa yoluyla boşandığı

Hul‘ Mahmiye-i İstanbul’da Mesih Paşa mahallesi sâkinelerinden Ayşe bt. Hüseyin meclis-i şer‘de zevci Hasan b. İbrahim mahzarında ikrâr ve takrîr-i kelâm edip zevcim mezbûr Hasan zimmetinde mütekarrir ve ma‘kūdun-aleyh olan bin üç yüz akçe mehr-i müeccelim ve nafaka-i iddet-i ma‘lûmem ve me’ûnet-i süknâm dahi kendi üzerime olmak üzre zevcim mezbûr ile muhâla‘a-ı sahîha-i şer‘iyye ile muhâla‘a eyledim. Ol dahi hul‘-ı mezbûru kabûl eyledikden sonra zevciyyete ve gayra müte‘allika cemî‘ da‘vâdan her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Zilhicceti’ş-şerîfe li sene 1073.

Şuhûdü’l-hâl: Şükür Beşe b. Mustafa, Abdi Çelebi b. Hüseyin, Baba Resûl b. Rıdvan, Mehmed b. Ramazan, Veli b. Mahmud.

(İSTANBUL12 - cilt: 16, sayfa: 355 - Hüküm no: 400 - Orijinal metin no: [36a-1])﻿

﻿

﻿

401. Hüküm

Şaban b. Ahmed’in Süleyman b. Mehmed’e borcu olduğunu kabul ettiği

İkrâr-ı deyn Pazarcı tâifesinden râfi‘ü’l-kitâb Süleyman b. Mehmed meclis-i şer‘-i hatîrde yine tâife-i mezbûreden Şaban b. Ahmed muvâcehesinde üzerine da‘vâ edip merkūm Şaban benim dükkândan akçem zâyi‘ oldu, sen ahz eyledin deyû benden bi gayri hakkın bin yedi yüz akçem aldı. Taleb ederim suâl olunsun dedikde gıbbe’s-suâl mezbûr Şaban cevâbında müdde‘î-i mezbûrdan bi gayri hakkın bin iki yüz altmış beş akçe alıp kabz ettiğini ikrâr edip ziyâdeyi münkir olıcak müdde‘î-i mezbûr ziyâdeyi beyyineye havâle olundukdan sonra ikrâr eylediği meblağ-ı mezbûr bin iki yüz altmış beş akçeyi müdde‘î-i mezbûra edâya mezbûr Şaban’a tenbîh olunup mâ vaka‘a gıbbe’t-taleb ketb olundu. Fi’l-yevmi’s-sâbi‘ min Zilhicceti’ş-şerîfe li sene 1073.

Şuhûdü’l-hâl: El-Hâc Ahmed b. Mahmud, Ahmed Çelebi b. Ali ed-Dâ‘î, Şükrullah b. Mustafa, Abdi Çelebi b. Hüseyin, Baba Resûl b. Rıdvan, Osman b. Abdullah, Mustafa b. İsâ.

(İSTANBUL12 - cilt: 16, sayfa: 356 - Hüküm no: 401 - Orijinal metin no: [36a-2])﻿

﻿

﻿

402. Hüküm

Manuk v. Melkon’un, semerci Murad v. Gazar’da alacağı olduğu iddiasını şahitlerle ispat ettiği

İsbât-ı deyn Mahmiye-i İstanbul’da Vâlide Sultan Hânı’nda sâkin hâmilü’s-sifr Manuk v. Melkon nâm Ermeni dîvân-ı kāimmakām-ı sadr-ı a‘zamîde akd olunan meclis-i şer‘-i hatîrde mahmiye-i mezbûrede Kefeli mahallesinde sâkin Semerci Murad v. Gazar Ermeni muvâcehesinde üzerine da‘vâ ve takrîr-i kelâm edip târih-i kitâbdan iki buçuk sene mukaddem mecmû‘u iki yük akçe olmak üzre mezbûr Semerci Murad’a her kesesi kırk bin akçeden beş kese hurda akçe ikrâz ve teslîm ol dahi iktirâz ve yedimden kabz eylemiş idi hâlâ meblağ-ı mezkûru mezbûrdan taleb ederim suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda udûlden olup hân-ı mezbûr ahâlîsinden Zakarya v. Asadur ve Sefer v. Kirakos nâm Ermeniler meclis-i şer‘a li ecli’ş-şehâde hâzırân olup istişhâd olunduklarında, fi’l-vâki‘ mezbûr Manuk târih-i kitâbdan iki buçuk sene mukaddem mezbûr Semerci Murad’a mecmû‘u iki yük akçe olmak üzre huzûrumuzda beş kese hurda akçe ikrâz ve teslîm edip ol dahi iktirâz ve yedinden ahz u kabz eyledi biz bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şâhidân-ı mezbûrânı tezkiyye için cânib-i şer‘den Mevlânâ Abdülkādir Efendi ta‘yîn ve irsâl olunup ol dahi mahalline varıp şâhidân-ı mezbûrânın keyfiyeti hâllerinden suâl eylediğinde, hân-ı mezbûr ahâlîsinden el-Hâc Hüseyin b. İbrahim ve el-Hâc Hüseyin b. el-Hâc Mansur ve Ali Çelebi b. el-Hâc Veli ve Mehmed Çelebi b. Abdullah ve Mustafa Çelebi b. Mehmed ve Osman Çelebi b. Abdullah ve Murad v. Manuk ve Karagöz v. Hürmüz ve Avkeri v. Tenur? ve Minas v. Allahverdi ve Sahak v. Mardiros ve Hovsep v. Laçin ve İhtiyar v. Papa Avakim ve Karabet v. Şahruz ve Vartan v. Nikogos ve Mikail v. Beyler nâm kimesneler, şâhidân-ı mezbûrânın âdiller olup makbûlü’ş-şehâde olduklarını alâ tarîki’ş-şehâde haber verdiklerinde Mevlânâ-yı mezbûr keyfiyeti hâli mahallinde tahrîr, ba‘dehû ma‘an irsâl olunan Yusuf b. Mehmed ile meclis-i şer‘a gelip alâ vukū‘ihi ihbâr eylediklerinde şâhidân-ı mezbûrânın şehâdetleri makbûle olmağın mûcebince meblağ-ı mezbûr iki yük akçeyi müdde‘î-i mezbûra edâ ve teslîme mezbûr Semerci Murad’a tenbîh birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Oruc Çavuş b. Abdullah, Şâhin Çavuş el-Mübâşir, Abdülgani Ağa kethüdâ, Mehmed Ağa b. Mahmud sermuhzırân, Ali Beşe b. Osman.

(İSTANBUL12 - cilt: 16, sayfa: 356 - Hüküm no: 402 - Orijinal metin no: [36a-3])﻿

﻿

﻿

403. Hüküm

Hâkim’in, Yusuf Ağa b. Abdülvehhab’ı, Ömer ve Ahmed adlı küçüklere vasî atadığı

Vesâyet İşbu hüccet-i şer‘iyyenin üzerinde imzâsı bulunan hâkim, hâfız-ı hâze’l-kitâb Yusuf Ağa b. Abdülvehhab nâm kimseyi, medîne-i Hamîd’de bundan akdem vefât eden Ali Çavuş nâm kimsenin Ömer ve Ahmed nâm sagīr oğullarının hıfz-ı hâlleri ve babalarından kendilerine intikāl eden mallarının zabtı için vasî nasb etti. O da vesâyet-i mezbûreyi kabul edip hizmeti lâzımesini edâyı ta‘ahhüd etti. Cerâ zâlike ve hurrire fi’l-yevmi’s-sânî ve’l-ışrîn min Zilhicce eş-şerîfe sene 1073.

Şuhûdü’l-hâl: Mehmed Efendi b. Abdurrahman, el-Hâc Mehmed b. Hüseyin, Hüseyin Beşe b. Ali, Abdi Çelebi b. Hüseyin, Ömer Efendi b. İsmail, Şükür Beşe b. Mustafa, Sofu Mehmed Efendi el-Kâtib

(İSTANBUL12 - cilt: 16, sayfa: 357 - Hüküm no: 403 - Orijinal metin no: [36a-4, Arapça])﻿

﻿

﻿

404. Hüküm

Kadı Sadi vakfına ait harabe fırının yeniden inşâsı keşfi

Keşf-i fırın Mahmiye-i İstanbul’da el-Hâc Muhyiddin mahallesi sükkânından Mehmed b. Musa meclis-i şer‘-i hatîrde takrîr-i kelâm ve bast-ı merâm edip mahalle-i mezbûrede vâki‘ merhûm Kadı Sadi vakfından olup vakf-ı mezbûra intimâ ile tahdîd ve tavsîfden müstağnî Hamal oğlu Fırını demekle ma‘rûf fırın yıkılıp harâb olmağla kimesne tâlib olmamağla nice zamân hâlî ve mu‘attal kalmış idi hâlâ vakf-ı mezbûr mütevellîsi olan işbu İbrahim Çelebi b. Abdullah ücreteyn-i ma‘lûmeteyn ile zikr olunan harâbe fırını bana îcâr ve teslîm eyleyip mu‘accelesine mahsûb olmak üzre müceddeden binâya izin vermişdir. Cânib-i şer‘den üzerine varılıp vakf-ı mezbûrun nukzu tahmîn-i sahîh ile tahmîn olunmak matlûbumdur dedikde savb-ı şer‘den Mevlânâ Abdülbâkī Efendi ile Hâssa mi‘mârlarından Ali Beşe b. Abdullah irsâl olunup anlar dahi zikr olunan fırın üzerine varıp zeyl-i kitâbda muharrerü’l-esâmî olan müslimîn ile keşf ve nazar ve mi‘mâr-ı mezbûr mütevellî-i mersûm muvâcehesinde mesâha eyledikde tûlen ve kadden bi hesâb-ı şatrancî iki yüz yetmiş beş zirâ‘ taş duvarın beher zirâ‘ı yirmişer akçeden beş bin beş yüz akçe ve tûlen ve arzen bi hesâb-ı şatrancî altı yüz altmış beş zirâ‘ sakfın her zirâ‘ı yirmi beşer akçeden on altı bin altı yüz yirmi beş akçe ve tahta perde yedi yüz akçe ve İznikmid direği yirmi dört aded kırkar akçeden dokuz yüz altmış akçe ve sekiz aded yama direği iki yüz kırk akçe ve elli zirâ‘ tahta döşemesinin her zirâ‘ı beş akçeden iki yüz elli ve iki çarh dört bin akçe ve bir fırın iki bin beş yüz akçe, cem‘an otuz bin yedi yüz yetmiş beş akçeye mi‘mâr-ı mezbûr ve zeyl-i rakīmde muharrerü’l-esâmî olan müslimîn tahmîn-i sahîh ile tahmîn ve ittifâk ettiklerini Mevlânâ-yı mezbûr mahallinde tahrîr, ba‘dehû Ömer Çelebi ile meclis-i şer‘a gelip ihbâr ve tahkīk eylediklerinde vâki‘ü’l-hâl bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mehmed Efendi b. Yusuf el-İmâm, Mahmud b. Perviz, Receb b. İbrahim, Abdülkerim Beşe b. Habîb, Mehmed Beşe b. Mahmud, Mehmed b. Mehmed, Rıdvan b. Abdullah, Mustafa Çelebi b. Süleyman, Mustafa b. Resûl el-İmâm.

(İSTANBUL12 - cilt: 16, sayfa: 357 - Hüküm no: 404 - Orijinal metin no: [36a-5])﻿

﻿

﻿

405. Hüküm

Ayşe bt. Hacı Ahmed’in Süleyman b. Ahmed’den muhâlaa yoluyla boşandığı

Hul‘ Mahmiye-i İstanbul’da Üsküplü mahallesinde sâkine Ayşe bt. Hacı Ahmed nâm hâtun meclis-i şer‘de zevcesi Süleyman b. Hacı Ahmed mahzarında ikrâr edip zevcim mezbûr Mehmed ile zimmetinde mütekarrir ve ma‘kūdun-aleyh olan altı bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika da‘vâdan mezbûrun zimmetini ibrâ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi[’l-yevmi’]s-sâlis min Muharremi’l-harâm li sene 1074.

Şuhûdü’l-hâl: Abdullah Çelebi b. Hüseyin, Şükrullah Bey b. Mustafa (...).

(İSTANBUL12 - cilt: 16, sayfa: 358 - Hüküm no: 405 - Orijinal metin no: [36a-6])﻿

﻿

﻿

406. Hüküm

Seyyid Hüsam Efendi b. Seyyid Mehmed’in, yeniçeri altmışıncı ağa bölüğü Nükud vakfına borcu olduğunu kabul ettiği

Takrîr Dergâh-ı âlî -dâme merci‘an li’l-e‘âlî- yeniçerilerinin altmışıncı ağa bölüğüne mahsûs odanın fukarâsı levâzımı için mevkūfe nukūdun kāimmakām-ı mütevellîsi olan Abdurrahman Beşe b. Abdurrahim meclis-i şer‘-i hatîr-i lâzımü’t-tevkīrde vilâyet-i Anadolu’da Kastamonu sancağına tâbi‘ Taşköprü kasabası mahallâtından Kurşunlu mahallesi sükkânından bâ‘isü’l-kitâb mefharü’l-kuzât Seyyid Hüsam Efendi b. Seyyid Mehmed mahzarında bi’t-tevliyye ikrâr ve takrîr-i kelâm edip vakf-ı mezbûr malından merkūm Seyyid Hüsam Efendi mukaddemâ üç yüz riyâlî guruş istikrâz ve kabz edip deyn temessükü vermiş idi. Târih-i kitâba gelince murâbaha-i şer‘iyyesinden dahi yüz guruş olmağla cem‘an dört yüz guruş olup tecdîd-i temessük iktizâ edip mukaddemâ verdiği üç yüz guruşun temessükü şak olunmak lâzım gelmiş idi. Lâkin ol temessük zâyi‘ olmağla mezbûr Hüsam Efendi deyni olduğunu nâtıka hüccet vermiş idi. Mukaddemâ üç yüz guruşa verdiği temessükü zuhûr ederse amel olunmaya dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Zilhicceti’ş-şerîfe li sene 1073.

Şuhûdü’l-hâl: Ahmed Beşe b. Bâli, Mahmud b. Ebûbekir, Mehmed Çelebi b. Eyüb Efendi, Abdi Çelebi b. Hüseyin, el-Hâc Hasan b. Mehmed, Şükrullah Bey.

(İSTANBUL12 - cilt: 16, sayfa: 359 - Hüküm no: 406 - Orijinal metin no: [36b-1])﻿

﻿

﻿

407. Hüküm

Megrem bt. Bidar’ın arsasını Mikail v. Azar’a sattığı

Mülknâme-i arsa Mahmiye-i İstanbul’da Kızıltaş mahallesinde sâkine Megrem bt. Bidar nâm Ermeniyye cânibinden husûs-ı âti’z-zikre vekîl olup Nikogas v. Sadet ve Aleksan v. Avanos nâm zimmîler şehâdetleri ile vekâleti sâbite olan zevci Hüsrev v. Meyrek nâm Ermeni meclis-i şer‘-i hatîr-i lâzımü’t-tevkīrde hâfızü’l-kitâb Mikail v. Azar nâm Ermeni muvâcehesinde bi’l-vekâle ikrâr ve takrîr-i kelâm edip mukaddemâ hâlik Aya Nikola nâm zimmî arsası demekle ma‘rûf olup avârıza bağlı olmağla mülkiyyet üzre mutasarrıf olanlar mahalle-i merkūme avârızına senede iki yüz akçe veregelip mahalle-i merkūmede vâki‘ bir cânibi mezbûre Megrem mülküne ve iki cânibi Asvador v. Nori nâm Ermeni tasarrufunda olan menzile ve bir cânibi tarîk-i âma müntehî tûlen ve arzen bi hesâb-ı şatrancî üç yüz altmış sekiz zirâ‘ mülk arsa-i hâliyesinden elli akçe avârızı olan seksen yedi zirâ‘ arsa-i müfrezesini müvekkilem yüz bir esedî guruş ile bir rub‘a mezbûre Mikail Ermeni’ye bâtten bey‘ ve teslîm mezbûr dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr yüz bir esedî guruş ve bir rub‘u, mezbûr Ermeni yedinden alıp kabz eyledi. Min ba‘d arsa-i merkūme mezbûr Ermeni’nin mülkü olsun dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Zilka‘de li sene 1073.

Şuhûdü’l-hâl: Şeyh Mehmed Efendi el-İmâm, Oruc Ağa el-müteferrika, Halil b. ( ) el-Cündî Ahmed Ağa b. Mustafa el-müteferrika, Mustafa Çelebi el-Müezzin, Haffâf Ali Bey, Ali Çelebi b. Mustafa el-Kayyım, Abdi Çelebi el-Muhzır, Şükür Bey el-Muhzır, Papa Nikogas v. Sadet, Sinan Kethüdâ, Bedros Kethüdâ, Usta Arzuman v. Bedros, Serkis v. Altun, Manuk v. Zarok, Karabet v. Ayan?.

(İSTANBUL12 - cilt: 16, sayfa: 359 - Hüküm no: 407 - Orijinal metin no: [36b-2])﻿

﻿

﻿

408. Hüküm

Megrem bt. Bidar’ın arsasını Ayan v. Hüdâverdi ’ye sattığı

Mülknâme-i arsa Mahmiye-i İstanbul’da Kızıltaş mahallesinde sâkine Megrem bt. Bidar Ermeni’ye tarafından husûs-ı âti’z-zikre vekîl olup Nikogas v. Sadet ve Aleksan v. Avanos nâm Ermeniler şehâdetleri ile vekâleti sâbite olan zevci Hüsrev v. Meyrek nâm Ermeni meclis-i şer‘-i hatîr-i lâzımü’t-tevkīrde hâfızü’l-kitâb Iyan v. Hüdâverdi nâm Ermeni muvâcehesinde bi’l-vekâle ikrâr ve i‘tirâf edip mukaddemâ hâlik olan Aya Nikola nâm zimmî arsası demekle ma‘rûf olup avârıza bağlı olmağla mülkiyyet üzre mutasarrıf olanlar mahalle-i mezbûre avârızına senede iki yüz akçe veregelip mahalle-i merkūmede vâki‘ bir cânibi mezbûre Megrem mülküne ve iki cânibi Asvador v. Nori tasarrufunda olan menzile ve bir cânibi tarîk-i âma müntehî tûlen ve arzen bi hesâb-ı şatrancî üç yüz altmış sekiz zirâ‘ mülk arsa-i hâliyesinden elli akçe avârızı olan seksen yedi zirâ‘ arsa-i müfrezesini müvekkilem yüz bir esedî guruş ile bir rub‘a mezbûr Ayan Ermeni’ye bâtten bey‘ ve teslîm mezbûr dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr yüz bir esedî guruş ile bir rub‘u mezbûr Ayan yedinden alıp kabz eyledi. Min ba‘d arsa-i merkūme mezbûr Ayan Ermeni’nin mülkü olup mutasarrıf olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilka‘de li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 360 - Hüküm no: 408 - Orijinal metin no: [36b-3])﻿

﻿

﻿

409. Hüküm

Megrem bt. Bidar’ın arsasını Ohan v. Murad’a sattığı

Mülknâme-i arsa Mahmiye-i İstanbul’da Kızıltaş mahallesinde sâkine Megrem bt. Bidar nâm Ermeni cânibinden husûs-ı âti’z-zikre vekîl olup Nikogas v. Sadet ve Aleksan v. Avanos nâm nasrânîler şehâdetleri ile vekâleti sâbite olan zevci Hüsrev v. Meyrek nâm Ermeni meclis-i şer‘-i hatîr-i lâzımü’t-tevkīrde hâfızü’l-kitâb Ohan v. Murad nâm Ermeni muvâcehesinde bi’l-vekâle ikrâr ve takrîr-i kelâm edip mukaddemâ hâlike olan Aya Nikola nâm zimmî arsası demekle ma‘rûf olup avârıza bağlı olmağla mülkiyyet üzre mutasarrıf olanlar mahalle-i merkūme avârızına senede iki yüz akçe vere gelip mahalle-i merkūmede vâki‘ bir cânibi mezbûr Megrem mülküne ve iki cânibi Asvador v. Nori nâm Ermeni mülküne ve bir cânibi tarîk-i âma müntehî tûlen ve arzen bi hesâb-ı şatrancî üç yüz altmış sekiz zirâ‘ mülk arsa-i hâliyesinden elli akçe avârızı olan seksen yedi zirâ‘ arsa-i müfrezesini müvekkilem mezbûre yüz bir esedî guruş ile bir rub‘a mezbûr Ohan Ermeni’ye bâtten bey‘ ve teslîm edip mezbûr dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr yüz bir esedî guruşu ve bir rub‘u mezbûr Ohan yedinden alıp kabz eyledi. Min ba‘d arsa-i merkūme mezbûr Ermeni’nin mülkü olup mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilka‘de li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 361 - Hüküm no: 409 - Orijinal metin no: [36b-4])﻿

﻿

﻿

410. Hüküm

Megrem bt. Bidar’ın arsasını Şehri v. Sadaka’ya sattığı

Mülknâme-i arsa Mahmiye-i İstanbul’da Kızıltaş mahallesinde sâkine Megrem bt. Bidar nâm Ermeniyye cânibinden husûs-ı âti’z-zikre vekîl olup Nikogas v. Sadet ve Aleksan v. Avanos nâm Ermeniler şehâdetleri ile vekâleti sâbite olan zevci Hüsrev v. Meyrek nâm Ermeni meclis-i şer‘de hâfızü’l-kitâb Şehri v. Sadaka nâm Ermeni muvâcehesinde bi’l-vekâle ikrâr ve takrîr-i kelâm edip mukaddemâ hâlik olan Aya Nikola nâm zimmî arsası demekle ma‘rûf olup avâzıra bağlı olmağla mülkiyyet üzre mutasarrıf olanlar mahalle-i merkūme avârızına senede iki yüz akçe veregelip mahalle-i merkūmede vâki‘ bir cânibi mezbûre Megrem mülküne ve iki cânibi Asvador v. Nori tasarrufunda olan menzile ve bir cânibi tarîk-i âma müntehî tûlen ve arzen bi hesâb-ı şatrancî üç yüz altmış sekiz zirâ‘ mülk arsa-i hâliyesinden elli akçe avârızı olan seksen yedi zirâ‘ arsa-i müfrezesini müvekkilem yüz bir esedî guruş ile bir rub‘a mezbûr Ayan Ermeni’ye bâtten bey‘ ve teslîm mezbûr dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr yüz esedî guruş ile bir rub‘u mezbûr Şehri yedinden alıp kabz eyledi. Min ba‘d arsa-i merkūme mezbûr Şehri Ermeni’nin mülkü olup mutasarrıf olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilka‘de li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 361 - Hüküm no: 410 - Orijinal metin no: [36b-5])﻿

﻿

﻿

411. Hüküm

Süprüntücü Şaban’ın odasında yapılan keşifte birkaç gün önce vefat ettiğinin anlaşıldığı

Keşf-i meyyit Mahmiye-i İstanbul’da Küçük Karaman’da vâki‘ lede’l-ahâlî ma‘lûmü’l-hudûd fevkānî odaların sâhibesi Kâmuran bt. Abdullah nâm hâtun meclis-i şer‘-i hatîr-i lâzımü’t-tevkīre gelip takrîr-i kelâm edip zikr olunan odaların birinde müste’ciren sâkin olan süpründücü Şaban nâm kimesne sâkin olduğu odada vefât eylediği mesmû‘umuz olmağla üzerine varılıp vukū‘u üzre keşf olunması matlûbumdur dedikde kıbel-i şer‘den Mevlânâ Brusî Hüseyin Efendi irsâl olunup ol dahi zeyl-i kitâbda mastûrü’l-esâmî olan müslimîn ile mezbûr Şaban’ın odasına varıp fevti gününden birkaç zamân geçip cenâzesi kaldırılmamağla, müte‘affin olup eriyip kurtlandığı ve eser-i cerâhati görülmediği mezbûre Kâmuran muvâcehesinde müşâhede ve mu‘âyene eyledikden sonra, vâki‘ hâli Mevlânâ-yı mezbûr mahallinde tahrîr ba‘dehû ma‘an irsâl olunan Ramazan ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fî gurreti Zilhicce sene 1073.

Şuhûdü’l-hâl: Mehmed Çelebi b. Yusuf kavukçu, Ali b. Nasûh, Mustafa b. Hüseyin, Ali b. Hüseyin, Hasan Beşe, Ali b. Abdullah, Osman b. Sefer, Mehmed b. Abdullah, Kenan b. Hüseyin, Mehmed b. Abdullah, Ali b. Mehmed, Kavukçu Hasan Beşe.

(İSTANBUL12 - cilt: 16, sayfa: 362 - Hüküm no: 411 - Orijinal metin no: [36b-6])﻿

﻿

﻿

412. Hüküm

Mardiros, Marko ve Matyoz’un Hazo’dan talep ettikleri bağ hissesinin kendilerine teslimi

Bağdan kasr-ı yed Fi’l-asl vilâyet-i Anadolu’da Eğin kazâsı müzâfâtından Kemerkâb nâm karyeden olup mahmiye-i İstanbul’da Balat’da hâlik olan Canyik v. Meyrek nâm Ermeni’nin verâseti sulbî kebîr oğulları Mardiros ve Marko ve Matyoz nâm Ermeniler ile sulbiye kebîre kızı Cani nâm Ermeniyye’ye münhasıra ve asl-ı mes’elesi yedi sehimden olup altı sehimi oğulları mezbûrun ve bir sehimi kızı mezbûre Cani’ye isâbet eylediği şer‘an zâhir oldukdan sonra mezbûrân Mardiros ve Marko asâleten ve mezbûr Matyoz kendi nefsinden asâleten ve kız karındaşı mezbûre Cani tarafından husûs-ı âtîye vekîl-i sâbitü’l-vekâlesi olmağla vekâleten meclis-i şer‘-i hatîr-i lâzımü’t-tevkīrde zikri âtî bağa vâzı‘u’l-yed olduğu şer‘an sâbit olan hâfizu’l-kitâb Hazo v. Vasil nâm Ermeni muvâcehesinde üzerine da‘vâ ve takrîr-i kelâm edip mûrisimiz babam hâlik-i mezbûr Canyik’in babası mezbûr Meyrek hâlik oldukda verâseti sulbî kebîr oğulları mezbûr Canyik ve Bogos ve Kara nâm Ermeniler ve sulbiye kebîre kızları Nazlı ve Narik nâm Ermeniyyelere münhasıra ve asl-ı mes’eleleri sekiz sehimden olup ikişer sehimi oğulları mezbûrûna ve birer sehimi kızları mezbûretâna isâbet eyledikden sonra oğlu mezbûr Kara kendi hissesini tereke-i hâlik-i mezbûrdan lede’l-ahâlî ma‘lûmü’l-hudûd bir mülk menzilden alıp karye-i merkūmede vâki‘ lede’l-ahâlî ma‘lûmü’l-hudûd mülk bağı babamız hâlik-i merkūm Canyik ve Bogos ve kızları mezbûretân Nazlı ve Narik’in altı sehim hisselerine ta‘yîn olunmuş idi el-hâletü hâzihî mezbûr babam hâlik-i mezbûr Canyik’in ol bağdan iki sehim hissesine bî-vech vaz‘-ı yed eder. Suâl olunup mezkûrun kasr-ı yedine tenbîh olunmak matlûbumuzdur dediklerinde, gıbbe’s-suâl mezbûr Hazo Ermeni cevâbında fi’l-vâki‘ kaziyye minvâl-i muharrer üzre olduğunu tâyi‘an ikrâr etmeğin ikrârı mûcebince mezbûr Canyik Ermeni’nin ol bağdan iki sehim hissesini kasr-ı yed edip oğulları mezbûrun Mardiros ve Marko ve Matyoz’a teslîme mezbûr Hazo4 Ermeni’ye tenbîh olunup mâ vaka‘a bi’t-taleb ketb olundu Fî gurreti Zilhicce sene 1073.

Şuhûdü’l-hâl: Ahmed Çelebi kethüdâ-yı muhzırân, Ahmed Çelebi b. Ali Serbölük, Abdi Çelebi el-Muhzır, Şükür Bey el-Muhzır, Tevekkül v. Asvador, Mircan v. Karabet, Arakil v. Berhur?, Ovanes v. Pulaz.

(İSTANBUL12 - cilt: 16, sayfa: 362 - Hüküm no: 412 - Orijinal metin no: [37a-1])﻿

﻿

﻿

413. Hüküm

Sâliha bt. İsmail’in Mahmud Çelebi b. Eyüb’den muhâlaa yoluyla boşandığı

Hul‘ Mahalle-i İstanbul’da Şehremîni kurbunda Çivizâde mahallesinde sâkine Sâliha bt. İsmail nâm hâtun meclis-i şer‘-i hatîr-i lâzımü’t-tevkīrde zevci işbu bâ‘isü’l-kitâb Mahmud Çelebi b. Eyüb muvâcehesinde bi tav‘ihâ ikrâr ve takrîr-i kelâm edip zevcim mezbûr Mahmud Çelebi zimmetinde mütekarrir ve ma‘kūdun-aleyh olan beş yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika olan da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Zilhicce li sene 1073.

Şuhûdü’l-hâl: Mehmed b. Abdullah, el-Hâc Ahmed b. Mahmud, İsmail b. Mehmed, Mehmed b. Ramazan, Hasan b. Mustafa, Pîrî Çelebi b. Hüseyin.

(İSTANBUL12 - cilt: 16, sayfa: 363 - Hüküm no: 413 - Orijinal metin no: [37a-2])﻿

﻿

﻿

414. Hüküm

Taşçızâde el-Hâc Mehmed, Seydî b. Abdullah’ın, Gazi Ramazan’ın azatlı kölesi olduğunu onayladığı

İkrâr bi’l-hürriye Mahmiye-i İstanbul’da Odunkapısı hâricinde Sarmısakçı olan Taşçızâde el-Hâc Mehmed meclis-i şer‘-i hatîr-i lâzımü’t-tevkīrde hâfızü’l-kitâb Seydî b. Abdullah nâm kimesne mahzarında ikrâr ve takrîr-i kelâm edip mezbûr Seydî gāib ani’l-meclis Gāzi Ramazan’ın abd-i mu‘takı olup rıkkına müte‘allik alâka ve medhalim yoktur. Sâir ahrâr-ı asliyyîn gibi hürdür deyû tav‘an ikrâr etmeğin ikrâr-ı mezbûru bi’t-taleb ketb ve tahrîr ve mezbûr Seydî’nin yedine def‘ olundu. Fi’l-yevmi’s-sânî min Zilhicceti’ş-şerîfe li sene 1073.

Şuhûdü’l-hâl: Hüseyin Efendi el-Brusî, çukadar Ali Beşe, sarrâc Mustafa Beşe, Ali Çelebi el-Muhzır, Şükür Bey el-Muhzır, Mehmed b. Ramazan.

(İSTANBUL12 - cilt: 16, sayfa: 364 - Hüküm no: 414 - Orijinal metin no: [37a-3])﻿

﻿

﻿

415. Hüküm

Ayşe bt. Ali’nin boşandığı eşi Ahmed b. Mustafa’nın olan mehir ve nafaka hususundaki zimmetini ibrâ ettiği

İbrâ Mahmiye-i İstanbul’da Kadırga limanı kurbunda sâkine Ayşe bt. Ali nâm hâtun meclis-i şer‘de zevc-i mutallıkı Ahmed b. Mustafa muvâcehesinde ikrâr ve takrîr-i kelâm edip mezbûr Ahmed mukaddemâ benim zevcem olup beni bâyinen tatlîk etmiş idi hâlâ zimmetinde mütekarrir ve ma‘kūdun-aleyh olan dört yüz akçe mehr-i müeccelimden ve hukūk-ı zevciyyete ve bi hakki’l-hidâne hacr ve terbiyemde olan Sâliha nâm sagīrenin nafakası için yevmî beşer akçeden iki senede müctemi‘ üç bin altı yüz on akçe nafaka-i müstedâneye ve gayra müte‘allika cemî‘ de‘âvî ve mütâlebâtdan mezbûr Ahmed’in zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî min Zilhicceti’ş-şerîfe li sene 1073.

Şuhûdü’l-hâl: El-Hâc Ahmed b. Mahmud, Şükrullah b. Mustafa, Ahmed Çelebi b. Ali, Hüseyin b. Davud, Mehmed b. Abdullah, Hüseyin b. Süleyman, Abdi b. Hüseyin, Muharrem b. Abdullah, Hasan b. ( ).

(İSTANBUL12 - cilt: 16, sayfa: 364 - Hüküm no: 415 - Orijinal metin no: [37a-4])﻿

﻿

﻿

416. Hüküm

Ahmed b. Mustafa eski eşi Ayşe bt. Ali’de olan alacak davasından vazgeçerek zimmetini ibrâ ettiği

İbrâ Mahmiye-i İstanbul’da el-Hâc İlyas mahallesinde sâkin Ahmed b. Mustafa nâm kimesne meclis-i şer‘-i şerîf-i lâzımü’t-teşrîfde işbu sâhibetü’l-kitâb Ayşe bt. Ali nâm hâtun mahzarında ikrâr ve takrîr-i kelâm edip sâbıkan zevcem olan mezbûre Ayşe’de cihet-i karz-ı şer‘îden senede sekiz yüz akçe hakkım vardır deyû da‘vâ etmiş idim hâlâ zikr olunan da‘vâdan ferâğ edip mezbûrenin zimmetini ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî min Zilhicce li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 365 - Hüküm no: 416 - Orijinal metin no: [37a-5])﻿

﻿

﻿

417. Hüküm

Mihal v. İlya ile Sarı Manol v. Yani birbirlerinde olan alacak davasında zimmetlerini ibrâ ettikleri

İbrâ Mahmiye-i İstanbul’da Unkapanı kurbunda sâkin uncu tâifesinden Mihal v. İlya nâm zimmî meclis-i şer‘-i hatîrde işbu bâ‘isü’s-sifr Sarı Manol v. Yani nâm zimmî muvâcehesinde ikrâr ve takrîr-i kelâm edip Mihaliç kazâsına tâbi‘ Çakıl nâm karyede vâki‘ Hacı Süleyman nâm kimesnenin su değirmeninde ben müste’cir olup içinde mevcûd olan mülk âlât-ı ma‘lûmemi mezbûr Sarı Manol fuzûlen zabt etmiş idi el-hâletü hâzihî âlât-ı mezbûreyi mezbûr Sarı Manol yedinden alıp kabz edip husûs-ı mezbûre müte‘allika da‘vâdan mezbûr Sarı Manol’ün zimmetini ibrâ [ve] iskāt eyledim dedikde gıbbe’t-tasdîk mezbûr Sarı Manol dahi meclis-i mezbûrda mezbûr Mihal muvâcehesinde tav‘an ikrâr edip mezbûr Mihal’in âlât-ı mezkûresiyçün benim otuz guruşum sarf olunmuşdur deyû mezbûr Mihal’den ol otuz guruşu bundan akdem da‘vâ ve taleb eylemiş idim hâlâ zikr olunan otuz guruş da‘vâsından ben dahi mezbûr Mihal’in zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Zilhicceti’ş-şerîfe li sene 1073.

Şuhûdü’l-hâl: El-Hâc Ahmed Çelebi b. Mahmud, Abdi Çelebi b. Hüseyin, Şükrullah b. Mustafa, Baba Resûl b. Rıdvan, Mehmed b. Ramazan, Pîrî Çelebi b. Hüseyin, Eyüb Çelebi b. Ahmed, Hacı Yusuf b. Mustafa, Yani Keşiş, Yazıcı Kosta, Pavmak v. Manol, Nikola v. Dimitri, Kosta v. İlya.

(İSTANBUL12 - cilt: 16, sayfa: 365 - Hüküm no: 417 - Orijinal metin no: [37a-6])﻿

﻿

﻿

418. Hüküm

Ayşe bt. Ali’nin Mahmud Beşe b. Mustafa’dan muhâlaa yoluyla boşandığı

Hul‘ Mahmiye-i İstanbul’da Sultan Selim câmi‘-i şerîfi kurbunda Çukurbostan mahallesi sâkinlerinden Ayşe bt. Ali meclis-i şer‘-i şerîfde zevci Mahmud Beşe b. Mustafa mahzarında ikrâr ve takrîr-i kelâm edip zevcem mezbûr Mahmud Beşe zimmetinde mütekarrir ve ma‘kūdun-aleyh olan beş yüz akçe mehr-i müeccelim ve nafaka-i iddet-i ma‘lûmem ve me’ûnet-i süknâm dahi kendi malımdan olmak üzre mezbûr Mahmud Beşe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika cemî‘ da‘vâdan her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Dedezâde Mehmed Efendi, Abdi Çelebi b. Hüseyin, Şükür Beşe b. Mustafa, Mehmed Çelebi b. Ali, Pîrî b. Hüseyin, Baba Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 366 - Hüküm no: 418 - Orijinal metin no: [37a-7])﻿

﻿

﻿

419. Hüküm

Macar asıllı Bâdıseher bt. Abdullah’ın vefat eden sahibi Mehmed Çelebi b. Hızır’ın kendisini azat ettiğini ispat ettiği

İsbât-ı ıtk Mahmiye-i İstanbul’da İskender Paşa mahallesi ahâlîsinden olup mukaddemâ vefât eden Mehmed Çelebi b. Hızır Ağa’nın verâseti, zevce-i metrûkesi Emine Hâtun ve sulbiye sagīre kızı Fâtıma’ya ve babası mezbûr Hızır Ağa’ya münhasıra oldukdan sonra orta boylu açık kaşlı gök elâ gözlü Macariyyetü’l-asl hâfızatü’l-kitâb Bâdıseher bt. Abdullah nâm hâtun meclis-i şer‘-i hatîrde mezbûr Hızır Ağa mahzarında üzerine da‘vâ edip ben müteveffâ-yı mezbûr Mehmed Çelebi’nin mukaddemâ memlûke câriyesi olup mezbûr hâl-i sıhhatinde beni malından âzâd edip hürre olmuş iken, tereke-i müteveffâ-yı mezbûrdan olmak üzre mezbûr Hızır Ağa asâleten ve velâyeten bana vaz‘-ı yed eder. Mezbûrdan suâl olunsun dedikde gıbbe’s-suâl mezbûr Hızır Ağa [cevâbında] mezbûre[nin] müteveffâ-yı mezbûrun memlûke câriyesi olduğunu ikrâr, lâkin mezbûr Mehmed Çelebi mezbûreyi sıhhatinde i‘tâk eylediğini inkâr eyledikde müdde‘iyye-i merkūme Bâdıseher’den müdde‘âsı için beyyine taleb olundukda udûl-i müslimînden fahrü’l-emâcid ve’l-ekârim Asesbaşı Mehmed Ağa b. Ahmed ve İmâm Seyyid Abdülkerim Efendi b. Seyyid Süleyman ve Yusuf Ağa b. Abdullah li ecli’ş-şehâde meclis-i şer‘a hâzırûn olup istişhâd olunduklarında, fi’l-vâki‘ müteveffâ-yı mezbûr Mehmed Çelebi hâl-i sıhhatinde memlûke câriyesi mezbûre Bâdıseher’i huzûrumuzda malından âzâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın mezbûrenin ıtkına ba‘de’l-hükm mezbûre Bâdıseher’den kasr-ı yedine mezbûr Hızır Ağa’ya tenbîh olunup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Zülfikār Bey b. Abdullah, Muharrem Bey b. Abdullah, Yusuf b. Abdullah, Ali Çelebi b. Mehmed, Osman Çelebi b. Abdullah, Abdi Çelebi el-Muhzır, Şükür Bey el-Muhzır.

(İSTANBUL12 - cilt: 16, sayfa: 366 - Hüküm no: 419 - Orijinal metin no: [37b-1])﻿

﻿

﻿

420. Hüküm

Danevar v. Yakob’un mudârebe şirketiyle ortak olduğu Parunak v. Şam ve Kazar v. Samir aleyhindeki davasının kabul edilmediği

Men‘ Uncu tâifesinden Danevar v. Yakob nâm zimmî meclis-i şer‘de Parunak v. Şam ve Kazar v. Semir? muvâcehesinde da‘vâ edip mezbûrlar ile târih-i kitâbdan on yedi gün mukaddem değirmen işletmek için asl-ı mal benim ve hizmet anların olmak üzre şerîkler olup hâlâ mal-ı şirketden zarar ettikde mezbûrlardan zararını taleb ederim suâl olunsun dedikde mezbûrun vech-i muharrer üzre olan da‘vâsı mesmû‘a olmamağın merkūmâna suâl dahi teveccüh etmemeğin, müdde‘î-i mezbûru vech-i mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sâlis min Zilhicceti’ş-şerîfe li sene 1073.

Şuhûdü’l-hâl: Ahmed b. Mahmud, Şükrullah b. Mustafa, Ahmed Çelebi b. Ali, Hüseyin b. Davud, Mehmed b. Abdullah, Hüseyin b. Süleyman.

(İSTANBUL12 - cilt: 16, sayfa: 367 - Hüküm no: 420 - Orijinal metin no: [37b-2])﻿

﻿

﻿

421. Hüküm

Hatice Hâtun bt. Zülfikār Beşe’nin, Arife bt. keçeci Hasan aleyhindeki miras davasında sulh olduğu

Sulh Mahmiye-i İstanbul’da Beyceğiz mahallesi sâkinlerinden olup bundan akdem vefât eden keçeci Hasan Çelebi’nin verâseti, zevce-i metrûkesi Hatîce Hâtun bt. Zülfikār Beşe ile sulbiye kebîre kızı Ârife nâm hâtuna münhasıra olduğu şer‘an zâhir oldukdan sonra mezbûre Hatîce Hâtun tarafından zikri âtî husûsa vekîl olup mezbûre Hatîce’yi bi’l-ma‘rifeti’ş-şer‘iyye ârifân olan Ali Çelebi b. Veli el-Yesâri ve Mustafa b. İsâ şehâdetleri birle vekâleti sâbite olan Mehmed Çelebi b. Kasım meclis-i şer‘-i hatîrde râfi‘atü’l-kitâb mezbûre Ârife tarafından kezâlik husûs-ı câi’z-zikre vekîl olup mezbûre Ârife’yi ma‘rifet-i şer‘iyye ile ârifân Mahmud Çelebi b. Mehmed ve Yusuf b. Mehmed şehâdetleri ile şer‘an vekâleti sâbite olan zevci İsmail Çelebi b. Hasan Efendi muvâcehesinde bi’l-vekâle ikrâr ve takrîr-i kelâm edip müvekkilem mezbûre Hatîce Hâtun zevci müteveffâ-yı merkūm Hasan Çelebi zimmetinde olan on bin akçe mehr-i müecceli mukābelesinde terekeden on bin akçe kıymetli beynlerinde ma‘lûme ba‘zı eşyâ ve esvâb mukaddemâ alıp kabz ve kabûl eylemiş idi hâlâ müteveffâ-yı mezbûr Hasan Çelebi’nin akār ve menkūl ve arûz ve esâs-ı beyt ve evânî-i nühâsiyye ve gayr-ı nühâsiyye ve sâir kalîl ve kesîr, celîl ve hakīr cemî‘ terekesinde sümün hisse-i şer‘iyyesi mukābelesinde müvekkilem mezbûre Hatîce Hâtun bi tarîki’t-tehârüci’ş-şer‘î on bin akçe üzerine mezbûre Ârife ile sulh olup bedel-i sulh olan meblağ-ı mezbûr on bin akçeyi merkūme Ârife yedinden tamâmen alıp kabz edip müteveffâ[nın] cemî‘ terekesine müte‘allik da‘vâdan ve mezbûr Hasan Çelebi’nin hâl-i sıhhatinde kızı mezbûre Ârife’ye hibe ve temlîk eylediği mahalle-i mezbûrede vâki‘ menzile müte‘allik da‘vâdan mezbûre Ârife’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledi ba‘de’l-yevm husûs-ı mezbûra müte‘allik vechen mine’l-vücûh, mezbûre Ârife üzerine da‘vâ ve nizâ‘ ve husûmeti yoktur dedikde vekîl-i mezbûr Mehmed Çelebi’nin vech-i muharrer üzre bi’l-vekâle cârî olan ikrârını mezbûr İsmail Çelebi vicâhen tahkīk ve şifâhen tasdîk etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Umdetü’l-fuzalâ’i’l-kirâm Ahmed Efendi, el-Hâc Mehmed Çelebi b. Ahmed, Abdurrahman Efendi el-Müezzin, Ramazan b. Mehmed, keçeci Mustafa Çelebi er-Râcil, Mehmed b. İlyas, Mustafa Çelebi b. Rıdvan, keçeci Yakub Çelebi, Ali b. Osman, Ali Halîfe, Halil Börekçi.

(İSTANBUL12 - cilt: 16, sayfa: 367 - Hüküm no: 421 - Orijinal metin no: [37b-3])﻿

﻿

﻿

422. Hüküm

Zomnatori bt. Gadre’nin, el-Hâc Hacı İbrahim vakfından bey‘ bi’l-istiğlâl yoluyla ödünç aldığı

İstiğlâl Mahmiye-i İstanbul’da Kasım Ağa mahallesinde sâkine Zomnatori bt. Gadre nâm nasrâniyye meclis-i şer‘-i hatîr-i lâzımü’t-tevkīrde el-Hâc İbrahim vakfı olan akçenin bi’l-fi‘l mütevellîsi Mehmed Çelebi b. Süleyman mahzarında ikrâr ve i‘tirâf edip vakf-ı mezbûrdan mütevellî-i mezbûr Mehmed Çelebi yedinden iktirâz ve kabz eylediğim yirmi yedi bin akçeye mahalle-i mezbûrede vâki‘ bir tarafı bozahâne ve bir tarafı Hüseyin Efendi vakfı olan yağhâneye ve bir cânibi ( ) ve bir cânibi tarîk-i âma müntehî hâriciyye ve dâhiliyye büyût-ı adîdeyi hâvî mülk menzilimi mütevellî-i mezbûra bey‘ ve teslîm ol dahi mal-ı vakf-ı mezbûr ile bi tarîki’l-istiğlâl iştirâ ve tesellüm eyledikden sonra ba‘de’t-tahliyyeti’ş-şer‘iyye menzili mezbûru târih-i kitâb şehri gurresinden sene tamâmına değin dört bin elli akçe ücret-i müeccele ile bana îcâr ve teslîm ben dahi ber minvâl-i muharrer istîcâr ve tesellüm eyledim dedikde gıbbe’t-tasdîki’l-mu‘teber menzili mezbûrun terkine mezbûre emri ile es-Seyyid Cafer Çelebi b. es-Seyyid Abdülkerim kefîl olmağın mâ hüve’l-vâki‘ bi’t-taleb ketb olundu. Fî gurreti Zilhicce li sene selâse ve seb‘în ve elf.

Şuhûdü’l-hâl: İsmail Çelebi b. Ali, İmâm İbrahim Efendi b. Mahmud, Seyyid Mehmed Çelebi b. Seyyid Cafer, Mehmed b. el-Hâc Hasan, mumcu Ramazan Beşe er-Râcil, çukadar Ali Beşe b. Osman.

(İSTANBUL12 - cilt: 16, sayfa: 368 - Hüküm no: 422 - Orijinal metin no: [37b-4])﻿

﻿

﻿

423. Hüküm

Ahmed Efendi b. Mahmud’un mülk bahçesini Aşkar Mehmed b. Bayram’a sattığı

Mülknâme-i bahçe Mahmiye-i İstanbul’da Çerağī Hamza mahallesinde sâkin Ahmed Efendi b. Mahmud nâm kimesne meclis-i şer‘de Aşkar Mehmed b. Bayram mahzarında ikrâr ve takrîr-i kelâm edip Vilâyet-i Anadolu’da Samako kazâsına tâbi‘ Bektaşlar nâm karyede vâki‘ bir tarafdan müşterî-i mezbûr mülkü ve bir tarafdan Ömer mülkü ve bir tarafdan Yusuf mülkü ve bir tarafdan tarîk-i âm ile mahdûd mülk bahçemi altı yüz râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûr Aşkar Mehmed’e bey‘ ol dahi minvâl-i muharrer üzre iştirâ ve kabûl edip semen-i mezbûr altı yüz akçeyi mezbûrun yedinden tamâmen ahz u kabz eylediğimden sonra mebî‘-i merkūmu mahallinde zabt ve tasarrufuna mezbûru taslît eyledim ba‘de’l-yevm zikr olunan bahçe-i mezbûr Aşkar Mehmed’in mülk-i müşterâsı olup benim alâka ve medhalim kalmadı, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâlis min Zilhicceti’ş-şerîfe li sene 1073.

Şuhûdü’l-hâl: Ali b. Mustafa, Ömer b. Halil, Şükür Beşe b. Mustafa, Du‘âcı Dede, Abdi Çelebi b. Hüseyin, Mustafa Çelebi b. İsâ, Baba Resûl b. Rıdvan.

(İSTANBUL12 - cilt: 16, sayfa: 369 - Hüküm no: 423 - Orijinal metin no: [37b-5])﻿

﻿

﻿

424. Hüküm

Arife bt. keçeci Hasan’ın, Hatice bt. Zülfikār Beşe aleyhindeki eşya davasından vazgeçerek zimmetini ibrâ ettiği

İbrâ Mahmiye-i İstanbul’da Beyceğiz mahallesi sükkânından olup bundan akdem fevt olan keçeci Hasan Çelebi’nin verâseti, zevce-i metrûkesi Hatîce bt. Zülfikār Beşe ile sulbiye kebîre kızı Ârife nâm hâtuna münhasıra olduğunu şer‘an zâhir oldukdan sonra mezbûre Ârife Hâtun tarafından husûs-ı âti’l-beyâna vekîl olup mezbûreyi bi’l-ma‘rifeti’ş-şer‘iyye ârifân olan Mahmud Çelebi b. Mehmed ve Yusuf Beşe b. Mehmed şehâdetleri birle vekâleti sâbite olan zevci İsmail Çelebi b. Hasan Efendi meclis-i şer‘-i hatîrde [38a] mezbûre Hatîce tarafından zikri âtî husûsa kezâlik vekîl olup mezbûreyi ma‘rifet-i şer‘iyye ile ârifân olan Mehmed Çelebi b. Veli el-Yesâri ve Mustafa b. İsâ şehâdetleriyle şer‘an vekâleti sâbite olan Mehmed Çelebi b. Kasım muvâcehesinde bi’l-vekâle ikrâr ve i‘tirâf edip müvekkilem mezbûre Ârife mezbûre Hatîce’den babası müteveffâ-yı mezbûr Hasan Çelebi’nin tere[ke]sinden mâî çukaya kaplı samur paçası kürk ve bir mor çukaya kaplı sansar boğazı kürk ve bir demir sini ve beynlerinde ma‘lûm ba‘zı eşyâ hîn-i vefâtında ketm ve ihfâ eyledin deyû da‘vâ eylemişdi hâlâ fâriğa olup husûs-ı mezbûra müte‘allik âmme-i de‘âvî ve mütâlebâtdan mezbûre Hatîce Hâtun’un zimmetini ibrâ-i âm ile ibrâ ve iskāt eyledi. Fîmâ ba‘d kaziyye-i mezbûre müte‘allika vechen mine’l-vücûh mezbûre Hatîce üzerine da‘vâ ve husûmeti yoktur dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Umdetü’l-mevâlî Ahmed Efendi, el-Hâc Mehmed b. Ahmed, Abdurrahman Efendi el-Müderris, Ramazan b. Mehmed, Mustafa b. Ali, Mehmed b. İlyas, Mustafa Çelebi b. Rıdvan, keçeci Yakub Çelebi, Halil Beşe er-Râcil, Ali Halîfe el-Müezzin.

(İSTANBUL12 - cilt: 16, sayfa: 369 - Hüküm no: 424 - Orijinal metin no: [37b-6])﻿

﻿

﻿

425. Hüküm

Fâtıma bt. Sıdkı Efendi’nin cariyesi Havva bt. Abdullah’ı Üftâde Hâtun bt. Abdullah’a hibe ettiği

Hibe Mahmiye-i İstanbul’da Çerağī Hamza mahallesinde sâkine fahrü’l-muhadderât Fâtıma Hâtun bt. Sıdkı Efendi tarafından ikrâr-ı âti’z-zikri vekîl olup müşârün-ileyhânın zâtı bi’l-ma‘rifeti’ş-şer‘iyye ârifân Mahmud Bey b. Osman ve Haydar Bey b. Abdullah şehâdetleri ile vekâleti sâbite olan Osman Beşe b. Sevindik nâm kimesne meclis-i şer‘-i hatîr-i lâzımü’t-tevkîrde Üftâde bt. Abdullah nâm hâtun mahzarında bi’l-vekâle ikrâr ve takrîr-i kelâm edip müvekkilem müşârün-ileyhâ Fâtıma Hâtun’un mülkü olup mezbûre Üftâde yedinde olan işbu Havva bt. Abdullah nâm sagīreyi mezbûre Üftâde Hâtun’a hibe-i sahîha-i şer‘iyye ile hibe ve teslîm mezbûre dahi ittihâb ve tesellüm eyledi. Min ba‘d sagīre-i mezkûre mezbûre Üftâde Hâtun’un silk-i mevhûbu olup keyfe mâ yeşâ’ ve yahtâr mutasarrıfe olsun dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevm gurreti Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Hüseyin Efendi el-Brusî, Ahmed Çelebi b. Mahmud, Abdi Çelebi el-Muhzır, Şükür Bey el-Muhzır, çukadar Ali Beşe, sarrâc Mustafa Beşe.

(İSTANBUL12 - cilt: 16, sayfa: 370 - Hüküm no: 425 - Orijinal metin no: [38a-1])﻿

﻿

﻿

426. Hüküm

Hatice bt. Zülfikār’ın Arife bt. keçeci Hasan Çelebi aleyhindeki alacak davasından vazgeçtiği

İbrâ Mahmiye-i İstanbul’da Beyceğiz mahallesinden olup bundan akdem fevt olan keçeci Hasan Çelebi’nin zevce-i metrûkesi Hatîce Hâtun bt. Zülfikār Beşe tarafından zikri âtî husûsa vekîl olup mezbûre Hatîce’yi ma‘rifet-i şer‘iyye ile ârifân olan Ali Çelebi b. Veli el-Yesâri ve Mustafa Çelebi b. Ali şehâdetleri ile şer‘an vekâleti sâbite olan Mehmed Çelebi b. Kasım meclis-i şer‘-i hatîrde müteveffâ-yı mezbûrun kebîre kızı Ârife nâm hâtunun sâbitü’l-vekâle vekîli olan zevci İsmail Çelebi b. Hasan Efendi mahzarında bi’l-vekâle ikrâr ve takrîr-i kelâm edip müvekkilem mezbûre Hatîce Hâtun merkūme Ârife’den Lütfi Paşa hamamcısı Ahmed Ağa zimmetinde olan yetmiş bin akçeyi sen kabz eyledin, meblağ-ı mezbûr müteveffâ-yı mezbûrun terekesindendir deyû sümün hissesine da‘vâ eylemişdi. Hâlen fâriğa olup meblağ-ı mezbûr yetmiş bin akçeyi mezbûre Ârife’nin mülküdür benim alâkam yoktur deyip meblağ-ı mezbûra müte‘allik âmme-i da‘vâdan mezbûre Ârife’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt-ı hak eyledi ba‘de’l-yevm husûs-ı mezbûre müte‘allik vechen mine’l-vücûh mezbûre Ârife üzerine da‘vâ ve nizâ‘ ve husûmeti yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Umdetü’l-mevâlî Ahmed Efendi, el-Hâc Ahmed b. Mahmud, Abdurrahman Efendi el-Müderris, Mustafa Çelebi b. Rıdvan, Mehmed b. İlyas, Ali b. Osman keçeci, Yakub Çelebi Keçeci.

(İSTANBUL12 - cilt: 16, sayfa: 371 - Hüküm no: 426 - Orijinal metin no: [38a-2])﻿

﻿

﻿

427. Hüküm

Vefat eden Mehmed Çelebi’nin vârislerinin İzmit’te kendilerine intikal eden çiftlik hisselerini Emine bt. Osman’a sattıkları

Bey‘-i hisse-i çiftlik Mahmiye-i İstanbul’da İskender Paşa mahallesi ahâlîsinden iken vefât eden Mehmed Çelebi’nin verâseti, zevce-i metrûkesi Emine bt. ( ) nâm hâtun ve sulbiye sagīre kızı Emine’ye ve babası Hızır Ağa b. İlyas’a münhasıra ve tashîh-i mes’eleleri yirmi dört sehimden olup üç sehimi zevcesi merkūme Emine Hâtun’a ve on iki sehimi kızı mezbûre Fâtıma’ya ve dokuz sehimi babası mezbûr Hızır Ağa’ya isâbet eylediği şer‘an zâhir oldukdan sonra, sagīre-i merkūmenin ceddi ve velîsi olup kendi cânibinden asâleten ve sagīre tarafından velâyeten ve zevce-i merkūme tarafından husûs-ı âtîye vekîl olup nehc-i şer‘î-i mu‘teber üzre vekâleti sâbite olan mezbûr Hızır Ağa vekâleten meclis-i şer‘-i hatîr-i lâzımü’t-tevkîrde, müteveffâ-yı mezbûr Mehmed Çelebi’nin li üm kız karındaşı Emine bt. Osman nâm hâtun tarafından ikrâr-ı âti’z-zikri tasdîke vekîl olan fahrü’l-akrân zevci Yusuf Ağa b. Abdullah mahzarında ikrâr ve takrîr-i kelâm edip müvekkilem merkūme Emine Hâtun’un müteveffâ-yı mezbûr Mehmed Çelebi zimmetinde karz ve deynden elli dokuz bin beş yüz akçe hakkı olup tereke-i menkūlesi şey’-i kalîl olmağla müteveffâ-yı mezbûrun vâlidesi ve benim zevcem Ayşe bt. Halil nâm hâtun vefât eyledikde beni ve sadrî oğlu müteveffâ-yı mezbûr Mehmed Çelebi’yi ve sadriyye kızı müvekkilem merkūmeyi terk eyledikde terekesinden olup İznikmid kazâsında Göçköprüsü nâm mahalde vâki‘ lede’l-ahâlî ma‘lûmü’l-hudûd olup üç bâb beyti ve iki samanlığı ve anbarı ve su kuyusunu ve sekiz göz anbarı ve kırk zirâ‘ taş duvarı ve kiremit örtülü kebîr ahırı müştemil mülk çiftliğin rub‘u irsen bana ve nısfı mezbûr Mehmed Çelebi’ye ve rub‘-ı âharı kız karındaşı müvekkilem merkūme Emine Hâtun’a intikāl edip ba‘dehû müteveffâ-yı mezbûrun mülkü olup üç sehimi zevcesi müvekkilem merkūm Emine’ye ve on iki sehimi kızı merkūme Fâtıma’ya ve dokuz sehimi bana intikāl eden iki sehim nısf hisse-i merkūmesi sûk-ı sultânîde kirâren müzâyede olundukda kırk bin akçede müvekkilem merkūme kız karındaşı Emine Hâtun üzerinde karâr edip bir akçe ziyâde ile tâlib-i âharı bulunmamağla kırk bin akçeye mezbûre Emine Hâtun’a bey‘ ol dahi minvâl-i muharrer üzre iştirâ ve kabûl ve semeni olan kırk bin akçeyi deyn-i mezbûr elli dokuz bin beş yüz akçenin kırk bin akçesine takās eylediğimde mezbûre Emine Hâtun dahi takāss-ı mezbûru kabûl ve nısf hisseyi mahallinde tesellüm ve zabta müvekkilem merkūmeyi taslît eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis min Zilhiccete li sene 1073.

Şuhûdü’l-hâl: Zülfikār Bey b. Abdullah, Mehmed Bey b. Abdullah, Yusuf Bey b. Abdullah, Ali Çelebi b. Mehmed, Osman Çelebi b. Abdullah, Ahmed Çelebi b. Mahmud, Abdi Çelebi el-Muhzır, Şükür Bey el-Muhzır, Mehmed b. Ramazan.

(İSTANBUL12 - cilt: 16, sayfa: 371 - Hüküm no: 427 - Orijinal metin no: [38a-3])﻿

﻿

﻿

428. Hüküm

Emine Hâtun’un vefat eden kardeşi Mehmed Çelebi b. Hızır’da alacağı olduğunu şahitlerle ispat ettiği

Mahmiye-i İstanbul’da İskender Paşa mahallesi ahâlîsinden olup mukaddemâ vefât eden Mehmed Çelebi b. Hızır Ağa’nın verâseti zevce-i metrûkesi Âmine nâm hâtuna ve sulbiye sagīre kızı Fâtıma’ya ve babası mezbûr Hızır Ağa’ya münhasıra olup müteveffâ-yı mezbûrun li üm kız karındaşı Âmine Hâtun tarafından husûs-ı âtîye vekîl olup zâtını ma‘rifet-i şer‘iyye ile ârifân Yusuf Bey b. Abdullah ve Ali Bey b. Mehmed nâm kimesneler şehâdetleri ile vekâleti sâbite olan zevci fahrü’l-akrân Yusuf Ağa b. Abdullah meclis-i şer‘-i hatîrde müteveffâ-yı mezbûrun tereke-i vâfiyyesinden kendi hissesine asâleten ve sagīre-i merkūmenin hissesine velâyeten vâzı‘u’l-yed olan ceddi mezbûr Hızır Ağa mahzarında bi’l-vekâle üzerine da‘vâ edip müvekkile-i merkūme Âmine Hâtun’un müteveffâ-yı mezbûr Mehmed Çelebi karzdan on beş bin akçe ve Bâdıseher nâm memlûke câriye semeninden kırk dört bin beş yüz akçe hakkını kable’l-edâ fevt olmağın vekâleten meblağ-ı mezbûru ve tereke-i vâfiyyesinden taleb ederim [38b] mezbûr Hızır Ağa’dan suâl olunsun dedikde gıbbe’s-suâl mezbûr Hızır Ağa müteveffâ-yı mezbûrun tereke-i vâfiyyesinden kendi hissesine asâleten ve sagīre-i merkūme hissesine velâyeten vaz‘-ı yedini ikrâr, lâkin mezbûrenin müteveffâ-yı mezbûr zimmetinde karzdan on beş bin, Bâdıseher semeninden kırk dört bin beş yüz akçe hakkı olduğunu bi’l-külliye inkâr eyledikde vekîl-i müşârün-ileyh Yusuf Ağa’dan müdde‘âsı için beyyine taleb olundukda udûl-i müslimînden Asesbaşı fahrü’l-akrân Mehmed Ağa b. Ahmed ve Seyyid Abdülkerim Efendi b. Seyyid Süleyman ve Hasan Ağa b. Mehmed nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd fi’l-vâki‘ müvekkilem merkūme Emine Hâtun’un müteveffâ-yı mezbûr zimmetinde karzdan on beş bin ve Bâdıseher nâm memlûke câriye semeninden kırk dört bin beş yüz akçe hakkı vardır. Biz bu husûsa vech-i muharrer üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın müvekkilem merkūme muhadderâtdan olup meclis-i şer‘de huzûru şer‘an müte‘azzir olmağla mahallinde tahlîf için savb-ı şer‘den irsâl olunan Mevlânâ Mehmed Efendi sâkine olduğu menzile varıp zeyl-i kitâbda isimleri mastûr müslimîn huzûrunda akdeylediği meclis-i şer‘a ihzâr edip bi’l-ma‘rifeti’ş-şer‘iyye zâtı mu‘arrefe oldukdan sonra zikr olunan akçeyi sıhhatinde müteveffâ-yı mezbûr Mehmed Çelebi’den küllen ve ba‘zan ahz u istîfâ veya hibe ve taraf-ı şer‘iyyeden bir tarîk ile zimmetini ibrâ eylemediğine yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ eyledikden sonra vâki‘ hâli Mevlânâ-yı mezbûr mahallinde tahrîr, ba‘dehû meclis-i şer‘a gelip alâ vukū‘ihi inhâ ve takrîr etmeğin meblağ-ı mezbûrdan hisseteyn-i merkūmeteyn mikdârı akçeyi müvekkilem merkūmeye edâya mezbûr Hızır Ağa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sânî min Zilhicce li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 372 - Hüküm no: 428 - Orijinal metin no: [38a-4])﻿

﻿

﻿

429. Hüküm

Kostantin v. Todori’nin mülk arsasını Dimotoz v. Nevasaret’e sattığı

Mülknâme-i arsa Mahmiye-i İstanbul’da mukaddemâ Çakırağa mahallesi sâkinlerinden olup hâlâ Edirnekapısı kurbunda sâkin Kostantin v. Todori nâm zimmî meclis-i şer‘-i hatîrde râfi‘ü’l-kitâb Dimotoz v. Nevasart? nâm Ermeni muvâcehesinde ikrâr ve i‘tirâf edip zikr olunan Çakırağa mahallesinde vâki‘ bir tarafı Todori v. Kostantin mülkü ve bir tarafı Papa Rali mülkü ve bir tarafı Papa Harsani mülkü ve bir tarafı tarîk-i âm ile mahdûd büyûtu ve Murad ve Todori nâm Ermeniler ile müşterek bi’r-i mâyı müştemil mülk menzil harîkde muhterik olup arsa-i sırfa kalmış idi hâlâ hudûd-ı mezbûre ile mahdûde arsa-i mezbûre müşterek bi’r-i mâyı ile mezbûr Dimotoz Ermeni’ye bey‘-i bâtt-ı sahîh-i şer‘î ile kırk bin akçeye bey‘ ve teslîm edip ol dahi iştirâ ve tesellüm ve kabûl ettikden sonra semeni olan meblağ-ı mezbûr kırk bin akçeyi mezbûr Dimotoz yedinden bi’t-tamâm alıp kabz eyledim ba‘de’l-yevm arsa-i mezbûre cemî‘ tevâbi‘i ile mezbûr Dimotoz’un mülküdür, keyfe mâ yeşâ’ mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis min Zilhicceti’ş-şerîfe li sene 1073.

Şuhûdü’l-hâl: Abdullah Efendi el-İmâm, Hüseyin Beşe er-Râcil, Mehmed Beşe er-Râcil, Hasan Ağa mehter, el-Hâc Ahmed, Papa Rali, Papa Hırsani, Yani v. Todori, Dimitri v. Polyader, Dimitri v. Kostantin, Rali v. Todori, Serkis v. Murad, Dülbendçi v. Bogos, dellâl Mıgırdiç, Tarakçı Kirkor.

(İSTANBUL12 - cilt: 16, sayfa: 373 - Hüküm no: 429 - Orijinal metin no: [38b-1])﻿

﻿

﻿

430. Hüküm

İbrahim Paşa Sarayı Ağası Ali Ağa’nın Kapıağası Mehmed Ağa vakfına olan borcunu ödediği

Vakıf için 1000 riyâlî hükmü Merhûm Kapıağası Mehmed Ağa vakfına hâlâ mütevellî olan râfi‘ü’l-kitâb Ali Çelebi b. Mehmed Meclis-i şer‘-i hatîrde vakf-ı mezbûre sâbıkan mütevellî olan Mustafa b. Receb nâm kimesne muvâcehesinde bi’t-tevliyye takrîr-i da‘vâ edip mezbûr Mustafa zamân-ı tevliyyetinde mal-ı vakf-ı mezbûrdan İbrahim Paşa Sarayı Ağası Ali Ağa’da olan bin kıt‘a esedî guruşu kabz etmişdir. Vakıf için tevliyyetim hasebiyle taleb ederim dedikde gıbbe’s-suâl mezbûr Mustafa cevâbında fi’l-vâki‘ mezbûr Ali Ağa’da olan mal-ı vakf bin esedî guruş alıp kabz etmiş idim. Lâkin Aynî ve Fâtıma ve İbrahim nâm kimesneler bizim vakf-ı mezbûrda vazîfe ve alâkamız vardır, senin muhâsebeni görürüz deyû beni tahvîf etmekle ben dahi anları iskāt için meblağ-ı mezbûrdan üç yüz esedî guruş mezbûre Aynî Hâtun’a ve üç yüz esedî guruşu merkūme Fâtıma Hâtun’a ve dört yüz esedî guruşu mezbûre İbrahim Çelebi nâm kimesneye teslîm eyledim deyû ikrâr etmeğin mûcebince meblağ-ı mezbûr bin esedî guruşu cânib-i vakf için [edâya] mütevellî-i mezbûr Mustafa’ya tenbîh birle mâ vaka‘a bi’t-taleb ketb olundu. Fi’l-yevmi’s-sâlis min Zilhiceti’ş-şerîfe li sene selâse ve seb‘în ve elf.

Şuhûdü’l-hâl: Receb Çavuş el-Mübâşir, Abdi Çelebi b. Hüseyin, el-Hâc Ahmed b. Mahmud, Ahmed Çelebi ed-dâ‘î.

(İSTANBUL12 - cilt: 16, sayfa: 374 - Hüküm no: 430 - Orijinal metin no: [38b-2])﻿

﻿

﻿

431. Hüküm

Hâkimin, Mehmed b. İbrahim adlı küçüğe nafaka takdir etmesi ve annesine borçlanmaya izin vermesi

Nafaka İşbu hüccet-i şer‘iyyenin üzerinde imzâsı bulunan hâkim, Mehmed b. İbrahim nâm sagīrin nafakası, kisvesi ve sâir havâic-i zarûriyyesi için, mahmiye-i Kostantıniyye mahallâtından Mustafa Paşa mahallesinde sâkine olan râfi‘atü hâze’l-kitâb mutallaka Ayşe bt. Sâlih nâm annesi ve hâdinesinin talebiyle mezbûr babası üzerine zeyilde mezkûr târihden i‘tibâren râyicü’l-vakt yevmî dört akçe farz ve takdîr etti. Hâkim-i mûmâ ileyh ayrıca meblağ-ı mefrûz-i mezbûru sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer zevcine rücû‘ etmesine mezbûre Ayşe’ye izin verdi. Cerâ zâlike ve hurrire fi’l-yevmi’s-sâdis min Zilhicce eş-şerîfe sene 1073.

Şuhûdü’l-hâl: Ahmed b. Abdülcebbar, Pîrî Bey, Abdi Çelebi b. Hüseyin, Şükrullah Çelebi b. Mustafa

(İSTANBUL12 - cilt: 16, sayfa: 375 - Hüküm no: 431 - Orijinal metin no: [38b-3, Arapça])﻿

﻿

﻿

432. Hüküm

Hüseyin b. Ali’nin evlat edindiği Râbia için günlük dört akçe nafaka takdir olunduğu

Tebennî Mahmiye-i İstanbul’da Molla Gürânî mahallesi ahâlîsinden Hüseyin b. Ali nâm bevvâb-ı sultânî meclis-i şer‘-i hatîr-i lâzımü’t-tevkîrde takrîr-i kelâm edip işbu terbiye için yedimde olan sagīre Râbia’nın bundan akdem ebeveyni fevt olup hâlâ akārib ve evliyâsından zâhirde bir kimesnesi bulunmamağla sagīre-i merkūme yedimde ibkā ve alâ men lehû hakku’t-taleb kadr-i ma‘rûf nafaka takdîr olunmak matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb hazretleri dahi tebennî ve terbiye için sagīre-i merkūme Râbia’yı mezbûr Hüseyin Bey yedinde ibkā ve alâ men lehû hakku’t-taleb yevmî dört akçe nafaka farz ve takdîr eyledikden sonra vakt-i zarûretde istidâne ve sagīre-i merkūmeye sarfa ve lede’z-zafer hakk-ı taleb olan kimesneye rücû‘a izin verip mâ vaka‘a bi’t-taleb ketb olundu. Fi’l-yevmi’l-hâmis min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Davud Çavuş b. Şaban, Mustafa Çelebi b. Ali, Hızır Çelebi b. Abdünnebî, Abdi Çelebi b. Hüseyin, Şükrullah Çelebi b. Mustafa, Receb Çelebi b. el-Hâc Murad, Mehmed b. Ramazan.

(İSTANBUL12 - cilt: 16, sayfa: 375 - Hüküm no: 432 - Orijinal metin no: [38b-4])﻿

﻿

﻿

433. Hüküm

Ayşe Hâtun bt. Mahmud’un kölesi Yusuf b. Abdullah ile altı sene çalışması karşılığında azatlık sözleşmesi yaptığı

Kitâbet ale’l-hizmet Siroz kazâsından ma‘zûlen fevt olan Abdülcelil Efendi’nin zevce-i metrûkesi Ayşe Hâtun bt. Mahmud meclis-i şer‘-i hatîrde ikrâr ve takrîr-i kelâm edip işbu orta boylu, elâ gözlü, açık kaşlı Rusiyyetü’l-asl Yusuf b. Abdullah nâm gulâm mukaddemâ mezbûrun abd-i memlûkü olup vefâtından sonra benim sümün hisse-i şer‘iyyem mukābelesinde bana ta‘yîn olunup mülk-i mevrûsum olmuş idi el-hâletü hâzihî evsâf-ı mezbûre ile mevsûf olan mezbûr Yusuf’u târih-i kitâbdan altı sene tamâmına değin hizmet etmek üzre kitâbete kesip ol dahi vech-i muharrer üzre olan kitâbeti kabûl eyledi dedikde mezbûr Yusuf dahi mezbûre Ayşe’nin cemî‘ kelimâtını tasdîk ve kitâbet-i mezbûreyi tahkīk etmeğin mâ vaka‘a bi’t-taleb ketb olundu. Fi’l-yevmi’s-sâdis min Zilhicceti’ş-şerîf eli sene selâse ve seb‘în ve elf.

Şuhûdü’l-hâl: Fahrü’l-kuzât Şeyhzâde Abdullah Efendi, Ahmed Efendi b. İbrahim, Ahmed Çelebi el-Müezzin, İshak b. Ahmed, Nâib Ahmed Efendi, el-Hâ[c] Mustafa b. Abdullah, Ömer Beşe er-Râcil.

(İSTANBUL12 - cilt: 16, sayfa: 376 - Hüküm no: 433 - Orijinal metin no: [38b-5])﻿

﻿

﻿

434. Hüküm

Meryem bt. Mehmed, menzilinin yarısını eşi Ali b. Mehmed’e sattığı

Mübâye‘a-i nısf-ı menzil Mahmiye-i İstanbul’da Sultan Selim câmi‘-i şerîfi kurbunda Çukurbostan mahallesi sâkinelerinden Meryem bt. Mehmed meclis-i şer‘-i hatîrde zevci Ali b. Mehmed mahzarında ikrâr ve takrîr-i kelâm edip mahalle-i mezbûrede vâki‘ bir tarafdan el-Hâc Ahmed mülkü ve bir tarafdan Uncuzâde Hasan Çelebi mülkü ve bir tarafdan tarîk-i âm ile mahdûd Şeyh Yavsi vakfına senede on akçe mukāta‘ası olan harâbe mülk menzilin nısfını on bin akçeye bey‘ ve teslîm ol dahi vech-i muharrer üzre iştirâ ve kabûl eyledikden sonra menzili mezbûru iştirâk-i seviy üzre binâ etmeğe zevcim mezbûr kendi malından on bin [39a] akçe sarf edip ve zimmetinde olan sümün-i mezkûr benim on bin akçemi dahi menzili mezbûrun binâsına sarf etmeğe zevcim mezbûru tarafımdan vekîl nasb ve ta‘yîn eyledim. Zikr olunan menzilin nısf-ı şâyi‘i mezbûrun mülk-i müşterâsıdır, keyfe mâ yeşâ’ ve yahtâr mutasarrıf olsun dedikde mezbûr Ali dahi mukırra-i mezbûrenin ikrârını tasdîk ve vekâlet-i merkūmeyi kabûl ve hizmeti lâzımesin edâya ta‘ahhüd etmeğin mâ vaka‘a bi’t-taleb ketb olundu. Fî gurreti Zilhicceti’-şerîfe li sene selâse ve seb‘în ve elf.

Şuhûdü’l-hâl: Ali Efendi b. Mehmed el-İmâm, Mehmed b. Ali el-Müezzin, Abdülazîz b. Hacı Şaban, Ahmed b. Mustafa, Hasan b. Ahmed, Mehmed b. Halid, Şaban b. Şaban, Abdi Çelebi b. Hüseyin.

(İSTANBUL12 - cilt: 16, sayfa: 376 - Hüküm no: 434 - Orijinal metin no: [38b-6])﻿

﻿

﻿

435. Hüküm

Hâkimin, Ümmühânî bt. Mehmed

(İSTANBUL12 - cilt: 16, sayfa: 377 - Hüküm no: 435 - Orijinal metin no: [39a-1, Arapça])﻿

﻿

﻿

436. Hüküm

Ümmühânî bt. Ali’nin menzilinin yarısını İbrahim Çelebi b. Yusuf’a sattığı

Mülknâme Mahmiye-i İstanbul’da Kızıltaş mahallesinde sâkine Ümmühânî bt. Ali nâm hâtun tarafından husûs-ı âti’z-zikre vekîl olup zâtını bi’l-ma‘rifeti’ş-şer‘iyye ârifân Mehmed Çelebi b. Habîb ve Hasan Çelebi b. Mustafa şehâdetleri ile vekâleti sâbite olan es-Seyyid Mehmed Çelebi b. Kenan meclis-i şer‘-i hatîr-i lâzımü’t-tevkîrde, hâfizu’l-kitâb İbrahim Çelebi b. Yusuf mahzarında bi’l-vekâle ikrâr ve takrîr-i kelâm edip müvekkilem mezbûre ile benim mukaddemâ iştirâk üzre mülkümüz olup mahalle-i merkūmede vâki‘ bir tarafı Papasoğlu mu‘allimhânesine ve bir tarafı Solak İbrahim Çelebi mülküne ve iki tarafı tarîk-i âma müntehî arsa-i hâliyeden müvekkilem mezbûre kendi hissesini üç yüz esedî guruşa mezbûr İbrahim Çelebi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi minvâl-i muharrer üzre iştirâ ve tesellüm eyledikden sonra semeni olan üç yüz kıt‘a esedî guruşu mezbûr İbrahim Çelebi yedinden tamâmen alıp kabz eyledi ba‘de’l-yevm arsa-i mezkûre merkūm İbrahim Çelebi’nin mülk-i müşterâsı olup keyfe mâ yeşâ’ ve yahtâr mutasarrıf olsun dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: İmâm Üveys Efendi b. Şükrullah, Ömer Çelebi b. Mehmed, Mehmed Halîfe b. Ali el-Müezzin, Mustafa Çelebi b. Yusuf, Müyesser b. Şükrullah, Cafer b. Abdullah, Ahmed b. Yusuf, Mahmud b. Hızır, Ali Beşe b. Abdullah, Kâtib Süleyman Efendi b. Hüseyin, Ali Çavuş b. Nasûh, Kadri b. Hüdâverdi, Mehmed b. Ali, Abdurrahman b. ( ), Seyyid Mehmed b. Nûreddin, Mehmed b. Mustafa, Şaban Kethüdâ.

(İSTANBUL12 - cilt: 16, sayfa: 377 - Hüküm no: 436 - Orijinal metin no: [39a-2])﻿

﻿

﻿

437. Hüküm

Hatice Hanım bt. Yusuf Paşa ile oğlu Hüseyin’in menzillerini Edirne kadısı Yakup Efendi’ye sattıkları

Mülknâme Husûs-ı âti’l-beyânın mahallinde tahrîri iltimâs olunmağın, savb-ı şer‘den irsâl olunan Mevlânâ Brusî Hüseyin Efendi Mahmiye-i İstanbul’da Derviş Ali mahallesi İmâmı olan Mehmed Efendi b. Abdullah sâkin olduğu menzile varıp zeyl-i kitâbda isimleri mastûr müslimîn huzûrunda akd-i meclis-i şer‘ eyledikde mahalle-i merkūme ahâlîsinden olup mukaddemâ vefât eden Abdülbâkī Bey b. Murtaza Paşa’nın verâseti zevce-i metrûkesi Hatîce Hanım bt. el-merhûm Yusuf Paşa ile sulbî kebîr oğlu Hüseyin Bey’e münhasıra olduğu şer‘an zâhir oldukdan sonra mezbûrân Hatîce Hanım ve Hüseyin Bey taraflarından husûs-ı âti’z-zikre vekîl olup zât-ı mezbûreyi ma‘rifet-i şer‘iyye ile ârifân mezbûr Mehmed Efendi ve Müezzin Mehmed Çelebi b. Ahmed ve Hüseyin Çelebi b. Ahmed şehâdetleri ile vekâleti sâbite olan mezbûrenin li ebeveyn karındaşı Mustafa Bey meclis-i mezbûrda a‘lemü’l-ulemâ’i’l-izâm, efdalü’l-fuzalâ’i’l-fihâm, yenbû‘ü’l-fezâil ve’l-me‘âlî, metbû‘ü’l-efâzıl ve’l-e‘âlî sâbıkan Edirne kadısı olan Yakub Efendi mahzarlarında bi’l-vekâle ikrâr-ı tâm ve takrîr-i kelâm edip müteveffâ-yı mezbûrun terekesinden müvekkilân-ı mezbûrâtın mülk-i mevrûsları olup mahalle-i mezbûrede vâki‘ bir cânibi ba‘zan iftihârü’l-müderrisîni’l-kirâm Sahn müderrisi Beyazî Hasan Efendizâde Ahmed Efendi ve ba‘zan fahrü’l-kuzât Hatîbzâde mülküne ve üç cânibi tarîk-i âma müntehî ve hâriciyye üç bâb fevkānî odayı ve iki fevkānî sofayı ve dehlizi ve tahtânî odayı ve ahırı ve su kuyusunu ve kenîfi ve cüneyneyi ve dâhiliyye tabaka-i ulyâda iki fevkānî odayı ve sofayı ve vasatda dört bâb odayı ve iki sofayı ve süflîde iki kileri ve mahzeni ve matbahı ve iki su kuyusunu ve kenîfi ve cüneyneyi müştemil menzili iki bin üç yüz esedî guruşa tarafeynden îcâb ve kabûlü hâvî bey‘-i kat‘î ile bi’l-vekâle bey‘ ve teslîm müşârün-ileyh Efendi hazretleri dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr iki bin üç yüz esedî guruşu yedlerinden tamâmen alıp kabz eyledim ba‘de’l-yevm menzili mezbûr müşârün-ileyh Efendi hazretlerinin mülk-i müşterâlarıdır, keyfe mâ yeşâ’ ve yahtâr mutasarrıf olsunlar dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Köse Ahmed b. Abdülcebbâr ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Fahrü’l-müderrisîni’l-kirâm zahrü’l-mütehakkikīni’l-fihâm Ahmed Efendi b. Beyazî Hasan Efendi, iftihârü’l-müderrisîn Ahmed Efendi b. Ali, Kadı Mustafa Efendi, Hüseyin Efendi b. Abdülkerim, Ali Çelebi b. Veli, Mehmed Çelebi b. Ahmed, Hasan Çavuş b. Ömer, Mehmed Çelebi b. Kasım er-Râcil, Mehmed Ağa b. Ömer bevvâb-ı sultânî, Mehmed Çavuş b. Ferid Çavuş, Ahmed Efendi b. İlyas, Hasan Bey b. Abdurrahman, Ramazan b. Şaban, Mustafa Bey b. Ahmed, Ali Bey b. Hüseyin, Mehmed b. Şaban, Mehmed b. Abdülazîz, Köse Ahmed b. Abdülcebbar, Salıcı İbrahim Ağa b. Ahmed, Abdi Çelebi el-Muhzır, Hüseyin Efendi el-Brusî kâtibü’l-hurûf.

(İSTANBUL12 - cilt: 16, sayfa: 378 - Hüküm no: 437 - Orijinal metin no: [39a-3])﻿

﻿

﻿

438. Hüküm

Rahime, Ayşe ve Fâtıma hâtunların Yayabeyi İbrahim Ağa b. Mustafa’nın zimmetini İbrâ ettikleri

İbrâ Husûs-ı âti’l-beyânı mahallinde istimâ‘ ve tahrîr için gıbbe’l-iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Atpazarı kurbunda Hüsam Bey mahallesinde iftihârü’l-emâcid ve’l-ekârim Yayabeyi İbrahim Ağa b. Mustafa’nın sâkin olduğu menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şer‘ eyledikde medîne-i Manisa müzâfâtından Belen nâm kasabada sâkin iken bundan akdem vefât eden Hüseyin Beşe b. Veli’nin verâseti li ebeveyn karındaşı Mehmed Dede’nin sulbiye kebîre kızları Rahime ve Ayşe ve Fâtıma nâm hâtunlara münhasıra olduğu şer‘an zâhir ve müte‘ayyin oldukdan sonra mezbûrât Rahime ve Ayşe ve Fâtıma nâm hâtunlar tarafından husûs-ı âti’l-beyâna vekîl olup zâtlarını ma‘rifet-i şer‘iyye ile ârifân yine kasaba-i mezbûrede sâkin Ebûbekir b. Hacı Hüseyin ve Hasan b. Mustafa nâm kimesneler şehâdetleri ile şer‘an vekâleti sâbite olan merkūme Ayşe’nin zevci Yusuf b. Abdullah nâm kimesne meclis-i ma‘kūd-ı mezbûrda bâ‘is-i hâze’l-kitâb müşârün-ileyh İbrahim Ağa mahzarında bi’l-vekâle ikrâr ve takrîr-i kelâm edip müvekkilelerim merkūmâtın mûrisleri müteveffâ-yı merkūm Hüseyin Beşe hâl-i hayâtında müşârün-ileyh İbrahim Ağa’nın Yayabeyliği hâssını bin yetmiş üç martı ibtidâsından sene tamâmına değin bin dört yüz esedî guruşa iltizâm ve kabûl edip müşârün-ileyh İbrahim Ağa yedine beş bin altı yüz aded guruşu def‘ ve teslîm eyledikden sonra üç ay varıp zabt edip bi’l-emâne kabz eylediği yetmiş yedi buçuk riyâlî guruş ile mukaddemâ iktirâz ve kabz eylediği elli riyâlî guruş ki cem‘an [39b] yüz yirmi yedi buçuk riyâlî guruşdan mâ‘adâ dört yüz yetmiş iki buçuk riyâlî guruşu mezbûr İbrahim Ağa’dan alıp kabz edip altı yüz guruşdan mezbûr İbrahim Ağa zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ba‘dehû ma‘an irsâl olunan Ahmed b. Abdülcebbar ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâdis min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mehmed Efendi b. Veli el-İmâm, Ahmed, Efendi b. Ali, Hasan Ağa b. Mehmed, Mehmed Ağa b. Süleyman, Mustafa Ağa, Şâhin Beşe b. Veli, Mehmed Halîfe b. Şaban, Mustafa b. Abdülfettah, Mehmed Dede b. İlyas, Ömer Çelebi b. İbrahim.

(İSTANBUL12 - cilt: 16, sayfa: 379 - Hüküm no: 438 - Orijinal metin no: [39a-4])﻿

﻿

﻿

439. Hüküm

Yayabeyi İbrahim Ağa b. Mustafa Ağa’nın vefat eden Hüseyin Beşe b. Veli’nin vârislerinin zimmetlerini ibrâ ettiği

İbrâ Husûs-ı âti’l-beyânı mahallinde istimâ‘ ve tahrîr için gıbbe’l-iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Atpazarı kurbunda Hüsam Bey mahallesinde iftihârü’l-emâcid ve’l-ekârim Yayabeyi İbrahim Ağa b. Mustafa Ağa’nın sâkin olduğu menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde müşârün-ileyh İbrahim Ağa meclis-i ma‘kūd-ı mezbûrda medîne-i Manisa müzâfâtından Belen nâm kasabada sâkin iken bundan akdem vefât eden Hüseyin Beşe b. Veli’nin verâseti li ebeveyn karındaşı Mehmed Dede’nin sulbiye kebîre kızları Rahime ve Ayşe ve Fâtıma nâm hâtunlara münhasıra olduğu şer‘an zâhir ve müte‘ayyin oldukdan sonra mezbûrât Rahime ve Ayşe ve Fâtıma taraflarından husûs-ı âti’l-beyânı tasdîke vekîl olup zâtlarını ma‘rifet-i şer‘iyye ile ârifân yine kasaba-i mezbûre sükkânından Ebûbekir b. el-Hâc Hüseyin ve Hasan b. Mustafa nâm kimesneler şehâdetleri ile şer‘an vekâleti sâbite olan merkūme Ayşe’nin zevci Yusuf b. Abdullah nâm kimesne mahzarında ikrâr ve takrîr-i kelâm edip mutasarrıf olduğum timarımı bin yetmiş Martı ibtidâsından sene tamânına değin bin dört yüz esedî guruşa mezbûr Hüseyin Beşe’ye iltizâm ile verip ol dahi kabûl eyledikden sonra varıp kasaba-i mezbûrede üç ay zabt edip üç ayda bi’l-emâne kabz eylediği yetmiş yedi buçuk esedî guruşu ile mukaddemâ kendiye bi tarîki’l-karz def‘ ve teslîm eylediği elli esedî guruş ki cem‘an yüz yirmi yedi buçuk esedî guruşu müteveffâ-yı mezbûrun terekesinden bi’t-tamâm ahz u kabz edip ba‘de’l-yevm husûs-ı mezbûra ve gayra müte‘allika da‘vâdan mezbûrâtın zimmetlerini ibrâ ve iskāt eyledim dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Ahmed b. Abdülcebbar ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâdis min Zilhicceti’ş-şerîfe li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 380 - Hüküm no: 439 - Orijinal metin no: [39b-1])﻿

﻿

﻿

440. Hüküm

Neslihan bt. Hüsrev’in Rus asıllı cariyesi Gülistan bt. Abdullah’ı azat ettiğinin ispat ve tescili

İsbât-ı ıtk İşbu açık kaşlı, orta boylu, elâ gözlü Rusiyyetü’l-asl râfi‘atü’l-kitâb Gülistan bt. Abdullah meclis-i şer‘-i hatîrde mahmiye-i İstanbul’da Bâzirgânbaşı mahallesinde fevt olan Neslihan bt. Hüsrev’in kız karındaşı kızı ve vârisesi Hacer bt. İbrahim muvâcehesinde da‘vâ ve takrîr-i kelâm edip ben mezbûre Neslihan’ın sâbıkan câriye-i memlûkesi olup hâl-i sıhhatinde beni tedbîr-i mutlak ile müdebbere edip vefâtından sonra terekesinin sülüsü kıymetime müsâ‘id olmağın cemî‘ malından âzâd olup sâir harâir gibi hürre olmuş iken, mezbûre Hacer terekeden olmak zu‘mu ile bana vaz‘ eder, suâl olunup kasr-ı yedine tenbîh olunmak matlûbumdur dedikde gıbbe’s-suâl mezbûre Hacer müdde‘iyye-i mezbûre Gülistan’ın vech-i muharrer üzre müdebbere olup kıymetine sülüs mal müsâ‘id olmağla âzâd olduğunu münkire olıcak müdde‘iyye-i mezbûre Gülistan’dan müdde‘âsını mübeyyine beyyine taleb olundukda mahmiye-i mezbûrede Hoca Hayreddin mahallesinde sâkinlerinden Mustafa Çelebi b. Hamza ve Çırakçı Kara Mehmed mahallesi sükkânından Ahmed b. Mahmud nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ işbu müdde‘iyye-i mezbûre Gülistan bt. Abdullah mezbûre Neslihan’ın sâbıkan câriye-i memlûkesi olup hâl-i sıhhatinde bizim huzûrumuzda tedbîr-i mutlak ile müdebbere edip mezbûre Neslihan fevt, terekesinin sülüsü mezbûre Gülistan’ın kıymetine müsâ‘id olmağın mezbûre Gülistan müteveffâ-yı mezbûre Neslihan’ın cemî‘ malından âzâd olup sâir harâir gibi hürredir, bu husûsa bu vech üzre şâhidleriz şehâdet dahi ederiz deyû her biri münkire-i mezbûre muvâcehesinde edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm müdde‘iyye-i mezbûre Gülistan’dan kasr-ı yedine tenbîh olunup mâ hüve’l-vâki‘ gıbbe’t-taleb ketb olundu. Hurrire fi’l-yevmi’l-ışrîn min Zilka‘deti’ş-şerîfe li sene selâse ve seb‘în ve elf.

Şuhûdü’l-hâl: Mustafa b. Ahmed, Ali Çavuş b. Mehmed, Ali Çelebi b. Çukadar, Abdi Çelebi, Şükrullah Çelebi.

(İSTANBUL12 - cilt: 16, sayfa: 381 - Hüküm no: 440 - Orijinal metin no: [39b-2])﻿

﻿

﻿

441. Hüküm

Mehmed Beşe b. Mustafa’nın Kutu ve İskemle Nakışçıları Esnafı Kethüdâsı tayin olunduğu

Nasb-ı kethüdâ-yı nakkāşân-ı kutu Mahmiye-i İstanbul’da Mahmud Paşa câmi‘-i şerîfi kurbunda kutu ve iskemle nakkāşı olan kimesnelerden Mehmed Çelebi b. Perviz ve Seyyid Mehmed Çelebi b. Seyyid Hüseyin ve Mustafa Çelebi b. Osman ve Hasan Çelebi b. Mehmed ve Seyyid Cafer Çelebi b. Seyyid İsâ ve Hasan Çelebi b. Osman ve Mehmed Çelebi b. ( ) ve Hüseyin Çelebi b. Hasan ve Mustafa Çelebi b. Ramazan ve Ali Çelebi b. Mehmed ve sâiri meclis-i şer‘-i hatîr-i lâzımü’t-tevkīre gelip takrîr-i kelâm edip mukaddemâ hırfetimiz kethüdâsı olan Ahmed Çelebi nâm kimesne fevt olup yerine bir kethüdâ lâzım olmağla içimizden işbu hâzır bi’l-meclis Mehmed Beşe b. Mustafa’yı kethüdâlığa ihtiyâr ve kabûl etmiş idik hâlâ mezbûr Mehmed Beşe kıbel-i şer‘den hırfet kethüdâsı nasb ve ta‘yîn olunmak matlûbumuzdur dediklerinde, mezbûr Mehmed Beşe tâife-i merkūmeye kethüdâ nasb ve ta‘yîn olundukda ol dahi vech-i muharrer üzre kethüdâlığı kabûl ve hizmeti lâzımesin edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’s-sâlis aşer min Zilhicce li sene selâse ve seb‘în ve elf.

Şuhûdü’l-hâl: Hüseyin Efendi el-Brusî, Keşfî Mustafa Efendi el-Kâtib, Ahmed Çelebi b. Mahmud kethüdâ-yı muhzırân, Mehmed Çelebi b. Abdullah, Abdi Çelebi el-Muhzır, Şükür Bey el-Muhzır, Baba Resûl b. Rıdvan.

(İSTANBUL12 - cilt: 16, sayfa: 382 - Hüküm no: 441 - Orijinal metin no: [39b-3])﻿

﻿

﻿

442. Hüküm

Hâkimin, Mehmed ve Fâtıma

(İSTANBUL12 - cilt: 16, sayfa: 382 - Hüküm no: 442 - Orijinal metin no: [39b-4, Arapça])﻿

﻿

﻿

443. Hüküm

İsmail Paşa’nın İstanbul ve tevâbii mumcular Yiğitbaşılığı’na tayin olunduğu

Mumculara yiğidbaşı nasbı Mahmiye-i İstanbul’da tâife-i mumcuyândan Andon v. Dimitri ve Apostol v. Papa Dimo ve Yani v. Duka ve Atanaş v. Lambo ve Hıristo v. Yani ve Yani v. Esteryanoz [40a] ve Panayot v. Yorgi ve Todoş v. Nikola ve Todi v. Esteryanoz ve Kostantin v. Andon ve Dimo v. Yani ve Rizo v. Danyal ve Hıristo v. Aleksandri ve Poliz v. Panayot ve Sefto v. Rizo ve Kiziro? v. Todoşnavsa zimmîler ve sâiri meclis-i şer‘-i hatîr-i lâzımü’t-tevkīre gelip her biri takrîr-i kelâm edip bizler mahmiye-i İstanbul’da ve tevâbi‘inde mumcular olup hâlâ kāimmakām-ı vezâret-i uzmâ ve mesned-nişîn-i vekâlet-i kübrâ olan düstûr-ı mükerrem müşîr-i müfahham vezîr-i muhterem nâzım-ı menâzım-ı ümem muslih-i mesâlih-i âlem izzetlü ve sa‘âdetlü İsmail Paşa -yesserallâhu mâ yürîd ve yeşâ’- hazretlerinden tâife-i merkūmeden hâmilü’l-kitâb Hıristo v. ( ) nâm zimmî tâife-i merkūmeye yiğidbaşı olmak için yedimize beyaz buyruldu-i şerîf verilmiş idi hâlâ ol buyruldu-i şerîfe nazar olunup mûcebince taraf-ı şer‘den yiğidbaşı nasb olunmak matlûbumuzdur deyû buyruldu-i şerîf ibrâz eylediklerinde fi’l-vâki‘ mazmûnu takrîr-i meşrûhlarına muvâkıf bulunmağın, buyruldu-i şerîf mûcebince mezbûr zimmî tâife-yi merkūmeye yiğidbaşı nasb ve ta‘yîn olundukda ol dahi kabûl ve hıdemâtını edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’r-râbi‘ min Zilhicceti’ş-şerîfe li sene 1073.

Şuhûdü’l-hâl: Arslan Bey b. Abdullah Kethüdâ-yı mûmcıyân, Hasan Ağa b. Sâlih, Mehmed Ağa b. Mahmud sermuhzırân, Ahmed Çelebi b. Ali, Abdi Çelebi el-Muhzır, Mum Nâibi Mustafa Efendi, İbrahim Ağa b. Musa, Muslu Çelebi b. Mustafa Serbölük, Baba Resûl el-Muhzır, Ali b. Muharrem, çukadar Ali Beşe.

(İSTANBUL12 - cilt: 16, sayfa: 383 - Hüküm no: 443 - Orijinal metin no: [39b-5])﻿

﻿

﻿

444. Hüküm

Vefat eden Yahya Efendi b. Zekeriya Efendi’nin Gürcü asıllı kölesi Yusuf b. Abdullah’ı azat ettiğinin tescil olunduğu

İkrâr bi’l-ıtk Dârü’l-hilâfeti’l-aliyye Kostantıniyye el-mahmiyye’de sâbıkan şeyhülislâm ve müfti-i kâffeti’l-enâm olan merhûm Yahya Efendi necli’l-merhûm Zekeriya Efendi’nin li ebeveyn karındaşları Lütfullah Efendi ve merhûmun necl-i mükerremleri ve hasren vârisleri a‘lemü’l-ulemâ’i’l-izâm efdalü’l-fuzalâ’i’l-fihâm yenbû‘ü’l-fezâil ve’l-me‘âlî metbû‘ü’l-efâzıl ve’l-e‘âlî el-müstağnî zâtihü’ş-şerîf an ıtnâbi’l-elkāb beli’l-elkāb teftehıru bi zâlike’l-cenâb hâlâ İstanbul kadısı olan hâkim, âlim, âdil, fâzıl, kâmili-şurayh mu‘âdil Şeyh Mehmed Efendi hazretleri meclis-i şer‘-i hatîr-i lâzımü’t-tevkīrde ikrâr edip işbu uzun boylu açık kaşlı, koyun elâ gözlü Gürciyyü’l-asl hâfızü’l-kitâb Yusuf b. Abdullah mukaddemâ mûrisim Yahya Efendi’nin abd-i memlûkü iken müşârün-ileyh Efendi sıhhatlerinde mevsûf mezbûr Yusuf’u malından âzâd ve mülkünden ihrâc ve silk-i ahrâr-ı asliyyîne ilhâk ve idrâc etmişler idi hâlâ mevsûf mezkûr Yusuf vech-i muharrer üzre müşârün-ileyh Efendi’nin abd-i mu‘takıdır. Üzerinde velâdan gayrı benim hakkım yoktur dediklerinde, mâ hüve’l-vâki‘ bi’t-taleb ketb olundu. Fi’l-yevmi’l-âşir min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Fahrü’l-müderrisîni’l-kirâm Ahmed Efendi, İftihârü’l-müderrisîni’l-kirâm Abdullah Efendi b. Zinnûn, Kıdvetü’l-müderrisîni’l-kirâm Hasan Efendi, Fahrü’l-emâsil ve’l-a‘yân Abdünnebî Ağa b. Resûl, Hüseyin Efendi el-Brusî kâtibü’l-hurûf, Hüsrev Bey b. Abdullah, çukadar Ali Beşe b. Osman er-Râcil, Sarrâc Mustafa Beşe b. Rıdvan, Ahmed Çelebi b. Mahmud kethüdâ-yı muhzırân, Abdi Çelebi el-Muhzır, Şükrullah Bey el-Muhzır.

(İSTANBUL12 - cilt: 16, sayfa: 383 - Hüküm no: 444 - Orijinal metin no: [40a-1])﻿

﻿

﻿

445. Hüküm

Dülbendçi el-Hâc Ahmed b. Abdullah’ın değirmen hissesini İmâm Efendi b. el-Hâc Receb’e sattığı

Mülknâme-i değirmen Mahmiye-i İstanbul’da Horhor kurbunda Murad Paşa-yı Atîk mahallesinde sâkin Dülbendçi el-Hâc Ahmed b. Abdullah tarafından husûs-ı âti’l-beyânı ikrâra vekîl olup yine mahalle-i mezbûre sükkânından Ahmed Beşe b. Hızır ve el-Hâc Muslu b. Mehmed şehâdetleri ile şer‘an vekâleti sâbite olan Mustafa Çelebi b. el-Hâc Mehmed meclis-i şer‘-i hatîr-i lâzımü’t-tevkīrde işbu bâ‘isü’l-kitâb İmâm Efendi b. el-Hâc Receb mahzarında bi’l-vekâle ikrâr ve takrîr-i kelâm edip müvekkilim mezbûr el-Hâc Ahmed’in vilâyet-i Rumeli’nde Silistre sancağına tâbi‘ Bender kal‘asında Çayır nâm mevzi‘de Tuna suyu üzerinde dâir bir göz mülk değirmenin nısfı gāib ani’l-meclis Fâik nâm kimesnenin ve nısf-ı âharı müvekkilim mezbûr el-Hâc Ahmed’in mülkü olup bu âna değin müşâ‘an mutasarrıflar idi hâlâ müvekkilim merkūm el-Hâc Ahmed nısf hisse-i şâyi‘asını merkūm İmâm Mehmed Efendi’ye dört bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledikden sonra semeni olan meblağ-ı merkūm dört bin akçeyi müvekkilim mezbûrun, mezbûr Mehmed Efendi’ye mukaddemâ beynlerinde ma‘lûm ücretden dört bin akçe deynine takās edip ol dahi mukāssa ve kabûl eyledikden sonra meblağ-ı mezbûru mahallinde kabz ve tasarrufa taslît eyledim ba‘de’l-yevm zikr olunan değirmenin nısfı merkūm İmâm Mehmed’in mülk-i müşterâsıdır dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mehmed Çelebi b. İvaz, el-Hâc Fazlı b. Mehmed, Bayram Bey b. Süleyman, Hasan b. Abdullah, Ahmed Beşe b. Hızır, Osman Beşe b. Hızır, el-Hâc Hasan, Ali Beşe, Muslu Beşe.

(İSTANBUL12 - cilt: 16, sayfa: 384 - Hüküm no: 445 - Orijinal metin no: [40a-2])﻿

﻿

﻿

446. Hüküm

Kestistos v. Ergiri’nin menzil, bağ ve tarlalardaki nısf hissesini kardeşi Kirkor’a sattığı

Mülknâme-i bağ ve tarla ve menzil Vilâyet-i Anadolu’da Divriği kazâsında tâbi‘ Geşher nâm karye sâkinlerinden olup bundan akdem hâlik olan Argiri v. Gırı nâm Ermeni’nin verâseti sulbî kebîr oğulları Kestistos ile Kirkor’a münhasıra ve terekesinin nısfı merkūm Kestistos’a ve nısfı âharı mesfûr Kirkor’a isâbet ve intikāl eylediği şer‘an zâhir ve müte‘ayyin oldukdan sonra merkūm Kestistos karındaşı işbu hâmili’s-sifr merkūm Kirkor muvâcehesinde ikrâr ve takrîr-i kelâm edip babam hâlik-i mezbûrun terekesinden olup karye-i mezbûrede vâki‘ etrâf-ı selâsesi Serkis ve Kirkor ve Asadur nâm Ermeniler menzilleri ve taraf-ı râbi‘i tarîk-i âma müntehî mülk menzilde ve yine karye-i mezbûre kurbunda vâki‘ etrâf-ı erba‘ası Arniyos ve Asadur ve Serkis nâm Ermeniler bağları ve tarîk-i âm ile mahdûd bağda olan nısf hisse-i şer‘iyye-i şâyi‘amı safka-i vâhide ile karındaşım merkūm Kirkor’a kırk kıt‘a riyâlî guruşa bâtten bey‘ edip ol dahi ber minvâl-i muharrer iştirâ ve kabûl eyledikden sonra yine baba[m] hâlik-i mezbûrun terekesinden olup karye-i mezbûre sınırı dâhilinde vâki‘ etrâf-ı erba‘ası Osman Beşe ve Gevher oğlu Yarsık ve Kirkor nâm kimesneler ta[r]laları ve tarîk-i âma müntehî tarladan dahi intikāl-i âdî ile intikāl eden nısf hisse-i şâyi‘amı sâhib-i arz izin ve ma‘rifeti ile karındaşım mezbûr Kirkor’a yirmi riyâlî guruş bedel mukābelesinde ferâğ ve tefvîz, ol dahi tefevvüz ve kabûl eyledikden sonra semen-i mezbûr kırk guruş ile bedel-i merkūm yirmi guruş ki cem‘an altmış riyâlî guruşu yedinden tamâmen alıp kabz edip zikirleri mürûr eden menzil ve bağ ve tarlada olan nısf hisse-i şâyi‘a-i mezkûremi mahallinde kabz ve tasarrufa mezbûru taslît eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ min Zilhicceti’ş-şerîfe li sene 1073.

Şuhûdü’l-hâl: El-Hâc Ahmed b. Mahmud, Du‘âcı Ahmed Çelebi, Şükrullah Çelebi, Mehmed Beşe b. Rıdvan, Murad Beşe b. Ferhad, Hanem v. Kirkor, Serkis v. Andriyas, Melkon v. Maykik.

(İSTANBUL12 - cilt: 16, sayfa: 385 - Hüküm no: 446 - Orijinal metin no: [40a-3])﻿

﻿

﻿

447. Hüküm

Dimo v. Apostol’un Nikola v. İstemad’a borcu olduğunu kabul ettiği

İkrâr bi’d-deyn Bakkal tâifesinden râfi‘ü’l-vesîka Nikola v. İstemad meclis-i şer‘-i hatîrde yine tâife-i mezbûreden Dimo v. Apostol muvâcehesinde üzerine da‘vâ ve takrîr-i kelâm edip mezbûr Dimo ile bakkallık san‘atından şerîkler olup ba‘dehû fesh-i şirket edip ihtiyârlarımız beyninde hesâb ve kitâb ettiğimizde mezbûr Dimo zimmetinde asl-ı mâlımdan dört bin beş yüz akçe hakkım zuhûr etmişdir. Taleb ederim suâl olunsun dedikde gıbbe’s-suâl mezbûr Dimo cevâbında fi’l-vâki‘ müdde‘î-i mezbûr Nikola’nın vech-i muharrer üzre zimmetimde dört bin beş yüz akçe [40b] hakkı zuhûr eyledi. Meblağ-ı mezbûr[u] müdde‘î-i mezbûr Nikola’ya lâzımü’l-edâ deynimdir deyû tâyi‘an ikrâr ve i‘tirâf etmeğin mûcebince meblağ-ı mezbûr dört bin beş yüz akçeyi müdde‘î-i mezbûra edâya merkūm Dimo’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâmin min Zilhicceti’ş-şerîfe li sene 1073.

Şuhûdü’l-hâl: El-Hâc Ahmed b. Mahmud, Ahmed Çelebi b. Ali ed-Dâ‘î, Şükrullah b. Mustafa, Abdi b. Hüseyin, Franko v. Kiryazi, Nikola v. Esterati, Yani v. Yorgi.

(İSTANBUL12 - cilt: 16, sayfa: 386 - Hüküm no: 447 - Orijinal metin no: [40a-4])﻿

﻿

﻿

448. Hüküm

Semerci Murad v. Gazar’ın, Ermeni patriği Gazar v. Yakob’da olan alacağını tahsil ettiğinden fazla alacak iddiasından menedildiği

Men‘ Mahmiye-i İstanbul’da Karagümrük kurbunda vâki‘ Kasım Ağa mahallesi sükkânından Semerci Murad v. Gazar nâm Ermeni Dîvân-ı kāimmakām-ı sadr-ı a‘zamîde ma‘kūd meclis-i şer‘-i hatîr-i lâzımü’t-tevkīrde sâbıkan Ermeni patriği olan işbu bâ‘isü’s-sifr Gazar v. Yakob nâm Ermeni muvâcehesinde üzerine da‘vâ ve takrîr-i kelâm edip târih-i kitâbdan üç sene mukaddem mezbûr Gazar’a her biri yüz yirmişer akçeye olmak üzre malımdan bin kıt‘a riyâlî kebîr guruş ikrâz ve teslîm ol dahi minvâl-i muharrer üzre yedimden iktirâz ve kabz eyledikden sonra meblağ-ı mezbûrdan bundan akdem mezbûr Gazar yedinden yirmi bir bin üç yüz akçesini ahz u kabz edip bâkī mezbûr Gazar zimmetinde doksan sekiz bin yedi yüz akçe hakkım kalmış idi hâlâ meblağ-ı mezbûr doksan sekiz bin yedi yüz akçeyi mezbûr Gazar’dan taleb ederim, suâl olunsun dedikde gıbbe’s-suâl mezbûr Gazar cevâbında fi’l-hakīka müdde‘î-i mezbûr Murad’da vech-i muharrer üzre her biri yüz yirmişer akçeye olmak üzre târih-i mezbûrda bin kıt‘a riyâlî kebîr guruş iktirâz ve kabz eylediğini bi’t-tav‘i’s-sâf ikrâr ve i‘tirâf edip lâkin müdde‘î-i mezbûr Murad’ın meblağ-ı mezbûrdan kabzına mu‘terif olduğu yirmi bir bin üç yüz akçeden mâ‘adâ mezbûr Murad’a bir def‘a elli dört bin akçe ve bir def‘a dahi yirmi altı bin dört yüz akçe olmak üzre iki yüz yirmi esedî guruş ki cem‘an bi’d-defe‘ât yüz bir bin yedi yüz akçe edâ ve teslîm edip bâkī zimmetimde meblağ-ı mezbûr bin riyâlî guruşdan müdde‘î-i mezbûr Murad’a ancak on sekiz bin üç yüz akçe deynim bâkī kalmışdır deyû müdde‘î-i mezbûrun kabzına mu‘terif olduğu yirmi bir bin üç yüz akçeden ziyâde seksen bin dört yüz akçeyi def‘le mukābele edicek akībü’l-istintâk ve’l-inkâr merkūm Gazar’dan def‘-i mezbûrunu mübeyyine beyyine taleb olundukda Ermeni tâifesinden olup mahmiye-i mezbûrede Büyük Langa kurbunda Şeyh Ferhad mahallesinde sâkin keresteci Asadur v. Murad ve Asadur v. Kirkor nâm Ermeniler li ecli’ş-şehâde meclis-i şer‘a hâzırân olup isre’l-istişhâdi’ş-şer‘î fi’l-hakīka mezbûr Gazar târih-i mezbûrda müdde‘î-i mezbûr Murad’dan iktirâz ve kabz eylediği bin kıt‘a riyâlî kebîr guruşdan müdde‘î-i mezbûr Murad’ın kabzına mu‘terif olduğu mezbûr yirmi bin üç yüz akçeden mâ‘adâ, müdde‘î-i mezbûr Murad’a bir def‘a elli dört bin akçe ve bir def‘a dahi yirmi altı bin dört yüz akçe olmak üzre iki yüz yirmi esedî guruş bizim huzûrumuzda edâ ve teslîm mezbûr Murad dahi yedinden kabz ve tesellüm eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şâhidân-ı mezbûrânı mahallelerinden tezkiyye için savb-ı şer‘den Mevlânâ Mustafa Efendi irsâl olunup ol dahi varıp şâhidân-ı mezbûrânı mahalleleri ahâlîsinden İbrahim Efendi b. Mehmed el-imâm ve Bâli Beşe b. Mustafa ve Ahmed Beşe b. Murad ve Papa Yako v. Minas ve Asador v. Yakob ve Şahbaz v. Serkis ve Serkis v. Karagöz ve Asadur v. Sefer nâm kimesnelerden sırren ve alenen suâl eyledikde anlardan her biri dahi şâhidân-ı mezbûrânın adl ve makbûlü’ş-şehâde olduklarını haber verdiklerini Mevlânâ-yı mezbûr mahallinde tahrîr, ba‘dehû meclis-i şer‘a gelip vukū‘u üzre inhâ ve takrîr eyledikden sonra şehâdetleri hayyiz-i kabûlde vâkı‘a olmağın mûcebiyle müdde‘î-i mezbûr Murad’ın meblağ-ı mezbûr bin riyâlî guruşdan cem‘an kabz ve istîfâ eylediği yüz bir bin yedi yüz akçe olmağın merkūm Gazar’a zimmetinde bâkī kalan on sekiz bin üç yüz akçeyi müdde‘î-i mezbûr Murad’a edâ ve teslîme tenbîh olundukdan sonra müdde‘î-i mezbûr Murad dahi ziyâde da‘vâsından men‘ olunup mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Zilhicceti’ş-şerîfe li sene 1073.

Şuhûdü’l-hâl: Mehmed Ağa sermuhzırân, Fahrü’l-akrân Abdünnebî Ağa kethüdâ-yı hazret Efendi, Ali Beşe b. ( ) Çukadar, Mustafa Beşe b. ( ) sarrâc, el-Hâc Ahmed b. Mahmud kethüdâ-yı muhzırân, Resûl b. Rıdvan.

(İSTANBUL12 - cilt: 16, sayfa: 386 - Hüküm no: 448 - Orijinal metin no: [40b-1])﻿

﻿

﻿

449. Hüküm

Vefat eden Hayrünnisa bt. Mustafa’nın vârislerinden Fâtıma’nın, terekeden olan hissesini diğer vâris Afife Hanım’dan teslim aldığı

İbrâ Husûs-ı âti’l-beyânın mahallinde tahrîri iltimâs olunmağın savb-ı şer‘den irsâl olunan Mevlânâ Brusî Hüseyin Efendi mahmiye-i İstanbul’da Üçbaş mahallesinde Osman Ağa’nın menziline varıp zeyl-i kitâbda isimleri mastûr müslimîn huzûrunda akd-i meclis-i şer‘ eyledikde medîne-i Galata’ya tâbi‘ kasaba-i Tophâne’de Hoca İlyas mahallesinde vefât eden Hayrünnisâ bt. Mustafa Efendi nâm sagīrenin verâseti vâlidesi fahrü’l-muhadderât Afife Hâtun bt. el-merhûm İsmailzâde Mehmed Efendi’ye li eb kız karındaşı Fâtıma nâm sagīreye ve li ebeveyn ammetî oğlunun oğlu Ali Çavuş’a münhasıra ve asl-ı mes’elesi altı sehimden olup iki sehimi vâlidesi mezbûre Afife Hâtun’a ve üç sehimi kız karındaşı mezbûre Fâtıma’ya ve bir sehimi mezbûr Ali Çavuş’a münhasıra olduğu şer‘an sâbit oldukdan sonra, merkūme Fâtıma’nın kıbel-i şer‘den mansûb vasîsi olan fahrü’l-müderrisîni’l-kirâm Ahmed Efendi meclis-i mezbûrda müteveffât-ı merkūmenin terekesine vâzı‘atü’l-yed olan merkūme Afife Hâtun tarafından husûs-ı âti’z-zikre vekîl olup zâtını ma‘rifet-i şer‘iyye ile ârifân olan Mustafa Efendi b. Abdülkādir ve Ali Efendi b. Süleyman şehâdetleri ile vekâleti sâbite olan li ebeveyn karındaşları iftihârü’l-müderrisîni’l-kirâm, zübdetü’l-muhakkikīni’l-fihâm Mustafa Efendi mahzarında bi’l-vesâye ikrâr ve takrîr-i kelâm edip müteveffât-ı merkūme Hayrünnisâ fevt oldukda terekesinin cümlesini vâlidesi merkūme Afife hâtun kabz etmiş idi el-hâletü hâzihî karındaşı sagīre-i merkūme Fâtıma’nın üç sehim hissesine isâbet eden altmış beş bin akçeyi vekîl-i müşârün-ileyh Mustafa Efendi yedinden vesâyetim hasebiyle bi’t-tamâm alıp kabz edip bir akçe ve bir habbe bâkī kalmadı dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Mustafa b. İsâ ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Zilhicceti’ş-şerîfe li sene 1073.

Şuhûdü’l-hâl: Ahmed Efendi b. İlyas, Hamza Efendi b. Süleyman el-İmâm, Ömer Efendi b. Mustafa, Şaban Efendi b. Abdi, Kenan Bey b. Abdullah er-Râcil, Mehmed Bey b. Ali er-Râcil, Helvacı Mahmud Bey, el-Hâc Mehmed b. ( ), Yahya Çelebi.

(İSTANBUL12 - cilt: 16, sayfa: 387 - Hüküm no: 449 - Orijinal metin no: [40b-2])﻿

﻿

﻿

450. Hüküm

Abdurrahman Efendi b. Mahmud’un değirmen yerini Mehmed Çelebi ve Ali Çelebi b. Ahmed Bey’e eşit şekilde sattığı

Mülknâme-i değirmen Vilâyet-i Anadolu’da Kastamonu sancağında Zağrı kazâsına tâbi‘ Yanarda nâm karye sâkinlerinden Abdurrahman Efendi b. Mahmud nâm kimesne meclis-i şer‘-i şerîf-i lâzımü’t-teşrîfde, işbu bâ‘isü’l-kitâb Mehmed Efendi ve Ali Çelebi ibney Ahmed Bey mahzarlarında ikrâr ve takrîr-i kelâm edip karye-i mezbûrede Küçükkaya nâm mevzi‘de vâki‘ bir tarafdan Zarı suyu ve bir tarafdan müşteriyân-ı mezbûrân tasarruflarında olan değirmen ve iki tarafdan kaya ile mahdûd olup zikr olunan Zarı suyu ile dâir bir bâb mülk değirmen yeri babam müteveffâ-yı mezbûr Mahmud’dan ve ammim Ahmed nâm müteveffâdan bana intikāl eden hisse-i şâyi‘amı mezbûrân Mehmed Efendi ve Ali Çelebi’ye altı yüz nakd-i râyic fi’l-vakt akçeye bey‘-i bâtt-ı sahîh-i şer‘î ile bey‘ anlar dahi ale’l-iştirâki’s-seviy iştirâ ve kabûl eyledikden sonra semeni olan meblağ-ı mezbûr altı yüz akçeyi mezbûrân yedlerinden tamâmen ahz u kabz edip mahallinde zabt ve tasarrufa mezbûrânı taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Hasan Bey b. İbrahim, Hasan b. Bayram, Abdi Çelebi b. Hüseyin, Veli Bey b. Mahmud, Resûl Bey b. Rıdvan, Şükür Bey b. Mustafa, Osman Çelebi el-Muhzır.

(İSTANBUL12 - cilt: 16, sayfa: 388 - Hüküm no: 450 - Orijinal metin no: [40b-3])﻿

﻿

﻿

451. Hüküm

Mustafa b. Hüseyin kızı Havva’nın İvaz b. Hüseyin ile evlenmesine izin verdiği

Tecvîz-i nikâh Mahmiye-i İstanbul’da Emin Bey mahallesinde sâkin Mustafa b. Hüseyin meclis-i şer‘-i hatîr-i lâzımü’t-tevkīrde İvaz b. Hüseyin mahzarında ikrâr ve takrîr-i kelâm edip ben müddet-i seferden dûn olan mevzi‘de iken benim iznimsiz sagīre kızım Havva’yı vâlidesi iki bin akçe mehr-i mu‘accel ve iki bin mehr-i müeccel üzerine mezbûr İvaz’a akd-i nikâh edip lâkin nikâh-ı mezbûr benim icâzetime mevkūf olmağın hâlâ ben dahi nikâh-ı mezbûru tecvîz eyledim dedikde gıbbe’t-tasdîk mâ vaka‘a bi’t-taleb ketb olundu. Fî gurreti Zilhicce li sene 1073.

Şuhûdü’l-hâl: Şükür Beşe b. Mustafa, Veli Beşe b. Mahmud, Mehmed b. Ramazan, Baba Resûl b. Rıdvan, Mustafa Çelebi b. İsâ, Pîrî b. Hüseyin, Abdi Çelebi b. Hüseyin.

(İSTANBUL12 - cilt: 16, sayfa: 389 - Hüküm no: 451 - Orijinal metin no: [41a-1])﻿

﻿

﻿

452. Hüküm

Sâliha bt. Mehmed ve Yusuf Çelebi b. Mahmud’un Ayşe bt. Ali’de olan alacaklarını tahsil ettikleri

İkrâr bi kabzi’l-icâre Mahmiye-i İstanbul’da Şemseddin Haffâf vakfının meşrûtiyyet üzre ale’l-iştirâk mütevellîleri olan Sâliha bt. Mehmed ve Yusuf Çelebi b. Mahmud taraflarından husûs-ı âti’l-beyâna sâbitü’l-vekâle vekîli olan Mehmed b. Ali meclis-i şer‘-i hatîr-i lâzımü’t-tevkīrde işbu bâ‘isetü’l-kitâb Ayşe bt. Ali nâm hâtun mahzarında bi’l-vekâle ikrâr ve takrîr-i kelâm edip mezbûre Ayşe Hâtun’un tasarrufunda olup vakf-ı mezbûr akārâtından mahmiye-i mezbûrede Ayazma kapısı dâhilinde vâki‘ lede’l-ahâlî ve’l-cîrân ma‘lûmü’l-hudûd icâre-i mu‘accele ve ayda kırk beşer akçe her biri ücret-i müeccele ile iki demir kapılı iki mahzenin icâre-i müeccelesinden merkūme Ayşe Hâtun zimmetinde ba‘de küllî hesâb târih-i kitâba gelince dört bin otuz akçe müctemi‘ olmuş idi hâlâ tevliyyetim hasebiyle meblağ-ı mezbûr dört bin otuz akçeyi merkūme Ayşe Hâtun yedinden tevliyyetim hasebiyle ahz u kabz eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Şevvâli’l-mükerrem li sene 1073.

Şuhûdü’l-hâl: Mustafa Çavuş b. Ahmed, Mustafa Çelebi b. Abdullah, Abdi Çelebi b. Hüseyin, Mehmed b. Ramazan, Himmet Beşe b. Mehmed.

(İSTANBUL12 - cilt: 16, sayfa: 389 - Hüküm no: 452 - Orijinal metin no: [41a-2])﻿

﻿

﻿

453. Hüküm

Yusuf ve Ahmed b. İbrahim’in tarlalarını Mehmed b. Sefer’e sattıkları

Tefvîz-i tarla Vilâyet-i Anadolu’da Kastamonu sancağında Eflani-i Daday kazâsına tâbi‘ Baş Aktaş nâm karye sükkânından olup kendi tarafından asıl ve li ebeveyn karındaşı Ahmed nâm kimesne tarafından husûs-ı âti’l-beyâna vekîl olup yine karye-i mezbûre sükkânından Ahmed b. Mahmud ve Müslim b. Bünyad nâm kimesneler şehâdetleri ile şer‘an vekâleti sâbite olan Yusuf b. İbrahim nâm kimesne meclis-i şer‘-i hatîr-i lâzımü’t-tevkīrde işbu bâ‘isü’l-kitâb Mehmed Efendi b. Sefer mahzarında asâleten ve vekâleten ikrâr ve takrîr-i kelâm edip babam müteveffâ-yı mezbûr İbrahim’den ikimize intikāl-i âdî ile intikāl edip karye-i mezbûre sınırı dâhilinde vâki‘ mevâzi‘-i adîdede lede’l-ahâlî ve’l-cîrân ma‘lûmü’l-hudûd tahmînen otuz keyl tohum istî‘âb eder ve câ-be-câ içinde eşcâr-ı müsmire ve gayr-ı müsmiresiyle taht-ı tasarrufumuzda olan tarlalar ile çayırlarımız ve karye-i merkūme korusunda olan hisse-i şâyi‘amız asâleten ve vekâleten üç bin akçe bedel mukābelesinde sâhib-i arz izni ile merkūm Mehmed Efendi’ye ferâğ ve tefvîz, ol dahi tefevvüz eyledikden sonra bedel-i mezbûr üç bin akçeyi yedinden alıp kabz edip mahallinde teslîm ve zabta mezbûr Mehmed Efendi’yi taslît eyledim dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Zilhicce li sene 1073.

Şuhûdü’l-hâl: Şaban Efendi b. Abdülgani, Resûl Bey b. Muhyiddin, Abdullah b. Musa, Mehmed Çelebi b. Fazlullah, Mustafa Çelebi b. Mehmed, İsmail Beşe b. Mehmed, Şükrullah b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 390 - Hüküm no: 453 - Orijinal metin no: [41a-3])﻿

﻿

﻿

454. Hüküm

Süleyman b. Mehmed’in hizmetkârlık bedelinden Şaban b. Ahmed’de alacağı olduğu

Hükm bi’l-ücret Mahmiye-i İstanbul’da Dülgerzâde mahallesi sâkinlerinden Süleyman b. Mehmed meclis-i şer‘de Şaban b. Ahmed mahzarında üzerine da‘vâ ve takrîr-i kelâm edip târih-i kitâbdan sekiz ay mukaddem bakkallık ilmî için yevmî on beş akçeye ben nefsini îcâr, ol dahi vech-i mezkûr üzre istîcâr edip sekiz ay amel-i mezkûru edâ eylediğimde mezbûrda yevmî on beşer akçe ücretimden müctemi‘ üç bin altı yüz akçe hakkımı mezbûrdan taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûrdan da‘vâsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin mezbûr Süleyman’ı istîcâr edip ücretinden zimmetinde üç bin altı yüz akçe hakkı olmadığına merkūm Şaban’a yemîn teklîf olundukda merkūm yemînden nükûl etmekle meblağ-ı mezbûr üç bin altı yüz akçeyi mezbûr Süleyman’a edâ ve teslîme merkūm Şaban’a tenbîh birle mâ vaka‘a bi’t-taleb ketb olundu. Fi’l-yevmi’l-hâmis aşer min Zilhicceti’ş-şerîfe li sene 1073.

Şuhûdü’l-hâl: Şükür Beşe b. Mustafa, Osman b. Abdullah, Hasan b. Mehmed, Abdi Çelebi b. Hüseyin, Mehmed b. Ramazan, Mustafa b. İsâ.

(İSTANBUL12 - cilt: 16, sayfa: 391 - Hüküm no: 454 - Orijinal metin no: [41a-4])﻿

﻿

﻿

455. Hüküm

Lahvad v. Bergoli’nin Büyük Emine Hâtun vakfından bey‘ bi’l-istiğlâl yoluyla ödünç aldığı

İstiğlâl Medîne-i Gelibolu müzâfâtından Şehirköyü nâhiyesi kurâsından Hora nâm karye ahâlîsinden Lahvad v. Bergoli nâm zimmî meclis-i şer‘-i hatîr-i lâzımü’t-tevkīrde mahmiye-i İstanbul’da Büyük Emine Hâtun vakfına hâlâ mütevellî olan el-Hâc Mustafa mahzarında tav‘an ikrâr ve i‘tirâf edip vakf-ı mezbûr malından mütevellî-i mezbûr el-Hâc Mustafa yedinden iktirâz ve kabz eylediğim altı yüz on dört riyâlî guruş ve bir rub‘ ile levn ve zirâ‘ı beynimizde ilm-i şer‘î ile ma‘lûm ve semeni târih-i kitâbdan iki yüz altmış gün tamâmına değin müeccel yetmiş riyâlî guruş mukābelesinde, karye-i merkūmede vâki‘ bir tarafı Yanaki zimmî mülkü ve bir tarafı Pireşkova zimmî mülkü ve bir tarafı Odamin zimmî mülkü ve bir tarafı tarîk-i âm ile mahdûd mülk menzilimi ve iki tarafı Lakkandanoz? zimmî mülkü ve bir tarafı Kostantin zimmî dükkânı ve bir tarafı sâhil-i bahr ile mahdûd, dâhilinde bir arak kazganı ve yirmi aded fıçı ve sâir âlât-ı ma‘lûmeyi müştemil mülk mahzenimi ve iki tarafı Kosta Lilod zimmî mülkü ve bir tarafı Dimitraki zimmî mülkü ve bir tarafı tarîk-i âm ile mahdûd âhar mülk menzilimi ba‘de’t-tahliyye ve karye-i merkūme toprağında lede’l-ahâlî ma‘lûmü’l-hudûd on kıt‘a mülk bağımı mütevellî-i mezbûra rehin verdiğimde, ol dahi irtihân eyledikden sonra mahallinde tesellüme mezbûru taslît eyledim dedikde gıbbe’t-tasdîki’l-mu‘teber, meblağ-ı mezbûre Kosta v. Trandafilo ve Andon v. Lisar nâm zimmîler medyûn-ı mezbûr emri ile kefîl olduklarında, mütevellî-i mezbûr dahi kefâlet-i merkūmeyi kabûl etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Zilhicceti’ş-şerîfe li sene 1073.

Şuhûdü’l-hâl: Mehmed Çelebi b. Osman Efendi el-Mübâşir, el-Hâc Mehmed Beşe b. Ramazan, Berber üstâd Hüseyin b. Mehmed, Sâlih Beşe b. Şaban, Mustafa Beşe b. Abdullah el-Attâr, Berber Mustafa Çelebi b. İbrahim, pazarcı Mustafa Beşe, Enserci Hüseyin Beşe b. Ahmed, pazarcı Rıdvan Beşe b. Abdullah, Mahmud Halîfe b. Ahmed el-Müezzin, Ahmed Çelebi b. Mahmud.

(İSTANBUL12 - cilt: 16, sayfa: 391 - Hüküm no: 455 - Orijinal metin no: [41a-5])﻿

﻿

﻿

456. Hüküm

Lahvad v. Bergoli, Büyük Emine Hâtun vakfına olan borcunu ödeyemediği takdirde rehin emlakını satmak üzre Kosta v. Trandafilo’yu vekil tayin ettiği

Tevkîl Medîne-i Gelibolu müzâfâtından Şehirköyü nâhiyesi kurâsından Hora nâm karye ahâlîsinden Lahvad v. Bergoli nâm zimmî meclis-i şer‘-i hatîr-i lâzımü’t-tevkīrde Kosta v. Trandafilo nâm zimmî muvâcehesinde ikrâr ve takrîr-i kelâm edip mahmiye-i İstanbul’da Büyük Emine Hâtun vakfına bi’l-fi‘l mütevellî olan el-Hâc Mustafa yedinden vakf-ı mezbûr malından iktirâz ve kabz eylediğim altı yüz on dört riyâlî guruş ve bir rub‘ ile levn ve zirâ‘ı beynimizde ma‘lûm ve semeni târih-i kitâbdan iki yüz altmış gün tamâmına dek müeccel yetmiş riyâlî guruş ecel-i mezbûr tamâmında edâya kudretim olmaz ise, mütevellî-i mezbûr yedinde rehin olan karye-i merkūmede vâki‘ lede’l-ahâlî ma‘lûmü’l-hudûd iki mülk menzilimi ve mahzenimi ve on kıt‘a mülk bağımı mütevellî-i mezbûr izni ve semen-i misilleri ile bey‘ ve semenlerin kabz ve tapu ile tasarrufumda olup lede’l-ahâlî ma‘lûmü’l-hudûd ve’l-kıt‘a tarlalarımı sâhib-i arz izni ve bedel-i misilleri ile ferâğ ve bedelin kabz eyledikden sonra cânib-i vakfa olan deynimi edâya ve fazla kalırsa fazlasını bana teslîme ve kabz ve teslîm mütevakkıf olduğu umûrun cümlesine mezbûr Kosta’yı vekîl nasb eylediğimde ol dahi vekâlet-i mezbûreyi kabûl ve hıdemâtını edâya ta‘ahhüd eyledi dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Zilhicceti’ş-şerîfe li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 392 - Hüküm no: 456 - Orijinal metin no: [41a-6])﻿

﻿

﻿

457. Hüküm

Hâkimin, Abdüllatif b. Ali adlı küçüğe nafaka takdir etmesi ve annesine borçlanmaya izin vermesi

Nafaka İşbu hüccet-i şer‘iyyenin üzerinde imzâsı bulunan hâkim, gāib Ali’nin Abdüllatif nâm sagīr oğlunun nafakası, kisvesi ve sâir havâic-i zarûriyyesi için, medîne-i Kostantıniyye mahallâtından Kızıl Mustafa mahallesinde sâkine olan râfi‘atü hâze’l-kitâb Râbia bt. Mehmed nâm annesi ve hâdinesinin talebiyle, gāib babası üzerine zeyilde mezkûr târihden i‘tibâren râyicü’l-vakt yevmî beş akçe farz ve takdîr etti. Hâkim-i mûmâ ileyh ayrıca meblağ-ı mefrûz-i mezbûru sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer gāib-i mezbûra rücû‘ etmesine mezbûre Râbia’ya izin verdi. Cerâ zâlike ve hurrire fi’l-yevmi’s-sâdis aşere min Zilhicce eş-şerîfe sene 1073.

Şuhûdü’l-hâl: Mustafa Efendi b. Muharrem, Mehmed Efendi b. Mustafa, Mehmed b. Ramazan, Ali Beşe b. Süleyman, Resûl b. Rıdvan

(İSTANBUL12 - cilt: 16, sayfa: 393 - Hüküm no: 457 - Orijinal metin no: [41b-1, Arapça])﻿

﻿

﻿

458. Hüküm

Mehmed Ağa’nın Rus kölesi İstefan v. Yuvan’ı azat ettiği

Itk Mahmiye-i İstanbul’da Müftü Ali Çelebi mahallesi sâkinlerinden Mehmed Ağa b. ( ) tarafından ıtk-ı âti’l-beyânı ikrâra vekîl olup Mustafa Efendi b. Ali ve Dilaver Bey b. Abdullah şehâdetleriyle şer‘an vekâleti sâbite olan Ali Çelebi b. Mehmed meclis-i şer‘-i şerîfde ikrâr ve takrîr-i kelâm edip müvekkilim mezbûr Mehmed Ağa kendiye rıkkını mu‘terif olan orta boylu kara gözlü açık kaşlı Rusiyyü’l-asl işbu bâ‘isü’s-sifr İstefan v. Yuvan nâm abd-i memlûkünü tahrîr ve i‘tâk ve silk-i ahrâr-ı asliyyîne idrâc ve ilhâk eyledi ba‘de’l-yevm mezbûr İstefan sâir ahrâr-ı asliyyîn gibi hür olup üzerinde velâdan gayrı hakkım kalmadı dedi dedikde mâ vaka‘a bi’t-taleb ketb olundu. Fi’l-yevmi’l-hâmis aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Fahrü’l-kuzât Mustafa Efendi b. İbrahim, Kâtibü’l-hurûf Mehmed Efendi, Ramazan b. Hamza, Şükür Bey b. Mustafa el-Muhzır, Abdi Çelebi b. Hüseyin el-Muhzır.

(İSTANBUL12 - cilt: 16, sayfa: 393 - Hüküm no: 458 - Orijinal metin no: [41b-2])﻿

﻿

﻿

459. Hüküm

Mehmed Ağa’nın Rus kölesi İstefan v. Yuvan’ı azat ettiği

Itâknâme Mahmiye-i İstanbul’da Müftü Ali Çelebi mahallesi sâkinlerinden Mehmed Ağa b. ( ) tarafından ıtk-ı âti’l-beyânı ikrâra vekîl olup Mustafa Efendi b. Ali ve Dilaver Bey b. Abdullah şehâdetleriyle şer‘an vekâleti sâbite olan Ali Çelebi b. Mehmed meclis-i şer‘de ikrâr ve takrîr-i kelâm edip müvekkilim mezbûr Mehmed Ağa kendiye rıkkını mu‘terif olan orta boylu açık kaşlı gök elâ gözlü Moskoviyyü’l-asl işbu bâ‘isü’s-sifr İstefan v. Yuv[an] nâm abd-ı memlûkünü tahrîr ve i‘tâk ve silk-i ahrâr-ı asliyyîne idrâc ve ilhâk eyledi ba‘de’l-yevm mezbûr İstefan sâir ahrâr-ı asliyyîn gibi hür olup üzerinde velâdan gayrı hakkım kalmadı dedi dedikde mâ vaka‘a bi’t-taleb ketb olundu. Fi’l-yevmi’l-hâmis aşer min Zilhicceti’ş-şerîfe sene selâse ve seb‘în ve elf.

Şuhûdü’l-hâl: Fahrü’l-kuzât Mustafa Efendi b. İbrahim, Kâtibü’l-hurûf Mehmed Çelebi, Ramazan b. Hamza.

(İSTANBUL12 - cilt: 16, sayfa: 393 - Hüküm no: 459 - Orijinal metin no: [41b-3])﻿

﻿

﻿

460. Hüküm

Hacı İbrahim Ağa b. Mustafa’nın vârislerinin miras hususunda birbirlerinin zimmetini ibrâ ettikleri

İbrâ Mahmiye-i İstanbul’da Altıay Çeşmesi kurbunda Debbâğzâde mahallesi sâkinlerinden olup mukaddemâ vefât eden el-Hâc İbrahim Ağa b. Mustafa’nın verâseti, zevcetân-ı metrûketânı Hatîce Hâtun bt. Abdullah ile Fâtıma bt. Abdülmennân ve sulbî oğulları Mehmed ve Ahmed’e münhasıra olduğu şer‘an zâhir ve sagīrân-ı mezbûrânın tesviye-i umûrları için kıbel-i şer‘den zahrü’l-müderrisîni’l-kirâm Mehmed Efendi b. eş-Şeyh Muharrem Efendi vasîleri olduğu mütehakkik oldukdan sonra husûs-ı câi’z-zikrin mahallinde tahrîrin taleb olunmağın cânib-i şer‘-i mergūbdan Mevlânâ Abdülbâkī Efendi irsâl olunup ol dahi mahalle-i mezbûrede vâki‘ müteveffâ-yı mezbûrun menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘ ettikde, mezbûre Fâtıma, Musa Beşe b. Hüseyin ve Perviz b. Abdullah ta‘rîfleri birle mu‘arrefe oldukdan sonra meclis-i mezbûrda râfi‘ü’l-kitâb vasiyy-i müşârün-ileyh Mehmed Efendi mezbûre Hatîce muvâcehelerinden ikrâr u i‘tirâf edip zevcim merkūm el-Hâc İbrahim fevt oldukdan sonra zimmetinde mütekarrir olan on bin akçe mehr-i müeccelim ile cezîre-i Girid’de ve mahmiye-i mezbûrede vâki‘ akār ve menkūl ve nukūd ve arûz ve esâs-ı beyt ve sâir kalîl ü kesîr cemî‘ terekesinin semeninden bana âid olan altmış dokuz bin yüz yirmi yedi akçe nısf semen hissemden kırk dokuz bin yüz yirmi yedi akçesini terekeden mukaddemâ vasiyy-i müşârün-ileyh yedinden def‘aten alıp kabz edip bâkī yirmi bin akçe hakkım mezbûre Hatîce yedinde kalmışdi hâlâ meblağ-ı mezbûr yirmi bin akçenin on bin akçesini dahi vasiyy-i müşârün-ileyh ve mezbûre Hatîce yedinden tamâmen alıp kabz edip bâkī on bin akçeden ve tereke-i mezbûra müte‘allika âmme-i de‘âvî ve mütâlebâtdan ve târih-i kitâba gelince beynimizde vâki‘ hukūk-ı ma‘lûme ve mechûle da‘vâsından vasiyy-i mezbûr ve sagīrân-ı mezbûrân ve merkūme Hatîce’nin zimmetlerini ibrâ-i âmm-ı kātı‘ü’n-nizâ‘ ile ibrâ ve iskāt eyledim ba‘de’l-yevm husûs-ı mezbûra müte‘allik vechen mine’l-vücûh da‘vâ ve husûmetim yoktur dedikde gıbbe’t-tasdîki’ş-şer‘î mezbûre Hatîce mezbûrân Musa ve Perviz ta‘rîfleri ile mu‘arrefe oldukdan sonra meclis-i mezbûrda merkūme Fâtıma muvâcehesinde ikrâr u i‘tirâf edip ben dahi mezbûre Fâtıma’nın zimmetini semenden makbûzu olan meblağ-ı sâlifü’z-zikre müte‘allik da‘vâdan ve târih-i kitâba dek beynimizde vâki‘ hukūk-ı ma‘lûme ve mechûle da‘vâsından merkūme Fâtıma’yı ibrâ-i âm ile ibrâ eyledim. Fîmâ-ba‘d tarafeynden mazmûn-ı kitâba mugāyir da‘vâ sudûr ederse lede’l-hükkâmi’l-kirâm mesmû‘a olmaya dedikde gıbbe’t-tasdîki’l-mu‘teber vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Mustafa b. Hasan ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ gıbbe’l-iltimâs ketb olundu. Fi’l-yevmi’r-râbi‘ aşer min Zilhicceti’ş-şerîfe li sene 1073.

Şuhûdü’l-hâl: Fahrü’l-kuzât İsmail Efendi b. İbrahim, Mustafa Efendi b. Süleyman el-İmâm, Ahmed Çelebi b. Mehmed, Receb b. Abdullah, Mehmed b. Musa, Mustafa b. Hasan, Siyavuş b. Abdullah, Halil Hoca.

(İSTANBUL12 - cilt: 16, sayfa: 394 - Hüküm no: 460 - Orijinal metin no: [41b-4])﻿

﻿

﻿

461. Hüküm

Servinaz Hâtun’un gelirini Cerrâhbaşı mahallesi mescidine vakıf ettiği menzilin mütevellîliğine Abdurrahman b. Mehmed’in tayini

Nasb-ı mütevellî Mahmiye-i İstanbul’da Cerrâhbaşı mahallesinde sâkine olup ba‘dehû vefât eden Servinaz Hâtun nâm sâhibetü’l-hayrın gallesini mahalle-i mezbûre mescidi şerîfinde imâm olanlara vakıf ve şart eylediği menzilin hasbî mütevellîsi olan Seyyid Ali fevt olup yeri mahlûl ve mescidi mezbûrede müezzin olan Abdurrahman b. Mehmed nâm kimesne hıdemât-ı tevliyyeti görmeğe kādir olduğu mahalle-i merkūme ahâlîsinden zeyl-i kitâbda isimleri mastûr müslimîn haberleri ile sâbit ve zâhir olmağın talebleri ile mezbûr Abdurrahman kıbel-i şer‘den vakf-ı mezbûra hasbî mütevellî nasb olundukda ol dahi tevliyyeti merkūmeyi kabûl ve hıdemât-ı lâzımesini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’l-hâmis aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mehmed Efendi b. Mustafa kāimmakām-ı imâm, el-Hâc Ali b. Mustafa, el-Hâc Veli b. Süleyman, el-Hâc Süleyman b. Mehmed, Mehmed b. Ömer, Ahmed b. Mehmed.

(İSTANBUL12 - cilt: 16, sayfa: 395 - Hüküm no: 461 - Orijinal metin no: [41b-5])﻿

﻿

﻿

462. Hüküm

Kağıtçı Ali Beşe b. Ali’nin vakfına ait olup eski mütevellîsi Seyyid Mehmed Çelebi b. Nasûh’un zimmetinde kalan altınların tahsil edildiği

Kabz-ı mâl-i mütevelliyi’l-vakf Mahmiye-i İstanbul’da merhûm kâğıdcı Ali Beşe b. Ali nâm sâhibü’l-hayrın ba‘de’l-i‘mâl hâsıl olan ribhi Büyükkaraman sûkunda vâki‘ vuzû’ için i‘dâd olunan musluğun âb-keşine vakıf ve şart eylediği nukūdun hâlâ mütevellîsi olan Bezzâz Ahmed Çelebi b. Veli nâm kimesne meclis-i şer‘-i hatîrde nukūd-ı mezbûrun sâbıkan mütevellîsi olan işbu râfi‘ü’l-vesîka Seyyid Mehmed Çelebi b. Seyyid Nasûh mahzarında bi’t-tevliyye ikrâr ve takrîr-i kelâm edip asl-ı mâl-ı vakf-ı mezbûrdan mezbûr Seyyid Mehmed Çelebi yedinde olan [42a] on dokuz kıt‘a Şerîfî altını tevliyyetim hasebiyle mezbûrun yedinden tamâmen vakıf için alıp kabz eyledim min ba‘d asl-ı mâl-ı vakf-ı mezbûrdan ve murâbahasından yedinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene 1073.

Şuhûdü’l-hâl: El-Hâc İbrahim b. Musa, Mehmed Çelebi b. Abdurrahman, Mehmed Çelebi b. Abdullah, Abdullah Çelebi b. Abdülkerim, Abdi Çelebi b. Hüseyin.

(İSTANBUL12 - cilt: 16, sayfa: 396 - Hüküm no: 462 - Orijinal metin no: [41b-6])﻿

﻿

﻿

463. Hüküm

Çörekçi Çarko v. Merci’nin Yuvan v. Buğdan aleyhine açtığı alacak davasında iddiasını ispat edemediği

Yemîn Mahmiye-i İstanbul’da Yenibahçe kurbunda sâkin çörekçi tâifesinden Çarko v. Merci? nâm zimmî meclis-i şer‘-i şerîf-i lâzımü’t-teşrîfde, işbu bâ‘isü’s-sifr Yuvan v. Buğdan nâm zimmî muvâcehesinde üzerine da‘vâ ve takrîr-i kelâm edip mezbûr Yuvan zimmetinde cihet-i deyn-i şer‘îden yedi bin akçe hakkım vardır, taleb ederim suâl olunup alıverilmesi matlûbumdur dedikde gıbbe’s-suâl ve akībe’l-inkâr, müdde‘î-i mezbûr Çarko’dan müdde‘âsını mübeyyene beyyine taleb olundukda ityân-ı beyyineden izhâr-ı acz edip istihlâf etmeğin müdde‘î-i mezbûr Çarko’ya üzerine edâsı lâzım yedi bin akçe deyni olmadığına mezbûr Yuvan’a yemîn teklîf olundukda ol dahi alâ vefki’l-mes’ûl yemîn billâhi’llezî enzele’l-İncîle alâ İsâ -aleyhi’s-selâm-etmeğin mûcebince müdde‘î-i mezbûr Çarko’yu bilâ-beyyine mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sâbi‘ aşer min Zilhicceti’ş-şerîfe sene 1073.

Şuhûdü’l-hâl: Abdi Bey b. Hüseyin, Şükür Bey b. Mustafa, Mehmed b. Ramazan, Ahmed b. Abdülcebbar, Veli b. Mahmud, Resûl b. Rıdvan, Ali Beşe Çukadar, Osman Çelebi el-Muhzır.

(İSTANBUL12 - cilt: 16, sayfa: 396 - Hüküm no: 463 - Orijinal metin no: [42a-1])﻿

﻿

﻿

464. Hüküm

Çörekçi Mehmed b. Atiyye’nin 9 adet bârgir ile 5 adet kalburunu Mustafa b. Yusuf’a borcuna karşılık sattığı

Mübâye‘a-i bârgir ve gırbâl Mahmiye-i İstanbul’da Cebeali Kapısı’nda Seferikoz mahallesi sükkânından çörekçi tâifesinden Mehmed b. Atiyye nâm kimesne meclis-i şer‘-i hatîrde Mustafa b. Mehmed muvâcehesinde ikrâr-ı tâm ve takrîr-i kelâm edip mahmiye-i mezbûrede Sıçanlı fırında değirmende vâki‘ silk-i mülkümde olan emlâkimden her bir re’si bin beş yüz yirmi yedişer akçeden dokuz re’s bârgirimi on üç bin yedi yüz kırk üç akçeye ve beş aded kalburumu iki yüz elli yedi akçeye bi safkatin vâhidetin cem‘an on dört bin akçeye mezbûr Mustafa’ya bâtten bey‘ ve teslîm olunup mezbûr dahi iştirâ ve tesellüm ve kabûl ettikden sonra semeni olan meblağ-ı mârrü’z-zikr on dört bin akçeyi, işbu meclisde hâzır Mustafa Çelebi b. Ali’ye on dört bin akçe deyni olmağla dâyinim mezbûr Mustafa Çelebi’yi medyûnum mezbûr Mustafa b. Yusuf üzerine havâle-i sahîha-i şer‘iyye ile havâle olunup mezbûrân dahi havâle-i mezbûreyi kabûl eylediler. Fîmâ-ba‘d zikr olunan dokuz re’s bârgirler ve beş pâre kalbur mezbûr Mustafa bin Yusuf’un mülküdür dedikde mukırr-ı mezbûrun cemî‘ kelimâtını mezbûrlar vicâhen ve şifâhen tasdîk ve tahkīk eylediklerinde mâ hüve’l-vâki‘ gıbbe’l-ibtigā ketb olundu. Hurrire fi’l-yevmi’s-sâdis aşer min Zilhicce li sene 1073.

Şuhûdü’l-hâl: El-Hâc Hasan Odabaşı, el-Hâc Hasan b. Mustafa, Süleyman b. Ali, Halil b. Rıdvan.

(İSTANBUL12 - cilt: 16, sayfa: 397 - Hüküm no: 464 - Orijinal metin no: [42a-2])﻿

﻿

﻿

465. Hüküm

Mehmed Beşe b. Abdullah’ın mirası hususunda vârislerinin sulh oldukları

Sulh Mahmiye-i İstanbul’da Kefeli mahallesinden olup bundan akdem vefât eden Mehmed Beşe b. Abdullah’ın verâseti zevce-i metrûkesi Sâbiha bt. Mustafa ile sulbî sagīr oğlu Mustafa ve Ahmed ve Ramazan’a münhasıra olup ba‘de’l-kısme sagīrân-ı mezbûrân Mustafa ve Ahmed dahi fevt olup verâsetleri vâlideleri mezbûre Sâbiha ile karındaşları merkūm Ramazan’a münhasıra olduğu şer‘an zâhir ve müte‘ayyin oldukdan sonra mezbûr Ramazan meclis-i şer‘de vâlidesi merkūme Sâbiha mahzarında ikrâr u takrîr-i kelâm edip mukaddemâ vâlidem mezbûr Sâbiha karındaşlarım sagīrân-ı mezbûrânın ve benim hâl-i sıgārımızda vasiyy-i şer‘îlerimiz olmağla babamız müteveffâ-yı mezbûrun terekesinden her birimize isâbet ve intikāl eden hisse-i şer‘iyye-i ma‘lûmelerimizi bi’l-vesâye kabz etmiş idi el-hâletü hâzihî babam müteveffâ-yı mezbûrun defteri kassâm nâtık olduğu terekesinden ve bi tarîki’l-münâsaha karındaşlarım sagīrân-ı merkūmânın terekelerinden bi’l-irsi’ş-şer‘î bana isâbet ve intikāl eden on iki bin sekiz yüz üç akçe hissemi, mukaddemâ vâlidem mezbûreden da‘vâ ve taleb eylediğimde ol dahi meblağ-ı mezkûru kabzını ikrâr, lâkin sagīrân-ı merkūmânın ve senin hâl-i sıgārınızda kıbel-i şer‘den farz u takdîr olunan beher yevm yedişer akçe nafakalarınıza sarf eylemiş idim deyû da‘vâ-yı def‘ eylediğinde, beynimizde münâza‘ât-ı kesîre vukū‘undan sonra vesâtat-ı muslihîn ile vâlidem mezbûre benimle da‘vâ-yı meşrûhamdan dört bin akçe üzerine inşâ-i akd-i sulh eylediğinde, ben dahi sulh-ı mezbûru kabûl ve bedel-i sulh olan dört bin akçeyi yedinden tamâmen alıp kabz edip min ba‘d babam müteveffâ-yı mezbûrun ve karındaşlarım sagīrân-ı mezbûrânın terekelerine müte‘allika da‘vâdan vâlidem mezbûrenin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene 1073.

Şuhûdü’l-hâl: Hüseyin Efendi b. Ahmed, el-Hâc Ahmed b. Mahmud, Ali Beşe b. Osman, Şükrullah Çelebi b. Mustafa, Abdi Çelebi b. Hüseyin, Baba Ahmed b. Abdülcebbar, Süleyman Efendi el-İmâm, el-Hâc Sefer b. Abdullah, Mustafa Beşe b. Rıdvan.

(İSTANBUL12 - cilt: 16, sayfa: 397 - Hüküm no: 465 - Orijinal metin no: [42a-3])﻿

﻿

﻿

466. Hüküm

Meyhaneci Haci Belohorin v. Yani’nin Rus asıllı cariyesi Maroşka bt. Aleksi’yi azat ettiği

Itâknâme Mahmiye-i İstanbul’da meyhâneci tâifesinden Haci Belohorin v. Yani nâm zimmî meclis-i şer‘-i şerîf-i lâzımü’t-teşrîfde tav‘an ikrâr ve takrîr-i kelâm edip orta boylu açık kaşlı koyun elâ gözlü Rusiyyetü’l-asl hâfız[at]ü’l-kitâb Maroşka bt. Aleksi nâm memlûke câriyemi, lâ li garazin âcil ve lâ li ivazin âcil malımdan âzâd ve mülkümden ihrâc ve silk-i harâir-i asliyyâta ilhâk ve idrâc eyledim min ba‘d mevsûfe-i mezkûre sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde mâ vaka‘a bi’t-taleb ketb olundu. Fi’l-yevmi’s-sânî aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mehmed Çelebi b. Abdullah el-Muhzır, Ahmed Çelebi b. Mahmud kethüdâ-yı muhzırân, Abdi Çelebi el-Muhzır, Veli b. Mahmud.

(İSTANBUL12 - cilt: 16, sayfa: 398 - Hüküm no: 466 - Orijinal metin no: [42a-4])﻿

﻿

﻿

467. Hüküm

Bozacı İstavli v. İstodoli’nin Tanaş v. Sağar’da akçe alacağı olduğu

İkrâr-ı deyn Mahmiye-i İstanbul’da bozacı tâifesinden İstavli v. İstodoli nâm zimmî meclis-i şer‘-i hatîrde Tanaş v. Sağar muvâcehesinde üzerine da‘vâ ve takrîr-i kelâm edip her bir vakıyyesi on beşer akçeye olmak üzre yedimden iştirâ ve kabz eylediği altmış iki vakıyye bezir semeninden bâkī altı yüz doksan beş akçe zimmetinde hakkım vardır, suâl olunsun dedikde gıbbe’s-suâl ve’l-ikrâr ve meblağ-ı mezbûr altı yüz doksan beş akçeyi müdde‘î-i mezbûr İstavli’ye edâ ve teslîme merkūm Tanaş’a tenbîh birle mâ vaka‘a bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene 1073.

Şuhûdü’l-hâl: Şükür Beşe b. Mustafa, Abdi Çelebi b. Hüseyin, Osman b. Abdullah, Mehmed b. Ramazan, Baba Resûl b. Rıdvan.

(İSTANBUL12 - cilt: 16, sayfa: 398 - Hüküm no: 467 - Orijinal metin no: [42a-5])﻿

﻿

﻿

468. Hüküm

Ali b. Mehmed’in Receb b. Hasan aleyhine açtığı alacak davasında iddiasını ispat edemediği

Yemîn Mahmiye-i İstanbul’da Molla Aşkī mahallesi sâkinlerinden Ali b. Mehmed nâm kimesne meclis-i şer‘de işbu bâ‘isü’l-kitâb Receb b. Hasan mahzarında üzerine da‘vâ ve takrîr-i kelâm edip mezbûr Receb zimmetinde cihet-i karz-ı şer‘îden üç bin akçe hakkım vardır hâlâ taleb ederim suâl olunsun dedikde gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyene beyyine taleb olundukda ityân-ı beyyineden izhâr-ı acz edip istihlâf etmeğin fi’l-hakīka müdde‘î-i mezbûr zimmetinde cihet-i mezbûreden üç bin akçe deyni olmadığına mezbûr Receb’e yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince müdde‘î-i mezbûr Ali’yi mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Abdi Çelebi b. Hüseyin, Şükrullah Çelebi b. Mustafa, Mehmed Çelebi el-Muhzır, Ali Çelebi el-Muhzır.

(İSTANBUL12 - cilt: 16, sayfa: 399 - Hüküm no: 468 - Orijinal metin no: [42a-6])﻿

﻿

﻿

469. Hüküm

Mihaliçli Baltacızâde Hacı Yusuf’un vefat etmeden önce Abaza şakilerinden Hasan’dan herhangi bir şey almadığı

Hâlâ kāimmakām-ı sadr-ı a‘zam olan vezîr-i mükerrem müşîr-i müfahham muslih-ı mesâlihi’l-ümem İsmail Paşa hazretleri ağalarından husûs-ı âti’z-zikre mübâşir ta‘yîn olunan Mahmud Ağa b. Yusuf ve Defterdâr paşa kāimmakāmı sâhibü’l-izzü ve’l-ihtişâm zi’l-kadri’r-refî‘ Mehmed Paşa taraflarından Cafer Ağa meclis-i şer‘-i hatîrde her biri takrîr-i kelâm edip kasaba-i Mihaliç sükkânından Baltacızâde el-Hâc Yusuf’un oğulları işbu Ahmed ve Mehmed için babaları mezbûr el-Hâc Yusuf, Abaza Hasan şakīnin seksen kese akçesiyle ba‘zı eşyâsını alıp İstanbul’da Bezzâzistân’da emânet vaz‘ edip mezbûr el-Hâc Yusuf fevt oldukda oğulları mezbûrlar ol akçe ve eşyâyı ahz u taksîm eylediler deyû istimâ‘ olunmağla, mezbûrları ihzâr için ta‘yîn olunmuş idik hâlâ mezbûrları kasaba-i mezbûreden getirtip bunda teftîş ve tefahhus olundukda ol akçe ve eşyâ-i mezbûrların babasının mülkü ve hakkı olup vefâtından sonra bi hasebi’l-irsi’ş-şer‘î oğulları mezbûra intikāl ettiği zâhir ve mübeyyene olup Bezzâzistân’dan aldıkları akçe ve eşyâ mülk-i mevrûslarıdır, kat‘â Abaza Hasan ile bunların ve babalarının münâsebet ve mu‘âmele ve ihtilâtı olmayıp bunların hakkında olan güft ü şinîd iftirâ-yı mahz idiği zâhir ve mütehakkik oldu dediklerinde, vâki‘ü’l-hâl talebleri ile ketb olundu. Fi’l-yevmi’s-sâbi‘ aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: El-Hâc Ahmed b. Mahmud, Ahmed Çelebi b. Ali ed-Dâ‘î, Şükrullah Bey b. Mustafa, Abdi Çelebi b. Hüseyin, Baba Resûl b. Rıdvan, Mustafa b. İsâ, Osman Bölükbaşı b. Abdullah.

(İSTANBUL12 - cilt: 16, sayfa: 399 - Hüküm no: 469 - Orijinal metin no: [42b-1])﻿

﻿

﻿

470. Hüküm

Süleyman Beşe b. Abdullah’ın Hüseyin Çavuş b. Veli aleyhine açtığı mülk davasında sulh olduğu

Sulh Mahmiye-i İstanbul’da Tahtaminâre mahallesi ahâlîsinden Süleyman Beşe b. Abdullah nâm kimesne meclis-i şer‘de zikri âtî menzile vâzı‘u’l-yed olduğu şer‘an zâhir olan fahrü’l-akrân Hüseyin Çavuş b. Veli tarafından husûs-ı âti’z-zikre vekîl olup Abdülkādir Efendi b. Yusuf ve İbrahim Çelebi b. Mustafa nâm kimesneler şehâdetleri ile vekâleti sâbite olan oğlu Halil Ağa mahzarında ikrâr ve takrîr-i kelâm edip mahalle-i merkūmede vâki‘ lede’l-ahâlî ma‘lûmü’l-hudûd olup müvekkili müşârün-ileyh Hüseyin Çavuş sâbıkan zevcem olan işbu hâzıre bi’l-meclis Yasemin bt. Abdullah nâm hâtundan otuz bin akçeye iştirâ ve vaz‘-ı yed eylediği mülk menzili mezbûre Yasemin müşârün-ileyhe bey‘ etmezden mukaddem zevciyyet beynimizde kāime iken nısf-ı şâyi‘ini yirmi bin akçeye bana bey‘ ü teslîm ve semenini hibe ve ben dahi kabûl edip nısf-ı merkūm mülk-i müşterâmdır deyû vekîl-i mezbûr Halil Ağa’dan nısf-ı mezbûru da‘vâ eylediğimde ol dahi inkâr edip ben dahi müdde‘âmı isbâtdan âciz olmamla, da‘vâ-yı mezbûreden vekîl-i mezbûr Halil Ağa ile an inkâr dört bin akçe üzerine sulh olup ol dahi sulh-ı mezbûru kabûl ve bedel-i sulh olan dört bin akçeyi yedinden alıp kabz edip da‘vâ-yı mezbûrede müvekkili müşârün-ileyh Hüseyin Çavuş’un zimmetini ibrâ ve iskāt eyledim min ba‘d menzili mezbûrun cümlesi müvekkili müşârün-ileyh Hüseyin Çavuş’un mülk-i müşterâsı olmuşdur benim alâkam yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min Zilhicceti’ş-şerîfe li sene 1073.

Şuhûdü’l-hâl: Mustafa Çavuş b. Abdullah el-Mübâşir, Musa Bey b. Ali, Bayram b. Abdullah, Ahmed Çelebi kethüdâ-yı muhzırân, Şâhin b. Abdullah, Hüseyin Efendi el-Brusî, Ahmed Çelebi b. Ali ed-Dâ‘î, Şükür Bey b. Mustafa el-Muhzır.

(İSTANBUL12 - cilt: 16, sayfa: 400 - Hüküm no: 470 - Orijinal metin no: [42b-2])﻿

﻿

﻿

471. Hüküm

Ayşe bt. Pîrî’nin boşandığı kocası Bayram b. Veli’nin zimmetini ibrâ ettiği.

İbrâ Mahmiye-i İstanbul’da Murad Paşa mahallesinde sâkine Ayşe bt. Pîrî nâm hâtun meclis-i şer‘de zevc-i mutallıkı işbu bâ‘isü’l-kitâb Bayram b. Veli nâm kimesne mahzarında bi tav‘ihâ ikrâr ve takrîr-i kelâm edip mezbûr Bayram beni talâk-ı bâyin ile tatlîk etmeğin zimmetinde mütekarrir ve ma‘kūdun-aleyh olan bin akçe mehr-i müeccelim ile nafaka-i iddet-i ma‘lûmem ve me’ûnet-i süknâm için ta‘yîn olunan iki yüz akçe ki cem‘an bin iki yüz akçeyi mezbûrun yedinden tamâmen ahz u kabz eyledim ve zimmetini ibrâ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Zilhicce li sene 1073.

Şuhûdü’l-hâl: Şükür Çelebi b. Mustafa, Abdi Çelebi b. Hüseyin, Baba Resûl b. Rıdvan, Hacı Yusuf b. Musa, Pîrî Bey.

(İSTANBUL12 - cilt: 16, sayfa: 401 - Hüküm no: 471 - Orijinal metin no: [42b-3])﻿

﻿

﻿

472. Hüküm

Ekmekçi Seyyid Abdülhâlik Çelebi’nin alacak hususunda Reis Ali Beşe b. Mehmed ile sulh olduğu

Sulh Ekmekçi tâifesinden Seyyid Abdülhâlik Çelebi meclis-i şer‘-i hatîrde Reis Ali Beşe b. Mehmed nâm râcil mahzarında tav‘an ikrâr ve takrîr-i kelâm edip mezbûr zimmetinde yedimden müşterâ nısf sefîne semeninden seksen bin akçe ve âhar deynden beş bin akçe ki cem‘an seksen beş bin akçe hakkımdan on yedi bin akçesini mezbûr Ali Reis yedinden alıp kabz edip mâ‘adâ altmış sekiz bin akçeden mezbûrun zimmetini ibrâ ve iskāt eyledim dedikde mezbûr Ali Reis dahi meclis-i şer‘-i hatîrde mezbûr Seyyid Abdülhâlik Çelebi mahzarında ikrâr edip bundan akdem târih-i kitâb gününe değin mezbûr Abdülhâlik Çelebi ile beynimizde nice ahz u i‘tâ ve mu‘âmelât-ı şettâ vâkı‘a olmuş idi el-hâletü hâzihî ben dahi zikr olunan ahz u i‘tâ ve mu‘âmelât-ı şettâya müte‘allika da‘vâda mezbûrun zimmetini ibrâ ve iskāt eyledim dedikde gıbbe’t-tesâdıki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Başkorucu? Mustafa Beşe b. Ali Odabaşı, diğer Mustafa Beşe b. Ali, Mustafa Çelebi b. İbrahim, Yusuf Beşe b. Abdullah, Mahmud Beşe b. Zülfikār, Mahmud Beşe b. Ahmed, el-Hâc Zülfikār b. Abdullah, Veli b. Himmet.

(İSTANBUL12 - cilt: 16, sayfa: 401 - Hüküm no: 472 - Orijinal metin no: [42b-4])﻿

﻿

﻿

473. Hüküm

Sultana bt. Yani ve kocası Dimitri v. İstoyo’nun Hacı Muhyiddin mahallesindeki menzillerini Yani v. Anekli’ye sattıkları

Mülknâme Mahmiye-i İstanbul’da Hacı Muhyiddin mahallesi sâkinelerinden Sultana bt. Yani ve zevci Dimitri v. İstoyo nâm zimmî meclis-i şer‘-i hatîr-i lâzımü’t-tevkīrde işbu hâmilü’s-sifr Yani v. Anekli nâm zimmî muvâcehesinde ikrâr ve takrîr-i kelâm edip akd-i âtî sudûruna dek silk-i mülk-i sahîhimizde münselik olup mahalle-i mezbûrede vâki‘ bir tarafdan Hacı Kalender b. Hasan mülkü ve bir tarafdan Papa Vasil mülkü ve iki tarafdan tarîk-i âm ile mahdûd üç bâb tahtânî oda ve bi’r-i mâ ve kenîf ve bahçeyi ve müşterek sokak kapısını müştemil ale’l-iştirâk tasarrufumuzda olan menzilimizi on dokuz bin nakd-i râyic fi’l-vakt akçeye mesfûr İstoyo’ya bâtten bey‘ ve teslîm ol dahi ber minvâl-i muharrer iştirâ ve tesellüm ve kabûl eyledikden sonra semeni olan meblağ-ı mezkûr on dokuz bin akçeyi yedinden tamâmen alıp kabz eyledik. Min ba‘d menzili mahdûd-ı mezkûr mezbûr İstoyo’nun mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Zilhicceti’ş-şerîfe li sene 1073.

Şuhûdü’l-hâl: Ahmed Efendi b. Abdülkādir el-İmâm, İsmail Çelebi b. Kalender, Halil Beşe b. İbrahim, Mehmed Çelebi b. Mehmed, Lütfullah b. Osman el-Müezzin, el-Hâc Ahmed b. Mahmud kethüdâ, Şükür Çelebi b. Mustafa, Abdi Çelebi b. Hüseyin, Baba Ahmed b. Abdülcebbar.

(İSTANBUL12 - cilt: 16, sayfa: 402 - Hüküm no: 473 - Orijinal metin no: [42b-5])﻿

﻿

﻿

474. Hüküm

Cidde Beyi Süleyman’ın Edirneli Mustafa Bey b. Ali’den rüşvet olarak aldığı paranın iadesi

Da‘vâ-yı rüşvet Mahmiye-i Edirne -huffet bi’l-meymene- mahallâtından Şehabeddin Paşa mahallesi sükkânından râfi‘ü’l-kitâb Mustafa Bey b. Ali dîvân-ı kāimmakām-ı hazreti sadr-ı a‘zamîde ma‘kūd meclis-i şer‘-i şerîfde hâlâ Cidde beyi olan umdetü’l-ümerâ’i’l-kirâm Süleyman Bey b. ( ) muvâcehesinde üzerine da‘vâ ve takrîr-i kelâm edip târih-i kitâbdan iki sene mukaddem merkūm Süleyman Bey bir tevliyyet husûsu için câize deyû benden rüşvet bin üç yüz riyâlî guruşum ahz u kabz eylemişdir, taleb ederim suâl olunsun dedikde gıbbe’s-suâl mezbûr Süleyman Bey cevâbında fi’l-vâki‘ müdde‘î-i mezbûr Mustafa’dan husûs-ı mezbûr için vech-i mübeyyene üzre bin üç yüz guruş ahz u kabz eyledim deyû tav‘an ikrâr u i‘tirâf etmeğin mûcebince sâlifü’z-zikr bin üç yüz guruşu müdde‘î-i mezbûra teslîme mezbûr Süleyman Bey’e tenbîh birle mâ vaka‘a bi’t-taleb ketb olundu. Fi’l-yevmi’l-ışrîn min Zilhicceti’ş-şerîfe li sene 1073.

Şuhûdü’l-hâl: Mehmed Ağa el-Mübâşir, Fahrü’l-akrân Oruc Ağa kāimmakām-ı Çavuşbaşı, Abdünnebî Ağa kethüdâ, Mehmed Ağa, Bayram Ağa, Halil Ağa.

(İSTANBUL12 - cilt: 16, sayfa: 402 - Hüküm no: 474 - Orijinal metin no: [42b-6])﻿

﻿

﻿

475. Hüküm

İsmail b. Hacı Mehmed’in Çukurbostan’daki menzilini kız karındaşı Hayri’ye sattığı

Mülknâme Mahmiye-i İstanbul’da Çukurbostan’da sâkin İsmail b. el-Hâc Mehmed meclis-i şer‘de kız karındaşı râfi‘atü’l-kitâb Hayri Hâtun bt. el-Hâc Mehmed muvâcehesinde ikrâr ve takrîr-i kelâm edip zikr olunan bostanda vâki‘ babam mezbûr Hacı Mehmed[’in] mukaddemâ bana hibe eylediği bir tarafı Bayram b. Hacı Mehmed ve bir tarafı hamamcı Zülfikār Bey ve bir tarafı kendi ve bir tarafı Zâhide Hâtun mülkleri ile mahdûd fevkānî ve tahtânî iki bâb odaları ve havluyu müştemil mülk-i mevhûbum menzilimi, kız karındaşım mezbûre Hayri Hâtun’a üç bin akçeye bey‘-i bâtt-ı sahîh-i şer‘î birle bey‘ edip ol dahi iştirâ ve tesellüm ve kabûl ettikden sonra semeni olan meblağ-ı merkūm üç bin akçeyi tamâmen alıp kabz eyledim ba‘de’l-yevm menzili mezbûr cemî‘ tevâbi‘i ile kız karındaşım mezbûrenin mülk-i müşterâsıdır keyfe mâ yeşâ’ ve yahtâr mutasarrıfe olsun dedikde mukırr-ı mezbûrun ikrâr-ı meşrûhunu el-mukarru lehâ’l-mezbûre Hayri Hâtun vicâhen ve şifâhen tasdîk ve tahkīk etmeğin mâ hüve’l-vâki‘ gıbbe’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Ali Efendi b. Mehmed el-İmâm, Bayram b. Mehmed, Şaban b. Ramazan, Şaban b. Şaban, el-Hâc Ahmed b. Mahmud, Bayram b. Hacı Mehmed, el-Hâc Ahmed b. Mahmud.

(İSTANBUL12 - cilt: 16, sayfa: 403 - Hüküm no: 475 - Orijinal metin no: [42b-7])﻿

﻿

﻿

476. Hüküm

Eğinli Ermeni Arzuman v. Polat’ın Ali b. Hüseyin aleyhine açtığı alacak davasında iddiasını ispat edemediği

Men‘ Fi’l-asl Anadolu’da Eğin kazâsı müzâfâtından Parmaklar nâm karyeden olup hâlâ İstanbul’da ( ) mahallede sâkin olan Arzuman v. Polat nâm Ermeni meclis-i şer‘de Ali Bey b. Hüseyin mahzarında üzerine da‘vâ edip mukaddemâ mülküm olup karye-i merkūmede vâki‘ lede’l-ahâlî ma‘lûmü’l-hudûd bir kıt‘a bağım ile iki tahtânî odayı ve sofayı müştemil mülk menzilimi mezbûr Ali Beşe’ye târih-i kitâbdan iki sene mukaddem iki yüz altmış guruşu safka-i vâhide ile bey‘ ve teslîm ve semeninden iki yüz esedî guruşu alıp altmış esedî guruşu zimmetinde kalmağla mezbûr Ali Beşe’den taleb ederim suâl olunsun dedikde gıbbe’s-suâl mezbûr Ali Beşe cevâbında târih-i mezbûrda ol bağ ile menzili mezbûrdan minvâl-i muharrer üzre iştirâ ve kabz ve def‘-i semen-i mezbûr eylediğimde ol dahi alıp kabz eyledikden sonra semen-i mezbûr iki yüz altmış esedî guruşu müşterî-i mezbûr Ali Beşe yedinden tamâmen alıp kabz eyledim deyû hattâ ikrâr dahi etmişdi deyû def‘ ile mukābele eyledikde gıbbe’l-istintâk ve’l-inkâr müdde‘î-i mezbûr Ali Beşe’den müdde‘âsı için beyyine taleb olundukda udûl-i müslimînden Unkapanı hâricinde sâkin Ahmed Beşe b. Süleyman ve Hüseyin Bey b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ mezbûr Arzuman huzûrumuzda karye-i merkūmede vâki‘ menzili mezbûr ile bağ-ı mezbûru ber minvâl-i muharrer iki yüz altmış esedî guruşa mezbûr Ali Beşe’ye bey‘ ve teslîm ol dahi iştirâ ve tesellüm eyledikden sonra semeni olan meblağ-ı mezbûr iki yüz altmış esedî guruşu mezbûr Ali Beşe’den alıp kabz eyledim, bir akçe ve bir habbe alacağım bâkī kalmadı deyû huzûrumuzda ikrâr etti. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın mezbûr Arzuman bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Çukadar Ali Beşe er-Râcil, Ahmed Çelebi b. Mahmud kethüdâ-yı muhzırân, Keşfî Mustafa Efendi el-Kâtib, Hüseyin Efendi el-Brusî, Şükür Bey el-Muhzır, Mehmed b. Ramazan el-Muhzır, Baba Resûl el-Muhzır.

(İSTANBUL12 - cilt: 16, sayfa: 403 - Hüküm no: 476 - Orijinal metin no: [43a-1])﻿

﻿

﻿

477. Hüküm

Bolu’nun Samako kazasına bağlı Çatak köyünden Mehmed b. İbrahim’in menzil, bahçe, bostan ve çayırını oğlu İbrahim’e sattığı

Mülknâme-i menzil ve bağ ve bostan ve çayır Vilâyet-i Anadolu’da Bolu sancağında Samako kazâsına tâbi‘ Çatak nâm karye sâkinlerinden Mehmed Efendi b. İbrahim nâm kimesne meclis-i şer‘-i şerîf-i lâzımü’t-teşrîfde, sulbî oğlunun oğlu işbu bâ‘isü’l-kitâb İbrahim b. Receb mahzarında ikrâr ve takrîr-i kelâm edip karye-i mezbûrede vâki‘ beyne’l-ahâlî ve’l-cîrân ma‘lûmü’l-hudûd bir bâb fevkānî odalı ve tahtında ahırı ve anbarı ve havluyu ve kenîfi müştemil mülk menzilimi ve yine karye-i mezbûrede vâki‘ beyne’l-ahâlî ve’l-cîrân ma‘lûmü’l-hudûd zât-ı eşcâr-ı müsmire ve gayr-ı müsmire büyük bahçe demekle ma‘rûf mülk bahçemi ve ana muttasıl mülk bostan yerimi ve çayırımı altı bin akçeye, oğlumun oğlu mezbûr İbrahim’e bi safkatin bey‘-i bâtt-ı sahîh-i şer‘î ile bey‘ ol dahi iştirâ ve kabûl eyledikden sonra semenleri olan meblağ-ı mezbûr altı bin akçeyi mezbûr İbrahim’e Hibe-i sahîha-i şer‘iyye ile hibe edip ol dahi ittihâb ve kabûl eyledikden sonra eşyâ-i mezbûreyi mahallinde zabta taslît eyledim ba‘de’l-yevm emlâk-ı mezbûre İbrahim’in mülk-i müşterâsıdır, keyfe mâ yeşâ’ ve yahtâr mutasarrıf olsun dedikde mâ vaka‘a bi’t-taleb ketb olundu. Fi’l-yevmi’l-ışrîn min Zilhicceti’ş-şerîfe sene selâse ve seb‘în ve elf.

Şuhûdü’l-hâl: Süleyman Efendi b. Mehmed, Ahmed Efendi b. Mahmud, el-Hâc Mustafa b. Cafer, Ali b. Abdülehad, Mustafa Efendi b. Ramazan.

(İSTANBUL12 - cilt: 16, sayfa: 404 - Hüküm no: 477 - Orijinal metin no: [43a-2])﻿

﻿

﻿

478. Hüküm

İbrahim Ağa b. Kurt’un vârislerinden Ayşe ve Hatice’nin mirastaki hisselerini Mehmed Beşe b. Mustafa ile karısı Mahımünir bt. Abdullah’a sattıkları

Mahmiye-i İstanbul’da Çavuş Câmi‘i mahallesi sâkinlerinden olup bundan akdem fevt olan İbrahim Ağa b. Kurt’un verâseti zevce-i metrûkesi Ayşe Hâtun bt. el-merhûm Ayas Ağa ile sulbî oğlu Mehmed’e münhasıra olup ba‘de’l-kısme mezbûr Mehmed dahi fevt olup verâseti vâlidesi mezbûre Ayşe ile li üm kız karındaşı Hatîce Hâtun bt. Mehmed Ağa’ya ve ammi oğulları Alişah ve Sâlih Bey ve Mehmed Bey’e münhasıra olduğu şer‘an zâhir ve mezbûrun Alişah ve Sâlih ve Ahmed Bey mûrisleri mezbûr Mehmed’in cemî‘ terekesinden hisse-i şer‘iyyeleri mukābelesinde mezbûretân Ayşe ve Hatîce yedlerinden bi tarîki’t-tehârüci’ş-şer‘î bin kıt‘a riyâlî guruş ile iki bin akçe üzerine sulh olup meblağ-ı mezbûru bi’t-tamâm alıp kabz ettikleri mütebeyyin oldukdan sonra husûs-ı âti’l-beyânın mahallinde tahrîri ibtigā olunmağın, cânib-i şer‘den Mevlânâ Abdülbâkī Efendi irsâl olunup ol dahi mahalle-i mezbûreye varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘ ettikde, mezbûretân Ayşe ve Hatîce’den her birinin zâtı İsâ Çorbacı b. Mehmed ve Zülfikār b. Abdullah ta‘rîfleri birle mu‘arrefe oldukdan sonra mezbûretân Ayşe ve Hatîce meclis-i mezbûrda râfi‘ü’l-kitâb Mehmed Beşe b. Mustafa ve zevcesi Mâhımünir bt. Abdullah muvâcehelerinde her biri ikrâr-ı tâm ve takrîr-i kelâm edip mûrisimiz müteveffâ-yı mezbûr Mehmed’in terekesinden olup mahmiye-i mezbûrede Karagümrük demekle ma‘lûm mevzi‘de vâki‘ bir tarafdan Osman Bey mülkü ve bir tarafdan Bâli Bey mülkü ve bir tarafdan Mustafa Beşe mülkü ve bir tarafdan tarîk-i âm ile mahdûd bir bâb boz[a]hâne mûrisimiz merkūmun fevtinden sonra bizim ile ammilerimiz mezbûrûna intikāl edip bâlâda beyân olunduğu üzre ibn ammilerimiz merkūmun beynimizden ihrâc olunup zikr olunan boz[a]hâne ve içinde olan âlâtı ikimizin mülk-i mevrûsu olmuş idi hâlâ hudûd-ı mezbûre ile mahdûd olan zikr olunan boz[a]hâneyi içinde mevcûd âlâtından bir büyük kazgan ve bir küçük kazgan ve iki küp ve dört fıçı ve bir destgâh fıçısı ve iki destgâh küpü ve bir kova ve bir elek ve bir balta ve bir bakır kürek ve bir kebab şişi ve bir gerdel ve iki değirmen ve yirmi iki kova ve yirmi dört çapçak ve on bir ağaç tabla ve bir kebab tavası ve bir kancayı bi safkatin vâhidetin mezbûrân Mehmed Beşe ile zevcesi Mâhımünir Hâtun’a yüz kırk bin nakd-i fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm eyleyip anlar dahi ale’l-iştirâki’s-seviy iştirâ ve tesellüm ve kabûl ettiklerinden sonra semeni olan meblağ-ı sâlifü’l-beyân yüz kırk bin akçeyi yedlerinden tamâmen alıp kabz eyledik ba‘de’l-yevm zikr olunan boz[a]hâne ve âlât-ı mastûre mezbûrân Mehmed Beşe ve zevcesi Mâhımünir’in iştirâk-i seviy üzre mülkleridir, keyfe mâ yeşâ’ mutasarrıfân olsun dediklerinde mezbûretân Ayşe ve Hatîce’nin minvâl-i muharrer üzre cârî ve sâdır olan ikrârlarını el-mukarru lehümâ’l-mezbûrân Mehmed Beşe ve Mâhımünir vicâhen ve şifâhen tasdîk ve tahkīk etmeğin vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Mustafa Beşe b. Rıdvan ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-ışrîn min Zilhicceti’ş-şerîfe li sene 1073.

Şuhûdü’l-hâl: El-Hâc İbrahim b. Yusuf, İsâ Çavuş b. Mehmed, Siyavuş b. Hüseyin, Osman Halîfe b. Veli, Mehmed Efendi b. el-Hâc Hüseyin, Mehmed Efendi el-İmâm, Ramazan b. Ramazan, Ali b. Hasan, Hasan b. Aydın, Hüseyin b. Hasan, İbrahim b. Mehmed, Mustafa b. Mehmed, Ömer b. Mehmed, Mehmed Çelebi b. Ahmed, Hüseyin Çelebi b. Ahmed.

(İSTANBUL12 - cilt: 16, sayfa: 405 - Hüküm no: 478 - Orijinal metin no: [43a-3])﻿

﻿

﻿

479. Hüküm

Ahmed Beşe b. Mustafa’nın menzilinin damlalığına haksız yere müdahale eden Bağdad Ağası Ali b. Ahmed’in bundan menedilmesi

Husûs-ı âti’l-beyânın mahallinde istimâ‘ ve tahrîri iltimâs olunmağın, savb-ı şer‘den irsâl olunan Mevlânâ Brusî Hüseyin Efendi mahmiye-i İstanbul’da Manisalı Çelebi mahallesinde Hümâ Hâtun vakfı olan odalara varıp zeyl-i kitâbda isimleri mastûr müslimîn huzûrunda akd-i meclis-i şer‘ eyledikde mahalle-i merkūme ahâlîsinden bâ‘isü’l-kitâb Ahmed Beşe b. Mustafa meclis-i mezbûrda icâreteyni ma‘lûmeteyn ile mutasarrıf ve vâzı‘u’l-yed olduğu şer‘an sâbit olan fahrü’l-akrân sâbıkan Bağdad Ağası olan Ali Ağa b. Ahmed tarafından husûs-ı âti’z-zikre vekîl olup el-Hâc Mustafa Çelebi b. Durmuş ve Kadri Beşe b. Ebûbekir nâm kimesneler şehâdetleri ile vekâleti sâbite olan Mehmed Çelebi b. Mustafa mahzarında vakf-ı mezbûr mütevellîsi Mehmed Ağa b. Sefer muvâcehesinde üzerine da‘vâ edip mukaddemâ mülküm olup mahalle-i merkūmede vâki‘ lede’l-ahâlî ma‘lûmü’l-hudûd menzilimin tûlen yirmi zirâ‘ ve arzen yirmi parmak damlalığı var iken müvekkili müşârün-ileyh Ali Ağa vaz‘-ı yed etmiş idi hâlâ mârrü’z-zikr damlalıkdan kasr-ı yedine ve makarr-ı nisvân olan mahalle havâlesini ve buçuk zirâ‘ damlalığı olduğunu ikrâr, ziyâdeyi inkâr eyledikde müdde‘î-i mezbûrdan ziyâdeyi mübeyyene beyyine taleb olundukda udûl-i müslimînden olup [43b] mahalle-i merkūme ahâlîsinden İmâm Mustafa Efendi b. Mehmed ve Mahmud Çavuş b. Nasûh ve Ahmed Çelebi b. Halil ve İlyas Çelebi b. Hasan nâm kimesneler li ecli’ş-şehâde meclis-i şer‘a hâzırûn olup fi’l-vâki‘ mezbûr Ahmed Beşe’nin menzili mezbûrunun damlalığı işbu Hâssa mi‘mârı üstâd mesâha eylediği tûlen yirmi sekiz zirâ‘ ve yirmi parmakdır, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle oldukdan sonra zikr olunan damlalıkdan müşârün-ileyh Ali Ağa’nın kasr-ı yedi ve havâleyi dahi def‘i için vekîl-i mezbûra tenbîh olundukdan sonra vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan kamçıcı Mustafa ile meclis-i şer‘a gelip alâ vukū‘ihi inhâ ve takrîr etmeğin Mevlânâ-yı mezbûrun vech-i muharrer üzre istimâ‘ ve hükmü ba‘de’t-tenfîz, mâ vaka‘a bi’t-taleb ketb olundu. Fi’l-yevmi’t-tâsi‘ aşer min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Seyfullah Efendi b. Osman el-İmâm, Ali Efendi b. Hüseyin, Mehmed Çelebi b. Mehmed, Mehmed Beşe b. Ali, Ali Çelebi b. el-Hâc Memi, Ahmed Çelebi b. Ali, Mehmed Beşe b. Mustafa, Kadri Beşe b. Ebûbekir.

(İSTANBUL12 - cilt: 16, sayfa: 406 - Hüküm no: 479 - Orijinal metin no: [43a-4])﻿

﻿

﻿

480. Hüküm

Küçük defterdâr Süleyman Efendi’nin Nişancı mahallesindeki arsasını Abdülkadir Beşe b. Ebubekir’e sattığı

Mahmiye-i İstanbul’da Kırkçeşme kurbunda sâkin sâbıkan küçük defterdâr olan zahrü’l-emâcid ve’l-a‘yân makbûlü’s-sudûr ve’l-erkân Süleyman Efendi taraflarından husûs-ı câi’z-zikre fahrü’l-kuzât Mahmud Efendi ve Müezzin Hüseyin Çelebi şehâdetleri ile vekâleti sâbite olan kebîr oğulları Mustafa Efendi meclis-i şer‘de râfi‘ü’l-kitâb Abdülkādir Beşe b. Ebûbekir muvâcehesinde ikrâr u i‘tirâf edip babam ve müvekkilim müşârün-ileyh Süleyman Efendi Kumkapı kurbunda Nişancı mahallesinde vâki‘ bir tarafı Davud Çelebi ve bir tarafı Mustafa Çelebi mülkleri ve bir tarafı imâma meşrûta vakıf menzil ve bir tarafı tarîk-i âm ile mahdûd mecmû‘ arsa-i hâliyesini mezbûr Abdülkādir Beşe’ye otuz bin fıddî râyic fi’l-vakt akçeye bâtten bey‘ ü teslîm eyleyip ol dahi iştirâ ve kabûl ettikden sonra meblağ-ı mezbûr otuz bin akçeyi tamâmen alıp kabz eylediler ba‘de’l-yevm zikr olunan arsa mezbûrun mülküdür dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Hacı Mehmed b. el-Hâc Abdi, el-Hâc Yusuf b. Abdullah, Ali Bey b. Abdullah, Ebûbekir b. Osman ve gayruhüm.

(İSTANBUL12 - cilt: 16, sayfa: 407 - Hüküm no: 480 - Orijinal metin no: [43b-1])﻿

﻿

﻿

481. Hüküm

Mehmed b. Himmet’in Seyyid Mehmed b. Çerağ aleyhine açtığı alacak davasında sulh olduğu

Mahmiye-i İstanbul’da Karaağaç mahallesinde sâkin bâ‘isü’l-vesîka Mehmed b. Himmet meclis-i şer‘de Seyyid Mehmed b. Çerağ mahzarında üzerine da‘vâ ve takrîr-i kelâm edip mezbûr es-Seyyid Mehmed’in yedimden müşterâ ve makbûz vakıyye ve kıymeti beynimizde ma‘lûm pastırma semeninden zimmetinde müctemi‘ olan sekiz bin akçe hakkımı mukaddemâ mezbûr es-Seyyid Mehmed’den da‘vâ ve taleb eylediğimde ol dahi inkâr etmeğin beynimizde münâza‘ât-ı kesîreden sonra vesâtat-ı muslihîn ile da‘vâ-yı merkūmeden mezbûr Seyyid Mehmed benimle an inkâr beş bin akçe üzerine inşâ-i akd-i sulh eylediğinde, ben dahi sulh-ı mezbûru kabûl etmiş idim hâlâ bedel-i mezbûru bana edâdan imtinâ‘ eder, suâl olunup alıverilmek matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyene beyyine taleb olundukda udûl-ı müslimînden olup Mahmiye-i mezbûrede Davud Paşa mahallesinde sâkin Mustafa b. İbrahim ve Tavukpazarı kurbunda sâkin Osman b. Halil nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ müdde‘î-i mezbûr Mehmed mukaddemâ merkūm es-Seyyid Mehmed ile beynlerinde vakıyye ve kıymeti ma‘lûm pastırma semeninden olmak üzre sekiz bin akçe da‘vâ ve taleb eylediğinde, ol dahi müdde‘âsını inkâr vesâtat-ı muslihîn ile da‘vâ-yı merkūmeden beş bin akçe üzerine inşâ-i akd-i sulh etmişdi, bedeli zimmetindedir. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın müdde‘î-i mezbûra bedel-i sulh-ı mezbûr beş bin akçeyi edâ ve teslîme mezbûr es-Seyyid Mehmed’e ba‘de’t-tenbîh, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Ali Beşe b. Osman, Mustafa Beşe b. Rıdvan, Şükrullah b. Mustafa, Şaladura? Mehmed, Abdi Çelebi b. Hüseyin.

(İSTANBUL12 - cilt: 16, sayfa: 408 - Hüküm no: 481 - Orijinal metin no: [43b-2])﻿

﻿

﻿

482. Hüküm

Ölen Taşçı Mehmed Bey b. Ali’nin 79. yeniçeri cemâati odası vakfından aldığı borcunun terekesinden ödenmesine

Mahmiye-i İstanbul’da el-Hâc İlyas mahallesi ahâlîsinden olup mukaddemâ vefât eden Taşçı Mehmed Bey b. Ali’nin verâseti zevce-i metrûkesi Ayşe bt. Mehmed nâm hâtun ve sulbî kebîr oğlu Ömer’e ve sulbiye sagīre kızı Ümmühânî’ye münhasıra oldukdan sonra Dergâh-ı âlî yeniçerilerinin yetmiş dokuz cemâ‘atine mahsûsa odanın vakıf akçesine hâlâ mütevellî olan odabaşı Ebûbekir Beşe b. Hamza meclis-i şer‘-i hatîrde sagīre-i merkūmenin mansûbe vasîsi olan mezbûre Ayşe Hâtun ile oğlu mezbûr Ömer Çelebi mahzarında bi’t-tevliyye üzerine da‘vâ edip târih-i kitâbdan on dört sene mukaddem vakf-ı mezbûreden mütevellîsi yedinden müteveffâ-yı mezbûr karz aldığı dokuzar dirhem yüz otuz yedi buçuk riyâlî guruşu mukābelesinde mahalle-i merkūmede vâki‘ lede’l-ahâlî ma‘lûmü’l-hudûd olup tereke-i vâfiyyesi olan mülk menzilini mütevellî-i mezbûra rehin ve teslîm ve kable’l-edâ ve’l-fekk vefât edip zimmetinde kalmışdi hâlâ meblağ-ı mezkûru mezbûrân Ayşe Hâtun ve Ömer Çelebi’den taleb ederim suâl olunsun dedikde gıbbe’s-suâl mezbûrân Ayşe Hâtun ve Ömer Çelebi menzili mezbûr müteveffâ-yı mezbûrun tereke-i vâfiyyesi olduğunu ikrâr, lâkin müteveffâ-yı mezbûr sıhhatinde târih-i mezbûrda mâl-ı vakf-ı mezbûrdan mütevellî-i sâbık yedinden karz yüz otuz yedi buçuk guruşu alıp mukābelesinde menzili mezbûrunu yedine rehin vaz‘ ve teslîm eylediğini bi’l-külliye inkâr eylediklerinde müdde‘î-i mezbûrdan müdde‘âsı için beyyine taleb olundukda oda-i mezbûre ahâlîsinden olup udûl-i müslimînden Yusuf Beşe b. Ebûbekir ve Mehmed Beşe b. Yusuf nâm râciller li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ târih-i mezbûrda müteveffâ-yı mezbûr hâl-i sıhhatinde vakf-ı mezbûrdan mütevellî-i vakıf ( ) yedinden huzûrumuzda dokuzar dirhem yüz otuz yedi buçuk riyâlî guruş ikrâz ve kabz eyledikde tereke-i vâfiyyesi olan menzili mezbûrunu yedine rehin vaz‘ ve teslîm ol dahi irtihân ve tesellüm edip kable’l-istîfâ mezbûr Mehmed Bey fevt olmağla meblağ-ı mezbûr zimmetinde kaldı. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın deyn-i mezbûr mütevellî-i mezbûr Ebûbekir Beşe’ye tereke-i mezbûresinden edâ ile fekk-i rehin etmeğe mezbûrân Ayşe Hâtun ve Ömer Çelebi’ye tenbîh olunup mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: El-Hâc Hasan [b.] Ömer, Receb Efendi b. Ebûbekir imâm-ı mahalle-i merkūme, Şükrullah b. Mustafa, Mustafa Çelebi b. Musa el-Müezzin, Ahmed Beşe b. Mehmed, Hasan Beşe b. Ahmed.

(İSTANBUL12 - cilt: 16, sayfa: 408 - Hüküm no: 482 - Orijinal metin no: [43b-3])﻿

﻿

﻿

483. Hüküm

Afife bt. Esad Efendi’nin Dülgerzâde mahallesindeki menzil hissesini kardeşi Seyyid Ebussuud’a sattığı

Sâbıkan Anadolu kazaskeri olup ba‘dehû vefât eden merhûm Esad Efendi’nin verâseti, sulbî kebîr oğulları a‘lemü ulemâ’i’l-izâm es-Seyyid Mehmed Said Efendi ve iftihârü’l-müderrisîni’l-kirâm es-Seyyid Ebussuûd Efendi’ye ve sulbiye kebîre kızları fahrü’l-muhadderât Şerife Rahime Hâtun ve Afife Hâtun ve Râbia Hâtun’a münhasıra ve asl-ı mes’elesi yedi sehimden olup ikişer sehimi müşârün-ileyhimâya ve birer sehimi müşârün-ileyhinneye isâbet eylediği şer‘an zâhir ve sâbit oldukdan sonra müşârün-ileyhâ Afife Hâtun cânibinden ikrâr-ı âtîye vekîl olup zâtını bi’l-ma‘rifeti’ş-şer‘iyye ârifân Bilâl Çelebi b. Eyüb ve Hasan Çelebi b. Ahmed nâm kimesneler şehâdetleri ile vekâleti sâbite olan zevc-i mükerremleri iftihârü’l-müderrisîni’l-kirâm zübdetü’l-muhakkikīni’l-fihâm hâlâ sahn müderrisi olan Mahmud Efendi b. Ali meclis-i şer‘-i hatîr-i lâzımü’t-tevkīrde bâ‘isü’l-kitâb müşârün-ileyh terekesinden olup mahmiye-i İstanbul’da Dülgerzâde mahallesinde vâki‘ müşârün-ileyhe [44a] intimâ ile tahdîd ve tavsîfden ârî muhterik mülk menzil arsasından müvekkile-i müşârün-ileyhâ bir sehim hisse-i şâyi‘asını üç yüz elli riyâlî guruşa bey‘-i kat‘î ile bey‘ ve teslîm anlar dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr üç yüz elli riyâlî guruşa târih-i kitâbdan sene-i kâmile tamâmına değin te’cîl eyledikde müşârün-ileyh Efendi dahi ecel-i mezbûru kabûl eyledi. Min ba‘d hisse-i mezbûru müşârün-ileyh Ebussuûd Efendi’nin mülk-i müşterâsı olup keyfe mâ yeşâ’ ve yahtâr mutasarrıf olsun dedi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Hurrire fi’l-yevmi’l-âşir min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Hüseyin Efendi el-Brusî kâtib, Ahmed Çelebi kethüdâ-yı muhzırân, Ahmed Çelebi b. Ali Serbölük, Mehmed Ağa b. Mahmud sermuhzırân, Şükür Bey el-Muhzır, Mehmed b. Ramazan el-Muhzır.

(İSTANBUL12 - cilt: 16, sayfa: 409 - Hüküm no: 483 - Orijinal metin no: [43b-4])﻿

﻿

﻿

484. Hüküm

Koca Mustafa Beşe’nin çocukları Mehmed Çelebi ve Rahime’nin vasîsinin terekeden bir şey saklamadığı

Yemîn Mukaddemâ Mekke-i Mükerreme’de vefât eden Koca Mustafa Beşe nâm râcilin verâseti, li ebeveyn kız karındaşı Âsiye bt. İsâ nâm hâtunun sadrî kebîr oğlu Mehmed Çelebi ile sadriyye kebîre kızı Rahime nâm hâtuna münhasıra olup kendi nefsinden asîl ve kız karındaşı mezbûre cânibinden husûs-ı âti’z-zikre vekîl olup nehc-i şer‘î-i mu‘teber üzre vekâleti sâbit olan merkūm Mehmed Çelebi meclis-i şer‘-i hatîr-i lâzımü’t-tevkīrde müteveffâ-yı mezbûrun mukaddemâ vasiyy-i muhtârı olan Hacı Ali b. Abdullah mahzarında, mûrisimiz müteveffâ-yı merkūm Hacı Ali yedinde mazbût olan bin dört yüz riyâlî guruş terekesinden asâleten ve vekâleten hisselerimiz alıp yedinde bir nesne kalmadı demiş idik hâlâ zikr olunan bin dört yüz riyâlî guruşdan ziyâde altı yüz riyâlî guruş ketm eylediğine vâkıf olmağla ondan dahi hisselerimiz asâleten ve vekâleten mezbûr el-Hâc Ali’den taleb ederim suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyene beyyine taleb olundukda ikāmet-i beyyineye kādir olmamağla istihlâf etmeğin müteveffâ-yı mezbûrun vârislerine teslîm eylediği meblağ-ı mezbûr bin dört yüz riyâlî guruş terekeden ziyâde altı yüz guruş ketm eylediğine mezbûr Hacı Ali’ye yemîn teklîf olundukda ol dahi alâ vefki’l-mes’ûl yemîn billâhi’l-azîm etmeğin mezbûr Mehmed Çelebi bilâ-beyyine mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Zilhicceti’ş-şerîfe li sene 1073.

Şuhûdü’l-hâl: Mehmed Ağa b. Mahmud sermuhzırân, Mehmed Efendi b. Ebû Ahmed, Mehmed Çelebi b. ( ), Abdünnebî Ağa b. Resûl, Hacı Handan b. Abdullah, Hacı Nimetullah, Mehmed Reis, Ahmed Çelebi b. Mahmud, Ali Beşe çukadar.

(İSTANBUL12 - cilt: 16, sayfa: 410 - Hüküm no: 484 - Orijinal metin no: [44a-1])﻿

﻿

﻿

485. Hüküm

Emine bt. Ahmed’in kocası Yusuf Beşe b. Abdullah’tan muhâlaa yoluyla boşandığı

Hul‘ Mahmiye-i İstanbul’da Kazgancı Satı‘ mahallesinde sâkine Emine bt. Ahmed nâm hâtun meclis-i şer‘de zevci hâfızü’l-kitâb Yusuf Beşe b. Abdullah mahzarında tav‘an ikrâr edip mezbûr ile zimmetinde mütekarrir ve ma‘kūdun-aleyh olan üç bin akçe mehr-i müeccel ve nafaka-i iddet-i ma‘lûmemden fâriğa olup me’ûnet-i süknâm dahi kendi üzerime olmak üzerine muhâla‘a-i sahîha ile muhâla‘a eylediğimde ol dahi vech-i muharrer üzre hul‘ı kabûl eyledikden sonra zevciyyete ve gayra müte‘allika da‘vâdan her birimiz âharın zimmetini ibrâ ve iskāt [eyledik] dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mustafa Beşe b. Osman, sarrâclar Yiğidbaşısı Mehmed b. Ramazan, Hüseyin Çelebi b. İsmail, İbrahim Çelebi b. Nasûh, Mehmed Çelebi b. Mehmed.

(İSTANBUL12 - cilt: 16, sayfa: 411 - Hüküm no: 485 - Orijinal metin no: [44a-2])﻿

﻿

﻿

486. Hüküm

Yamandi’nin Bakkal Yorgi ve cariyesi Rando aleyhine açtığı hırsızlık davasının reddi

Men‘ Mahmiye-i İstanbul’da Abdi Subaşı mahallesinde sâkin olan Yamandi nâm zimmî tarafından vekîli olan kızı Libane nâm nasrâniyye dîvân-ı kāimmakām-ı sadr-ı a‘zamîde akd olunan meclis-i şer‘de Bakkal Yorgi zimmînin memlûke câriyesi Rando nâm nasrâniyye muvâcehesinde üzerine da‘vâ edip gāib ani’l-meclis Rali nâm zimmînin memlûke câriyesi Maroşka ikrâr edip mukaddemâ mezbûr Yamandi’nin evinde zâyi‘ olan seksen guruş kıymetli iki altın yüzük ve altın kutu içinde iki dizi inciyi ben alıp mezbûr Yorgi’nin hizmetkârı Marko nâm sagīre verip ol dahi câriyesi merkūme Rando’ya verip hâlâ mezbûr câriye ile işbu Yorgi zimmîden taleb eylediğimde mezbûrân inkâr ederler mezbûrlardan suâl olunsun dedikde mezbûrenin vech-i muharrer üzre bi’l-vekâle da‘vâsı mesmû‘a olmayıp mezbûrâna suâl dahi teveccüh etmemeğin, bî-vech ta‘arruzdan men‘ olunup mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Muhzırbaşı Mehmed Ağa, Abdünnebî Ağa b. Resûl, çukadar Ali Beşe, sarrâc Mustafa Beşe b. Rıdvan, Şükür Beşe el-Muhzır, Ahmed Efendi el-Kâtib, Kadri Efendi el-İmâm, Mustafa Çavuş el-Mübâşir, Abdi Çelebi el-Muhzır.

(İSTANBUL12 - cilt: 16, sayfa: 411 - Hüküm no: 486 - Orijinal metin no: [44a-3])﻿

﻿

﻿

487. Hüküm

Mustafa Efendi’nin kazasker Mahmud Efendi medresesi vakfından bey‘ bi’l-istîcâr yoluyla ödünç aldığı

İstiğlâl Mahmiye-i İstanbul’da Tercüman Yunus mahallesinde sâkin efdalü’l-müderrisîni’l-kirâm Mustafa Efendi meclis-i şer‘-i hatîrde merhûm kazasker Mahmud Efendi medrese-i celîlesi vakfına hâlâ mütevellî Cafer Çavuş b. Mehmed mahzarında ikrâr ve i‘tirâf edip mahalle-i mezbûrede vâki‘ etrâf-ı erba‘ası Boğdan Sarayı ve Arpacızâde mülkü ve Nalband ve Kapıcı Mehmed Bey ve Hasan Çavuş veresesi mülklerine ve Receb Bey mülkü ve tarîk-i hâssa müntehî mülk menzilimi, her biri yedişer dirhem olmak üzre üç yüz guruş ile yedişer buçuk dirhem yüz guruş ki cem‘an dört yüz guruşa bi tarîki’l-istiğlâl mütevellî-i mezbûra bey‘ ve teslîm edip ol dahi iştirâ ve kabûl ettikden sonra meblağ-ı mezbûr dört yüz riyâlî guruşu mezkûr Cafer Çavuş yedinden alıp kabz edip menzili mezbûru ba‘de’t-tahliyyeti’ş-şer‘iyye târih-i kitâbdan sene tamâmına değin altmış guruşa mütevellî-i mezbûrdan istîcâr ve kabûl, ol dahi îcâr ve teslîm eyledi dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fî gurreti Muharremi’l-harâm li sene erba‘a ve seb‘în ve elf.

Şuhûdü’l-hâl: İsmail Çelebi b. Beşir, Monla Mehmed b. Musa, Handan Bey b. Abdullah, Mehmed Çavuş b. Abdullah, Fahrü’s-sâlihin Osman Efendi, Receb b. Ali, Hüseyin Çavuş b. Mehmed.

(İSTANBUL12 - cilt: 16, sayfa: 412 - Hüküm no: 487 - Orijinal metin no: [44a-4])﻿

﻿

﻿

488. Hüküm

Kapıcıbaşı Osman Ağa b. Hacı Can’ın iki adet odasını karısı Ayşe’ye hibe ettiği.

Hibe Husûs-ı âti’l-beyânın mahallinde tahrîri iltimâs olunmağın, savb-ı şer‘-i celîl-i lâzımü’t-tebcîlden Mevlânâ Ömer Efendi b. İsmail irsâl olunup ol dahi Dârü’l-hilâfeti’l-aliyye Kostantıniyye el-mahmiyye’de Aksaray’da Gurebâ Ağası Hüseyin Ağa mahallesi sâkinlerinden olup Dergâh-ı mu‘allâ ve bârgâh-ı a‘lâ kapıcıbaşılarından olan umdetü’l-emâcid ve’l-ekârim câmi‘ü’l-mehâmid ve’l-mekârim Osman Ağa b. Hacı Can’ın menziline varıp zeyl-i rakīmde isimleri mastûr olan müslimîn huzûrunda akd-i meclis-i şer‘-i kavîm eyledikde meclis-i mezbûrda merkūm Osman Ağa bi’t-tav‘i’s-sâf ikrâr ve i‘tirâf edip mahalle-i mezbûrede vâki‘ zevcem Ayşe Hâtun’un mülkü olup tarafeyni benim menzilim ve bir tarafı mezbûre Ayşe’nin mülk dekâkîni ve bir tarafı tarîk-i âm ile mahdûd olan arsa-i muhterika üzerinde, merkūme Ayşe Hâtun’un izni ve kendi malım ile önlerinde birer sofalı iki bâb tahtânî odalar binâ etmiş idim hâlâ zikr olunan odaları mesfûre Ayşe Hâtun’a hibe-i sahîha-i şer‘iyye ile hibe eyledim, ol dahi ittihâb ve kabûl eyledi ba‘de’l-yevm arsa-i mezbûre ve üzerinde olan ebniye cemî‘an merkūme Ayşe Hâtun’un mülküdür, kat‘â benim alâka ve medhalim yoktur keyfe mâ yeşâ’ ve yahtâr mutasarrıfe olsun dedikde vâki‘ü’l-hâli Mevlânâ-yı mezbûr mahallinde tahrîr, ba‘dehû ma‘an irsâl olunan Mustafa Çelebi ve İsmail Çelebi ile meclis-i şer‘-i hatîr-i lâzımü’t-tevkīre gelip vukū‘u üzre ihbâr ve takrîr etmeğin mâ vaka‘a bi’t-taleb ketb ü imlâ olundu. Fî evâsıtı Zilhicceti’l-harâm li sene selâse ve seb‘în ve elf.

Şuhûdü’l-hâl: Kasım Çelebi b. Abdullah, İvaz Bey b. Abdullah, Hacı Mehmed b. İmâm, Yusuf Bey b. Ebûbekir, Mustafa Çelebi b. Baba, Mehmed Bey b. Dost Bey, Mehmed Efendi el-İmâm, Hacı İsmail Efendi, Receb Beşe camcı, Mehmed Bey el-bevvâb.

(İSTANBUL12 - cilt: 16, sayfa: 412 - Hüküm no: 488 - Orijinal metin no: [44a-5])﻿

﻿

﻿

489. Hüküm

Kapıcıbaşı Osman Ağa b. Can’ın menzilini Hacı Mehmed b. İmâm’a sattığı

Mülknâme Husûs-ı âti’l-beyânın mahallinde tahrîri iltimâs olunmağın, savb-ı şer‘-i celîl-i lâzımü’t-tebcîlden Mevlânâ Ömer Efendi b. İsmail irsâl olunup ol dahi Dârü’l-hilâfeti’l-aliyye Kostantıniyye el-mahmiyye’de Aksaray’da Gurebâ Ağası Hüseyin Ağa mahallesi sâkinlerinden olup Dergâh-ı mu‘allâ ve bârgâh-ı a‘lâ kapıcıbaşılarından olan umdetü’l-emâcid ve’l-ekârim câmi‘ü’l-mehâmid ve’l-mekârim Osman Ağa b. Hacı Can’ın menziline varıp zeyl-i rakīmde mastûrü’l-esâmî olan müslimîn mahzarında akd-i meclis-i şer‘-i kavîm eyledikde meclis-i mezbûrda merkūm Osman Ağa Hacı Mehmed b. İmâm mahzarında bi’t-tav‘i’s-sâf ikrâr ve i‘tirâf edip mahalle-i mezbûrede vâki‘ etrâf-ı selâsesi tarîk-i âm ve bir tarafı utekā ve atîkātıma süknâsını şart ve vakf eylediğim dokuz bâb müte’ehhil odaları ile mahdûd mülk menzilimin hâriciyyesi olup fevkānî bir büyük oda ve bir küçük oda ve mâ-beynlerinde bir sofa ve bir küçük kahve odası ve bir kenîf ve tahtânî bir oda ve ahır ve samanlık ve havlu ve iki bi’r-i mâ ve zât-ı eşcâr-ı müsmire ve gayr-ı müsmire bahçeyi müştemil olan menzili bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık merkūm Hacı Mehmed Bey’e bin yüz riyâlî guruşa bey‘-i bât ile bey‘ edip ol dahi iştirâ ve kabûl eyledikden sonra semeni olan bin yüz riyâlî guruşu bi’t-tamâm yedinden ahz u kabz eyledim ba‘de’l-yevm menzili mezbûr müştemilâtıyla mesfûr Hacı Mehmed Bey’in mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-mu‘teber vâki‘ü’l-hâli Mevlânâ-yı mezbûr mahallinde tahrîr, ba‘dehû ma‘an irsâl olunan Mustafa Çelebi ve İsmail Çelebi ile meclis-i şer‘-i hatîr-i lâzımü’t-tevkīre gelip vukū‘u üzre ihbâr ve takrîr etmeğin mâ vaka‘a bi’l-ibtigā ketb ü imlâ olundu. Fî evâsıtı Zilhicceti’l-harâm li sene selâse ve seb‘în ve elf.

Şuhûdü’l-hâl: Kasım Çelebi b. Abdullah, İvaz Bey b. Abdullah, Hacı İsmail Efendi, Yusuf Bey b. Ebûbekir, Mustafa Çelebi b. Baba, Mehmed Bey b. Dost Bey, Mehmed Efendi el-İmâm, Receb Beşe camcı, Mehmed Bey el-bevvâb.

(İSTANBUL12 - cilt: 16, sayfa: 413 - Hüküm no: 489 - Orijinal metin no: [44b-1])﻿

﻿

﻿

490. Hüküm

Kapıcıbaşı Osman Ağa b. Can’ın Hüseyin Ağa mahallesindeki menzilini vakıf edip İvaz Bey b. Abdullah’ı mütevellî tayin ettiği

Vakfiye Hamd u sipâs ve şükr-i bî-kıyâs ol vâkıfü’l-ahvâl melik-i müte‘âl celle ani’ş-şebîh ve’l-misâl hazretlerinin dergâh-ı âlîsine maksûr ve derûn-ı nâ-ma‘dûd ol habîb-i Rabb-i vedûd hazreti Muhammedü’l-Mustafa aleyh ve alâ âlihî mine’t-tahiyyât ezkâhâ ve mine’s-salâvât enhâhâ Âsitâne-i sa‘âdet-âşiyânesine mahsûr kılındıkdan sonra bâ‘is-i tastîr-i sütûr-ı şer‘î ve dâ‘î-i tahrîr-i kitâb-ı mer‘î oldur ki Dârü’l-hilâfeti’l-aliyye Kostantıniyye -lâ-zâlet memlüvvetün bi’ş-şe‘âyiri’d-dîniyye’de Aksaray’da Gurebâ Ağası Hüseyin Ağa mahallesi sâkinlerinden olup Dergâh-ı mu‘allâ ve bârgâh-ı a‘lâ kapıcıbaşılarından olan umdetü’l-emâcid ve’l-ekârim câmi‘ü’l-mehâmid ve’l-mekârim sâhibü’l-hayrât ve’l-hasenât ve râgıbü’s-sadakāt ve’l-meberrât Osman Ağa b. Hacı Can taraf-ı bâhirü’ş-şerefinden vakıf ve tesbîli ikrâra ve da‘vâ-yı rücû‘ ve istirdâda Kasım Çelebi b. Abdullah ve Yusuf Bey b. Ebûbekir ve Mustafa Çelebi b. Baba ve Mehmed Bey b. Dost Bey şehâdetleri ile şer‘an vekâleti sâbite olan Hacı Mehmed b. İmâm meclis-i şer‘-i hatîr ve mahfil-i dîn-i münîrde vakf-ı mezbûra li ecli’t-tescîl ve’l-itmâm emruhü’l-cezîl mütevellî nasb ve ta‘yîn eylediği İvaz Bey b. Abdullah mahzarında bast-ı kelâm edip mahalle-i merkūmede ağa-yı müşârün-ileyh lâ-zâle beyne’l-a‘yân-ı müşârün-ileyh hazretlerinin silk-i mülk-i sarîhinde münselik olup etrâf-ı selâsesi tarîk-i âm ve taraf-ı râbi‘i yine ağa-yı mûmâ-ileyh -esbağallâhu ni‘amehû aleyh-hazretlerinin süknâsı utekā ve atîkātına meşrûta olmak üzre vakf eylediği dokuz bâb müte’ehhil odaları ile mahdûd olan menzilinin dâhiliyyesi olup fevkānî dört oda ve tahtlarında olan muhtib ve mahzen ta‘bîr olunan bir kârgîr oda ve bir matbah ve havluyu müştemil olan menzili hasbeten lillâhi te‘âlâ ve taleben li merzâti’r-Rab vakf ve haps edip şöyle şart eyledi ki mâ dâme ki hayâtda ola kendisi sâkin ve mutasarrıf olup bâ irâdetillâhi te‘âlâ kazâ-i nahb eylediğinde evlâdı ve evlâd-ı evlâdı sâkin olup ba‘dehüm hâliyâ kendisi sâkin olduğu büyük camlı odada zevcesi Ayşe Hâtun ve diğer üç odaların birinde Muazzez ve birinde Ziba ve birinde Latîfe ve mahzen ta‘bîr olunan odada Nazver nâm mu‘tekaları sâkin olup muhtib ve matbah ve havluyu iştirâk-i seviy üzre mutasarrıf olalar ve kendilerden sonra evlâdları ve evlâd-ı evlâdları ve evlâd-ı evlâd-ı evlâdları vech-i meşrûh üzre sâkinler olup mukābelesinde her biri günde üçer İhlâs-ı şerîf ile birer Fâtiha-i şerîfe tilâvet eyleyip sevâbını rûhuna ihdâ eyleyeler ve ba‘de inkırâzi’l-kül menzili mezbûr hasbemâ ceret

(İSTANBUL12 - cilt: 16, sayfa: 414 - Hüküm no: 490 - Orijinal metin no: [44b-2])﻿

﻿

﻿

491. Hüküm

Emine bt. Abdullah’ın kocası Hüsrev b. Ali’den muhâlaa yoluyla boşandığı

Hul‘ Mahmiye-i İstanbul’da Keçeci Pîrî mahallesinde sâkine Emine bt. Abdullah nâm hâtun meclis-i şer‘-i şerîfde zevci hâfızü’l-kitâb Hüsrev b. Ali mahzarında ikrâr ve takrîr-i kelâm edip mezbûr ile zimmetinde mütekarrir ve ma‘kūdun-aleyh olan bin beş yüz akçe mehr-i müeccelim ve nafaka-i iddet-i ma‘lûmemden fâriğa olup ve me’ûnet-i süknâm dahi kendi üzerime olmak üzre muhâla‘a-i sahîha-i şer‘iyye ile muhâla‘a edip ol dahi vech-i meşrûh üzre hul‘-ı mezbûru kabûl eyledikden sonra zevciyyete müte‘allika da‘vâdan her birimiz âharın zimmetin ibrâ eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Ali b. Abdullah, Ahmed b. Murad, Hasan b. Ahmed, Abdi Çelebi b. Hüseyin.

(İSTANBUL12 - cilt: 16, sayfa: 416 - Hüküm no: 491 - Orijinal metin no: [44b-3])﻿

﻿

﻿

492. Hüküm

Meyhaneci Nikola v. Dizo’nun Mihal v. Yorgi aleyhine açtığı alacak davasında iddiasını ispat edemediği

Men‘ Meyhâneci tâifesinden Nikola v. Dizo meclis-i şer‘-i hatîrde yine tâife-i mezbûreden râfi‘ü’l-kitâb Mihal v. Yorgi muvâcehesinde da‘vâ edip mezbûr Mihal’e müdresi yüzer akçeden seksen müdre hamr bey‘ ve teslîm eyleyip ol dahi iştirâ ve tesellüm ettikden sonra semeni olan meblağ-ı mezbûr sekiz bin akçeden altı bin iki yüz akçesini alıp kabz edip bâkī bin sekiz yüz akçe hakkımı taleb ederim, suâl olunsun dedikde gıbbe’s-suâl mezbûr Mihal cevâbında müdde‘î-i mezbûr Nikola’dan ancak altmış müdre hamr iştirâ eyledim, her müdresi seksener akçeden dört bin seksen akçeyi tamâmen edâ eyledim deyip ziyâdeyi münkir olıcak müdde‘î-i mezbûrdan ziyâdeye beyyine taleb olundukda ityân-ı beyyineden izhâr-ı acz edip yemîn vermemeğin, ol vechile müdde‘î-i mezbûr da‘vâdan men‘ olunup mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah b. Mustafa, Mehmed Çelebi b. Abdullah, Osman b. Abdullah.

(İSTANBUL12 - cilt: 16, sayfa: 417 - Hüküm no: 492 - Orijinal metin no: [45a-1])﻿

﻿

﻿

493. Hüküm

Hıristo v. Diko’nun Ayakapısı haricindeki menzilini Palaşaki v. Manolaki’ye sattığı

Mülknâme Mahmiye-i İstanbul’da Gül câmi‘i kurbunda sâkin Hıristo v. Diko nâm zimmî meclis-i şer‘-i şerîf-i âlî ve mahfil-i dîn-i münîf-i behîde, râfi‘ü’l-vesîka Palaşaki v. Manolaki muvâcehesinde tâyi‘an ikrâr ve takrîr-i kelâm edip Ayakapısı hâricinde vâki‘ bir tarafı Musa Paşa veresesi mülkleri ve bir tarafı Karamanlı Sultanaşa mülkü ve bir tarafı sâhil-i bahr ve bir tarafı tarîk-i âm ile mahdûd hâriciyyesi, fevkānî ve tahtânî iki bâb odaları ve matbah ve sofa ve bi’r-i mâyı ve kayıkhâne ve kenîfi ve dâhiliyyesi, fevkānî ve tahtânî iki bâb odaları ve mahzeni müştemil mülk menzilimi, cemî‘ tevâbi‘i ile mezbûr Palaşaki’ye sekiz yüz esedî guruşa bâtten bey‘ ve teslîm edip ol dahi iştirâ ve kabûl ve tesellüm ettikden sonra semeni olan meblağ-ı sâlifü’l-beyân sekiz yüz guruşu tamâmen ve kâmilen mezbûr Palaşaki yedinden alıp kabz eyledim fîmâ-ba‘d menzili mezbûr cemî‘ tevâbi‘i ile mezbûre Palaşaki’nin mülk-i müşterâsıdır keyfe mâ yeşâ’ ve yahtâr mutasarrıf olsun dedikde mukırr-ı mezbûr Hıristo zimmînin kelimâtını mezbûr Palaşaki vicâhen ve şifâhen tasdîk ve tahkīk etmeğin mâ hüve’l-vâki‘ gıbbe’t-taleb ketb olundu. Fi’l-yevmi’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Sâlih Çelebi b. Şeyhî, Ali Ağa b. Hasan, el-Hâc Mahmud b. Abdullah, Mustafa b. Yahya, el-Hâc Receb b. Hüseyin, Kara Mehmed b. Ali, Mehmed Çelebi kâtib-i muhâsebe, Abdi Çelebi b. Hüseyin, Ali Beşe Çukadar, Mehmed Çelebi b. Abdülmennân.

(İSTANBUL12 - cilt: 16, sayfa: 417 - Hüküm no: 493 - Orijinal metin no: [45a-2])﻿

﻿

﻿

494. Hüküm

Palaşaki v. Manolaki’nin Kapı Ağası Halil Ağa vakfından bey‘ bi’l-istiğlâl yoluyla ödünç aldığı

İstiğlâl Mahmiye-i İstanbul’da Ayakapısı hâricinde vâki‘ menzili âti’z-zikrin sâhibi Palaşaki v. Manolaki meclis-i şer‘-i hatîrde merhûm Kapı Ağası Halil Ağa vakfına mütevellî olan Ali Ağa b. Hasan muvâcehesinde ikrâr ve takrîr-i kelâm edip zikr olunan kapı hâricinde vâki‘ bir tarafı Musa Paşa veresesi mülkleri ve bir tarafı Karamanlı Sultanaşa mülkü ve bir tarafı sâhil-i bahr ve bir tarafı tarîk-i âm ile mahdûd menzilimi dört yüz esedî guruşa bi tarîki’l-istiğlâl mütevellî-i mezbûra bey‘ ü teslîm eyleyip ol dahi iştirâ ve tesellüm ettikden sonra meblağ-ı mezbûr dört yüz esedî guruşu mütevellî-i mezbûr yedinden alıp kabz eyledim ba‘dehû menzili mezbûru mütevellî-i mezbûrdan ba‘de’t-tahliyyeti’ş-şer‘iyye târih-i kitâbdan sene tamâmına değin altmış esedî guruşa istîcâr ve tesellüm eyleyip ol dahi îcâr ve teslîm eyledi dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Sâlih Çelebi b. Şeyhî, Ömer Efendi b. İsmail, el-Hâc Mahmud b. Abdullah, el-Hâc Receb b. Hüseyin, Kara Mehmed b. Ali, Mustafa Çelebi b. Yahya.

(İSTANBUL12 - cilt: 16, sayfa: 418 - Hüküm no: 494 - Orijinal metin no: [45a-3])﻿

﻿

﻿

495. Hüküm

Kasım Paşa vakfına ait Gerbeniş kazasındaki dükkanın vakfa teslimi için kiracısı aleyhine açılan davada kiracının haklı olduğu

İsbât-ı tefvîz-i dükkân Medîne-i Eyyûb-i Ensârî’de Kasım Paşa vakfına hâlâ mütevellî olan Mehmed Çelebi meclis-i şer‘de zikri âtî vakıf dükkânın nısf-ı şâyi‘ine vâzı‘u’l-yed olduğu şer‘an sâbit olan Nikola v. Andriye nâm zimmî muvâcehesinde üzerine da‘vâ edip vilâyet-i Rumeli’nde Gerbeniş kazâsı kurâsından Kalarte nâm karyede sâkin mütevellîsi olduğum vakf-ı mezbûrdan medîne-i mezbûrda Çömlekçiler sûkunda vâki‘ lede’l-ahâlî ma‘lûmü’l-hudûd olup icâre-i mu‘accele ve müecceleli vakıf dükkânın nısf-ı şâyi‘ine mutasarrıf olan Yorgi nâm zimmî hâlik oldukda hissesi âdiyyen sagīr oğlu Yani’ye intikāl eyledikden sonra mezbûr Yani hisse-i mezbûreyi hâl-i sıgārında mezbûr Nikola’ya ferâğ ve tefvîz ve bilâ-veled hâlik olup ferâğ-ı mezbûr mu‘ter[if] olmamağla, ol hisse vakfa intikāl etmişken, mezbûr zimmî bî-vech vaz‘-ı yed eder, suâl olunup kasr-ı yedine tenbîh olunmak matlûbumdur dedikde gıbbe’s-suâl mezbûr Nikola cevâbında mezbûr Yani ol hisseyi bana ferâğ ve tefvîz eyledikde on beş yaşını tamâm eyledikden sonra ferâğ ve tefvîz ve ben dahi tefevvüz eylediğimden sonra zabta taslît etmekle ben dahi zabt için İstanbul’a gelip mezbûrdan izin taleb eylediğimde mezbûr dahi yedime iznini hâvî temessük verdi deyû def‘ ile mukābele eyledikde gıbbe’l-istintâk ve’l-inkâr mezbûr zimmîden def‘i için beyyine taleb olundukda udûl-i müslimînden mahmiye-i merkūmede Davud Paşa mahallesi ahâlîsinden Receb b. Abdullah ve Enserci mahallesi ahâlîsinden Mehmed Beşe b. Mustafa nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd mezbûr Yani on beş yaşını tamâm eyledikden sonra zikr olunan hisseyi bedel-i mezbûr mukābelesinde mezbûr Nikola zimmîye huzûrumuzda ferâğ ve tefvîz, ol dahi tefevvüz eyledikden sonra izin ve zabtı için İstanbul’a geldikde mütevellî-i mezbûr dahi mezbûr Nikola zimmî yedine iznini hâvî temessük verdi. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mütevellî-i mezbûr bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Receb Çavuş b. Mustafa el-Mübâşir, Mustafa Çelebi b. Receb Çelebi, Hacı Ahmed Çelebi b. Mahmud, Ahmed Çelebi b. Ali, Veli Bey b. Mahmud.

(İSTANBUL12 - cilt: 16, sayfa: 418 - Hüküm no: 495 - Orijinal metin no: [45a-4])﻿

﻿

﻿

496. Hüküm

Ölen Kerime bt. İsmail’in hayatta iken Eflak asıllı cariyesi Nazenin bt. Abdülvehhab’ı azat ettiği

İsbât-ı ıtk Orta boylu, elâ gözlü, açık kaşlı, Eflakiyyetü’l-asl râfi‘atü’l-kitâb Nâzenin bt. Abdülvehhab meclis-i şer‘-i şerîf-i âlî ve mahfil-i dîn-i münîf-i behîde, mahmiye-i İstanbul’da Beyceğiz mahallesinde fevt olan seyyidesi Kerime bt. İsmail’in zevci Hüseyin b. Abdullah tarafından zikri âtî da‘vâdan husûmet ve redd-i cevâba vekîli olup mahalle-i mezbûreden Mehmed b. Mustafa ve Hüseyin b. Süleyman şehâdetleri birle vekâleti sâbite olan Ali b. Mehmed mahzarında üzerine da‘vâ edip mukaddemâ ben müteveffât-ı mezbûre Kerime’nin câriye-i memlûkesi olup hâl-i sıhhatinde beyne’l-müslimîn beni malından âzâd edip sâir harâir-i asliyyât gibi hürre olmuşken, mezbûr Hüseyin nısfı bana müntakildir deyû terekeden olmak vech üzre vaz‘-ı yed eder, suâl olunup kasr-ı yedine tenbîh olunmak matlûbumdur deyicek gıbbe’s-suâl vekîl-i mezbûr, vech-i muharrer üzre müteveffât-ı mezbûre Kerime müdde‘iyye-i mezbûre Nâzenin’i âzâd ettiğini münkir olıcak müdde‘iyye-i mezbûre Nâzenin’den müdde‘âsını mübeyyene beyyine taleb olundukda mahalle-i mezbûre sâkinlerinden İmâ[m] Veli Efendi b. Mustafa ve İbrahim Çelebi b. Mehmed ve Mehmed b. Mustafa ve Ali b. Ahmed ve Hasan b. Süleyman nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ işbu mezbûre Nâzenin sâbıkan mezbûre Kerime’nin câriye-i memlûkesi olup mezbûre Kerime hâl-i sıhhatinde bizim yanımızda mezbûre Nâzenin’i malından âzâd ve sâir harâir-i asliyyâta ilhâk eyledi. Mezbûre Nâzenin sâir harâir-i asliyyât gibi hürredir, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcibi ile ba‘de’l-hükm mezbûre Nâzenin’den kasr-ı yedine merkūm Hüseyin için vekîl-i mezbûra tenbîh birle mâ vaka‘a bi’t-taleb ketb olundu. Fi[’l-yevmi’l]-hâmis ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: (…), Şükür Beşe b. Mustafa el-Muhzır, Abdi Çelebi b. Hüseyin el-Muhzır, Şaladura? el-Muhzır.

(İSTANBUL12 - cilt: 16, sayfa: 419 - Hüküm no: 496 - Orijinal metin no: [45a-5])﻿

﻿

﻿

497. Hüküm

Ayşe bt. Mehmed’in mirası hususunda annesi Âsiye ve kızı Âlime’nin Mustafa b. Ferhad’ın zimmetini ibrâ ettikleri

İbrâ Mahmiye-i İstanbul’da Osman Paşa mahallesinde sâkine iken vefât eden Ayşe bt. Mehmed nâm hâtunun verâseti, zevc-i metrûkü Mustafa Ağa b. Ferhad ve anası Âsiye bt. Receb nâm hâtun ve sadrî kebîr oğlu İbrahim ve sadriyye kebîre kızı Âlime Hâtun’a münhasıra [ve] tashîh-i mes’elesi otuz altı sehimden olup dokuz sehimi mezbûr Mustafa Ağa’ya ve altı sehimi mezbûre Âsiye’ye ve on dört sehimi mezbûr İbrahim’e ve yedi sehimi mezbûr Âlime’ye isâbet eyledikden sonra mezbûretân Âsiye ve Âlime taraflarından husûs-ı âtîyi ikrâra vekîl olup zâtları bi’l-ma‘rifeti’ş-şer‘iyye ârifûn Solak Mehmed Çelebi ve Mustafa Beşe b. Rıdvan ve Mehmed Çelebi b. Mustafa nâm kimesneler şehâdetleri ile vekâleti sâbite olan Ali nâm kimesne meclis-i şer‘-i hatîrde tereke-i müteveffât-ı merkūmeye vâzı‘u’l-yed olan mezbûr Mustafa Ağa mahzarında bi’l-vekâle ikrâr edip müvekkiletân-ı mezbûretân mezbûr Mustafa Ağa yedinden hisselerini tamâmen alıp kabz edip bir akçe ve bir habbe alacakları kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Solak Hızır Bey b. Receb, İbrahim Çelebi b. Bayram, Mahmud Çelebi b. Mustafa, Ali Beşe b. Ebûbekir, Zıhgirci İbrahim Beşe.

(İSTANBUL12 - cilt: 16, sayfa: 420 - Hüküm no: 497 - Orijinal metin no: [45b-1])﻿

﻿

﻿

498. Hüküm

Ömer Çelebi b. Taşçı Mehmed’in 79. yeniçeri cemâati vakfından bey‘ bi’l-istiğlâl yoluyla ödünç aldığı

İstiğlâl Mahmiye-i İstanbul’da Hacı İlyas mahallesi ahâlîsinden Ömer Çelebi b. Taşçı Mehmed Bey meclis-i şer‘-i hatîrde Dergâh-ı âlî yeniçerilerinin yetmiş dokuz cemâ‘atine mahsûs odaya vakıf olan akçenin hâlâ mütevellîsi Ebûbekir Beşe b. Hamza mahzarında tav‘an ikrâr ve takrîr-i kelâm edip vakf-ı mezbûrdan mütevellî-i mezbûr yedinden her biri dokuz dirhem iktirâz ve kabz eylediğim yüz otuz yedi buçuk riyâlî guruşa, mahalle-i mezbûrede vâki‘ lede’l-ahâlî ma‘lûmü’l-hudûd mülk menzili bi tarîki’l-istiğlâl mütevellî-i mezbûra bey‘ ü teslîm ol dahi minvâl-i muharrer üzre iştirâ ve tesellüm eyledikden sonra ba‘de’t-tahliyyeti’ş-şer‘iyye târih-i kitâb gününden sene-i kâmile tamâmına değin on üç riyâlî guruş ve üç rub‘ ücret ile bana îcâr ve teslîm ben dahi istîcâr ve tesellüm eyledim dedikde gıbbe’t-tasdîki’l-mu‘teber mezbûr Ömer Çelebi’nin dayısı Mehmed Beşe b. Ali ve Ahmed Beşe b. Mehmed nâm kimesnelerden her biri menzili mezbûrun derkine ve ücretine emri ile kefîl olduklarında, mütevellî-i mezbûr dahi kabûl etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilhicceti’ş-şerîfe li sene 1073.

Şuhûdü’l-hâl: El-Hâc Hasan b. Hamza, Receb Efendi b. Ebûbekir, Mustafa Çelebi b. Musa el-Müezzin, Ahmed Beşe b. Mehmed, Arslan Beşe b. Hızır, Hasan Beşe b. Ahmed, Şükür Bey el-Muhzır, Abdi Çelebi el-Muhzır.

(İSTANBUL12 - cilt: 16, sayfa: 421 - Hüküm no: 498 - Orijinal metin no: [45b-2])﻿

﻿

﻿

499. Hüküm

Mirahor vakfı eski mütevellîsi Hacı Ömer b. Hacı Sinan’ın Kapıcılar Bölükbaşı Ahmed Ağa b. Pîr Mehmed’den rüşvet aldığı

İkrâr-ı deyn ve mehil Mahmiye-i İstanbul’da Gedik Paşa’da Dîvâne Ali mahallesi sükkânından olup kapıcılar bölükbaşısı olan fahrü’l-a‘yân Ahmed Ağa b. Pîr Mehmed dîvân-ı kāimmakām-ı sadr-ı a‘zamîde akd olunan meclis-i şer‘de mahmiye-i merkūmede Kâtib Kasım mahallesinde sâkin olup Mirahor vakfına sâbıkan mütevellî olan el-Hâc Ömer b. el-Hâc Sinan mahzarında üzerine da‘vâ edip mezbûr el-Hâc Ömer vakf-ı mezbûra mütevellî iken vakfın hamamını bana îcâr ve teslîm eyledikde câize ve mühür akçesi nâmına rüşvet benden bir def‘a iki yüz riyâlî guruş ikinci def‘ada iki yüz esedî guruş üçüncü def‘ada on sekiz bin hurda akçem almış idi hâlâ mezbûr el-Hâc Ömer’den taleb ederim suâl olunsun dedikde gıbbe’s-suâl mezbûr el-Hâc Ömer vakf-ı mezbûra mütevellî iken müdde‘î-i mezbûra hamam-ı mezbûru îcâr eyledikde mezbûrdan câize ve mühür akçesi deyû rüşvet iki yüz esedî guruş ile hurda on sekiz bin akçe aldığını ikrâr ve meblağ-ı mezbûr iki yüz riyâlî guruşu ahzını inkâr eyledikde müdde‘î-i mezbûrdan müdde‘âsı için beyyine taleb olundukda ityân-ı beyyine için istimhâl etmeğin mehl-i şer‘î verildikden sonra ikrârı mûcebince meblağ-ı mezbûr iki yüz esedî guruş ile on sekiz bin hurda akçeyi müdde‘î-i mezbûr Ahmed Ağa’ya edâ ve teslîme mezbûr el-Hâc Ömer’e tenbîh olunup mâ vaka‘a bi’t-taleb ketb olundu. Fî 3 [Zilhicce 1073.]

Şuhûdü’l-hâl: Mehmed Ağa b. Mahmud sermuhzırân, Abdünnebî Ağa b. Resûl, Bostancılar odabaşısı Mehmed Bey, Sipâhiyân kethüdâ yeri ( ) el-Mübâşir, çukadar Ali Beşe, Mustafa Beşe b. Rıdvan.

(İSTANBUL12 - cilt: 16, sayfa: 421 - Hüküm no: 499 - Orijinal metin no: [45b-3])﻿

﻿

﻿

500. Hüküm

Kadı Sadi Mescidi vakfına ait arsaya Mehmed b. Musa’nın haksız yere müdahale ettiği

Keşf Mahmiye-i İstanbul’da Hacı Muhyiddin mahallesinde vâki‘ Kadı Sadi Mescidi şerîfi vakfına mütevellî olan râfi‘ü’l-kitâb İbrahim Çelebi b. Abdullah meclis-i şer‘-i hatîrde takrîr-i kelâm edip işbu Mehmed b. Musa’nın sâkin olduğu menzil zikr olunan mescidin haremi kurbunda vâki‘ olup harem mescidden tûlen on üç buçuk ve arzen bir zirâ‘ arsayı mezbûr Mehmed kendi menzili havlusuna ilhâk ve idhâl ve tahta perde vaz‘ etmişdir. Üzerine varılıp ba‘de’l-keşf ve’l-mu‘âyene ol tahta perde ref‘ olunmak matlûbumdur dedikde savb-ı şer‘-i mergūbdan Abdülbâkī Efendi irsâl olunup ol dahi mi‘mâr Ali Beşe ve mahalle-i mezbûre ahâlîsinden zeyl-i rakīmde muharrerü’l-esâmî olan müslimîn birle mahalli nizâ‘a varıp mezbûr Mehmed muvâcehesinde ba‘de’l-keşf ve’n-nazar mi‘mâr-ı mezbûr mesâha ettikde, fi’l-vâki‘ zikr olunan mescid hareminden mikdâr-ı mezbûr arsayı merkūm Mehmed kendi menzili havlusuna idhâl ettiği ve tahta perde vaz‘ ettiği müşâhede olunup merkūm Mehmed’den suâl olundukda fi’l-vâki‘ zikri mürûr eden tûlen on üç buçuk ve arzen bir zirâ‘ arsa mescidi mezbûrun haremindendir, benim hak ve alâkam yoktur deyû ikrâr u i‘tirâf etmeğin vâki‘ hâli Mevlânâ-yı mezbûr mahallinde tahrîr, ba‘dehû meclis-i şer‘a gelip Ömer Çelebi ile inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene 1073.

Şuhûdü’l-hâl: Mehmed Efendi el-İmâm, Mahmud b. Perviz, Mehmed Beşe b. Perviz, Ahmed b. Mehmed, Receb b. İbrahim, Abdülkerim Beşe b. Habîb, Hüseyin Çelebi b. Mehmed, Rıdvan b. Abdullah.

(İSTANBUL12 - cilt: 16, sayfa: 422 - Hüküm no: 500 - Orijinal metin no: [45b-4])﻿

﻿

﻿

501. Hüküm

Muslu b. Halil’in amcası oğlu Osman Çelebi b. Mehmed’in zimmetini ibrâ ettiği

İbrâ Mahmiye-i İstanbul’da Cebecibaşı mahallesi ahâlîsinden olup sâbıkan vilâyet-i Rumeli’nde Doyran kazâsından münfasıl Muslu Efendi b. Halil tarafından husûs-ı âti’l-beyâna vekîl olup yine mahalle-i mezbûre sükkânından Ömer Beşe b. Derviş ve Mustafa Beşe b. Mehmed nâm kimesneler şehâdetleri ile şer‘an vekâleti sâbite olan Şeyh Mehmed Efendi b. Ahmed nâm kimesne meclis-i şer‘-i hatîr-i lâzımü’t-tevkīrde ammizâdesi işbu bâ‘isü’l-kitâb Osman Çelebi b. Mehmed mahzarında bi’l-vekâle ikrâr ve takrîr-i kelâm edip müvekkilim mûmâ-ileyhin zikr olunan Doyran kazâsında mezbûr Osman Çelebi kethüdâsı olmağla müvekkilimin emri ile beynlerinde nice ahz u i‘tâ ve mu‘âmelât-ı şettâ vâkı‘a olmuş idi hâlâ zikr olunan mu‘âmelâta müte‘allik cemî‘ da‘vâ ve târih-i kitâba gelince beynlerinde vâkı‘a hukūk-ı ma‘lûme ve mechûle da‘vâsından mezbûr Osman Çelebi’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Nuh Efendi b. Kemal, Mehmed Efendi el-İmâm, Osman Beşe, Mehmed Halîfe el-Müezzin, Mustafa b. ( ), Şükrullah Çelebi b. Mustafa, Mehmed Çelebi el-Muhzır, Abdi Çelebi b. Hüseyin, Veli b. Mahmud.

(İSTANBUL12 - cilt: 16, sayfa: 423 - Hüküm no: 501 - Orijinal metin no: [45b-5])﻿

﻿

﻿

502. Hüküm

Hacı Mehmed b. Receb’in Mustafa Çelebi b. Mehmed’in zimmetini ibrâ ettiği

İbrâ Mahmiye-i İstanbul’da Kirmasti mahallesi ahâlîsinden el-Hâc Mehmed b. Receb meclis-i şer‘de hâfızü’l-vesîka Mustafa Çelebi b. Mehmed mahzarında ikrâr ve takrîr-i kelâm edip sekiz sene mukaddem Kastamonu sancağına tâbi‘ Eflani-i Daday kazâsı kurâsından Aktaş nâm karyede vâki‘ lede’l-ahâlî ma‘lûmü’l-hudûd olup tapu ile tasarrufunda olan Hızır Bâli Çayırı dedikleri çayırını mukābelesinde yedime rehin vaz‘ ve teslîm eylediği karz-ı şer‘îden zimmetinde olan altmış riyâlî guruş hakkımın üç bin akçesini yedinden alıp kabz edip mâ‘adâdan mezbûr Mustafa Çelebi’nin zimmetini ibrâ ve iskāt edip min ba‘d mâ‘adâyı mezbûrdan da‘vâ edersem mesmû‘a olmasın dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis ve’ş-ışrîn min Zilhicce li sene 1073.

Şuhûdü’l-hâl: Resûl Efendi b. Musa, Mustafa Efendi b. el-Hâc ( ), Mustafa Çelebi b. Mehmed, Ahmed Beşe b. Mahmud, İsmail Bey b. Mehmed.

(İSTANBUL12 - cilt: 16, sayfa: 423 - Hüküm no: 502 - Orijinal metin no: [45b-6])﻿

﻿

﻿

503. Hüküm

Parmasola bt. Nikola’nın kocasına ait meyhane malzemelerinde olan hissesini Yanaki v. Todori’ye sattığı

Mübâye‘a-i âlât-ı meyhâne Meyhâneci tâifesinden olup mürd olan Panbuk Hıristo nâm hâlikin verâseti, zevce-i metrûkesi Parmasola bt. Nikola ile sulbî oğlu Nikola’ya münhasıra olduğu şer‘an zâhir ve mezbûre Parmasola sagīr-i mezbûrun vasiyy-i şer‘îsi olduğu müte‘ayyin oldukdan sonra mezbûr Parmasola’nın li ebeveyn karındaşı ve husûs-ı âti’z-zikre tarafından vekîl olup Rali v. Manol ve Pireşkova v. Yorgi şehâdetleri birle vekâleti sâbite olan Kostantin v. Yorgi meclis-i şer‘de râfi‘ü’l-vesîka Yanaki v. Todori nâm zimmî muvâcehesinde bi’l-vekâle ikrâr ve takrîr-i kelâm edip müvekkilem ve kız karındaşım mezbûre Parmasola Kumkapı hâricinde Panbuk meyhânesi dâhilinde vâki‘ zevci hâlik-i mezbûr emlâkinden olup sekiz sehim i‘tibâr olunan meyhâne âlâtından yetmiş aded fıçı ve iki yüz aded iskemle ve elli aded ağaç sini ve kırk aded tencere ve iki büyük kazgan ve yirmi aded sac ayak ve yirmi aded kebâb sinisi ve üç aded el tavası ve üç yüz aded kaşık ve toprak ve ağaç bin aded tabak, mûrisimiz hâlik-i mezbûr Hıristo’nun terekesinden olup ba‘de helâkihî sekiz sehimden bir sehimi bana ve yedi sehim vasîsi olduğum mezbûr Nikola’ya isâbet eylemişdi hâlâ zikr olunan âlâtdan müvekkilem mezbûre kendiye isâbet eden sekiz sehimden bir sehim hissesinin nısfını asâleten ve sagīr-i mezbûra isâbet eden sekiz sehimden yedi sehim hissesinin nısf-ı şâyi‘ine vesâyeten mezbûr Yanaki’ye bi safkatin üç yüz esedî guruşa bey‘-i kat‘î ile bey‘ ve teslîm edip ol dahi iştirâ ve tesellüm ve kabûl eyledikden sonra meblağ-ı mezbûr üç yüz esedî guruşu mezbûr Yanaki yedinden asâleten ve vesâyeten alıp kabz eyledi ba‘de’l-yevm zikr olunan âlâtın bâlâda beyân olduğu nısfı mezbûr Yanaki’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde vekîl-i mezbûr Kostantin’in minvâl-i muharrer üzre hâvî olan ikrârını el-mukarru lehü’l-merkūm Yanaki vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mustafa Çelebi b. Osman Efendi el-Cündî, Mehmed Beşe serhammâlîn, Abdülhay Beşe b. ( ) er-Râcil, Mustafa Berber, İbrahim Reis Aynacı, Policeroli v. Nikola, Panayot v. İstani, Andon v. İstadi, Paloluğa v. Niradi?, Nikola v. İstani.

(İSTANBUL12 - cilt: 16, sayfa: 424 - Hüküm no: 503 - Orijinal metin no: [46a-1])﻿

﻿

﻿

504. Hüküm

Hacı Ahmed Çelebi b. İbrahim’in Hatib Muhyiddin mahallesindeki arsasını Hacı Mustafa b. Hacı Yusuf’a sattığı

Mülknâme-i arsa Mahmiye-i İstanbul’da Unkapanı kurbunda sâkin el-Hâc Ahmed Çelebi b. İbrahim nâm kimesne meclis-i şer‘-i hatîr-i lâzımü’t-tevkīrde işbu bâ‘isü’l-kitâb el-Hâc Mustafa b. el-Hâc Yusuf nâm kimesne mahzarında ikrâr ve takrîr-i kelâm edip mahmiye-i mezbûrede Küçükpazar kurbunda Hatîb Muhyiddin mahallesinde vâki‘ bir tarafı el-Hâc Ahmed mülküne ve bir tarafı Rum Mehmed Paşa vakfından olup mezbûr el-Hâc Mustafa tasarrufunda olan muhterik menzil arsasına ve bir tarafı Abdüsselam vakfına ve bir tarafı ba‘zan tarîk-i hâs ve ba‘zan tarîk-i âma müntehî tûlen kırk bir zirâ‘ ve arzen on zirâ‘ bi hesâb-ı şatrancî dört yüz on zirâ‘ mülk-i müşterâm olan muhterik menzil arsasının merhûm Rum Mehmed Paşa vakfı cânibinden tûlen dokuz zirâ‘ altı parmak ve arzen sekiz zirâ‘ on sekiz parmak arsa-i hâliyeyi, ba‘de’l-ifrâz merkūm el-Hâc Mustafa’ya iki bin nakd-i râyic fi’l-vakt akçeye tarafeynden îcâb ve kabûlü [hâvî] bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve kabûl ve tesellüm eyledi ba‘de’l-yevm mebî‘-i mezbûr merkūm el-Hâc Mustafa’nın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sânî min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Yahya Efendi b. Seydî el-İmâm, Mehmed Çelebi b. Mehmed, Mehmed Efendi el-İmâm, Dilaver Bey b. Abdullah, Ali Beşe b. Mehmed, Hamâlzâde Mehmed Çelebi, Abdi Çelebi b. Hüseyin, el-Hâc Mustafa Çelebi b. el-Hâc Yusuf, el-Hâc Yusuf b. Abdullah, Ali Çelebi b. Mehmed, Resûl b. Rıdvan.

(İSTANBUL12 - cilt: 16, sayfa: 425 - Hüküm no: 504 - Orijinal metin no: [46a-2])﻿

﻿

﻿

505. Hüküm

Kerime bt. Mehmed’in Hatib Muhyiddin mahallesindeki arsasını Hacı Ahmed Çelebi b. İbrahim’e sattığı

Mülknâme-i arsa Mahmiye-i İstanbul’da Çerağî Hamza mahallesinde sâkine Kerime Hâtun bt. Mehmed tarafından husûs-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân mahalle-i mezbûre sükkânından Mehmed Efendi b. Mehmed ve Ali b. Mehmed şehâdetleri ile şer‘an vekâleti sâbite olan fahrü’l-akrân Hacı Yusuf b. Abdülmennân meclis-i şer‘-i hatîr-ı lâzımü’t-tevkīrde işbu bâ‘isü’l-kitâb Hacı Ahmed Çelebi b. İbrahim mahzarında bi’l-vekâle ikrâr ve takrîr-i kelâm edip müvekkilem mezbûre Kerime Hâtun silk-i mülk-i sahîhinde münselik olup mahmiye-i mezbûrede Küçükpazar kurbunda Hatîb Muhyi[ddin] mahallesinde vâki‘ bir tarafı Tavîl el-Hâc Ahmed mülkü ve bir tarafı Rum Mehmed Paşa vakfı ve bir tarafı Abdüsselam vakfı ve bir tarafı ba‘zan tarîk-i âm ve ba‘zan tarîk-i hâs ile mahdûd olup bir mahzen ve bir su kuyusunu müştemil muhterik mülk menzil arsasını, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûr el-Hâc Ahmed Çelebi’ye elli iki bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr elli iki bin akçeyi müvekkilem mezbûre Kerime Hâtun müşterî-i merkūm el-Hâc Ahmed yedinden tamâmen ahz u kabz eyledi ba‘de’l-yevm zikr olunan muhterik menzil arsası müşterî-i merkūm Hacı Ahmed Çelebi’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilka‘deti’ş-şerîfe li sene 1073.

Şuhûdü’l-hâl: Yahya Efendi b. Seydî el-İmâm, Hacı Mustafa Çelebi b. Hacı Yusuf, Hacı Yusuf, Mehmed Çelebi b. Mehmed, Ali b. Mehmed, Şükrullah Çelebi b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 425 - Hüküm no: 505 - Orijinal metin no: [46a-3])﻿

﻿

﻿

506. Hüküm

Agop v. Kirkor’un vârislerinden Mühtedî Helvacı Süleyman’ın miras hususunda karındaşlarınin zimmetlerini ibrâ ettiği

İbrâ Mahmiye-i İstanbul’da Kâtib Kasım mahallesinde sâkin olup mukaddemâ hâlik olan Agop v. Kirkor nâm zimmînin verâseti, zevce-i metrûkesi Azaki bt. Murad nâm nasrâniyyeye ve helâkinden sonra müslim olan sulbî kebîr oğulları Helvacı Süleyman nâm mühtedîye ve Kirkor ve Bedros’a münhasıra ve tashîh-i mes’elesi yirmi dört sehimden olup üç sehimi zevcesi mezbûreye ve yedişer sehimi mezbûrûna isâbet eylediği şer‘an zâhir oldukdan sonra mezbûr Helvacı Süleyman Bey meclis-i şer‘de hâlik-i mezbûrun terekesine vâzı‘u’l-yed olan mezbûrân Kirkor ve Bedros muvâcehelerinde tav‘an ikrâr ve takrîr-i kelâm edip mûrisim babam hâlik-i mezbûrun terekesinden yedi sehim hisseme isâbet eden iki yüz yirmi esedî guruşu karındaşlarım mezbûrân yedlerinden tamâmen alıp kabz edip bir akçe ve bir habbe alacağım bâkī kalmadı. Min ba‘d beynimizde taksîm olunan tereke-i hâlik-i mezbûrdan ziyâde tereke zuhûr ederse, ol terekeden hisse da‘vâsından mezbûrânın zimmetlerini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde mukırr-ı mezbûr Helvacı Süleyman Bey’i ikrârında mezbûrân Kirkor ve Bedros nâm zimmîler vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Hacı Süleyman Bey b. Abdullah, Câmeşûy Ömer Beşe b. Hasan, Hacı Kulu Beşe er-Râcil, Halil Beşe b. Ali, Mustafa Çelebi er-Râcil, Berber İsâ Beşe er-Râcil, Odabaşı Hacı Osman.

(İSTANBUL12 - cilt: 16, sayfa: 426 - Hüküm no: 506 - Orijinal metin no: [46a-4])﻿

﻿

﻿

507. Hüküm

Megrem bt. Murad’ın kocası Helvacı Süleyman’dan muhâlaa yoluyla boşandığı

Hul‘ Mahmiye-i İstanbul’da Sulu Manastır’da Zeytin mahallesi ahâlîsinden Megrem bt. Murad nâm nasrâniyye tarafından husûs-ı âtîye vekîl olup nehc-i şer‘î-i mu‘teber üzre vekâleti sâbite olan Arzuman v. Peder nâm Ermeni meclis-i şer‘de müvekkilesinin mukaddemâ zevci olan hâmilü’l-kitâb Helvacı Süleyman mahzarında bi’l-vekâle ikrâr ve takrîr-i kelâm edip müvekkilemin zevci mezbûr Helvacı Süleyman zimmetinde müte‘ahhid olan mehr-i müeccelinden geçip iddet-i ma‘lûmesinden fâriğa olup ve me’ûnet-i süknâsı dahi kendi üzerine olmak üzre muhâla‘a-i sahîha eyledikde ol dahi vech-i muharrer üzre hul‘-ı mezbûru kabûl eyledikden sonra zevciyyete ve gayra müte‘allika da‘vâdan mezbûrun zimmetini ibrâ ve iskāt eyledi dedi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Zilhicce li sene 1073.

Şuhûdü’l-hâl: Hacı Süleyman b. Abdullah, Câmeşûy Ömer Beşe b. Abdullah, Hacı Kulu Beşe er-Râcil, Halil Beşe b. Ali er-Râcil, Mustafa Çelebi er-Râcil, Hacı Osman Odabaşı, Berber İsâ Beşe er-Râcil.

(İSTANBUL12 - cilt: 16, sayfa: 427 - Hüküm no: 507 - Orijinal metin no: [46a-5])﻿

﻿

﻿

508. Hüküm

Emine bt. Ahmed’in talebiyle küçük kızı Ümmühânî için boşandığı kocası Kayyımzâde Ahmed Çelebi üzerine nafaka tayini

Nafaka Mahmiye-i İstanbul’da Hâcce Hâtun mahallesinde sâkin Kayyımzâde demekle ma‘rûf Ahmed Çelebi nâm kimesnenin zevce-i mutallakası Emine bt. Ahmed nâm hâtunun firâşından tevellüd edip mezbûre Emine’nin hacr ve terbiyesinde [46b] olan mezbûr Ahmed’in sulbiye sagīre kızı Ümmühânî’nin nafaka ve kisvesi ve sâir havâic-i zarûriyyesi için babası mezbûr Ahmed üzerine vâlidesi Emine talebiyle cânib-i şer‘den beher yevm dörder akçe nafaka farz u takdîr olunup vakt-i zarûretde istidâneye ve sarfa ve lede’z-zafer babası mezbûr Ahmed’e rücû‘a mezbûre Emine’ye izin verilmeğin, mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Şükür Çelebi b. Mustafa, Hüseyin b. Hızır, Abdi Çelebi b. Hüseyin, Mustafa Çelebi b. İsâ, Baba Resûl b. Rıdvan.

(İSTANBUL12 - cilt: 16, sayfa: 427 - Hüküm no: 508 - Orijinal metin no: [46a-6])﻿

﻿

﻿

509. Hüküm

Gevher bt. Toros’un Rus cariyesi Gülistan bt. Abdullah’ı azat ettiği

Itâknâme Mahmiye-i İstanbul’da Topkapısı dâhilinde Bayezid Ağa mahallesinde sâkin Gevher bt. Toros nâm nasrâniyye meclis-i şer‘-i şerîfde takrîr-i kelâm ve bast-ı merâm edip işbu orta boylu gök elâ gözlü açık kaşlı Rusiyyetü’l-asl Gülistan bt. Abdullah nâm câriye-i memlûkemi lâ-li ivazin âcil ve lâ-li garazin [âcil] malımdan âzâd eyledim. Fîmâ-ba‘d mezbûre Gülistan sâir harâir gibi hürredir dedikde vâki‘ü’l-hâl merkūme Gülistan talebiyle ketb olundu. Fi’l-yevmi’s-sâmin ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Hasan Efendi el-İmâm, Hacı Mustafa b. Abdullah, Mehmed Beşe b. Abdullah, Ahmed Çelebi Pazara Giden, Hüseyin Çelebi el-Müezzin, Şükrullah b. Mustafa, Baba Resûl, Kösec Osman, Papa Terminas, Kirkor v. Hızırşa.

(İSTANBUL12 - cilt: 16, sayfa: 428 - Hüküm no: 509 - Orijinal metin no: [46b-1])﻿

﻿

﻿

510. Hüküm

İsmihan bt. Abdünnebi’nin Akşemseddin mahallesindeki menzilini Mehmed Çelebi b. Ali’ye sattığı

Mülknâme Mahmiye-i İstanbul’da Akşemseddin mahallesi sâkinelerinden İsmihan bt. Abdünnebî tarafından zikri âtî husûsa vekîl olup mezbûreyi bi’l-ma‘rifeti’ş-şer‘iyye ârifân olan Yusuf b. Halil ve Hacı Mehmed b. Mustafa şehâdetleri birle vekâleti sâbite olan Mustafa b. Süleyman meclis-i şer‘-i şerîfde râfi‘ü’l-kitâb Mehmed Çelebi b. Ali muvâcehesinde bi’l-vekâle ikrâr ve takrîr-i kelâm edip müvekkilem mezbûre İsmihan yine zikr olunan mahalle kurbunda Dudu Latîf mahallesinde vâki‘ bir tarafı el-Hâc Muslu mülkü ve bir tarafdan Mustafa Bey tasarrufunda olan menzil ve bir tarafdan Saraylı Siyavuş Hâtun mülkü ve bir tarafı tarîk-i hâs ile mahdûd olup fevkānî iki bâb odaları ve altında ahırı ve bi’r-i mâ ve havlu ve kenîfi müştemil menzilini cemî‘ tevâbi‘i ile on sekiz bin akçeye merkūm Mehmed Çelebi’ye bey‘-i bât ile bey‘ eyleyip ol dahi iştirâ ve kabûl ettikden sonra meblağ-ı mezbûru alıp kabz eyledi. Fîmâ-ba‘d menzili mezbûr merkūm Mehmed Çelebi’nin mülküdür dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Mehmed Efendi kāimmakām-ı imâm-ı mahalle-i mezbûre, Seyyid Mehmed Çelebi, Boğasıcı Hacı İbrahim, Kırbacı Hacı Mustafa, Ahmed Çelebi sarrâc, Mehmed Çelebi sarrâc, Mustafa Beşe sarrâc, Şükrullah Bey el-Muhzır.

(İSTANBUL12 - cilt: 16, sayfa: 428 - Hüküm no: 510 - Orijinal metin no: [46b-2])﻿

﻿

﻿

511. Hüküm

Nikola v. İstemad’ın Dimo v. Apostol’da olan alacağını kefil Yorgi’den tahsil ettiği

Edâ’ü’l-kefîli’l-mâl el-mekfûlü-bih Bakkal tâifesinden râfi‘ü’l-kitâb Nikola v. İstemad nâm zimmî meclis-i şer‘-i kavîm-i lâzımü’t-ta‘zîmde yine tâife-i mezbûreden Yorgi v. Yanaki muvâcehesinde ikrâr ve takrîr-i kelâm edip gāib ani’l-meclis Dimo v. Apostol nâm zimmî zimmetinde dört bin dört yüz akçe hakkım olup meblağ-ı mezbûrun mecmû‘una işbu mezbûr Yorgi kefîl olmuş idi hâlâ meblağ-ı mezbûru kefîl-i mezbûr yedinden tamâmen alıp kabz eyledim min ba‘d asîl-i mezbûr Dimo ve kefîlde bir akçe ve bir habbe hak ve alâkam kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Zilhicce li sene 1073.

Şuhûdü’l-hâl: Şükrullah b. Mustafa, Abdi b. Hüseyin, Mustafa b. İsâ, Baba Resûl b. Rıdvan, Yani v. Yorgi, Dimo v. İstani, İstani v. Dimo.

(İSTANBUL12 - cilt: 16, sayfa: 429 - Hüküm no: 511 - Orijinal metin no: [46b-3])﻿

﻿

﻿

512. Hüküm

Kumkapı’da Çakırcı Ahmed mahallesinde yıkılan Samancı Hacı Ahmed’in müteehhilîn odalarının yerinde keşfi

Keşf-i hedm Mahmiye-i İstanbul’da asesbaşı olan fahrü’l-akrân Mehmed Ağa b. Ahmed meclis-i şer‘a gelip takrîr-i kelâm edip mahmiye-i merkūmede Kumkapı dâhilinde Çakırcı Ahmed mahallesinden Samancı el-Hâc Ahmed’in müte’ehhilîn odalarının tabaka-i ulyâ ve vustâsı işbu sene selâse ve seb‘în ve elf Zilhiccesi’nin yirmi dördüncü günü ba‘de’l-asr yıkılıp, müste’cirleri altında kaldığı mesmû‘ olmağla üzerine varılıp keşf olunmasın taleb ederim dedikde savb-ı şer‘den keşf olundukda fi’l-hakīka müste’cir olanlardan altında kaldığı mukarrer olup ihrâc olundukda Anna nâm nasrâniyyenin müslime olan kebîre kızı Sultana ve Palaşa ve İstanko ve Mülâyim ve Ensercioğlu Abraham ve Ebe Megrem ve Yakob nâm zimmîler hâlik ve bunların mâ‘adâsı Anna ve Anna’nın zevci Diko ve sagīre kızı hay ve cerîh bulunduklarında fevt olanları mahallerine defni için izin vermeğin, vâki‘ hâli Mevlânâ-yı mezbûr mahallinde tahrîr ve ba‘dehû ma‘an irsâl olunan Ömer Çelebi ve Abdullah Çelebi ve İsmail Çelebi ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Mustafa Çavuş b. İsmail, Mehmed Efendi b. Sefer el-İmâm, Hüseyin Efendi b. Abdülmümin, Hacı Mustafa Çelebi b. Halil el-Müezzin, İvaz Efendi b. Şaban, Ahmed Çelebi b. Musa, Abdullah Çelebi b. ( ).

(İSTANBUL12 - cilt: 16, sayfa: 429 - Hüküm no: 512 - Orijinal metin no: [46b-4])﻿

﻿

﻿

513. Hüküm

Ermeni patriği Avanos v. Mıgırdiç’ın Simon v. Haçador, Asvador v. Murad, Bünyad v. Müyesser ve Serkis v. Arakil’e borcu olduğu

İkrâr-ı deyn Mahmiye-i İstanbul’da Sulu Manastır’da sâkin olup hâlâ Ermeni patriği olan Avanos v. Mıgırdiç meclis-i şer‘-i hatîr-i lâzımü’t-tevkīrde işbu ashâbü’s-sifr Simon v. Haçador ve Asvador v. Murad ve Bünyad v. Müyesser ve Serkis v. Arakil nâm zimmîler muvâcehelerinde bi tav‘ihî ikrâr ve takrîr-i kelâm edip merkūmuna cihet-i deyn-i şer‘îden beş bin dokuz yüz esedî guruş ve semeni târih-i kitâbdan üç yüz gün tamâmına dek müeccel ve mev‘ûd, levn ve zirâ‘ı beynimizde ilm-i şer‘î ile ma‘lûm müşterâ ve makbûz çuka semeninden dahi yüz guruş ki cem‘an merkūmuna zimmetimde altı bin esedî guruş lâzımü’l-edâ ve vâcibü’l-kazâ deynimdir dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Ahmed Çelebi b. Mahmud, Resûl b. Rıdvan, Abdi Çelebi b. Hüseyin, Şükrullah b. Mustafa, Osman Çelebi b. Abdullah, Hüseyin b. Ebûbekir, Mahmud b. Abdullah el-hallâk, Mahmud Çelebi b. Hızır, Mehmed b. Ali, Hüseyin b. İbrahim, Behrâm Papas v. Varin, Andriye Papas v. Avraham, Papa Agop v. Kirkor.

(İSTANBUL12 - cilt: 16, sayfa: 430 - Hüküm no: 513 - Orijinal metin no: [46b-5])﻿

﻿

﻿

514. Hüküm

Mustafa Çelebi b. Ali’nin Veli Çelebi b. Haydar’dan alacağı olduğu

İkrâr-ı deyn Bâ‘isü’l-kitâb Mustafa Çelebi b. Ali meclis-i şer‘-i hatîrde mahmiye-i İstanbul’da Hacı Hamza mahallesi sükkânından Veli Çelebi b. Haydar muvâcehesinde da‘vâ edip mezbûr Veli Çelebi zimmetinde karzdan altmış bin akçe hakkım vardır, taleb ederim suâl olunsun dedikde gıbbe’s-suâl mezbûr Veli Çelebi cevâbında müdde‘î-i mezbûr Mustafa Çelebi’ye ancak karzdan yirmi üç bin beş yüz akçe deynim vardır deyû ikrâr ziyâdeyi münkir olıcak müdde‘î-i mezbûrdan ziyâdeyi mübeyyene beyyine taleb olundukda ityân-ı beyyine için istimhâl edip mehl-i şer‘î birle imhâl olundukdan sonra ikrârı mertebesi olan meblağ-ı mezbûr yirmi üç bin beş yüz akçeyi müdde‘î-i mezbûr Mustafa Çelebi’ye edâya merkūm Veli Çelebi’ye tenbîh olunup mâ vaka‘a gıbbe’t-taleb ketb olundu. Fi’l-yevmi’t-tâsi‘ ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mehmed Çavuş el-Mübâşir, Mehmed Efendi b. Mustafa, Murad Beşe b. Mustafa, Mustafa Efendi b. Ali, es-Seyyid Ahmed Çelebi b. es-Seyyid Murtaza, Ali Beşe çukadar.

(İSTANBUL12 - cilt: 16, sayfa: 430 - Hüküm no: 514 - Orijinal metin no: [46b-6])﻿

﻿

﻿

515. Hüküm

Apostol v. Balaban’ın Dimitri’deki alacağını ödemesi için kefiline 30 ay süre verdiği

Taksît Mahmiye-i İstanbul’da Nişancı Cafer Çelebi mahallesinde sâkin Apostol v. Balaban nâm zimmî meclis-i şer‘de Pirepepa bt. Nikola nâm nasrâniyye muvâcehesinde ikrâr ve takrîr-i kelâm edip gāib ani’l-meclis olup mezbûre Pirepepa’nın zevci Dimitri nâm zimmî zimmetinde üç bin akçe hakkım olup meblağ-ı mezbûra işbu Pirepepa kefâlet-i sahîha-i şer‘iyye ile kefîl olmuşdu hâlâ meblağ-ı mezbûru merkūme Pirepepa’dan taleb ederim, suâl olunup alıverilmesi matlûbumdur dedikde gıbbe’s-suâl mezbûre Pirepepa meblağ-ı mezbûra zevci mezbûr Dimitri’nin emri ile kefîl olduğunu bi tav‘ihâ ikrâr edip lâkin meblağ-ı merkūmu def‘aten edâya iktidârı olmamağın taksît taleb etmekle târih-i kitâbdan otuz ay tamâmına değin her ayda yüzer akçe edâ eylemek üzre mezbûr Apostol mezbûre Pirepepa’yı taksît eyledikde mâ hüve’l-vâki‘ bi’t-taleb ketb olundu. Fî selhi Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Abdi Çelebi b. Hüseyin, Şükür Çelebi b. Mustafa, Resûl b. Rıdvan, Mehmed Çelebi b. ( ) muhzır, Hıristodoli v. Yani, Rizo v. Tanaş, Sarandeniyo v. Tebker?, Saçanoğlu Yorgi.

(İSTANBUL12 - cilt: 16, sayfa: 431 - Hüküm no: 515 - Orijinal metin no: [46b-7])﻿

﻿

﻿

516. Hüküm

Ölen Mehmed Çavuş b. İbrahim’in borcunu ödemek üzre Altıpoğaça mahallesindeki menzilinin satıldığı

Mülknâme Husûs-ı âti’l-beyânın mahallinde istimâ‘ ve tahrîri için gıbbe iltimâs kıbel-i şer‘-i enverden Mevlânâ Keşfî Mustafa Efendi irsâl olunup ol dahi mahmiye-i İstanbul’da Bâb-ı Hisâr mahallesinde fahrü’l-emâsil ve’l-a‘yân Receb Ağa b. Ali’nin sâkin olduğu menzile varıp zeyl-i vesîkada muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mahmiye-i mezbûrede Altıpoğaça mahallesi ahâlîsinden olup bundan akdem vefât eden Mehmed Çavuş b. İbrahim’in verâseti, zevce-i menkûhası Vasafhan bt. Ahmed nâm hâtun ve sulbiye kebîr oğlu İbrahim nâm kimesneye ve sulbî sagīr oğulları Ahmed ve Abdülbâkī’ye ve sulbiye sagīre kızı Hatîce’ye münhasıra olduğu şer‘an zâhir ve müte‘ayyin oldukdan sonra zevce-i merkūme Vasafhan Hâtun ile mezbûr İbrahim taraflarından husûs-ı âti’l-beyâna vekîl olup mezbûre Vasafhan Hâtun zâtını ma‘rifet-i şer‘iyye ile ârifân Şaban Efendi b. Halil el-imâm ve Yusuf Bey b. Abdullah şehâdetleri ile şer‘an vekâleti sâbite olan Ahmed Çelebi b. Abdülmennân vekâleten ve sıgār-ı merkūmunun kıbel-i şer‘den mansûbe vasîleri olan Mehmed Ağa b. Yusuf vesâyeten meclis-i ma‘kūd-ı mezbûrda, işbu bâ‘isü’l-kitâb fahrü’l-akrân Hüseyin Ağa b. Mahmud mahzarında her biri ikrâr ve takrîr-i kelâm edip müteveffâ-yı merkūmun düyûn-ı kesîre-i müsbetesi olduğu lede’ş-şer‘i’l-mutahhar sâbit ve zâhir olup düyûn-ı mezkûreyi îfâ edecek ism-i mal ıtlâk olunur terekesinden zikr olunan Altıpoğaça mahallesinde vâki‘ bir tarafı ba‘zan kasap Mustafa Beşe mülkü ve ba‘zan Müderris Ali Efendi menzili ve bir tarafı ba‘zan Kadı Ali Efendi mülkü ve ba‘zan Rahime Hâtun mülkü ve ba‘zan peremeci Ahmed mülkü ve ba‘zan Attâr Mehmed mülkü ve bir tarafı ba‘zan Altıpoğaça vakfı ve ba‘zan Oruc Mehmed Efendi mülkü ve bir tarafı tarîk-i âm ile mahdûd, hâriciyyede iki bâb fevkānî oda ve önünde sofa ve dehliz ve tahtında ahır ve samanhâne ve bir su kuyusu ve havlu ve kenîfi müştemil ve dâhiliyyede, iki bâb fevkānî kebîr oda ve bir sagīr oda ve sofa ve dehliz ve önünde tahtapûş ve tahtında bir bâb tahtânî oda ve bir matbah ve bir muhtib ve bir kiler ve bir hamam ve câmekân ve iki su kuyusu ve bir tahtânî kebîr bahçe odası ve tahtında mahzeni ve zât-ı eşcâr-ı müsmire ve gayr-ı müsmire bahçeyi ve kenîfi müştemil mülk menzilinden gayrı menkūlâtdan bir nesnesi olmayıp menzili mezbûrun bi’z-zarûre bey‘i lâzım gelmekle, bi’l-izni’ş-şer‘î menzili mezbûr bey‘a arz olunup ba‘de’l-müzâyede ve inkıtâ‘i’r-rağbe merkūm Hüseyin Ağa üzerinde iki yük yirmi bin akçede karâr edip ziyâde ile tâlib-i âhar zuhûr etmemekle menzili mahdûd-ı mezbûr cümle tevâbi‘i ve levâhıkı ile mezbûr Hüseyin Ağa’ya iki yük yirmi bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr iki yük yirmi bin akçeyi müşterî-i merkūm Hüseyin Ağa yedinden tamâmen ahz u kabz eyledik ba‘de’l-yevm zikr olunan menzil müşterî-i merkūm Hüseyin Ağa’nın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Hasan b. Bayram ile meclis-i şer‘a gelip inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilhicce li sene 1073.

Şuhûdü’l-hâl: Receb Ağa b. Ali, Şaban Efendi b. Halil el-İmâm, Ömer Ağa b. Hüseyin, Yusuf Bey b. Abdullah, Sâlih Efendi b. İbrahim, kasap Mustafa Beşe, Mehmed Halîfe el-Müezzin, Ali Efendi el-kadı, Receb Çelebi el-Müezzin, Mehmed Bey el-Yesâri, Mehmed Bey el-Bostânî.

(İSTANBUL12 - cilt: 16, sayfa: 431 - Hüküm no: 516 - Orijinal metin no: [47a-1])﻿

﻿

﻿

517. Hüküm

Kostantin v. İstani’nin Palaşa bt. Anastas’dan haksız yere akçe aldığı

Mahmiye-i İstanbul’da Fenerkapısı hâricinde sâkine râfi‘atü’l-kitâb Palaşa bt. Anastas nâm nasrâniyye meclis-i şer‘-i hatîrde Kostantin v. İstani nâm zimmî muvâcehesinde üzerine da‘vâ edip zevcim olup bundan akdem hâlik olan Nakkāş Dimitri’nin verâseti benim ile sulbiye kızı Palaşa’ya münhasıra olup kızım mezbûre Palaşa dahi hâlike olup verâseti bana münhasıra olmuş iken, merkūm Kostantin ben hâlik-i mezbûr Nakkāş Dimitri’nin kız karındaşı oğluyum deyû bi gayri hakkın benden sekiz bin akçe ahz u kabz eyledi, taleb ederim suâl olunsun dedikde gıbbe’s-suâl mezbûr Kostantin cevâbında fi’l-vâki‘ müdde‘iyye-i mezbûreden ben Nakkāş oğlu Dimitri’nin kız karındaşı oğluyum deyû sekiz bin akçe ahz u kabz eylediğini ikrâr etmekle meblağ-ı mezbûru bi gayri hakkın ahz ettiği zâhir olmağın ikrârı mûcebince meblağ-ı mezbûr sekiz bin akçeyi müdde‘iyye-i mezbûre Palaşa’ya edâ ve teslîme mezbûr Kostantin’e tenbîh olunup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Şükür b. Mustafa, Abdi b. Hüseyin, Baba Resûl b. Rıdvan, Mustafa b. Ali.

(İSTANBUL12 - cilt: 16, sayfa: 432 - Hüküm no: 517 - Orijinal metin no: [47a-2])﻿

﻿

﻿

518. Hüküm

Haçador v. Serkis’in borcuna karşılık olarak Ohri mahallesindeki menzilini 81. yeniçeri cemâati vakfına sattığı

Mahmiye-i İstanbul’da Ohri mahallesi sâkinlerinden Haçador v. Serkis nâm zimmî meclis-i şer‘-i hatîrde dergâh-i âlî -dâme merci‘an li’l-e‘âlî- yeniçerilerinin seksen bir cemâ‘atine mahsûs odanın mühimmâtı için mevkūfe nukūdun mütevellîsi ve odanın hâlâ odabaşısı olan Mustafa Ağa b. Hüseyin mahzarında ikrâr ve takrîr-i kelâm edip mahalle-i mezbûrede vâki‘ iki tarafı Solakzâde İbrahim Çelebi mülkü ve bir tarafdan Yakob Papas mülkü ve bir tarafdan tarîk-i âm ile mahdûd, üç bâb fevkānî oda ve bir cüneyne ve bir bi’r-i mâ ve kenîfi müştemil mülk menzilimi, bi cemî‘i’t-tevâbi‘ ve’l-levâhık tarafeynden îcâb ve kabûlü hâvî bey‘-i bâtt-ı sahîh-i şer‘î ile yedi yüz guruşa bey‘ ü teslîm ol dahi vech-i muharrer üzre iştirâ ve kabûl ve tesellüm eyledikden sonra semeni olan meblağ-ı mezbûr yedi yüz guruşu vakf-ı mezbûra zimmetimde lâzımü’l-edâ deynim olan yedi yüz guruşa takās eyledim ba‘de’l-yevm menzili mahdûd-ı mezbûr mezbûr Mustafa Ağa’nın mülk-i müşterâsıdır, keyfe mâ yeşâ’ ve yürîd mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilhicceti’ş-şerîfi li sene selâse ve seb‘în ve elf.

Şuhûdü’l-hâl: İbrahim Beşe b. Süleyman, Seydî Beşe b. Yusuf, Mehmed Beşe b. Hüseyin, el-Hâc Muslu Beşe b. Mehmed, Ahmed Bey, Mehmed Beşe b. Şaban, Mustafa Beşe b. Ahmed, Süleyman Beşe b. Ahmed, Mustafa b. Bayram, Şeyhzâde Abdullah Efendi, Nalçacı Hasan Beşe.

(İSTANBUL12 - cilt: 16, sayfa: 433 - Hüküm no: 518 - Orijinal metin no: [47a-3])﻿

﻿

﻿

519. Hüküm

Haçador v. Serkis’in yeniçeri 81. cemâatine olan borcunu ödediği

<

(İSTANBUL12 - cilt: 16, sayfa: 434 - Hüküm no: 519 - Orijinal metin no: [47a-4])﻿

﻿

﻿

520. Hüküm

Yorgi v. Yani Manoyil’in Fâtıma’da olan alacağına kefil olduğu iddiasıyla Hacı Alihan Çelebi b. Mustafa aleyhine açtığı davada iddiasını ispat edemediği

Cezîre-i Paros sükkânından Yorgi v. Yani Manoyil nâm zimmî dîvân-ı eyvân-ı sultânî -dâme memlüvven bi’l-avni’r-rabbânî-de huzûr-ı kāimmakām-ı sadr-ı a‘zamîde akd olunan meclis-i şer‘-i hatîrde bâ‘isü’l-kitâb el-Hâc Alihan Çelebi b. Mustafa mahzarında üzerine da‘vâ ve takrîr-i kelâm edip bundan akdem dârü’l-harbde esir olan Fâtıma nâm hâtun kendi malından dört yüz guruş verip beni tahlîs eyle ben sana edâ edeyim deyû bana emr etmekle ben dahi emri ile malımdan dört yüz esedî [guruş] verip mezbûre Fâtıma’yı tahlîs edip mahrûse-i Galata’ya dâhil olduğumuzda mezbûr el-Hâc Alihan mezbûre Fâtıma’nın nefsine gaybet ederse meblağ-ı mezbûr dört yüz esedî guruşa kefîl olmuş idi el-hâletü hâzihî mezbûre Fâtıma gaybet etmekle meblağ-ı mezbûr dört yüz esedî guruşu mezbûr el-Hâc Alihan’dan taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûr Yorgi’den müdde‘âsını mübeyyene beyyine taleb olundukda ityân-ı beyyineden izhâr-ı acz edip istihlâf etmeğin mezbûre Fâtıma nefsine gaybet ederse meblağ-ı mezbûr dört yüz esedî guruşa kefîl olmadığını el-Hâc Alihan’a yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin müdde‘î-i mezbûr bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilhicce li sene selâse ve seb‘în ve elf.

Şuhûdü’l-hâl: Abdünnebî Ağa Kethüdâ, Edhemzâde Ali, el-Hâc İbrahim b. Hüseyin, el-Hâc Mehmedzâde Mustafa, el-Hâc Mustafa b. Mehmed, el-Hâc Mahmud b. Hasan, Mehmed, el-Hâc Ahmed b. Mahmud.

(İSTANBUL12 - cilt: 16, sayfa: 434 - Hüküm no: 520 - Orijinal metin no: [47a-5])﻿

﻿

﻿

521. Hüküm

Muslu Beşe b. Mustafa’nın Sofular mahallesindeki menzilini Şâhin Beşe b. Abdullah’a sattığı

Mülknâme Mahmiye-i İstanbul’da Sofular mahallesi ahâlîsinden Muslu Beşe b. Mustafa nâm râcil meclis-i şer‘de hâfızü’l-kitâb Şâhin Beşe b. Abdullah nâm râcil mahzarında tav‘an ikrâr edip mahalle-i merkūmede vâki‘ bir tarafı Hoca Mustafa Çelebi mülküne ve iki tarafı Şaban Çelebi mülküne ve bir tarafı tarîk-i âma müntehî [bir] bâb tahtânî oda ve sofa ve kenîfi müştemil mülk menzilimi, dokuz bin akçeye mezbûr Şâhin Beşe’ye bâtten bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûru yedinden bi’t-tamâm alıp kabz eyledim min ba‘d menzili mezbûr merkūm Şâhin Beşe’nin mülk-i müşterâsı olmuşdur dedikde gıbbe’t-tasdîk mâ vaka‘a bi’t-taleb ketb olundu. Fi’[l-yevmi’s]-sâbi‘ ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Mehmed Çelebi b. el-Hâc Nurullah, İsmail Çelebi b. Yusuf, Mehmed Dede el-Kayyım, Hüseyin b. Kemal, Mehmed Çelebi Bağbânîzâde.

(İSTANBUL12 - cilt: 16, sayfa: 435 - Hüküm no: 521 - Orijinal metin no: [47b-1])﻿

﻿

﻿

522. Hüküm

Ölen Ermeni Gülziz’den kalan arsanın dörte üçü oğlu Haçador’un dörte biri ise diğer oğlu Abraham’ın olduğunun tescili

Mahmiye-i İstanbul’da Kâtib Kasım mahallesinde sâkin iken hâlik olan Gülziz? v. ( ) nâm zimmînin verâseti, zevce-i metrûkesi Cihân bt. Murad nâm nasrâniyyeye ve sulbî kebîr oğulları Abraham ve Haçador nâm Ermenilere ve sulbiye kebîre kızları Bağdar ve İstefan nâm nasrâniyyelere münhasıra oldukdan sonra mezbûr Haçador meclis-i şer‘a gelip takrîr-i kelâm edip mukaddemâ malımdan yetmiş dört bin akçe harc edip ber vech-i iştirâk karındaşı mezbûr Abraham ile müceddeden binâ eylediğim iki fevkānî odayı ve iki sofayı ve bir tahtânî oda ve dehlizi ve kenîfi müştemil nısfı vâlidem mezbûre Cihân’ın mülkü ve nısf-ı âharı babam hâlik-i mezbûrun mülkü olan arsadan vâlidem hissesini otuz bin akçeye bana bey‘ ve teslîm ve kabz-ı semen-i mezbûr eyledikden sonra babam hâlik-i mezbûrun hissesini ikimizin hissesine ta‘yîn olunmuşdu hâlâ üzerine varılıp ba‘de’n-nazar ve’l-müşâhede mesâha olundukdan sonra mezbûr Abraham’dan suâl olunup takrîri tahrîr ve yedime def‘ olunması matlûbumdur dedikde savb-ı şer‘den irsâl olunan Mevlânâ Brusî Hüseyin Efendi Hâssa mi‘mâr üstâd Ali b. Abdullah ile menzili mezbûrun üzerine varıp mi‘mâr-ı mezbûr zeyl-i kitâbda isimleri mastûr vukūf-i ahâlî-i müslimîn huzûrunda arsasının mesâha eyledikde tûlen ve arzen bi hesâb-ı şatrancî iki yüz otuz beş zirâ‘ olup mezbûr Abraham zimmîden suâl olundukda arsa-i merkūmenin rub‘u benim ve selâse-i erbâ‘ı karındaşı mezbûr Haçador’un mülküdür benim alâka ve medhalim yoktur deyû tav‘an ikrâr eyledikde vâki‘ hâli Mevlânâ-yı mezbûr mahallinde takrîr ve ba‘dehû ma‘an irsâl olunan Hasan b. Bayram ve Ömer b. ( ) ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Hüseyin Beşe b. Osman er-Râcil, Mehmed Çelebi b. Abdullah, Mustafa Çelebi, Ahmed Çelebi b. Ali, Veli Bey.

(İSTANBUL12 - cilt: 16, sayfa: 435 - Hüküm no: 522 - Orijinal metin no: [47b-2])﻿

﻿

﻿

523. Hüküm

Fâtıma bt. Mustafa’nın Ayşe bt. Abdullah adlı küçüğü evlat edindiği

Tebennî İşbu hüccet-i şer‘iyyenin üzerinde imzâsı bulunan hâkim, Ayşe bt. Abdullah nâm sagīreyi mahmiye-i Kostantıniyye mahallâtından Mustafa Paşa mahallesinde sâkine olan râfi‘atü hâze’l-kitâb Fâtıma bt. Mustafa nâm hâtuna teslîm etti. Mezbûre Fâtıma hâtun da tebennî, terbiye ve ıyâle için sagīre-i merkūmeyi teslîm aldı. Hâkim-i mûmâ ileyh, sagīre-i mezbûrenin nafakası, kisvesi ve sâir havâic-i zarûriyyesi için, zeyilde mezkûr târihden i‘tibâren râyicü’l-vakt yevmî beş akçe farz ve takdîr etti. Hâkim-i müşârün--ileyh ayrıca meblağ-ı mefrûz-i mezbûru sagīre-i merkūmenin havâic-i lâzımesine sarf etmesine ve vakt-i hâcette istidâne edip vakte’z-zafer mezbûreyi istirdâd hakkı kime âidse ana rücû‘ etmesine mezbûre Fâtıma’ya izin verdi. Cerâ zâlike ve hurrire fi’l-yevmi’t-tâsi‘ ve’l-ışrîn min Zilhicce eş-şerîfe sene 1073.

Şuhûdü’l-hâl: Abdullah Efendi b. Şaban el-Kâtib, Ali Çelebi b. Hüseyin, Şükür b. Mustafa, Hacı Yusuf, Hasan Çelebi b. Ahmed

(İSTANBUL12 - cilt: 16, sayfa: 436 - Hüküm no: 523 - Orijinal metin no: [47b-3, Arapça])﻿

﻿

﻿

524. Hüküm

39. Yeniçeri cemâati odabaşısı Ömer Beşe b. Abdullah’ın Rus cariyesi Müstakime bt. Abdullah’ı azat ettiği

Itk Dergâh-ı âlî -dâme mahfûfen li’l-e‘âlî- yeniçerilerinin otuz dokuzuncu cemâ‘atine mahsûs odadan hâlâ odabaşı olan Ömer Beşe b. Abdullah tarafından ıtk-ı âti’z-zikri ikrâra vekîl olup Mehmed Beşe b. Mehmed ve Mehmed Beşe b. Bayram şehâdetleri ile şer‘an vekâleti sâbite olan Hüseyin Çelebi b. İsmail meclis-i şer‘de bi’l-vekâle ikrâr ve takrîr-i kelâm edip müvekkilim mezbûrun kendiye rıkkını mu‘terife uzun boylu açık kaşlı gök elâ gözlü Rusiyyetü’l-asl bâ‘isetü’l-vesîka Müstakīme bt. Abdullah nâm câriye-i memlûkesini, hasbeten lillâhi te‘âlâ ve taleben li merzâti’r-rahîm i‘tâk ve tahrîr ve silk-i harâir-i asliyyâta ilhâk edip ba‘de’l-yevm mezbûre Müstakīme sâir harâir-i asliyyât gibi hürre olup üzerinde velâdan gayrı hakkım kalmadı dedi dedikde mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Halil Beşe b. Yusuf, el-Hâc Mehmed Beşe b. ( ) er-Râcil, Hüseyin Çelebi el-mütevellî, Şükür Çelebi b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 436 - Hüküm no: 524 - Orijinal metin no: [47b-4])﻿

﻿

﻿

525. Hüküm

Macuncu Yusuf Beşe b. Abdullah’ın Melek Hâtun mahallesindeki menzil hissesini karısı Râbia’ya sattığı

Mülknâme Mahmiye-i İstanbul’da Melek Hâtun mahallesi ahâlîsinden Macuncu Yusuf Beşe b. Abdullah nâm râcil meclis-i şer‘-i hatîr-i lâzımü’t-tevkīrde kendi tarafından asâleten ve zevcesi Râbia Hâtun tarafından husûs-ı âti’z-zikre vekîl olup nehc-i şer‘î-i mu‘teber üzre vekâleti sâbite olan Ahmed Çelebi b. Mustafa nâm kimesne mahzarında tav‘an ikrâr ve takrîr-i kelâm edip mahalle-i mezbûrede vâki‘ bir tarafdan Hasan Bey mülkü ve bir tarafdan Hızır Bey mülkü ve iki tarafdan tarîk-i âm ile mahdûd olup iki tahtânî odayı ve sofayı ve su kuyusunu ve kenîfi müştemil mülk menzilimin nısf-ı şâyi‘i mezbûr Ahmed Çelebi’nin mülkü ve nısf-ı şâyi‘i zevcesi müvekkile-i mezbûre Râbia Hâtun’un mülkü olmak üzre mezbûr Ahmed Çelebi’ye on bir bin akçeye bey‘-i kat‘î ile bey‘ ü teslîm ol dahi vech-i muharrer üzre asâleten ve vekâleten iştirâ ve tesellüm eyledikden sonra semeni olan meblağ-ı mezbûr on bir bin akçeyi mezbûr Ahmed Çelebi yedinden bi’t-tamâm ve’l-kemâl alıp kabz eyledim min ba‘d menzili mezbûrun nısf-ı şâyi‘i mezbûr Ahmed Çelebi’nin mülkü ve nısf şâyi‘-i âharı zevcesi müvekkile-i mezbûre Râbia Hâtun’un mülkü olmuşdur keyfe mâ yeşâ’ ve yahtâr mutasarrıf olsunlar dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilhicce li sene 1073.

Şuhûdü’l-hâl: Hüseyin Efendi el-Brusî, Ahmed Çelebi b. Mehmed, Ahmed Çelebi b. Mahmud, Ahmed Çelebi b. Ali, Veli b. Mahmud el-Muhzır, Mehmed b. Ramazan el-Muhzır, Baba Resûl b. Rıdvan el-Muhzır.

(İSTANBUL12 - cilt: 16, sayfa: 437 - Hüküm no: 525 - Orijinal metin no: [47b-5])﻿

﻿

﻿

526. Hüküm

Todori v. Pandazi’nin Abdi Subaşı mahallesindeki menzil hissesini kızı Melamato’ya sattığı

Mülknâme Mahmiye-i İstanbul’da Fenerkapısı hâricinde Abdi Subaşı mahallesi ahâlîsinden Todori v. Pandazi meclis-i şer‘-i hatîrde kebîre kızı râfi‘atü’l-kitâb Melamato nâm nasrâniyye tarafından tasdîk-ı âti’l-beyâna vekîl olup bi mâ hüve tarîki’s-sübût şer‘an vekâleti sâbite olan zevci Panayoti v. Aleksandri muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı Hüseyin nâm kimesne mülkü ve bir tarafı Yorgo mülkü ve bir tarafı sâhil-i bahr ve bir tarafı tarîk-i âm ile mahdûd fevkānî ve tahtânî iki bâb odaları ve deryâ tarafından bir tahtânî oda ve kayıkhâne ve mahzeni müştemil mülk menzilimin nısf-ı şâyi‘ini kızım mezbûre Melamato’ya bey‘-i bât ile on beş bin akçeye bey‘ ve teslîm eyleyip ol dahi iştirâ ve tesellüm ve kabûl ettikden sonra meblağ-ı mezbûr on beş bin akçeyi yedinden tamâmen alıp kabz eyledim ba‘de’l-yevm menzili mezbûrun nısf-ı şâyi‘i kızım mezbûre Melamato’nundur keyfe mâ yeşâ’ mutasarrıfe [48a] olsun dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Zilhicceti’ş-şerîfe li sene selâse ve seb‘în ve elf.

Şuhûdü’l-hâl: Ahmed Çelebi ed-Dâ‘î, el-Hâc Ahmed b. Mahmud, Şükrullah b. Mustafa, Veli b. Mahmud, Yorgi v. Vasil, Aleksandri v. Kostantin, Vasil v. Lefter, Yorgi v. Hıristo, Kostantin v. Liko.

(İSTANBUL12 - cilt: 16, sayfa: 437 - Hüküm no: 526 - Orijinal metin no: [47b-6])﻿

﻿

﻿

527. Hüküm

Todori v. Pandazi’nin Abdi Subaşı mahallesinde bulunan menzil hissesini kızı Hıristo’ya sattığı

Mülknâme Mahmiye-i İstanbul’da Fenerkapısı hâricinde Abdi Subaşı mahallesi ahâlîsinden Todori v. Pandazi meclis-i şer‘-i hatîrde sulbiye kebîre kızı Hıristo tarafından tasdîk-ı âti’l-beyâna vekîl olup bi mâ hüve nehci’s-sübût şer‘an vekâleti sâbite olan zevci Kostantin v. Niko muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı Hüseyin nâm kimesne mülkü ve bir tarafı Yorgo zimmî mülkü ve bir tarafı sâhil-i bahr ve bir tarafı tarîk-i âm ile mahdûd olup fevkānî ve tahtânî üç bâb odaları ve mahzen ve kayıkhâneyi müştemil mülk menzilimin nısf-ı şâyi‘ini kızım mezbûre Hıristo’ya tarafeynden îcâb ve kabûlü hâvî bey-i kat‘î ile on beş bin akçeye bey‘ eyleyip ol dahi iştirâ ve kabûl ettikden sonra meblağ-ı mezbûr on beş bin akçeyi tamâmen alıp kabz eyledim ba‘de’l-yevm menzili mezbûrun nısf-ı şâyi‘i mezbûre Hıristo’nun mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilhicceti’ş-şerîfe li sene 1073.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 438 - Hüküm no: 527 - Orijinal metin no: [48a-1])﻿

﻿

﻿

528. Hüküm

Ayşe bt. Ahmed’in boşandığı kocası Hasan b. Mahmud’da mehirden alacağı olduğu

İsbât-ı mehr Mahmiye-i İstanbul’da Keçeci Pîrî mahallesinde sâkine Ayşe bt. Ahmed nâm hâtun meclis-i şer‘de zevc-i mutallıkı Hasan b. Mahmud mahzarında üzerine da‘vâ edip mezbûr Hasan mukaddemâ zevcim olup beş gün mukaddem beni talâk-ı selâse ile tatlîk eyledikde zimmetinde on bin akçe mehr-i müeccelim olup hattâ on bin akçe mehr-i müeccelim olduğunu beyne’l-müslimîn ikrâr dahi etmiş idi hâlâ meblağ-ı mezbûru ve nafaka-i iddet-i ma‘lûmemi ve me’ûnet-i süknâmı ve fuzûlen ahz eylediği kırkar akçe kıymetli ibrişim kenarlı otuz beş zirâ‘ ve otuzar akçe kıymetli iplik kenarlı yirmi beş zirâ‘ ve yirmi beşer akçe kıymetli kırk zirâ‘ cem‘an yüz zirâ‘ keten bezimi ve dokuz yüz akçe kıymetli bir kara sığır öküzümü ve iki nühâs sahan ve bir bakraç ve bir hamam tası ve iki tencere ve iki tepsi ve bir demir sac ayağımı, mezbûrdan aynıları mevcûd olanın aynıların müstehlek olanın kıymet-i şer‘iyyelerini mezbûr Hasan’dan da‘vâ ederim, suâl olunsun dedikde gıbbe’s-suâl mezbûr Hasan cevâbında mezbûre mukaddemâ zevcesi olup mezbûreyi selâsen tatlîk eylediğini ve zimmetinde üç yüz akçe mehr-i müeccel ile nafaka-i iddet-i ma‘lûmesi ve me’ûnet-i süknâsı olduğunu ikrâr ve mâ‘adâyı bi’l-külliye inkâr eyledikde müdde‘î-i mezbûrdan müdde‘âsı için beyyine taleb olundukda udûl-i müslimînden mezbûrun li ebeveyn er karındaşı Eyüb nâm kimesne ve kız karındaşı Ayşe Hâtun ile Ayşe bt. Mustafa nâm hâtun li ecli’ş-şehâde meclis-i şer‘a hâzırûn olup gıbbe’l-istişhâd fi’l-vâki‘ mezbûr Hasan mezbûre Ayşe ile gâh ü bî-gâh beynlerinde şikāk vâkı‘a oldukda mezbûreyi tatlîk eylesen olmaz mı dediğimizde, nice tatlîk edeyim zimmetimde on bin akçe mehr-i müecceli vardır, on bin akçeyi nice vereyim deyû huzûrumuzda ikrâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın on bin akçe mehrini ve iddeti münkaziye olunca külle yevm nafakasını mezbûreye edâya ve me’ûnet-i süknâsını dahi görmeğe mezbûr Hasan’a tenbîh olundukdan sonra mâ‘adâsı için tekrâr beyyine taleb olundukda ityân-ı beyyine için mezbûreye mehl-i şer‘î verilip mâ hüve’l-vâki‘ bi’t-taleb ketb olundu. Fi’l-yevmi’s-sânî mine’l-Muharremi’l-harâm li sene 1074.

Şuhûdü’l-hâl: El-Hâc Ahmed Çelebi b. Mahmud, Mehmed Efendi b. Abdurrahman el-İmâm, Mehmed Efendi b. Ali el-İmâm. Mehmed b. Mustafa el-Müezzin, Şükrullah Çelebi b. Mustafa, Abdi Çelebi b. Hüseyin, Veli el-Muhzır.

(İSTANBUL12 - cilt: 16, sayfa: 438 - Hüküm no: 528 - Orijinal metin no: [48a-2])﻿

﻿

﻿

529. Hüküm

Babadağlı Ahmed Beşe b. Mustafa’nın 25. yeniçeri cemâati vakfına borcu olduğu

İkrâz ve kabz-ı deyn Vilâyet-i Rumeli’nde Babadağı kazâsı sâkinlerinden Ahmed Beşe b. Mustafa meclis-i şer‘-i hatîr-i lâzımü’t-tevkīrde dergâh-ı âlî -dâme merci‘an li’l-e‘âlî- yeniçerilerinin yirmi beşinci ağa bölüğüne mahsûs odanın mühimmâtı[na] mevkūfe nukūda mütevellî ve odanın hâlâ odabaşısı olan Mustafa Beşe b. Durmuş mahzarında ikrâr ve takrîr-i kelâm edip vakf-ı mezbûr mütevellîsi mezbûr Mustafa Beşe yedinden cihet-i karz-ı şer‘îden dört bin altı yüz akçe iktirâz ve kabz edip meblağ-ı mezbûr zimmetimde vâcibü’l-edâ ve lâzımü’l-kazâ deynimdir dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî mine’l-Muharremi’l-harâm li sene 1074.

Şuhûdü’l-hâl: Receb b. Mustafa, Mustafa b. Yusuf, Osman b. Abdullah, Abdi Bey b. Hüseyin, Mustafa b. Mahmud.

(İSTANBUL12 - cilt: 16, sayfa: 439 - Hüküm no: 529 - Orijinal metin no: [48a-3])﻿

﻿

﻿

530. Hüküm

Mustafa Beşe b. Ahmed’in vârislerinin terekeyi zabt eden İzmir Yeniçeri Ağası Hacı Hasan’ın zimmetinin ibrâ ettikleri

İbrâ Medîne-i İzmir müzâfâtından Deryande nâhiyesi kurâsından Kayaş nâm karyede vefât eden Mustafa Beşe b. Ahmed’in verâseti, sulbiye sagīre kızı Emine’ye ve li ebeveyn karındaşı Mahmud ile li ebeveyn kız karındaşı Belkıs nâm hâtuna münhasıra ve tashîh-i mes’elesi altı sehimden olup üç sehimi kızı mezbûreye ve iki sehimi karındaşı mezbûr Mahmud’a ve bir sehimi mezbûre Belkıs Hâtun’a isâbet eyledikden sonra mezbûr Mahmud asâleten ve merkūme Belkıs Hâtun dahi kendi tarafından asâleten ve sagīre-i merkūmenin vasiyy-i mansûbu olmağla vesâyeten meclis-i şer‘de medîne-i merkūmede yeniçeri serdârı olup müteveffâ-yı mezbûrun terekesine bi’l-emâne vâzı‘u’l-yed olan fahrü’l-akrân el-Hâc Hasan Ağa mahzarında her biri ikrâr ve takrîr-i kelâm edip mûrisimiz müteveffâ-yı mezbûr Mustafa Beşe karye-i mezbûrede fevt oldukda zâhirde vârisi olmamağla, defteri kassâm nâtık olduğu dişi ve erkek üç yüz camus ve Hasan nâm abd-i memlûkü ve Sâlih nâm abd-i memlûkünü ve bir kula bârgir ve kestane tü[y]lü bir bârgiri ve kır bârgirini ve kır tüylü kısrak ve tayı ve mâî çukaya kaplı göcen kürkünü ve beş bin üç yüz hurda akçeyi ve bir köhne kırmızı kilimi ve köhne bir kırmızı şalını ve iki don ve bir köhne beyaz boğası zıbınını ve nakışlı makramasını ve bir nühâs leğen ve ibriğini ve bir neftî kapamasını ve bir kahve ibriğini ve müsta‘mel eğer ve rahtını, müşârün-ileyh Hasan Ağa ahz u kabz etmiş idi el-hâletü hâzihî eşyâ-i mezbûre üç yük akçeye takvîm olunmağla, üç yük akçeden üç sehim hissemizi asâleten ve sagīre-i merkūmenin üç sehim hissesini vesâyeten müşârün-ileyh Hasan Ağa yedinden alıp kabz edip tereke-i müteveffâ-yı mezbûrdan kendi hisselerimize müte‘allika âmme-i de‘âvîden müşârün-ileyh Hasan Ağa’nın zimmetini ibrâ ve iskāt eyledik. Min ba‘d bizden ya vekîlimizden tereke-i müteveffâ-yı mezbûra müte‘allika da‘vâ sudûr ederse lede’l-hükkâm makbûle ve mesmû‘a olmasın dediklerinde, gıbbe’t-tasdîki’l-mu‘teber mâ vaka‘a bi’t-taleb ketb olundu. Fî gurreti Muharremi’l-harâm li sene 1074.

Şuhûdü’l-hâl: Fahrü’l-emâcid ve’l-ekârim câmi‘ü’l-mehâmid ve’l-mekârim hâlâ Yeniçeri Ağası kāimmakāmı Mustafa Ağa haseki, Mehmed b. Yusuf el-Mübâşir, Mehmed Beşe b. Mustafa, Yusuf Beşe, Yusuf Çelebi, Dede Mehmed Beşe, Yancıklı el-Hâc Hüseyin, Abdülbâkī Yazıcı, Halil Beşe tâbi‘-i başçavuş, mefharü’l-emâsil ve’l-akrân Başçavuş Mehmed Ağa, Başçavuş Yazıcısı Ahmed Yazıcı, Abdi Çelebi el-Muhzır.

(İSTANBUL12 - cilt: 16, sayfa: 440 - Hüküm no: 530 - Orijinal metin no: [48a-4])﻿

﻿

﻿

531. Hüküm

Mehmed Çelebi b. İsmail’in Rus cariyesi Nâzike bt. Abdülvehhab’ı azat ettiği

Itk Mahmiye-i İstanbul’da Çıkrıkçı Kemal mahallesi sâkinlerinden zahrü’l-akrân Mehmed Çelebi b. İsmail meclis-i şer‘-i şerîf ve mahfil-i dîn-i münîfde kendiye rıkka i‘tirâfı olan orta boylu elâ gözlü açık kaşlı Rusiyyetü’l-asl râfi‘atü’l-kitâb Nâzike bt. Abdülvehhab nâm câriye-i memlûkesi muvâcehesinde ikrâr ve takrîr-i kelâm edip evsâf-ı mezbûre ile mevsûfe işbu mezbûre Çengî Nâzike’yi hasbeten lillâhi te‘âlâ ve taleben li merzâtihî malımdan [48b] tahrîr ve i‘tâk ve sâir harâir-i asliyyâta idrâc ve ilhâk eyledim ba‘de’l-yevm merkūme Nâzike sâir harâir-i asliyyât gibi hürredir, üzerinde hakk-ı velâdan gayrı hak ve alâkam kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ mine’l-Muharremi’l-harâm li sene erba‘a ve seb‘în ve elf.

Şuhûdü’l-hâl: Zahrü’l-müderrisîni’l-kirâm Hasan Efendi, Çalık Osman Ağa, Hacı Oruc Beşe er-Râcil, Hacı Kadri dâmâd, Monla Mustafa Hoca, Kazzâz Ali Beşe oturak, Hacı Mustafa er-Râcil, Mirahor Süleyman, Seyfullah Efendi el-İmâm, Süleyman b. Abdullah.

(İSTANBUL12 - cilt: 16, sayfa: 441 - Hüküm no: 531 - Orijinal metin no: [48a-5])﻿

﻿

﻿

532. Hüküm

Mehmed Çelebi b. İsmail’in Eflak kölesi Receb b. Abdülvehhab’ı azat ettiği

Itk Mahmiye-i İstanbul’da Çıkrıkçı Kemal mahallesi sâkinlerinden fahrü’l-a‘yân Mehmed Çelebi b. İsmail meclis-i şer‘-i şerîf ve mahfil-i dîn-i münîfde kendiye rıkka mu‘terif olan orta boylu kara gözlü kara kaşlı Eflakiyyü’l-asl râfi‘ü’l-kitâb Receb b. Abdülvehhab nâm abd-i memlûkü muvâcehesinde ikrâr ve i‘tirâf edip işbu evsâf-ı mezbûre ile mevsûf olan mezbûr Receb’i hasbeten lillâhi’l-hallâk ve taleben li merzâtihî malımdan tahrîr ve i‘tâk ve sâir ahrâr-ı asliyyîn zümresine idrâc ve ilhâk eyledim ba‘de’l-yevm merkūm Receb sâir ahrâr gibi hürdür üzerinde mevâlî için sâbit hakk-ı velâdan gayrı hak ve alâkam kalmadı dedikde gıbbe’t-tasdîki’ş-şer‘î mâ hüve’l-vâki‘ gıbbe’l-ibtigā ketb olundu. Fi’l-yevmi’r-râbi‘ min Muharremi’l-harâm li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 441 - Hüküm no: 532 - Orijinal metin no: [48b-1])﻿

﻿

﻿

533. Hüküm

Hâkimin, Afife bt. el-Hâc Süleyman

(İSTANBUL12 - cilt: 16, sayfa: 442 - Hüküm no: 533 - Orijinal metin no: [48b-2, Arapça])﻿

﻿

﻿

534. Hüküm

Hacı Mustafa b. Hacı Osman’ın Karabaş mahallesindeki menzilini Ahmed Ağa’ya sattığı

Mülknâme Husûs-ı âti’l-beyânı mahallinde tahrîr için bi’t-taleb irsâl olunan Mevlânâ Abdülbâkī Efendi Mahmiye-i İstanbul’da Karagümrük kurbunda Hatîce Sultan mahallesinde vâki‘ râfi‘ü’l-kitâb Ahmed Ağa b. Mehmed Ağa’nın menziline varıp zeyl-i kitâbda muharrerü’l-esâmî olan müslimîn huzûrunda akd-i meclis-i şer‘ ettikde, mahalle-i mezbûre kurbunda vâki‘ Karabaş mahallesi sükkânından el-Hâc Mustafa b. el-Hâc Osman meclis-i mezkûrda müşârün-ileyh Ahmed Ağa huzûrunda ikrâr-ı sahîh-i şer‘î ve i‘tirâf-ı sarîh-i mer‘î kılıp, zikr olunan Karabaş mahallesinde vâki‘ zikri âtî akdin sudûruna değin mülk ve hakkım olup bir tarafı ba‘zan Paşmakçızâde odaları ve ba‘zan Hekîm Hacı Muslu mülkü ve bir tarafı ba‘zan Hacı Memi vakfından olan hân ve ba‘zan Ahmed Çavuş odaları ve bir tarafı ba‘zan mûmâ-ileyh Ahmed Ağa mülkü ve ba‘zan Mehmed Efendi mülkü ve ba‘zan el-Hâc Muslu arsası ve bir tarafı tarîk-i âm ile mahdûd olup dâhiliyyede üç tahtânî ve iki fevkānî odaları ve iki sofayı ve matbah ve kiler ve bi’r-i mâ ve iki kenîfi ve bu odaların etrâf-ı erba‘asında zât-ı eşcâr-ı müsmire ve gayr-ı müsmire bahçeyi ve taş nerdübânı ve hâriciyyesi, tahtânî bir bâb ve iki bâb fevkānî odaları ve su kuyusunu ve taş nerdübân ve zât-ı eşcâr-ı müsmire ve gayr-ı müsmire bahçeyi ve bahçeye muttasıl bir bâb tahtânî odayı müştemil menzilimi, cemî‘ tevâbi‘ ve levâhıkı ve kâffe-i hukūk ve merâfıkı ile müşârün-ileyh Ahmed Ağa’ya tarafeynden îcâb ve kabûlü hâvî bey‘-i kat‘î ile iki bin dokuz yüz elli esedî guruşa bey‘ ü teslîm eyleyip anlar dahi iştirâ ve tesellüm ve kabûl ettikden sonra semeni olan meblağ-ı sâlifü’z-zikr iki bin dokuz yüz elli esedî guruşu tamâmen mûmâ-ileyh Ahmed Ağa yedinden alıp kabz eyledim ba‘de’l-yevm menzili mezbûr cemî‘ tevâbi‘ ve levâhıkı ile müşârün-ileyh Ahmed Ağa’nın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde mukırr-ı mezbûr Hacı Mustafa’nın ikrâr-ı meşrûhunu makbûle mezbûr Ahmed Ağa vicâhen ve şifâhen tasdîk ve tahkīk ettikden sonra vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Fazlullah ile meclis-i şer‘a gelip alâ vukū‘ihi inhâ ve takrîr eylediklerinde mâ hüve’l-vâki‘ gıbbe’t-taleb ketb olundu. Fî gurreti Muharremi’l-harâm li sene erba‘a ve seb‘în ve elf.

Şuhûdü’l-hâl: Umdetü’l-a‘yân Mehmed Efendi b. Mustafa Efendi, Fahrü’l-hutebâ Hasan Efendi b. Dede Sultan, Hasan Efendi el-İmâm, Abdullah Halîfe el-Müezzin, Mehmed Çelebi el-Müezzin, Eyüb Çelebi b. ( ) tabbâh, Mustafa Çelebi b. Osman, Veli Çelebi b. Ali, Osman b. Ömer, Ali Bey el-Cündî Siyavuş b. Abdullah.

(İSTANBUL12 - cilt: 16, sayfa: 442 - Hüküm no: 534 - Orijinal metin no: [48b-3])﻿

﻿

﻿

535. Hüküm

Mısır kadılarından Mehmed b. Ebubekir’in Hacı Mehmed b. Şaban’a 130 guruş borcu olduğu

İkrâr-ı deyn Mısır kuzâtından Mehmed Efendi b. Ebûbekir meclis-i şer‘-i hatîr-i lâzımü’t-tevkīrde hâmilü’l-kitâb el-Hâc Mehmed b. Şaban nâm kimesne mahzarında bi’t-tav‘i’s-sâf ikrâr-ı tâm ve takrîr-i kelâm edip mezbûr el-Hâc Mehmed karz-ı şer‘î cihetinden doksan esedî guruş ile semeni târih-i kitâbdan yüz seksen gün tamâmına değin müeccel yeşil çuka ferâce semeni olan kırk kıt‘a esedî guruş ki cem‘an yüz otuz kıt‘a esedî guruş mezbûr el-Hâc Mehmed zimmetinde vâcibü’l-edâ ve lâzımü’l-kazâ deynim vardır dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sânî mine’l-Muharrem li sene erba‘a ve seb‘în ve elf.

Şuhûdü’l-hâl: Hüseyin Efendi el-Brusî, Keşfî Mustafa Efendi, Ahmed Çelebi b. Mahmud, Şükrullah Bey b. Mustafa, Abdi Çelebi b. Hüseyin, Mehmed b. Ramazan.

(İSTANBUL12 - cilt: 16, sayfa: 443 - Hüküm no: 535 - Orijinal metin no: [48b-4])﻿

﻿

﻿

536. Hüküm

Emine bt. Mehmed’in boşandığı kocası Ahmed b. Mustafa aleyhine açtığı alacak davasında iddiasını ispat edemediği

Yemîn Mahmiye-i İstanbul’da Küçükpazar kurbunda sâkine Emine bt. Mehmed nâm hâtun mahfil-i kazâda zevc-i mutallıkı Ahmed b. Mustafa muvâcehesinde üzerine da‘vâ ve takrîr-i kelâm edip târih-i kitâbdan yirmi gün mukaddem mezbûr Ahmed zimmetinde mütekarrir ve ma‘kūdun-aleyh olan bin iki yüz akçe mehr-i müeccelim ve nafaka-i iddet-i ma‘lûmem ve me’ûnet-i süknâm üzerine muhâla‘a-i sahîha-i şer‘iyye ile muhâla‘a eyledikden sonra eşyâ-i memlûkemden bir sahan ve bir tepsi ve bir tencere ve on iki makramayı fuzûlen ahz u kabz eylemiş idi hâlâ suâl olunup zikr olunan eşyâ mevcûde ise a‘yânını ve müstehleke ise kıymetlerini mezbûrdan taleb ederim, suâl olunsun dedikde gıbbe’s-suâl ve akībe’l-inkâr müdde‘iyye-i merkūmeden müdde‘âsını mübeyyene beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ müdde‘iyye-i mezbûre Emine eşyâ-i memlûkesinden on iki makrama ve bir sahan ve bir tencere ve bir tepsi fuzûlen ahz u kabz etmediğine mezbûr Ahmed’e yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince müdde‘iyye-i mezbûre Emine bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâlis min Muharremi’l-harâm li sene erba‘a ve seb‘în ve elf.

Şuhûdü’l-hâl: Osman Çelebi b. Hüseyin, Şükrullah Çelebi b. Hüseyin, İbrahim Efendi el-İmâm, Osman Çelebi el-Müezzin, Musa Halîfe b. İsmail, Ramazan b. Yusuf, Mehmed Efendi el-Müezzin, İbrahim Beşe b. Mehmed.

(İSTANBUL12 - cilt: 16, sayfa: 444 - Hüküm no: 536 - Orijinal metin no: [48b-5])﻿

﻿

﻿

537. Hüküm

Attar Ahmed’in yaptırdığı yahudihanenin tevliyyetini Hızır Çavuş mahallesi mescidi imâmına şart ettiği

Mahmiye-i İstanbul’da Molla Ahaveyn mahallesinde vâki‘ merhûm Attâr Ahmed binâ eylediği mescidi şerîfde imâm olan işbu bâ‘isü’l-kitâb İbrahim Efendi b. Edhem meclis-i şer‘-i hatîrde takrîr-i kelâm edip mahmiye-i mezbûre hısnı ebvâbından Balatkapısı dâhilinde Hızır Çavuş mahallesinde vâki‘ olup merhûm-ı mezbûr Attâr Ahmed Bey vakıf ve galle ve tevliyyetin mescidi mezbûrda her kim imâm olursa ana şart ettiği yahudihâne’nin galle ve tevliyyeti, ber mûceb-i şart-ı vâkıf bana meşrûta iken, Mehmed b. Mustafa nâm kimesne ben mütevellîyim deyû müdâhaleden hâlî değildir. Mahalle-i mezbûreye varılıp hakīkat-i hâl ahâlî-i mahalleden suâl olunup haberleri tahrîr olunmak matlûbumdur dedikde savb-ı şer‘den Mevlânâ Sofu Mehmed Efendi irsâl olunup ol dahi [49a] mahalle-i mezbûreye varıp hakīkat-i hâl suâl eyledikde mahalle-i merkūme ahâlîsinden Pîr Mehmed Efendi b. Hasan el-kadı ve Ali Efendi b. Mehmed el-imâm bi mescidi Monla Ahaveyn ve Mehmed Efendi b. Yusuf ve Ali Çavuş b. Abdullah ve Muharrem Beşe b. Hasan ve Mustafa Beşe b. Ali ve Derviş Beşe b. Yusuf ve Hüseyin Çelebi b. Receb ve Mustafa Beşe b. Hasan ve Mustafa Beşe b. Hüseyin ve Hacı Mehmed b. Ahmed nâm kimesneler hâzırûn olup istihbâr olunduklarında, fi’l-vâki‘ merhûm-ı mezbûrun vakfı olan mezkûr yahudihâne’nin galle ve tevliyyeti mescidi mesfûrda her kim imâm olursa ana meşrûtadır hâlâ merkūm İbrahim Efendi mescidi mezbûrda imâm olmağla mezbûr yahudihâne’nin tevliyyeti ve gallesi ana meşrûtadır deyû her biri alâ tarîki’ş-şehâde ihbâr ettiklerinde, vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Ramazan ile meclis-i şer‘-i hatîre gelip inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis min Muharremi’l-harâm li sene 1074.

Şuhûdü’l-hâl: Hacı Ahmed b. Mahmud, Abdi Çelebi b. Hüseyin, Ahmed Çelebi b. Ali, Şükrullah Bey b. Mustafa, Mehmed b. Ramazan.

(İSTANBUL12 - cilt: 16, sayfa: 444 - Hüküm no: 537 - Orijinal metin no: [48b-6])﻿

﻿

﻿

538. Hüküm

Mehmed Çelebi, Mustafa Çelebi ve İsmail’in ölen Mustafa b. Hüseyin’in vârisleri olduklarının anlaşıldığı

Mahmiye-i İstanbul’da Mahmudpaşa kurbunda Çaşnigir mahallesi sâkinlerinden olup bundan akdem fevt olan ( ) b. Hacı Nasûh’un sulbî kebîr oğulları Mehmed Çelebi ve Mustafa Çelebi her biri asâleten ve sagīr oğlu İsmail’in mezbûr Mehmed Çelebi vasiyy-i şer‘îsi olmağla vesâyeten meclis-i şer‘de Canbâziyye’de fevt olan Mustafa b. Hüseyin’in vâlidesi Hatîce bt. Abdullah nâm mu‘teka tarafından zikri âtî da‘vâda husûmet ve redd-i cevâba vekîl-i müsecceli olan Hasan Beşe b. Mehmed muvâcehesinde her biri asâleten ve vesâyeten da‘vâ ve takrîr-i kelâm edip müteveffâ-yı mezbûr Mustafa’nın babası mezbûr Hüseyin bizim ceddimiz merhûm el-Hâc Nasûh’un i‘tâk eylediği el-Hâc Hasan’ın mu‘takı olup mezbûr Mustafa’nın cemî‘ terekesinin sülüsü vâlidesi mezbûre Hatîce’ye sülüsânı velâ-yı ıtâk cihetinden bize intikāl eylemişken, mezbûre Hatîce tereke-i mezbûrenin mecmû‘una vaz‘-ı yed eylemişdir, vekîl-i mezbûrdan suâl olunsun dedikde gıbbe’s-suâl vekîl-i mezbûr Hasan Beşe müdde‘iyân-ı mezbûrânın vech-i muharrer üzre velâ-yı ıtâk cihetinden verâsetlerini bi’l-vekâle münkir olıcak müdde‘iyân-ı mezbûrândan müdde‘âlarını mübeyyene beyyine taleb olundukda mahmiye-i mezbûrede Dikilitaş kurbunda Bayram Paşa odalarında sâkin çiçekci Ahmed b. Fethullah ve Emir Bey mahallesi sâkinlerinden Mustafa b. ( ) ve mahrûse-i Üsküdar’da Hamza Fakīh mahallesi sâkinlerinden Şükür Bey b. Mustafa nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ müteveffâ-yı mezbûr Mustafa’nın babası mezbûr Hüseyin işbu müsteşhidân-ı mezbûrân Mehmed ve Mustafa ve İsmail’in cedleri mezbûr el-Hâc Nasûh’un huzûrumuzda i‘tâk eylediği el-Hâc Hasan’ın mu‘takıdır, mezbûrun Mehmed ve Mustafa ve İsmail müteveffâ-yı mezbûr Mustafa’nın velâ-yı ıtâk cihetinden vârisleridir, bu husûsa bu vech üzre şâhidleriz şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eylediklerinde mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’l-hâmis min Muharremi’l-harâm li sene erba‘a ve seb‘în ve elf.

Şuhûdü’l-hâl: Mehmed Efendi b. Yakub, Mehmed Çelebi b. Arslan, Mehmed b. Mehmed, el-Hâc Ahmed b. Mahmud, Ali Beşe er-Râcil, Mustafa Çelebi b. Rıdvan, Baba Resûl b. Rıdvan.

(İSTANBUL12 - cilt: 16, sayfa: 445 - Hüküm no: 538 - Orijinal metin no: [49a-1])﻿

﻿

﻿

539. Hüküm

Emine bt. Hasan ve oğlu Mehmed Çelebi’nin Nişancı Cafer Çelebi mahallesindeki menzillerini Abdi Bey b. Yusuf’a sattıkları

Mülknâme Mahmiye-i İstanbul’da Sultan Selim -tâbe serâhu-câmi‘i kurbunda Nişancı Cafer Çelebi mahallesi ahâlîsinden iken vefât eden Mehmed Çelebi b. Mehmed’in hasren vârisleri olan zevce-i metrûkesi Emine bt. Hasan nâm hâtun ve sulbî kebîr oğlu Mehmed Çelebi meclis-i şer‘-i hatîr-i lâzımü’t-tevkīrde hâfızü’l-kitâb Abdi Bey b. Yusuf mahzarında her biri tav‘an ikrâr ve takrîr-i kelâm edip mülk-i mevrûsumuz mahalle-i merkūmede vâki‘ bir cânibi imâm ve müezzin vakfı olan menzil ve bir cânibi Medîne-i Münevvere -alâ münevverihâ efdalü’t-tahiyye- vakfı olan menzil ve bir cânibi Ahmed Ağa vakfı olan menzil ve bir cânibi tarîk-i âm ile mahdûd olup iki fevkānî odayı ve iki sofayı ve iki tahtânî odayı ve iki su kuyusunu ve kenîfi ve cüneyneyi müştemil menzili mezbûr Abdi Bey’e elli üç bin akçeye bey‘-i kat‘î ile bey‘ ü teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr elli üç bin akçeyi mezbûr Abdi Bey yedinden tamâmen alıp kabz eyledik. Min ba‘d menzili mezbûr merkūm Abdi Bey’in mülkü olup keyfe mâ yeşâ’ ve yahtâr mutasarrıf olsun dediklerinde, gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ mine’l-Muharremi’l-harâm li sene erba‘a ve seb‘în ve elf.

Şuhûdü’l-hâl: Kıdvetü kuzâti’l-İslâm Uşşâkīzâde Abdullah Efendi, Sefer Ağa b. Abdi, Mehmed Efendi b. Süleyman, Hasan Efendi, Hasan Efendi b. Mustafa el-Müezzin, Şeyh Hüseyin Efendi b. Hamza, Mustafa Efendi b. Mehmed el-İmâm, Mustafa Çelebi b. Mehmed el-Müezzin, Mehmed Çelebi b. Mehmed el-Müderris, Fazlullah b. Şükrullah, Receb b. İbrahim, İbrahim b. Receb, Abdi Çelebi b. Hüseyin el-Muhzır.

(İSTANBUL12 - cilt: 16, sayfa: 446 - Hüküm no: 539 - Orijinal metin no: [49a-2])﻿

﻿

﻿

540. Hüküm

Şeyhülislâm Yahya Efendi’nin vefatından önce Rus kölesi Mustafa b. Rıdvan’ı azat ettiği

Itk Sâbıkan şeyhülislâm ve müfti-i kâffeti’l-enâm olan merhûm Yahya Efendi b. el-merhûm Zekeriya Efendi’nin li ebeveyn karındaşı Lütfullah Efendi’nin sulbî oğlu ve hasren vârisi a‘lemü ulemâ’i’l-izâm efdalü fuzalâ’i’l-fihâm yenbû‘ü’l-fezâil ve’l-me‘âlî metbû‘ü’l-efâzıl ve’l-e‘âlî hâlâ İstanbul kadısı olan Şeyh Mehmed Efendi hazretleri meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip işbu uzun boylu açık kaşlı sarı elâ gözlü Rusiyyü’l-asl hâfızü’l-kitâb Mustafa b. Rıdvan mûrisim merhûm Yahya Efendi’nin sâbıkan abd-i memlûkü iken hâl-i sıhhatinde mezbûr Mustafa’yı hasbeten lillâhi’l-aliyyi’l-azîm ve taleben li merzâti’r-Rabbi’r-rahîm malından âzâd ve mülkünden ihrâc ve silk-i ahrâr-ı asliyyîne ilhâk ve idrâc etmiş idi hâlâ mezbûr Mustafa sâir ahrâr-ı asliyyîn gibi hür olmuşdur. Min ba‘d mezbûr üzerinde velâdan gayrı hakkım yoktur dediklerinde, mâ hüve’l-vâki‘ bi’t-taleb ketb olundu. Fî gurreti Muharremi’l-harâm li sene erba‘a ve seb‘în ve elf.

Şuhûdü’l-hâl: Fahrü’l-kuzât Ramazan Efendi, Fahrü’l-akrân Mehmed Ağa b. Mahmud sermuhzırân, Umdetü’l-a‘yân Abdünnebî Ağa, Hüseyin Efendi el-Brusî, Hüsrev Bey b. Abdullah, çukadar Ali Beşe b. Osman, Mustafa Çelebi b. Osman, Fahrü’l-müderrisîn Hasan Efendi, Ömer Çelebi b. Oruc, Ali Çelebi b. Abdullah, Şükür Bey el-Muhzır.

(İSTANBUL12 - cilt: 16, sayfa: 447 - Hüküm no: 540 - Orijinal metin no: [49a-3])﻿

﻿

﻿

541. Hüküm

Ayşe bt. Hasan’ın kocası Abdülkerim b. Ali’den muhâlaa yoluyla boşandığı

Hul‘ Mahmiye-i İstanbul’da Hatîce Sultan mahallesi sâkinelerinden Ayşe bt. Hasan meclis-i şer‘-i hatîrde zevc-i mutallıkı râfi‘ü’l-kitâb Abdülkerim b. Ali mahzarında ikrâr-ı şer‘î ve i‘tirâf-ı mer‘î kılıp, mezbûr Abdülkerim ile zimmetinde mütekarrir olan beş bin akçe mehr-i müeccelim ve nafaka-i iddet-i ma‘lûmem üzerine ve me’ûnet-i süknâm kendi üzerime olmak üzre muhâla‘a-i sahîha ile muhâla‘a eyleyip ol dahi hul‘-ı mezbûru kabûl ettikden sonra zevciyyete ve gayra müte‘allik âmme-i de‘âvî ve mütâlebâtdan biri birimizin zimmetini ibrâ-i âmm-ı kātı‘ü’n-nizâ‘ ile ibrâ eyledik dedikde merkūme Ayşe’nin ikrâr-ı meşrûhunu mezbûr Abdülkerim vicâhen tasdîk ve hul‘-ı mezbûru tahkīk edicek mâ hüve’l-vâki‘ bi’t-taleb ketb olundu. Fi’l-yevmi’l-hâmis min Muharremi’l-harâm li sene erba‘a ve seb‘în ve elf.

Şuhûdü’l-hâl: Hasan Efendi b. Bayram, Abdullah Çelebi b. Ahmed Efendi el-İmâm, Hüseyin Çelebi el-Müezzin, Mehmed Beşe b. Ali, Receb b. Hüseyin, Handan b. Abdullah, Şükrullah b. Mustafa.

(İSTANBUL12 - cilt: 16, sayfa: 447 - Hüküm no: 541 - Orijinal metin no: [49a-4])﻿

﻿

﻿

542. Hüküm

Şaban Çelebi b. Receb’in Abraham’da olan alacağına oğlu Asvador’un kefil olduğu

Kefâlete müte‘allikdir Mahmiye-i İstanbul’da Hoşkadem mahallesinde sâkin işbu bâ‘isü’l-kitâb Şaban Çelebi b. Receb mahfil-i kazâda, Kumkapı kurbunda sâkin Asvador v. Abraham nâm zimmî muvâcehesinde üzerine da‘vâ ve takrîr-i kelâm edip merkūm Asvador’un babası merkūm Abraham zimmetinde kırmızı Diyârbekir bezi semeninden kırk bin akçe hakkım olup mezbûrun nefsine ve hîn-ı mütâlebede meclis-i şer‘a ihzârına mezbûr kefîl oldukdan sonra mezbûr Abraham İsmail Geçidi dedikleri kasabada firâr etmiş hâlâ mezbûr Asvador babası mezbûru meclis-i şer‘a ihzâr etmesini taleb ederim, mezbûrdan suâl olunsun dedikde gıbbe’s-suâl mezbûr Asvador kaziyye minvâl-i muharrer üzre olduğun ikrâr etmeğin ikrârı mûcebince mezbûr Abraham’ı ihzâr ve müdde‘î-i mezbûra teslîme mezbûr Asvador’a tenbîh birle mâ vaka‘a bi’t-taleb ketb olundu. Fi’l-yevmi’r-râbi‘ min Muharremi’l-harâm li sene 1074.

Şuhûdü’l-hâl: Mahmud Bey b. Mustafa, Mehmed Çelebi b. İsmail, Hasan b. Bayram, Abdi Çelebi b. Hüseyin, Şükrullah Çelebi b. Mustafa.

(İSTANBUL12 - cilt: 16, sayfa: 448 - Hüküm no: 542 - Orijinal metin no: [49a-5])﻿

﻿

﻿

543. Hüküm

Cennet bt. Kemaleddin’in mülküne müdahale ettiği iddiasıyla Musa Reis b. Şaban aleyhine açtığı davada iddiasını ispat edemediği

Vilâyet-i Anadolu’da İnebolu5 kazâsına tâbi‘ Ablados6 nâm karyede sâkine Cennet bt. Kemaleddin nâm hâtun mahfil-i kazâda, işbu bâ‘isü’l-kitâb Musa Reis b. Şaban nâm kimesne mahzarında üzerine da‘vâ ve takrîr-i kelâm edip mezbûr Musa Reis karye-i mezbûre sınırı dâhilinde vâki‘ lede’l-ahâlî ma‘lûmü’l-hudûd tarla dâhilinde olan mülk elma ve kiras ağaçlarından benim hissem olan eşcâr-ı memlûkeme müdâhale edip fuzûlen şu mikdâr vakıyye meyvesini ahz ve ekl edip hâlâ mezbûrdan suâl olunsun dedikde gıbbe’s-suâl ve’l-inkâr müdde‘iyye-i merkūmeden müdde‘âsını mübeyyene beyyine taleb olundukda ityân-ı beyyineden izhâr-ı acz edip istihlâf etmeğin müdde‘iyye-i merkūmenin hissesi olan eşcâr-ı merkūmeye müdâhale edip ve ol mikdâr meyvesini fuzûlen ahz ve ekl etmediğine mezbûr Musa Reis’e yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince müdde‘iyye-i merkūme bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâlis min Muharremi’l-harâm li sene erba‘a ve seb‘în ve elf.

Şuhûdü’l-hâl: Şaban b. Abdurrahman, Abdi b. Hüseyin, Ali Beşe b. Osman, Mehmed b. Mustafa, Muharrem Çelebi b. Abdullah.

(İSTANBUL12 - cilt: 16, sayfa: 448 - Hüküm no: 543 - Orijinal metin no: [49b-1])﻿

﻿

﻿

544. Hüküm

Ayşe bt. Sâlih’in Rus asıllı cariyesi Siyavuş bt. Abdullah’ı azat ettiği

Itk Mahmiye-i İstanbul’da Çerağcı Hamza mahallesinde sâkine Ayşe bt. Sâlih Efendi tarafından husûs-ı âti’z-zikre vekîl olup zâtını ma‘rifet-i şer‘iyye ile ârifân Mehmed Bey b. Ramazan ve Osman b. Halil şehâdetleri ile şer‘an vekâleti sâbite olan sadriyye kebîre kızı Sâliha bt. Mehmed Bey nâm hâtun meclis-i şer‘-i hatîr-i lâzımü’t-tevkīrde takrîr-i kelâm edip müvekkilem mezbûre kendiye rıkkını mu‘terife olan işbu uzun boylu açık kaşlı elâ gözlü sol yanağında siyah beni olan Rusiyyetü’l-asl râfi‘atü hâze’l-vesîka Siyavuş bt. Abdullah nâm câriye-i memlûkesini, hasbeten lillâhi’l-a‘lâ tahrîr ve i‘tâk ve silk-i harâir-i asliyyâta idrâc ü ilhâk eyledi ba‘de’l-yevm mezbûre Siyavuş sâir harâir-i asliyyât gibi hürre olup üzerinde hakk-ı velâdan gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’l-hâmis min Muharremi’l-harâm li sene 1074.

Şuhûdü’l-hâl: Süleyman Efendi el-İmâm, Abdülkādir Halîfe el-Müezzin, Mehmed Bey b. Ramazan, Ahmed Çelebi b. Osman, Şükrullah Çelebi b. Mustafa, Abdi Çelebi b. Hüseyin, Baba Resûl b. Rıdvan.

(İSTANBUL12 - cilt: 16, sayfa: 449 - Hüküm no: 544 - Orijinal metin no: [49b-2])﻿

﻿

﻿

545. Hüküm

Ümmühânî bt. Mehmed üzerine annesi Ayşe bt. Mehmed’in vasî tayin olunduğu

Vesâyet Mahmiye-i İstanbul’da el-Hâc İlyas mahallesi ahâlîsinden olup mukaddemâ vefât eden Mehmed Bey b. Ali’nin sulbiye sagīre kızı Ümmühânî’nin tesviye-i umûru için bir vasî lâzım olmağın vâlidesi hâfızatü’l-kitâb Ayşe bt. Mehmed nâm hâtun kıbel-i şer‘den sagīre-i merkūmeye vasî nasb olundukda ol dahi vesâyet-i mezbûreyi kabûl etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Zilhicce li sene 1073.

Şuhûdü’l-hâl: El-Hâc Hasan b. Ömer, Receb Efendi b. Ebûbekir el-İmâm, Mustafa Çelebi b. Musa el-Müezzin, Ahmed Beşe b. Mehmed, Arslan Beşe b. Hızır, Hasan Beşe b. Ahmed, Ahmed Çelebi kethüdâ-yı muhzırân, Şükür Bey el-Muhzır.

(İSTANBUL12 - cilt: 16, sayfa: 449 - Hüküm no: 545 - Orijinal metin no: [49b-3])﻿

﻿

﻿

546. Hüküm

Güzelce Ali Paşa’nın kızı Hatice’nin Debbâğ Yunus mahallesindeki evini vakfedip Keşfî Mustafa Efendi’yi mütevellî tayin ettiği

Vakfiye Elhamdü lillâhi el-vâkıfı alâ zamâyiri’l-ibâd ve’s-salâtü alâ resûlihî Muhammed ve âlihi’l-emcâd ve men tebi‘ahüm ilâ yevmi’l-haşr ve’l-mî‘âd ammâ ba‘d işbu kitâb-ı sıhhat-nisâbın tahrîrine bâ‘is oldur ki sâbıkan vezîr-i a‘zam olup ba‘dehû vefât eden Güzelce Ali Paşa’nın sulbiye kebîre [kızı] olup mahmiye-i İstanbul’da Debbâğ Yunus mahallesinde sâkine fahrü’l-muhadderât zahrü’l-muvakkarât Hatîce Hanım meclis-i şer‘-i hatîr-i lâzımü’t-tevkīrde zikri âtî vakfına li ecli’t-tescîl mütevellî nasb eylediği Keşfî Mustafa Efendi huzûrunda ikrâr-ı tâm ve takrîr-i kelâm edip silk-i mülkümde münselik olup mahalle-i merkūmede vâki‘ bir cânibinden merhûm Muslu Efendi vakfına ve bir cânibinden mahalle-i merkūme imâmına meşrûta vakıf menzile ve bir cânibinden Medîne-i Münevvere vakfından Usta Faruk tasarrufunda olan vakıf menzile ve bir cânibinden tarîk-i âma müntehî, dâhiliyyesi iki bâb fevkānî odayı ve iki matbahı ve bir çardak ve bir su kuyusunu ve kenîfi ve cüneyneyi ve hâriciyyesi, iki bâb fevkānî odayı ve bir bâb tahtânî odayı ve bir musluk ve bir bahçeyi ve kenîfi müştemil menzilimi, hasbeten lillâhi’l-aliyyi’l-azîm ve taleben li merzâti’r-Rabbi’r-rahîm vakf-ı mü’ebbed ve haps-i muhalled edip şöyle şart eyledim ki hayâtda olduğumca menzili mezbûrda kendim sâkine olup tevliyyet ve tasarrufu kendi yedimde ola vefâtımdan sonra sadriyye kızım Fâtıma Hanım sâkine ola, dilerse menzili mezbûru îcâr edip gallesine mutasarrıfı ola ba‘de vefâtihâ evlâdı ve evlâd-ı evlâdı ve evlâd-ı evlâd-ı evlâdı ve evlâd-ı evlâd-ı evlâd-ı evlâd-ı evlâdı batnen ba‘de batnin sâkinler olup her biri nevbetinde menzili mezbûra hasbî mütevellî ola ve ba‘de’l-inkırâz ulemâdan bir recül-i sâlih sâkin olup külle yevm rûhum için üç sûre-i İhlâs ile bir sûre-i Fâtiha okuyup sevâbını rûhuma ihdâ eyleye. Nevbet ulemâya geldikde menzili mezbûra Mustafa Çavuş mütevellî ola ve menzili mezbûrda sâkin olanlar nevbetlerinde menzili mezbûrun cüz’î ve küllî meremmetini kendi mallarından eyleyeler ba‘de inkırâzi’l-kül re’y-i hâkimü’ş-şer‘ ile ahâlî-i mahalle-i merkūmeden biri hasbî mütevellî ola ve mürûr-ı eyyâm ile şurût-ı mezkûreye ri‘âyet müte‘azzire olursa, gallesi mutlakā fukarâ-yı müslimîne sarf oluna ve şurût-ı mezkûrenin tebdîl ve tağyîri merreten ba‘de uhrâ kendi yedimde ola deyû fâriğan ani’ş-şevâgil menzili mezbûru mütevellî-i mezbûr Keşfî Mustafa Efendi’ye teslîm ol dahi bi’t-tevliyye vakfiyet üzre tesellüm eyledi deyip mütevellî-i mezbûr dahi tasdîk eyledikden sonra vâkıfe-i müşârün-ileyhâ Hatîce Hanım semt-i vifâkdan taraf-ı şikāka âzime olup vakf-ı akār eğerçi imâm-ı muhtâr İmâm-ı A‘zam Ebû Hanîfe hazretleri katında sahîh ve câizdir, lâkin mezheb-i şerîflerinde sıhhat [ve] lüzûmu müstelzim olmamağla lâzım olmayıp husûsan İmâm hazretleri re’y-i şerîfleri üzre vâkıf menâfi‘-i vakfı kendi nefsine şart etmekle vakf-ı mezbûr ve ana mebnî olan şurût u kuyûd bâtıl olup vech-i muharrer üzre vakf-ı mezbûrdan rücû‘ meşrû‘ olmağın rücû‘ eyledim, mütevellî-i merkūma menzili mezbûru bana teslîme tenbîh olunmak matlûbumdur dedikde mütevellî-i mezbûr cevâb-ı bâ savâba mütesaddî olup fi’l-hakīka hâl minvâl-i muharrer üzredir, lâkin İmâm Ebû Yusuf hazretleri mezheb-i şerîfleri üzre şurût-ı mezkûre sahîha olup ve vâkıf mücerred vakaftü demekle vakıf sahîh ve sıhhat lüzûmu müstelzim olmağla vakf-ı mezbûrun sıhhat ve lüzûmuna hüküm taleb ederim deyû hâkim-i muvakki‘-i sadr-ı kitâb tûbâ-lehû ve hüsnü me’âb hazretleri huzûrunda müterâfi‘ân ve fasl u hasma tâlibân olduklarında, hâkim-i müşârün-ileyh hazretleri tarafeynin kelâmına nazar ve mennâ‘un li’l-hayr olmakdan hazer edip taraf-ı vakfı evlâ görüp alâ kavli men yerâhü mine’l-eimmeti’l-müctehidîn vakf-ı mezbûrun sıhhat ve lüzûmuna hükm etmekle vakf-ı mezbûr sahîh ve lâzım oldu. Fe-men beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm, cerâ zâlike ve hurrire fi’l-yevmi’s-sâdis min Muharremi’l-harâm li sene 1074.

Şuhûdü’l-hâl: Fahrü’l-akrân Abdullah Çelebi b. Mehmed Efendi kâtib-i muhâsebe-i Harameyni şerîfeyn, Hüseyin Efendi el-Brusî kâtibü’l-vesîka, Şükrullah Bey b. Mustafa el-Muhzır.

(İSTANBUL12 - cilt: 16, sayfa: 450 - Hüküm no: 546 - Orijinal metin no: [49b-4])﻿

﻿

﻿

547. Hüküm

Sâkine bt. Şaban’ın satın aldığı Rus cariyesinin verem hastası olduğu anlaşıldığından iadesi

Redd-i câriye bi’l-ayb Mahmiye-i İstanbul’da Demirhan Çeşmesi kurbunda sâkine [Ayşe] bt. Şaban nâm hâtun meclis-i şer‘de Esirci İbrahim b. Himmet nâm kimesne mahzarında üzerine da‘vâ edip târih-i kitâb gününden yirmi gün mukaddem işbu orta boylu Rusiyyetü’l-asl câriyeyi cemî‘ uyûb-ı zâhire ve bâtıneden sâlime olmak üzre altmış beş esedî guruşa mezbûr İbrahim’den iştirâ ve kabz ve def‘-i semen-i mezbûr eylediğimden sonra câriye-i merkūmenin ınde’t-tüccâr noksan-ı semen îcâb eder güzelce verem dedikleri sil marazına mübtelât olduğu ayb-ı kadîmine muttali‘ olmağla câriye-i merkūmeyi mezbûr İbrahim’e red ve semen-i mezbûru mezbûr İbrahim’den istirdâd ederim, suâl olunsun dedikde gıbbe’s-suâl mezbûr İbrahim yirmi gün mukaddem semen-i mezbûr ile câriye-i merkūmeyi uyûb-ı mezkûreden sâlime olmak üzre müdde‘iyye-i mezbûreye bey‘ ve kabz-ı semen eylediğini ikrâr, lâkin câriye-i merkūme bey‘ vaktinde ınde’t-tüccâr noksan-ı semen îcâb eder maraz-ı mezbûr ile mu‘ayyebe olduğu ma‘lûmum değildir deyû inkâr eyledikde teveccüh-i husûmet için bu makūle emrâzı teşhîse taraf-ı saltanatdan ta‘yîn olunan Hâssa etıbbâdan Mustafa Efendi b. Mehmed ve Ahmed Efendi b. Mehmed’e câriye-i merkūme irsâl ve irâet olundukda ba‘de’n-nazar mezbûrân maraz-ı mezbûr ınde’t-tüccâr noksan-ı semen îcâb eder emrâzdan olup câriye-i merkūme maraz-ı mezbûr ile mu‘ayyebe olduğunu meclis-i şer‘a gelip haber verdiklerinden sonra gıbbe’l-istintâk mezbûr Esirci İbrahim cevâbında. kendi yanında iken câriye-i merkūme maraz-ı mezbûrun güzelce verem marazı ayb-ı kadîmî olduğunu inkâr eyledikde müdde‘iyye-i mezbûreden müdde‘âsı için beyyine taleb olundukda udûl-i müslimînden Mustafa Efendi b. Mehmed ve Ahmed Efendi b. Mehmed li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ câriye-i merkūmeden olan sil marazı bir seneden ekalde [50a] hâdis olmuş maraz değildir kadîmdir, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın ba‘de’t-tahlîfi’ş-şer‘î câriyeyi kabz ve semen-i mezbûr altmış beş esedî guruşu müdde‘iyye-i merkūme Ayşe Hâtun’a redd ü teslîme mezbûr İbrahim’e tenbîh olunup mâ hüve’l-vâki‘ bi’t-taleb ketb olundu. Fi’l-yevmi’l-sâdis mine’l-Muharremi’l-harâm li sene 1074.

Şuhûdü’l-hâl: Ahmed Çelebi b. Mahmud kethüdâ-yı muhzırân, Mehmed Çelebi b. Abdullah, Şükrullah Bey b. Mustafa el-Muhzır, Abdi Çelebi el-Muhzır, Mehmed b. Ramazan, Abdülkerim b. Halil.

(İSTANBUL12 - cilt: 16, sayfa: 451 - Hüküm no: 547 - Orijinal metin no: [49b-5])﻿

﻿

﻿

548. Hüküm

Yarmini bt. Kosta’nın kocası Kiryaki v. Nikola’dan muhâlaa yoluyla boşandığı

Hul‘ Mahmiye-i İstanbul’da Ayakapısı hâricinde sâkine Yarmini bt. Kosta nâm nasrâniyye meclis-i şer‘-i hatîr-i lâzımü’t-tevkīrde zevci işbu bâ‘isü’s-sifr Kiryaki v. Nikola muvâcehesinde ikrâr ve takrîr-i kelâm edip zevcim mezbûrun beynimizde ma‘lûm mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre ve mezbûrun firâşından hâsıla benden mütevellîde sadriyye sagīre kızım Ezmerağda’yı dokuz seneye dek kendi malımdan infâk ve iksâ eylemek üzre mezbûr ile muhâla‘a-i sahîha-i şer‘iyye ile muhâla‘a eylediğimde ol dahi hul‘-ı mezbûru kabûl eyledikden sonra zevciyyete ve gayra müte‘allika cemî‘ de‘âvîden her birimiz âharın zimmetini ibrâ eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâmin min Muharremi’l-harâm li sene 1074.

Şuhûdü’l-hâl: Abdi Çelebi b. Hüseyin, Mehmed Çelebi b. Abdülmennân, İsmail Çelebi b. Mehmed, Baba Resûl b. Rıdvan, Veli b. Mahmud, Todori v. ( ), Simidçi v. Manol, İstematya v. ( ).

(İSTANBUL12 - cilt: 16, sayfa: 452 - Hüküm no: 548 - Orijinal metin no: [50a-1])﻿

﻿

﻿

549. Hüküm

Hıristo v. İsravi’nin Yani v. Dimo aleyhine açtığı alacak davasında iddiasını ispat edemediği

Yemîn Mahmiye-i İstanbul’da Sultan Selim çarşısı kurbunda yoğurtçu tâifesinden Hıristo v. İsravi nâm zimmî mahfil-i kazâda, işbu bâ‘isü’s-sifr Yani v. Dimo nâm zimmî muvâcehesinde üzerine da‘vâ edip şerîki olmağın gāib ani’l-meclis Dimo v. Panayot nâm zimmî zimmetinde dahi cihet-i karz-ı şer‘îden dokuz bin akçe hakkım olup meblağ-ı mezbûra mezbûr Hıristo kefîl olmuşdu hâlâ meblağ-ı mezbûr dokuz bin akçeyi kefîl-i merkūmdan taleb ederim suâl olunsun dedikde gıbbe’s-suâl ve akībe’l-inkâr, müdde‘î-i mezbûrdan müdde‘âsını mübeyyene beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ mezbûr Dimo zimmetinde olan meblağ-ı mezbûr dokuz bin akçeye kefîl olmadığına merkūm Yani’ye yemîn teklîf olundukda ol dahi [alâ] vefki’l-mes’ûl yemîn billâhi’llezî enzele’l-İncîle alâ İsâ -aleyhi’s-selâm-etmeğin mûcebince müdde‘î-i merkūm bî-vech mu‘ârazadan men‘ olunup mâ vaka‘a bi’t-taleb ketb olundu. Fî gurreti Muharremi’l-harâm li sene erba‘a ve seb‘în ve elf.

Şuhûdü’l-hâl: Şükür Beşe b. Mustafa, Abdi Çelebi b. Hüseyin, Mehmed b. Ramazan, Baba Resûl b. Rıdvan, Hızır b. Abdünnebî ve gayruhüm mine’l-huzzâr.

(İSTANBUL12 - cilt: 16, sayfa: 453 - Hüküm no: 549 - Orijinal metin no: [50a-2])﻿

﻿

﻿

550. Hüküm

<

(İSTANBUL12 - cilt: 16, sayfa: 453 - Hüküm no: 550 - Orijinal metin no: [50a-3])﻿

﻿

﻿

551. Hüküm

Ahmed Bey b. Abdullah’ın Şeyh Muhyiddin Kocavî mahallesindeki yarım menzil hissesini Hacı Mehmed b. Mehmed’e sattığı

Mülknâme Mahmiye-i İstanbul’da Şeyh Muhyiddin Kocavî mahallesi sâkinlerinden Ahmed Bey b. Abdullah meclis-i şer‘-i hatîrde râfi‘ü’l-kitâb el-Hâc Mehmed b. Mehmed muvâcehesinde ikrâr ve i‘tirâf edip mahalle-i mezbûrede vâki‘ bir tarafı yine mezbûr el-Hâc Mehmed mülkü ve bir tarafı Hüseyin Bölükbaşı mülkü ve bir tarafı Hüseyin Ağa vakfından olan bostan ve bir tarafı tarîk-i âm ile mahdûd olup fevkānî bir bâb oda ve sofayı ve altında matbah ve odunluğu ve zât-ı eşcâr-ı müsmire cüneyneyi ve kenîfi müştemil cemî‘ menzilin nısf-ı şâyi‘i benim ve nısf-ı âharı zevcem Canfedâ nâm hâtunun mülkümüz olup mezbûre Canfedâ Hâtun nısf hissesini mukaddemâ mezbûr Hacı Mehmed’e bey‘ ü temlîk etmiş idi hâlâ ben dahi menzili mezbûrda olan nısf hissemi mezbûr Hacı Mehmed’e yirmi beş bin akçeye bey‘-i kat‘î ile bey‘ ü teslîm eyleyip ol dahi iştirâ ve tesellüm ve kabûl eyledikden sonra meblağ-ı mezbûr yirmi beş bin akçeyi tamâmen mezbûr Hacı Mehmed yedinden alıp kabz eyledim ba‘de’l-yevm menzili mezbûrda olan nısf hissem mezbûr Hacı Mehmed’in mülk-i müşterâsıdır, keyfe mâ yeşâ’ ve yahtâr mutasarrıf olsun dedikde mukırr-ı mezbûrun ikrâr-ı meşrûhunu el-mukarru lehü’l-merkūm Hacı Mehmed vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâdis min Muharremi’l-harâm li sene erba‘a ve seb‘în ve elf.

Şuhûdü’l-hâl: Hüseyin Çelebi b. Ali el-Müezzin, Hasan Efendi mu‘allim-i sıbyân, Hüseyin Bölükbaşı b. Mahmud, Hasan Bölükbaşı b. Abdullah, Mehmed Efendi b. Maden, Bayram b. İbrahim, Şükrullah b. Mustafa, Veli Beşe b. Mahmud.

(İSTANBUL12 - cilt: 16, sayfa: 454 - Hüküm no: 551 - Orijinal metin no: [50a-4])﻿

﻿

﻿

552. Hüküm

Adilehan bt. Mehmed Beşe’nin oturduğu vakıf menzile Sünbüle bt. Dimitri’nin haksız yere müdahale ettiği

Men‘ Mahmiye-i İstanbul hısnı hâricinde Karabaş mahallesi sâkinelerinden bundan akdem fevt olan Mehmed Beşe b. Abdullah’ın sulbiye sagīre kızı Adilehan’ın vâlidesi ve kıbel-i şer‘den mansûbe vasîsi olan Ayşe bt. Ahmed meclis-i şer‘de zikri âtî vakfın mütevellîsi huzûrunda Sünbüle bt. Dimitri nâm nasrâniyye muvâcehesinde bi’l-vesâye üzerine da‘vâ ve takrîr-i kelâm edip mahalle-i mezbûrede vâki‘ iki tarafdan Hasan Paşa menzili ve bir tarafdan sâhil-i bahr ve bir tarafdan tarîk-i âm ile mahdûd vakıf menzilin nısf-ı şâyi‘i icâreteyni ma‘lûmeteyn ile mezbûr Mehmed Beşe’nin tasarrufunda olup ba‘de vefâtihî bi hasebi’l-âde kızı sagīre-i mezbûre Adilehan’a intikāl etmişken, hâlâ mezbûre Sünbüle nısf-ı menzili mezbûreye vaz‘-ı yed edip tasarruf eder, suâl olunsun dedikde gıbbe’s-suâl mezbûre Sünbüle cevâbında müteveffâ-yı merkūm hâl-i sıhhatinde nısf-ı menzili mezbûru izn-i mütevellî ile bana ferâğ ve tefvîz eyledi deyû def‘ edicek ba‘de’l-istintâk ve’l-inkâr mezbûre Sünbüle’den def‘-i mezkûrunu mübeyyine beyyine taleb olundukda udûl-i müslimînden Şaban Efendi b. Abdullah ve Osman b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ merkūm Mehmed Beşe nısf-ı menzili mezbûru bizim huzûrumuzda mezbûre Sünbüle’ye ferâğ ve tefvîz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eyledikde gıbbe ri‘âyeti şerâiti’l-kabûl şehâdetleri makbûle olmağın mûcebince vasiyy-i mezbûra mu‘ârazadan men‘ bir[le] mâ vaka‘a bi’t-taleb ketb olundu. Fi’l-yevmi’s-sâmin min Muharremi’l-harâm li sene erba‘a ve seb‘în ve elf.

Şuhûdü’l-hâl: Süleyman Çelebi b. Abdullah, Mustafa b. Mehmed, Mehmed b. Sefer, el-Hâc Ahmed Kethüdâ, Şükür Beşe b. Mustafa, Abdi Çelebi b. Hüseyin, Mehmed b. Abdullah, Baba Resûl b. Rıdvan.

(İSTANBUL12 - cilt: 16, sayfa: 454 - Hüküm no: 552 - Orijinal metin no: [50a-5])﻿

﻿

﻿

553. Hüküm

Ali b. Hacı Münevver’in vârislerinden kardeşi Ramazan’ın miras hususunda Şaban b. Ali ile sulh olduğu

Sulh Mahmiye-i İstanbul’da Şadırvan Ahırı’nda sâkin iken bundan akdem vefât eden Ali b. Hacı Münevver’in verâseti, li ebeveyn karındaşı Ramazan’a ve li üm karındaşı Veli’ye ve li üm kız karındaşı Âfiye veledey Cafer’e münhasıra olduğu şer‘an zâhir ve müte‘ayyin oldukdan sonra mezbûr Ramazan kendi tarafından asâleten mezbûrân taraflarından husûs-ı âti’l-beyâna sâbitü’l-vekâle vekîl olmağla vekâleten meclis-i şer‘-i hatîr-i lâzımü’t-tevkīrde müteveffâ-yı mezbûrun metrûkâtına vâzı‘u’l-yed olan işbu bâ‘isü’l-kitâb Şaban b. Ali mahzarında ikrâr ve takrîr-i kelâm edip müteveffâ-yı mezbûrun terekesinden olup mezbûrun yedinde mazbûta olan iki bin nakid akçe ve bir sîm hançer ve bir sîm bıçak ve bir çuka-i göğe

(İSTANBUL12 - cilt: 16, sayfa: 455 - Hüküm no: 553 - Orijinal metin no: [50a-6])﻿

﻿

﻿

554. Hüküm

Sâliha bt. İbrahim’in kocası İsmail b. Nida’dan muhâlaa yoluyla boşandığı

Hul‘ Mahmiye-i İstanbul’da Sultan Selim Hân câmi‘-i şerîfi kurbunda vâki‘ Çukurbostan mahallesi sâkinelerinden Sâliha bt. İbrahim nâm hâtun tarafından hul‘-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân Mehmed b. Halid ve Bayram b. Mehmed şehâdetleri ile şer‘an vekâleti sâbite olan babası mezbûr İbrahim meclis-i şer‘de müvekkile-i mezbûrenin zevci işbu bâ‘isü’l-kitâb İsmail b. Nida mahzarında ikrâr ve takrîr-i kelâm edip müvekkilem mezbûrenin zevci merkūm İsmail zimmetinde mütekarrir ve ma‘kūdun-aleyh olan altı yüz akçe mehr-i müecceli ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olmak üzre muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika da‘vâdan her biri âharın zimmetini ibrâ-i âm ile ibrâ ve iskāt eylediler dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâbi‘ min Muharremi’l-harâm li sene 1074.

Şuhûdü’l-hâl: Ali Efendi el-İmâm, Mehmed b. Ali el-Müezzin, Şaban b. Şaban, Ebûbekir b. Mehmed, Abdurrahman Efendi b. ( ).

(İSTANBUL12 - cilt: 16, sayfa: 456 - Hüküm no: 554 - Orijinal metin no: [50b-1])﻿

﻿

﻿

555. Hüküm

Ümmühânî bt. Mehmed’in kocası Mustafa Çelebi b. Mehmed’den muhâlaa yoluyla boşandığı

Hul‘ Mahmiye-i İstanbul’da Molla Hüsrev mahallesi sâkinelerinden Ümmühânî bt. Mehmed nâm hâtun meclis-i şer‘de işbu bâ‘isü’l-kitâb zevci Mustafa Çelebi b. Mehmed mahzarında ikrâr ve takrîr-i kelâm edip mezbûr Mustafa Çelebi zimmetinde mütekarrir ve ma‘kūdun-aleyh olan dört bin beş yüz akçe mehr-i müeccelim ve nafaka-i iddet-i ma‘lûmem üzerlerine me’ûnet-i süknâm dahi kendi üzerime olmak üzre ve silk-i mülkümde münselik olan eşyâmdan bin nakid akçe ile bir sandal kaftan ve bir takye ve üç gömlek ve üç top ve üç uçkur ve beş makramamı bedel-i hul‘ olmak üzre mezbûra teslîm edip ol dahi tesellüm ve kabûl eyledikden sonra mezbûr Mustafa Çelebi ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika âmme-i de‘âvîden her birimiz âharın zimmetini ibrâ eyledik dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâmin min Muharremi’l-harâm li sene 1074.

Şuhûdü’l-hâl: Receb Çavuş b. Mustafa el-Mübâşir, Abdurrahman Çelebi b. Ahmed, Hasan Çelebi b. Halil, Bayram Çelebi b. Pîrî, Osman Beşe b. Mustafa, Mustafa Beşe b. Mehmed, Hüseyin Halîfe b. İsmail, Süleyman Çelebi b. Abdullah, Seyyid Sadi Çelebi b. Seyyid Nurullah.

(İSTANBUL12 - cilt: 16, sayfa: 456 - Hüküm no: 555 - Orijinal metin no: [50b-2])﻿

﻿

﻿

556. Hüküm

Râbia bt. Mahmud’un kocası Hızır b. Bayram’dan muhâlaa yoluyla boşandığı

Hul‘ Mahmiye-i İstanbul’da Kâtib Muslihiddin mahallesinde sâkine Râbia bt. Mahmud nâm hâtun meclis-i şer‘-i hatîr-i lâzımü’t-tevkīrde zevci bâ‘isü’l-kitâb Hızır b. Bayram mahzarında tav‘an ikrâr ve takrîr-i kelâm edip mezbûr Hızır beni tezevvüc eyledikde bana dâhil olmayıp ve halvet-i sahîha dahi bulunmamağla, nısf-ı mehr-i müeccelim üzerine mezbûr Hızır ile muhâla‘a-i sahîha eylediğimde mezbûr dahi hul‘-ı mezbûru kabûl eylediğinden sonra zevciyyete müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ min Zilka‘de li sene selâse ve seb‘în ve elf.

Şuhûdü’l-hâl: Osman Çelebi b. Abdullah, mukayyid Ömer Efendi, Sucuzâde Mehmed Efendi, Abdi Çelebi el-Muhzır, Şükür Bey el-Muhzır, Veli b. Mahmud.

(İSTANBUL12 - cilt: 16, sayfa: 457 - Hüküm no: 556 - Orijinal metin no: [50b-3])﻿

﻿

﻿

557. Hüküm

Ölen Mahruhsar bt. Abdullah’ın azatlı kölelerinden Hâcce Ayşe’nin mirasdan hakkını vermedikleri iddiasıyla diğer azatlı köleler aleyhine açtığı davada iddiasını ispat edemediği

Men‘ Mahmiye-i İstanbul’da Kumkapı kurbunda Cerrâhbaşı mahallesinde sâkine Hâce Ayşe bt. Abdullah dîvân-ı kāimmakām-ı sadr-ı a‘zamîde akd olunan meclis-i şer‘de bundan akdem mahalle-i mezbûrede vefât eden Mâhruhsar bt. Abdullah’ın atîkaları Şahbaz bt. Abdülmennân ve Timurhan ve Siyavuş ve Bihruz ve Kâmile ve Yasemin ve Gülziba muvâcehelerinde takrîr-i da‘vâ edip müteveffât-ı mezbûre Mâhruhsar hâl-i sıhhatinde sâbıkan mahalle-i mezbûrede vâki‘ lede’l-ahâlî ma‘lûmü’l-hudûd muhterik menzil arsasıyla üç bâb müte’ehhilîn odaları arsasın vakıf edip galle ve tasarrufâtını atîkātına şart ve ta‘yîn eyleyip ben dahi mezbûre Mâhruhsar’ın atîkātından iken ve yedimde işbu vakfiye-i ma‘mûlün-bihâda bana dahi şart mastûr ve müsarrah iken mezbûrât beni müdâhale ettirmeyip ma‘an tasarrufuma mâni‘alardır ba‘de’s-suâl yedimde olan vakfiyeye nazar olunsun dedikde mezbûrân Şahbaz ve Timurhan ve Siyavuş ve Bihruz ve Kâmile ve Yasemin ve Gülziba’dan suâl olundukda zikr olunan arsaların galle ve tasarrufunu seyyidemiz merkūme Mâhruhsar ancak bize şart ve ta‘yîn etmişdir, vakfiye-i mezbûrede müdde‘iyye-i mezbûre Ayşe’ye şart yoktur deyû cevâb verdiklerinden sonra vakfiye-i mezbûreye nazar olundukda fi’l-vâki‘ vakfiye-i mezbûre Ayşe’nin ismi mastûr olmayıp ancak mezbûrâta meşrûta olup mezbûre Ayşe’ye dahi şart zâhir olmadığı zâhir olup ve zikr olunan arsaların galle ve tasarrufun vâkıfe-i mezbûre Mâhruhsar merkūme Ayşe’ye dahi şart eylemediğine müdde‘iyye-i mezbûrenin beyyinesi olmamağla, ol vechile da‘vâda mezbûre Ayşe men‘ birle mâ vaka‘a bi’t-taleb ketb olundu. Fi’l-yevmi’r-râbi‘ min Muharremi’l-harâm li sene erba‘a ve seb‘în ve elf.

Şuhûdü’l-hâl: Mehmed Ağa sermuhzırân, Abdünnebî Ağa kethüdâ, Ali Beşe Çukadar, Mustafa Beşe b. Rıdvan, Muslu Çelebi Bölükbaşı, el-Hâc Ahmed Kethüdâ b. Mahmud.

(İSTANBUL12 - cilt: 16, sayfa: 457 - Hüküm no: 557 - Orijinal metin no: [50b-4])﻿

﻿

﻿

558. Hüküm

Hacı Mehmed b. Abdi’nin Gürcü kölesi Hüseyin’i azat ettiği

Itk Mahmiye-i İstanbul’da Hacı Hüseyin mahallesi ahâlîsinden Hacı Mehmed b. Abdi meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip orta boylu açık kaşlı kara gözlü Gürciyyü’l-asl râfi‘ü’l-kitâb Hüseyin b. Abdullah nâm abd-i memlûkü hasbeten lillâhi’l-aliyyi’l-azîm ve taleben li merzâti’r-Rabbi’r-rahîm malımdan âzâd ve mülkümden ihrâc ve silk-i ahrâr-ı asliyyîne ilhâk ve idrâc eyledim min ba‘d mevsûf-ı mezkûr sâir ahrâr-ı asliyyîn gibi hür olup üzerinde velâdan gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâmin min Muharremi’l-harâm li sene erba‘a ve seb‘în ve elf.

Şuhûdü’l-hâl: Abdullah Çelebi b. İbrahim, Pîr Mehmed Bey b. Yusuf, el-Hâc İbrahim, Mehmed Çelebi b. Ramazan, el-Hâc Receb Çelebi, Mehmed Çelebi b. el-Hâc Yusuf, Mehmed b. Bâli Beşe, Sâlih Çelebi b. Pîr Mehmed, Şükür Bey el-Muhzır.

(İSTANBUL12 - cilt: 16, sayfa: 458 - Hüküm no: 558 - Orijinal metin no: [50b-5])﻿

﻿

﻿

559. Hüküm

Panye bt. Kaplan’ın Gürcü cariyesi Fatini bt. Simon’u azat ettiği

Itk Mahmiye-i İstanbul’da Mirahor mahallesinde sâkine Panye bt. Kaplan nâm nasrâniyye meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip işbu orta boylu açık kaşlı kara gözlü Gürciyyetü’l-asl hâfızatü’l-kitâb Fatini bt. Simon nâm nasrâniyye memlûke câriyemi malımdan âzâd ve mülkümden ihrâc ve silk-i harâir-i asliyyâta ilhâk ve idrâc eyledim min ba‘d câriye-i mevsûfe-i mezkûre sâir harâir-i asliyyât gibi hürre olup üzerinde velâdan gayrı hakkım yoktur dedikde mâ hüve’l-vâki‘ bi’t-taleb ketb olundu. Fi’l-yevmi’s-sânî mine’l-Muharrem li sene 1074.

Şuhûdü’l-hâl: Şükrullah Bey el-Muhzır, Baba Resûl el-Muhzır, Hüseyin Çelebi b. Ebûbekir el-Muhzır, Mehmed b. Abdullah, Arslan v. Kaplan.

(İSTANBUL12 - cilt: 16, sayfa: 459 - Hüküm no: 559 - Orijinal metin no: [50b-6])﻿

﻿

﻿

560. Hüküm

Zağra-i Atik Kadısı Mehmed b. Veli’nin Turnacı Yeniçeri Ocağı vakfından bey‘ bi’l-istiğlâl yoluyla ödünç aldığı

İstiğlâl Mahmiye-i İstanbul’da Harâccı Muhyiddin mahallesinde sâkin olup muvakkaten Zağra-i Atîk kadısı olan Mehmed Efendi b. Veli Efendi meclis-i şer‘-i hatîrde Dergâh-ı âlî yeniçerilerine mahsûs olan odalardan turnacılar odasının nukūd-ı mevkūfesine mütevellî olan bâ‘isü’l-kitâb Osman Çelebi nâm râcil mahzarında tav‘an ikrâr ve i‘tirâf edip mahalle-i mezbûrede vâki‘ olup zikri âtî [51a] akdin sudûruna değin silk-i mülkümde münselik bir tarafdan müteveffâ Hüseyin Çavuş veresesi mülklerine ve bir tarafdan Kîsedâr Ali Efendi mülküne ve bir tarafdan İbrahim Beşe mülküne ve bir tarafdan tarîk-i âma müntehî olup dâhiliyye ve hâriciyye büyût-ı müte‘addideyi müştemil mülk menzilimi, mütevellî-i merkūm Osman Çelebi’ye beş yüz kırk bir kıt‘a esedî guruşa bi tarîki’l-istiğlâl bey‘ ve teslîm edip ol dahi mâl-ı vakf-ı mezbûr ile vech-i muharrer üzre bi’t-tevliyye iştirâ ve kabûl ve def‘-i semen ettikden sonra ba‘de’t-tahliyye ve’t-tekābuz menzili mezbûru merkūm Osman Çelebi bin yetmiş üç senesi Zilhiccesi’nin yirminci gününden bir sene tamâmına değin bana seksen iki buçuk kıt‘a esedî guruşa îcâr ve teslîm edip ben dahi istîcâr ve kabûl ve tesellüm eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sânî min Muharremi’l-harâm li sene 1074.

Şuhûdü’l-hâl: El-Hâc Mehmed Çelebi b. el-Hâc Mustafa, Bayram Beşe er-Râcil, Üsküdarî Mehmed Çelebi er-Râcil, Ahmed Çelebi b. Ebûbekir Çelebi.

(İSTANBUL12 - cilt: 16, sayfa: 459 - Hüküm no: 560 - Orijinal metin no: [50b-7])﻿

﻿

﻿

561. Hüküm

Benefşe bt. Abdullah’ın kocası Yusuf b. Abdullah’tan muhâlaa yoluyla boşandığı

Hul‘ Mahmiye-i İstanbul’da Gül Câmi‘i mahallesi sâkinelerinden Benefşe bt. Abdullah meclis-i şer‘de zevci Yusuf b. Abdullah mahzarında ikrâr ve takrîr-i kelâm edip zevcim mezbûr Yusuf zimmetinde mütekarrir ve ma‘kūdun-aleyh olan altı yüz akçe mehr-i müeccelim ve nafaka-i iddet-i ma‘lûmem ve me’ûnet-i süknâm dahi kendi malımdan olmak üzerlerine mezbûr Yusuf ile muhâla‘a-i sahîha-i şer‘iyye ile muhâla‘a eylediğimde ol dahi hul‘-ı mezbûru kabûl eyledikden sonra zevciyyete ve gayra müte‘allika cemî‘ de‘âvîden her birimiz âharın zimmetini ibrâ-ı âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’t-tâsi‘ min Muharremi’l-harâm li sene 1074.

Şuhûdü’l-hâl: Mehmed b. Ali, el-Hâc Rıdvan b. Abdullah, Hüseyin b. Veli, Ali b. Bekir, Şükür Beşe b. Mustafa, Abdi Çelebi b. Hüseyin, Mehmed b. Ramazan.

(İSTANBUL12 - cilt: 16, sayfa: 460 - Hüküm no: 561 - Orijinal metin no: [51a-1])﻿

﻿

﻿

562. Hüküm

Hacı Yusuf’un vârislerinden kızı Kerime’nin miras hususunda amcası Hacı Mehmed b. Abdi ile sulh olduğu

Sulh Mahmiye-i İstanbul’da Sancakdar mahallesinde sâkin iken vefât eden el-Hâc Yusuf’un verâseti zevce-i metrûkesi Sâliha Hâtun’a ve sulbî kebîr oğlu Mehmed Çelebi’ye ve sulbî sagīr oğulları Mustafa ve Yusuf’a ve sulbiye sagīre kızı İlmiye ile kebîre kızı Fâtıma nâm hâtuna münhasıra olup mezbûre Kerime Hâtun meclis-i şer‘de sıgār-ı merkūmunun sâbıkan vasiyy-i mansûbu olan ammileri hâfızü’l-kitâb el-Hâc Mehmed b. Abdi mahzarında tav‘an ikrâr ve takrîr-i kelâm edip karındaşlarım sıgār-ı merkūmun müte‘âkiben fevt olduklarında mezbûr vasî yedinde mevcûd olan terekelerinden irsen bana intikāl eden hisse-i mu‘ayyenemi alıp kabz eylediğimden sonra ma‘lûmü’l-mikdâr tereke ketm ve ihfâ eyledin, ol terekeden hissemi ve babam müteveffâ-yı mezbûrun taht-ı icâresinde olup muhterik olan dükkânı masrûfunu tasarruf ile istîfâ etmek üzre mâliki izni [ve] malı ile müceddeden binâ ve masrûfunu istîfâ etmeden fevt oldukda istîfâ eylemediği ma‘lûmü’l-mikdâr akçeyi malından aldın, ondan dahi hissemi ver deyû mezbûrdan da‘vâ eylediğimde mezbûr el-Hâc Mehmed inkâr edip ben dahi isbât edememekle da‘vâ-yı merkūmeden an inkâr mezbûr el-Hâc Mehmed ile beş bin akçe üzerine sulh olup ben dahi sulh-ı mezbûru kabûl ve bedel-i sulh olan beş bin akçeyi mezbûr el-Hâc [Mehmed] yedinden alıp kabz edip da‘vâ-yı merkūmeden mezbûr el-Hâc Mehmed’in zimmetini ibrâ ve iskāt eyledim dediklerinde, gıbbe’t-tasdîk mâ vaka‘a [bi’t-taleb] ketb olundu. Fi’l-yevmi’s-sâmin min Muharremi’l-harâm li sene erba‘a ve seb‘în ve elf.

Şuhûdü’l-hâl: Mehmed b. Bâli Beşe, Abdullah Çelebi b. İbrahim, Pîr Mehmed Bey b. Yusuf, el-Hâc İbrahim, Mahmud Çelebi b. Ramazan, el-Hâc Receb, Mehmed Çelebi b. el-Hâc Yusuf, Ali Çelebi b. Bâli Beşe.

(İSTANBUL12 - cilt: 16, sayfa: 460 - Hüküm no: 562 - Orijinal metin no: [51a-2])﻿

﻿

﻿

563. Hüküm

Hacı Ömer b. İbrahim’in Gürcü kölesi Hüseyin’i azat ettiği

Itk Mahmiye-i İstanbul’da Timurhan mahallesi ahâlîsinden el-Hâc Ömer b. İbrahim tarafından zikri âtî husûsa vekîl olup Rıdvan b. Abdullah ve Mustafa b. Yahya şehâdetleri birle vekâleti sâbite olan oğlu Osman Çelebi meclis-i şer‘-i şerîfde mezbûr el-Hâc Ömer’e rıkka mu‘terif olan uzun boylu kara gözlü kara kaşlı Gürciyyü’l-asl bâ‘isü’l-kitâb Hüseyin b. Abdullah muvâcehesinde bi’l-vekâle ikrâr ve takrîr-i kelâm edip müvekkilim ve babam mezbûr el-Hâc Ömer işbu abd-i memlûkü mezbûr Hüseyin’i hasbeten lillâhi’l-hallâk ve taleben li merzâti [Rabbihi’r-rezzâk] malından tahrîr ve i‘tâk eyledi ba‘de’l-yevm mezbûr Hüseyin sâir ahrâr-ı asliyyîn gibi hür olsun ve üzerinde hakk-ı velâdan gayrı hak ve alâkası kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-âşir min Muharremi’l-harâm li sene erba‘a ve seb‘în ve elf.

Şuhûdü’l-hâl: Zülfikār b. Abdullah, Ali Çelebi b. Mustafa, Abdi Beşe er-Râcil, Ahmed Reis, Ahmed Çelebi b. ( ) ed-dâ‘î.

(İSTANBUL12 - cilt: 16, sayfa: 461 - Hüküm no: 563 - Orijinal metin no: [51a-3])﻿

﻿

﻿

564. Hüküm

Havva bt. Mustafa’nın Karabaş mahallesindeki menzilini Hatice bt. Kasım’a sattığı

Mülknâme Mahmiye-i İstanbul’da Arpaemini mahallesi sâkinelerinden Havva bt. Mustafa nâm hâtun meclis-i şer‘-i hatîr-i lâzımü’t-tevkīrde işbu bâ‘isetü’l-kitâb Hatîce bt. Kasım mahzarında ikrâr ve takrîr-i kelâm edip silk-i mülkümde münselik olup mahmiye-i mezbûrede Yenibahçe kurbunda Karabaş mahallesinde vâki‘ bir tarafdan Hayri Hâtun mülkü ve bir tarafdan Mehmed Ağa bostanı ve bir tarafdan Hürrem Çavuş mescidi imâmına meşrûta vakıf menzil ve bir tarafdan tarîk-i hâs ile mahdûd iki bâb tahtânî oda ve bir matbah ve bir sofa ve bir kiler ve bir bi’r-i mâ ve bir kenîf ve cüneyneyi müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık nakd-i râyic fi’l-vâki‘ otuz dört bin beş yüz akçeye bey‘-i bâtt-ı sahîh-i şer‘î ile bey‘ ol dahi iştirâ ve kabûl eyledikden sonra semeni olan mezbûr otuz dört bin beş yüz akçeyi mezbûre Hatîce Hâtun yedinden tamâmen ahz u kabz eyledim ba‘de’l-yevm menzili mahdûd-ı mezbûr mezkûre Hatîce Hâtun’un mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’l-mu‘teber mâ vaka‘a bi’l-i ibtigā ketb ü imlâ olundu. Fi’l-yevmi’s-sâbi‘ min Muharremi’l-harâm li sene erba‘a ve seb‘în ve elf.

Şuhûdü’l-hâl: Hasan Efendi b. Mustafa el-İmâm, Mustafa Efendi b. Receb, Abdullah Çelebi b. Ramazan el-Müezzin, Mehmed Ağa b. Sefer, Mehmed Çelebi b. Sâdık, Mustafa Beşe b. Nasûh, Şükrullah Bey b. Mustafa, Ali Çelebi b. Muharrem, Hasan Çelebi b. Ahmed.

(İSTANBUL12 - cilt: 16, sayfa: 461 - Hüküm no: 564 - Orijinal metin no: [51a-4])﻿

﻿

﻿

565. Hüküm

Ayşe bt. Mahmud’un Bayezid mahallesindeki bahçe hissesini Bayram b. Şeyh Receb’e sattığı

Mülknâme Mahmiye-i İstanbul’da Harâccı Muhyiddin mahallesi sâkinelerinden iken fevt olan Hayrünnisâ bt. Mahmud Efendi nâm hâtunun verâseti, zevc-i metrûkü Bayram Efendi b. eş-Şeyh Receb ile li ebeveyn kız karındaşı Ayşe nâm hâtuna münhasıra oldukdan sonra mezbûre Ayşe Hâtun tarafından husûs-ı âti’z-zikri ikrâra vekîl olup zâtını bi’l-ma‘rifeti’ş-şer‘iyye ârifân İmâm Ahmed Efendi b. Ramazan ve Osman Çelebi nâm kimesneler şehâdetleri ile vekâleti sâbite olan fahrü kuzâti’l-İslâm Mehmed Efendi b. Veli meclis-i şer‘-i hatîr-i lâzımü’t-tevkīrde mezbûr Bayram Efendi mahzarında bi’l-vekâle ikrâr ve takrîr-i kelâm edip müteveffât-ı mezbûre Hayrünnisâ’nın terekesinden olup mahmiye-i mezbûrede Topkapısı kurbunda Bayezid Ağa mahallesinde vâki‘ bir cânibi Sâime Sultan mülkü ve bir cânibi Mahmud Bey nâm cündî mülkü ve iki cânibi tarîk-i âm ile mahdûd dört bâb tahtânî ve bir bâb fevkānî odaları ve su kuyusunu ve kenîfi müştemil mülk bahçenin nısf-ı şâyi‘i ile mezbûr Bayram Efendi zimmetinde mütekarrir olan on bin [akçe] mehr-i müeccel-i müsbetinin nısfı olan beş bin akçe müvekkilem mezbûre Ayşe Hâtun’a ve nısf-ı âharı mezbûr Bayram Efendi’ye intikāl eyledikden sonra ol bahçeden kendi hissesini yirmi bin akçeye mezbûr Bayram Efendi’ye bâtten bey‘ ü teslîm ol dahi minvâl-i muharrer üzre iştirâ ve tesellüm eyledikden sonra semen-i mezbûr yirmi bin akçe ile mehr-i mezbûrdan kendi hissesi olan beş bin akçenin dört bin akçesini alıp bin akçesinden mezbûrun zimmetini ibrâ ve iskāt eyledi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-âşir mine’l-Muharrem li sene erba‘a ve seb‘în ve elf.

Şuhûdü’l-hâl: Mehmed Efendi b. Mustafa Efendi, Osman Çelebi b. Mustafa, Hüseyin Çelebi b. Ahmed, Hasan Çelebi tâbi‘-i Mehmed Efendi, Ahmed Çelebi tâbi‘-i Mehmed Efendi, el-Hâc Ahmed Ağa er-Râcil, Ahmed Efendi el-Müezzin, Hüseyin Efendi el-Brusî, Şükür Bey el-Muhzır, Abdi Çelebi el-Muhzır, Baba Resûl el-Muhzır, Ali el-Muhzır.

(İSTANBUL12 - cilt: 16, sayfa: 462 - Hüküm no: 565 - Orijinal metin no: [51a-5])﻿

﻿

﻿

566. Hüküm

Şeyh Abdülbâkī Efendi b. Şeyh Abdülmecid Sivasî’nin Rus cariyesi Dilaver’i azat ettiği

Itk Mahmiye-i İstanbul’da Çerağcı Hamza mahallesinde sâkin umdetü’l-meşâyih ve’l-mesâkîni’l-kirâm eş-Şeyh Abdülbâkī Efendi b. el-merhûm eş-Şeyh Abdülmecid es-Sivasî Efendi tarafından husûs-ı âti’z-zikre vekîl olup aşçı Mehmed Dede b. Mahmud ve Derviş Dede b. Davud Efendi şehâdetleri ile vekâleti sâbite olan Mehmed Çelebi b. Mustafa meclis-i şer‘-i hatîr-i lâzımü’t-tevkīrde bi’l-vekâle takrîr-i kelâm edip müvekkilim müşârün-ileyh kendine rıkkıyyetini mu‘terife olan orta boylu sarı elâ gözlü sarı kaşlı Moskoviyyetü’l-asl râfi‘atü hâzihi’l-vesîka Dilaver bt. Abdullah nâm câriye-i memlûkesini hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâir-i asliyyâta idrâc ve ilhâk eyledi ba‘de’l-yevm mezbûre Dilaver sâir harâir-i asliyyât gibi hürre olup üzerinde hakk-ı velâdan gayrı hakkı bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer mine’l-Muharremi’l-harâm li sene erba‘a ve seb‘în ve elf.

Şuhûdü’l-hâl: Mefharü’l-müderrisîni’l-kirâm Abdülcelil Efendi, mefharü’l-eimme Abdurrahman Efendi, Siyami Dede, Mehmed Dede, Zeki Mehmed Dede, Abdi Çelebi el-Müezzin, Hâfız Mustafa Çelebi el-Müezzin, Bahçevân Mustafa Dede, Mahmud Çelebi b. Osman, Mustafa Efendi b. Muharrem, Mustafa Dede b. Osman.

(İSTANBUL12 - cilt: 16, sayfa: 463 - Hüküm no: 566 - Orijinal metin no: [51b-1])﻿

﻿

﻿

567. Hüküm

Ayşe bt. Osman’ın kocası Mehmed Beşe b. Murad’dan muhâlaa yoluyla boşandığı

Hul‘ Mahmiye-i İstanbul’da Ali Paşa-yı Atîk mahallesi sâkinelerinden Ayşe bt. Osman nâm hâtun tarafından husûs-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân olan Mehmed Efendi b. Abdullah Efendi ve Osman b. Abdülmennân şehâdetleri ile şer‘an vekâleti sâbite olan Abdülkerim Efendi meclis-i şer‘de müvekkile-i mezbûrenin zevci işbu bâ‘isü’l-kitâb Mehmed Beşe b. Murad mahzarında ikrâr ve takrîr-i kelâm edip müvekkilem mezbûre Ayşe Hâtun zevci Mehmed Beşe ile zimmetinde mütekarrir ve ma‘kūdun-aleyh olan bin iki yüz akçe mehr-i müecceli ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine ve bedel-i hul‘ olmak üzre mezbûra teslîm eylediği eşyâ-i memlûkesinden Goncafem ve Lâletâb nâm iki re’s câriyeleri ve on altı miskāl bir çift altın bilezik ve on iki miskāl dokuz altın düğme üzerine mezbûr Mehmed Beşe ile muhâla‘a-i sahîha-i şer‘iyye ile muhâla‘a edip mezbûr Mehmed Beşe dahi hul‘-ı mezbûru kabûl eyledikden sonra zevciyyete müte‘allika âmme-i de‘âvîden her biri âharın zimmetini ibrâ-i âm ile ibrâ ve iskāt eyledi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâdî aşer mine’l-Muharrem li sene 1074.

Şuhûdü’l-hâl: Şaban b. Fethullah, Mehmed b. Ali, Hüseyin b. Ebûbekir, Şükür Beşe b. Mustafa, Mehmed Beşe b. Ramazan, Baba Resûl b. Rıdvan.

(İSTANBUL12 - cilt: 16, sayfa: 463 - Hüküm no: 567 - Orijinal metin no: [51b-2])﻿

﻿

﻿

568. Hüküm

Ahmed Ağa b. Hüsrev’in kaçan kölesinin diğer kölelerle saklandıkları Çilingir köyünde çaldıkları eşyalarla birlikte yakalandıkları

Kaçkın kölelerin hüccetidir Bâ‘isü’l-kitâb Ahmed Ağa b. Hüsrev, hâlâ subaşı olan zahrü’l-a‘yân Hüseyin Ağa ile meclis-i şer‘-i şerîfe gelip Yenikapı dâhilinde Laz odabaşının abd-ı memlûkü Kenan ve Edirnekapısı kurbunda İsmihan nâm hâtunun abd-ı mu‘takı Sinan ve Paşmakçı Hıristo’nun abd-i memlûkü Yorgi ve Topkapısı kurbunda Kirkor Ermeni’nin abd-i memlûkü Yasef ve Nakkāş Paşa oğullarının abd-ı memlûkü Bayram ve Sarı Osman Ağa’nın abd-ı memlûkü Çâker nâm gulâm ile İstaviko nâm zimmîyi ihzâr ve merkūm Ahmed Ağa merkūmunun muvâcehelerinde takrîr-i kelâm edip merkūmun Sinan ve Kenan ve Yorgi îd-i fıtrın ikinci günü akşam namazından sonra mezbûr Yorgi’nin kayığın tutup Anadolu Hisârı’nda benim sâkin olduğum menzilimin limanına girip merkūm Kenan menzilimin içine girip benim abd-i memlûküm işbu Kenan ve Dilaver’i firâr edelim deyû idlâl edip anlar dahi benim eşyâmdan mor çukaya kaplı bir samur kafa kürk ve dört gaddâre ve iki sîm kılıç ve leğen ve ibrik ve iki raht ve gülâbdân ve buhurdân ve mücevher bardak ve sîm resme ve bunun emsâli zî-kıymet eşyâmı ahz edip mezbûr Kenan’a nerdübân başında verip ol dahi kayığa götürüp tahmîl ettikden sonra yine ol gece kayık ile Hazreti Ebâ Eyyûb’de Balçık iskelesine gelip merkūm Kenan’a benim eşyâmdan bir kılıç ve bir ferâce ve mezbûr Sinan’a on beş altın ve merkūm Yasef’e bir raht hisse verip ba‘dehû merkūm Sinan benim abdlerim mezbûrları Hazreti Ebâ Eyyûb kazâsına tâbi‘ Baklalı köyünde mezbûr Bayram’ın sâkin olduğu menzile götürüp zikr olunan eşyâmı merkūm Bayram’a teslîm edip ve merkūm Bayram’a ol eşyâdan bir raht hisse verip ba‘dehû kazâ-i mezbûrda Çilingir nâm karyede mütevattın mezbûr İstaviko’nun mezbûr Sinan ile ihtilâtı olmağla Sinan’ın yanına gelip Bosna köyünde mezbûr Çâker’i dahi merkūm İstaviko ayardıp firâr ettiklerinde, hâlâ kāimmakām-ı sadâret-i uzmâ olan devletlü ve sa‘âdetlü İsmail Paşa hazretleri merkūmunu buldurup ahz u haps ettikden sonra Baklalı köyünde mezbûr Bayram’ın sâkin olduğu menzilde eşyâmdan zikr olunan kürk ve gülâbdân ve buhurdân ve iki sîm raht ve bir sîm resme ve bir gaddâre ve bir sîm kılıç bulunmuşdur hakīkat-i hâli mezbûrların her birinden suâl olunup takrîrleri tahrîr olunmak matlûbumdur dedikde merkūmunun her birinden suâl olundukda fi’l-vâki‘ kaziyye merkūm Ahmed Ağa’nın tafsîl ettiği üzredir deyû merkūm Ahmed Ağa’nın kelimât-ı meşrûhasına mutâbık her biri takrîr ve tahkīk etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Şevvâli’l-mükerrem li sene 1073.

Şuhûdü’l-hâl: Mehmed Çelebi b. Abdullah, Mehmed b. Ramazan, Hüseyin b. Ebûbekir, Veli b. Mahmud.

(İSTANBUL12 - cilt: 16, sayfa: 464 - Hüküm no: 568 - Orijinal metin no: [51b-3])﻿

﻿

﻿

569. Hüküm

Semerci Ermeni Murad v. Gazar’ın İstanbul Ermeni eski patriği Gazar v. Agop’ta olan alacağını tahsil için Haçador v. Ovanes’i vekil tayin ettiği

Vekâlet Tâife-i zimmîyândan Semerci Murad v. Gazar nâm Ermeni meclis-i şer‘-i hatîr-i lâzımü’t-tevkīrde takrîr-i kelâm edip mahmiye-i İstanbul’da olan Ermeni tâifesinin sâbıkan patriği olan Gazar v. Agop nâm zimmî ile bin altı yüz esedî guruş husûsuna müte‘allika da‘vâ-yı şer‘iyyemi görmeğe hâmilü’l-kitâb işbu Haçador v. Ovanes nâm Ermeni’yi tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i merkūmeyi kabûl ve hizmeti lâzımesin edâya ta‘ahhüd etmeğin mâ hüve’l-vâki‘ bi’t-taleb ketb olundu. Fi’l-yevmi’l-âşir mine’l-Muharrem li sene 1074.

Şuhûdü’l-hâl: Hasan Çavuş el-Mübâşir, Ali Çavuş el-Mübâşir, Halil Beşe, Şükür Bey el-Muhzır, Ahmed Çelebi b. Mahmud kethüdâ-yı muhzırân, Abdi Çelebi el-Muhzır.

(İSTANBUL12 - cilt: 16, sayfa: 465 - Hüküm no: 569 - Orijinal metin no: [51b-4])﻿

﻿

﻿

570. Hüküm

Yabancı erkekleri evlerine alan Ümmühânî bt. Abdullah ile kiracısı Ayşe’nin mahalleden çıkarıldığı

Mahalleden çıkmağa tenbîh Mahmiye-i İstanbul’da Kâtib Hüsrev mahallesi ahâlîsinden İmâm Yusuf Efendi b. Osman ve Ahmed Çelebi b. Sâlih ve Veli Beşe b. Muslu ve Mustafa b. Ali ve Müezzin Mehmed Çelebi b. Atâullah ve Kazgancızâde Mehmed Ağa ve sâiri meclis-i şer‘-i şerîfde Ümmühânî bt. Abdullah nâm hâtun muvâcehesinde her biri takrîr-i kelâm edip mezbûr Ümmühânî ile mezbûrenin kirâcısı işbu Ayşe nâm hâtun kendilere nâ-mahrem olan ricâle bürûz ve sâkine oldukları menzillerine nâ-mahrem getirdiği mesmû‘umuz oldukda, târih-i kitâb günü ale’s-sabâh tecessüs olundukda işbu hâzır bi’l-meclis hâlâ şeref-i İslâm ile müşerref olup ismi Mehmed tesmiye olunan şâbb-ı emredin döşeği mezbûre Ümmühânî’nin döşeği olduğu evde bırakılmış bulunup mezbûre Ümmühânî’den suâl olundukda mezbûre Ümmühânî cevâbında ben Abdullah kızıyım mezbûre mühtedî benim karındaşım oğludur hısmımdır demiş idi hâlâ mezbûrenin keyfiyeti hâli zeyl-i kitâbda isimleri mastûr bî-garaz müslimînden istihbâr olundukda her biri mezbûre Ümmühânî ve Ayşe’nin sû-i hâli olduğunu haber vermeleri ile mahalle-i merkūmeden çıkmaları için mezbûretâna tenbîh olunup mâ hüve’l-vâki‘ bi’t-taleb ketb olundu. Fi’l-yevmi’l-âşir mine’l-Muharrem li sene 1074.

Şuhûdü’l-hâl: Mehmed Beşe b. Abdullah, Osman Çelebi, Siyavuş b. Abdullah, İsmail Çelebi b. Rıdvan, el-Hâc Hızır Beşe, Mustafa Çelebi, İsmail Beşe b. Hasan, Mustafa b. Ali.

(İSTANBUL12 - cilt: 16, sayfa: 465 - Hüküm no: 570 - Orijinal metin no: [51b-5])﻿

﻿

﻿

571. Hüküm

Divriğili Gazal v. Yani’nin Karabet v. Demir’e memleketindeki menzilini 30 guruşa satıp bir parça tarlasını da 10 guruşa ferâğ ettiği

Mülknâme ve tefvîz-i tarla Vilâyet-i Anadolu’da Divriği kazâsına tâbi‘ Kesme nâm karye sükkânından Gazal v. Yani nâm zimmî meclis-i şer‘-i hatîr-i lâzımü’t-tevkīrde işbu bâ‘isü’l-kitâb Karabet v. Demir nâm zimmî muvâcehesinde ikrâr ve takrîr-i kelâm edip karye-i mezbûrede vâki‘ bir tarafı Manas mülkü ve bir tarafı Penamoy mülkü ve bir tarafı Latîf mülkü ve bir tarafı ba‘zan müşterî-i mezbûr mülkü ve ba‘zan tarîk-i âm ile mahdûd bir bâb tahtânî oda ve havlu ve kenîfi müştemil mülk menzilimi, mezbûre Karabet Ermeni’ye otuz kıt‘a riyâlî guruşa bey‘-i bâtt-ı sahîh-i şer‘î ile [52a] bey‘ edip ol dahi iştirâ ve kabûl ettikden sonra yine karye-i mezbûre sınırı dâhilinde vâki‘ bir tarafı Arslan oğlu Gazal tarlası ve bir tarafı Bülbül nâm zimmî tarlası ve bir tarafı ba‘zan su harkı ve ba‘zan tarîk-i âm ve bir tarafı Ali Beşe tarlası ile mahdûd bir keyl tohum istî‘âb eder tarlanın hakk-ı tasarrufunu dahi ma‘rifet-i sâhib-i arz ile mezbûr Karabet’e on kıt‘a riyâlî guruş bedel mukābelesinde ferâğ ve tefvîz, ol dahi tefevvüz ve kabûl eyledikden sonra semen-i mezbûr otuz guruş ile bedel-i merkūm on guruş ki cem‘an kırk kıt‘a riyâlî guruşu merkūm Karabet yedinden tamâmen ahz u kabz edip ol menzil ve tarlayı mahallinde zabta mezbûr Karabet’i taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer mine’l-Muharrem li sene 1074.

Şuhûdü’l-hâl: Abdi Çelebi b. Hüseyin, Şükrullah b. Mustafa, Baba Resûl b. Rıdvan, Hüseyin b. Ebûbekir, Murad Beşe b. Ferhad, Abdullah b. Ferhad, Serkis v. Arakil, Latîf v. Murad, Karabet v. Arakil, Askodor v. Haçuk, Sahak v. Niko.

(İSTANBUL12 - cilt: 16, sayfa: 466 - Hüküm no: 571 - Orijinal metin no: [51b-6])﻿

﻿

﻿

572. Hüküm

Rahime bt. İbrahim’in Avcıbey mahallesindeki menzilini Hayrünnisa bt. Mehmed’e sattığı

Mülknâme Mahmiye-i İstanbul’da Avcıbey mahallesi sâkinelerinden Rahime bt. İbrahim tarafından husûs-ı âti’z-zikri ikrâra vekîl olup mezbûrenin zâtını ma‘rifet-i şer‘iyye ile ârifân olan Cafer Beşe b. Ahmed ve Mehmed Beşe b. Himmet şehâdetleri ile şer‘an vekâleti sâbite olan zevci Mehmed Çelebi b. Ali meclis-i şer‘-i hatîrde Hayrünnisâ bt. Mehmed tarafından tasdîk-ı âtîye vekîl olan Mehmed Beşe b. Ebûbekir mahzarında ikrâr ve takrîr-i kelâm edip müvekkilem mezbûrenin silk-i mülkünde olup mahalle-i mezbûrede vâki‘ bir tarafdan Behrâm Bey kızı mülkü ve bir tarafdan Emine Hâtun mülkü ve iki tarafdan tarîk-i âm ile mahdûd fevkānî bir oda ve bir sofayı ve tahtında bir ahırı ve bi’r-i mâyı ve havluyu müştemil mülk menzilini, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık müvekkilem merkūme Rahime sekiz bin beş yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûre Hayrünnisâ’ya bey‘ ve teslîm ol dahi vech-i meşrûh üzre iştirâ ve kabûl ve tesellüm eyledikden sonra semeni olan meblağ-ı mezbûr sekiz bin beş yüz akçeyi mezbûre Hayrünnisâ’nın yedinden tamâmen ahz u kabz eyledi ba‘de’l-yevm menzili mahdûd-ı mezkûr mezbûre Hayrünnisâ’nın mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Muharremi’l-harâm li sene 1074.

Şuhûdü’l-hâl: Abdülkerim Efendi el-İmâm, Kenan Hoca b. Abdullah el-Müezzin, Mehmed Çelebi b. Bilâl, Ali Çelebi b. İbrahim, İbrahim b. Mustafa, Ali b. Muharrem, Veli b. Mahmud, Mehmed b. Ramazan, el-Hâc Yusuf b. İsâ.

(İSTANBUL12 - cilt: 16, sayfa: 467 - Hüküm no: 572 - Orijinal metin no: [52a-1])﻿

﻿

﻿

573. Hüküm

Mehmed Beşe b. Ali’nin Dudu Latîf mahallesindeki menzilini Halil Beşe b. Hasan’a sattığı

Mülknâme Mahmiye-i İstanbul’da Yenibahçe kurbunda Dudu Latîf mahallesi ahâlîsinden Mehmed Beşe b. Ali nâm râcil mahfil-i kazâda hâmilü’l-kitâb Halil Beşe b. Hasan mahzarında tav‘an ikrâr ve takrîr-i kelâm edip mahalle-i mezbûrede vâki‘ bir tarafı el-Hâc Muslu mülkü ve bir tarafı gallesi mahalle-i merkūme müezzinine meşrût Mustafa Bey tasarrufunda olan menzile ve bir tarafı Saraylı Siyavuş Hâtun mülkü ve bir tarafı tarîk-i hâs ile mahdûd ve mümtâz iki bâb fevkānî odayı ve altlarında ahırı ve bir su kuyusunu ve kenîfi ve havluyu müştemil mülk menzilimi, tevâbi‘i ve levâhıkı ve kâffe-i hukūk ve merâfıkı ile mezbûr Halil Beşe’ye yirmi iki bin nakd-i râyic fi’l-vakt fıddî akçeye tarafeynden îcâb ve kabûlü hâvî bey‘-i bâtt-ı sahîh-i şer‘î bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûru mezbûr Halil Beşe yedinden tamâmen alıp kabz eyledim ba‘de’l-yevm menzili mezbûr merkūm Halil Beşe’nin mülk-i müşterâsıdır, keyfe mâ yeşâ’ mutasarrıf olsun dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sânî aşer mine’l-Muharrem li sene 1074.

Şuhûdü’l-hâl: Kırbacı Hacı Mustafa b. Receb, Ahmed Çelebi b. İbrahim, Ali Çelebi b. İbrahim, Ahmed Çelebi b. Mehmed, Mehmed Çelebi b. el-Hâc Mustafa el-Yesâri, el-Hâc Murad b. Mehmed, el-Hâc Hasan b. Abdülcelil, Eğerci Mehmed Halîfe Başkuloğlu, el-Hâc Muslu, Börekci Mahmud Beşe, Boğasıcı İbrahim Çelebi.

(İSTANBUL12 - cilt: 16, sayfa: 467 - Hüküm no: 573 - Orijinal metin no: [52a-2])﻿

﻿

﻿

574. Hüküm

Süleyman b. Ebubekir’in Bolu’daki değirmen hissesini kardeşi Hacı Şaban’a sattığı

Mülknâme-i değirmen Vilâyet-i Anadolu’da Bolu sancağında Gölpazarı kazâsına tâbi‘ Gönel nâm karyede sâkin iken bundan akdem vefât eden Ebûbekir b. Süleyman’ın verâseti, sulbî kebîr oğulları Süleyman ve el-Hâc Şaban ve Zeynelabidin nâm kimesnelere münhasıra olduğu şer‘an zâhir ve müte‘ayyin oldukdan sonra mezbûr Süleyman meclis-i şer‘de li ebeveyn karındaşı işbu bâ‘isü’l-kitâb mezbûr el-Hâc Şaban mahzarında ikrâr ve takrîr-i kelâm edip karye-i mezbûrede vâki‘ bir tarafı Karapınar câmi‘-i şerîfi’ne ve bir tarafı Mustafa ve Mehmed ve Kara Veli mülklerine ve bir tarafı Alemşah mülküne ve bir tarafı tarîk-i âma müntehî zikr olunan Karapınar suyu üzerinde dâir bir göz mülk değirmen babam müteveffâ-yı merkūmun ile’l-vefât mülkü olup ba‘de vefâtihî bir sehimi bana ve birer sehimi merkūmân el-Hâc Şaban ve Zeynelabidin’e intikāl eylemiş idi hâlâ zikr olunan değirmende olan bir sehim hisse-i şâyi‘amı karındaşım mezbûr el-Hâc Şaban’a iki bin nakd-i râyic fi’l-vakt akçeye bey‘-i bâtt-ı sahîh-i şer‘î bey‘ ol dahi iştirâ ve kabûl eyledikden sonra semeni olan meblağ-ı mezbûr iki bin akçeyi müşterî-i merkūm el-Hâc Şaban yedinden ahz u kabz edip meblağ-ı mezbûru mahallinde zabt u tasarrufuna merkūm el-Hâc Şaban’ı taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min Zilhicceti’ş-şerîfe li sene 1073.

Şuhûdü’l-hâl: Şükrullah Efendi b. Abdullah el-kadı, Mehmed Çelebi b. ( ), Yahya Bey b. Hüseyin, Hüseyin Efendi el-kadı, Ramazan, Mehmed b. el-Hâc Sevindik, Sâlih Çelebi b. Hüseyin.

(İSTANBUL12 - cilt: 16, sayfa: 468 - Hüküm no: 574 - Orijinal metin no: [52a-3])﻿

﻿

﻿

575. Hüküm

Mehmed Beşe b. Abdullah’ın Dadyan Meliki’ndeki alacağını ispat edemediği

Yemîn Mahrûse-i Galata a‘mâlinden kasaba-i Tophâne’de Arabacı sokağı kurbunda sâkin Mehmed Beşe b. Abdullah meclis-i şer‘-i hatîrde hâlâ Dadyan elçisi olan râfi‘ü’l-vesîka Şakerkortuva? muvâcehesinde takrîr-i da‘vâ edip târih-i kitâbdan on sekiz sene mukaddem ticâret tarîki ile Dadyan İskelesi olan Azgarvi demekle ma‘rûf iskeleye varıp zikr olunan iskelede Dadyan melikine dört sandık şişe ve bir sandık karanfil ve darçın ve biber ve bir serâser yorgan dört yüz riyâlî guruşa bey‘ ve teslîm edip meblağ-ı mezbûra işbu Şükür Kurtova kefîl olmuş idi hâlâ mezbûr elçi Şükür Kurtova’ya bunda müsâdif oldum, meblağ-ı mezbûru kefâleti hasebiyle taleb ederim suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyene beyyine taleb olundukda isbât-ı beyyineden izhâr-ı acz edip istihlâf etmeğin müdde‘î-i mezbûrun vech-i muharrer üzre dört yüz guruşuna kefîl olmadığına mezbûr Şakerkortuva’ya yemîn teklîf olundukda ol dahi hasbe’l-mes’ûl yemîn billâhi’llezî enzele’l-İncîle alâ İsâ -aleyhi’s-selâm-edicek mûcebince müdde‘î-i mezbûr bilâ-beyyine da‘vâdan men‘ olunup mâ hüve’l-vâki‘ gıbbe’t-taleb ketb olundu. Fi’l-yevmi’s-sâmin mine’l-Muharremi’l-harâm li sene 1074.

Şuhûdü’l-hâl: Yusuf Çavuş el-Mübâşir, İbrahim Çavuş b. Mustafa, Sefer b. Abdullah, Kaytas b. Abdullah, Şükrullah Bey b. Mustafa.

(İSTANBUL12 - cilt: 16, sayfa: 469 - Hüküm no: 575 - Orijinal metin no: [52a-4])﻿

﻿

﻿

576. Hüküm

Veli Beşe b. Mehmed’in Osman Beşe b. Yahya’da 15.090 akçe alacağı olduğu

İkrâr-ı deyn Navluncu tâifesinden râfi‘ü’l-vesîka Veli Beşe b. Mehmed meclis-i şer‘de Osman Beşe b. Yahya muvâcehesinde takrîr-i da‘vâ edip mezbûr Osman zimmetinde yedimden müşterâ ve makbûz beher keyli kırk üçer akçeden altı yüz otuz keyl buğday bahâsından yirmi yedi bin doksan akçe hakkım olup meblağ-ı mezbûrdan on iki bin akçesin kabz edip bâkī on beş bin doksan akçe hakkımı taleb ederim deyicek gıbbe’s-suâl mezbûr Osman Beşe cevâbında fi’l-vâki‘ müdde‘î-i mezbûra vech-i muharrer üzre buğday bahâsından bâkī zimmetimde lâzımü’l-edâ on beş bin doksan akçe deynim vardır deyû tâyi‘an ikrâr etmeğin mûcebince edâya mezbûr Osman Beşe’ye tenbîh-i şer‘î birle mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Muharremi’l-harâm li sene 1074.

Şuhûdü’l-hâl: Şükrullah b. Mustafa, Abdi b. Hüseyin, Baba Resûl b. Rıdvan, Veli b. Mahmud.

(İSTANBUL12 - cilt: 16, sayfa: 469 - Hüküm no: 576 - Orijinal metin no: [52a-5])﻿

﻿

﻿

577. Hüküm

Ölen Mustafa’nın Fâtıma bt. Mehmed’de olan alacağının çocuklarına ödenmesi gerektiği

İkrâr-ı deyn Havâss-ı Aliyye müzâfâtından kasaba-i Silivri’de sâkin iken bundan akdem vefât eden Mustafa’nın verâseti, sulbî kebîr oğlu Osman ve kebîre kızı Ayşe nâm kimesnelere münhasıra olduğu şer‘an zâhir ve mübeyyene oldukdan sonra mezbûrân meclis-i şer‘-i hatîrde mahmiye-i İstanbul’da el-Hâc Ahmed mahallesinde sâkine Fâtıma bt. Mehmed nâm [52b] hâtun mahzarında her biri üzerine da‘vâ ve takrîr-i kelâm edip bizim hâl-i sıgārımızda vâlidemiz işbu hâzıre bi’l-meclis Rahime bt. Ali nâm hâtun kıbel-i şer‘den mansûbe vasîmiz olmağla malımızdan yirmi bin hurda akçe ve otuz yaldız altını mezbûre Fâtıma Hâtun’a ikrâz ve teslîm ol dahi iktirâz ve kabz eylemiş idi hâlâ bizler bâliğler olmağla meblağ-ı mezbûru mezbûre Fâtıma Hâtun’dan taleb ederim, suâl olunsun dedikde gıbbe’s-suâl mezbûre Fâtıma Hâtun cevâbında fi’l-vâki‘ vasiyy-i mezbûre Rahime Hâtun yedinden vech-i muharrer üzre elinde yirmi bin hurda akçe ve otuz yaldız altını zimmetimde vâcibü’l-edâ deynim vardır deyû tav‘an ikrâr ve i‘tirâf etmeğin ikrârı mûcebince meblağ-ı mezbûr yirmi bin akçe ile otuz aded yaldız altınını müdde‘iyân-ı merkūmân için mezbûre Fâtıma Hâtun üzerine ilzâm olunup mâ vaka‘a bi’t-taleb ketb olundu. Fi’l-yevmi’s-sâlis aşer min Muharremi’l-harâm li sene 1074.

Şuhûdü’l-hâl: Hızır b. Ahmed, Abdülmümin b. Mehmed, Yusuf b. Musa, Mehmed b. Ramazan, Abdi Çelebi b. Hüseyin, Şükrullah el-Muhzır.

(İSTANBUL12 - cilt: 16, sayfa: 470 - Hüküm no: 577 - Orijinal metin no: [52a-6])﻿

﻿

﻿

578. Hüküm

Dimo v. Yani’nin İstarova kazasına bağlı Ulah köyündeki bağını İbrahim Beşe b. Hüseyin’e sattığı

Mülknâme-i bağ Vilâyet-i Rumeli’nde İstarova kazâsında Ulah nâm karye sâkinlerinden Dimo v. Yani nâm zimmî meclis-i şer‘-i şerîf-i lâzımü’t-teşrîfde, işbu bâ‘isü’l-kitâb İbrahim Beşe b. Hüseyin mahzarında ikrâr ve takrîr-i kelâm edip silk-i mülkümde münselik olup karye-i mezbûre sınırı dâhilinde vâki‘ bir tarafdan Oruc Beşe bağ ve bir tarafdan Ahmed Beşe bağı ve bir tarafdan diğer Ali Beşe bağı ile mahdûd mülk bağımı, bi cümleti’t-tevâbi‘ nakd-i râyic fi’l-vakt altı bin akçeye mezbûr İbrahim Beşe’ye tarafeynden îcâb ve kabûlü hâvî bey‘-i bâtt-ı sahîh-i şer‘î bey‘ ol dahi iştirâ ve kabûl eyledikden sonra semeni olan meblağ-ı mezbûr altı bin akçemi müşterî-i mezbûr İbrahim Beşe yedinden tamâmen ahz u kabz edip mahallinde bağ-ı merkūmu zabt u tasarrufa mesfûr İbrahim Beşe’yi taslît eyledim ba‘de’l-yevm bağ-ı mezbûr merkūm İbrahim Beşe’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Muharremi’l-harâm li sene 1074.

Şuhûdü’l-hâl: Mustafa Beşe b. Hasan, Hüseyin Beşe b. Hasan, Hüseyin Beşe b. Mehmed Beşe, Ali b. Mustafa, Hasan Beşe b. Mustafa, Şükrullah Bey b. Mustafa, Baba Resûl b. Rıdvan.

(İSTANBUL12 - cilt: 16, sayfa: 470 - Hüküm no: 578 - Orijinal metin no: [52b-1])﻿

﻿

﻿

579. Hüküm

Hâkimin, Yahya ve Fâtıma

(İSTANBUL12 - cilt: 16, sayfa: 471 - Hüküm no: 579 - Orijinal metin no: [52b-2, Arapça])﻿

﻿

﻿

580. Hüküm

Fâtıma bt. Receb’in kocası Receb b. Hüseyin’den muhâlaa yoluyla boşandığı

Hul‘ Mahmiye-i İstanbul’da Ali Paşa-yı Cedîd mahallesinde sâkine Fâtıma bt. Receb nâm hâtun meclis-i şer‘-i hatîr-i lâzımü’t-tevkīrde zevci hâmilü’l-kitâb Receb b. Hüseyin mahzarında tav‘an ikrâr ve takrîr-i kelâm edip mezbûr Receb ile zimmetinde mütekarrir ve ma‘kūdun-aleyh iki bin akçe mehr-i müeccelim ve nafaka-i iddet-i ma‘lûmemden geçip ve me’ûnet-i süknân dahi kendi üzerime olmak üzre muhâla‘a-i sahîha eylediğimde ol dahi vech-i muharrer üzre hul‘ı kabûl eyledikden sonra zevciyyete müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-âşir mine’l-Muharrem li sene erba‘a ve seb‘în ve elf.

Şuhûdü’l-hâl: Mahmud Çelebi, Hüseyin Efendi, Mustafa Efendi, Ahmed Çelebi b. Mahmud, Şükür Bey el-Muhzır, Ali Bey b. Mehmed el-Muhzır, Baba Resûl el-Muhzır, Durmuş b. Mahmud, Ahmed b. Mehmed, Mehmed Beşe b. İsâ, Hüseyin Beşe b. Mehmed, Mustafa b. Hüseyin, Ali Bey b. Hüseyin el-Kasap, Mustafa Bey es-Sarrâc.

(İSTANBUL12 - cilt: 16, sayfa: 472 - Hüküm no: 580 - Orijinal metin no: [52b-3])﻿

﻿

﻿

581. Hüküm

Sâliha bt. Mustafa’nın kocası Ali b. Mustafa’dan muhâlaa yoluyla boşandığı

Hul‘ Mahmiye-i İstanbul’da Manisalı Çelebi mahallesinde sâkine Sâliha bt. Mustafa nâm hâtun meclis-i şer‘de sâbıkan zevci olan işbu bâ‘isü’l-kitâb Ali b. Mustafa mahzarında ikrâr ve takrîr-i kelâm edip târih-i kitâbdan bir ay mukaddem mezbûr Ali zimmetinde mütekarrir olan iki bin akçe mehr-i müeccelimin bin beş yüz akçesini mezbûr Ali yedinden alıp bâkī beş yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Ali ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika âmme-i de‘âvîden her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Muharremi’l-harâm li sene 1074.

Şuhûdü’l-hâl: Muharrem Çelebi b. ( ), Şükrullah Çelebi b. Mustafa, Abdi Çelebi b. Hüseyin, Baba Resûl b. Rıdvan, Veli Bey.

(İSTANBUL12 - cilt: 16, sayfa: 472 - Hüküm no: 581 - Orijinal metin no: [52b-4])﻿

﻿

﻿

582. Hüküm

Fâtıma bt. Ali’nin Rus cariyesi Gülistan’ı azat ettiği

Itk Mahmiye-i İstanbul’da Ördek Kasap mahallesinde sâkine Fâtıma bt. Ali nâm hâtun meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip bana rıkkıyyetini mu‘terife olan orta boylu açık kaşlı elâ gözlü Rusiyyetü’l-asl râfi‘atü hâzihi’l-vesîka Gülistan bt. Abdullah nâm câriye-i memlûkemi, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâir-i asliyyâta ilhâk eyledim ba‘de’l-yevm mezbûre Gülistan sâir harâir-i asliyyât gibi hürre olup üzerinde hakk-ı velâdan gayrı hakkım bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Muharremi’l-harâm li sene erba‘a ve seb‘în ve elf.

Şuhûdü’l-hâl: Şükrullah Bey b. Mustafa, Hasan Efendi b. Mehmed el-İmâm, İbrahim Çelebi b. Süleyman el-Müezzin, Siyavuş b. Abdullah, Abdünnebî b. Ali el-Kayyım, Hatîbzâde Mustafa b. Yusuf, Mehmed Beşe.

(İSTANBUL12 - cilt: 16, sayfa: 473 - Hüküm no: 582 - Orijinal metin no: [52b-5])﻿

﻿

﻿

583. Hüküm

Zimmî Meryem bt. Karaca’nın Şeyh Ferhad mahallesindeki arsasını kızı Kile’ye hibe ettiği

Mülknâme ma‘a hibe Mahmiye-i İstanbul’da Şeyh Ferhad mahallesi sâkinelerinden Meryem bt. Karaca nâm nasrâniyye meclis-i şer‘-i hatîrde işbu bâisetü’l-kitâb sadriyye kebîre kızı Kele bt. Arzuman muvâcehesinde ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ iki tarafdan kızım müşteriye-i mezbûre Kele menzili ve bir tarafı İbrahim menzili ve bir tarafı kahveci Melkon menzili ile mahdûd muhterik mülk menzilimin tûlen ve arzen bi hesâb-ı şatrancî doksan beş zirâ‘ arsayı üzerinde mevcûd olan nukzuyla doksan guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile kızım mezbûre Kele’ye bey‘ ü teslîm ol dahi vech-i meşrûh üzre iştirâ ve kabz ve kabûl eyledikden sonra semeni olan meblağ-ı mezbûru hibe-i sahîha-i şer‘iyye ile mezbûre Kele’ye hibe eyledim ba‘de’l-yevm menzili mahdûd-ı mezbûr kızım mezbûrenin mülk-i müşterâsıdır keyfe mâ yeşâ’ ve türîd mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min Muharremi’l-harâm li sene 1074.

Şuhûdü’l-hâl: Abdurrahman Efendi el-İmâm, Mehmed b. Durmuş, İbrahim Çelebi, el-Hâc Hasan, Osman b. Ahmed, el-Hâc Ömer b. Abdullah, Mehmed b. İbrahim, Sinan Kethüdâ v. Yakob, Abraham v. Dolak, Anita v. Azman, Ovanes v. Sefer, Abraham v. Sefer, Vagob v. Bedros, Haçador v. Bahâdır, Vaton v. Ovanes.

(İSTANBUL12 - cilt: 16, sayfa: 473 - Hüküm no: 583 - Orijinal metin no: [52b-6])﻿

﻿

﻿

584. Hüküm

Hâkimin, Süleyman b. Mehmed

(İSTANBUL12 - cilt: 16, sayfa: 474 - Hüküm no: 584 - Orijinal metin no: [52b-7, Arapça])﻿

﻿

﻿

585. Hüküm

Sâlih Ağa b. Abdurrahman’ın Elvanzade mahallesindeki arsasını Şerife Râbia bt. Ahmed’e sattığı

Mülknâme Mahmiye-i İstanbul’da Elvanzâde mahallesi ahâlîsinden fahrü’l-a‘yân Sâlih Ağa b. Abdurrahman meclis-i şer‘-i hatîrde râfi‘atü’l-kitâb Şerife Râbia bt. Ahmed tarafından tasdîk-ı âti’l-beyâna sâbitü’l-vekâle vekîl olan kebîr oğlu Süleyman Çelebi b. Yusuf muvâcehesinde ikrâr ve i‘tirâf edip mahalle-i mezbûrede vâki‘ bir tarafı Mehmed Efendi mülkü ve bir tarafı kal‘a duvarı ve bir tarafı Cihân Bey vakfı ve bir tarafı [53a] tarîk-i âm ile mahdûd olup tûlen yirmi iki zirâ‘ ve arzen altı zirâ‘ arsa-i hâliyemi mezbûre Şerife Râbia’ya yirmi bin akçeye bâtten bey‘ ve teslîm edip ol dahi iştirâ ve kabûl ettikden sonra meblağ-ı mezbûru tamâmen alıp kabz eyledim ba‘de’l-yevm arsa-i mezbûre merkūme Şerife Râbia’nın mülküdür keyfe mâ yeşâ’ ve yahtâr mutasarrıfe olsun dedikde mezbûr Sâlih Ağa’nın ikrâr-ı meşrûhunu vekîl-i mezbûr vicâhen ve şifâhen tasdîk ve tahkīk etmeğin mâ hüve’l-vâki‘ gıbbe’t-taleb ketb olundu. Fi’l-yevmi’r-râbi‘ aşer mine’l-Muharrem li sene 1074.

Şuhûdü’l-hâl: Süleyman Efendi el-İmâm, Mehmed Çelebi İmâmzâde, Mehmed Çelebi b. ( ) el-Müezzin, Seyfullah Çelebi Kahveci, Arslan b. Hasan, Muharrem Çelebi b. Hâfız, Ramazan Efendi el-Kâtib, Ahmed Beşe b. Mustafa, es-Seyyid Haşim Çelebi b. ( ), Abdullah Beşe b. ( ) Hallâk, İbrahim Bey b. ( ).

(İSTANBUL12 - cilt: 16, sayfa: 474 - Hüküm no: 585 - Orijinal metin no: [52b-8])﻿

﻿

﻿

586. Hüküm

Ölen Hacı Mansur’un küçük çocukları Yahya ve Fâtıma’nın üzerine Hacı Nasır b. Yusuf’un vasî tayin olunduğu

Nasb-ı vasî Mahmiye-i İstanbul’da Üsküplü mahallesinde sâkin iken bundan akdem vefât eden el-Hâc Mansur b. Yunus nâm kimesnenin evlâd-ı sıgārı Yahya ve Fâtıma’nın kıbel-i şer‘den mansûb vasîleri olan Hacı Mansur âhar diyâra gidip sagīrân-ı mezbûrânı bilâ-nafaka bırakıp ve mâl-ı mevrûslarından bir mikdârını kendi mesârifine sarf ile istihlâk ettiğini sikāt-ı müslimîn haber vermekle, hâkim-i muvakki‘-i sadr-ı kitâb tûbâ-lehû ve hüsnü me’âb hazretleri mezbûru azl ve yerine işbu bâ‘isü’l-kitâb Hacı Nasır b. Yusuf’u sagīrân-ı mezbûrâna vasî nasb ve ta‘yîn eyledikde ol dahi vesâyet-i mezbûreyi kabûl ve hizmeti lâzımesin edâya ta‘ahhüd etmekle mâ vaka‘a bi’t-taleb ketb olundu. Fi’l-yevmi’r-râbi‘ aşer min Muharremi’l-harâm li sene erba‘a ve seb‘în ve elf.

Şuhûdü’l-hâl: Hacı Hızır b. Ali, Abdullah Efendi el-İmâm, Hacı İbrahim b. Müyisî?, İbrahim Çelebi b. Cemaleddin, Abdülfettah b. Hacı Mehmed, Ahî Ahmed b. Konisa?, Mehmed b. Cafer, Mehmed Yunus b. Noyar, Ahmed Efendi el-kadı, Hacı b. Ellinci?, Şükrullah Çelebi b. Mustafa, Baba Resûl b. Rıdvan, Fazlı b. Mehmed, Mehmed b. Mustafa.

(İSTANBUL12 - cilt: 16, sayfa: 475 - Hüküm no: 586 - Orijinal metin no: [53a-1])﻿

﻿

﻿

587. Hüküm

Palaş v. İspelyot’un Ferhad Paşa vakfından kiraladığı dükkanlardaki hissesiyle ilgili olarak Meyhaneci Yorgi v. Nikola ile sulh olduğu

Sulh Mahmiye-i İstanbul’da Balatkapısı hâricinde Karabaş mahallesinde sâkin Palaş v. İspelyot nâm zimmî meclis-i şer‘-i hatîr-i lâzımü’t-tevkīrde râfi‘ü’l-kitâb meyhâneci Yorgi v. Nikola nâm zimmî muvâcehesinde tav‘an ikrâr-ı tâm ve takrîr-i kelâm edip Ferhad Paşa vakfından mârrü’z-zikr kapı hâricinde vâki‘ bir kuleden kule-i âhara varınca lede’l-ahâlî ma‘lûmü’l-hudûd olup icâre-i mu‘accele ve müecceleli dükkânlardan mutasarrıf olduğum rub‘ hisse-i şâyi‘amı iki yüz kırk riyâlî guruş bedel ve mütevellîsi İbrahim Çelebi izni ile hâl-i sıgārında sana ferâğ ve tefvîz eylediğim mu‘teber olmamağla, bedel-i mezbûru alıp hisse-i merkūmeyi ver deyû mezbûr Yorgi zimmîden da‘vâ eylediğimde ol dahi ba‘de’l-bülûğ ferâğ-ı sahîh-i mu‘teber ile ferâğ eyledik deyû def‘ ile mukābele eyledikde ben dahi inkâr etmekle ikāmet-i beyyine sadedinde iken beynimizde münâza‘ât-ı kesîre vâkı‘a olmuş idi el-hâletü hâzihî vesâtat-ı muslihîn ile da‘vâ-yı mezbûreden an inkâr mezbûr Yorgi benim ile iki bin akçe üzerine sulh olup biz dahi sulh-ı mezbûru kabûl ve bedel-i sulh olan iki bin akçeyi yedinden bi’t-tamâm ve’l-kemâl alıp kabz edip hisse-i merkūmeye müte‘allika da‘vâdan mezbûr Yorgi zimmînin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim min ba‘d benden ya vekîlimden husûs-ı merkūma müte‘allika da‘vâ sudûr ederse, lede’l-hükkâmi’l-kirâm mesmû‘a ve makbûle olmasın dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis aşer mine’l-Muharremi’l-harâm li sene 1074.

Şuhûdü’l-hâl: Mustafa Çavuş b. İbrahim el-Mübâşir, Muharrem Efendi b. İbrahim, el-Hâc Mustafa b. Abdullah, Abdi Çelebi, Mustafa Çavuş b. Abdullah, Mehmed Çavuş, Hüseyin Efendi el-Brusî, Mehmed b. Ramazan, Polidre v. Yani kethüdâ-i mahalle, Yani v. Perto, Todoş v. Dimitri, Manolaki v. Anekli, Manol v. İstodoli.

(İSTANBUL12 - cilt: 16, sayfa: 475 - Hüküm no: 587 - Orijinal metin no: [53a-2])﻿

﻿

﻿

588. Hüküm

Esirci Mehmed b. Hüseyin’in ayıplı cariye satışıyla ilgili olarak Osman b. Ömer ile sulh olduğu

Sulh Esirci tâifesinden Mehmed b. Hüseyin meclis-i şer‘de Osman b. Ömer muvâcehesinde takrîr-i da‘vâ edip mezbûr Osman bundan akdem Şahbaz nâm câriyemi bi tarîki’l-mukābaza bey‘ ettikden sonra mezbûr Osman câriyen mu‘ayyebedir deyû benden bi gayri hakkın yirmi beş esedî guruşum ahz etmişdir, taleb ederim suâl olunsun dedikde gıbbe’s-suâl mezbûr Osman cevâbında müdde‘î-i mezbûr vech-i muharrer üzre zikr olunan Şahbaz nâm câriyesini bana bey‘ ettikden sonra a‘zâsında eser-i darbı olmağla hâizine müte’essiredir, câriye-i mu‘ayyebedir deyû red murâd eylediğimde beynimizde küllî da‘vâ vukū‘undan sonra tavassut-ı muslihîn ile da‘vâ-yı mezbûremden mezbûr Mehmed beni yirmi beş esedî guruş üzerine sulh edip ben dahi kabûl ettikden sonra meblağ-ı mezbûr yirmi beş guruşu bedel-i sulh bana def‘ ü teslîm etmişdi deyicek gıbbe’l-istintâk ve’l-inkâr mezbûr Osman’dan müdde‘âsını mübeyyene beyyine taleb olundukda udûl-i ricâlden Kara Mehmed b. Mahmud ve Ahmed b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarından sonra fi’l-vâki‘ mezbûr Osman zikr olunan câriye mu‘ayyebedir deyû mezbûr Mehmed’e red murâd edip beynlerinde da‘vâ vukū‘undan sonra da‘vâ-yı mezbûresini mezbûr Mehmed yirmi beş guruş üzerine huzûrumuzda mezbûr Osman’ı sulh edip meblağ-ı mezbûr yirmi beş guruşu bedel-i sulh olmak üzre mezbûr Osman’a teslîm eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince müdde‘î-i mezbûr Mehmed bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’l-âşir min Muharremi’l-harâm li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Şükür Beşe b. Mustafa, Resûl b. Rıdvan, Mehmed Çelebi b. ( ) muhzır, Hamza Çelebi b. Mehmed, Mehmed Çelebi b. Mehmed.

(İSTANBUL12 - cilt: 16, sayfa: 476 - Hüküm no: 588 - Orijinal metin no: [53a-3])﻿

﻿

﻿

589. Hüküm

Ölen yahudi Salamon v. Yako’nun mühtedî oğlu Mehmed Bey’in miras hususunda açtığı davada iddiasını ispat edemediği

Men‘ Medîne-i Galata’ya tâbi‘ Ortaköy’de sâkin iken mukaddemâ hâlik olan Salamon v. Yako nâm yahudinin verâseti, sulbî kebîr oğlu Yako nâm yahudi ile sulbiye kebîre kızı Nehma’ya münhasıra oldukdan sonra hâlik-i mezbûrun sulbî kebîr oğlu olup helâkinden mukaddem şeref-i İslâm ile müşerref oğlu Mehmed Bey nâm mühtedî meclis-i şer‘de zikri âtî mülk menzile vâzı‘u’l-yed olduğu şer‘an sâbit olan li ebeveyn karındaşı râfi‘ü’l-kitâb mezbûr Yako mahzarında üzerine da‘vâ edip târih-i kitâbdan kırk gün mukaddem babam mezbûr Salamon maraz-ı mevtinde mîrâsımdan mahrûm olmağla helâkimden sonra karye-i merkūmede vâki‘ bir tarafı Çalıkoğlu ba‘zan İsak yahudi mülkü ve ba‘zan hâlik-i mezbûr mülkü ve bir tarafı Haham Ilgaz oğlu bostanına ve iki tarafı tarîk-i âma müntehî mülk menzilimin nısf-ı şâyi‘i mezbûr Mehmed’in olsun deyû vasiyyet ve musırran alâ tilke’l-vasiyye hâlik olup ve malının sülüsü nısf-ı merkūma müsâ‘id olmağla menzili mahdûd-ı mezbûrun nısf-ı şâyi‘ini vâzı‘u’l-yed olan karındaşım mezbûr Yako’dan taleb ederim, suâl olunsun dedikde gıbbe’s-suâl mezbûr Yako cevâbında fi’l-vâki‘ zikr olunan menzil mukaddem babam hâlik-i mezbûrun mülkü olup menzili mezbûru hâl-i sıhhatinde bin yetmiş iki senesi Şevvâli’nin üçüncü günü bana bâtten bey‘ ü teslîm ben dahi iştirâ ve tesellüm ve def‘-i semen eylediğimden sonra hattâ bana bey‘ ü teslîm ve kabz-ı semen eylediğini huzûr-ı müslimînde ikrâr dahi etmiş idi el-hâletü hâzihî menzili mezbûr vech-i muharrer üzre mülk-i müşterâm olmuşdur deyû def‘ ile mukābele edicek gıbbe’l-istintâk ve’l-inkâr mezbûr Yako’dan def‘-i mezbûrunu mübeyyine beyyine taleb olundukda udûl-i müslimînden olup Yeni Bezzâzistân ahâlîsinden el-Hâc Muslu Ağa b. Şaban ve Solak Mehmed Çelebi b. Ali ve karye-i merkūme ahâlîsinden Mehmed Çelebi b. Yahya ve Ali Bey b. Abdullah nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd fi’l-vâki‘ mezbûr Salamon yahudi şehr-i mezbûrun üçüncü günü hâl-i sıhhatinde işbu hudûd ile mahdûd olan mülk menzilimi oğlum Yako’ya bey‘ u teslîm ve semenini tamâmen alıp kabz eyledim min ba‘d menzili mezbûr merkūm Yako’nun mülk-i müşterâsıdır deyû huzûrumuzda ikrâr eyledi biz bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın mûcebiyle ba‘de’l-hükm mezbûr Mehmed Bey bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer mine’l-Muharrem li sene erba‘a ve seb‘în ve elf.

Şuhûdü’l-hâl: Mustafa Çavuş b. İbrahim el-Mübâşir, İbrahim Çavuş b. Abdullah, Ahmed Çelebi b. Mahmud kethüdâ-yı muhzırân, Şükür Bey el-Muhzır, Abdi Çelebi el-Muhzır, Mehmed b. Ramazan el-Muhzır, Baba Resûl el-Muhzır, Mehmed Ağa b. Hamza, Mustafa Çelebi b. Mehmed, Hamza Çelebi b. Mehmed, İbrahim Çelebi Bezzâzistânî, Ebûbekir Ağa b. Mahmud Ağa, Ahmed Çelebi Çınarzâde, Sâlih Çelebi b. Mehmed Çelebi Solak, el-Hâc Ahmed b. Abdürrezzak.

(İSTANBUL12 - cilt: 16, sayfa: 477 - Hüküm no: 589 - Orijinal metin no: [53a-4])﻿

﻿

﻿

590. Hüküm

Süleyman Beşe b. Mehmed’in Mustafa Çelebi b. Mahmud’da 3.179 akçe alacağı olduğu

İkrâr-ı deyn Tüccâr tâifesinden işbu bâ‘isü’l-kitâb Süleyman Beşe b. Mehmed mahfil-i kazâda yine tâife-i mezbûrdan Mustafa Çelebi b. Mahmud mahzarında üzerine da‘vâ ve takrîr-i kelâm edip mezbûr Mustafa Çelebi zimmetinde levn ve adedi beynimizde ilm-i şer‘î ile ma‘lûm yedimde müşterâ ve makbûz boğası semeninden dört bin yüz yetmiş dokuz akçe hakkım olup meblağ-ı mezbûrdan bin akçesini karındaşım işbu hâzır bi’l-meclis Halil Çelebi yediyle bana def‘ ü teslîm edip meblağ-ı bâkī zimmetinde kalan üç bin yüz yetmiş dokuz akçeyi dahi merkūm Mustafa Çelebi’den taleb ederim, suâl olunsun dedikde gıbbe’s-suâl merkūm Mustafa Çelebi cevâbında fi’l-vâki‘ müdde‘î-i mezbûrun boğası semeninden zimmetimde bâkī üç bin yüz yetmiş dokuz akçe hakkı vardır deyû tav‘an ikrâr etmeğin ikrârı mûcebince meblağ-ı bâkī üç bin yüz yetmiş dokuz akçeyi müdde‘î-i mezbûra edâ ve teslîme mezbûr Mustafa Çelebi’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ aşer mine’l-Muharrem li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Resûl b. Rıdvan, Mustafa Çelebi b. İsâ, Mehmed b. Ramazan, Hasan b. Bayram, Şükrullah b. Mustafa, Veli b. Mahmud.

(İSTANBUL12 - cilt: 16, sayfa: 478 - Hüküm no: 590 - Orijinal metin no: [53b-1])﻿

﻿

﻿

591. Hüküm

Ölen yahudiye Sultana bt. Yahuda’nın mühtedî oğlu Mehmed Bey’in miras hususunda kardeşi Yako aleyhine açtığı davada sulh olduğu

Sulh Husûs-ı âti’l-beyânın mahallinde istimâ‘ ve tahrîri için bi’l-iltimâs bu fakīre hitâben buyruldu-i şerîf vârid olmağın imtisâlen savb-ı şer‘den Mevlânâ Keşfî Mustafa Efendi irsâl olunup ol dahi medîne-i Galata müzâfâtından Ortaköy’de sâkin Yako v. Salamon nâm yahudinin menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘ eyledikde karye-i merkūmede hâlike olan Sultana bt. Yahûda nâm yahudiye’nin verâseti zevc-i metrûkü mezbûr Salamon ile sadrî kebîr oğulları olup ba‘de helâkihâ müslim olan Mehmed Bey’e ve Yako nâm yahudiye ve sadriyye kebîre kızı Nehma nâm yahudiyeye münhasıra ve tashîh-i mes’elesi yirmi sehimden olup beş sehimi mezbûr Salamon’a ve altışar sehimi mezbûrân Mehmed Bey ve Yako’ya ve üç sehimi mezbûre Nehma’ya isâbet eylediği şer‘an zâhir oldukdan sonra ba‘de’l-kısme mezbûr Salamon dahi hâlik olup verâseti sulbî kebîr oğlu mezbûr Yako ile kebîre kızı mezbûre Nehma’ya münhasıra oldukdan sonra mezbûr Mehmed Bey meclis-i mezbûrda hâlik-i mezbûrun terekesine vâzı‘u’l-yed olan karındaşı mezbûr Yako muvâcehesinde ikrâr ve takrîr-i kelâm edip vâlidem mezbûre Sultana hâlike oldukda babam mezbûr Salamon zimmetinde olan iki bin riyâlî guruş mehr-i müecceli ile sâir terekesinden altı sehim hisseme isâbet eden terekemi babam mezbûrdan almadan hâlik oldukda, ben mîrâsından mahrûm olmağla maraz-ı mevtinde fevtimden sonra oğlum müslim-i mezbûra karye-i merkūmede vâki‘ iki tarafdan mezbûr Yako mülkü ve bir tarafı İsak yahudi mülkü ve bir tarafı tarîk-i âm ile mahdûd iki bâb fevkānî ve bir bâb tahtânî odaları ve havluyu ve kenîfi ve sokak kapısını müştemil mülk menzilimin nısf-ı şâyi‘i ile malımdan yüz riyâlî guruş verilsin deyû vasiyyet ve musırran alâ tilke’l-vasiyye fevt olup sülüs-i malı dahi müsâ‘id olmağın nısf menzili ve yüz guruşu vâlidem mezbûre Sultana’dan bana intikāl eden hisse-i şer‘iyye-i merkūmeyi tereke-i hâlik-i mezbûra vâzı‘u’l-yed olan karındaşım merkūm Yako’dan da‘vâ eylediğimde ol dahi inkâr edip ben dahi müdde‘âmı şuhûd-ı udûl ile isbât sadedinde iken beynimize muslihûn tavassut etmekle da‘vâ-yı merkūmeden an inkâr mezbûr Yako ile yüz kıt‘a esedî guruş üzerine sulh olup ol dahi sulh-ı mezbûru kabûl ve bedel-i sulh olan meblağ-ı mezbûr yüz esedî guruşu mezbûr Yako yedinden alıp kabz edip nısf ile yüz riyâlî guruş ve hisse-i merkūmeme müte‘allika da‘vâdan merkūm Yako’nun zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’l-mu‘teber vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan İbrahim b. Veli nâm kimesne ile meclis-i şer‘a gelip alâ vukū‘ihi inhâ ve takrîr etmeğin Mevlânâ-yı mezbûrun vech-i muharrer üzre tahrîri ba‘de’t-tenfîz, mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer mine’l-Muharremi’l-harâm li sene 1074.

Şuhûdü’l-hâl: Ömer Ağa b. Ahmed, Muslu Çelebi b. Şaban, Mehmed Çelebi b. Ali, Hüseyin Çelebi b. Abdullah el-Yesâri, Usta Mehmed b. Ahmed, Mustafa b. Mehmed, Mehmed Ağa b. Hamza, Mustafa Çelebi b. Mehmed, Hamza Çelebi b. Mehmed, Muslu Ağa b. Şaban, İbrahim Çelebi el-Cündî Bezzâzistânî İbrahim Çelebi, Receb Çelebi b. Süleyman, Ebûbekir Ağa b. Baltacı Mehmed Ağa, Mehmed Efendi b. Mahmud Efendi, Ahmed Efendi b. Mustafa Beşe el-Müderris, Ömer Ağa Mahmud Usta karındaşı, Yusuf Beşe b. Abdullah, İbrahim Çelebi el-Müezzin.

(İSTANBUL12 - cilt: 16, sayfa: 478 - Hüküm no: 591 - Orijinal metin no: [53b-2])﻿

﻿

﻿

592. Hüküm

Ayşe bt. Ahmed’in kocası Ali Beşe b. Nurullah’dan muhâlaa yoluyla boşandığı

Hul‘ Medîne-i Üsküdar’da Selmân Ağa mahallesinde sâkine Ayşe bt. Ahmed nâm hâtun meclis-i şer‘-i şerîf-i lâzımü’t-teşrîfde zevci hâfızü’l-kitâb Ali Beşe b. Nurullah nâm râcil mahzarında ikrâr ve takrîr-i kelâm edip mezbûr ile zimmetinde mütekarrir ve ma‘kūdun-aleyh üç bin akçe mehr-i müeccelim ve nafaka-i iddet-i ma‘lûmemden fâriğa olup me’ûnet-i süknâm dahi kendi üzerime olmak üzre muhâla‘a edip ol dahi vech-i muharrer üzre hul‘-ı mezbûru kabûl eyledikden sonra zevciyyete müte‘allika da‘vâdan her birimiz âharın zimmetini ibrâ ve iskāt eyledik dedikde mukırra-i mezbûre Ayşe’yi ikrâr-ı meşrûhunda mezbûr Ali Beşe dahi tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ mine’l-Muharrem li sene 1074.

Şuhûdü’l-hâl: Ahmed Beşe b. Mehmed el-Mübâşir, Mustafa Efendi el-Kâtib, Şükür Bey el-Muhzır, Osman Çelebi b. Abdullah, Mehmed b. Ramazan, Ahmed b. Abdülcebbar.

(İSTANBUL12 - cilt: 16, sayfa: 480 - Hüküm no: 592 - Orijinal metin no: [53b-3])﻿

﻿

﻿

593. Hüküm

Uncu Dimitri v. İstemad ve Agalo v. Angelo’nun Abdülkerim b. Ömer’de 4.675 akçe alacaklarını taksite bağladıkları

Taksît Uncu tâifesinden Dimitri v. İstemad ve Agalo v. Angelo nâm zimmîler meclis-i şer‘de Abdülkerim b. Ömer mahzarında üzerine da‘vâ ve takrîr-i kelâm edip mezbûr Abdülkerim zimmetinde beynimizde keyl ve semeni ilm-i şer‘î ile ma‘lûm un bahâsından dört bin altı yüz yetmiş beş akçe hakkım vardır taleb ederim, suâl olunup alıverilmesi matlûbumuzdur dediklerinde, gıbbe’s-suâl mezbûr Abdülkerim mezbûrâna vech-i muharrer üzre dört bin altı yüz yetmiş beş akçe deyni olduğunu ikrâr edip lâkin meblağ-ı merkūmu def‘aten edâya iktidârı olmamağla taksît taleb etmekle târih-i kitâbdan yedi yüz iki gün tamâmına değin her haftada altışar akçe edâ eylemek üzre mezbûr Dimitri ve Ağalo mezbûr Abdülkerim’i taksît eylediklerinde mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Muharremi’l-harâm li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Şükür Beşe b. Mustafa, Resûl b. Rıdvan, Mehmed Çelebi b. ( ) muhzır, Muharrem Çelebi b. ( ) muhzır.

(İSTANBUL12 - cilt: 16, sayfa: 480 - Hüküm no: 593 - Orijinal metin no: [53b-4])﻿

﻿

﻿

594. Hüküm

Mustafa b. Receb ve karısı Râbia bt. Abdullah’ın Ayşe Hâtun vakfından kiraladıkları pazarcı dükkanını Mustafa b. Mehmed’e devrettikleri

Tefvîz-i dükkân Mahmiye-i İstanbul’da Müftü Ali Çelebi mahallesinde vâki‘ merhûme Ayşe Hâtun vakfından olup üç tarafı yine vakf-ı mezbûra ve bir tarafı tarîk-i âma müntehî ücreteyn-i ma‘lûmeteyn ile bir kepenk vakıf pazarcı dükkânına iştirâk-i seviy üzre mutasarrıflar olan Mustafa b. Receb ve zevcesi Râbia Hâtun bt. Abdullah meclis-i şer‘-i hatîr-i lâzımü’t-tevkīrde râfi‘ü’l-kitâb Mustafa b. Mehmed muvâcehesinde her biri ikrâr ve takrîr-i kelâm edip zikr olunan vakıf dükkânın hakk-ı tasarrufun vakf-ı mezbûr mütevellîsi ma‘rifetiyle merkūm Mustafa’ya on bir bin akçe bedel mukābelesinde ferâğ ve tefvîz eyledik, mezbûr Mustafa dahi tefevvüz ve kabûl ettikden sonra bedel-i mezbûr on bir bin akçeyi kâmilen ve tamâmen mezbûr yedinden alıp kabz eyledik ba‘de’l-yevm zikr olunan dükkânı mezbûrun hakk-ı müfevvazıdır, emsâli gibi mutasarrıf olsun dediklerinde, gıbbe’t-tasdîki’l-vicâhî mâ hüve’l-vâki‘ gıbbe’t-taleb ketb olundu. Fi’l-yevmi’s-sâdis aşer mine’l-Muharremi’l-harâm li sene erba‘a ve seb‘în ve elf.

Şuhûdü’l-hâl: Halil b. Zeynelabidin, Mustafa Çelebi b. Mehmed, Halil b. Mehmed, Hasan b. Ali, el-Hâc Ahmed b. Mahmud, Ömer Efendi el-mukayyid, Sofu Mehmed Efendi el-Müezzin.

(İSTANBUL12 - cilt: 16, sayfa: 481 - Hüküm no: 594 - Orijinal metin no: [53b-5])﻿

﻿

﻿

595. Hüküm

Ekmekçi Ermeni Partak v. Yani’nin ortağı Murad v. Behzad’ın zimmetini ibrâ ettiği

İbrâ Habbâz tâifesinden Partak v. Yani nâm Ermeni meclis-i şer‘-i hatîrde işbu bâ‘isü’s-sifr Murad v. Behzad nâm Ermeni muvâcehesinde ikrâr ve takrîr-i kelâm edip mezbûr Murad ile ekmekçilik san‘atında şerîkler olup fesh-i akd-i şirket edip hesâb ü kitâb ettikde, asl-ı mâlımdan mezbûr Murad zimmetinde on yedi bin beş yüz akçe hakkım zuhûr edip meblağ-ı mezbûrdan on beş bin akçesin ahz ve istîfâ edip bâkī zimmetinde iki bin beş yüz akçe hakkım kalmışdi hâlâ iki bin beş yüz akçe hakkım taleb eyledikde ol dahi meblağ-ı mezbûr iki bin beş yüz akçemi def‘ eyledim deyû şâhidin getirip bir şâhidin dahi ityâna havâle olunup meblağ-ı bâkī iki bin beş yüz akçeden mâ‘adâ şirkete müte‘allika da‘vâda ve târih-i kitâba gelince beynimizde ma‘lûm hukūk da‘vâsından mezbûrun zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer mine’l-Muharremi’l-harâm li sene erba‘a ve seb‘în ve elf.

Şuhûdü’l-hâl: İsâ Çelebi [b.] Hasan, Sefer b. Mustafa, Mehmed b. Ramazan, Veli b. Mahmud, Baba Resûl, Asvador v. Şahkulu.

(İSTANBUL12 - cilt: 16, sayfa: 481 - Hüküm no: 595 - Orijinal metin no: [53b-6])﻿

﻿

﻿

596. Hüküm

Navluncu Hacı Mehmed b. Hacı Receb ile ortağı Hacı Veli b. Hacı Ramazan’ın Ekmekçi İshak Beşe ile ortağı Osman Beşe’den 10.350 akçe alacaklı oldukları

İkrâr-ı deyn Navluncu tâifesinden bâ‘isiyyü’l-kitâb el-Hâc Mehmed b. el-Hâc Receb ve şerîki el-Hâc Veli b. el-Hâc Ramazan nâm kimesneler meclis-i şer‘de ekmekçi tâifesinden İshak Beşe ile şerîki Osman Beşe mahzarında her [54a] biri üzerlerine da‘vâ ve takrîr-i kelâm edip mezbûrân İshak Beşe ile şerîki Osman Beşe zimmetlerinde müşterek mülkümüz olup yedimizden müşterâ ve makbûz buğday semeninden on bin üç yüz elli akçe hakkım olup meblağ-ı mezbûru mezbûrân İshak Beşe ve Osman Beşe’den taleb ederiz, suâl olunsun dediklerinde, gıbbe’s-suâl mezbûrân dahi cevâblarında, fi’l-vâki‘ vech-i muharrer üzre müdde‘iyân-ı mezbûrâna müşterek buğday semeninden on bin üç yüz elli akçe deynimiz vardır deyû her biri tav‘an ikrâr etmeğin ikrârları mûcebince meblağ-ı mezbûr on bin üç yüz elli akçeyi müdde‘iyân-ı mezbûrâna edâya mezbûrân İshak Beşe ve Osman Beşe’ye tenbîh olunup mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer mine’l-Muharrem li sene erba‘a ve seb‘în ve elf.

Şuhûdü’l-hâl: Hüseyin Efendi el-Brusî, Ahmed Çelebi b. Mahmud kethüdâ-yı muhzırân, Abdi Çelebi b. Hüseyin, Şükrullah Bey, Mehmed b. Ramazan, Baba Resûl.

(İSTANBUL12 - cilt: 16, sayfa: 482 - Hüküm no: 596 - Orijinal metin no: [53b-7])﻿

﻿

﻿

597. Hüküm

Mehmed Çelebi b. Mustafa’nın arsası Usûl Paşa Ayas Bey vakfına ait menzilini Sâlih Çelebi b. Ali’ye sattığı

Mülknâme Mahmiye-i İstanbul’da Manisalı Çelebi mahallesinde sâkin Mehmed Çelebi b. Mustafa nâm kimesne meclis-i şer‘de hâfızü’l-kitâb Sâlih Çelebi b. Ali nâm kimesne mahzarında ikrâr ve takrîr-i kelâm edip arsası Usûl Paşa Ayas Bey vakfından yevmî iki akçe ücret-i müeccele ile tasarrufumda ve binâsı mülküm olup mahalle-i merkūmede vâki‘ iki tarafdan vakf-ı mezbûr ve iki tarafdan tarîk-i âm ile mahdûd ve mümtâz olan menzilimin binâsını on iki bin akçeye mezbûr Sâlih Çelebi’ye tarafeynden îcâb ve kabûlü hâvî bâtten bey‘ ve teslîm ve arsasını dahi mütevellîsi Abdülbâkī Çelebi izni ve iki bin akçe mukābelesinde ferâğ ve tefvîz, ol dahi vech-i muharrer üzre iştirâ ve tefevvüz ve tesellüm eyledikden sonra semeni olan on iki bin akçe ile bedel-i mezbûr iki bin akçeyi mezbûr Sâlih Çelebi yedinden bi’t-tamâm alıp kabz eyledim min ba‘d binâ-yı mezbûr merkūm Sâlih Çelebi’nin mülk-i müşterâsı ve arsa-i merkūme hakk-ı tefevvüzü olup keyfe mâ yeşâ’ ve yahtâr mutasarrıf olsun dedikde mukırr-ı mezbûr Mehmed Çelebi’nin ikrâr-ı mezbûrunu merkūm Sâlih Çelebi tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer mine’l-Muharrem li sene 1074.

Şuhûdü’l-hâl: Ali Beşe b. Cafer, Mûytâb Hacı Mustafa, Mûytâb Hacı Ali, İbrahim Çelebi er-Râcil, Mustafa Efendi el-İmâm, Mehmed Efendi el-Müezzin, Osman Çavuş, Abdi Çelebi el-Muhzır, Şükrullah Bey el-Muhzır.

(İSTANBUL12 - cilt: 16, sayfa: 482 - Hüküm no: 597 - Orijinal metin no: [54a-1])﻿

﻿

﻿

598. Hüküm

Yahya b. Sefer, Şaban Beşe b. Himmet ve Mahmud b. Receb’in davalılarına kefil olan Seyyid Hamdi b. Murtaza’yı kefâletten çıkardıkları

Kefâletden ihrâc Vilâyet-i Anadolu’da Kiriş kazâsından Yahya b. Sefer ve Şaban Beşe b. Himmet ve Mahmud b. Receb nâm kimesneler meclis-i şer‘-i şerîf-i lâzımü’t-teşrîfde, Seyyid Ahmed [Hamdi] b. Murtaza nâm kimesne mahzarında her biri takrîr-i kelâm edip gāib ani’l-meclis olan Seyyid Süleyman b. Abbas ile da‘vâ-yı şer‘iyyemiz olup mezbûr Seyyid Hamdi merkūm Süleyman’ın nefsine kefîl olmuş idi hâlâ mezbûr Süleyman firâr ve gaybet edip mekânı ma‘lûmumuz dahi olmamağla, mezbûr Seyyid Hamdi’yi kefâletden ihrâc eyledik dediklerinde, mâ hüve’l-vâki‘ bi’t-taleb ketb olundu. Fi’l-yevmi’s-sânî aşer mine’l-Muharremi’l-harâm li sene 1074.

Şuhûdü’l-hâl: Musa Beşe b. Sefer Serdar, Hacı İlyas b. Mehmed er-Râcil, İbrahim Beşe b. Hasan, İsâ Bey b. Abdi.

(İSTANBUL12 - cilt: 16, sayfa: 483 - Hüküm no: 598 - Orijinal metin no: [54a-2])﻿

﻿

﻿

599. Hüküm

Süleyman Çelebi b. Ali’nin bir miktar eşyasını karısı Fâtıma’ya hibe ettiği

Hibe Mahmiye-i İstanbul’da Sofular mahallesi ahâlîsinden Süleyman Çelebi b. Ali tarafından ikrâr-ı âti’z-zikre vekîl olup fahrü’l-akrân Seyyid Mehmed Çelebi b. Seyyid Ramazan ve Müezzin İbrahim Çelebi b. Mahmud nâm kimesneler şehâdetleri ile vekâleti sâbite olan İlyas Çelebi b. Süleyman nâm kimesne meclis-i şer‘-i hatîr-i lâzımü’t-tevkīrde müvekkili mezbûrun zevcesi hâfızatü’l-kitâb Fâtıma Hâtun mahzarında bi’l-vekâle ikrâr-ı tâm ve takrîr-i kelâm edip müvekkilim mezbûr Süleyman Çelebi malından on dokuma yastık ve beş yemeni yorgan ve bir beledî döşek ve beş beledî minder ve üç sagīr tencere ve bir orta Selânik keçesi ve iki yan keçesi ve iki bakır sahan ve bir sagīr güğüm ve bir baklava tepsisi ve bir bakraç ve bir alaca kilim ve bir kırmızı kebe ve tuç havan ve bir kırmızı velense ve bir tava ve bir kepçe ve bir leğen ibrik ve bir kahve ibriğini mezbûre Fâtıma Hâtun’a hibe-i sahîha-i şer‘iyye ile hibe ve teslîm ol dahi ittihâb ve tesellüm eyledikden sonra eşyâ-i mezkûre zevcem mezbûre Fâtıma Hâtun’un mülk-i mevhûbu olsun dedi dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer mine’l-Muharremi’l-harâm li sene 1074.

Şuhûdü’l-hâl: Mehmed Çelebi b. Ali, İsmail Çelebi b. Ali, Hasan Çelebi b. ( ), Ali b. Mehmed, Mehmed Çelebi b. Mehmed, Muslu Beşe b. Hasan, Ali Beşe er-Râcil, Ahmed Çelebi kethüdâ-yı muhzırân, Abdi Çelebi el-Muhzır.

(İSTANBUL12 - cilt: 16, sayfa: 483 - Hüküm no: 599 - Orijinal metin no: [54a-3])﻿

﻿

﻿

600. Hüküm

Fâtıma bt. Abdullah’ın kocasından kalan miras hususunda diğer vârisler Mehmed Çelebi ile Ümmühânî’nin zimmetini ibrâ ettiği

İbrâ Mahmiye-i İstanbul’da Derviş Ali mahallesi ahâlîsinden Mehmed Çelebi b. Ebûbekir nâm müteveffânın verâseti, zevce-i metrûkesi Fâtıma bt. Abdullah nâm hâtuna ve sulbî kebîr oğlu Mehmed Çelebi ile sulbiye kebîre kızı Ümmühânî nâm hâtuna münhasıra ve tashîh-i mes’elesi yirmi dört sehimden olup üç sehimi mezbûre Fâtıma Hâtun’a ve on dört sehimi oğlu mezbûr Mehmed Çelebi’ye ve yedi sehimi kızı mezbûre Ümmühânî’ye isâbet eylediği şer‘an zâhir oldukdan sonra mezbûre Fâtıma Hâtun meclis-i şer‘de tereke-i müteveffâ-yı mezbûra vâzı‘u’l-yed olan sadrî oğlu mezbûr Mehmed Çelebi ve sadriyye kızı mezbûre Ümmühânî tarafından husûs-ı âti’z-zikre vekîl olan zevci el-Hâc Ebûbekir b. el-Hâc Ahmed mahzarında bi’t-tav‘i’s-sâf ikrâr ve takrîr-i kelâm edip bundan akdem zevcim mezbûr Mehmed Çelebi vefât eyledikde terekesinden iki bin akçe mehr-i müeccelimi alıp kabz eylediğimden sonra semen-i hissem mukābelesinde tehârüc-i şer‘î tarîki ile mezbûrân yedlerinde olan tereke-i müteveffâ-yı mezbûrdan on bir bin akçe üzerine sulh olup anlar dahi ba‘de’l-kabûl meblağ-ı mezbûr on bir bin akçeyi mezbûrân yedlerinden tamâmen alıp kabz edip tereke-i müteveffâ-yı mezbûre-i zâhireye müte‘allika da‘vâdan mezbûrânın zimmetlerin ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer mine’l-Muharrem li sene 1074.

Şuhûdü’l-hâl: Halil Efendi el-İmâm, el-Hâc Ahmed Çelebi b. Mahmud Kethüdâ-yı muhzırân, Keşfî Mustafa Efendi, Terlikçi Mustafa Bey, Dedezâde Haffâf Ahmed Çelebi, Şükür Bey el-Muhzır, Abdi Çelebi el-Muhzır.

(İSTANBUL12 - cilt: 16, sayfa: 484 - Hüküm no: 600 - Orijinal metin no: [54a-4])﻿

﻿

﻿

601. Hüküm

Mehmed Çelebi b. sarrâc Mehmed’in Derviş Ali mahallesindeki menzil hissesini kardeşi Ümmühânî’ye sattığı

Mülknâme Mahmiye-i İstanbul’da Derviş Ali mahallesi ahâlîsinden iken vefât eden sarrâc Mehmed Çelebi b. Ebûbekir nâm kimesnenin verâseti, zevce-i metrûkesi Fâtıma bt. Abdullah nâm hâtuna ve sulbî kebîr oğlu Mehmed Çelebi ile sulbiye kebîre kızı Ümmühânî nâm hâtuna münhasıra ve tashîh-i mes’elesi yirmi dört sehimden olup üç sehimi mezbûre Fâtıma’ya ve on dört sehimi oğlu mezbûr Mehmed Çelebi’ye ve yedi sehimi kızı mezbûre Ümmühânî’ye isâbet eylediği şer‘an zâhir oldukdan sonra mezbûr Mehmed Çelebi meclis-i şer‘-i hatîrde li ebeveyn kız karındaşı mezbûre Ümmühânî Hâtun tarafından husûs-ı âti’z-zikre vekîl olan zevci el-Hâc Ebûbekir b. el-Hâc Ahmed mahzarında tav‘an ikrâr ve takrîr-i kelâm edip babası müteveffâ-yı mezbûrun terekesinden olup mahalle-i mezbûrede vâki‘ bir tarafdan Medîne-i Münevvere vakfına ve bir tarafdan Mehmed Çelebi mülküne ve bir tarafdan Nefeszâde Efendi mülküne ve bir tarafdan ba‘zan tarîk-i âm ve ba‘zan tarîk-i hâs ile mahdûd ve mümtâz olup büyût-ı adîdeyi müştemil mülk menzilden on dört sehim hisse-i şâyi‘amı müvekkilem merkūme yirmi bir bin akçeye bey‘-i kat‘î ile bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûru müvekkilem mezbûre yedinden tamâmen alıp kabz eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer mine’l-Muharrem li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 485 - Hüküm no: 601 - Orijinal metin no: [54a-5])﻿

﻿

﻿

602. Hüküm

Kasandıra bt. Manol’ün Esma bt. Bayram’a emanet olarak verdiği eşyalarının kendisine iadesi

İkrâr bi kabzi’l-emâne Mahmiye-i İstanbul’da Molla Aşkī mahallesi sâkinelerinden Kasandıra bt. Manol nâm nasrâniyye meclis-i şer‘-i âlî ve mahfil-i dîn-i behîde, mahalle-i mezbûre sâkinelerinden Esma bt. Bayram muvâcehesinde üzerine da‘vâ ve takrîr-i kelâm edip mukaddemâ mahalle-i mezbûreden Üsküdar’da Kadıköy’üne nakl eylediğimde eşyâ-i memlûkemden işbu bir büyük tepsi ve bir kuzu tepsisi ve bir küçük tepsi ve bir Kostantin altını ve bir büyük tencere ve bir sırmalı don ve sırmalı bir takye ve bir ipek boğça ve bir havlu makrama mezbûre Esma yedine [54b] emânet vaz‘ eylemiş idim, taleb ederim suâl olunsun dedikde gıbbe’s-suâl mezbûre Esma cevâbında müdde‘iyye-i mezbûreye bi’d-defe‘ât üç bin akçe ikrâz ve teslîm edip mezbûre Kasandıra dahi eşyâ-i mezbûreyi meblağ-ı mezbûr mukābelesinden yedime rehin vermiş idi deyicek gıbbe’l-istintâk ve’l-inkâr merkūme Esma Hâtun’dan müdde‘âsını mübeyyene beyyine taleb olundukda ityân-ı beyyine için istimhâl edip mehil-i şer‘î birle imhâl olunup müddet-i mehil münkaziye olup ikāmet-i beyyineye kādire olmayıp yemîn dahi vermemeğin, ikrârı mûcebince yedinde olan eşyâ-i mezbûre müdde‘iyye-i mezbûreye redd ü teslîme mezbûre Esma’ya tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ aşer min Muharremi’l-harâm li sene 1074.

Şuhûdü’l-hâl: Hasan Çavuş el-Mübâşir, Süleyman Bey b. Hasan, Mehmed b. Ramazan, Mustafa b. Abdullah.

(İSTANBUL12 - cilt: 16, sayfa: 485 - Hüküm no: 602 - Orijinal metin no: [54a-6])﻿

﻿

﻿

603. Hüküm

Ali Çelebi b. Mehmed’in Çukurbostan mahallesindeki mukâtaalı menzilini Ali Beşe b. Ahmed’e sattığı

Mülknâme Mahmiye-i İstanbul’da Sultan Selim Hân câmi‘i kurbunda vâki‘ Çukurbostan mahallesi ahâlîsinden Ali Çelebi b. Mehmed nâm kimesne meclis-i şer‘-i hatîr-i lâzımü’t-tevkīrde Ali Beşe b. Ahmed nâm kimesne mahzarında tav‘an ikrâr ve takrîr-i kelâm edip arsasının senede Sivasî Efendi tekyesine on akçe mukāta‘a-i kadîmesi olup mahalle-i mezbûrede vâki‘ bir tarafı Ebûbekir menzili ve bir tarafı Zehra Hâtun mülkü ve bir tarafı Bayram Beşe mülkü ve bir tarafı tarîk-i hâs ile mahdûd ve mümtâz bir bâb fevkānî oda ile bir bâb tahtânî odayı ve odalar kapısı üstünde olan bir bâb odayı yedi bin üç yüz akçeye safka-i vâhide ile mezbûr Ali Beşe’ye bey‘-i kat‘î ile bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûru mezbûr Ali Çelebi yedinden alıp kabz eyledim min ba‘d mezbûr Ali Beşe’nin mülk-i müşterâsıdır, keyfe mâ yeşâ’ tasarruf eylesin dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Muharremi’l-harâm li sene 1074.

Şuhûdü’l-hâl: Ali Efendi b. Mehmed el-İmâm, Bayram Beşe b. Mehmed, Ali Beşe b. Mehmed, Himmet Dede, Müezzin Mehmed Çelebi b. Ali, Mehmed Beşe b. Ebûbekir, Abdülazîz b. Şaban, Ali Beşe, Ali Çelebi, Şükür Bey el-Muhzır.

(İSTANBUL12 - cilt: 16, sayfa: 486 - Hüküm no: 603 - Orijinal metin no: [54b-1])﻿

﻿

﻿

604. Hüküm

Ebubekir Beşe b. Mehmed’in Çukurbostan mahallesindeki mukâtaalı menzilini Ali Beşe b. Ahmed’e sattığı

Mülknâme Mahmiye-i İstanbul’da Sultan Selim Hân câmi‘i kurbunda Çukurbostan mahallesi ahâlîsinden Ebûbekir Beşe b. Mehmed nâm kimesne meclis-i şer‘-i hatîr-i lâzımü’t-tevkīrde Ali Beşe b. Ahmed nâm kimesne mahzarında tav‘an ikrâr ve takrîr-i kelâm edip arsasının senede Sivasî Efendi Tekyesi’ne on akçe mukāta‘a-i kadîmesi olup mahalle-i mezbûrede bir tarafı Mustafa Beşe b. Mehmed menzili ve bir tarafı Ali Beşe b. Mehmed menzili ve bir tarafı Zehra Hâtun menzili ve bir tarafı tarîk-i hâs ile mahdûd bir bâb fevkānî ve bir bâb tahtânî odaları ve kenîfi müştemil mülk menzilimi, mezbûr Ali Beşe’ye cânibeynden îcâb ve kabûlü hâvî bey‘-i bât ile dört bin yedi yüz akçeye bey‘ ü teslîm ol dahi iştirâ ve tesellüm eyledikden sonra semeni olan dört bin yedi yüz akçeyi mezbûr yedinden alıp kabz eyledim min ba‘d menzili mezbûru mülkiyyet üzre mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâmin aşer min Muharremi’l-harâm li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 487 - Hüküm no: 604 - Orijinal metin no: [54b-2])﻿

﻿

﻿

605. Hüküm

Muhsine Hâtun vakfına ait olup eski mütevellîsi Mehmed b. Sefer zimmetinde kalan paranın tahsil edildiği

Mahmiye-i İstanbul’da Muhsine Hâtun vakfına hâlâ mütevellî Abdülbâkī b. Hüseyin meclis-i şer‘-i hatîr-i lâzımü’t-tevkīrde sâbıkan mütevellî olan râfi‘ü’l-kitâb Mehmed Efendi b. Sefer muvâcehesinde bi’t-tevliyye ikrâr ve takrîr-i kelâm edip mukaddemâ yerime vakf-ı mezbûra merkūm Mehmed Efendi mütevellî oldukda, mâl-ı vakıfdan yedimde olan otuz altısı elli dirhem mâ‘adâsı yedişer dirhem üç yüz yirmi altı nakid guruş ile dört altın ve dört yüz dokuz guruşun rihânı mezbûr Mehmed Efendi’ye teslîm olunmuş idi hâlâ tevliyyetim hasebiyle zikr olunan dört yüz dokuz guruşun rihânını ve mezbûr Mehmed Efendi zimem ettiği her biri sekizer dirhem iki yüz seksen sekiz guruşun rihânını ve her biri yedişer dirhem on beş guruşun rehinleri ve nakid altışar dirhem yirmi riyâlî guruşu mütevellî-i sâbık Mehmed Efendi bana def‘ ü teslîm eyleyip ben dahi bi’t-tevliyye vakıf için alıp kabz eyledim dedikde mütevellî-i merkūm Abdülbâkī Çelebi’nin ikrâr-ı meşrûhunu mütevellî-i sâbık-ı mezbûr Mehmed Efendi vicâhen ve şifâhen tasdîk ve tahkīk etmeğin mâ hüve’l-vâki‘ gıbbe’t-taleb ketb olundu. Fi’l-yevmi’s-sâmin aşer mine’l-Muharrem li sene 1074.

Şuhûdü’l-hâl: Seyyid Ahmed Efendi nâzır-ı vakf, Mustafa Çelebi Bezzâzistânî, Hamza Çelebi b. Mehmed Bezzâzistânî, İbrahim Çelebi kethüdâ-yı Bezzâzistân, Mustafa b. Mehmed Elfîzâde, Mehmed Çelebi b. Mehmed Elfîzâde, Mustafa Çelebi Bezzâzistânî, el-Hâc Hüseyin Bezzâzistânî, İbrahim Çelebi b. Mehmed el-Cündî Yahya Çelebi b. Sâlih.

(İSTANBUL12 - cilt: 16, sayfa: 487 - Hüküm no: 605 - Orijinal metin no: [54b-3])﻿

﻿

﻿

606. Hüküm

Havva bt. Yusuf’un Mismârî Şucâ mahallesindeki menzilini Şaban b. Mürsel’e sattığı

Mülknâme Mahmiye-i İstanbul’da Mismârî Şucâ‘ mahallesi sâkinelerinden Havva Hâtun bt. Yusuf Bey meclis-i şer‘-i şerîf-i lâzımü’t-teşrîfde, fahrü’l-emsâl Şaban Efendi b. Mürsel mahzarında ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan ba‘zan Sâliha Hâtun mülkü ve ba‘zan vakıf menzil arsası ve bir tarafdan ba‘zan Ebezâde veresesi ve ba‘zan Nurullah mülkleri ve bir tarafdan ba‘zan Müezzin Çelebi ve ba‘zan Ayşe Hâtun mülkleri ve bir tarafdan tarîk-i âm ile mahdûd üç bâb fevkānî odaları ve bir ahırı ve tûlen elli zirâ‘ ve arzen yirmi zirâ‘ eşcâr-ı müsmire ve gayr-ı müsmireyi muhîta hadîka ve iki bi’r-i mâyı müştemil mülk menzilimi, bi cümleti’t-tevâbi‘ ve’l-levâhık ve cemî‘i’l-menâfi‘ ve’l-merâfık doksan bir bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûr Şaban Efendi’ye bey‘ ve teslîm ol dahi minvâl-i muharrer üzre iştirâ ve kabûl ve kabz ve teslîm eyledikden sonra semeni olan meblağ-ı mezbûr doksan bir bin akçeyi mezbûr Şaban Efendi’nin yedinden bi’t-tamâm ahz u kabz eyledim ba‘de’l-yevm menzili mahdûd-ı mezkûr mezbûr Şaban Efendi’nin mülk-i müşterâsıdır, keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer mine’l-Muharremi’l-harâm li sene 1074.

Şuhûdü’l-hâl: Umdetü’l-kuzât Kadri Efendi, Fahrü’l-müderrisîn Mehmed Efendi, Abdullah Efendi el-İmâm, Mustafa Efendi el-İmâm, Süleyman Çelebi b. Ali, Mehmed b. Ali, Mahmud b. Musa, Ahmed Efendi b. Mehmed el-İmâm, Abdullah b. Nurullah, Osman b. Ali, Sefer b. Mustafa, Abdi Çelebi b. Hüseyin, Ahmed b. Mehmed.

(İSTANBUL12 - cilt: 16, sayfa: 488 - Hüküm no: 606 - Orijinal metin no: [54b-4])﻿

﻿

﻿

607. Hüküm

Sâliha bt. Derviş’in Neslişah Sultan mahallesindeki yarım menzil hissesini kardeşi Receb’e sattığı

Mülknâme-i nısf-ı menzil Mahmiye-i İstanbul’da Neslişah Sultan mahallesinde sâkine Sâliha bt. Derviş nâm hâtun meclis-i şer‘-i hatîrde li ebeveyn karındaşı işbu bâ‘isü’l-kitâb Receb b. Derviş nâm kimesne mahzarında ikrâr ve takrîr-i kelâm edip mahalle-i mezbûrede vâki‘ bir tarafı Hacı Abdülkādir mülkü ve bir tarafı İbrahim Dede mülkü ve bir tarafı mahalle-i mezbûre imâmına meşrûta menzil ve bir tarafı tarîk-i hâs ile mahdûd iki bâb tahtânî oda ve havlu ve kenîfi müştemil menzilimin nısf-ı şâyi‘ini karındaşım mezbûr Receb’e iki bin üç yüz nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr iki bin üç yüz akçeyi müşterî-i mezbûr yedinden tamâmen ahz u kabz eyledim ba‘de’l-yevm zikr olunan menzili mahdûd-ı mezbûrun nısfı müşterî-i merkūmun mülk-i müşterâsıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer mine’l-Muharremi’l-harâm li sene 1074.

Şuhûdü’l-hâl: Mustafa Efendi b. Ali el-İmâm, Mustafa Çelebi b. Mehmed el-Müezzin, Ali b. İsâ el-Kayyım, İbrahim Dede, el-Hâc Ali b. Ebûbekir, Mehmed b. Ramazan, Veli b. Mahmud, Hüseyin Beşe.

(İSTANBUL12 - cilt: 16, sayfa: 488 - Hüküm no: 607 - Orijinal metin no: [54b-5])﻿

﻿

﻿

608. Hüküm

Murad Beşe kızları Emine ve Hatice’nin Otakçıbaşı mahallesindeki arsalarını Ali b. Sefer’e sattıkları

Mülknâme-i arsa Medîne-i Hazreti Ebâ Eyyûb-i Ensârî’de Otakçıbaşı mahallesi sâkinelerinden Emine Hâtun ve kız karındaşı Hatîce Hâtun ibnetey Murad Beşe meclis-i şer‘de Ali b. Sefer mahzarında ikrâr ve takrîr-i kelâm edip silk-i mülkümüzde olup mahalle-i mezbûrede vâki‘ bir tarafdan Taşçı Hânı ve iki tarafdan İbrahim Bey oğlu çayırı ve bir tarafdan Hüseyin menzili ile mahdûd eşcâr-ı müsmire ve gayr-ı müsmire ve bi’r-i mâyı müştemil harâbe mülk menzilimizin arsasını, beş bin beş yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûr Ali’ye bey‘ ü teslîm ol dahi vech-i meşrûh üzre iştirâ ve kabz ve kabûl eyledikden sonra semeni olan meblağ-ı mezbûr beş bin beş yüz akçeyi mezbûr Ali’nin yedinden ahz u kabz eyledik ba‘de’l-yevm arsa-i mahdûde-i mezbûre merkūm Ali’nin mülk-i müşterâsıdır, keyfe mâ yeşâ’ ve yürîd mutasarrıf olsun dediklerinde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn mine’l-Muharremi’l-harâm li sene 1074.

Şuhûdü’l-hâl: Mehmed b. Süleyman, Ramazan b. Mehmed, Müezzin Mustafa Çelebi, Baklavî Mustafa Çelebi, Ömer Beşe, Şükür Beşe b. Mustafa, Baba Resûl b. Rıdvan.

(İSTANBUL12 - cilt: 16, sayfa: 489 - Hüküm no: 608 - Orijinal metin no: [54b-6])﻿

﻿

﻿

609. Hüküm

Ermeni Maros Kethüdâ v. Murad’ın Rus kölesi Şâhin v. Vasil’i bir sene hizmet etmek şartıyla azat ettiği

Itk Mahmiye-i İstanbul’da Ermeni tâifesinden Maros Kethüdâ v. Murad nâm Ermeni meclis-i şer‘-i hatîr-i lâzımü’t-tevkīrde orta boylu açık kaşlı gök elâ gözlü Rusiyyü’l-asl hâfızü’l-vesîka abd-i memlûkü Şâhin b. Vasil nâm zimmî muvâcehesinde bi’t-tav‘i’s-sâf ikrâr ve takrîr-i kelâm edip ben târih-i kitâb şehri gāyetinde Kudüs-i şerîf’e gitmeğe azîmet etmekle abd-i memlûküm mezbûr Şâhin malımdan âzâd, gāyet-i şehr-i mezbûrdan bir sene tamâmına dek hizmet üzre dedikde mezbûr Şâhin dahi vech-i muharrer üzre hizmeti merkūmeyi kabûl etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer mine’l-Muharrem li sene erba‘a ve seb‘în ve elf.

Şuhûdü’l-hâl: Osman Beşe b. Abdullah, Ahmed Çelebi b. Mahmud, Abdi Çelebi b. Hüseyin, Şükür Bey b. Mustafa, çukadar Ali Beşe, sarrâc Mustafa Beşe, Kābil Bey b. Abdullah, Baba Resûl el-Muhzır, Mehmed b. Ramazan el-Muhzır.

(İSTANBUL12 - cilt: 16, sayfa: 490 - Hüküm no: 609 - Orijinal metin no: [55a-1])﻿

﻿

﻿

610. Hüküm

Fâtıma bt. Hasan’ın boşandığı kocası Ahmed b. Mehmed’de olan alacağının taksite bağlandığı

Taksît Mahmiye-i İstanbul’da Ali Paşa-yı Atîk mahallesinde sâkine Fâtıma bt. Hasan nâm hâtun meclis-i şer‘-i hatîr-i lâzımü’t-tevkīrde zevc-i mutallıkı Ahmed b. Mehmed mahzarında ikrâr ve takrîr-i kelâm edip mezbûr Ahmed’in firâşından mütevellid oğlum Ali’nin beynimizde ma‘lûm beher yevm farz ve takdîr olunan nafaka-i mefrûza-i müstedânesinden mezbûr Ahmed zimmetinde müctemi‘ olan dört bin yüz seksen akçeyi da‘vâ edip beynimizde nizâ‘ vukū‘undan sonra tavassut-ı muslihîn ile mezbûr Ahmed beni iki bin akçe üzerine sulh ettikde, ben dahi sulh-ı mezbûru kabûl eyledikden sonra bedel-i sulh olan meblağ-ı mezbûru mezbûr Ahmed def‘aten edâya iktidârı olmamağın taksîte tâlib olmağla târih-i kitâbdan beher şehr üçer yüz akçe vermek üzre taksît eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Muharremi’l-harâm li sene erba‘a ve seb‘în ve elf.

Şuhûdü’l-hâl: Mehmed b. Mehmed, İsmail b. Mehmed, Ali b. Mustafa, Mehmed b. Abbas, Fazlullah b. Mehmed, Mustafa Beşe b. Rıdvan, Mehmed b. Ramazan, Muharrem Çelebi b. Abdullah.

(İSTANBUL12 - cilt: 16, sayfa: 490 - Hüküm no: 610 - Orijinal metin no: [55a-2])﻿

﻿

﻿

611. Hüküm

Mehmed Ağa b. Ahmed ile kardeşi İbadullah’ın Benderkili’deki tarlalarına müdahale eden Mustafa b. Osman’ın önlenmesi

Mahmiye-i İstanbul’da Ali Paşa-yı Atîk mahallesi sâkinlerinden Mehmed Ağa ve İbâdullah Çelebi ibney Ahmed nâm kimesneler meclis-i şer‘-i hatîrde Mustafa b. Osman mahzarında üzerine da‘vâ ve takrîr-i kelâm edip vilâyet-i Anadolu’da Bender-i Kili kazâsına tâbi‘ Ardıç nâm karyede vâki‘ bir tarafdan ba‘zan Ali Bâli ve ba‘zan Karaağaç tarlası ve bir tarafdan ba‘zan Bürüncek ve Karakovuk ve bir tarafdan Şehremen ve Depecikevren nâm mevzi‘ler ile mahdûd olup izn-i sâhib-i arz ile iştirâkler tasarruflarımızda olan tarlanın üzerinde mezbûr Mustafa’nın birkaç ağaç mülk eşcârı olup tasarrufuna kimesne mâni‘ olmaz iken kanâ‘at etmeyip bizim yerimiz üzerinde dahi eşcâr gars eder, suâl olunup takrîri tahrîr olunmak matlûbumuzdur dediklerinde, gıbbe’s-suâl mezbûr Mustafa cevâbında fi’l-hakīka zikr olunan tarla mezbûrların tasarruflarında olup üzerinde olan eşcâr benim mülkümdür, arzda alâkam yoktur dedikde ba‘de’l-yevm zikr olunan arzın üzerinde bî-vech eşcâr garsı ile müdâhaleden men‘ olunup mâ hüve’l-vâki‘ bi’t-taleb ketb olundu. Fi’l-yevmi’l-ışrîn mine’l-Muharrem li sene 1074.

Şuhûdü’l-hâl: Mustafa b. Süleyman, Ahmed Halîfe b. Osman, mumcu Mustafa b. Şaban, Ali Beşe b. Osman, Mustafa Beşe b. Rıdvan, Fazlı b. Mehmed, Şükür Beşe b. Mustafa.

(İSTANBUL12 - cilt: 16, sayfa: 491 - Hüküm no: 611 - Orijinal metin no: [55a-3])﻿

﻿

﻿

612. Hüküm

Dilaver bt. Abdullah’ın kocası Yusuf b. Kurt Beşe’den boşandığı

Hul‘ Mahmiye-i İstanbul’da Hatîce Sultan mahallesi sâkinelerinden Dilaver bt. Abdullah meclis-i şer‘-i hatîrde işbu bâ‘isü’l-kitâb zevci Yusuf b. Kurt Beşe mahzarında ikrâr ve takrîr-i kelâm edip mezbûr Yusuf zimmetinde mütekarrir ve ma‘kūdun-aleyh olan üç yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Yusuf ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika âmme-i de‘âvîden her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn mine’l-Muharrem li sene 1074.

Şuhûdü’l-hâl: Mehmed b. Ali, el-Hâc Rıdvan b. Abdullah, Hüseyin b. Veli, Ali b. Bekir, Şükür Beşe b. Mustafa.

(İSTANBUL12 - cilt: 16, sayfa: 491 - Hüküm no: 612 - Orijinal metin no: [55a-4])﻿

﻿

﻿

613. Hüküm

Marola bt. Duzker ile kızı Sâfi’nin vârislerinden Murdehay v. Salamon’un miras hususunda diğer vâris İsterola bt. Yahuda’nın zimmetini ibrâ ettiği

İbrâ Aragon cemâ‘atinden olup mukaddemâ hâlike olan Marola bt. Düzker nâm yahudiyenin verâseti zevc-i metrûkü Yahya v. Yasef nâm yahudiye ve anası İsterola bt. Yahûda’ya ve sadriyye sagīre kızı Sâfi’ye münhasıra olup kable’l-kısme sagīre-i mezbûre Sâfi dahi hâlike olup verâseti anasının anası merkūme İsterola ile babası Murdehay v. Salamon nâm yahudiye münhasıra olup tashîh-i mes’elesi bi tarîki’l-münâsaha otuz iki sehimden olup üç sehimi ceddesi merkūme İsterola’ya ve on beş sehimi babası mezbûr Murdehay yahudiye isâbet eyledikden sonra mezbûr Murdehay yahudi meclis-i şer‘-i hatîr-i lâzımü’t-tevkīrde tereke-i müteveffât-ı merkūme Sâfi’ye vâzı‘atü’l-yed olan cedde-i merkūme İsterola mahzarında tav‘an ikrâr ve i‘tirâf edip sulbiye sagīre kızım mezbûre Sâfi’den bi tarîki’l-münâsaha on beş sehim hissem mukābelesinde tehârüc-i şer‘î tarîki üzre altı bin akçe üzerine sulh olup ol dahi sulh-ı mezbûru kabûl ve bedel-i sulh olan altı bin akçeyi yedinden alıp kabz edip min ba‘d tereke-i müteveffât-ı merkūme Sâfi’ye müte‘allika da‘vâdan mezbûre İsterola’nın zimmetini ibrâ eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-ışrîn mine’l-Muharrem li sene erba‘a ve seb‘în ve elf.

Şuhûdü’l-hâl: Mehmed Çelebi b. Abdullah, Şükür Bey b. Mustafa, Abdi Çelebi b. Hüseyin, Baba Resûl b. Rıdvan, Haham Mosi v. Nesim, İsrail v. İlyazer, İlya v. Yasef, Yasef v. Yahya, Murdehay v. ( ).

(İSTANBUL12 - cilt: 16, sayfa: 492 - Hüküm no: 613 - Orijinal metin no: [55a-5])﻿

﻿

﻿

614. Hüküm

Raziye bt. Receb’in ölen oğlu Ali’nin Kamer Hâtun vakfından alacaklı olduğu iddiasıyla açtığı davada sulh olduğu

Mahmiye-i İstanbul’da Nişancı Paşa-yı Atîk kurbunda vâki‘ Dülbendçi Hüsam mahallesinde merhûme Kamer Hâtun vakfından olup zikri âtî odaya ücreteyn-i ma‘lûmeteyn ile mutasarrıf iken fevt olan Ali nâm kimesnenin verâseti, babası Mustafa ile vâlidesi Raziye Hâtun bt. Receb’e münhasıra olduğu zâhir ve mezbûre Raziye Hâtun tarafından husûs-ı âti’z-zikre merkūm Mustafa vekîl olup şer‘an vekâleti sâbite oldukdan sonra merkūm Mustafa meclis-i şer‘-i hatîrde vakf-ı mezbûra mütevellî olan Halil Efendi b. İbrahim muvâcehesinde asâleten ve vekâleten ikrâr ve takrîr-i kelâm edip vakf-ı mezbûrdan mahalle-i mezbûrede vâki‘ bir tarafı yine vakf-ı mezbûra ve bir tarafı Aşcızâde mülküne ve bir tarafı Mehmed Ağa mülküne ve bir tarafı tarîk-i âma müntehî arsa-i hâliyeyi mütevellî-i mezbûr oğlumuz merkūm Ali’ye hayâtında ücreteyn-i ma‘lûmeteyn ile îcâr ve teslîm edip icâre-i mu‘accelesine mahsûb olmak üzre üzerine malı ile binâya izin verdikden sonra oğlumuz mezbûr Ali dahi kendi malından on bin akçe harc u sarf edip bir bâb tahtânî oda binâ edip fevt oldukda, masrûfun istîfâ etmeden fevt oldu deyû mütevellî-i mezbûrdan da‘vâ ve beynimizde küllî nizâ‘ vukū‘undan sonra vesâtat-ı muslihîn ile da‘vâ-yı mezbûreden asâleten ve vekâleten beni mütevellî-i mezbûr iki bin akçe üzerine inşâ-i akd-i sulh ettiklerinde, ben dahi sulh-ı mezbûru kabûl ve meblağ-ı mezbûr iki bin akçeyi mezbûr Halil Efendi yedinden tamâmen alıp kabz eyleyip min ba‘d cânib-i vakıfda bir akçe ve bir habbe hak ve alâkamız yoktur, husûs-ı mezbûra müte‘allik vechen mine’l-vücûh ve sebebin mine’l-esbâb mütevellî-i mezbûr ile da‘vâ ve nizâ‘ ve husûmetim yoktur dedikde mezbûr Mustafa’nın asâleten ve vekâleten sâdır olan ikrârın mütevellî-i mezbûr vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn mine’l-Muharrem li sene 1074.

Şuhûdü’l-hâl: Sefer Beşe b. Abdullah, Hüseyin b. Receb, Mehmed b. Ramazan, Ahmed b. Mustafa, el-Hâc Ahmed b. Mahmud.

(İSTANBUL12 - cilt: 16, sayfa: 492 - Hüküm no: 614 - Orijinal metin no: [55a-6])﻿

﻿

﻿

615. Hüküm

Yahudi Tacir Rupa v. Rufa’nın Tacir Beyaz Osman Çelebi’de alacağı olduğu

Dîvân-ı kāimmakām-ı sadr-ı a‘zamîde ma‘kūd meclis-i şer‘-i enverde, tüccâr tâifesinden işbu bâ‘isü’s-sifr Rupa v. Rufa nâm yahudi meclis-i ma‘kūd-ı mezbûrda mahmiye-i İstanbul’da Ali Paşa [55b] Hânı’nda sâkin yine tâife-i mezbûreden Beyaz Osman Çelebi b. ( ) mahzarında üzerine da‘vâ edip târih-i kitâbdan elli gün mukaddem her topu yirmi altışar zirâ‘ olmak üzre bin ellişer akçeye yüz yirmi altı top muhayyerimi, mezbûr Osman Çelebi’ye bey‘ ve teslîm ol dahi iştirâ ve tesellüm eyledikden sonra semeni olan cem‘an yüz otuz iki bin üç yüz akçeyi mezbûrdan taleb ederim, suâl olunsun dedikde gıbbe’s-suâl mezbûr Beyaz Osman Çelebi cevâbında fi’l-vâki‘ mezbûrdan her topu bin ellişer akçeye yüz yirmi altı top muhayyer iştirâ ve kabûl ve semeni olan meblağ-ı mezbûr yüz otuz iki bin üç yüz akçe zimmetimde vâcibü’l-edâ deynimdir deyû tav‘an ikrâr etmeğin ikrârı mûcebince meblağ-ı mezbûru bâyi‘-i merkūma edâya mesfûr Osman Çelebi’ye tenbîh birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn mine’l-Muharrem li sene 1074.

Şuhûdü’l-hâl: Abdünnebî Ağa kethüdâ, Fahrü’l-akrân Muhtesib Ağası Abdülkerim Ağa muhzırbaşı, İbrahim Çavuş b. Abdullah el-Mübâşir, Ali Beşe çukadar.

(İSTANBUL12 - cilt: 16, sayfa: 493 - Hüküm no: 615 - Orijinal metin no: [55a-7])﻿

﻿

﻿

616. Hüküm

Mehmed b. Ahmed Çelebi’nin haksız yere altınını aldığı iddiasıyla halası Ümmühânî bt. Abdurrahman aleyhine açtığı davada iddiasını ispat edemediği

Mahrûse-i Galata’da Müeyyedzâde mahallesi sükkânından olup fevt olan Ahmed Çelebi b. Abdurrahman’ın sulbî kebîr oğlu Mehmed nâm kimesne meclis-i şer‘-i hatîrde âmmesi râfi‘atü’l-kitâb Ümmühânî Hâtun bt. Abdurrahman muvâcehesinde üzerine da‘vâ edip babam mezbûr Ahmed Çelebi fevt oldukda mezbûre Ümmühânî benden fuzûlen beş yüz altınım ahz u kabz eyledi, taleb ederim suâl olunsun dedikde gıbbe’s-suâl mezbûre Ümmühânî cevâbında li ebeveyn karındaşım Mehmed mukaddemâ fevt oldukda terekesinde bi hasebi’l-irsi’ş-şer‘î bana intikāl eden dört bin beş yüz riyâlî guruş hakk-ı mevrûsumu müdde‘î-i mezbûr Mehmed’in babası merkūm Ahmed Çelebi hayâtında kabz edip ba‘dehû makbûzu olan sâlifü’l-beyân dört bin beş yüz riyâlî guruşun bin yüz altmış altı guruşu mukābelesinde bana yüz kırk bin akçe edâ ve teslîm bâkī üç bin üç yüz otuz dört guruş hakkımı edâ etmeden mezbûr Ahmed Çelebi fevt oldukda, oğulları hâzır bi’l-meclis mezbûr Mehmed ile gāib ani’l-meclis Osman’dan zikr olunan bâkī üç bin üç yüz otuz dört guruş hakkımı da‘vâ ettiğimde, mezbûrân Mehmed ve Abdurrahman dahi cevâblarında, babamızın sana ancak bin guruş deyni vardır, hayâtda iken ammeniz Ümmühânî’nin bende bin guruş hakkı vardır vefâtımdan sonra beş yüz altın verip irzâ edesiz deyû vasiyyet etmiş idi deyû her biri ikrâr ve zikr olunan beş yüz altını bin guruş mukābelesinde babaları mezbûrun deyni için bana edâ ve teslîm eylemişler idi deyicek gıbbe’l-istintâk ve’l-inkâr merkūme Ümmühânî’den takrîr-i meşrûhunu mübeyyine beyyine taleb olundukda udûl-i ricâlden olup zikr olunan Müeyyezzâde mahallesi sükkânından Sâlih Çelebi b. Yusuf ve Haydar Paşa mahallesi ahâlîsinden el-Hâc Mehmed b. Gazanfer nâm kimesne li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr Mehmed’in babası mezbûr Ahmed Çelebi fevt oldukda işbu mezbûre Ümmühânî merkūmân Mehmed ve Osman’dan zikr olunan üç bin üç yüz otuz dört guruşu vech-i muharrer üzre da‘vâ ettiğimde, anlar dahi cevâblarında babamızın sana ancak bin guruş deyni vardır, babamız mezbûr hayâtda iken ammeniz merkūme Ümmühânî’nin bende bin guruş hakkı vardır, vefâtımdan sonra beş yüz altın verip irzâ edesiz deyû vasiyyet eyledi deyû ikrâr ve zikr olunan beş yüz altını merkūmân Mehmed ve Osman huzûrumuzda babaları mezbûr Ahmed’in bin guruş deyni mukābelesinde mezbûre Ümmühânî’ye edâ eylediler. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle müdde‘î-i mezbûr Mehmed bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn mine’l-Muharrem li sene erba‘a ve seb‘în ve elf.

Şuhûdü’l-hâl: Hüseyin Çavuş b. İlyas, el-Hâc Hasan b. Ali, Abdi b. Hüseyin, Mehmed Çelebi b. Halil, İbrahim Çelebi b. Mahmud, el-Hâc Ahmed b. Mahmud, Mehmed b. Osman Efendi, Kasım Hoca b. Hüseyin.

(İSTANBUL12 - cilt: 16, sayfa: 494 - Hüküm no: 616 - Orijinal metin no: [55b-1])﻿

﻿

﻿

617. Hüküm

İstaviko v. Robi’nin kaybolan eşyalarıyla ilgili olarak Hasan Halife b. Abdülvehhab’ın zimmetini ibrâ ettiği

İbrâ Mahmiye-i İstanbul’da Küçükkaraman’da bozacı tâifesinden İstaviko v. Rubi nâm zimmî meclis-i şer‘-i hatîr-i lâzımü’t-tevkīrde Sultan Mehmed Hân câmi‘-i şerîfi haremi ferrâşı olan işbu bâ‘isü’l-kitâb Hasan Halîfe b. Abdülvehhab mahzarında ikrâr ve takrîr-i kelâm edip bundan akdem işbu meclisde mevcûd olan köhne ağaç sandığım içinde mevcûd olan beş aded müsta‘mel dokuma makrama ve bir kantar ve iki müsta‘mel barata ve bir köhne kalpak ve bir köhne kelle-pûş ve bir kara kılıflı kara saplı varsak ve bir kantar ve bir keser ve iki burgu ve üç destere ve bir tarak bel ve bir sagīr destere ve bir çekiç ve bir kilid ve bir sîm halhal ve bir kanca ve iki demir kazık ve bir çengel ve bir mum mikrâzı ve bir çift kırmızı ma‘sûm papucu ve iki ustura ve altı bıçak ve iki kilid ve bir çakımı, zikr olunan sandık ile meskenimden zâyi‘ edip mezbûr Hasan ferrâş olmağla eşyâ-i merkūme ile sandığımı câmi‘-i mezbûrun Karadeniz cânibinde vâki‘ dördüncü kenîfi süpürmeğe vardıkda bulup bana teslîm eylediğinden sonra zikri mürûr eden sandığım içinde mevcûd sekiz bin akçem var idi deyû mezbûr Hasan’dan da‘vâ eylemiş idim. El-hâletü hâzihî meblağ-ı mezbûr da‘vâsından mezbûr Hasan’ın zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer mine’l-Muharrem li sene erba‘a ve seb‘în ve elf.

Şuhûdü’l-hâl: Şükrullah b. Mustafa, Abdi Çelebi b. Hüseyin, Hüseyin b. Ebûbekir, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 495 - Hüküm no: 617 - Orijinal metin no: [55b-2])﻿

﻿

﻿

618. Hüküm

Kerime bt. Halil’in boşandığı kocası İbrahim b. Abdullah’tan mehrini aldığı

İkrâr-ı kabz-ı mehr Mahmiye-i İstanbul’da Karabaş mahallesi sâkinelerinden Kerime bt. Halil nâm hâtun meclis-i şer‘-i hatîr-i lâzımü’t-tevkīrde zevc-i mutallıkı İbrahim b. Abdullah mahzarında ikrâr ve takrîr-i kelâm edip mezbûr İbrahim beni talâk-ı bâyin ile tatlîk etmeğin zimmetinde mütekarrir ve ma‘kūdun-aleyh olan beş bin akçe mehr-i müeccelim ve nafaka-i iddet ve me’ûnet-i süknâm için dahi üç yüz akçe ki cem‘an beş bin üç yüz akçeyi mezbûr İbrahim’in yedinden tamâmen ahz u kabz edip zevciyyete ve gayra müte‘allika âmme-i da‘vâdan her birimiz âharın zimmetini ibrâ-ı âmm-ı kātı‘ü’n-nizâ‘ [ile] ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn mine’l-Muharremi’l-harâm li sene erba‘a ve seb‘în ve elf.

Şuhûdü’l-hâl: Ahmed Efendi b. Ali el-İmâm, Mehmed Çelebi b. Mustafa el-Müezzin, Veli Beşe b. Ali, Receb Ağa b. ( ) çorbacı, Murtaza b. Muslu, Mehmed b. Mustafa, Ahmed b. Abdullah, Mustafa Beşe b. Rıdvan.

(İSTANBUL12 - cilt: 16, sayfa: 495 - Hüküm no: 618 - Orijinal metin no: [55b-3])﻿

﻿

﻿

619. Hüküm

Zafara bt. Piyo üzerine Kiryako v. Yorgo’nun vasî, annesi Mariyola’nın da vasî üzerine nâzır tayin olunduğu

Vesâyet Mahmiye-i İstanbul’da Edirnekapısı kurbunda Ali Paşa-yı Atîk mahallesinde hâlik olan Piyo’nun sagīre kızı Zafara’nın babasından intikāl eden emvâlin hıfz ve ahvâlini zabta bir vasî lâzım olmağla sagīre-i mezbûrenin karîbi Kiryako v. Yorgo sagīre-i mezbûre üzerine vasî nasb ve ta‘yîn olunup ol dahi vesâyet-i mezbûreyi kabûl ve hizmeti lâzımesin edâya ta‘ahhüd ettikden sonra sagīre-i mezbûrenin vâlidesi Mariyola nâm nasrâniyye vasiyy-i mezbûr üzerine nâzır nasb olunup ol dahi kabûl etmeğin mâ hüve’l-vâki‘ gıbbe’t-taleb ketb olundu. Fi’l-yevmi’r-râbi‘ aşer mine’l-Muharrem li sene erba‘a ve seb‘în ve elf.

Şuhûdü’l-hâl: Şükrullah b. Mustafa, Abdi b. Hüseyin, Baba Resûl b. Rıdvan, el-Hâc Ahmed, Dimitraki, Kürkçü Manol.

(İSTANBUL12 - cilt: 16, sayfa: 496 - Hüküm no: 619 - Orijinal metin no: [55b-4])﻿

﻿

﻿

620. Hüküm

Hasan Çelebi b. Mustafa’nın Etyemez mahallesindeki ahırını Mehmed Çelebi b. Ramazan’a sattığı

Mülknâme-i ahır Mahmiye-i İstanbul’da Etyemez mahallesi ahâlîsinden Hasan Çelebi b. Mustafa nâm kimesne meclis-i şer‘-i hatîr-i lâzımü’t-tevkīrde hâmilü’l-kitâb Mehmed Çelebi b. Ramazan nâm kimesne mahzarında tav‘an ikrâr ve takrîr-i kelâm edip mahalle-i merkūmede vâki‘ bir tarafı Solak Mustafa Çelebi mülkü ve bir tarafı Mehmed Çelebi bahçesi ve bir tarafı Etyemez Mustafa Efendi vakfından olan menzil ve bir tarafı tarîk-i hâs ile mahdûd mülk ahırı mezbûr ile müşterek olan malımızdan yirmi üç bin akçeye iştirâ olunmuşdur ve müşterek mutasarrıf olalar deyû târih-i kitâb gününe gelince tasarrufunda nizâ‘ üzre idik. El-hâletü hâzihî ol ahır mezbûr Mehmed Çelebi’nin mülküdür, benim alâka ve medhalim yoktur keyfe mâ yeşâ’ [56a] mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn mine’l-Muharrem li sene 1074.

Şuhûdü’l-hâl: El-Hâc Ali b. Mehmed, Kurt Beşe b. Abdullah, Mustafa Çelebi, Ahmed Çelebi b. Mahmud, Abdi Çelebi b. Hüseyin, Şükrullah b. Mustafa.

(İSTANBUL12 - cilt: 16, sayfa: 496 - Hüküm no: 620 - Orijinal metin no: [55b-5])﻿

﻿

﻿

621. Hüküm

Yiğitbaşı üstâd Mustafa b. Musa’nın İstanbul Berber Kethüdâlığı’na tayini

Berber kethüdâlığı Dârü’l-hilâfeti’l-aliyye Kostantıniyye el-mahmiyye’de berberler tâifesinin ihtiyârlarından şeyhleri üstâd Mehmed b. Mustafa ve üstâd Hasan b. Eyüb ve üstâd Mehmed b. Hızır ve Abdullah Çelebi b. Nurullah ve Hasan Çelebi b. Mustafa ve el-Hâc Mehmed b. Abdullah ve üstâd Mehmed b. Ahmed ve sâiri meclis-i şer‘-i hatîr-i lâzımü’t-tevkīrde her biri takrîr-i kelâm ve bast-ı merâm edip mu‘tâdımız üzre tâife-i merkūmenin kethüdâları Yusuf nâm kimesne kethüdâlık hizmetini görmeğe kādir olmayıp hizmeti merkūme mu‘attala kalmağın, hâlâ yiğidbaşımız olan üstâd Mustafa b. Musa tâife-i merkūme üzerine kethüdâ nasb olunmak matlûbumuzdur dediklerinde, tâife-i merkūmenin nizâm-ı umûru için hâfızü’l-kitâb mezbûr üstâd Mustafa tâife-i merkūmeye savb-ı şer‘den kethüdâ nasb olundukda ol dahi kabûl ve hizmetini kemâ yenbağī görmeğe ta‘ahhüd etmeğin mâ hüve’l-vâki‘ bi’t-taleb ketb olundu. Fi’l-yevmi’l-ışrîn mine’l-Muharrem li sene 1074.

Şuhûdü’l-hâl: Abdülbâkī Efendi el-Kâtib, Hüseyin Efendi el-Brusî, Ahmed Çelebi b. Mahmud, Abdi Çelebi b. Hüseyin, Şükür Bey b. Mustafa, Mehmed b. Ramazan.

(İSTANBUL12 - cilt: 16, sayfa: 497 - Hüküm no: 621 - Orijinal metin no: [56a-1])﻿

﻿

﻿

622. Hüküm

Ahmed Çelebi b. Mehmed’in Çukurbostan mahallesindeki menzilini kızı Ayşe’ye sattığı

Mülknâme Mahmiye-i İstanbul’da Sultan Selim Hân câmi‘-i şerîfi kurbunda Çukurbostan mahallesinde sâkin Ahmed Çelebi b. Mehmed nâm kimesne meclis-i şer‘-i hatîr-i lâzımü’t-tevkīrde sulbiye kebîre kızı işbu bâ‘isetü’l-vesîka Ayşe Hâtun mahzarında ikrâr ve takrîr-i kelâm edip mahalle-i mezbûrede vâki‘ arsasının senede merhûm Şeyh Yavsi vakfına on akçe mukāta‘a-i kadîme ve binâsı kendi mülküm olup bir tarafı Zehra Hâtun menziline ve bir tarafı Bayram Çelebi menziline ve bir tarafı vakf-ı mezbûra ve bir tarafı tarîk-i hâssa müntehî olup fevkānî bir bâb oda ve tahtânî bir bâb oda ve havluyu müştemil menzilimin ebniye-i memlûkesi kızım merkūme Ayşe Hâtun’a dört bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ü teslîm ol dahi iştirâ ve kabûl ve kabz ve tesellüm eyledikden sonra arsasını dahi ma‘rifet-i mütevellî-i vakf-ı mezbûr ile beş yüz akçe bedel mukābelesinde ferâğ ve tefvîz, ol dahi tefevvüz ve kabûl eyledikden sonra semen-i mezbûr dört bin akçe bedel-i mezkûr beş yüz akçe ki cem‘an dört bin beş yüz akçeyi müşteriye-i merkūme Ayşe yedinden tamâmen ahz u kabz eyledim ba‘de’l-yevm ebniye-i mezkûre merkūme Ayşe’nin mülk-i müşterâsı ve arsa-i mezkûre hakk-ı müfevvazı olmuşdur keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn mine’l-Muharrem li sene erba‘a ve seb‘în ve elf.

Şuhûdü’l-hâl: Ali Efendi el-İmâm, Mehmed Çelebi b. Ali el-İmâm, Halil Çelebi b. Ahmed, Bayram Çelebi b. Mehmed, Saatçi Mustafa Çelebi, Osman Bey, Şükrullah b. Mustafa, Resûl b. Rıdvan, Mehmed Çelebi b. Ali el-Müezzin.

(İSTANBUL12 - cilt: 16, sayfa: 497 - Hüküm no: 622 - Orijinal metin no: [56a-2])﻿

﻿

﻿

623. Hüküm

Üstâd Ahmed b. Halil’in İstanbul Berberleri Yiğitbaşılığı’na tayini

Berberler yiğidbaşılığı Dârü’l-hilâfeti’l-aliyye Kostantıniyye el-mahmiyye’de berberler tâifesinin ihtiyârlarından şeyhleri üstâd Mehmed b. Mustafa ve üstâd Hasan b. Eyüb ve üstâd Mehmed b. Hızır ve Abdullah Çelebi b. Nurullah ve Hasan Çelebi b. Mustafa ve el-Hâc Mehmed b. Abdullah ve üstâd Mehmed b. Ahmed ve sâiri meclis-i şer‘-i hatîr-i lâzımü’t-tevkīre gelip her biri takrîr-i kelâm ve bast-ı merâm edip yiğidbaşı olan üstâd Mustafa tâife-i merkūmeye kethüdâ nasb olunmağla yeri hâlî ve mu‘attal kalmağın, hâlâ çavuş olan üstâd Ahmed b. Halil yiğidbaşı nasb olunmak matlûbumuzdur dediklerinde, tâife-i merkūmenin nizâm-ı umûru için hâmilü’l-kitâb mezbûr üstâd Ahmed tâife-i merkūmeye savb-ı şer‘den yiğidbaşı nasb olundukda ol dahi kabûl ve hizmeti lâzımesin görmeğe ta‘ahhüd etmeğin mâ hüve’l-vâki‘ bi’t-taleb ketb olundu. Fi’l-yevmi’l-ışrîn mine’l-Muharrem li sene 1074.

Şuhûdü’l-hâl: Abdülbâkī Efendi el-Kâtib, Hüseyin Efendi el-Brusî, Ahmed Çelebi b. Mahmud, Abdi Çelebi b. Hüseyin, Şükrullah b. Mustafa, Mehmed b. Ramazan.

(İSTANBUL12 - cilt: 16, sayfa: 498 - Hüküm no: 623 - Orijinal metin no: [56a-3])﻿

﻿

﻿

624. Hüküm

Mehmed b. Ahmed’in Fâtıma bt. Abdullah’tan bey‘ bi’l-istiğlâl yoluyla ödünç aldığı

İstiğlâl Mahrûse-i Galata’ya tâbi‘ Kasımpaşa’da Emin Hasan Efendi mahallesi sâkinlerinden Mehmed Efendi b. Ahmed Efendi meclis-i şer‘-i şerîf-i lâzımü’t-teşrîfde, Cebecibaşı mahallesinden işbu bâ‘isetü’l-kitâb Fâtıma Hâtun bt. Abdullah tarafından tasdîk-ı âti’l-beyâna vekîl olup bi mâ hüve nehci’s-sübût vekâleti sâbite olan Mehmed Çelebi b. Ömer mahzarında ikrâr ve takrîr-i kelâm edip mahalle-i mezbûrede vâki‘ bir tarafdan Ayşe Hâtun mülkü ve bir tarafdan Abdullah Reis veresesi mülkü ve iki tarafdan ba‘zan Ahmed Paşa ve ba‘zan tarîk-i âm ile mahdûd mülk menzilimi, bi cümleti’t-tevâbi‘ ve’l-levâhık müvekkile-i mezbûre Fâtıma Hâtun’a bi tarîki’l-istiğlâl yüz esedî guruşa bey‘ ve teslîm edip ol dahi vech-i muharrer üzre iştirâ ve kabûl ve tesellüm eyledikden sonra semeni olan meblağ-ı mezbûr yüz esedî guruşu mezbûre Fâtıma Hâtun yedinden tamâmen ahz u kabz edip menzili mezbûru gıbbe’t-tahliyyeti’ş-şer‘iyye ve’t-tekābuzi’l-mer‘iyye mezbûre Fâtıma Hâtun bana târih-i kitâbdan bir sene tamâmına değin on beş esedî guruşa îcâr ve teslîm edip ben dahi istîcâr ve tesellüm eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn mine’l-Muharrem li sene 1074.

Şuhûdü’l-hâl: Ahmed Efendi b. Mehmed el-İmâm, Mehmed Beşe b. Ebûbekir seroda, Kasım Beşe b. Abdullah, Hüseyin Beşe b. Hasan, el-Hâc Ahmed b. Mahmud, Mustafa Çelebi, Abdi Çelebi b. Hüseyin.

(İSTANBUL12 - cilt: 16, sayfa: 499 - Hüküm no: 624 - Orijinal metin no: [56a-4])﻿

﻿

﻿

625. Hüküm

Mehmed b. Bestan’ın Şeyh Muhyiddin mahallesindeki menzilini Hacı Mehmed Çelebi b. Mehmed’e sattığı

Mülknâme Mahmiye-i İstanbul’da Şeyh Muhyiddin mahallesinde sâkin Mehmed b. Bestan nâm kimesne meclis-i şer‘-i hatîr-i lâzımü’t-tevkīrde işbu bâ‘isü’l-kitâb fahrü’l-akrân el-Hâc Mehmed Çelebi b. Mehmed mahzarında ikrâr ve takrîr-i kelâm edip mahalle-i mezbûrede vâki‘ bir tarafı Hasan Bölükbaşı mülkü ve bir tarafı Medîne-i Münevvere vakfından olup Halil Beşe tasarrufunda olan menzil ve bir tarafı benim âhar mülküm ve bir tarafı tarîk-i âm ile mahdûd tûlen ve arzen bi hesâb-ı şatrancî seksen zirâ‘ arsa üzerinde mebnî iki bâb fevkānî oda ve bir bâb tahtânî oda ve bir su kuyusu ve zât-ı eşcâr-ı müsmire ve gayr-ı müsmire cüneyneyi müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık kırk beş bin nakd-i râyic fi’l-vakt akçeye mezbûr el-Hâc Mehmed Çelebi’ye tarafeynden îcâb ve kabûlü hâvî bey‘-i bâtt-ı sahîh-i şer‘î bey‘ u teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr kırk beş bin akçeyi müşterî-i mezbûr Mehmed Çelebi yedinden tamâmen ahz u kabz eyledim ba‘de’l-yevm menzili mahdûd-ı mezbûr müşterî-i mezbûr Mehmed Çelebi’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn mine’l-Muharrem li sene 1074.

Şuhûdü’l-hâl: Hüseyin Çelebi b. Ali el-Müezzin, Hasan Efendi b. Mustafa el-mu‘allim, Hüseyin Bölükbaşı b. Mahmud, Hasan Bölükbaşı b. Abdullah, Mehmed b. Maden, İbrahim b. Ahmed, Şükrullah b. Mustafa, Ahmed Bey b. Abdullah.

(İSTANBUL12 - cilt: 16, sayfa: 499 - Hüküm no: 625 - Orijinal metin no: [56a-5])﻿

﻿

﻿

626. Hüküm

Yunus b. Abdullah’ın emanet parasını kendisine iade etmediği iddiasıyla Süleyman b. Abdullah aleyhine açtığı davanın reddi

Men‘ Mahmiye-i İstanbul’da Tahtakale kurbunda sâkin Yunus b. Abdullah meclis-i şer‘-i hatîr-i lâzımü’t-tevkīrde Süleyman b. Abdullah mahzarında üzerine da‘vâ ve takrîr-i kelâm edip mukaddemâ ben gāib ani’l-meclis Ahmed Çavuş nâm kimesnenin abd-ı memlûkü iken mezbûr Süleyman’a kendi kisbinden emânet kırk beş guruş def‘ u teslîm eylemiş idim hâlâ meblağ-ı mezbûru merkūm Süleyman’dan taleb ederim, suâl olunsun dedikde müdde‘î-i mezbûr için meblağ-ı mezbûru şer‘an hakk-ı taleb olmayıp merkūm Süleyman’a dahi suâl teveccüh etmemeğin, müdde‘î-i mezbûr bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn mine’l-Muharrem li sene 1074.

Şuhûdü’l-hâl: Mehmed b. Ahmed, Cafer b. Abdullah, Veli b. Mahmud, Şükür Beşe b. Mustafa, Abdi Çelebi b. Hüseyin, Mehmed b. Ramazan.

(İSTANBUL12 - cilt: 16, sayfa: 500 - Hüküm no: 626 - Orijinal metin no: [56a-6])﻿

﻿

﻿

627. Hüküm

Uncu Nikola v. Yorgi’nin Pîrî b. Şaban’da 5.750 akçe alacağı olduğu

İkrâr-ı deyn Mahmiye-i İstanbul’da uncu tâifesinden Nikola v. Yorgi nâm zimmî meclis-i şer‘de Pîrî b. Şaban mahzarında üzerine da‘vâ ve takrîr-i kelâm edip yedimden iştirâ ve kabz eylediği vezni ve kıymeti beynimizde ma‘lûm dakīk semeninden bâkī ba‘de küllî hesâb mezbûr Pîrî’nin zimmetinde beş bin yedi yüz elli akçe hakkım vardır, suâl olunsun dedikde gıbbe’s-suâl mezbûr Pîrî cevâbında cihet-i mezbûreden merkūm Nikola’ya [56b] beş bin yedi yüz elli akçe deyni olduğunu ikrâr etmeğin mûcebince meblağ-ı mezbûru merkūm Nikola’ya edâ ve teslîme mezbûr Pîrî’ye tenbîh birle mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn mine’l-Muharrem li sene 1074.

Şuhûdü’l-hâl: Ömer Beşe b. Mehmed, Abdi Çelebi b. Hüseyin, Şükür Beşe b. Mustafa, Ali b. Muharrem, Mehmed b. Ramazan, Baba Resûl b. Rıdvan.

(İSTANBUL12 - cilt: 16, sayfa: 500 - Hüküm no: 627 - Orijinal metin no: [56a-7])﻿

﻿

﻿

628. Hüküm

Mühtedî Mehmed’in ölen babası yahudi Yasef’in alacağına kefil olan Elyazer v. İsak aleyhine açtığı davada iddiasını ispat edemediği

Men‘ Mahmiye-i İstanbul’da Nevbethâne mahallesinde sâkin iken hâlik olan Yasef v. Semail nâm yahudinin verâseti, zevce-i metrûkesi Semole ile helâkinden sonra müslim olan oğlu Mehmed nâm mühtedîye ve âhar oğulları Yahûda ve Salamon nâm yahudilere münhasıra ve tashîh-i mes’elesi yirmi dört sehimden olup üç sehimi zevcesi mezbûra ve yedişer sehimi oğulları mezbûrûna isâbet eyledikden sonra mezbûr Mehmed dîvân-ı kāimmakāmîde akd olunan meclis-i şer‘de Edirne cemâ‘atinden Elyazer v. İsak nâm yahudi muvâcehesinde üzerine da‘vâ edip târih-i kitâbdan yedi sene mukaddem babam mezbûr Yasef yahudi her miskāli on riyâlî guruşa kırk miskāl inciyi dört yüz riyâlî guruş ve yüz riyâlî guruşa sarı yakutlu bir altın hâtem ve yüz elli riyâlî guruşa bir çift zümrüd altın küpe ve yüz elli guruşa on çift incili altın küpesi İsak v. Yahûda nâm yahudiye bey‘ ve teslîm ol dahi vech-i muharrer üzre iştirâ ve tesellüm edip def‘-i semen etmeden istihlâk etmekle kıymet-i şer‘iyyeleri olan sekiz yüz kıt‘a riyâlî guruşa mezbûr Elyazer kefîl oldukdan sonra ben müslim olmazdan ve kıymet-i merkūmeyi asîl ve kefîlden almazdan mukaddem babam mezbûr Yasef ile medyûn-ı mezbûr hâlik olmağla kıymet-i merkūmeden yedi sehim hissemi kefîl-i mezbûr Elyazer’den taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsı için beyyine taleb olundukda ityân-ı beyyineye kādir olmayıp mezbûra yemîn dahi taleb etmemeğin, mezbûr mühtedî bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî aşer mine’l-Muharrem li sene 1074.

Şuhûdü’l-hâl: Abdünnebî Ağa, Abdülkerim Bey muhzırbaşı, çukadar Ali Beşe, sarrâc Mustafa Beşe, Ömer Çelebi b. Abdullah.

(İSTANBUL12 - cilt: 16, sayfa: 501 - Hüküm no: 628 - Orijinal metin no: [56b-1])﻿

﻿

﻿

629. Hüküm

Seyyid Mustafa Çelebi b. Fazlullah’ın İstavri v. Aleksi’de olan alacağına kardeşi Manol’ün kefil olduğu

İkrâr-ı kefâlet Mahmiye-i İstanbul’da Çerağî Hamza mahallesi sâkinlerinden işbu bâ‘isü’l-kitâb Seyyid Mustafa Çelebi b. Fazlullah meclis-i şer‘-i hatîr-i lâzımü’t-tevkīrde Manol v. Aleksi nâm zimmî muvâcehesinde üzerine da‘vâ ve takrîr-i kelâm edip mezbûr Manol li ebeveyn karındaşı gāib ani’l-meclis İstavri nâm zimmî zimmetinde cihet-i deyn-i şer‘îden olan on beş bin akçe hakkıma kefîl bi’l-mâl olmuş idi hâlâ kefâleti hasebiyle meblağ-ı merkūmu mezbûr Manol’den taleb ederim, suâl olunup alıverilmesi matlûbumdur dedikde gıbbe’s-suâl mezbûr Manol cevâbında fi’l-vâki‘ müdde‘î-i mezbûr Seyyid Mustafa Çelebi’nin li ebeveyn karındaşı gāib-i merkūm İstavri zimmetinde cihet-i mezbûreden olan on beş bin akçe hakkına emr ve kabûlü hâviye kefâlet-i sahîha-i şer‘iyye ile kefîl bi’l-mâl olduğun bi’t-tav‘i’s-sâf ikrâr ve i‘tirâf etmeğin alâ mûcibi ikrârihî kefâleti hasebiyle meblağ-ı mezbûr on beş bin akçeyi müdde‘î-i mezbûr Seyyid Mustafa Çelebi’ye edâya tenbîh birle mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn mine’l-Muharremi’l-[harâm] li sene 1074.

Şuhûdü’l-hâl: Şükrullah b. Mustafa b. Mustafa, Abdi Çelebi b. Hüseyin, Mehmed b. Rıdvan, Hasan Çelebi b. Ahmed, Mustafa Çelebi b. İsâ, Mehmed Çelebi b. Abdullah.

(İSTANBUL12 - cilt: 16, sayfa: 501 - Hüküm no: 629 - Orijinal metin no: [56b-2])﻿

﻿

﻿

630. Hüküm

İnekçi Bagoz v. Kirkor’un Halil Çelebi b. Hacı Mehmed’e olan borcuna babası Kirkor’un kefil olduğu

Kefâlet İnekçi tâifesinden Bagoz v. Kirkor nâm zimmî mahfil-i kazâda, mahmiye-i İstanbul’da Nişancı Cafer Çelebi mahallesinde sâkin Halil Çelebi b. el-Hâc Mehmed tarafından ikrâr-ı âti’l-beyânı tasdîke vekîl olup el-Hâc Ahmed Çelebi b. Mahmud ve el-Hâc İbrahim b. Abdülmennân şehâdetleri ile şer‘an vekâleti sâbite olan babası işbu bâ‘isü’l-kitâb mezbûr el-Hâc Mehmed mahzarında ikrâr ve takrîr-i kelâm edip müvekkili mezbûr Halil Çelebi’ye adedi beynimizde ma‘lûm yedinden müşterâ ve makbûz târih-i kitâbdan iki yüz gün tamâmına dek müeccel ve mev‘ûd inek semeninden zimmetimde yirmi bin akçe vâcibü’l-edâ ve lâzımü’l-kazâ deynim vardır dedikde gıbbe’t-tasdîk mukırr-ı mezbûrun babası mezbûr Kirkor v. Totel nâm zimmî meclis-i mezbûrda vekîl-i mezbûr el-Hâc Mehmed mahzarında ikrâr ve takrîr-i kelâm edip oğlum mezbûr Bagoz’un zimmetinde olan meblağ-ı mezbûr yirmi bin akçeye ben tarafeynden emr ü kabûlü hâviye kefâlet-i sahîha-i şer‘iyye ile kefîl oldum dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn mine’l-Muharremi’l-harâm sene erba‘a ve seb‘în ve elf.

Şuhûdü’l-hâl: Şükrullah b. Mustafa, Mahmud Ali b. Abdullah, Osman Çelebi b. Abdullah, Mehmed b. Ramazan, Hasan Çelebi b. Ahmed, Mustafa Çelebi b. İsâ, Resûl b. Rıdvan.

(İSTANBUL12 - cilt: 16, sayfa: 502 - Hüküm no: 630 - Orijinal metin no: [56b-3])﻿

﻿

﻿

631. Hüküm

Hüseyin b. Nesimi’nin alacağına kefil olan Sabatay bt. İsak ile sulh olduğu

İbrâ Kasaba-i Tophâne’de Çavuşbaşı mahallesi sâkinlerinden Hüseyin b. Nesimî nâm kimesne meclis-i şer‘-i hatîr-i lâzımü’t-tevkīrde Sabatay bt. İsak nâm nasrâniyye muvâcehesinde ikrâr ve takrîr-i kelâm edip gāib ani’l-meclis Şeban v. Garşon nâm yahudi zimmetinde altı yüz zirâ‘ Sinop bezi semeninden sekiz bin akçe hakkım olup meblağ-ı mezbûra merkūme Sabatay kefâlet-i sahîha-i şer‘iyye ile kefîl olmuş idi deyû bundan akdem meblağ-ı mezbûru da‘vâ ve taleb eylediğimde ol dahi kefîl olduğunu inkâr etmekle beynimizde münâza‘ât-ı kesîre vâkı‘a olmuş idi el-hâletü hâzihî vesâtat-ı muslihîn ile mezbûre Sabatay benimle iki bin yedi yüz akçe üzerine inşâ-i akd-i sulh ettikde, ben dahi sulh-ı mezbûru kabûl ve bedel-i sulh olan meblağ-ı mezbûr iki bin yedi yüz akçeyi bi’t-tamâm mezbûre Sabatay yedinden ahz u kabz edip mâ‘adâ dört bin üç yüz akçe da‘vâsından mezbûrenin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn mine’l-Muharrem li sene 1074.

Şuhûdü’l-hâl: Mahmud Ağa b. Mehmed el-Mübâşir, Ahmed b. Abdülcebbar, Kurt Çavuş, Ahmed Çavuş, Abdi Çelebi b. Hüseyin, Şükrullah Çelebi b. Mustafa.

(İSTANBUL12 - cilt: 16, sayfa: 503 - Hüküm no: 631 - Orijinal metin no: [56b-4])﻿

﻿

﻿

632. Hüküm

Borcunu ödemediğinden dolayı hapiste bulunan Drako v. Yani’nin iflas edip alınacak malı olmadığından serbest bırakıldığı

İflâs Tâife-i Ermeniyândan Aydın v. Bağdasar nâm Ermeni’nin bin üç yüz seksen beş riyâlî guruş deyni olup talebi ile sicn-i sultânîde müddet-i medîde mahbûs olan bâ‘isü’l-kitâb medyûnu Drako v. Yani nâm Ermeni ve müte‘assir olup lâbis olduğu libâsdan gayrı ism-i mal ıtlâk olunur nesnesi yoktur deyû asâr ve iflâsını zeyl-i kitâbda mastûrü’l-esâmî olan müslimîn dâyini mezbûr Aydın muvâcehesinde ihbâr edip ve gınâ ve yesârına dahi beyyine olmayıp ve vech-i meşrûh üzre iflâsı zâhir olmağın hâlâ kāimmakām olan düstûr-ı mükerrem ve müşîr-i müfahham vezîr-i muhterem sa‘âdetlü İbrahim Paşa hazretlerinden ıtlâkı için buyruldu-i şerîf dahi vârid olmağın mezbûr Drako âdemin hapisden ıtlâk olunup mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn mine’l-Muharrem li sene 1074.

Şuhûdü’l-hâl: Fahrü’l-akrân Bayram Çavuş, Ahmed Çavuş b. Abdullah, Dîvân küttâbından el-Hâc Ahmed Efendi, el-Hâc Şâhin b. Abdullah, Ahmed Çavuş, Hüseyin Çavuş, el-Hâc Ramazan b. Mehmed.

(İSTANBUL12 - cilt: 16, sayfa: 503 - Hüküm no: 632 - Orijinal metin no: [56b-5])﻿

﻿

﻿

633. Hüküm

İsmihan bt. Abdullah’ın haksız yere hayvanlarını alan Defterdâr Kaymakamı Mehmed Paşa’nın malları veya bedelini sahibine vermesi gerektiği

Mahmiye-i İstanbul’da Çakır Ağa mahallesinde sâkine bâ‘isetü’l-kitâb İsmihan bt. Abdullah nâm hâtun dîvân-ı kāimmakām-ı sadr-ı a‘zamîde akd olunan meclis-i şer‘-i hatîrde emîrü’l-ümerâ’i’l-kirâm hâlâ başdefterdâr kāimmakāmı olan Mehmed Paşa mahzarında üzerine da‘vâ edip müşârün-ileyh Mehmed Paşa altı çift camusumu fuzûlen kabz etmiş idi hâlâ ol camuslar mevcûd ise camusları, müstehlek ise kıymet-i şer‘iyyelerini müşârün-ileyhden taleb ederim, suâl olunsun dedikde gıbbe’s-suâl ve’l-inkâr müdde‘iyye-i mezbûre İsmihan Hâtun’dan müdde‘âsı için beyyine taleb olundukda udûl-i müslimînden mahalle-i merkūmede imâm olan Yahya Efendi b. Mehmed ve müezzin olan Mehmed Efendi b. Ali nâm kimesneler li ecli’ş-şehâde meclis-i şer‘a hâzırân olup fi’l-vâki‘ müdde‘iyye-i mezbûre İsmihan Hâtun’un altı çift camusunu paşa-yı müşârün-ileyh huzûrumuzda fuzûlen kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın ol camuslar mevcûd ise camusları, müstehlek ise kıymet-i şer‘iyyelerini mezbûre İsmihan Hâtun’a edâya paşa-yı müşârün-ileyhe tenbîh olunup mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn mine’l-Muharrem li sene 1074.

Şuhûdü’l-hâl: Reisü’l-küttâb Efendi, Çavuşbaşı Ebûbekir Ağa, Ali Çavuş b. Yahya, Ramazan Ağa, Abdünnebî Ağa, Muhzırbaşı Abdülkerim Ağa.

(İSTANBUL12 - cilt: 16, sayfa: 504 - Hüküm no: 633 - Orijinal metin no: [56b-6])﻿

﻿

﻿

634. Hüküm

Mehmed Beşe b. Abdullah’ın kardeşi oğlu Osman b. Hasan’a İstarova kazasındaki menzilini satıp tarlalarının kullanım hakkını da devrettiği

Mülknâme ma‘a tefvîz-i tarla Vilâyet-i Rumeli’nde İstarova kazâsına tâbi‘ Küçükçeşme nâm karye sükkânından Mehmed Beşe b. Abdullah nâm kimesne meclis-i şer‘de li ebeveyn karındaşı oğlu işbu bâ‘isü’l-kitâb Osman b. Hasan mahzarında ikrâr ve takrîr-i kelâm edip karye-i mezbûrede vâki‘ bir tarafdan Kelkebumi? nâm zimmî mülkü ve bir tarafı Kırıkoğlu Kolo mülkü ve bir tarafı zikr olunan Küçükçeşme ve bir tarafı tarîk-i âm ile mahdûd bir bâb tahtânî oda ve bahçe ve zât-ı eşcâr-ı müsmire ve havlu ve harman yerini müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık bin beş yüz nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ol dahi iştirâ ve kabûl eyledikden sonra yine karye-i mezbûre sınırı dâhilinde mevâzi‘-i adîdede vâki‘ lede’l-ahâlî ve’l-cîrân ma‘lûmü’l-hudûd tarlalarımı dahi ma‘rifet-i sâhib-i arz ile mezbûr Osman’a beş yüz akçe bedel mukābelesinde ferâğ ve tefvîz edip ol dahi tefevvüz ve kabûl eyledikden sonra semen-i mezbûr bin beş yüz akçe ile beş yüz akçe ki cem‘an iki bin akçeyi müşterî-i mezbûr Osman yedinden tamâmen ahz u kabz edip mebî‘-i mezbûru mahallinde zabt ve arâzi-i mezbûreyi tasarrufa mezbûr Osman’ı taslît eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn mine’l-Muharremi’l-harâm sene erba‘a ve seb‘în ve elf.

Şuhûdü’l-hâl: Ramazan Beşe b. Mehmed, Hüseyin Beşe b. Ali, Mustafa Beşe b. Ali, Hüseyin Beşe b. Abdullah, Hasan Beşe b. Abdullah, Şükrullah b. Mustafa, Abdi b. Hüseyin.

(İSTANBUL12 - cilt: 16, sayfa: 504 - Hüküm no: 634 - Orijinal metin no: [57a-1])﻿

﻿

﻿

635. Hüküm

Pîrî b. Muslu Çavuş’un Gerbeniş kasabasındaki değirmeni suyundan ahalinin bağ ve bahçelerini eskiden beri suladıklarının anlaşıldığı

Vilâyet-i Rumeli’nde kasaba-i Gerbeniş ahâlîsinden râfi‘ü’r-rakīm Mehmed Çelebi b. Lütfullah ve Yahya b. Yusuf ve Mustafa b. Abdullah ve Rum Mehmed oğlu Mustafa ve Abdullah b. Ahmed nâm kimesneler ve Yorgi v. Yako ve Nikola v. Kolaş ve Yorgi v. Yani ve Yani v. Manastır ve Franko v. Mihal ve Yorgi v. Yani nâm zimmîler meclis-i şer‘-i kavîm-i lâzımü’t-ta‘zîmde mukaddemâ kasaba-i mezbûreden olup hâlâ mahmiye-i İstanbul’da Haseki kurbunda sâkin Pîrî b. Muslu Çavuş muvâcehesinde her biri takrîr-i kelâm edip kasabamızın üst yanında Ayohora nâm mevzi‘de vâki‘ mezbûr Pîrî’nin değirmen harkından cârî olan su ile yaz aylarında senede üç ay karyemizin ahâlîsinin çayır ve tarla ve bostanları saky olunup ve dokuz ay mezbûr Pîrî’nin değirmenine cereyân edip kadîmü’l-eyyâmdan bu vech üzre isti‘mâl olunagelmiş iken, mezbûr Pîrî’nin ol değirmen üzerinde olan vekîlleri kadîmden olagelmişe muhâlefet edip vaktinde ol suyu kasabamız ahâlîsi için vermemekle küllî müzâyaka çekilir. Bu âna değin ol su ne minvâl üzre cereyân edegeldigi mezbûr Pîrî’den suâl olunup takrîri tahrîr ve sûreti yedimize vaz‘ ve teslîm olunmak matlûbumuzdur dediklerinde, gıbbe’s-suâl mezbûr Pîrî cevâbında fî haddi zâtihî zikr olunan su ile kadîmü’l-eyyâmdan berî yaz aylarında senede üç ay kasaba-i mezbûre ahâlîsi çayır ve bostan ve tarlaların saky edip dokuz ay benim değirmenime cereyân edegelip kadîmî bu vech üzre isti‘mâl olunagelmişdir dedikde vâki‘ü’l-hâl hıfzen li’l-makāl bi’t-taleb ketb olundu. Fi’l-yevmi’s-sâlis ve’l-ışrîn mine’l-Muharrem li esene 1074.

Şuhûdü’l-hâl: Çukadar Ali Beşe b. Abdullah, Abdi Çelebi b. Hüseyin, Şükrullah b. Mustafa, Mustafa b. İsâ.

(İSTANBUL12 - cilt: 16, sayfa: 505 - Hüküm no: 635 - Orijinal metin no: [57a-2])﻿

﻿

﻿

636. Hüküm

Ünzile bt. Mustafa’nın boşandığı kocası Abdülazîz b. Ahmed ile sulh olduğu

Sulh Mahmiye-i İstanbul’da Koca Mustafa Paşa mahallesi sâkinelerinden Ünzile bt. Mustafa nâm hâtun meclis-i şer‘-i hatîr-i lâzımü’t-tevkīrde zevc-i mutallıkı Abdülazîz b. Ahmed mahzarında ikrâr ve takrîr-i kelâm edip mezbûr Abdülazîz’in firâşından mütevellîde kızım Ayşe’nin beynimizde ma‘lûm beher yevm farz ve takdîr olunan nafaka-i mefrûza-i müstedânesinden mezbûr Abdülazîz zimmetinde müctemi‘ olan bin beş yüz akçeyi da‘vâ edip beynimizde nizâ‘ vukū‘undan sonra tavassut-ı muslihîn ile mezbûr Abdülazîz beni beş yüz akçe üzerine inşâ-i akd-i sulh ettikde, ben dahi sulh-ı mezbûru kabûl ve bedel-i sulh olan meblağ-ı mezbûr beş yüz akçeyi merkūm Abdülazîz’in yedinden ahz u kabz edip ba‘de’l-yevm husûs-ı mezbûra müte‘allika da‘vâdan mezkûrun zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn mine’l-Muharrem li sene 1074.

Şuhûdü’l-hâl: Abdi Çelebi b. Hüseyin, Şükrullah b. Mustafa, Mehmed b. Ramazan, Mustafa Beşe b. Rıdvan, Yusuf el-Muhzır, Ahmed b. Abdülcebbar.

(İSTANBUL12 - cilt: 16, sayfa: 506 - Hüküm no: 636 - Orijinal metin no: [57a-3])﻿

﻿

﻿

637. Hüküm

Ermeni Serkis v. Agop’un kendisinden haksız yere para alan Kassâm Kâtibi Ahmed b. Mehmed ile sulh olduğu

Sulh Mahmiye-i İstanbul’da Sulu Manastır’da sâkin olan Serkis v. Agop nâm Ermeni meclis-i şer‘de sâbıkan kassâm-ı beledî kâtibi olan hâfızü’l-kitâb Ahmed Efendi b. Mehmed mahzarında tav‘an ikrâr edip ben mukaddemâ hâlik olan Pelos v. Cümred nâm Ermeni’nin vârisi Sadak Ermeni’nin vekîli olmağla mezbûr Ahmed Efendi mu‘tâd üzre kassâmiyye ve kitâbiyye ve ihzâriyye için benim on bin akçem aldıkdan sonra sekiz bin akçem dahi alıp ba‘de meblağ-ı mezbûru mezbûrdan da‘vâ ve isbât edip almak üzre iken vesâtat-ı müslimîn ile mezbûr Ahmed Efendi ile altı bin akçe üzerine sulh olup ol dahi sulh-ı mezbûru kabûl ve bedel-i sulh olan altı bin akçeyi mezbûr Ahmed Efendi yedinden alıp kabz edip mâ‘adâdan zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim min ba‘d benden ya vekîlimden meblağ-ı bâkīye müte‘allik da‘vâ sudûr ederse lede’l-hükkâm mesmû‘a olmasın dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn mine’l-Muharrem li sene 1074.

Şuhûdü’l-hâl: Fahrü’l-akrân Ali Ağa b. Oruc, Mustafa Çelebi b. Abdurrahman, Fahrü’l-akrân Abdünnebî Ağa, Ahmed Efendi b. Mustafa, Hüseyin Çavuş b. Abdullah el-Mübâşir, Ahmed Çelebi b. Mahmud kethüdâ-yı muhzırân, Şükür Bey el-Muhzır, Abdi Çelebi, Mehmed b. Ramazan, Baba Resûl, Hüseyin Efendi el-Brusî el-Kâtib, Veli b. Mahmud, Fazlı b. Abdullah.

(İSTANBUL12 - cilt: 16, sayfa: 506 - Hüküm no: 637 - Orijinal metin no: [57a-4])﻿

﻿

﻿

638. Hüküm

Simaven v. Vartan’ın Hacı Muhyiddin mahallesi Avârız vakfından bey‘ bi’l-istiğlâl yoluyla ödünç aldığı

İstiğlâl Mahmiye-i İstanbul’da Ali Paşa-yı Atîk mahallesinde sâkin Simaven v. Vartan nâm zimmî meclis-i şer‘de el-Hâc Muhyiddin mahallesinin avârızı nukūd-ı mevkūfesine mütevellî olan işbu bâ‘isü’l-kitâb İmâm Ahmed Efendi b. Abdülkādir mahzarında ikrâr ve takrîr-i kelâm edip silk-i mülk-i sahîhimde münselik olup zikr olunan Ali Paşa mahallesinde vâki‘ iki tarafı Kasandıra bt. Dimo mülkü ve bir tarafı Dimitri nâm zimmî ve bir tarafı tarîk-i âm ile mahdûd mülk menzilimi, merkūm Ahmed Efendi’ye her biri sekizer dirhem yüz riyâlî guruş ile otuz esedî guruşa bi tarîki’l-istiğlâl bey‘ ve teslîm edip ol dahi mâl-ı vakf-ı mezbûr ile vech-i muharrer üzre iştirâ ve tesellüm eyledikden sonra yine menzili mahdûd-ı mezbûru ba‘de’t-tahliyyeti’ş-şer‘iyye târih-i kitâbdan üç yüz altmış gün tamâmına dek mütevellî-i merkūm bana yirmi kıt‘a riyâlî guruşa îcâr ve teslîm ben dahi vech-i muharrer üzre istîcâr ve kabûl ve kabz eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn mine’l-Muharrem li sene 1074.

Şuhûdü’l-hâl: Durmuş Çelebi b. Ramazan, Halil Çelebi b. İbrahim, Hacı Süleyman Çelebi kurşuncu, Lütfullah Çelebi b. Osman Efendi, Mehmed Halîfe b. Hüseyin, Derviş Beşe b. Mirza, Yusuf b. Abdullah, Hüseyin b. Süleyman, Hasan b. Mustafa, Ali Çelebi b. İbrahim.

(İSTANBUL12 - cilt: 16, sayfa: 507 - Hüküm no: 638 - Orijinal metin no: [57a-5])﻿

﻿

﻿

639. Hüküm

Râbia bt. Osman’ın küçük oğlunun nafakasını vermediği iddiasıyla eski kocası İbrahim b. Abdullah aleyhine açtığı davada haksız olduğu

Mahmiye-i İstanbul’da Hoca Üveys mahallesi sâkinelerinden Râbia bt. Osman nâm hâtun meclis-i şer‘de sâbıkan zevci işbu bâ‘isü’l-kitâb İbrahim Bey b. Abdullah mahzarında üzerine da‘vâ ve takrîr-i kelâm edip bi hakki’l-hidâne hacr ve terbiyemde olan sagīr oğlum Mehmed’in nafaka ve kisve ve sâir levâzım-ı zarûriyye için sâbıkan zevcim olan babası merkūm İbrahim Bey’den taleb eyledikde vermekden imtinâ‘ eder, suâl olunsun dedikde gıbbe’s-suâl mezbûr İbrahim Bey dahi cevâbında sâbıkan zevcem mezbûre Râbia Hâtun mukaddemâ mehr-i müeccel ve nafaka-i iddet-i ma‘lûmesi ve me’ûnet-i süknâsı üzerlerine ve sagīr-i mezbûru yedi yaşını tamâm edince kendi malından infâk etmek üzre benim ile [57b] muhâla‘a-i sahîha eylemiş idi deyû def‘le mukābele edicek gıbbe’l-istintâk ve’l-inkâr merkūm İbrahim Bey’den def‘-i mezbûru için beyyine taleb olundukda udûl-i müslimînden Ali Efendi b. Mehmed el-imâm ve Mustafa Çelebi b. Ali li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ mezbûre Râbia Hâtun zevci mezbûr İbrahim Bey ile iki bin akçe mehr-i müecceli ve nafaka-i iddet-i ma‘lûmesi ve me’ûnet-i süknâsı üzerlerine ve sagīr-i mezbûru yedi yaşını tamâm edince kendi malından infâk ve iksâ etmek üzerine huzûrumuzda muhâla‘a-i sahîha eyledi biz bu husûsa bu vech üzre şâhidleriz şehâdet ederiz dediklerinde gıbbe ri‘âyeti şerâiti’l-kabûl şehâdetleri makbûle olmağın mezbûre Râbia Hâtun bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn mine’l-Muharrem li sene 1074.

Şuhûdü’l-hâl: Hasan Efendi [b.] Nasûh, Mehmed b. Ali, Hacı Rıdvan b. Abdullah, Hüseyin b. Veli, Ali b. Ebûbekir, Şükür Beşe b. Mustafa, Baba Resûl b. Rıdvan, Mehmed b. Ramazan, Abdullah Çelebi b. Hüseyin.

(İSTANBUL12 - cilt: 16, sayfa: 508 - Hüküm no: 639 - Orijinal metin no: [57a-6])﻿

﻿

﻿

640. Hüküm

Ölen Ermeni Hoca David’in kızı Sadak’ın miras hususunda kardeşi Kirkor’un zimmetini ibrâ ettiği

İbrâ Medîne-i Galata’da sâkin olup ba‘dehû hâlik olan Hoca David nâm Ermeni’nin verâseti, sulbî kebîr oğlu Kirkor nâm Ermeni ile sulbiye kebîre kızı Sadak nâm Ermeniye’ye münhasıra olup mezbûre Sadak tarafından husûs-ı âtîye vekîl olup Murad v. Manuk ve İhtiyar v. Ogün ve Kırkas v. Raycan Ermeniler şehâdetleri ile vekâleti sâbite olan Yakob v. Firmân nâm Ermeni meclis-i şer‘-i hatîrde mezbûr Kirkor Ermeni muvâcehesinde bi’l-vekâle ikrâr ve takrîr-i kelâm edip müvekkile-i mezbûrenin babası hâlik-i mezbûr ile anası Gülistan nâm nasrâniyye hâlik olduklarından sonra terekelerine mezbûr Kirkor vaz‘-ı yed etmekle müvekkilem mezbûre Sadak terekelerinden irsen kendiyi intikāl eden hissesinden beş yüz riyâlî guruş ve bir la‘l küpe ve bir elmas hâtem ve bir fîrûze hâtem ve dört atlas kaftan ve bir çift sırmayı Bursa yasdığını tehârüc-i şer‘î üzerine mezbûr Kirkor Ermeni yedinden alıp kabz edip müteveffiyân-ı mezkûrânın terekelerinden kendi hissesine müte‘allika da‘vâdan mezbûr Kirkor’un zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn mine’l-Muharrem li sene 1074.

Şuhûdü’l-hâl: Hüseyin Efendi el-Brusî el-Kâtib, Abdülbâkī el-Kâtib, Keşfî Mustafa Efendi el-Kâtib, Mustafa Beşe b. Rıdvan, Abdullah Çelebi b. Abdurrahman, çukadar Ali Beşe er-Râcil, Mustafa Çelebi b. İsâ, Baba Resûl b. Rıdvan, Kirakos v. Haçuk, Mıgırdiç v. Ferruhzad, Fidan v. Sahak, Agop v. Sahak, Devnük v. Murad, Asvador v. Manuk, Mardiros v. Serkis.

(İSTANBUL12 - cilt: 16, sayfa: 508 - Hüküm no: 640 - Orijinal metin no: [57b-1])﻿

﻿

﻿

641. Hüküm

Râbia bt. Ahmed’in kocası Hasan Çelebi b. Muslu’nun izni ile aldığı borcun kocası tarafından ödenmesi gerektiği

Mahmiye-i İstanbul’da Timurhan mahallesinden sâkine işbu râfi‘atü’l-kitâb Râbia bt. Ahmed nâm hâtun mahfil-i kazâda, zevci Hasan Çelebi b. Muslu mahzarında üzerine da‘vâ ve takrîr-i kelâm edip zevcim mezbûr Hasan Çelebi âhar diyâra gitdikde, ben gelince nafakaya müzâyaka çekersen dilediğin kimesneden kifâyet mikdârı akçe istikrâz ve kabz edip kendi mesârifine sarf eyle ben edâ edeyim deyû bana emr edip ben dahi emrine binâ’en işbu hâzır bi’l-meclis Ahmed b. Hüseyin nâm kimesneden on esedî guruş ile on riyâlî guruş istikrâz ve kabz edip kendi mesârifime harc u sarf eyledim hâlâ meblağ-ı mezbûru mezbûrdan taleb ederim suâl olunsun dedikde gıbbe’s-suâl ve’l-inkâr müdde‘iyye-i mezbûreden müdde‘âsını mübeyyene beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ mezbûr Hasan Çelebi âhar diyâra gitdikde müdde‘iyye-i merkūmeye ben gelince nafakaya müzâyaka çekersen dilediğin kimesneden kifâyet mikdârı akçe istikrâz ve kabz edip kendi mesârifine harc eyle ben edâ edeyim deyû emr etmediğine, mezbûr Hasan Çelebi’ye yemîn teklîf olundukda ol dahi nükûl etmeğin zikr olunan meblağ-ı mezbûr on esedî guruş ile on riyâlî guruşu müdde‘iyye-i merkūmenin deyni için edâya merkūm Hasan Çelebi’ye tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn mine’l-Muharrem li sene 1074.

Şuhûdü’l-hâl: Abdi Çelebi b. Hüseyin, Şükrullah Çelebi b. Mustafa, Mehmed b. Ramazan, Hüseyin b. Ebûbekir, Hasan b. Bayram.

(İSTANBUL12 - cilt: 16, sayfa: 509 - Hüküm no: 641 - Orijinal metin no: [57b-2])﻿

﻿

﻿

642. Hüküm

Mosi v. David’in kiracısı tarafından terk edilmiş Hacı İsâ mahallesindeki kapalı dükkanının yerinde keşfolunduğu

Keşf-i dükkân-ı bakkal Bâ‘isü’l-kitâb Mosi v. David meclis-i şer‘de takrîr-i kelâm edip Balat kurbunda Hacı İsâ mahallesinde vâki‘ bakkal dükkânımda müste’cirim olan Yeşua v. Mondar nâm yahudi gaybet ve firâr etmekle dükkânım kapalı mu‘attal kalıp küllî mütezarrır olmuşumdur, üzerine varılıp açılıp dükkân içinde olan eşyâsı tahrîr olunmak matlûbumdur ve bu husûs için yedime buyruldu-i şerîf dahi ihsân olunmuşdur deyicek savb-ı şer‘den Mevlânâ Hasan Efendi irsâl olunup ol dahi zikr olunan dükkânın üzerine varıp zeyl-i kitâbda muharrerü’l-esâmî olan müslimîn huzûrunda açılıp, içinde olan eşyâsından üç tabla bir sahan iki vakıyye pirinç iki vakıyye dakīk iki vakıyye siyah üzüm beş vakıyye erik iki vakıyye fındık bir mikdâr nohud bir vakıyye nişa[dır] bir mikdâr sarımsak iki kalıp sabun iki vakıyye şîr-i revgan beş aded teneke huni bir gözlük bir tulum peynir iki küp iki fıçı bir varil bir vakıyye simid unu on küçük çömlek beş aded toprak ocaklık bir küçük akçe hücresi üç tane tuç dirhem bulunduğunu keşf ve tahrîr eyledikden sonra eşyâ-i mezbûreyi Mosi nâm yahudiye emânet vaz‘ edip ve zikr olunan dükkânı merkūm Mosi’ye teslîm eylediğinde vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Mustafa Çelebi b. İsâ ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn mine’l-Muharrem li sene 1074.

Şuhûdü’l-hâl: Hasan Efendi el-İmâm, Ali Efendi b. Ahmed el-Müezzin, es-Seyyid Mehmed b. İsmail, Halil Çelebi b. Abdullah, Yuhanan v. İskenayi, Viral v. Lerli.

(İSTANBUL12 - cilt: 16, sayfa: 510 - Hüküm no: 642 - Orijinal metin no: [57b-3])﻿

﻿

﻿

643. Hüküm

Bahçevanların aleyhine açtıkları davadan vazgeçmeleri üzerine Mustafa Beşe b. Abdullah’ın da kethüdâlıktan rızasıyla ayrıldığı

Bahçevânlar Mahmiye-i İstanbul’da Yedikule ve Büyük ve Küçük Langalar’da ve mahrûse-i Galata ve Üsküdar’da vâki‘ bostanların bostancıları kethüdâsı Mahmud Ağa b. Abdurrahim ve bostancılar tâifesinden Mustafa Beşe b. Mehmed ve Ali b. Mustafa ve Mehmed Çelebi b. Mehmed ve Mehmed b. Hasan ve Malkoç Beşe b. Abdullah ve Mehmed b. Abdullah ve Hüseyin b. Abdülmennân ve Mehmed Beşe ve Ahmed b. Mehmed nâm kimesneler ve zimmîlerden dahi Yuvan ve Pireşkova ve Kösec Yorgi ve Dimo ve Yanko ve Minho ve sâirleri meclis-i şer‘-i şerîf-i şâmihu’l-imâdda sâbıkan kethüdâları olan Mustafa Beşe b. Abdullah muvâcehesinde her biri ikrâr ve takrîr-i kelâm edip merkūm Mustafa Beşe mukaddemâ bize kethüdâ olundukda kefîlnâme nâmına bizden altı bin akçemiz alıp meblağ-ı mezbûru da‘vâ etmiş idik hâlâ fâriğler olup zikr olunan meblağa müte‘allika da‘vâdan ve târih-i kitâba gelince beynimizde vâkı‘a hukūk-ı ma‘lûme ve mechûle da‘vâsından mezbûr Mustafa Beşe’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dediklerinde, gıbbe’t-tasdîki’ş-şer‘î mezbûr Mustafa Beşe dahi meclis-i mezbûrda merkūmun bostancılar muvâcehelerinde takrîr-i kelâm edip ben mukaddemâ mezbûrûnun kethüdâlığı hizmetin alıp üzerlerine kethüdâları olup ba‘zı umûrlarına müdâhale etmiş idim. Fîmâ-ba‘d mezbûrun bostancılara kethüdâ olmamağa ta‘ahhüd eyledim dedikde vâki‘ü’l-hâl gıbbe’t-taleb ketb olundu. Fi’l-yevmi’r-râbi‘ ve’l-ışrîn mine’l-Muharrem li sene 1074.

Şuhûdü’l-hâl: Hüseyin Beşe b. Mehmed el-Mübâşir, Süleyman b. Abdullah, el-Hâc Ahmed b. Mahmud, Hüseyin b. Mehmed, Abdi Çelebi b. Mehmed, Küçükzâde Mustafa Çelebi, Ahmed Beşe b. Mehmed.

(İSTANBUL12 - cilt: 16, sayfa: 510 - Hüküm no: 643 - Orijinal metin no: [57b-4])﻿

﻿

﻿

644. Hüküm

Ermeni Emirhan v. Haçador’un arsasını karısı Sultana bt. Abraham ile oğlu Bedros’a sattığı

Mülknâme-i arsa Mahmiye-i İstanbul’da Şeyh Ferhad mahallesinde sâkin Emirhan v. Haçador nâm Ermeni meclis-i şer‘-i hatîrde kendi tarafından asâleten ve menkûhası Sultana bt. Abraham nâm nasrâniyye tarafından husûs-ı âtîye vekîl olan sulbî kebîr oğlu Bedros nâm Ermeni muvâcehesinde ikrâr edip mahalle-i merkūmede vâki‘ bir tarafı Nörsiz v. Devlet nâm Ermeni ve bir tarafı Nazar v. Yani ve bir tarafı İbrahim Çelebi mülklerine ve bir tarafı tarîk-i âma müntehî tûlen ve arzen iki yüz yirmi zirâ‘ mülk arsa-i hâliyemi, iki yüz esedî guruşa ale’l-iştirâk mezbûrâna bey‘ ve teslîm anlar dahi vech-i muharrer üzre iştirâ ve tesellüm eylediklerinden sonra semeni olan iki yüz esedî guruşun yüz elli guruş yedlerinden tamâmen alıp kabz edip elli esedî guruşdan zimmetlerini ibrâ ve iskāt eyledim min ba‘d arsa-i mezbûre mezbûrânın iştirâk-i seviy üzre mülkleridir dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn mine’l-Muharrem li sene 1074.

Şuhûdü’l-hâl: Ahmed Çelebi b. Mahmud, Osman b. Ahmed, Veli b. Mahmud, Abdurrahman Efendi el-İmâm, Şükür Bey el-Muhzır, Mehmed Halîfe b. Durmuş el-Müezzin, Abdi Çelebi el-Muhzır, İbrahim Çelebi b. Pervâne, Sinan Kethüdâ b. [v.] Yakob, Odabaşıoğlu Ovanes v. Nikolaki, Agop v. Bağdasar, Gazar v. Teodos.

(İSTANBUL12 - cilt: 16, sayfa: 511 - Hüküm no: 644 - Orijinal metin no: [57b-5])﻿

﻿

﻿

645. Hüküm

Haklarında geçimsiz ve kötü ahlaklı oldukları şeklinde şikayet bulunan Ahmed b. Mehmed ile kayınatası İbrahim b. Kaya’nın mahalleden çıkarıldığı

Mahalleden ihrâc Mahmiye-i İstanbul’da Yavuzer mahallesi ahâlîsinden Yahya Efendi b. Seydî el-İmâm ve el-Hâc Ahmed b. ( ) el-Müezzin ve Muharrem b. Mustafa ve Mehmed b. Şaban ve Derviş b. Süleyman ve Mehmed b. Ahmed el-Bevvâb [58a] ve Ali b. Mehmed ve el-Hâc Hüseyin b. Mehmed nâm kimesneler meclis-i şer‘de yine mahalle-i mezbûre sükkânından Ahmed b. Mehmed ve kayınatası İbrahim b. Kaya nâm kimesneler mahzarlarında herbiri üzerlerine da‘vâ ve takrîr-i kelâm edip mezbûrân Ahmed ve İbrahim kendi hâllerinde olmayıp ba‘zı kimesneler ile her bâr arbede eylediklerinden mâ‘adâ bed-lisân ve bed-ahlâk olmaları ile her birimiz lisânlarından sâlim olmayıp mezbûrânın her ahvâlinden müte’ezzîleriz, mahallemizde oldukların istemeziz, mahallemizden ihrâclarına kıbel-i şer‘den tenbîh taleb ederiz deyû her biri mezbûrân Ahmed ve İbrahim’den müteşekkîler olmaları ile merkūmân Ahmed ve İbrahim mahalle-i mezbûreden hurûcuna tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn mine’l-Muharrem li sene 1074.

Şuhûdü’l-hâl: Abdi Çelebi b. Hüseyin, Şükrullah Çelebi b. Mustafa, Muharrem Çelebi b. Abdullah, Mustafa Çelebi b. Mahmud, Keşfî Mustafa Efendi el-Kâtib, Resûl b. Rıdvan, Yusuf el-Muhzır.

(İSTANBUL12 - cilt: 16, sayfa: 512 - Hüküm no: 645 - Orijinal metin no: [57b-6])﻿

﻿

﻿

646. Hüküm

Fâtıma bt. Hacı Mahmud’un arsasına Nasır oğulları Hacı Nasreddin ve Hacı İsmail’in haksız yere müdahalelerinin yasaklanması

İsbât-ı şirâ Mahmiye-i İstanbul’da Dâye Hâtun mahallesi sükkânından Fâtıma Hâtun bt. el-Hâc Mahmud meclis-i şer‘-i hatîrde zikri âtî arsaya vaz‘-ı yedi sâbit olan el-Hâc Nasreddin b. Nasır ve karındaşı el-Hâc İsmail b. Nasır muvâcehelerinde da‘vâ edip mahalle-i mezbûrede vâki‘ bir tarafdan ba‘zan yemişçi Hasan Paşa vakfı ve ba‘zan müezzine meşrût vakıf menzil ve ba‘zan Çivizâde merhûm vakfı ve bir tarafdan Şahhuban vakfı ve ba‘zan tarîk-i hâs ile mahdûd bir mahzen ve su kuyusunu müştemile arsa-i mezbûreyi, târih-i kitâbdan iki sene mukaddem babam mezbûr el-Hâc Mahmud bana yedi yüz otuz kıt‘a riyâlî guruşa bana bey‘ ve teslîm edip ben dahi iştirâ ve kabûl edip mülk-i müşterâm olmuş iken, mezbûrân el-Hâc Nasreddin ve karındaşı vaz‘-ı yed etmişlerdir, suâl olunup kasr-ı yed ettirilmek matlûbumdur dedikde gıbbe’s-suâl mezbûrân el-Hâc Nasreddin ve karındaşı merkūm cevâblarında, arsa-i mezbûreyi müdde‘iyye-i mezbûrenin babası merkūm el-Hâc Mahmud târih-i kitâbdan dört ay mukaddem beş yüz esedî guruşa bize bey‘ ve teslîm biz dahi iştirâk üzre iştirâ ve tesellüm ve def‘-i semen eyledik ana binâ’en vaz‘-ı yed ederiz, müdde‘iyye-i mezbûre arsa-i mezbûreyi târih-i kitâbdan iki sene mukaddem vech-i muharrer üzre babası mezbûr el-Hâc Mahmud yedi yüz otuz guruşa bey‘ ve teslîm edip ol dahi iştirâ ve kabûl ettiğini inkâr ettiklerinde, müdde‘iyye-i mezbûre Fâtıma’dan müdde‘âsını mübeyyene beyyine taleb olundukda kasaba-i Tophâne sükkânından es-Seyyid Mehmed b. es-Seyyid Mustafa ve el-Hâc Piyâle b. Abdullah ve Kaytas b. Abdullah nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ arsa-i mahdûde-i mezbûre merkūm el-Hâc Mahmud kızı işbu müdde‘iyye-i mezbûre Fâtıma’ya târih-i kitâbdan iki sene mukaddem yedi yüz otuz riyâlî guruşa huzûrumuzda bey‘ ve teslîm edip mezbûr dahi iştirâ ve tesellüm edip arsa-i mezbûre, mülküdür. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle arsa-i mezbûreden kasr-ı yede mezbûrlara tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şevvâli’l-mükerrem li sene selâse ve seb‘în ve elf.

Şuhûdü’l-hâl: Şaban Çavuş b. İbrahim el-Mübâşir, Ali Beşe Çukadar, Mustafa b. Halil, Abdi Çelebi b. Hüseyin, el-Hâc Ahmed b. Mahmud.

(İSTANBUL12 - cilt: 16, sayfa: 512 - Hüküm no: 646 - Orijinal metin no: [58a-1])﻿

﻿

﻿

647. Hüküm

Meyhaneci Kanilo v. Todori’nin Mavranos v. Yorgaki’den alacağı olduğu

İkrâr-ı deyn Meyhâneci tâifesinden Kanilo v. Todori nâm zimmî meclis-i şer‘de Mavranos v. Yorgaki nâm zimmî mahzarında üzerine da‘vâ ve takrîr-i kelâm edip mezbûr Mavranos zimmetinde cihet-i karz-ı şer‘îden üç bin beş yüz akçe hakkım vardır hâlâ taleb ederim suâl olunsun dedikde gıbbe’s-suâl mezbûr Mavranos cevâbında fi’l-vâki‘ müdde‘î-i mezbûr Kanilo’ya cihet-i karzdan zimmetimde vâcibü’l-edâ ve lâzımü’l-kazâ deynim vardır deyû bi tav‘ihî ikrâr etmeğin ikrârı mûcebince meblağ-ı mezbûr üç bin beş yüz akçeyi müdde‘î-i mezbûr Kanilo’ya edâ ve teslîme mezbûr Mavranos’a tenbîh birle mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn mine’l-Muharrem li sene 1074.

Şuhûdü’l-hâl: Hüseyin Çavuş b. İlyas el-Mübâşir, Şükrullah b. Mustafa, Abdi Çelebi b. Hüseyin, Kösec Osman b. Abdullah, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 513 - Hüküm no: 647 - Orijinal metin no: [58a-2])﻿

﻿

﻿

648. Hüküm

Ayşe bt. Ali’nin vârislerinden kocası Hasan Odabaşı b. Hızır’ın miras hususunda Pîr Mehmed Çelebi b. Mustafa’nın zimmetini ibrâ ettiği

İbrâ Mahmiye-i İstanbul’da Abdi Subaşı mahallesi sâkinelerinden olup vefât eden Ayşe Hâtun bt. Ali’nin verâseti, zevci Hasan Odabaşı b. Hızır ile sadrî kebîr oğlu râfi‘ü’l-kitâb Pîr Mehmed Çelebi b. Mustafa’ya münhasıra olduğu şer‘an zâhir oldukdan sonra merkūm Hasan Odabaşı meclis-i şer‘-i hatîrde mezbûr Pîr Mehmed Çelebi muvâcehesinde ikrâr ve i‘tirâf edip zevcem müteveffât-ı mezbûre Ayşe’nin akār ve menkūl ve arûz ve esâs-ı beyt ve evânî-i nühâsiyye ve gayr-ı nühâsiyye ve bi’l-cümle kalîl ü kesîr terekesinden ve beş bin akçe mehr-i müeccelinden ve sâir ism-i mal ıtlâk olunup cemî‘ terekesinden bi hasebi’l-irsi’ş-şer‘î bana intikāl eden rub‘ hisse-i ma‘lûmemi merkūm Pîr Mehmed Çelebi yedinden tamâmen alıp kabz eyledim min ba‘d zevce-i mezbûre Ayşe’nin terekesinden bir akçe ve bir habbe hak ve alâka kalmadı ve tereke-i mezbûreye müte‘allika mezbûr Pîr Mehmed Çelebi üzerine vechen mine’l-vücûh ve sebebin mine’l-esbâb da‘vâ ve nizâ‘ ve husûmetim dahi yoktur dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn mine’l-Muharrem li sene 1074.

Şuhûdü’l-hâl: Umdetü’l-mevâliyyü’l-kirâm Ahmed Efendi, Ahmed Çelebi b. Mehmed el-İmâm, Abdullah Efendi b. İbrahim el-İmâm, Mehmed Çelebi Odabaşı, Hasan Çelebi b. Mustafa, odabaşı el-Hâc Derviş, Abdi Beşe b. Nurullah, Mustafa b. Kalender, Halil Çelebi b. Ahmed, Bayram Beşe b. Mehmed, Hasan Halîfe el-Müezzin.

(İSTANBUL12 - cilt: 16, sayfa: 514 - Hüküm no: 648 - Orijinal metin no: [58a-3])﻿

﻿

﻿

649. Hüküm

Gülistan bt. Abdullah’ın hırsıza yataklık ettiği iddiasıyla Kıptiye Altın bt. Hüseyin aleyhine açtığı davada sulh olduğu

Sulh Mahmiye-i İstanbul’da Sultanhamamı kurbunda sâkine Gülistan bt. Abdullah nâm hâtun meclis-i şer‘-i hatîrde tâife-i Kıbtiyân’dan hâfızatü’l-kitâb Altın bt. Hüseyin nâm hâtun mahzarında tav‘an ikrâr edip gāibe ani’l-meclis Alem nâm hâtun kendi dolabımdan dokuz cevâhirli düğmemi ve bir al atlas kaftanımı ve bir Acem serâseri kaftanımı ve sünbülî bir sof ferâcemi hafiyyeten ahz eyledikden sonra sen yatağı olmağla sana teslîm edip ba‘dehû mezbûre Alem firâr ve gaybet eyledi hâlâ eşyâ-i merkūmeyi ver deyû da‘vâ eylediğimde merkūme Altın inkâr etmekle beynimizde nizâ‘ vâki‘ olmuş idi hâlâ vesâtat-ı muslihîn ile da‘vâ-yı merkūmeden an inkâr mezbûr Altın ile bin beş yüz akçe üzerine sulh olup ol dahi sulh-ı mezbûru kabûl ve bedel-i sulh olan meblağ-ı mezbûru alıp da‘vâ-yı merkūmeden mezbûrenin zimmetini ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-ışrîn mine’l-Muharrem li sene 1074.

Şuhûdü’l-hâl: Şâhin Bey b. Abdullah, Mehmed b. Mustafa, Sâlih b. Ali, Ahmed b. Ahmed, Şükür Bey b. Mustafa, Mehmed b. Ramazan, Baba Resûl el-Muhzır, Veli b. Mahmud.

(İSTANBUL12 - cilt: 16, sayfa: 514 - Hüküm no: 649 - Orijinal metin no: [58a-4])﻿

﻿

﻿

650. Hüküm

Sâkine Hanım’ın hırsıza yataklık ettiği iddiasıyla Kıptiye Altın bt. Hüseyin aleyhine açtığı davada sulh olduğu

Sulh Mahmiye-i İstanbul’da Yatağançeşme kurbunda sâkine Sâkine bt. ( ) nâm hâtun meclis-i şer‘de Kıbtiyân tâifesinden hâfızatü’l-kitâb Altın bt. Hüseyin nâm hâtun mahzarında tav‘an ikrâr ve i‘tirâf edip mukaddemâ gāibe ani’l-meclis Alem nâm hâtun bir Çinkârî atlas kaftanımı ve iki paşa dülbendimi ve bir dîbâ zıbınımı ve bir yeşil kadife serpûşumu alıp firâr eyledikden sonra sen yatağı olmağla sana teslîm eylemiş, hâlâ eşyâ-i merkūmemi ver deyû mezbûre Altın’dan da‘vâ eylediğimde mezbûre dahi inkâr etmekle beynimizde nizâ‘ vâki‘ olmağla da‘vâ-yı merkūmeden an inkâr mezbûr Altın ile yedi yüz akçe üzerine sulh olup ol dahi sulh-ı mezbûru kabûl eyledikden sonra bedel-i sulh olan yedi yüz akçeyi mezbûre Altın yedinden tamâmen alıp kabz edip husûs-ı mezbûra müte‘allika da‘vâdan mezbûre Altın’ın zimmetini ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-ışrîn mine’l-Muharrem li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 515 - Hüküm no: 650 - Orijinal metin no: [58a-5])﻿

﻿

﻿

651. Hüküm

Hacı Ahmed b. Abdülkerim’in Rus kölesi Hasan’ı azat ettiği

Itâknâme Mahmiye-i İstanbul’da Karabaş mahallesinde sâkin el-Hâc Ahmed b. Abdülkerim meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip kendiye rıkkını mu‘terif olan işbu orta boylu açık kaşlı gök elâ gözlü Rusiyyü’l-asl bâ‘is-i hâze’l-kitâb Hasan b. Abdullah nâm abd-i memlûkünü, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i asliyyîne ilhâk ve idrâc eyledim ba‘de’l-yevm mezbûr Hasan sâir ahrâr-ı asliyyîn gibi hür olup üzerinde velâ-i şer‘îden gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn mine’l-Muharrem li sene erba‘a ve seb‘în ve elf.

Şuhûdü’l-hâl: Ahmed Efendi el-İmâm, Mustafa Çelebi Kepekçizâde, Ahmed Beşe b. Abdullah, Ahmed Çelebi b. Hüseyin el-Attâr, Eyüb b. Mehmed, Ali b. İsâ, Mehmed b. Mustafa Konevî, Şükrullah Çelebi b. Mustafa, Abdi Çelebi b. Hüseyin, Mehmed b. Ramazan.

(İSTANBUL12 - cilt: 16, sayfa: 515 - Hüküm no: 651 - Orijinal metin no: [58b-1])﻿

﻿

﻿

652. Hüküm

Ayşe bt. Hüseyin’in boşandığı kocası Mustafa b. Resûl’den mehir ve nafakasını aldığı

Kabz-ı mehr Mahmiye-i İstanbul’da Tercüman Yunus mahallesinde sâkine Ayşe bt. Hüseyin nâm hâtun meclis-i şer‘de işbu bâ‘isü’l-kitâb zevc-i mutallıkı Mustafa b. Resûl nâm kimesne mahzarında bi tav‘ihâ ikrâr ve takrîr-i kelâm edip mezbûr Mustafa beni talâk-ı bâyin ile tatlîk etmeğin zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem ve me’ûnet-i süknâm için ta‘yîn olunan üç yüz akçe ki cem‘an bin üç yüz akçeyi merkūm Mustafa yedinden tamâmen ahz u kabz eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn mine’l-Muharrem li sene 1074.

Şuhûdü’l-hâl: Şükrullah b. Mustafa, Hüseyin b. Ebûbekir, Mustafa b. İsâ, Hüseyin b. Receb, Ali b. Hacı Bayram, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 516 - Hüküm no: 652 - Orijinal metin no: [58b-2])﻿

﻿

﻿

653. Hüküm

Ayşe bt. Mustafa’nın kocası Hüseyin Beşe b. Hasan’dan muhâlaa yoluyla boşandığı

Hul‘ Mahmiye-i İstanbul’da Sultan Selim Hân câmi‘-i şerîfi kurbunda Ayşe bt. Mustafa nâm hâtun meclis-i şer‘-i hatîr-i lâzımü’t-tevkīrde işbu bâ‘isü’l-kitâb zevci Hüseyin Beşe b. Hasan mahzarında bi tav‘ihâ ikrâr ve takrîr-i kelâm edip zevcim mezbûr Hüseyin Beşe zimmetinde mütekarrir ve ma‘kūdun-aleyh olan iki bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Hüseyin Beşe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika âmme-i da‘vâdan her birimiz âharın zimmetini ibrâ eyledik dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn mine’l-Muharrem li sene 1074.

Şuhûdü’l-hâl: Şükrullah b. Mustafa, Abdi Bey b. Hüseyin, Resûl b. Rıdvan, Mustafa b. Mahmud, Mehmed b. Ramazan.

(İSTANBUL12 - cilt: 16, sayfa: 516 - Hüküm no: 653 - Orijinal metin no: [58b-3])﻿

﻿

﻿

654. Hüküm

Meryem bt. Ali’nin ölen kardeşi İbrahim’in terekesindeki hissesini almak üzre kocası Mehmed Çelebi b. Yusuf’u vekil tayin ettiği

Vekâlet Mahmiye-i İstanbul’da Fenayî Dede mahallesi sâkinelerinden Meryem bt. Ali nâm hâtun meclis-i şer‘-i şerîfde işbu bâ‘isü’l-kitâb zevci Mehmed Çelebi b. Yusuf mahzarında ikrâr ve takrîr-i kelâm edip bundan akdem fevt olan li ebeveyn karındaşım İbrahim’in terekesine vâzı‘u’l-yed olan karındaşlarım Mustafa ve Mehmed yedlerinde olan terekesinden bana isâbet eden hisse-i şer‘iyyemi merkūmândan da‘vâ ve talebe ve ahz u kabza ve bana îsâle ve kabz ve îsâl mütevakkıf olduğu umûrun cümlesine mezbûr Mehmed Çelebi’yi tarafımdan [vekîl] nasb ve ta‘yîn eyledim dedikde ol dahi vekâlet-i mezbûreyi kabûl ve hizmeti lâzımesini edâya ta‘ahhüd etmeğin mâ vaka‘a bi’t-taleb ketb olundu. Fî selhi Muharremi’l-harâm li sene 1074.

Şuhûdü’l-hâl: Mustafa Çelebi b. İsâ, Hasan Çelebi b. Ahmed, Hüseyin Çelebi b. Bayram, Resûl b. Rıdvan, Hüseyin b. Ebûbekir, Mehmed b. Mustafa, Ahmed b. Abdülcebbar.

(İSTANBUL12 - cilt: 16, sayfa: 517 - Hüküm no: 654 - Orijinal metin no: [58b-4])﻿

﻿

﻿

655. Hüküm

Mustafa b. Hüseyin’in Eman v. Hüdâverdi aleyhine açtığı alacak davasında iddiasını ispat edemediği

Men‘ Rumeli’nde Varat kal‘asında vefât eden Receb Beşe b. Hüseyin’in verâseti, li ebeveyn karındaşları Mustafa ve Mehmed’e münhasıra olduğu şer‘an zâhir ve müte‘ayyin oldukdan sonra mezbûr Mustafa mahfil-i kazâda işbu bâ‘isü’s-sifr Eman v. Hüdâverdi nâm Ermeni muvâcehesinde üzerine da‘vâ ve takrîr-i kelâm edip müteveffâ-yı merkūm hâl-i hayâtında mezbûr Eman yedine karındaşlarım Mehmed ve Mustafa’ya ver deyû doksan riyâlî guruş def‘ ü teslîm edip fevt olmağla yedinde kalmış idi hâlâ meblağ-ı mezbûr doksan riyâlî guruşdan nısf hisse-i ma‘lûmemi taleb ederim, suâl olunsun dedikde gıbbe’s-suâl mezbûr Eman cevâbında fi’l-vâki‘ müteveffâ-yı mezbûr hayâtında karındaşım Mehmed’e ver deyû bana doksan guruş verip bu dahi meblağ-ı mezbûr doksan guruşu ba‘de’l-vefât mezbûr Mehmed Beşe’ye def‘ ü teslîm edip hattâ meblağ-ı mezbûru hîn-i teslîmde müdde‘î-i mezbûr Mustafa karındaşım müteveffâ-yı mezbûrun bana Mehmed Beşe’ye teslîm eyle deyû verdiği doksan guruşa müte‘allika seninle da‘vâm yoktur deyû huzûr-ı müslimînde ikrâr ve işhâd dahi etmişdir deyicek gıbbe’l-istintâk ve’l-inkâr mezbûr Eman Ermeni’den takrîr-i meşrûhunu nâtık beyyine taleb olundukda udûl-i müslimînden olup mahmiye-i İstanbul’da Darbhâne kurbunda sâkin iplikçi tâifesinden Osman b. Hasan ve Alacamescid mahallesinde sâkin Mustafa Çelebi b. el-Hâc Rıdvan nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-hakīka mezbûr Eman Ermeni, karındaşım müteveffâ-yı mezbûrun sana Mehmed Beşe’ye ver deyû def‘ ü teslîm eylediği doksan guruşa müte‘allika seninle da‘vâm yoktur deyû bizim huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince müdde‘î-i mezbûr Mustafa bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn mine’l-Muharrem li sene 1074.

Şuhûdü’l-hâl: El-Hâc Ahmed Çelebi b. Mahmud, Şükrullah b. Mustafa, Veli b. Mahmud, Abdi b. Hüseyin, Mehmed b. Ramazan, Hüseyin b. Ebûbekir, Resûl b. Rıdvan.

(İSTANBUL12 - cilt: 16, sayfa: 517 - Hüküm no: 655 - Orijinal metin no: [58b-5])﻿

﻿

﻿

656. Hüküm

Eski Bursa Kadısı Mustafa Efendi’nin Hocapaşa mahallesindeki arsasını Kayış Mustafa Efendi vakfına verdiği

Arsa-i vakıfdan kasr-ı yed Mahrûse-i Bursa kazâsından münfasıl umdetü’l-ulemâ’i’l-izâm üsvetü’l-fuzalâ’i’l-fihâm metbû‘ü’l-efâzıl ve’l-e‘âlî Mustafa Efendi b. ( ) taraf-ı bâhirü’ş-şereflerinden husûs-ı câi’z-zikre vekîl olup Abdülvehhab b. Mehmed ve Ali Çelebi b. İsmail şehâdetleri ile vekâleti sâbite olan kethüdâları Ebûbekir Ağa b. Ali meclis-i şer‘-i hatîr-i lâzımü’t-tevkīrde merhûm Kayış Mustafa Efendi vakfına mütevellî olan râfi‘ü’l-kitâb Hüseyin Çelebi b. Mustafa muvâcehesinde bi’l-vekâle ikrâr ve i‘tirâf edip müvekkili müşârün-ileyh Mustafa Efendi vakf-ı mezbûrdan olup Hocapaşa kurbunda vâki‘ etrâf-ı selâsesi vakf-ı mezbûra ve bir tarafı tarîk-i âma müntehî olup ücreteyn-i ma‘lûmeteyn ile mutasarrıf olduğu menzil harîkde muhterik olup arsa-i sırfa kalıp cânib-i vakıfdan müceddeden binâya müsâ‘ade olmayıp mu‘accelesine mahsûb olmak üzre binâya kendiler dahi rağbet etmeyip arsa-i mezbûreden kasr-ı yed ve mütevellî-i mezbûra vakıf için teslîm eylediler. Fîmâ-ba‘d müvekkili müşârün-ileyhin arsa-i mezbûrede hak ve alâkası yoktur dedikde vekîl-i mezbûru ikrâr-ı meşrûhunda mütevellî-i mezbûr vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn mine’l-Muharrem li sene 1074.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah b. Mustafa, Baba Resûl b. Rıdvan.

(İSTANBUL12 - cilt: 16, sayfa: 518 - Hüküm no: 656 - Orijinal metin no: [58b-6])﻿

﻿

﻿

657. Hüküm

Ömer Bey b. Mirkelam İbrahim Ağa’nın babasının alacaklı olduğu iddiasıyla Yorgaki v. Dimitri aleyhine açtığı davanın reddi

Men‘ Dârü’l-hilâfeti’l-aliyye Kostantıniyye el-mahmiyye’de Molla Gürânî mahallesinde sâkin iken bundan akdem fevt olan Mîrkelâm İbrahim Ağa nâm kimesnenin sulbî kebîr oğlu ve bi’l-inhisâr vârisi fahrü’l-akrân Ömer Bey dîvân-ı kāimmakām-ı sadr-ı a‘zamîde ma‘kūd meclis-i şer‘-i hatîr-i lâzımü’t-tevkīrde işbu bâ‘isü’s-sifr Yorgaki v. Dimitri nâm zimmî muvâcehesinde üzerine da‘vâ ve takrîr-i kelâm edip babam müteveffâ-yı mezbûr sıhhatinde târih-i kitâbdan otuz bir sene mukaddem mezbûr Yorgaki’ye malından altı bin yüz kıt‘a riyâlî-i kebîr guruş ikrâz ve teslîm edip mezbûr Yorgaki dahi istikrâz ve tesellüm eyledikden sonra kable’l-istîfâ babam mezbûr İbrahim Ağa altı sene mürûrunda fevt oldukda, meblağ-ı mezbûr irs-i şer‘î ile bana isâbet ve intikāl etmişdir hâlâ meblağ-ı mezbûr altı bin yüz kıt‘a riyâlî guruşu mezbûr Yorgaki’den taleb ederim, suâl olunsun dedikde mezbûr Ömer Bey’in da‘vâ-yı merkūmesi bilâ-emr istimâ‘ olunmayıp ve merkūm Yorgaki’ye dahi suâl teveccüh etmemeğin, mezbûr Ömer Bey bî-vech mu‘ârazadan men‘ olunup mâ vaka‘a bi’t-taleb ketb olundu. Fî evâili şehri Ramazâni’l-mübârek li sene erba‘a ve seb‘în ve elf.

Şuhûdü’l-hâl: Fahrü’l-a‘yân Muhtesib Ağası Mehmed Ağa, Fahrü’l-akrân Abdünnebî Ağa b. Resûl, Fahrü’l-eşbâh Mehmed Ağa sermuhzırân, Ali Beşe çukadar.

(İSTANBUL12 - cilt: 16, sayfa: 519 - Hüküm no: 657 - Orijinal metin no: [58b-7])﻿

﻿

﻿

658. Hüküm

Hatice bt. Hacı Hasan’ın kocası Ramazan b. Hacı Süleyman’dan muhâlaa yoluyla boşandığı

Hul‘ Mahmiye-i İstanbul’da Gazanfer Ağa mahallesinde sâkine Hatîce bt. el-Hâc Hasan nâm hâtun meclis-i şer‘-i hatîr-i lâzımü’t-tevkīrde işbu bâ‘isü’l-kitâb zevci Ramazan b. el-Hâc Süleyman nâm kimesne mahzarında bi tav‘ihâ [59a] ikrâr ve takrîr-i kelâm edip zevcim mezbûr Ramazan zimmetinde mütekarrir ve ma‘kūdun-aleyh olan bin beş yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Ramazan ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika âmme-i da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn mine’l-Muharrem li sene 1074.

Şuhûdü’l-hâl: El-Hâc Ahmed Çelebi b. Mahmud, Osman Çelebi b. Abdülmennân, Şükrullah Çelebi b. Mustafa, Abdi Çelebi b. Hüseyin, Veli b. Mahmud.

(İSTANBUL12 - cilt: 16, sayfa: 519 - Hüküm no: 658 - Orijinal metin no: [58b-8])﻿

﻿

﻿

659. Hüküm

Pîr Mehmed Çelebi’nin Abdi Subaşı mahallesindeki menzil hissesini üvey babası Hasan Odabaşı’ya sattığı

Mülknâme Mahmiye-i İstanbul’da Abdi Subaşı mahallesi sâkinelerinden olup bundan akdem fevt olan Ayşe Hâtun bt. Ali’nin verâseti zevci Hasan Odabaşı ile sadrî kebîr oğlu Pîr Mehmed Çelebi b. Mustafa’ya münhasıra olduğu şer‘an zâhir oldukdan sonra merkūm Pîr Mehmed Çelebi meclis-i şer‘-i şerîf-i şâmihu’l-imâdda râfi‘ü’l-kitâb merkūm Hasan Odabaşı muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı kantarcı Hasan ve bir tarafı Ahmed Efendi ve bir tarafı Mahmud Ağa mülklerine ve taraf-ı râbi‘i tarîk-i âma müntehî dâhilen ve hâricen büyûtu ve matbah ve ahırı ve tahtapûş ve bahçe ve bi’r-i mâ ve kenîfi müştemil cemî‘ menzilin nısf-ı şâyi‘i benim ve nısf-ı âharı vâlidem mezbûre Ayşe’nin mülkü olup hâlâ menzili mezbûrda olan nısf hisse-i şâyi‘am ile vâlidemin nısf hissesinden bana müntakil dört sehimden üç sehim hisse-i şâyi‘amı işbu üveyi babam mezbûr Hasan Odabaşı’ya altmış bin akçeye bâtten bey‘ ve teslîm eyleyip ol dahi iştirâ ve tesellüm ve kabûl ettikden sonra meblağ-ı mezbûr altmış bin akçeyi tamâmen alıp kabz eyledim ba‘de’l-yevm menzili mezbûrda hak ve alâkam kalmadı ba‘de’l-yevm cemî‘ menzili mezbûr mezkûr Hasan Odabaşı’nın irsen ve şirâen mülk-i müşterâsıdır, keyfe mâ yeşâ’ mutasarrıf olsun dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn mine’l-Muharrem li sene 1074.

Şuhûdü’l-hâl: Umdetü’l-mevâliyyü’l-fihâm Ahmed Efendi, Ahmed Efendi b. Mahmud, Abdullah Efendi el-İmâm, el-Hâc Mehmed, el-Hâc Derviş Odabaşı, Hasan Çelebi b. Mustafa, Mustafa Bey b. Kalender, Abdullah Efendi b. İbrahim el-İmâm, Halil Çelebi b. Ahmed, Hasan Halîfe el-Müezzin, Bayram b. Mehmed, Ramazan odabaşı.

(İSTANBUL12 - cilt: 16, sayfa: 520 - Hüküm no: 659 - Orijinal metin no: [59a-1])﻿

﻿

﻿

660. Hüküm

Hasan Odabaşı b. Hızır’ın 36. Yeniçeri Ağa Bölüğü vakfından bey‘ bi’l-istiğlâl yoluyla ödünç aldığı

İstiğlâl Mahmiye-i İstanbul’da Abdi Subaşı mahallesi sâkinlerinden Hasan Odabaşı b. Hızır meclis-i şer‘-i hatîrde dergâh-ı âlî yeniçerilerinin otuz altı ağa bölüğü mühimmâtı için mevkūfe nukūdun mütevellîsi Ahmed Odabaşı b. Sefer muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı kantarcı Hüseyin ve bir tarafı Ahmed Efendi ve bir tarafı Mahmud Ağa mülkleri ve taraf-ı râbi‘i tarîk-i âm ile mahdûd mülk menzilimi bi tarîki’l-istiğlâl mezbûr Ahmed Odabaşı’ya kırk bin akçeye bey‘ ve teslîm eyleyip meblağ-ı mezbûru tamâmen alıp kabz ettikden sonra târih-i kitâbdan sene tamâmına dek altı bin akçe ücret ile menzili mezbûru mütevellî-i merkūm ba‘de’t-tahliyye bana îcâr ve teslîm eyleyip ben dahi istîcâr ve tesellüm ve kabûl eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn mine’l-Muharrem li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 520 - Hüküm no: 660 - Orijinal metin no: [59a-2])﻿

﻿

﻿

661. Hüküm

Sava v. Gorgil’in miras hususunda Nikola v. Yorgi ile sulh olduğu

Sulh Medîne-i Galata’ya tâbi‘ kasaba-i Beşiktaş müzâfâtından Arnavud köyü’nde sâkin iken hâlik olan Todori v. Kostantin nâm zimmînin verâseti, zevce-i metrûkesi Kımara bt. Şelemliye nâm nasrâniyyeye ve sulbiye kebîre kızı Semira nâm nasrâniyye ile li ebeveyn karındaşları Yorgi ve Gorgil nâm zimmîlere münhasıra [olup], kable’l-kısme mezbûre Gorgil hâlik olup verâseti sulbî oğulları Sava ve Dimitri nâm zimmîlere münhasıra ve tashîh-i mes’elesi bi tarîki’l-münâsaha otuz iki sehimden olup dört sehimi zevcesi mezbûreye ve on altı sehimi kızı merkūmeye ve altı sehimi li ebeveyn karındaşı mezbûr Yorgi’ye ve üçer sehimi oğulları mezbûrâna isâbet eylediği zâhir ve mezbûr Dimitri dahi fevt olup üç sehim hissesi li ebeveyn karındaşı mezbûr Sava’ya intikāl eyledikden sonra mezbûre Sava meclis-i şer‘de zikri âtî mülk menzile vâzı‘u’l-yed olduğu sâbit olan Nikola v. Yorgi muvâcehesinde tav‘an ikrâr edip ammim hâlik olan Todori’nin terekesinden olup vech-i meşrûh üzre veresesine intikāl edip lede’l-ahâlî ma‘lûmü’l-hudûd menzilden merkūmetân Kımara ve Semira hisse-i merkūmelerini asâleten ve mezbûr Yorgi dahi kendi hisse-i merkūmesini asâleten ve benim ile mezbûr Dimitri’nin hisse-i merkūmelerimizi vasî olmağla vesâyeten merkūm Nikola zimmîye bilâ-menû‘u’ş-şer‘ bey‘ eylediklerinden sonra bizim hissemizde bey‘i câiz olmamağla, ba‘de helâkihî sagīr-i mezbûr Dimitri’nin hisse-i merkūmesi irsen bana intikāl etmekle mezbûr Nikola’dan da‘vâ eylediğimde mezbûr dahi bey‘-i mezbûr düyûn-ı müsbetesi için bey‘ olunduğu isbât sadedinde iken mezbûr Nikola ile da‘vâ-yı merkūmeden bin akçe üzerine sulh olduğumda, ol dahi sulh-ı mezbûru kabûl ve bedel-i sulh olan bin akçeyi mezbûr Nikola yedinden alıp kabz edip da‘vâ-yı merkūmeden zimmetini ibrâ ve iskāt eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn mine’l-Muharremi’l-harâm li sene erba‘a ve seb‘în ve elf.

Şuhûdü’l-hâl: Es-Seyyid Ahmed Çelebi b. es-Seyyid Mustafa el-Mübâşir, Şaban Beşe b. Hüseyin, çukadar Ali Beşe, Ahmed b. Abdullah.

(İSTANBUL12 - cilt: 16, sayfa: 521 - Hüküm no: 661 - Orijinal metin no: [59a-3])﻿

﻿

﻿

662. Hüküm

Mustafa Beşe b. Abdullah’ın menzilini Hacı Hüseyin Ağa’ya sattığı

Mülknâme Mahmiye-i İstanbul’da Hâfız Mustafa Çelebi mahallesi ahâlîsinden Mustafa Beşe b. Abdullah nâm râcil meclis-i şer‘-i hatîr-i lâzımü’t-tevkīrde bâ‘isü’l-kitâb el-Hâc Hüseyin Ağa mahzarında tav‘an ikrâr-ı tâm ve takrîr-i kelâm edip mahalle-i merkūmede vâki‘ bir cânibi Mustafa Efendi mülküne ve bir cânibi ba‘zan Hümâ Hâtun ve ba‘zan Hüseyin Çelebi mülküne ve bir cânibi İsmihan Hâtun mülküne ve bir cânibi tarîk-i âma müntehî iki bâb fevkānî oda ile iki bâb tahtânî odayı ve iki sofa ve iki ahır ve tahtadan bir sofa ve kenîf ve bi’r-i mâyı müştemil mülk menzilimi, tevâbi‘ ve levâhıkı ile altı yüz esedî guruşa mezbûr el-Hâc Hüseyin Ağa’ya cânibeynden îcâb ve kabûlü hâvî bey‘-i bât ile bey‘ ü teslîm mezbûr dahi minvâl-i muharrer üzre iştirâ ve tesellüm eyledikden sonra semeni olan altı yüz esedî guruşu mezbûr Hacı Hüseyin Ağa yedinden bi’t-tamâm alıp kabz eyledim min ba‘d menzili mezbûr müşterî-i merkūmun mülkü olup keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn mine’l-Muharrem li sene erba‘a ve seb‘în ve elf.

Şuhûdü’l-hâl: Mahmud Efendi b. Hasan el-İmâm, Defterhâne Kâtibi Mehmed Efendi, kuyumcu Solak Ali Beşe, Berber Osman Beşe, Şeyh Ali Efendi, Yusuf Beşe b. Abdullah, Ahmed Çelebi b. Muslu, Ahmed Çelebi b. Mahmud kethüdâ-yı muhzırân.

(İSTANBUL12 - cilt: 16, sayfa: 522 - Hüküm no: 662 - Orijinal metin no: [59a-4])﻿

﻿

﻿

663. Hüküm

Gemici Yani v. Andon’un emanetlerini iade etmesi talebiyle Dimitri v. Yorgi aleyhine açtığı davada sulh olduğu

Sulh Gemici tâifesinden Yani v. Andon zimmî meclis-i şer‘-i hatîr-i lâzımü’t-tevkīrde Dimitri v. Yorgi nâm zimmî muvâcehesinde üzerine da‘vâ ve takrîr-i kelâm edip târih-i kitâbdan iki ay mukaddem mezbûr Dimitri yedine bir zenbil ve içinde otuz buçuk esedî guruş ve bir münakkaş yastık ve bir moher? kuşağı ve bir makdem ve bir don ve bir gömlek ve bir dimi ve iki göğüslük ve bir kılıç ve bir beyaz dimi

(İSTANBUL12 - cilt: 16, sayfa: 522 - Hüküm no: 663 - Orijinal metin no: [59a-5])﻿

﻿

﻿

664. Hüküm

Osman Beşe b. Mehmed’in vârislerinden Sâime’nin miras hususunda Emine bt. Mehmed’in zimmetini ibrâ ettiği

İbrâ Dergâh-ı âlî yeniçerilerinin on üçüncü ağa bölüğü odası ahâlîsinden olup mukaddemâ vefât eden Osman Beşe b. Mehmed nâm râcilin verâseti, zevce-i metrûkesi Emine bt. Mehmed nâm hâtun ile müteveffâ-yı mezbûrun babası mezbûr Çanlı Mehmed’in li ebeveyn kız karındaşı Ayşe Hâtun’un sadriyye kızı Sâime bt. Süleyman nâm hâtuna münhasıra oldukdan sonra mezbûre Sâime Hâtun tarafından husûs-ı âtîye vekîl olup zâtını ma‘rifet-i şer‘iyye ile ârifân mahmiye-i İstanbul’da Silivrikapısı kurbunda sâkin Ahmed Çelebi b. Eyüb ve Hasan Çelebi b. Kasım nâm kimesneler şehâdetleri ile vekâleti sâbite olan sadrî oğlu Ahmed Bey meclis-i şer‘de müteveffâ-yı mezbûrun terekesine vâzı‘atü’l-yed olan mezbûre Emine Hâtun mahzarında bi’l-vekâle ikrâr edip vâlidem ve müvekkilem mezbûre Sâime Hâtun’un mûrisi mezbûr Osman Beşe fevt oldukda akār ve menkūl cümle terekesi zevcesi mezbûre Emine Hâtun kabz etmiş idi el-hâletü hâzihî mezkûre Emine Hâtun ile tehârüc-i şer‘î tarîki üzre bi’l-vekâle elli esedî guruşa sulh olup mezbûre dahi ba‘de’l-kabûl bedel-i sulh olan elli esedî guruşu mezbûre Emine Hâtun yedinden alıp kabz edip tereke-i zâhire-i müteveffâ-yı mezbûra müte‘allika da‘vâdan merkūme Emine Hâtun’un zimmetini ibrâ eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn mine’l-Muharrem li sene 1074.

Şuhûdü’l-hâl: Oda-i mezbûre odabaşısı İsâ Beşe b. Muharrem, Mehmed Beşe b. Cafer odabaşı-i sâbık, Abdurrahman Çelebi b. Mustafa el-Cündî Mustafa Beşe b. Osman, Ahmed Beşe b. Mehmed, Mehmed Beşe b. İbrahim, Himmet Beşe, Şükrullah Çelebi b. Mustafa.

(İSTANBUL12 - cilt: 16, sayfa: 523 - Hüküm no: 664 - Orijinal metin no: [59b-1])﻿

﻿

﻿

665. Hüküm

Fâtıma bt. Mahmud’un çiçekçi iken vefat eden babasının gediğini alan Ahmed Beşe b. Fethullah’ın zimmetini ibrâ ettiği

İbrâ Mahmiye-i İstanbul’da Aksaray sûkunda çiçekci iken fevt olan Mahmud’un kebîre kızı Fâtıma nâm hâtun meclis-i şer‘-i hatîrde râfi‘ü’l-kitâb Ahmed Beşe b. Fethullah muvâcehesinde ikrâr ve i‘tirâf edip babam mezbûr Mahmud fevt oldukda mezbûr Ahmed Beşe yerine çiçekci gediğine geçmekle, merkūm Ahmed Beşe bana ol gedik için Ahmed Paşa’da olan yüz otuz beş bin akçe yemiş akçesi mukābelesinde aldığımız hâs mahsûlünden sana hisse vereyim deyû va‘d etmekle da‘vâ edip bu vech üzre da‘vâm mesmû‘a olmayıp ben dahi mezbûr Ahmed Beşe’yi bu husûsa müte‘allik âmme-i da‘vâdan ibrâ-i âmm-ı kātı‘ü’n-nizâ‘ ile ibrâ eyledim. Fîmâ-ba‘d zikr olunan gedik husûsuna ve hâs mahsûlünden hisseye müte‘allika mezbûr Ahmed Beşe üzerine da‘vâ ve nizâ‘ım ve husûmetim yoktur dedikde mezbûre Fâtıma’nın cemî‘ kelimâtını mezbûr Ahmed Beşe vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn mine’l-Muharrem li sene 1074.

Şuhûdü’l-hâl: Ahmed b. Abdülcebbar, Keşfî Mustafa Efendi b. Muharrem, Ali Çelebi Çukadar, Mahmud b. Mehmed, el-Hâc Ahmed b. Mahmud.

(İSTANBUL12 - cilt: 16, sayfa: 524 - Hüküm no: 665 - Orijinal metin no: [59b-2])﻿

﻿

﻿

666. Hüküm

Ermeni Semerci Murad v. Gazar’ın Ermeni eski patriği Gazar v. Agop’ta alacağı olduğu

İsbât-ı deyn Mahmiye-i İstanbul’da Kefeli mahallesinde sâkine Semerci Murad v. Gazar nâm Ermeni meclis-i şer‘-i hatîrde sâbıkan Ermeni patriği olan Gazar v. Agop muvâcehesinde üzerine da‘vâ edip mezbûr Gazar Ermeni mukaddemâ Ermeni tâifesine bin yetmiş senesinde patrik oldukda sene-i mezbûre Ramazânı’nda benden bin altı yüz riyâlî guruş iktirâz ve kabz eyledikden sonra hattâ benden bin altı yüz riyâlî guruş iktirâz ve kabz eylediğini Meryem Ana kilisesinde ikrâr dahi etmiş idi el-hâletü hâzihî meblağ-ı mezbûr bin altı yüz riyâlî guruşu mezbûr Gazar Ermeni’den taleb ederim, suâl olunsun dedikde gıbbe’s-suâl ve’l-inkâr ve akībe’l-istişhâd mahmiye-i merkūmede el-Hâc İsâ mahallesinde sâkin Haçador v. Serkis ve Mercan çarşısında ekmekçi dükkânında sâkin Magsit v. Andriyas nâm Ermeniler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ mezbûr Gazar zikr olunan Meyrem Ana kilisesinde şehr-i mezbûrda müdde‘î-i mezbûr Semerci Murad Ermeni’den bin altı yüz riyâlî guruş iktirâz ve kabz eyledim, hâlâ zimmetimde vâcibü’l-edâ deynimdir deyû huzûrumuzda tav‘an ikrâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın meblağ-ı mezbûr bin altı yüz riyâlî guruşu müdde‘î-i mezbûr Semerci Murad’a edâya mezbûr Gazar Ermeni’ye tenbîh birle mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn mine’l-Muharrem li sene 1074.

Şuhûdü’l-hâl: İsmail Ağa b. Osman el-Mübâşir, Keşfî Mustafa Efendi el-Kâtib, Müzekkî Mehmed Efendi b. Mustafa el-Kâtib, çukadar Ali Beşe, İbrahim Paşa karındaşı İsmail Ağa, Hüseyin Efendi el-Brusî kâtibü’l-vesîka, Ahmed Çelebi b. Mahmud kethüdâ-yı muhzırân, Abdi Çelebi b. Hüseyin, Şükür Bey b. Mustafa, Mehmed Çelebi b. Abdullah, Mehmed b. Ramazan.

(İSTANBUL12 - cilt: 16, sayfa: 524 - Hüküm no: 666 - Orijinal metin no: [59b-3])﻿

﻿

﻿

667. Hüküm

Navluncu Hacı Mehmed b. Hacı Receb ile ortağı Hacı Veli b. Hacı Ramazan’ın İshak Beşe’de olan alacaklarına Osman Beşe’nin kefil olduğu

Kefâlet Navluncu tâifesinden el-Hâc Mehmed b. el-Hâc Receb ve şerîki el-Hâc Veli b. el-Hâc Ramazan nâm kimesneler meclis-i şer‘de ekmekçi tâifesinden İshak Beşe nâm kimesne mahzarında her biri üzerine da‘vâ ve takrîr-i kelâm edip her keyli elli akçeye yedimizden müşterâ ve makbûz beş yüz kırk keyl buğday semeni olup mezbûr İshak Beşe zimmetinde olan yirmi yedi bin akçe hakkım mezbûr İshak Beşe’den taleb ederim suâl olunsun dedikde gıbbe’s-suâl mezbûr İshak Beşe cevâbında fi’l-vâki‘ müdde‘iyân-ı mezbûrâna edâya mezbûr İshak Beşe’ye ba‘de’t-tenbîh mezbûr İshak Beşe talebi ile mezbûrân meblağ-ı mezbûru târih-i kitâbdan şehr-i âtî gurresine değin edâya te’cîl eylediklerinde mezbûr Osman Beşe mezbûr İshak Beşe’nin nefsine ve hîn-i mütâlebede meclis-i şer‘a ihzârına ve firâr ederse meblağ-ı mezbûra emri ile kefîl oldukda, müdde‘iyân-ı mezbûrân kefâlet-i mezbûreyi kabûl etmeğin mâ vaka‘a bi’t-taleb ketb olundu. Fi’l-yevmi’r-râbi‘ aşer mine’l-Muharrem li sene 1074.

Şuhûdü’l-hâl: Hüseyin Efendi el-Brusî, Ahmed Çelebi b. Mahmud Kethüdâ, Abdi Çelebi b. Hüseyin, Şükür Bey b. Mustafa, Mehmed b. Ramazan.

(İSTANBUL12 - cilt: 16, sayfa: 525 - Hüküm no: 667 - Orijinal metin no: [59b-4])﻿

﻿

﻿

668. Hüküm

Fâtıma bt. Mahmud’un çiçekçi iken vefat eden babasının yerine geçen İvaz b. Ayas’ın zimmetini ibrâ ettiği

İbrâ Mahmiye-i İstanbul’da Aksaray kurbunda Hacı Bayram mahallesi sâkinelerinden Fâtıma bt. Mahmud meclis-i şer‘-i hatîrde râfi‘ü’l-kitâb İvaz b. Ayas muvâcehesinde ikrâr ve takrîr-i kelâm edip babam mezbûr Mahmud mukaddemâ Aksaray sûkunda çiçekci iken fevt olup yerine çiçekci gediğine mezbûr İvaz geçmişdi hâlâ mezbûr İvaz babamın ol çiçekci dükkânında mevcûd otuz bin akçelik yemiş ve çiçek ve tabla ve sepet kabz eyledin deyû da‘vâ etmişdi hâlâ fâriğ olup husûs-ı mezbûra müte‘allik da‘vâdan ve mezbûr İvaz zikr olunan gediğe geçdikde, bana ol gedik için maktûl Ahmed Paşa’da olan yüz otuz beş bin akçe yemiş akçesi mukābelesinde aldığımız hâs mahsûlünden sana hisse vereyim deyû va‘d etmiş idi ana müte‘allika da‘vâda dahi mezbûr İvaz’ın zimmetini ibrâ-i âmm-ı kātı‘ü’n-nizâ‘ ile ibrâ eyledim. Fîmâ-ba‘d zikr olunan husûsa müte‘allika mezbûr İvaz ile da‘vâ ve nizâ‘ım yoktur dedikde gıbbe’t-tasdîk mâ vaka‘a bi’t-taleb ketb olundu. Fî gurreti Safer li sene 1074.

Şuhûdü’l-hâl: Ahmed b. Abdülcebbar, Mustafa es-Sarrâc, Ali Beşe er-Râcil, Mahmud b. Mehmed, Osman Bey el-cündî.

(İSTANBUL12 - cilt: 16, sayfa: 525 - Hüküm no: 668 - Orijinal metin no: [59b-5])﻿

﻿

﻿

669. Hüküm

Ekmekçi Hacı Mehmed b. Abdullah’ın hayatta iken Rus kölesi Rıdvan’ı azat ettiği

Itâknâme İşbu orta boylu elâ gözlü açık kaşlı Rusiyyü’l-asl bâ‘isü’l-kitâb Rıdvan b. Abdullah meclis-i [60a] şer‘-i hatîr-i lâzımü’t-tevkīrde ekmeci tâifesinden olup fevt olan el-Hâc Mehmed b. Abdullah’ın vasiyy-i muhtârı Ali Ağa b. Mahmud muvâcehesinde üzerine da‘vâ ve takrîr-i kelâm edip sâbıkan ben mezbûr Ekmekçi el-Hâc Mehmed’in abd-i memlûkü olup hâl-i sıhhatinde beni i‘tâk ve tahrîr etmiş idi. Terekeden olmak üzre vasiyy-i mezbûr bana vaz‘-ı yed eyledi. Suâl olunup kasr-ı yedine tenbîh olunmak taleb ederim deyicek gıbbe’s-suâl vasiyy-i mezbûr müdde‘î-i mezbûra vaz‘-ı yedini mukır ve vech-i muharrer üzre müteveffâ-yı mezbûr hâl-i sıhhatinde i‘tâk ve tahrîr ettiğini münkir olıcak müdde‘î-i mezbûr Rıdvan’dan müdde‘âsını mübeyyene beyyine taleb olundukda udûl-i ricâlden olup mahmiye-i İstanbul’da Unkapanı kurbunda Papasoğlu mahallesi sâkinlerinden Ali b. Beşir ve Yusuf b. Yakub nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr Ekmekçi el-Hâc Mehmed hâl-i sıhhatinde işbu merkūm Rıdvan’ı bizim huzûrumuzda i‘tâk ve tahrîr eyledi. Mezbûr Rıdvan sâir ahrâr gibi hürdür, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylemekleri ile gıbbe’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm müdde‘î-i mezbûrdan kasr-ı yedine vasiyy-i mezbûra tenbîh olunup mâ vaka‘a gıbbe’t-taleb ketb olundu.

Şuhûdü’l-hâl: Çavuşzâde Hüseyin Efendi, Zahrü’l-emsâl Ebûbekir Ağa b. Murad, Hüseyin Bey b. Abdullah, Ali Bey el-Cündî Kurt b. Himmet, Şaban b. Abdullah, el-Hâc Ahmed b. Mahmud, Resûl b. Rıdvan.

(İSTANBUL12 - cilt: 16, sayfa: 526 - Hüküm no: 669 - Orijinal metin no: [59b-6])﻿

﻿

﻿

670. Hüküm

Ümmühânî bt. Ahmed’in menzilini Seyyid İbrahim Çelebi b. Seyyid Mehmed’e sattığı

Mülknâme Mahmiye-i İstanbul’da Neslişah Sultan mahallesi sâkinelerinden Ümmühânî bt. Ahmed nâm kimesne meclis-i şer‘-i şerîf-i şâmihu’l-imâd ve mahfil-i dîn-i münîf-i râsihu’l-evtâdda, râfi‘ü’l-kitâb Seyyid İbrahim Çelebi b. Seyyid Mehmed muvâcehesinde ikrâr ve i‘tirâf edip mahalle-i merkūmede vâki‘ bir tarafı mezbûr Seyyid İbrahim Çelebi mülkü ve bir tarafı Ömer Beşe mülkü ve bir tarafı Hüseyin Beşe mülkü ve bir tarafı tarîk-i hâs ile mahdûd fevkānî ve tahtânî iki bâb odaları ve müşterek bi’r-i mâ ve zât-ı eşcâr-ı müsmire [ve] cüneyne ve kenîfi müştemil mülk menzilimi, cemî‘ tevâbi‘ ve levâhık ve kâffe-i hukūk ve merâfıkı ile mezbûr Seyyid İbrahim Çelebi’ye on beş bin nakd-i fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm eyleyip ol dahi iştirâ ve kabûl ettikden sonra semen-i mezbûr on beş bin akçeyi mezbûr Seyyid İbrahim Çelebi yedinden tamâmen alıp kabz eyledim ba‘de’l-yevm menzili mezbûr cemî‘ tevâbi‘i ile mezbûrun mülk-i müşterâsıdır, keyfe mâ yeşâ’ ve yahtâr mutasarrıf olsun dedikde mukırra-i mezbûrenin ikrâr-ı meşrûhunu mezbûr Seyyid İbrahim Çelebi vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sânî min Saferi’l-hayr li sene erba‘a ve seb‘în ve elf.

Şuhûdü’l-hâl: Mustafa Efendi b. Ali el-İmâm, Mehmed Çelebi ed-Dâ‘î, Mustafa Halîfe el-Müezzin, Ali b. İsâ, Ahmed Beşe b. Mehmed, Ali b. Bâli, Ömer Beşe b. Yahya.

(İSTANBUL12 - cilt: 16, sayfa: 527 - Hüküm no: 670 - Orijinal metin no: [60a-1])﻿

﻿

﻿

671. Hüküm

Nikola v. Yani’nin vârislerinden karısı Kokona bt. Apostolaki’nin miras hususunda diğer vâris Kiko v. Kisa’nın zimmetini ibrâ ettiği

İbrâ Mahmiye-i İstanbul’da Hızır İlyas mahallesi ahâlîsinden iken hâlik olan Nikola v. Yani nâm zimmînin verâseti, zevce-i metrûkesi Kokona bt. Apostolaki nâm nasrâniyye ile sulbiye kebîre kızları İrhonca ve Mariyora nâm nasrâniyyelere münhasıra oldukdan sonra mezbûre Kokona tarafından husûs-ı âti’z-zikre vekîl olup Tiryano v. Pireşkovar ve Yorgaki v. Pireşkovar nâm zimmîler şehâdetleri ile vekâleti sâbite olan Panayot v. Nikola nâm zimmî ve merkūmetân İrhonca ve Mariyora taraflarından husûs-ı câi’z-zikre vekîl olup şâhidân-ı mezbûrân şehâdetleri ile vekâleti sâbite olan Yorgaki v. Pireşkovar nâm zimmî meclis-i şer‘de hâlik-i mezbûrun terekesine vâzı‘u’l-yed olan hâmilü’l-kitâb Kiko v. Kisa nâm zimmî muvâcehesinde bi’l-vekâle ikrâr edip hâlik-i mezbûrun terekesinden mezbûr Kiko yedinde olan yirmi beş bin akçe veresesi mezbûrâna intikāl etmekle meblağ-ı mezbûru veresesine teslîm için yedinden alıp kabz eyledik. Min ba‘d meblağ-ı mezbûrun mezbûr zimmî yedinde bir akçe bâkī kalmadı dediklerinde, gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî min Saferi’l-hayr li sene erba‘a ve seb‘în ve elf.

Şuhûdü’l-hâl: Mustafa Çavuş b. İbrahim el-Mübâşir, çukadar Ali Beşe, Receb Çavuş b. Mustafa, sarrâc Mustafa Beşe, Ömer Çelebi b. Mehmed.

(İSTANBUL12 - cilt: 16, sayfa: 527 - Hüküm no: 671 - Orijinal metin no: [60a-2])﻿

﻿

﻿

672. Hüküm

Hâkimin, Mustafa ve Ayşe adlı küçüklere nafaka takdir etmesi ve vasîlerine borçlanmaya izin vermesi

Nafaka İşbu hüccet-i şer‘iyyenin üzerinde imzâsı bulunan hâkim, babaları bundan akdem vefât eden Mustafa ve Ayşe ibney Mehmed nâm sagīreynin nafakası, kisvesi ve sâir havâic-i zarûriyyesi için, mahmiye-i Kostantıniyye mahallâtından Kara Mustafa Paşa mahallesinde sâkin olan Mehmed b. ( ) nâm vasîlerinin talebiyle, babalarından kendilerine intikāl eden mallardan karşılanmak üzre zeyilde mezkûr târihden i‘tibâren her birine yevmî râyicü’l-vakt üç akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru sagīreyn-i merkūmeynin havâic-i lâzımesine sarf etmesine ve vakt-i hâcette istidâne edip vakte’z-zafer rücû‘ etmesine vasiyy-i mezbûra izin verdi. Cerâ zâlike ve hurrire fi’l-yevmi’s-sânî min Saferi’l-hayr sene erba‘a ve seb‘în ve elf.

Şuhûdü’l-hâl: Fahrü’l-müderrisîn Ömer Efendi, Mehmed b. Abdullah, Şükür Beşe b. Mustafa, Abdi Çelebi b. Hüseyin, Mehmed b. Ramazan, Baba Resûl

(İSTANBUL12 - cilt: 16, sayfa: 528 - Hüküm no: 672 - Orijinal metin no: [60a-3, Arapça])﻿

﻿

﻿

673. Hüküm

Kürekçi Mehmed b. Abdullah’ın Bozacı Panbuk v. İsteryo aleyhine açtığı alacak davasında haksız olduğu

Men‘ Kürekçi tâifesinden Mehmed b. Abdullah meclis-i şer‘de bozacı tâifesinden Panbuk v. İsteryo nâm zimmî muvâcehesinde üzerine da‘vâ ve takrîr-i kelâm edip bozacı tâifesine kürekçi fermân olundukda mezbûr Panbuk beni kürekçi ameli için beş bin akçe ücret üzerine istîcâr edip ben dahi edâ-i hizmet eylediğimden sonra ücret-i mezbûrem olan beş bin akçe zimmetinde kalmışdır, suâl olunsun dedikde gıbbe’s-suâl merkūm Panbuk cevâbında ben mezbûru istîcâr eylemedim. Müdde‘î-i mezbûr mukaddemâ işbu hâzır bi’l-meclis Mehmed nâm kimesneden vech-i muharrer üzre beni sen beş bin akçe üzerine istîcâr eyledin deyû hâlâ benden da‘vâ eylediği ücreti, mezbûr Mehmed’den da‘vâ edip iki bin akçe üzerine mezbûr Mehmed ile sulh olmuş idi deyicek gıbbe’l-istintâk ücret-i mezkûreyi mezbûr Mehmed’den da‘vâ edip iki bin akçe üzerine mezbûr Mehmed ile sulh olduğunu mezbûr ikrâr ve i‘tirâf etmekle merkūm Panbuk’dan da‘vâsı sahîha olmamağın müdde‘î-i mezbûr bî-vech mu‘ârazadan men‘ birle mâ vaka‘a bi’t-taleb ketb olundu. Fî gurreti Saferi’l-hayr li sene 1074.

Şuhûdü’l-hâl: Şükür Beşe b. Mustafa, Abdi Çelebi b. Hüseyin, Mehmed Çelebi b. Abdullah, el-Hâc Yusuf b. Musa, Mehmed b. Ramazan, Baba Resûl.

(İSTANBUL12 - cilt: 16, sayfa: 528 - Hüküm no: 673 - Orijinal metin no: [60a-4])﻿

﻿

﻿

674. Hüküm

Yanya kazasına bağlı Kiraso köyünden Saro v. Todor’un Parmakkapı’da ölen Toma v. Todori’nin vârislerinden olduğu

İsbât-ı verâset Fi’l-asl vilâyet-i Rumeli’nde Yanya kazâsı kurâsından Kiraso nâm karye ahâlîsinden hâmilü’l-kitâb Saro v. Todor nâm nasrânî meclis-i şer‘-i hatîr-i lâzımü’t-tevkīrde mahmiye-i İstanbul’da Parmakkapı kurbunda sâkin iken hâlik olan Toma v. Todori nâm zimmînin zevce-i metrûkesi olup terekesine vâzı‘atü’l-yed olan Anarva bt. Yakomi nâm nasrâniyye muvâcehesinde üzerine da‘vâ edip mezbûr Toma hâlik oldukda verâseti zevcesi mezbûreye ve sulbiye kızı Kokona nâm sagīreye ve ben li ebeveyn karındaşı olup babamız mezbûr Todori ve anamız ismi Despo bt. ( ) nâm nasrâniyye olmağla bana münhasıra ve kable’l-kısme sagīre-i mezbûre dahi fevt olup verâseti vâlidesi mezbûre ile li ebeveyn ammi olmağla bana münhasıra ve tashîh mes’elesi yirmi dört sehimden olup yedi sehimi mezbûr Anarva’ya ve on yedi sehimi bana isâbet etmekle terekelerine vâzı‘atü’l-yed olan mezbûre Anarva’dan taleb ederim suâl olunsun dedikde gıbbe’s-suâl mezbûre dahi cevâbında tereke-i müteveffiyân-ı merkūmâna vaz‘-ı yedini ikrâr lâkin mezbûr vech-i muharrer üzre verâsetini inkâr eyledikde mezbûr Saro’dan müdde‘âsı için beyyine taleb olundukda zimmîyândan Kumkapı’da sâkin Lukova v. Vaso ve Tahtaminâre mahallesinde sâkin Kosta v. Dov nâm zimmîler li ecli’ş-şehâde meclis-i şer‘a hâzırân olup istişhâd olundukda fi’l-vâki‘ müdde‘î-i mezbûr Saro zimmî hâlik-i mezbûr Toma’nın li ebeveyn karındaşı olup babaları mezbûr Todori ve anaları Despo bt. ( ) nâm nasrâniyyedir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm bi tarîki’l-münâsaha on yedi sehim husûsunu müdde‘î-i mezbûr Saro zimmîye [edâya] mezbûre Anarva’ya ba‘de’t-tenbîh mâ vaka‘a bi’t-taleb ketb olundu. [Fî yevmî gurreti Saferi’l-hayr] li sene erba‘a ve seb‘în ve elf.

Şuhûdü’l-hâl: Mehmed Çavuş el-Mübâşir, Ahmed Çelebi b. Mahmud, Keşfî Mustafa Efendi el-Kâtib, Abdi Çelebi, Şükür Bey.

(İSTANBUL12 - cilt: 16, sayfa: 529 - Hüküm no: 674 - Orijinal metin no: [60a-5])﻿

﻿

﻿

675. Hüküm

Mısır’a gidecek olan Hoca Üveys mescidi kayyımı Mahmud b. Şaban’ın yerine Abdülkerim Halife’yi kayyım tayin ettiği

Kāimmakāmlık Mahmiye-i İstanbul’da Ali Paşa-yı Atîk kurbunda vâki‘ merhûm Hoca Üveys mescidi şerîfinde kayyım olan Mahmud b. Şaban nâm kimesne meclis-i şer‘-i hatîr-i lâzımü’t-tevkīrde işbu bâ‘isü’l-kitâb Abdülkerim Halîfe b. ( ) mahzarında takrîr-i kelâm edip işbu sene-i mübârekede ben Mısır diyârına gitmeğe azîmet eyledim. inşâ’allâhü’r-rahmân avdet edip gelince yevmî iki akçe vazîfe ile mezbûr Abdülkerim Halîfe’yi zikr olunan mescidi şerîfde kayyımlık hizmetini edâya yerime kāimmakām nasb ve ta‘yîn eyledim, ol dahi kabûl ve hizmeti lâzımesini edâya ta‘ahhüd eyledi dedikde mâ vaka‘a bi’t-taleb ketb olundu. Fi’l-yevmî gurreti Saferi’l-hayr li sene 1074.

Şuhûdü’l-hâl: Mehmed Efendi b. Mehmed el-İmâm, el-Hâc Mustafa b. Veli el-Müezzin, Musa b. Himmet, el-Hâc Mehmed b. Abdullah, Mustafa b. Abdullah.

(İSTANBUL12 - cilt: 16, sayfa: 530 - Hüküm no: 675 - Orijinal metin no: [60b-1])﻿

﻿

﻿

676. Hüküm

Râbia bt. Mustafa’nın Rus cariyesi Timurhan’ı azat ettiği

Itâknâme Mahmiye-i İstanbul’da Cafer Subaşı mahallesi sâkinelerinden Râbia bt. Mustafa nâm hâtun tarafından i‘tâk-ı âtîye vekîl olup mezbûrenin zâtını ma‘rifet-i şer‘iyye ile ârifân Mehmed Çelebi b. Mehmed ve Sâlih Çelebi b. Mehmed nâm kimesne şehâdetleri ile şer‘an vekâleti sâbite olan zevci Mehmed Çelebi b. Kasım meclis-i şer‘-i şerîf-i vâcibü’t-teşrîfde bi’l-vekâle ikrâr ve takrîr-i kelâm edip müvekkilem mezbûre Râbia kendiye rıkkını mu‘terife orta boylu açık kaşlı gök elâ gözlü Rusiyyetü’l-asl Timurhan bt. Abdullah nâm câriye-i memlûkesini hasbeten lillâhi’l-azîm ve taleben li merzâti Rabbihi’l-kerîm tahrîr ve i‘tâk ve silk-i harâir-i asliyyâta idrâc ü ilhâk eyledim, üzerinde velâdan gayrı hakkım kalmadı dedi dedikde mâ vaka‘a gıbbe’t-taleb ketb olundu. Fi’l-yevmi’r-râbi‘ min Saferi’l-hayr li sene erba‘a ve seb‘în ve elf.

Şuhûdü’l-hâl: Keşfî Mustafa Efendi, Abdi Çelebi b. Hüseyin, Mustafa Çelebi b. Hüseyin, Mehmed b. Ramazan, Baba Resûl b. Rıdvan.

(İSTANBUL12 - cilt: 16, sayfa: 530 - Hüküm no: 676 - Orijinal metin no: [60b-2])﻿

﻿

﻿

677. Hüküm

Mehmed Beşe’nin Rus cariyesi Mülâyim’i azat ettiği

Itâknâme Mahmiye-i İstanbul’da Edirnekapısı kurbunda Ali Paşa-yı Atîk mahallesi sâkinlerinden Mehmed Beşe b. ( ) nâm râcil meclis-i şer‘-i şerîf-i şâmihu’l-imâdda ikrâr ve takrîr-i kelâm edip orta boylu açık kaşlı elâ gözlü Rusiyyetü’l-asl bâ‘isü’l-kitâb Mülâyim bt. Abdülvehhab nâm câriye-i memlûkemi, hasbeten lillâhi te‘âlâ ve taleben li merzâtihî malımdan tahrîr ve i‘tâk ve sâir harâir-i asliyyâta idrâc ü ilhâk eyledim ba‘de’l-yevm mezbûre Mülâyim sâir harâir gibi hürre olup üzerinde hakk-ı velâdan gayrı hak ve alâkam kalmadı dedikde mâ hüve’l-vâki‘ mezbûre Mülâyim talebiyle ketb olundu. Fi’l-yevmi’s-sânî min Saferi’l-hayr li sene erba‘a ve seb‘în ve elf.

Şuhûdü’l-hâl: Mustafa Efendi el-hatîb, el-Hâc İsmail b. el-Hâc Abdülcelil, Hasan Halîfe el-Müezzin, Seyyid Mehmed b. Seyyid Ali, Receb Halîfe el-Müezzin, el-Hâc Hüseyin b. Abdülcelil, Halil b. Mustafa, Kurt b. Abdullah, el-Hâc Şaban b. el-Hâc İsmail, Mustafa b. İsâ, el-Hâc Ahmed b. Kurt, Baba Resûl.

(İSTANBUL12 - cilt: 16, sayfa: 531 - Hüküm no: 677 - Orijinal metin no: [60b-3])﻿

﻿

﻿

678. Hüküm

Mehmed Çelebi b. Abdi’nin menzil ile bahçesini üvey oğlu Mustafa’ya hibe ettiği

Hibe Mahmiye-i İstanbul’da Edirnekapısı kurbunda Ali Paşa-yı Atîk mahallesi sâkinlerinden Mehmed Çelebi b. Abdi meclis-i şer‘-i şerîf-i şâmihu’l-imâdda rabîbi Mustafa b. ( ) muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı zevcem Belkıs’a hibe ettiğim bahçe ve bir tarafı pazarcı dükkânı ve bir tarafı Hatîce Sultan hamamı külhanı ve bir tarafı Hatîce Sultan vakfından kendim sâkin olduğum menzil ile mahdûd eşcâr-ı müsmire ve gayr-ı müsmireyi müştemil bahçemi mezbûr Mustafa’ya hibe-i sahîha-i şer‘iyye ile hibe ve temlîk eyleyip ol dahi ittihâb ve temellük ve kabûl eyledi ba‘de’l-yevm zikr olunan bahçe-i mezbûre mezbûr Mustafa’nın mülk-i mevhûbudur, keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Saferi’l-hayr li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 531 - Hüküm no: 678 - Orijinal metin no: [60b-4])﻿

﻿

﻿

679. Hüküm

Mehmed Çelebi b. Abdi’nin karısı tarafından rehin karşılığında Yako’ya verilen borçta alakasının olmadığı

Mahmiye-i İstanbul’da Edirnekapısı kurbunda Ali Paşa-yı Atîk mahallesi sâkinlerinden Mehmed Çelebi b. Abdi meclis-i şer‘-i hatîrde bâ‘isetü’l-kitâb zevcesi Belkıs bt. Gülâbî nâm hâtun tarafından tasdîk-ı âti’l-beyâna vekîl olup bi mâ hüve tarîki’s-sübût şer‘an vekâleti sâbite olan Eyüb Çelebi b. Süleyman muvâcehesinde bi’t-tav‘ ikrâr ve takrîr-i kelâm edip Yako nâm zimmî mukaddemâ zevcem mezbûreden istikrâz ve kabz eylediği üç yüz otuz guruş mezbûr zimmîye benim yedimle teslîm olunmuş idi. Meblağ-ı mezbûr üç yüz otuz guruş zevcem mezbûre Belkıs’ındır, benim alâkam yoktur meblağ-ı mezbûr mukābelesinde olan rihânı dahi mezbûre Belkıs yedindedir dedikde mezbûrun cemî‘ kelimâtını vekîl-i mezbûr tahkīk ve tasdîk etmeğin mâ vaka‘a bi’t-taleb ketb olundu. Fi’l-yevmi’s-sânî min Saferi’l-hayr li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 532 - Hüküm no: 679 - Orijinal metin no: [60b-5])﻿

﻿

﻿

680. Hüküm

Mehmed Beşe b. Abdi’nin bahçe hissesini karısı Belkıs bt. Gülâbi’ye hibe ettiği

Hibe Mahmiye-i İstanbul’da Edirnekapısı kurbunda Ali Paşa-yı Atîk mahallesi sükkânından Mehmed Beşe b. Abdi meclis-i şer‘-i hatîr-i lâzımü’t-tevkīrde zevcesi Belkıs Hâtun bt. Gülâbî tarafından tasdîk-ı âti’l-beyâna vekîl olup bi mâ hüve tarîki’s-sübût şer‘an vekâleti sâbite olan Eyüb Çelebi b. Süleyman muvâcehesinde ikrâr ve i‘tirâf edip mahalle-i mezbûrede sâkin olduğum menzilim kurbunda vâki‘ eşcâr-ı müsmire ve gayr-ı müsmireyi müştemil olup bir tarafı pazarcı dükkânı ve bir tarafı ba‘zan yahudihâne ve ba‘zan müezzin ( ) Halîfe mülkü ve bir tarafı ba‘zan el-Hâc Hüseyin ve ba‘zan kendim sâkin olduğum menzilimin havlusu ve bir tarafı Hatîce Sultan hamamı külhanı ile mahdûd olan bahçemin yahudihâne tarafında vâki‘ nısfını, alâmet-ı fâsıla vaz‘ olunup ifrâz ve ta‘yîn olundukdan sonra zevcem merkūme Belkıs’a Hibe-i sahîha ile hibe ve temlîk edip ol dahi ittihâb ve temellük ve kabûl eyledi. Fîmâ-ba‘d zikr olunan bahçenin nısf-ı mu‘ayyeni mezbûre Belkıs’ın mülk-i mevhûbudur keyfe mâ yeşâ’ mutasarrıfe olsun dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sânî min Saferi’l-hayr li sene 1074.

(İSTANBUL12 - cilt: 16, sayfa: 532 - Hüküm no: 680 - Orijinal metin no: [60b-6])﻿

﻿

﻿

681. Hüküm

Mehmed Çelebi’nin malının üçte birini vasiyet edip Eyüb Çelebi’ye de vasî tayin ettiği

Vasiyyet Mahmiye-i İstanbul’da Edirnekapısı kurbunda Ali Paşa-yı Atîk mahallesinde sâkin Mehmed Çelebi b. ( ) meclis-i şer‘-i şerîf-i şâmihu’l-imâdda takrîr-i kelâm ve bast-ı merâm edip işbu dâr-ı fenâ bî-sebât ve bî-bekā olup na‘îmi zıll-ı zâil ve mukīmi dayf-ı râhil olmağla âlem-i fenâ ve şuhûddan menzili bekā ve hulûda? rıhlet etmezden mukaddem ba‘zı sadakāt-ı mebrûre inşâsına niyet ve muzâfen ilâ mâ yü‘addü’l-mevt şöyle vasiyyet eyledim ki bi emrillâhi’l-meliki’l-müte‘âl fevt olduğumda malımın sülüsünden yüz on beş riyâlî guruş ifrâz olunup techîz ve tekfînime ve levâzım-ı defnime ve yevm-i vefâtımda ve sâir eyyâm-ı mu‘tâdede tabh olunacak ta‘âma harc u sarf olunup fukarâya it‘âm oluna deyû vasiyyet ve bu vasiyyetimi tenfîz için işbu Eyüb Çelebi’yi vasiyy-i muhtâr nasb ve ihtiyâr eyledim dedikde mezbûr Eyüb Çelebi dahi vesâyet-i mezbûreyi kabûl ve hizmeti lâzımesin edâya ta‘ahhüd etmeğin mâ vaka‘a gıbbe’t-taleb ketb olundu. Fi’l-yevmi’s-sânî min Saferi’l-hayr li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 533 - Hüküm no: 681 - Orijinal metin no: [60b-7])﻿

﻿

﻿

682. Hüküm

Ermeni Kirakos v. İhtiyar’ın oğlu Haçador’daki alacağını tahsil edip zimmetini ibrâ ettiği

İbrâ Mahmiye-i İstanbul’da Balatkapısı kurbunda el-Hâc İsâ mahallesi ahâlîsinden Kirakos v. İhtiyar nâm Ermeni meclis-i şer‘-i hatîr-i lâzımü’t-tevkīrde sulbî kebîr oğlu râfi‘ü’l-kitâb Haçador nâm Ermeni mahzarında bi’t-tav‘i’s-sâf ikrâr ve takrîr-i kelâm edip mukaddemâ sermâye edinmek için benden iktirâz ve kabz eylediği beş yüz riyâlî guruş yedinden bi’t-tamân alıp kabz eyledim min ba‘d bir akçe ve bir habbe bâkī kalmadı dedikde mukırr-ı mezbûru ikrâr-ı mezbûrunda mezbûr Haçador vicâhen tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn mine’l-Muharremi’l-harâm li sene erba‘a ve seb‘în ve elf.

Şuhûdü’l-hâl: Ramazan Efendi b. Musa el-Müezzin, Sâlih Çelebi b. Kurt el-Müezzin, Halil Beşe b. el-Hâc Mehmed, Ali Efendi b. Zeynelabidin, Berber Halil b. İbrahim, Berber Mustafa Çelebi b. Osman, Mehmed Çelebi kâtib-i muhâsebe, Agop v. Serkis, Aleksan v. Darador.

(İSTANBUL12 - cilt: 16, sayfa: 533 - Hüküm no: 682 - Orijinal metin no: [60b-8])﻿

﻿

﻿

683. Hüküm

Hâkimin, Neslihan bt. Mehmed adlı küçüğe nafaka takdir etmesi ve annesine borçlanmaya izin vermesi

(İSTANBUL12 - cilt: 16, sayfa: 534 - Hüküm no: 683 - Orijinal metin no: [60b-9, Arapça])﻿

﻿

﻿

684. Hüküm

Fâtıma bt. Halil’in yarım menzil hissesini kocası Ahmed b. Ali’ye sattığı

Mülknâme Mahmiye-i İstanbul’da Tercüman Yunus mahallesi sâkinelerinden Fâtıma bt. Halil nâm hâtun meclis-i şer‘-i hatîrde zevci Ahmed b. Ali muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı Ali Bey vakfı ve bir tarafı Sâliha bt. Ahmed nâm hâtun mülkü ve bir tarafı Hasan Ağa bahçesi ve bir tarafı tarîk-i âm ile mahdûd tahtânî iki beyti ve cüneyneyi ve kenîfi hâvî mülk menzilimin nısf-ı şâyi‘i benim ve nısf-ı âharı zevcim mezbûrun müşterek mülkümüz olup hâlâ benim menzili mezbûrda olan nısf hisse-i şâyi‘amı zevcim mezbûr Ahmed’e bey‘-i bât ile üç bin yedi yüz elli akçeye bey‘ ü teslîm eyleyip ol dahi iştirâ ve kabûl ettikden sonra meblağ-ı mezbûr üç bin yedi yüz elli akçeyi yedinden tamâmen alıp kabz eyledim ba‘de’l-yevm menzili mezbûrun mecmû‘u zevcim mezbûr Ahmed’in mülk-i müşterâsıdır keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Saferi’l-hayr li sene erba‘a ve seb‘în ve elf.

Şuhûdü’l-hâl: Baba Resûl b. Rıdvan el-Muhzır, Şükür Beşe b. Mustafa el-Muhzır, Mehmed b. Ramazan, el-Hâc Yusuf b. Musa, Abdülfettah Efendi el-İmâm, Abdullah Efendi b. Şaban, el-Hâc Ramazan b. Mustafa, Mehmed b. Abdullah, Bozacı Mustafa, Keçeci Tatar, Ramazan b. Mustafa.

(İSTANBUL12 - cilt: 16, sayfa: 534 - Hüküm no: 684 - Orijinal metin no: [61a-1])﻿

﻿

﻿

685. Hüküm

Hamal Nahir v. Yuvan’ın kendisini döven Ebubekir b. Abdullah ile sulh olduğu

Sulh Mahmiye-i İstanbul’da Ayazmakapısı hâricinde hamal tâifesinden Nahir v. Yuvan nâm zimmî meclis-i şer‘-i hatîrde Ebûbekir b. Abdullah muvâcehesinde takrîr-i kelâm edip bundan akdem mezbûr Ebûbekir beni ayağı ile darb edip ol darbdan kasığımda şiş zâhir olmağla ben fıtık da‘vâsını edip ol inkâr etmekle beynimizde münâza‘ât-ı kesîre vukū‘undan sonra tavassut-ı muslihîn ile merkūm Ebûbekir beni iki bin akçe üzerine da‘vâ-yı mezbûreden sulh etmeğin ben dahi sulh-ı mezbûru kabûl ve bedel-i sulh olan iki bin akçeyi yedinden tamâmen ahz u kabz eylediğimden sonra da‘vâ-yı mezbûreden merkūm Ebûbekir’in zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis min Saferi’l-hayr li sene 1074.

Şuhûdü’l-hâl: Osman b. Mehmed, Mehmed b. Musa, Ahmed b. Yusuf, Osman b. Halil, Bekir b. Ali, Hüseyin b. Ahmed, Baba Resûl el-Muhzır, Şükür Beşe b. Mustafa, Mehmed b. Ramazan, Hüseyin b. Veli.

(İSTANBUL12 - cilt: 16, sayfa: 535 - Hüküm no: 685 - Orijinal metin no: [61a-2])﻿

﻿

﻿

686. Hüküm

Sâime bt. Veli’nin hayatta iken Rus cariyesi Şahbaz’ı azat ettiği

Tedbîr Mahmiye-i İstanbul’da Kemal Paşa Türbesi mahallesinde sâkine iken vefât eden Sâime bt. Veli nâm hâtunun verâseti, zevc-i metrûkü Halil Beşe ( ) nâm kimesne ile li ebeveyn karındaşı el-Hâc Hüseyin nâm kimesneye münhasıra oldukdan sonra kendi tarafından asâleten ve zevci mezbûr tarafından husûs-ı âti’z-zikre vekîl olup İmâm Mustafa Efendi ve Yusuf Çelebi b. Hüseyin Çelebi şehâdetleri ile vekâlet sâbite olan mezbûr el-Hâc Hüseyin vekâleten meclis-i şer‘-i hatîr-i lâzımü’t-tevkīrde işbu orta boylu çatık kaşlı sarışın gök elâ gözlü burnunun sol cânibinde beni olan Rusiyyetü’l-asl Şahba[z] bt. Abdullah nâm câriye mahzarında ikrâr-ı tâm edip mezbûre Şahbaz mûrisem mezbûre Sâime Hâtun’un memlûke câriyesi olup mezbûre hâl-i sıhhatinde merkūme Şahbaz’ı tedbîr-i mutlak ile müdebbere eyledikden sonra fevt olup malının sülüsü kıymetine müsâ‘id olmağla mezbûre Şahbaz âzâd olup sâir harâir-i asliyyât gibi hürre olsun dedikde mâ vaka‘a bi’t-taleb ketb olundu. Fi’l-yevmi’s-sâbi‘ min Saferi’l-hayr li sene 1074.

Şuhûdü’l-hâl: Hüseyin Efendi el-Brusî, Keşfî Mustafa Efendi, Ahmed Çelebi b. Mahmud kethüdâ-yı muhzırân, Şükür Bey, Abdi Çelebi, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 535 - Hüküm no: 686 - Orijinal metin no: [61a-3])﻿

﻿

﻿

687. Hüküm

İstanbul Ağası Mehmed b. Ahmed’in kendi ölümünden sonra Rus cariyesi Nusretan’ı azat ettiğinin tescili

Tedbîr Mahmiye-i İstanbul’da İskender Paşa mahallesinde sâkin olup sâbıkan İstanbul Ağası olan fahrü’l-akrân Mehmed Ağa b. Ahmed Ağa meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip işbu hâfızü’l-kitâb uzun boylu açık kaşlı gök gözlü Rusiyyetü’l-asl Nusretan bt. Abdullah nâm câriye-i memlûkemi tedbîr-i mutlak ile müdebbere eyledim bi irâdetillâhi te‘âlâ kazâ-i nahb eylediğimde merkūm Nusretan sâir harâir-i asliyyât gibi hürre olsun dedikde mâ vaka‘a bi’l-ibtigā ketb olundu. Fi’l-yevmi’s-sâdis min Saferi’l-hayr li sene 1074.

Şuhûdü’l-hâl: Ali Efendi el-İmâm, Seyfullah Efendi el-İmâm, Mustafa Çelebi Sîmkeş, Abdi Çelebi b. Hüseyin, Şükrullah Bey b. Mustafa, Mehmed b. Ramazan.

(İSTANBUL12 - cilt: 16, sayfa: 536 - Hüküm no: 687 - Orijinal metin no: [61a-4])﻿

﻿

﻿

688. Hüküm

Yahudi Nahil v. Arslan’ın ortakları Salamon, Pakar ve Mosi ile alacak-verecek hususunda birbirlerinin zimmetlerini ibrâ ettikleri

İbrâ Portakal cemâ‘atinden Nahil v. A[r]slan nâm yahudi meclis-i şer‘-i hatîrde kendi tarafından asâleten ve mukaddemâ hâlik olan Salamon nâm yahudinin kızı olan İsterelya nâm yahudiyenin tarafından husûs-ı âtîye vekîl olup Avraham v. Yako ve Avraham v. Yahûda nâm yahudiler şehâdetleri ile vekâleti sâbite olan zevci Pakar ve li ebeveyn karındaşı Mosi nâm yahudiler mahzarında bi’t-tav‘i’s-sâf ikrâr ve i‘tirâf edip ben ve babam ve mûrisim mezbûr Arslan mukaddemâ mezbûrun Pakar ve Mosi ve Salamon şerîkler olup babam mezbûr hâlik olunca babam mezbûr ve benim ile mezbûrûnun beynlerinde nice ahz u i‘tâ ve mu‘âmelât-ı şettâ vâkı‘a oldukdan sonra kirâren muhâsebe gördüğümüzde, babam mezbûr ile benim mezbûrun üzerinde mala müte‘allik şeyimiz zuhûr etmeyip ve mezbûrların dahi bizim üzerimizde şeyleri zuhûr etmemekle, bin altmış üç senesi Rebî‘ulâhiri’ne değin olan ahz u i‘tâ ve mu‘âmelât-ı mezbûreye [müte‘allik] da‘vâdan her birimiz âharın zimmetini Saçlı Mustafa Efendi huzûrunda ibrâ ve iskāt edip hüccet-i şer‘iyye olunmuşdu el-hâletü hâzihî ol târihden târih-i kitâba değin mezbûrlar benim ile şerîkler olup beynimizde kezâlik nice ahz u i‘tâ ve mu‘âmelât-ı şettâ vâkı‘a olup kezâlik yine mezbûrlar ile muhâsebe gördüğümüzde benim mezbûrlar üzerinde ve mezbûrların benim üzerimde mala müte‘allika bir şey zuhûr etmemekle, ben mezbûrların mu‘âmelât-ı mezkûreye müte‘allik da‘vâdan zimmetlerin ibrâ ve iskāt eyledim min ba‘d benden ya vekîlimden mu‘âmelât-ı mezkûreye müte‘allik da‘vâ sudûr ederse lede’l-hükkâm mesmû‘ olmasın dedikde mezbûrlar dahi meclis-i şer‘-i hatîrde mezbûr Nahil mahzarında her biri asâleten ve vekâleten ikrâr ve takrîr-i kelâm edip târih-i hüccet-i merkūmeden târih-i kitâba gelince biz dahi asâleten ve vekâleten mu‘âmelât-ı mezkûreye müte‘allik da‘vâdan mezbûr Nahil’in zimmetini ibrâ ve iskāt eyledik. Min ba‘d benden ya vekîlimden mu‘âmelât-ı mezkûreye müte‘allik da‘vâ sudûr ederse lede’l-hükkâm mesmû‘a olmasın dediklerinde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sânî min Saferi’l-hayr li sene erba‘a ve seb‘în ve elf.

Şuhûdü’l-hâl: Abdülbâkī Efendi, Ahmed Çelebi b. Mahmud, Hüseyin Efendi el-Kâtib el-Brusî, Mustafa Efendi el-Kâtib, Mehmed Çavuş b. Abdullah, el-Hâc Mehmed …?, Ali Çelebi …?, Mahmud …?, Abdi Çelebi, Şükür Bey, Mehmed [b.] Ramazan, İlyazer v. Raluya?, Avraham v. Mosi, Peşo v. (…), Kiryaki? v. Yona.

(İSTANBUL12 - cilt: 16, sayfa: 536 - Hüküm no: 688 - Orijinal metin no: [61a-5])﻿

﻿

﻿

689. Hüküm

Tahtaminâre mahallesinde ölmüş olan Yamandi v. Yorgi’ye ait evin Todorişka’ya satıldığı

Mülknâme Mahmiye-i İstanbul’da Tahtaminâre mahallesinde sâkin olup Eflak’da medyûnen hâlik Yamandi v. Yorgi nâm zimmînin verâseti, zevce-i metrûkesi Ezmerağda bt. Toka? nâm nasrâniyyeye ve sulbî kebîr oğulları İstaki ve gāibân ani’l-meclis Dimitraşkar ve Kostantin nâm zimmîler ve sagīr oğulları Peraşkar v. Yanaki’ye ve sulbiye kebîre kızı Zafire nâm nasrâniyyeye münhasıra oldukdan sonra, mezbûr İstaki asâleten ve mezbûre Ezmarağda kendi tarafından asâleten ve sagīrân-ı mezbûrânın tesviye-i umûru için mansûbe vasîleri olmağla vesâyeten ve gāibân-ı mezbûrân ile mezbûre Zafire’nin taraflarından husûs-ı âtîye vekîl olup Yorgi v. Yanboli ve Arandriye v. Manol ve Bakır v. Nifer nâm zimmîler şehâdetleri ile vekâleti sâbite olmağla vekâleten meclis-i şer‘-i hatîr-i lâzımü’t-tevkīrde Todorişka v. Esterezon nâm zimmî tarafından husûs-ı âti’z-zikre vekîl olup Papa Yorgi v. Yano ve Kostantin v. Toma nâm zimmîler şehâdetleri ile vekâleti sâbite olan Yorgaki v. Dimitraşkar nâm zimmî mahzarında tav‘an ikrâr ve takrîr-i kelâm edip mezbûr zimmî medyûnen hâlik oldukda tereke makūlesinde ancak mahalle-i merkūmede vâki‘ bir tarafı Kostantin zimmî mülkü ve bir tarafı ba‘zan Eflak sarayı ve ba‘zan Eşekçi Kanber mülkü ve bir tarafı tarîk-i hâs ve bir tarafı tarîk-i âm ile mahdûd ve mümtâz ve üç bâb fevkānî odayı ve iki sofayı ve matbah ve kileri ve kenîfi ve tahtânî bir bâb oda ve mahzen ve ahırı ve bahçeyi hâvî olan mülk menzili düyûn-ı müsbeti için sûk-ı sultânîde kirâren müzâyede olundukda iki bin iki yüz yirmi beş esedî guruşa müvekkili mezbûr Todorişka üzerinde karâr edip bir akçe ziyâde ile tâlib-i âhar bulunmamağın meblağ-ı mezbûr iki bin iki yüz yirmi beş esedî guruşa vekîl-i mezbûr Yorgaki’ye asâleten ve vesâyeten ve vekâleten bey‘ ve teslîm eylediğimizde, ol dahi minvâl-i muharrer üzre vekâleten iştirâ ve tesellüm eyledikden sonra semeni olan meblağ-ı mezbûru vekîl-i mezbûr Yorgaki yedinden bi’t-tamâm alıp kabz eyledik. Min ba‘d menzili mezbûr Todorişka’nın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dediklerinde, gıbbe’t-tasdîki’l-mu‘teber mâ vaka‘a bi’t-taleb ketb olundu. Fî gurreti Saferi’l-hayr li sene 1074.

Şuhûdü’l-hâl: Ahmed Efendi b. Abdurrahman el-Müezzin, Hasan Efendi b. Mustafa el-Müezzin, Abdülkādir Efendi b. Yusuf el-Müezzin, Mehmed Çelebi b. Muslu el-Müezzin, Mustafa Efendi b. Mehmed el-İmâm, İmâmzâde Abdullah Çelebi, Mustafa Çelebi b. Abdullah, Bayram b. Abdullah, Hüseyin Çelebi b. Mehmed el-Hammâmî, Mehmed Çelebi b. Ahmed er-Râcil, Abdi Çelebi, Şükür Bey, Mehmed b. Himmet, Papa Yorgi v. Yano, Papayimto? v. Yano, Polidre v. Yani, Anastas v. Nikola, Andron v. ( ), Yorgi v. Niyo?.

(İSTANBUL12 - cilt: 16, sayfa: 537 - Hüküm no: 689 - Orijinal metin no: [61b-1])﻿

﻿

﻿

690. Hüküm

Hâkimin, Rahime bt. el-Hâc Yusuf adlı küçüğe nafaka takdir etmesi ve annesine borçlanmaya izin vermesi

Nafaka İşbu hüccet-i şer‘iyyenin üzerinde imzâsı bulunan hâkim, Rahime bt. el-Hâc Yusuf nâm sagīrenin nafakası, kisvesi ve sâir havâic-i zarûriyyesi için, medîne-i Galata tevâbi‘inden Kasım Paşa câmi‘i kurbunda sâkine olan Ayşe bt. Muharrem nâm mutallaka annesi ve hâdinesinin talebiyle mezbûr babası üzerine zeyilde mezkûr târihden i‘tibâren yevmî râyicü’l-vakt üç akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru sagīre-i merkūmenin havâic-i lâzımesine sarf etmesine ve vakt-i hâcette istidâne edip vakte’z-zafer babasına rücû‘ etmesine mezbûre Ayşe’ye izin verdi. Cerâ zâlike ve hurrire fi’l-yevmi’s-sânî min Saferi’l-hayr sene erba‘a ve seb‘în ve elf.

Şuhûdü’l-hâl: Muharrem b. Abdullah, Şükür Beşe b. Mustafa, Abdi Çelebi b. Hüseyin, Mehmed b. Ramazan, Pîrî b. Hüseyin, Resûl b. Rıdvan Nafaka

(İSTANBUL12 - cilt: 16, sayfa: 538 - Hüküm no: 690 - Orijinal metin no: [61b-2, Arapça])﻿

﻿

﻿

691. Hüküm

Muhsine Hâtun vakfı mütevellîsi Abdülbâkī b. Hüseyin’in vakıftan aldığı parayla ilgili beyanı

Sâhibetü’l-hayr merhûm Muhsine Hâtun vakfı mürtezikası ve meşrûtiyyet üzre vakf-ı mezbûrun nüzzârı Seyyid Ahmed Efendi el-hatîb ve Mehmed Efendi el-imâm ve Mehmed Halîfe el-Müezzin ve Hacı Osman meclis-i şer‘-i hatîrde vakf-ı mezbûrun hâlâ mütevellîsi Abdülbâkī b. Hüseyin muvâcehesinde her biri bi’n-nezâre takrîr-i kelâm edip mezbûr Abdülbâkī tevliyyeti hasebiyle mâl-ı vakıfdan makbûzu mertebesi suâl olunup ikrârı tahrîr ve kusûrunu yedimize def‘ ve teslîm olunmak matlûbumuzdur dediklerinde, gıbbe’s-suâl mütevellî-i mezbûr Abdülbâkī cevâbında mâl-ı vakıfdan dokuz yüz doksan guruş kabz eyledim deyû ikrâr ve i‘tirâf etmeğin mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene 1074.

Şuhûdü’l-hâl: Seyyid Mustafa Çelebi el-câbi, Hüseyin Çelebi el-Müezzin, el-Hâc Ahmed b. Mahmud, Yahya b. Receb, Hüseyin b. Musa.

(İSTANBUL12 - cilt: 16, sayfa: 538 - Hüküm no: 691 - Orijinal metin no: [61b-3])﻿

﻿

﻿

692. Hüküm

İsmihan Hâtun ile İbrahim b. Mustafa’nın muhâlaa yoluyla boşandıkları

Hul‘ Mahmiye-i İstanbul’da Molla Hüsrev mahallesinde sâkine, İsmihan bt. ( ) nâm hâtun tarafından husûs-ı âti’l-beyâna vekîl olup zâtı ma‘rifet-i şer‘iyye ile ârifân İmâm Abbas Efendi b. İbrahim ve Sâlih Çelebi b. Abdullah nâm kimesneler şehâdetleri ile vekâleti sâbite olan babası münâdî aşçı Mehmed b. Nurullah nâm kimesne meclis-i şer‘-i hatîrde müvekkile-i mezbûre İsmihan Hâtun’un zevci İbrahim b. Mustafa mahzarında bi’l-vekâle ikrâr ve takrîr-i kelâm edip kızım müvekkile-i mezbûre İsmihan mezbûr İbrahim ile zimmetinde mütekarrir ve ma‘kūdun-aleyh iki bin akçe mehr-i müecceli ve nafaka-i iddet-i ma‘lûmesinden fâriğa olup ve me’ûnet-i süknâsı dahi kendi üzerine olmak üzre, muhâla‘a-i sahîha-i şer‘iyye ile muhâla‘a eyledikde mezbûr İbrahim dahi hul‘-ı mezbûru kabûl eyledikden sonra zevciyyete ve gayra müte‘allika da‘vâdan her biri âharın zimmetini ibrâ ve iskāt eyledi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis min Saferi’l-hayr li sene erba‘a ve seb‘în ve elf.

Şuhûdü’l-hâl: Hüseyin Efendi el-Brusî, el-Hâc Ahmed b. Mahmud, Hüseyin b. Ebûbekir, Abdi b. Hüseyin, Şükrullah b. Mustafa, Resûl b. Rıdvan.

(İSTANBUL12 - cilt: 16, sayfa: 539 - Hüküm no: 692 - Orijinal metin no: [61b-4])﻿

﻿

﻿

693. Hüküm

Âtike Hâtun’a ait olan mirasın, Mehmed Efendi ve Sâliha Hâtun’dan alınarak iade edilmesi

İsbât-ı verâset Fi’l-asl vilâyet-i Anadolu’da Trabzon sancağında Rize kazâsı ahâlîsinden olan Mahmud b. Bâli nâm kimesne tarafından husûs-ı âti’z-zikre vekîl olup kasaba-i Rize ahâlîsinden Ali Beşe b. Hasan ve Osman Bey b. Mehmed şehâdetleri ile hasm-ı câhid-i şer‘î mahzarında vekâleti sâbite olan Âtike nâm hâtun meclis-i şer‘de medîne-i Galata müzâfâtından Rumeli Hisârı dâhilinde sâkine iken mukaddemâ vefât eden Sultan bt. Bâli nâm hâtunun terekesine vâzı‘u’l-yed olan zevc-i metrûkü Mehmed Efendi ile zî-rahm cihetinden vârisesi Sâliha bt. Abdullah nâm hâtun mahzarlarında bi’l-vekâle üzerlerine da‘vâ edip müvekkilim babam mezbûr Mahmud müteveffât-ı merkūme Sultan Hâtun’un li ebeveyn karındaşı olup babaları mezbûr Bâli ve anaları İsmibeşe bt. ( ) nâm hâtun ve maskat-ı re’sleri kasaba-i Rize olup müvekkili mezbûra irsen intikāl eden nısf-ı terekeyi, terekeye vâzı‘u’l-yed olan mezbûr Mehmed Efendi ve Sâliha Hâtun’dan vekâleten taleb ederim, suâl olunsun dedikde gıbbe’s-suâl mezbûrân tereke-i müteveffât-ı merkūmeye vaz‘-ı yedlerini ikrâr, lâkin müvekkili mezbûr Mahmud’un vech-i muharrer üzre verâsetini inkâr eyledikde mezbûre Âtike Hâtun’dan verâset-i merkūmeyi müsbite beyyine taleb olundukda udûl-i müslimînden kasaba-i mezbûre ahâlîsinden Bostan Beşe b. Hasan ve Ali Beşe b. İbrahim nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ müvekkili mezbûr Mahmud müteveffât-ı merkūme Sultan Hâtun’un li ebeveyn karındaşıdır, babaları mezbûr Mahmud ve anaları İsmibeşe bt. ( ) nâm hâtun ve maskat-ı re’sleri kasaba-i mezbûredir, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm mezbûr Mehmed Efendi kendi yedinde olan terekenin nısfını, mezbûre Sâliha Hâtun dahi kabz eylediği tereke-i müteveffât-ı merkūmeyi müvekkili mezbûr Mahmud için vekîl-i mezbûr Âtike Hâtun’a teslîme mezbûrândan her birine tenbîh olunup mâ vaka‘a bi’t-taleb ketb olundu. Fi’l-yevmi’s-sânî min Saferi’l-hayr li sene 1074.

Şuhûdü’l-hâl: Mahmud Ağa, İbrahim Çavuş el-Mübâşir, Ahmed Çelebi b. Mahmud, Şükür Bey, Abdi Çelebi.

(İSTANBUL12 - cilt: 16, sayfa: 539 - Hüküm no: 693 - Orijinal metin no: [61b-5])﻿

﻿

﻿

694. Hüküm

Mustafa Çavuş b. Abdullah’ın evini Yani v. Mavridi’ye sattığı

Mülknâme Dergâh-ı âlî -dâme merci‘an li’l-âlî- yeniçerilerinden otuz ikinci oda ahâlîsinden Mustafa Çavuş b. Abdullah meclis-i şer‘-i hatîr-i lâzımü’t-tevkīrde kuyumcu tâifesinden işbu bâ‘isü’s-sifr Yani v. Mavridi muvâcehesinde ikrâr ve takrîr-i kelâm edip vilâyet-i Anadolu’da medîne-i Trabzon’da Firenk Hisârı mahallesinde vâki‘ bir tarafı Mavridi nâm zimmî mülkü ve bir tarafı kilise ve bir tarafı sâhil-i bahr ve bir tarafı tarîk-i âm ile mahdûd bir bâb tahtânî oda ve bir çardak ve bir fırın ve bir anbar ve bir sofa ve hadîka ve içinde nâbit on bir aded zeytin ağacı ve havluyu müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık yüz elli sekiz riyâlî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ol dahi minvâl-i muharrer üzre iştirâ ve kabûl eyledikden sonra, semeni olan meblağ-ı mezbûr yüz elli sekiz riyâlî guruşu müşterî-i mezbûr Yani’den tamâmen ahz u kabz edip mebî‘-i mahdûd-ı mezbûru mahallinde zabt ve tasarrufuna mezbûr Yani’yi taslît eyledim ba‘de’l-yevm menzili mahdûd-ı mezbûr, mezbûr Yani’nin mülk-i müşterâsıdır, mahallinde keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Saferi’l-hayr li sene erba‘a ve seb‘în ve elf.

Şuhûdü’l-hâl: Ahmed Bey b. Fazlı, el-Hâc Ömer b. Ayas, Ahmed Beşe b. Ramazan, Mehmed b. Maksud, el-Hâc Mehmed b. Musa el-bakkal, Ali Beşe b. Abdullah, Süleyman Çelebi b. Mehmed, Mehmed Çelebi Kaşıkçızâde, Ahmed Ağa Hüsamzâde, Abacı Hasan Çelebi, Süleyman b. Abdullah, Mehmed b. Ramazan.

(İSTANBUL12 - cilt: 16, sayfa: 540 - Hüküm no: 694 - Orijinal metin no: [62a-1])﻿

﻿

﻿

695. Hüküm

Borcu sebebiyle hapis yatan İbrahim Beşe’nin, malı mülkü olmaması sebebiyle salıverilmesi

İflâs Zümre-i râcilinden İbrahim Beşe’ye yüz otuz riyâlî guruş deyn için, dokuz aydır sicn-i sultânîde mahbûs olan râfi‘ü’l-kitâb Mehmed Beşe b. Hasan’dan husûs-ı âti’l-beyânı istihbâr-ı şer‘î sudûrundan sonra, udûl-i ricâlden Ali Efendi b. el-Hâc Mehmed ve Mustafa b. Eyüb ve Mehmed b. İbrahim ve Mustafa b. Yusuf nâm kimesneler li ecli’l-istihbâr meclis-i şer‘a hâzırûn olup isre’l-istihbâr, fi’l-vâki‘ mescûn-ı mezbûr Mehmed için eyyâm ve leyâlîde giydiği esvâbdan gayrı sunûf-ı emvâlden bir şeyi olduğu ma‘lûmumuz değildir, gāyet iflâsa vâsıl olup sırren ve alenen hâline vâkıflarız deyû mezbûrun asârını her biri haber verip yesârına dahi beyyine olmamağla hapisden ıtlâk birle mâ vaka‘a bi’t-taleb ketb olundu. Fi’l-yevmi’s-sânî min Saferi’l-hayr li sene 1074.

Şuhûdü’l-hâl: El-Hâc Ahmed b. Mahmud, Mahmud b. İsmail, Osman Beşe el-Mübâşir, el-Hâc Ali, Baba Resûl b. Rıdvan.

(İSTANBUL12 - cilt: 16, sayfa: 541 - Hüküm no: 695 - Orijinal metin no: [62a-2])﻿

﻿

﻿

696. Hüküm

Halil Çelebi b. Osman’ın kendisine ait olan evin yarı hissesini, karısı Fâtıma Hâtun bt. Musa’ya sattığı

Mülknâme Mahmiye-i İstanbul’da kazasker Mehmed Efendi mahallesinde sâkin Halil Çelebi b. Osman nâm kimesne meclis-i şer‘-i hatîr-i lâzımü’t-tevkīrde zevcesi Fâtıma Hâtun bt. Musa tarafından ikrâr-ı âtîyi tasdîke vekîl olan Seyfullah Efendi b. Osman mahzarında tav‘an ikrâr ve takrîr-i kelâm edip nısfı benim ve nısf-ı âharı zevcem müvekkile-i mezbûre Fâtıma Hâtun’un mülkü olup mahalle-i mezbûrede vâki‘ bir cânibi Durmuş nâm sâhib-i hayrın süknâsını sulehâya şart eylediği menzile ve bir cânibi utekāya vakf olan menzile ve bir cânibi kârize ve bir cânibi tarîk-i âm müntehî olup hâriciyyesi bir bâb fevkānî odayı ve sofa ve kenîf ve ahırı ve dâhiliyyesi, iki bâb fevkānî odayı ve iki sofayı ve altında ahırı ve su kuyusunu ve kenîfi ve bahçeyi müştemil mülk menzilden nısf hisse-i şâyi‘amı yirmi bin fıddî râyic fi’l-vakt akçeye zevcem müvekkile-i mezbûre Fâtıma Hâtun’a bey‘-i kat‘î ile bey‘ ve teslîm ol dahi minvâl-i muharrer üzre iştirâ ve tesellüm eyledikden sonra, semeni olan yirmi bin akçeyi yedinden alıp kabz eyledim min ba‘d menzili mezbûr mezbûre Fâtıma Hâtun’un mülkü olmuşdur keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’t-tâsi‘ min Saferi’l-hayr li sene 1074.

Şuhûdü’l-hâl: El-Hâc Mustafa b. Kasım, Abdullah Çelebi b. Mehmed, Abdullah Çelebi b. Hüseyin, el-Hâc Yusuf b. Abdullah, Hasan Efendi el-İmâm, Yedekçizâde Mehmed Çelebi el-Cündî Ahmed Çelebi b. Mahmud, Abdi Çelebi.

(İSTANBUL12 - cilt: 16, sayfa: 541 - Hüküm no: 696 - Orijinal metin no: [62a-3])﻿

﻿

﻿

697. Hüküm

Ebubekir Efendi’nin çocuklarına ödeyeceği nafakada indirim yapılması

Hatt-ı nafaka İşbu kitâb-ı sıhhat-nisâbın tahrî[ri]ne bâ‘is olan fahrü’l-müderrisîni’l-kirâm Ebûbekir Efendi meclis-i şer‘-i hatîrde zevce-i mutallakası Fâtıma bt. Mehmed nâm hâtun mahzarında takrîr-i kelâm edip mezbûre Fâtıma Hâtun’un bi hakki’l-hidâne hacr ve terbiyesinde olan sulbiye kızlarım Emine ve Hamîde nâm sagīrelerden her birine nafaka ve kisve ve sâir levâzım-ı zarûriyyesi için mezbûre talebi ile üzerime yevmî on beş akçe takdîr olunmuş, lâkin ben fukarâ-i müderrisînden olup her birine ol mikdâr akçeyi vermeye iktidârım olmayıp ve yevmî beş akçe kifâyet etmeğin on akçesi hat olunmak matlûbumdur dedikde fi’l-vâki‘ kıssa müşârün-ileyh Ebûbekir Efendi’nin takrîri üzre olmağın onar akçesi hat olunup kisvelerinden hâric ancak nafakaları için beşer akçe kalmağın, mâ hüve’l-vâki‘ bi’t-taleb ketb olundu. Fi’l-yevmi’s-sâdis min Saferi’l-hayr li sene erba‘a ve seb‘în ve elf. Şuhûd[ü’l-hâl]: Abdünnebî Ağa b. ( ), Abdülkerim Ağa, Ali Beşe çukadar.

(İSTANBUL12 - cilt: 16, sayfa: 542 - Hüküm no: 697 - Orijinal metin no: [62a-4])﻿

﻿

﻿

698. Hüküm

Kâtibe bt. Abdullah’ın boşandığı kocası el-Hâc İbrahim’in zimmetini ibrâ ettiği

Hul‘ Husûs-ı âti’l-beyânın mahallinde tahrîri için gıbbe iltimâs kıbel-i şer‘den irsâl olunan Mevlânâ Hasan Efendi b. Mehmed mahmiye-i İstanbul’da Üskübî mahallesinde el-Hâc İbrahim nâm kimesnenin menziline varıp akd eylediği meclis-i şer‘de mahalle-i mezbûre sâkinelerinden Kâtibe bt. Abdullah nâm hâtun zevc-i mutallıkı merkūm el-Hâc İbrahim mahzarında ikrâr-ı tâm ve takrîr-i kelâm edip merkūm el-Hâc İbrahim beni talâk-ı bâ’in ile tatlîk eyledikde mezbûrun zimmetinde mütekarrir ve ma‘kūdun-aleyh olan iki bin beş yüz akçe mehr-i müeccelim ve nafaka-i iddet-i ma‘lûmem ve me’ûnet-i süknâm için dahi dört yüz elli akçe ki cem‘an iki bin dokuz yüz elli akçeyi mezbûr el-Hâc İbrahim yedinden tamâmen ahz u kabz edip zevciyyete ve gayra müte‘allika cemî‘ da‘vâdan her birimiz âharın zimmetini ibrâ-i âm ve kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû meclis-i şer‘a gelip âlâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Saferi’l-hayr li sene erba‘a ve seb‘în ve elf. Şuhûd[ü’l-hâl]: İvaz Efendi b. Ali, el-Hâc Yusuf b. Abdullah, Mehmed Efendi b. Atıye?, el-Hâc Ali b. Ebussuûd, Mehmed b. Himmet, Derviş b. Hasan, Baba Resûl.

(İSTANBUL12 - cilt: 16, sayfa: 543 - Hüküm no: 698 - Orijinal metin no: [62a-5])﻿

﻿

﻿

699. Hüküm

Kostantin v. Manol’ün evini borcuna karşılık Dimitri v. Nikola’ya rehin olarak verdiği

İstiğlâl Mahmiye-i İstanbul’da Ayakapısı hâricinde sâkin Kostantin v. Manol nâm zimmî, meclis-i şer‘-i hatîrde hâmilü’l-kitâb Dimitri v. Nikola nâm zimmî mahzarında tav‘an ikrâr ve takrîr-i kelâm edip mezkûr Dimitri zimmîden iktirâz ve kabz edip târih-i kitâbdan üç yüz altmış gün tamâmına değin edâya ta‘ahhüd eylediğim iki yüz kırk kıt‘a esedî guruş mukābelesinde, Abdi Subaşı mahallesinde vâki‘ bir cânibi Aleksi zimmî mülküne ve bir cânibi sâhil-i bahre ve bir cânibi sandıkçı Manol zimmî mülküne ve bir cânibi tarîk-i âm müntehî mülk menzilimi ba‘de’t-tahliyye mezbûr Dimitri yedine rehin vaz‘ ve teslîm edip ol dahi irtihân ve tesellüm eyledi dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene 1074.

Şuhûdü’l-hâl: Abdi Çelebi, Mehmed Çelebi b. Abdullah, çukadar Ali Beşe, Mehmed b. Abdullah, Yusuf b. Musa, Yusuf b. Abdullah, Palaş v. Dimitri, Yorgaki v. Yani, Nikola v. Todori, Apostol v. Petro, Sava v. Tavanoli?, Dimitri v. Zagori, Yamandi Kürkçü.

(İSTANBUL12 - cilt: 16, sayfa: 543 - Hüküm no: 699 - Orijinal metin no: [62a-6])﻿

﻿

﻿

700. Hüküm

Kara Ali Beşe’nin, Ahmed Beşe b. Hasan’a açmış olduğu darb davası

İbrâ Dergâh-ı âlî yeniçerilerinin kırk dokuzuncu cemâ‘atinden Kara Ali Beşe nâm râcil tarafından husûs-ı âti’z-zikre vekîl olup Çadırcı kârhânesinde Mehmed Beşe b. Ömer ve İstanbul Ağası Kapı Kethüdâsı Hüseyin Beşe b. Mehmed şehâdetleri ile vekâleti sâbite olan Eyüb Beşe b. Abdülbâkī, meclis-i şer‘de râfi‘ü’l-kitâb Ahmed Beşe b. Hasan muvâcehesinde bi’l-vekâle ikrâr ve takrîr-i kelâm edip mezbûr Ahmed Beşe müvekkilim mezbûr Kara Ali Beşe’yi Aksaray sûkunda darb edip sol gözünün üstünde ve kolu üstünde ve eynisi üzerinde cerhi olmağla mezbûr Ahmed Beşe’den da‘vâ edip beynlerinde küllî nizâ‘ vukū‘undan sonra tavassut-ı muslihîn ile merkūm Ahmed Beşe, müvekkilim mezbûr Ali Beşe’yi da‘vâ-yı meşrûhasından beş bin akçe üzerine sulh ettikde, müvekkilim mezbûr Kara Ali Beşe dahi sulh-ı mezbûru kabûl ve bedel-i sulh olan meblağ-ı mesfûru tamâmen alıp kabz edip zikr olunan cerh da‘vâsından ve ol cerhden hâdis olacak şeyden merkūm Ahmed Beşe’nin zimmetini ibrâ-i âmm-ı kātı‘ü’n-nizâ‘ ile ibrâ eyledi dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’s-sâbi‘ min Saferi’l-hayr li sene 1074.

Şuhûdü’l-hâl: Fahrü’l-kuzât Ramazan Efendi, Umdetü’l-kuzât Abdülbâkī Efendi, Abdi Çelebi b. Hüseyin, Şükür Bey b. Mustafa.

(İSTANBUL12 - cilt: 16, sayfa: 544 - Hüküm no: 700 - Orijinal metin no: [62b-1])﻿

﻿

﻿

701. Hüküm

Mehmed Çelebi b. Mahmud’un yeniçeriler odasından bey‘ bi’l-istiğlâl yoluyla ödünç aldığı

İstiğlâl Mahmiye-i İstanbul’da Cafer Ağa mahallesinde sâkin Mehmed Çelebi b. Mahmud nâm kimesne meclis-i şer‘de Dergâh-ı âlî yeniçerilerinin dördüncü Deveciler odasının nukūd-ı mevkūfesine mahsûs vakıf akçeye mütevellî olan işbu bâ‘isü’l-kitâb Mustafa Odabaşı b. Abdullah mahzarında ikrâr ve takrîr-i kelâm edip mahalle-i mezbûrede vâki‘ iki tarafı Medîne-i Münevvere vakfı ve bir tarafı Mehmed Çavuş mülkü ve bir tarafı tarîk-i hâs ile mahdûd mülk menzilimi, mütevellî-i merkūm Mustafa Beşe’ye sekiz bin nakd-i râyic fi’l-vakt akçeye bi tarîki’l-istiğlâl bey‘ ve teslîm ol dahi yedinde olan mâl-ı vakf-ı mezbûr ile iştirâ ve kabûl ettikden sonra meblağ-ı mezbûr sekiz bin akçeyi mütevellî-i merkūm Mustafa Beşe yedinden tamâmen ahz u kabz eyledikden sonra yine menzili mezbûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına dek on altı riyâl guruşa mütevellî-i mezbûr bana îcâr ve teslîm ben dahi vech-i muharrer üzre istîcâr ve kabûl eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî aşer min Saferi’l-hayr li sene 1074.

Şuhûdü’l-hâl: Ramazan Beşe seroda, Hoca Ali b. Mehmed, Mehmed Çelebi b. Mehmed, Mehmed Ağa b. Mustafa, İbrahim b. Mehmed, Hüseyin Beşe b. Ali, Mehmed b. Mustafa, Ömer Beşe, Resûl b. Rıdvan.

(İSTANBUL12 - cilt: 16, sayfa: 544 - Hüküm no: 701 - Orijinal metin no: [62b-2])﻿

﻿

﻿

702. Hüküm

Mehmed Çelebi b. Abdi’nin vakfına, el-Hâc İsmail b. el-Hâc Abdülcelil’i mütevellî tayin ettiğine dair vakfiyesi

Vakfiye Elhamdü lillâhi’l-meliki’l-müte‘âl el-vâkıfı alâ küllî hâl. El-muttali‘i alâ mâ lâhe bi’l-bâl. Ve’s-salâtü ve’s-selâmü alâ Muhammedin ve’l-âl ammâ ba‘d işbu kitâb-ı sıhhat-nisâbın sâhibi mahmiye-i İstanbul’da Edirnekapısı kurbunda Ali Paşa-yı Atîk mahallesinde sâkin Mehmed Çelebi b. Abdi meclis-i şer‘-i hatîrde vakf-ı âti’l-beyâna li ecli’t-tescîl mütevellî nasb ettiği el-Hâc İsmail b. el-Hâc Abdülcelil muvâcehesinde ikrâr ve i‘tirâf edip etyab-ı mâlımdan yetmiş riyâlî guruş ifrâz edip hasbeten lillâhi te‘âlâ vakf ve haps edip şöyle şart eyledim ki meblağ-ı mezbûr yed-i mütevellî birle onu on bir buçuk hesâbı üzre istiğlâl olunup hâsıl olan gallesinden zikr olunan Ali Paşa câmi‘i’nde her kim imâm olursa, rûhum için külle yevm bir cüz’-i şerîf tilâvet edip senede yedi guruş verile ve mezbûr el-Hâc İsmail mütevellî olup hizmeti mukābelesinde galle-i mezbûrede beher sene üç buçuk guruşa mutasarrıf ola deyû şart ve ta‘yîn eyleyip meblağ-ı mezbûru mütevellî-i merkūma teslîm ol dahi kabz ve tesellüm eyledi dedikde gıbbe’t-tasdîki’l-vicâhî vâkıf-ı mezbûrı inân-ı kelâmını semt-i rücû‘a sarf edip vakf-ı nukūd ınde’l-eimmeti’s-selâse bâtıl olmağla vakf-ı mezbûrdan rücû‘ edip meblağ-ı mezbûru mütevellî-i mezbûrdan istirdâd ederim deyip mütevellî-i mezbûr cevâba mütesaddî olup fi’l-vâki‘ vakf-ı nukūd eimme-i selâse yanlarında bâtıldır, lâkin İmâm-ı cennet-makar hazreti İmâm Züfer’den Ensârî rivâyeti üzre sahîh ve câizdir binâ’en alâ zâlik meblağ-ı mezbûru redden imtinâ‘ edip hâkim-i muvakki‘-i sadr-ı kitâb huzûrunda müterâfi‘ân olduklarında, hâkim-i mûmâ-ileyh dahi cânib-i vakfa nazar edip re’y-i mezbûr üzre vakfın sıhhatine ba‘de’l-hükm vâkıf-ı mezbûr âhar yüzden tulû‘ edip eğerçi hükm-i mezbûr ile vakfı sıhhat buldu lâkin, İmâm-ı A‘zam ve hümâm-ı akdem Ebû Hanîfe-i Kûfî hazretleri katında sıhhat lüzûmu müstelzim olmayıp rücû‘ meşrû‘ olmağın tekrâr rücû‘ eyledim deyip meblağ-ı mezbûru mütevellî-i merkūmdan taleb ederim dedikde mütevellî-i mezbûr dahi tekrâr cevâb verip eğerçi İmâm-ı A‘zam hazretleri katında sıhhat lüzûm ifâde etmediği emr-i ma‘lûmdur, lâkin İmâmeyn-i hümâmeyn hazretleri katında sıhhat ve lüzûm tev’emân mütelâzımân olup hükm-i mezbûr ile vakfa sıhhat hâsıla olacak anların re’y-i şerîfleri üzre lüzûm dahi hâsıl olmuşdur deyicek hâkim-i müşârün-ileyh dahi İmâmeyn-i hümâmeyn re’y-i şerîfleri üzre lüzûmuna dahi hükm etmekle vakf-ı mezbûr sahîh ve lâzım olup min ba‘d nakz ve naksına mecâl muhâl oldu. Fe-men beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfi ale’l-hayyi’l-cevâdi’l-kerîm, cerâ zâlike ve hurrire fi’l-yevmi’s-sânî min Saferi’l-hayr li sene 1074.

Şuhûdü’l-hâl: Mustafa Efendi el-hatîb, Hasan Efendi el-Müezzin, Receb Halîfe el-Müezzin, el-Hâc Hasan b. Abdülcelil, Kurt b. Abdullah, el-Hâc Şaban b. el-Hâc İsmail, Mustafa b. Abdullah, Yusuf b. Abdullah, Eyüb Çelebi b. Süleyman.

(İSTANBUL12 - cilt: 16, sayfa: 545 - Hüküm no: 702 - Orijinal metin no: [62b-3])﻿

﻿

﻿

703. Hüküm

Bolu’nun Kayı köyünde vefat eden Kapıcı el-Hâc Oruc b. Musa’nın terekesinin vârislerine verildiği

Mülknâme ve tefvîz-i tarla Vilâyet-i Anadolu’da Bolu kazâsı müzâfâtından Kayı nâm karye ahâlîsinden iken vefât eden kapıcı el-Hâc Oruc b. Musa’nın verâseti zevceteyn-i metrûketeyni Hatîce bt. Satı‘ ve Ayşe bt. İsâ nâm hâtunlara ve sulbî kebîr oğulları Hasan ve Mehmed’e ve sagīr oğlu Sâlih’e münhasıra ve tashîh-i mes’elesi kırk sekiz sehimden olup altı sehimi zevceleri mezbûretâna ve on dörder sehimi oğulları mezbûrûna isâbet eylediği şer‘an zâhir oldukdan sonra, mezbûrân Hasan ve Mehmed asâleten ve mezbûretân taraflarından husûs-ı âtîye vekîl olup [ber-] nehc-i şer‘î-i mu‘teber üzre vekâleti sâbite olan Râbia bt. Ahmed nâm hâtun vekâleten meclis-i şer‘de hâmilü’l-kitâb Âşur b. Satı‘ nâm kimesne mahzarında, her biri ikrâr ve takrîr-i kelâm edip müteveffâ-yı mezbûr el-Hâc Oruc’un terekesinden olup karye-i mezbûrede vâki‘ lede’l-ahâlî ma‘lûmü’l-hudûd olan bir bâb fevkānî odayı ve altında ahırı ve bir çatma anbarı müştemil mülk menzilden cem‘an hisselerimizi yedi yüz dört akçeye mezbûr Âşur’a bey‘ ve ol dahi vech-i muharrer üzre iştirâ ve kabûl ve tapu ile tasarrufunda olup intikāl-i âdî ile bize ve sagīr-i mezbûr Sâlih’e intikāl edip karye-i mezbûre sınırı dâhilinde vâki‘ lede’l-ahâlî ve’l-cîrân ma‘lûmü’l-hudûd Abdi gölü dedikleri bir kıt‘a tarla ve Akpınar tarlası dedikleri bir kıt‘a tarla ve Yunus yeri dedikleri bir kıt‘a tarla ve Anar yeri dedikleri bir kıt‘adan hisse-i şâyi‘alarımızı iki bin altı yüz altmış altı akçe bedel mukābelesinde sâhib-i arz izni ile ferâğ ve tefvîz, ol dahi teveffüz ve kabûl eyledikden sonra semen-i mezbûr ile bedel-i mezbûrdan hissemize isâbet eden akçeyi mezbûr Âşur yedinden alıp kabz edip ol menzil ve tarlalardan hisselerimizi mahallinde teslîm ve zabta mezbûr Âşur’u taslît eyledik dediklerinde, ba‘de’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene erba‘a ve seb‘în ve elf.

Şuhûdü’l-hâl: Müstakīm Efendi b. Musa, Ali Seyyid b. Süleyman, Kemal Efendi b. Nurullah, Musa Efendi b. Mehmed, Ahmed Çelebi b. Mahmud, Abdi b. Hüseyin ve gayruhüm.

(İSTANBUL12 - cilt: 16, sayfa: 546 - Hüküm no: 703 - Orijinal metin no: [62b-4])﻿

﻿

﻿

704. Hüküm

Samadya kapısında Meyhaneci Kiga v. Ğavcı’nın evini Palaş v. Manol’e sattığı

Mülknâme Mahmiye-i İstanbul’da Samadya kapısında meyhâneci Kiga v. Gavcı? nâm zimmî meclis-i şer‘-i hatîr-i lâzımü’t-tevkīrde hâmilü’l-kitâb Palaş v. Manol mahzarında tav‘an ikrâr ve takrîr-i kelâm edip Fener kapısı dâhilinde Abdi Subaşı mahallesinde vâki‘ bir tarafdan sarrâc Polidre zimmî ve bir tarafdan Palaş v. Seryano zimmî mülkleri ve bir tarafdan hisâr duvarı ve bir tarafdan tarîk-i âm ile mahdûd ve mümtâz olup üç bâb fevkānî oda ve tahtapûş ve bi’r-i mâ ve kenîfi müştemil mülk menzilimi, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık seksen beş bin üç yüz akçeye mezbûr Palaş zimmîye bey‘-i kat‘î ile bey‘ ve teslîm ol dahi vech-i muharrer üzre iştirâ ve tesellüm eyledikden sonra, semeni olan meblağ-ı mezbûr seksen beş bin üç yüz akçeyi [63a] mezbûr Palaş yedinden tamâmen alıp kabz eyledim min ba‘d menzili mezbûr merkūm Palaş’ın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’s-sâbi‘ min Saferi’l-hayr li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Mehmed Beşe b. Süleyman, Yusuf Beşe b. Mansur, Hasan Beşe b. Abdullah, Mustafa b. Hasan, İbrahim Beşe b. Abdullah, çukadar Ali Beşe, Mehmed Beşe b. Abdullah, Abdi Çelebi el-Muhzır, Kostantin v. Yorgi, Yorgi v. Yani, Palaş v. Dimitri, Kostantin v. Toma, İstemati v. Dimitri, Laskari v. Nikola, Manol v. Toma, Tarako v. Arkiri, Manol v. Yani, Petraki Sarrâc.

(İSTANBUL12 - cilt: 16, sayfa: 547 - Hüküm no: 704 - Orijinal metin no: [62b-5])﻿

﻿

﻿

705. Hüküm

Nikola v. Mihail’in iflas ederek ölen Toma’ya kefâleti sebebiyle, Simon v. Haçador’a ödeme yaptığı

Sulh Mahmiye-i İstanbul’da Ermeni tâifesinden Nikola v. Mihail nâm Ermeni, meclis-i şer‘de hâmilü’l-kitâb Simon v. Haçador nâm Ermeni muvâcehesinde tav‘an ikrâr ve takrîr-i kelâm edip sâbıkan Ermeni tâifesine patrik olup ba‘dehû müflisen hâlik olan Toma v. ( ) nâm Ermeni zimmetinde karzdan olan iki bin yüz yirmi beş riyâlî guruşa emri ile kefîl olmuş idik. Meblağ-ı mezbûru, mezbûrdan kable’l-ahz mezbûr müflisen hâlik oldu ver deyû mezbûr Simon’dan da‘vâ eylediğimde mezbûr Simon inkâr edip ben dahi ikāmet-i beyyineden âciz olmağla da‘vâ-yı mezbûreden an inkâr mezbûr Simon ile yirmi bir riyâlî guruşa sulh olup ol dahi sulh-ı mezbûru kabûl ve bedel-i sulh olan yirmi bir riyâlî guruşu mezbûr Simon yedinden alıp kabz edip kefâlet-i mezbûreye müte‘allika da‘vâdan mezbûrun zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene 1074.

Şuhûdü’l-hâl: Abdi Çelebi b. Hüseyin, Mehmed Çelebi b. Abdullah, Şükür Bey, Baba Resûl, Asvador v. Murad, Gazar v. Kumru, Asvador v. Agop, Arkil v. Bahtiyar, Mikail, Sefer v. Karakuş, Toros.

(İSTANBUL12 - cilt: 16, sayfa: 547 - Hüküm no: 705 - Orijinal metin no: [63a-1])﻿

﻿

﻿

706. Hüküm

Yani v. Yorgi ile Yani v. Nikola arasındaki alacak mes’elesinde sulh olunduğu

Sulh Tâife-i zimmîyândan Yani v. Yorgi nâm zimmî meclis-i şer‘-i hatîr-i lâzımü’t-tevkīrde hâmilü’l-kitâb Yani v. Nikola nâm zimmî mahzarında tav‘an ikrâr ve takrîr-i kelâm edip mezbûr Yani yedine üç bin akçe kıymet-i şer‘iyyeli bir benefşe çuka îdâ‘ ve teslîm eylediğimden sonra mezbûr dahi alıp kabz edip ba‘dehû istihlâk etmekle kıymet-i mezbûreyi mezbûr Yani zimmîden da‘vâ eylediğimde ol dahi ikrâr etmiş idi el-hâletü hâzihî vesâtat-ı muslihîn ile an ikrâr mezbûr ile iki bin akçe üzerine sulh olup ol dahi vech-i muharrer üzre sulhu kabûl ve bedel-i sulh olan iki bin akçeyi mezbûr Yani yedinden alıp kabz edip mâ‘adâdan mezbûrun zimmetini ibrâ eyledim dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’l-âşir min Saferi’l-hayr li sene 1074.

Şuhûdü’l-hâl: İbrahim Çavuş b. Abdullah el-Mübâşir, Hüseyin Efendi el-Brusî, çukadar Ali Beşe, Köse Ahmed, Abdi Çelebi b. Hüseyin.

(İSTANBUL12 - cilt: 16, sayfa: 548 - Hüküm no: 706 - Orijinal metin no: [63a-2])﻿

﻿

﻿

707. Hüküm

Mustafa b. Şaban’ın, Keresteci Sâlih Çelebi’ye olan borcunu vârislerine ödediği

İbrâ Mahmiye-i İstanbul’da Âşık Paşa mahallesinde sâkin iken bundan akdem vefât eden Keresteci Sâlih Çelebi’nin sulbî oğulları İbrahim ve Halil ve İsmail’in tesviye-i umûrlarına kıbel-i şer‘den vasîleri olan Ahmed b. Abdullah nâm kimesne meclis-i şer‘-i hatîr-i lâzımü’t-tevkīrde Mustafa b. Şaban nâm kimesne mahzarında bi’l-vesâye ikrâr ve takrîr-i kelâm edip müteveffâ-yı mezbûrun merkūm Şaban zimmetinde her biri sekizer dirhem olmak üzre on iki riyâl guruş hakkı olup kable’l-ahz vefât etmekle meblağ-ı mezbûr irsen sıgār-ı mezbûrûna intikāl eylemiş idi hâlâ vesâyetim hasebiyle meblağ-ı mezbûr on iki riyâl guruşu mezbûr Mustafa Çelebi yedinden bi’t-tamâm ahz u kabz eyledim ba‘de’l-yevm müteveffâ-yı mezbûrun mezbûr Mustafa zimmetinde bir akçe ve bir habbe hakkı bâkī kalmadı dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’s-sâlis aşer min Saferi’l-hayr li sene 1074.

Şuhûdü’l-hâl: Mehmed b. Mustafa, Hacı Yusuf b. Musa, Resûl b. Rıdvan, Mehmed b. Ramazan, Şükrullah b. Mustafa, Ahmed b. Abdülcebbar.

(İSTANBUL12 - cilt: 16, sayfa: 548 - Hüküm no: 707 - Orijinal metin no: [63a-3])﻿

﻿

﻿

708. Hüküm

Silivrikapısında oturan Kondi v. Kiga’nın değirmene ait kendi hissesini Kosta v. Kiro’ya sattığı

Mülknâme-i hisse-i değirmen Mahmiye-i İstanbul’da Silivrikapısı kurbunda sâkin Kondi v. Kiga nâm zimmî meclis-i şer‘de Kosta v. Kiro nâm zimmî mahzarında tav‘an ikrâr edip İbrahim Paşa vakfından olup hâlâ İstanbul’da Muhzır Ağa kāimmakāmı olan ( ) Ağa’nın tasarrufunda olan damın dâhilinde olan iki at değirmeninin alt ve üst iki taş ve on sekiz re’s bârgir ve çarhlarının ve sâir âlât-ı ma‘lûmesinin dört bölükde bir bölüğü benim mülküm ve üç bölüğü âharın mülkleri olup el-hâletü hâzihî rub‘ hisse-i şâyi‘amı on beş bin akçeye mezbûr Kosta zimmîye bey‘ ve teslîm ol dahi iştirâ ve tesellüm eyledikden sonra semeni olan meblağ-ı mezbûr on beş bin akçeyi mezbûr Kosta zimmî yedinden alıp kabz eyledim min ba‘d rub‘ hisse mezbûrun mülkü olup mutasarrıf olsun dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene 1074.

Şuhûdü’l-hâl: Ali Bey b. Muharrem, Hüseyin Efendi el-Brusî, Ahmed Çelebi b. Mahmud, Mustafa Beşe.

(İSTANBUL12 - cilt: 16, sayfa: 549 - Hüküm no: 708 - Orijinal metin no: [63a-4])﻿

﻿

﻿

709. Hüküm

Mehmed Çelebi b. Abdi’nin, evlerindeki bütün eşyanın karısı Belkıs bt. Gülâbi’ye ait olduğuna dair ikrârı

Mahmiye-i İstanbul’da Edirnekapısı kurbunda Ali Paşa’yı Atîk mahallesi sâkinlerinden Mehmed Çelebi b. Abdi meclis-i şer‘-i hatîrde zevcesi Belkıs bt. Gülâbî tarafından husûs-ı câi’z-zikri tasdîke sâbitü’l-vekâle vekîl olan Eyüb Çelebi b. Süleyman muvâcehesinde ikrâr ve i‘tirâf edip mahalle-i mezbûrede zevcem mezbûre ile sâkin olduğumuz menzilim içinde ism-i mal ıtlâk olunur her ne ki var ise zevcem mezbûre Belkıs’ın mülküdür, üzerimde olan libâsdan gayrı benim bir nesnem yoktur, cümlesi zevcemin mülküdür deyicek mukırr-ı mezbûrun cemî‘ kelimâtını mezbûr Eyüb Çelebi vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sânî min Saferi’l-hayr li sene 1074.

Şuhûdü’l-hâl: Mustafa Efendi el-hatîb, el-Hâc İsmail Çelebi b. el-Hâc Abdülcelil, el-Hâc Hüseyin b. Abdülcelil, Hasan Halîfe el-Müezzin, Receb Halîfe el-Müezzin, Kurt b. Abdullah, Yusuf b. Abdullah.

(İSTANBUL12 - cilt: 16, sayfa: 549 - Hüküm no: 709 - Orijinal metin no: [63a-5])﻿

﻿

﻿

710. Hüküm

Mehmed Çelebi ve Dilsiz Mehmed Ağa arasındaki borç davası

Men‘ Bundan akdem defter kethüdâsı iken vefât eden Ebûbekir Efendi b. Ömer’in verâseti, zevce-i metrûkesi Ayşe bt. ( ) nâm hâtun ile li ebeveyn karındaşı Mehmed Çelebi’ye münhasıra oldukdan sonra mezbûr Mehmed Çelebi Dîvân-ı kāimmakām-ı sadr-ı a‘zamîde akd olunan meclis-i şer‘de işâret-i ma‘hûdesi nutuk makāmına kāim olan Bîzebân Mehmed Ağa b. Arslan muvâcehesinde üzerine da‘vâ edip mûrisim müteveffâ-yı mezbûr Ebûbekir Efendi sıhhatinde mezbûr bî-zebân Mehmed Ağa’ya karz dört yüz elli riyâlî guruş verdikden sonra kable’l-ahz vefât edip meblağ-ı mezbûrun selâse-i erbâ‘ı irsen bana intikāl etmekle mezbûrdan taleb ederim, suâl olunsun dedikde gıbbe’s-suâl mezbûr bî-zebân Mehmed Ağa cevâbında mezbûrun işâret-i ma‘hûdesine âlimler olup âdiller olan Mahmud Çelebi ve Mehmed Beşe nâm mütercimler tercümeleri ile tefhîm-i merâm edip bundan akdem mezbûr Ebûbekir sıhhatinde Çepe Dilsiz nâm kimesneden karz aldığı bin iki riyâlî guruşun sekiz yüz guruşu[nu] mezbûra menzilinde edâ ve teslîm eyledikde bâkī kalan dört yüz elli guruşunu sen malından mezbûra verip ba‘dehû ben sana edâ ederim deyû bana emir etmekle ben dahi emrine binâ’en mezbûr Çepe Dilsiz’e kendi malımdan verdiğimden sonra, mezbûr Ebûbekir Efendi’den aldığım dört yüz elli riyâlî guruşu emri ile verdiğim akçedir deyû def‘ ile mukābele eyledikde gıbbe’l-istintâk mezbûr Mehmed Çelebi mezbûr Mehmed Ağa’nın mezbûr Çepe Dilsiz’e mûrisinin dört yüz elli riyâlî deynini verdiğini ikrâr, lâkin vech-i muharrer üzre emrini inkâr eyledikde mezbûr Mehmed Ağa’dan müdde‘âsı için beyyine taleb olundukda udûl-i müslimînden Şeyh Sadi mahallesinde Hasan b. Mehmed ve Mehmed b. el-Hâc Ali nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ mezbûr Ebûbekir Efendi hâl-i sıhhatinde Çepe Dilsiz’e sekiz yüz riyâlî guruşu verdikde mezbûr bî-zebân Mehmed Ağa’ya dört yüz elli riyâlî guruşu sen kendi malından ver, ba‘dehû ben sana vereyim deyû huzûrumuzda emr etmekle ol dahi meblağ-ı mezbûru emrine binâ’en kendi malından verdi. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mezbûr Mehmed Çelebi bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâmin min [Saferi’l-hayr li sene 1074].

Şuhûdü’l-hâl: Abdünnebî Ağa, Abdülkerim Ağa sermuhzır ağa, Ali Beşe b. Osman Çukadar, (..?).

(İSTANBUL12 - cilt: 16, sayfa: 550 - Hüküm no: 710 - Orijinal metin no: [63a-6])﻿

﻿

﻿

711. Hüküm

Firuz mahallesinden Halil Bey b. Mehmed’in evini, Hatice bt. el-Hâc Perviz’e sattığı

Mülknâme Mahmiye-i İstanbul’da Firûz Ağa mahallesi ahâlîsinden Halil Bey b. Mehmed nâm kimesne meclis-i şer‘de hâfızatü’l-kitâb Hatîce bt. el-Hâc Perviz nâm hâtun mahzarında tav‘an ikrâr edip mahalle-i mezbûrede vâki‘ bir tarafı Canbâz Mustafa mülküne ve iki tarafı kendi mülküne ve bir tarafı tarîk-i hâssa müntehî bir bâb tahtânî oda ve sofa ve kenîfi müştemil mülk menzilimi, mezbûre Hatîce Hâtun’a on yedi bin akçeye bâtten bey‘ ve teslîm ol dahi iştirâ ve tesellüm eyledikden sonra semeni olan meblağ-ı mezbûr on yedi bin akçeyi mezbûre yedinden alıp kabz eyledim min ba‘d menzili mezbûr mezbûre Hatîce’nin mülkü olmuşdur dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene 1074.

Şuhûdü’l-hâl: Osman Ağa b. Hüseyin, es-Seyyid Muslu Çelebi b. es-Seyyid Ömer, el-Hâc Ali b. Abdurrahim el-Kasap, Abdurrahman Çelebi b. Ömer, Mehmed Çelebi b. Sâlih, el-Hâc Veli, Abdi Çelebi.

(İSTANBUL12 - cilt: 16, sayfa: 551 - Hüküm no: 711 - Orijinal metin no: [63b-1])﻿

﻿

﻿

712. Hüküm

Peştemalcı tâifesinin kethüdâlığına el-Hâc Ali’nin tayin edildiği

Peştemâlcılar kethüdâlığı Mahmiye-i İstanbul’da Kırkçeşme ve Dırağman ve Eski Odalar kurbunda ve sâir mevâzi‘de peştemâlcı tâifesinden râfi‘ü’r-rakīm Yusuf b. Mehmed ve Mustafa b. Ahmed ve Veli b. Ali ve Mehmed b. İslâm ve Receb b. Mehmed ve Abdünnebî b. Veli ve Mahmud b. Halil ve İslâm b. Osman ve Mehmed b. Abdullah ve Hüseyin b. İbrahim ve Rıdvan b. Abdullah ve Mehmed bin Abdi ve İsâ b. Hüseyin ve Ali Beşe b. Abdullah ve sâirleri meclis-i şer‘-i şerîf-i şâmihu’l-imâd ve mahfil-i dîn-i münîf-i râsihu’l-evtâdda her biri takrîr-i kelâm edip işbu kethüdâmız Mustafa Beşe b. Abdullah odabaşı olup odalarda hizmeti olmağla bizim umûrumuz ile tekayyüdü olmayıp beynimizde cârî olan âdet-i me’lûfemize ri‘âyet olunmayıp mesâlihimiz mu‘attal kalıp mâbeynimizde bir kethüdâ ta‘yîn olunmak lâzım olup işbu cümlemizin muhtârı el-Hâc Ali b. Ahmed müstakīm ve her vechile kethüdâlık hizmetinden gelmeye iktidârı olmağın üzerimize kethüdâ ta‘yîn olunmak matlûbumuzdur dediklerinde, mes’ûllerine muvâfakat olunup mezbûr el-Hâc Ali hırfet-i mezbûreye kethüdâ nasb olunup ol dahi kethüdâlık hizmetini kabûl ve ta‘ahhüd etmeğin mâ hüve’l-vâki‘ gıbbe’t-taleb ketb olundu. Fi’l-yevmi’l-âşir min Saferi’l-hayr li sene 1074.

Şuhûdü’l-hâl: El-Hâc Ahmed b. Mahmud, Mustafa Beşe er-Râcil, Şükrullah b. Mustafa, Abdi b. Hüseyin, Baba Resûl, Abdünnebî b. Hızır, Mustafa b. Mustafa.

(İSTANBUL12 - cilt: 16, sayfa: 551 - Hüküm no: 712 - Orijinal metin no: [63b-2])﻿

﻿

﻿

713. Hüküm

Çukurbostan’da oturan Ali adlı şahsın ölümüyle terekesinin vârisleri arasında taksimi

Mülknâme Mahmiye-i İstanbul’da Sultân Selim kurbunda Çukurbostan’da fevt olan Ali nâm kimesnenin verâseti, zevce-i metrûkesi Gülperi bt. Abdullah nâm hâtun ile kebîr oğlu Mehmed’e ve kebîre kızları Fâtıma ve Meryem ve Hatîce’ye ve sagīre kızı Emetullah’a münhasıra olup kable’l-kısme mezbûre Meryem fevt olup verâseti vâlidesi mezbûre Gülperi ile li ebeveyn karındaşı merkūm Mehmed’e ve li ebeveyn kız karındaşları mezbûretân Fâtıma ve Emetullah’a münhasıra olup kable’l-kısme mezbûre Gülperi fevt olup verâseti sadrî kebîr oğlu mezbûr Mehmed’e ve sadriyye kebîre kızları mezbûretân Fâtıma ve Emetullah nâm sagīre münhasıra olup bi tarîki’l-münâsaha tashîh-i mes’eleleri bin yüz elli iki sehimden olup sihâm-ı mezbûreden dört yüz doksan iki sehmi mezbûre Mehmed’e ve ikişer[den] kırk altışar sehmi mezbûretân Fâtıma ve Emetullah’dan her birine ve yüz altmış sekiz sehmi mezbûre Hatîce’ye isâbet eylediği şer‘an zâhir oldukdan sonra mezbûr Ahmed ve mezbûre Fâtıma ve Hatîce meclis-i şer‘-i hatîrde râfi‘atü’l-kitâb Emine Hâtun bt. Mehmed muvâcehesinde her biri ikrâr ve takrîr-i kelâm edip zikr olunan Çukurbostan’da vâki‘ bir tarafı imâma meşrût vakıf menzil ve bir tarafı Hatîce Hâtun tasarrufunda olan menzil ve tarafeyni tarîk-i âm ile mahdûd fevkānî ve tahtânî büyût ve kenîf ve havluyu müştemil olup bin yüz elli iki sehim i‘tibâr olunur müteveffâ-yı evvelin terekesinden olan menzilden bâlâda ta‘yîn olunduğu vech üzre bize isâbet eden dokuz yüz altı sehim hisse-i şâyi‘amızı mezbûre Emine Hâtun’a yirmi bir bin yüz yetmiş beş akçeye bâtten bey‘ ve teslîm edip ol dahi iştirâ ve kabûl ettikden sonra, meblağ-ı mezbûru tamâmen alıp kabz eyledik. Menzili mezbûrda bâlâda beyân olunduğu üzre bize intikāl eden hissemiz merkūme Emine’nin mülk-i müşterâsıdır keyfe mâ yeşâ’ mutasarrıfe olsun dedikde gıbbe’t-tasdîki’ş-şer‘î sagīre-i mezbûre Emetullah’ın vasiyy-i şer‘îsi Mehmed Çelebi nâm kimesne meclis-i şer‘-i hatîrde mezbûre Emine muvâcehesinde bi’l-vesâye ikrâr ve i‘tirâf edip vasîsi olduğum sagīre-i mezbûre Emetullah’ın menzili mezbûrda olan iki yüz kırk altı sehim hisse-i şâyi‘ası kābil-i intifâ‘ olmayıp bey‘ olunup semeni istiğlâl olunmak sagīre-i mezbûreye nâfi‘ olmağın vesâyetim hasebiyle sagīre-i mezbûrenin menzili mezbûrdan kendiye isâbet eden iki yüz kırk altı sehim hissesini semeni olan beş bin yedi yüz elli akçeye mezbûre Emine’ye bey‘-i kat‘î ile bey‘ ve teslîm eyleyip ol dahi ba‘de’l-kabûl meblağ-ı mezbûru sagīre-i mezbûre için mezbûre yedinden alıp kabz eyledim ba‘de’l-yevm mezbûrenin mülk-i müşterâsıdır dedikde gıbbe’t-tasdîki’l-vicâhî, mâ vaka‘a bi’t-taleb ketb olundu. Fi’l-yevmi’s-sâbi‘ min Saferi’l-hayr li sene 1074.

Şuhûdü’l-hâl: Ali Efendi el-hatîb, el-Hâc Ahmed b. Mahmud, Şükrullah Bey b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 552 - Hüküm no: 713 - Orijinal metin no: [63b-3])﻿

﻿

﻿

714. Hüküm

Avak v. Kirkor’un, Yedekçi Mehmed Bey’den aldığı emanet eşyayı vârislerine iade ettiği

İkrâr bi kabzı emânet Mahmiye-i Edirne’de sâkin iken bundan akdem vefât eden Yedekçi Mehmed Bey b. Osman’ın hasren vârisesi li eb kız karındaşı Fâtıma Hâtun meclis-i şer‘-i şerîf-i lâzımü’t-teşrîfde, işbu bâ‘isü’s-sifr Avak v. Kirkor muvâcehesinde üzerine da‘vâ ve takrîr-i kelâm edip karındaşım müteveffâ-yı mezbûr Mehmed Bey hâl-i sıhhatinde işbu hâzır bi’l-meclis Yusuf Bey b. Abdullah’a yedi ile mezbûr Avak Ermeni’ye emânet tarîki üzre vaz‘ ve teslîm eylediği bir köhne at kebesi ve bir Selânik orta keçesi ve bir beledî döşek ve iki köhne yorgan ve köhne seccâde ve bir köhne keçe ve bir köhne kapı perdesi ve bir köhne yan keçesi ve iki köhne kebe ve bir köhne orta keçesi ve bir yemeni yastık ve bir kılıf ve iki köhne velense ve bir köhne yorgan ve bir köhne sandık ve bir sepet sandığı içinde bir mikdâr hırdavât ve iki na‘lbeki ve iki sagīr şerbet tası ve bir cam tası ve bir tepsi ve bir buhurdanlık ve bir leğen ve bir sahan ve iki güğüm ve bir köhne pîştahta ve bir frenk sandığı mezbûr Avak yedinden ahz u kabz eyledim min ba‘d mezbûr Avak yedinde mûrisim mezbûrun emânet vaz‘ ettiği eşyâsından bir nesne bâkī kalmadı dedikde mukırra-i mezbûrenin ikrâr-ı meşrûhunu mezbûr Avak vicâhen ve şifâhen tahkīk ve tasdîk etmeğin mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn mine’l-Muharremi’l-harâm li sene 1074.

Şuhûdü’l-hâl: Es-Seyyid Hasan b. es-Seyyid Ahmed, Musa b. Mehmed, Hüseyin b. Hasan, Ahmed b. Süleyman, Abdi Çelebi b. Hüseyin, Şükür Bey b. Mustafa, Mehmed b. Ramazan.

(İSTANBUL12 - cilt: 16, sayfa: 553 - Hüküm no: 714 - Orijinal metin no: [63b-4])﻿

﻿

﻿

715. Hüküm

Karagümrük’teki Kethüdâ Kadın mahallesinden Bakkal el-Hâc Receb b. Mahmud’un terekesinin vârisleri arasında paylaşıldığı

İbrâ Mahmiye-i İstanbul’da Karagümrük kurbunda vâki‘ Kethüdâ Kadın mahallesi sâkinlerinden olup fevt olan Bakkal el-Hâc Receb b. Mahmud’un verâseti, zevce-i metrûkesi Zamâne bt. Abdullah ile sagīr oğlu Mehmed’e münhasıra olup ba‘de’l-kısme mezbûr Mehmed dahi fevt olup verâseti vâlidesi mezbûre Zamâne ile ibn ammi Ahmed b. Hasan’a münhasıra olduğu şer‘an zâhir oldukdan sonra mezbûre Zamâne Hâtun meclis-i şer‘de râfi‘ü’l-kitâb mezbûr Ahmed ile sagīr-i mezbûrun hayâtında vasîsi olan Abdülkādir Beşe b. Ebûbekir muvâcehesinde ikrâr ve i‘tirâf edip zevcem müteveffâ-yı mezbûrun cemî‘ terekesinden sümün hissem olan iki bin dokuz yetmiş bir akçe hakkımı ve iki bin iki yüz akçe mehr-i müeccelim mukaddemâ vasiyy-i mezbûr yedinden alıp kabz eyleyip ba‘dehû fevt olan oğlum sagīr-i mezbûrun mecmû‘ terekesinden sülüs hissem altı bin yedi yüz otuz üç akçe hakkımı dahi vasiyy-i mezbûr ile merkūm Ahmed yedinden alıp kabz eylemiş idim. Lâkin mezbûr Ahmed ve vasiyy-i mezbûrdan terekeden olmak üzre Mülâyim nâm câriyemi ahz ve vaz‘-ı yed eylediniz deyû da‘vâ ve müdde‘âmı isbât edememekle, mezbûr Ahmed’e adem-i ilme yemîn verip ve vasiyy-i mezbûrdan dahi zikr olunan terekeden ba‘zı eşyâ ahz ve ihfâ eyledin deyû da‘vâ ettiğimde, müdde‘âmı isbâtdan âciz olup kezâlik vasiyy-i merkūm Abdülkādir Beşe’ye dahi yemîn verdikden sonra ben dahi husûs-ı mezbûra müte‘allika âmme-i de‘âvî ve mütâlebâtdan vasiyy-i mezbûrun ve merkūm Ahmed’in zimmetlerin ibrâ-i âmm-ı kātı‘ü’n-nizâ‘ ile ibrâ ve iskāt eyledim. Fîmâ ba‘d zikr olunan husûsa müte‘allika mezbûrlar ile vicâhen mine’l-vücûh da‘vâ ve nizâ‘ım yoktur dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’s-sâlis aşer min Saferi’l-hayr li sene 1074.

Şuhûdü’l-hâl: Receb Çavuş b. Mustafa Çavuş, Ahmed Efendi b. Yusuf, Müezzin Mustafa, Mehmed Çelebi b. Ahmed, el-Hâc Ahmed b. Mahmud, Mustafa b. İsâ, Baba Resûl b. Rıdvan.

(İSTANBUL12 - cilt: 16, sayfa: 554 - Hüküm no: 715 - Orijinal metin no: [63b-5])﻿

﻿

﻿

716. Hüküm

İvaz Efendi b. Fazlullah’ın, Mustafa Efendi b. Süleyman’a kefâletten kaynaklanan borcunu ödemesi gerektiği

İsbât-ı kefâlet Merhûm-ı mağfiret-nişân Yahya Efendi hazretlerinin medrese-i celîlelerinde sâkin Mustafa Efendi b. Süleyman nâm kimesne meclis-i şer‘-i hatîrde İvaz Efendi b. Fazlullah nâm kimesne mahzarında üzerine da‘vâ ve takrîr-i kelâm edip mahmiye-i İstanbul’da Cebecibaşı mahallesinde sâkin iken bundan akdem vefât eden Ebezâde Mehmed Sadeddin Efendi b. Mehmed’in zimmetinde iki yüz nakid esedî guruş ve yedimden müşterâ ve makbûz iki re’s bârgir semeninden yüz esedî guruş ki cem‘an üç yüz esedî guruş hakkım olup emrimle meblağ-ı mezbûra merkūm İvaz Efendi kefâlet-i sahîha-i şer‘iyye ile kefîl olmuş idi hâlâ kefâleti hasebiyle meblağ-ı mezbûru merkūm İvaz Efendi’den taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûr Mustafa Efendi’den müdde‘âsını mübeyyine beyyine taleb olundukda udûl-i müslimînden olup medîne-i Galata’ya tâbi‘ kasaba-i Tophâne’de Câmi‘-i Kebîr mahallesi sâkinlerinden Mehmed b. Süleyman ve Mehmed b. Fazlullah nâm kimesneler meclis-i şer‘a li ecli’ş-şehâde hâzırân olup istişhâd olundukda fi’l-vâki‘ müdde‘î-i mezbûrun vech-i muharrer üzre mezbûr Mehmed Sadeddin zimmetinde olan üç yüz esedî guruş hakkına mezbûr İvaz Efendi bizim huzûrumuzda emriyle kefâlet-i sahîha ile kefîl oldu. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinden sonra şâhidân-ı mezbûrân âdiller olup her biri makbûlü’ş-şehâde olduğunu mahmiye-i mezbûrede Molla Ahî mahallesi sükkânından Mehmed Ağa b. Halil ve Yusuf Çelebi b. Hüseyin nâm kimesneler meclis-i şer‘de haber verdiklerinden sonra şehâdetleri makbûle olmağın mûcebince meblağ-ı mezbûr üç yüz esedî guruşu kefâleti hasebiyle müdde‘î-i mezbûr Mustafa Efendi’ye edâ ve teslîme merkūm İvaz Efendi’ye tenbîh birle mâ vaka‘a bi’t-taleb ketb olundu. Fi’l-yevmi’s-sânî aşer min Saferi’l-hayr li sene 1074.

Şuhûdü’l-hâl: Mehmed Ağa b. Receb, İbrahim Çelebi b. Mehmed, Mustafa Çelebi b. el-Hâc Ahmed, İbrahim Çelebi b. Abdullah, Ali Çelebi b. Mustafa, Sofu Mehmed Efendi el-Kâtib, çukadar Ali Beşe, İsmail Efendi b. Abdüsselam, Seyyid Mustafa Çelebi.

(İSTANBUL12 - cilt: 16, sayfa: 554 - Hüküm no: 716 - Orijinal metin no: [64a-1])﻿

﻿

﻿

717. Hüküm

Haydarhâne mahallesinden Timurhan bt. Abdullah Hâtun ile Mustafa Çelebi b. Ali’nin muhâlaa yoluyla boşandıkları

Hul‘ Mahmiye-i İstanbul’da Haydarhâne mahallesinde sâkine Timurhan bt. Abdullah nâm hâtun tarafından husûs-ı âti’l-beyânı ikrâra vekîl olup zâtını ma‘rifet-i şer‘iyye ile ârifân es-Seyyid Muslu Çelebi b. es-Seyyid Ömer ve es-Seyyid Mustafa Çelebi b. es-Seyyid Habîb şehâdetleri ile şer‘an vekâleti sâbite olan Osman Ağa b. Hüseyin meclis-i şer‘de bâ‘isü’l-kitâb zevci Mustafa Çelebi b. Ali mahzarında bi’l-vekâle ikrâr ve takrîr-i kelâm edip müvekkilem mezbûrenin mezbûr Mustafa Çelebi zimmetinde mütekarrir ve ma‘kūdun-aleyh olan üç bin akçe mehr-i müecceli ve nafaka-i iddet-i ma‘lûme üzerlerine ve me’ûnet-i süknâsı dahi kendi üzerine olmak üzre ve bedel-i hul‘ için kendi malından yedi yüz akçe dahi vermek üzre mezbûr Mustafa Çelebi ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika da‘vâdan her biri âharın zimmetini ibrâ-i âm ile ibrâ eyledi dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’l-hâdî aşer min Saferi’l-hayr li sene erba‘a ve seb‘în ve elf. Şuhûd[ü’l-hâl]: Seyyid Hüseyin Efendi b. es-Seyyid Mahmud, Mahmud Ağa b. Yahya, Abdurrahman el-Kasap, Ali Çelebi b. Mustafa, Mahmud Çelebi b. İsmail ve gayruhüm.

(İSTANBUL12 - cilt: 16, sayfa: 555 - Hüküm no: 717 - Orijinal metin no: [64a-2])﻿

﻿

﻿

718. Hüküm

Çizmeci Hasan b. Abdullah ile Pepeyi v. Velço arasındaki yaralama davasında sulh oldukları

Sulh Mahmiye-i İstanbul’da Sultan Selim Hân câmi‘-i şerîfi kurbunda Çukurbostan mahallesinde sâkin Çizmeci Hasan b. Abdullah tarafından husûs-ı âtîye vekîl olup Musa b. Mustafa ve Mustafa b. Ahmed nâm kimesneler şehâdetleri ile vekâleti sâbite olan Sâliha bt. Abdullah nâm hâtun meclis-i şer‘-i hatîr-i lâzımü’t-tevkīrde Pepeyi v. Velço nâm zimmî mahzarında tav‘an ikrâr ve takrîr-i kelâm edip mezbûr zimmî elinde olan demir beli aşağı bırakdıkda hatâ’en ol bel müvekkilim mezbûr Hasan’ın sol pazusuna dokunup mecrûh eyledikden sonra mûcibini mezbûrdan taleb ve da‘vâ eyledikde beynlerine muslihîn tavassut etmekle müvekkilim mezbûr Hasan da‘vâ-yı merkūmeden an inkâr mezbûr ile sekiz yüz akçe üzerine sulh olup ol dahi sulh-ı mezbûru kabûl ve bedel-i sulh olan sekiz yüz akçeyi mezbûr zimmî yedinden tamâmen alıp kabz edip da‘vâ-yı mezbûreden mezbûr zimmî zimmetini ibrâ ve iskāt eyledi dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’l-âşir min Saferi’l-hayr li sene 1074.

Şuhûdü’l-hâl: Siyami Efendi b. Veli, Durmuş Beşe b. Halil, Ahmed Çelebi b. Mehmed, Mahmud Kethüdâ b. Abdurrahim, Mustafa Çelebi b. İsâ, Durmuş Beşe b. Halil.

(İSTANBUL12 - cilt: 16, sayfa: 556 - Hüküm no: 718 - Orijinal metin no: [64a-3])﻿

﻿

﻿

719. Hüküm

Manisalı Çelebi mahallesinden Ümmühânî bt. Abdülbâkī ile Musa b. Muslu’nun muhâlaa yoluyla boşandıkları

Hul‘ Mahmiye-i İstanbul’da Manisalı Çelebi mahallesi sâkinelerinden Ümmühânî bt. Abdülbâkī nâm hâtun meclis-i şer‘de işbu bâ‘isü’l-kitâb zevci Musa b. Muslu muvâcehesinde bi tav‘ihâ ikrâr ve takrîr-i kelâm edip zevcim mezbûr Musa zimmetinde mütekarrir ve ma‘kūdun-aleyh olan iki bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Musa ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika âmme-i da‘vâdan her birimiz âharın zimmetini ibrâ ve iskāt eyledik dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis aşer min Saferi’l-hayr li sene 1073.

Şuhûdü’l-hâl: İbrahim Beşe b. Halil, Kadri Beşe b. Ömer, Mehmed Beşe b. Ali, Ahmed Beşe b. Abdullah, Mustafa Çelebi b. Bayram, Ali b. Bahri, Mustafa b. İlyas, Mehmed b. Mustafa, Hasan Beşe b. Hüseyin, Mehmed Çelebi b. Hasan, Mustafa b. Mehmed.

(İSTANBUL12 - cilt: 16, sayfa: 556 - Hüküm no: 719 - Orijinal metin no: [64a-4])﻿

﻿

﻿

720. Hüküm

Nikola v. Mihal’in, ölmüş olan Toma adlı patrikteki alacağını kefil olanlardan tahsil ettiği

Sulh Mahrûse-i Galata’da Sultân Bayezid mahallesi sükkânından Nikola v. Mihal nâm zimmî meclis-i şer‘de Sama[r]on v. Haçador ve Bağdasar v. Avanos ve Şehri v. Aydoğdu ve Zakarya v. Mayo nâm Ermeniler muvâcehesinde ikrâr ve i‘tirâf edip bundan akdem hâlik olan Toma nâm patrikde olan iki bin yüz yirmi riyâlî guruş hakkıma siz kefîl olmuş idiniz deyû mezbûrun Ermeniler’den da‘vâ ve beynimizde küllî nizâ‘ vukū‘undan sonra vesâtat-ı muslihîn birle mezbûrun da‘vâ-yı mezbûremden beni on üç bin iki yüz yirmi akçe üzerine inşâ-i akd-i sulh ettiklerinde, ben dahi sulh-ı mezbûru ba‘de’l-kabûl meblağ-ı mezbûru tamâmen yedlerinden alıp kabz edip kefâlete müte‘allika âmme-i da‘vâdan ve beynimizde ma‘lûm hançer ve gaddâre da‘vâsından mezbûrun Zakarya ve Bağdasar ve Şehri ve Samaron’un her birinin zimmetlerin ibrâ-i âm ile ibrâ ve iskāt eyledim ba‘de’l-yevm husûs-ı mezbûra müte‘allika vechen mine’l-vücûh ve sebebin mine’l-esbâb mezbûrun ile da‘vâ ve nizâ‘ ve husûmetim yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Es-Seyyid Ahmed Efendi b. es-Seyyid Ahmed Çelebi, Hasan Çelebi b. Abdullah, Ali Ağa b. Abdullah, Sinan b. Ahmed, Mehmed b. Abdullah.

(İSTANBUL12 - cilt: 16, sayfa: 557 - Hüküm no: 720 - Orijinal metin no: [64a-5])﻿

﻿

﻿

721. Hüküm

Hâkimin, Ahmed b. Ramazan adlı küçüğe nafaka takdir etmesi ve annesine borçlanmaya izin vermesi

Nafaka İşbu hüccet-i şer‘iyyenin üzerinde imzâsı bulunan hâkim, Ahmed b. Ramazan nâm sagīrin nafakası, kisvesi ve sâir havâic-i zarûriyyesi için, mahmiye-i Kostantıniyye mahallâtından Mehmed Ağa câmi‘i kurbundaki Sultan Bayezid-i cedîd mahallesinde sâkine olan bâ‘isetü hâze’l-kitâb Hatîce bt. el-Hâc Hasan nâm annesi ve hâdinesinin talebiyle mezbûr babası üzerine zeyilde mezkûr târihden i‘tibâren yevmî râyicü’l-vakt dört akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer babasına rücû‘ etmesine mezbûre Hatîce’ye izin verdi. Cerâ zâlike ve hurrire fi’l-yevmi’r-râbi‘ min Saferi’l-hayr sene erba‘a ve seb‘în ve elf.

Şuhûdü’l-hâl: Mehmed b. Mustafa, Abdi b. Hüseyin, Şükrullah b. Mustafa, Ali b. Muharrem

(İSTANBUL12 - cilt: 16, sayfa: 558 - Hüküm no: 721 - Orijinal metin no: [64a-6, Arapça])﻿

﻿

﻿

722. Hüküm

Sultan Bayezid mahallesinden Andon v. Yani’nin evini Zoya bt. Banbolnoz’a sattığı

Mülknâme Medîne-i Galata’da Sultan Bayezid mahallesinde sâkin Şekerci Andon v. Yani zimmî tarafından husûs-ı âtîye vekîl olup Hasan Çelebi b. Ali ve Şaban Çelebi b. el-Hâc Ali nâm kimesneler şehâdetleri ile vekâleti sâbite olan Kostantin v. Manol nâm zimmî meclis-i şer‘-i hatîr-i lâzımü’t-tevkīrde zevcesi Zoya bt. Banbolnoz nâm nasrâniyye tarafından tasdîk-i âtîye vekîl olan sarrâc Andriye v. Manol nâm zimmî mahzarında bi’l-vekâle ikrâr-ı tâm ve takrîr-i kelâm edip müvekkilim mezbûr Andon’un silk-i mülkünde münselik olup mahmiye-i İstanbul hısnı ebvâbından Petro kapısı hâricinde vâki‘ bir cânibi Bâkīzâde Esad Efendi mülküne ve bir cânibi Kâtib Mehmed Çelebi mülküne ve bir cânibi sâhil-i bahr ve bir cânibi tarîk-i âm müntehî iki bâb fevkānî odayı ve bir dehlizi ve iki bâb tahtânî odayı ve bir sofa ve kenîfi ve iki mahzeni ve su kuyusunu müştemil menzilini, tevâbi‘ ve levâhıkı ve kâffe-i hukūk ve merâfıkı ile zevcesi müvekkile-i mezkûre Zoya’ya sekiz yüz Üngürüs altını ile yüz riyâlî guruşa tarafeynden îcâb ve kabûlü hâvî bey‘-i bâtt-ı sahîh ile bey‘ ve teslîm ol dahi minvâl-i muharrer üzre iştirâ ve tesellüm eyledikden sonra, semeni olan meblağ-ı mezkûr sekiz yüz altın ve yüz riyâlî guruşu ba‘de’l-kabz mezkûr Zoya’ya hibe-i sahîha-i şer‘iyye ile hibe ve teslîm ol dahi ittihâb ve tesellüm eyledi. Min ba‘d menzili mezbûr mezkûrenin mülk-i müşterâsı ve semen-i mezkûr mülk-i mevhûbu olsun dedi dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene erba‘a ve seb‘în ve elf. Min hicreti men lehü’l-izzü ve’ş-şeref.

Şuhûdü’l-hâl: Hüseyin Efendi el-Bursevî kâtibü’l-hurûf, fahrü’l-kuzât Mehmed Efendi b. el-Hâc İsmail, Keşfî Mustafa Efendi el-Kâtib, el-Hâc Şaban b. Abdurrahman, Hasan Beşe b. Ali er-Râcil, İbrahim Çelebi b. ( ), Keresteci Şaban Çelebi b. el-Hâc Ali, kâtib-i çavuşân Mehmed Çavuş b. Ahmed, Hüseyin Çelebi b. Ahmed el-Hammâmî, Ahmed b. Mahmud kethüdâ-yı muhzırân, Ali Beşe b. Osman Çukadar, Berber Yusuf b. Mansur, el-Hâc Mustafa Berber, Mustafa Beşe b. Rıdvan, Abdi Çelebi b. Hüseyin, Laskari v. Manol, Kalemkâr Mihail v. Andriye, Komari kapı kethüdâsı, İlya v. Nikola, Hayyât İstemad, Tarako v. Yani, Kostantin v. Bülbül, sarrâc Tiryaki, Dimitraşko v. Kuli, Yanaki v. Nikola, Laskari v. Manol müsellem, Mihalaki v. Yanaki ve gayruhüm.

(İSTANBUL12 - cilt: 16, sayfa: 558 - Hüküm no: 722 - Orijinal metin no: [64b-1])﻿

﻿

﻿

723. Hüküm

Yakob v. Murad’ın Ekmekçi Kirkor v. Mardiros’a borcu olduğu

İkrâr-ı deyn Ekmekçi tâifesinden Kirkor v. Mardiros nâm Ermeni meclis-i şer‘-i hatîr-i lâzımü’t-tevkīrde Yakob v. Murad nâm Ermeni muvâcehesinde üzerine da‘vâ ve takrîr-i kelâm edip mezbûr Yakob zimmetinde yedimden müşterâ ve makbûz ekmek semeninden kırk dokuz bin akçe hakkım vardır hâlâ taleb ederim suâl olunsun dedikde gıbbe’s-suâl, mezbûr Yakob cevâbında fi’l-hakīka cihet-i mezbûreden müdde‘î-i mezbûr Kirkor’da kırk dokuz bin akçe zimmetimde lâzımü’l-edâ ve vâcibü’l-kazâ deynim vardır deyû bi tav‘ihî ikrâr etmeğin mûcebince meblağ-ı mezbûr kırk dokuz bin akçeyi müdde‘î-i mezbûr Kirkor’a edâ ve teslîme merkūm Yakob’a tenbîh birle mâ hüve’l-vâki‘ bi’t-taleb ketb olundu. Min Saferi’l-hayr li sene 1074.

Şuhûdü’l-hâl: Abdi Çelebi b. Hüseyin, Şükrullah b. Mustafa, Resûl b. Rıdvan, Mehmed b. Ramazan, Osman Çelebi b. ( ), Muharrem b. Abdullah.

(İSTANBUL12 - cilt: 16, sayfa: 559 - Hüküm no: 723 - Orijinal metin no: [64b-2])﻿

﻿

﻿

724. Hüküm

Ali Paşa-yı Atik mahallesinden Sâliha bt. Ahmed’in evini Ayşe bt. Hacı Mehmed’e sattığı

Mülknâme Mahmiye-i İstanbul’da Ali Paşa-yı Atîk mahallesinde sâkine Sâliha bt. Ahmed nâm hâtun tarafından husûs-ı âtîye vekîl olup zâtını ma‘rifet-i şer‘iyye ile ârifân olan Hamza Beşe b. Bilâl ve Hasan Çelebi b. Mehmed nâm kimesneler şehâdetleri ile vekâleti sâbite olan fahrü’l-müderrisîn Mehmed Efendi b. Mehmed Efendi meclis-i şer‘-i lâzımü’t-tevkīrde sadriyye kızı Ayşe bt. Hacı Mehmed tarafından tasdîk-ı âtîye vekîl olan İsmail Çelebi b. Hüseyin mahzarında bi’l-vekâle ikrâr-ı tâm ve takrîr-i kelâm edip müvekkilem mezbûre Sâliha Hâtun silk-i mülkünde münselik olup mahalle-i mezkûrede vâki‘ bir cânibi Kazgancızâde sarayına ve bir cânibi Etyemez Dede tekyesine ve bir cânibi kendi mülküne ve bir cânibi tarîk-i âm müntehî beş bâb fevkānî odayı ve bir sofa ve bir kenîfi ve iki bâb tahtânî oda ve su kuyusunu ve iki kenîfi müştemil menzilini, tevâbi‘i ve levâhıkı ve kâffe-i hukūk ve merâfıkı ile müvekkile-i merkūme Ayşe Hâtun’a altmış sekiz bin akçeye tarafeynden îcâb ve kabûlü hâvî bey‘-i bâtt-ı sahîh ile bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr altmış sekiz bin akçeyi mezkûre Ayşe Hâtun yedinden bi’t-tamâm alıp kabz edip ba‘de’l-yevm menzili mahdûd-ı mezkûr mezbûre Ayşe Hâtun’un mülk-i müşterâsı olup keyfe mâ yeşâ’ ve yahtâr tasarruf eylesin dedi dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’s-sâdis aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Fahrü’l-müderrisîn Ahmed Efendi b. Hasan, Şeyhîzâde Şeyh Mehmed Efendi, eş-Şeyh Ali Efendi b. eş-Şeyh Hasan, Ahmed Efendi b. Yusuf el-İmâm, Mustafa Çelebi b. Rıdvan el-Müezzin, Hacı Hüseyin Ağa b. Nasûh, İsmail Çelebi b. Hüseyin, Mehmed Çelebi b. Ahmed, Hasan Çelebi b. Mehmed, Abdi Çelebi b. Ahmed, Hüseyin Efendi el-Brusî el-Kâtib, Ahmed Çelebi b. Mahmud kethüdâ-yı muhzırân, Abdi Çelebi b. Hüseyin, Şükür Bey b. Mustafa, Mehmed b. Ramazan.

(İSTANBUL12 - cilt: 16, sayfa: 559 - Hüküm no: 724 - Orijinal metin no: [64b-3])﻿

﻿

﻿

725. Hüküm

Başçı Hacı mahallesinden Fâtıma bt. Ömer’in, Ahmed b. Abdullah’tan muhâlaa yoluyla boşandığı

Nafaka Mahmiye-i İstanbul’da Haseki Sultan câmi‘-i şerîfi kurbunda Başcı Hacı mahallesinde sâkine Fâtıma bt. Ömer nâm hâtun meclis-i şer‘-i hatîrde zevci Ahmed b. Abdullah mahzarında ikrâr ve takrîr-i kelâm edip zevcim mezbûr Ahmed zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Ahmed ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika âmme-i de‘âvîden her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene 1074.

Şuhûdü’l-hâl: El-Hâc Ahmed b. Mahmud kethüdâ-yı muhzırân, Abdi Çelebi b. Hüseyin, Şükrullah Çelebi b. Mustafa, Baba Resûl b. Rıdvan.

(İSTANBUL12 - cilt: 16, sayfa: 560 - Hüküm no: 725 - Orijinal metin no: [64b-4])﻿

﻿

﻿

726. Hüküm

Hatice Hâtun bt. Abdullah’ın, kocası el-Hâc Musa b. Ali’nin terekesinden hakkını aldığı

İbrâ Mahmiye-i İstanbul’da Saraçhâne kurbunda Mi‘mâr Ayas mahallesi sâkinlerinden olup fevt olan el-Hâc Musa b. Ali’nin verâseti, zevce-i metrûkesi Hatîce Hâtun bt. Abdullah ile ibn ammi Mustafa Çelebi b. Ahmed Ağa’ya münhasıra olduğu şer‘an müte‘ayyin oldukdan sonra mezbûre Hatîce Hâtun tarafından husûs-ı âti’l-beyâna vekîl olup mezbûreyi bi’l-ma‘rifeti’ş-şer‘iyye ârifân olan fahrü’l-eimme Abdüllatif Efendi b. Mehmed ve Müezzin Hasan Çelebi b. Muharrem şehâdetleri birle vekâleti sâbite olan Mustafa b. Ahmed nâm kimesne meclis-i şer‘-i hatîrde râfi‘ü’l-kitâb mezbûr Mustafa Çelebi muvâcehesinde bi’l-vekâle ikrâr ve i‘tirâf edip müvekkilem mezbûre Hatîce zevcim mezbûr el-Hâc Musa hayâtında mahalle-i mezbûrede vâki‘ her birinin hudûdu beyne’l-ahâlî ma‘lûm iki kıt‘a menzilinin bir kıt‘asın bana ve bir menzili dahi mezbûr Mustafa Çelebi’ye hibe-i sahîha-i şer‘iyye ve temlîk eylemiş idi hâlâ fevt oldukdan sonra akār ve menkūl ve urûz ve esâs-ı beyt ve sâir kalîl ü kesîr ve celîl ü sagīr cemî‘ terekesinden dört sehimden bana isâbet eden bir sehim hisse-i şer‘iyyemi ve üç bin akçe mehr-i müeccelimi mezbûr Mustafa Çelebi yedinden tamâmen alıp kabz eyledim min ba‘d müteveffâ-yı mezbûrun terekesinde bir akçe ve bir habbe hakkım bâkī kalmadı ve husûs-ı mezbûra müte‘allika mezbûr Mustafa Çelebi üzerine da‘vâ ve nizâ‘ ve husûmetim yoktur dedi dedikde gıbbe’t-tasdîki’ş-şer‘î mâ vaka‘a gıbbe’t-taleb ketb olundu. Fi’l-yevmi’l-hâmis aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Abdüllatif Efendi el-İmâm, Hasan Çelebi el-Müezzin, el-Hâc Mustafa b. el-Hâc Osman, el-Hâc Hasan b. Mustafa es-Sarrâc, Mehmed Çelebi b. Yusuf es-Sarrâc, Hasan Beşe es-Sarrâc, Hasan Beşe b. İbrahim, Mustafa Çelebi b. İbrahim.

(İSTANBUL12 - cilt: 16, sayfa: 561 - Hüküm no: 726 - Orijinal metin no: [65a-1])﻿

﻿

﻿

727. Hüküm

Beşiktaş Yeni mahalleden Ayşe bt. Muharrem ile Ali Beşe b. Ali’nin muhâlaa yoluyla boşandıkları

Hul‘ Medîne-i Galata kazâsına tâbi‘ kasaba-i Beşiktaş mahallâtından Yeni mahallede sâkine Ayşe bt. Muharrem nâm hâtun meclis-i şer‘-i hatîr-i lâzımü’t-tevkīrde zevci Ali Beşe b. Ali tarafından hul‘ ve ibrâya vekîl olup Mehmed Beşe b. Ali ve Ali Beşe b. Mustafa nâm kimesneler şehâdetleri ile vekâleti sâbite olan vâlidesi Ümmühânî bt. Abdullah nâm hâtun mahzarında ikrâr ve takrîr-i kelâm edip zevcim mezbûr Ali Beşe zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre merkūme Ümmühânî Hâtun ile muhâla‘a-i sahîha-i şer‘iyye ile muhâla‘a edip ol dahi vekâleti hasebiyle hul‘-ı mezbûru kabûl eyledikden sonra zevciyyete müte‘allika her birimiz âharın zimmetini ibrâ ve iskāt eyledik dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Mehmed Beşe b. Hüseyin, İbrahim Beşe b. Mehmed el-Mübâşir, Ali Beşe b. Osman Çukadar, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 561 - Hüküm no: 727 - Orijinal metin no: [65a-2])﻿

﻿

﻿

728. Hüküm

Yasemin bt. Abdullah adlı cariyenin hürriyetine kavuştuğu

Mahmiye-i İstanbul’da Muhtesib İskender mahallesi sâkinlerinden Ahmed Çelebi ve Hasan Çelebi b. Veli nâm kimesneler meclis-i şer‘-i şerîf-i lâzımü’t-teşrîfde, kendilere ale’l-iştirâk rıkkıyyetini mu‘terife olan orta boylu gök elâ gözlü sarışın Nemseviyyetü’l-asl bâ‘isetü’l-kitâb Yasemin bt. Abdullah nâm câriye-i memlûkemizi, hasbeten lillâhi’l-hallâk tahrîr ve i‘tâk ve silk-i harâir-i asliyyâta idrâc ve ilhâk eyledik ba‘de’l-yevm mezbûre Yasemin sâir harâir-i asliyyât gibi hürre olup üzerinde olan gayrı hakkımız kalmadı dediklerinde, mâ vaka‘a bi’l-ibtigā ketb olundu. Fi’l-yevmi’r-râbi‘ aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Mehmed Efendi b. Veli, Bâkī Çelebi b. Mehmed Efendi, Hacı Ebûbekir b. Ömer, Hacı İbrahim b. Ramazan, Hacı Hüseyin b. Sefer ve gayruhüm.

(İSTANBUL12 - cilt: 16, sayfa: 562 - Hüküm no: 728 - Orijinal metin no: [65a-3])﻿

﻿

﻿

729. Hüküm

Mustafa b. Muharrem’in, Şaban b. Ahmed’e olan borcunu ödemesi gerektiği

Men‘ Mahmiye-i İstanbul’da Büyük Karaman’da Şaban b. Ahmed nâm kimesne meclis-i şer‘de Mustafa b. Muharrem mahzarında üzerine da‘vâ edip târih-i kitâbdan bir sene mukaddem bakkallık san‘atında sermâye etmek için mezbûr Mustafa’ya otuz bin akçe ikrâz ve teslîm eyledikden sonra yirmi bin akçesin yedinden alıp kabz edip bâkī kalan on bin akçeyi dahi mezbûreden taleb ederim, suâl olunsun dedikde gıbbe’s-suâl, mezbûr Mustafa cevâbında mezbûrdan otuz bin akçe iktirâz ve kabz eyledikden sonra meblağ-ı mezbûrun yirmi dokuz bin akçesin yedimden kabz edip hattâ yirmi dokuz bin akçesin alıp kabz eyledim hâlâ meblağ-ı mezbûrun zimmetinde bin akçe alacağım bâkī kalmadı deyû ikrâr dahi etmiş idi deyû def‘ ile mukābele eyledikde gıbbe’l-istintâk ve’l-inkâr mezbûr Mustafa’dan def‘-i mezbûru için beyyine taleb olundukda udûl-i müslimînden el-Hâc Ali b. Mustafa ve Ali b. Mehmed ve Osman Beşe b. Yusuf nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd fi’l-vâki‘ mezbûr Mustafa’ya karz verdiğim otuz bin akçenin yirmi dokuz bin akçesini mezbûrdan alıp kabz edip zimmetinde bâkī bin akçe alacağım kaldı deyû huzûrumuzda ikrâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın meblağ-ı bâkī bin akçeyi mezbûr Şaban’a edâya mezbûr Mustafa’ya tenbîh olundukdan sonra mezbûr Şaban dahi bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene 1074.

Şuhûdü’l-hâl: Mehmed Çelebi b. Mehmed el-Müezzin, Mehmed b. Hasan, Hüseyin Efendi el-Brusî, Abdi Çelebi b. Hüseyin, Şükür Bey b. Mustafa, Ahmed Çelebi b. Mustafa.

(İSTANBUL12 - cilt: 16, sayfa: 562 - Hüküm no: 729 - Orijinal metin no: [65a-4])﻿

﻿

﻿

730. Hüküm

Mayor v. Şemun’un, Haydar v. Kemal’e olan borcunu tecil ettiği

Te’cîl Sinyora cemâ‘atinden Mayor v. Şemun nâm yahudi meclis-i şer‘-i hatîrde Haydar v. Kemal nâm yahudi tarafından husûs-ı âtîye vekîl olup nehc-i şer‘î-i mu‘teber üzre vekâleti sâbite olan İsrâfîl v. Yakob nâm yahudi mahzarında tav‘an ikrâr ve takrîr-i kelâm edip iftihârü’l-müderrisîni’l-kirâm gāib ani’l-meclis Hamîd Efendi’ye olan yüz on riyâlî guruşa emrim ile kefîl olan müvekkili mezbûr[a] edâ ve teslîm eyledikden sonra bana mürâca‘at eyledikde âcilen edâya iktidârım olmamağla meblağ-ı mezbûru târih-i kitâbdan altmış gün tamâmına dek edâ etmek üzre te’cîl eyledi. Min ba‘d müvekkili mezbûr Haydar’a müeccel yüz on üç riyâlî guruş vâcibü’l-edâ ve lâzımü’l-kazâ deynimdir dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene 1074.

Şuhûdü’l-hâl: Ömer Çelebi b. Abdullah, Abdi Çelebi b. Hüseyin, Şükrullah Bey b. Mustafa.

(İSTANBUL12 - cilt: 16, sayfa: 563 - Hüküm no: 730 - Orijinal metin no: [65a-5])﻿

﻿

﻿

731. Hüküm

Haci Ansar v. İstati’nin, Rus asıllı Nazarine bt. Altun adlı cariyeyi azat ettiği

Itâknâme Mahmiye-i İstanbul hısnı ebvâbından Fenerkapısı kurbunda Tahtaminâre mahallesinde sâkin Haci Ansar v. İstati nâm tâcir-i zimmî meclis-i şer‘-i hatîr-i lâzımü’t-tevkīrde orta boylu açık kaşlı sarı elâ gözlü sarışın Rusiyyetü’l-asl râfi‘atü’l-kitâb Nazarine bt. Altun nâm nasrâniyye câriye-i memlûkesi muvâcehesinde ikrâr-ı tâm ve takrîr-i kelâm edip mezbûre Nazarine’yi lâ li garazin âcil ve lâ li ivazin âcil malımdan âzâd ve mülkümden ihrâc ve silk-i harâir-i asliyyâta ilhâk ve idrâc eyledim min ba‘d câriye-i mevsûfe-i mezkûre sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Mehmed Beşe Odabaşı er-Râcil, Harrât Halil, Beşir Beşe er-Râcil, Abdi Çelebi b. Hüseyin, Şükür Bey b. Mustafa, Mehmed b. Ramazan, Yani v. Nikola, Lefter v. Yuvakin.

(İSTANBUL12 - cilt: 16, sayfa: 564 - Hüküm no: 731 - Orijinal metin no: [65a-6])﻿

﻿

﻿

732. Hüküm

Dilsiz Ömer b. Mehmed’in ölümüyle, vârislerinden Hasan b. Ahmed ile kızı Sâliha arasındaki miras mes’elesinin sulh ile sonlandırıldığı

Sulh Mahmiye-i İstanbul’da Sultân Bayezid mahallesinde fevt olan bî-zebân Ömer b. Mehmed’in verâseti, sulbiye kebîre kızı Sâliha ile ammi oğulları Abdurrahman Çelebi ve el-Hâc Abdi b. Muslu ile Hasan b. Ahmed’e münhasıra olduğu şer‘an zâhir ve müte‘ayyin oldukdan sonra, mezbûr Hasan meclis-i şer‘de kendi tarafından asîl ve zevcesi mezbûre Sâliha tarafından husûs-ı âti’l-beyâna sâbitü’l-vekâle vekîl olan Abdurrahman Çelebi muvâcehesinde ikrâr ve takrîr-i kelâm edip mûrisimiz hayâtta iken mecnûn ve a‘mâ olup mezbûre Sâliha kıbel-i şer‘den vasî ta‘yîn olundukdan sonra malından külle yevm yirmişer akçe nafaka farz ve takdîr ettirmişdi hâlâ mezbûr Ömer fevt oldukda mecmû‘-ı terekesinden hisse-i şer‘iyyemi mezbûrlardan da‘vâ eylediğimde mezbûre Sâliha cevâbında mezbûr Ömer’e vech-i meşrûh üzre yevmî yirmişer akçeden yevm-i vefâtına gelince kendi malından on bir senede yetmiş beş bin iki yüz akçe nafaka ve kisvesine harc ve sarf edip ve doksan dört bin seksen akçe dahi bi’l-izni’ş-şer‘î Ayasofya-i Kebîr vakfından olup Bezzâzistân kurbunda iki bâb dükkân ve Davud Paşa iskelesinde bir bâb dükkân ve Samadya kapısı kurbunda bir bâb dükkân ve Saraçhâne’de olan bir bâb icâre-i mu‘accelelü dükkânların binâsına harc ve sarf eyledim. Müteveffâ-yı mezbûrun kendi sâkin olduğu menzilinden gayrı bir akçe ve bir habbe terekesi yoktur dedikde ben dahi mezbûrun nafakasiyçün başka ta‘âm tabh etmedin ve zikr olunan dükkânların binâsına ol mikdâr akçe harc etmedin deyip beynimizde küllî nizâ‘ vâki‘ olmuşdur. El-hâletü hâzihî tavassut-ı muslihîn ile da‘vâ-yı mezbûrumdan beni mezbûrlar otuz esedî guruş üzerine inşâ-i akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr otuz esedî guruşu vekîl-i mezbûr Abdurrahman Çelebi yedinden tamâmen ahz u kabz edip müteveffâ-yı mezbûrun eğer akār ve menkūl ve sâir ism-i mal ıtlâk olunur cemî‘ terekesine müte‘allika da‘vâdan müvekkile-i mezbûre Sâliha Hâtun ile mezbûr Abdurrahman Çelebi’nin zimmetlerini ibrâ ve iskāt eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Mehmed Efendi b. Kurt el-İmâm, Abdullah Çelebi b. Mehmed Efendi, Mehmed Beşe b. Abdullah, Hüseyin Beşe el-Hâc Mahmud, Muslu Çelebi b. ( ), el-Hâc Sun‘î b. Ebûbekir, Hüseyin Çelebi b. el-Hâc İbrahim, Mehmed Bey b. el-Hâc İbrahim, Haydar Beşe b. Abdullah, Mehmed Çelebi b. Hasan Bey, Mehmed Çelebi b. Mahmud, Hasan Efendi b. Mehmed ve gayruhüm.

(İSTANBUL12 - cilt: 16, sayfa: 564 - Hüküm no: 732 - Orijinal metin no: [65b-1])﻿

﻿

﻿

733. Hüküm

El-Hâc Rıdvan’ın kızı Havva’ya nafaka ödemesi

Nafaka Mahmiye-i İstanbul ebvâbından Topkapısı hâricinde Takyeci İbrahim Çavuş mahallesi sâkinelerinden hâfızatü’l-vesîka Ayşe bt. Süleyman nâm hâtun meclis-i şer‘-i hatîr-i lâzımü’t-tevkīrde takrîr-i kelâm edip bi hakki’l-hidâne hacr ve terbiyemde olan sagīre kızım Havva için zevc-i mutallıkım babası el-Hâc Rıdvan üzerine kadr-i ma‘rûf nafaka takdîr olunmak matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb hazretleri sagīre-i merkūme için babası mezbûr el-Hâc Rıdvan üzerine yevmî beş akçe nafaka farz ve takdîr edip vakt-i zarûretde istidâne ve sagīre-i mezbûreye sarfa ve lede’z-zafer mezbûr el-Hâc Rıdvan’a rücû‘a izin verip mâ vaka‘a bi’t-taleb ketb olundu. Fi’l-yevmi’s-sâdis aşer min Saferi’l-hayr li sene 1074.

Şuhûdü’l-hâl: Mehmed Çelebi, Mahmud b. Ahmed, Hasan b. Ahmed el-Müezzin, Ahmed Çelebi b. Mahmud kethüdâ-yı muhzırân, Şükür Bey, Abdi Çelebi b. Hüseyin.

(İSTANBUL12 - cilt: 16, sayfa: 565 - Hüküm no: 733 - Orijinal metin no: [65b-2])﻿

﻿

﻿

734. Hüküm

Derviş Ali mahallesinden Raziye bt. Hacı’nın bazı ev eşyalarını kocası Mustafa b. Şaban’a hibe ettiği

Hibe-i eşyâ Mahmiye-i İstanbul’da Derviş Ali mahallesi ahâlîsinden Raziye bt. Hacı nâm hâtun meclis-i şer‘de zevci hâfızü’l-kitâb Mustafa b. Şaban mahzarında tav‘an ikrâr edip silk-i mülkümde olan iki köhne beledî döşek ve dört köhne beled ve sekiz yemeni yastık ve dört yemeni yorgan ve bir velense ve bir Yanbolu kebesi ve bir Şam alacası ve iki top Üskübî bezi ve dört tencere ve bir leğen ibriği ve bir güğüm ve bir bakraç ve iki sagīr tencere ve iki döşek çarşafı ve iki minder çarşafı ve üç yorgan çarşafı ve üç bogasi entari ve bir bakır sini ve bir köhne hamam rahtı ve bir tilki kürkü ve diğer bir beledî döşek yüzü ve bir havan ve bir kahve ibriği ve iki tâbe ve iki sepet sandığı ve tahtadan bir sandık ve iki yan keçesi ve iki kırmızı kilimimi zevcim mezbûr Mustafa’ya hibe-i sahîha ile hibe ve teslîm edip mezbûr dahi vech-i muharrer üzre ittihâb ve kabûl ve tesellüm eyledi. Min ba‘d eşyâ-i mezkûre mezbûrun mülk-i mevhûbudur, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene 1074.

Şuhûdü’l-hâl: Mustafa Çelebi b. Aydın, İbrahim Çelebi b. Müstedâm, Mehmed Çelebi b. Muharrem, Pîrî Çelebi b. Mehmed, Hasan Dede b. Hüseyin, Ali b. Hüseyin, Mehmed Halîfe b. Ahmed el-Müezzin.

(İSTANBUL12 - cilt: 16, sayfa: 565 - Hüküm no: 734 - Orijinal metin no: [65b-3])﻿

﻿

﻿

735. Hüküm

Raziye bt. Hacı adlı hâtunun, kocasını vasî tayin etmesi

Vesâyet Mahmiye-i İstanbul’da Derviş Ali mahallesi ahâlîsinden Raziye bt. Hacı nâm hâtun meclis-i şer‘-i hatîr-i lâzımü’t-tevkīrde zevci hâfızü’l-kitâb Mustafa b. Şaban nâm kimesne mahzarında tav‘an ikrâr-ı tâm edip ben dâr-ı fenâdan dâr-ı bekāya rıhlet eylediğimde mezbûr Mustafa iki bin akçe kıymetli sîm raht kuşağımı semen-i misli ile bey‘ ve semenini kadr-i kifâye techîz ve tekfînime ve eyyâm-ı mu‘tâdede tabh-ı ta‘âm edip it‘âm-ı fukarâ-i müslimîn etmeye mezbûr Mustafa’yı vasiyy-i muhtâr nasb ve ihtiyâr eyledim dedikde mezbûr Mustafa dahi vesâyet-i merkūmeyi kabûl ve hıdemâtını edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 566 - Hüküm no: 735 - Orijinal metin no: [65b-4])﻿

﻿

﻿

736. Hüküm

Raziye bt. Ali’nin Sarrâc Hasan b. Abdullah’a olan borcunu ödemesi gerektiği

İkrâr-ı deyn ve yemîn Sarrâc tâifesinden Hasan b. Abdullah mahfil-i kazâda işbu bâ‘isetü’l-vesîka Raziye bt. Ali nâm hâtun mahzarında üzerine da‘vâ ve takrîr-i kelâm edip mezbûre Raziye zimmetinde cihet-i karz-ı şer‘îden bin altı yüz akçe hakkım vardır, hâlâ taleb ederim suâl olunsun dedikde gıbbe’s-suâl mezbûre Raziye cevâbında cihet-i mezbûreden müdde‘î-i merkūma ancak zimmetimde yedi yüz on akçe deynim vardır deyû ikrâr ve ziyâde sekiz yüz doksan akçeyi inkâr edicek müdde‘î-i mezbûrdan ziyâdeye beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ ikrârı mertebesinden ziyâde sekiz yüz doksan akçe müdde‘î-i mezbûre deyni olmadığına merkūme Sâliha’ya yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin ikrârı mûcebince meblağ-ı mezbûr yedi yüz on akçeyi müdde‘î-i merkūma edâ ve teslîme merkūme Sâliha’ya tenbîh birle mâ vaka‘a bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Mehmed Beşe b. Yakub, Pîrî Çelebi b. Hüseyin, Ahmed Çelebi b. Mahmud, Hüseyin b. Ebûbekir, İsmail b. Mehmed.

(İSTANBUL12 - cilt: 16, sayfa: 566 - Hüküm no: 736 - Orijinal metin no: [65b-5])﻿

﻿

﻿

737. Hüküm

El-Hâc Musa b. Ali’nin ölümüyle, vârislerden Mustafa Çelebi b. Ahmed Ağa’nın hissesini aldığına dair beyanı

İbrâ Mahmiye-i İstanbul’da Mi‘mâr Ayas mahallesinde fevt olan el-Hâc Musa b. Ali’nin verâseti, zevce-i metrûkesi Hatîce bt. Abdullah ile karındaşı oğlu Mustafa Çelebi b. Ahmed Ağa’ya münhasıra olduğu şer‘an müte‘ayyin oldukdan sonra merkūm Mustafa Çelebi meclis-i mutahharda, mezbûre Hatîce Hâtun tarafından zikri âtî husûsa vekîl olup mezbûreyi bi’l-ma‘rifeti’ş-şer‘iyye ârifân olan İmâm Abdüllatif Efendi ve Hasan Çelebi b. Muharrem şehâdetleri ile vekâleti sâbite olan Mustafa b. Ahmed muvâcehesinde ikrâr ve i‘tirâf edip mûrisim mezbûr el-Hâc Musa hâl-i sıhhatinde mahalle-i mezbûrede vâki‘ birbirine muttasıl iki kıt‘a menzilinin birini bana ve bir kıt‘asın mezbûre Hatîce’ye hibe ve temlîk etmiş idi hâlâ fevt oldukda akār ve menkūl ve nukūd ve esâs-ı beyt ve sâir kalîl ve kesîr ism-i mal ıtlâk olunur cemî‘ terekesinden bana isâbet eden dört sehimden üç sehim hisse-i şâyi‘amı mezbûre Hatîce yedinden alıp kabz eyleyip min ba‘d tereke-i müteveffâ-yı mezbûrda bir akçe ve bir habbe hak ve alâkam yoktur ve mezbûre Hatîce’ye hibe olunan menzilde vâki‘ arsa üzerine mezbûr el-Hâc Musa binâ ihdâs etmekle ba‘de’l-vefât zikr olunan binâ için mevrûsdur deyû merkūme Hatîce’den da‘vâ eylemiş idim, hâlâ fâriğ olup bu husûsa müte‘allika cemî‘ de‘âvî ve mütâlebât ve eymân ve muhâsamâtdan mezbûre Hatîce’nin zimmetini ibrâ-i âmm-ı kātı‘ü’n-nizâ‘ ile ibrâ eyledim dedikde mezbûr Mustafa Çelebi’nin cemî‘ kelimâtını vekîl-i mezbûr vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene 1074.

Şuhûdü’l-hâl: El-Hâc Mustafa b. el-Hâc Osman, el-Hâc Hasan b. Mustafa, Mehmed Çelebi b. Yusuf Hasan Beşe es-Sarrâc, Hasan Beşe el-Kayyım.

(İSTANBUL12 - cilt: 16, sayfa: 567 - Hüküm no: 737 - Orijinal metin no: [66a-1])﻿

﻿

﻿

738. Hüküm

Mehmed Ağa b. Sinan’a ait köleyi kaybetmesi sebebiyle, Mehmed b. Sâlih’in kölenin değerini ödemesi gerektiği

Mahmiye-i İstanbul’da Kızıltaş mahallesi ahâlîsinden bâ‘isü’l-kitâb Mehmed Ağa b. Sinan meclis-i şer‘-i hatîr-i lâzımü’t-tevkīrde Mehmed Bey b. Sâlih nâm kimesne mahzarında üzerine da‘vâ edip ben seksen iki esedî guruş kıymet-i şer‘iyyeli Rusiyyü’l-asl Rıdvan b. Abdullah nâm abd-i memlûkümü, bugün bey‘ edip akçesini kabz ve bana teslîm eyle hilâfını eyleme deyip mezbûrun yedine teslîm edip mezbûr Mehmed Bey dahi alıp kabz eyledikden sonra emrime muhâlefet edip ol gulâmı Kürd Ali nâm gāibe emânet verdikden sonra ol gulâm mezbûr Kürd Ali yedinde iken müstehlek olmağın kıymet-i şer‘iyyesini mezbûr Mehmed Bey’den taleb ederim suâl olunsun dedikde gıbbe’s-suâl mezbûr Mehmed Bey cevâbında fi’l-vâki‘ hâl müdde‘î-i mezbûr Mehmed Ağa’nın da‘vâ eylediği minvâl üzredir deyû ikrâr etmeğin ikrârı mûcebince kıymet-i mezbûre seksen iki esedî guruşu müdde‘î-i mezbûr Mehmed Ağa’ya edâya mezbûr Mehmed Bey’e tenbîh olunup mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene 1074.

Şuhûdü’l-hâl: Mehmed Çavuş el-Mübâşir, Abdurrahman b. Mahmud, Abdurrahman b. Mehmed, Mehmed Çelebi b. Abdullah, Ahmed Ağa b. Cafer, Mehmed Çelebi b. Turgud, Ahmed Çelebi b. Mahmud, Abdi Çelebi b. Hüseyin, Şükür Bey b. Mustafa.

(İSTANBUL12 - cilt: 16, sayfa: 568 - Hüküm no: 738 - Orijinal metin no: [66a-2])﻿

﻿

﻿

739. Hüküm

Kadri Beşe b. Ali hayattayken azat etmiş olduğu Rus asıllı Mustafa b. Abdullah’a, vârislerin müdahalede bulunmaması

İsbât-ı ıtk Orta boylu açık kaşlı elâ gözlü Rusiyyü’l-asl bâ‘isü’l-kitâb Mustafa b. Abdullah meclis-i şer‘-i hatîrde mahmiye-i İstanbul’da Hoca Hayreddin mahallesinde sâkin iken bundan akdem vefât eden Kadri Beşe b. Ali’nin zevce-i metrûkesi Şahbaz Hâtun bt. Abdullah ve kebîre kızı Fâtıma’nın vekîl-i şer‘îsi Durmuş b. Mehmed ve sagīr oğlu Mustafa ve Ayşe’nin vasiyy-i şer‘îleri Ahmed Çelebi b. İbrahim muvâcehelerinde üzerlerine da‘vâ ve takrîr-i kelâm edip ben sâbıkan mezbûr Kadri Beşe’nin abd-i memlûkü olup hâl-i sıhhatinde beni tahrîr ve i‘tâk ve sâir ahrâr-ı müslimîn zümresine idrâc ve ilhâk edip hürrü’l-asl gibi olmuş iken, verese-i mezbûre bana rakīk olmak üzre vaz‘-ı yed ve kabz etmişlerdir, suâl olunup benden yedleri kasr ve izâle olunmak matlûbumdur dedikde gıbbe’s-suâl vasiyy-i mezbûr ve vekîl-i merkūm ve mezbûre Şahbaz cevâblarında, husûs-ı mezbûru münkir olıcak mezbûr Mustafa’dan takrîr-i meşrûhunu mübeyyine beyyine taleb olundukda mahalle-i mezbûre ahâlîsinden udûl-ı ricâlden Ahmed Efendi b. Mahmud el-imâm ve Ali Beşe b. Abdullah ve Ömer Efendi b. Ali el-imâm ve Hüseyin b. Sefer nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ müteveffâ-yı mezbûr Kadri Beşe hâl-i sıhhatinde işbu mezbûre Mustafa’yı bizim huzûrumuzda tahrîr ve i‘tâk ve sâir ahrâr-ı müslimîn zümresine idrâc ve ilhâk eyledi. Mezbûr Mustafa sâir ahrâr gibi hürdür, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde, ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm mezbûr Mustafa’dan kasr-ı yedlerine mezbûrlara tenbîh birle mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Saferi’l-hayr li sene 1074.

Şuhûdü’l-hâl: Mustafa b. Menteş, el-Hâc Ahmed b. Mahmud, Şükrullah b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 568 - Hüküm no: 739 - Orijinal metin no: [66a-3])﻿

﻿

﻿

740. Hüküm

Halil Paşa vakfına ait olan kayıkhâneyi kullanan Halil Çelebi b. Ali’ye engel olunması

Mahmiye-i İstanbul’da Karabaş mahallesi ahâlîsinden hâfızü’l-kitâb İbrahim Ağa b. Mehmed nâm kimesne meclis-i şer‘-i hatîr-i lâzımü’t-tevkīrde zikri âtî vakıf kayıkhâneye vâzı‘u’l-yed olduğu şer‘an sâbit ve zâhir olan Halil Çelebi b. Ali nâm kimesne mahzarında mütevellîsi Mehmed Çelebi b. Ahmed muvâcehesinde üzerine da‘vâ ve takrîr-i kelâm edip mezbûr Halil Çelebi’nin Sekbanbaşı Ramazan Ağa vakfından olup icâre-i mu‘accele ve ücret-i müeccele ile mutasarrıf olduğu lede’l-ahâlî ma‘lûmü’l-hudûd kayıkhânenin Hâssa mi‘mârlardan olan üstâd Ali b. Abdullah mesâha eylediği tûlen on yedi zirâ‘ ve arzen altı parmak yeri, lede’l-ahâlî ma‘lûmü’l-hudûd olup vech-i muharrer üzre tasarrufumda olan Bakī Paşa vakfından iken mezbûr Halil Çelebi bî-vech vaz‘-ı yed edip tasarruf eder, suâl olunup zikr olunan yerden kasr-ı yedine tenbîh olunmak matlûbumdur dedikde gıbbe’s-suâl ve’l-inkâr ve akībe’l-istişhâd udûl-i müslimînden mahalle-i merkūme ahâlîsinden el-Hâc Mustafa b. el-Hâc Abdullah ve Mehmed Bey b. Abdullah nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ mezbûr Halil Çelebi’nin Sekbanbaşı vakfından olmak üzre mutasarrıf olduğu kayıkhânenin mezbûr üstâd Ali mesâha eylediği tûlen on yedi zirâ‘ ve arzen altı parmak yeri Bakī Paşa vakfı olup müdde‘î-i mezbûrun tasarrufunda olan yerdendir. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şâhidân-ı mezbûrânı mahallinde tezkiyye için irsâl olunan Mevlânâ Brusî Hüseyin Efendi mahalle-i merkūmeye varıp ahâlîsinden sırren ve alenen suâl eyledikde mahalle-i merkūme imâmı İsmail Efendi ve Ömer Beşe b. Ali ve el-Hâc Mehmed b. Ali ve Osman Beşe b. Hüseyin ve Ali Beşe b. Hüseyin ve Receb Beşe b. Abdullah ve Mehmed Beşe b. Abdullah ve Seyyid Ahmed b. Seyyid Mehmed ve Dellâl Emir Mustafa b. Ahmed nâm kimesneler şâhidân-ı mezbûrân-ı udûl ve makbûlü’ş-şehâde oldukların haber verdiklerin Mevlânâ-yı mezbûr mahallinde tahrîr, ba‘dehû meclis-i şer‘a gelip alâ vukū‘ihi inhâ etmeğin şehâdetleri makbûle olmağın mesâha olunan yerden mezbûr Halil Çelebi’nin kasr-ı yedine tenbîh olunup mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Saferi’l-hayr li sene 1074.

Şuhûdü’l-hâl: Mehmed Ağa b. Hamza ağa-yı ihtisâb, Abdülkerim Ağa muhzırbaşı, Hüseyin Efendi el-Brusî el-Kâtib, Ahmed Çelebi b. Mahmud, Şükür Bey b. Mustafa, Abdi Çelebi b. Hüseyin, Mehmed b. Resûl, Baba Resûl.

(İSTANBUL12 - cilt: 16, sayfa: 569 - Hüküm no: 740 - Orijinal metin no: [66a-4])﻿

﻿

﻿

741. Hüküm

El-Hâc Mehmed Ağa b. Mustafa Ağa’nın evini İbrahim Ağa b. Mustafa Ağa’ya sattığı

Mübâdeletü’l-menzil bi’l-menzil Mahmiye-i İstanbul hısnı ebvâbından Topkapısı kurbunda Bayezid Ağa mahallesi ahâlîsinden el-Hâc Mehmed Ağa b. Yusuf meclis-i şer‘-i hatîr-i lâzımü’t-tevkīrde fahrü’l-a‘yân İbrahim Ağa b. Mustafa Ağa mahzarında ikrâr ve takrîr-i kelâm edip silk-i mülkümde olup mahalle-i merkūmede vâki‘ iki cânibi müşârün-ileyh İbrahim Ağa mülkü ve bir cânibi Mehmed Bey ve bir cânibi Mezarcı Mehmed mülkleri ile mahdûd iki bâb tahtânî oda ve bir sofayı müştemil menzilimi tevâbi‘ ve levâhıkı ve kâffe-i merâfıkı ile müşârün-ileyh İbrahim Ağa’nın mülkü olup mahalle-i mezbûrede vâki‘ bir tarafı Raziye Hâtun vakfı ve bir tarafı Sâime Sultân -dâmet ismetühâ- mülkü ve bir tarafı tarîk-i hâs ve bir tarafı tarîk-i âm ile mahdûd olup bir beyt-i ulvî ve bir beyt-i süflî ve sofa ve ulviyye ve cüneyneyi müştemil menzili bey‘ ve teslîm ve müşârün-ileyh [66b] İbrahim Ağa dahi iştirâ ve tesellüm edip menzilimin mukābelesinde verdiğim menzili alıp kabz eyledim min ba‘d menzili mezbûr müşârün-ileyhin mülkü olup keyfe mâ yeşâ’ ve yahtâr mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene 1073.

Şuhûdü’l-hâl: Mefharü’l-emâcid ve’l-akrân Mahmud Ağa emîn-i gümrük, Mustafa Efendi el-İmâm, Hüseyin Halîfe el-Müezzin, Murtaza Halîfe el-Müezzin, Hacı Mustafa b. Abdullah, Ali Bey Hocazâde, Mehmed b. Ramazan.

(İSTANBUL12 - cilt: 16, sayfa: 570 - Hüküm no: 741 - Orijinal metin no: [66a-5])﻿

﻿

﻿

742. Hüküm

Fener kapısında oturan Zafire adlı nasraniyenin Hoca Osman vakfından aldığı borcunu ödediği

Mahmiye-i İstanbul’da Fenerkapısı kurbunda sâkine Zafire bt. ( ) nâm nasrâniyye meclis-i şer‘de merhûm Hoca Osman vakfına mütevellî olan râfi‘ü’l-kitâb el-Hâc Ömer b. Ali muvâcehesinde ikrâr ve takrîr-i kelâm edip mâl-ı vakf-ı mezbûrdan zimmetimde iki yüz altmış dört buçuk riyâlî guruş olup meblağ-ı mezbûr mukābelesinde eşyâ-i memlûkemden yetmiş tane incili bir çift küpem ve bir al çuka ferâce kaplı samur paçası kürk ve on zirâ‘ erguvânî kemha ve on dal incili saçlık ve bir gümüşlü bıçağım mütevellî-i mezbûr yedine rehin vaz‘ etmişdim hâlâ mütevellî-i mezbûr meblağ-ı sâlifü’z-zikri vakıf için hâkim-i muvakki‘-i sadr-ı kitâb huzûrunda benden da‘vâ ve ba‘de’s-sübût hâkim-i müşârün-ileyh dahi rihân-ı mezbûru bey‘ ve mâl-ı vakf-ı mezbûru edâya bana tenbîh ve rihân-ı mezbûru bey‘ için yanıma adam ta‘yîn edip ben dahi rihân-ı mezbûrdan zikr olunan incili küpeyi bey‘a arz ve sûk-ı sultânîde beş altı gün müzâyede olundukdan sonra on bin akçe semen-i misli ile bey‘ edip meblağ-ı mezbûr on bin akçeyi taraf-ı vakfa zikr olunan deynim için tahte’l-hesâb mütevellî-i mezbûra teslîm edip ol dahi ahz u kabz ve tesellüm eyledi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâlis aşer min Saferi’l-hayr li sene erba‘a ve seb‘în ve elf. Şuhûd[ü’l-hâl]: Şükrullah b. Mustafa, Abdi b. Hüseyin, el-Hâc Ahmed b. Mahmud, Mustafa b. İsâ ve gayruhüm.

(İSTANBUL12 - cilt: 16, sayfa: 571 - Hüküm no: 742 - Orijinal metin no: [66b-1])﻿

﻿

﻿

743. Hüküm

Meyhaneci Panayot v. Cano’nun, Andruco v. Nikolaki v. Andruco’dan başka vârisi olmadığı

İsbât-ı verâset Vilâyet-i Rumeli’de Mizistre sükkânından râfi‘ü’l-vesîka Andruco v. Nikolaki v. Andruco nâm zimmî meclis-i şer‘-i hatîrde Lanbo v. Yorgi nâm zimmî muvâcehesinde üzerine da‘vâ edip mahrûse-i Galata’da hâlik olan meyhâneci Panayot v. Cano v. Andruco nâm hâlikin babası mezbûr Cano ile benim babam mezbûr Nikolaki li ebeveyn karındaşlar olup babaları mezbûr Andruco ve anaları Kiryako nâm nasrâniyye ve maskat-ı re’sleri zikr olunan Mizistre olup hâlik-i mezbûrun ben ibn ammi ve min ciheti’l-usûbeti’n-nesebiyye hasren vârisi olmağla mezbûr Lanbo v. Yorgi’nin zimmetinde olan mûrisimin bin akçe hakkı bi hasebi’l-irs bana intikāl etmiş iken, mezbûr Lanbo meblağ-ı mezbûru bana edâdan imtinâ‘ eder, suâl olunup alıverilmek matlûbumdur dedikde gıbbe’s-suâl mezbûr Lanbo meblağ-ı mezbûr zimmetinde olduğunu ikrâr, lâkin müdde‘î-i mezbûrun vech-i muharrer üzre verâsetini inkâr edicek müdde‘î-i mezbûrdan müdde‘âsını mübeyyine beyyine taleb olundukda zikr olunan Mizistre sâkinlerinden olup elân mahrûse-i mezbûrede Karaköy kapısı kurbunda terzi Yorgaki v. Yano ve Panayot v. Kanalo nâm zimmîler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr Andruco’nun babası mezbûr Nikolaki ile hâlik-i mezbûrun babası merkūm Cano li ebeveyn karındaşlardır, babaları mezbûr Andruco anaları mezbûre Kiryako ve maskat-ı re’si Mizistre’dir, müdde‘î-i mezbûr hâlik-i mezbûrun li ebeveyn bin ammi ve min ciheti’l-usûbeti’n-nesebiyye hasren vârisidir, hâlik-i mezbûrun merkūm Andruco’dan gayrı vârisi ve terekesine âhar müstahıkkı olduğu ma‘lûmumuz değildir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’z-tezkiyye şehâdetleri makbûle olmağın mûcebiyle ba‘de’l-hükm meblağ-ı mezbûru müdde‘î-i mezbûra edâ ve teslîme mezbûr Lanbo’ya tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ aşer min Saferi’l-hayr li sene 1074.

Şuhûdü’l-hâl: Şükrullah b. Mustafa, Abdi Çelebi b. Hüseyin, el-Hâc Ahmed b. Mahmud, Mustafa b. İsâ, Veli b. Mahmud, Hüseyin b. Ebûbekir, Rıdvanzâde Resûl, Hızır b. Abdünnebî.

(İSTANBUL12 - cilt: 16, sayfa: 571 - Hüküm no: 743 - Orijinal metin no: [66b-2])﻿

﻿

﻿

744. Hüküm

Râbia Hâtun’un, Kasım Ağa mahallesindeki eve ait hissesini Mustafa Çelebi b. Halil’e sattığı

Mülknâme-i hisse-i menzil Mahmiye-i İstanbul’da Kasım Ağa mahallesinde sâkine iken bundan akdem fevt olan Fâtıma’nın verâseti, sadriyye kızları Aynî ve Râbia ve oğlunun oğlu Yahya’ya münhasıra olduğu müte‘ayyin oldukdan sonra mezbûre Râbia Hâtun meclis-i şer‘-i hatîrde kız karındaşı oğlu Mustafa Çelebi b. Halil mahzarında ikrâr-ı tâm ve takrîr-i kelâm edip mûrisem müteveffât-ı mezbûrenin terekesinden mahalle-i mezbûrede vâki‘ bir tarafdan ba‘zan müezzin vakfı ve ba‘zan Ayşe Kadın mülkü ve bir tarafdan Medîne-i Münevvere vakfı ve bir tarafdan Ahî Can mülkü ve bir tarafdan tarîk-i âm ile mahdûd menzilden bana isâbet eden üç sehimden bir sehim hisse-i şâyi‘amı kız karındaşım oğlu mezbûr Mustafa’ya on bin akçeye bey‘-i bâtt-ı sahîh-i şer‘î ile bey‘ ve teslîm edip ol dahi iştirâ ve kabûl eyledikden sonra meblağ-ı mezbûr on bin akçeyi mezbûr Mustafa yedinden tamâmen ahz u kabz eyledim ba‘de’l-yevm menzili mezbûrda olan bir sehim hisse-i şâyi‘am merkūm Mustafa’nın mülk-i müşterâsıdır keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Mustafa Beşe b. Rıdvan, es-Seyyid Cafer Efendi b. es-Seyyid Abdülkerim, el-Hâc Şaban b. Musa, Süleyman Çelebi b. Hasan, Ali Beşe Çukadar, Baba Resûl b. Rıdvan, Şükür Bey b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 572 - Hüküm no: 744 - Orijinal metin no: [66b-3])﻿

﻿

﻿

745. Hüküm

Kasım Ağa mahallesinden Fâtıma bt. Semender’in Mustafa Beşe b. Halil’e olan borcunun, vârisleri tarafından ödenmesi

İsbât-ı vasiyyet Mahmiye-i İstanbul’da Kasım Ağa mahallesinde sâkine iken vefât eden Fâtıma bt. Semender nâm hâtunun verâseti, sulbiye kebîre kızları Aynî ve Râbia bt. ( ) nâm hâtunlar ile sadrî oğlunun oğlu Yahya’ya münhasıra olduğu müte‘ayyin oldukdan sonra mezbûre Aynî Hâtun’un sadrî oğlu Mustafa Beşe b. Halil nâm kimesne meclis-i şer‘-i hatîr-i lâzımü’t-tevkīrde müteveffât-ı merkūmenin tereke-i vâfiyyesine vâzı‘atü’l-yed olan mezbûre Râbia Hâtun mahzarında üzerine da‘vâ edip müteveffât-ı merkūme Fâtıma Hâtun târih-i kitâbdan üç ay mukaddem Mustafa’ya karzdan dört bin akçe deynim vardır deyû maraz-ı mevtinde ikrâr edip ba‘dehû kable’l-edâ vefât etmekle meblağ-ı mezbûru tereke-i vâfiyyesine vâzı‘atü’l-yed olan mezbûre Râbia Hâtun’dan taleb ederim, suâl olunsun dedikde gıbbe’s-suâl mezbûre Râbia Hâtun tereke-i müteveffât-ı merkūmeye vaz‘-ı yedini ikrâr, lâkin müteveffât-ı merkūme maraz-ı mevtinde mezbûr Mustafa’ya dört bin akçe deyn ikrâr eylediğin inkâr eyledikde müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden Seyyid Mehmed Çelebi b. Seyyid Cafer Efendi ve Hacı Abdurrahman b. Mustafa Çelebi ve Mustafa Çelebi b. Rıdvan nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd fi’l-vâki‘ mezbûre Fâtıma Hâtun târih-i kitâbdan üç ay mukaddem kızım Aynî’nin oğlu mezbûr Mustafa’ya karzdan dört bin akçe deynim vardır deyû maraz-ı mevtinde huzûrumuzda ikrâr edip kable’l-edâ fevt oldu. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın meblağ-ı mezbûru tereke-i vâfiyyesinden mezbûr Mustafa’ya edâ ve teslîme mezbûre Râbia tenbîh birle mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 573 - Hüküm no: 745 - Orijinal metin no: [66b-4])﻿

﻿

﻿

746. Hüküm

Diyârbekir’in Çüngüş kazası ahalisini, cizyedar vekiliyim diyerek aldatan Abrid v. Harok’un engellenmesi

[Men‘] Vilâyet-i Anadolu’da Diyârbekir sancağında Çüngüş kazâsı ahâlîsinden Allahverdi v. Vartuk ve Yani v. Sefer ve Sefer v. Vartuk ve Enbiya v. Bahtiyen ve Haçuk v. Mosi ve Andon v. Haçer ve İsrail v. Vartuk ve Kirkor v. Karabet ve Türkmen v. Melkon ve Kerem v. İbrişim ve Hızır? v. Markar ve Yasef v. Ahtiyen ve Ovanes v. Şağvat? ve Ovanes v. Aleksi ve Toros v. Yakob nâm zimmîler ve sâiri meclis-i şer‘-i hatîr-i lâzımü’t-tevkīrde kazâ-i mezbûr re‘âyâsından Abrid? v. Haruk nâm Ermeni muvâcehesinde üzerine her biri da‘vâ ve takrîr-i kelâm edip kadîmü’l-eyyâmdan kazâ-i mezbûr re‘âyâsından ve sâiri her sene üzerimize edâsı lâzım gelen cizyelerimizi cem‘a me’mûr olanlara veregelmiş iken, mezbûr Abro ben cizyedâr tarafından cizyelerinizi kabz ve tesellüme vekîlim deyû yetmiş iki senesinde bizden cizye talebi ile bizi rencîde vü remîde etmiş idi el-hâletü hâzihî târih-i kitâb senesinde dahi cizyedâr tarafından minvâl-i muharrer üzre vekîlim deyip kavl-i mücerredi ile bizi rencîde vü remîdeden hâlî olmadığından mâ‘adâ, her birimiz her ganem ile tağrîm âdet-i müstemirresi olan ehl-i örfe tağrîm ettirmek âdeti olup nicemiz ol ecilden terk-i vatan etmişizdir hâlâ mezbûr bizi bî-vech rencîde vü remîde etmemek için taraf-ı şer‘den men‘ olunmak bâbında yedimizde buyruldu-i şerîf vardır. Mezbûr Abro’dan suâl olunsun dedikde gıbbe’s-suâl mezbûr Abro dahi cevâbında vech-i muharrer üzre vekâlet-i mezbûresini bir vech ile isbâta kādir olmayıp fuzûlen mezbûrûnu rencîde eylediğin ikrâr etmeğin ikrârı mûcebince mezbûr zimmî bî-vech rencîde vü remîde eylemekden men‘ olunup mâ vaka‘a bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Hüseyin Efendi el-Brusî, Abdi Çelebi b. Hüseyin, Ahmed Çelebi b. Mahmud, Şükür Bey b. Mustafa, Mehmed Çelebi b. Abdullah, Mehmed b. Ramazan, Baba Resûl b. Rıdvan.

(İSTANBUL12 - cilt: 16, sayfa: 573 - Hüküm no: 746 - Orijinal metin no: [67a-1])﻿

﻿

﻿

747. Hüküm

Rus asıllı köle Dilaver’in Mustafa Çelebi’ye ait olduğu

Navluncu tâifesinden Mustafa Çelebi b. Ali meclis-i şer‘de el-Hâc Mehmed b. ( ) nâm kimesne mahzarında üzerine da‘vâ edip târih-i kitâbdan bir buçuk sene mukaddem mezbûr el-Hâc Mehmed gāib ani’l-meclis Rusiyyü’l-asl Dilaver nâm şâbb-ı emred abd-i memlûkünu, on dört bin akçeye bana bey‘ ve ben dahi vech-i muharrer üzre iştirâ eylediğimden sonra semeni olan on dört bin akçeyi bana deyni olan on dört bin akçe on akçesine takās ben dahi takāss-ı mezbûru kabûl eylediğimden sonra gulâm-ı mezbûru müdde‘î-i mezbûra semen-i mezbûr on dört bin akçeye bey‘ ve semenini deyn-i mezbûre takās eylediğini inkâr etmeğin müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden Mustafa Efendi b. Ali el-Kâtib ve Ahmed Beşe b. Hüseyin nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ mezbûr el-Hâc Mehmed bir buçuk sene mukaddem gulâm-ı mezbûru müdde‘î-i mezbûra on dört bin akçeye huzûrumuzda bey‘ ol dahi iştirâ eyledikden sonra semeni olan meblağ-ı mezbûru deyn-i mezbûru on dört bin on akçesine takās ve mezbûr Mustafa Çelebi dahi takāss-ı mezbûru kabûl eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın gulâm-ı mezbûru müdde‘î-i merkūm Mustafa Çelebi’ye teslîme mezbûr Hacı Mehmed’e tenbîh birle mâ vaka‘a bi’t-taleb ketb olundu. Fi’l-yevmi’l-ışrîn min Zilka‘deti’ş-şerîfe li sene 1074.

Şuhûdü’l-hâl: Ahmed Beşe, Ahmed Çelebi b. Mahmud, çukadar Ali Beşe, Ömer Ağa b. Hamza el-Cündî Abdi Çelebi, Mustafa Beşe, Şükür Bey.

(İSTANBUL12 - cilt: 16, sayfa: 574 - Hüküm no: 747 - Orijinal metin no: [67a-2])﻿

﻿

﻿

748. Hüküm

Ahmed Beşe b. Receb’den muhâlaa yoluyla boşanan Servisehi bt. Abdullah’ın, kocasından aldığı mehri geri ödemesi

Mahmiye-i İstanbul’da İbrahim Paşa mahallesi sâkinlerinden Ahmed Beşe b. Receb nâm kimesne meclis-i şer‘-i şerîfde Servisehi bt. Abdullah nâm hâtun mahzarında üzerinde da‘vâ ve takrîr-i kelâm edip mezbûre Serushi mukaddemâ benim zevcem iken zimmetimde olan üç bin beş yüz akçe mehr-i müeccel ve nafaka-i iddet-i ma‘lûmesi ve me’ûnet-i süknâsı üzerlerine benim ile muhâla‘a edip zevciyyete müte‘allika âmme-i de‘âvîden zimmetimi ibrâ ettikden sonra, ehl-i örfe istinâd ile cebren benden mehr-i müecceli olan meblağ-ı mezbûr üç bin beş yüz akçeyi bi gayri hakkın ahz eylemişdir taleb ederim, suâl olunup geri alıverilmek matlûbumdur dedikde gıbbe’s-suâl merkūme Serushi zevci mezbûr ile vech-i meşrûh üzre muhâla‘a eyledikden sonra vech-i muharrer üzre mehr-i müecceli üç bin beş yüz akçeyi aldığını ikrâr etmeğin ikrârı mûcebince bi gayr-ı vech-i şer‘î aldığı üç bin beş yüz akçeyi müdde‘î-i merkūm Ahmed Beşe’ye edâ ve teslîme tenbîh birle mâ vaka‘a bi’t-taleb ketb olundu. Fi’l-yevmi’s-sâmin aşer min Saferi’l-hayr li sene 1074.

Şuhûdü’l-hâl: Ali Beşe b. Osman Çukadar, Ali Çelebi b. Mustafa el-Müezzin, Halil Beşe b. İbrahim, Şükrullah Bey b. Mustafa, Abdi Çelebi b. Hüseyin, Ali Çelebi b. Muharrem, Mehmed b. Ramazan.

(İSTANBUL12 - cilt: 16, sayfa: 575 - Hüküm no: 748 - Orijinal metin no: [67a-3])﻿

﻿

﻿

749. Hüküm

Gülgün bt. Abdullah’ın, evini, vefâen Mustafa Ağa b. Mehmed Efendi’ye sattığı

Bey‘ bi’l-vefâ Mahmiye-i İstanbul’da Cebecibaşı mahallesinde sâkine Gülgün bt. Abdullah Hâtun tarafından husûs-ı âtîye vekîl olup zâtını ma‘rifet-i şer‘iyye ile ârifân Mustafa Bey b. Abdullah ve Ramazan Çelebi b. Üveys nâm kimesneler şehâdetleri ile vekâleti sâbite olan Ali Beşe b. el-Hâc Şaban nâm meclis-i şer‘de hâfızü’l-kitâb Mustafa Ağa b. Mehmed Efendi mahzarında bi’l-vekâle ikrâr ve ta‘bîr-i kelâm edip müvekkile-i mezbûre Gülgün Hâtun’un silk-i mülkünde olup mahalle-i mezbûrede vâki‘ bir cânibi Habîb Çelebi mülküne ve bir cânibi Ahmed Ağa mülküne ve bir cânibi Mehmed Ağa b. Ferhad mülküne ve bir cânibi tarîk-i âm müntehî üç bâb tahtânî odaları ve bir sofa ve ahırı ve iki su kuyusunu ve hadîkayı müştemil menzilini, tevâbi‘ ve levâhıkı ve kâffe-i hukūk ve merâfıkı ile mezbûr Mustafa Ağa’ya târih-i kitâb şehri gāyetinden bir sene tamâmına değin müeccel olmak üzre bey‘ bi’l-vefâ tarîki ile bin kıt‘a esedî guruşa bey‘ ve teslîm ol dahi vech-i muharrer üzre iştirâ ve tesellüm edip semeni olan bin kıt‘a esedî guruşu alıp kabz eyledi dedikde gıbbe’t-tasdîki’l-mu‘teber meblağ-ı mezbûru mezbûre Gülgün Hâtun’un zevci Hüseyin Ağa b. Bünyad emri ile kefîl olmağın mâ vaka‘a bi’t-taleb ketb olundu. Fi’l-yevmi’s-sâdis aşer min Saferi’l-hayr li sene 1074.

Şuhûdü’l-hâl: El-Hâc İsmail Efendi b. Mehmed, Ahmed Çelebi b. Mustafa, Abdüllatif Çelebi b. Muslu, Ali Ağa b. Ahmed, Ahmed Çelebi b. Abdullah, Mehmed Çelebi b. Abdullah, Hasan Çelebi b. Abdullah, Abdi Çelebi b. Hüseyin.

(İSTANBUL12 - cilt: 16, sayfa: 575 - Hüküm no: 749 - Orijinal metin no: [67a-4])﻿

﻿

﻿

750. Hüküm

Sinan b. Mustafa’nın Premedi kazasının Sırmayolu köyündeki ev arazisini, Ali b. Aydın ve Süleyman’a sattığı

Mahmiye-i İstanbul’da Parmakkapı kurbunda sâkin Sinan b. Mustafa nâm kimesne meclis-i şer‘-i hatîr-i lâzımü’t-tevkīrde kendi tarafından asâleten ve Ali b. Aydın ve Süleyman b. ( ) taraflarından husûs-ı âtîye vekîl olan Şâhin nâm kimesne mahzarında bi’t-tav‘i’s-sâf ikrâr ve takrîr-i kelâm edip vilâyet-i Rumeli’nde Premedi kazâsı kurâsından Sırmayolu nâm karyede vâki‘ lede’l-ahâlî ma‘lûmü’l-hudûd bir bâb fevkānî ve tahtânî odayı müştemil mülk menzilimi ve lede’l-ahâlî ma‘lûmü’l-hudûd tahmînen dört dönüm mülk bostan yerini ve lede’l-ahâlî ma‘lûmü’l-hudûd dört kıt‘a mülk yerlerimi ve on bir kıt‘a mülk bağımı vekîl-i merkūma safka-i vâhide ile on bin akçeye bey‘-i kat‘î ile bey‘ vekîl-i mezbûr Şâhin dahi asâleten ve vekâleten minvâl-i muharrer üzre iştirâ ve kabûl eyledikden [sonra], semeni olan meblağ-ı mezbûr on bin akçeden asîlân-ı mezbûrân ile vekîl-i mezbûr Şâhin’in zimmetini ibrâ edip min ba‘d menzili mezbûr ve bostan yeri ve tarlaları ve bağı mahallinde zabta mezbûrûnu taslît eyledim dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene 1074.

Şuhûdü’l-hâl: Murtaza Beşe b. Kasım, Haydar Beşe b. Mehmed, Mehmed b. Sinan, Ali Beşe b. Süleyman, Abdi Çelebi b. Hüseyin.

(İSTANBUL12 - cilt: 16, sayfa: 576 - Hüküm no: 750 - Orijinal metin no: [67a-5])﻿

﻿

﻿

751. Hüküm

Sâliha bt. Abdi ile kızı Fâtıma bt. Mehmed’in uygunsuz hareketleri sebebiyle Emin Nûreddin mahallesinden çıkarılmaları

Mahalleden ihrâc Mahmiye-i İstanbul’da Emin Nûreddin mahallesi ahâlîsinden İbrahim Efendi el-imâm ve Abdurrahman Beşe b. Süleyman ve Hüseyin Bey b. Hasan ve Mehmed b. Mustafa ve Hasan b. Ömer ve İbrahim Çelebi b. Mustafa ve Mehmed b. Abdurrahman ve Hacı Ali b. Hacı Ali ve Hasan Beşe b. Abdi ve Ahmed b. Cafer ve Mehmed b. Abdi nâm kimesneler ve sâirleri meclis-i şer‘de Sâliha bt. Abdi ve kızı Fâtıma bt. Mehmed mahzarlarında her biri takrîr-i kelâm edip mezbûreler bed-lisân ve bed-fi‘l olup herbâr ba‘zılarımıza şetm ve ba‘zılarımız darb ettikleri sebeb ile mezbûrelerin akvâl ve ef‘âlinden müte’ellim ve müte’ezzîleriz. Hattâ mezbûreler mahalle-i merkūmeden ihrâc olunmağa yedimizde buyruldu-i şerîf dahi olmağla mezbûreler mahalle-i mezkûreden çıkmağa tenbîh olunmak murâdımızdır deyû ittifâk ve kavillerine muvâfık buyruldu-i şerîf ibrâz eylediklerinde mezbûretân Sâliha ve Fâtıma mahalle-i mezbûreden çıkmağa ba‘de’t-tenbîh, mâ vaka‘a bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene 1074.

Şuhûdü’l-hâl: Ahmed b. Abdülcebbar, Şükür Beşe b. Mustafa, Abdi Çelebi b. Hüseyin, Muharrem b. Abdullah, Baba Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 577 - Hüküm no: 751 - Orijinal metin no: [67b-1])﻿

﻿

﻿

752. Hüküm

Harsi bt. Yako adlı yahudi kadının evini, Mustafa Ağa b. Cafer’e sattığı

Tefvîz-i menzil Mahmiye-i İstanbul’da Kordava cemâ‘atinden Harsi bt. Yako nâm yahudiye meclis-i şer‘-i hatîrde râfi‘ü’l-kitâb Mustafa Ağa b. Cafer muvâcehesinde tâyi‘aten ikrâr ve i‘tirâf edip Balatkapısı dâhilinde vâki‘ bir tarafı Davud Paşa vakfından olan arsa-i hâliye ve bir tarafı İbrahim Hânzâde odaları ve bir tarafı Bâli Bey nâm kimesne mülkü ve bir tarafı tarîk-i âm ile mahdûd olup fevkānî ve tahtânî büyûtu ve matbah ve muhtib ve bi’r-i mâyı ve arsa-i hâliye ve mahzeni müştemil olup arsasının beher sene merhûm Hâfız Ahmed Paşa vakfına üç yüz altmış akçe mukāta‘ası olan menzilimin üzerinde olan ebniye-i memlûkesi mezkûr Mustafa Ağa’ya yüz yedi bin akçeye bâtten bey‘ ve teslîm edip ol dahi iştirâ ve kabûl ettikden sonra meblağ-ı mezbûr yüz yedi bin akçeyi yedlerinden bi’t-tamâm alıp kabz edip arsasın dahi vakf-ı mezbûr mütevellîsi ma‘rifetiyle müşterî-i mezbûra ferâğ ve tefvîz eyleyip ol dahi tefevvüz ve kabûl eyledi ba‘de’l-yevm ebniye-i memlûke mezbûr Mustafa Ağa’nın mülkü ve arsa-i mezbûre hakk-ı müfevvazıdır dedikde mukırra-i mezbûre yahudiyeyi müşterî-i mezbûr Mustafa Ağa vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâbi‘ aşer min Saferi’l-hayr li sene 1074.

Şuhûdü’l-hâl: Abdülgani Beşe b. Eyüb, Mehmed Beşe b. Süleyman, Berber Mehmed Çelebi, Mehmed Çelebi Çukadar, el-Hâc Ahmed b. Mahmud, Osman Bölükbaşı, Resûl b. Rıdvan, Mustafa Beşe es-Sarrâc, Mustafa b. İsâ.

(İSTANBUL12 - cilt: 16, sayfa: 577 - Hüküm no: 752 - Orijinal metin no: [67b-2])﻿

﻿

﻿

753. Hüküm

Cafer Subaşı mahallesinden Hatice bt. Abdullah ile Mehmed b. Durmuş’un muhâlaa yoluyla boşandıkları

Hul‘ Mahmiye-i İstanbul’da Cafer Subaşı mahallesinde sâkine Hatîce bt. Abdullah nâm hâtun meclis-i şer‘-i hatîr-i lâzımü’t-tevkīrde zevci işbu bâ‘isü’l-kitâb Mehmed b. Durmuş nâm kimesne mahzarında ikrâr ve takrîr-i kelâm edip zevcim mezbûr Mehmed zimmetinde mütekarrir ve ma‘kūdun-aleyh olan bin beş yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr ile muhâla‘a-i şer‘iyye ile muhâla‘a edip ol dahi hul‘-ı mezbûru kabûl ettikden sonra zevciyyete müte‘allika da‘vâdan her birimiz âharın zimmetini ibrâ eyledik dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’s-sânî aşer min Saferi’l-hayr li sene 1074.

Şuhûdü’l-hâl: Durmuş b. Cafer, Mehmed b. Musa, Bayram b. Mehmed, Hüseyin Beşe b. Cafer, Ahmed b. Mahmud, Mehmed b. Ramazan, Abdi Çelebi b. Hüseyin.

(İSTANBUL12 - cilt: 16, sayfa: 578 - Hüküm no: 753 - Orijinal metin no: [67b-3])﻿

﻿

﻿

754. Hüküm

Ahmed b. Hacı Mustafa’nın, boşandığı karısı Fâtıma bt. Yakup’tan ev tamiri ile alakalı para istememesi gerektiği

İsbât-ı hul‘ Mahmiye-i İstanbul’da Murad Paşa-yı Atîk mahallesi sükkânından Ahmed b. Hacı Mustafa nâm kimesne meclis-i şer‘-i hatîrde zevce-i mutallakası Fâtıma bt. Yakub nâm hâtun mahzarında üzerine da‘vâ ve takrîr-i kelâm edip mezbûr[e] Fâtıma’nın emri ile evinin ta‘mîr [ve] termîmine harc ve sarf eylediğim on iki bin akçe hakkımın altı bin akçesini alıp kabz edip bâkī zimmetinde altı bin akçesi kalmışidi hâlâ meblağ-ı mezbûr ile yedinde emânet olan bir minder ve bir döşeğimi mezbûrdan taleb ederim suâl olunsun dedikde gıbbe’s-suâl mezbûre Fâtıma cevâbında fi’l-vâki‘ kaziyye minvâl-i muharrer üzre idi. Lâkin mukaddemâ mezbûr ile muhâla‘a eylediğimde mezbûr Ahmed meblağ-ı mezbûr akçe ile ol minder ve döşekden çekip zimmetimi ibrâ ve iskāt edip yedime ibrâ hücceti vermişdi deyû mazmûnu takrîr-i meşrûhunu nâtık ibrâ hücceti ibrâz edip mezbûr Ahmed muvâcehesinde ol hüccet kırâ’at ve istintâk olundukda mazmûn-ı hücceti tav‘an ikrâr etmeğin ikrâr mûcebince mezbûr Ahmed bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Abdi Çelebi b. Maksud, Mustafa Beşe b. Rıdvan, İsmail b. Mustafa, Mehmed Çelebi b. Hızır, Muharrem Çelebi b. Şükür Bey.

(İSTANBUL12 - cilt: 16, sayfa: 578 - Hüküm no: 754 - Orijinal metin no: [67b-4])﻿

﻿

﻿

755. Hüküm

Kastamonu’nun Çiriş mahallesinden Mehmed b. Muslu’nun, bahçesini Mehmed b. Muslu’ya sattığı

Mülknâme-i bahçe Vilâyet-i Anadolu’da Kastamonu kasabası mahallâtından Çiriş mahallesi sükkânından Mustafa b. Muslu mahfil-i kazâda, işbu bâ‘isü’l-kitâb Mehmed b. Muslu tarafından husûs-ı âti’l-beyâna sâbitü’l-vekâle olan Mustafa b. Mehmed mahzarında ikrâr ve takrîr-i kelâm edip mahalle-i mezbûrda vâki‘ bir tarafı Bey hamamı ve bir tarafı Hacı Abidin mülkü ve bir tarafı Osman mülkü ve bir tarafı tarîk-i âm müntehî eşcâr-ı müsmire ve gayr-i müsmireyi müştemil mülk bahçenin nısfı benim ve nısf-ı âharı Receb nâm kimesnenin mülkü olup ve bu âna değin mezbûr Receb ile müşâ‘an mutasarrıflar idik hâlâ zikr olunan bahçeden nısf hisse-i şer‘iyye-i mukarreremi müvekkili mezbûr Mehmed Bey nakd-i râyic fi’l-vakt akçeye tarafından îcâb ve kabûlü hâvî bey‘-i bâtt-ı sahîh-i şer‘î ile bey‘ ol dahi minvâl-i muharrer üzre iştirâ ve kabûl eyledikden sonra semeni olan meblağ-ı mezbûr bin akçeyi vekîl-i mezbûr Mustafa yedinden bi’t-tamâm ahz u kabz edip mahallinde kabza müvekkili mezbûr Mehmed’i taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Saferi’l-hayr li sene erba‘a ve seb‘în ve elf.

Şuhûdü’l-hâl: El-Hâc Mehmed b. Metin, Mehmed b. Şeyh Dede, İbrahim b. Mehmed Dede, Hacı Mehmed b. Saçlı, Mustafa Çelebi.

(İSTANBUL12 - cilt: 16, sayfa: 579 - Hüküm no: 755 - Orijinal metin no: [67b-5])﻿

﻿

﻿

756. Hüküm

Çıkrıkçı Kemal mahallesinden Sultan bt. Abdünnebi’nin borcuna el-Hâc İbrahim’in kefil olduğu

Kefâlet Mahmiye-i İstanbul’da Çıkrıkçı Kemal mahallesinde sâkine Sultan bt. Abdünnebî nâm hâtun meclis-i şer‘de hâfızü’l-kitâb Halil Bey b. İbrahim mahzarında ikrâr ve takrîr-i kelâm edip mezbûr Halil Bey’e emti‘a-i müteferri‘a semeninden altmış bin yedi akçe deynim olup meblağ-ı mezbûru âcilen edâya kudretim olmayıp istîcâl eylediğimde mezbûr dahi târih-i kitâb şehri gāyetinden altı ay tamâmına değin edâya te’cîl eyledi hâlâ vech-i muharrer üzre müeccel mezbûr Halil Bey’e vâcibü’l-edâ altmış yedi bin akçe deynim vardır şühûr-ı merkūme tamâmına değin edâya ta‘ahhüd eyledim dedikde gıbbe’t-tasdîki’l-mu‘teber mezbûrenin nefsine ve hîn-i mütâlebede meclis-i şer‘a ihzârına el-Hâc İbrahim b. ( ) nâm kimesne kefîl olmağın mâ hüve’l-vâki‘ bi’t-taleb ketb olundu. Fi’l-yevmi’s-sâmin min Saferi’l-hayr li sene erba‘a ve seb‘în ve elf.

Şuhûdü’l-hâl: Hasan Bey b. Süleyman, Mehmed Çelebi b. Ahmed, Ahmed Çelebi b. Mahmud, Abdi Çelebi b. Hüseyin, Şükür Bey b. Mustafa.

(İSTANBUL12 - cilt: 16, sayfa: 579 - Hüküm no: 756 - Orijinal metin no: [67b-6])﻿

﻿

﻿

757. Hüküm

Ağya v. Parsık adlı Ermeni’nin, Seyyid İbrahim b. Seyyid Ali’ye borcu olduğu

İkrâr-ı deyn Mahmiye-i İstanbul’da Acıçeşme kurbunda sâkin hâfizu’l-kitâb es-Seyyid İbrahim b. es-Seyyid Ali meclis-i şer‘-i hatîrde Ağya v. Parsık nâm Ermeni muvâcehesinde üzerine da‘vâ ve takrîr-i kelâm edip mezbûr Ermeni zimmetinde cihet-i karz-ı şer‘îden iki bin beş yüz akçe alacağım olup meblağ-ı mezbûru merkūm Ermeni’den taleb eyledikde edâdan imtinâ‘ eder suâl olunsun dedikde gıbbe’s-suâl mezbûr Ağya dahi cevâbında fi’l-vâki‘ mezbûr Seyyid İbrahim’e cihet-i mezbûreden iki bin beş yüz akçe zimmetimde vâcibü’l-edâ deynim vardır deyû tâyi‘an ikrâr etmeğin ikrârı mûcebince meblağ-ı mezbûr iki bin beş yüz akçeyi müdde‘î-i mezbûra edâya mezbûr Ağya Ermeni’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâmin min aşer min Saferi’l-hayr li sene 1074.

Şuhûdü’l-hâl: Sâlih b. Abdi, İbrahim b. Şaban, Mustafa b. Rıdvan, Mehmed b. Mustafa, Abdi Çelebi b. Hüseyin, Şükrullah Bey b. Mustafa, Mehmed b. Ramazan, Veli b. Mahmud.

(İSTANBUL12 - cilt: 16, sayfa: 580 - Hüküm no: 757 - Orijinal metin no: [68a-1])﻿

﻿

﻿

758. Hüküm

Mustafa b. Abdullah’ın karısı Emine bt. Hüseyin’e nafaka takdiri

Nafaka Mahmiye-i İstanbul’da Ekmekçi mahallesinde sâkine hâmiletü’l-kitâb Emine bt. Hüseyin nâm hâtun meclis-i şer‘-i hatîrde takrîr-i kelâm edip zevcim gāib ani’l-meclis Mustafa b. Abdullah nâm kimesne âhar diyâra gitdikde nafaka ve kisvem için sekiz yüz akçe bırakıp, meblağ-ı mezbûru nafaka ve sâir levâzım-ı zarûriyyeme harc ve sarf edip hâlâ nafakaya şiddet-i ihtiyâcım olmağın kıbel-i şer‘den üzerine kadr-i ma‘rûf nafaka takdîr olunmak matlûbumdur dedikde mezbûre Emine gāib-i mezbûr Mustafa’nın zevcesi olduğu zâhir olup meblağ-ı mezbûrdan gayrı nafaka ve kisve makūlesinden bir akçe ve bir habbe komayıp, hâlâ nafakaya ihtiyâcı olduğuna ba‘de’t-tahlîfi’ş-şer‘î mezbûrenin nafaka ve kisve ve sâir levâzım-ı zarûriyyesi için zevci mezbûr Mustafa üzerine yevmî altı akçe nafaka farz ve takdîr olunup vakt-i zarûrette istidâne ve nafaka ve kisvesine harc ve sarfa ve lede’z-zafer zevci merkūm Mustafa’ya rücû‘a izin verilip mâ vaka‘a bi’t-taleb ketb olundu. Fi’l-yevmi’l-âşir min Saferi’l-hayr li sene erba‘a ve seb‘în ve elf.

Şuhûdü’l-hâl: Hüseyin Efendi el-Brusî, Mustafa Beşe, Ali Çelebi b. Abdullah, Keşfî Mustafa Efendi, Abdi Çelebi b. Hüseyin, Şükrullah Bey b. Mustafa, Mehmed b. Ramazan, Baba Resûl b. Rıdvan.

(İSTANBUL12 - cilt: 16, sayfa: 580 - Hüküm no: 758 - Orijinal metin no: [68a-2])﻿

﻿

﻿

759. Hüküm

İshak Beşe b. Kasım’ın, Mehmed Beşe b. Mahmud’a borcu olduğu

İkrâr-ı deyn Navluncu tâifesinden Mehmed Beşe b. Mahmud mahmiye-i İstanbul mahallâtından Macuncu mahallesi sâkinlerinden olup tâife-i habbâzînden olan İshak Beşe b. Kasım mahzarında meclis-i şer‘-i hatîr-i lâzımü’t-tevkīrde da‘vâ ve takrîr-i kelâm edip her bir keyli otuz sekiz akçeye olmak üzre yedimden müşterâ ve makbûz iki yüz yetmiş iki buçuk keyl buğday semeninden on bin üç yüz elli beş akçe hakkım vardır, taleb ederim, suâl olunup alıverilmek matlûbumdur dedikde gıbbe’s-suâl merkūm İshak Beşe cevâbında vech-i muharrer üzre buğday semeninden müdde‘î-i mesfûr Mehmed Beşe’ye on bin üç yüz elli beş akçe deyni olduğunu bi tav‘ihî ikrâr etmeğin alâ mûcib-i ikrârihî meblağ-ı merkūm on bin üç yüz elli beş akçeyi merkūm Mehmed Beşe’ye edâ ve teslîme mezbûr İshak Beşe’ye tenbîh birle mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene 1074.

Şuhûdü’l-hâl: Çukadar Ali Beşe b. Osman, Fahrü’l-kuzât Sofu Mehmed Efendi, Hacı Yusuf b. Musa, Şükrullah Bey b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 581 - Hüküm no: 759 - Orijinal metin no: [68a-3])﻿

﻿

﻿

760. Hüküm

Fâtıma Hâtun bt. Hafız Mehmed Efendi’nin vârislerinin, Firûz Ağa mahallesindeki arsayı Mustafa Ağa b. Halil’e sattıkları

Husûs-ı âti’l-beyânın mahallinde tahrîri iltimâs olunmağın kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Kırkçeşme kurbunda Firûz Ağa mahallesinde mefharü’l-emâsil ve’l-a‘yân makbûlü’s-sudûr ve’l-erkân sâbıkan kethüdâ yeri olan işbu kitâb-ı sıhhat-nisâbın sâhibi Mustafa Ağa b. Halil’in sâkin olduğu menziline varıp zeyl-i vesîkada muharrerü’l-esâmî olan müslimîn mahzarlarında akd-i meclis-i şer‘-i şerîf eyledikde vilâyet-i Anadolu’da Taşköprü kasabasında sâkine iken bundan akdem vefât eden Fâtıma Hâtun bt. Hâfız Mehmed Efendi’nin verâseti, vâlidesi Hatîce bt. Ahmed ile li üm er karındaşı Lütfullah’a münhasıra olup kable’l-kısme mezbûre Hatîce dahi vefât edip verâseti zevc-i metrûkü Mehmed Efendi b. Hüseyin ile sadrî kebîr oğulları mezbûr Lütfullah’a ve Hüseyin’e münhasıra olup tashîh-i mes’eleleri on iki sehimden olup sihâm-ı mezbûreden iki sehim merkūm Hacı Mehmed Efendi’ye ve yedi sehim mesfûr Lütfullah’a ve üç sehim mezbûr Hüseyin’e isâbet ve intikāl eylediği şer‘an zâhir ve müte‘ayyin oldukdan sonra merkūmun Hacı Mehmed Efendi ve Lütfullah ve Hüseyin meclis-i ma‘kūd-ı mezbûrda, müşârün-ileyh Mustafa Ağa mahzarında her biri tav‘an ikrâr ve takrîr-i kelâm edip müteveffât-ı evvel mezbûre Fâtıma Hâtun’un terekesinden olup mahmiye-i mezbûrede zikr olunan Kırkçeşme kurbunda Sekbanbaşı İbrahim Ağa mahallesinde vâki‘ iki tarafı Mehmed Odabaşı mülkü ve bir tarafı tarîk-i hâs ve bir tarafı tarîk-i âm ile mahdûd muhterik menzil arsasından mezbûr Lütfullah bâlâda ta‘yîn olunduğu üzre yedi sehim hisse-i şâyi‘asını iki yüz on dokuz guruş ve bir rub‘ guruş ile on akçeye ve merkūm Hüseyin üç sehim hisse-i şâyi‘asını doksan dört guruşa ve mesfûr Hacı Mehmed iki sehim hisse-i şâyi‘asını altmış iki buçuk guruş ile yirmi akçeye, cem‘an üç yüz yetmiş altı esedî guruş ile meclis-i akidde muzayya‘a ve adedi nâ-ma‘lûm bir kabza fülûsa arsa-i mezbûreyi merkūm Mustafa Ağa’ya bâtten bey‘ ve teslîm edip ol dahi iştirâ ve kabûl ve kabz ve tesellüm eyledikden sonra semeni olan meblağ-ı mesfûr üç yüz yetmiş altı esedî guruş ile bir kabza fülûs muzayya‘ayı müşârün-ileyh Mustafa Ağa yedinden tamâmen ahz u kabz eyledik ba‘de’l-yevm zikr olunan muhterik menzil arsası müşârün-ileyh Mustafa Ağa’nın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ve ba‘dehû ma‘an irsâl olunan Abdullah Çelebi ve Ahmed b. Abdülcebbar ile meclis-i şer‘-i hatîre gelip inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Receb Efendi b. Ahmed el-İmâm, Abdullah Çelebi b. Receb Efendi, Mustafa Beşe b. Osman, Ahmed Odabaşı b. Mustafa, Ali Çelebi b. İlyas, Mehmed Çelebi b. Mehmed, Halil Çelebi b. İlyas, Mehmed Çelebi b. Ali, Osman Çelebi b. Ahmed Efendi, Mehmed Çelebi b. Abdi Beşe, Hacı Bâli b. Veli. El-emrü hasbemâ harrere fîhi harrerehu efkarü’l-verâ ileyhi Sübhânehû ve te‘âlâ Hamîd b. Mustafa el-muhâsib bi medîne-i Kostantıniyye el-mahmiyye -gufire lehümâ-.

(İSTANBUL12 - cilt: 16, sayfa: 581 - Hüküm no: 760 - Orijinal metin no: [68a-4])﻿

﻿

﻿

761. Hüküm

Hasan Ağa vakfının önceki mütevellîsi Hacı Ebubekir’in vakfa borcu olmadığı

Mahmiye-i İstanbul’da Divâne Ali mahallesinde vâki‘ merhûm Hasan Ağa vakfına bi’l-fi‘l mütevellî olan Hasan Efendi b. ( ) nâm kimesne meclis-i şer‘-i hatîrde vakf-ı mezbûra bundan akdem mütevellî olan işbu râfi‘ü’l-vesîka Hacı Ebûbekir b. Receb nâm kimesne mahzarında üzerine bi’t-tevliyye da‘vâ ve takrîr-i kelâm edip bundan akdem mezbûr Hacı Ebûbekir vakf-ı mezbûra mütevellî oldukda, asl-ı mal vakf-ı mezbûrdan yedi yüz yirmi sekiz riyâlî guruşu kabz eyledikden sonra mezbûr el-Hâc Ebûbekir tevliyyeti merkūmeden azl ve tevliyyeti merkūme Mehmed Efendi b. Hüseyin nâm kimesneye tevcîh olundukda ol dahi zabt edip lâkin meblağ-ı mezbûru merkūm el-Hâc Ebûbekir’den vakıf için almadan fevt olup hâlâ tevliyyeti merkūme bana tevcîh olunmak ile hâlâ ben meblağ-ı mezbûr yedi yüz yirmi sekiz riyâlî guruşu vakıf için tevliyyetim hasebiyle mezbûr Hacı Ebûbekir’den taleb ederim suâl olunsun dedikde gıbbe’s-suâl mezbûr Hacı Ebûbekir cevâbında fi’l-vâki‘ mukaddemâ ben vakf-ı mezbûra mütevellî olup mâl-ı vakf-ı mezbûrdan meblağ-ı mezbûru kabz eylediğimden sonra tevliyyeti merkūme benim üzerimden müteveffâ-yı mezbûr Mehmed Efendi’ye tevcîh olundukda meblağ-ı mezbûr yedi yüz yirmi sekiz riyâlî guruşu der-kîse ve mâ‘adâ olan beş yüz yirmi sekiz riyâlî guruşu dahi zimem-i nâsda olmağın târih-i kitâbdan iki sene mukaddem ben der-kîse olan meblağ-ı mezbûr iki yüz guruşu nakid ve mâ‘adâ olan beş yüz yirmi sekiz riyâlî guruşun dahi rihânını hayâtında mezbûr Mehmed Efendi’ye teslîm ve zimem ashâbını dahi mahallinden gösterdiğimde, ol dahi der-kîse olan meblağ-ı mezbûru yedimden ahz u kabz ve zimemi olan beş yüz yirmi sekiz riyâlî guruşu dahi mahallinden kabûl ve rihânını kabz ve teslîm eylemiş idi. Ol vechile mâl-ı vakf-ı mezbûrdan zimmetimde bir akçe ve bir habbe bâkī kalmamışdır deyû def‘le mukābele edicek gıbbe’l-istintâk [68b] ve’l-inkâr mezbûr el-Hâc Ebûbekir’den def‘-i mezbûrunu mübeyyine beyyine taleb olundukda udûl-i müslimînden olup mahmiye-i mezbûrede Kuyumcu Bahşâyiş mahallesinde sâkin Mehmed Odabaşı b. Mirza ve Akseki mahallesinde sâkin Mehmed b. Hüseyin ve Keçeciler mahallesinde sâkin Şükrullah Odabaşı ve Ahmed b. Ramazan ve Kâtib Kasım mahallesinde sâkin İbrahim Çelebi b. Ali ve Ali Çelebi b. Mehmed ve Ali Efendi b. İbrahim ve Arslan Çelebi b. Mustafa nâm kimesneler li ecli’ş-şehâde meclis-i şer‘a hâzırûn olup istişhâd olunduklarında, fi’l-hakīka mezbûr Hacı Ebûbekir bundan akdem vakf-ı mezbûra mütevellî olup ba‘dehû tevliyyeti mezbûre müteveffâ-yı mezbûr Mehmed Efendi’ye tevcîh olundukda mezbûr Hacı Ebûbekir mâl-ı vakf-ı mezbûrdan makbûzu olan yedi yüz yirmi sekiz riyâlî guruşun iki yüz guruşu der-kîse ve beş yüz yirmi sekiz riyâlî guruşu dahi zimem-i nâsda olmağın der-kîse olan iki yüz guruşu nakid ve zimemde olan beş yüz yirmi sekiz riyâlî guruşu dahi mahallinden gösterip rihânını târih-i kitâbdan iki sene mukaddem bizim huzûrumuzda hayâtında mezbûr Mehmed Efendi’ye teslîm ol dahi vakıf için kabûl ve kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde isri ri‘âyeti şerâiti’l-kabûl şehâdetleri makbûle oldukdan sonra müteveffâ-yı mezbûr Mehmed Efendi’nin sulbî kebîr oğlu olup meclis-i şer‘a hâzır olan İbrahim Efendi nâm kimesne dahi vech-i muharrer üzre babası müteveffâ-yı mezbûrun sıhhatinde târih-i mezbûrda mezbûr el-Hâc Ebûbekir’den mâl-ı vakf-ı mezbûrdan der-kîse iki yüz riyâlî guruşu kabz ve mâ‘adâ mâl-ı vakf-ı mezbûrun beş yüz yirmi sekiz riyâlî guruşun dahi rihânını kabz ve zimem ashâbını mahallinden kabûl eylediğini tav‘an ikrâr ve i‘tirâf etmeğin mûcebi ile mütevellî-i mezbûr Hasan Efendi merkūm Hacı Ebûbekir’e bî-vech mu‘ârazadan men birle mâ vaka‘a bi’t-taleb ketb olundu. Fî evâhiri Saferi’l-muzaffer li sene 1074.

Şuhûdü’l-hâl: Ebûbekir Çelebi b. Şeyh Ali Efendi, Mehmed Çelebi b. Ali, Musa Çelebi el-câbi, Mehmed Efendi b. Mahmud kâtib-i muhâsebe, İsmail Çelebi b. Murad, Mustafa b. Hasan, Receb b. Murad.

(İSTANBUL12 - cilt: 16, sayfa: 583 - Hüküm no: 761 - Orijinal metin no: [68a-5])﻿

﻿

﻿

762. Hüküm

Karabet v. Haçuk’un, Balatkapısı’nda oturan Sahak v. Zikat’e olan borcunu taksitle ödeyeceği

Taksît Mahmiye-i İstanbul’da Balatkapısı kurbunda uncu tâifesinden işbu bâ‘isü’s-sifr Sahak v. Zikat? nâm Ermeni mahfil-i kazâda, yine tâife-i mezbûreden Karabet v. Haçuk nâm Ermeni muvâcehesinde takrîr-i kelâm edip mezbûr Karabet zimmetinde yedimden müşterî ve makbûz her keyli yetmiş beşer akçeden altmış dört keyl un semeninden dört bin sekiz yüz akçe hakkım olup meblağ-ı mezbûrdan sekiz yüz akçesini mezbûr Karabet yedinden ahz u kabz edip meblağ-ı bâkī dört bin akçe zimmetinde kalmış idi hâlâ meblağ-ı bâkī dört bin akçeyi mezbûre Karabet def‘aten edâya iktidârı olmayıp taksîte tâlib olmağın ben dahi târih-i kitâbdan altı ay ile yirmi gün tamâmına dek her ay altışar yüz akçe ve yirmi günde dört yüz akçe vermek üzre taksît edip ol dahi taksît-i mezbûru kabûl eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Saferi’l-hayr li sene 1074.

Şuhûdü’l-hâl: Abdi Çelebi b. Hüseyin, Şükrullah Çelebi b. Mustafa, Baba Resûl b. Rıdvan, Hacı Ahmed b. Mahmud, Ahmed b. Abdülcebbar.

(İSTANBUL12 - cilt: 16, sayfa: 584 - Hüküm no: 762 - Orijinal metin no: [68b-1])﻿

﻿

﻿

763. Hüküm

Hasan Beşe b. Osman’ın, Karakaş v. Haçador’a olan borcunu taksitle ödeyeceği

Taksît Ekmekçi tâifesinden Karakaş v. Haçador nâm Ermeni meclis-i şer‘-i hatîrde râfi‘ü’l-kitâb Hasan Beşe b. Osman muvâcehesinde bi’t-tav‘i’s-sâf ikrâr ve i‘tirâf edip mezbûr Hasan Beşe zimmetimde lâzımü’l-edâ dokuz bin yedi yüz akçe deynim olup lâkin meblağ-ı mezbûru def‘aten edâya iktidârım olmayıp taksîte tâlib olduğumda, dâyinim mezbûr dahi târih-i kitâb senesi şehr-i Rebî‘ulevvelisi gurresinden otuz iki ay tamâmına dek vech-i muharrer üzre ayda üç yüz akçe vermek üzre taksît eyledi dedikde mezbûr Ermeni’nin cemî‘ kelimâtını mezbûr Hasan Beşe tasdîk ve vech-i muharrer olan taksîti tahkīk edicek mâ hüve’l-vâki‘ gıbbe’t-taleb ketb olundu. Fi’l-yevmi’t-tâsi‘ aşer min Saferi’l-hayr li sene 1074.

Şuhûdü’l-hâl: Şükrullah b. Mustafa, Abdi b. Hüseyin, el-Hâc Ahmed b. Mahmud, Ali Beşe Çukadar.

(İSTANBUL12 - cilt: 16, sayfa: 585 - Hüküm no: 763 - Orijinal metin no: [68b-2])﻿

﻿

﻿

764. Hüküm

Karabet v. Haçuk’un, Yanaki v. Kosta’ya borcu olduğunu kabul ettiği

İkrâr-ı deyn Uncu tâifesinden bâ‘isü’l-kitâb Yanaki v. Kosta nâm zimmî meclis-i şer‘-i hatîr-i lâzımü’t-tevkīrde Karabet v. Haçuk nâm Ermeni muvâcehesinde üzerine da‘vâ edip mezbûr Karabet Ermeni zimmetinde un semeninden sekiz bin akçe hakkım olup meblağ-ı mezbûru mezbûr Karabet Ermeni’den taleb ederim suâl olunsun dedikde gıbbe’s-suâl mezbûr Karabet Ermeni cevâbında fi’l-vâki‘ müdde‘î-i mezbûr Yanaki zimmîye un semeninden sekiz bin akçe zimmetimde vâcibü’l-edâ ve lâzımü’l-kazâ deynim vardır deyû tav‘an ikrâr etmeğin ikrârı mûcebince meblağ-ı mezbûr sekiz bin akçe mezbûr Karabet üzerine ilzâm olunup mâ vaka‘a bi’t-taleb ketb olundu. Fi’l-yevmi’s-sâbi‘ aşer min Saferi’l-hayr li sene 1074.

Şuhûdü’l-hâl: Muhzır Abdülkerim Ağa, Ahmed Çelebi b. Mahmud, çukadar Ali Beşe, Mustafa Beşe b. Rıdvan, Veli Beşe b. Mahmud, Mehmed b. Ramazan.

(İSTANBUL12 - cilt: 16, sayfa: 585 - Hüküm no: 764 - Orijinal metin no: [68b-3])﻿

﻿

﻿

765. Hüküm

Fâtıma bt. Mehmed Çelebi’ye borcu olan Mehmed Çelebi b. Mehmed’in, bunu vasî Ali Çelebi’ye ödemesi gerektiği

İsbât-ı verâset Mahmiye-i İstanbul’da ( ) mahallesinde sâkine i[k]en vefât eden Fâtıma bt. Mehmed Çelebi nâm hâtun ber vech-i âtî hasren verâset iddi‘â eden Divâne Mehmed Efendi’nin kıbel-i şer‘den mansûb vasîsi olan sulbî kebîr oğlu Ali Çelebi meclis-i şer‘de Mehmed Çelebi b. Mehmed nâm kimesne mahzarında bi’l-vesâye üzerine da‘vâ edip müteveffât-ı mezbûre Fâtıma Hâtun’un mezbûr Mehmed Çelebi zimmetinde câriye semeninden beş bin akçe hakkı olup meblağ-ı mezbûru kable’l-ahz vefât edip babam mezbûr Mehmed Efendi müteveffât-ı merkūme Fâtıma Hâtun’un li ebeveyn ammizâdesi ve hasren vârisi olup zîrâ müteveffât-ı mezbûre Fâtıma Hâtun’un babası mezbûr Mehmed Çelebi ve onun dahi babası Topal Hüseyin ve babam mezbûr Mehmed Efendi’nin babası Mehmed Efendi ve onun babası Ali Çelebi ve mezbûr Ali Çelebi ile Topal Hüseyin li ebeveyn karındaşlardır, babaları Sâlih ve anaları Emine ve mezbûr Sâlih’in babası Ahmed olup meblağ-ı mezbûr irsen babam mezbûr Mehmed Efendi’ye intikāl etmekle mezbûr Mehmed Çelebi’den taleb ederim suâl olunsun dedikde gıbbe’s-suâl mezbûr Mehmed Efendi cevâbında müteveffât-ı mezbûre Fâtıma Hâtun vech-i muharrer üzre beş bin akçe deyni olduğun ikrâr, lâkin mezbûrun verâsetini inkâr eyledikde vasiyy-i mezbûrdan müdde‘âsı için beyyine taleb olundukda udûl-i müslimînden Yenikapı kurbunda Evliyâ mahallesi ahâlîsinden Mustafa Çelebi b. İbrahim ve Gül Câmi‘i mahallesinde sâkin Mehmed Çelebi b. Ahmed nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ vasiyy-i mezbûr Ali Çelebi’nin babası mezbûr Divâne Mehmed Efendi müteveffât-ı merkūme Fâtıma Hâtun’un li ebeveyn ammizâdesidir, zîrâ müteveffât-ı merkūmenin babası mezbûr Mehmed Çelebi’nin babası Topal Hüseyin ve mezbûr Mehmed Efendi’nin babası merkūm Mehmed Efendi ve onun babası Ali Çelebi ve mezbûr Ali Çelebi Topal Hüseyin ile li ebeveyn karındaşlar olup babaları mezbûr Sâlih Çelebi anaları Emine ve mezbûr Sâlih’in babası merkūm Ahmed’dir, verâseti mezbûr Mehmed Efendi’ye münhasıradır, bundan gayrı vârisi olduğu ma‘lûmumuz değildir, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın meblağ-ı mezbûru vasiyy-i mezbûra edâya mezbûr Mehmed Çelebi’ye tenbîh birle mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Fahrü’l-akrân Mustafa Çelebi, Ömer Efendi b. Osman, Hayrullah Çelebi b. Mehmed, Ahmed Çelebi b. Mahmud, çukadar Ali Beşe, Mustafa Beşe er-Râcil es-Sarrâc, Mehmed b. Ramazan, Baba Resûl b. Rıdvan.

(İSTANBUL12 - cilt: 16, sayfa: 585 - Hüküm no: 765 - Orijinal metin no: [68b-4])﻿

﻿

﻿

766. Hüküm

Yorgi v. Dimitri ve Elizo v. Harito’nun, Bakkal Yani v. Yorgi’ye olan borç anlaşmazlığında sulh oldukları

Sulh Mahmiye-i İstanbul’da Camcı çeşmesi kurbunda sâbıkan bakkal olan Yani v. Yorgi nâm zimmî mahfil-i kazâda, yine tâife-i mezbûreden işbu bâ‘isü’s-sifr Yorgi v. Dimitri ve Elizo v. Harito nâm zimmîler muvâcehelerinde ikrâr ve takrîr-i kelâm edip mukaddemâ zikr olunan çeşme kurbunda ben bakkal iken dükkândan çıkıp merkūmân zikr olunan dükkâna girdiklerinde üç yüz vakıyye peynir ile bin akçelik zeytinimi semen-i misilleri ile bey‘ ve semenini bana teslîm eylen deyû mezbûrelere teslîm etmiş idim hâlâ mezbûrândan semenlerin da‘vâ ve taleb eylediğimde anlar dahi inkâr etmeleri ile beynimizde münâza‘ât-ı kesîre ve muhâsamât-ı şedîde vâkı‘a olmuş idi el-hâletü hâzihî vesâtat-ı muslihîn ile da‘vâ-yı mezbûremden merkūmân beni yüz elli akçe üzerine sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr yüz elli akçeyi merkūmân yedlerinden tamâmen ahz u kabz edip husûs-ı mezbûra müte‘allika da‘vâdan mezbûrânın zimmetlerini ibrâ-i âmm-ı kātı‘ü’n-nizâ‘ ibrâ ve iskāt eyledim [69a] dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene 1074.

Şuhûdü’l-hâl: Abdi Çelebi b. Hüseyin, Baba Resûl b. Rıdvan, Şükrullah b. Mustafa, Ahmed b. Abdülcebbar, el-Hâc Ahmed b. Abdullah, Bayram Beşe b. Abdullah, Kosta v. Corca, Nikola v. Dimo, Manol v. Yorgi, Laskari v. Dimitri, Panayot v. Todori.

(İSTANBUL12 - cilt: 16, sayfa: 586 - Hüküm no: 766 - Orijinal metin no: [68b-5])﻿

﻿

﻿

767. Hüküm

Şeyh Ferhad mahallesinden Eymirhan v. Haçador’un, arsasını Kumru v. Kapril’e sattığı

Mülknâme-i arsa Mahmiye-i İstanbul’da Şeyh Ferhad mahallesinde sâkin Emirhan v. Haçador nâm Ermeni meclis-i şer‘-i hatîr-i lâzımü’t-tevkīrde hâmilü’l-kitâb Kumru v. Kapril nâm Ermeni muvâcehesinde tav‘an ikrâr ve takrîr-i kelâm edip mahalle-i mezbûrede vâki‘ bir cânibi Bedros Ermeni mülküne ve iki cânibi Nazaretha bt. Hoca Bâli mülküne ve bir tarafı tarîk-i âm müntehî tûlen on arzen dokuz bi hesâb-ı şatrancî doksan zirâ‘ mülk arsa-i hâliyemi, yüz elli esedî guruşa mezbûr Kumru’ya tarafeynden îcâb ve kabûlü hâvî bey‘-i kat‘î ile bey‘ ve teslîm ol dahi vech-i muharrer üzre iştirâ ve tesellüm eyledikden sonra semeni olan meblağ-ı mezbûr yüz elli kıt‘a esedî guruşu yedinden bi’t-tamâm alıp kabz eyledim min ba‘d arsa-i mezbûre merkūm Kumru’nun mülk-i müşterâsı olup keyfe mâ yeşâ’ ve yahtâr mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene 1074.

Şuhûdü’l-hâl: Abdurrahman Efendi b. Mehmed el-İmâm, Mehmed b. Durmuş, Mehmed Çelebi b. Abdullah, Osman Çelebi b. Ahmed, Hacı Süleyman b. Abdullah, Mehmed b. Ramazan, Abdi Çelebi b. Hüseyin, Şükür Bey b. Mustafa, Sinan Kethüdâ, Bedros Kethüdâ, Filyoz v. Murad, Arzuman v. Bedros, Bedros v. Emircan, Agop v. Bağdasar, İsayi v. Papa Ovanes, Mamrin? v. Karaca.

(İSTANBUL12 - cilt: 16, sayfa: 587 - Hüküm no: 767 - Orijinal metin no: [69a-1])﻿

﻿

﻿

768. Hüküm

Abdi Subaşı mahallesinden Yorgi v. Keyno’nun, evini Nikola oğlu Yorgi’ye sattığı

Mülknâme Mahmiye-i İstanbul’da Abdi Subaşı mahallesi sâkinlerinden Yorgi v. Keyno meclis-i şer‘-i hatîrde Nikola oğlu Yorgi muvâcehesinde ikrâr ve i‘tirâf edip mahalle-i mezbûrede vâki‘ bir tarafı kendi mülküm ve bir tarafı Dimitri nâm zimmî mülkü ve bir tarafı Kostantin nâm zimmî mülkü ve bir tarafı tarîk-i âm ile mahdûd bir bâb fevkānî odayı ve altında ahırı ve müşterek su kuyusunu müştemil mülk menzilimi cemî‘ tevâbi‘ ve levâhıkı ile merkūm Yorgi’ye on sekiz bin akçeye bâtten bey‘ ve teslîm edip mezbûr Yorgi dahi iştirâ ve tesellüm ve kabûl ettikden sonra meblağ-ı mezbûru tamâmen alıp kabz eyleyip ba‘de’l-yevm menzili mezbûr merkūm Yorgi’nin mülk-i müşterâsıdır keyfe mâ yeşâ’ mutasarrıf olsun dedikde gıbbe’t-tasdîki’l-vicâhî, mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene 1074.

Şuhûdü’l-hâl: Abdullah Efendi b. Mehmed, Hasan Efendi el-Müezzin, Hüseyin Beşe b. Hasan, Lütfullah el-Müezzin, el-Hâc Ahmed b. Mahmud, Şükrullah b. Mustafa, Abdi b. Hüseyin, Angelo v. Hıristodori, Panayot v. Hıristodori, Hıristo v. İstavriyoz, Savastas v. Yako, Dülbendçi Anastas v. Angeli, Yorgi v. Yani Kethüdâ, Nikola v. Yani.

(İSTANBUL12 - cilt: 16, sayfa: 588 - Hüküm no: 768 - Orijinal metin no: [69a-2])﻿

﻿

﻿

769. Hüküm

Görele kazasının Çengiler konağı köyünden Tortad ve İsrail’in tarlasına el koyan Barın v. Sefer’e engel olunması

Vilâyet-i Anadolu’da Görele kazâsına tâbi‘ Çengîler konağı nâm karyeden Tortad ve İsrail nâm zimmîler meclis-i şer‘-i hatîr-i lâzımü’t-tevkīrde Barın v. Sefer nâm zimmî muvâcehesinde üzerine her biri da‘vâ ve takrîr-i kelâm edip karye-i mezbûre toprağında vâki‘ bir tarafı Barutcu Mehmed tarlası ve bir tarafı Haçuk zimmî tarlası ve bir tarafı Agop tarlası ve bir tarafı Otlu Dragos nâm zimmî tarlası ile mahdûd bir kıt‘a tarlamızı, mezbûr Barın bi gayri hakkın zabt ve vaz‘-ı yed eder, suâl olunup kasr-ı yedine tenbîh olunmak matlûbumuzdur dediklerinde, gıbbe’s-suâl mezbûr Barın cevâbında mezbûrlar benden üç yüz elli akçe alıp mukābelesinde zikr olunan tarlayı rehin olmak zu‘muyla bana rehin vaz‘ etmişler idi ben dahi izinleri ile zirâ‘at ederken sâhib-i arzdan boz kaldı deyû tapu ile aldım, zabtıyçün hâlâ yedimde sâhib-i arz temessük vermişdir deyû bi gayri hakkın vaz‘-ı yedini ikrâr etmeğin mûcebince zikr olunan tarladan merkūm Barın’ın kasr-ı yedine tenbîh birle mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene 1074.

Şuhûdü’l-hâl: El-Hâc Ahmed b. Mahmud, Osman Çelebi b. Abdullah, Şükrullah b. Mustafa, Mehmed b. Ramazan, Resûl b. Rıdvan, Ahmed b. Abdülcebbar, Veli b. Mahmud.

(İSTANBUL12 - cilt: 16, sayfa: 588 - Hüküm no: 769 - Orijinal metin no: [69a-3])﻿

﻿

﻿

770. Hüküm

Hâcce Hayati bt. Abdullah’ın, Rus asıllı Nazenin köle cariyeyi azat ettiği

Itâknâme Mahmiye-i İstanbul’da Hacı Muhyiddin mahallesinde sâkine Hâcce Hayati bt. Abdullah nâm hâtun cânibinden ıtk-ı âti’z-zikri ikrâra vekîl olup zâtını ma‘rifet-i şer‘iyye ile ârifân Mehmed Efendi b. Mustafa ve Hacı Halil b. Mehmed nâm kimesneler şehâdetleri ile vekâleti sâbite olan Ahmed Çelebi b. Mustafa nâm kimesne meclis-i şer‘-i hatîr-i lâzımü’t-tevkīrde orta boylu açık kaşlı gök elâ gözlü sarışın Rusiyyetü’l-asl hâfızatü’l-kitâb Nâzenin bt. Abdullah nâm memlûke câriyesi mahzarında bi’l-vekâle ikrâr ve takrîr-i kelâm edip mezbûre Nâzenin müvekkilem mezbûre Hayati Hâtun’un câriye-i memlûkesi olmağla niyet-i hâlisa ile hasbeten lillâhi’l-azîm ve taleben li merzâti’r-Rabbi’r-rahîm malından âzâd ve mülkünden ihrâc ve silk-i harâir-i asliyyâta ilhâk ve idrâc eyledi. Min ba‘d câriye-i mevsûfe sâir harâir-i asliyyât gibi hürre olup üzerinde velâdan gayrı hakkım bâkī kalmadı dedi dedikde mâ vaka‘a bi’t-taleb ketb olundu. Fi’l-yevmi’s-sâmin min Saferi’l-hayr li sene 1074.

Şuhûdü’l-hâl: Ahmed Çelebi b. Abdülkādir el-İmâm, Lütfullah Çelebi el-Müezzin, Halil Çelebi b. İbrahim, Mehmed Çelebi b. Mustafa el-İmâm, Durmuş Çelebi b. Ramazan, Mehmed Çelebi b. Mahmud, Receb Çelebi el-Müezzin, Halil Çelebi, Ahmed Çelebi b. Mahmud, Mustafa Beşe er-Râcil, Abdi Çelebi b. Hüseyin, Şükür Bey b. Mustafa, Mehmed b. Ramazan, Veli b. Mahmud.

(İSTANBUL12 - cilt: 16, sayfa: 589 - Hüküm no: 770 - Orijinal metin no: [69a-4])﻿

﻿

﻿

771. Hüküm

Hâcce Hayati bt. Abdullah’ın, Mehmed b. Ali’yi vasî tayin etmesi

Vasiyyet Mahmiye-i İstanbul’da Hacı Muhyiddin mahallesinde sâkine Hâcce Hayati bt. Abdullah nâm hâtun tarafından ikrâr-ı âti’z-zikre vekîl olup zâtını bi’l-ma‘rifeti’ş-şer‘iyye ârifân Mehmed Efendi b. Mustafa ve Hacı Halil b. Mehmed nâm kimesneler şehâdetleri ile vekâleti sâbite olan Ahmed Çelebi b. Mustafa nâm kimesne meclis-i şer‘-i hatîr-i lâzımü’t-tevkīrde hâfızü’l-vesîka Mehmed b. Ali nâm kimesne mahzarında bi’l-vekâle tav‘an ikrâr ve takrîr-i kelâm edip müvekkilem mezbûre Hayati Hâtun dâr-ı fenâdan dâr-ı bekāya rıhlet eylediğimizde mezbûr Mehmed vasiyy-i muhtârım olup silk-i mülkümde olan cümle malımı kabz edip sülüsünden dört bin akçesini techîz ve tekfîn ve eyyâm-ı mu‘tâdede it‘âm-ı fukarâ için harc ve sarf edip fazlası kendi mülkü olup sülüsânı Venedik keferesine esir olan sadrî oğlum Hüseyin’e teslîm eylesin deyû vasiyyet ve mezbûr Mehmed’i vasiyy-i muhtâr nasb ve ihtiyâr eyledikde mezbûr Mehmed dahi vech-i meşrûh üzre vesâyet-i mezkûreyi kabûl ve hıdemât-ı lâzımesini edâya ta‘ahhüd eyledi dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 589 - Hüküm no: 771 - Orijinal metin no: [69a-5])﻿

﻿

﻿

772. Hüküm

Ali Beşe b. Abdullah’ın karısı Hayati bt. Abdullah’ın mirastan payını aldığı

İbrâ Mahmiye-i İstanbul’da Hacı Muhyiddin mahallesinde sâkin olup mukaddemâ vefât eden Ali Beşe b. Abdullah’ın verâseti, zevce-i metrûkesi Hayati bt. Abdullah ile sulbî kebîr oğlu Mehmed’e münhasıra oldukdan sonra mezbûre Hayati tarafından husûs-ı âtîye vekîl olup zâtını bi’l-ma‘rifeti’ş-şer‘iyye ârifân Mehmed Efendi b. Mustafa ve Hacı Halil b. Mehmed nâm kimesneler şehâdetleri ile vekâleti sâbite olan Ahmed Çelebi b. Mustafa nâm kimesne meclis-i şer‘de müteveffâ-yı mezbûrun tereke-i vâfiyyesine vâzı‘u’l-yed olan oğlu mezbûr Mehmed muvâcehesinde bi’l-vekâle ikrâr ve takrîr-i kelâm edip müvekkilem mezbûre Hayati Hâtun zevcim müteveffâ-yı mezbûr zimmetinde mütekarrir olan yedi yüz akçe mehr-i müeccelimi ve zâhirde olup mezbûrun vaz‘-ı yed eylediği terekesinden sümün hissemi mezbûr Mehmed’den alıp kabz eyledim, bir akçe ve bir habbe alacağım kalmadı dedi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 590 - Hüküm no: 772 - Orijinal metin no: [69a-6])﻿

﻿

﻿

773. Hüküm

Ayşe Hâtun bt. Ali’nin, iki eve ait hisseleri ile bir Rus asıllı cariyeyi, kocası Ahmed Çelebi b. Hüseyin’e sattığı

Tebdîl-i menzileyn Mahmiye-i İstanbul’da Ali Paşa-yı Atîk mahallesi sâkinelerinden Ayşe Hâtun bt. Ali tarafından zikri âtî husûsa vekîl olup mezbûreyi ma‘rifet-i şer‘iyye ile ârifân olan Ahmed Çelebi b. Abdullah ve Kurt b. Abdullah şehâdetleri ile [69b] vekâleti sâbite olan vâlidesi Ümmühânî Hâtun bt. Abdülfettah meclis-i şer‘-i hatîrde müvekkile-i mezbûre Ayşe’nin zevci râfi‘ü’l-kitâb Ahmed Çelebi b. Hüseyin muvâcehesinde bi’l-vekâle ikrâr ve i‘tirâf edip müvekkilem mezbûre Ayşe Hâtun mahalle-i mezbûrede vâki‘ bir tarafı Zeyrekzâde Esad Efendi mülkü ve bir tarafı Medîne-i Münevvere -alâ münevverihâ efdalü’t-tahiyye- vakfı ve tarafeyni tarîk-i âm ile mahdûd olup fevkānî üç bâb odaları ve ahır ve matbah ve kiler ve bahçe ve bi’r-i mâyı müştemil olup zevci işbu merkūm Ahmed Çelebi ile ale’l-iştirâki’s-seviy mutasarrıfe olduğu menzilde nısf hisse-i şâyi‘asını zevci mezbûr Ahmed Çelebi’ye, yine mahalle-i mezbûrede vâki‘ bir tarafı Saraylı Ayşe mülkü ve bir tarafı Abdülbâkī Efendi mülkü ve tarafeyni tarîk-i âm ile mahdûd fevkānî iki bâb odaları ve matbah ve bi’r-i mâ ve bahçe ve üç bâb dekâkîni müştemil olup kız karındaşı Fâtıma ile iştirâki’s-seviy üzre mutasarrıf olduğu menzilin nısfı ile dokuz bin akçe kıymetli Rusiyyetü’l-asl Demirhan nâm bir re’s câriye ile beş bin nakid akçeye bâtten bey‘ ve teslîm edip merkūm Ahmed Çelebi dahi vech-i muharrer üzre iştirâ ve tesellüm ve kabûl ettikden sonra nısf-ı menzili mezbûr ile zikr olunan câriye-i mezbûreyi ve meblağ-ı mezbûr beş bin akçeyi zevci mezbûr Ahmed Çelebi yedinden tamâmen alıp kabz eyledi ba‘de’l-yevm müvekkilem mezbûrenin menzili mezbûrda olan nısf hissesi dahi zevci mezbûrun mülk-i müşterâsı olmağla mecmû‘-ı menzili mezbûr merkūm Ahmed Çelebi’nin mülkü olup müvekkilem mezbûrenin kat‘â hak ve alâkası kalmadı dedikde vekîl-i mezbûr merkūme Ümmühânî’nin bi’l-vekâle cârî olan ikrârın el-mukarru lehü’l-mesfûr Ahmed Çelebi vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’t-tâsi‘ aşer min Saferi’l-hayr li sene 1074.

Şuhûdü’l-hâl: Mehmed b. Abdüllatif, Mehmed Çelebi b. Ahmed el-İmâm, Mehmed b. Hasan, Osman b. Ahmed, Mehmed b. Himmet er-Râcil, Ahmed Çelebi dîdebân, Ahmed Çelebi, Sâlih Çelebi b. Abdullah, Ömer Çelebi b. Mustafa, Mehmed b. Mahmud, Ali Beşe çukadar.

(İSTANBUL12 - cilt: 16, sayfa: 590 - Hüküm no: 773 - Orijinal metin no: [69a-7])﻿

﻿

﻿

774. Hüküm

Hüseyin Beşe b. Kabil’in zevcelerinden Ümmühân bt. Abdülmennân’ın mirastan hakkını aldığı

İbrâ Mahmiye-i İstanbul’da Ali Paşa-yı Atîk mahallesi sükkânından olup mukaddemâ garîkan vefât eden Hüseyin Beşe b. Kābil’in verâseti zevceteyn-i metrûketeyni Handan bt. Abdullah ve Ümmühân[î] bt. Abdülmennân’a ve kebîr oğlu Ahmed Çelebi ve kebîre kızı Fâtıma’ya münhasıra olduğu şer‘an zâhir oldukdan sonra mezbûre Ümmühânî meclis-i şer‘-i hatîrde merkūm Ahmed Çelebi muvâcehesinde bi tav‘ihâ ikrâr edip zevcim müteveffâ-yı mezbûrun zimmetinde kalan üç bin akçe mehr-i müeccelimi müşârün-ileyh Ahmed Çelebi yedinden alıp kabz ettikden sonra ba‘de ihrâci’d-düyûn beyne’l-verese bâkī kalan on altı bin akçe nakid ve kırk dört bin akçe kıymetli menzil ile otuz iki bin yüz elli akçelik esâs-ı beyt ve urûz cümle doksan iki bin yüz elli akçe terekesinden bana intikāl eden bin yedi yüz elli beş akçe nısf-ı sümün hissemi mezbûr Ahmed Çelebi yedinden tamâmen alıp kabz eyledim min ba‘d tereke-i müteveffâ-yı mezbûrda mehr-i müeccelim ve nısf-ı sümün hissemden bir akçe ve bir habbe hak ve alâkam kalmadı dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sâmin aşer min Saferi’l-hayr li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 591 - Hüküm no: 774 - Orijinal metin no: [69b-1])﻿

﻿

﻿

775. Hüküm

Hüseyin Beşe b. Kabil’in kızı Fâtıma’nın babasının mirasından hakkını aldığı

İbrâ Mahmiye-i İstanbul’da Ali Paşa-yı Atîk mahallesi ahâlîsinden olup bundan akdem garîkan fevt olan Hüseyin b. Kābil’in verâseti, zevceteyn-i metrûketeyni Handan bt. Abdullah ile Ümmühânî bt. Abdülmennân’a ve sulbî kebîr oğlu Ahmed Çelebi’ye ve kebîre kızı Fâtıma’ya münhasıra olduğu şer‘an zâhir oldukdan sonra mezbûre Fâtıma tarafından husûs-ı âti’z-zikre vekîl olup mezbûrenin zâtını ma‘rifet-i şer‘iyye ile ârifân olan Ahmed Çelebi b. Abdullah ve Kurt b. Abdullah şehâdetleri ile vekâleti sâbite olan vâlidesi Ümmühânî meclis-i şer‘-i hatîrde merkūm Ahmed Çelebi muvâcehesinde bi’l-vekâle ikrâr ve i‘tirâf edip kızım ve müvekkilem merkūme Fâtıma babası müteveffâ-yı mezbûrun düyûnu ihrâc olundukdan sonra beyne’l-verese bâkī kalan terekesi nakid on altı bin akçe ile otuz iki bin yüz akçelik esâs-ı beyt ve urûz ve mahalle-i mezbûrede vâki‘ kırk dört bin akçe kıymetli bir menzil, cem‘an doksan iki bin yüz elli akçeye bâliğ olup meblağ-ı mezbûrdan kızım mezbûre Fâtıma’nın hissesine yirmi altı bin dokuz yüz akçe isâbet eylemiş idi el-hâletü hâzihî müvekkilem merkūme Fâtıma meblağ-ı mezbûr yirmi altı bin dokuz yüz akçe hissesinin on beş bin akçesi mukābelesinde kırk sekiz sehim i‘tibâr olunan menzili mezbûrun on dört sehim şâyi‘ini alıp kabûl edip on bin dört yüz akçesin dahi nakid ve bin beş yüz akçelik esvâb cem‘an yirmi altı bin dokuz yüz akçe hakkını mezbûr Ahmed Çelebi yedinden tamâmen alıp kabz eyledi. Min ba‘d müteveffâ-yı mezbûrun terekesinden bir akçe ve bir habbe hak ve alâkası kalmadı dedikde vekîl-i mezbûre Ümmühânî’nin cemî‘ kelimâtını mezbûr Ahmed Çelebi vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâmin aşer min Saferi’l-hayr li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 592 - Hüküm no: 775 - Orijinal metin no: [69b-2])﻿

﻿

﻿

776. Hüküm

Pîrî Bey’in, Ahmed Çelebi b. Mehmed’e olan borcunu ödeyeceği

İkrâr-ı deyn Mahmiye-i İstanbul’da Hızır Bey mahallesi sükkânından Ahmed Çelebi b. Mehmed nâm kimesne meclis-i şer‘-i hatîr-i lâzımü’t-tevkīrde Pîrî Bey b. Abdünnebî nâm kimesne mahzarında üzerine da‘vâ ve takrîr-i kelâm edip merkūm Pîrî Bey zimmetinde yedimden müşterâ ve makbûz adedi beynimizde ma‘lûm kereste semeninden on sekiz bin altı yüz seksen akçe hakkım olup meblağ-ı mezbûrun sekiz bin akçesin mukaddemâ merkūm Pîrî Bey’den iştirâ eylediğim bir doru at semeninden zimmetinde olan sekiz bin akçe deyne takās edip ol dahi takāss-ı mezbûru kabûl eyledikden sonra meblağ-ı bâkī on bin altı yüz seksen akçeyi merkūm Pîrî Bey’den taleb ederim, suâl olunsun dedikde gıbbe’s-suâl mezbûr Pîrî Bey cevâbında fi’l-hakīka kaziyyede bâlâda tafsîli mürûr ettiği vech üzre olduğunu bi tav‘ihî ikrâr etmeğin ikrârı mûcebince meblağ-ı bâkī on bin altı yüz seksen akçeyi müdde‘î-i mezbûra edâ ve teslîme merkūm Pîrî Bey’e tenbîh birle mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Saferi’l-hayr li sene 1074.

Şuhûdü’l-hâl: Pîr Mehmed Bey b. Veli el-Mübâşir, Abdi Çelebi b. Hüseyin, Veli b. Mahmud, Şükrullah Bey b. Mustafa, Baba Resûl b. Rıdvan.

(İSTANBUL12 - cilt: 16, sayfa: 593 - Hüküm no: 776 - Orijinal metin no: [69b-3])﻿

﻿

﻿

777. Hüküm

Vefat eden Şeyhî Mehmed’in oğulları ile vasîleri arasındaki alacak mes’elesi

Sulh Mahmiye-i İstanbul’da Yazıcı mahallesinde fevt olan Şeyhî Mehmed’in verâseti, zevcesi Afife bt. Mustafa ile sulbî oğulları Mehmed ve Mustafa’ya münhasıra olduğu şer‘an zâhir oldukdan sonra mezbûr Mustafa asâleten ve karındaşı Mehmed tarafından husûs-ı âti’z-zikre Abdülbâkī Beşe b. Şaban ve Hasan b. Abdullah şehâdetleri birle vekâleti sâbite oldukdan sonra vekâleten meclis-i şer‘-i hatîrde medîne-i hazreti Ebâ Eyyûb-i Ensârî’de Emir Buhârî mahallesinde fevt olan Şeyh Mehmed’in zevce-i metrûkesi Ayşe bt. Abdullah ile kebîr oğlu Mustafa ve kebîre kızı Fâtıma’nın sâbitü’l-vekâle vekîl ve vâlidesi mezbûre Ayşe muvâcehesinde mezbûr asâleten ve vekâleten ikrâr ve i‘tirâf edip hâl-i sıgārımızda mezbûr Şeyh Mehmed vasîmiz olmağla babamızdan bize intikāl eden emvâlimizden yirmi iki bin akçemizi bi’l-vesâye kabz edip ba‘dehû mütebeyyinen fevt oldukda vârisleri mezbûrlar terekesinden olmak üzre meblağ-ı mezbûru ahz ve istihlâk edip hâlâ da‘vâ edip anlar dahi inkâr edip isbât sadedinde iken, muslihîn tavassut edip da‘vâ-yı mezbûreden beni on beş bin akçe üzerine inşâ-i akd-i sulh ettiklerinde, ben dahi asâleten ve vekâleten sulh-ı mezbûru kabûl ve bedel-i sulh olan meblağ-ı mezbûru tamâmen mezbûrlar yedinden alıp kabz edip husûs-ı mezbûra müte‘allika âmme-i de‘âvî ve mütâlebâtdan mezbûrun her birinin zimmetini asâleten ve vekâleten ibrâ-i âmm-ı kātı‘ü’n-nizâ‘ ile ibrâ eyledim. Fîmâ ba‘d mezbûrlar ile husûs-ı mezbûra müte‘allika vechen mine’l-vücûh ve sebebin mine’l-esbâb da‘vâ ve nizâ‘ ve husûmetim yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Saferi’l-hayr li sene erba‘a ve seb‘în ve elf.

Şuhûdü’l-hâl: Mustafa b. Mehmed, Keşfî Mustafa Efendi, Mehmed Efendi el-Müderris, Mustafa Efendi b. Hüseyin, Ali Efendi b. Himmet, Hacı Mehmed el-Kayyım, Baba Resûl el-Muhzır, Şükrullah Bey el-Muhzır.

(İSTANBUL12 - cilt: 16, sayfa: 593 - Hüküm no: 777 - Orijinal metin no: [69b-4])﻿

﻿

﻿

778. Hüküm

Râbia bt. Abdullah’ın, kendisi öldükten sonra Rus asıllı cariyesini azat etmesi

Tedbîr Mahmiye-i İstanbul’da Mustafa Bey mahallesinde sâkine Râbia bt. Abdullah nâm hâtun tarafından ikrâr-ı âtîye vekîl olup zâtını ma‘rifet-i şer‘iyye ile ârifân Yusuf b. Abdullah ve Ali Beşe b. Abdullah nâm kimesneler şehâdetleri ile vekâleti sâbite olan İbrahim Beşe b. Abdurrahman nâm kimesne meclis-i şer‘-i hatîr-i lâzımü’t-tevkīrde bi’l-vekâle ikrâr ve takrîr-i kelâm edip müvekkilem mezbûre Râbia Hâtun uzun boylu açık kaşlı gök gözlü sarışın Rusiyyetü’l-asl hâfızatü’l-kitâb Dilaver bt. Abdullah nâm memlûke câriyesini tedbîr-i mutlak-ı sahîh ile müdebbere edip vefât eylediğimde câriye-i mevsûfe-i mezkûre Dilaver âzâd olup sâir harâir-i asliyyât gibi hürre olsun dedi dedikde mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Saferi’l-hayr li sene 1074.

Şuhûdü’l-hâl: Mustafa Efendi el-İmâm, Yusuf Çelebi el-Müezzin, Mustafa Çelebi el-Kayyım, Behrâm Beşe b. Abdullah, Hüseyin Beşe b. Abdullah, Abdi Çelebi b. Hüseyin, Şükrullah Beşe b. Mustafa.

(İSTANBUL12 - cilt: 16, sayfa: 594 - Hüküm no: 778 - Orijinal metin no: [70a-1])﻿

﻿

﻿

779. Hüküm

Mehmed Beşe b. Hüseyin’in, Fâtıma bt. Abdullah’a borcu olmadığına dair yemin ettiği

Yemîn Galata’ya tâbi‘ kasaba-i Tophâne mahallâtından Cihangir mahallesi sâkinelerinden Fâtıma bt. Abdullah nâm hâtun meclis-i şer‘-i hatîr-i lâzımü’t-tevkīrde Mehmed Beşe b. Hüseyin mahzarında üzerine da‘vâ ve takrîr-i kelâm edip târih-i kitâbdan iki sene mukaddem mezbûr Mehmed Beşe zimmetinde cihet-i karz-ı şer‘îden yetmiş guruş ve bir zümrüd hâtem semeninden otuz guruş cem‘an yüz guruş hakkım vardır, hâlâ taleb ederim suâl olunsun dedikde gıbbe’s-suâl ve’l-inkâr müdde‘iyye-i mezbûreden müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ cihet-i mezbûreden yetmiş guruş ve hâtem semeninden otuz guruş ki cem‘an yüz guruş müdde‘iyye-i merkūme Fâtıma’ya deyni olmadığına mezbûr Mehmed Beşe’ye yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince müdde‘iyye-i merkūme Fâtıma bilâ-beyyine mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Mustafa Efendi b. Muharrem, Abdi Çelebi b. Hüseyin, Şükrullah b. Mustafa, Baba Resûl b. Rıdvan, Veli b. Mahmud, İbrahim el-Muhzır, Ahmed b. Mahmud.

(İSTANBUL12 - cilt: 16, sayfa: 594 - Hüküm no: 779 - Orijinal metin no: [70a-2])﻿

﻿

﻿

780. Hüküm

İstamo v. Yorgi ve Yani v. Andriye’nin, ölmüş olan Panayot v. Cano’ya olan borcunu, vârisi Andruco v. Nikolaki’ye ödemesi

İsbât-ı deyn Tâife-i zimmîyândan olup medîne-i Galata’da meyhâneci iken hâlik olan Panayot v. Cano nâm zimmînin li ebeveyn ammi oğlu olup usûbet-i nesebiyye cihetinden hasren vârisi olan Andruco v. Nikolaki nâm zimmî meclis-i şer‘-i hatîr-i lâzımü’t-tevkīrde medîne-i merkūmede meyhâneci olan İstamo v. Yorgi ve Yani v. Andriye nâm zimmîler muvâcehelerinde üzerlerine da‘vâ edip mûrisim hâlik-i mezbûr mukaddemâ mezbûrânın hizmetlerinde iken hâl-i sıhhatinde mezbûrân sermâye için mezbûrdan otuz beş bin akçe istikrâz ve kabz eylediklerini ikrâr dahi eylediklerinden sonra meblağ-ı mezbûru kable’l-edâ meyhânelerinde hâlik, ben hasren vârisi olmağla meblağ-ı mezbûr irsen bana intikāl etmekle mezbûrân İstamo ve Yani’den taleb ederim suâl olunsun dedikde gıbbe’s-suâl ve’l-inkâr müdde‘î-i mezbûr Andruco’dan müdde‘âsını mübeyyine beyyine taleb olundukda tâife-i mezbûreden Balıkçı Andriye dükkânında sâkin Panayot v. Yani ve Karaköy kapısı kurbunda papuççu Panayot v. Kanilo ve Yorgi v. Yanaki ve Hıristo v. Yani ve İstemad v. Nikola nâm zimmîler li ecli’ş-şehâde meclis-i şer‘a hâzırûn olup gıbbe’l-istişhâd fi’l-vâki‘ müteveffâ-yı mezbûr hâl-i sıhhatinde huzûrumuzda mezbûrân sermâye için benden otuz beş bin akçe iktirâz ve kabz eylediler, hâlâ mezbûrândan karzdan otuz beş bin akçe alacağım vardır dedikde mezbûrân dahi mezbûru tasdîk edip mezbûrdan otuz beş bin akçe istikrâz ve kabz eyledik deyû ikrâr eylediler, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın meblağ-ı mezbûr otuz beş bin akçeyi müdde‘î-i mezbûra edâya mezbûrân İstamo ve Yani’ye tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Saferi’l-hayr li sene 1074.

Şuhûdü’l-hâl: Mustafa Çavuş el-Mübâşir, Hüseyin Efendi el-Brusî, Ahmed Çelebi b. Mahmud, Keşfî Mustafa Efendi, Abdi Çelebi b. Hüseyin, Şükrullah b. Mustafa.

(İSTANBUL12 - cilt: 16, sayfa: 595 - Hüküm no: 780 - Orijinal metin no: [70a-3])﻿

﻿

﻿

781. Hüküm

Andruco v. Nikolaki’nin, İstamo v. Yorgi ve Yani v. Andriye’deki alacağının bir kısmından vazgeçtiği

Sulh Tâife-i zimmiyândan olup medîne-i Galata’da meyhâneci iken hâlik olan Panayot v. Cano nâm zimmînin li ebeveyn ammi oğlu ve usûbet-i nesebiyye cihetinden hasren vârisi olan Andruco v. Nikolaki nâm zimmî bâ‘isü’l-kitâb İstamo v. Yorgi ve Yani v. Andriye nâm zimmîler muvâcehelerinde tâbi‘an ikrâr-ı tâm ve takrîr-i kelâm edip mûrisim hâlik-i mezbûr Panayot’un mezkûrân İstamo ve Yani zimmetlerinde karz-ı şer‘îden olan otuz beş bin akçe terekesi ben hasren vârisi olmağla bana intikāl etmekle meblağ-ı mezbûru mezbûrândan da‘vâ ve taleb eylediğimde mezbûrân inkâr edip ben dahi müdde‘âmı şuhûd-ı udûl ile isbât edip meblağ-ı mezbûru hâkimü’ş-şer‘i’ş-şerîf mezbûrlardan bana hükm edip yedime hüküm hücceti verildikden sonra meblağ-ı mezbûrun on iki bin akçesini mezbûrân İstamo ve Yani’den alıp kabz edip mâ‘adâdan mezbûrânın zimmetlerini ibrâ eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis aşer min Saferi’l-hayr li sene 1074.

Şuhûdü’l-hâl: Hüseyin Efendi el-Brusî, Mustafa Çavuş el-Mübâşir, Ahmed Çelebi b. Mahmud, Abdi Çelebi b. Hüseyin, Şükür Beşe b. Mustafa, Mehmed b. Ramazan, Veli b. Mahmud, Baba Resûl b. Rıdvan, İlya v. Yani, Nikola v. Kostantin, Kiryako v. Yani, Ağalo? v. Mihalo, Yorgi v. Yani, Yani v. Nikola, Nikola v. Morone, Yani v. Yorgi, Kostantin v. Yani, Dimo v. Nikola.

(İSTANBUL12 - cilt: 16, sayfa: 596 - Hüküm no: 781 - Orijinal metin no: [70a-4])﻿

﻿

﻿

782. Hüküm

Hacı Mehmed b. Hacı Halil’in, Hacı Nasreddin b. Hacı Ömer’e olan borcu hususunda, anlaşmaya vardıkları

Sulh Mahmiye-i İstanbul’da Çıkrıkçı Kemal mahallesinde sâkin iken bundan akdem vefât eden Hacı Sefer b. Abdürrezzak’ın li ebeveyn karındaşı oğlu ve hasren vârisi olan Hacı Nasreddin b. Hacı Ömer meclis-i şer‘-i hatîr-i lâzımü’t-tevkīrde bâ‘isü’l-kitâb Hacı Mehmed b. Hacı Halil mahzarında ikrâr ve takrîr-i kelâm edip mûrisim müteveffâ-yı mezbûr Hacı Sefer’in taht-ı tasarrufunda olup mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd bir vakıf menzil ve bir gevrekçi fırınını beş yüz guruş bedel mukābelesinde izn-i mütevellî ile ferâğ ve tefvîz edip bedel-i ferâğ olan meblağ-ı mezbûru ahz u kabz etmedin fevt olmağla meblağ-ı merkūm beş yüz guruş irsen bana intikāl etmeğin mezkûr Hacı Mehmed’den taleb eylediğimde beynimizde münâza‘ât-ı kesîre vukū‘undan vesâtat-ı muslihîn ile da‘vâ-yı mezbûreden dört yüz akçe üzerine benimle sulh oldukda, ben dahi sulh-ı mezbûru kabûl ve bedel-i sulh olan dört yüz akçeyi mezbûr Hacı Mehmed yedinden tamâmen alıp kabz edip meblağ-ı merkūm beş yüz guruş da‘vâsından mezbûr Hacı Mehmed’in zimmetini ibrâ-i âm ile ibrâ eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Mehmed Çavuş b. Hüseyin el-Mübâşir, Dilaver b. Abdullah, Muharrem Çelebi b. Abdullah, Abdi Çelebi b. Hüseyin, el-Hâc Ahmed b. Mahmud.

(İSTANBUL12 - cilt: 16, sayfa: 596 - Hüküm no: 782 - Orijinal metin no: [70a-5])﻿

﻿

﻿

783. Hüküm

Gevrekçi Hacı Mehmed Beşe’nin büyük oğlu İsmail’in arsasını, Bayram Beşe b. el-Hâc Mehmed’e sattığı

Mülknâme Mahmiye-i İstanbul’da Çukurbostan mahallesi sükkânından Gevrekçi Hacı Mehmed Beşe kebîr oğlu İsmail nâm kimesne meclis-i şer‘-i hatîrde râfi‘ü’l-kitâb Bayram Beşe b. el-Hâc Mehmed muvâcehesinde ikrâr ve i‘tirâf eyleyip zikr olunan Çukurbostan’da vâki‘ bir tarafı kendi mülküm ve bir tarafı Bayram Beşe mülkü ve bir tarafı Ali mülkü ve bir tarafı Hatîce Hâtun mülkü ile mahdûd tûlen altı buçuk ve arzen üç buçuk bi hesâb-ı terbî‘î yirmi üç zirâ‘ arsa-i hâliyemi merkūm Bayram Beşe’ye yedi yüz akçeye bâtten bey‘ ve teslîm eyleyip ol dahi iştirâ ve tesellüm ve kabûl ettikden sonra semeni olan meblağ-ı mezbûr yedi yüz akçeyi mezbûr Bayram Beşe elinden tamâmen alıp kabz eyledim ba‘de’l-yevm arsa-i mezbûre mezbûrun mülk-i müşterâsıdır, keyfe mâ yeşâ’ mutasarrıf olsun dedikde mukırr-ı mezbûrun ikrâr-ı meşrûhunu mezbûr Bayram Beşe vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene 1074.

Şuhûdü’l-hâl: Ali Efendi el-İmâm, Keşfî Mustafa Efendi b. Muharrem, Osman Efendi b. Süleyman, Hüseyin Beşe b. Bâli.

(İSTANBUL12 - cilt: 16, sayfa: 597 - Hüküm no: 783 - Orijinal metin no: [70a-6])﻿

﻿

﻿

784. Hüküm

Gazar v. Agop’un Ovanes ve Manuk v. Melkon’a borcu olduğunu kabul ettiği

İkrâr-ı deyn Mahmiye-i İstanbul’da Vâlide Sultan Hân’ında sâkin olan tüccârdan kendi asâleten ve şerîki Ovanes nâm Ermeni tarafından husûs-ı âti’z-zikre vekîl olup nehc-i şer‘î üzre vekâleti sâbite olan Manuk v. Melkon nâm Ermeni meclis-i şer‘de tâife-i Ermeniyâna sâbıkan patrik olan Gazar v. Agop nâm Ermeni muvâcehesinde üzerine bi’l-vekâle takrîr-i kelâm edip mezbûr Gazar Ermeni zimmetinde her kesesi kırk bin akçe olmak üzre karzdan on kese akçe ve emti‘a-i mütenevvi‘a semeninden beş kese akçe hakkım olup metâ‘ semeninden olan beş kese akçeyi yedinden alıp kabz edip on kese akçe zimmetinde bâkī kalmış idi hâlâ bâkī kalan on kese akçeyi mezbûrdan asâleten ve vekâleten taleb ederim suâl olunsun dedikde gıbbe’s-suâl mezbûr gazar cevâbında fi’l-vâki‘ her kesesi kırk bin akçe olmak üzre on kese akçe mezbûrâna zimmetimde vâcibü’l-edâ ve lâzımü’l-kazâ deynim vardır deyû tâyi‘an ikrâr etmeğin ikrârı mûcebince meblağ-ı mezbûru mezbûrân Ermenilere edâya mezbûr Gazar Ermeni’ye tenbîh olunup mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene 1074.

Şuhûdü’l-hâl: Hüseyin Efendi el-Brusî, Ahmed Çelebi b. Mahmud, Abdi Çelebi b. Hüseyin, Şükür Bey b. Mustafa.

(İSTANBUL12 - cilt: 16, sayfa: 598 - Hüküm no: 784 - Orijinal metin no: [70b-1])﻿

﻿

﻿

785. Hüküm

Şerife Ayşe bt. Seyyid Mustafa’nın, Fâtıma bt. Hasan’a tabanca ve yumrukla vurduğu

Darb Mahmiye-i İstanbul’da Tercüman Yunus mahallesinde sâkine Fâtıma bt. Hasan nâm hâtun meclis-i şer‘-i hatîr-i lâzımü’t-tevkīrde Şerife Ayşe bt. Seyyid Mustafa nâm hâtun mahzarında üzerine da‘vâ ve takrîr-i kelâm edip mezbûre Şerife Hâtun târih-i kitâbdan bir gün mukaddem sülesâ günü ba‘de’l-asr sokakda yumruk ve tabanca ile beni darb etmiş idi hâlâ mûcebini taleb ederim mezbûre Ayşe Hâtun’dan suâl olunsun dedikde gıbbe’s-suâl ve’l-inkâr mezbûre Fâtıma Hâtun’dan müdde‘âsını mübeyyine beyyine taleb olundukda udûl-i müslimînden Ahmed Beşe b. Muharrem ve Ali Beşe b. Hasan ve Receb b. Sinan nâm kimesneler li ecli’ş-şehâde meclis-i şer‘a hâzırûn olup gıbbe’l-istişhâd fi’l-vâki‘ mezbûre Ayşe Hâtun yevm-i mezbûrda vakt-i mezkûrda müdde‘iyye-i mezbûre Fâtıma Hâtun’u mahalli merkūmda yumruk ve tabanca ile huzurûmuzda darb eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Saferi’l-hayr li sene 1074.

Şuhûdü’l-hâl: Osman Çelebi b. Abdullah, Arslan Bey b. Abdullah, Veli Beşe b. Abdullah, Abdi Çelebi b. Hüseyin, Şükrullah Bey b. Mustafa.

(İSTANBUL12 - cilt: 16, sayfa: 598 - Hüküm no: 785 - Orijinal metin no: [70b-2])﻿

﻿

﻿

786. Hüküm

Rus asıllı Gülsüm bt. Abdullah azat edilmiş olduğundan, Esirci Mustafa b. Hacı Kemal’in ona müdahale etmemesi gerektiği

İsbât-ı hürriyet İşbu orta boylu açık kaşlı gök elâ gözlü Rusiyyetü’l-asl Gülsüm bt. Abdullah nâm hâtun meclis-i şer‘de rakīk olmak üzre kendiye vâzı‘u’l-yed olan Esirci Mustafa b. Hacı Kemal nâm kimesne mahzarında üzerine da‘vâ edip ben mukaddemâ gāib ani’l-meclis Hüseyin nâm mühtedînin memlûkesi olup mezbûrun firâşından hâsıl benden üç veled mütevellid olup mezbûr Hüseyin da‘vet etmekle ümm-i câriye-i veledi olduğumdan mâ‘adâ beni tahrîr ve i‘tâk edip hürre olmuş iken mezbûr rakīk olmak üzre bana vaz‘-ı yed eder, hâlâ kasr-ı yedine tenbîh olunmak matlûbumdur suâl olunsun dedikde gıbbe’s-suâl mezbûr Esirci Mustafa cevâbında ben mezbûreyi kırk beş mu‘âmele guruşa gāib ani’l-meclis ( ) nâm kimesneden iştirâ ve kabz eyledim hâlâ mezkûre Gülsüm mezbûr Hüseyin’in ümm-i veledi ve mu‘tekası olduğu ma‘lûmum değildir deyû inkâr eyledikde mezbûre Gülsüm’den müdde‘âsı için beyyine taleb olundukda udûl-i müslimînden Gölbaşı mahallesi ahâlîsinden Hacı Bayram b. Mehmed ve Cebecibaşı mahallesi ahâlîsinden Mehmed b. Ahmed nâm kimesneler li ecli’ş-şehâde meclis-i şer‘a hâzırân olup gıbbe’l-istişhâd fi’l-vâki‘ mezbûre Gülsüm mezbûr Hüseyin’in mukaddemâ memlûke câriyesi olup ba‘dehû istîlâd edip ümm-i veledi oldukdan sonra mezbûreyi huzûrumuzda malından âzâd ve mülkünden ihrâc eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın hürriyetine ba‘de’l-hükm mezbûreden kasr-ı yedine mezbûr Esirci Mustafa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâdis aşer min Saferi’l-hayr li sene erba‘a ve seb‘în ve elf.

Şuhûdü’l-hâl: Hüseyin Efendi el-Brusî, çukadar Ali Beşe er-Râcil, Mustafa Beşe er-Râcil, Abdi Çelebi b. Hüseyin.

(İSTANBUL12 - cilt: 16, sayfa: 599 - Hüküm no: 786 - Orijinal metin no: [70b-3])﻿

﻿

﻿

787. Hüküm

Cafer b. Abdullah’ın, Ebubekir Beşe b. Mehmed’e verdiği borcu geri aldıktan sonra, ayrıca bir para talebinin meşrû olmadığı

Men‘ Mahmiye-i İstanbul’da Topkapısı kurbunda sâkin Cafer b. Abdullah nâm kimesne meclis-i şer‘-i hatîrde Ebûbekir Beşe b. Mehmed muvâcehesinde takrîr-i da‘vâ edip mezbûr Ebûbekir Beşe’ye mukaddemâ karz kırk bin akçe verip hâlâ meblağ-ı mezbûr kırk bin akçeyi mezbûr Ebûbekir Beşe bana tamâmen teslîm eyledi. Lâkin mezbûr Ebûbekir Beşe hîn-i istikrâzda bana altı bin akçe vermeye va‘d eylemiş idi, da‘vâ ederim suâl olunsun dedikde mezbûr Cafer’in vech-i muharrer üzre bî-vech altı bin akçe da‘vâsı meşrû‘a olmayıp mezbûra suâl dahi teveccüh etmemeğin mezbûr Cafer da‘vâdan men‘ birle mâ vaka‘a bi’t-taleb ketb olundu. Fi’l-yevmi’r-râbi‘ aşer min Saferi’l-hayr li sene 1074.

Şuhûdü’l-hâl: Şükrullah b. Mustafa, el-Hâc Ahmed b. Mahmud, Abdi Çelebi b. Hüseyin, Osman b. Abdullah.

(İSTANBUL12 - cilt: 16, sayfa: 599 - Hüküm no: 787 - Orijinal metin no: [70b-4])﻿

﻿

﻿

788. Hüküm

Mustafa b. Mahmud’un, Mustafa b. Halil’e verdiği borcun bir kısmını geri istemediği

İbrâ Hazreti Ebâ Eyyûb-i Ensârî -radiye anhü’l-Bârî-’de Baba Haydar mahallesi sükkânından Mustafa b. Mahmud meclis-i şer‘-i hatîr-i lâzımü’t-tevkīrde râfi‘ü’l-kitâb Mustafa b. Halil muvâcehesinde ikrâr ve i‘tirâf edip bundan akdem mezbûr Mustafa’ya bir husûsun husûlü için iki yüz riyâlî guruş def‘ ve teslîm edip ol dahi ahz ve tesellüm etmiş idi hâlâ husûs-ı mezbûrun husûlü müyesser olmamağın meblağ-ı mezbûru taleb eyleyip mezbûr Mustafa dahi meblağ-ı mezbûrun yüz guruşunu bana geri red ve teslîm eyleyip ben dahi ahz ve tesellüm edip bâkī yüz guruşdan mezbûr Mustafa’nın zimmetini ibrâ-i âmm-ı kātı‘ü’n-nizâ‘ ile ibrâ eyledim dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’l-hâdî aşer min Saferi’l-hayr li sene 1074.

Şuhûdü’l-hâl: Receb b. Hızır, Mehmed b. Mustafa, Osman Beşe b. ( ), Mehmed Çelebi b. Şükrullah.

(İSTANBUL12 - cilt: 16, sayfa: 600 - Hüküm no: 788 - Orijinal metin no: [70b-5])﻿

﻿

﻿

789. Hüküm

Çukurbostanlı Börekçi Hacı Mehmed’in büyük oğlu İsmail’in çocuklarına hibe edilen evlerin satılarak parasının çocuklar için harcanağı

Mülknâme Mahrûse-i İstanbul’da merhûm-ı mağfiret-nişân Sultân Selim Hân -subbet aleyhi sicâlü’l-gufrân-hazretlerinin câmi‘-i şerîfleri kurbunda Çukurbostan’da sâkin Börekçi Hacı Mehmed’in kebîr oğlu İsmail nâm kimesne meclis-i şer‘-i hatîrde râfi‘ü’l-kitâb Hatîce bt. Ebûbekir muvâcehesinde ikrâr ve i‘tirâf edip babam mezbûr el-Hâc Mehmed zikr olunan bostanda vâki‘ bir tarafı Zülfikār nâm kimesne mülkü ve bir tarafı Hanevî? Hâtun mülkü ve bir tarafı benim mülküm ve bir tarafı tarîk-i hâs ile mahdûd bir bâb fevkānî ve bir bâb tahtânî odaları müştemil menzilini, mukaddemâ sagīr oğlum Hüseyin’e ve yine zikr olunan bostanda vâki‘ bir tarafı Hüseyin ve bir tarafı Zülfikār mülkleri ve bir tarafı benim mülküm ve bir tarafı tarîk-i hâssa müntehî cemî‘ menzilin sagīre kızım Fâtıma’ya hibe-i sahîha ile hibe ve temlîk eyleyip ben dahi bi’l-velâye ittihâb ve kabûl eylemiş idim hâlâ menzileyn-i mezbûreyn harâb olup gallesi meremmetine vefâ etmeyip bey‘ olunup semeni istirbâh olunmak sagīr-i mezbûreyn haklarında nâfi‘ olmağın velâyetim hasebiyle menzileyn-i mezbûreynin her birini üçer bin beşer yüz akçeden cem‘an yedi bin akçeye bi safkatin mezbûre Hatîce Hâtun’a bey‘ ve teslîm eyleyip ol dahi iştirâ ve tesellüm ve kabûl ettikden sonra meblağ-ı mezbûr yedi bin akçenin üç bin beş yüz akçesin oğlu mezbûr için ve üç bin beş yüz akçesin mezbûre Fâtıma için velâyetim hasebiyle mezbûre Hatîce yedinden tamâmen alıp kabz eyledim. Fîmâ ba‘d menzileyn-i mezbûreyn merkūme Hatîce’nin mülk-i müşterâsıdır dedikde gıbbe’t-tasdîki’ş-şer‘î sagīrân-ı mezbûrânın babaları mezbûr İsmail mestûrü’l-hâl kimesne olduğun zeyl-i rakīmde muharrerü’l-esâmî olan müslimîn haberleri birle mütehakkik olmağın bey‘-i mezbûr tenfîz olunup mâ vaka‘a gıbbe’t-taleb ketb olundu. Fi’l-yevmi’s-sâlis ve’l-ışrîn min Saferi’l-hayr li sene 1074.

Şuhûdü’l-hâl: İmâm Ali Efendi el-hatîb, Osman Beşe b. Süleyman er-Râcil, Bayram Beşe b. Mehmed er-Râcil, Dursun Beşe b. Cafer er-Râcil, Hüseyin b. Hızır er-Râcil, Hüseyin Beşe b. Bâli, Şaban Beşe b. Şaban.

(İSTANBUL12 - cilt: 16, sayfa: 600 - Hüküm no: 789 - Orijinal metin no: [70b-6])﻿

﻿

﻿

790. Hüküm

Hacı Halil b. Mahmud, boşandığı karısı Ayşe bt. Kefeci’ye mehrini ödediği

İsbât-ı hul‘ Mahmiye-i İstanbul’da Hoca Hayreddin mahallesi sâkinelerinden Ayşe bt. Kefeci nâm hâtun meclis-i şer‘-i hatîr-i lâzımü’t-tevkīrde bâ‘isü’l-kitâb zevci Hacı Halil b. Mahmud mahzarında üzerine da‘vâ ve takrîr-i kelâm edip mezbûr Hacı Halil zimmetinde mütekarrir ve ma‘kūdun-aleyh olan altı yüz akçe mehr-i müeccelim taleb ederim, suâl olunup alıverilmesi matlûbumdur dedikde gıbbe’s-suâl mezbûr Hacı Halil cevâbında fi’l-vâki‘ müdde‘iyye-i mezbûre Ayşe benim zevcim olup târih-i kitâbdan altı ay mukaddem zimmetimde mütekarrir ve ma‘kūdun-aleyh olan altı yüz akçe mehr-i müecceli ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olmak üzre benimle muhâla‘a edip hukūk-ı zevciyyete müte‘allika da‘vâdan her birimiz âharın zimmetini ibrâ eylemiş idik deyû def‘le mukābele edicek gıbbe’l-istintâk ve’l-inkâr mezbûr Hacı Halil’den def‘-i mezbûrunu mübeyyine beyyine taleb olundukda udûl-i ricâlden olup mahalle-i mezbûre sâkinlerinden Ahmed Efendi b. Mahmud el-imâm ve Ahmed Efendi b. Ali el-imâm nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ mezbûre Ayşe târih-i mezbûrda zevci mezbûr Hacı Halil ile vech-i muharrer üzre bizim huzûrumuzda muhâla‘a eylediler idi. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince mezbûre Ayşe bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Saferi’l-hayr li sene 1074.

Şuhûdü’l-hâl: Ali b. Yahya, Abdi Çelebi b. Hüseyin, Hacı Yusuf b. Musa, Mehmed b. Ramazan, Mehmed Çelebi b. Abdullah, Ahmed b. Abdülcebbar, Şükrullah b. Mustafa.

(İSTANBUL12 - cilt: 16, sayfa: 601 - Hüküm no: 790 - Orijinal metin no: [71a-1])﻿

﻿

﻿

791. Hüküm

Ekmekçi Karabet v. Haçuk’un, Papa Andriyas v. Avraham’a borcu olduğuna dair ikrârı

İkrâr-ı deyn Ermeni tâifesinden Papa Andriyas v. Avraham nâm zimmî meclis-i şer‘-i hatîr-i lâzımü’t-tevkīrde Ekmekçi Karabet v. Haçuk nâm Ermeni muvâcehesinde üzerine da‘vâ ve takrîr-i kelâm edip mezbûr Karabet Ermeni zimmetinde karz-ı şer‘îden altmış yedi bin akçe hakkım olup meblağ-ı mezbûru mezkûr Karabet Ermeni’den taleb ederim suâl olunsun dedikde gıbbe’s-suâl mezbûr Karabet Ermeni cevâbında fi’l-vâki‘ Papa Andriyas Ermeni’ye karz-ı şer‘îden altmış yedi bin akçe zimmetimde vâcibü’l-edâ ve lâzımü’l-kazâ deynim vardır deyû tâyi‘an ikrâr etmeğin ikrârı mûcebince meblağ-ı mezbûr merkūm Karabet Ermeni üzerine ilzâm olunup mâ vaka‘a bi’t-taleb ketb olundu. Fi’l-yevmi’s-sâbi‘ aşer min Saferi’l-hayr li sene 1074.

Şuhûdü’l-hâl: Muhzırbaşı Abdülkerim Ağa, Ahmed Çelebi b. Mahmud, çukadar Ali Beşe, Mustafa Beşe b. Rıdvan sarrâc, Veli b. Mahmud, Şükür Bey b. Mustafa, Abdi Çelebi b. Hüseyin.

(İSTANBUL12 - cilt: 16, sayfa: 602 - Hüküm no: 791 - Orijinal metin no: [71a-2])﻿

﻿

﻿

792. Hüküm

Portakal cemâatinden İlya v. Avraham’ın vârisleri arasındaki anlaşmazlığın sona erdiği

Sulh Mahmiye-i İstanbul’da Portakal cemâ‘atinden olup hâlik olan İlya v. Avraham’ın verâseti, zevce-i metrûkesi Savel bt. David nâm yahudi ile li ebeveyn karındaşları Şemail ve Menahem ve İsak ve Mosi nâm yahudilere ve li ebeveyn kız karındaşları Kalade ve Naama’ya münhasıra olduğu şer‘an zâhir oldukdan sonra, mezbûrun Şemail ve Menahem ve Mosi ve İsak her biri asâleten ve mezbûr Menahem mezbûretân Kalade ve Naama taraflarından husûs-ı âti’l-beyâna vekîl olup Yako v. Arslan ve Menteş v. Bayram şehâdetleri birle vekâleti sâbite oldukdan sonra vekâleten meclis-i şer‘-i hatîr-i lâzımü’t-tevkīrde râfi‘atü’l-kitâb mezbûre Savel muvâcehesinde asâleten ve vekâleten her biri ikrâr ve i‘tirâf edip mûrisimiz mezbûr İlya’nın terekesinden bin iki yüz guruşu hıfz etmek için hahamımız İlyoş nâm yahudiye cümlemiz ma‘rifetiyle def‘ ve teslîm edip ba‘dehû mezbûr haham cümlemiz ma‘rifeti ile yedi yüz guruşu merkūm İlya’nın dâyinlerine verip mâ‘adâsı olan beş yüz guruşu haberimiz yok iken mezbûre Savel cebren merkūm hahamdan alıp istihlâk edip biz dahi ol eşyâdan hissemiz da‘vâ edip beynimizde küllî nizâ‘ vukū‘undan sonra vesâtat-ı muslihîn ile da‘vâ-yı mezbûreden bizi merkūme Savel üç yüz esedî guruş üzerine sulh ettiklerinde, biz dahi asâleten ve vekâleten sulh-ı mezbûru kabûl ve bedel-i sulh olan meblağ-ı mezbûr üç yüz esedî guruşu mezbûr Savel yedinden tamâmen alıp kabz eyleyip husûs-ı mezbûra ve sâir İlya’nın terekesine müte‘allika âmme-i de‘âvî ve mütâlebâtdan mezbûr Savel’in zimmetini ibrâ-i âmm-ı kātı‘ü’n-nizâ‘ ile ibrâ eyledik ve mezbûr haham ile dahi da‘vâ ve nizâ‘ımız yoktur dediklerinde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Saferi’l-hayr li sene 1074.

Şuhûdü’l-hâl: Abdi Ağa selâm çavuşu el-Mübâşir, Mehmed Ağa b. İvaz, Yusuf b. Şaban, Hacı Ahmed Ağa, Mustafa b. İsâ, Şükrullah b. Mustafa, Abdi b. Hüseyin, Veli b. Mehmed.

(İSTANBUL12 - cilt: 16, sayfa: 602 - Hüküm no: 792 - Orijinal metin no: [71a-3])﻿

﻿

﻿

793. Hüküm

Portakal cemâatinden ölmüş olan İlya v. Avraham’ın zevcesi Savel bt. David’in miras hakkını aldığı

İbrâ Mahmiye-i İstanbul’da Portakal cemâ‘atinden olup hâlik olan İlya v. Avraham’ın zevce-i metrûkesi Savel bt. David nâm yahudiye meclis-i şer‘-i şerîfde kendi nefsinden asâleten ve hâlik-i mezbûrun kız karındaşları Kalade ve Naama taraflarından husûs-ı âti’l-beyâna vekîl olup Menteş v. Baryam ve Yako v. Arslan nâm yahudiler şehâdetleri ile vekâleti sâbite olan li ebeveyn karındaşı Menahem ile âhar li ebeveyn karındaşları Şemail ve Mosi ve İsak nâm yahudiler muvâcehelerinde tâyi‘aten ikrâr ve takrîr-i kelâm edip zevcim mezbûrun zimmetinde mütekarrir olan beş bin riyâlî guruş mehr-i müeccelemi sıhhatinde mezbûrdan alıp kabz etmiş idim. El-hâletü hâzihî cemî‘ terekesinden bana âid olan rub‘ hissemi sâir verese-i mezbûrun yedlerinden tamâmen alıp kabz edip tereke-i hâlik-i mezbûra müte‘allika âmme-i de‘âvîden sâir veresenin zimmetlerini ibrâ-i âmm-ı kātı‘ü’n-nizâ‘ ile ibrâ eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Saferi’l-hayr li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 603 - Hüküm no: 793 - Orijinal metin no: [71a-4])﻿

﻿

﻿

794. Hüküm

Hatice bt. Abdullah ile oğlu Derviş Çelebi b. Abdülbâkī arasındaki alacak davasında anlaşmaya vardıkları

Sulh Mahmiye-i İstanbul’da Kadırga limanı kurbunda sâkine Hatîce bt. Abdullah nâm hâtun meclis-i şer‘-i hatîr-i lâzımü’t-tevkīrde hâfızü’l-kitâb Derviş Çelebi b. Abdülbâkī mahzarında tav‘an ikrâr edip mezbûr Derviş Çelebi sadrî oğlum olup mukaddemâ vefât eden Mustafa Çelebi mahmiye-i merkūmede Kumkapı’da vâki‘ lede’l-ahâlî ma‘lûmü’l-hudûd mülk meyhânemi bin iki yüz riyâlî guruşa bey‘a tarafımdan vekîlim olmağla bey‘ ve teslîm ve kabz-ı semen eyledikden sonra dokuz yüz riyâlî guruşunu kabz eylediğimden sonra üç yüz riyâlî guruşu mütebeyyinen fevt oldukda, mezbûr Derviş Çelebi gasben ahz etmekle mezbûrdan da‘vâ eylediğimde inkâr edip ben dahi isbât sadedinde iken vesâtat-ı muslihîn ile da‘vâ-yı merkūmeden an inkâr mezbûr Derviş ile dokuz bin akçe üzerine sulh olup mezbûr dahi sulh-ı mezbûru kabûl ve bedel-i sulh olan dokuz bin akçeyi yedinden tamâmen alıp kabz edip mâ‘adâdan zimmetini ibrâ eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Saferi’l-hayr li sene 1074.

Şuhûdü’l-hâl: Fahrü’l-müderrisîn Mustafa Efendi, Mehmed Efendi b. Mahmud imâm-ı câmi‘-i Sultân Ahmed, Ömer Çelebi b. Süleyman, Mustafa Çelebi b. Mehmed, Ali Çelebi b. Hasan, Süleyman Efendi b. Süleyman, İbrahim Çelebi b. Yusuf.

(İSTANBUL12 - cilt: 16, sayfa: 604 - Hüküm no: 794 - Orijinal metin no: [71a-5])﻿

﻿

﻿

795. Hüküm

Ümmühânî Hâtun bt. Abdülmennân’ın, evini kızı Fâtıma’ya sattığı

Mülknâme Mahmiye-i İstanbul’da Ali Paşa-yı Atîk mahallesi sâkinlerinden olup mukaddemâ fevt olan Hüseyin b. Kābil’in zevce-i metrûkesi Ümmühânî Hâtun bt. Abdülmennân meclis-i şer‘-i hatîrde müteveffâ-yı mezbûrun kebîre kızı Fâtıma tarafından tasdîk-ı âti’l-beyâna sâbitü’l-vekâle vekîl olan karındaşı Ahmed Çelebi b. Hüseyin muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı Saraylı Ayşe mülkü ve bir tarafı Abdülbâkī Efendi mülkü ve tarafeyni tarîk-i âm ile mahdûd fevkānî ve tahtânî büyûtu müştemil sekiz sehim i‘tibâr olunan menzilde olan bir sehim hisse-i şâyi‘amı mezbûre Fâtıma’ya sekiz bin akçeye bâtten bey‘ ve teslîm eyleyip ol dahi iştirâ ve tesellüm ve kabûl ettikden sonra semeni olan meblağ-ı mezbûr sekiz bin akçeyi mezbûre Fâtıma elinden tamâmen alıp kabz eyledim ba‘de’l-yevm menzili mezbûrda olan bir sehim hisse-i şâyi‘am mezbûre Fâtıma’nın mülk-i müşterâsıdır keyfe mâ yeşâ’ mutasarrıfe olsun dedikde mukırra-i mezbûre Ümmühânî’nin ikrâr-ı meşrûhunu vekîl-i mezbûr Ahmed Çelebi vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Mehmed b. Abdüllatif, Mehmed Çelebi b. Ahmed Efendi el-hatîb, Mehmed b. Hasan, Osman b. Ahmed, Sâlih Çelebi [b.] Abdullah, Ali Çelebi Çukadar, Mehmed Çelebi b. Mustafa, Mehmed b. Mahmud.

(İSTANBUL12 - cilt: 16, sayfa: 604 - Hüküm no: 795 - Orijinal metin no: [71a-6])﻿

﻿

﻿

796. Hüküm

Ali Paşa-yı Atik mahallesinden Vasil v. Güli’nin, evini Yani v. Todori’ye sattığı

Mülknâme Mahmiye-i İstanbul’da Ali Paşa-yı Atîk mahallesinde sâkin Vasil v. Güli nâm zimmî meclis-i şer‘-i hatîrde hâmilü’l-kitâb Yani v. Todori nâm zimmî muvâcehesinde tâyi‘an ikrâr-ı tâm ve takrîr-i kelâm edip mahalle-i merkūmede vâki‘ bir tarafı Yanaki zimmî mülküne ve bir tarafı kiliseye ve iki tarafı tarîk-i âm müntehî bir bâb fevkānî odayı ve matbahı ve altında ahırı ve müşterek su kuyusunu müştemil mülk menzilimi, tevâbi‘ ve levâhıkı ve kâffe-i hukūk ve merâfıkı ile mezbûr Yani’ye yirmi beş bin beş yüz akçeye tarafeynden îcâb ve kabûlü hâvî bey‘-i kat‘î ile bey‘ ve teslîm ol dahi minvâl-i muharrer üzre iştirâ ve tesellüm edip semeni olan meblağ-ı mezbûr yirmi beş bin beş yüz akçeyi yedinden tamâmen alıp kabz eyledim min ba‘d menzili merkūm-ı mezbûr Yani’nin mülk-i müşterâsı olup keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Saferi’l-hayr li sene 1074.

Şuhûdü’l-hâl: Mustafa Efendi b. Durak el-İmâm, Hasan Halîfe b. Ahmed el-Müezzin, İbrahim b. Mehmed el-Kayyım, Ali Beşe b. Mehmed er-Râcil, Mehmed Beşe b. Abdullah er-Râcil, Mustafa Beşe b. Abdullah er-Râcil, Mustafa b. Hasan, Ahmed Çelebi b. Mahmud, Papa Yani v. Panayot, Kirkor v. Minho, Nikola v. Pireşkovar, İspelyot v. Dimo, Yorgi v. Yani, Petro v. Nikola, Atanaş v. Kostantin, Kostantin v. Todori, Dimitraki v. Kostantin, Kanaki v. Kostantin.

(İSTANBUL12 - cilt: 16, sayfa: 605 - Hüküm no: 796 - Orijinal metin no: [71b-1])﻿

﻿

﻿

797. Hüküm

Ali Paşa-yı Atik mahallesinden Yamandi v. Dimitri’nin evini Kirkor v. Minho’ya sattığı

Mülknâme Mahmiye-i İstanbul’da Ali Paşa-yı Atîk mahallesinde sâkin Yamandi v. Dimitri nâm zimmî meclis-i şer‘de râfi‘ü’l-kitâb Kirkor v. Minho nâm zimmî muvâcehesinde tâyi‘an ikrâr-ı tâm ve takrîr-i kelâm edip mahalle-i merkūmede vâki‘ bir tarafı Mustafa Beşe mülkü ve bir tarafı Serkis Ermeni mülküne ve bir tarafı yine kendi mülküne ve bir tarafı tarîk-i âma müntehî iki bâb fevkānî ve bir bâb tahtânî odayı ve müşterek su kuyusunu ve cüneyneyi ve kenîfi müştemil mülk menzilimi, mezbûr Kirkor’a yirmi beş bin akçeye bâtten bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr yirmi beş bin akçeyi mezbûr yedinden tamâmen alıp kabz eyledim min ba‘d menzili mezbûr merkūm zimmînin mülk-i müşterâsı olup keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Saferi’l-hayr li sene 1074.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 606 - Hüküm no: 797 - Orijinal metin no: [71b-2])﻿

﻿

﻿

798. Hüküm

Ali Paşa-yı Atik mahallesinden Dimitri v. Yani’nin evini Palaşa bt. Yani’ye sattığı

Mülknâme Mahmiye-i İstanbul’da Ali Paşa-yı Atîk mahallesinde sâkin Dimitri v. Yani meclis-i şer‘-i hatîrde râfi‘ü’l-kitâb Palaşa bt. Yani muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı Vasil v. Güli ve bir tarafı Yanaki nâm zimmî mülkleri ve bir tarafı kilise duvarı ve bir tarafı tarîk-i âm ile mahdûd olup iki bâb odaları ve altında odunluğu ve bi’r-i mâ ve havlu ve bahçeyi ve kenîfi müştemil mülk menzilimi, mezbûre Palaşa’ya iki yüz elli esedî guruşa bey‘ ve teslîm ol dahi iştirâ ve tesellüm ve kabûl ettikden sonra meblağ-ı mezbûr iki yüz elli esedî guruşu mezbûre yedinden tamâmen alıp kabz eyledim ba‘de’l-yevm menzili mezbûr cemî‘ tevâbi‘ ve levâhıkı ile merkūme Palaşa’nın mülk-i müşterâsıdır keyfe mâ yeşâ’ ve yahtâr mutasarrıfe olsun dedikde mukırr-ı mezbûru ikrâr-ı meşrûhunda el-mukarru lehâ’l-mezbûre Palaşa vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 606 - Hüküm no: 798 - Orijinal metin no: [71b-3])﻿

﻿

﻿

799. Hüküm

Edirnekapısı’nda oturan Mehmed Ağa b. Mehmed’in evini Sunullah Çelebi’ye sattığı

Mülknâme Mahmiye-i İstanbul’da Edirnekapısı kurbunda sâkin olup hâlâ kal‘a dizdârı olan Mehmed Ağa b. Mehmed tarafından vekâlet iddi‘â eden Mustafa Beşe nâm kimesne meclis-i şer‘-i şerîfde Şerife Ayşe Hâtun bt. el-merhûm Ömer Efendi tarafından menzili âti’z-zikri şirâya vekîl olup nehc-i şer‘î ve vech-i mu‘teber-i mer‘î üzre vekâleti sâbite olan karındaşı Sunullah Çelebi muvâcehesinde bi’l-vekâle takrîr-i kelâm edip müvekkilim mezbûr Mehmed Ağa mahmiye-i mezbûrede Çınarlıçeşme kurbunda vâki‘ iki tarafı Hüseyin Beşe nâm râcil mülkü ve tarafeyni tarîk-i âm ile mahdûd dört bâb fevkānî ve bir bâb tahtânî odaları ve samanlık ve ahırı ve bi’r-i mâ ve fırın ve bahçeyi müştemil mülk menzilini bey‘a ve semenini kabza ve îsâle tarafından beni tevkîl etmekle ben dahi ba‘de kabûli’l-vekâle menzili mahdûd-ı mezkûru cemî‘ tevâbi‘i ve levâhıkı ile seksen iki bin akçeye vekîl-i mezbûr Sunullah Efendi’ye bi’l-vekâle bey‘ edip ol dahi müvekkilesiyçün iştirâ ve kabûl eylemiş idi hâlâ mebî‘-i mezbûru tesellüm ve semen-i mezbûru teslîmden imtinâ‘ eder, suâl olunsun dedikde gıbbe’s-suâl vekîl-i mezbûr Sunullah Çelebi cevâbında fi’l-vâki‘ menzili mezbûru vekîl-i merkūm vech-i muharrer üzre bana bey‘ ben dahi bi’l-vekâleti’l-mahkiyye iştirâ ve kabûl eylemiş idim. Lâkin câiz ki müvekkili inkâr-ı vekâlet edip menzil helâk veya noksan ârız olup bu vechile bana zamân lâzım gele, isbât-ı vekâlet eylesin ba‘dehû tesellüm ve teslîm edeyim deyicek müdde‘î-i mezbûrdan vekâlet-i mezbûreye beyyine taleb olundukda mahmiye-i mezbûrede Neslişah Sultân mahallesinden Süleyman b. Hüdâverdi ve Keşkek Reisi demekle ma‘lûm Ali b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ kal‘a-i mezbûrede dizdâr Mehmed Ağa menzili mezbûru bey‘a ve semenini kabz ve kendiye îsâle işbu merkūm Mustafa Beşe’yi bizim huzûrumuzda tarafından vekîl ve nâib-i menâb nasb ve ta‘yîn eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinden sonra mûcebiyle menzili mezbûru tesellüm ve semen-i mezbûru teslîme merkūm Sunullah Çelebi’ye ba‘de’t-tenbîh, vekîl-i mezbûr Mustafa Beşe meclis-i mezbûrda ikrâr edip zikr olunan menzili mezbûru merkūm Sunullah Çelebi’ye teslîm ve semen-i mezbûr seksen iki bin akçeyi bi’l-vekâle mezbûr Sunullah Çelebi yedinden tamâmen alıp kabz eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Saferi’l-hayr li sene 1074.

Şuhûdü’l-hâl: Mustafa Efendi b. Ali, Mustafa Çelebi b. Mehmed, el-Hâc Ahmed b. Mahmud, Ali Halîfe el-Kayyım, Abdi Çelebi b. Hüseyin.

(İSTANBUL12 - cilt: 16, sayfa: 607 - Hüküm no: 799 - Orijinal metin no: [71b-4])﻿

﻿

﻿

800. Hüküm

Zeyneb bt. Abdullah’ın boşandığı kocası Mehmed Efendi b. İsmail’den mehrini alıp nafaka-i iddetinden vazgeçtiği

İbrâ Mahmiye-i İstanbul’da Altıpoğaça mahallesinde sâkine Zeyneb bt. Abdullah nâm hâtun tarafından husûs-ı âtîye vekîl olup zâtını ma‘rifet-i şer‘iyye ile ârifân Ahmed Bey b. Abdurrahman ve Abdurrahman b. Dursun nâm kimesneler şehâdetleri ile vekâleti sâbite olan Hacı Hasan b. Ali meclis-i şer‘-i hatîrde zevc-i mutallıkı Mehmed Efendi b. İsmail tarafından tasdîk-ı âti’l-beyâna vekîl olan Müezzin Hasan Çelebi mahzarında bi’l-vekâle ikrâr ve takrîr-i kelâm edip müvekkilem mezbûre Zeyneb Hâtun’un mezbûr Mehmed Efendi zevci iken merkūmeyi bâyinen tatlîk etmekle zimmetinde mütekarrir olan üç bin akçe mehr-i müeccelini alıp nafaka-i iddet-i ma‘lûmesi ve me’ûnet-i süknâsından geçip zevciyyete müte‘allika da‘vâdan her biri âharın zimmetin ibrâ-i âmm-ı kātı‘ü’n-nizâ‘ ile ibrâ eyledi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Saferi’l-hayr li sene 1074.

Şuhûdü’l-hâl: Mehmed Çelebi b. Abdullah, Ahmed Çelebi b. Mahmud, Mustafa Çelebi b. Receb, Yahya Efendi b. Veli el-İmâm, İsmail Çelebi, çukadar Ali Beşe, Hüseyin Çelebi b. Ebûbekir.

(İSTANBUL12 - cilt: 16, sayfa: 608 - Hüküm no: 800 - Orijinal metin no: [71b-5])﻿

﻿

﻿

801. Hüküm

Gemici Yorgi v. Yorgo’nun, Venedikliler elindeki Şekerpare Hâtun bt. Abdullah’ı kurtarmak için verdiği parayı tamâmen aldığı

İbrâ Akdeniz’de Behruz adasında sâkin olup gemici tâifesinden Yorgi v. Yorgo nâm zimmî meclis-i şer‘-i hatîr-i lâzımü’t-tevkīrde mahmiye-i İstanbul’da Uzun Yusuf mahallesinde sâkine işbu bâ‘isü’l-kitâb Şekerpare Hâtun bt. Abdullah nâm hâtun mahzarında ikrâr ve takrîr-i kelâm edip mezbûre Şekerpare geçen sene Akdeniz’de Venedik kâfirine esir olmağla mezbûreyi yüz yirmi riyâlî guruş bahâ ile halâs etmişdim hâlâ meblağ-ı mezbûr yüz yirmi riyâlî guruşu mezbûre Şekerpare Hâtun yedinden tamâmen ahz u kabz eyledim ba‘de’l-yevm merkūm Şekerpare Hâtun zimmetinde meblağ-ı mezbûrdan bir akçe ve bir habbe bâkī kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Mehmed Çelebi b. Abdullah, Zülfikār Ağa b. Abdi, Ali b. Hızır, Sefer b. Cihanşah, Resûl b. Rıdvan, Ali b. Musa ve gayruhüm.

(İSTANBUL12 - cilt: 16, sayfa: 608 - Hüküm no: 801 - Orijinal metin no: [71b-6])﻿

﻿

﻿

802. Hüküm

Arhori bt. Avraham’ın vârislerinden İsrail ile İrini arasındaki miras mes’elesinin bedel-i sulh karşılığında halledildiği

Sulh Yahûd tâifesinden olup mukaddemâ hâlike olan Arhori bt. Avraham nâm yahudiyenin verâseti, İsrail v. Yasef nâm yahudiye ve anası İrini bt. İsak nâm yahudiyeye ve sulbiye-i sagīre kızları İrini ve Kalemiro’ya münhasıra ve kable’l-kısme sagīre-i mezbûre İrini dahi fevt olup verâseti babası mezbûr İsrail ile anası mezbûre Arhori’nin anası merkūme İrini’ye münhasıra ve tashîh-i mes’elesi bi tarîki’l-münâsaha otuz dokuz sehimden olup sekiz sehimi merkūme İrini’ye ve on dokuz sehimi babası mezbûr İsrail’e ve on iki sehimi merkūm Kalemiro’ya isâbet eyledikden sonra, mezbûre İrini meclis-i şer‘de hâliketân-ı mezbûretân terekelerine vâzı‘u’l-yed olan hâfızü’l-kitâb mezbûr İsrail mahzarında tâyi‘aten ikrâr ve takrîr-i kelâm edip mezbûretân Arhori ve İrini terekelerinden bi tarîki’l-münâsaha bana isâbet eden sekiz sehim hissemden tehârüc-i şer‘î tarîki üzre on bin akçeye terekelerine vâzı‘u’l-yed olan mezbûr İsrail yahudi ile sulh olup bedel-i sulh olan on bin akçeyi yedinden tamâmen alıp kabz edip merkūmânın terekelerine müte‘allika cemî‘ da‘vâdan mezbûr İsrail’in zimmetini ibrâ-i âmm-ı kātı‘ü’n-nizâ‘ ile ibrâ eyledim dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Fahrü’l-eimme Mehmed Efendi b. eş-Şeyh Osman Efendi, Osman Çelebi b. Ali, Mehmed Ağa oğlu Ali Çelebi, Osman Çelebi b. Mehmed Efendi, Ahmed Çelebi b. Mahmud, Abdi Çelebi b. Hüseyin, Şükrullah Bey b. Mustafa.

(İSTANBUL12 - cilt: 16, sayfa: 609 - Hüküm no: 802 - Orijinal metin no: [72a-1])﻿

﻿

﻿

803. Hüküm

David v. Yahuda’nın çocuklarının, ev hisselerini anneleri Sultana bt. Menahem’e sattıkları

Mülknâme Medîne-i Üsküdar’a tâbi‘ karye-i Çengel’de sâkin iken hâlik olan David v. Yahûda nâm yahudinin verâseti, zevce-i metrûkesi Sultana bt. Menahem nâm yahudiyeye ve sulbî kebîr oğulları Menahem ve Salamon nâm yahudilere ve sulbiye kebîre kızları Kiraso ve Katon ve Polo nâm yahudiyelere münhasıra ve asl-ı mes’elesi sekiz sehimden olup bir sehimi zevcesi mezbûre Sultana’ya ve ikişer sehimi oğulları mezbûrâna ve birer sehimi kızları mezbûrâna isâbet eylediği şer‘an zâhir oldukdan sonra oğulları ile mezbûrân kızları meclis-i şer‘de vâlideleri mezbûre Sultana mahzarında her biri tav‘an ikrâr edip karye-i mezbûrede vâki‘ bir tarafı Hasan Bey mülküne ve bir tarafı Haham Anari v. Yasef mülküne ve bir tarafı ekmekçi fırınına ve bir tarafı sâhil-i bahre müntehî iki fevkānî odayı ve iki sofayı ve sundurmayı ve iki mahzeni ve bir kayıkhâneyi ve iki kenîfi müştemil mülk menzilden irsen intikāl eden hissemizi, mezbûre Sultana’ya elli bin akçeye bâtten bey‘ ve teslîm ol dahi vech-i muharrer üzre iştirâ ve tesellüm eyledikden sonra semeni olan elli bin akçeden hissemizi alıp kabz eyledik dediklerinde, gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Ahmed Çelebi b. Mahmud, Taşçı el-Hâc Mehmed b. Abdullah, Ak Mehmed Beşe, Çavuş Yusuf Bey, Abdi Çelebi b. Hüseyin, Şükür Beşe b. Mustafa, Mehmed b. Ramazan. İnteha’l-kelâm min hâze’l-makām.

(İSTANBUL12 - cilt: 16, sayfa: 609 - Hüküm no: 803 - Orijinal metin no: [72a-2])﻿

﻿

﻿

804. Hüküm

Kasap Ömer Çelebi b. Yusuf ve Osman b. Sinan’ın sığırlardan aldıkları onda bir hisseye kasap Hüseyin b. Hasan’ın engel olmaması

Medîne-i Ebâ Eyyûb-i Ensârî’de vâki‘ orta selhhânede kasap olan işbu râfi‘ü’l-kitâb Ömer Çelebi b. Yusuf ve Osman b. Sinan nâm kimesneler mahfil-i kazâda, medîne-i mezbûrede Hızır Beşe selhhânesinde kasap olan Hüseyin b. Hasan mahzarında her biri takrîr-i kelâm edip kadîmden beri zebh için merhûm-ı mağfiret-nişân Ebü’l-feth Sultân Mehmed Hân hazretleri Yedikule hâricinde binâ ve ta‘yîn buyurdukları on üç bâb selhhâneye gelen sığırlardan onda bir hisse medîne-i mezbûre kasaplarına verilip biz dahi ma‘an ahz ve beynimizde kadîmden olageldiği üzre tevzî‘ ve taksîm olundukda selhhânemize ta‘yîn olunan hissemizi alıp kadîmden selhhânemize tâbi‘ medîne-i mezkûrede ve mahmiye-i İstanbul’da vâki‘ beş aded kasap dükkânlarına irsâl ve bey‘ ettire gelmiş iken, mezkûr Hüseyin kadîmden selhhânemize ta‘yîn olunan hissemizi tamâmen almağa mâni‘ olur, hâlâ ba‘de’s-suâl mâni‘ olmamak için mezkûra tenbîh olunmak matlûbumuzdur dediklerinde, gıbbe’s-suâl mezbûr Hüseyin cevâbında kaziyye bâlâda tafsîli mürûr ettiği üzre olduğunu tasdîk ve tahkīk ve mu‘terif olmağın ba‘de’l-yevm müdde‘iyân-ı mezkûrân kadîmden alıgeldiği hisselerini tamâmen almağa mâni‘ olmamak için mezbûr Hüseyin’e tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Hüseyin Efendi b. Mehmed el-İmâm, Mehmed Efendi b. İbrahim, Ali Çelebi b. Halil el-Yesâri, Derviş Ali Beşe b. ( ) er-Râcil, Halil b. Hüdâverdi, Mustafa b. Mehmed, Hüseyin b. Abdullah, Mustafa b. Ali, el-Hâc Ahmed b. Mahmud, Abdi b. Hüseyin.

(İSTANBUL12 - cilt: 16, sayfa: 610 - Hüküm no: 804 - Orijinal metin no: [72b-1])﻿

﻿

﻿

805. Hüküm

Mehmed Ağa vakfına ait Mehmed Ağa câmii yakınındaki değirmenin, Minas v. Serkis’e kiralandığı

Mahmiye-i İstanbul’da merhûm Mehmed Ağa vakfından olup yine merhûm Mehmed Ağa câmi‘-i şerîfi kurbunda vâki‘ lede’l-ahâlî ma‘lûmü’l-hudûd harâbe değirmen üç hisse olup bir hissesi mütevellî-i vakf-i mezbûr yedinde olup ve bir hissesi Yani v. Bâli ve Keyni v. Yorgi nâm zimmîler tasarrufunda olduğu müte‘ayyin oldukdan sonra vakf-ı mezbûrun kāimmakām-ı mütevellîsi Ali b. Süleyman ve mezbûrân Yani ve Kini meclis-i şer‘de râfi‘ü’l-vesîka Minas v. Serkis muvâcehesinde her biri ikrâr ve takrîr-i kelâm edip mezbûr değirmeni ecr-i misli olan yevmî yirmi dörder akçe icâre-i müeccele ile mezbûr Minas’a îcâr ve teslîm edip ol dahi istîcâr ve kabûl eyledi dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Şükrullah b. Mustafa, Muharrem b. Abdullah, Mustafa Çelebi b. İsâ, Resûl b. Rıdvan, Abdi Çelebi b. Hüseyin, Ahmed b. Abdülcebbar.

(İSTANBUL12 - cilt: 16, sayfa: 611 - Hüküm no: 805 - Orijinal metin no: [72b-2])﻿

﻿

﻿

806. Hüküm

Kırkçeşme yakınındaki Kovacılar çarşısından başka bir yerde kovacı dükkanı açmanın yasak olduğu

Mahmiye-i İstanbul’da Kırkçeşme kurbunda Kovacı tâifesinin kethüdâları Rıdvan b. Abdullah ve Yiğidbaşıları Abdurrahman b. Receb ve ihtiyârlarından Mustafa b. Mehmed ve Feridun b. Abdullah ve Sefer b. Receb ve Hasan b. Hızır ve İbrahim b. Mehmed ve Veli b. Mustafa ve Osman b. Mehmed ve Ali b. Mehmed ve Yusuf Beşe b. Abdullah nâm kimesneler tâife-i mezbûreden Mehmed b. Yusuf nâm kimesneyi meclis-i şer‘a ihzâr ve muvâcehesinde her biri takrîr-i kelâm edip kova işleyenler kadîmden Kırkçeşme kurbunda vâki‘ çarşıda işleyip âhar yerde dükkân açıp kovacılık işlememesi için yedimizde emr-i şerîf-i cihân-mutâ‘ var iken, mezbûr Mehmed olagelmişe muhâlefet edip Vâlide hamamı kurbunda dükkân açıp kovacılık işlemeğin, beynimizde küllî ihtilâle bâ‘is olmuşdur hâlâ suâl olunsun deyû mazmûn-ı münîfi takrîr-i meşrûhuna muvâfık ve tuğrâ-yı garrâ-yı sultânî ile mücellâ emr-i şerîf-i cihân-mutâ‘ ibrâz ve mezkûrun muvâcehelerinde feth ve kırâ’at ve istintâk olundukda cevâbında mazmûn-ı emr-i şerîfi mu‘terif olmağın ber mûceb-i emr-i âlî mu‘tâd-ı kadîm üzre Kırkçeşme kurbunda kovacılar çarşısında dükkân açıp kova işlemeye mezbûr Mehmed tenbîh, birle mâ hüve’l-vâki‘ bi’t-taleb ketb olundu. Fi’l-yevmi’s-sâdis min şehri Rebî‘ilevvel sene erba‘a ve seb‘în ve elf.

Şuhûdü’l-hâl: Ahmed Çelebi b. Mahmud, Abdi b. Hüseyin, Şükrullah b. Mustafa, Mehmed b. Ramazan, Veli b. Mahmud, Mustafa Çelebi b. İsâ, Resûl b. Rıdvan.

(İSTANBUL12 - cilt: 16, sayfa: 611 - Hüküm no: 806 - Orijinal metin no: [72b-3])﻿

﻿

﻿

807. Hüküm

Kenan Bey b. Abdullah ile Ahmed b. Abdullah arasındaki cariye ücreti mes’elesinin, bedel-i sulh karşılığında sona erdirildiği

Mahmiye-i İstanbul’da Kasım Ağa mahallesinde sâkin Kenan Bey b. Abdullah tarafından husûs-ı âti’l-beyâna vekîl olan es-Seyyid Hızır Çelebi b. es-Seyyid Abdülkerim meclis-i şer‘-i hatîrde râfi‘ü’l-kitâb Ahmed b. Abdullah muvâcehesinde bi’l-vekâle ikrâr ve i‘tirâf edip mezbûr Ahmed müvekkilim mezbûr Kenan’ın seksen beş esedî guruş kıymetli Mülâyim nâm câriyesini ayardıp istihlâk etmekle kıymetini mezbûr Ahmed bi’l-vekâle da‘vâ eylediğimde inkâr etmekle beynimizde nizâ‘-ı küllî vâki‘ olmuşdur. El-hâletü hâzihî muslihûn tavassut edip da‘vâ-yı mezbûreden beni merkūm Ahmed ile altı bin akçe üzerine inşâ-i akd-i sulh ettiklerinde, ben dahi sulh-ı mezbûru kabûl ve bedel-i sulh olan meblağ-ı mezbûr altı bin akçeyi mezbûr Ahmed yedinden tamâmen alıp kabz edip vekâletim hasebiyle husûs-ı mezbûra müte‘allika âmme-i da‘vâdan mezbûr Ahmed’in zimmetini ibrâ ve iskāt eyledim. Fîmâ ba‘d mezbûr Ahmed ile husûs-ı mezbûra müte‘âllik vechen mine’l-vücûh da‘vâ ve nizâ‘ yoktur dedikde vekîl-i mezbûr[un] ikrâr-ı meşrûhunu el-mukarru lehü’l-mezbûr Ahmed vicâhen ve şifâhen tahkīk etmeğin mâ hüve’l-vâki‘ gıbbe’t-taleb ketb olundu. Fi’l-yevmi’t-tâsi‘ min şehri Rebî‘ilevvel sene erba‘a ve seb‘în ve elf. Şuhûd[ü’l-hâl]: Ahmed Çavuş b. Abdülkerim el-Mübâşir, Mehmed Efendi b. Halil Efendi, el-Hâc Receb el-Müezzin, Mehmed Çelebi b. Süleyman, Hasan Beşe er-Râcil, Mustafa Çelebi er-Râcil.

(İSTANBUL12 - cilt: 16, sayfa: 612 - Hüküm no: 807 - Orijinal metin no: [72b-4])﻿

﻿

﻿

808. Hüküm

Osman Ağa b. Mehmed’in, kardeşi Hasan Ağa’dan satın aldığı çiftlik ve tarlaya ait hüccetin yenilendiği

Bâ‘isü’l-kitâb Osman Ağa b. Mehmed meclis-i şer‘-i şerîfde takrîr-i kelâm edip karındaşım olup fevt olan Hasan Ağa hayâtında târih-i kitâbdan on sene mukaddem vilâyet-i Rumeli’nde Siroz kazâsında Ajavra nâhiyesine tâbi‘ Kasri nâm karye toprağında vâki‘ tarafeyni kendi mülkü ve bir tarafı nehr-i cârî ve bir tarafı haru? nehir ile mahdûd çiftlik ta‘bîr olunur menzil ve ana muttasıl tarlalarının hakk-ı tasarrufunu bana bey‘ ve tefvîz ve semen ve bedel cem‘an doksan bin akçeyi mahmiye-i İstanbul’da huzûr-ı müslimînde kabz ve yedime hüccet vermiş idi. Lâkin harîk-i azîmede esvâbım ile hüccet-i mezbûr muhterik oldu. İşbu huzzâr bi’l-meclis olan kimesneden hakīkat-i hâl istihbâr haberleri ketb ü tahrîr ve sûreti yedime def‘ ve teslîm olunmak matlûbumdur deyicek mahmiye-i mezbûrda Sultan hamamı kurbunda sâkin Şaban Çelebi ve es-Seyyid Mehmed Çelebi b. es-Seyyid Çelebi ve Eyüb Çelebi b. Süleyman ve Ali Çelebi b. Mustafa nâm kimesnelerden istihbâr olundukda fi’l-vâki‘ müstahber-i mezbûr Osman Ağa’ya karındaşı merkūm Hasan Ağa târih-i kitâbdan on dört sene mukaddem mahmiye-i İstanbul’da zikr olunan çiftlik ve ana muttasıl olan tarlalarını doksan bin akçe semen ve bedel mukābelesinde bey‘ ve ferâğ eyledi deyû her biri hakīkat-i hâli haber vermeğin, mâ hüve’l-vâki‘ gıbbe’t-taleb ketb olundu. Hurrire fi’l-yevmi’s-sâmin ve’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Şükrullah b. Mustafa, Abdi b. Hüseyin, el-Hâc Ahmed b. Mahmud, Baba Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 612 - Hüküm no: 808 - Orijinal metin no: [73a-1])﻿

﻿

﻿

809. Hüküm

Kezban bt. Abdullah’ın, Ahmed Efendi b. Hüseyin’e, ev ve değirmenini hibe ettiği

Fi’l-asl vilâyet-i Anadolu’da Eflani kazâsında olup mahmiye-i İstanbul’da Karagümrük’de sâkine Kezban bt. Abdullah nâm hâtun meclis-i şer‘-i hatîrde li ebeveyn ammi oğlu işbu bâ‘isü’l-kitâb Ahmed Efendi b. Hüseyin mahzarında ikrâr ve takrîr-i kelâm edip kazâ-yı mezbûra tâbi‘ Derdliler nâm karye[de] vâki‘ bir tarafı Abdurrahman-ı Sofu mülkü ve iki tarafı karye-i mezbûre mer‘âsı ve bir tarafı tarîk-i âm ile mahdûd bir bâb oda ve bir anbar ve bir samanhâne ve havluyu müştemil mülk menzilimi ve yine menzili mezkûre kurbunda Derdliler suyu demekle ma‘rûf su üzerinde dâir bir göz mülk değirmenimi ve menzili mezbûre içinde mevcûd olup beynimizde ma‘lûm evân-ı nühâsiyyemi safka-i vâhide ile mezbûr Ahmed Efendi’ye nakd-i râyic fi’l-vakt akçeye bey‘-i bâtt-ı sahîh-i şer‘î ile bey‘ ol dahi minvâl-i muharrer üzre iştirâ ve kabûl eyledikden sonra semeni olan meblağ-ı mezbûr bin akçeyi mezkûr Ahmed Efendi’ye hibe ve temlîk edip ol dahi ittihâb ve kabûl eyledi ba‘de’l-yevm menzili mezbûr ile zikr olunan değirmen mezkûr Ahmed Efendi’nin mülk-i müşterâsı olup mahallinde ahz u kabza ve tasarrufa mezbûr Ahmed Efendi tarafından taslît eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Saferi’l-hayr li sene erba‘a ve seb‘în ve elf.

Şuhûdü’l-hâl: Mustafa b. İbrahim, İbrahim b. Mustafa, Hızır b. Mahmud, Mehmed b. Ramazan, Şükrullah b. Mustafa.

(İSTANBUL12 - cilt: 16, sayfa: 613 - Hüküm no: 809 - Orijinal metin no: [73a-2])﻿

﻿

﻿

810. Hüküm

Mustafa Çelebi ve Sâfiye’nin kendilerine miras olarak kalan arsayı, Süleyman Beşe b. Abdullah’a sattıkları

Mahmiye-i İstanbul’da Molla Ahî mahallesinde sâkin iken bundan akdem vefât [eden] Ali Bey b. Mustafa nâm kimesnenin verâseti, sulbî kebîr oğlu Mustafa Çelebi ile sulbiye kebîre kızı Sâfiye’ye münhasıra olduğu şer‘an mütehakkik oldukdan sonra kendi nefsinden asîl ve kız karındaşı mezbûre Sâfiye tarafından husûs-ı âtîye vekîl olup mezbûreyi ma‘rifet-i şer‘iyye ile ârifân Mehmed Efendi b. Osman ve el-Hâc Ali b. Abdünnebî nâm kimesneler şehâdetleri ile şer‘an vekâleti sâbite olan mezkûr Mustafa Çelebi meclis-i şer‘-i hatîrde umdetü’l-emâsil ve’l-a‘yân hâfız-ı hâze’l-kitâb Süleyman Beşe b. Abdullah mahzarında ikrâr ve takrîr-i kelâm edip mahmiye-i mezbûrede Dülgerzâde mahallesinde vâki‘ bir tarafdan el-Hâc Ahmed mülküne ve bir tarafı Mehmed Çelebi nâm bevvâb-ı sultânî mülküne ve bir tarafı Süleyman Beşe vakfına ve bir tarafı tarîk-i hâssa müntehî bir su kuyusu ve bir mahzeni hâvî arsa-i muhterika babamız müteveffâ-yı mezkûrun ile’l-vefât mülkü olup ba‘de vefâtihî irsen ikimize isâbet eylemiş idi hâlâ zikr olunan arsayı ve üzerinde mevcûd olan nukzuyla mezkûr Süleyman Beşe’ye yirmi dört bin beş yüz akçeye asâleten [ve] vekâleten bâtten bey‘ ve teslîm edip ol dahi vech-i muharrer üzre iştirâ ve tesellüm ve kabûl ve kabz eyledikden sonra semeni olan meblağ-ı mezbûr yirmi dört bin beş yüz akçeyi asâleten ve vekâleten müşterî-i mezbûr Süleyman Beşe yedinden tamâmen ahz u kabz eyledim min ba‘d arsa-i mezbûre mezkûr Süleyman Beşe’nin mülk-i müşterâsıdır, keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Ebûbekir Ağa b. el-Hâc Osman, Mustafa Beşe b. Abdullah, Mehmed Bey b. Abdullah el-Yesâri, Mustafa Çelebi b. Abdullah, Mustafa Çelebi b. Yahya.

(İSTANBUL12 - cilt: 16, sayfa: 613 - Hüküm no: 810 - Orijinal metin no: [73a-3])﻿

﻿

﻿

811. Hüküm

Hâkimin, Fâtıma bt. Halil adlı küçüğe nafaka takdir etmesi ve annesine borçlanmaya izin vermesi

İşbu hüccet-i şer‘iyyenin üzerinde imzâsı bulunan hâkim, Fâtıma bt. Halil nâm sagīrenin nafakası, kisvesi ve sâir havâic-i zarûriyyesi için, mahmiye-i Kostantıniyye mahallâtından Akseki mahallesinde sâkine olan hâmile-i hâze’l-kitâb Ayşe bt. Abdi nâm mutallaka annesi ve hâdinesinin talebiyle mezbûr babası Halil üzerine üzerine zeyilde mezkûr târihden i‘tibâren yevmî râyicü’l-vakt dört akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru sagīre-i merkūmenin havâic-i lâzımesine sarf etmesine ve vakt-i hâcette istidâne edip vakte’z-zafer babasına rücû etmesine mezbûre Ayşe’ye izin verdi. Cerâ zâlike ve hurrire fî yevmi’s-sânî min şehri Rebî‘ilevvel sene erba‘a ve seb‘în ve elf.

Şuhûdü’l-hâl: Ahmed Çelebi b. Mahmud, Şükrullah Bey b. Mustafa, Köse Osman b. Abdullah, Uzun Ali, Mustafa Çelebi b. İsâ, Resûl b. Rıdvan

(İSTANBUL12 - cilt: 16, sayfa: 614 - Hüküm no: 811 - Orijinal metin no: [73a-4, Arapça])﻿

﻿

﻿

812. Hüküm

Dülgerzâde mahallesinden Süleyman Beşe b. Abdullah’ın, Mustafa Çelebi b. Ali Bey’e borcu olduğu

Mahmiye-i İstanbul’da Dülgerzâde mahallesinde sâkin umdetü’l-emâsil ve’l-a‘yân Süleyman Beşe b. Abdullah meclis-i şer‘de mahmiye-i mezbûrede Molla Ahî mahallesinde sâkin fahrü’l-eşbâh hâfız-ı hâze’l-kitâb Mustafa Çelebi b. Ali Bey mahzarında tav‘an ikrâr ve i‘tirâf edip mezkûr Mustafa Çelebi kendi malından on bin fıddî râyic fi’l-vakt akçeyi ikrâz ve teslîm edip ben dahi istikrâz ve kabz edip elân meblağ-ı mezbûr on bin akçe mezkûr [73b] Mustafa Çelebi’ye zimmetimde lâzımü’l-edâ ve vâcib deynimdir dedikde gıbbe’t-tasdîk mâ vaka‘a bi’t-taleb ketb olundu. Tahrîren fî gurreti şehri Rebî‘ilevvel sene erba‘a ve seb‘în ve elf.

Şuhûdü’l-hâl: Receb Çelebi b. Abdullah, İsmail Beşe b. Ali, Mustafa Çelebi b. Ali, Hüseyin b. Mustafa, Abdurrahman b. Hasan, Ebûbekir Ağa b. Osman.

(İSTANBUL12 - cilt: 16, sayfa: 615 - Hüküm no: 812 - Orijinal metin no: [73a-5])﻿

﻿

﻿

813. Hüküm

Ümmühânî bt. Mehmed’in, Süleyman Ağa b. Mehmed’e sattığı cariyede herhangi bir hastalık olmadığı

Mahmiye-i İstanbul’da Harâccı Muhyiddin mahallesi sükkânından Süleyman Ağa b. Mehmed meclis-i şer‘-i hatîrde Ümmühânî bt. Mehmed nâm hâtun tarafından husûs-ı âtîyi da‘vâ ve husûmet ve redd-i cevâba ber nehc-i şer‘î üzre vekâleti sâbite olan Ali b. Hasan mahzarında üzerine da‘vâ ve takrîr-i kelâm edip işbu hâzır bi’l-meclis Dilaver bt. Abdullah nâm câriyemi müvekkile-i mezbûre Ümmühânî hâtun bana târih-i kitâbdan altı ay mukaddem yüz yirmi esedî guruşa bey‘ ve teslîm ve kabz-ı semen etmiş idi hâlâ câriye-i mezbûre Frenk rahmi ayıbıyla mu‘ayyebe olduğu ayıb-ı kadîmine muttali‘ olmağla vekîl-i mezbûra redd-i semen ve bu def‘ ettiğim meblağ-ı mezbûru istirdâd ederim deyicek teveccüh-i husûmet için câriye-i mezbûre bu makūle emrâzı temyîz ve teşhîs için ta‘yîn olunan etıbbâdan Mustafa Efendi b. Mehmed [ve] Ahmed Efendi b. Mehmed nâm kimesnelere irâet olundukda mezbûrân Mustafa Efendi ve Ahmed Efendi meclis-i şer‘a hâzırân olup işbu câriye-i mezbûre ayıb-ı mezbûre ile mu‘ayyebe değildir deyû her biri ihbâr etmeğin müdde‘î-i mezbûr Süleyman Ağa bî-vech mu‘ârazadan men‘ birle mâ vaka‘a bi’l-ibtigā ketb olundu. Fî gurreti şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: İbrahim b. Mustafa, Mehmed b. Ramazan, Şükrullah Bey el-Muhzır, Abdi Çelebi b. ( ) el-Muhzır, Baba Resûl el-Muhzır.

(İSTANBUL12 - cilt: 16, sayfa: 615 - Hüküm no: 813 - Orijinal metin no: [73b-1])﻿

﻿

﻿

814. Hüküm

Kebeci Abdülbâkī’nin vakf ettiği evde, Kefevi el-Hâc Mehmed’in oturmaya devam edeceği

Mahmiye-i İstanbul’da merhûm kebeci Abdülbâkī nâm sâhibü’l-hayr vakf ve süknâsını beher yevm üç İhlâs-ı şerîf tilâvet etmek üzre sulehâdan bir recüle şart ve ta‘yîn eylediği mahmiye-i mezbûrda Molla Ahaveyn mahallesinde vâki‘ bir tarafı vakf-ı mezbûra ve bir tarafı Ali Paşa vakfına ve bir tarafı ( ) vakfına ve bir tarafı tarîk-i hâssa müntehî bir bâb tahtânî oda ve sofa ve muhavvatayı hâvî vakıf menzilin ber mûceb-i şar[t]-ı vâkıf mutasarrıfe olan el-Hâc Hasan b. Sevindik fevt olup ve menzili mezkûr mahlûl olmağla sulehâdan işbu râfi‘ü’l-kitâb Kefevî el-Hâc Mehmed b. el-Hâc Hüseyin kıbel-i şer‘den tevcîh olunup ber mûceb-i şart-ı vâkıf on seneden mütecâviz sâkin ve yedinde olan tevcîh hücceti zâyi‘ ve meskene eşedd-i ihtiyâcla muhtâc olduğu sikāt ihbârlarıyla lede’ş-şer‘i’l-mutahhar mübeyyen olmağın menzili merkūm, mezkûr Kefevî el-Hâc Mehmed’e savb-ı şer‘den tevcîh ve ibkā olunup tasarrufiyçün işbu vesîka ketb olunup yedine def‘ olundu. Tahrîren fi’l-yevmi’r-râbi‘ min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Umdetü’l-ulemâ’i’l-izâm Abdullah Efendi, Abdülbâkī Efendi, Kâtibü’l-hurûf Mustafa Efendi, Abdi Çelebi b. Hüseyin.

(İSTANBUL12 - cilt: 16, sayfa: 616 - Hüküm no: 814 - Orijinal metin no: [73b-2])﻿

﻿

﻿

815. Hüküm

Seyyid Ahmed b. Mehmed’in, Mehmed b. Abdülbâkī’de olan alacağının bir kısmından vazgeçtiği

Mahmiye-i Galata’da el-Hâc A‘mâ mahallesi sükkânından es-Seyyid Ahmed b. Mehmed meclis-i şer‘-i hatîrde Mehmed b. Abdülbâkī mahzarında ikrâr ve takrîr-i kelâm edip mezbûr Mehmed zimmetinde karz-ı şer‘îden on bin akçe hakkım olup mukābelesinde iki mağribî bıçak yedinde rehn-i makbûz idi hâlâ meblağ-ı mezbûrdan on dört bin akçesi mezbûr Mehmed yedinden tamâmen ahz u kabz ve yedimde rehin olan sâlifü’z-zikr bıçağı yedine teslîm edip bâkī kalan üç bin akçeden zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: El-Hâc Sâlim ve Mehmed b. Ali Çelebi el-Mübâşir, Seyyid Ahmed, Süleyman b. ( ).

(İSTANBUL12 - cilt: 16, sayfa: 616 - Hüküm no: 815 - Orijinal metin no: [73b-3])﻿

﻿

﻿

816. Hüküm

Şâhin Bey b. Hasan ile Hümâ Hâtun arasındaki cariye mes’elesinden doğan anlaşmazlığa, bedel-i sulh karşılığında son verildiği

Mahmiye-i İstanbul’da Ali Paşa-yı Atîk mahallesinde sâkin işbu bâ‘isü’l-kitâb Şâhin Bey b. Hasan mahfil-i kazâda Hümâ Hâtun bt. İbrahim mahzarında takrîr-i kelâm edip merkūme Hümâ Hâtun târih-i kitâbdan sekiz ay mukaddem kendi menzilimden uzun boylu açık kaşlı gök elâ gözlü Frenkiyyetü’l-asl Gülbûy nâm câriye-i memlûkemi idlâl edip evimin karşısında sâkine Kerime Hâtun’a yirmi iki bin akçeye bey‘ ve kabz-ı semen eylemişdir deyû bundan akdem merkūme Hümâ’dan da‘vâ ve taleb eylediğimde ol dahi vesâtat-ı muslihîn ile beni da‘vâ-yı mezbûrumdan on dört bin akçe üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûr on dört bin akçeyi merkūme Hümâ Hâtun bana def‘aten edâya iktidârı olmamağla te’cîle tâlibe olmağın ben dahi târih-i kitâbdan on beş gün tamâmına dek te’cîl eyledim dedikde gıbbe’t-tasdîk mezbûre Hümâ Hâtun’un sadriyye kebîre kızı Sâliha bt. Mehmed nâm hâtun, ben vâlidem mezbûre Hümâ’nın zimmetine lâzım gelen meblağ-ı mezbûr on dört bin akçeye kefîl oldum dedikde gıbbe’t-tasdîk mezbûr Sâliha’nın dahi nefsine ve hîn-i mütâlebede meclis-i şer‘a ihzârına Mi‘mâr Sinan mahallesinde sâkin kalaycı Oruc b. Mirza nâm kimesne kefîl olmağın mâ vaka‘a bi’t-taleb ketb olundu. Fi’l-yevmi’r-râbi‘ min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Ahmed Çelebi b. Mustafa Çelebi Pazarcı, Mehmed b. Ramazan, Muharrem b. Abdullah, Eyüb b. Ali, Hüseyin b. Ebûbekir, Mehmed b. Ahmed, Osman b. Abdullah.

(İSTANBUL12 - cilt: 16, sayfa: 616 - Hüküm no: 816 - Orijinal metin no: [73b-4])﻿

﻿

﻿

817. Hüküm

Emine bt. Ali’nin, kardeşi Müstecâb b. Ali tarafından kendisine emaneten verilen parayı geri vermesi gerektiği

Mahmiye-i İstanbul’da Unkapanı’nda hamal tâifesinden Müstecâb b. Ali nâm kimesne meclis-i şer‘de kız karındaşı Emine bt. Ali muvâcehesinde üzerine da‘vâ ve takrîr-i kelâm edip kız karındaşım merkūme Emine yedine on sekiz bin akçe emânet vaz‘ ve teslîm eyledim hâlâ taleb ederim suâl olunup alıverilmesi matlûbumdur dedikde gıbbe’s-suâl merkūme Emine cevâbında fi’l-hakīka karındaşım mezbûr Müstecâb bana on sekiz bin [74a] akçe emânet vaz‘ etmiş idi elân yedimdedir, lâkin zevcim Şaban’a deyni olmağla vermemiş idim deyû ikrâr ve i‘tirâf etmeğin ikrârı mûcebince meblağ-ı mezbûru müdde‘î-i merkūm Müstecâb’a red ve teslîme mezbûr Emine’ye tenbîh birle mâ vaka‘a bi’t-taleb ketb olundu. Fi’l-yevmi’s-sâdis min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah b. Mustafa, Mustafa Çelebi b. İsâ, Hacı Yusuf b. Musa, Mehmed b. Ramazan.

(İSTANBUL12 - cilt: 16, sayfa: 617 - Hüküm no: 817 - Orijinal metin no: [73b-5])﻿

﻿

﻿

818. Hüküm

Molla Ahaveyn mahallesindeki vakıf evin mütevellîliğine Mustafa Efendi b. Mehmed’in tayin edildiği

Dârü’l-hilâfet-i aliyye Kostantıniyye el-mahmiyye mahallâtından Molla Ahaveyn mahallesinde vâki‘ merhûm sâhibetü’l-hayrın vakfı olup bir tarafı Receb Subaşı mülküne ve iki tarafı tarîk-i âm ve bir tarafı mahalle-i mezbûrede vâki‘ mescidi şerîfe müntehî iki bâb fevkānî ve iki bâb tahtânî odaları ve iki su kuyusunu müştemil vakıf menzilin mütevellîsi olmayıp bir mütevellî nasb ve ta‘yîn olunmak lâzım ve mühim olduğu zeyl-i vesîkada isimleri mastûr olan müslimîn ihbârları ile hâkim-i muvakki‘-i kitâb tûbâ-lehû ve hüsnü me’âb hazretleri huzûrunda zâhir ve müte‘ayyin olduğu ecilden, işbu hâfızü’l-vesîka Mustafa Efendi b. Mehmed menzili mevkūf-ı mezbûra hasbî mütevellî nasb ve ta‘yîn eyleyip mezbûr Mustafa Efendi dahi tevliyyeti mezbûru kabûl ve merâsimini edâya ta‘ahhüd olmağın mâ vaka‘a bi’t-taleb ketb olundu. Fi’l-yevmi’l-hâmis min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Receb b. el-Hâc Süleyman, Seyyid Mustafa Çelebi b. Seyyid Fazlullah, Mustafa Çelebi b. Mehmed, İbrahim Çelebi b. Mehmed.

(İSTANBUL12 - cilt: 16, sayfa: 618 - Hüküm no: 818 - Orijinal metin no: [74a-1])﻿

﻿

﻿

819. Hüküm

Ayşe bt. el-Hâc Kasım ile Ebubekir Çelebi b. el-Hâc Osman’ın muhâlaa yoluyla boşandıkları

Husûs-ı âti’l-beyânın mahallinde tahrîri için bi’l-iltimâs kıbel-i şer‘den irsâl olunan Mustafa Efendi b. eş-Şeyh Mehmed Efendi mahmiye-i İstanbul’da Üskübî mahallesinde umdetü’t-tüccâr ve kıdvetü’l-ebrâr, sâhibü’t-temkîn, vâcibü’t-tahsîn el-Hâc Nimetullah b. el-Hâc Şehabeddin’in menziline varıp akd-i meclis-i şer‘-i hatîr eyledikde mahmiye-i mezbûrda Süleymaniye kurbunda Samanveren mahallesinde sâkine fahrü’l-muhadderât ve zevi’l-muvakkarât Ayşe bt. el-Hâc Kasım nâm bikr-i bâliğanın üveyi babası ve tarafeynden sulh ve ibrâya vekîl olup mezbûrenin zâtını ma‘rifet-i şer‘iyye ile ârifân mezbûrenin tevâbi‘inden olup Samanveren mahallesinden el-Hâc Hasan b. Abdullah ve Haydarpaşa mahallesinde Fıstık el-Hâc Ahmed b. el-Hâc Abdi nâm kimesneler şehâdetleriyle hasm-ı şer‘î-i câhidânı muvâcehesinde vekâleti sâbite olan fahrü’l-a‘yân el-Hâc Mehmed Kapudân b. el-Hâc Bedreddin meclis-i ma‘kūd-ı mezbûrda, müvekkile-i mezbûrenin zevci umdetü’l-a‘yân, zübdetü’l-erkân, râfi‘ü hâze’l-kitâb Ebûbekir Çelebi b. el-Hâc Osman muvâcehesinde bi’l-vekâle ikrâr ve i‘tirâf edip müvekkile-i mezbûrenin mezkûr Ebûbekir Çelebi zimmetinde mütekarrir olan beş yüz altın mehr-i müecceli ve nafaka-i iddeti ve me’ûnet-i süknâsı kendi üzerine olmak üzre mezkûr Ebûbekir Çelebi ile vekâlet-i mahkiyye hasebiyle muhâla‘a-i sahîha-i şer‘iyye ile muhâla‘a edip zevciyyete ve gayra müte‘allika olan cemî‘ de‘âvî ve mütâlebâtdan mezbûru bi’l-vekâle ibrâ ve iskāt eyledim dedikde mezkûr Ebûbekir Çelebi dahi zevciyyete ve gayra müte‘allika cemî‘ de‘âvî ve mütâlebâtdan müvekkile-i mezbûrumu ibrâ ve iskāt eyledim dedikde gıbbe’t-tasdîki’ş-şer‘î vekîl-i mezbûr el-Hâc Mehmed Kapudân meclis-i ma‘kūd-ı mezkûrda i‘âde-i kelâm edip müvekkilem mezbûre Ayşe vekâlet-i meşrûhamı inkâr ve zevc-i muhâlı‘ı mezkûr Ebûbekir Çelebi’den mehr-i mezbûr beş yüz altını ahz ederse ben zâmin ve kefîl oldum dediğini Mevlânâ-yı mezkûr mahallinde ba‘de’t-tahrîr ma‘an irsâl olunan Abdullah Çelebi ve Pîrî Çelebi ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb ü tahrîr olundu. Fi’l-yevmi’l-hâmis min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Umdetü’l-a‘yân Ahmed Ağa b. Abdülmennân, Mehmed Efendi b. Osman el-İmâm, Muslu Efendi b. Hasan el-kadı, el-Hâc İsâ b. Abdülmümin, Mustafa b. Hasan, Süleyman Efendi b. Mustafa, Abdullah Çelebi b. Mustafa, Mustafa Çelebi b. Ahmed, el-Hâc Ali b. ( ).

(İSTANBUL12 - cilt: 16, sayfa: 618 - Hüküm no: 819 - Orijinal metin no: [74a-2])﻿

﻿

﻿

820. Hüküm

El-Hâc Mehmed Kapudan b. el-Hâc Bedreddin’in, Ebubekir Çelebi b. el-Hâc Osman’da olan alacağının bir kısmından vazgeçtiği

Husûs-ı âti’l-beyânın mahallinde tahrîri için bi’l-iltimâs kıbel-i şer‘-i mutahhardan irsâl olunan Mevlânâ Mustafa Efendi b. eş-Şeyh Mehmed Efendi mahmiye-i İstanbul’da Üskübî mahallesinde umdetü’l-tüccâr, kıdvetü’l-ebrâr, sâhibü’t-temkîn vâcibü’t-tahsîn el-Hâc Nimetullah b. el-Hâc Şehabeddin Bey menziline varıp zeyl-i vesîka[da] isimleri mastûr müslimîn huzûrlarında akd-i meclis-i şer‘ eyledikde mahmiye-i mezbûrede Süleymaniye kurbunda Samanveren mahallesinde sâkin kıdvetü’l-ekâbir ve’l-a‘yân el-Hâc Mehmed Kapudân b. el-Hâc Bedreddin meclis-i ma‘kūd-ı mezbûrda, işbu kitâb-ı sıhhat-nisâbın sâhibi umdetü’l-a‘yân, zübdetü’l-erkân Ebûbekir Çelebi b. el-Hâc Osman mahzarında ikrâr ve i‘tirâf edip mezkûr Ebûbekir Çelebi zimmetinde cihet-i karz-ı şer‘îden iki bin kıt‘a esedî guruş hakkım olup meblağ-ı mezbûrun bin beş yüz kıt‘a esedî guruşunu mezkûr Ebûbekir Çelebi yedinden mukaddemâ ahz u kabz edip mâ‘adâ olan beş yüz kıt‘a esedî guruşdan mezkûr Ebûbekir Çelebi’nin zimmetini ibrâ-i âm ile ibrâ-i kātı‘ü’n-nizâ‘ iskāt edip min ba‘d mezkûr Ebûbekir Çelebi kıbelinde vechen mine’l-vücûh ve sebebin mine’l-esbâb hak ve alâka ve medhalim kalmadı dedikde gıbbe’t-tasdîk vâki‘ hâli Mevlânâ-yı mezbûr mahallinde ba‘de’t-tahrîr ma‘an irsâl olunan Abdullah Çelebi ve Pîrî Çelebi ile meclis-i şer‘a gelip vukū‘u üzre inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 619 - Hüküm no: 820 - Orijinal metin no: [74a-3])﻿

﻿

﻿

821. Hüküm

Haydar Dede b. Allahkulu’nun vârisi olan Râbia bt. Ebubekir’in, Bulgurlu’daki bağ üzerinde bir hakkı olmadığı

Medîne-i Üsküdar’da Ağa Hamamı kurbunda sâkine Râbia bt. Ebûbekir nâm hâtun meclis-i şer‘-i hatîr-i lâzımü’t-tevkīrde hâlâ Harameyni şerîfeyn halîfesi olan umdetü ashâbi’t-tahrîr ve’l-kalem Mehmed Efendi b. Ahmed tarafından husûs-ı âti’l-beyâna vekîl olup Ahmed Çelebi b. Mustafa ve Ali Halîfe b. İbrahim şehâdetleri ile vekâleti sâbite olan Mehmed Ağa b. eş-Şeyh Mehmed mahzarında üzerine da‘vâ ve takrîr-i kelâm edip bundan akdem medîne-i mezbûrede Câmi‘-i Kebîr mahallesinde sâkin iken vefât eden Haydar Dede b. Allâhkulu nâm kimesnenin ben sulbiye kızının kızı ve hasren vârisesi olmağla müteveffâ-yı mezbûrun terekesinden olup zikr olunan Üsküdar kazâsına tâbi‘ Bulgurlu nâm karyede vâki‘ bir tarafı Mustafa b. Abdullah bağı ve bir tarafı Mehmed Efendi [74b] b. Mustafa bağı ve bir tarafı ba‘zan Kapıcı Derviş bağı ve ba‘zan tarîk-i hâs ve bir tarafı merhûm Ahmed Efendi veresesi bağları ve ba‘zan tarîk-i âm ile mahdûd bir kıt‘a bağ mûrisim müteveffâ-yı mezbûrdan bi hasebi’l-irs bana intikāl etmiş iken, hâlâ müvekkili merkūm Mehmed Efendi bi gayri hakkın vaz‘-ı yed eder suâl olunup alıverilmek matlûbumdur dedikde gıbbe’s-suâl vekîl-i merkūm cevâbında müteveffâ-yı mezbûr Haydar Dede hayâtında zikr olunan bağı bin elli bir senesi Muharremü’l-harâmının beşinci gününde Ahmed Bey nâm kimesneye altmış kıt‘a riyâlî guruşa bey‘ ve kabz-ı semen ettikden sonra medîne-i mezbûrede Yeni mahallede hilâfe-i müvellâ olan Halil Efendi b. İbrahim huzûrunda bey‘i ikrâr ve mûcebince mezbûr Ahmed Bey yedine mübâya‘a hücceti verdikden sonra mezbûr Ahmed Bey dahi müvekkili müşârün-ileyh Mehmed Efendi’ye yirmi beş bin akçeye bey‘ ve kabz-ı semen etmişdir deyû def‘le mukābele ve mazmûnu min külli’l-vücûh takrîr-i meşrûhunu nâtıka mübâya‘a hücceti ibrâz edip mezbûre Râbia muvâcehesinde feth ve kırâ’at ve istintâk olundukda merkūme Râbia mazmûn-ı hüccet-i merkūmemi bi’l-külliye münkire olıcak vekîl-i mezbûrdan mazmûn-ı hüccete beyyine taleb olundukda udûl-i müslimînden olup karye-i mezbûre sükkânından Derviş b. Halil ve medîne-i mezbûrede ve Bağlar mahallesinde sâkin İbrahim b. Hasan nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ müteveffâ-yı mezbûr Haydar Dede mezbûr Ahmed Bey’e zikr olunan bağı altmış kıt‘a riyâlî guruşa bey‘ ve kabz-ı semen eyledikden sonra târih-i mezbûrda zikr olunan Yeni mahallede hilâfe-i müvellâ olan Halil Efendi b. İbrahim huzûrunda bey‘ini ikrâr ve bizim huzûrumuzda mûcebince mûmâ-ileyh Halil Efendi dahi işbu hücceti mezbûr Ahmed Bey yedine vermişdi. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince müdde‘iyye-i mezbûre Râbia muhâsama ve mu‘ârazadan men‘ birle mâ hüve’l-vâki‘ bi’t-taleb ketb olundu. Fi’l-yevmi’l-hâmis min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Musa Çavuş b. Abdullah el-Mübâşir, Ali b. İskender, Mahmud b. Hasan, Mehmed b. Abdurrahman, Sefer b. Ali, Ahmed b. Mustafa, Saib Ağa b. ( ), Şükrullah b. Mustafa, Mehmed b. Ramazan, Abdi b. Hasan.

(İSTANBUL12 - cilt: 16, sayfa: 620 - Hüküm no: 821 - Orijinal metin no: [74a-4])﻿

﻿

﻿

822. Hüküm

Yuvan’ın oğulları İstoyko ile Nikola arasındaki miras anlaşmazlığının, bedel-i sulh karşılığında sona erdiği

Vilâyet-i Rumeli’de Behlişte kazâsına tâbi‘ Hoçeşte nâm karyeden olup hâlik olan Yuvan nâm zimmînin kebîr oğlu İstoyko nâm zimmî meclis-i şer‘-i hatîr-i lâzımü’t-tevkīrde karındaşı Nikola nâm zimmî muvâcehesinde ikrâr ve i‘tirâf edip babamız hâlik oldukda cemî‘ terekesini karındaşım mezbûr ile beynimizde iktisâm etmiş idik. Lâkin babam merkūmun terekesinden ba‘zı eşyâ-i ma‘lûmesin ketm ve ihfâ ettin ve menzil ve sâir [tere]kesinden hissenden ziyâde şey ahz eylemiş idin deyû karındaşım mezbûr beni beş yüz akçe üzerine sulh ettikde, ben dahi sulh-ı mezbûru kabûl ve bedel-i sulh olan meblağ-ı mezbûru karındaşım merkūm yedinden tamâmen ahz u kabz edip husûs-ı mezbûra müte‘allika da‘vâdan mezbûrun zimmetini ibrâ-i âm ile ibrâ eyledim ba‘de’l-yevm husûs-ı mesfûra müte‘allika merkūm ile da‘vâm yoktur dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâdis min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Mustafa b. Hüseyin, Ahmed b. Abdullah, Şükrullah Bey b. Mustafa, Abdi b. Hüseyin, Mehmed b. Ramazan, Resûl b. Rıdvan, Hüseyin b. Ebûbekir ve gayruhüm.

(İSTANBUL12 - cilt: 16, sayfa: 621 - Hüküm no: 822 - Orijinal metin no: [74b-1])﻿

﻿

﻿

823. Hüküm

Mehmed Bey b. Abdi’nin, arsasını Mustafa Ağa’ya sattığı

Mahmiye-i İstanbul’da Sekbanbaşı İbrahim Ağa mahallesi sükkânından Mehmed Bey b. Abdi meclis-i şer‘-i şerîf-i şâmihu’l-imâdda, sâbıkan Dergâh-ı âlî yeniçerilerinin kethüdâları olan Falakacı Mustafa Ağa b. Halil tarafından husûs-ı âti’z-zikre vekîl olan Hasan Çelebi b. Mustafa ve Hüseyin b. Abdullah şehâdetleri ile şer‘an vekâleti sâbite olan el-Hâc Bâli b. Veli muvâcehesinde bi tav‘ihî ikrâr ve i‘tirâf edip mahalle-i mezbûrda vâki‘ bir tarafı Ali Çelebi b. İlyas mülkü ve bir tarafı ba‘zan merhûm Mazhar Efendi vakfı ve ba‘zan Nalband Mehmed Ağa veresesi mülkleri ve bir tarafdan ba‘zan mezbûr Mustafa Ağa mülkü ve ba‘zan tarîk-i âm ve bir tarafı tarîk-i hâs ile mahdûd mezbûr Ali Çelebi ile müşterek bi’r-i mâyı müştemil muhterik menzil arsası içinde mevcûd enkāzı ile müvekkili müşârün-ileyh Mustafa Ağa’ya yedi yüz guruşa bey‘-i bât ile bey‘ ve teslîm edip ol dahi iştirâ ve tesellüm ve kabûl ettikden sonra meblağ-ı mezbûr yedi yüz esedî guruşu yedinden tamâmen alıp kabz eyleyip ba‘de’l-yevm arsa-i mezbûre cemî‘ tevâbi‘i birle mezbûr Mustafa Ağa’nın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde mukırr-ı mezbûru ikrâr-ı meşrûhunda vekîl-i mezbûr vicâhen ve şifâhen tasdîk ve tahkīk etmeğin mâ hüve’l-vâki‘ gıbbe’t-taleb ketb olundu. Hurrire fi’l-yevmi’s-sâdis min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Receb Efendi b. Ahmed el-İmâm, Abdi Çelebi b. Receb Efendi, Yusuf Bey b. Mehmed, Mehmed Çelebi b. Receb, el-Hâc Ahmed b. Mahmud, Mustafa Çelebi, Mustafa Çelebi b. Sefer, Mustafa b. Beşe b. ( ).

(İSTANBUL12 - cilt: 16, sayfa: 621 - Hüküm no: 823 - Orijinal metin no: [74b-2])﻿

﻿

﻿

824. Hüküm

Uşşâkizâde Mehmed Efendi’nin oğlu Sâlih Efendi’nin evini, Rukiyye Hanım bt. Musa Paşa’ya sattığı

Sâbıkan Kudüs-i şerîf kazâsından münfasıl olup mahmiye-i İstanbul’da Fethiye mahallesinde sâkin iken bundan akdem vefât eden Uşşâkīzâde Mehmed Efendi merhûmun mahdûm-ı mükerremleri Sâlih Efendi tarafından husûs-ı âti’l-beyâna vekîl olup Ali Efendi b. Murtaza ve Mahmud Çelebi b. Hüseyin şehâdetleri ile şer‘an vekâleti sâbite olan Ramazan Bey b. Yakub meclis-i şer‘-i hatîr-i lâzımü’t-tevkīrde fahrü’l-muhadderât tâcü’l-muvakkarât Rukiyye Hanım bt. Musa Paşa’nın zâtını ma‘rifet-i şer‘iyye ile ârifân Mahmud b. Yusuf ve Hasan b. Muslu nâm kimesneler şehâdetleri ile şer‘an vekâleti sâbite olan Ahmed Bey b. Mustafa mahzarında bi’l-vekâle ikrâr ve takrîr-i kelâm edip medîne-i Galata müzâfâtından İstinye nâhiyesine tâbi‘ Boğazkesen mahallâtından Paşmakçı Şucâ‘ mahallesinde vâki‘ bir tarafı Meryem Hâtun bt. Musa mülküne ve bir tarafı İbrahim Çelebi b. Halil mülküne [75a] ve bir tarafı sâhil-i bahre ve bir tarafı tarîk-i hâssa müntehî büyût-ı müte‘addide ve limanı müştemil mülk menzilini, bi cümleti’t-tevâbi‘ ve’l-levâhık ve kâffeti’l-menâfi‘ ve merâfık müvekkile-i müşârün-ileyhâ Rukiyye Hanım’a altmış bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm eyledikden sonra semeni olan meblağ-ı mezbûr altmış bin akçeyi müvekkili mezbûr Sâlih Efendi vekîl-i merkūm Ahmed Ağa yedinden bi’t-tamâm ahz u kabz eyledi ba‘de’l-yevm menzili mahdûd-ı mezbûr müvekkile-i müşârün-ileyhânın mülk-i müşterâsıdır, keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Fahrü’l-kuzât Abdülbâkī Efendi, Mehmed Efendi b. ( ) el-Kâtib, Enbiya Çelebi bogasıcı, Mehmed Çelebi b. ( ) bogasi, Mehmed Çelebi b. ( ) el-münâdî, Ahmed b. Mahmud kethüdâ-yı muhzırân, Mehmed b. Ramazan ve gayruhüm mine’l-huzzâr.

(İSTANBUL12 - cilt: 16, sayfa: 622 - Hüküm no: 824 - Orijinal metin no: [74b-3])﻿

﻿

﻿

825. Hüküm

Osman Bey b. Mehmed’in, Fâtıma bt. Ali’nin çiftliğini almak üzre vekil Mustafa Bey’e pey olarak verdiği parayı geri istediği

İşbu râfi‘ü’l-kitâb Osman Bey b. Mehmed mahfil-i kazâda Mustafa Efendi b. İbrahim mahzarında üzerine takrîr-i da‘vâ edip Fâtıma bt. Ali nâm hâtunun mülk çiftliğini bey‘a mezbûr Mustafa Efendi vekîli olmağla çiftlik-i mezbûru iştirâ etmek sadedinde olduğumda, pey olmak için vekîl-i mezbûr Mustafa Efendi’ye kırk kıt‘a esedî guruş verip lâkin çiftlik-i mezbûru iştirâ etmeyip âhara bey‘ etmesi ile meblağ-ı mezbûru mukaddemâ mezbûr Mustafa Efendi’den taleb eylediğimde alâ ru’ûsi’l-işhâd ikrâr etmişken vermede te‘allül eder, suâl olunup alıverilmesi matlûbumdur dedikde gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahmiye-i İstanbul’da Mismârî Şucâ‘ mahallesi sükkânından Sultan Selim Hân câmi‘-i şerîfi’nde müezzin başı olan Receb Efendi b. Süleyman ve Halil Efendi b. Osman ve Ali Çelebi b. İbrahim nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ mezkûr Mustafa Efendi sâlifü’z-zikr çiftliğin pey olmak için müdde‘î-i mezbûrdan kırk kıt‘a esedî guruş aldım bey‘ etmedim deyû bi’d-defe‘â huzûrumuzda ikrâr ve bizi işhâd eyledi biz bu husûsa bu vech üzerine şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Tahrîr[en] fi’l-yevmi’s-sâbi‘ min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Hacı Ahmed b. Mahmud, Abdi b. Hüseyin, Resûl b. Rıdvan, Şükrullah b. Mustafa, Mehmed b. Ramazan, Mustafa b. İsâ.

(İSTANBUL12 - cilt: 16, sayfa: 623 - Hüküm no: 825 - Orijinal metin no: [75a-1])﻿

﻿

﻿

826. Hüküm

Beyceğiz mahalleli fakirlere vakf edilen paradan borç alıp ödemeden ölen Hasan Beşe b. Abdullah’ın terekesinden bu paranın tahsil edildiği

Mahmiye-i İstanbul’da Beyceğiz mahallesi fukarâsının mühimmâtına mevkūfe nukūda hâlâ mütevellî olan el-Hâc Hüseyin Beşe b. Abdullah meclis-i şer‘de mahalle-i mezbûre sükkânından iken bundan akdem vefât eden Hasan Beşe b. Abdullah’ın sulbiye kebîre kızı ve bi’l-inhisâr vârisesi olup terekesine vâzı‘u’l-yed olan Arife’nin zevci ve tarafından husûs-ı âtîye vekîli olan fahrü’l-müderrisîn İsmail Efendi b. Hasan mahzarında bi’t-tevliyye ikrâr ve i‘tirâf edip müteveffâ-yı mezkûr Hasan Beşe zimmetinde mütevellîsi olduğum vakfın malından beş yüz esedî guruş ve beynimizde ma‘lûm menzil semeninden altmış üç esedî ki cem‘an beş yüz altmış üç esedî guruş olup kable’l-edâ fevt olduğu ecilden, meblağ-ı mezbûr yüz altmış üç esedî guruşunu müteveffâ-yı mezbûrun terekesinden olmak üzre vekîl-i mezbûr yedinden tamâmen ahz u kabz eyledim min ba‘d meblağ-ı mezbûr beş yüz altmış üç kıt‘a esedî guruşdan ve murâbahadan bir akçe ve bir habbe bâkī kalmadı dedikde gıbbe’t-tasdîk mâ vaka‘a bi’t-taleb ketb olundu. Tahrîren fi’l-yevmi’s-sâdis min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: İsmail Ağa b. ( ), Mehmed Beşe b. ( ), Berber Hasan Çelebi b. ( ), Piyâle b. Mustafa Efendi el-kadı, Mehmed Çelebi b. ( ), keçeci Mustafa Beşe b. ( ), Osman Çelebi b. İsmail, el-Hâc Hüseyin, Abdülkerim Çelebi el-Müderris.

(İSTANBUL12 - cilt: 16, sayfa: 623 - Hüküm no: 826 - Orijinal metin no: [75a-2])﻿

﻿

﻿

827. Hüküm

Ahmed Ağa’nın, çeşitli yerlerdeki ev ve bağlarını Süleyman Ağa b. Abdullah’a sattığı

Husûs-ı âti’l-beyânın mahallinde istimâ‘ ve tahrîri iltimâs olunmağın kıbel-i şer‘-i mutahhardan Mevlânâ mu‘îd Mustafa Efendi irsâl olunup ol dahi zeyl-i sütûrda isimleri mastûr olan müslimîn ile mahmiye-i Kostantıniyye’de hâlâ Adliye ta‘bîr olunur müceddeden ibnâ olunan câmi‘-i şerîfe varıp akd-i meclis-i şer‘-i şerîf ettikde, mahmiye-i mezbûrede Kadır[ga] limanı kurbunda Şehsuvar Bey mahallesinde sâkin Ahmed Ağa meclis-i ma‘kūd-ı mezbûrda, cennet-mekân firdevs-âşiyân merhûm ve mağfûrun-leh Şehzâde Sultân Mehmed Hân evkāfından olup mahrûse-i Galata kazâsına tâbi‘ Mahayine? nâm karyede sâkin işbu hâfızü’l-kitâb Süleyman Ağa b. Abdullah mahzarında tav‘an ikrâr ve i‘tirâf edip akd-i âtî sudûruna değin dâhil-i silk-i mülkümde münselik olup medîne-i mezbûrda vâki‘ Aya Nikola mahallesinde iki tarafdan mezbûr Süleyman Ağa mülküne ve bir tarafdan sâhil-i bahre ve bir tarafdan Polohoroni nâm zimmî mülküne müntehî üç fevkānî kule ta‘bîr olunur menzilimi ve kurbunda vâki‘ teharrîden müstağnî mahzen ve içinde mevcûd şırahâne ve dört fıçıyı ve bir bâb misâfir odası ahırı ve yine mahalle-i mezbûrede vâki‘ ma‘lûmü’l-hudûd bir menzilimi ve karye-i mezbûre sınırında Felim? nâm mevzi‘de vâki‘ ma‘lûmü’l-hudûd on sekiz dönüm iki kıt‘a bağ ve yine Akdi nâm mevzi‘de vâki‘ ma‘lûmü’l-hudûd on iki dönüm dört kıt‘a bağ ve yine Balhoz nâm mevzi‘de vâki‘ ma‘lûmü’l-hudûd yedi dönüm iki kıt‘a ve yine Daho nâm mevzi‘de vâki‘ ma‘lûmü’l-hudûd iki dönüm bir kıt‘a ve yine Aya Yorgi nâm mevzi‘de ma‘lûmü’l-hudûd iki dönüm bir kıt‘a bağımı, safka-i vâhide mezbûr Süleyman Ağa’ya tarafeynden îcâb ve kabûlü hâvî bey‘-i bâtt-ı sahîh-i şer‘î ile altı yüz kıt‘a tâmmü’l-vezn riyâlî kebîr guruşa bey‘ edip ol dahi vech-i meşrûh üzre iştirâ ve kabûl eyledikden sonra semeni olan meblağ-ı mezbûr altı yüz kıt‘a riyâlî kebîr guruşu mezbûr Süleyman Ağa yedinden bi’t-tamâm ahz u kabz edip mesbûku’z-zikr emlâki mahallinde zabt ve tasarrufa merkūm Süleyman Ağa’yı taslît eyledim ba‘de’l-yevm mülk-i müşterâsı olup keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Hasan b. Hüseyin ile meclis-i şer‘a gelip ihbâr [75b] ve takrîr etmeğin mâ vaka‘a bi’l-ibtigā ketb olundu. Fi’l-yevmi’l-hâmis min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Umdetü erbâbi’t-tahrîr ve’l-kalem Murtaza Efendi, İhtiyâr-ı ashâbi’t-tastîr ve’r-rakam Ali Efendi b. Abdullah, Mehmed Efendi kâtib, es-Seyyid Ahmed Çelebi b. Nesimî, Ahmed Çelebi b. ( ), Hüseyin Çelebi eş-şehîr bi Arabzâde, Ahmed Çavuş, Siyavuş Bey, Ahmed Çelebi b. Süleyman.

(İSTANBUL12 - cilt: 16, sayfa: 624 - Hüküm no: 827 - Orijinal metin no: [75a-3])﻿

﻿

﻿

828. Hüküm

Mehmed Efendi’nin, çeşitli yerlerdeki ev ve bağlarını Süleyman Ağa b. Abdullah’a sattığı

Husûs-ı âti’l-beyânın mahallinde istimâ‘ ve tahrîri iltimâs olunmağın savb-ı şer‘-i mutahhardan Mevlânâ mu‘îd Mustafa Efendi irsâl olunup ol dahi zeyl-i rakīmde isimleri mastûr olan müslimîn ile mahmiye-i Kostantıniyye’de Adliye ta‘bîr olunur hâlâ müceddeden binâ olunan câmi‘-i şerîfe varıp akd-i meclis-i şer‘-i şerîf ettikde, mahrûse-i Galata kazâsına tâbi‘ olup cennet-mekân firdevs-âşiyân merhûm Şehzâde Sultan Mehmed Hân evkāfından Kapıdağı nâhiyesinde Mahayine nâm karyede [sâkin] Süleyman Ağa b. Abdullah meclis-i şer‘-i hatîr-i ma‘kūd-ı mezbûrda, mahmiye-i mezbûrede Şeyh Ebülvefâ mahallesinde sâkin hâfızü’l-kitâb umdetü erbâbi’t-tahrîr ve’l-kalem Mehmed Efendi b. ( ) tarafından husûs-ı âti’l-beyânı tasdîke sâbitü’l-vekâle vekîl olan ihtiyâr-ı ashâbi’t-tahrîr ve’r-rakam Murtaza Efendi mahzarında tav‘an ikrâr ve i‘tirâf edip karye-i mezbûrede Aya Nikola mahallesinde vâki‘ akd-i âtî sudûruna değin dâhil-i silk-i mülkümde münselik bir tarafı Polihoroni mülküne ve bir tarafı sâhil-i bahre ve bir tarafı Garofali mülküne ve bir tarafı tarîk-i âm ve bir tarafı ba‘zan Dimitri Raykoda menziline müntehî her biri üçer tabaka olmak üzre iki kule ve bir bâb tahtânî mahzenimi cümle tevâbi‘ [ve] levâhıkı ve kâffe-i hukūk ve merâfıkı ile medîne-i mezbûre toprağında Ekrine nâm mevzi‘de vâki‘ ma‘lûmü’l-hudûd iki kıt‘a [ve] Vakran nâm mevzi‘de vâki‘ ma‘lûmü’l-hudûd iki kıt‘a ve Aniforaki nâm mevzi‘de vâki‘ ma‘lûmü’l-hudûd bir kıt‘a ve Balihori nâm mevzi‘de vâki‘ ma‘lûmü’l-hudûd bir kıt‘a ve Aya Yorgi nâm mevzi‘de vâki‘ ma‘lûmü’l-hudûd bir kıt‘a ve Anki nâm mevzi‘de vâki‘ ma‘lûmü’l-hudûd bir kıt‘a ve Manyas nâm mevzi‘de vâki‘ ma‘lûmü’l-hudûd bir kıt‘a ve Levaziye nâm mevzi‘de vâki‘ ma‘lûmü’l-hudûd bir kıt‘a ve Uzunyalı’da vâki‘ ma‘lûmü’l-hudûd bir kıt‘a ve İstefano nâm mevzi‘de vâki‘ ma‘lûmü’l-hudûd bir kıt‘a bağlarımı, saf[ka]-i vâhide ile müşârün-ileyh Mehmed Efendi’ye tarafeynden îcâb ve kabûlü hâvî bey‘-i bâtt-ı kat‘î ile bir kere yüz bin ve on beş bin akçeye bey‘ edip ol dahi vech-i muharrer üzre iştirâ ve kabûl ettikden sonra semeni olan meblağ-ı mezbûr bir kere yüz bin ve on beş bin akçeyi müşârün-ileyh Mehmed Efendi yedinden tamâmen ahz u kabz eyleyip emlâk-i mezkûre mûmâ-ileyh Mehmed Efendi’ye mahallinde kabza taslît eyledim ba‘de’l-yevm mülk-i müşterâsı olup keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ve ba‘dehû ma‘an ba‘s olunan Monla Ahmed ile meclis-i şer‘a gelip ihbâr ve takrîr etmeğin mâ vaka‘a bi’l-ibtigā sebt olundu. Fi’l-yevmi’s-sâbi‘ min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 625 - Hüküm no: 828 - Orijinal metin no: [75b-1])﻿

﻿

﻿

829. Hüküm

Abbas Beşe b. Abdullah’ın, Rus asıllı Âsiye bt. Abdullah’ı kölelikten azat ettiği

Mahmiye-i İstanbul’da Edirnekapısı dâhilinde Acıçeşme kurbunda sâkin Abbas Beşe b. Abdullah nâm kimesne meclis-i şer‘-i hatîrde takrîr-i kelâm edip kendiye rıkkıyyetini mu‘terife olan orta boylu açık kaşlı gök elâ gözlü Rusiyyetü’l-asl hâmiletü hâze’l-kitâb ümm-i veledim Âsiye bt. Abdullah’ı hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâir-i asliyyâta ilhâk ve idrâc eyledim ba‘de’l-yevm mezbûr Âsiye sâir harâir-i asliyyât gibi hürre olup üzerinde velâdan gayrı hakkım kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdurrahman b. Abdullah, Mustafa b. İsâ, Şükrullah b. Mustafa, Abdi b. Hüseyin, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 626 - Hüküm no: 829 - Orijinal metin no: [75b-2])﻿

﻿

﻿

830. Hüküm

Asvador v. Haçuk’un, Divriği Kesme köyündeki damı Toros v. Danik’e sattığı

Mahrûse-i Kostantıniyye hısnı ebvâbından Langa kurbunda vâki‘ Yenikapı’da hamal tâifesinden Asvador v. Haçuk nâm Ermeni işbu râfi‘ü’l-kitâb Toros v. Danik nâm Ermeni muvâcehesinde ikrâr ve takrîr-i kelâm edip vilâyet-i Anadolu’da Divriği kazâsı müzâfâtından Kesme nâm karyede vâki‘ tarafeyni müşterî-i merkūm Toros menzili ve bir tarafı Mezad nâm zimmî menzili ve bir tarafı tarîk-i âm ile mahdûd haymalık ta‘bîr olunur bir bâb mülk damı merkūm Toros’a on beş esedî guruşa bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledikden sonra semeni olan on beş esedî guruşu tamâmen yedinden ahz u kabz edip mebî‘-i mezbûru mahallinde zabta merkūm Toros’u taslît eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâdî aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Hasan Beşe b. Ferhad, Murad b. Ferhad, Abdi b. Hüseyin, Mehmed b. Ramazan, Resûl [b.] Rıdvan, Mustafa b. İsâ, Hızır b. Abdünnebî.

(İSTANBUL12 - cilt: 16, sayfa: 626 - Hüküm no: 830 - Orijinal metin no: [75b-3])﻿

﻿

﻿

831. Hüküm

Terzi Mustafa b. Arzuman’ın Eflak asıllı köle Ahmed b. Abdullah’ı azat ettiği

Mahmiye-i İstanbul’da Mustafa Bey mahallesinde sâkin Terzi Mustafa b. Arzuman meclis-i şer‘de ikrâr ve takrîr-i kelâm edip işbu açık kaşlı elâ gözlü orta boylu Eflakiyyü’l-asl Ahmed b. Abdullah nâm memlûkü hasbeten lillâhi te‘âlâ tahrîr ve i‘tâk ve sâir ahrâr-ı müslimîne idrâc ve ilhâk eyledim ba‘de’l-yevm mezbûr Ahmed sâir ahrâr-ı asliyyîn gibi hürdür üzerinde velâdan gayrı hak ve alâkam kalmadı dedikde mâ hüve’l-vâki‘ mezbûr Ahmed talebi ile ketb olundu. Fi’l-yevmi’l-âşir min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mehmed Efendi b. Receb el-İmâm, Mustafa Çelebi b. Mehmed, Ahmed Çelebi b. Hüseyin, Mehmed b. Siyami, Mehmed b. Ali, Ramazan Odabaşı, Kovacı Muharrem.

(İSTANBUL12 - cilt: 16, sayfa: 627 - Hüküm no: 831 - Orijinal metin no: [75b-4])﻿

﻿

﻿

832. Hüküm

Mustafa b. Arzuman’ın azat ettiği Ahmed b. Abdullah’a bazı eşyaları hibe ettiği

Mahmiye-i İstanbul’da Mustafa Bey mahallesinde sâkin Mustafa b. Arzuman meclis-i şer‘de mu‘takı Ahmed b. Abdullah muvâcehesinde ikrâr ve takrîr-i kelâm edip eşyâ-i memlûkemden bir münakkaş çuka-i serhaddî ve bir münakkaş çakşır ve bir yeşil çuka yelek çuka-i serhaddî ve bir beyaz entari ve bir kırmızı kumaş kaftan ve iki makrama ve bir havlu makrama ve iki bakır tâbe ve iki tencere ve sahan ve bir kahve ibriği ve bir leğen ve bir ibrik ve bir kaliçe ve üç aded Yanbolu kebesi ve oku ve bir terzi destgâhı ve bir mikrâzımı, mu‘takım mezbûr Ahmed’e hibe-i sahîha ile hibe ve temlîk edip ol dahi ittihâb ve kabûl ve temellük eyledi ba‘de’l-yevm eşyâ-i mezbûre mezbûr Ahmed’in mülk-i mevhûbudur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîr[en] fi’l-yevmi’l-hâdî aşer min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 627 - Hüküm no: 832 - Orijinal metin no: [75b-5])﻿

﻿

﻿

833. Hüküm

Çukurbostanlı Ümmühânî’nin oğlu Halil’in, annesinden kalan mehir hakkının bir kısmını alıp geri kalanından vazgeçtiği

Mahmiye-i İstanbul’da Çukurbostan sâkinelerinden olup bundan akdem fevt olan Ümmühânî bt. ( ) nâm hâtunun verâseti, zevc-i metrûkü Ali Beşe’ye ve kebîr oğlu Halil’e münhasıra oldukdan sonra mezbûr Halil meclis-i şer‘de Ali Beşe b. İbrahim mahzarında ikrâr ve takrîr-i kelâm edip vâlidem müteveffât-ı mezbûrenin merhûm Ali Beşe zimmetinde mütekarrir olan sekiz yüz akçe mehr-i müeccelinin bi hasebi’l-irsi’ş-şer‘î rub‘u iki yüz akçe mezbûr Ali Beşe’ye ve selâse-i erbâ‘ı altı yüz akçe bana intikāl etmişdi hâlâ meblağ-ı mezbûrun yüz akçesin alıp kabz edip bâkī kalan beş yüz akçeden mezbûr Ali Beşe’nin zimmetini ibrâ-i âm ile ibrâ ve iskāt eyledim dedikde gıbbe’t-tasdîk mâ vaka‘a ketb olundu. Fi’l-yevmi’s-sâdis min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Şaban Bey el-Mübâşir, Yusuf Ağa b. Abdullah, Hüseyin b. ( ), Baba Resûl b. Rıdvan, Abdi Çelebi, Veli b. Mahmud.

(İSTANBUL12 - cilt: 16, sayfa: 628 - Hüküm no: 833 - Orijinal metin no: [76a-1])﻿

﻿

﻿

834. Hüküm

Manisalı Çelebi mahallesinden sarrâc Ali Efendi b. Mustafa hayattayken, Firûz Ağa mahallesindeki evi Mehmed Paşa’ya sattığı

Mahmiye-i İstanbul’da Manisalı Çelebi mahallesinde fevt olan sarrâc Ali Çelebi b. Mustafa’nın verâseti, zevce-i metrûkesi Ceyhun bt. Abdullah ile sulbî kebîr oğlu Sâlih Çelebi’ye ve kebîre kızı Fâtıma’ya münhasıra olduğu şer‘an müte‘ayyin oldukdan sonra husûs-ı âti’l-beyânın mahallinde tahrîri iltimâs olunmağın, cânib-i şer‘den Mevlânâ Keşfî Mustafa Efendi irsâl olunup ol dahi kazâ-i Belgrad’dan münfasıl mefharü’l-mevâliyyü’l-kirâm Ali Efendi’nin menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘ ettiklerinde, mezbûr Sâlih Çelebi asâleten ve mezbûretân Ceyhun ve Fâtıma taraflarından zikri âtî husûsa vekîl olup Receb Beşe b. Bayram ve Halil Efendi b. Ali şehâdetleri birle vekâleti sâbite olan mezbûr Fâtıma’nın zevci Mustafa Çelebi b. Habîb vekâleten meclis-i şer‘-i hatîrde râfi‘ü’l-kitâb umdetü’l-emâcid ve’l-ekârim Süleyman Bey ve Mustafa Bey b. Hamîd Paşa taraflarından tasdîk-ı âti’l-beyâna vekîl olup bimâ hüve nehcü’s-sübût şer‘an vekâleti sâbite olan Mehmed Efendi b. İsmail muvâcehesinde her biri asâleten ve vekâleten ikrâ[r] ve i‘tirâf edip mûrisimiz mezbûr sarrâc Ali hâl-i sıhhatinde mahmiye-i mezbûrede Firûz Ağa mahallesinde vâki‘ iki tarafı Abdülbâkī Paşa vakfı ve bir tarafı Medîne-i Münevvere vakfı ve bir tarafı tarîk-i hâs ile mahdûd fevkānî ve tahtânî büyût-ı müte‘addideyi müştemil mülk menzilini, merkūm Mehmed Paşa’ya bin kıt‘a esedî guruşa bey‘-i kat‘î birle bey‘ ve teslîm edip semeni olan meblağ-ı mezbûru tamâmen ahz u kabz etmiş idi. Merkūm Mehmed Paşa’nın fevtinden sonra menzili mezbûr oğulları müşârün-ileyhâ Süleyman Bey ve Mustafa Bey’e intikāl eylemiş mülk-i mevrûslarıdır dediklerinde, gıbbe’t-tasdîki’l-mu‘teber vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Abdullah Çelebi b. Abdi ve Mevlüd b. Mustafa ile meclis-i şer‘a gelip inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’t-tâsi‘ min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Ömer Efendi b. Abdullah el-Müderris, Şeyh Mehmed Efendi b. Hacı Mahmud, es-Seyyid Ahmed Çelebi b. Halil el-İmâm, Mehmed Ağa b. Ramazan, Muslu Çelebi b. Yusuf, Hacı Mahmud b. Mehmed, Ali Çelebi b. Haydar, Ahmed Çelebi b. Halil, Mehmed Bey b. Kurt, Halil b. İbrahim, Receb b. Hacı Musa, Ahmed Çelebi. b. Atâullah, Hacı Ramazan b. Muslu.

(İSTANBUL12 - cilt: 16, sayfa: 628 - Hüküm no: 834 - Orijinal metin no: [76a-2])﻿

﻿

﻿

835. Hüküm

Çukurbostan’da oturan Bayram b. Mehmed’in, evini Ayşe bt. Abdullah’a sattığı

Mahmiye-i İstanbul’da Sultân Selim kurbunda Çukurbostan mahallesinde sâkin Bayram b. Mehmed nâm kimesne meclis-i şer‘de mahalle-i mezbûrede sâkine Ayşe bt. Abdullah nâm hâtun tarafından husûs-ı âti’l-beyâna sâbitü’l-vekâle vekîli olan zevci Ali b. Ahmed mahzarında ikrâr ve takrîr-i kelâm edip mahalle-i mezbûre[de] vâki‘ iki tarafı yine vekîl-i merkūm Ali mülkü ve bir tarafı Zâhide Hâtun mülkü ve bir tarafı tarîk-i hâssa müntehî bir bâb fevkānî oda ve bir tahtânî oda ve bir sofa ve havluyu müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık müvekkile-i mezbûre Ayşe Hâtun’a dört bin altı yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve tesellüm eyledikden sonra semeni olan meblağ-ı mezbûr dört bin altı yüz akçeyi vekîl-i mezbûr Ali yedinden bi’t-tamâm ahz u kabz eyledim ba‘de’l-yevm menzili mezbûr müvekkilem mezbûrenin mülk-i müşterâsıdır, keyfe mâ yeşâ’ mutasarrıfe olsun dedikde gıbbe’t-tasdîk mâ hüve’l-vâki‘ ketb olundu. Fi’l-yevmi’l-hâdî aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Ali b. İbrahim, İbrahim b. Cafer, Saban b. Şaban, Mehmed b. Ramazan, Şükrullah b. Mustafa, Abdi b. Hüseyin, Resûl b. Rıdvan.

(İSTANBUL12 - cilt: 16, sayfa: 629 - Hüküm no: 835 - Orijinal metin no: [76a-3])﻿

﻿

﻿

836. Hüküm

Osman Ağa b. Mehmed’in, çiftlik almak üzre Mustafa b. İbrahim’e pey olarak verdiği parayı geri aldığı

Mahmiye-i İstanbul’da Sultan Selim Hân câmi‘-i şerîfi kurbunda Çukurbostan mahallesinde sâkin Osman Ağa b. Mehmed meclis-i şer‘de işbu bâ‘isü’l-kitâb Mustafa Efendi b. İbrahim mahzarında ikrâr ve takrîr-i kelâm edip gāibe ani’l-meclis Fâtıma bt. Ali nâm hâtunun bey‘a vekîli olduğu ecilden Ebâ Eyyûb Ensârî müzâfâtından kasaba-i Silivri’ye tâbi‘ Davudca nâm karyede vâki‘ lede’l-ahâlî ve’l-cîrân ma‘lûmü’l-hudûd mülk çiftlik iştirâ etmek sadedinde iken pey olmak üzre mezbûr Mustafa Efendi’ye kırk kıt‘a esedî guruş teslîm eylemişdim hâlâ meblağ-ı mezbûr kırk esedî guruşu merkūm Mustafa Efendi yedinden tamâmen ahz ve kabz eyledim dedikde gıbbe’t-tasdîk mâ vaka‘a ketb olundu. Fi’l-yevmi’l-hâdî aşer min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdi b. Hüseyin, Resûl b. Rıdvan, Şükrullah b. Mustafa, Mehmed b. Ramazan, Hasan b. Bayram.

(İSTANBUL12 - cilt: 16, sayfa: 629 - Hüküm no: 836 - Orijinal metin no: [76a-4])﻿

﻿

﻿

837. Hüküm

El-Hâc Ahmed b. Mehmed’in, Hüseyin b. Himmet’e olan borcunu ödediğini ispat etmek için mühlet isteği

Bâ‘isü’l-kitâb Hüseyin b. Himmet meclis-i şer‘de el-Hâc Ahmed b. Mehmed muvâcehesinde üzerine da‘vâ edip mezbûr el-Hâc Ahmed zimmetinde yedimden müşterâ ve makbûz beynimizde ma‘lûm gemi âlâtı bahâsından otuz bir bin altı yüz akçe hakkı olup meblağ-ı mezbûrun üç yüz akçesini ahz ve istîfâ eyleyip bâkī otuz bir bin üç yüz akçe hakkımı taleb ederim suâl olunsun dedikde gıbbe’s-suâl mezbûr el-Hâc Ahmed cevâbında fi’l-vâki‘ müdde‘î-i mezbûra vech-i muharrer üzre gemi âlâtı bahâsından bâkī zimmetimde otuz bir bin üç yüz akçe deynim olup lâkin meblağ-ı mezbûru kendiye tamâmen teslîm ettikden sonra yine meblağ-ı mezbûru mudârebeten bana teslîm edip kable’l-amel yedimde helâk olmuşdu [deyû] def‘le mukābele edicek gıbbe’l-istintâk ve’l-inkâr mezbûr el-Hâc Ahmed’in def‘-i mezbûruna mübeyyine beyyine taleb olundukda ityân-ı beyyine [için] istimhâl etmeğin mehl-i şer‘î ile imhâl olunmağın mâ hüve’l-vâki‘ gıbbe’t-taleb ketb olundu. Fi’l-yevmi’l-hâdî aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Rıdvan Beşe b. Abdullah, Hüseyin Beşe b. Veli, Mustafa b. Veli, Abdi b. Hüseyin, Ahmed b. Mahmud, Veli b. Mahmud.

(İSTANBUL12 - cilt: 16, sayfa: 630 - Hüküm no: 837 - Orijinal metin no: [76a-5])﻿

﻿

﻿

838. Hüküm

Sarıgez’de ekmekçi Komili v. Todori’nin fırınından para çalındığı

Mahmiye-i İstanbul’da Sarıgez fırınında habbâz olan Komili v. Todori nâm zimmî meclis-i şer‘de Ali b. Hasan ve Ahmed b. Abdi ve Kirkor ve [v.] Barbit ve Arakil v. Karabet ve Yani v. Nikola ve Bogos v. Kirkor ve Kirkor v. Nikola ve Avlos v. Arnadi ve Bogos v. Sevindik ve Kirkor v. Bogos ve Barham v. Parsık ve Selver v. Agop mahzarlarında üzerlerine da‘vâ ve takrîr-i kelâm edip zikr olunan fırında olan mevzi‘imde gece ile dört bin akçemi mezbûrlar hafiyyeten ahz eylemişdir, suâl olunup alıverilmesi matlûbumdur dedikde gıbbe’s-suâl ve’l-inkâr mezbûrdan da‘vâsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin mezbûr Komili’nin mevzi‘inden gece ile dört bin akçesini ahz etmeyip elân üzerlerine reddi lâzım gelmediğine mezbûrûndan Ali ve Ahmed ve Kirkor ve Arakil ve Bâli ve Bogos ve diğer Kirkor ve Avlos ve diğer Bogos ve diğer Kirkor ve Barham her birine yemîn teklîf olundukda hasbe’l-mes’ûl mezbûrân Ali ve Ahmed yemîn billâhi’l-aliyyi’l-a‘lâ ve zimmiyûn-ı mezbûrun half billâhi’llezî enzele’l-İncîle alâ İsâ -aleyhi’s-selâm-eylediklerinde müdde‘î-i mezbûr Komili bilâ-beyyine da‘vâdan men‘ birle mâ hüve’l-vâki‘ gıbbe’t-taleb ketb olundu. Fi’l-yevmi’r-râbi‘ min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdi b. Ramazan, Şükrullah b. Mustafa, Mehmed b. Ramazan, Mustafa b. İsâ, Ali b. Muharrem, Resûl b. Rıdvan, Mehmed b. Mustafa.

(İSTANBUL12 - cilt: 16, sayfa: 630 - Hüküm no: 838 - Orijinal metin no: [76b-1])﻿

﻿

﻿

839. Hüküm

Mehmed Beşe ve Mustafa Beşe b. Halil’in, evlerini Elvan Bey ve Ahmed Bey vakfına satıp, sonradan burayı mütevellîsi marifetiyle kiraladıkları

Mahmiye-i Galata’ya tâbi‘ kasaba-i Tophâne’de el-Hâc Memi mahallesinde sâkin Mehmed Beşe ve Mustafa Beşe b. Halil nâm kimesneler meclis-i şer‘de mahmiye-i İstanbul’da Elvan Bey ve Ahmed Paşa’nın nukūd-ı mevkūfelerine mütevellî olan Ömer Çelebi b. Mehmed mahzarında ikrâr ve takrîr-i kelâm edip silk-i mülkünde münselik olup mahalle-i mezbûrede vâki‘ bir tarafı merhûm Fenârîzâde vakfı ve bir tarafı el-Hâc Yusuf mülkü ve bir tarafı ba‘zan Lâlezâde Hâtun vakfı ve ba‘zan Mustafa Çelebi mülkü ve bir tarafı Nalçacı bahçesi ile mahdûd iştirâki’s-seviy üzre mutasarrıf olduğumuz mülk menzili mütevellî merkūm Ömer Çelebi’ye her biri sekiz dirhem olmak üzre yedi riyâlî guruş ve yirmi dört esedî ve beş bin altı yüz altmış akçe ve yine mezbûr Ahmed Paşa vakfından yirmi esedî guruş bi tarîki’l-istiğlâl ma‘an bey‘ ve teslîm mütevellî-i mezbûr dahi vakfeyn-i mezbûreyn malı ile iştirâ ve kabûl eyledikden sonra meblağ-ı mezbûr yedi riyâlî guruşu ve yirmi dört esedî guruşu ve beş bin altı yüz altmış akçeyi ve mezbûr Ahmed Paşa vakfından dahi yirmi esedî guruşu mütevellî-i mezbûr Ömer Çelebi yedinden bi’t-tamâm ahz u kabz eylediğimizden sonra yine menzili mezbûru ba‘de’t-tahliyyeti’ş-şer‘iyye ve’t-tekābuzi’l-mer‘iyye târih-i kitâbdan bir sene tamâmına değin def‘aten mütevellî-i mezbûr bize bin sekiz yüz akçe[ye] îcâr ve teslîm biz dahi vech-i muharrer üzre istîcâr ve kabûl eylediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Hüsrev b. Abdullah, Abdullah b. Mehmed, Hasan b. Mahmud, Mehmed b. Ramazan, Şükrullah b. Mustafa, Abdi b. Hüseyin, Köse Osman b. Abdullah.

(İSTANBUL12 - cilt: 16, sayfa: 631 - Hüküm no: 839 - Orijinal metin no: [76b-2])﻿

﻿

﻿

840. Hüküm

Samadya v. İlya’nın, Abdullah Efendi b. el-Hâc İbrahim’e olan borcunu ödemesi gerektiği

Mahmiye-i İstanbul hısnı ebvâbından Çatladıkapısı kurbunda sâkin işbu bâ‘isü’l-kitâb Abdullah Efendi b. el-Hâc İbrahim mahfil-i kazâda, Samadya cemâ‘atinden Samadya v. İlya nâm yahudi muvâcehesinde üzerine da‘vâ ve takrîr-i kelâm edip mezbûr Samadya zimmetinde vakıyyesi beynimizde ma‘lûm yedimden müşterâ ve makbûz zecec? semeninden otuz bin üç yüz on akçe hakkım olup meblağ-ı mezbûrdan on iki bin iki yüz akçesini alıp kabz edip bâkī kalan on sekiz bin yüz on akçemi taleb ederim suâl olunsun dedikde gıbbe’s-suâl mezbûr Samadya cevâbında fi’l-vâki‘ kaziyye vech-i muharrer üzre olup lâkin zimmetinde bâkī kalan on sekiz bin yüz on akçemi müdde‘î-i mezbûrun te’cîl ve taksîte ve tarafından sâbitü’l-vekâle vekîli olan İsmail Beşe b. Mustafa târih-i kitâbdan altmış altı gün mukaddem beher hafta beş yüz akçe vermek üzre iki yüz yetmiş gün tamâmına değin te’cîl, ben dahi kabûl, ol vechile meblağ-ı bâkī-i mezbûr taksîte vech-i muharrer üzre taksît olmuşdur deyû def‘le mukābele edicek gıbbe’l-istintâk, müdde‘î-i mezbûr te’cîl ve taksîte tarafeynden mezbûr İsmail Beşe’yi tevkîlini inkâr edicek mezbûr Samadya’dan def‘-i mezbûrunu mübeyyine beyyine taleb olundukda ityân-ı beyyineden izhâr-ı acz edip müdde‘î-i mezbûra yemîn dahi vermemekle, meblağ-ı bâkī-i mezbûru edâya tenbîh birle mâ hüve’l-vâki‘ bi’t-taleb ketb olundu. Fi’s-sânî aşer min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Bekir b. Muslu, Abdi Bey b. Hüseyin, Resûl b. Rıdvan, Veli b. Mahmud, Ahmed b. Abdülcebbar.

(İSTANBUL12 - cilt: 16, sayfa: 632 - Hüküm no: 840 - Orijinal metin no: [76b-3])﻿

﻿

﻿

841. Hüküm

El-Hâc Ahmed b. Mustafa’nın evinde misafir iken ölü bulunan Hasan b. Bahtiyar’ın diyet mes’elesi

Medîne-i Gelibolu müzâfâtından Ece nâhiyesine tâbi‘ Kumköyü nâm karyede sâkin el-Hâc Ahmed b. Mustafa meclis-i şer‘de fi’l-asl vilâyet-i Rumeli’nde Hersek sancağında vâki‘ Çayniçe kazâsına tâbi‘ Gorajde nâm kasabadan olup mahmiye-i İstanbul’da Hadîka-i hâssa’da bostancı olan Mustafa b. Bahtiyar mahzarında ikrâr ve i‘tirâf edip fi’l-asl kasaba-i mezbûreden olup zikr olunan Kumköyü nâm karyede benim mülk menzilimde misâfiren sâkin iken menzilimde cerîhan maktûl bulunup Ori dağı demekle ma‘rûf mevzi‘de nakl olunan Hasan b. Bahtiyar’ın verâseti babası mezkûr Bahtiyar b. Ömer’e ve vâlidesi Kādire bt. İbrahim’e münhasıra olduğu nakl-i şer‘î ile huzûr-ı hâkimü’ş-şer‘de sâbite olmadan mukaddem mezkûr Mustafa b. ( ) maktûl-i mezbûrun li ebeveyn karındaşı olmağla ancak verâseti bana ve vâlidesi Kādire’ye münhasıradır deyû kendi nefsinden asâleten ve mezbûre Kādire tarafından vekîlim deyû vekâleten maktûl-i mezbûrun diyet-i kâmilesi olan on bin dirhem gümüşü da‘vâ ve taleb edip vesâtat-ı muslihîn ile zikr olunan on bin dirhem gümüş da‘vâsından yetmiş bin akçeye sulh olup bedel-i sulhu mezbûr Mustafa benden tamâmen ahz u kabz etmiş idi. Lâkin maktûl-i mezbûrun babası mezkûr Bahtiyar zuhûr etmekle mezbûr Mustafa mahrûm olduğundan gayrı mezbûre Kādire tarafından dahi vekîli olmadığı ecilden benden makbûzu olduğu meblağ-ı mezbûra müte‘allika mezkûr Mustafa kıbelinde vechen mine’l-vücûh hak ve alâkam kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdülkerim Ağa b. Bâli Muhzırbaşı, Hacı Ahmed b. Mehmed, Sâlih Beşe b. Bayezid, Süleyman Çelebi b. Mustafa, Mehmed Ağa b. Sunullah.

(İSTANBUL12 - cilt: 16, sayfa: 632 - Hüküm no: 841 - Orijinal metin no: [76b-4])﻿

﻿

﻿

842. Hüküm

Mehmed Çavuş’un, Receb Ağa b. Ali’den aldığı borca karşılık karısının evini rehin olarak verdiği

Mahmiye-i İstanbul’da Yenibahçe kurbunda Karabaş mahallesi sükkânından olup Dergâh-ı âlî yeniçerilerinin üçüncü ağa bölüğüne mahsûs odada çavuş olan fahrü’l-cüyûş Mehmed Çavuş b. Ahmed kendi nefsinden asâleten ve zevcesi Şahbaz bt. Abdullah tarafından husûs-ı âtîye vekîli olup vekâleti mezbûreyi ma‘rifet-i şer‘iyye ile ârifân Ali Çelebi b. Abdullah ve Mustafa Çelebi b. Hüseyin nâm kimesneler şehâdetleriyle şer‘an sâbite oldukdan sonra vekâleten meclis-i şer‘-i hatîrde işbu kitâb-ı sıhhat-nisâbın sâhibi umdetü’l-emâsil ve’l-a‘yân makbûlü’s-sudûr ve’l-erkân Receb Ağa b. Ali tarafından ikrâr-ı âtîyi tasdîke vekîl olup bimâ hüve nehcü’s-sübût vekâleti sâbite olan fahrü’l-a‘yân Ahmed Ağa b. Abdülmennân mahzarında tav‘an ikrâr ve i‘tirâf edip mezkûr Receb Ağa’dan üç yüz doksan kıt‘a esedî guruşu ben istikrâz ve kabz edip mukābelesinde müvekkilem mezkûre silk-i mülkünde münselik olup mahalle-i mezbûrede vâki‘ bir tarafı ba‘zan Yusuf Efendi el-imâm menziline ve ba‘zan Dilaver bt. Abdullah mülküne ve bir tarafı merhûm Hâfız Ahmed Paşa bostanına ve bir tarafı Mazruban Hâtun mülküne ve bir tarafı tarîk-i âm müntehî mülk menzilini ba‘de’t-tahliyyeti’ş-şer‘iyye mezbûr Receb Ağa’ya rehin vaz‘ ve teslîm edip mezbûr Receb Ağa dahi benim deynim için irtihân ve kabûl ve kabz eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîren fi’l-yevmi’l-hâdi aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Abdullah Efendi el-kadı, Şaban Efendi el-İmâm, Ahmed Ağa, Mehmed Bey b. el-bostânî, Mehmed Efendi b. el-Cündî Ali Çelebi b. ( ).

(İSTANBUL12 - cilt: 16, sayfa: 633 - Hüküm no: 842 - Orijinal metin no: [77a-1])﻿

﻿

﻿

843. Hüküm

Eğin’in Navril köyünden Bağdasar v. Asvador’un, komşusu Asvador v. Nahnek’in arsasına yaptığı duvar üzerinde hak iddia etmediği

Vilâyet-i Anadolu’da Eğin kazâsına tâbi‘ Navril nâm karye sâkinlerinden Bağdasar v. Asvador nâm zimmî meclis-i şer‘de Asvador v. Nahnek? muvâcehesinde ikrâr ve takrîr-i kelâm edip câr-ı mülâsıkım olan mezbûr Asvador’un arsası üzerine kendi taşım ile bir duvar binâ etmişdim hâlâ ol duvarı mezbûr Asvador’a teberru‘ eyledim, zikr olunan duvarda hak ve alâkam kalmayıp mezbûr Asvador’un mülküdür dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Keşfî Mustafa Efendi, Abdi Çelebi b. Hasan, Şükrullah b. Mustafa, Hüseyin b. Abdülcebbar, Mehmed b. Ramazan, Ali b. Muharrem.

(İSTANBUL12 - cilt: 16, sayfa: 634 - Hüküm no: 843 - Orijinal metin no: [77a-2])﻿

﻿

﻿

844. Hüküm

Köle Ali b. Abdullah’ın, efendisi Ali Çelebi b. Behrâm’a otuz bin akçe kitâbet bedelinden bir kısmını ödediği

Dârü’s-saltanati’s-seniyye mahmiye-i Kostantıniyye mahallâtından Sekbanbaşı mahallesinde sâkin Ali b. Abdullah nâm emred meclis-i şer‘-i şerîf-i lâzımü’t-teşrîfde, kendinin mevlâsı olan işbu bâ‘isü’l-kitâb Ali Çelebi b. Behrâm mahzarında takrîr-i kelâm edip ben mersûm Ali Çelebi’nin abd-i memlûkü olup bundan esbak beni otuz bin akçe üzerine kitâbete kat‘ edip ben dahi kabûl eylemişdim hâlâ bedel-i mezbûrdan altı bin akçesin mezkûr Ali Çelebi’ye edâ ve teslîm edip meblağ-ı bâkī yirmi dört bin akçe dahi şey’en fe-şey’en edâ ederim dedikde gıbbe’t-tasdîki’ş-şer‘î mâ vaka‘a ketb olundu. Fi’l-yevmi’s-sânî aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Şükrullah b. Mustafa, Mustafa Çelebi b. İsâ, Abdi Çelebi b. Hüseyin, Resûl b. Rıdvan.

(İSTANBUL12 - cilt: 16, sayfa: 634 - Hüküm no: 844 - Orijinal metin no: [77a-3])﻿

﻿

﻿

845. Hüküm

Kayıkçı tâifesinden Mehmed Beşe b. Mahmud’un, Yuvan adlı kölesini azat ettiği

Mahmiye-i İstanbul’da Fenerkapısı hâricinde sâkin Kayıkçı tâifesinden Mehmed Beşe b. Mahmud nâm kimesne meclis-i şer‘-i hatîr-i lâzımü’t-tevkīrde takrîr-i kelâm edip kendiye rıkkını mu‘terif olan uzun boylu sarı bıyıklı gök elâ gözlü Moskoviyyü’l-asl hâmil-i hâze’s-sifr Yuvan v. ( ) nâm abd-i memlûkümü, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i ahrâr-ı asliyyete ilhâk ve idrâc eyledim ba‘de’l-yevm mezbûr Yuvan sâir ahrâr gibi hür olup üzerine velâ-yı şer‘îden gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Sefer b. Abdullah, Mustafa Beşe b. Abdullah, Veli b. Mahmud, Abdi b. Hüseyin, Şükrullah b. Mustafa, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 634 - Hüküm no: 845 - Orijinal metin no: [77a-4])﻿

﻿

﻿

846. Hüküm

Molla Hüsrev mahallesinden İsmihan’ın vakf ettiği paraya mütevellî olarak el-Hâc Mehmed b. İsâ’nın tayin edildiği

Mahmiye-i İstanbul’da Molla Hüsrev mahallesinde merhûme İsmihan nâm sâhibetü’l-hayr eczâ-i şerîfe tilâvetiyçün vakf ettiği her leyl sekiz akçe hesâbı üzerine iki yüz kıt‘a riyâlî kebîr guruş nukūdun hasbî mütevellîsi olan Karcı Ali nâm kimesne tarîk-i hacda vefât edip yerine bir mütevellî nasb ve ta‘yîn olunmak lâzım ve mühim ve hâfız-ı hâze’l-kitâb el-Hâc Mehmed Efendi b. İsâ sâlih ve mütedeyyin ve umûr-ı tevliyyeti görmeye mücidd ü sâ‘î olduğu sikāt-ı ahyârdan olup zeyl-i vesîkada isimleri mastûr olan müslimîn ihbârlarıyla lede’ş-şer‘i’l-mutahhar zâhir ve mütebeyyin olmağın hâkim-i muvakki‘-i kitâb tûbâ-lehû ve hüsnü me’âb hazretleri mezkûr el-Hâc Mehmed’i nukūd-ı mevkūfe-i mezkûre üzerine hasbî mütevellî nasb ve ta‘yîn eyleyip mezbûr el-Hâc Mehmed dahi tevliyyeti mezbûreyi kabûl ve merâsimini edâya müte‘ahhid olmağın mâ vaka‘a bi’t-taleb ketb olundu. Tahrîren fi’l-yevmi’s-sâlis aşer min şehri Rebî‘ilevvel li sene erba‘a ve seb‘în ve elf

Şuhûdü’l-hâl: Mustafa Efendi b. Osman el-İmâm, İbrahim Halîfe b. Halil el-Müezzin, Mustafa Çelebi b. İlyas, Ramazan b. Ali, el-Hâc Veli ( ), Ali b. Mehmed, Himmet b. Yusuf, Şaban b. Ali, Osman b. ( ).

(İSTANBUL12 - cilt: 16, sayfa: 635 - Hüküm no: 846 - Orijinal metin no: [77a-5])﻿

﻿

﻿

847. Hüküm

Yeniçeri odabaşılarından Ahmed Çelebi b. Ali’nin, Rus asıllı Yusuf b. Abdullah adlı kölesini azat ettiği

Dergâh-ı âlî yeniçerilerinin otuz beşinci ağa bölüğüne mahsûs odada hâlâ odabaşı olan fahrü’l-akrân Ahmed Çelebi b. Ali meclis-i şer‘-i hatîr-i lâzımü’t-tevkīrde takrîr-i kelâm edip kendiye rıkkını mu‘terif olan açık kaşlı orta boylu gök elâ gözlü Rusiyyü’l-asl bâ‘isü’l-kitâb Yusuf b. Abdullah nâm abd-i memlûkümü, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i ahrâr-ı asliyyîne ilhâk ve idrâc eyledim ba‘de’l-yevm mezbûr Yusuf sâir ahrâr-ı asliyyîn gibi hür olup üzerine velâdan gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Osman Beşe b. Receb seroda bölük 10, İbrahim Çelebi b. Ali seroda bölük 33, Hüseyin Hoca, Halil Çelebi b. ( ) seroda bölük 32, Halil Çelebi b. ( ) seroda bölük 2, Mehmed Çelebi b. Ali, Mehmed Çelebi b. Ömer, Mehmed Çelebi b. Abdullah, Mahmud Çelebi b. Mustafa, Yusuf b. Abdullah.

(İSTANBUL12 - cilt: 16, sayfa: 635 - Hüküm no: 847 - Orijinal metin no: [77a-6])﻿

﻿

﻿

848. Hüküm

Ahmed Dede mahallesindeki vakıf evin, vakıf şartı gereği evsiz olan İsmail Efendi b. İbrahim’e verildiği

Mahmiye-i İstanbul’da el-Hâc Hüseyin mahallesi demekle ma‘rûf Mirahor câmi‘-i şerîfi kurbunda Ahmed Dede mahallesinde vâki‘ (…) Selver bt. Abdullah nâm sâhibetü’l-hayrın vakıf ve süknâsını evvelâ nefsine ve ba‘dehû evlâd-ı evlâd-ı evlâdına ba‘de’l-inkırâz sulehâdan meskene muhtâc bir recüle şart ve ta‘yîn eylediği ma‘lûmü’l-hudûd bir bâb beyt-i süflîyi ve muhavvatayı muhtevî menzilde, şart-ı vâkıf üzre evlâd-ı mürtezikadan sâkine olan Fâtıma bt. Pîrî bilâ-veled fevt olup evlâd-ı vâkıfe münkarize olmağla süknâ-yı menzili mesfûr sulehâdan olup meskene muhtâc olan İsmail Efendi b. İbrahim’e şart-ı vâkıf üzre kıbel-i şer‘-i enverden tevcîh olunup tasarrufiyçün işbu vesîka ketb olundu. Fî 14 min Rebî‘ilevvel li sene 1074. Şuhûd[ü’l-hâl]: Umdetü’l-müderrisîni’l-kirâm Mehmed Efendi b. eş-Şeyh Muharrem Efendi, Zübdetü’l-akrân Mehmed Ağa b. Mustafa, Ebûbekir b. Mustafa, Mehmed b. Muharrem.

(İSTANBUL12 - cilt: 16, sayfa: 636 - Hüküm no: 848 - Orijinal metin no: [77b-1])﻿

﻿

﻿

849. Hüküm

Mimâr Sinan mahallesinden Fâtıma Hâtun bt. Mehmed Ağa’nın, evini Mehmed Efendi b. Mustafa’ya sattığı

Husûs-ı âti’l-beyânı mahallinde tahrîr için gıbbe iltimâs kıbel-i şer‘den Mevlânâ Keşfî Efendi irsâl olunup ol dahi mahmiye-i İstanbul’da Mi‘mâr Sinan mahallesinde Fâtıma Hâtun bt. Mehmed Ağa’nın sâkine olduğu menzile varıp zeyl-i rakīmde muharrerü’l-esâmî olan müslimîn huzûrlarında akd-i meclis-i şer‘-i şerîf eyledikde mezkûre Fâtıma zâtı ma‘rifet-i şer‘iyye ile ârifân Abdurrahim Çelebi b. Mehmed Ağa ve Ebûbekir Beşe b. Mahmud ta‘rîfleri ile mu‘arrefe oldukdan sonra meclis-i ma‘kūd-ı mezbûrda işbu bâ‘isü’l-kitâb umdetü’l-etıbbâ’i’l-hâzikīn Hâssa etıbbâdan Mehmed Efendi b. Mustafa mahzarında bi tav‘ihâ ikrâr ve takrîr-i kelâm edip silk-i mülk-i sahîhimde münselik olup mahalle-i mezbûrede vâki‘ bir tarafı mahalle-i mezbûre imâmına meşrûta menzile ve bir tarafı mezbûr Abdurrahman Çelebi mülküne ve iki tarafı tarîk-i âm müntehî olup hâriciyye tabaka-i ulyâda iki bâb fevkānî oda ve orta sofa ve dehliz ve bir kenîf ve tabaka-i vustâda iki bâb oda ve dehliz ve tabaka-i süflîde bir ahır ve havlu ve su kuyusu ve samanlık ve bir kenîf ve dâhiliyyesi tabaka-i ulyâda iki bâb oda ve sofa ve dehliz ve bir fevkānî kenîf ve tahtapûş ve vustâda iki bâb oda ve dehliz ve tabaka-i süflîde bir kiler ve muhtib ve matbah ve kenîf ve havlu ve tarîk-i âm tarafında yedi aded dükkânları müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık merkūm Mehmed Efendi’ye iki yüz altmış yedi bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh ile bey‘ ve teslîm ol dahi iştirâ ve kabûl ve kabz ve teslîm ettikden sonra semeni olan meblağ-ı mezbûr iki yüz altmış yedi bin akçeyi müşterî-i merkūm Mehmed Efendi yedinden tamâmen ahz u kabz eyledim ba‘de’l-yevm menzili mahdûd-ı mezbûr müşterî-i merkūm Mehmed Efendi’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Abdullah Çelebi ve Muhzır Mehmed ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’r-râbi‘ min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Mefharü’l-eimme Abdurrahman Efendi, Ali Efendi b. Mehmed el-İmâm, es-Seyyid Abdurrahman Çelebi b. es-Seyyid, Abdülbâkī b. ( ) el-Müezzin, Mehmed Çelebi b. Osman, Mehmed b. Mehmed, Ali Beşe b. Hüseyin.

(İSTANBUL12 - cilt: 16, sayfa: 636 - Hüküm no: 849 - Orijinal metin no: [77b-2])﻿

﻿

﻿

850. Hüküm

Tayyib Mehmed Efendi b. Mustafa’nın evini, Keresteci Seydî Ali Bey vakfına bey‘ bi’l-istîcâr yoluyla sattığı

Husûs-ı âti’l-beyânın mahallinde tahrîri için gıbbe iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Mi‘mâr Sinan mahallesinde Tayyib Mehmed Efendi b. Mustafa Bey sâkin olduğu menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde merhûm Mehmed Efendi meclis-i ma‘kūd-ı merkūma işbu bâ‘isü’l-kitâb Keresteci Seydî Ali Bey vakfına hâlâ mütevellî Mustafa Halil b. Ali mahzarında ikrâr ve takrîr-i kelâm edip mahalle-i mezbûrede vâki‘ bir tarafı mahalle-i mezbûre imâmına meşrût menzile ve bir tarafı Abdurrahman Çelebi b. Mehmed Ağa mülküne ve iki tarafı tarîk-i âm müntehî dâhiliyye ve hâriciyye büyût-ı müte‘addideyi ve yedi dükkânı müştemil mülk menzilimi, cemî‘ tevâbi‘ ve levâhık ile her biri seksen dirhem tâmmü’l-vezn ve sahîhu’l-ayâr beş yüz kıt‘a riyâlî guruşa bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile iştirâ ve kabûl ve kabz ve tesellüm eyledikden sonra yine menzili mahdûd-ı mezbûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin mütevellî-i merkūm bana her leyâlî sekizer dirhem riyâlî guruşa îcâr ve teslîm ben dahi vech-i muharrer üzre istîcâr ve kabûl ve kabz ve tesellüm eyledim dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Abdullah Çelebi ve Muhzır Ahmed ile meclis-i şer‘-i hatîre gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Abdurrahman Efendi b. Ahmed el-İmâm, Ali Efendi b. Mehmed el-İmâm, Seyyid Abdurrahman Efendi b. Abdülbâkī el-Müezzin, Mustafa Halîfe b. Halil, Halil b. Ali, Mustafa Hacı Kasım b. Halil, Mahmud Çelebi b. Eyüb, Abdullah b. Hüseyin.

(İSTANBUL12 - cilt: 16, sayfa: 637 - Hüküm no: 850 - Orijinal metin no: [77b-3])﻿

﻿

﻿

851. Hüküm

Hüseyin b. Mustafa’nın, Hüseyin Beşe b. Haydar’ı dövdüğü

Mahmiye-i İstanbul’da yemenici tâifesinden Hüseyin Beşe b. Haydar meclis-i şer‘iyyede Hüseyin b. Mustafa mahzarında üzerine da‘vâ ve takrîr-i kelâm edip mezbûr Hüseyin’den târih-i kitâb günü Yemiş iskelesinde hakkım taleb eylediğimde bi gayr-i vech-i şer‘î tabanca ve yumruk ile benim yüzüme darb etti hâlâ mezbûrdan suâl olunup mûcebi icrâ olunmak matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin merkūm Hüseyin’den müdde‘î-i mezbûr Hüseyin’i tabanca ve yumruk ile darb eylemediğine yemîn teklîf olundukda ol dahi yemînden nükûl etmeğin mûcebi ile ba‘de’l-hükm mâ vaka‘a bi’t-taleb ketb olundu. Fi’l-yevmi’l-hâmis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Mehmed [b.] Abdullah, Şükür [b.] Abdullah, Abdi Çelebi, Tatar Resûl, Veli [b.] Mehmed ve gayruhüm.

(İSTANBUL12 - cilt: 16, sayfa: 638 - Hüküm no: 851 - Orijinal metin no: [77b-4])﻿

﻿

﻿

852. Hüküm

Ali b. Veli’nin ayıplarını bilerek merkebi aldığına dair, satıcı Hızır b. Ali’nin şahitleri olduğu

Mahmiye-i İstanbul’da Karagümrük kurbunda sâkin Ali b. Veli nâm kimesne meclis-i şer‘de Hızır b. Ali nâm kimesne muvâcehesinde da‘vâ edip işbu merkeb bin altı yüz akçe[ye] cemî‘ uyûbdan sâlimen mezbûr Hızır bana bey‘ ve teslîm ve kabz-ı semen etmişdi. Lâkin zikr olunan merkebin ön ayakları tirek? olup ma‘yûb olmağla red ve semeni deyû def‘ ettiğim meblağ-ı mezbûru istirdâd ederim deyicek gıbbe’s-suâl mezbûr Hızır zikr olunan merkeb cemî‘ uyûbu ile bey‘ eyledim, ol dahi bu vech üzre iştirâ ve kabûl etti deyicek gıbbe’l-istintâk ve’l-inkâr bâyi‘-i mezbûrdan takrîrine mübeyyine beyyine taleb olundukda udûl-i müslimînden Yahya b. Murad ve Mehmed b. Ahmed nâm kimesneler li ecli’ş-şehâde meclis-i şer‘a hâzırân olup isre’l-istişhâd ve fi’l-hakīka işbu merkeb cemî‘ uyûbu ile bin altı yüz akçeye mezbûr Hızır merkūm Ali’ye bey‘ ve teslîm edip mezbûr Ali dahi bizim huzûrumuzda vech-i muharrer üzre cemî‘ uyûbu ile iştirâ ve kabûl eyledi biz bu husûsa şâhidleriz şehâdet dahi deyû her biri edâ-i şehâdet-i şer‘iyye edicek mûcebince müdde‘î-i mezbûr Ali’yi da‘vâdan men‘ birle mâ vaka‘a bi’t-taleb ketb olundu. Fi’l-yevmi’l-hâmis min Rebî‘ilevvel li sene erba‘a ve seb‘în ve elf. Şuhûd[ü’l-hâl]: Baba Resûl b. Rıdvan, Şükür b. Mustafa, Abdi b. Hüseyin, Hüseyin b. Bâli Bey, Yusuf b. Mustafa, Şaban.

(İSTANBUL12 - cilt: 16, sayfa: 638 - Hüküm no: 852 - Orijinal metin no: [77b-5])﻿

﻿

﻿

853. Hüküm

Saye bt. Karabet’in mirasının vârisler arasında paylaşıldığı

Mahmiye-i İstanbul’da Kâtib Kasım mahallesinde sâkin iken bundan akdem hâlike olan Saye bt. Karabet nâm Ermeni’nin verâseti, zevc-i metrûkü Toma v. Selviyar nâm Ermeni ve sadrî kebîr oğlu olup hâl-i küfründe Soğod?, hâlike-i merkūmenin helâkinden sonra şeref-i İslâm’la müşerref oldukda Hasan ismi ile müsemmâ olan mühtedî ve babası Karabet ve vâlidesi Gül nâm Ermeniye’ye münhasıra ve tashîh-i mes’eleleri on iki sehimden olup sihâm-ı mezbûrdan üç sehimi zevc-i mezbûr Toma’ya ve beş sehimi oğlu merkūm Hasan’a ve iki sehimi babası mezbûr Karabet’e ve iki sehimi vâlidesi merkūme Gül’e isâbet ve intikāl eylediği şer‘an zâhir ve mütebeyyin oldukdan sonra, merkūm Hasan meclis-i şer‘de hâlik-i merkūmenin metrûkâtına vâzı‘u’l-yed olan işbu bâ‘isü’s-sifr merkūm Toma muvâcehesinde ikrâr ve takrîr-i kelâm edip vâlidim hâlike-i mezbûrenin terekesinden işbu yedinde olan defteri kassâm nâtık olduğu üzre benim beş sehim hisseme isâbet eden dört bin yüz altmış akçe hakkımı babam mezbûr Toma yedinde olan terekeden tamâmen ahz u kabz eyledim dedikde gıbbe’t-tasdîki’ş-şer‘î bi’t-taleb ketb olundu. Fi’l-yevmi’r-râbi‘ aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Mustafa Bey b. İsâ, Mustafa b. Muharrem, Mehmed Çelebi b. Abdullah, Baba Resûl b. Rıdvan.

(İSTANBUL12 - cilt: 16, sayfa: 639 - Hüküm no: 853 - Orijinal metin no: [78a-1])﻿

﻿

﻿

854. Hüküm

Sâliha bt. Mehmed’in, arsasını Hüsam Bey vakfına bağışladığı

Mahmiye-i İstanbul’da Hüsam Bey mahallesinde sâkine Sâliha bt. Mehmed nâm hâtun tarafından husûs-ı âti’l-beyânı ikrâra vekîl olup Mehmed b. Şaban ve Veli b. Mustafa şehâdetleri ile şer‘an vekâleti sâbite olan Abdülbâkī b. Abdülkerim nâm kimesne meclis-i şer‘-i hatîr-i lâzımü’t-tevkīrde yine mahalle-i mezbûrede Hüsam Bey vakfına mütevellî olan Mahmud Ağa b. Ali mahzarında bi’l-vekâle ikrâr ve takrîr-i kelâm edip evkāf-ı mezbûreden olup mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd icâre-i mu‘accele ve müeccele-i ma‘lûmeteyn ile müvekkilem merkūmenin taht-ı tasarrufunda olup muhterik menzil arsasında olan hisse-i şâyi‘asını binâya kudreti olmamağla kendi hüsn-i ihtiyârı ile cânib-i vakfa ferâğ edip kasr-ı yed eyledi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Hâfız Mehmed Efendi el-İmâm, Hüseyin Çelebi [b.] Ahmed el-Kâtib, İbrahim b. Hüsrev, Mustafa b. Şaban, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 639 - Hüküm no: 854 - Orijinal metin no: [78a-2])﻿

﻿

﻿

855. Hüküm

Timurhan bt. Abdullah ile Mustafa b. Hızır’ın muhâlaa yoluyla boşandıkları

Mahmiye-i İstanbul’da İskender Paşa mahallesi sâkinelerinden Timurhan bt. Abdullah nâm hâtun meclis-i şer‘-i hatîr-i lâzımü’t-tevkīrde zevci Mustafa b. Hızır muvâcehesinde ikrâr ve takrîr-i kelâm edip zevcim mezbûr Mustafa zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre ve zevcim mezbûr Mustafa’nın firâşından hâsıl olan sagīr oğlum Musa’yı dahi târih-i kitâbdan yedi sene tamâmına değin kendi malımdan infâk ve iksâ etmek üzre mezbûr Mustafa ile muhâla‘a-i sahîha-i şer‘iyye ile muhâla‘a edip zevciyyete müte‘allika âmme-i de‘âvîden her birimiz âharı ibrâ-i âmm-ı kātı‘ü’n-nizâ‘la ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Abdurrahim Efendi b. Ahmed el-Kâtib, Receb Beşe b. Mehmed, Abdullah b. Muharrem, Halil Beşe b. Abdullah, Baba Resûl b. Rıdvan, Receb Çelebi el-Muhzır, Mustafa Çelebi, Veli [b.] Mahmud el-Muhzır.

(İSTANBUL12 - cilt: 16, sayfa: 640 - Hüküm no: 855 - Orijinal metin no: [78a-3])﻿

﻿

﻿

856. Hüküm

Mülâyim bt. Abdullah’ın, mehrinin bir kısmıyla, bazı ev eşyalarını kocası Mehmed b. Hızır’a hibe ettiği

Mahmiye-i İstanbul’da Çıkrıkçı Kemal mahallesi sâkinelerinden Mülâyim bt. Abdullah nâm hâtun meclis-i şer‘de hâlâ zevci işbu râfi‘ü’l-kitâb Mehmed b. Hızır nâm kimesne mahzarında bi tav‘ihâ ikrâr ve takrîr-i kelâm edip zevcim mezbûr Mehmed’in zimmetinde mütekarrir ve ma‘kūdun-aleyh olan üç yüz akçenin iki yüz akçesi ile eşyâ-i memlûkemden bir döşek ve iki yorgan ve iki yemeni yastık ve iki tencere ve iki sahan ve iki tava ve bir havan ve bir güğüm ve bir bakraç ve bir minder ve bir kilim ve bir ayaklı sandık ve bir köhne kaliçe ve üç velenseyi zevcim mezbûr Mehmed’e hibe-i sahîha-i şer‘iyye ile hibe ve temlîk ve teslîm ol dahi meclis-i hibede ittihâb ve kabûl ve kabz eyledi ba‘de’l-yevm zikr olunan iki yüz akçe mehr-i müeccel ile eşyâ-i merkūme zevcim merkūm Mehmed’in mülk-i mevhûbudur, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min Rebî‘ilevvel li sene erba‘a ve seb‘în ve elf. Şuhûd[ü’l-hâl]: Mustafa b. Abdi, Kayyım Mustafa Halîfe b. Habîb, Mustafa b. Cihân, Mustafa b. Eyüb, Ekmekçibaşı Hacı Mehmed, Hamal İbrahim [b.] Ali, Veli [b.] Kara Hüseyin.

(İSTANBUL12 - cilt: 16, sayfa: 640 - Hüküm no: 856 - Orijinal metin no: [78a-4])﻿

﻿

﻿

857. Hüküm

Yakob v. Murad’ın Mardiros v. Akos’tan aldığı para konusunda anlaştıkları

Mahmiye-i İstanbul’da Yeni mahallede sâkin Mardiros v. Akos nâm Ermeni mahfil-i kazâda işbu hâmilü’s-sifr Yakob v. Murad nâm Ermeni muvâcehesinde üzerine takrîr ve da‘vâ edip bundan esbak mezkûr Yakob bi gayr-i vech-i şer‘î elli kıt‘a riyâlî guruşumu ahz ve geri bana red ve teslîm ettikden sonra meblağ-ı mezbûr elli guruşu tekrâr benden ahz u kabz etmişdir, suâl olunup meblağ-ı mezbûru bana red ve teslîme mezkûr Yakob’a tenbîh olunmak matlûbumdur dedikde gıbbe’s-suâl mezbûr Yakob cevâbında fi’l-vâki‘ kaziyye vech-i meşrûh üzre olup lâkin meblağ-ı mezbûr elli riyâlî guruş da‘vâsından mezkûr Mardiros benimle iki bin akçe üzerine sulh olup bedel-i sulh olan meblağ-ı mezbûr iki bin akçeyi yedimden kabz ve mâ‘adâdan zimmetimi ibrâ eyledi deyû def‘le mukābele edicek gıbbe’l-istintâk ve’l-inkâr mezkûr Yakob’dan def‘-i mezbûrunu mübeyyine beyyine taleb olundukda mahmiye-i mezbûrede Sulumanastır mahallesi sükkânından Aleksi v. Ovanes ve Yakob v. Şehab? nâm Ermeniler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr Mardiros meblağ-ı mezbûr elli guruşdan mezbûr Yakob ile iki bin akçe üzerine sulh olup bedel-i sulh mezbûr iki bin akçeyi huzûrumuzda işbu Yakob’dan ahz u kabz ve mâ‘adâdan zimmetini ibrâ-i âm ile ibrâ ve iskāt eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâlis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Abdülkerim, Mehmed Çavuş b. Mehmed, el-Hâc Ahmed b. Mahmud, Abdi b. Hüseyin, Osman b. Abdullah.

(İSTANBUL12 - cilt: 16, sayfa: 641 - Hüküm no: 857 - Orijinal metin no: [78a-5])﻿

﻿

﻿

858. Hüküm

Emine bt. Şaban’ın vârisleri arasındaki anlaşmazlığın sona erdiği

Mahmiye-i İstanbul’da Unkapanı kurbunda sâkine iken bundan akdem vefât eden Emine bt. Şaban’ın li ebeveyn kız karındaşı oğlu ve zevcem cihetinden hasren vârisi olan Ömer b. Abdülgani meclis-i şer‘de müteveffât-ı merkūmenin li ebeveyn hâlası kızı olan Fâtıma bt. Hacı nâm hâtun mahzarında ikrâr ve i‘tirâf edip benim vücûdumla mezkûre Fâtıma mahrûme iken müteveffât-ı mezbûreye vârise olmak zu‘muyla cemî‘ terekesine vâzı‘atü’l-yed olduğu ecilden kasr-ı yed etmek için üzerine da‘vâ ve terekeyi taleb eylediğimde beynimizde münâza‘ât-ı kesîre ceryânından sonra vesâtat-ı muslihîn ile da‘vâ-yı mezkûremden mezbûre Fâtıma’yı dört bin fıddî râyic fi’l-vakt akçe üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûr dört bin akçeyi yedinden tamâmen ahz u kabz eyledim. Müteveffât-ı mezbûrenin gerek zâhir gerek hafî cemî‘ terekesine müte‘allika cemî‘ da‘âvâdan mezbûreyi ibrâ-i âm ile ibrâ eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâdis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Ömer b. Zülfikār, Mustafa Çelebi b. İbrahim, İbrahim b. Ramazan, Mehmed Çelebi b. Sefer, Şaban b. Abdülkasım, Mehmed [b.] Kadri, Ömer [b.] Mehmed, Mahmud [b.] Hacı Ahmed, Resûl [b.] Rıdvan.

(İSTANBUL12 - cilt: 16, sayfa: 642 - Hüküm no: 858 - Orijinal metin no: [78b-1])﻿

﻿

﻿

859. Hüküm

Hamide bt. Mehmed’in, kızı Afife’nin nafakası için harcadığı parayı kocası el-Hâc Şükrullah’tan istediği

Vilâyet-i Rumeli’nde Pınarhisâr kasabası sâkinelerinden Hamide bt. Mehmed meclis-i şer‘de zevci el-Hâc Şükrullah mahzarında üzerine da‘vâ ve takrîr-i kelâm edip mezbûr el-Hâc Şükrullah âhar diyâra gitdiğinde mezbûrun firâşından hâsıla sagīre kızım Afife’nin nafakası için babası mezbûr el-Hâc Şükrullah üzerine bin yetmiş üç Cemâziyelâhire’sinin on yedinci gününde kasaba-i mezbûrede kadı olan Receb Efendi beher yevm beşer akçe farz ve takdîr ve vakt-i zarûretde istidâneye bana izin vermekle istidâne ve sagīre-i mezbûreye infâk eylediğim târih-i mezbûrdan bu güne gelince dokuz ay on günde mezbûrun zimmetinde müctemi‘ olan bin üç yüz altmış beş akçeyi taleb ederim, suâl olunup alıverilmek murâdımdır deyû kadı-yı mezbûrun imzâsı ile mümzât ve hâtemi ile mahtûme hüccet-i şer‘iyye ibrâz ve mezbûr el-Hâc Şükrullah muvâcehesinde feth ve kırâ’at ve istintâk olundukda mazmûn-ı hücceti i‘tirâf etmeğin mûcebince ba‘de’l-hükm mâ hüve’l-vâki‘ gıbbe’t-taleb ketb olundu. Fi’l-yevmi’r-râbi‘ aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Keşfî Mustafa Efendi, Ali Çelebi b. Muharrem, Veli [b.] Mahmud, Abd[i] Çelebi, Mehmed [b.] Ramazan, Baba Resûl [b.] Rıdvan.

(İSTANBUL12 - cilt: 16, sayfa: 642 - Hüküm no: 859 - Orijinal metin no: [78b-2])﻿

﻿

﻿

860. Hüküm

Elmas bt. Ovanes’in, ceddesi ve vasîsi Nori bt. Serkis’te olan miras hakkını aldığı

Mahmiye-i İstanbul’da Sulumanastır kurbunda vâkı‘a n mahallesi sâkinelerinden Elmas bt. Avanos tarafından husûs-ı âti’l-beyânı ikrâra hasm-ı câhid-i şer‘î mahzarında zât-ı mezbûreyi ma‘rifet-i şer‘iyye ile ârifân Papa David v. Malkoç ve Sefer v. Avanos nâm zimmîler şehâdetleri ile vekâleti sâbite olan Sefer v. Asvador nâm zimmî meclis-i şer‘-i hatîr-i lâzımü’t-tevkīrde vekâleten merkūme Elmas’ın ceddesi ve kıbel-i şer‘-i mutahhardan mansûbe vasîsi olan Nori bt. Serkis nâm Ermeniyye muvâcehesinde ikrâr ve takrîr-i kelâm edip müvekkilem mezbûre Elmas’a bundan akdem müte‘âkiben hâlikân olan vâlidesi Zümrüd ve babası mezbûr Avanos’dan irs-i şer‘î ile intikāl eden terekelerini bi’l-iltimâs mezbûre Nori yedinden alıp kabz edip zimmetinde bir akçe ve bir habbe hakkı kalmayıp husûs-ı mesfûra müte‘allika da‘vâdan merkūme Nori’yi ibrâ eyledi dedikde gıbbe’t-tasdîki’l-mu‘teber mezbûre Nori dahi takrîr-i kelâm edip ben dahi merkūme Elmas’ın hâl-i sıgārında nafaka-i mefrûzasına harc ve sarf eylediğim akçeyi bi’t-tamâm alıp haklaşıp, husûs-ı mesfûra müte‘allika da‘vâdan merkūme Elmas’ı ibrâ-i âmm-ı kātı‘ü’n-nizâ‘ ile ibrâ eyledim dedikde mâ vaka‘a bi’t-taleb ketb olundu. Fi’l-yevmi’s-sâdis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Mehmed b. Osman el-İmâm, Mehmed b. Emrullah el-Müezzin, Abdi Çelebi b. Hüseyin, Mehmed b. Ramazan. Asadur Kethüdâ v. Arakil, Avanos v. Sefer, Koşik v. Razok, Papa Agop v. Kirkor, Sefer v. Tomar, Simaven v. Kestantor?, Sefer v. Avanos, Arslan v. Asvador.

(İSTANBUL12 - cilt: 16, sayfa: 643 - Hüküm no: 860 - Orijinal metin no: [78b-3])﻿

﻿

﻿

861. Hüküm

Mumcu Hıristo v. Yani’nin, mumhânede bulunan aletleri Panayot v. Dimo’ya sattığı

Mahmiye-i İstanbul hısnı ebvâbından Yedikule hâricinde mumhânede sâkin mumcu tâifesinden Hıristo v. Yani nâm zimmî meclis-i şer‘-i hatîr-i lâzımü’t-tevkīrde yine tâife-i mezbûreden Panayot v. Dimo nâm zimmî muvâcehesinde ikrâr ve takrîr-i kelâm edip zikr olunan mumhâne içinde mevcûd olan bir kazgan ve üç tencere ve çubuklar ve tekne ve mum kalıpları ve bi’l-cümle beynimizde ma‘lûm âlâtın nısfı benim ve nısf-ı âharı mezbûr Panayot’un mülkü olmağın hâlâ eşyâ-i mezbûrede olan nısf hisse-i şâyi‘a-i memlûkemi mezbûr Panayot’a iki bin sekiz yüz akçeye bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr iki bin sekiz yüz akçeyi mezbûr Panayot yedinden tamâmen ahz u kabz eyledim ba‘de’l-yevm zikr olunan mumhâne içinde mevcûd olan âlâtın mecmû‘u mezbûr Panayot’un mülküdür, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Ömer Bey b. ( ) kethüdâ-yı mumcuyân, Mehmed Çelebi, Abdi Çelebi b. Hüseyin, Muharrem b. Abdullah, Resûl b. Rıdvan, Yusuf [b.] Ahmed, Andon v. ( ), Yani v. Harobet, Yorgi v. Petro, Todori v. Yanos, Yani v. Petro, Sano v. Ergiri, Pako v. Dimo, Topal v. Yero.

(İSTANBUL12 - cilt: 16, sayfa: 643 - Hüküm no: 861 - Orijinal metin no: [78b-4])﻿

﻿

﻿

862. Hüküm

Sultana bt. Asadur’un, Todoros v. İlya’ya verdiği borcu tamâmen geri aldığı

Mahmiye-i İstanbul’da Sulumanastır sâkinelerinden Sultana bt. Asadur nâm nasrâniyye meclis-i şer‘-i hatîrde Todoros v. İlya nâm zimmî muvâcehesinde ikrâr-ı tâm ve takrîr-i kelâm edip mezbûr Todoros bundan akdem yedimden istikrâz ve kabz eylediği kırk beş patrik altını ki esedî hesâbınca yüz bir esedî guruş ile bir rub‘ altmışlığın meblağ-ı mezbûr kırk beş altın mukābelesinde yüz bir esedî guruş ile bir rub‘u[nu] merkūm Todoros kabûl ve ahz ve kabz edip zimmetinde bir akçe ve bir habbe hakkım kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer [Rebî‘il]evvel li sene erba‘a ve seb‘în ve elf. Şuhûd[ü’l-hâl]: Abdi Çelebi el-Muhzır, Muharrem Çelebi el-Muhzır, Baba Resûl el-Muhzır, Veli b. Mahmud, Hasan Çelebi el-Muhzır.

(İSTANBUL12 - cilt: 16, sayfa: 644 - Hüküm no: 862 - Orijinal metin no: [78b-5])﻿

﻿

﻿

863. Hüküm

Elmas bt. Avanos’un miras mes’elesini halletmek üzre, Sefer v. Asadur’u vekil tayin ettiği

Mahmiye-i İstanbul’da Sulumanastır kurbunda Zeytin mahallesi sâkinelerinden Elmas bt. Avanos nâm Ermeni’ye tarafından husûs-ı âti’l-beyânı ikrâra vekîl olup mezbûrenin zâtı ma‘rifet-i şer‘iyye ile ârifân Papa David v. Malkoç ve Sefer v. Avanos nâm zimmîler şehâdetleri ile vekâleti sâbite olan Asadur Kethüdâ v. Arakil meclis-i şer‘-i celîl-i lâzımü’t-tescîlde Sefer v. Asvador nâm zimmî mahzarında ikrâr ve takrîr-i kelâm edip müvekkilem mesfûre Elmas bundan akdem müte‘âkiben hâlikân olan vâlidesi Zümrüd babası merkūm Avanos’dan irs-i şer‘î ile intikāl eden terekelerini ceddesi ve kıbel-i şer‘den mansûbe vasîsi olan Nori bt. Serkis’den taleb ve da‘vâ ve ahz u kabz ve ibrâya ve bunlara mütevakkıf olduğu umûrun cümlesinde tarafeynden merkūm Sefer’i vekîl ve nâib-i menâb nasb ve ta‘yîn eyledi dedikde mezbûr Sefer dahi vekâlet-i mezbûreyi kabûl ve hizmeti lâzımesin edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’l-hâmis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Mehmed Çelebi b. Abdullah, Abdi Çelebi b. Hüseyin, Mustafa Çelebi b. İsâ, Mehmed b. Ramazan.

(İSTANBUL12 - cilt: 16, sayfa: 644 - Hüküm no: 863 - Orijinal metin no: [79a-1])﻿

﻿

﻿

864. Hüküm

Mehmed Beşe b. Murad’ın vârisleri Ziyade Hâtun bt. Ömer ile Ahmed b. Halil arasındaki anlaşmazlığın sona erdiği

Mahmiye-i İstanbul’da Muhtesib İskender mahallesinde sâkin iken bundan akdem vefât eden Mehmed Beşe b. Murad’ın verâseti vâlidesi Ziyâde Hâtun bt. Ömer nâm hâtuna ve li ebeveyn ammi oğlu ve bi’l-usûbeti’n-nesebiyye vârisi Ahmed b. Halil nâm kimesneye münhasıra olduğu şer‘an mütehakkik oldukdan sonra mezkûr Ahmed meclis-i şer‘-i hatîrde tereke-i müteveffâ-yı mezkûra vâzı‘atü’l-yed olan mezbûre Ziyâde Hâtun tarafından ikrârâtı tasdîke vekîl olup mezbûreyi ma‘rifet-i şer‘iyye ile ârifân Süleyman Halîfe b. Mustafa el-Müezzin ve Mehmed Efendi b. Yunus nâm kimesneler şehâdetleriyle şer‘an vekâleti sâbite olan fahrü’l-a‘yân Selim Beşe b. Ali mahzarında ikrâr ve i‘tirâf edip müteveffâ-yı mezkûrun nukūd ve menkūl ve halı ve esâs-ı beyt ve evânî-i nühâsiyye ve gayrına ve bi’l-cümle ism-i mal ıtlâk olunur cemî‘ terekesinden bana irsen âid hisse-i şer‘iyyemi mezbûre Ziyâde’den taleb ve da‘vâ eylediğimde vesâtat-ı muslihîn ile da‘vâ-yı mezkûreden mezbûre Ziyâde beni yüz kıt‘a esedî guruş ile bir sîm kılıç üzerine inşâ-i akd-i sulh eylediğinde ben dahi sulh-ı mezbûru kabûl ve bedel-i sulh olan meblağ-ı mezbûr ile sâlifü’z-zikr kılıcı yedinden ahz u kabz edip ba‘de’l-yevm müteveffâ-yı mezkûrun gerek zâhir gerek hafî cemî‘ terekesine müte‘allika da‘âvâdan mezbûreyi ibrâ-i âm ile ibrâ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Mustafa Beşe b. Ali el-Mübâşir, Musa b. Ali, es-Seyyid Mehmed b. Mustafa, Mehmed b. Hasan, Hacı Mehmed b. Mustafa, Abdülkerim b. Halil, Hüseyin Beşe b. Ebûbekir, Camcı Mehmed Beşe.

(İSTANBUL12 - cilt: 16, sayfa: 645 - Hüküm no: 864 - Orijinal metin no: [79a-2])﻿

﻿

﻿

865. Hüküm

Balıkpazarı, Balat ve Otakçılar’daki mumcuların, her ay Ayakapısı’ndaki Dimitraki salhânesinden iç yağı alacakları

Mahmiye-i İstanbul’da Balıkpazarı kurbunda Said Efendizâde mumhânesinde mumcu olan işbu ashâbü’s-sifr Dimo v. Şiro ve Balatkapısı dâhilinde köprü başında mumhânede mumcu olan Boloveti? v. İstodori ve Otakçılarda Mehmed Ağa mumhânesinde mumcu olan Yorgi v. Nikola nâm zimmîler meclis-i şer‘de yine tâife-i mezbûreden olup Ayakapısı kurbunda mumcu olan Yorgi v. Yani nâm zimmî muvâcehesinde her biri takrîr-i kelâm edip biz kadîmü’l-eyyâmdan bu âna değin eski saraya mum verip müzâyaka çektirmediğimiz ecilden mahmiye-i mezbûrede Ayakapısı hâricinde sürücü Dimitraki selhhânesinden her ayda biz onar gün ve mezbûr Yorgi beş gün iç yağı almağa beynimizde ta‘ahhüd eyledik dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Fahrü’l-a‘yân Hasan Ağa, Arslan Çavuş b. Ali el-Mübâşir, Ömer Bey b. Abdullah, el-Hâc Mustafa b. Ali kethüdâ-yı sâbık, İstefar v. Ligor, İstavli v. Papa, Yani v. Dimo.

(İSTANBUL12 - cilt: 16, sayfa: 645 - Hüküm no: 865 - Orijinal metin no: [79a-3])﻿

﻿

﻿

866. Hüküm

Ali Ağa b. Ahmed’in, cariyesi Şahbaz bt. Abdullah’ı azat ettiği

Mahmiye-i İstanbul’da Lütfi Paşa mahallesi sükkânından olup sâbıkan Bağdad-ı Behişt âbâd ağası olan fahrü’l-eşbâh Ali Ağa b. Ahmed tarafından i‘tâk-ı âti’l-beyânı ikrâra vekîl olup Ali Beşe b. Ahmed ve Hüseyin Beşe b. Ahmed şehâdetleri ile şer‘an vekâleti sâbite olan el-Hâc Hüseyin b. Ömer meclis-i şer‘-i hatîr-i lâzımü’t-tevkīrde bi’l-vekâle ikrâr ve takrîr-i kelâm edip müvekkilim mezbûr Ali Ağa’ya rıkkıyyetini mu‘terife olan orta boylu kara gözlü kara kaşlı Çerkesiyyetü’l-asl Şahbaz bt. Abdullah nâm câriye-i memlûkesini, hasbeten lillâhi te‘âlâ ve taleben li merzâti’l-a‘lâ tahrîr ve i‘tâk ve silk-i harâir-i asliyyâta ilhâk ve idrâc eyledi ba‘de’l-yevm mezbûre Şahbaz sâir harâir-i asliyyât gibi hürre olup üzerine velâdan gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Mehmed Efendi b. el-İmâm, Yazıcı Hasan Çelebi b. ( ), Hüseyin Beşe, Kurt Beşe, Berber Ali Çelebi, Hazînedâr Mahmud Çelebi, Halil b. İbrahim, Siyavuş b. Abdullah, Küçük Mehmed b. ( ).

(İSTANBUL12 - cilt: 16, sayfa: 646 - Hüküm no: 866 - Orijinal metin no: [79a-4])﻿

﻿

﻿

867. Hüküm

Ömer Çelebi b. Ahmed’in, el-Hâc Mehmed b. Abdülmelik’e borcu olduğu

Mahmiye-i İstanbul’da Deniz Abdal mahallesi sükkânından el-Hâc Mehmed b. Abdülmelik nâm kimesne meclis-i şer‘-i hatîr-i lâzımü’t-tevkīrde Ömer Çelebi b. Ahmed nâm kimesne mahzarında üzerine da‘vâ ve takrîr-i kelâm edip mezbûr Ömer Çelebi zimmetinde cihet-i deyn-i şer‘îden mukassat yirmi bir riyâlî guruş hakkım vardır hâlâ suâl olunup alıverilmesi matlûbumdur dedikde gıbbe’s-suâl mezbûr Ömer Çelebi cevâbında fi’l-vâki‘ müdde‘î-i mezbûra cihet-i mezbûreden zimmetimde yirmi bir riyâlî guruş deynim vardır deyû bi tav‘ihî ikrâr etmeğin ikrârı mûcebince meblağ-ı mezbûr yirmi bir riyâlî guruşu mezbûr el-Hâc Mehmed’e edâ ve teslîme tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Resûl b. Rıdvan, Mehmed b. Rıdvan, Osman b. Abdullah, Mustafa b. İsâ, Gazanfer b. Abdullah, Yusuf b. Mahmud ve gayruhüm.

(İSTANBUL12 - cilt: 16, sayfa: 646 - Hüküm no: 867 - Orijinal metin no: [79a-5])﻿

﻿

﻿

868. Hüküm

İsmihan Hâtun bt. Abdullah’ın, Hacı Mehmed b. Abdülmelik’e borcu olduğu

Mahmiye-i İstanbul’da Debbâğ Yunus mahallesi sükkânından Hacı Mehmed b. Abdülmelik nâm kimesne mahfil-i kazâda İsmihan bt. Abdullah nâm hâtun mahzarında üzerine da‘vâ ve takrîr-i kelâm edip mezbûre İsmihan zimmetinde yedimden müşterâ ve makbûz kiyeli beynimizde ilm-i şer‘î ile ma‘lûm yonca semeninden bin kırk akçe hakkım vardır hâlâ taleb ederim suâl olunsun dedikde gıbbe’s-suâl mezbûre İsmihan Hâtun cevâbında fi’l-vâki‘ müdde‘î-i mezbûra yonca semeninden bin kırk akçe deynim vardır deyû bi tav‘ihî ikrâr etmeğin ikrârı mûcebince meblağ-ı mezbûr bin kırk akçeyi müdde‘î-i mezbûr Hacı Mehmed’e edâ ve teslîme merkūme İsmihan’a tenbîh birle mâ vaka‘a bi’t-taleb ketb olundu. Fi’l-yevmi’s-sâmin aşer min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Baba Resûl b. Rıdvan, Abdülhalim b. Hüseyin, Ahmed Çelebi b. Mahmud, Mustafa Efendi b. Muharrem, Mustafa Çavuş b. Hüseyin el-mübâşir.

(İSTANBUL12 - cilt: 16, sayfa: 647 - Hüküm no: 868 - Orijinal metin no: [79a-6])﻿

﻿

﻿

869. Hüküm

Mehmed Çelebi b. el-Hâc Ali’nin evini, İftihâre Kadın bt. Abdullah’a sattığı

Mahmiye-i İstanbul’da Kâtib Muslihiddin mahallesi sükkânından Mehmed Çelebi b. el-Hâc Ali nâm kimesne meclis-i şer‘-i hatîrde Saraylı İftihâre Kadın bt. Abdullah nâm hâtun mahzarında ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı ba‘zan Yakub Ali Bey ve ba‘zan sarrâc Hüseyin ve ba‘zan Hoca Hâtun mülkleri ve bir tarafı ba‘zan Yakub Efendi mutasarrıfında olan vakıf menzil ve ba‘zan sarrâc İsâ mülkü ve bir tarafı Demirci mülkü ve bir tarafı tarîk-i âm ile mahdûd ve iki bâb fevkānî odaları ve iki sofa ve bir tahtapûşu ve bir fevkānî kenîfi ve iki bâb tahtânî odaları ve bir ahırı ve bir bi’r-i mâ ve kenîf ve cüneyneyi müştemil mülk menzilimi, cemî‘ tevâbi‘ ve levâhıkıyla mezbûre İftihâre Kadın’a tarafeynden îcâb ve kabûlü hâvî bey‘-i bâtt-ı sahîh-i şer‘î ile kırk dokuz bin fıddî râyic fi’l-vakt akçeye bey‘ ve teslîm edip ol dahi minvâl-i muharrer üzre iştirâ ve kabûl ve tesellüm ve kabz eyledikden sonra semeni olan meblağ-ı mezbûr kırk dokuz bin akçeyi mezkûre İftihâre Kadın yedinden tamâmen ahz u kabz eyledim ba‘de’l-yevm menzili mahdûd-ı mezbûr mezbûre İftihâre Kadın’ın mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min şehri Rebî‘ilevvel li sene erba‘a ve seb‘în ve elf. Şuhûd[ü’l-hâl]: Hüseyin Efendi b. Ahmed, Hasan Efendi b. İbrahim, Mehmed b. Süleyman, Hüseyin Beşe b. Ali, Hüseyin Çelebi [b.] Ali, Yusuf b. Abdullah, Ali Çavuş b. Habîb, Mehmed Çavuş b. Osman el-Mübâşir, İsmail Çelebi b. Hasan el-Müezzin, Hasib b. Kerim Beşe, Mehmed b. Ali Mehmed b. Hasan, Mehmed Çelebi b. Yusuf.

(İSTANBUL12 - cilt: 16, sayfa: 647 - Hüküm no: 869 - Orijinal metin no: [79b-1])﻿

﻿

﻿

870. Hüküm

Mehmed ve Osman b. Hacı’nın Amid’in Çüngüş kazasındaki tarla ve bağlarını, vefâen Mustafa b. Çelebi’ye sattıkları

Fi’l-asl vilâyet-i Anadolu’da medîne-i Amid eyâletinde Çüngüş kazâsı sükkânından olup mahmiye-i İstanbul’da Küçük Karaman’da vâki‘ Şekerciler odalarında sâkin Mustafa b. Çelebi nâm kimesne meclis-i şer‘de işbu bâ‘isü’l-vesîka Mehmed ve Osman b. Hacı mahzarlarında ikrâr ve takrîr-i kelâm edip merkūmân Mehmed ve Osman silk-i mülklerinde münselik olup kazâ-i mezbûrede vâki‘ Mezkenek? mülkü demekle ma‘rûf lede’l-ahâlî ve’l-cîrân ma‘lûmü’l-hudûd olup ale’l-iştirâk mülkleri olan bağların bin dört yüz akçe semen-i makbûza bey‘ bi’l-vefâ tarîki üzre bey‘ ve teslîm ben dahi iştirâ ve kabûl ve kabz ve tesellüm eyledikden sonra ve yine zikr olunan Mezkenek? mülkü kurbunda vâki‘ lede’l-ahâlî ve’l-cîrân ma‘lûmü’l-hudûd ale’l-iştirâk tasarruflarında olan tarlalarını tefvîz bi’l-vefâ tarîk üzre sâhib-i arz izniyle bin dört yüz akçe bedel-i makbûza tefvîz ve teslîm ben dahi minvâl-i muharrer üzre tefevvüz ve kabûl eyledikden sonra hâlâ akd-i mukarreri rızâmızla fesh edip zikr olunan bağlar ile tarlaları merkūmâna teslîm edip semen-i mezbûrun dört yüz akçe ile bedel-i merkūm bin akçe ki cem‘an iki bin dört yüz akçeyi tamâmen ahz u kabz eyledim min ba‘d mezkûrân kıbellerinde hak ve alâkam kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Mehmed b. Mehmed, Veli b. Mehmed, Hasan b. Kadı, Mehmed b. Ahmed, İbrahim.

(İSTANBUL12 - cilt: 16, sayfa: 648 - Hüküm no: 870 - Orijinal metin no: [79b-2])﻿

﻿

﻿

871. Hüküm

Begos v. Melkon ve Murad’ın, Semav v. Asvador’dan aldıkları borcu ödemeleri gerektiği

İşbu hâmilü’s-sifr Semav v. Asvador nâm Ermeni mahfil-i kazâda sirkeci tâifesinden Begos v. Melkon muvâcehesinde üzerine takrîr-i da‘vâ edip mezkûr Begos ile gāib ani’l-meclis Murad nâm Ermenilere beş bin akçe ikrâz ve teslîm anlar dahi istikrâz ve kabz eylediğinden gayrı nefsimi bu sene tamâmına değin hizmet etmek için beş bin akçeye îcâr ve teslîm anlar dahi vech-i muharrer üzre istîcâr ve kabûl ve her biri âharın zimmetine lâzım gelen meblağa emr ve kabûlü hâviye kefâletle kefîl olduklarından sonra mezkûrâna bir sene hizmet etmişdim hâlâ meblağ-ı mezbûrun nısfı asâleten ve nısf-ı âharını kefâleten mezkûr Bogos’dan taleb ederin suâl olunsun dedikde gıbbe’s-suâl ve akībe’l-inkâr müdde‘î-i mezkûrdan müdde‘âsını mübeyyine beyyine taleb olundukda Kirakos v. Manyas ve Sefer v. Manyas nâm Ermeniler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ mezkûrân Begos ile gāib ani’l-meclis Murad nâm Ermeniler bizim huzûrumuzda beş bin akçe müdde‘î-i mezkûr Semav’dan istikrâz ve kabz eylediklerinden gayrı beş bin akçe ücretle müdde‘î-i mezkûru bir sene hizmet üzre istîcâr ve kabûl ve her biri âharın zimmetine terettüb eden meblağa emr ve kabûlü hâviye kefâletle kefîl oldukdan sonra müdde‘î-i mezkûr Semav mezkûrâna bir sene hizmet eyledi deyû bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâlis aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Ali Çavuş b. Rıdvan, Hacı Ahmed b. Mahmud, Abdi b. Hüseyin, Mustafa b. Hüseyin, Mustafa b. İsâ, Osman b. Abdullah.

(İSTANBUL12 - cilt: 16, sayfa: 649 - Hüküm no: 871 - Orijinal metin no: [79b-3])﻿

﻿

﻿

872. Hüküm

Ahmed Bey b. Mahmud’un, Mustafa Çelebi’ye borcu olduğunu kabul ettiği

Vilâyet-i Anadolu’da Yalakābâd kazâsına tâbi‘ Dere nâm karye sükkânından Ahmed Bey b. Mahmud nâm kimesne meclis-i şer‘-i hatîr-i lâzımü’t-tevkīrde mahmiye-i İstanbul’da Yenibahçe kurbunda Sinan Paşa mahallesinde sâkin işbu bâ‘isü’l-kitâb fahrü’l-akrân Mustafa Çelebi b. Mehmed mahzarında ikrâr ve takrîr-i kelâm edip mezbûr Mustafa Çelebi’ye cihet-i deyn-i şer‘îden iki yüz yirmi beş zolota ve yirmi iki aded şerîfi altın ve üç bin akçe târih-i kitâbdan üç ay tamâmına değin müeccel mev‘ûd deynimden vâcibü’l-edâ ve lâzımü’l-kazâ deynim vardır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Mehmed Ağa b. Hüseyin, Ahmed Beşe b. Oda, Osman Beşe b. ( ), İbrahim Çelebi b. Hüseyin, Abdülbâkī Çelebi b. Mustafa, İbrahim b. Mehmed, Abdülcelil b. Hüseyin.

(İSTANBUL12 - cilt: 16, sayfa: 649 - Hüküm no: 872 - Orijinal metin no: [79b-4])﻿

﻿

﻿

873. Hüküm

İsmihan bt. Abdülkerim ile Ramazan Halife b. Musa arasındaki darb mes’elesinin sulh ile sona erdiği

Mahmiye-i İstanbul’da Debbâğ Yunus mahallesi sâkinelerinden İsmihan bt. Abdülkerim Hâtun nâm hâtun meclis-i şer‘-i hatîr-i lâzımü’t-tevkīrde mahmiye-i mezbûrede vâki‘ Molla Hüsrev mescidi şerîfinde müezzin olan Ramazan Halîfe b. Musa mahzarında ikrâr ve i‘tirâf edip yolda gider iken merkūm Ramazan Halîfe beni bi gayr-i vech-i şer‘î darb-ı şedîd ile darb edip mûcebini da‘vâ eylediğimde beynimizde münâza‘ât-ı kesîre vukū‘undan sonra tavassut-ı muslihîn ile merkūm Ramazan Halîfe benim ile bin akçe üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı merkūm bin akçeyi yedinden bi’t-tamâm alıp kabz eyleyip husûs-ı mezbûra müte‘allika da‘vâdan her birimiz âharı ibrâ-i âmm-ı kātı‘ü’n-nizâ‘ ile ibrâ eyledik dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’s-sâlis aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Abdullah Efendi b. Mehmed el-İmâm, Mustafa Çavuş el-Mübâşir, Mustafa Çelebi b. İbrahim, İbrahim b. Ramazan, Ali Beşe b. Mehmed, Hüseyin Efendi b. Ali, Abdi Çelebi b. Hüseyin.

(İSTANBUL12 - cilt: 16, sayfa: 650 - Hüküm no: 873 - Orijinal metin no: [79b-5])﻿

﻿

﻿

874. Hüküm

Sâbiha bt. Abdullah’ın ölmeden önce, Mustafa b. İbrahim’i, miras hissesini oğluna ulaştırmak üzre vasî tayin ettiği

Mahmiye-i İstanbul’da Mi‘mâr Sinan mahallesinde sâkin işbu râfi‘ü’l-kitâb Mustafa b. İbrahim mahfil-i kazâda mahalle-i mezbûrede sâkine iken bundan akdem vefât eden Sâbiha bt. Abdullah’ın zevc-i metrûkü ve hamele-i terekesine vâzı‘u’l-yed olan Hamza b. Ali mahzarında üzerine takrîr-i da‘vâ edip müteveffâ-yı mezkûre Sâliha hâl-i marazında sadrî oğlu olup vilâyet-i Rumeli’nde Bergos’da mutavattın olan Mehmed b. Yusuf’a vefâtımdan sonra terekemden âid olan hisse-i şer‘iyyesini ahz ve îsâle ve sâir vesâyâyı tenfîze vasiyy-i muhtârım ol deyû beni vasî nasb ve ta‘yîn eyleyip ben dahi kabûl eylediğimden sonra ba‘dehû vefât eylediğinde müteveffât-ı mezkûrenin cemî‘ terekesinden oğlu mezbûr Mehmed’e irsen isâbet eden selâse-i erbâ‘ hisseyi mezkûr Hamza bi gayr-i vech-i şer‘î zabt eylemiş suâl olunup kasr-ı yed edip ber mûceb-i vasiyyet mezbûr Mehmed için bana teslîme tenbîh olunmak matlûbumdur dedikde gıbbe’s-suâl mezbûr Hamza cevâbında tereke-i müteveffât-ı mezbûra vech-i muharrer üzre vaz‘-ı yedini ikrâr, lâkin vech-i meşrûh üzre vasiyy-i muhtâr olduğu ma‘lûmum değildir deyû inkâr edicek müdde‘î-i mezkûr Mustafa Çelebi’den müdde‘âsını mübeyyine beyyine taleb olundukda udûl-i müslimînden olup mahalle-i mezbûre imâmı Mehmed Efendi b. Ali ve Mehmed Efendi b. Mustafa nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffât-ı mezbûre Sâliha hâl-i marazında vefâtından sonra terekesinden oğlu Mehmed b. Yusuf’a isâbet eden hisse-i şer‘iyyesini ahz u kabz ve îsâle ve sâir vesâyâsın tenfîzine huzûrumuzda mezkûr Mustafa’yı vasiyy-i muhtâr nasb ve ta‘yîn eyleyip ol dahi kabûl eyledikden sonra musırran alâ îsâ’ihâ vefât eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Tahrîren fi’l-yevmi’t-tâsi‘ aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Hüseyin [b.] Muslihiddin, Yusuf b. Mehmed, el-Hâc Ahmed [b.] Memi, Ahmed Efendi b. Mehmed.

(İSTANBUL12 - cilt: 16, sayfa: 650 - Hüküm no: 874 - Orijinal metin no: [80a-1])﻿

﻿

﻿

875. Hüküm

Karabet v. Haçuk’un, ev, bağ ve bahçelerini Kiryaki v. Agop’a sattığı

Vilâyet-i Anadolu’da Eğin kazâsına tâbi‘ Nadirli nâm karye sükkânından olup Hazreti Eyyûb-i Ensârî’de ekmekçi olan Karabet v. Haçuk nâm zimmî meclis-i şer‘de Kiryaki v. Agop nâm zimmî muvâcehesinde ikrâr ve takrîr-i kelâm edip silk-i mülkümde münselik olup karye-i mezbûrede vâki‘ Yukarı mahalle demekle ma‘rûf mahallede lede’l-ahâlî ve’l-cîrân ma‘lûmü’l-hudûd mülk menzilimi ve yine karye-i mezbûrede yine beyne’l-ahâlî ve’l-cîrân ma‘lûmü’l-hudûd tasarrufumda olan mülk bahçemi her biri sekizer dirhem olmak üzre elli riyâlî guruşa bey‘-i bâtt-ı sahîh-i şer‘î ile bey‘ edip ol dahi minvâl-i muharrer üzre iştirâ ve kabûl eyledikden sonra ve yine karye-i mezbûrede vâki‘ zirâ‘at edip taht-ı tasarrufumda olan beyne’l-ahâlî ve’l-cîrân ma‘lûmü’l-hudûd ( ) kıt‘a tarlalarımı dahi sâhib-i arz ma‘rifetiyle her biri sekizer dirhem olmak üzre yirmi beş riyâlî guruş bedel mukābelesinde ferâğ ve tefvîz edip ol dahi tefevvüz ve kabûl eyledikden sonra semen-i mezkûr elli riyâlî guruş ile bedel-i mezbûr yirmi beş riyâl ki cem‘an yetmiş beş riyâl guruşu mezbûr Kiryaki yedinden tamâmen ahz u kabz edip zikr olunan evi ve bağı ve bahçeyi mahallinde ahz u kabza mezbûr Kiryaki’yi taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Abdi Çelebi el-Muhzır, Hasan Çelebi, Veli Çelebi el-Muhzır, Vanni? v. Sir, Kirkor v. Nahim?, Bağdasar v. Asvador, Karabet v. Yuvan.

(İSTANBUL12 - cilt: 16, sayfa: 651 - Hüküm no: 875 - Orijinal metin no: [80a-2])﻿

﻿

﻿

876. Hüküm

İsmihan bt. Abdullah ile Mustafa b. Hasan’ın muhâlaa yoluyla boşandıkları

Mahmiye-i İstanbul’da Kızıl Mescid mahallesi sâkinelerinden İsmihan bt. Abdullah nâm hâtun meclis-i şer‘-i hatîrde zevci Mustafa b. Hasan nâm kimesne mahzarında ikrâr-ı tâm ve takrîr-i kelâm edip zevcim mezbûr Mustafa zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka iddet-i ma‘lûmem üzerlerine ve me’ûnet-i süknâm dahi kendi üzerine olmak üzre mezbûr Mustafa ile muhâla‘a-i sahîha-i şer‘iyye ile muhâla‘a edip ol dahi kabûl edip zevciyyete ve gayra müte‘allika âmme-i de‘âvîden her birimiz âharı ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Abdi Çelebi el-Muhzır, Baba Resûl el-Muhzır, Veli b. Mahmud el-Muhzır.

(İSTANBUL12 - cilt: 16, sayfa: 652 - Hüküm no: 876 - Orijinal metin no: [80a-3])﻿

﻿

﻿

877. Hüküm

Ruznâmeci Hüseyin Efendi’nin vârislerinden kızı Rukiyye Kadın ve karısı Kâtibe Kadın’ın hisselerini İsmail Çelebi’ye sattıkları

Husûs-ı âti’l-beyânın tahrîri için gıbbe’l-iltimâs cânib-i şer‘-i celîl-i lâzımü’t-tebcîlden Mevlânâ Ömer Efendi b. İsmail irsâl olunup ol dahi mahmiye-i İstanbul’da Ayasofya-i kebîr kurbunda vâki‘ Üskübî mahallesinde merhûm Rûznâmeci Hüseyin Efendi’nin veled-i emcedleri umdetü erbâbi’t-tahrîr ve’l-kalem İsmail Çelebi menziline varıp zeyl-i kitâbda mastûrü’l-esâmî olan müslimîn mahzarında akd-i meclis-i şer‘-i münîf eyledikde merkūm İsmail Çelebi li ebeveyn kız karındaşı olup zâtı ma‘rifet-i şer‘iyye ile ârifân mahalle-i mezbûre sâkinlerinden Rûznâmeci-i evvel halîfesi İbrahim Halîfe b. Ali ve Üsküdar kazâsı müzâfâtından Çengelköyü nâm karye sâkinlerinden Mehmed Bey b. İslâm ta‘rîfleri ile mu‘arrefe oldukdan sonra bülûğuna mukırra olup sin ve cüssesinin dahi tahammülü olan Rukiyye Kadın meclis-i ma‘kūd-ı mezbûrda karındaşı merkūm İsmail Çelebi muvâcehesinde ikrâr ve takrîr-i kelâm edip babamız merhûm Hüseyin Efendi merhûm oldukda verâseti karındaşım mezbûr İsmail Çelebi ile bana ve zevce-i metrûkesi vâlidemiz Kâtibe Kadın’a münhasıra olup tashîh-i mes’elesi yirmi dört sehimden olup üç sehimi vâlidemiz Kâtibe Kadın’a ve on dört sehimi karındaşım İsmail Çelebi’ye ve yedi sehimi bana intikāl ettiği şer‘an mütehakkik oldukdan sonra, babamız merhûm-ı merkūmun terekesinden olup mârrü’z-zikr Çengelköyü’nde vâki‘ etrâf-ı selâsesi tarîk-i âm ve bir tarafı ba‘zan tarîk-i âm ve ba‘zan vakıf odalar ile mahdûd dâhiliyyesi, üç bâb fevkānî harâbe odalar ve bir harâbe köşk ve bir sofayı ve hâriciyyesi bir bâb harâbe odası ve ma‘lûmü’l-mikdâr taş duvarı ve Fazlullah Paşa vakfına senede yüz elli akçe mukāta‘ası olup mukaddemâ bostan yeri olmağla bir dolap kuyusu ve mülk eşcâr-ı müsmire ve gayr-i müsmireyi müştemile bahçe ve mülk kürûmu müştemil bir kıt‘a bağı hâvî olup yirmi dört sehim i‘tibâr olunan menzilden ve yine karye-i mezbûre kurbunda vâki‘ arsasının yüz elli akçe mukāta‘ası olup kürûmu mülk olan tarafeyni tarîk-i âm ve bir tarafı ba‘zan tarîk-i âm ve ba‘zan caşnigir Mümin Ağa bağı ve bir tarafı Nalçacı bağı ile mahdûd ve kezâlik yirmi dört sehim i‘tibâr olunan bir kıt‘a bağdan yedişer sehim hisse-i şâyi‘amı karındaşım mezbûr İsmail Çelebi’ye kırk iki bin beş yüz seksen üç akçeye bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledi dedikde merkūm [80b] İsmail Çelebi dahi merkūme Rukiyye Kadın muvâcehesinde takrîr-i kelâm edip silk-i mülk-i sarîhimde münselik olup yine karye-i merkūmede vâki‘ bir tarafı Çerkes Mehmed Ağa vakfı olan bağ ve bir tarafı ba‘zan Receb Ağa ve ba‘zan Palaş nâm zimmî bağı ve bir tarafı tarîk-i âm ve bir tarafı Nikoloz nâm zimmî bağı ile mahdûd ve eşcâr-ı müsmire ve gayr-i müsmire ve bir kıt‘a bağı müştemil menzili ve yine karye-i mesfûrede vâki‘ bir tarafı dere ve bir tarafı ba‘zan Fetvâcı İbrahim Çavuş mülkü ve ba‘zan tarîk-i âm ve bir tarafı Kazgancı diğer Nikoloz nâm zimmî bağı ve bir tarafı ba‘zan Rum patriğine mevkūf bağ ile mahdûd vakıf, sâlifü’z-zikr senede dört yüz akçe mukāta‘ası olup mülk eşcâr-ı müsmire ve gayr-i müsmireyi ve bir dolap kuyusunu müştemil sâbıkan bostan yeri olmağla Çatalbostan demekle meşhûr bahçeyi kız karındaşım mezbûre Rukiyye Kadın’a kırk iki bin beş yüz seksen üç akçeye bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledikden sonra semeni olan meblağ-ı mezbûru bâlâda zikri mürûr eden menzil ve bağdan kendi iştirâ eylediğim yedişer sehim hisse-i şâyi‘asının semeni olan kırk iki bin beş yüz seksen üç akçeye takās edip ol dahi mukāssa ve kabûl eyledi dedikde gıbbe’t-tasdîki’l-mu‘teber vâki‘ hâli Mevlânâ-yı mezbûr mahallinde tahrîr ve ba‘dehû ma‘an irsâl olunan Abdullah Çelebi b. Abdullah ve Celil b. Ali ile meclis-i şer‘-i hatîr-i lâzımü’t-tevkīre gelip alâ vukū‘ihi ihbâr ve takrîr eyledikde mâ vaka‘a bi’t-taleb ketb olundu. Fi’l-yevmi’s-sâdis aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Hasan Efendi b. Osman, Fahrü’l-akrân Ahmed Bey b. Rıdvan, Hacı Mustafa b. Mehmed, Hacı Emrullah b. Abdullah, Ahmed Çelebi b. Abdurrahman, Mehmed Çelebi b. Piyâle Ağa, Sâlih Çelebi b. Nasrullah.

(İSTANBUL12 - cilt: 16, sayfa: 652 - Hüküm no: 877 - Orijinal metin no: [80a-4])﻿

﻿

﻿

878. Hüküm

Ruznâmeci Hüseyin Efendi’nin vârisleri olan kızı Rukiyye Kadın ve karısı Kâtibe Kadın’ın, hisselerini İsmail Çelebi’ye sattıkları

Zikri âtî husûsun tahrîri için gıbbe’l-iltimâs cânib-i şer‘-i celîl-i lâzımü’t-tebcîlden Mevlânâ Ömer Efendi b. İsmail irsâl olunup ol dahi mahmiye-i İstanbul’da Ayasofya-i kebîr kurbunda vâkı‘a Üskübî mahallesinde merhûm Rûznâmeci Hüseyin Efendi’nin veled-i emcedleri umdetü erbâbi’t-tahrîr ve’l-kalem İsmail Çelebi’nin menziline varıp zeyl-i kitâbda mastûrü’l-esâmî müslimîn mahzarında akd-i meclis-i şer‘-i mübîn ettikde, merkūm İsmail Çelebi meclis-i ma‘kūd-ı mezbûrda mahmiye-i İstanbul hısnı ebvâbından Cebeali kapısı kurbunda vâkı‘a Üskübî mahallesi sâkinlerinden fahrü’l-kuzât Mustafa Efendi b. Celil tarafından Hacı Mustafa b. Mehmed ve Emrullah Bey b. Abdullah nâm kimesneler şehâdetleri ile husûs-ı âtîyi tasdîke sâbitü’l-vekâle vekîl olan Mehmed Beşe b. Sinan mahzarında ikrâr ve takrîr-i kelâm edip babam merkūm Hüseyin Efendi merhûm oldukda verâseti bana ve li ebeveyn kız karındaşım Rukiyye Kadın ile zevce-i menkûhası vâlidemiz Kâtibe Kadın’a münhasıra olup tashîh-i mes’ele yirmi dört sehimden olup üç sehimi vâlidemiz Kâtibe Kadın’a ve yedi sehimi kız karındaşım mezbûre Rukiyye Kadın’a ve on dört sehimi bana intikāl eylediği şer‘an mütehakkik oldukdan sonra, babamız merhûm-ı merkūmun terekesinden olup Üsküdar kazâsı müzâfâtından Çengelköyü nâm karyede vâki‘ etrâf-ı selâsesi tarîk-i âm ve bir tarafı ba‘zan tarîk-i âm ve ba‘zan vakıf odalar ile mahdûd olup dâhiliyyesi üç bâb fevkānî harâbe odalar ve bir harâbe köşk ve bir sofayı ve hâriciyyesi bir bâb harâbe odayı ve ma‘lûmü’l-mikdâr taş duvarı ve Fazlullah Paşa vakfına senede yüz elli akçe mukāta‘ası olup mukaddemâ bostan yeri olmağla bir dolap kuyusu ve mülk eşcâr-ı müsmire ve gayr-i müsmireyi müştemile bahçe ve mülk kürûmu müştemil bir kıt‘a bağı hâvî olup yirmi dört sehim i‘tibâr olunan menzilden ve yine karye-i mezbûre kurbunda vâki‘ arsasının senede vakf-ı mezbûra yüz elli akçe mukāta‘ası olup kürûmu mülk olan tarafeyni tarîk-i âm ve bir tarafı ba‘zan tarîk-i âm ve ba‘zan Çaşnigir Mümin Ağa bağı ve bir tarafı Nalçacı bağı ile mahdûd kezâlik yirmi dört sehim i‘tibâr olunan bir kıt‘a bağdan irs-i şer‘î ile bana intikāl eden on dörder hisse-i şâyi‘am ile kız karındaşım mezbûre Rukiyye Kadın’dan kırk iki bin beş yüz seksen üç akçe semeni mukābelesinde iştirâ eylediğim yedişer sehim hisse-i şâyi‘ayı ki cem‘an her birinden yirmi birer sehim mülk hisse-i mevrûse ve müşterâmız mûmâ-ileyh Mustafa Efendi’ye nakd-i râyic fi’l-vakt yüz yirmi yedi bin yedi yüz kırk akçeye bey‘-i bâtt-ı sahîh-i şer‘î ile bey‘ ve teslîm edip semeni olan meblağ-ı merkūmu yedinden bi’t-tamâm alıp kabz eyledim ba‘de’l-yevm menzili merkūm ile bağ-ı mezkûrdan vech-i muharrer üzre mevrûse ve müşterât olan yirmi birer sehim hisselerim mûmâ-ileyh Mustafa Efendi’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikden sonra meclis-i merkūmda zâtı ma‘rifet-i şer‘iyye ile ârifân bâlâda zikr olunan Üskübî mahallesi sâkinlerinden Rûznâmeci-i evvel Halîfesi İbrahim Halîfe b. Ali ve Çengelköyü sâkinlerinden Mehmed Bey b. İslâm ta‘rîfleri ile mu‘arrefe olan merkūme Kâtibe Kadın kezâlik vekîl-i merkūm Mehmed Beşe muvâcehesinde ikrâr ve takrîr-i kelâm edip menzili merkūm ve bağ-ı mersûmdan vech-i meşrûh üzre bana isâbet ve intikāl eden üçer sehim hisse-i şâyi‘amı mûmâ-ileyh Mustafa Efendi’ye on sekiz bin iki yüz elli akçeye bey‘-i bâtt-ı sahîh-i şer‘î ile bey‘ ve teslîm edip semeni olan meblağ-ı merkūmu mezbûr Mustafa Efendi yedinden tamâmen alıp kabz eyledim ba‘de’l-yevm menzili mezbûr ile bağ-ı mezkûr ki? cemî‘ayn cümle tevâbi‘ ve levâhıkı ve kâffe-i menâfi‘ ve merâfıkı ile müşârün-ileyh Mustafa Efendi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde vekîl-i mezbûr Mehmed Beşe dahi merkūm İsmail Çelebi ve mezbûre Kâtibe Kadın’ın vech-i muharrer üzre câriye olan cemî‘ kelimâtını vicâhen tasdîk ve şifâhen tahkīk etmeğin vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Abdullah Çelebi b. Abdullah ve Halil b. Ali ile meclis-i şer‘-i hatîre gelip alâ vukū‘ihi ihbâr ve takrîr eylediklerinde mâ vaka‘a bi’t-taleb ketb olundu. Fi’l-yevmi’s-sâbi‘ aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Hacı Musa b. Osman, Hacı Fazlı b. Mustafa, Mehmed Çelebi b. Nasûh, Hacı Veli b. Hacı Ramazan, Hacı Mehmed b. Hacı Receb, Ahmed Ağa b. Mehmed, Mustafa Çelebi b. Ali, Mehmed Çelebi b. Piyâle.

(İSTANBUL12 - cilt: 16, sayfa: 653 - Hüküm no: 878 - Orijinal metin no: [80b-1])﻿

﻿

﻿

879. Hüküm

Zeyneb Hâtun bt. Abdullah ile Mehmed Efendi b. eş-Şeyh İsmail arasındaki mehir davasının sulh ile sona erdiği

Sâbıkan mahmiye-i İstanbul’da vâki‘ Altıpoğaça mahallesi sâkinlerinden olup hâlen kasaba-i Kasım Paşa’da vâki‘ Hacı Hüsrev mahallesi sâkinelerinden olan Zeyneb Hâtun bt. Abdullah meclis-i şer‘-i hatîr-i lâzımü’t-tevkīrde zevc-i mutallıkı Mehmed Efendi b. eş-Şeyh İsmail Efendi mahzarında ikrâr ve takrîr-i kelâm edip zevcim merkūm Mehmed Efendi’den bundan akdem mehr-i müeccelim olan seksen riyâlî guruş ve bir çift altın bilezik ve bir çift incili küpe da‘vâ ettiğimde, beynimizde münâza‘ât-ı kesîre ve muhâsamât-ı şedîde vâkı‘a olmuş idi el-hâletü hâzihî beynimizde muslihûn tavassut edip merkūm Mehmed Efendi benim ile altı bin akçe üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı merkūm altı bin akçeyi tamâmen yedinden alıp kabz edip zevciyyete ve gayra müte‘allika cemî‘ de‘âvîden her birimiz âharı ibrâ eyledi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâmin aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Fahrü’l-müderrisîni’l-kirâm Ahmed Efendi b. Muhyiddin, Ahmed Ağa kethüdâ-yı Ayşe Sultan, Mehmed Efendi b. Ahmed, Hacı Hasan b. Ali, Hasan Halîfe b. Receb el-Müezzin, Ahmed Çelebi b. Abdullah, Abdurrahman Efendi b. Durak.

(İSTANBUL12 - cilt: 16, sayfa: 655 - Hüküm no: 879 - Orijinal metin no: [80b-2])﻿

﻿

﻿

880. Hüküm

Sâlime bt. Mehmed’in Ahmed b. İbrahim aleyhine açtığı mehir davası

Mahmiye-i İstanbul’da Yenibahçe kurbunda Hoca Hayreddin mahallesi sâkinelerinden Sâlime bt. Mehmed nâm hâtun mahfil-i kazâda, sâbıkan zevci olan işbu bâ‘isü’l-kitâb Ahmed b. İbrahim nâm kimesne mahzarında üzerine da‘vâ ve takrîr-i kelâm edip mezbûr Ahmed ile zevciyyet beynimizde kāime iken mezbûr Ahmed ile mehr-i müeccelim olan bin dört yüz akçe üzerine ve nafaka-i iddetim üzerine hul‘ olmuşdum ve lâkin hul‘-ı mezbûr ikrâh-ı mu‘teber-i şer‘î ile olmağla mehr-i müeccelimi taleb ederim suâl olunsun dedikde gıbbe’s-suâl ve’l-inkâr müdde‘iyye-i merkūmeden müdde‘âsını mübeyyine beyyine taleb olundukda ityân-ı beyyineden izhâr-ı acz edip yemîn dahi [81a] vermemeğin bilâ-beyyine mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Rebî‘ilevvel li sene erba‘a ve seb‘în ve elf. [Şuhûdü’l-hâl]: Ahmed Efendi b. Mahmud el-İmâm, Hacı Receb, Şaban Beşe, Ali el-Müezzin, Baba Resûl b. Rıdvan, Hasan b. Abdullah, Veli b. Mahmud.

(İSTANBUL12 - cilt: 16, sayfa: 656 - Hüküm no: 880 - Orijinal metin no: [80b-3])﻿

﻿

﻿

881. Hüküm

Dador v. Nerses’in ölümü üzerine küçük oğlu Arakir’e, annesi Trafende bt. Melko’nun vasî tayin edildiği

Dârü’l-hilâfeti’l-aliyye Kostantıniyye el-mahmiyye mahallâtından Çoban Çavuş mahallesinde sâkin iken bundan akdem cerîhan mürd olan Dador v. Nerses nâm Ermeni’nin sulbî oğlu Arakir nâm sagīre babasından bi hasebi’ş-şer‘î isâbet eden emvâlini hıfza ve ahvâlini zabta vasîsi olmamağla, bir vasî nasb ve ta‘yîn olunmak lâzım ve mühim ve vâlidesi Trafende bt. Melko vasî nasb olunmak sagīr-i mezbûra her vechile evlâ ve enfa‘ olduğu sikāt ihbâr ile hâkim-i muvakki‘-i kitâb tûbâ-lehû ve hüsnü me’âb hazretleri huzûrunda zâhir ve müte‘ayyin olduğu ecilden, mezkûre Trafende’yi sagīr-i mezbûrun tesviye-i umûruna vasî nasb ve ta‘yîn eyleyip ol dahi vesâyet-i mezbûreyi kabûl ve merâsimi edâya müte‘ahhid olmağın mâ vaka‘a bi’t-taleb ketb olundu. Fi’l-yevmi’l-hâmis aşer min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, İsâ b. ( ), Abdi b. Hüseyin, Mustafa b. İsâ, Osman b. Abdullah, Resûl b. Rıdvan.

(İSTANBUL12 - cilt: 16, sayfa: 656 - Hüküm no: 881 - Orijinal metin no: [81a-1])﻿

﻿

﻿

882. Hüküm

Pîrî Bey, Havva ve Sâliha Hâtun’un evlerini, Mustafa Çavuş vakfına bey‘ bi’l-istiğlâl yoluyla sattıkları

Mahrûse-i Galata müzâfâtından İstinye nâhiyesine tâbi‘ Rumeli hisârında Paşmakçı Şucâ‘ mahallesinde vâki‘ bir tarafı Ahmed Beşe mülküne ve bir tarafı sâhil-i bahre ve bir tarafı Mehmed Bey b. Fazlullah Paşa mülküne ve bir tarafı tarîk-i âm müntehî büyûtu hâvî mülk menzilin sülüs arsası ile cemî‘ ebniyesinin mâliki olan Pîrî Bey b. Receb nâm cündî ve menzili mezbûrun sülüs arsasının mâlikesi olup mezbûr Pîrî Bey’in zevcesi Havva Hâtun bt. Süleyman ve menzili mezbûrun âhar sülüs arsasının mâlikesi olup mezbûre Havva’nın hemşîresi Sâliha bt. Süleyman meclis-i şer‘-i hatîrde mahmiye-i İstanbul hısnı ebvâbından Edirnekapısı hâricinde Emir Buhârî kurbunda merhûm Mustafa Çavuş vakfına hâlâ mütevellî olan işbu râfi‘ü’l-kitâb fahrü’l-cüyûş Mehmed Çavuş mahzarında her biri ikrâr ve i‘tirâf edip vech-i meşrûh üzre mülkümüz olan menzili mezkûru cemî‘ tevâbi‘ ve levâhıkı ile mütevellî-i mezkûra bi tarîki’l-istiğlâl beş yüz kıt‘a riyâlî guruşa bey‘ ve teslîm eyledik, ol dahi mâl-ı vakıfla iştirâ ve kabûl ve kabz edip semeni olan meblağ-ı mezbûr beş yüz kıt‘a riyâlî guruşun iki yüz elli riyâlî guruşunu mezkûr Pîrî Bey ve yüz yirmi beşer guruşunu mezkûretândan her biri ahz u kabz eyledikden sonra menzili mahdûd-ı mezkûru gıbbe’t-tahliyyeti’ş-şer‘iyye ve’t-tekābuzi’l-mer‘î bin yetmiş üç Zilka‘desi gurresinden bir sene tamâmına dek yetmiş beş guruşa mütevellî-i mezkûr Mehmed Çavuş bize îcâr ve teslîm biz dahi def‘a istîcâr ve kabûl ve kabz eyledik dediklerinde, gıbbe’t-tasdîki’ş-şer‘î mezkûrun Pîrî Bey ve Havva Hâtun ve Sâliha Hâtun meclis-i şer‘de her biri i‘âde-i kelâm edip bey‘-i mezbûr hakīkatde rehin olduğuna binâ’en deyn-i mezkûru ecel-i mesfûre hulûlünde mütevellî-i mezbûra edâ ve îfâ etmezsen menzili mezbûru semen-i misli ile âhara bey‘ ve kabz-ı semen edip deyn-i mezkûru edâ ve îfâya ve fazlasını bize îsâle ve azl ve in‘izâlden masûn vekâlet-i devriye ile işbu Mustafa Çelebi b. Abdülbâkī’yi tarafımızdan vekîl ve menâbımıza nâib nasb ve ta‘yîn eyledik dediklerinde, mezbûr Mustafa Çelebi dahi vekâlet-i mezbûreyi kabûl ve merâsimini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’s-sâmin min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mehmed Çelebi b. Ali, Abdi Çelebi b. Mustafa, Abdi Efendi b. Mustafa, Davud Efendi b. Mehmed, Mehmed Efendi b. Yusuf, Süleyman Çelebi b. Ahmed.

(İSTANBUL12 - cilt: 16, sayfa: 656 - Hüküm no: 882 - Orijinal metin no: [81a-2])﻿

﻿

﻿

883. Hüküm

Hasan b. Bahtiyar’ın, el-Hâc Ahmed b. Mustafa’nın evinde ölmesi üzerine vârislerine diyet ödediği

Fi’l-asl vilâyet-i Rumeli’nde Hersek sancağında vâki‘ Çayniçe kazâsına tâbi‘ Gorajde nâm kasabadan olup medîne-i Gelibolu müzâfâtından Eceâbâd nâhiyesine tâbi‘ Kumköyü nâm karyede el-Hâc Ahmed b. Mustafa’nın menzilinde cerîhan maktûl bulunan Hasan b. Bahtiyar nâm bostânînin verâseti, kasaba-i mezbûre sükkânından babası merkūm Bahtiyar b. Ömer’e ve vâlidesi Kādire bt. İbrahim’e münhasıra olduğu şer‘an mütehakkik oldukdan sonra, mezkûr Bahtiyar asâleten ve merkūme Kādire tarafından husûs-ı âtîye vekîli olup vekâleti hasm-ı şer‘î-i câhidânı muvâcehesinde şer‘an sâbite olan fahrü’l-a‘yân Sâlih Ağa b. Hasan vekâleten mahfil-i kazâda mezkûr el-Hâc Ahmed mahzarında ikrâr ve takrîr-i kelâm edip mezbûr Hasan mezkûr el-Hâc Ahmed’in mülk menzilinde ma‘an sâkin odasında cerîhan maktûl bulunmakla dem ve diyetini mezbûr el-Hâc Ahmed’den da‘vâ eylediğimizde, mezbûr Ahmed dahi mezbûr Hasan odamda cerîhan maktûl bulunup karye-i mezbûreye ba‘îd Ori dağı demekle ma‘rûf mevzi‘e nakl olunmuşdur deyû bundan akdem tâyi‘an ikrâr etmekle mezbûr el-Hâc Ahmed’in ba‘de’l-kassâmeti’ş-şer‘iyye diyet-i kâmile olan on bin dirhem gümüş hükm ve bize edâsına hükm-i şer‘î lâhık oldukdan sonra, zikr olunan on bin dirhem gümüş da‘vâsından vesâtat-ı muslihîn ile mezbûr el-Hâc Ahmed bizi doksan bin akçe üzerine inşâ-i akd-i sulh edip biz dahi asâleten ve vekâleten sulh-ı mezbûru ba‘de’l-kabûl yetmiş bin akçesini yedinden ahz u kabz edip zimmetinde yirmi [bin] akçe bâkī kalmış idi hâlâ meblağ-ı bâkī-i mezbûrun iki bin akçesinden mezbûr Hacı Ahmed’i asâleten ve vekâletin ibrâ eyledik on sekiz bin akçeyi dahi mezbûr Hacı Ahmed yedinden tamâmen ahz u kabz eyledik. Min ba‘d husûs-ı mezkûra müte‘allika âmme-i da‘âvâ ve mütâlebât ve eymân ve muhâsamâtdan mezbûr el-Hâc Ahmed’i ibrâ-i âm ile ibrâ edip vechen mine’l-vücûh ve sebebin mine’l-esbâb kıbelinde hak ve alâka kalmadı. Husûs-ı mezbûra müte‘allika mezbûr Hacı Ahmed üzerinde bi’l-asâle ve bi’l-vekâle da‘vâ sudûr ederse lede’l-hükkâmi’l-kirâm mesmû‘a ve makbûle olmaya dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Mustafa b. Muslu, Mehmed b. Mehmed, Muslu b. İbrahim, el-Hâc Hüseyin b. Memi, Sâlih b. Bayezid, Süleyman b. Mustafa, Ali Bey b. ( ), el-Hâc Ahmed b. Mehmed, Abdi Çelebi b. Hüseyin, Hüseyin b. Ebûbekir.

(İSTANBUL12 - cilt: 16, sayfa: 657 - Hüküm no: 883 - Orijinal metin no: [81a-3])﻿

﻿

﻿

884. Hüküm

Noksan hüccet

<

(İSTANBUL12 - cilt: 16, sayfa: 658 - Hüküm no: 884 - Orijinal metin no: [81a-4])﻿

﻿

﻿

885. Hüküm

Kasımpaşa’da Yahya Kethüdâ mahallesinden Ali Bey b. Mustafa’nın Ali b. Hasan’da olan alacağını vârislerinden talebi

Mahrûse-i Galata a‘mâlinden kasaba-i Kasımpaşa’da Yahya Kethüdâ mahallesinde sâkin Ali Bey b. Mustafa nâm kimesne mahfil-i kazâda, bundan akdem garîkan fevt olan Ali b. Hasan nâm kimesnenin bi’l-inhisâr vâriseleri zevce-i metrûkesi Sultan bt. Hüseyin ile sulbiye kebîre kızı Hatîce nâm hâtunlar mahzarlarında üzerlerine da‘vâ ve takrîr-i kelâm edip merkūm Ali zimmetinde yedimden müşterâ ve makbûz semeni beynimizde ilm-i şer‘î ile ma‘lûm buğday bahâsından sekiz bin altı yüz akçe hakkım olup meblağ-ı mezbûru bana edâ etmeden fevt olup zimmetinde kalmış idi hâlâ müteveffâ-yı merkūmun tereke-i vâfiyyesinden taleb ederim, suâl olunsun dedikde gıbbe’s-suâl merkūmetân cevâblarında, müteveffâ-yı mezbûrun terekesine vaz‘-ı yed eylediklerini ve deyn-i mezkûru her biri inkâr edicek müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ mûrisleri müteveffâ-yı merkūm Ali’nin metrûkâtına vaz‘-ı yed etmeyip ve vech-i meşrûh üzre dahi deyni olduğunu bilmediklerine merkūmetân Sultan ve Hatîce’ye yemîn teklîf olundukda anlar dahi alâ vefki’l-mes’ûl yemîn billâhi te‘âlâ etmeğin mûcebince müdde‘î-i mezbûr bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî aşer min şehri Rebî‘ilevvel li sene erba‘a ve seb‘în ve elf. Şuhûd: El-Hâc Ahmed [b.] Mehmed, Abdi Çelebi [b.] Hüseyin, Resûl [b.] Rıdvan, Mehmed [b.] Ramazan, Veli [b.] Mahmud, Yusuf [b.] Mahmud, Ahmed [b.] Abdülcebbar ve gayruhüm.

(İSTANBUL12 - cilt: 16, sayfa: 658 - Hüküm no: 885 - Orijinal metin no: [81b-1])﻿

﻿

﻿

886. Hüküm

Ahmed Dede b. Veli’nin Mustafa b. Mehmed’de alacağının kalmadığı

Mahrûse-i İstanbul’da Yazıcı mahallesi sükkânından Ahmed Dede b. Veli meclis-i şer‘de Mustafa b. Mehmed mahzarında üzerine da‘vâ ve takrîr edip Kastamonu sancağının Köni kazâsında Beyköni nâm karyede vâki‘ lede’l-ahâlî ve’l-cîrân ma‘lûmu’l-hudûd mülk menzilimi, mezbûr Mustafa’ya bin altı yüz akçeye bey‘-i bâtt-ı sahîh-i şer‘î ile bey‘ edip meblağ-ı mezbûrdan altı yüz akçesini ahz u kabz edip bâkī zimmetinde bin akçe hakkım vardır, suâl olunup alıverilmesi matlûbumdur dedikde gıbbe’s-suâl mezbûr Mustafa cevâbında zikr olunan menzili târih-i kitâbdan on iki sene mukaddem bana altı yüz akçeye bey‘ ve kabz-ı semen etmişdir deyû ziyâdeye şirâ işini? inkâr edicek müdde‘î-i merkūm Ahmed’den ziyâdeyi mübeyyine beyyine taleb olundukda ityân-ı beyyineden izhâr-ı acz edip yemîn dahi vermemeğin, mâ vaka‘a bi’t-taleb ketb olundu. Fi’l-yevmi’l-ışrîn min şehri Rebî‘ilevvel li sene erba‘a ve seb‘în ve elf. Şuhûd: Abdi Çelebi b. Hüseyin, Receb b. ( ), Veli b. Mahmud, Osman b. Abdullah, Resûl b. Rıdvan, Yusuf b. Ahmed.

(İSTANBUL12 - cilt: 16, sayfa: 659 - Hüküm no: 886 - Orijinal metin no: [81b-2])﻿

﻿

﻿

887. Hüküm

Ayşe bt. Hamid Efendi’nin vârislerinin birbirlerinin zimmetlerini ibrâ ettikleri

Mahmiye-i İstanbul’da Manisalı Çelebi mahallesinde sâkine iken bundan akdem vefât eden Ayşe bt. Hamîd Efendi nâm hâtunun verâseti, zevc-i metrûkü Mehmed Şemseddin b. Mehmed Efendi’ye ve sadriyye kebîre kızı Fâtıma’ya ve vâlidesi diğer Fâtıma’ya tashîh-i mes’eleleri [on] altı sehimden olup sihâm-ı mezbûreden dört sehimi zevc-i mezbûr Mehmed Şemseddin Efendi’ye ve dokuz sehimi kızı Fâtıma’ya ve üç sehimi vâlidesi diğer Fâtıma’ya münhasıra olduğu şer‘an mütebeyyin oldukdan sonra müteveffât-ı mezbûrenin metrûkâtına vâzı‘atü’l-yedi olan merkūmetân Fâtıma ve diğer Fâtıma meclis-i şer‘de bâ‘isü’l-kitâb merkūm Mehmed Şemseddin Efendi mahzarında her biri ikrâr ve takrîr-i kelâm edip müteveffât-ı merkūmenin mersûm Mehmed Şemseddin Efendi zimmetinde mütekarrir ve ma‘kūdun-aleyh on bin akçe mehr-i müeccelinden ikimizin hissesine isâbet eden yedi bin beş yüz akçe da‘vâsından mezbûr Mehmed Şemseddin Efendi’nin zimmetini ibrâ, ol dahi bizim yedimizde olan müteveffât-ı merkūme Ayşe Hâtun’un terekesinden kendiye isâbet eden üç sehim hissesi da‘vâsından bizim zimmetimizi ibrâ ve iskāt eyledi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min şehri Rebî‘ilevvel li sene erba‘a ve seb‘în ve elf. Şuhûd: Eş-Şeyh Ahmed Efendi b. el-merhûm İsmail Efendi, Sunullah Efendi el-Müderris, Mehmed Efendi b. ( ), Muharrem Bey b. Mehmed, Abdullah Bey b. Abdullah, Osman Beşe b. Hasan, Abdullah Efendi b. İvaz, el-Hâc Yusuf b. Abdullah, Ramazan Bey b. Hasan ve gayruhüm.

(İSTANBUL12 - cilt: 16, sayfa: 660 - Hüküm no: 887 - Orijinal metin no: [81b-3])﻿

﻿

﻿

888. Hüküm

Timurhan bt. Abdullah’ın Gülistan bt. Abdullah’a 100 guruş verilmesini vasiyet ettiği

Mahmiye-i İstanbul hısnı ebvâbından Yenikapı dâhilinde Kâtib Murad mahallesinde sâkine Timurhan bt. Abdullah nâm hâtun meclis-i şer‘de yine mahalle-i mezbûrede sâkine Gülistan bt. Abdullah mahzarında takrîr-i kelâm edip bi emrillâhi te‘âlâ vefât eylediğimde cemî‘ malımdan mezbûre Gülistan’a yüz kıt‘a esedî guruş verile deyû vasiyyet edip ol dahi vasiyyeti mezbûreyi kabûl etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Yusuf Efendi b. Abdullah el-İmâm, Receb Beşe b. Kalender, Hasan Halîfe b. Veli el-Müezzin, Mehmed Çelebi b. İbrahim, Haydar b. Abdullah, Receb Beşe b. Abdullah.

(İSTANBUL12 - cilt: 16, sayfa: 660 - Hüküm no: 888 - Orijinal metin no: [81b-4])﻿

﻿

﻿

889. Hüküm

Gülistan bt. Abdullah’ın üzerindeki elbiseden gayrı malı olmadığı

Mahmiye-i İstanbul hısnı ebvâbından Yenikapı dâhilinde Kâtib Murad mahallesi sâkinelerinden Gülistan bt. Abdullah nâm hâtun meclis-i şer‘-i şerîf-i lâzımü’t-teşrîfde, işbu bâ‘isetü’l-vesîka Timurhan bt. Abdullah mahzarında ikrâr ve takrîr-i kelâm edip ben mezbûre Timurhan’ın menzilinde nice müddet ücretsiz kendi ile ma‘an sâkine olup bi emrillâhi te‘âlâ vefât edersem üzerimde lâbise olduğum libâsımdan gayrı bir şeyim olmayıp min külli’l-vücûh mezbûre Timurhan’ın zimmeti benden berîdir dedikde mâ [hüve]l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Yusuf Efendi b. Abdullah el-İmâm, Receb Beşe b. Kalender, Hüseyin Halîfe b. Veli el-Müezzin, Mehmed Çelebi b. İbrahim, Haydar b. Ali.

(İSTANBUL12 - cilt: 16, sayfa: 661 - Hüküm no: 889 - Orijinal metin no: [81b-5])﻿

﻿

﻿

890. Hüküm

Hatar v. Sağfer’in evini Seydî vakfı mütevellîsi Ahmed Efendi b. Receb’e sattığı ve üç seneliğine kiraladığı

Mahmiye-i İstanbul hısnı ebvâbından Edirnekapısı dâhilinde Ali Paşa-yı Atîk mahallesi sâkinlerinden Hatar v. Sağfer nâm zimmî meclis-i şer‘de merhûm Seydî vakfına mütevellî olan bâ‘isü’l-kitâb Ahmed Efendi b. Receb mahzarında ikrâr ve takrîr-i kelâm edip mahalle-i mezbûrda vâki‘ bir tarafı Efzoni mülkü ve bir tarafı Dimo nâm zimmî mülkü ve bir tarafı Nikola nâm zimmî mülkü ve bir tarafı tarîk-i âm ile mahdûd mülk menzilimi, bi cümleti’t-tevâbi‘ ve’l-levâhık mütevellî-i mezbûr Ahmed Efendi’ye bi tarîki’l-istiğlâl her biri sekizer dirhem olmak üzre otuz dört kıt‘a riyâlî guruş ile her biri yedişer dirhem olmak üzre on yedi buçuk kıt‘a riyâlî guruş ki cem‘an elli bir buçuk kıt‘a riyâlî guruşa bey‘ ve teslîm ol dahi vech-i meşrûh üzre iştirâ ve kabûl ve tesellüm eyledikden sonra semeni olan meblağ-ı mezbûr elli bir buçuk kıt‘a riyâlî guruşu mütevellî-i mezbûr Ahmed Efendi yedinden tamâmen ahz u kabz edip menzili mezbûru ba‘de’t-tahliyyeti’ş-şer‘iyye ve’t-tekābuzi’l-mer‘iyye mütevellî-i mezbûr Ahmed Efendi bana târih-i kitâbdan senede dokuzar yüz akçeden üç sene tamânına değin iki bin yedi yüz akçeye îcâr ve teslîm edip ben dahi istîcâr ve tesellüm eyledim dedikde gıbbe’t-tasdîki’ş-şer‘î menzili mezbûrun derkine ve ücret-i merkūmeye mahalle-i mezbûre sâkinlerinden Mahmud Beşe b. Mustafa nâm kimesne emr u kabûlü hâviye kefâlet-i sahîha-i şer‘iyye ile kefîl olmağın mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Halil b. Mehmed, Receb b. Musa, Mehmed b. Abdullah, Osman b. Abdullah, Hasan b. Bayram, Abdi Çelebi b. Hüseyin, el-Hâc Kadri.

(İSTANBUL12 - cilt: 16, sayfa: 661 - Hüküm no: 890 - Orijinal metin no: [82a-1])﻿

﻿

﻿

891. Hüküm

Hatice bt. İsâ ile Mahmud b. Hasan’ın boşandıkları

Yoros kazâsına tâbi‘ Beykoz kasabası sâkinelerinden Hatîce bt. İsâ nâm hâtun meclis-i şer‘de zevci Mahmud b. Hasan muvâcehesinde ikrâr ve takrîr-i kelâm edip zevcim mezbûr Mahmud Beşe zimmetinde mütekarrir ve ma‘kūdun-aleyh olan sekiz yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre ve cihet-i karzdan zimmetinde olan iki bin akçe hakkımdan zimmetini ibrâ eylemek üzre mezbûr Mahmud Beşe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika da‘vâdan her birimiz âharı ibrâ-i âm ile ibrâ eyledik dedikde gıbbe’t-tasdîk, mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mehmed Bey b. Ali Ağa, Camcı Hacı Mustafa el-Yesâri, üstâd Hüseyin b. Pîrî, Murtaza b. Abdullah, İbrahim b. Hasan, Mustafa Bey b. Hamza.

(İSTANBUL12 - cilt: 16, sayfa: 662 - Hüküm no: 891 - Orijinal metin no: [82a-2])﻿

﻿

﻿

892. Hüküm

Hüseyin b. Pîrî’nin Divriği kazasındaki tarlasının tasarruf hakkını Haçik v. Yani’ye sattığı

Medîne-i Galata’ya tâbi‘ kasaba-i Tophâne’de hamal tâifesinden Hüseyin b. Pîrî nâm kimesne meclis-i şer‘de Karaman’ın enserci tâifesinden râfi‘ü’l-kitâb Haçik v. Yani nâm Ermeni muvâcehesinde ikrâr-ı tâm edip vilâyet-i Anadolu’da Divriği kazâsına tâbi‘ Perketen? nâm karye sınırı dâhilinde vâki‘ taht-ı tasarrufumda olan bir tarafı tarîk-i âm ve bir tarafı Bâli ve bir tarafı Ağya v. Kehl? ve bir tarafı diğer Ağya v. Ohan tarlalarıyla mahdûd, Karaağaç tarlası demekle meşhûr bir kıt‘a tarlanın hakk-ı tasarrufunu ma‘rifet-i sâhib-i arz ile mezbûr Haçik’e yirmi beş esedî guruş bedel mukābelesinde ferâğ ve tefvîz edip ol dahi tefevvüz ve kabûl eyledikden sonra bedel-i mezkûr yirmi beş esedî guruşu merkūm Haçik yedinden bi’t-tamâm ahz u kabz edip zikr olunan tarlayı mahallinde kabz ve tasarrufa merkūm Haçik’i taslît eyledim dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min şehri Rebî‘ilevvel li sene erba‘a ve seb‘în ve elf. Şuhûd: Keşmeli? Hasan Beşe b. Ferhad, Ömer Beşe b. Mehmed, Hüseyin Beşe b. Bayram, Abdi b. Hüseyin, Mehmed b. Ramazan, Resûl b. Rıdvan.

(İSTANBUL12 - cilt: 16, sayfa: 662 - Hüküm no: 892 - Orijinal metin no: [82a-3])﻿

﻿

﻿

893. Hüküm

Noksan hüccet

<

(İSTANBUL12 - cilt: 16, sayfa: 662 - Hüküm no: 893 - Orijinal metin no: [82a-4])﻿

﻿

﻿

894. Hüküm

Meleksima bt. Abdullah’a Ali b. İbrahim’in mehir bedeli ödemesi gerektiği

Mahmiye-i İstanbul’da Karabaş mahallesinde sâkine Meleksima bt. Abdullah nâm hâtun mahfil-i kazâda, Ali b. İbrahim nâm kimesne mahzarında üzerine da‘vâ ve takrîr-i kelâm edip ben mezbûr Ali’nin zevce-i menkûhası iken târih-i kitâbdan altı ay mukaddem beni talâk-ı bâyin ile tatlîk etmiş iken bana dâhil olmak murâd eder, suâl olunup zimmetinde mütekarrir ve ma‘kūdun-aleyh olan dört yüz akçe mehr-i müeccelimi taleb ederim dedikde gıbbe’s-suâl mezbûr Ali cevâbında mehr-i mezbûr dört yüz akçe ile müdde‘iyye-i mezkûre zevcem olup lâkin vech-i muharrer üzre tatlîk etmedim deyû tatlîki inkâr edicek müdde‘iyye-i mezbûreden müdde‘âsını mübeyyine beyyine taleb olundukda udûl-ı müslimînden olup mahalle-i mezbûre ahâlîsinden Mustafa b. Kurt ve İlyas b. Küpeli nâm kimesneler meclis-i şer‘a li ecli’ş-şehâde hâzırân olup isre’l-istişhâdi’ş-şer‘î fi’l-vâki‘ merkūm Ali târih-i mezbûrda müdde‘iyye-i mezbûreyi bizim huzûrumuzda vech-i muharrer üzre talâk-ı bâyin ile tatlîk eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mehr-i mezbûru edâya mezbûra tenbîh olunup mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah b. Mustafa, Mustafa Çelebi b. Ali, Resûl b. Rıdvan, Mehmed b. Ramazan ve gayruhüm.

(İSTANBUL12 - cilt: 16, sayfa: 663 - Hüküm no: 894 - Orijinal metin no: [82a-5])﻿

﻿

﻿

895. Hüküm

Karasu’nun Darıcı köyünden vefat eden Musa b. Mahmud’un terekesini kardeşi Çolak Yusuf’un aldığı

Vilâyet-i Anadolu’da Karasu kazâsına tâbi‘ Darıcı nâm karye sâkinlerinden iken bundan akdem fevt olan Musa b. Mahmud nâm kimesnenin li ebeveyn karındaşı ve hasren vârisi olan Çolak Yusuf meclis-i şer‘de müteveffâ-yı mezbûrun terekesine vâzı‘u’l-yed olan dayısı Ali b. Abdurrahman mahzarında ikrâr ve takrîr-i kelâm edip karındaşım müteveffâ-yı mezbûrun cemî‘ terekesi ancak bin beş yüz akçe olmağın hâlâ meblağ-ı mezbûr bin beş yüz akçeyi mezbûr Ali’nin yedinden tamâmen ahz u kabz edip husûs-ı mezbûra ve gayra müte‘allika cemî‘ da‘vâdan mezbûru ibrâ eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’r-râbi‘ ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Mustafa b. Himmet, Mehmed b. Ramazan, Muharrem b. Abdi, Baba Resûl b. Rıdvan ve gayruhüm.

(İSTANBUL12 - cilt: 16, sayfa: 663 - Hüküm no: 895 - Orijinal metin no: [82a-6])﻿

﻿

﻿

896. Hüküm

Kenan Paşa ve zevcesi Âtike Sultan evkafına Mehmed Bey b. Abdi’nin kalan borcunu ödemesi gerektiği

Mahmiye-i İstanbul’da merhûm Kenan Paşa ve zevcesi merhûme Âtike Sultan evkāfına meşrûtiyyet üzre bi’l-fi‘l mütevellî olan iftihârü’l-emâcid ve’l-ekârim câmi‘ü’l-mehâmid ve’l-mekârim Bayezid Bey tarafından husûs-ı âtîye vekîl olup vekâleti bimâ hüve nehcü’s-sübût şer‘an sâbite olan umdetü’l-müderrisîni’l-kirâm zübdetü’l-muhakkikīni’l-fihâm Ahmed Efendi b. Ali mahfil-i kazâda Mehmed Bey b. Abdi mahzarında üzerine takrîr-i da‘vâ edip evkāf-ı mezbûre mukāta‘atından olup vilâyet-i Rumeli’de eyâlet-i Silistre’de kasaba-i Tatarpınarı mukāta‘asını bin yetmiş iki senesi Martı ibtidâsından bir sene tamânına değin evkāf-ı mezbûreye sâbıkan mütevellîler olan Abdullah Bey ve Hüseyin Bey nâm sagīrlerin kāimmakāmları Ebûbekir Efendi ve Hızır Ağa mezbûr Mehmed Bey’e iki yüz bin akçeye deruhde edip ol dahi vech-i muharrer üzre iltizâm ve kabûl ve bir sene tamâmen zabt ve mikdâr-ı mezkûr mahsûlünü dahi kabz eyledikden sonra kıst-ı iltizâmından yüz bin akçesini vakf için ahz u kabz eylediklerinden sonra kırk beş bin akçesini dahi işbu hâzır bi’l-meclis mezkûr Hızır Ağa’ya teslîm edip mezbûr Hızır Ağa dahi ba‘de’l-kabz sagīreyn-i mezbûreynin vâlideleri ve vasiyyeleri umdetü’l-muhadderât zübdetü’l-muvakkarât tâcü’l-mestûrât Eğlence Hâtun’a tamâmen teslîm edip hâlâ üzerimde bâkī kalan elli beş bin akçesini dahi vakıf için mezkûr Mehmed Bey’den bi’l-vekâle taleb ederin, suâl olunsun dedikde gıbbe’s-suâl mezbûr Mehmed Bey cevâbında fi’l-vâki‘ kaziyye minvâl-i muharrer üzre olup lâkin evkāf-ı mezbûre kâtibi olan mezbûr Ebûbekir Efendi ve Hızır Ağa kıst-ı iltizâmım olan iki yüz bin akçeyi yüz bin akçeye tenzîl edip zabt temessüküme vakıf için yüz bin akçeye tahrîr edip hat ve hâtemlerini hâvî yedime işbu meclisde kırâ’at olunan temessükü verdiklerinden sonra harc nâmına kırk beş bin akçeyi mezbûr Hızır Ağa ve elli beş bin akçesini mezbûr Ebûbekir Efendi benden ahz u kabz eylediler deyû mukır ve mu‘terif olmağın mûcebince meblağ-ı mezbûr elli beş bin akçeyi edâya mezbûr Mehmed Bey’e tenbîh olunup mâ vaka‘a bi’t-taleb ketb olundu. Fi’l-yevmi’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mehmed Çelebi b. Mehmed, Mustafa Çelebi b. Ali, mataracı Mustafa b. Abdi, Ahmed Çelebi b. Hüseyin, Abdülkerim Ağa.

(İSTANBUL12 - cilt: 16, sayfa: 664 - Hüküm no: 896 - Orijinal metin no: [82b-1])﻿

﻿

﻿

897. Hüküm

Zekeriya Efendi b. Abdullah’ın miras kalan evdeki yarım hissesini Ahmed Efendi b. Hüseyin’in eviyle takas ettiği

Husûs-ı âti’l-beyânı mahallinde tahrîri için kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Yarhisar mahallesinde zikri âtî menzile varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mahalle-i mezbûre sâkinelerinden iken bundan akdem vefât eden Hatîce bt. İbrahim nâm hâtunun verâseti zevc-i metrûkü Zekeriya Efendi b. Abdullah ve usûbet-i nesebiyye cihetinden li eb karındaşı oğlu Ahmed Efendi b. Hüseyin’e münhasıra ve asl-ı mes’eleleri iki sehimden olup sihâm-ı mezbûreden bir sehimi mezbûr Zekeriya Efendi’ye ve bir sehimi merkūm Ahmed Efendi’ye isâbet ve intikāl eylediği şer‘an zâhir ve müte‘ayyin oldukdan sonra mezbûr Zekeriya Efendi meclis-i ma‘kūd-ı mezbûrda, işbu bâ‘isü’l-kitâb merkūm Ahmed Efendi mahzarında ikrâr ve takrîr-i kelâm edip müteveffât-ı merkūme Hatîce’nin terekesinden olup mahalle-i mezbûrede vâki‘ bir tarafı zikr olunan Yarhisar medresesine ve bir tarafı ba‘zan tarîk-i hâssa ve ba‘zan merkūm Ahmed Efendi’nin mülk menziline ve bir tarafı ba‘zan Hamîde Hâtun mülküne ve ba‘zan İsmail Efendi mülküne ve bir tarafı yine merkūm Ahmed Efendi’nin âhar mülküne müntehî iki bâb fevkānî oda ve tahtapûş ve iki bâb tahtânî oda ve biri fevkānî ve biri tahtânî iki kenîf ve bir su kuyusu ve zât-ı eşcâr-ı müsmire ve gayrı müsmire bahçeyi müştemil mülk menzil müteveffât-ı mezbûrenin ile’l-vefât mülkü ve hakkı olup ba‘de vefâtihâ irsen nısfı bana ve nısf-ı âharı mezkûr Ahmed Efendi’ye isâbet etmiş idi hâlâ zikr olunan menzilde olan nısf hisse-i şâyi‘amı mukābaza tarîki üzre merkūm Ahmed Efendi’nin menzili mezbûra muttasıl iki tarafı tarîk-i hâs ve bir tarafı zikri mürûr eden menzil ve bir tarafı merkūme Hamîde Hâtun mülküne müntehî iki bâb fevkānî oda ve önünde dehliz ve bir bâb tahtânî oda ve iki tahtânî kenîf ve havluyu müştemil mülk menzili mukābelesinde mezbûr Ahmed Efendi’ye bey‘ ve teslîm ol dahi vech-i muharrer üzre iştirâ ve kabûl ve kabz eyledikden sonra zikr olunan menzili mahdûd-ı mezkûru ben dahi mezkûr Ahmed Efendi yedinden kabz eyledim ba‘de’l-yevm sâlifü’z-zikr mecmû‘-ı menzili mezkûr irsen ve şirâen mülkü ve hakkı olmuşdur dedikde gıbbe’t-tasdîk vâki‘ hâli Mevlânâ-yı mezbûr mahallinde tahrîr ba‘dehû ma‘an irsâl olunan Mustafa b. İsâ ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Fahrü’l-eimme Mustafa Efendi b. Hasan, Ahmed Çelebi b. Mehmed el-Müezzin, Şaban Beşe b. Mehmed, Halil Çelebi b. Mahmud, Nasûhi Halîfe el-Kayyım, Abdullah Efendi b. İbrahim imâm, Mehmed Halîfe el-Müezzin, Şaban Efendi b. Halil, Mehmed Halîfe b. Oruc Bey ve gayruhüm.

(İSTANBUL12 - cilt: 16, sayfa: 665 - Hüküm no: 897 - Orijinal metin no: [82b-2])﻿

﻿

﻿

898. Hüküm

Ayşe bt. Mustafa ile Receb Halife b. Mustafa’nın muhâlaa yoluyla boşandıkları

Mahmiye-i İstanbul’da Çukur mahallesinde sâkine Ayşe bt. Mustafa nâm hâtun mahfil-i kazâda, işbu bâ‘isü’l-kitâb zevci Receb Halîfe b. Mustafa mahzarında bi tav‘ihâ ikrâr ve takrîr-i kelâm edip zevcim mezbûr Receb Halîfe zimmetinde mütekarrir ve ma‘kūdun-aleyh olan dört bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre ve eşyâ-i memlûkemden bir benefş-sâye ferâce ve bir Çinkârî atlas kaftan ve bir Giridî atlas entari bedel-i hul‘ için mezbûra vermek üzre mezbûr Receb Halîfe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika âmme da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâlis ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Hüseyin Efendi b. Abdülfettah el-İmâm, es-Seyyid Lütuf Çelebi b. es-Seyyid Mustafa, Ali Bey b. Muharrem, Mehmed Çelebi b. ( ), Kurt Beşe b. ( ) ve gayruhüm.

(İSTANBUL12 - cilt: 16, sayfa: 666 - Hüküm no: 898 - Orijinal metin no: [82b-3])﻿

﻿

﻿

899. Hüküm

Nursabah Hâtun bt. Abdullah’ın iki aded arsasını vakf ederek mütevellîsi el-Hâc Ahmed Efendi b. Hasan’a teslim ettiği

Hamd-i nâ-mahdûd ve şükr-i gayr-ı ma‘dûd ol vâcibü’l-vücûd müfeyyizü’l-hayr ve’l-cûd celle şânühû ve azume sultânuhû hazretlerinin dergâh-ı akdes ve bârgâh-ı mukaddeslerine sezâ ve lâyık ve hakīk ve sâdıkdır ki kudreti kâmilesiyle akār-ı âlemi îcâd ve hikmet-i şâmilesiyle gılâlinden herkese mikdârınca ihsân-zâd edip bu vechile intizâm-ı âlem husûsan insicâm-ı etvâr-ı benî âdem üslûb-ı bedî‘ ve tarz-ı menî‘ buldu ve dürer-i salâvât-ı zâkiyât ve gurer-i teslîmât-ı tayyibât ol aliyyü’z-zât safiyyü’s-sıfât bedr-i dücâ sadr-ı enbiyâ sâhibü’l-havzü’l-mevdûd râfi‘ü’l-livâü’l-Mahmûd Muhammed el-Mustafa -aleyhi mine’t-tahiyyât ve’t-teslîmât mâ hüve’l-evfâ- hazretlerinin fî küllî sabâh ve mesâ ve fî küllî gadât ve işâ ravza-i ıtırnâk ve türbe-i pâklerine îsâr u nisâr olunur ki mukaddem-i şerîfi bâ‘is-i dilşâd-ı âlem ve sebeb-i hidâyet-i benî âdem oldu ve âl-i ahyâr ve ashâb-ı ebrâr-ı zevi’l-i‘tibârları üzerlerine dahi îsâr u nisâr olunur ki her biri câmi‘-i himâ-i dîn ve râfi‘-i zalâm-ı küfr-âyîn oldular -rıdvânullâhi te‘âlâ aleyhim ecma‘în ve alâ men tebi‘ahüm ilâ yevmi’d-dîn-pes her âkıl-ı mutbık-ı mefâsıl ve her kâmil-i müşfik-mefâsıl katında lâyih ve vâzıhdır ki bu dünyâ-yı deniyye ve me’vâ-yı meniyye adîmetü’l-bekā ve serî‘atü’l-fenâdır, lâkin ed-Dünyâ mezra‘atü’l-âhire mazmûnunca ledâ sâhibi’l-itkān ve’l-iz‘ân geşt-i takvâsı zerî‘a-i duhûl-ı cinân ve vücûhün yevme’izin nâzıretün ilâ Rabbihâ nâzıra, muktezâsınca vesîle-i hubûr ve sürûr-ı cinân idiği hüveydâ ve nümâyândır, pes kable hulûli’l-ecel ve pîş inkıtâ‘-ı emel tedârük-iddihâr-ı zâd ve istihsâl-i mâ lezime li yevmi’t-tenâd kâr-ı fiten ve ihtiyâr-ı müteyakkindir binâ’en alâ zâlik iksâr-ı savâlih-i a‘mâl ve iddihâr-ı zâd-ı müsmiretü’n-nevâl semtine sâlik olup mahmiye-i İstanbul’da Mercan Ağa mahallesinde sâkine sâhibetü’l-hayrât ve’l-hasenât ve ragıbetü’s-sadakāt ve’l-meberrât fahrü’l-muhadde[râ]t zahrü’l-muvakkarât el-mahfûfetü bi sunûfi avâtıfillâh Nursabah Hâtun bt. Abdullah -dâmet ucûru hayrâtihâ- müsmiretün, ke-meseli habbetin enbetet seb‘a senâbile fî küllî sünbületin mi’etü habbetin vallâhu yudâ‘ifu li men yeşâ’u vallâhu vâsi‘un alîm, bu mukaddemât-ı sahîha-i vâzıhayı tefekkür ve âyet-i mâ ındekum yenfidu ve mâ ındellâhi bâkın mefhûmunu tedebbür edip selsebîl-i hayrâtı mâ dâmetü’s-semâvât câriyât olmak ricâsıyla zikri âtî vakf ve meberrâtını te’yîd ve vech-i âtî üzre olan hayrât ve sadakātını tahlîd için taraf-ı şerîflerinden ikrâr-ı câi’z-zikre ba‘dehû lüzûm-ı iktisâbına sebeb-i da‘vâ-yı rücû‘a vekîl edip mûmâ-ileyhânın zâtını ma‘rifet-i şer‘iyye ile ârifân olan fahrü’l-akrân Mustafa Ağa b. Abdurrahman ve umdetü ehli’l-vakār ve’l-edeb Mehmed b. Receb şehâdetleri ile bimâ hüve nehcü’s-sübût vekâleti sâbite olan Hüseyin Ağa b. Mahmud meclis-i şer‘-i şerîf-i enver ve mahfil-i dîn-i münîf-i mutahharda müvekkile-i mûmâ-ileyhâ -ahsenallâhu ileyhâ- minvâl-i âtî üzre olan vakf-ı müsebbeline mütevellî nasb edip tevliyyeti kabûl eden iftihârü’l-eimme ve mazhar-ı lutf-i zi’l-minen el-Hâc Ahmed Efendi b. Hasan mahzarında bi’l-vekâle tav‘an ikrâr-ı sahîh ve bi’n-niyâbe rağbeti i‘tirâf-ı sarîh edip müvekkilem mûmâ-ileyhâ -en‘amallâhu na‘amahu’l-vâfire aleyhâ- Nursaba[h] Hâtun mebde’-i fıtratından nihâyet-i yevm-i meberrâtına değin kendiye olan ni‘am-ı vâfire ve âlâ’-i mütekâsirenin şükrânesi mehmâ emken sadaka-i câriye olmak cezmi ile ahsen-i emvâl ve etyab-ı menâlinden olup nehc-i âtî üzre olan vakfının sudûruna değin yedinde ve taht-ı tasarrufunda bilâ-mâni‘ ve lâ-müzâhim mülk ve hakları olup yine mahmiye-i İstanbul’da Kumkapı kurbunda Süleyman Ağa mahallesinde vâki‘ bir tarafı Abdi Kethüdâzâde Ahmed Ağa mülküne ve bir tarafı Hoca Sührab Hâtun mülküne ve iki tarafı tarîk-i âma muttasıl cemî‘ arsa-i hâliyeyi ve yine zikr olunan arsa-i hâliyenin cânib-i garbîsinde vâki‘ olup müvekkile-i mûmâ-ileyhâ Avanos ve Panos nâm Ermeni’den şirâ-i şer‘î ile iştirâ eyleyip yedinde mülk ve hakkı olan bir tarafı Hâce Sehrab mülküne ve bir tarafı ( ) tasarruflarında olan odalara ve bir tarafı tarîk-i hâssa ve bir tarafı ( ) tasarrufunda olan menzile muttasıl cemî‘ arsa-i hâliyeyi dahi kâffe-i hukūk ve merâfıkı ile ibtigā’en li vechillâhi’l-kerîm, yevme lâ yenfa‘u mâlün ve lâ benûne illâ men enallâhe bi kalbin selîm şurût-ı âtîye üzre vakf-ı sahîh ve tesbîl ve muhalled ve haps-i sarîh ve tahlîl ve mü’ebbed eyleyip zikr olunan cemî‘ iki kıt‘a arsaları fâriğan ani’ş-şevâgil ve’l-mevâni‘ mütevellî-i mûmâ-ileyh el-Hâc Ahmed Efendi’ye bi’l-vakfiye teslîm edip mütevellî-i müşârün-ileyh dahi minvâl-i meşrûh üzre tesellüm ve kabûl eyledikden sonra müvekkile-i mûmâ-ileyhâ yine ahlas-ı mâl ve enfes-i menâlinden yüz elli beş bin fıddî râyic fi’l-vakt akçe dahi ifrâz-ı vakf ve haps ve tesbîl edip meblağ-ı mezkûr yüz elli beş bin akçeyi dahi vakfiyet üzre mütevellî-i mezkûra teslîm edip ol dahi minvâl-i meşrûh üzre tesellüm eyledikden sonra vâkıfe-i müşârün-ileyhâ şöyle şart eyledi ki meblağ-ı mezbûr yüz elli beş bin akçe ile zikr olunan arsa-i hâliye-i ûlâ üze[ri]ne her biri fevkānî ve tahtânî olmak üzre dokuz bâb mütezevvicîn odaları binâ oluna ve arsa-i sâniyye-i mezkûra üzerine dahi bir bâb üslûb-ı mezkûr üzre müte’ehhil odası binâ oluna, eğer zikr olunan cemî‘ odalar binâsına meblağ-ı mevkūf-ı mezkûr vefâ yitmez ise meblağ-ı mezkûr ile ibtidâ binâ olunan mükemmel odalar icâre-i mu‘accele-i mu‘tâde ve icâre-i müeccele ile îcâr olunup hâsıl olan mu‘accele ile bâkī kalan odalar binâ ve tekmîl oluna, ba‘dehû cümlesi minvâl-i meşrûh üzre icâre-i mu‘accele ve müeccele ile îcâr ve hâsıl olan icâresinden yevmî iki akçe cihet-i tevliyyet ola ve mûmâ-ileyh Ahmed Efendi hayâtda oldukça vakf-ı mezkûre mütevellî ola, ba‘de vefâtihî re’y-i hâkimü’ş-şer‘i’ş-şerîfe müfevvaz ola ve yevmî bir akçe cihet-i nezâret ola ve mahmiye-i İstanbul’da merhûm ve mağfûrun-leh Sultan Süleyman Hân hazretleri binâ eyleyip lede’l-avâm ve’l-havâs Hekîm Çelebi zâviyesi demekle şehîr zâviyede her kim şeyh olur ise vakfiye-i mezkûre ile vakfa nâzır olup umûr-ı vakfın celî ve hafîsinde mütevellî-i mezkûr ve ba‘dehû vakf-ı mezkûra mütevellî olanlar üzerlerine nezâret edip mütevellîler nâzır-ı mezkûr ma‘rifeti ile mürâ‘ât-ı umûr-ı vakf edeler [83b]

(İSTANBUL12 - cilt: 16, sayfa: 666 - Hüküm no: 899 - Orijinal metin no: [83a-1])﻿

﻿

﻿

900. Hüküm

Dilaver b. Abdullah adlı kölenin efendisi üstâd Mehmed b. Hüseyin’e üç sene hizmet karşılığında hürriyetini kazandığı

İşbu bâ‘isü’l-kitâb açık kaşlı elâ gözlü uzun boylu sarışın Rusiyyü’l-asl Dilaver b. Abdullah meclis-i şer‘de kazgancı tâifesinden üstâd Mehmed b. Hüseyin nâm kimesne mahzarında üzerine da‘vâ ve takrîr-i kelâm edip mezbûr üstâd Mehmed’in bundan akdem abd-i memlûkü olup mülkünde olduğum hâlde târih-i kitâbdan dört sene mukaddem üç sene hizmet üzre beni kitâbete kesip ben dahi üç sene tamâmen kendiye hizmet eyleyip ol vechile hür olmuş iken yine rakīk olmak üzre mezbûr üstâd Mehmed bana vaz‘-ı yed edip suâl olunup kasr-ı yedine tenbîh olunmak matlûbumdur dedikde gıbbe’s-suâl ve’l-inkâr müdde‘î-i mezbûr Dilaver’den müdde‘âsını mübeyyine beyyine taleb olundukda udûl-ı müslimînden olup tâife-i mezbûreden olan üstâd İlyas b. Himmet ve üstâd Mehmed b. Halil nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ mezbûr üstâd Mehmed târih-i kitâbdan dört sene mukaddem bizim huzûrumuzda müdde‘î-i merkūm Dilaver’i üç sene bana hizmet edip ba‘de edâ’i’l-hizmet malımdan âzâd olsun deyû kitâbete kat‘ edip merkūm Dilaver dahi üç sene mezbûr Mehmed’e hizmet edip ol vechile sâir ahrâr-ı asliyyîn gibi hür olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince mezbûr Dilaver’in ıtkına hükm birle mâ vaka‘a bi’t-taleb ketb olundu. Hurrire fi’l-yevmi’l-hâdî ve’l-ışrîn şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Muslu Beşe b. Osman, Ali b. Halil, Ali Çelebi b. Ebûbekir, Mehmed b. Ahmed, Mehmed b. Ramazan ve gayruhüm.

(İSTANBUL12 - cilt: 16, sayfa: 671 - Hüküm no: 900 - Orijinal metin no: [84a-1])﻿

﻿

﻿

901. Hüküm

Keçeci Pîrî mahallesinden Ayşe bt. Ahmed’in boşandığı kocası Hasan b. Mahmud’la sulh olduğu

Mahmiye-i İstanbul’da Keçeci Pîrî mahallesi sâkinelerinden Ayşe bt. Ahmed nâm hâtun tarafından sulh ve ibrâ ve âti’l-beyânı ikrâra vekîl olup mezbûreyi ma‘rifet-i şer‘iyye ile ârifân Mustafa b. Halil ve Ahmed b. Abdülcebbar nâm kimesneler şehâdetleri ile hasm-ı şer‘î-i câhid mahzarında şer‘an vekâleti sâbite olan Mehmed Efendi b. Abdurrahman meclis-i şer‘-i hatîr-i lâzımü’t-tevkīrde mezbûre Ayşe’nin zevc-i mutallıkı Hasan b. Mahmud mahzarında bi’l-vekâle ikrâr ve takrîr-i kelâm edip müvekkilem merkūme Ayşe mezbûr Hasan’ın zevcesi iken talâk-ı bâyin ile tatlîk eyledikde zimmetinde mütekarrir ve ma‘kūdun aleyh on bin akçe mehr-i müeccelini ve mezbûrenin mülk-i sarîhinden olup merkūm Hasan fuzûlen ahz eylediği kırk akçe kıymetli ibrişim kenarlı otuz beş zirâ‘ ve otuzar akçe kıymetli Tire ipliği kenarlı yirmi beş zirâ‘ ve yirmi beş akçe kıymetli kenarsız kırk zirâ‘ cem‘an yüz zirâ‘ keten bezini ve dokuz yüz akçe kıymetli bir kara sığır öküzü ve iki sahan ve bir bakraç ve bir hamam tası ve iki tencere ve iki tepsi ve bir sac ayağını taleb ve da‘vâ eylediğinde, mezbûr Hasan ancak üç yüz akçe mehr-i müecceli vardır deyû ziyâdesini inkâr eyledikde müvekkilem mezbûre Ayşe on bin akçe mehr-i müecceli olduğunu şuhûd-ı udûl ile isbât edip edâsına hükm-i şer‘î lâhık oldukdan sonra mâ‘adâsını dahi isbât sadedinde iken beynlerine muslihûn ve Müslimûn tavassut etmeğin merkūm Hasan müvekkilem mezbûre Ayşe ile üç bin yedi yüz nakd-i râyic fi’l-vakt akçe ve iki yemeni yorgan ve bir beledî döşek yüzü ve iki beledî yastık kılıfı ve kılıfıyla bir minder ve bir köhne Yanbolu kebesi ve bir tencere ve bir sahan ve bir havan ve yirmi dört zirâ‘ keten bezi üzerine inşâ-i akd-i sulh eyledikde müvekkilem mezbûre Ayşe dahi sulh-ı mezbûru kabûl ve bedel-i sulh olan meblağ-ı mezbûr üç bin yedi yüz akçe ile eşyâ-i mesfûreyi cemî‘an alıp kabz edip mâ‘adâ da‘vâsından merkūm Hasan’ın zimmetini ibrâ eyledi dedikde mezbûr Hasan ben dahi mezbûre Ayşe’yi zevciyyete ve gayra müte‘allika cemî‘ de‘âvî ve mütâlebât ve eymân ve muhâsamâtdan ibrâ-i kātı‘ü’n-nizâ‘ ile ibrâ eyledim ba‘de’l-yevm mezbûre Ayşe ile zevciyyete ve gayra müte‘allika benden veya vekîlimden da‘vâ sudûr eder ise lede’l-hükkâmi’l-kirâm mesmû‘a olmaya dedikde gıbbe’t-tesâdiki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mustafa Efendi b. Mehmed Efendi, Keşfî Mustafa Efendi b. Muharrem, Mehmed Efendi b. Ahmed, Sofu Mehmed Efendi, Mehmed Efendi b. Ali el-İmâm, Ömer Çavuş, el-Hâc Ahmed b. Mahmud, Abdi Çelebi b. Hüseyin, Baba Resûl b. Rıdvan ve gayruhüm.

(İSTANBUL12 - cilt: 16, sayfa: 672 - Hüküm no: 901 - Orijinal metin no: [84a-2])﻿

﻿

﻿

902. Hüküm

Mustafa Beşe b. Yusuf’un evini Hasan Efendi b. Bayram’a sattığı

Mahmiye-i İstanbul’da Hatîce Sultan mahallesi sâkinlerinden Mustafa Beşe b. Yusuf meclis-i şer‘-i hatîrde Hasan Efendi b. Bayram mahzarında ikrâr-ı tâm ve takrîr-i kelâm edip silk-i mülkümde olup mahalle-i mezbûrede vâki‘ bir tarafdan Kurt Beşe b. Abdullah mülkü ve bir tarafdan Ali Bey mülkü ve iki tarafdan tarîk-i âm ile mahdûd bir bâb tahtânî odayı ve bir sofa ve bir cüneyne ve bir kenîfi müştemil mülk menzilimi, bi cümleti’t-tevâbi‘ ve’l-levâhık ve cemî‘ü’l-menâfi‘ ve’l-merâfık on beş bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûr Hasan Efendi’ye bey‘ ve teslîm ol dahi vech-i mezkûr üzre iştirâ ve kabûl ve tesellüm eyledikden sonra semeni olan meblağ-ı mezbûr on beş bin akçeyi mezbûr Hasan Efendi’nin yedinden bi’t-tamâm ahz u kabz eyledim ba‘de’l-yevm menzili mezbûr merkūm Hasan Efendi’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdi Efendi b. Ahmed el-İmâm, Abdi Çelebi b. Ali el-Müezzin, el-Hâc Mustafa b. el-Hâc Ali, Yusuf Bey b. Abdi, Mahmud Beşe b. Hasan, Yusuf b. Abdi ve gayruhüm.

(İSTANBUL12 - cilt: 16, sayfa: 673 - Hüküm no: 902 - Orijinal metin no: [84b-1])﻿

﻿

﻿

903. Hüküm

Sâliha bt. Abdullah’ın kocası Hamza b. Ali’de mehir alacağının olmadığı

Mahmiye-i İstanbul’da Mi‘mâr Sinan mahallesi sâkinelerinden iken bundan akdem vefât eden Sâliha bt. Abdullah’ın vesâyâsını tenfîze vasiyy-i muhtâr olduğu lede’ş-şer‘i’ş-şerîf mütehakkik olan Mustafa b. İbrahim mahfil-i kazâda, müteveffât-ı mezbûrenin zevc-i metrûkü işbu râfi‘ü’l-kitâb Hamza b. Ali mahzarında bi’l-vesâye üzerine takrîr-i da‘vâ edip müteveffât-ı mezbûrenin mezbûr Mehmed zimmetinde mütekarrir olan iki bin akçe mehr-i müecceli olup kable’l-ahz vefât etmekle meblağ-ı mezbûru bi’l-vesâye taleb ederim suâl olunsun dedikde gıbbe’s-suâl mezbûr Hamza cevâbında fi’l-vâki‘ müteveffât-ı mezbûrenin zimmetimde iki bin akçe mehr-i müecceli olup lâkin hâl-i hayâtında ve kemâl-i akl u sıhhatinde mehr-i müeccel-i mezbûr iki bin akçeden zimmetimi ibrâ edip ol vechile meblağ-ı mezbûr mütâlebesinden zimmetim berî olmuşdur deyû def‘le mukābele edicek gıbbe’l-istintâk ve’l-inkâr mezkûr Hamza’dan def‘-i mezbûrunu mübeyyine beyyine taleb olundukda udûl-ı müslimînden olup mahalle-i mezbûre imâmı Mehmed Efendi b. Ali ve müezzin Mehmed Efendi b. Mustafa nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffât-ı mezbûre hâl-i hayâtında ve kemâl-i akl [u] sıhhatinde mehr-i mezbûrdan zevci mezbûr Hamza’yı ibrâ eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Hüseyin b. Muslihiddin, Yusuf b. Mehmed, el-Hâc Ahmed b. Mahmud, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 673 - Hüküm no: 903 - Orijinal metin no: [84b-2])﻿

﻿

﻿

904. Hüküm

Nimetullah bt. es-Seyyid Zeynelabidin ile Mehmed b. Râşid’in muhâlaa yoluyla boşandıkları

Mahmiye-i İstanbul’da Sultan mahallesi sâkinelerinden Nimetullah bt. es-Seyyid Zeynelabidin nâm hâtun meclis-i şer‘de zevci Mehmed b. Râşid mahzarında ikrâr ve takrîr-i kelâm edip zevcim merkūm Mehmed zimmetinde mütekarrir ve ma‘kūdun-aleyh olan sekiz bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâ dahi kendi üzerime olmak üzre ve zevcim mezkûr Mehmed’in firâşından hâsıl olan sagīre kızım Atika’yı dahi târih-i kitâbdan dokuz sene tamânına değin kendi malımdan infâk ve iksâ etmek üzre mezbûr Mehmed ile muhâla‘a-i sahîha-i şer‘iyye ile muhâla‘a edip zevciyyete ve gayra müte‘allika âmme-i de‘âvîden her birimiz âharı ibrâ-i âmm-ı kātı‘ü’n-nizâ‘la ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdi Çelebi el-Muhzır, Baba Resûl el-Muhzır, Veli Çelebi el-Muhzır, Hasan Çelebi el-Muhzır, Yusuf el-muhzır ve gayruhüm.

(İSTANBUL12 - cilt: 16, sayfa: 674 - Hüküm no: 904 - Orijinal metin no: [84b-3])﻿

﻿

﻿

905. Hüküm

El-Hâc Memi mahallesinden el-Hâc Yahya b. Merzuk’un verâseti

Mahrûse-i Galata a‘mâlinden kasaba-i Tophâne’de el-Hâc Memi mahallesi sükkânından olup bundan akdem tarîk-i hâcda vefât eden el-Hâc Yahya b. Merzuk nâm kimesnenin verâseti, zevce-i metrûkesi Ayşe bt. Memi ile sulbiye oğulları Mehmed ve Ömer nâm sagīrlere ve sulbiye kebîre kızı Havva’ya ve sagīre kızları Hatîce ve Emetullah’a münhasıra olduğu şer‘an zâhir ve müte‘ayyin oldukdan sonra müteveffâ-yı mezbûrun vasiyy-i muhtârı olan işbu râfi‘ü’l-kitâb el-Hâc Yusuf dîvân-ı kāimmakām-ı sadr-ı a‘zamîde ma‘kūd olan mahfil-i kazâda, müteveffâ-yı mezbûrun zevcesi olup sıgār-ı mezbûrûna babaları müteveffâ-yı mezbûrdan bi hasebi’l-irsi’ş-şer‘î isâbet ve intikāl eden hisselerine vâzı‘atü’l-yed olan vâlideleri mezbûre Ayşe bt. Memi nâm hâtun muvâcehesinde üzerine da‘vâ ve takrîr-i kelâm edip müteveffâ-yı mezbûr hâl-i hayâtında tasarrufât-ı şer‘iyyesi nâfize olduğu hâlde bu dâr-ı fenâdan dâr-ı bekāya irtihâl eylediğimde zimem-i nâsda olan nukūd ve sâir muhallefâtdan evlâd-ı sıgārımın sihâmlarına intikāl eden hisselerini kabza beni vasiyy-i muhtâr nasb ve ta‘yîn ve ihtiyâr edip ben dahi vesâyet-i mezbûreyi kabûl eylediğimden sonra müteveffâ-yı mezbûrun el-Hâc Selim zimmetinde bi tarîki’l-karzi’ş-şer‘î sekiz yüz akçe hakkı olup kable’l-ahz vefât etmekle meblağ-ı mezbûr verese-i mezkûrûna isâbet etmekle sıgār-ı mezbûrûna isâbet eden hisselerini târih-i kitâb senesi Saferü’l-hayrı’nın on sekizinci gününde mahrûse-i Galata’da kassâm olan Abdülkerim Cezmi huzûrunda mezbûr el-Hâc Selim’den taleb ve da‘vâ eylediğimde mezbûr el-Hâc Selim deyn-i mezkûru ikrâr, vesâyetimi inkâr edicek mahmiye-i mezbûrede Elvanzâde mahallesinde sâkin el-Hâc Yahya b. Sâlih ve diğer Yahya b. Süleyman ve el-Hâc Said b. Ali nâm kimesneler ile vech-i muharrer üzre vasiyy-i muhtâr olduğumu mezbûr el-Hâc Selim muvâcehesinde isbât ve Mevlânâ-yı mezbûr vesâyetime hükm ve hüccet verip ol vechile vasiyy-i muhtâr olduğum sâbit ve zâhir iken mezbûre Ayşe sıgār-ı mezbûrûnun hisselerini bana teslîmden imtinâ‘ eder, suâl olunup hisselerini bana teslîme mezbûre Ayşe’ye tenbîh olunmak [85a] matlûbumdur deyû min külli’l-vücûh takrîr-i meşrûhunu nâtıka ve târih-i mezbûr ile müverraha ve kassâm-ı mûmâ-ileyh imzâsıyla mümzâ ve hâtemi ile mahtûme ve hükm-i mesfûru hâviye hüccet-i şer‘iyye ibrâz edip mezkûre Ayşe muvâcehesinde feth ve kırâ’at ve istintâk olundukda sıgār-ı mezbûrûnun kıbel-i şer‘den mansûbe vasiyyeleri olmağla hisselerini ahz u kabz eyledim deyû sıgārın hisselerini kabz eylediğini ikrâr ve mazmûn-ı hüccet-i mesfûreyi inkâr edicek müdde‘î-i mezbûrdan mazmûn-ı hücceti mübeyyine beyyine taleb olundukda udûl-ı müslimînden olup zeyl-i hüccet-i mesfûrda isimleri muharrer olan Said b. Süleyman ve Mehmed b. Sâbit nâm kimesneler meclis-i şer‘a li ecli’ş-şehâde hâzırân olup isre’l-istişhâd fi’l-vâki‘ târih-i mezbûrda kassâm-ı mûmâ-ileyh Abdülkerim Cezmi huzûrunda vech-i muharrer üzre müteveffâ-yı mezbûrun medyûn-ı mezkûr el-Hâc Selim zimmetinde hakkı olan sekiz yüz akçeden sıgār-ı mezbûrûnun hisselerini mezbûr el-Hâc Yusuf bi’l-vesâye medyûn-ı mezkûrdan taleb ve da‘vâ ettikde, mezkûr el-Hâc Selim dahi deyn-i mezbûru ikrâr ve vech-i muharrer üzre vasiyy-i muhtâr idiğini inkâr edicek el-Hâc Yahya b. Sâlih ve diğer Yahya b. Süleyman nâm kimesneler şehâdetleri ile bizim huzûrumuzda vech-i meşrûh üzre vasiyy-i muhtâr olduğunu isbât edip kassâm-ı mûmâ-ileyh dahi mezkûr el-Hâc Yusuf’un vech-i meşrûh üzre vasiyy-i muhtâr olduğuna hükm edip işbu hüccet-i mezkûru el-Hâc Yusuf’a verdi. Biz bu husûsa bu [ve]ch üzre şâhidleriz şehâdet dahi ederiz deyû her biri münkire mezbûre Ayşe muvâcehesinde edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Hurrire fi’l-yevmi’s-sânî ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mehmed Çavuş b. Osman, Abdi Çavuş b. Osman, Mehmed Çavuş b. İvaz, Abdülkerim b. Bâli, el-Hâc Ahmed b. Mahmud, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 674 - Hüküm no: 905 - Orijinal metin no: [84b-4])﻿

﻿

﻿

906. Hüküm

İstanbul’daki yoğurtçuların verdikleri vergiye koltukçularının da katılması gerektiği

Mahmiye-i İstanbul’da yoğurtçular tâifesinin kethüdâları Mehmed Bey b. Süleyman ve İstani v. Petro ve Hıristo v. İstirati ve Yorgi v. İstani ve Ziho v. Yani ve Kiryaki v. Kosta ve Hıristo Güli v. Todor ve sâirleri mahfil-i kazâda, tâife-i mezbûre koltukçularından el-Hâc Hasan b. Ali ve Hasan b. Süreyya ve Hüseyin b. Ali ve Kurt v. Petko mahzarlarında takrîr-i kelâm edip kadîmü’l-eyyâmdan berî taraf-ı saltanat-ı aliyyeden bize Ordu-yı hümâyûn ve sâir tekâlîf-i şâkka tarh olundukda mezbûrun koltukçular bize kadîmden yamak oldukları ecilden bizimle ma‘an çekegelmişler iken bin yetmiş üç senesinde ihrâc olunan Ordu-yı hümâyûn teklîfinden hisselerine isâbet eden meblağı dahi vermemişler, hâlâ suâl olunup takrîrleri tahrîr olunmak matlûbumuzdur dediklerinde, mezbûrun koltukçular kadîmü’l-eyyâmdan beri mezkûrûna yamak olup tarh olunan tekâlîf-i şâkkayı ma‘an veregeldiklerini ve sene-i mezbûrede ihrâc olunup tarh olunan ordu teklîfinden hisselerine isâbet eden meblağı dahi vermeyip üzerlerinde bâkī idiğini her birileri tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Rebî‘ilevvel sene 1074.

Şuhûdü’l-hâl: Mehmed Beşe b. Mustafa, el-Hâc Ahmed b. Mahmud, Abdi Çelebi b. Hüseyin, Veli b. Mahmud, Resûl b. Rıdvan ve gayruhüm.

(İSTANBUL12 - cilt: 16, sayfa: 676 - Hüküm no: 906 - Orijinal metin no: [85a-1])﻿

﻿

﻿

907. Hüküm

Aksaray’da Çakır Ağa mahallesinden Kerime bt. Arşullah’ın vârisleri

Mahmiye-i İstanbul’da Aksaray’da Kazgancılar’da Çakır Ağa mahallesi sâkinelerinden Fâtıma ve Râbia bintey Mehmed ve Ayşe bt. Mahmud nâm hâtunlar bi’l-fi‘l gümrük emîni olan fahrü’l-a‘yân Mahmud Ağa tarafından düşen beytülmâl kabzına nehc-i şer‘î üzre sâbitü’l-vekâle vekîl olan Ali Ağa b. Abdullah mahzarında üzerine takrîr-i da‘vâ edip mahalle-i mezbûrede sâkine iken bundan akdem fevt olan Kerime bt. Arşullah’ın biz li ebeveyn ammi oğullarının kızları ve zî-rahm cihetinden vâriseleriyiz, bizim babalarımız mezbûr Mehmed ve Mahmud’un babası Şeyh İbrahim, mezbûre Kerime’nin babası Arşullah ile li ebeveyn karındaşlar olup babalarının adı Şeyh Ahmed’dir, müteveffât-ı mezbûre Kerime’nin verâseti bize münhasıra olup bizden gayrı vârisi ve terekesine müstahıkk-ı âhar olmayıp bi hasebi’l-irsi’ş-şer‘î bize intikāl etmiş iken beytülmâle âid olmak zu‘muyla cümle terekesine mezkûr Ali Ağa vaz‘-ı yed etmişdir, suâl olunup tereke-i mezbûre bize alıverilmesin matlûbumuzdur dediklerinde, gıbbe’s-suâl merkūm Ali Ağa müteveffât-ı mezbûrenin terekesine vaz‘-ı yedini ikrâr, lâkin müdde‘iyât-ı mezbûrât müteveffât-ı mezbûrenin vech-i muharrer üzre vârisleri olduğu ma‘lûmum değildir deyû inkâr edicek müdde‘iyât-ı mezbûrâtdan müdde‘âlarını mübeyyine beyyine taleb olundukda udûlden Ahmed b. Abdüsselam ve Ayşe bt. Cafer ve Ayşe bt. İbrahim li ecli’ş-şehâde meclis-i şer‘a hâzırûn olup istişhâd olunduklarında, fi’l-vâki‘ mezbûrât Fâtıma ve Râbia ve Ayşe müteveffât-ı mezbûre Kerime’nin li ebeveyn ammi oğulları Mehmed ve Mahmud’un kızları ve zî-rahm cihetinden vâriseleridir. Zîrâ mezbûre Fâtıma ve Râbia Mehmed’in ve Ayşe Mahmud’un kızlarıdır ve bu Mehmed ile Mahmud müteveffât-ı mezbûre Kerime’nin babası Arşullah’ın li ebeveyn karındaşı Şeyh İbrahim’in oğullarıdır, zîrâ Arş[ullah] ile Şeyh İbrahim Şeyh Ahmed’in oğullarıdır, müteveffât-ı mezbûre Kerime’nin verâseti müdde‘iyât-ı mezbûrât Fâtıma ve Râbia ve Ayşe’ye münhasıradır, bu üçden gayrı vârisi ve terekesine müstahıkk-ı âhar olduğu ma‘lûmumuz değildir. Biz bu husûsa bu [ve]ch üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde, ba‘de ri‘âyeti şerâiti’l-kabûl şehâdetleri makbûle olmağın mezbûrânın verâsetlerine hükm birle tereke-i müteveffât-ı mezbûreyi merkūmât Fâtıma ve Râbia ve Ayşe’ye teslîme mesfûr Ali Ağa’ya tenbîh birle mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Rebî‘ilevvel li sene erba‘a ve seb‘în ve elf.

Şuhûdü’l-hâl: Hüseyin Çelebi el-Muhzır, Baba Resûl el-Muhzır, Abdi Çelebi b. ( ), Ahmed Çelebi b. Mahmud ve gayruhüm.

(İSTANBUL12 - cilt: 16, sayfa: 676 - Hüküm no: 907 - Orijinal metin no: [85a-2])﻿

﻿

﻿

908. Hüküm

Mütevellî Mustafa Efendi’nin memleketine gideceğinden yerine Hasan Halife’yi vekil bıraktığı

Mahmiye-i İstanbul’da Şehzâde Sultan Mehmed Hân câmi‘-i şerîfi kurbunda sâkin olup câmi‘-i mezkûre mühimmâtından merhûmân Kayazâde Mehmed Çavuş ve Sâfiye Hâtun ve Arabacıbaşı İbrahim Ağa evkāflarına mütevellî ve câmi‘-i mezkûrda sermahfil ve noktacı ve cüzhân ve salât-ı işâda sûre-i Mülk-hân olan Mustafa Efendi meclis-i şer‘de takrîr-i kelâm edip hâlâ vilâyet-i Anadolu’da maskat-ı re’sim olan Sahil kazâsına sıla-i rahm için teveccüh ve azîmet eylediğim ecilden, kazâ-i merkūma varıp gelince berât-ı sultânî ile tasarrufumda olan cihât-ı merkūmeyi zabt ve tasarruf edip hizmeti lâzımesini edâya işbu bâ‘isü’l-kitâb Hasan Halîfe nâm kimesneyi tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve hizmeti lâzımesini edâya müte‘ahhid olmağın mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Ahmed el-Kayyım, Himmet Halîfe b. ( ), Mustafa el-Müezzin, Ali Beşe ve gayruhüm.

(İSTANBUL12 - cilt: 16, sayfa: 677 - Hüküm no: 908 - Orijinal metin no: [85b-1])﻿

﻿

﻿

909. Hüküm

Mustafa Beşe b. Abdullah’ın borçlarına karşılık çiftlik ve değirmeninin satışı

Vilâyet-i Anadolu’da Yalakābâd kazâsı sükkânından iken bundan akdem vefât eden Mustafa Beşe b. Abdullah’ın sulbî oğlu Ahmed nâm sagīrin kıbel-i şer‘den mansûb vasîsi olan Çavuşzâde Hüseyin Efendi b. Hasan mahfil-i kazâda, zikri âtî çiftlik ve değirmene vâzı‘u’l-yed olup mahmiye-i İstanbul’da Hoca Hayreddin mahallesinde sâkin işbu râfi‘ü’l-kitâb Taşçı el-Hâc Mehmed b. Abdullah mahzarında üzerine bi’l-vesâye takrîr-i da‘vâ edip kazâ-i mezbûrede harka toprağında vâki‘ bir tarafı Muslu Ağa veresesi tasarruflarında olan çayıra ve bir tarafı değirmen harkına ve bir tarafı tarlalar ve bir tarafı tarîk-i âma müntehî dâhiliyyesi ve hâriciyyesi büyût-ı adîdeyi müştemil çiftlik ta‘bîr olunur mülk menzil ve menzili mezkûra muttasıl iki göz mülk değirmen müteveffâ-yı mezkûrun ile’l-vefât mülkü ve hakkı olup ba‘de vefâtihî irsen oğlu sagīr-i mezbûr Ahmed’e intikāl etmiş iken mezkûr Taşçı el-Hâc Mehmed zikr olunan çiftlik ve değirmene bi gayri hakkın vaz‘-ı yed eder suâl olunup kasr-ı yedine ve sagīr-i mezbûr için bana teslîme mezkûr Taşçı el-Hâc Mehmed’e tenbîh olunmak bi’l-vesâye matlûbumdur dedikde gıbbe’s-suâl mezkûr Taşçı el-Hâc Mehmed cevâbında sagīr-i mezbûr Ahmed’e babası müteveffâ-yı mezbûrdan bi hasebi’l-irsi’ş-şer‘î intikāl edip lâkin müteveffâ-yı mezbûrun Hüseyin nâm kimesneye yirmi altı bin akçe ve sekizinci oda ahâlîsinin mühimmâtına vakf olan dokuz bin ve bana on beş bin akçe düyûnu olup her biri sagīr-i mezbûrun mukaddemâ vasiyyesi olan Ayşe nâm hâtun muvâcehesinde huzûr-ı hâkimü’ş-şer‘de şuhûd-ı udûlle isbât edip ve tahlîf olunduğumuzdan sonra edâsına hükm-i şer‘î olup müteveffâ-yı mezbûrun zikr olunan çiftlik ve değirmenden gayrı bir şeyi olmadığı ecilden vasiyye-i mezkûre Ayşe emr-i hâkimü’ş-şer‘le düyûn-ı mesfûre için sâlifü’z-zikr çiftlik ve değirmeni bi safkatin vâhidetin kırk bin akçe semen-i makbûza bana bey‘ ve teslîm ben dahi iştirâ ve kabûl ve kabz edip ol vechile mülk-i müşterâmdır deyû vaz‘-ı yed ederim deyû def‘le mukābele edicek gıbbe’l-istintâk ve’l-inkâr mezkûr Taşçı el-Hâc Mehmed’den def‘-i mezbûrunu mübeyyine beyyine taleb olundukda udûl-i müslimînden olup mahmiye-i mezbûrede Küçük Karaman’da Börekçi olan Ali Beşe b. Nasûh ve Hocapaşa’da sâkin Ahmed Beşe b. Mehmed ve Altımermer kurbunda sâkin Mustafa Beşe b. Ahmed nâm kimesneler li ecli’ş-şehâde meclis-i şer‘a hâzırûn [olup] isre’l-istişhâd fi’l-vâki‘ bâlâda tafsîli mürûr eden düyûn-ı mesfûre için vasiyye-i mezkûre Ayşe emr-i hâkimü’ş-şer‘le huzûrumuzda kırk bin semen-i makbûza işbu Taşçı el-Hâc Mehmed’e bey‘ ve teslîm ol dahi iştirâ ve kabûl ve kabz eyledi biz bu husûsa bu [ve]ch üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Umdetü’l-meşâyih Şeyh İvaz Efendi, Mehmed Efendi imâm-ı Hoca Hayreddin, Veli Çelebi b. Osman, Mehmed Efendi b. Abdullah, İsâ Beşe b. Mustafa Odunkapısı’ndan, Ali Beşe b. İsmail Odunkapısı’ndan, Mehmed Beşe mübâşir kır[k] dokuz?, Ahmed Beşe b. Yağmur, Veli Beşe b. Mehmed ve gayruhüm.

(İSTANBUL12 - cilt: 16, sayfa: 678 - Hüküm no: 909 - Orijinal metin no: [85b-2])﻿

﻿

﻿

910. Hüküm

Murad v. Bahtiyar’ın fıtık hastalığının tedavisi için Mehmed b. Server’e verdiği akçe ve ölümü halinde dava etmeyeceği

Mahmiye-i İstanbul’da Arabacılar meydanı kurbunda sâkin Murad v. Bahtiyar nâm Ermeni meclis-i şer‘-i hatîrde işbu bâ‘isü’l-kitâb Mehmed b. Server nâm kimesne mahzarında ikrâr ve takrîr-i kelâm edip ben fıtık marazına mübtelâ olmağla maraz-ı merkūmu benden def‘ için mezkûr Mehmed ile bin üç yüz akçeye kavl ve def‘-i meblağ-ı mezbûr eyledim, eğer bi emrillâhi te‘âlâ merkūm Mehmed’in mu‘âlecesinden fevt olursam dem ve diyetim merkūmdan da‘vâ ve taleb olunmaya dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevm ( ) şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Ahmed b. Mehmed, Mehmed b. Ramazan, Resûl b. Rıdvan, Ahmed b. Abdülcebbar ve gayruhüm.

(İSTANBUL12 - cilt: 16, sayfa: 679 - Hüküm no: 910 - Orijinal metin no: [85b-3])﻿

﻿

﻿

911. Hüküm

Emir odalarında oturan Emine bt. Abdullah ile el-Hâc Ömer b. Ali’nin muhâlaa yoluyla boşandıkları

Mahmiye-i İstanbul’da Emir odalarında sâkine Emine bt. Abdullah nâm hâtun meclis-i şer‘-i şerîf-i lâzımü’t-teşrîfde, zevci işbu bâ‘isü’l-kitâb el-Hâc Ömer b. Ali mahzarında ikrâr ve takrîr-i kelâm edip zevcim mezbûr el-Hâc Ömer zimmetinde mütekarrir ve ma‘kūdun-aleyh olan yedi yüz akçe mehr-i müeccelim ve nafaka-i iddet-i ma‘lûmem ve me’ûnet-i süknâm dahi kendi üzerime olmak üzre zevcim mezbûr el-Hâc Ömer ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ettikden sonra zevciyyete ve gayra müte‘allika âmme-i de‘âvîden her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâdis ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdurrahman b. Süleyman, Hasan b. Abdullah, İbrahim Beşe b. Halil, Abdi Çelebi b. Hasan, Şükrullah b. Mustafa ve gayruhüm.

(İSTANBUL12 - cilt: 16, sayfa: 679 - Hüküm no: 911 - Orijinal metin no: [85b-4])﻿

﻿

﻿

912. Hüküm

El-Hâc Mehmed b. Abdullah’ın vârisleri arasındaki anlaşmazlığın sulh ile sona erdiği

Medîne-i Üsküdar’da Kefçe mahallesi sâkinlerinden iken bundan akdem fevt olan el-Hâc Mehmed b. Abdullah’ın verâseti, zevce-i metrûkesi Kerime bt. Ömer ve sulbî kebîr oğlu Ali Çelebi ve sulbiye kebîre kızı Sâliha’ya münhasıra olduğu şer‘an zâhir oldukdan sonra mezbûre Kerime meclis-i şer‘-i hatîrde üveyi oğlu mezbûr Ali Çelebi mahzarında ikrâr ve takrîr-i kelâm, edip zevcim müteveffâ-yı mezbûr el-Hâc Mehmed’in muhallefâtından hâric ez-defter-i kassâm iki bin guruş ketm ve ihfâ eyledin deyû semen-i hisse-i şer‘iyyemi mezbûr Ali Çelebi’den taleb ve da‘vâ ve mezbûr inkâr eyledikde beynimizde münâza‘ât-ı kesîre vâkı‘a olmuş idi el-hâletü hâzihî vesâtat-ı muslihîn ile mezbûr Ali Çelebi da‘vâ-yı mezkûremden benimle altı bin akçe üzerine inşâ-i akd-i sulh eyledikde ben dahi sulh-ı mezbûru ve bedel-i sulh olan meblağ-ı mezbûr altı bin akçeyi mezbûr Ali Çelebi’nin yedinden tamâmen ahz u kabz edip husûs-ı mezbûra ve gayra müte‘allika cemî‘ de‘âvâdan mezbûr Ali Çelebi’yi ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Fahrü’l-kuzât Mustafa Efendi b. Abdurrahman, Mustafa Efendi b. Davud, Halil Efendi b. Musa, Fahrü’l-a‘yân Mehmed Ağa b. Ahmed, Mehmed Çelebi b. Mehmed, Mehmed Çelebi b. Pîrî.

(İSTANBUL12 - cilt: 16, sayfa: 680 - Hüküm no: 912 - Orijinal metin no: [86a-1])﻿

﻿

﻿

913. Hüküm

Kuyumcu Sultanaşa v. Sinan’ın evini eşi Rine bt. Dimo’ya sattığı ve parasını da hibe ettiği

Mahmiye-i İstanbul hısnı ebvâbından Ayakapısı hâricinde Gül câmi‘-i şerîfi kurbunda sâkin kuyumcu tâifesinden Sultanaşa v. Sinan nâm zimmî meclis-i şer‘-i hatîr-i lâzımü’t-tevkīrde zevcesi Rine bt. Dimo nâm zimmîye muvâcehesinde tâyi‘an ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı Murad nâm zimmî mülkü ve bir tarafı yine benim âhar mülküm ve bir tarafı sâhil-i bahr ve bir tarafı tarîk-i âm ile mahdûd iki bâb fevkānî ve iki bâb tahtânî oda deryâ tarafına ve iki bâb tahtânî oda tarîk-i âm tarafına ve bir dehliz ve iki mahzen ve bir kayıkhâne ve kenîf ve havluyu müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık sekiz yüz riyâlî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile zevcem mezkûre Rine’ye bey‘ ve teslîm ol dahi vech-i muharrer üzre iştirâ ve kabûl ve tesellüm eyledikden sonra semeni olan meblağ-ı mezbûr sekiz yüz riyâlî guruşu zevcem merkūme Rine’ye hibe-i sahîha-i şer‘iyye ile hibe ve temlîk, ol dahi meclis-i hibede ittihâb ve kabûl eyledi ba‘de’l-yevm menzili mezbûr merkūme Rine’nin mülk-i müşterâsı olmuşdur menzili mezkûrda ve semeninde vechen mine’l-vücûh ve sebebin mine’l-esbâb hak ve alâkam kalmadı dedikde gıbbe’t-tasdîki’l-mu‘teber, mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdi Beşe b. Nurullah, İbrahim Çelebi b. Ramazan, Mustafa Çelebi b. Abdülkerim, Abdi Çelebi b. Hüseyin, İsmail Efendi el-İmâm, Mehmed b. Ahmed, Resûl b. Rıdvan, Foti v. Toma, Evranos v. Toma, Zafiri v. Yasef, Nikola v. Dimitri ve gayruhüm.

(İSTANBUL12 - cilt: 16, sayfa: 681 - Hüküm no: 913 - Orijinal metin no: [86a-2])﻿

﻿

﻿

914. Hüküm

Hoca Veyis vakfı mütevellîsi el-Hâc Mehmed b. Ahmed’in Sâliha bt. Hüseyin’den vakıf alacağını tahsil ettiği

Mahmiye-i İstanbul’da Ali Paşa-yı Atîk câmi‘-i şerîfi kurbunda vâki‘ merhûm Hoca Veyis vakfının nukūduna mütevellî olan el-Hâc Mehmed b. Ahmed meclis-i şer‘-i hatîr-i lâzımü’t-tevkīrde işbu bâ‘isetü’l-vesîka Sâliha bt. Hüseyin nâm hâtun tarafından husûs-ı âti’l-beyânı tasdîke sâbitü’l-vekâle vekîli olan Mehmed Çavuş b. Hüseyin mahzarında bi’t-tevliyye ikrâr ve takrîr-i kelâm edip bundan akdem mezbûre Sâliha Hâtun zimmetinde mâl-ı vakf-ı mezbûrdan bin yedi yüz kırk akçe olup ve meblağ-ı mezbûr mukābelesinde kendi sâkin olduğu menzilinin temessükünü benim yedime rehin vaz‘ ve teslîm etmiş idi hâlâ meblağ-ı mezbûr bin yedi yüz kırk akçeyi vekîl-i merkūm Mehmed Çavuş yedinden tamâmen ahz u kabz edip ve temessük-i merkūmu mezbûr Mehmed Çavuş’a def‘ ve teslîm eyledim dedikde gıbbe’t-tasdîk, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Rebî‘ilevvel li sene 1074.

Şuhûdü’l-hâl: Hüseyin Efendi el-Kâtib, Abdi Çelebi b. Hüseyin, Şükrullah Bey b. Mustafa, Ahmed Çelebi b. Mahmud ve gayruhüm.

(İSTANBUL12 - cilt: 16, sayfa: 681 - Hüküm no: 914 - Orijinal metin no: [86a-3])﻿

﻿

﻿

915. Hüküm

El-Hâc Mustafa b. Mustafa’nın eski eşi Kerime bt. Abdullah’da olan alacaklarından vazgeçtiği

Mahmiye-i İstanbul’da Çerağî Hamza mahallesinde sâkin el-Hâc Mustafa b. Mustafa meclis-i şer‘de sâbıkan zevce-i mutallakası olan Kerime bt. Abdullah nâm hâtunun sâbitü’l-vekâle vekîli olan işbu bâ‘isü’l-kitâb Mustafa Çelebi b. Mehmed mahzarında ikrâr ve takrîr-i kelâm edip müvekkile-i mezbûre Kerime’yi tatlîk eylediğimde eşyâ-i memlûkemden on iki aded şerîfî altın ile iki beledî döşek ve iki minder ve iki yastık ve iki tencere ve iki sahan ve iki tepsimi fuzûlen ahz u kabz eylemişdi deyû bundan akdem müvekkile-i merkūme Kerime’den da‘vâ eylemişdim. Hâlen zikr olunan on iki şerîfî altın ile eşyâ-i merkūme da‘vâsından meccânen müvekkile-i merkūme Kerime’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn [min] şehri Rebî‘ilevvel 1074.

Şuhûdü’l-hâl: Yusuf Çelebi b. Ali el-Müezzin, Mehmed Halîfe b. Ali, Mustafa b. Hasan, Ahmed Çelebi b. Mahmud, Uzun Ali b. Abdullah ve gayruhüm.

(İSTANBUL12 - cilt: 16, sayfa: 682 - Hüküm no: 915 - Orijinal metin no: [86a-4])﻿

﻿

﻿

916. Hüküm

Ayşe bt. Mehmed ile Mustafa b. Abdullah’ın muhâlaa yoluyla boşandıkları

Mahmiye-i İstanbul’da Çakır Ağa mahallesi sâkinelerinden Ayşe bt. Mehmed nâm hâtun meclis-i şer‘de zevci Mustafa b. Abdullah nâm kimesne mahzarında ikrâr-ı tâm ve takrîr-i kelâm edip zevcim mezbûr Mustafa zimmetinde mütekarrir ve ma‘kūdun-aleyh olan bin altı yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi üzerime olmak üzre mezbûr Mustafa ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ve zevciyyete müte‘allika âmme-i de‘âvîden her birimiz âharı ibrâ-i âmm-ı kātı‘ü’n-nizâ‘la ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdi Çelebi b. ( ), Muharrem Çelebi b. ( ), Hasan Çelebi b. ( ), Baba Resûl ve gayruhüm.

(İSTANBUL12 - cilt: 16, sayfa: 682 - Hüküm no: 916 - Orijinal metin no: [86a-5])﻿

﻿

﻿

917. Hüküm

Ayşe Hâtun bt. Mahmud Çavuş’un ev, eşya ve hayvanlarının Mehmed Efendi b. eş-Şeyh Muharrem Efendi’ye satıldığı

Mahmiye-i İstanbul’da el-Hâc Hüseyin mahallesinde sâkine iken bundan akdem vefât eden Ayşe Hâtun bt. Mahmud Çavuş nâm hâtunun meclis-i şer‘de kırâ’at olunan hüccet-i şer‘iyye[de] nâtıka olduğu vesâyâsını tenfîze vasiyy-i muhtâr olan umdetü’l-a‘yân Mehmed Ağa b. Mustafa meclis-i şer‘-i hatîrde işbu kitâb-ı sıhhat-nisâbın sâhibi umdetü’l-müderrisîni’l-kirâm zübdetü’l-muhakkikīni’l-fihâm Mehmed Efendi b. eş-Şeyh Muharrem Efendi mahzarında bi’l-vesâye ikrâr u i‘tirâf edip medîne-i Ebâ Eyyûb Ensârî müzâfâtından Küçük Çekmece’ye tâbi‘ Kalatarya nâm karyede vâki‘ etrâf-ı erba‘ası Kosta ve tarîk-i âm ile mahdûd iki bâb fevkānî oda ve bir sofa ve tahtında bir ahır ve bir matbah ve iki su kuyusunu ve bir samanlığı ve kenîfi ve cüneyne ve muhavvatayı hâvî çiftlik evi demekle ma‘rûf menzil ve içinde mevcûd olan üç köhne tencere ve dört köhne sahan ve bir leğen ve kırk keyl buğday ve seksen keyl arpa ve elli keyl alef ve yirmi araba saman ve bir el değirmeni ve beynimizde ma‘lûme âlât-ı zirâ‘at ve esbâb-ı hırâset ve beş re’s kara sığır öküzü ve iki re’s kara sığır ineği ve iki re’s buzağı müteveffât-ı mezbûrenin ile’l-vefât mülkü ve hakkı olup ba‘de vefâtihâ vesâyâsını tenfîz için bey‘i lâzım gelmeğin kirâren ve mirâren mecâlis-i tâlibîne arz ve müzâyede olundukda rağabât-ı nâs inkıtâ‘ıyla mûmâ-ileyh Mehmed Efendi üzerinde on iki bin dört yüz doksan akçede karâr edip ziyâde ile tâlib zuhûr etmeyip ve meblağ-ı mezbûr menzili mezkûr ile eşyâ-i merkūmenin semen-i misli olduğu müte‘ayyin ve mütebeyyin ve kıbel-i şer‘den vesâyâ-yı müteveffât-ı mezbûre için bey‘a me’zûn olduğum ecilden menzili mezkûr ile eşyâ-i merkūmeyi bi safkatin vâhidetin cemî‘ hudûd ve hukūk ve müştemilâtı ile mûmâ-ileyh Mehmed Efendi’ye on iki bin dört yüz doksan fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile vesâyeten bey‘ ve teslîm edip ol dahi iştirâ ve tesellüm ve kabûl ve kabz eyledikden sonra semeni olan meblağ-ı mezbûr on iki bin dört yüz doksan akçeyi vesâyetim hasebiyle mezbûr Mehmed Efendi yedinden tamâmen ahz u kabz eyledim ba‘de’l-yevm mebî‘-i mezbûr mûmâ-ileyhin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Rebî‘ilevvel li sene erba‘a ve seb‘în ve elf.

Şuhûdü’l-hâl: İsmail Efendi b. İbrahim el-kadı, Hamdizâde es-Seyyid Ahmed Çelebi b. Mehmed Efendi, Mehmed Efendi el-Müderris, Hasan Efendi el-Bosnavî, Enver Çelebi b. Mustafa, Ahmed Ağa b. Hüseyin, Umdetü’l-müderrisîn Ahmed Efendi, Fahrü’l-müderrisîn Mehmed Efendi b. el-Hâc ( ), Hızır Ağa b. Şaban, İlyas Efendi b. Veli el-imâm ve gayruhüm.

(İSTANBUL12 - cilt: 16, sayfa: 683 - Hüküm no: 917 - Orijinal metin no: [86b-1])﻿

﻿

﻿

918. Hüküm

Muslu Efendi’den miras kalan evi vârislerin Yorgi v. Yanbolitoz’a sattıkları

Zikri âtî husûsun tahrîri için gıbbe’l-iltimâs cânib-i şer‘-i celîl-i lâzımü’t-tebcîlden Mevlânâ Ömer Efendi b. İsmail irsâl olunup ol dahi mahmiye-i İstanbul’da Tevkī‘î Cafer Çelebi mahallesinde sâkin emîrü’l-ümerâ’i’l-kirâm Ömer Paşa b. Muslu Efendi’nin sâkin olduğu menzile varıp zeyl-i kitâbda mastûrü’l-esâmî olan müslimîn mahzarında akd-i meclis-i şer‘-i mübîn ettikde, mûmâ-ileyh Ömer Paşa meclis-i ma‘kūd-ı mezbûrda işbu râfi‘ü’s-sifr Yorgi v. Yanbolitoz nâm zimmî muvâcehesinde ikrâr ve takrîr-i kelâm edip babam merkūm Muslu Efendi fevt oldukda verâseti bana ve li ebeveyn kebîre kız karındaşım Enbiye’ye ve li eb sagīre kız karındaşım Rukiyye ile zevce-i menkûhası vâlidem Fâtıma Hanım bt. Ömer Paşa’ya münhasıra olup tashîh-i mes’elesi otuz iki sehimden olup on dört sehimi bana ve yedişer sehimi kız karındaşlarım Enbiye ile Rukiyye’ye ve dört sehimi vâlidem Fâtıma Hanım’a intikāl eylediği şer‘an mütehakkik oldukdan sonra babam merkūm Muslu Efendi’nin terekesinden olup mahalle-i mezbûrede vâki‘ tarafeyni Yorgaki v. Dimitri ve bir tarafı Hıristodoli v. Dimitri mülkleri ve bir tarafı tarîk-i âm ile mahdûd olup hâriciyyesi bir fevkānî kebîr oda ve önünde bir tahtapûş ve diğeri kebîr fevkānî şeh-nişînli oda ve bir sofa ve bir küçük kahve odası ve tahtânî bir oda ve bir samanlık ve ahır ve bir kenîf ve zât-ı eşcâr-ı müsmire ve gayr-ı müsmire bahçeyi ve dâhiliyyesi iki fevkānî oda ve bir sofa ve bir fevkānî matbah ve bir kenîf ve tahtânî bir oda ve bir kârgîr mahzen ve bir bi’r-i mâyı ve bir küçük kileri müştemil olup otuz iki sehim i‘tibâr olunan menzil sûk-ı sultânî’de kirâren ve mirâren tâlibîn beynlerinde müzâyede olunup rağabât-ı nâs münkatı‘a oldukdan sonra merkūm Yorgi üzerinde üç yük yirmi bin akçede karâr edip ziyâde ile tâlib-i âhar bulunmamağın menzili mezbûrdan benim hisseme isâbet eden on sehim hisse-i şâyi‘ayı merkūm Yorgi’ye yüz kırk bin akçeye bey‘-i bâtt-ı sahîh-i şer‘î ile bey‘ edip semeni olan meblağ-ı mezbûru bi’t-tamâm yedinden alıp kabz eyledim dedikden sonra meclis-i merkūmda zât-ı mezbûreyi ma‘rifet-i şer‘iyye ile ârifân Mehmed Çelebi b. Hasan Çelebi ve İbrahim Efendi b. Ali ta‘rîfleri ile mu‘arrefe olup kebîre kızı merkūme Enbiye tarafından vekîli sâbitü’l-vekâle olan mezbûre Fâtıma Hanım dahi kezâlik mezbûr Yorgi muvâcehesinde ikrâr ve takrîr-i kelâm edip ben dahi menzili merkūmdan kendi hisseme isâbet eden dört sehim hisse-i şâyi‘amı asâleten kırk bin akçeye ve müvekkilem merkūme Enbiye[’ye] isâbet eden yedi sehim hisse-i şâyi‘asını vekâleten yetmiş bin akçeye merkūm Yorgi’ye bâtten bey‘ edip semenleri olan kırk bin akçeyi asâleten ve yetmiş bin akçeyi vekâleten yedinden tamâmen alıp kabz eyledim dedikden sonra yine meclis-i ma‘kūd-ı mezbûrda sagīre-i merkūme Rukiyye’nin vâlidesi ve kıbel-i şer‘-i şerîfden mansûbe vasiyyesi olup kezâlik zâtı ma‘rifet-i şer‘iyye ile ârifân merkūmân Mehmed Çelebi b. Hasan Çelebi ve İbrahim Efendi b. Ali ta‘rîfleri ile mu‘arrefe olan Şivekâr bt. Abdullah nâm hâtun bi’l-vesâye ikrâr ve takrîr-i kelâm edip sagīr[e]-i merkūmenin menzili mezbûrdan olan yedi sehim hissesinden gayrı menkūlât kısmından ism-i mal ıtlâk olunur nesnesi olmayıp nafaka ve kisveye eşedd-i ihtiyâcı olmağla zarûret-i nafakası için semen-i misli ile menzili merkūmdan kendiye isâbet eden yedi sehim hisse-i şâyi‘asını bey‘a cânib-i [87a] şer‘den me’zûn olduğum cihetden ben dahi vesâyeten sagīre-i merkūmenin yedi sehim hisse-i şâyi‘asını mersûm Yorgi’ye yetmiş bin akçeye bâtten bey‘ edip semeni olan yetmiş bin akçeyi vesâyetim hasebiyle tamâmen yedinden alıp kabz eyledim ba‘de’l-yevm menzili mezbûrun cümlesi cemî‘ tevâbi‘ ve levâhıkı ve kâffe-i menâfi‘ ve merâfıkı ile merkūm Yorgi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dediklerinde gıbbe’t-tasdîki’l-vicâhî ve’t-tahkīki’ş-şifâhî mûmâ-ileyh Ömer Paşa cemî‘ menzilin derkine kefîl olmağın vâki‘ hâli Mevlânâ-yı mezbûr mahallinde tahrîr ve ba‘dehû ma‘an irsâl olunan Abdi Çelebi ile meclis-i şer‘-i hatîre gelip alâ vukū‘ihi ihbâr ve takrîr eylediklerinde mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Hasan Efendi b. Mustafa el-Müezzin, Ahmed Efendi b. Abdurrahman, Abdullah Çelebi b. Mustafa, Ali Beşe b. Mustafa, İbrahim b. Yusuf, Halil b. Ali, Abdullah b. Nasrullah.

(İSTANBUL12 - cilt: 16, sayfa: 684 - Hüküm no: 918 - Orijinal metin no: [86b-2])﻿

﻿

﻿

919. Hüküm

Kuyumcu Sultanaşa v. Sinan’ın evini oğlu Todoş ve torunu Sultana’ya sattığı ve parasını da kendilerine hibe ettiği

Mahmiye-i İstanbul’da Ayakapısı hâricinde Gül câmi‘-i şerîfi mahallesinde sâkin kuyumcu tâifesinden Sultanaşa v. Sinan nâm zimmî meclis-i şer‘-i hatîr-i lâzımü’t-tevkīrde kendi sulbî oğlu Todoş ve sulbî oğlu kızı Sultana nâm zimmîler muvâcehelerinde tâyi‘an ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı Peliş nâm zimmî mülkü ve bir tarafı İrini nâm nasrâniyye mülkü ve bir tarafı sâhil-i bahr ve bir tarafı ba‘zan Ermeni Murad mülkü ve ba‘zan tarîk-i âm ile mahdûd fevkānî iki bâb oda ve bir dehliz ve tahtânî bir bâb oda ve bir matbah ve hâriciyyesinde fevkānî bir oda ve bir sofa ve altında bir oda ve bir sofa ve bir matbah ve bir kenîf ve bir limanı ile havluyu müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûrân Todoş ve Sultana’ya beş yüz esedî guruşa tarafeynden îcâb ve kabûlü hâvî bey‘-i bâtt ile bey‘ ve teslîm edip anlar dahi ale’l-iştirâki’s-seviy vech-i muharrer üzre iştirâ ve kabûl ve tesellüm eyledikden sonra semeni olan meblağ-ı mezbûr beş yüz esedî guruşu mezbûrân Todoş ve Sultana’ya hibe-i sahîha-i şer‘iyye ile hibe ve temlîk, anlar dahi meclis-i hibede ittihâb ve kabûl eylediler ba‘de’l-yevm menzili mezbûr merkūmların mülk-i müşterâları olmuşdur menzili mezkûrda ve semeninde vechen mine’l-vücûh ve sebebin mine’l-esbâb hak ve alâkam kalmadı dedikde gıbbe’t-tasdîki’l-mu‘teber, mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Lütfullah b. Seyyid Mustafa, Hasan Efendi b. Abdülfettah, Hüseyin Çelebi b. Abdullah, Foti v. Toma, Evranos v. Toma, Zafiri v. Yasef.

(İSTANBUL12 - cilt: 16, sayfa: 685 - Hüküm no: 919 - Orijinal metin no: [87a-1])﻿

﻿

﻿

920. Hüküm

Seyyid Ömer mahallesinden Mustafa b. Ahmed’in verâseti

Mahmiye-i İstanbul’da es-Seyyid Ömer mahallesinde sâkin iken bundan akdem vefât eden Mustafa b. Ahmed nâm kimesnenin verâseti, vâlidesi Rahime nâm hâtuna ve sulbî oğlu sagīr İsmail’e münhasıra olup ba‘dehû sagīr-i mezbûr İsmail dahi vefât edip verâseti farzan ve redden vâlidesi Gülbahar bt. Abdullah nâm hâtuna münhasıra olduğu şer‘an mütehakkik oldukdan sonra mezkûre Gülbahar meclis-i şer‘de Sinan Efendi b. Mustafa mahzarında ikrâr ve i‘tirâf edip mahalle-i mezbûrede vâki‘ bir tarafı Süleymanzâde Ahmed Efendi zâviyesine ve bir tarafı Süleyman Ağa mülküne ve bir tarafı Cafer Beşe mülküne ve bir tarafı tarîk-i hâssa müntehî bir bâb tahtânî oda ve bir sofa ve bir ulvî oda ve cüneyne ve kenîfi müştemil mülk menzili müteveffâ-yı mezkûr Mustafa’nın ile’l-vefât mülkü ve hakkı olup ba‘de vefâtihî südüs hissesi mezkûre Rahime’ye ve humse-i südâsı sagīr-i mezbûra isâbet edip lâkin mezbûre Rahime menzili mezkûrda olan südüs hissesi mukābelesinde tereke-i menkūleden almağla mecmû‘-ı menzili mezkûr sagīr-i mezbûra müstakillen ta‘yîn ve tahsîs olunup vefât eyledikde ben vâlidesi olduğum ecilden farzan ve redden menzili mezkûr bana isâbet etmiş iken müteveffâ-yı mezbûrun li üm er karındaşı işbu hâzır bi’l-meclis Ali nâm kimesne vâris olmak zu‘muyla menzili mezkûru bi gayri hakkın zabt ve mezkûr Sinan Efendi’ye dört bin akçe semen-i makbûza bey‘ ve teslîm edip mezbûr Sinan Efendi dahi iştirâ ve tesellüm ve kabz eylemekle hâkim-i muvakki‘-i kitâb tûbâ-lehû ve hüsnü me’âb hazretleri huzûrunda mezbûr Sinan Efendi ile müterâfi‘ân ve hâzır-ı mezbûr Ali sagīr-i mezbûrun li üm ammi olduğu ecilden vücûdumla irsden mahrûm olmağla bey‘-i mezbûru sahîh değildir, menzili mezbûrdan kasr-ı yed edip bana teslîm etmek için üzerine da‘vâ eylediğimde mezbûr Sinan Efendi kaziyye bâlâda tafsîli mürûr ettiği vech üzre idiğini tav‘an mukır ve mu‘terif olmağla menzili mezbûru bana teslîmine hükm-i şer‘î lâhık olmuş idi hâlâ tesellümüne hükm-i şer‘î lâhık olan menzili mahdûd-ı mezkûru bana teslîm ben dahi tesellüm ve kabz eyledim min ba‘d mezbûr Sinan Efendi kıbelinde vechen mine’l-vücûh ve sebebin mine’l-esbâb hak ve alâkam kalmadı dedikde gıbbe’t-tasdîki’ş-şer‘î hâzır-ı mezkûr Ali Çelebi meclis-i şer‘de mezbûre Gülbahar mahzarında tav‘an ikrâr ve i‘tirâf edip vâlidem olup bundan akdem vefât eden mezkûre Rahime hayâtında bâlâda zikr olunan menzil ve sâirinden südüs hissesini almadan fevt olup irsen bana intikāl ve isâbet eder deyû mezkûre Gülbahar’dan taleb ve da‘vâ etmiş idim hâlâ da‘vâ-yı mezkûremden mezkûre Gülbahar’ı ibrâ-i âm ile ibrâ eyledim min ba‘d menzili mezkûra ve sâir mîrâsa müte‘allika olan cemî‘ de‘âvî ve mütâlebât ve eymân ve muhâsamâtdan mezbûre Gülbahar’ı ibrâ edip ba‘de’l-yevm kıbelinde vechen mine’l-vücûh ve sebebin mine’l-esbâb benim için bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Rebî‘ilevvel li sene erba‘a ve seb‘în ve elf.

Şuhûdü’l-hâl: Mustafa Ağa b. Abdullah, Abdi Çelebi b. Hüseyin, Baba Resûl el-Muhzır, Hasan Çelebi el-muhzır ve gayruhüm.

(İSTANBUL12 - cilt: 16, sayfa: 686 - Hüküm no: 920 - Orijinal metin no: [87a-2])﻿

﻿

﻿

921. Hüküm

Hasan b. Mehmed’in evinde kiracı olan Mehmed Efendi b. Abdüllatif’den 20 senenin bedeli olarak 5000 akçe aldığı

Mahmiye-i İstanbul’da Karabaş mahallesinde sâkin Hasan b. Mehmed nâm kimesne meclis-i şer‘-i hatîr-i lâzımü’t-tevkīrde mahalle-i mezbûre sükkânından işbu bâ‘isü’l-kitâb Mehmed Efendi b. Abdüllatif tarafından tasdîk-ı âti’l-beyâna vekîl olup şer‘an vekâleti Mehmed b. Mustafa ve İvaz b. Ali nâm kimesneler şehâdetleri ile sâbite olan Muslu Çavuş b. İbrahim mahzarında ikrâr ve takrîr-i kelâm edip mahalle-i merkūmede vâki‘ lede’l-ahâlî ve’l-cîrân ma‘lûmü’l-hudûd olup bundan esbak müteveffât olan vâlidem Seyyâre Hâtun bt. Abdullah’ın hâl-i hayâtında mülkü olup ba‘de vefâtihâ menzili merkūmdan bi hasebi’l-irsi’ş-şer‘î bana isâbet eden hisse-i şer‘iyye-i ma‘lûmemden müvekkili mersûm Mehmed Efendi yirmi seneden beri ücret-i mu‘ayyene ile sâkin ve mutasarrıf olmağın sâlifü’z-zikr yirmi senede müctemi‘ olan beş bin akçeyi müvekkili mersûm Mehmed Efendi yedinden bi’t-tamâm ve’l-kemâl ahz u kabz edip ücret-i mersûmeye müte‘allika da‘vâdan müvekkili mersûm Mehmed Efendi’yi ibrâ eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevm şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Ahmed Çelebi b. Mahmud, Abdi Çelebi b. Hüseyin, Mustafa Çelebi b. Ali, Şükrullah b. Mustafa ve gayruhüm.

(İSTANBUL12 - cilt: 16, sayfa: 687 - Hüküm no: 921 - Orijinal metin no: [87b-1])﻿

﻿

﻿

922. Hüküm

Varteriz v. Murad’ın babasından miras kalan bağ hissesini Megüz’e sattığı

Vilâyet-i Anadolu’da Divriği kazâsına tâbi‘ Hamza nâm karyede sâkin iken bundan akdem hâlik olan Baron nâm Ermeni’nin verâseti, sulbî oğulları Toros ve Murad’a ve sulbiye kızı Hamare’ye münhasıra olduğu şer‘an müte‘ayyin oldukdan sonra mezbûr Murad dahi hâlik olup verâseti ancak sulbî oğlu Varteriz’e münhasıra olduğu şer‘an mütehakkik ve tashîh-i mes’eleleri bi tarîki’l-münâsahati’ş-şer‘iyye beş sehimden olup ikişer sehimi mezbûrân Toros ve Varteriz’den her birine ve bir sehimi mezbûre Hamare’ye isâbet eylediği şer‘an müte‘ayyin oldukdan sonra mezbûr Varteriz meclis-i şer‘de işbu bâ‘isü’s-sifr Megüz v. ( ) nâm Ermeni muvâcehesinde ikrâr ve takrîr-i kelâm edip hâlik-i evvel-i mezbûr Baron’un terekesinden olup karye-i mezbûre toprağında vâki‘ bir tarafdan Aslan nâm Ermeni bağı ve bir tarafdan Bila nâm Ermeni bağı ve iki tarafından tarîk-i âm ile mahdûd olan mülk bağımdan bi hükmi’l-münâsahati’ş-şer‘iyye bana isâbet eden iki sehim hisse-i şâyi‘amı mezbûr Megüz’e nakid ve râyic fi’l-vakt bin beş yüz akçeye bey‘-i bâtt-ı sahîh-i şer‘iyye ile bey‘ ol dahi vech-i muharrer üzre iştirâ ve kabûl eyledikden sonra semeni olan meblağ-ı mezbûr bin beş yüz akçeyi mezkûr Megüz yedinden tamâmen ahz u kabz edip vech-i muharrer üzre beş sehim i‘tibâr olunan hisse-i mezbûreyi mahallinde ahz u kabza mezbûr-ı mezkûru taslît eyledim ba‘de’l-yevm hisse-i mezbûre mezbûr Megüz’ün mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Osman b. Ahmed, Abdi b. Hüseyin, Veli b. Mahmud, Hüseyin b. Ebûbekir, Mehmed b. Ramazan, el-Hâc Ahmed b. Mahmud, Mikel v. Kirkor, İrzari v. Niki, Haçik v. Kirkor, Asvador v. Kirkor ve gayruhüm.

(İSTANBUL12 - cilt: 16, sayfa: 687 - Hüküm no: 922 - Orijinal metin no: [87b-2])﻿

﻿

﻿

923. Hüküm

Haçuk v. Todoris’in el-Hâc Derviş b. Yusuf’a evini sattığı ve kiraladığı

Mahmiye-i İstanbul’da zimmî tâifesinden Haçuk v. Todoris nâm zimmî meclis-i şer‘-i hatîr-i lâzımü’t-tevkīrde mahmiye-i merkūmede Tercüman Yunus mahallesinde sâkin işbu bâ‘isü’l-kitâb el-Hâc Derviş b. Yusuf mahzarında ikrâr ve takrîr-i kelâm edip mahalle-i mezbûrede bir tarafı Sâime nâm hâtun mülkü ve bir tarafı Emine Hâtun mülkü ve bir tarafı Mi‘mâr Ali vakfı ve bir tarafı ba‘zan İsak nâm yahudi mülkü ve ba‘zan tarîk-i âm ile mahdûd iki bâb fevkānî odaları ve iki bi’r-i mâyı ve zât-ı eşcâr-ı müsmire ve gayr-ı müsmire ve bahçeyi müştemil olan menzilimi, cümle tevâbi‘ ve levâhıkı ile mezbûr el-Hâc Derviş’e bi tarîki’l-istiğlâl üç yüz esedî guruşa bey‘ ve teslîm edip ol dahi vech-i meşrûh üzre iştirâ ve tesellüm ve kabûl ve kabz ettikden sonra semeni olan meblağ-ı mezbûru tamâmen ahz u kabz eyledikden sonra menzili merkūmu ba‘de’t-tahliyyeti’ş-şer‘iyye ve’t-tekābuzi’l-mer‘iyye mezbûr el-Hâc Derviş’den târih-i kitâb gurresinden sene tamâmına değin kırk beş esedî guruşa istîcâr eyledim, ol dahi minvâl-i muharrer üzre îcâr eyledi dedikde gıbbe’t-tasdîki’ş-şer‘î menzili mârrü’z-zikrin derkine ve ücret-i lâzımesine mahmiye-i mezbûrda Keserci tâifesinden Bedros v. Haçuk ve Kefeli mahallesinde sâkin Kirkor v. Serkis nâm zimmîler emr u kabûlü hâviye kefâletle kefîl olmağın mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Ahmed Efendi b. Mehmed Efendi el-İmâm, Abdünnebî b. el-Hâc Ahmed, el-Hâc Hasan b. Mehmed, Eyüb Odabaşı b. Receb, Ali Beşe b. Hasan ve gayruhüm.

(İSTANBUL12 - cilt: 16, sayfa: 688 - Hüküm no: 923 - Orijinal metin no: [87b-3])﻿

﻿

﻿

924. Hüküm

Asadur v. Haçuk’un bir adet tarlanın tasarruf hakkını Kestori v. Nakdan’a devrettiği

Vilâyet-i Anadolu’da Divriği kazâsına tâbi‘ Kesme nâm karye sâkinlerinden Asadur v. Haçuk nâm zimmî meclis-i şer‘de Kestor[i] v. Nardan muvâcehesinde ikrâr ve takrîr-i kelâm edip taht-ı tasarrufumda olup karye-i mezbûrede vâki‘ bir tarafdan mezbûr Kestor[i] tarlası ve bir tarafdan Deli Balta tarlası ve iki tarafdan tarîk-i âm ile mahdûd bir kıt‘a tarlanın hakk-ı tasarrufunu on guruş bedel mukābelesinde ma‘rifet-i sâhib-i arz ile mezbûr Kestori’ye ferâğ ve tefvîz ol dahi vech-i mezkûr üzre tefevvüz ve kabûl eyledikden sonra bedel-i mezbûr olan on guruşu mezbûr Kestori yedinden tamâmen ahz u kabz edip zikr olunan tarlayı mahallinde zabt ve tasarrufa mezbûr Kestori’yi taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Hasan ve Murad b. Ferhad, el-Hâc Ahmed b. Mahmud, Abdi Çelebi b. Hüseyin, Baba Resûl b. Rıdvan ve gayruhüm.

(İSTANBUL12 - cilt: 16, sayfa: 689 - Hüküm no: 924 - Orijinal metin no: [87b-4])﻿

﻿

﻿

925. Hüküm

Çukurbostan mahallesinden Musafa Beşe b. Mehmed’in evini Ayşe bt. Abdullah’a sattığı

Mahmiye-i İstanbul’da Sultan Selim câmi‘-i şerîfi kurbunda Çukurbostan mahallesinde sâkin Mustafa Beşe b. Mehmed nâm kimesne meclis-i şer‘-i hatîr-i lâzımü’t-tevkīrde yine mahalle-i mezbûrede sâkine Ayşe bt. Abdullah nâm hâtun tarafından husûs-ı câi’z-zikri tasdîke sâbitü’l-vekâle vekîli olan zevci Ali Beşe b. Ahmed nâm kimesne mahzarında ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı Zülfikār Ağa mülkü ve üç tarafı merkūm Ali Beşe mülkü ile mahdûd bir bâb fevkānî ve bir bâb tahtânî oda ve bir sofa ve kenîf ve havluyu müştemil olan mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık beş bin yüz elli nakid ve râyic fi’l-vakt akçeye müvekkile-i müşârün-ileyhâ Ayşe Hâtun’a bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr beş bin yüz elli akçeyi vekîl-i merkūm Ali Beşe yedinden tamâmen ahz u kabz eyledim ba‘de’l-yevm menzili mezkûr mezbûre Ayşe Hâtun’un mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Rebî‘ilevvel li sene erba‘a ve seb‘în ve elf.

Şuhûdü’l-hâl: Mehmed Efendi b. Ali el-İmâm, İsmail b. Mehmed, Abdi Çelebi b. Hüseyin, Mehmed b. Ramazan, sarrâc Çelebi b. el-Hâc Mehmed, Halid b. Mehmed ve gayruhüm.

(İSTANBUL12 - cilt: 16, sayfa: 689 - Hüküm no: 925 - Orijinal metin no: [88a-1])﻿

﻿

﻿

926. Hüküm

Ahmed Çelebi b. Ali Bey ile annesi Belkıs bt. Abdullah ve hanımı Cihanefruz’un Fâtıma bt. Ahmed’de alacaklarının olduğu

Mahmiye-i İstanbul’da Kabasakal mahallesi sükkânından Ahmed Çelebi b. Ali Bey vâlidesi Belkıs bt. Abdullah ve zevcesi Cihanefruz nâm hâtunlar taraflarından nehc-i şer‘î üzre vekâleti sâbite oldukdan sonra vekâleten meclis-i şer‘de Fâtıma bt. Ahmed nâm hâtun mahzarında bi’l-vekâle ve’l-asâle üzerine da‘vâ ve takrîr-i kelâm edip mezbûre Fâtıma müvekkilelerim mezbûretân Belkıs ve Cihanefruz yedlerinden ve benim yedimden iştirâ ve kabz eylediği beynimizde ma‘lûm emti‘a-i mütenevvi‘a semeninden müctemi‘ her biri sekiz dirhem olmak üzre zimmetinde yüz elli guruş hakkımız vardır, asâleten ve vekâleten taleb ederim, suâl olunup alıverilmesin matlûbumdur dedikde gıbbe’s-suâl mezbûre Fâtıma merkūm Ahmed Çelebi’ye ve müvekkileleri mezbûretân Belkıs ve Cihanefruz’a cihet-i mezbûreden vech-i muharrer üzre yüz elli guruş vâcibü’l-edâ deyni olduğunu bi’t-tav‘i’s-sâf ikrâr ve i‘tirâf etmeğin mûcebince meblağ-ı mezbûrun edâsına mezbûre Fâtıma’ya tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Hattât Mehmed Efendi hoca-i Saray-ı cedîd, Ahmed Efendi b. ( ), Mustafa Çelebi b. ( ), Abdi Çelebi b. ( ) ve gayruhüm.

(İSTANBUL12 - cilt: 16, sayfa: 690 - Hüküm no: 926 - Orijinal metin no: [88a-2])﻿

﻿

﻿

927. Hüküm

Divriği’nin Zımara köyündeki bağın yarısının Milkut v. Kirkor ile karındaşlarınin, diğer yarısınında Mokös v. Mosi’nin olduğu

Vilâyet-i Anadolu’da Divriği kazâsı müzâfâtından Zımara nâm karye sâkinlerinden Milkut v. Kirkor nâm Ermeni meclis-i şer‘-i hatîr-i lâzımü’t-tevkīrde yine karye-i mezbûre sükkânından Mokös v. Mosi nâm Ermeni muvâcehesinde ikrâr ve takrîr-i kelâm edip karye-i merkūme sınırında vâki‘ bir tarafdan Susenik ve bir tarafdan Yorsenik ve bir tarafdan Maovi bağları ve bir tarafdan tarîk-i âm ile mahdûd olup hâlâ benim ile karındaşlarım Avanos ve İzirdavul ve Toros ve Haçuk yedlerimizde olan bir kıt‘a mülk bağın nısfı bizim ve nısf-ı âharı merkūm Mokös’ün mülküdür, nısfında alâka ve medhalimiz yoktur dedikde gıbbe’t-tasdîk, mâ vaka‘a bi’t-taleb ketb olundu. Hurrire fi’l-yevmi’s-sâbi‘ ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Mehmed Çelebi b. Abdullah, Mustafa Çelebi b. Ali, Mehmed b. Ramazan ve gayruhüm.

(İSTANBUL12 - cilt: 16, sayfa: 690 - Hüküm no: 927 - Orijinal metin no: [88a-3])﻿

﻿

﻿

928. Hüküm

Çizmeciler yiğitbaşısı Benli v. Agop’un öldüğünde malını kardeşinin oğlu Andriyas v. Kirakos’a vasiyet ettiği

Mahmiye-i İstanbul hısnı ebvâbından Unkapanı hâricinden sâkin çizmeciler yiğidbaşısı olan Benli v. Agop nâm zimmî meclis-i şer‘-i hatîr-i lâzımü’t-tevkīrde kız karındaşı oğlu Andriyas v. Kirakos nâm zimmî muvâcehesinde takrîr-i kelâm edip bi emrillâhi te‘âlâ ecelim gelip hâlik olduğumda malımdan deynimi edâya ve meyyitimi ihrâc için harc u sarfa ve malımdan fazla kalırsa kendinin olup bu vech üzre vasiyyetimi tenfîz için mezbûr Andriyas’[ı] vasiyy-i muhtâr nasb ve ihtiyâr eyledim dedikde ol dahi vesâyet-i mezbûreyi kabûl ve hizmeti lâzımesini edâya ta‘ahhüd etmeğin mâ hüve’l-vâki‘ bi’t-taleb ketb olundu. Hurrire fi’l-yevmi’s-sânî ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Keşfî Mustafa Efendi el-Kâtib, el-Hâc Ahmed b. Mahmud, Mehmed Çelebi b. Abdullah, Mehmed b. Ramazan, Osman b. Abdullah, Resûl b. Ramazan.

(İSTANBUL12 - cilt: 16, sayfa: 691 - Hüküm no: 928 - Orijinal metin no: [88a-4])﻿

﻿

﻿

929. Hüküm

Belkıs bt. Abdullah ile İbrahim Çavuş b. Abdullah’ın boşandıkları

Mahmiye-i İstanbul’da Dâye Hâtun mahallesinde sâkine Belkıs bt. Abdullah nâm hâtun mahfil-i kazâda, işbu bâ‘isü’l-kitâb zevci İbrahim Çavuş b. Abdullah mahzarında ikrâr ve takrîr-i kelâm, edip zevcim mezbûr İbrahim Çavuş zimmetinde mütekarrir ve ma‘kūdun-aleyh olan yedi yüz akçe mehr-i müeccelim ve nafaka-i iddet-i ma‘lûmem ve me’ûnet-i süknâm dahi kendi üzerime lâkin mezbûr İbrahim Çavuş’dan hamlim olmağla vaz‘-ı haml edinceye değin târih-i kitâbdan beher yevm zevcim mezbûr İbrahim Çavuş beşer akçe nafaka vermek üzre zevcim mezkûr İbrahim Çavuş ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika âmme-i de‘âvâdan her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Rebî‘ilevvel li sene 1074.

Şuhûdü’l-hâl: Abdi Çelebi b. Hüseyin, Mustafa Çelebi b. Ali, Şükrullah b. Mustafa, Resûl b. Ramazan ve gayruhüm.

(İSTANBUL12 - cilt: 16, sayfa: 691 - Hüküm no: 929 - Orijinal metin no: [88a-5])﻿

﻿

﻿

930. Hüküm

Süleyman Bey b. Mehmed Paşa ve kardeşi Mustafa Bey’in Firûz Ağa mahallesindeki arsayı Ali Efendi b. Ahmed Efendi’ye devrettikleri

Husûs-ı âti’l-beyânı mahallinde tahrîr için gıbbe’l-iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da el-Hâc Hasan mahallesinde sâbıkan Belgrad kadısı olan umdetü’l-mevâliyyü’l-kirâm Ali Efendi b. Ahmed Efendi’nin menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mahmiye-i mezbûrede Yenikapı dâhilinde Melek Hâtun mahallesi sükkânından umdetü’l-emâcid ve’l-ekârim Süleyman Bey b. el-merhûm Mehmed Paşa tarafından husûs-ı âti’l-beyâna vekîli olup Mehmed Efendi b. Kemaleddin el-imâm ve Mustafa Çelebi b. Hasan şehâdetleri ile şer‘an vekâleti sâbite olan Mehmed Efendi b. İsmail ile müvekkili mersûmun li ebeveyn karındaşı umdetü’l-emâcid ve’l-ekârim Mustafa Bey tarafından husûs-ı âti’l-beyânı ikrâra vekîl olup şâhidân-ı mezbûrân şehâdetleri ile şer‘an vekâleti sâbite olan el-Hâc Ahmed b. el-Hâc Bayram nâm kimesne meclis-i ma‘kūd-ı mezbûrda, işbu kitâb-ı sıhhat-nisâbın mâliki mûmâ-ileyh Ali Efendi mahzarında her biri bi’l-vekâle ikrâr ve takrîr-i kelâm edip müvekkillerimiz müşârün-ileyhimânın mahmiye-i mersûmede Firûz Ağa mahallesinde vâki‘ icâre-i mu‘accele ve her şehr Medîne-i Münevvere -alâ sâkinihâ efdalü’s-salât ve ekmelü’t-tahiyye- vakfına otuz akçe ücret-i müeccele ile taht-ı tasarruflarında olup iki tarafı mûmâ-ileyh Ali Efendi’nin mülk-i müşterâsı olan muhterik mülk menzil arsasına ve iki tarafı tarîk-i hâssa müntehî bir su kuyusunu müştemil olup tûlen yirmi beş zirâ‘ ve arzen on yedi zirâ‘ bi hesâb-ı şatrancî dört yüz yirmi beş zirâ‘ muhterik vakıf menzil arsası, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık hâlâ vakf-ı mezbûr mütevellîsi izni ile mûmâ-ileyh Ali Efendi’ye vekâletlerimiz hasebiyle altı bin beş yüz akçe bedel mukābelesinde ferâğ ve tefvîz, mûmâ-ileyh Ali Efendi dahi tefevvüz ve kabûl ve kabz eyledikden sonra bedel-i mezkûr altı bin beş yüz akçeyi mûmâ-ileyh Ali Efendi yedinden tamâmen ahz u kabz eyledik, ba‘de’l-yevm zikr olunan muhterik vakf-ı mezbûr arsası mûmâ-ileyh Ali Efendi’nin hakk-ı müfevvazıdır keyfe mâ yeşâ’ ve yahtâr mutasarrıf olsun dediklerinde gıbbe’t-tesâdukı’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an ba‘s olunan Abdullah Çelebi ile Muhzır Mevlüd meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-âşir [min] şehri Rebî‘ilevvel sene 1074.

Şuhûdü’l-hâl: Ömer Efendi b. Abdullah el-Müderris, Mehmed Ağa b. Ramazan, Muslu Çelebi b. Yusuf, es-Seyyid Mehmed Efendi b. el-Hâc Mahmud, el-Hâc Mahmud b. Mehmed, Ali Çelebi b. Haydar, Ahmed Çelebi b. Halil, es-Seyyid Ahmed Çelebi b. Halil, Mehmed Bey b. Kurt, Mehmed Çavuş b. Hasan, Halil b. İbrahim, Receb b. Musa ve gayruhüm.

(İSTANBUL12 - cilt: 16, sayfa: 692 - Hüküm no: 930 - Orijinal metin no: [88b-1])﻿

﻿

﻿

931. Hüküm

Mütevellî el-Hâc Mehmed b. İsâ’nın eski mütevellî Karcı Ali’nin kaymakamı Hüseyin Çelebi b. İvaz’da alacağının olmadığı

Mahmiye-i İstanbul’da Molla Hüsrev mahallesinde merhûme İsmihan nâm sâhibetü’l-hayrın iki yüz riyâlî guruş vakfına hâlâ mütevellî olan el-Hâc Mehmed b. İsâ nâm kimesne meclis-i şer‘-i hatîrde nukūd-ı mevkūfe-i mezbûreye mütevellî olup tarîk-i hâcda vefât eden Karcı Ali’nin kāimmakāmı Hüseyin Çelebi b. İvaz mahzarında bi’t-tevliyye ikrâr ve i‘tirâf edip mezkûr Karcı Ali’nin mahlûlünden tevliyyeti mezbûre bana tevcîh olunup cümle-i malı vakf olan dokuzar dirhem iki yüz kıt‘a riyâlî kebîr guruş zimemde olduğu ecilden yerli yerinden bana gösterip ben dahi tevliyyetim hasebiyle kabûl edip rihân ve temessükâtını bana teslîm eyledi. Min ba‘d asl-ı mâl-ı vakıfdan ve murâbahadan kāim-i mütevellî-i mezbûr Hüseyin Çelebi yedinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn [min] şehri Rebî‘ilevvel sene 1074.

Şuhûdü’l-hâl: Şaban Bey b. Hasan, İbrahim Çelebi b. Mahmud, Ali b. Mahmud, Şaban b. Ali, Osman b. Ahmed ve gayruhüm.

(İSTANBUL12 - cilt: 16, sayfa: 693 - Hüküm no: 931 - Orijinal metin no: [88b-2])﻿

﻿

﻿

932. Hüküm

Panayot v. İstefan’ın evini Bogos v. Kirkor’a sattığı

Mahmiye-i İstanbul’da Balatkapısı dâhilinde Ohri mahallesi sükkânından Panayot v. İstefan nâm zimmî meclis-i şer‘-i şerîf-i lâzımü’t-teşrîfde işbu bâ‘isü’s-sifr Bogos v. Kirkor nâm zimmî muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı mesfûr Bogos mülküne ve bir tarafı Kosta mülküne ve bir tarafı Dimitri mülküne ve bir tarafı tarîk-i âm ile mahdûd bir fevkānî oda ve bir beyt-i süflî ve kuyu müştemil mülk menzilimi cümle-i tevâbi‘ ve levâhıkı ile mezkûr Bogos’a tarafeynden îcâb ve kabûlü hâvî otuz bin râyic fi’l-vakt fıddî akçe ile meclis-i mebî‘de aynı mezî‘a-i mechûlü’l-aded bir fıdda fülûsa bâtten bey‘ ve teslîm ol dahi iştirâ ve kabûl ve tesellüm eyledikden sonra semeni olan meblağ-ı mezbûru alıp kabz eyledim ba‘de’l-yevm menzili mahdûd-ı merkūm mezkûr Bogos’un mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Rebî‘ilevvel li sene erba‘a ve seb‘în ve elf.

Şuhûdü’l-hâl: Mehmed Halîfe b. Yusuf, İbrahim Halîfe el-Müezzin, Ahmed Bey b. Abdullah, Hasan Beşe b. Abdullah, Mehmed b. Mahmud, Yusuf b. Abdullah ve gayruhüm.

(İSTANBUL12 - cilt: 16, sayfa: 693 - Hüküm no: 932 - Orijinal metin no: [88b-3])﻿

﻿

﻿

933. Hüküm

Ahmed Beşe b. Ali el-Yesâri’nin kölesi Abdullah b. Abdullah’ı 10000 akçe karşılığında serbest bırakacağı

Mahmiye-i İstanbul’da Nişancı Paşa-yı Atîk mahallesi sâkinlerinden Ahmed Beşe b. Ali el-Yesâri meclis-i şer‘-i hatîr-i lâzımü’t-tevkīrde kendiye rıkkını mu‘terif olan işbu açık kaşlı orta boylu Rusiyyü’l-asl hâfizu’l-kitâb Abdullah b. Abdullah mahzarında takrîr-i kelâm edip mezbûr Abdullah’ı her şehr bana üçer yüz akçe vermek üzre on bin akçe kitâbete kat‘ eyledim, meblağ-ı mezbûr on bin akçeyi bana bi’t-tamâm teslîm eyledikde mezbûr Abdullah malımdan âzâd olup sâir ahrâr-ı asliyyîn gibi hür olsun dedikde mezbûr Abdullah dahi kitâbet-i mezbûreyi kabûl etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Musa b. Muharrem, İbrahim Beşe b. Veli, Ebûbekir Beşe b. Mahmu[d], Mehmed Beşe b. Osman ve gayruhüm.

(İSTANBUL12 - cilt: 16, sayfa: 694 - Hüküm no: 933 - Orijinal metin no: [88b-4])﻿

﻿

﻿

934. Hüküm

Takyeci Mustafa Çelebi b. Osman’ın Mehmed Çelebi b. Süleyman’da alacağının vekili Mehmed Efendi b. Hüseyin’e ödenmesi gerektiği

Mahmiye-i İstanbul’da Davud Paşa mahallesi sükkânından olup bundan akdem kalyon ile hâcc-ı şerîfe gider iken Mısır engininde esir olan Takyeci Mustafa Çelebi b. Osman nâm kimesnenin zimem-i nâsda ve gayrıda olan cemî‘ hukūkunu taleb ve da‘vâ ve ahz u kabz edip düyûnunu edâya vekîli olan Mehmed Efendi b. Hüseyin meclis-i şer‘-i hatîr-i lâzımü’t-tevkīrde Mehmed Çelebi b. Süleyman nâm kimesne mahzarında üzerine bi’l-vekâle da‘vâ ve takrîr-i kelâm edip müvekkilim mezbûr Mustafa Çelebi hâcca gitmezden mukaddem eşyâ-i memlûkesinden levni ve zirâ‘ı beynlerinde ma‘lûm on altı aded kumaşı semen-i misli ile bey‘ ve semenini ba‘de’l-kabz kendiye diyâr-ı Mısır’da teslîm etmek üzre mezbûr Mustafa Çelebi’yi tarafından tevkîl, ol dahi ba‘de kabûli’l-vekâle zikr olunan kumaşları üç yüz altmış beş guruşa bey‘ ve semenini kabz edip lâkin müvekkilim mezbûr esir olmazdan mukaddem vech-i muharrer üzre beni vekîl etmekle hâlâ meblağ-ı mezbûr üç yüz altmış beş guruşu mezbûr Mehmed Çelebi’den taleb ederim, suâl olunsun dedikde gıbbe’s-suâl merkūm Mehmed Çelebi cevâbında fi’l-vâki‘ kaziyye vech-i muharrer üzre olup lâkin esir olmazdan mukaddem mezbûr Mustafa Çelebi merkūm Mehmed Efendi’yi vech-i meşrûh üzre vekîl eylediği ma‘lûmum değildir deyicek müdde‘î-i mersûm Mehmed Efendi’den vekâlet-i mezbûreyi mübeyyine beyyine taleb olundukda udûl-i müslimînden olup mahalle-i mezbûrede vâki‘ Mehmed Ağa mescidi şerîfinde imâm olan Mehmed Efendi b. Süleyman ve yine mahalle-i mezbûreden Mehmed b. Mustafa nâm kimesneler meclis-i şer‘a li ecli’ş-şehâde hâzırân olup istişhâd olunduklarında, fi’l-vâki‘ merkūm Mustafa Çelebi hâcc-ı şerîfe gitmezden mukaddem mezbûr Mehmed Çelebi’ye sâlifü’z-zikr kumaşları verdikden sonra zimem-i nâsda ve gayrıda olan cemî‘ hukūkunu taleb ve da‘vâ ve ahz u kabza ve düyûnunu îfâya bizim huzûrumuzda merkūm Mehmed Efendi’yi tarafından vekîl ve menâbına nâib nasb ve ta‘yîn edip mezbûr Mehmed Efendi dahi vekâlet-i mezbûreyi kabûl ve merâsimini edâya müte‘ahhid oldu. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şâhidân-ı mezbûrân mahallinde ta‘dîl ve tezkiyye olunması için kıbel-i şer‘den irsâl olunan Mevlânâ Mehmed Efendi b. Mustafa mahalle-i mezbûreye varıp ahâlî-i mahalle-i mezbûre olan es-Seyyid Mustafa Çelebi b. es-Seyyid Hasan ve Ömer Ağa b. Hasan ve Abdülkādir Ağa b. Ali ve Mehmed Çelebi b. Abdullah ve İbrahim Efendi b. Ramazan ve Abdullah Halîfe b. Receb ve Hüseyin Beşe b. Mahmud ve İbrahim b. Halil nâm kimesnelerden suâl eyledikde şâhidân-ı mezbûrânın hüsn-i hâlini her biri ihbâr eylediklerini Mevlânâ-yı mezbûr mahallinde ba‘de’t-tahrîr meclis-i şer‘a gelip alâ vukū‘ihi inhâ ve takrîr etmeğin şehâdetleri makbûle olup mûcebince meblağ-ı mezbûr üç yüz altmış beş riyâlî guruşu vekîl-i merkūm Mehmed Efendi’ye edâ ve teslîme merkūm Mehmed Çelebi’ye tenbîh bir[le], mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mustafa Beşe b. Hüseyin, Hüseyin b. Yusuf, İsmail Beşe b. Yunus, Berber Ali Çelebi, Tophâneli Ali Çelebi, Mehmed Çelebi b. Hasan, el-Hâc Ahmed b. Mahmud ve gayruhüm.

(İSTANBUL12 - cilt: 16, sayfa: 694 - Hüküm no: 934 - Orijinal metin no: [89a-1])﻿

﻿

﻿

935. Hüküm

Havva bt. Halil ile boşandığı kocası Abdüllatif Ağa b. Ebubekir’in birbirlerinin zimmetlerini ibrâ ettikleri

Mahmiye-i İstanbul’da Hoca Üveys mahallesinde sâkine Havva bt. Halil nâm hâtun meclis-i şer‘-i hatîrde zevc-i muhâlı‘ı işbu râfi‘ü’l-kitâb fahrü’l-a‘yân Abdüllatif Ağa b. Ebûbekir mahzarında ikrâr ve i‘tirâf edip zevcim mezbûr Abdüllatif Ağa zimmetinde mütekarrir ve ma‘kūdun-aleyh on bin akçe mehr-i müeccelim ve nafaka-i iddet-i ma‘lûmem ve me’ûnet-i süknâm kendi üzerime olmak üzre zevcim mezbûr Abdüllatif Ağa ile muhâla‘a-i sahîha-i şer‘iyye edip zevciyyete ve gayra ve mukaddemâ kendi verdiğim bir boğça esvâba müte‘allika olan cemî‘ de‘âvî ve mütâlebâtdan mezbûru ibrâ-i âm ile ibrâ eyledim dedikde mezbûr Abdüllatif Ağa ben dahi zevciyyete ve gayra ve mukaddemâ mehr-i mu‘accel nâmına verdiğim altı bin akçe ve beynimizde ma‘lûme beş donluk kumaş ve gayra müte‘allika cemî‘ de‘âvî ve mütâlebât ve eymân ve muhâsamâtdan mezkûre Havva’yı ibrâ-i âm ile ibrâ eyledim dedikde gıbbe’t-tesâdukı’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Rıdvan Efendi b. Abdullah, Mehmed Efendi b. Ahmed, es-Seyyid Süleyman Çelebi b. Mehmed, Mahmud b. Veli, Mehmed b. Mustafa ve gayruhüm.

(İSTANBUL12 - cilt: 16, sayfa: 695 - Hüküm no: 935 - Orijinal metin no: [89a-2])﻿

﻿

﻿

936. Hüküm

Aslen hür olan mühtedî Ümmügülsüm bt. Abdullah’a, Râbia Hâtun bt. el-Hâc Ali’nin aldığı parayı geri vermesi gerektiği

İşbu hâmiletü’s-sifr Ümmügülsüm bt. Abdullah nâm mühtediye mahfil-i kazâda mahmiye-i İstanbul’da Avratpazarı kurbunda sâkine Râbia Hâtun bt. el-Hâc Ali mahzarında üzerine da‘vâ ve takrîr-i kelâm edip ben mukaddemâ medîne-i Sofya’da Berzink nâhiyesine tâbi‘ Rakite nâm karye sâkinelerinden hürretü’l-asl olup babam İstoyani nâm hürrü’l-asl nâm ve anam Miyo nâm hürrü’l-asl ve maskat-ı re’sim karye-i mezbûre Rakite olup bana ve ebeveynime kat[‘â] rık târî olmamışken, mezbûre Râbia Hâtun rakīk olmak üzre bana vaz‘-ı yed ve sekiz bin akçe kitâbete kat‘ edip bedel-i kitâbet-i mezbûre sekiz bin akçeyi benden bi gayri hakkın ahz u kabz etmişdir, suâl olunup benden makbûzu olan meblağ-ı mezbûr sekiz bin akçeyi mezkûre Râbia Hâtun’dan istirdâd murâdımdır dedikde gıbbe’s-suâl mezkûre Râbia cevâbında fi’l-vâki‘ müdde‘iyye-i mezbûre Ümmügülsüm’ü es-Seyyid nâm kimesneden yedi bin akçe semen-i makbûza iştirâ edip ol vechile mezbûre Ümmügülsüm’e câriye olmak üzre vaz‘-ı yed ve sekiz bin akçe kitâbete kat‘ edip bedel-i kitâb-ı mezbûr sekiz bin akçeyi ahz u kabz eyledim, lâkin vech-i muharrer üzre hürretü’l-asl olduğu ma‘lûmum değildir deyû inkâr edicek müdde‘iyye-i mezbûre medîne-i Sofya’da hâlâ hâkim-i hâsim-i şerî‘at-ı garrâ olan Şeyh Mehmed b. Receb b. Ahmed imzâsıyla mümzâ ve hâtemi ile mahtûm ve târih-i kitâb senesi Saferü’l-hayr’ının on ikinci günü târihi ile müverrah ve vech-i muharrer üzre mezkûre Ümmügülsüm hürretü’l-asl olup babası İstoyani nâm hürrü’l-asl zimmî ve anası Miyo nâm hürretü’l-asl zimmiye ve maskat-ı re’si karye-i mezkûre Rakite olduğuna medîne-i mezbûrede Yazıcıoğlu mahallesi sükkânından olup udûl-i müslimînden el-Hâc Mustafa b. Mehmed b. Veli ve Mahmud Çelebi b. el-Hâc Zeynel b. Abdülhay nâm kimesnelerin şehâdetlerini nâtık nakl-i şer‘î ibrâz edip mezkûre Râbia Hâtun muvâcehesinde feth ve kırâ’at ve istintâk olundukda kitâb-ı mezbûrun hâkim-i mûmâ-ileyh kıbelinden vürûdunu münkire olıcak [89b] zeyl-i kitâb-ı naklîde isimleri mastûr olan şuhûd-ı tarîkden Hüseyin Beşe b. İbrahim ve Ebûbekir b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ işbu kitâb-ı müstetâb Mevlânâ mûmâ-ileyh Şeyh Mehmed b. Receb b. Ahmed kıbelinden vârid olup bizim huzûrumuzda kırâ’at ve imzâlayıp mühürleyip hat ve hâtemine bizi işhâd eyledi, kitâb-ı mezbûrun zeylinde olan hat ve zahrında olan hâtem Mevlânâ-yı mezkûrun kendi hat ve hâtemidir. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdülkerim Ağa b. ( ) sarrâc, Nasûh Beşe b. ( ) Çukadar, Ali Ağa b. ( ), Hüseyin b. Ahmed, Mustafa b. Ali ve gayruhüm.

(İSTANBUL12 - cilt: 16, sayfa: 696 - Hüküm no: 936 - Orijinal metin no: [89a-3])﻿

﻿

﻿

937. Hüküm

Hâkimin, Ahmed b. Receb adlı küçüğe nafaka takdir etmesi ve annesine borçlanmaya izin vermesi

İşbu hüccet-i şer‘iyyenin üzerinde imzâsı bulunan hâkim, Ahmed b. Receb nâm sagīrin nafakası, kisvesi ve sâir havâic-i zarûriyyesi için, medîne-i mahmiye-i Kostantıniyye mahallâtından Ali Paşa-yı atîk mahallesinde sâkine olan Âsiye bt. Mehmed nâm mutallaka annesi ve hâdinesinin talebiyle mezbûr babası üzerine zeyilde mezkûr târihden i‘tibâren yevmî râyicü’l-vakt dört akçe farz ve takdîr etti. Hâkim-i müşârün-ileyh ayrıca meblağ-ı mefrûz-ı mezbûru sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer babasına rücû‘ etmesine mezbûre Âsiye’ye izin verdi. Cerâ zâlike ve hurrire fî yevmi’t-tâsi‘ ve’l-ışrîn min şehri Rebî‘ilevvel sene erba‘a ve seb‘în ve elf min hicreti’n-Nebeviyye

Şuhûdü’l-hâl: Abdi Çelebi b. Hüseyin, Resûl b. Rıdvan, Veli b. Mahmud, Mehmed b. Ramazan, el-Hâc Yusuf b. Musa ve gayruhüm

(İSTANBUL12 - cilt: 16, sayfa: 697 - Hüküm no: 937 - Orijinal metin no: [89b-1, Arapça])﻿

﻿

﻿

938. Hüküm

Süleyman Bey b. Mehmed Paşa ve kardeşi Mustafa Bey’in müşterek arsalarını Ali Efendi b. Ahmed Efendi’ye sattıkları

Husûs-ı âti’l-beyânı mahallinde tahrîr için gıbbe’l-iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da el-Hâc Hasan mahallesinde sâbıkan Belgrad kadısı olan umdetü’l-mevâliyyü’l-kirâm Ali Efendi b. Ahmed Efendi’nin sâkin olduğu menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mahmiye-i mezbûrda Yenikapı dâhilinde Melek Hâtun mahallesi sükkânından umdetü’l-emâcid ve’l-ekârim Süleyman Bey b. el-merhûm Mehmed Paşa tarafından husûs-ı âti’l-beyânı ikrâra vekîl olup Mehmed Efendi b. Kemaleddin el-imâm ve Mustafa Çelebi b. Hasan şehâdetleri ile şer‘an vekâleti sâbite olan Mehmed Efendi b. İsmail ile müvekkili mezbûrun li ebeveyn karındaşı umdetü’l-emâcid ve’l-a‘yân Mustafa Bey tarafından husûs-ı âti’l-beyânı ikrâra vekîl olup şâhidân-ı mezbûrân şehâdetleri ile şer‘an vekâleti sâbite olan el-Hâc Ahmed b. el-Hâc Bayram nâm kimesneler meclis-i ma‘kūd-ı mezbûrda, işbu kitâb-ı sıhhat-nisâbın mâliki mûmâ-ileyh Ali Efendi mahzarında vekâletleri hasebiyle her biri ikrâr ve takrîr-i kelâm edip müvekkillerimiz müşârün-ileyhimânın mahmiye-i mezbûrede Firûz Ağa mahallesinde vâki‘ iki tarafı merhûm Abdülbâkī Paşa vakfı ve bir tarafı Medîne-i Münevvere -alâ münevverihâ efdalü’s-salât ve ekmelü’t-tahiyye- vakfı ve bir tarafı tarîk-i hâssa müntehî bir su kuyusunu müştemil olup tûlen yirmi sekiz zirâ‘ ve arzen on altı zirâ‘ bi hesâb-ı şatrancî dört yüz kırk sekiz zirâ‘ mülk-i mevrûsları olan muhterik menzil arsasını, üzerinde olan enkāzı ile bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mûmâ-ileyh Ali Efendi’ye yirmi bin nakid ve râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm mûmâ-ileyh Ali Efendi dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr yirmi bin akçeyi vekâletlerimiz hasebiyle müşterî-i mûmâ-ileyh Ali Efendi yedinden tamâmen ahz u kabz eyledik ba‘de’l-yevm zikr olunan muhterik menzil arsası mûmâ-ileyh Ali Efendi’nin mülk-i müşterâsıdır, keyfe mâ yeşâ’ ve yahtâr mutasarrıf olsun dediklerinde gıbbe’t-tesâdukı’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Abdullah Çelebi ve Muhzır Mevlüd ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ gıbbe’t-taleb ketb olundu. Hurrire fî târihi’l-mezbûr li’s-seneti’l-mezbûre.

Şuhûdü’l-hâl: Ömer Efendi b. Abdullah, Mehmed Ağa b. Ramazan, Muslu Çelebi b. Yusuf, es-Seyyid Mehmed Efendi b. Mahmud Çelebi, el-Hâc Mahmud b. Mehmed, Ali Çelebi b. Haydar ve gayruhüm.

(İSTANBUL12 - cilt: 16, sayfa: 697 - Hüküm no: 938 - Orijinal metin no: [89b-2])﻿

﻿

﻿

939. Hüküm

Hâkimin, Râbia bt. Mahmud adlı küçüğe nafaka takdir etmesi ve ninesine borçlanmaya izin vermesi

(İSTANBUL12 - cilt: 16, sayfa: 698 - Hüküm no: 939 - Orijinal metin no: [89b-3, Arapça])﻿

﻿

﻿

940. Hüküm

Litorya bt. Avre’nin ölen kocası Siyon Voyvoda v. İstefani’nin borcunu üstlendiğif

Mahmiye-i İstanbul’da Kasım Ağa mahallesinde sâkine Litorya bt. Avre nâm nasrâniyye meclis-i şer‘-i hatîrde işbu râfi‘ü’l-kitâb umdetü’l-a‘yân Yahya Çelebi b. Mustafa mahzarında ikrâr ve takrîr-i kelâm edip zevcim olup bundan akdem hâlik olan Siyon Voyvoda v. İstefani zimmetinde cihet-i karz-ı şer‘îden mezbûr Yahya Çelebi’nin yirmi altı bin fıddî râyic fi’l-vakt akçe hakkı olup meblağ-ı mezbûra emr u kabûlü hâviye kefâletle ben kefîl olmuş idim hâlâ bi hükmi’l-vekâle meblağ-ı mezbûr yirmi altı bin akçe mezkûr Yahya Çelebi’ye zimmetimde vâcibü’l-edâ ve lâzımü’l-kazâ deynimdir dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’t-târihi’l-mezbûr li’s-seneti’l-mezbûre.

Şuhûdü’l-hâl: Ahmed b. Mehmed, Mehmed Çelebi b. Ali, Ali Beşe b. Yahya, Ali Çavuş b. Yusuf ve gayruhüm.

(İSTANBUL12 - cilt: 16, sayfa: 699 - Hüküm no: 940 - Orijinal metin no: [89b-4])﻿

﻿

﻿

941. Hüküm

Yasef v. Mosi’nin Andriye v. Yani’ye rehinli olan gemi ve sandal ile aletlerini İstati Reis v. Dimitri’den satın aldığı

<

(İSTANBUL12 - cilt: 16, sayfa: 699 - Hüküm no: 941 - Orijinal metin no: [90a-1])﻿

﻿

﻿

942. Hüküm

Fâtıma bt. Sefer ile İbrahim b. Mustafa’nın boşandıkları

Mahmiye-i İstanbul’da Canbâziye mahallesinde sâkine Fâtıma bt. Sefer nâm hâtun meclis-i şer‘-i hatîr-i lâzımü’t-tevkīrde zevci İbrahim b. Mustafa nâm kimesne mahzarında üzerine da‘vâ ve takrîr-i kelâm edip ben merkūm İbrahim’in zevce-i menkûhası iken zimmetinde mütekarrir ve ma‘kūdun-aleyh olan iki bin akçe mehr-i müeccelim mukābelesinde bana kıymeti beynimizde ilm-i şer‘î ile ma‘lûm bir sîm bıçak verip ben dahi yedinden ahz u kabz eyledikden sonra nafaka-i iddet-i ma‘lûmem ve me’ûnet-i süknâm üzerlerine mezbûr İbrahim ile târih-i kitâbdan otuz gün mukaddem huzûr-ı müslimînde muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eylemişdi hâlâ benimle zevciyyet mu‘âmelesi eder, suâl olunup men‘ olunması matlûbumdur dedikde gıbbe’s-suâl mezbûr İbrahim cevâbında hul‘-ı mezbûru inkâr edicek müdde‘iyye-i mezbûreden müdde‘âsını mübeyyine beyyine taleb olundukda udûl-i müslimînden olup mahalle-i mezbûre sükkânından Süleyman b. Abdullah ve Hasan b. İsmail nâm kimesneler meclis-i şer‘a li ecli’ş-şehâde hâzırân olup istişhâd olunduklarında, fi’l-vâki‘ merkūm İbrahim târih-i mezbûrda bizim huzûrumuzda müdde‘iyye-i mezbûre Fâtıma Hâtun’a zimmetinde mütekarrir ve ma‘kūdun-aleyh olan iki bin akçe mehr-i müecceli mukābelesinde bir sîm bıçak verip mezbûre Fâtıma dahi yedinden ahz u kabz eyledikden sonra nafaka-i iddet-i ma‘lûmesi ve me’ûnet-i süknâsı üzerlerine mezbûr İbrahim ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Mehmed Çelebi b. Abdullah, Veli b. Mehmed, Resûl b. Rıdvan, Mustafa b. Ali, Yusuf b. Musa ve gayruhüm.

(İSTANBUL12 - cilt: 16, sayfa: 700 - Hüküm no: 942 - Orijinal metin no: [90a-2])﻿

﻿

﻿

943. Hüküm

Sâkine bt. Receb’in evini Ayşe bt. Ramazan’a sattığı

Mahmiye-i İstanbul’da Yenibahçe kurbunda Karabaş mahallesi sâkinelerinden Sâkine bt. Receb nâm hâtun meclis-i şer‘-i hatîr-i lâzımü’t-tevkīrde işbu bâ‘isetü’l-vesîka Ayşe bt. Ramazan nâm hâtun tarafından husûs-ı âti’l-beyânı tasdîke ve sâbitü’l-vekâle vekîli olan Şâhin Bey b. Abdullah mahzarında ikrâr ve takrîr-i kelâm, edip silk-i mülkümde münselik olup mahalle-i mezbûrda vâki‘ bir tarafı Altuncu Mehmed Çelebi mülkü ve bir tarafı Medîne-i Münevvere -alâ münevverihâ efdalü’s-salât ve ekmelü’t-tahiyye- vakfı ve bir tarafı tarîk-i hâs ve bir tarafı tarîk-i âma müntehî bir bâb tahtânî oda ve önünde sofa ve bir su kuyusu ve muhavvatayı müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık müvekkile-i mezbûre Ayşe Hâtun’a on iki bin beş yüz nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr on iki bin beş yüz akçeyi müvekkile-i merkūme Ayşe Hâtun yedinden tamâmen ahz u kabz eyledim ba‘de’l-yevm menzili mahdûd-ı mezkûr müvekkile-i mersûme Ayşe Hâtun’un mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’t-târihi’l-mezbûr li’s-seneti’l-mezbûre.

Şuhûdü’l-hâl: Ahmed Efendi b. Ali el-İmâm, Mustafa b. Hüseyin, Hüseyin b. İbrahim, Hasan b. Mehmed, Veli b. Mahmud ve gayruhüm.

(İSTANBUL12 - cilt: 16, sayfa: 701 - Hüküm no: 943 - Orijinal metin no: [90a-3])﻿

﻿

﻿

944. Hüküm

El-Hâc Hüseyin Ağa b. Mustafa’nın vasiyeti gereği cariyesi Şivekâr bt. Abdullah’ın hür olduğu

Tahakkuk-ı özr-i şer‘î ile husûs-ı âti’l-beyânın mahallinde istimâ‘ ve tahrîr için bi’l-iltimâs kıbel-i şer‘den irsâl olunan Mustafa Efendi b. eş-Şeyh Mehmed Efendi Hadîka-i hâssa bostancılarının mütekā‘idlerinden olup mahmiye-i İstanbul’da Süleymaniye mahallesinde sâkin iken bundan akdem vefât eden el-Hâc Hüseyin Ağa b. Mustafa’nın mahalle-i mezbûrede vâki‘ menziline varıp zeyl-i vesîkada isimleri mastûr olan müslimîn huzûrlarında akd-i meclis-i şer‘-i şerîf eyledikde açık kaşlı elâ gözlü orta boylu Efrenciyyetü’l-asl Şivekâr bt. Abdullah meclis-i ma‘kūd-ı mezbûrda müteveffâ-yı mezkûrun evlâd-ı sıgārı Hatîce ve Râbia ve Fâtıma ve Ümmügülsüm’ün tesviye-i umûrlarına vasiyy-i muhtârı olan umdetü’l-emâcid ve’l-a‘yân el-Hâc Abdurrahman Ağa b. el-Hâc Yusuf mahzarında üzerine da‘vâ ve takrîr-i kelâm edip ben müteveffâ-yı mezkûrun câriye-i memlûkesi iken hâl-i marazında bi emrillâhi te‘âlâ dâr-ı fenâdan dâr-ı bekāya irtihâl eylediğimde câriye-i memlûkem Şivekâr âzâd olup sâir harâir-i asliyyât gibi hürre olsun deyû musırran alâ îsâ’ihî ve terekesinin sülüsü dahi olup vefât etmekle ben âzâd olmuş iken, vasiyy-i merkūm Abdurrahman Ağa bana rakīk olmak üzre vaz‘-ı yed eder, suâl olunup yed-i âriyesi izâle ve sebîlim tahliyye olunması matlûbumdur dedikde gıbbe’s-suâl ve akībe’l-inkâr müdde‘iyye-i mezbûre Şivekâr’dan müdde‘âsını mübeyyine beyyine taleb olundukda udûl-i müslimînden olup mahalle-i mezbûre kurbunda Molla Gürânî sükkânından Mustafa Efendi b. Ali ve Mehmed Bey b. Ali ve Harameyni muhteremeyn kâtiblerinden fahrü’l-küttâb Mustafa Efendi b. Mahmud nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ müteveffâ-yı mezkûr hâl-i marazında bi emrillâhi te‘âlâ vefât eylediğimde câriye-i memlûkem Şivekâr âzâd olup sâir harâir-i asliyyât gibi gibi hürre olsun deyip musırran alâ îsâ’ihî fevt ve terekesinin sülüsü müsâ‘id olmağla mezbûre Şivekâr âzâd olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şuhûd-ı mezbûrun zeyl-i vesîkada mastûr olan müslimîn ile ta‘dîl ve tezkiyye olunduğunu Mevlânâ-yı mezbûr mahallinde tahrîr ve ba‘dehû ma‘an ba‘s olunan Abdullah Çelebi ile meclis-i şer‘a gelip alâ vukū‘ihi inhâ ve tekarrür etmeğin hâkim-i muvakki‘-i kitâb tûbâ-lehû ve hüsnü me’âb hazretleri şehâdetlerini kabûl etmeğin mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mustafa Efendi b. Mehmed el-İmâm, Mustafa Çelebi b. Mahmud kâtib, Mustafa Ağa b. Ali el-müteferrika, Mehmed Bey b. Ali, Ali Beşe b. Hasan, Abdullah Efendi b. İbrahim el-İmâm, Mehmed Bey b. Hasan, Hasan Çelebi b. İbrahim ve gayruhüm.

(İSTANBUL12 - cilt: 16, sayfa: 702 - Hüküm no: 944 - Orijinal metin no: [90b-1])﻿

﻿

﻿

945. Hüküm

El-Hâc Hüseyin Ağa b. Mustafa’nın vasiyeti gereği kölesi Rıdvan b. Abdullah’ın hür olduğu

(İSTANBUL12 - cilt: 16, sayfa: 703 - Hüküm no: 945 - Orijinal metin no: [90b-2])﻿

﻿

﻿

946. Hüküm

El-Hâc Hüseyin Ağa b. Mustafa’nın vasiyeti gereği cariyesi Gülistan bt. Abdullah’ın hür olduğu

(İSTANBUL12 - cilt: 16, sayfa: 704 - Hüküm no: 946 - Orijinal metin no: [90b-3])﻿

﻿

﻿

947. Hüküm

El-Hâc Hüseyin Ağa b. Mustafa’nın vasiyeti gereği kölesi Tekeli diye bilinen Yusuf b. Abdullah’ın hür olduğu

(İSTANBUL12 - cilt: 16, sayfa: 705 - Hüküm no: 947 - Orijinal metin no: [91a-1])﻿

﻿

﻿

948. Hüküm

El-Hâc Hüseyin Ağa b. Mustafa’nın vasiyeti gereği kölesi Kenan b. Abdullah’ın hür olduğu

(İSTANBUL12 - cilt: 16, sayfa: 706 - Hüküm no: 948 - Orijinal metin no: [91a-2])﻿

﻿

﻿

949. Hüküm

El-Hâc Hüseyin Ağa b. Mustafa’nın vasiyeti gereği kölesi Aşçı Timurhan b. Abdullah’ın hür olduğu

(İSTANBUL12 - cilt: 16, sayfa: 707 - Hüküm no: 949 - Orijinal metin no: [91b-1])﻿

﻿

﻿

950. Hüküm

El-Hâc Hüseyin Ağa b. Mustafa’nın vasiyeti gereği kölesi Küçük Ali b. Abdullah’ın hür olduğu

(İSTANBUL12 - cilt: 16, sayfa: 708 - Hüküm no: 950 - Orijinal metin no: [91b-2])﻿

﻿

﻿

951. Hüküm

El-Hâc Hüseyin Ağa b. Mustafa’nın vasiyeti gereği kölesi Abdurrahman b. Abdullah’ın hür olduğu

(İSTANBUL12 - cilt: 16, sayfa: 709 - Hüküm no: 951 - Orijinal metin no: [91b-3])﻿

﻿

﻿

952. Hüküm

Franko v. Yorgi’nin terekesinden gizlice akçe alan Yorgi v. Andriye’nin vâris olan Yani v. Yorgi’nin hissesini vermesi gerektiği

Havâss-ı Refî‘a müzâfâtından Terkos nâhiyesine tâbi‘ Belgrad nâm karyede sâkin iken bundan akdem hâlik olan Franko v. Yorgi’nin verâseti, zevce-i metrûkesi Yamatoya bt. Yorgo nâm nasrâniyyeye ve sadriyye kebîre kızı İşar[o] nâm nasrâniyyeye ve li ebeveyn er karındaşı Yani’ye münhasıra olduğu şer‘an mütehakkik oldukdan sonra mezkûretân tarafından husûs-ı âti’z-zikre vekîl olup bakkal tâifesinden Danyal v. Franko ve Yani v. Franko nâm zimmîler şehâdetleri şer‘an vekâleti sâbite olan Yani v. Yorgi nâm zimmî mahfil-i kazâda, mezkûre İşaro’nun zevci Yorgi v. Andriye nâm zimmî muvâcehesinde bi’l-vekâle üzerine takrîr-i da‘vâ edip hâlik-i mezbûrun terekesinden mezkûr Yorgi hafiyyeten altmış bin [akçe] ahz u kabz edip hattâ vech-i muharrer üzre ahz u kabzı alâ re’si’l-işhâd ikrâr ve i‘tirâf etmişdir, ol vechile meblağ-ı mezbûrdan müvekkilim mezbûr Yani’ye yirmi iki bin beş yüz akçe irsen isâbet etmeğin hâlâ meblağ-ı mezbûr yirmi altı bin beş yüz akçeyi müvekkilim için mezbûr Yorgi’den taleb ederim, suâl olunsun dedikde gıbbe’s-suâl ve akībe’l-inkâr, vekîl-i mezbûrdan müdde‘âsını mübeyyine beyyine taleb olundukda bakkal tâifesinden Yani v. Kokol ve Yorgi v. Nikola ve Yani v. Nikola nâm zimmîler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ işbu Yorgi hâlik-i mezbûr Niko’nun terekesinden hafiyyeten altmış bin akçe aldım deyû huzûrumuzda ikrâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm meblağ-ı mezbûr yirmi iki bin beş yüz akçeyi vekîl-i mezbûra edâya mezbûr Yorgi üzerine hükm olunup mâ vaka‘a bi’t-taleb ketb olundu. Fi’l-yevmi’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mustafa Çavuş b. Abdullah el-Mübâşir, Abdi Çelebi b. Hüseyin, el-Hâc Ahmed b. Mahmud, Veli b. Mahmud ve gayruhüm mine’l-huzzâr.

(İSTANBUL12 - cilt: 16, sayfa: 710 - Hüküm no: 952 - Orijinal metin no: [92a-1])﻿

﻿

﻿

953. Hüküm

Mehmed b. Abdullah’ın Mustafa b. Abdülkadir adlı küçüğü evlat edindiği (Tebennî)

Abdülkādir b. Satılmış nâm kimse Mustafa nâm sagīr oğlunu meclis-i şer‘-i şerîf ve mahfil-i dîn-i münîfde medîne-i mahmiye-i Kostantıniyye mahallâtından Mustafa Paşa mahallesinde sâkin olan Mehmed b. Abdullah nâm kimseye teslîm etti. Mezbûr Mehmed de tebennî, terbiye ve ıyâle için sagīr-i merkūmu ondan teslîm aldı. İşbu hüccet-i şer‘iyyenin üzerinde imzâsı bulunan hâkim, sagīr-i merkūmu istirdâd ve taleb hakkı kime âidse o kimse üzerine sagīr-i mezbûrun nafakası için zeyilde mezkûr târihden i‘tibâren yevmî râyicü’l-vakt dört akçe farz ve takdîr etti. Hâkim-i müşârün-ileyh ayrıca meblağ-ı mefrûz-ı mezbûru sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer taleb hakkı sâhibine rücû‘ etmesine mezbûr Mehmed’e izin verdi. Cerâ zâlike ve hurrire fi’l-yevmi’l-hâdî fî şehri Rebî‘ilâhir sene erba‘a ve seb‘în ve elf.

Şuhûdü’l-hâl: Bayram b. Hasan, Mahmud b. Mehmed, Veli b. Mahmud, Pîrî Çelebi b. Ahmed, Mustafa b. Ali, Yusuf b. Musa.

(İSTANBUL12 - cilt: 16, sayfa: 710 - Hüküm no: 953 - Orijinal metin no: [92a-2, Arapça])﻿

﻿

﻿

954. Hüküm

Hacı Yahya b. Sâlih’in vefat eden kardeşi Hacı Salahaddin’in Mehmed Çelebi b. Selim’de olan alacağı

Mahmiye-i İstanbul’da Elvanzâde mahallesi sâkinlerinden Hacı Yahya b. Sâlih nâm kimesne meclis-i şer‘-i hatîr-i lâzımü’t-tevkīrde yine mahalle-i mezbûre sâkinlerinden Mehmed Çelebi b. Selim mahzarında ikrâr ve takrîr-i kelâm edip merhûm karındaşım Hacı Salahaddin’in mezbûr Mehmed Çelebi’nin karındaşı merhûm Ali Çelebi’nin zimmetinde deyn-i şer‘îden olan yirmi beş bin akçe hakkı irsen bana intikāl eylemeğin, meblağ-ı merkūm yirmi beş [bin] akçeyi ve mezbûr Mehmed Çelebi zimmetinde olan üç bin akçe hakkımı mesfûr Mehmed Çelebi yedinden tamâmen alıp kabz edip meblağ-ı mezbûr yirmi beş bin akçe da‘vâsından ve târih-i kitâba gelince merkūm Mehmed Çelebi ile mâ beynimizde cârî olan ahz u i‘tâ ve mu‘âmelât-ı şettâ ve mülk menzile müte‘allik cemî‘ da‘vâdan her birimiz âharı ibrâ eyledi dedikde gıbbe’t-tasdîki’l-vicâhî ve’t-tahkīki’ş-şifâhî mâ vaka‘a bi’t-taleb ketb olundu. Fî selhi şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Seyyid Mehmed Bey b. Osman, Hacı Sâlim b. Cuma, Seyyid Ali eş-Şerîf, Mehmed Reis b. Zeyd, Hacı Said b. Osman, Abdülazîz Efendi b. Said, Ali Çelebi b. Hacı Sâlim, Mehmed b. Sâbit, Said b. Süleyman ve gayruhüm.

(İSTANBUL12 - cilt: 16, sayfa: 711 - Hüküm no: 954 - Orijinal metin no: [92a-3])﻿

﻿

﻿

955. Hüküm

Ramazan Beşe b. Hüseyin’in Molla Hüsrev mahallesindeki evini vakf ettiği

Sernâme-i hasbihâl-i perâne-i hamd-i vâkıfü’l-ahvâl melik-i müte‘âl celle ani’l-vehm ve’l-hayâl ile terşîh ve tezyîn ve zîver-i salât u selâm-ı resûl-i rabb-i zi’l-celâl sallallâhu te‘âlâ aleyhi ve alâ ashâbihî ve âlihî hayru’l-ashâb ve’l-âl ile tevşîh ve tezyîn kılındıkdan sonra bâ‘is-i tastîr-i kitâb-ı şer‘î oldur ki mahmiye-i İstanbul mahallâtından Gül câmi‘i kurbunda vâkı‘a Molla Hüsrev mahallesi sâkinlerinden sâhibü’l-hayrât ve’l-hasenât ve râgıbü’l-meberrât ve’s-sadakāt Ramazan Beşe b. Hüseyin meclis-i şer‘-i celîl-i lâzımü’t-tebcîlde, vakf-ı âti’z-zikre li ecli’t-tescîl mütevellî nasb ve ta‘yîn eylediği Sâlih Çelebi b. Abdullah mahzarında bast-ı kelâm ve ta‘bîr ani’l-merâm edip silk-i mülk-i sahîhimde münselik olup mahalle-i mezbûrede vâki‘ bir tarafdan Hüseyin Bey b. Abdullah el-Yesâri mülkü ve bir tarafdan Yahya Paşa veresesi mülkleri ve bir tarafdan Ayşe Hâtun vakfı ve bir tarafdan tarîk-i âm ile mahdûd bir fevkānî oda ve bir sofa ve bir tahtânî oda ve havlu ve bi’r-i mâ ve cüneyneyi ve kenîfi müştemil menzili bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık hasbeten lillâhi te‘âlâ ve taleben li merzâti’r-Rabbi’l-a‘lâ vakf ve haps edip şöyle şart eyledim ki mâdemki hayâtda olam kendim sâkin ve mutasarrıf olam, vefâtımdan sonra zevcem Meryem Hâtun ile evlâdı Mehmed ve Mahmud ve evlâd-ı evlâdı ve evlâd-ı evlâd-ı evlâdı sâkinler olup ba‘dehüm atîkātım, ba‘dehünne utekām, ba‘de’l-inkırâz atîkāt ve utekāmın atîkāt ve utekāsı sâkinler olup ba‘de’l-inkırâz menzili mevkūf-ı mezbûr icâre-i mu‘tâde ile îcâr olunup hâsıla olan ücreti Medîne-i Münevvere -alâ sâkinihâ efdalü’s-salât ve ekmelü’t-tahiyye- fukarâsına irsâl oluna. Ve merkūm Sâlih Çelebi hayâtda oldukça vakf-ı mezbûra mütevellî olup ba‘de vefâtihî re’y-i hâkime müfevvaz ola ve vakf-ı mezbûrun tebdîl ve tağyîri merreten ba‘de uhrâ yedimde ola ve eğer mürûr-ı eyyâm ile şurût-ı mezkûreye ri‘âyet müte‘azzire olursa mutlakā fukarâ-yı müslimîne sarf oluna deyû menzili mezbûru fâriğan ani’ş-şevâgil mütevellî-i mezbûra teslîm edip ol dahi vakfiyet üzre kabz ve tesellüm ve sâir mütevellîler evkāfda tasarruf eyledikleri gibi tasarruf eyledi dedikde mütevellî-i merkūm vâkıf-ı mersûmu ikrâr-ı meşrûhunda bi’l-muvâcehe tasdîk ve bi’l-müşâfehe tahkīk ettikden sonra vâkıf-ı mezbûr inân-ı matıyye-i kelâmını semt-i rücû‘a âtıf olup çün vakf-ı akār İmâm-ı A‘zam hazretleri katında sahîh olur, lâkin lâzım olmaz, husûsan vâkıf menfa‘at-i vakfı kendi nefsine şart eylese, İmâm Muhammed katında bâtıl olmuş olur binâ’en alâ zâlik vakfımdan rücû‘ ettim, menzili merkūm kemâ-kân mülküme idhâl olunmak matlûbumdur dedikde mütevellî-i mezbûr cevâb-ı bâ savâba mütesaddî olup eğerçi İmâm-ı A‘zam katında vakf-ı akār sahîh-i gayr-ı lâzımdır amma İmâm Muhammed katında teslîm ile’l-mütevellî bulunmağla sahîh ve lâzım olup kavl-i müftâ-bih üzre lüzûm sıhhatden münfek olmadığına ekser-i eimme-i Hanefiyye câzimdir, husûsan İmâm Ebû Yusuf katında vâkıf mücerred vakaftü demekle sıhhat ve lüzûm-ı vakf emr-i mukarrerdir ve vâkıf menfa‘at-i vakfı kendi nefsine şart ettiği sûretde dahi İmâm Ebû Yusuf sıhhat ve cevâz-ı vakfa zâhib olmağla mâ aleyhi’l-fetvâ anların kavl-i şerîfleri idiği şemsden ezhârdır, deyip redden imtinâ‘ edip sıhhat ve lüzûm-ı vakfa hükm talebiyle hâkim-i muvakki‘-i kitâb tûbâ-lehû ve hüsnü me’âb hazretleri huzûrunda iltimâs hasm-ı mâdde-i nizâ‘ edip müterâfi‘ân olduklarında, hâkim-i müşârün-ileyh lâ zâle beyne’l-enâm müşârün-ileyh tenfîz-i vakf tarafını tercîh ve ibkā-i hayrâtı tashîh kasd edip âlimen bi’l-hilâfı beyne’l-eimmeti’l-eslâf alâ kavli men yerâhü mine’l-eimmeti’l-eşrâf vakf-ı mezbûrun sıhhat ve lüzûmuna hükm-i sahîh-i şer‘î ile hükm edip ba‘de’l-yevm vakf-ı mezbûr bi’l-ittifâk sahîh ve lâzım olup min ba‘d nakzına mecâl muhâl oldu. Fe-men beddelehû [ba‘de]mâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm, cerâ zâlik. Ve hurrire fî selhi şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abbas b. İbrahim, Sâlih Çelebi b. Kurt, Hacı Mustafa b. Mehmed, Hacı İlyas b. Abdullah, Halil Beşe b. İbrahim, Mustafa Çelebi b. Bâli, Musa Beşe b. Ali, Ramazan Beşe b. Yusuf ve gayruhüm.

(İSTANBUL12 - cilt: 16, sayfa: 711 - Hüküm no: 955 - Orijinal metin no: [92b-1])﻿

﻿

﻿

956. Hüküm

Mehmed Çelebi b. Selim’in yarısına sahip olduğu evi ortağı Hacı Yahya b. Sâlih’e sattığı

<

(İSTANBUL12 - cilt: 16, sayfa: 713 - Hüküm no: 956 - Orijinal metin no: [92b-2])﻿

﻿

﻿

957. Hüküm

Ali Çelebi b. Veli’nin vârislerinin muhallefatı almak üzre Kuşadalı es-Seyyid Mustafa Çelebi’ye vekâlet verdikleri

Mahmiye-i İstanbul’da Cafer Ağa mahallesi sükkânından olup Kuşadası’nda ticâret üzre iken bundan akdem vefât eden Ali Çelebi b. Veli nâm kimesnenin verâseti, zevce-i metrûkesi Fâtıma bt. Hüseyin Bey ile li ebeveyn karındaşı Ömer Çelebi’ye münhasıra olduğu şer‘an zâhir ve müte‘ayyin oldukdan sonra mezbûrân Ömer Çelebi ve Fâtıma Hâtun meclis-i şer‘-i hatîr-i lâzımü’t-tevkīrde her biri takrîr-i kelâm edip cezîre-i mezbûre sâkinlerinden zıhgirci es-Seyyid Mustafa Çelebi nâm kimesneyi mûrisimiz müteveffâ-yı mezbûrun muhallefâtına vaz‘-ı yed eden kimesnelerden da‘vâ ve taleb ve ahz u kabza ve bize îsâle ve ahz u kabz ve îsâl mütevakkıf olduğu umûrun cümlesine vekâlet-i mevkūfe ile mezbûr es-Seyyid Mustafa Çelebi’yi vekîl ve menâbımıza nâib nasb ve ta‘yîn eyledik dediklerinde, mâ vaka‘a bi’t-taleb ketb olundu.

Şuhûdü’l-hâl: Ahmed b. Mehmed, Mustafa Çelebi b. Ali, Veli Çelebi b. Mahmud, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 713 - Hüküm no: 957 - Orijinal metin no: [92b-3])﻿

﻿

﻿

958. Hüküm

Ümmî Sinanzâde zâviyesi şeyhî eş-Şeyh Hasan Efendi b. Mehmed Efendi’nin cariyesi Gülistan bt. Abdullah’ı azat ettiği

Husûs-ı âti’l-beyânı mahallinde tahrîr için bi’l-iltimâs kıbel-i şer‘den irsâl olunan Mevlânâ Mustafa Efendi mahmiye-i İstanbul’da Şehremîni çarşısında Ümmî Sinanzâde zâviyesi demekle ma‘rûf zâviyeye varıp zeyl-i sahîfede isimleri mastûr olan müslimîn huzûrlarında akd-i meclis-i şer‘-i hatîr eyledikde zâviye-i mesfûrenin şeyhî olan umdetü’s-sâlikîn zübdetü’l-vâsılîn eş-Şeyh Hasan Efendi b. el-merhûm Mehmed Efendi meclis-i ma‘kūd-ı mezbûrda takrîr-i kelâm ve ta‘bîr ani’l-merâm edip zikri âtî ıtkın sudûruna değin mülk-i rakīkim olup bana rıkk-ı sâbıkını mu‘terife olan açık kaşlı gök elâ gözlü kısa boylu Rusiyyetü’l-asl Gülistan bt. Abdullah nâm câriye-i memlûkemi, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâire ilhâk eyledim ba‘de’l-yevm mezkûre Gülistan sâir harâir-i asliyyât gibi hürre olup üzerinde velâdan gayrı hakkım bâkī kalmadı dediğini Mevlânâ-yı mezbûr ba‘de’t-tahrîr ma‘an ba‘s olunan Ebussuûd Çelebi ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Tahrîren fi’l-yevmi’r-râbi‘ min şehri Rebî‘ilâhir sene 1074.

Şuhûdü’l-hâl: Umdetü’l-kadı eş-Şeyh Abdülkerim Efendi, Fahrü’l-vâ‘izîn Mehmed Efendi b. Oruc, Nalbandzâde Mehmed Çelebi, Ebussuûd Efendi b. ( ), Mehmed Dede ve gayruhüm.

(İSTANBUL12 - cilt: 16, sayfa: 714 - Hüküm no: 958 - Orijinal metin no: [93a-1])﻿

﻿

﻿

959. Hüküm

Franko v. Yorgi’nin vârislerinin hisselerine düşen miras haklarını aldıkları

Havâss-ı Aliyye müzâfâtından Terkos nâhiyesine tâbi‘ Belgrad nâm karyede sâkin iken hâlik olan Franko v. Yorgi’nin verâseti, zevce-i metrûkesi Yamatoya bt. Yorgo ve sulbiye kızı Litaro ve li ebeveyn er karındaşı Yani’[ye] münhasıra olduğu şer‘an mütehakkik oldukdan sonra merkūm Yani tarafından alâ mâ hüve nehcü’s-sübût sâbitü’l-vekâle vekîl olan diğer Yani v. Yorgi nâm zimmî hâlik-i mezbûrun kızı merkūme Litaro’nun zevci işbu râfi‘ü’s-sifr Yorgi v. Andriye nâm zimmî muvâcehesinde ikrâr ve takrîr-i kelâm edip merkūm Yorgi hâlik-i mezbûrun terekesinden altmış bin akçe ketm u ihfâ eylediğine ikrârını bundan akdem vekâletim hasebiyle meclis-i şer‘-i hatîr-i lâzımü’t-tevkīrde muvâcehesinde şuhûd-ı udûl ile isbât eylediğimde meblağ-ı merkūmdan müvekkilim Yani’nin bi hasebi’ş-şer‘ hissesine isâbet eden yirmi iki bin beş yüz akçe mezbûr Yorgi’den hükm olunup yedime hüccet-i şer‘iyye verilmiş idi. Hâliyâ ol hüccet-i şer‘iyye mûcebince müvekkilim merkūm Yani’ye isâbet eden yirmi iki bin beş yüz akçeyi mezbûr Yorgi’den vekâletim hasebiyle bi’t-tamâm alıp kabz eyledim dedikde gıbbe’t-tasdîki’l-vicâhî, mâ vaka‘a bi’t-taleb ketb olundu. Fi’l-yevmi’s-sânî min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mehmed Çelebi b. Muharrem, Ramazan Beşe b. Abdullah, Hasan Çelebi b. Mahmud, Mustafa Çavuş el-Mübâşir, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 714 - Hüküm no: 959 - Orijinal metin no: [93a-2])﻿

﻿

﻿

960. Hüküm

Ahmed Ağa b. Mehmed’in iki adet bağ ve bir bahçedeki miras hissesini diğer vâris Hasan Efendi b. Mehmed’e sattığı

Vilâyet-i Anadolu’da Gemlik kazâsı müzâfâtından Armutlu nâm karye sâkinelerinden bundan akdem vefât eden Ayşe bt. Hasan Bey nâm hâtunun verâseti, zevc-i metrûkü işbu hâfizu’l-kitâb Hasan Efendi b. Mehmed ile sadrî oğlu Ahmed Ağa b. Mehmed Efendi’ye münhasıra olmağın tashîh-i mes’elesi dört sehimden olup bir sehimi zevci merkūm Hasan Efendi’ye ve üç sehimi sadrî oğlu merkūm Ahmed Ağa’ya intikāl ve isâbet eylediği şer‘an zâhir oldukdan sonra meclis-i şer‘-i hatîr-i lâzımü’t-tevkīrde merkūm Ahmed Ağa merhûme-i mezbûrenin terekesine vâzı‘u’l-yed olan mezbûr Hasan Efendi mahzarında ikrâr ve takrîr-i kelâm edip merhûme-i merkūmenin terekesinden olup karye-i mezbûre kurbunda Bayır nâm mevzi‘de vâki‘ bir tarafı Hacı Osman ve bir tarafı Küçük Ahmed ve bir tarafı Halil b. İsâ ve bir tarafı Ömer Halîfezâde bağları ile mahdûd tahmînen yirmi beş ırgadlık dört sehim i‘tibâr olunan bir kıt‘a mülk bağımdan ve yine karye-i mezbûre kurbunda Palandar nâm mevzi‘de vâki‘ Parmak bağı demekle şehîr bir tarafı Ali ve bir tarafı Emine Hâtun ve bir tarafı Osman Çelebi bağları ve bir tarafı sâhil-i bahr ile kezâlik dört sehim i‘tibâr olunan bir kıt‘a mülk bağdan ve yine karye-i merkūmede değirmen kurbunda vâki‘ bir tarafı İbrahim Ağa ve bir tarafı Süleyman ve bir tarafı Hasan Çelebi bahçeleri ve bir tarafı değirmen harkı ile mahdûd ve Muşmula bahçesi demekle şehîr kezâlik dört sehim [i‘tibâr] olunan bahçeden irs-i şer‘î ile bana intikāl eden üçer sehim hisse-i şâyi‘amı merkūm Hasan Efendi’ye otuz bin akçeye bâtten bey‘ edip ol dahi iştirâ ve kabûl eyledikden sonra semenleri olan meblağ-ı merkūm otuz bin akçeyi tamâmen yedinden alıp kabz edip her birini mahallerinde zabt ve tasarrufa mezbûr Hasan Efendi’yi taslît eyledim ba‘de’l-yevm bâğât-ı mezbûrân ile bahçe-i merkūme cümle mesfûr Hasan Efendi’nin olup benim kat‘â alâka ve medhalim kalmadı dedikde gıbbe’t-tasdîki’l-vicâhî mezbûr Ahmed Ağa i‘âde-i kelâm edip vâlidem merhûme-i mezbûrenin sâir terekesinden dahi bana intikāl ve isâbet eden eşyâyı merkūm Hasan Efendi yedinden alıp kabz edip tereke-i merhûme-i merkūmeye müte‘allika da‘vâdan mezbûr Hasan Efendi’yi ibrâ-i âmm-ı kātı‘ü’n-nizâ‘la ibrâ eyledim ba‘de’l-yevm husûs-ı mezbûra müte‘allika benden veya vekîlimden da‘vâ sudûr ederse lede’l-hükkâmi’l-kirâm mesmû‘a olmaya dedikde mâ vaka‘a bi’t-taleb ketb olundu. Hurrire fi’l-yevmi’r-râbi‘ min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Yusuf Bey b. Mahmud el-Cündî Osman b. Mehmed, İbrahim b. Ebûbekir, Hüseyin Efendi el-vâ‘iz, Abdüllatif Efendi el-İmâm, Mustafa Çelebi b. ( ) el-Müezzin, Mehmed Çelebi b. ( ), Abdi Çelebi b. Hüseyin, Mustafa Çelebi el-Kâtib, Mehmed Çelebi b. Ahmed, Mehmed Efendi b. ( ) el-Kâtib, Ahmed Çelebi b. Süleyman ve gayruhüm.

(İSTANBUL12 - cilt: 16, sayfa: 715 - Hüküm no: 960 - Orijinal metin no: [93a-3])﻿

﻿

﻿

961. Hüküm

Ayşe Hâtun bt. Sefer Efendi’nin Ümmühânî bt. Hüseyin’e borç verdiği

Mahmiye-i İstanbul’da Akşemseddin mahallesi sâkinelerinden Ayşe Hâtun bt. Sefer Efendi meclis-i şer‘-i hatîr-i lâzımü’t-tevkīrde mahmiye-i mezbûrede vâki‘ Murad Paşa-yı Atîk mahallesinde sâkine Ümmühânî bt. Hüseyin nâm hâtun mahzarında ikrâr ve takrîr-i kelâm edip mezbûr Ümmühânî Hâtun’un zimmetinde cihet-i karz-ı şer‘iyyeden yetmiş bin akçe hakkım mukābelesinde Murad Paşa-yı Atîk mahallesinde vâki‘ olup mezbûre Ümmühânî’nin silk-i mülkünde münselik olup bir tarafdan ba‘zan mezbûre Ümmühânî Hâtun bahçesi ve ba‘zan vakıf arsa ve bir tarafdan ba‘zan Haffâf Pîrî Çelebi ve ba‘zan kaftancı Ali Çelebi mülkleri ve bir tarafdan yine mezbûre Ümmühânî Hâtun mülkü ve bir tarafdan tarîk-i hâs ile mahdûd iki bâb menzil yedimde rehn-i makbûz olup hâlâ meblağ-ı mezbûr yetmiş bin akçeyi mezbûre Ümmühânî Hâtun yedinden ahz u kabz edip hudûd-ı mezbûre ile mahdûd olan iki bâb menzili mezbûre Ümmühânî Hâtun’a def‘ ve teslîm eyledim, menzili mezbûre muttasıl ma‘lûmu’l-hudûd menzil medyûne-i mezbûre Ümmühânî Hâtun’un bana ma‘lûmü’l-mikdâr deyni mukābelesinde rehin kalmışdır dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu.

Şuhûdü’l-hâl: Mehmed Efendi imâm-ı câmi‘-i Murad Paşa, el-Hâc Hasan Efendi el-Hammâmî, Mustafa Halîfe el-Müezzin, el-Hâc Ali Ağa Kaftancı, Abdurrahman Efendi b. ( ), Ahmed Çavuş b. Ali, Ahmed Efendi.

(İSTANBUL12 - cilt: 16, sayfa: 716 - Hüküm no: 961 - Orijinal metin no: [93b-1])﻿

﻿

﻿

962. Hüküm

Ümmühânî bt. Hüseyin’in iki evini Ali Efendi b. Ömer’e sattığı

Mahmiye-i İstanbul’da Murad Paşa-yı Atîk mahallesinde sâkine Ümmühânî bt. Hüseyin nâm hâtun meclis-i şer‘-i hatîr-i lâzımü’t-tevkīrde işbu bâ‘isü’l-vesîka mefharu erbâbi’t-tahrîr ve’t-ta‘allüm Ali Efendi b. Ömer mahzarında ikrâr ve takrîr-i kelâm edip silk-i mülk-i sahîhimde münselik olup mahalle-i mezbûrede vâki‘ bir tarafdan ba‘zan bâyi‘a-i mezbûre Ümmühânî Hâtun bahçesine ve ba‘zan vakıf arsaya ve bir tarafdan ba‘zan Haffâf Pîrî Çelebi menziline ve ba‘zan kaftancı el-Hâc Ali menziline ve bir tarafdan yine mezbûre Ümmühânî Hâtun’un menziline ve bir tarafdan tarîk-i hâs ile mahdûd iki bâb menzil ki birinin tabaka-i ulyâsında iki oda ve sofa ve dehliz ve tabaka-i sâniyyesinde iki oda ve kenîf ve tahtânî bir matbah ve muhavvatayı müştemil ve menzil, ahır fevkānî bir oda ve sofa ve tahtânî bir oda ve kenîf ve muhavvatayı müştemil iki menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûr Ali Efendi’ye yetmiş bin nakid ve râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr yetmiş bin akçeyi merkūm Ali Efendi yedinden tamâmen ahz u kabz eyledim ba‘de’l-yevm hudûd-ı mezbûre ile mahdûd olan iki menzil merkūm Ali Efendi’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūme.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 717 - Hüküm no: 962 - Orijinal metin no: [93b-2])﻿

﻿

﻿

963. Hüküm

El-Hâc Hüseyin Ağa b. Mustafa’nın hanımı olduğunu ispat eden Sâfiye Hâtun bt. Abdullah’ın terekeden mehrini ve miras hissesini alacağı

Mahmiye-i İstanbul’da Süleymaniye mahallesinde sâkin iken bundan akdem vefât eden el-Hâc Hüseyin Ağa b. Mustafa nâm kimesnenin zevce-i menkûhası olan Sâfiye Hâtun bt. Abdullah tarafından husûs-ı âti’l-beyâna vekîli olup mezbûreyi ma‘rifet-i şer‘iyye ile ârifân Abdullah Efendi b. Himmet ve İsmail b. İsmail nâm kimesneler şehâdetleri ile şer‘an vekâleti sâbite olan fahrü’l-a‘yân Muslu Usta b. Hüseyin meclis-i şer‘-i hatîrde müteveffâ-yı mezbûrun evlâd-ı sıgārı Hatîce ve Râbia ve Fâtıma ve Ümmügülsüm’ün tesviye-i umûrlarına ve sâir vesâyâsını tenfîze vasiyy-i muhtârı olduğu hâkim-i muvakki‘-i kitâb tûbâ-lehû ve hüsnü me’âb hazretleri huzûrunda mütehakkik ve sâbit ve terekesine bi’l-vesâye vâzı‘u’l-yed umdetü’l-a‘yân zübdetü’l-erkân el-Hâc Abdurrahman Ağa b. el-Hâc Yusuf mahzarında bi’l-vekâle üzerine da‘vâ ve takrîr-i kelâm edip müvekkilem mezbûre Sâfiye müteveffâ-yı mezbûrun câriye-i memlûkesi ve ümm-i veledi olup hâl-i hayâtında ve kemâl-i sıhhatinde mezbûre Sâfiye’yi mülkünde olduğu hâlde tahrîr ve i‘tâk ve silk-i harâire ilhâk ettikden sonra on bir bin [akçe] mehr-i müeccel tesmiyesiyle huzûr-ı müslimînde akd-i nikâh edip mezbûre Sâfiye taht-ı nikâhında mezbûr el-Hâc Hüseyin Ağa vefât etmeğin mehr-i müeccel-i mezbûr on bir bin akçe ile ve terekesinden müvekkileme irsen isâbet eden sümün hisse-i şer‘iyyesini bi’l-vesâye vaz‘-ı yed eylediği tereke-i müteveffâ-yı mezbûrdan edâ ve teslîme mezbûr el-Hâc Abdurrahman Ağa’ya tenbîh olunmak bi’l-vekâle matlûbumdur dedikde gıbbe’s-suâl mezbûr el-Hâc Abdurrahman Ağa tereke-i müteveffâ-yı mezbûra bi’l-vesâye vaz‘-ı yed eylediğini ikrâr edip lâkin vech-i muharrer üzre mezbûre Sâfiye’yi hâl-i sıhhatinde ba‘de’l-i‘tâk on bir bin akçe mehr-i müeccel tesmiyesiyle akd-i nikâh eylediği ma‘lûmum değildir dedikde vekîl-i mezbûrdan sıdk-ı makālini beyyine taleb olundukda udûl-i müslimînden Mustafa Beşe b. İsmail ve Yusuf b. Abdullah nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr el-Hâc Hüseyin Ağa hâl-i hayâtında ve kemâl-i akl [u] sıhhatinde câriye-i memlûkesi ve ümm-i veledi müvekkile-i mezbûre Sâfiye Hâtun’u bizim huzûrumuzda tahrîr ve i‘tâk ve silk-i harâir-i asliyyâta ilhâk ve on ve on bir bin akçe mehr-i müeccel tesmiyesiyle akd-i nikâh eyledi, ol vechile mezbûre Sâfiye Hâtun vech-i muharrer üzre zevce-i menkûhası olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şâhidân-ı mezbûrân zeyl-i vesîkaya isimleri mastûr olan müslimîn ile ta‘dîl ve tezkiyye olunduklarından sonra şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Hurrire fi’l-yevmi’s-sânî aşer min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdullah b. İbrahim İmâm-ı Dâr-ı Hadîs, Mehmed Bey b. Ali, Mustafa Ağa b. Ali el-müteferrika, Mustafa Çelebi b. Mahmud el-Kâtib, Mustafa Efendi b. Mehmed el-İmâm, Eyüb Ağa b. Ahmed, Osman Çelebi b. Mehmed, Mehmed b. Ali, Hasan Çelebi b. İbrahim el-Müezzin, Yusuf Çelebi b. Abdullah, Şaban Ağa b. el-Hâc Mehmed, İlyas b. Arzuman ve gayruhüm.

(İSTANBUL12 - cilt: 16, sayfa: 717 - Hüküm no: 963 - Orijinal metin no: [93b-3])﻿

﻿

﻿

964. Hüküm

İznik serdârı Ali Çelebi b. Mustafa’nın yeniçeri çavuşu Mehmed Çavuş b. Mehmed ile sulh olduğu

Vilâyet-i Anadolu’da kasaba-i İznik serdârı olan fahrü’l-akrân Ali Çelebi b. Mustafa nâm kimesne meclis-i şer‘-i hatîr-i lâzımü’t-tevkīrde Dergâh-ı Âlî -dâme merci‘an li’l-e‘âlî- yeniçeri çavuşlarından fahrü’l-emsâl Mehmed Çavuş b. Mehmed nâm kimesne mahzarında ikrâr ve takrîr-i kelâm edip merkūm Mehmed Çavuş târih-i kitâbdan üç ay mukaddem kasaba-i merkūmeye uğrayıp beni bi gayri vechin ahz edip bir kır bârgirim ile yüz kıt‘a esedî guruşumu bi gayri vechin ahz u kabz eylemiş idi deyû bundan akdem mezbûrdan da‘vâ ve taleb eylediğimde beynimizde münâza‘ât-ı kesîre ve muhâsamât-ı şedîde vâkı‘a olmuş idi el-hâletü hâzihî vesâtat-ı muslihîn ile merkūm Mehmed Çavuş zikr olunan kır bârgirimi meclis-i şer‘de bana red ve teslîm ben dahi yedinden ahz u kabz edip mâ‘adâ yüz esedî guruş da‘vâsından merkūm Mehmed Çavuş’un zimmetini ibrâ-i âmm-ı kātı‘ü’n li’n-nizâ‘la ibrâ ve iskāt eyledim dedikde gıbbe’t-tasdîki’l-mu‘teber, mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Ahmed Çelebi b. Mahmud, Abdi Çelebi b. Hüseyin, Abdülbâkī Beşe el-Mübâşir, Baba Resûl b. Rıdvan, Mehmed Çelebi b. Abdullah ve gayruhüm.

(İSTANBUL12 - cilt: 16, sayfa: 718 - Hüküm no: 964 - Orijinal metin no: [94a-1])﻿

﻿

﻿

965. Hüküm

Litaro bt. Trandafilo’nun evini kızı Malamatanya bt. Dimitri’ye sattığı

Mahmiye-i İstanbul hısnı ebvâbından Eğrikapı kurbunda vâki‘ Avcıbey mahallesi sâkinelerinden Litaro bt. Trandafilo nâm nasrâniyye meclis-i şer‘-i hatîr-i lâzımü’t-tevkīrde sadriyye kızı işbu râfi‘atü’l-kitâb Malamatanya bt. Dimitri nâm nasrâniyye muvâcehesinde ikrâr ve takrîr-i kelâm edip silk-i mülk-i sahîhimde münselik olup mahalle-i merkūmede vâki‘ bir tarafı merhûm Mesih Paşa vakfı ve bir tarafı Katakozni bt. Dimitri mülkü ve bir tarafı cidâr-ı hısn ve bir tarafı tarîk-i âm ile mahdûd mülk menzili bi cümleti’t-tevâbi‘ ve’l-levâhık ve kâffeti’l-hukūk ve’l-merâfık merkūme kızım Malamatanya’ya elli kıt‘a riyâlî guruşa bey‘ ve teslîm ol dahi iştirâ ve kabûl eyledikden sonra semeni olan meblağ-ı merkūm elli guruşu bi’t-tamâm yedinden alıp kabz eyledim ba‘de’l-yevm menzili mezbûr, merkūme Malamatanya’nın mülk-i müşterâsı olmuşdur keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fî gurreti Rebî‘ilâhir sene 1074.

Şuhûdü’l-hâl: Davud Efendi b. Mehmed, Mehmed b. Veli, Mustafa b. İsmail, Abdi Çelebi b. Hüseyin, Mehmed Çelebi b. Abdullah, pazarcı Todori [v.] Yorgi, Andon v. İstemad.

(İSTANBUL12 - cilt: 16, sayfa: 719 - Hüküm no: 965 - Orijinal metin no: [94a-2])﻿

﻿

﻿

966. Hüküm

Malamatanya bt. Dimitri’nin evini Ali Ağa vakfına bey‘ bi’l-istiğlâl yoluyla sattığı

Mahrûse-i Kostantıniyye hısnı ebvâbından Eğrikapı kurbunda Avcıbey mahallesi sâkinelerinden Malamatanya bt. Dimitri nâm nasrâniyye meclis-i şer‘-i hatîr-i lâzımü’t-tevkīrde medîne-i Ebâ Eyyûb-i Ensârî -radiyallâhu anhü’l-Bârî- mahallâtından merhûm Zal Mahmud Paşa mahallesi kurbunda merhûm Ali Ağa vakfına bi’l-fi‘l mütevellî olan Davud Efendi b. Mehmed mahzarında ikrâr ve takrîr-i kelâm, edip silk-i mülk-i sahîhimde münselik olup sâlifü’z-zikr Avcıbey mahallesinde vâki‘ bir tarafı merhûm Mesih Paşa vakfı ve bir tarafı Katokuzeni bt. Dimitri mülkü ve bir tarafı cidâr-ı hısn ve bir tarafı tarîk-i âm ile mahdûd menzili mütevellî-i mezbûra bi tarîki’l-istiğlâl elli kıt‘a riyâlî guruşa bey‘ ve teslîm edip ol dahi mâl-ı vakf-ı mezbûr ile iştirâ ve kabûl ve kabz edip semeni olan meblağ-ı merkūm elli riyâlî guruşu yedinden alıp kabz eyledikden sonra menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin dört yüz kırk akçeye mütevellî-i merkūm Davud Efendi bana îcâr ve teslîm ben dahi istîcâr ve tesellüm eyledim dedikde gıbbe’t-tesâdukı’l-vicâhî, mâ [vaka‘a] bi’t-taleb ketb olundu.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 720 - Hüküm no: 966 - Orijinal metin no: [94a-3])﻿

﻿

﻿

967. Hüküm

Mehmed Bey’in Mustafa Beşe b. Ömer’deki alacağını aldığı

Fi’l-asl vilâyet-i Anadolu’da Küre-i Nühâs kazâsına tâbi‘ İnebolu nâm kasaba sükkânından iken vefât eden Osman nâm kimesnenin sulbî kebîr oğlu olup hâlâ Atmeydanı kurbunda sâkin Mehmed Bey meclis-i şer‘de işbu bâ‘isü’l-kitâb Mustafa Beşe b. Ömer mahzarında ikrâr ve takrîr-i kelâm edip mezbûr Mustafa Beşe karye-i mezbûrede vâki‘ lede’l-ahâlî ve’l-cîrân ma‘lûmu’l-hudûd tarlalarını ma‘rifet-i sâhib[-i arz]? ile babam müteveffâ-yı mezbûr Osman’a hayâtında üç bin dört yüz akçe bedel mukābelesinde tefvîz bi’l-vefâ tarîki üzre tefvîz, ol dahi vech-i muharrer üzre tefevvüz ve kabûl ettikden sonra babam mezbûr fevt oldukda meblağ-ı mezbûr irsen bana intikāl etmiş idi hâlâ meblağ-ı mezbûru tamâmen yedinden alıp kabz edip zikr olunan tarlalarına ma‘rifet-i sâhib-i arz mezbûr Mustafa Beşe’ye ferâğ, ol dahi kabûl eyledi ba‘de’l-yevm zikr olunan tarlalarda kat‘â benim alâka ve medhalim yoktur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Mehmed Efendi b. Musa, Mehmed b. Süleyman, Veli b. Mustafa, Mustafa b. Halil, Osman b. Ali, Şaban b. İslâm ve gayruhüm.

(İSTANBUL12 - cilt: 16, sayfa: 720 - Hüküm no: 967 - Orijinal metin no: [94a-4])﻿

﻿

﻿

968. Hüküm

Mustafa Ağa b. Hüseyin’in evini Ovanes v. Tovac’a sattığı

Sâbıkan seksen birinci cemâ‘atin odabaşısı olup Hoca Üveys mahallesi sâkinlerinden Mustafa Ağa b. Hüseyin meclis-i şer‘-i hatîrde işbu bâ‘isü’l-kitâb Ovanes v. Tovac nâm Ermeni mahzarında ikrâr ve takrîr-i kelâm edip silk-i mülk-i sahîhimde münselik olup mahmiye-i İstanbul’da Ohri mahallesinde vâki‘ iki tarafı Solakzâde İbrahim Çelebi mülküne ve bir tarafı Agop Papas mülküne ve bir tarafı tarîk-i âma müntehî fevkānî üç oda ve bir mahzen ve bi’r-i mâyı ve cüneyne ve kenîfi müştemil mülk menzilimi, merkūm Ovanes’e yedi yüz elli esedî guruşa bâtten bey‘ ve teslîm ol dahi iştirâ ve tesellüm eyledikden sonra semeni olan meblağ-ı mezbûr yedi yüz elli esedî guruşu bi’t-tamâm merkūm Ovanes yedinden alıp kabz eyledim ba‘de’l-yevm menzili merkūm cemî‘ tevâbi‘ ve levâhıkı ve kâffe-i menâfi‘ ve merâfıkı ile mezbûr Ovanes’in mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîk, mâ vaka‘a bi’t-taleb ketb olundu. Hurrire [fî] şehri Rebî‘ilâhir sene 1074.

Şuhûdü’l-hâl: Ahmed Ağa el-Cündî, İbrahim Hoca-i Sultânî, Kadızâde Mehmed Efendi, müezzin İbrahim Efendi, Mehmed Efendi el-İmâm, Mustafa b. Receb, Ömer Bey b. Mustafa, Mehmed b. Mahmud, Müezzin Mehmed Halîfe el-Müezzin, Mustafa Efendi el-İmâm ve gayruhüm.

(İSTANBUL12 - cilt: 16, sayfa: 721 - Hüküm no: 968 - Orijinal metin no: [94a-5])﻿

﻿

﻿

969. Hüküm

El-Hâc Şaban b. el-Hâc İsmail’in habbâz Karabet v. Haçuk’daki alacağı

İşbu râfi‘ü’l-kitâb el-Hâc Şaban b. el-Hâc İsmail mahfil-i kazâda habbâz tâifesinden Karabet v. Haçuk nâm Ermeni mahzarında üzerine da‘vâ ve takrîr-i kelâm edip mezkûr Karabet zimmetinde cihet-i karz-ı şer‘iyyeden kırk bin akçe hakkım olup hattâ meblağ-ı mezbûr kırk bin akçe bana deyni olduğunu alâ re’si’l-işhâd ikrâr eylemiş iken, meblağ-ı mezbûru bana edâ ve teslîme mezbûr Karabet ta‘annüd eder, suâl olunup alıverilmek matlûbumdur dedikde gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahmiye-i İstanbul’da Ali Paşa-yı Atîk mahallesi ahâlîsinden Mustafa Efendi b. Durak el-imâm ve Mehmed Ağa b. Mehmed ve Hasan Halîfe b. Ahmed el-Müezzin ve Şaban Efendi b. Hüseyin ve İbrahim b. Sinan nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ mezkûr Karabet müdde‘î-i mezkûr el-Hâc Şaban’a cihet-i karz-ı şer‘îden kırk bin akçe zimmetimde lâzımü’l-edâ ve vâcibü’l-kazâ deynim vardır deyû bizim huzûrumuzda ikrâr ve işhâd edip müdde‘î-i mezbûr tasdîk eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri hayyiz-i kabûlde vâkı‘a olmağın mûcebince ba‘de’l-hükm mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Süleyman Çelebi b. Ahmed, el-Hâc Ahmed b. Mahmud, Mehmed b. Muslu el-Müezzin, Mansur Çelebi b. Mansur, Kurt b. Abdullah nâzır, Nasûh Beşe Çukadar, Mehmed Çelebi b. Süleyman, Mehmed Beşe kalaycı, el-Hâc Hüseyin b. ( ).

(İSTANBUL12 - cilt: 16, sayfa: 721 - Hüküm no: 969 - Orijinal metin no: [94b-1])﻿

﻿

﻿

970. Hüküm

Mehmed Çelebi b. Selim’in evdeki yarım hissesini el-Hâc Yahya b. Sâlih’e sattığı

Mahmiye-i İstanbul’da Elvanzâde mahallesi sükkânından Mehmed Çelebi b. Selim meclis-i şer‘de işbu bâ‘isü’l-kitâb el-Hâc Yahya b. Sâlih mahzarında ikrâr ve takrîr-i kelâm edip mahalle-i mezbûrede vâki‘ bir tarafdan Ahmed Çelebi mülkü ve bir tarafdan benim âhar mülküm ve bir tarafdan el-Hâc Selim mülkü ve bir tarafdan tarîk-i hâs ile mahdûd mülk menzilin nısf-ı şâyi‘i merkūm el-Hâc Yahya’nın mülk-i müşterâsıdır ve nısf-ı şâyi‘i dahi benim mülküm olup ale’l-iştirâk mutasarrıflar iken hâlâ menzili mezbûrdan olan nısf hisse-i şâyi‘amı mezbûr el-Hâc Yahya’ya altmış bin akçeye bey‘ ve teslîm ol dahi iştirâ ve tesellüm ettikden sonra semeninden kırk bin akçesini yedinden kabz edip bâkī kalan yirmi bin akçesini dahi menzili mezbûra muttasıl mezbûr el-Hâc Yahya’nın mülkü olan sülüs-i menzili mukaddemâ el-Hâc Yahya bana yirmi bin akçeye bey‘ etmekle semeni zimmetimde olan ol sülüs-i menzilin semenine takās edip ben dahi takāss-ı mezbûru kabûl etmekle mezbûr el-Hâc Yahya’nın zimmetinde meblağ-ı mezbûr altmış bin akçeden bir habbe kalmamışdır, ba‘de’l-yevm menzili mezbûr cümlesi merkūm el-Hâc Yahya’nın mülk-i müşterâsıdır, benim alâkam kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî selhi şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Seyyid Mehmed Bey b. Osman, Hacı Sâlim b. Cuma, es-Seyyid Ali eş-Şerîf, Ali Çelebi b. Hacı Sâlim, Mehmed Reis b. Zeyd, Hacı Said b. Osman, Abdülazîz Efendi b. Said, Mehmed b. Sâbit, Said b. Süleyman, Ömer Efendi el-Kâtib ve gayruhüm.

(İSTANBUL12 - cilt: 16, sayfa: 722 - Hüküm no: 970 - Orijinal metin no: [94b-2])﻿

﻿

﻿

971. Hüküm

Mehmed Çelebi b. Selim’in El-Hâc Yahya b. Sâlih’in zimmetini ibrâ ettiği

Mahmiye-i İstanbul’da Elvanzâde mahallesinde sâkin Mehmed Çelebi b. Selim meclis-i şer‘de mahalle-i mezbûre sükkânından el-Hâc Yahya b. Sâlih mahzarında ikrâr ve takrîr-i kelâm edip mezbûr el-Hâc Yahya ile mukaddemâ fevt olan karındaşım Ali Çelebi zimmetinde olan akçeye ve mukaddemâ fevt olan babam el-Hâc Selim ile olan mu‘âmelâta müte‘allika ve mülk menzile ve târih-i kitâba gelince beynimizde cârî olan ahz u i‘tâya ve mu‘âmelât-ı şettâya müte‘allika âmme-i da‘vâdan zimmetini ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî selhi şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 722 - Hüküm no: 971 - Orijinal metin no: [94b-3])﻿

﻿

﻿

972. Hüküm

Muharrem b. Şaban’ın yaptırdığı değirmenin Emine Hâtun bt. Mahmud Halife’nin değirmenine herhangi bir zararının olmadığı

Vilâyet-i Anadolu’da Benderereğli kazâsına tâbi‘ Danişmendli nâm karye sükkânından işbu râfi‘ü’l-kitâb Muharrem b. Şaban nâm kimesne mahfil-i kazâda, yine karye-i mezbûreden Emine Hâtun bt. Mahmud Halîfe’nin zevci ve tarafından husûs-ı âti’l-beyâna sâbitü’l-vekâle vekîli olan Receb Beşe nâm râcil mahzarında üzerine takrîr-i da‘vâ edip mezkûre Emine’nin karye-i mezbûre kurbunda Kiremit Geçidi demekle ma‘rûf nehr-i cârî üzerinde dâir değirmenine ba‘îd üst yanında kendi malımdan bir değirmen binâ eylediğimde arsa ve binâsında mezbûre Emine ile zevci mezbûr Receb Beşe’nin vechen mine’l-vücûh ve sebebin mine’l-esbâb hak ve alâkası yok iken değirmenime zararı vardır, sen değirmen ihdâs edeli benim değirmenime un öğütmek için buğday getirilmez oldu deyû her bâr beni rencîde etmekle bin yetmiş iki senesi Recebü’l-ferdi’nin onuncu gününde talebimle taraf-ı saltanat-ı aliyyeden Mustafa Çavuş yediyle vârid olan emr-i şerîf-i cihân-mutâ‘ mûcebince kazâ-i mezbûrda hilâfeten müvellâ olan Mevlânâ Mehmed Efendi ve kazâ-i mezbûr hâvî olduğu kurâ ahâlîsi ile üzerine varılıp, muvâcehesinde keşf ve müşâhede olundukda benim değirmenimin vechen mine’l-vücûh mezkûre Emine’nin değirmenine [zarar] olmadığına icmâ‘ ve ittifâk olunmağla, Mevlânâ-yı mezbûr ba‘de’t-tahrîr yedime hüccet-i şer‘iyye verdiğinden gayrı yine kanâ‘at etmeyip tekrârı beni vech-i meşrûh üzre rencîdeden hâlî olmadığı ecilden târih-i senesi Saferü’l-hayrı’nın evâilinde kazâ-i mezbûrda kadı olan Mevlânâ Abdülmuhsin Efendi yedime arz vermişdir, ba‘de’n-nazar ahâlî-i karye-i mezbûreden olup işbu hâzırûn bi’l-meclis Mustafa b. Abdullah ve Abdülcelil b. Sefer ve Halil Beşe b. Resûl ve Oruc Beşe ve Ahmed Beşe b. Osman, Muharrem b. Şaban nâm kimesnelerden dahi husûs-ı mezbûr istihbâr olunmak matlûbumdur deyû mine’l-külli’l-vücûh takrîr-i meşrûhunu nâtıka ve târih-i mezbûr ile müverraha ve Mevlânâ-yı mezbûr Mehmed Efendi imzâsıyla mümzâ ve hâtemi ile mahtûme hüccet-i şer‘iyye ve Mevlânâ-yı mezbûr Abdülmuhsin Efendi imzâsıyla mümzâ ve hatmi ile [95a] mahtûme ve târih-i mezbûr ile müverrah ve mazmûn min külli’l-vücûh takrîr-i meşrûhunu nâtık arz ibrâz edip mezkûr Receb Beşe muvâcehesinde feth ve kırâ’at olunup hâzırûn-ı mezkûrûndan istihbâr olundukda fi’l-vâki‘ müdde‘î-i mezbûr Muharrem’in binâ eylediği değirmenin vechen mine’l-vücûh ve sebebin mine’l-esbâb müvekkile-i mezbûre Emine’nin değirmenine zararı yoktur deyû her biri alâ tarîki’ş-şehâde vekîl-i mezbûr Receb Beşe muvâcehesinde haber verdikden sonra mezbûr Receb Beşe istintâk olundukda kaziyye bâlâda tafsîli mürûr ettiği vech üzre idiğini mu‘terif olmağın mûcebince ba‘de’l-yevm müdde‘î-i mezbûr Muharrem’i rencîde etmemek için mezbûr Receb Beşe’ye tenbîh olunup mâ vaka‘a bi’t-taleb ketb olundu. Fi’l-yevmi’r-râbi‘ [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: El-Hâc Hasan b. Mehmed, Halil Beşe b. Resûl, Mustafa Beşe b. Ramazan, Şaban Beşe b. ( ) kovacı, Mustafa b. Mehmed, Ahmed b. Osman.

(İSTANBUL12 - cilt: 16, sayfa: 723 - Hüküm no: 972 - Orijinal metin no: [94b-4])﻿

﻿

﻿

973. Hüküm

Suyolcu Mehmed’in vakf ettiği evin Yahya Efendi b. Hüseyin’e verildiği

Mahmiye-i İstanbul’da Sancakdar Hayreddin mahallesinde vâki‘ merhûm Suyolcu Mehmed nâm sâhibü’l-hayr vakf ve süknâsını ulemâdan bir recül-i sâliha şart ve ta‘yîn eylediği bir tarafdan mahalle-i mezbûre imâmına meşrûta olan vakıf menzile ve bir tarafı Ümmühânî Hâtun vakfı ve bir tarafı Mustafa Paşa fukarâsına meşrûta vakıf menzil ve bir tarafı tarîk-i âma müntehî vakıf menzile ber mûceb-i şart-ı vâkıf mutasarrıf olan Mehmed Efendi b. Hasan ihtiyârıyla fâriğ olup işbu râfi‘ü’l-kitâb Yahya Efendi b. Hüseyin meskene eşedd-i ihtiyâc ile muhtâc olmağın menzili mevkūf-ı mezkûr merkūm Yahya Efendi’ye kıbel-i şer‘den tevcîh olunup tasarrufu için işbu vesîka ketb ve yedine def‘ olundu. Tahrîren fi’l-yevmi’s-sâdis min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mehmed Efendi b. İsmail, Mehmed Efendi b. Ömer, Keşfî Mustafa Efendi b. Muharrem, İsâ Çelebi b. Hüseyin, Baba Resûl b. Rıdvan ve gayruhüm mine’l-huzzâr.

(İSTANBUL12 - cilt: 16, sayfa: 724 - Hüküm no: 973 - Orijinal metin no: [95a-1])﻿

﻿

﻿

974. Hüküm

İstanbul’daki dikici esnafının yaptıkları mest ve papuçların haffaflar çarşısında müzayede ile satılması gerektiği

Mahmiye-i İstanbul’da Bâzâristân-ı atîk kurbunda vâki‘ haffâflar ârâstasının kethüdâları Hasan b. Musa ve yiğidbaşıları Bâli Beşe b. Bayram ve Karaman’da vâki‘ ârâstanın kethüdâları Hasan b. Musa ve yiğidbaşıları Mehmed b. Hüseyin ve Avratpazarı’nda vâki‘ ârâstanın kethüdâsı Şaban b. Hüseyin ve Mehmed b. Ahmed ve Tahtakale’de vâki‘ ârâstanın kethüdâsı Mehmed b. Ahmed ve yiğidbaşıları Mehmed b. Abdullah ve Hacı Hasan b. Abdullah ve Süleyman Bey b. Mustafa ve Mehmed b. Ali ve İbrahim b. Hasan ve sâirleri mahfil-i kazâda dikici tâifesinden Hasan b. Abdullah ve Ramazan b. Mustafa ve el-Hâc Ahmed b. el-Hâc Mehmed ve Hasan b. Hüseyin ve sâirleri mahzarlarında her biri takrîr-i kelâm edip kadîmü’l-eyyâmdan berî dikici tâifesi işledikleri papuç ve mesti ârâstalarımıza getirip ba‘de’l-müzâyede bize bey‘ edegelmişler iken hâlâ olagelmişe muhâlif işledikleri papuç ve mesti ârâstamıza getirmeyip bazârlarda yapılıp bey‘ etmeleri ile beynimizde küllî ihtilâle bâ‘is oldukları ecilden ahvâlimizi sa‘âdetlü kāimmakām-ı sadr-ı a‘zam hazretlerine arz-ı hâl ile i‘lâm eylediğimizde, mu‘tâd-ı kadîm değil ise men‘ ve def‘ oluna deyû yedimize buyruldu-i şerîf sadaka ve ihsân buyurmuş idi ba‘de’n-nazar olagelmişe muhâlif bazârlarda yapılıp ve sâir yerlerde koltukçuluk etmeyip kadîmden olageldiği üzre işledikleri papuç ve mesti ârâstalarımızda bey‘ etmeleri için mezkûrûna tenbîh olunmak matlûbumuzdur deyû buyruldu-ı şerîf ibrâz edip mezbûrun muvâcehelerinde nazar ve kırâ’at olundukda takrîr-i meşrûhlarına muvâfık bulundukdan sonra gıbbe’s-suâl mezkûrun cevâblarında kaziyye bâlâda tafsîli mürûr ettiği vech üzre idiğini her biri mu‘terif olmağın ba‘de’l-yevm işledikleri papuç ve mesti ârâstalarda semen-i misli ile bey‘ edip bazârlarda yapılıp ve sâir yerlere koltukçuluk etmemeleri için mezkûrûna tenbîh olunup mâ vaka‘a bi’t-taleb ketb olundu. Fi’l-yevmi’l-hâmis [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdülkerim Ağa sermuhzırân, el-Hâc Ahmed b. Mahmud, Abdi Çelebi b. Hüseyin, Veli Çelebi b. Mahmud, Mehmed b. Ramazan ve gayruhüm.

(İSTANBUL12 - cilt: 16, sayfa: 724 - Hüküm no: 974 - Orijinal metin no: [95a-2])﻿

﻿

﻿

975. Hüküm

Zaharya v. Yuvan’ın ev ve bağlarını Franko v. Yani’ye sattığı

Kasap tâifesinden Zaharya v. Yuvan nâm zimmî meclis-i şer‘-i hatîr-i lâzımü’t-tevkīrde işbu râfi‘ü’l-kitâb Franko v. Yani nâm zimmî muvâcehesinde ikrâr ve takrîr-i kelâm edip Havâss-ı Aliyye müzâfâtından Çatalca nâm kasaba mahallâtından Büyük mahallede vâki‘ bir tarafı Zafire mülkü ve bir tarafı İskarlo bağı ve iki tarafı tarîk-i âm ile mahdûd tahtânî iki oda ve zât-ı eşcâr-ı müsmire ve gayr-ı müsmire cüneyneyi müştemil menzili ve yine kasaba-i mezbûre kurbunda vâki‘ bir tarafı Ramazan Hoca bağı ve bir tarafı Papa Dimo bağı ve iki tarafı tarîk-i âm ile mahdûd iki dönüm bir kıt‘a bağı ve yine kasaba-i merkūme kurbunda vâki‘ bir tarafı İsteryo bağı ve bir tarafı Piyâle Hoca bağı ve bir tarafı bayır ve bir tarafı tarîk-i âm ile mahdûd bir buçuk dönüm bir kıt‘a bağı, merkūm Franko’ya yirmi bin nakd-i râyic fi’l-vakt akçeye bey‘-i bâtt-ı sahîh-i şer‘î ile bey‘ edip semeni olan meblağ-ı mezbûr yirmi bin akçeyi tamâmen yedinden alıp kabz edip mârrü’z-zikr menzil ile bağları mahallinde zabt ve tasarrufa mezbûr Franko’yu taslît eyledim dedikde gıbbe’t-tasdîk, mâ hüve’l-vâki‘ bi’t-taleb ketb olundu.

Şuhûdü’l-hâl: Musa Bey b. Ahmed, Mehmed Bey b. Abdullah, İbrahim Çelebi b. Nasûh ve gayruhüm.

(İSTANBUL12 - cilt: 16, sayfa: 725 - Hüküm no: 975 - Orijinal metin no: [95a-3])﻿

﻿

﻿

976. Hüküm

El-Hâc Yahya b. Sâlih’in evdeki sülüs hissesini Mehmed Çelebi b. Selim’e sattığı

Mahmiye-i İstanbul’da Elvanzâde mahallesi sâkinlerinden el-Hâc Yahya b. Sâlih nâm kimesne meclis-i şer‘-i hatîr-i lâzımü’t-tevkīrde işbu bâ‘isü’l-kitâb Mehmed Çelebi b. Selim mahzarında ikrâr-ı tâm ve takrîr-i kelâm edip mahalle-i mezbûrede vâki‘ bir tarafdan Murad Beşe mülkü ve bir tarafdan el-Hâc Selim mülkü ve bir tarafdan Kerime Hâtun mutasarrıfe olduğu vakıf menzil ve bir tarafdan ba‘zan benim mülküm ve ba‘zan tarîk-i hâs ile mahdûd olan mülk menzilin sülüs [hisse-i] şâyi‘i benim mülküm olmağla ol sülüs [hisse-i] şâyi‘i mezbûr Mehmed Çelebi’ye yirmi bin akçeye bey‘ ve teslîm ol dahi iştirâ ve tesellüm ettikden sonra semenini merkūm Mehmed Çelebi’den altmış bin akçeye iştirâ ettiğim nısf menzil semeninden kırk bin akçesini teslîm edip bâkī yirmi bin akçesine takās edip ol dahi mukāssa ve kabûl eylemeğin menzili sâlifü’z-zikrin sülüs [hisse-i] şâyi‘i mezbûr Mehmed Çelebi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-vicâhî, mâ vaka‘a bi’t-taleb ketb olundu. Fî selhi şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Seyyid Mehmed Bey b. Gılmân?, Hacı Sâlim b. Cuma, es-Seyyid Ali eş-Şerîf, Ali Çelebi b. Sâlim, Mehmed Reis b. Zeyd, Hacı Said b. Gılmân?, Abdülazîz Efendi b. Said ve gayruhüm.

(İSTANBUL12 - cilt: 16, sayfa: 726 - Hüküm no: 976 - Orijinal metin no: [95b-1])﻿

﻿

﻿

977. Hüküm

Hacı Yahya b. Sâlih ile Mehmed Çelebi b. Selim’in birbirlerinin zimmetlerini ibrâ ettikleri

Mahmiye-i İstanbul’da Elvanzâde mahallesi sâkinlerinden Hacı Yahya b. Sâlih nâm kimesne meclis-i şer‘-i hatîr-i lâzımü’t-tevkīrde yine mahalle-i mezbûre sâkinlerinden Mehmed Çelebi b. Selim mahzarında ikrâr ve takrîr-i kelâm edip merkūm karındaşım Hacı Salahaddin’in mezbûr Mehmed Çelebi’nin karındaşı merhûm Ali Çelebi’nin zimmetinde deyn-i şer‘îden olan yirmi beş bin akçe hakkı irsen bana intikāl eylemeğin meblağ-ı merkūm yirmi beş bin akçeyi ve mezbûr Mehmed Çelebi zimmetinde olan üç bin akçe hakkımı mesfûr Mehmed Çelebi yedinden tamâmen alıp kabz edip meblağ-ı mezbûr yirmi beş bin akçe da‘vâsından ve târih-i kitâba gelince merkūm Mehmed Çelebi ile mâ beynimizde cârî olan ahz u i‘tâ ve mu‘âmelât-ı şettâ ve mülk menzile müte‘allik cemî‘ da‘vâdan her birimiz âharı ibrâ eyledik dedikde gıbbe’t-tasdîki’l-vicâhî, mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 726 - Hüküm no: 977 - Orijinal metin no: [95b-2])﻿

﻿

﻿

978. Hüküm

Mustafa’nın çocukları Osman ve Ayşe’nin Fâtıma bt. Mehmed’den alacaklı oldukları

Havâss-ı Aliyye müzâfâtından kasaba-i Silivri’de sâkin iken vefât eden Mustafa’nın verâseti, sulbî kebîr oğlu Osman ve kebîre kızı Ayşe nâm kimesnelere münhasıra olduğu şer‘an zâhir ve müte‘ayyin olduğundan sonra mezbûrân meclis-i şer‘-i hatîrde mahmiye-i İstanbul’da el-Hâc Ahmed mahallesinde sâkine Fâtıma bt. Mehmed nâm hâtun mahzarında her biri üzerine da‘vâ ve takrîr-i kelâm edip hâl-i sıgārımızda kıbel-i şer‘den mansûbe vasîmiz olan vâlidemiz işbu hâzır bi’l-meclis Rahime bt. Ali nâm hâtun malımızdan yirmi bin hurda akçe ve otuz yaldız altını mezbûre Fâtıma Hâtun’a ikrâz ve teslîm ol dahi iktirâz ve kabz eylemişdi hâlâ bizler bâliğler olmağla meblağ-ı mezbûru mezbûre Fâtıma Hâtun’dan bi’d-defe‘ât taleb eylediğimde alâ re’si’l-işhâd ikrâr ve işhâd dahi eylemişdir, suâl olunup alıverilmesi matlûbumdur dedikde gıbbe’s-suâl ve akībe’l-inkâr müdde‘iyân-ı mezbûrândan müdde‘âlarını mübeyyine beyyine taleb olundukda udûl-i müslimînden olup mahmiye-i İstanbul’da Ahîzâde mahallesi sâkinlerinden Hızır b. Ahmed ve Abdülmümin b. Mehmed meclis-i şer‘a li ecli’ş-şehâde hâzırân olup isre’l-istişhâd fi’l-vâki‘ mezbûre Fâtıma vech-i muharrer üzre müdde‘iyân-ı mezbûrânın sıgārlarında kıbel-i şer‘den mansûbe vasîleri olan vâlideleri işbu hâzır bi’l-meclis Rahime Hâtun yedinden sagīrân malından olmak üzre yirmi bin hurda akçe ve otuz aded yaldız altını iktirâz ve tesellüm edip elân deynimdir deyû bizim huzûrumuzda bi’d-defe‘ât ikrâr ve i‘tirâf ve şer‘an işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinden sonra şâhidân-ı mezbûrânı ta‘dîl ve tezkiyye için kıbel-i şer‘-i mutahhardan Mevlânâ Mehmed Efendi mahallelerine irsâl ve ahâlîsinden İbrahim Çelebi b. Cafer ve Nuh Efendi b. Kemal ve Mustafa b. İbrahim ve Abdullah b. Mustafa ve Mustafa b. Abdullah nâm kimesnelerden istihbâr ettikden sonra her biri şâhidân-ı mezbûrânın hüsn-i hâllerini haber verdiklerini Mevlânâ-yı mezbûr mahallinde ba‘de’t-tahrîr meclis-i şer‘a gelip alâ vukū‘ihi inhâ etmeğin şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâdis [min] şehri Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Veli b. Mahmud, Mehmed b. Ramazan ve gayruhüm.

(İSTANBUL12 - cilt: 16, sayfa: 727 - Hüküm no: 978 - Orijinal metin no: [95b-3])﻿

﻿

﻿

979. Hüküm

El-Hâc Mustafa b. Ahmed’in vârislerinin sulh oldukları

Mahmiye-i İstanbul’da Ördek Kasap mahallesinde sâkin iken bundan akdem vefât eden el-Hâc Mustafa b. Ahmed’in verâseti, zevce-i metrûkesi Ümmühânî bt. el-Hâc İbrahim’e ve li üm er karındaşı el-Hâc Şaban b. Kemal’e ve li üm kız karındaşı Subhi nâm hâtuna münhasıra ve tashîh-i mes’elesi sekiz sehimden olup sihâm-ı mezbûreden iki sehimi mezbûre Ümmühânî’ye ve üç sehimi merkūm el-Hâc Şaban’a ve üç sehimi mezkûre Subhi’ye isâbet ve intikāl eylediği şer‘an zâhir ve müte‘ayyin oldukdan sonra mezbûrân el-Hâc Şaban ve Subhi meclis-i şer‘-i hatîr-i lâzımü’t-tevkīrde müteveffâ-yı mezbûrun metrûkâtına vâzı‘atü’l-yed olan işbu bâ‘isetü’l-kitâb merkūme Ümmühânî mahzarında her biri ikrâr ve takrîr-i kelâm edip karındaşımız müteveffâ-yı mezbûrun terekesinden iki bin akçe ile on bir miskālden masnû‘ bir tek altın bileziğini hafiyyeten ahz ve terekeye idhâl etmedin, sende kalmışdır deyû her birimiz hissemizi da‘vâ ve taleb eylediğimizde, ol dahi inkâr etmekle beynimizde münâza‘ât-ı kesîre ve muhâsamât-ı şedîde vâkı‘a olmuşdu el-hâletü hâzihî vesâtat-ı muslihîn ile da‘vâ-yı mezbûremizden mezkûre Ümmühânî bizi [96a] beş yüz akçe üzerine inşâ-i akd-i sulh eyledikde ben dahi sulh-ı mersûmu kabûl ve bedel-i sulh olan meblağ-ı mezbûr beş yüz akçeyi merkūme Ümmühânî Hâtun yedinden ahz u kabz edip da‘vâ-yı mezbûreden ve müteveffâ-yı mezbûrun terekesine müte‘allika âmme-i de‘âvâdan merkūme Ümmühânî’nin zimmetini ibrâ-i âmm-ı kātı‘ü’n li’n-nizâ‘la ibrâ ve iskāt eyledik dediklerinde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâdis min şehri Rebî‘ilâhir sene 1074.

Şuhûdü’l-hâl: İbrahim Çelebi b. Süleyman el-Müezzin, Mustafa Efendi b. Yusuf el-İmâm, Abdülkādir Beşe b. Mehmed, Mehmed Beşe b. Receb, Ahmed Bey b. Mehmed, Şükrullah b. Mustafa ve gayruhüm.

(İSTANBUL12 - cilt: 16, sayfa: 728 - Hüküm no: 979 - Orijinal metin no: [95b-4])﻿

﻿

﻿

980. Hüküm

Ramazan Ağa b. Musa’nın Murad v. Kızıl’ın borcuna kefil olduğu

Medîne-i Ebâ Eyyûb-i Ensârî müzâfâtından kasaba-i Hasköy’de Turşucu Hüseyin Çelebi mahallesinde sâkin fahrü’l-a‘yân Ramazan Ağa b. Musa meclis-i şer‘-i hatîrde işbu hâmilü’s-sifr Manuk v. Melkon nâm Ermeni mahzarında ikrâr ve i‘tirâf edip mezkûr Manuk’un gāib ani’l-meclis Murad v. Kızıl nâm Ermeni zimmetinde cihet-i karz-ı şer‘îden her bir kese kırk bin akçe olmak üzre beş kese içinde memlû iki yüz bin fıddî râyic fi’l-vakt akçe hakkı olup meblağ-ı mersûm iki yüz bin akçeyi gāib-i mezbûr Murad târih-i kitâbdan otuz gün tamânında mezkûr Manuk’a edâ ve teslîm etmezse meblağ-ı mezbûra ben zâmin ve kefîl oldum dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Yusuf b. Abdullah, Mehmed b. Ahmed, Mehmed b. Nasûh, Ali Ağa b. Hüseyin, Abdülkerim Ağa b. ( ), el-Hâc Ahmed b. Mahmud ve gayruhüm.

(İSTANBUL12 - cilt: 16, sayfa: 728 - Hüküm no: 980 - Orijinal metin no: [96a-1])﻿

﻿

﻿

981. Hüküm

Lârî Mehmed Efendi b. Mustafa’nın, Haçam Perez’de olan alacağını alarak zimmetini ibrâ ettiği

Mahmiye-i İstanbul’da merhûme Vâlide Sultan binâ eylediği hânda sâkin Lârî Mehmed Efendi b. Mustafa tarafından meblağ-ı âti’z-zikri kabz ve ibrâya vekîli olup vekâleti hasm-ı câhidât muvâcehelerinde sâbıkan Yenişehir kadısı olan a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în Osman Efendi ve beyne’l-müderrisîn Nâzikîzâde demekle şehîr kıdvetü’l-müderrisîni’l-kirâm zübdetü’l-muhakkikīni’l-fihâm Mustafa Efendi ve umdetü’l-müderrisîn usvetü’l-müdakkikīn Abdurrahman Efendi şehâdetleri ile şer‘an vekâleti sâbite olan Hasan Çelebi b. Mustafa meclis-i şer‘-i hatîrde mahmiye-i mezbûrede Alaman cemâ‘atinden Haçam Perez ile mahmiye-i mezbûrede Sinyora cemâ‘atinden Menteş v. Mihail nâm yahudiler muvâcehelerinde bi’l-vekâle ikrâr ve i‘tirâf edip mezkûr Haçam Perez zimmetinde cihet-i karz-ı şer‘îden sivilye ta‘bîr olunur iki bin yüz kıt‘a riyâlî kebîr guruş hakkım olup meblağ-ı mezbûra mezkûr Menteş emr u kabûlü hâviye kefâlete kefîl olmuşdu hâlâ sivilye hesâbı üzre iki bin yüz kıt‘a riyâlî guruşa vekâlet-i mahkiyyem hasebiyle mezbûr Haçam Perez ile kefîl olan Menteş yedlerinden alıp kabz eyledim ve târih-i kitâba gelince mezbûr ile beynlerinde cereyân eden bey‘ ve şirâ ve karz-ı vedî‘at ve şirket ve sâir hukūk-ı ma‘lûme ve mechûle da‘vâlarından mezbûrân Haçam Perez ile Menteş’i ibrâ-i âmm-ı kātı‘ü’n li’n-nizâ‘la ibrâ ve iskāt edip eğer husûs-ı mezbûra müte‘allika müvekkili mezbûr Mehmed Efendi yedinde temessük zuhûr ve sudûr ederse amel olunmaya dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Es-Seyyid Abbas Efendi [b.] es-Seyyid Mustafa, Şükrullah b. Mustafa, Abdi Çelebi b. Hüseyin, Hüseyin b. Ebûbekir ve gayruhüm.

(İSTANBUL12 - cilt: 16, sayfa: 729 - Hüküm no: 981 - Orijinal metin no: [96a-2])﻿

﻿

﻿

982. Hüküm

Ramazan b. Mehmed’in ayrıldığı nişanlısı Ezmerağda bt. Tayan’da alacağının olduğunu ispatlayamadığı

Eyâlet-i Trabzon’da Rize nâm kasaba sükkânından Ramazan b. Mehmed nâm kimesne Dîvân-ı sa‘âdet-makrûnda ma‘kūd mahfil-i kazâda, kasaba-i mezbûre sâkinelerinden Ezmerağda bt. Tayan nâm nasrâniyye muvâcehesinde üzerine takrîr-i da‘vâ edip mukaddemâ mezkûre Ezmerağda’yı istinkâh ve nâmzed etmekle mezkûreye nişân için otuz altın ile ağırlık nâmına on bin fıddî râyic fi’l-vakt akçe def‘ ve teslîm ol dahi ahz u kabz etmiş idi hâlâ mezkûre Ezmerağda fâriğ olup kat‘-ı alâka eylediği ecilden makbûzu olan meblağ-ı mezbûr otuz altın ile on bin akçeyi geri bana red ve teslîme mezkûre Ezmerağda’ya tenbîh olunmak matlûbumdur dedikde gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyine beyyine taleb olundukda dört beş def‘a dîvânda ityân-ı beyyine için istimhâl ve her kerrede mehl-i şer‘î ile imhâl olunup ityân-ı beyyineden izhâr-ı acz edip mezkûre Ezmerağda’ya yemîn dahi vermemeğin, mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Mustafa b. İsâ, Nasûh Beşe Çukadar, Ali Ağa b. ( ), Abdülkerim Ağa b. Bâkī ve gayruhüm.

(İSTANBUL12 - cilt: 16, sayfa: 730 - Hüküm no: 982 - Orijinal metin no: [96a-3])﻿

﻿

﻿

983. Hüküm

Reis Mehmed Çelebi vakfı mütevellîsi Mehmed Efendi b. Ramazan’ın eski mütevellî Mahmud b. Ramazan’ın vakfa borcunun olduğunu ispatlayamadığı

Mahmiye-i İstanbul’da Kabakulak mahallesi sükkânından Reis Mehmed Çelebi vakfına mütevellî olan Mehmed Efendi b. Ramazan meclis-i şer‘de vakf-ı mezbûra mütevellî iken vefât eden Mahmud b. Ramazan nâm kimesnenin zevce-i metrûkesi Fâtıma Hâtun bt. el-Hâc Abdülkādir mahzarında üzerine da‘vâ ve takrîr-i kelâm edip mezbûr Mahmud asl-ı mâl-ı vakıfdan makbûzu olan altı yüz otuz guruşu mücehhelen fevt olmağla terekesinden verilmek lâzım gelip hâlâ tereke-i vâfiyyesine vaz‘-ı yed eden mezbûre Fâtıma Hâtun’dan taleb ederim, suâl olunsun dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ müteveffâ-yı mezbûrun terekesine ve rihân-ı vakf-ı mezbûrdan bir şeye vaz‘-ı yed etmediğine yemîn teklîf olundukda ol dahi alâ vefki’l-mes’ûl mezbûre Fâtıma’ya yemîn billâhi te‘âlâ edicek mûcebince müdde‘î-i mezbûr bî-vech mu‘ârazadan men‘ birle mâ vaka‘a bi’t-taleb ketb olundu. Hurrire fi’l-yevmi’l-hâmis ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Mahmud b. Ahmed, Abdi Çelebi b. Hüseyin, Şükrullah Bey b. Mustafa, Muharrem Çelebi b. Abdullah ve gayruhüm mine’l-huzzâr.

(İSTANBUL12 - cilt: 16, sayfa: 730 - Hüküm no: 983 - Orijinal metin no: [96b-1])﻿

﻿

﻿

984. Hüküm

Yano v. Yorgi’nin sürücü tâifesinden Anastas v. Erim’de olan alacağını vârisi olan Zafiri bt. Yani’nin aldığı

Fi’l-asl vilâyet-i Rumeli’nde Tırnova kazâsına tâbi‘ Reharice nâm karyeden olup mahmiye-i İstanbul’da Ali Paşa-yı Atîk mahallesinde sâkin tüccâr tâifesinden iken bundan akdem hâlik olan Yano v. Yorgi nâm zimmînin vâlidesi ve hasren vârisesi Zafiri bt. Yani nâm nasrâniyye meclis-i şer‘-i hatîr-i lâzımü’t-tevkīrde sürücü tâifesinden Anastas v. Erim nâm zimmî muvâcehesinde ikrâr ve takrîr-i kelâm edip oğlum hâlik-i mezbûr Yano’nun mezbûr Anastas zimmetinde udûl beynlerinde ma‘lûm samur semeninden üç bin yüz elli riyâlî guruş hakkı olup kable’l-ahz oğlum mezbûr Yano hâlik olmağın bi hasebi’l-irsi’ş-şer‘î meblağ-ı merkūm bana intikāl etmekle hâlâ meblağ-ı mezbûr üç bin yüz elli riyâlî guruşu mesfûr Anastas yedinden bi’t-tamâm ahz u kabz eyledim ba‘de’l-yevm meblağ-ı mezbûrdan merkūm Anastas zimmetinde bir akçe ve bir habbe hakkım bâkī kalmadı dedikde gıbbe’t-tasdîk merkūme Zafiri meclis-i şer‘de Mavridi v. Kanilo nâm zimmî muvâcehesinde takrîr-i kelâm edip oğlum hâlik-i mezbûr Yano merkūm Mavridi ile hâl-i hayâtında nice ahz [u] i‘tâ ve mu‘âmelât-ı şettâ etmekle bundan akdem mezbûr Mavridi’den oğlumun terekesine müte‘allika ba‘zı eşyâsını ahz u kabz eylemişdik deyû da‘vâ etmiş idim hâlâ merkūm Mavridi’nin dahi zimmetini ibrâ-i âmm-ı kātı‘ü’n li’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Mehmed Çavuş b. Abdullah, Ahmed Çelebi b. Mahmud, Mehmed Beşe b. Abdullah, Hasan Beşe b. Abdullah, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 731 - Hüküm no: 984 - Orijinal metin no: [96b-2])﻿

﻿

﻿

985. Hüküm

Mahmud b. Maksud’un ortak oldukları evdeki yarım hissesini kardeşi Siyami Beşe’ye sattığı

Mahmiye-i İstanbul’da Debbâğ Yunus mahallesinde sâkin Mahmud b. Maksud meclis-i şer‘-i hatîrde li ebeveyn er karındaşı işbu râfi‘ü’l-kitâb Siyami Beşe mahzarında ikrâr ve i‘tirâf edip mahalle-i mezbûrede vâki‘ bir tarafı Medîne-i Münevvere vakfına ve bir tarafı Emine Hâtun menziline ve bir tarafı Murad Reis menziline ve bir tarafı tarîk-i âma müntehî fevkānî bir oda ve tahtânî bir sofa ve havlu ve kenîfi hâvî mülk menzilin nısf-ı şâyi‘i benim ve nısf-ı şâyi‘-i âharı karındaşım mezkûr Siyami Beşe’nin mülkü olup bu âna değin müşâ‘an mutasarrıflar idik hâlâ menzili mezbûrda olan nısf-ı şâyi‘ hissemi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık karındaşım mezbûr Siyami Beşe’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile on sekiz bin fıddî râyic fi’l-vakt akçeye bey‘ ve teslîm edip ol dahi iştirâ ve tesellüm ve kabûl ve kabz eyledikden sonra semeni olan meblağ-ı mezbûru karındaşım Siyami Beşe’ye cihet-i karz-ı deyn-i şer‘îden deynim olan on sekiz bin akçeye takās edip ol dahi mukāssa ve kabûl eyledikden sonra hisse-i mezbûreden ve semeninden vechen mine’l-vücûh ve sebebin mine’l-esbâb hak ve alâkam kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’r-râbi‘ [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdullah Efendi b. Mehmed el-İmâm, İbrahim Halîfe b. Abdullah el-Müezzin, kutucu Hüseyin Çelebi, el-Hâc Yusuf b. el-Hâc ( ), Hasan Efendi b. Burhan ve gayruhüm.

(İSTANBUL12 - cilt: 16, sayfa: 731 - Hüküm no: 985 - Orijinal metin no: [96b-3])﻿

﻿

﻿

986. Hüküm

Ali Çelebi b. Ahmed’in eski mütevellî İsmail Çelebi b. Murad’da kalan vakfa ait para ve evrakları teslim aldığı

Mahmiye-i Galata a‘mâlinden kasaba-i Beşiktaş’da vâki‘ merhûm Hasan Bey nâm sâhibü’l-hayrın nukūd-ı mevkūfesine hâlâ mütevellî olan Ali Çelebi b. Ahmed meclis-i şer‘-i hatîrde vakf-ı mezbûra sâbıkan mütevellî olan İsmail Çelebi b. Murad’ın vâlidesi ve tarafından husûs-ı âti’l-beyâna vekîli olup bimâ hüve nehcü’s-sübût şer‘an vekâleti sâbite olan hâfızatü hâzihi’l-vesîka Fâtıma Hâtun bt. Halil mahzarında bi’t-tevliyye ikrâr ve i‘tirâf edip cümle asl-ı mâl-ı vakf dört bin kıt‘a riyâlî guruş olup yedi yüz riyâlî guruşu der-kîse mevcûd ve mâ‘adâ olan üç bin üç yüz guruş zimem-i nâsda merbûh olmağla der-kîse mevcûd olan yedi yüz riyâlî guruşu vekîl-i mezbûre Fâtıma Hâtun bana def‘ ve teslîm ben dahi tevliyyetim hasebiyle ahz u kabz edip mümzâ ve mahtûm ve ma‘mûlün-bih defteri muhâsebe nâtık olduğu üç bin üç yüz riyâlî guruşu yerli yerinden bana gösterip ve rihân ve temessükâtı teslîm edip ben dahi kabûl ve rihânı kabz eyledim ba‘de’l-yevm asl-ı mâl-ı vakıfdan ve murâbahadan mütevellî-i sâbık üzerinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fî gurreti şehri Rebî‘ilâhir sene 1074.

Şuhûdü’l-hâl: Mehmed Çelebi b. Hasan, İbrahim Efendi b. Mustafa nâzır-ı vakf-ı mezbûr, Sâlih Efendi b. Sâlih el-İmâm, Murtaza b. Mahmud ve gayruhüm.

(İSTANBUL12 - cilt: 16, sayfa: 732 - Hüküm no: 986 - Orijinal metin no: [96b-4])﻿

﻿

﻿

987. Hüküm

Mehmed Çavuş b. Mustafa’nın vârislerinin ev, bağ, hayvan ve eşyaları ile tarla ve çayırların tasarruf hakkını Ali Ağa b. Mustafa’ya sattıkları

Husûs-ı âti’l-beyânın mahallinde tahrîri için bi’l-iltimâs kıbel-i şer‘den irsâl olunan Mevlânâ Mustafa Efendi mahmiye-i İstanbul’da Oruc Gāzi mahallinde iftihârü’l-emâcid ve’l-ekârim câmi‘ü’l-mehâmid ve’l-mekârim sâbıkan İstanbul Ağası olan Ali Ağa b. Mustafa’nın menzili âlîlerine varıp zeyl-i rakīmde isimleri mastûr olan müslimîn huzûrlarında akd-i meclis-i şer‘-i hatîr eyledikde sâbıkan çarşılar emîni olup mahmiye-i mezbûrede Şahsultan mahallesinde sâkin iken bundan akdem vefât eden Mehmed Çavuş b. Mustafa’nın sulbî kebîr oğulları ve bi’l-inhisâr vârisleri olan Abdurrahman Çelebi ile cüssesinin bülûğa tahammülü olup on dört yaşına bâliğ olup velâdetine vukūfları olan Dellâl Mehmed Bey ve İbrahim Çelebi ve Hasan Beşe ve Osman Beşe nâm kimesneler bülûğ ve rüşdünü ihbâr edip rüşd ve bülûğuna mu‘terif olan Mustafa Çelebi meclis-i ma‘kūd-ı mezbûrda, işbu kitâb sâhibi olan mûmâ-ileyh Ali Ağa mahzarında her biri tav‘an ikrâr ve i‘tirâf edip Havâss-ı Aliyye müzâfâtından Büyük Çekmece nâhiyesine tâbi‘ Taşağılı nâm karyede vâki‘ Şeyh çiftliği demekle ma‘rûf ınde’l-ahâlî ve’l-cîrân ma‘lûmu’l-hudûd olup büyût-ı adîdeyi müştemil çiftlik ta‘bîr olunur mülk menzil ve yine menzili mezbûra muttasıl lede’l-ahâlî ve’l-cîrân ma‘lûmu’l-hudûd iki dönüm bir kıt‘a mülk bağ ve yine menzili mezbûr içinde mevcûd olan yedi kara sığır ve bir çift manda sığır ve iki inek ve iki dana ve dört aded [müd] buğday ve altı müd alef ve on keyl arpa ve otuz keyl kaplıca ve on beş keyl fiğ ve beş keyl burçak ve bir büyük saban demiri ma‘a cerşine ve iki küçük saban ve dört küçük saban demiri ve dört çeyger ve üç büyük burgu ve üç küçük burgu ve iki destere ve üç çapa ve iki bel ve bir iy demiri ve bir törpü ve bir çalı tırpanı ve bir demir tokmak ve bir işkı ve bir poladî keser ve bir küçük keser ve kapaklarıyla üç tencere ve bir kevgir kepçe ve iki sahan ve bir sini ve bir tava ve üç ağaç sini ve bir el değirmeni ve iki kürek ve iki gözer ve üç araba ve dört düğen ve sâir âlât-ı zirâ‘at-ı ma‘lûme babamız müteveffâ-yı mezkûrun ile’l-vefât mülkü ve hakkı olup ba‘de vefâtihî ikimize intikāl ve bu âna değin müşâ‘an mutasarrıflar iken hâlâ zikr olunan çiftliği ve bağı cemî‘ tevâbi‘i ve levâhıkı ve kâffe-i hukūk ve müştemilâtı ve merâfıkı ile içinde mevcûd olan eşyâyı bi safkatin vâhidetin mûmâ-ileyh Ali Ağa’ya elli altı bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi iştirâ ve tesellüm ve kabûl ve kabz eyledikden sonra yine merhûm ve mağfûrun-leh Bayezid Hân vakfından olup karye-i mezbûre sınırı dâhilinde mevâzi‘-i adîdede vâki‘ çiftlik-i mezbûra tebe‘iyyet ile tahdîd ve tavsîfden müstağnî senede vakf-ı mezbûra bin akçe mukāta‘a-i kadîmesi olup tahmînen doksan müd tohum istî‘âb eder tarlalar ve beş kıt‘a çayırlar babamız müteveffâ-yı mezkûrun ile’l-vefât taht-ı tasarrufunda olup ba‘de vefâtihî hasebi’l-âde ikimize intikāl etmişdi hâlâ zikr olunan tarlalar ile beş kıt‘a çayırın hakk-ı tasarrufunu ma‘rifet-i mütevellî-i vakf-ı mezbûr ile otuz beş bin akçe bedel mukābelesinde mezbûr Ali Ağa’ya ferâğ ve tefvîz ve teslîm edip ol dahi tefevvüz ve kabûl ve kabz eyledikden sonra semen-i mezbûr elli altı bin akçe ve bedel-i mezkûr otuz beş bin akçe ki cem‘an doksan bir bin akçeyi tamâmen mezbûr Ali Ağa yedinden ahz u kabz eyledik. Min ba‘d zikr olunan çiftlik ve tarlalar ve çayırlarda hak ve alâkamız kalmadı dediklerinde, gıbbe’t-tasdîk vâki‘ hâli Mevlânâ-yı mezbûr mahallinde tahrîr, ba‘dehû ma‘an ba‘s olunan Mehmed ile meclis-i şer‘a gelip vukū‘u üzre inhâ ve takrîr etmeğin mâ vaka‘a bi’t-taleb ketb olundu. Fî evâhiri şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Hüseyin Çelebi b. Kadri müezzin-i mescidi Hoşkadem, Sefer Ağa b. Seydî Çorbacı-i Acemiyân, Mehmed b. Bayram el-münâdî, Hacı Zülfikār b. Abdullah, Mehmed Halîfe b. Ali el-Müezzin, Abdullah Çelebi b. Himmet, Yusuf Beşe b. Abdullah, Receb Halîfe b. Hüseyin Dede, Abdullah Çelebi b. Ahmed, İsmail Efendi b. Kadri, İbrahim Çelebi b. el-Yesâri, Hasan Beşe b. Mahmud, Abdülbâkī b. Abdülkerim ve gayruhüm.

(İSTANBUL12 - cilt: 16, sayfa: 733 - Hüküm no: 987 - Orijinal metin no: [97a-1])﻿

﻿

﻿

988. Hüküm

Mehmed b. Hasan’ın evini Derviş Odabaşı b. Yusuf’a sattığı

Mahmiye-i İstanbul’da Tercüman Yunus mahallesi sükkânından Mehmed b. Hasan nâm kimesne meclis-i şer‘-i hatîrde işbu râfi‘ü’l-kitâb Derviş Odabaşı b. Yusuf mahzarında ikrâr ve i‘tirâf edip akd-i âtî sudûruna değin mülk ve hakkım olup mahalle-i mezbûrede vâki‘ iki taraf müşterî-i mezbûr mülküne ve bir tarafı Afife Hâtun mülküne ve bir tarafı tarîk-i âma müntehî iki bâb fevkānî oda ve ahır ve kenîfi müştemil mülk menzilimi, cemî‘ hudûd ve hukūk ve müştemilâtı ile mezbûr Derviş Odabaşı’ya tarafeynden îcâb ve kabûlü hâvî bey‘-i bâtt-ı sahîh-i şer‘î ile yirmi dört bin beş yüz akçeye bey‘ ve teslîm edip ol dahi iştirâ ve tesellüm ve kabûl ve kabz eyledikden sonra semeni olan meblağ-ı mezbûr yirmi dört bin beş yüz akçeyi mezkûr Derviş Odabaşı yedinden tamâmen ahz u kabz edip ba‘de’l-yevm menzili mahdûd-ı mezkûr müşterî-i mezbûrun mülk-i müşterâsıdır, keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ramazan Halîfe b. Siyami müezzin, Hüseyin b. Ahmed, Eyüb Odabaşı, el-Hâc Mahmud b. Ali, Mahmud [b.] Rıdvan, Musa b. Yahya, Hacı Şaban b. Musa, Ahmed Efendi el-imâm ve gayruhüm.

(İSTANBUL12 - cilt: 16, sayfa: 734 - Hüküm no: 988 - Orijinal metin no: [97a-2])﻿

﻿

﻿

989. Hüküm

Kayıkçılar yoldaşlarından Ahmed Beşe’nin Mustafa Çelebi ve Abdurrahman Çelebi b. Mehmed Çavuş’la sulh oldukları

Kayıkçılar yoldaşlarından Ahmed Beşe nâm râcil tarafından zikri âtî meblağı taleb ve da‘vâ ve lede’l-iktizâ sulh ve ibrâya vekîl olup nehc-i şer‘î ve vech-i mer‘î üzre vekâleti sâbite olan Osman Beşe b. Abdullah meclis-i şer‘-i hatîrde işbu râfi‘i’l-kitâb Mustafa Çelebi ve Abdurrahman Çelebi b. Mehmed Çavuş mahzarlarında bi’l-vekâle ikrâr ve i‘tirâf edip müvekkilim mezbûr Ahmed Beşe’nin mezkûrân zimmetlerinde cihet-i karz-ı şer‘îden yirmi bin akçesi olup meblağ-ı mezbûru taleb ve da‘vâ eylediğimde ancak on dört bin akçe deynimiz vardır deyû ziyâde altı bin akçeyi inkâr etmeleriyle beynimizde münâza‘ât-ı kesîre cereyânından sonra vesâtat-ı muslihîn ile da‘vâ-yı mezkûreden mezkûrân Abdurrahman Çelebi ve Mustafa Çelebi on altı bin akçe üzerine inşâ-i akd-i sulh eylediklerinde ben dahi sulh-ı mezbûru vekâleten kabûl ve bedel-i sulh olan meblağ-ı mezbûr on altı bin akçeyi meclis-i sulhde mezkûrân yedlerinden vekâlet-i mahkiyyem hasebiyle tamâmen ahz u kabz ve mâ‘adâ da‘vâsından zimmetlerini ibrâ-i âm ile ibrâ ve iskāt eyledim min ba‘d mezbûrân kıbellerinde müvekkili mezbûrun bir akçe ve bir habbe hakkı bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-mezbûre.

Şuhûdü’l-hâl: Hüseyin Çelebi b. Kadri, Sefer Ağa b. Seydî, Mehmed b. Bayram, el-Hâc Zülfikār b. Abdullah, Mehmed Halîfe b. Ali, Abdullah Çelebi b. Himmet ve gayruhüm.

(İSTANBUL12 - cilt: 16, sayfa: 735 - Hüküm no: 989 - Orijinal metin no: [97b-1])﻿

﻿

﻿

990. Hüküm

Peykel v. Serkis’in fırınındaki bârgir ve aletlerdeki hissesini ortağı Bâli Beşe b. Mustafa’ya sattığı

Dârü’l-hilâfeti’l-aliyye Kostantıniyye el-mahmiyye mahallâtından Kumkapı kurbunda Nişancı Paşa-yı Atîk mahallesinde vâki‘ ekmekçi fırınında habbâz olan Peykel v. Serkis nâm Ermeni meclis-i şer‘-i hatîrde fahrü’l-a‘yân râfi‘ü hâze’l-kitâb Bâli Beşe b. Mustafa nâm râcil mahzarında ikrâr ve i‘tirâf edip zikri âtî bey‘in sudûruna değin mülk ve hakkım olup zikr olunan fırın içinde mevcûde olan yirmi re’s bârgir ile ekmekçilere mahsûs olup beynimizde ma‘lûme âlât-ı lâzımenin nısf-ı şâyi‘ini tarafeynden îcâb ve kabûlü hâvî bey‘-i bâtt-ı sahîh-i şer‘î ile Bâli Beşe’ye üç yüz kıt‘a riyâlî kebîr guruşa bi safkatin vâhidetin bey‘ ve teslîm ol dahi iştirâ ve tesellüm ve kabz eyledikden sonra semeni olan meblağ-ı mezbûr üç yüz riyâlî guruşu mezkûr Bâli Beşe yedinden tamâmen ahz u kabz edip ba‘de’l-yevm zikr olunan bârgirler ve âlât-ı lâzımenin nısf-ı şâyi‘i mezbûr Bâli Beşe’nin mülk-i müşterâsıdır, meblağ-ı mezbûrda ve semeninde vechen mine’l-vücûh alâkam kalmadı dedikde gıbbe’t-tasdîk, mâ vaka‘a bi’t-taleb ketb olundu. Tahrîren fi’l-yevmi’t-tâsi‘ min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Umdetü’l-vâ‘izîn eş-Şeyh Abdülkerim Efendi b. el-merhûm Şeyh Veli, Ahmed Reis b. Abdullah, İbrahim Çelebi b. Ali el-Kayyım, el-Hâc Abdülvehhab Çelebi b. ( ) ve gayruhüm.

(İSTANBUL12 - cilt: 16, sayfa: 735 - Hüküm no: 990 - Orijinal metin no: [97b-2])﻿

﻿

﻿

991. Hüküm

Hatice Hâtun bt. Osman’ın cariyesi Firûz bt. Abdullah’ı azat ettiği

Husûs-ı âti’l-beyânın mahallinde tahrîri için gıbbe’l-iltimâs kıbel-i şer‘-i mutahhardan Mevlânâ Keşfî Mustafa Efendi irsâl olunup ol dahi mahmiye-i İstanbul’da Defterdâr Ahmed Çelebi mahallesinde bahçe ustası İbrahim Ağa b. Hasan’ın sâkin olduğu menziline varıp zeyl-i rakīmde muharrerü’l-esâmî olan müslimîn huzûrunda akd-i meclis-i şer‘-i hatîr eyledikde mersûm İbrahim Ağa’nın zevcesi olup zâtı mezbûr İbrahim Ağa ve bahçe hocası Abdullah Efendi b. İbrahim ta‘rîfleri ile mu‘arrefe olan fahrü’l-muhadderât Hatîce Hâtun bt. Osman meclis-i ma‘kūd-ı mersûmda ikrâr ve takrîr-i kelâm edip kendiye rıkkıyyetini mu‘terife olan işbu orta boylu açık kaşlı gök elâ gözlü Rusiyyetü’l-asl Firûz bt. Abdullah nâm câriye-i memlûkemi, hasbeten lillâhi te‘âlâ ve taleben li merzâti Rabbi’l-a‘lâ tahrîr ve i‘tâk ve silk-i harâir-i asliyyâta ilhâk ve idrâc eyledim ba‘de’l-yevm merkūme Firûz sâir harâir-i asliyyât gibi hürre olup üzerinde hakk-ı velâdan gayrı hakkım bâkī kalmadı dedikde vâki‘ hâli Mevlânâ-yı mezbûr mahallinde tahrîr, ba‘dehû ma‘an ba‘s olunan Mehmed b. Ramazan ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ali Bey b. Abdullah, Ali Ağa b. Receb, Abdülkādir Efendi b. ( ), Ali b. Mustafa el-Yesâri, Receb b. İsâ ve gayruhüm.

(İSTANBUL12 - cilt: 16, sayfa: 736 - Hüküm no: 991 - Orijinal metin no: [97b-3])﻿

﻿

﻿

992. Hüküm

Hatice bt. Abdullah ile Ramazan Beşe b. Abdullah’ın boşandıkları ve birbirlerinin zimmetlerini ibrâ ettikleri

Mahmiye-i İstanbul’da Cebecibaşı mahallesinde sâkine Hatîce bt. Abdullah nâm hâtun meclis-i şer‘-i hatîr-i lâzımü’t-tevkīrde işbu bâ‘isü’l-kitâb zevci Ramazan Beşe b. Abdullah mahzarında ikrâr ve takrîr-i kelâm edip zevcim mezbûr Ramazan Beşe zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Ramazan Beşe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ettikden sonra zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’l-âşir [min] şehri Rebî‘ilâhir sene 1074.

Şuhûdü’l-hâl: Mehmed b. Ali el-Müezzin, Hasan b. Abdullah, Ali b. Mehmed, Hasan b. Abdullah, Abdülkerim b. Ali ve gayruhüm.

(İSTANBUL12 - cilt: 16, sayfa: 736 - Hüküm no: 992 - Orijinal metin no: [97b-4])﻿

﻿

﻿

993. Hüküm

Mehmed Efendi b. Yakub’un Veli Beşe b. Hanefi ve el-Hâc Hüseyin b. Mustafa’ya ait arsanın vakıf olduğu iddiasını ispatlayamadığı

Mahmiye-i İstanbul’da Mahmud Paşa câmi‘-i şerîfi’nin imâmı olup zikri âtî da‘vâya kıbel-i şer‘den me’zûn olan Mehmed Efendi b. Yakub dîvân-ı sa‘âdet-makrûnda câi’z-zikr arsaya vâzı‘u’l-yed olan işbu râfi‘ü’l-kitâb Veli Beşe b. Hanefî ve el-Hâc Hüseyin b. Mustafa mahzarında üzerlerine da‘vâ ve takrîr-i kelâm edip zikr olunan Mahmud Paşa mahallesinde vâki‘ bir tarafdan Kapıcı Ahmed Bey mülküne ve bir tarafı Odabaşızâde Süleyman mülküne ve bir tarafı Tavuk Hân’ına ve bir tarafı tarîk-i âma müntehî arsayı, mâliki olan Meremmâtçı Ali nâm kimesne ( ) senesinde vakf ve gallesini câmi‘-i mezbûr imâmı olanlara şart ve ta‘yîn edip ben câmi‘-i mezbûrda imâm olduğum ecilden arsa-i mevkūfe-i mezbûrenin gallesini mezbûrândan taleb eylediğimde edâdan te‘allül eder suâl olunsun dedikde gıbbe’s-suâl mezbûrân cevâblarında, sâlifü’z-zikr arsa mukaddemâ dört bâb fevkānî ve iki bâb tahtânî beyti ve kameriyeyi ve bir matbahı ve mahzen ve kenîfi hâvî iken mahalle-i mezbûre sükkânından İsâ Bey b. Mustafa nâm kimesnenin ile’l-vefât mülkü ve hakkı olup ba‘de vefâtihî bi hasebi’l-irsi’ş-şer‘î zevce-i metrûkesi Mümine bt. Perviz’e ve sulbî kebîr oğlu Mehmed Çelebi’ye ve sulbiye kebîre kızı Ayşe’ye isâbet ve intikāl eyledikden sonra işbu meclis-i şer‘de kırâ’at olunan hüccet-i şer‘iyye nâtık olduğu üzre merkūmân Mehmed Çelebi ve Mümine Hâtun yirmi dört sehim i‘tibâr olunan menzili mezkûrda olan on yedi sehim hisse-i şâyi‘alarını bin kırk dokuz senesi Zilka‘desi’nin evâhirinde yüz yirmi bin akçe semen-i makbûza işbu Ayşe’ye bey‘ ve teslîm ol dahi ba‘de’l-iştirâ ve’t-tesellüm ve’l-kabz on yedi sehimi şirâen ve yedi sehimi irsen mülkü oldukdan sonra bundan akdem vâki‘ harîk-i kebîrde bi’l-külliye muhterik olup arsa sırfa kalmağla işbu meclis-i şer‘de kırâ’at olunan hüccet-i şer‘iyye nâtıka olduğu üzre mezbûre Ayşe dahi târih-i kitâb senesi şehr-i Rebî‘ulevveli’nin yirmi ikinci gününde zikr olunan arsa-i muhterikayı ikimize yirmi beş bin akçe semen-i makbûza bâtten bey‘ ve teslîm biz dahi ale’l-iştirâk iştirâ ve tesellüm ve kabz edip bu âna değin mülkiyyet üzre tasarruf olunagelmişdir deyip vech-i muharrer üzre vakf olduğunu her biri münkir olıcak müdde‘î-i mezbûrdan müdde‘âsını mübeyyine beyyine taleb olundukda ityân-ı beyyine için dört beş def‘a istimhâl edip her kerede mehl-i şer‘î ile ba‘de’l-imhâl ityân-ı beyyineden izhâr-ı acz edip yemîn dahi vermemeğin, mâ vaka‘a bi’t-taleb ketb olundu. Fi’l-yevmi’s-sânî [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mustafa Bey Boyacılar Kethüdâsı, Hacı Ahmed b. Mahmud, Abdülkerim Ağa Muhzırân, Abdi Çelebi b. Hüseyin, Ali b. Hasan ve gayruhüm.

(İSTANBUL12 - cilt: 16, sayfa: 737 - Hüküm no: 993 - Orijinal metin no: [98a-1])﻿

﻿

﻿

994. Hüküm

Aşçıbaşısı Abdullah Ağa b. Abdullah’ın, dellâl Mehmed’de olan alacağını kefili Ahmed Ağa b. Yusuf’dan aldığı

Mahmiye-i İstanbul’da Saray-ı atîk-i sultânî aşçıbaşısı olan mefharü’l-a‘yân Abdullah Ağa b. Abdullah tarafından husûs-ı âti’l-beyâna vekîl olup Mustafa Beşe b. Osman ve Mehmed Çavuş b. Muslu nâm kimesneler şehâdetleriyle şer‘an vekâleti sâbite olan Ramazan Ağa b. Şaban meclis-i şer‘-i hatîrde işbu bâ‘isü’l-kitâb Ahmed Ağa b. Yusuf mahzarında bi’l-vekâle ikrâr ve takrîr-i kelâm edip müvekkilim mersûm Abdullah Ağa târih-i kitâbdan üç sene mukaddem altı yüz altı dirhemden masnû‘ bir sîm leğen ile bir sîm ibriğini bey‘ için Mehmed nâm dellâle verip ol dahi Bezzâ[zi]stân-ı atîk’de mezbûr Ahmed Ağa’nın dolabı önünde Hasan nâm kimesneye sekiz bin dört yüz seksen dört akçeye bey‘ eyledikde mezbûr Ahmed Ağa semeni olan meblağ-ı merkūma kefîl olmağla mezkûr dellâl Mehmed mütebeyyinen fevt olmağla veresesi ma‘rifetiyle merkūm Ahmed Ağa’dan meblağ-ı mezbûru müvekkilim mersûm Abdullah Ağa da‘vâ ve taleb eyledikde mezkûr Ahmed Ağa inkâr etmekle beynlerinde münâza‘ât-ı kesîre vâkı‘a olmuşdu el-hâletü hâzihî vesâtat-ı muslihîn ile mezbûr Ahmed Ağa müvekkilim merkūm Abdullah Ağa’nın da‘vâ-yı meşrûhasından dört bin beş yüz akçe üzerine inşâ-i akd-i sulh eylediklerinde ol dahi sulh-ı mezbûru kabûl ve bedel-i sulh olan meblağ-ı merkūm dört bin beş yüz akçeyi müvekkilim mezbûr Abdullah Ağa mezkûr Ahmed Ağa yedinden ahz u kabz edip mâ‘adâ üç bin dokuz yüz seksen dört akçe da‘vâsından mezbûr Ahmed Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūm.

Şuhûdü’l-hâl: El-Hâc Şaban b. Abdullah, Mehmed Çavuş b. Mustafa, İsmail Çelebi es-Sahhâf, es-Seyyid Cafer Çelebi es-Sahhâf, İbrahim Çelebi b. Yusuf ve gayruhüm.

(İSTANBUL12 - cilt: 16, sayfa: 738 - Hüküm no: 994 - Orijinal metin no: [98a-2])﻿

﻿

﻿

995. Hüküm

Celeb Kara Yani v. Nikola’nın Kasap Aleksandri ile davasının olmadığı.

Havâss-ı Aliyye müzâfâtından Çatalca nâm kasaba sükkânından olup celeb tâifesinden olan Kara Yani v. Nikola nâm zimmî meclis-i şer‘-i hatîr-i lâzımü’t-tevkīrde yine kasaba-i mezbûre sükkânından olup kasap tâifesinden olan Aleksandri v. Mihal nâm zimmî muvâcehesinde ikrâr ve takrîr-i kelâm edip merkūm Aleksandri’nin karındaşı Yorgi zimmetinde deyn-i şer‘îden yirmi dört bin dört yüz akçe hakkım olup bundan akdem mezbûr Yorgi’nin nefsinde ve zimmetinde olan meblağ-ı merkūma kefîl olmuş idin deyû mesfûr Aleksandri’den da‘vâ eylemiş idim. Hâliyâ merkūm Aleksandri’yi kefâlet-i mezbûreden ihrâc eyledim ba‘de’l-yevm mezbûr Aleksandri ile husûs-ı mezbûra müte‘allika da‘vâm yoktur dedikde mâ vaka‘a bi’t-taleb ketb olundu. Fi’l-yevmi’l-âşir [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, el-Hâc Mehmed b. İbrahim, Ahmed Beşe er-Râcil, Sefer Çavuş el-Mübâşir ve gayruhüm.

(İSTANBUL12 - cilt: 16, sayfa: 738 - Hüküm no: 995 - Orijinal metin no: [98a-3])﻿

﻿

﻿

996. Hüküm

Hümâ Hâtun bt. İbrahim’in kocası Ali Beşe b. Nasûh’da alacağının olduğu

Mahmiye-i İstanbul’da Mi‘mâr Sinan mahallesinde sâkine Hümâ Hâtun bt. İbrahim nâm hâtun mahfil-i kazâda, hâlâ zevci Ali Beşe b. Nasûh mahzarında üzerine takrîr-i da‘vâ edip târih-i kitâbdan iki sene mukaddem mezkûr Ali Beşe’ye on üç bin fıddî râyic fi’l-vakt akçe ikrâz ve teslîm ol dahi iktirâz ve kabz etmişdi hâlâ meblağ-ı mezbûru zevcim mezbûr Ali Beşe’den taleb ederim, suâl olunsun dedikde gıbbe’s-suâl mezbûr Ali Beşe cevâbında fi’l-hakīka zevcem müdde‘iyye-i mezbûreden vech-i muharrer üzre on üç bin akçe istikrâz ve kabz edip elân zimmetimde lâzımü’l-edâ ve vâcibü’l-kazâ deynimdir deyû bi’t-tav‘ ve’r-rızâ ikrâr ve i‘tirâf etmeğin alâ mûcebi i‘tirâfihî meblağ-ı mezbûru edâya mezbûr Ali Beşe’ye tenbîh olunup mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūm.

Şuhûdü’l-hâl: Nasûh Beşe b. ( ), el-Hâc Ahmed b. ( ), Abdi b. Hüseyin, Dede b. Mahmud ve gayruhüm.

(İSTANBUL12 - cilt: 16, sayfa: 739 - Hüküm no: 996 - Orijinal metin no: [98b-1])﻿

﻿

﻿

997. Hüküm

Magır v. Mıgırdiç’in, eşi Tamam bt. Serkis’i İsmail Beşe b. Ahmed’in dövdüğü iddiasını ispatlayamadığı

Mahmiye-i İstanbul’da Süleyman Ağa mahallesinde sâkine kendi tarafından asîl ve zevcesi Tamam bt. Serkis nâm nasrâniyye kıbelinden husûs-ı âtîye vekîl olup bimâ hüve nehcü’s-sübût şer‘an vekâleti sâbite olan Magır v. Mıgırdiç nâm Ermeni dîvân-ı kāimmakām-ı sadr-ı a‘zamîde ma‘kūd olan mahfil-i kazâda, işbu râfi‘ü’l-kitâb İsmail Beşe b. Ahmed mahzarında üzerine takrîr-i da‘vâ edip zevcem mezbûre Tamam firâşımdan hâmil iken mezbûr İsmail Beşe târih-i kitâbdan dört gün mukaddem bi gayri hakkın amden mezkûre Tamam’ın karnına darb edip ol darbın şiddetinden bir cenîn-i meyyit ittikā? ve iskāt etmişdir, hâlâ suâl olunup mûcebi icrâ olunmak matlûbumdur dedikde gıbbe’s-suâl ve akībe’l-inkâr mezkûr Magır’dan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ mezkûre Tamam’ın amden bi gayri hakkın karnına darb etmeyip ve ol darbın şiddetinden ittikā? ve cenîn [iskāt] etmediğine mezbûr İsmail Beşe’ye yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin bilâ-beyyine mu‘ârazadan men‘ birle mâ hüve’l-vâki‘ bi’t-taleb ketb olundu. Hurrire fî târihi’l-mezbûr li’s-seneti’l-merkūme.

Şuhûdü’l-hâl: Mustafa Efendi b. Davud, Halil [b.] Musa, Ali b. Abdullah, el-Hâc Rıdvan, Hacı Hasan ve gayruhüm.

(İSTANBUL12 - cilt: 16, sayfa: 739 - Hüküm no: 997 - Orijinal metin no: [98b-2])﻿

﻿

﻿

998. Hüküm

Ömer Efendi b. Ebubekir’in arsasını Hacı Yusuf Beşe b. Abdullah’a sattığı

Mahmiye-i İstanbul’da Kırkçeşme kurbunda Firûz Ağa mahallesi sâkinlerinden Ömer Efendi b. Ebûbekir meclis-i şer‘-i hatîr-i lâzımü’t-tevkīrde işbu sâhibü’l-kitâb Hacı Yusuf Beşe b. Abdullah mahzarında ikrâr ve takrîr-i kelâm edip silk-i mülk-i sahîhimde münselik mahalle-i mezbûrede vâki‘ tarafeyni müşterî-i mezbûr mülkü ve bir tarafı imâma meşrût vakıf menzil ve bir tarafı tarîk-i hâs ile mahdûd Neslihan Hâtun’dan bundan akdem iştirâ eylediğim muhterik mülk menzil arsasını, nakd-i râyic fi’l-vakt yirmi bir bin akçeye bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve tesellüm eyledikden sonra semeni olan meblağ-ı mezbûr yirmi bir bin akçeyi tamâmen yedinden alıp kabz eyledim ba‘de’l-yevm arsa-i mezbûre merkūm Hacı Yusuf Beşe’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-mu‘teber, mâ vaka‘a bi’t-taleb ketb olundu. Fi’l-yevmi’s-sâmin [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Umdetü’l-ulemâ Ali Efendi Sâbık Belgrad Kadısı, Fahrü’l-eimme Halil Efendi b. Ali el-İmâm, Ahmed Halîfe el-Müezzin, Mustafa Beşe Keresteci, Hasan b. Abdullah, Ali Bey b. Abdullah ve gayruhüm.

(İSTANBUL12 - cilt: 16, sayfa: 740 - Hüküm no: 998 - Orijinal metin no: [98b-3])﻿

﻿

﻿

999. Hüküm

Solakbaşı Mustafa Ağa’nın eşyalarını tehditle düşük fiyata aldığı iddiasını Mahmud Çelebi b. Ali Yesâri’nin ispatlayamadığı

Mahmiye-i İstanbul’da Sofular mahallesi sâkinlerinden Mahmud Çelebi b. Ali Yesâri sâbıkan solakbaşı olan Mustafa Ağa mahzarında üzerine takrîr-i da‘vâ edip merkūm Mustafa Ağa bundan akdem solakbaşı iken zâbitim olup tehdîdini îkā‘a kādir olmağla beni tehdîd ve ikrâh edip eşyâ-i memlûkemden bir samur kaplı kadife kürk ve kadife eyeri değer-i bahâsı otuz bin akçe iken benden ikrâhen yirmi bin akçeye iştirâ etmişdir hâlâ suâl [olunup] merkūm kürk ve değeri bana redde mezbûr Mustafa Ağa’ya tenbîh olunmak murâdımdır dedikde gıbbe’s-suâl merkūm Mustafa Ağa cevâbında müdde‘î-i mezbûr, merkūm kürk ve eyeri tâyi‘an bey‘ ettiğini ikrâr ve lâkin vech-i meşrûh üzre ikrâh-ı mu‘teberi inkâr eyledikde müdde‘î-i mezbûrdan müdde‘âsını mübeyyine beyyine taleb olundukda izhâr-ı acz edip istihlâf etmeğin ol dahi alâ vefki’l-mes’ûl half billâhi te‘âlâ etmeğin mûcebince müdde‘î-i mezbûr bî-vech mu‘ârazadan men‘ birle mâ vaka‘a bi’t-taleb ketb olundu. Hurrire fi’l-yevmi’l-âşir [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ahmed Ağa Koyun Emîni, Mustafa Çelebi el-Kayyım, Emir Ahmed Çelebi Bölük, Hamza Bey ve gayruhüm.

(İSTANBUL12 - cilt: 16, sayfa: 740 - Hüküm no: 999 - Orijinal metin no: [98b-4])﻿

﻿

﻿

1000. Hüküm

İshak v. Laçin’in Avanos v. Asadur’da alacağı olduğunu ispatlayamadığı

Mahmiye-i İstanbul’da Şeyh Ferhad mahallesinde sâkin İshak v. Laçin nâm Ermeni mahfil-i kazâda işbu hâmilü’s-sifr Avanos v. Asadur nâm Ermeni muvâcehesinde üzerine takrîr-i da‘vâ edip mezbûr Avanos’a yedi yüz kıt‘a riyâlî guruş ikrâz ve teslîm ol dahi iktirâz ve kabz etmişdi hâlâ meblağ-ı mezbûru taleb ederim, suâl olunsun dedikde gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istimhâl etmeğin mehl-i şer‘î ile imhâl ve müddet-i mehil münkaziyye oldukdan sonra yemîn dahi [vermemeğin], mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūme.

Şuhûdü’l-hâl: Ali b. Hasan, Hüseyin b. Ebûbekir, Abdi [b.] Hüseyin, Mustafa b. Ali, el-Hâc Ahmed b. Mahmud ve gayruhüm.

(İSTANBUL12 - cilt: 16, sayfa: 741 - Hüküm no: 1000 - Orijinal metin no: [98b-5])﻿

﻿

﻿

1001. Hüküm

Piyâle Bey b. Abdullah’ın borçlarını ödemek için vârislerinin arsasını Veli Bey b. Hasan’a sattıkları

Mahmiye-i İstanbul’da Kazgancı Sadi mahallesinde sâkin iken bundan akdem vefât eden Piyâle Bey b. Abdullah’ın verâseti, zevce-i menkûhası Ayşe bt. Mehmed nâm hâtun ile sulbî oğlu Ahmed’e münhasıra olduğu şer‘an zâhir ve müte‘ayyin oldukdan sonra mezbûre Ayşe Hâtun asâleten ve sagīr-i mezbûrun tesviye-i umûruna kıbel-i şer‘den mansûb vasîsi Mahmud Efendi b. Şaban vesâyeten meclis-i şer‘-i hatîr-i lâzımü’t-tevkīrde işbu bâ‘isü’l-kitâb Veli Bey b. Hasan nâm kimesne mahzarında her biri ikrâr ve takrîr-i kelâm edip müteveffâ-yı mezbûrun düyûn-ı kesîre-i müsbetesi olup mahalle-i mezbûrede vâki‘ bir tarafı Hasan Çelebi b. Mustafa mülkü ve bir tarafı Cafer Çavuş mülkü ve bir tarafı Dergâh-ı âlî yeniçerilerine mahsûs Atmeydanı ve bir tarafı tarîk-i âma müntehî muhterik menzil arsasından gayrı nukūd ve menkūl ve esâs-ı beyt ve evân-ı nühâsiyye ve gayr-ı nühâsiyye ve bi’l-cümle ism-i mal ıtlâk olunur terekesi olmamağla, düyûn-ı mesfûre için arsa-i mezkûrenin bey‘i lâzım gelmeğin kirâren ve mirâren mecâlis-i tâlibîne ve mehâfil-i râgıbîne arz-ı müzâyede olundukda rağabât-ı nâs inkıtâ‘ıyla mezbûr Veli Bey üzerinde on beş bin akçede karâr edip tâlib-i âhar zuhûr etmeyip ve meblağ-ı mezkûr arsa-i mezbûrenin semen-i misli olduğu müte‘ayyin ve mütebeyyin olmağla arsa-i mezbûreyi bey‘a kıbel-i şer‘den me’zûn olduğumuz ecilden arsa-i mezbûreyi bi cümleti’t-tevâbi‘ merkūm Veli Bey’e asâleten ve vesâyeten zarûret-i düyûn-ı mevkūfe için on beş bin akçeye bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr on beş bin akçeyi asâleten ve vesâyeten mezbûr Veli Bey yedinden tamâmen ahz u kabz eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Şaban Beşe b. Abdullah, Hasan b. Osman, İbrahim b. Osman, Hasan b. Hüseyin, Mehmed b. Muslu, Hüseyin b. Ahmed, Derviş b. Mehmed.

(İSTANBUL12 - cilt: 16, sayfa: 741 - Hüküm no: 1001 - Orijinal metin no: [99a-1])﻿

﻿

﻿

1002. Hüküm

Piyâle Bey b. Abdullah’ın terekesinden hanımı Ayşe bt. Mehmed’in mehrini ve miras hissesini aldığı

(İSTANBUL12 - cilt: 16, sayfa: 742 - Hüküm no: 1002 - Orijinal metin no: [99a-2])﻿

﻿

﻿

1003. Hüküm

İbrahim Bey b. el-Hâc Ömer Efendi’nin Zımara köyü ahalisinde olan alacağını aldığı

Eyâlet-i Anadolu’da kasaba-i Eğin sâkinlerinden İbrahim Bey b. el-Hâc Ömer Efendi meclis-i şer‘-i hatîr-i lâzımü’t-tevkīrde Divriği kazâsı müzâfâtından Zımara nâm karye ahâlîsinden Pigel v. Kirkor ve Kirkor v. Bâli ve Kirkor v. Arslan nâm Ermeniler mahzarlarında ikrâr ve takrîr-i kelâm edip karye-i mezbûre ahâlîsi zimmetlerinde deyn-i şer‘îden olan iki bin dokuz yüz riyâlî guruş hakkımı yedlerinden bi’t-tamâm alıp kabz edip meblağ-ı merkūm iki bin dokuz yüz guruşa müte‘allika da‘vâdan ve târih-i kitâba gelince beynimizde vâkı‘a ahz u i‘tâ ve mu‘âmelât-ı şettâya müte‘allika da‘vâdan mezbûrları ibrâ-i âmm-ı kātı‘ü’n-nizâ‘la ibrâ eyledim ba‘de’l-yevm eğer benden ve eğer vekîlimden husûs-ı mezbûra müte‘allika da‘vâ sudûr ederse lede’l-hükkâmi’l-kirâm mesmû‘a olmaya dedikde gıbbe’t-tasdîki’l-mu‘teber mezbûrlar dahi târih-i kitâba gelince cemî‘ de‘âvî ve mütâlebâtdan merkūm İbrahim Bey’i ibrâ eyledik dediklerinde, mâ vaka‘a bi’t-taleb ketb olundu. Fi’l-yevmi’s-sânî aşer min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mustafa Ağa Kethüdâ-yı Fâtıma Sultan, Sâlih Efendi b. Mustafa Çelebi, Ahmed Çelebi b. Abdullah, Hasan Beşe b. Ahmed, Osman Çelebi b. Ali, Ömer Beşe b. Demirci ve gayruhüm.

(İSTANBUL12 - cilt: 16, sayfa: 743 - Hüküm no: 1003 - Orijinal metin no: [99a-3])﻿

﻿

﻿

1004. Hüküm

El-Hâc Mustafa b. Ali’nin evini Bayram Efendi b. eş-Şeyh Receb’e sattığı

Mahmiye-i İstanbul’da Harâccı Muhyiddin mahallesinde sâkin el-Hâc Mustafa b. Ali meclis-i şer‘-i hatîr-i lâzımü’t-tevkīrde işbu bâ‘isü’l-kitâb mefharü kuzâti’l-İslâm zübdetü vülâti’l-enâm Bayram Efendi b. eş-Şeyh Receb mahzarında ikrâr ve takrîr-i kelâm edip merhûme Kerime Hâtun vakfına arsasının senede altı yüz akçe mukāta‘a-i kadîmesi olup binâsı mülküm olan mahalle-i mezbûrede vâki‘ bir tarafı a‘lemü’l-ulemâ’i’l-muhakkikīn efdalü’l-fuzalâ’i’l-müdakkikīn ma‘denü’l-fazl ve’l-yakīn Şaban Efendi hazretleri tasarruflarında olan ekmekçi değirmeni ve bir tarafı Hasan Beşe tasarrufunda olan menzile ve iki tarafı tarîk-i âma müntehî hâriciyyede bir bâb fevkānî oda ve bir bâb tahtânî oda ve kenîf ve dâhiliyyede iki bâb fevkānî oda ve bir sofa ve dehliz ve kenîf ve tahtânî iki bâb oda ve bir su kuyusu ve bir kenîf ve cüneyneyi müştemil olan menzili bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık seksen beş bin nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr seksen beş bin akçeyi müşterî-i mezbûr Bayram Efendi yedinden tamâmen ahz u kabz eyledim ba‘de’l-yevm menzili mahdûd-ı mezbûr merkūm Bayram Efendi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ahmed Efendi b. Ramazan el-İmâm, Ahmed Efendi b. İbrahim el-Müezzin, Mehmed Efendi b. Mustafa el-kadı, Süleyman Ağa b. Mehmed el-Cündî Mehmed Ağa b. Mustafa er-Râcil, el-Hâc Ahmed Ağa el-Hammâmî, Ahmed Beşe b. Kurt, Hasan Beşe b. Sinan, Mehmed b. Hüseyin Dellâl, İbrahim Beşe er-Râcil, Mustafa b. Ramazan ve gayruhüm.

(İSTANBUL12 - cilt: 16, sayfa: 743 - Hüküm no: 1004 - Orijinal metin no: [99a-4])﻿

﻿

﻿

1005. Hüküm

Rüstem Ağa mescidi müezzini Şaban’ın para vakfına Mansur Çelebi b. Mansur’u mütevellî tayin ettiği

Sernâme-i hasbihâl-i perâne-i hamd-i vâkıfü’l-ahvâl melik-i müte‘âl celle ani’l-vehm ve’l-hayâl ile terşîh ve tezyîn ve zîver-i salât u selâm resûl-i rabb-i zi’l-celâl sallallâhu te‘âlâ aleyhi ve alâ âlihî ve ashâbihî hayru’l-ashâb ve hayru’l-âl ile tevşîh ve tezyîn kılındıkdan sonra bâ‘is-i tastîr-i kitâb-ı şer‘î oldur ki mahmiye-i İstanbul’da Hoca Kasım Günanî mahallesi sükkânından olup mahalle-i mezbûrede vâki‘ Rüstem Ağa mescidi şerîfinde müezzin olan sâhibü’l-hayrât ve’l-hasenât ve râgıbü’l-meberrât ve’s-sadakāt Şaban b. ( ) meclis-i şer‘-i celîl-i lâzımü’t-tebcîlde vakf-ı âti’z-zikre li ecli’t-tescîl mütevellî nasb ve ta‘yîn eylediği Mansur Çelebi b. Mansur mahzarında bast-ı kelâm ve ta‘bîr ani’l-merâm edip hasbeten lillâhi te‘âlâ ahlas-ı mal ve etyab-ı menâlimden yetmiş iki esedî guruş ibrâz ve sâir emvâlimden ifrâz edip vakf-ı sahîh-i şer‘î ve haps-i sarîh-i mer‘î ile vakf ve haps edip şöyle şart eyledim ki meblağ-ı mezbûr her sene onu on bir hesâbı üzre rehn-i kavî ve kefîl-i melî veya ikisinden biri ile istirbâh ve istiğlâl olunup bi fazli’l-lâhi’l-meliki’l-müte‘âl hâsıl olan gılâli mâdemki hayâtda olam kendim mutasarrıf olup ba‘de’l-vefât mescidi mezbûrda her kim imâm ve müezzin olursa iki akçe tevliyyeti vazîfesinden mâ‘adâsını alıp beynlerinde ale’s-seviyye iktisâm edip her biri mukābelesinde günde üç İhlâs-ı şerîf okuyup sevâbını rûhuma ihdâ edeler ve tevliyyet benden sonra merkūm Mansur Çelebi’ye meşrûta olup cihet-i tevliyyet deyû yevmî iki akçe vazîfeye mutasarrıf ola, ba‘de vefâtihî re’y-i hâkime müfevvaz ola ve eğer mürûr-ı eyyâm ile şart-ı mezkûreye ri‘âyet müte‘azzire olursa mutlakā fukarâ-yı müslimîne sarf oluna deyû meblağ-ı merkūmu mütevellî-i mezbûra def‘ ve teslîm edip ol dahi vakfiyet üzre kabz ve tesellüm eyledim dedikden sonra gıbbe’t-tasdîki’l-mu‘teber vâkıf-ı mezbûr inân-ı kelâmını semt-i rücû‘a ve zimâm-ı merâmını savb-ı âhara sarf edip vakf-ı nukūd eimme-i selâse katlarında gayr-ı câiz olmağın vakf-ı mezbûrdan rücû‘ edip nukūd-ı mezbûreyi istirdâd ederim deyicek mütevellî-i merkūm cevâb-ı bâ savâba tasaddî edip eğerçi vakf-ı nukūd eimme-i selâse katlarında gayr-ı câizdir, lâkin İmâm Züfer’den Hazreti İmâm Ensârî rivâyeti üzre câiz ve meşrû‘ olup anların rivâyetleri üzre vakf-ı mezbûrun sıhhat ve cevâzına hükm taleb ederim deyû hâkim-i muvakki‘-i kitâb tûbâ-lehû ve hüsnü me’âb hazretleri huzûrunda müterâfi‘ân ve fasl u hasma tâlibân olduklarında, hâkim-i mûmâ-ileyh -esbağallâhu ni‘amehû aleyh-dahi cânib-i vakfa nazar edip re’y-i merkūm üzre vakf-ı mezbûrun sıhhatine hükm ettikden sonra vâkıf-ı mezbûr semt-i rücû‘a âhar yüzden tulû‘ edip eğerçi hâkim hükmü ile vakfa sıhhat hâsıla oldu, lâkin İmâm Ebû Hanîfe katında sıhhat müstelzim-i lüzûm olmayıp rücû‘ meşrû‘ olmağın vakf-ı mezbûrdan tekrâr rücû‘ eyledim meblağ-ı mezbûru mütevellî-i merkūmdan tekrâr taleb ederim dedikde mütevellî-i mezbûr dahi tekrâr cevâba mütesaddî olup eğerçi İmâm-ı a‘zam hazretleri katında sıhhat lüzûm ifâde etmediği ganî ani’l-beyândır, lâkin imâmeyn hazretleri katlarında sıhhat ve lüzûm tev’emân ve mütelâzımân olup hükm-i sâbık ile vakf-ı mezbûra sıhhat hâsıla olıcak anların re’y-i şerîfleri üzre lüzûmuna dahi hüküm taleb ederim deyicek hâkim-i müşârün-ileyh dahi teşyîd-i mebânî-i vakfı evlâ ve ahrâ görüp meblağ-ı mezbûrun re’y-i imâmeyn-i hümâmeyn üzre lüzûmuna dahi hükm ve hükm-i sâbıkını ihkâm etmekle min ba‘d vakf-ı mezbûr cümle eimme kavilleri üzre sahîh ve lâzım olup ibtâl ve ta‘tîli adîmü’l-ihtimâl oldu. Femen beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm cerâ zâlik. Hurrire fi’l-yevmi’l-hâmis min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Fahrü’l-a‘yân İmâmzâde Mehmed Efendi, Şaban Çelebi b. İsmail, Mehmed b. el-Hâc Şaban, el-Hâc İsmail b. ( ), Mehmed Bey el-Cündî Muharrem Çelebi el-muhzır ve gayruhüm.

(İSTANBUL12 - cilt: 16, sayfa: 744 - Hüküm no: 1005 - Orijinal metin no: [99b-1])﻿

﻿

﻿

1006. Hüküm

Mehmed Ağa b. Abdullah’ın Osman Ağa b. Gazanfer’de alacağının vârisleri olan çocukları Ahmed ve Hüseyin’e ödenmesi

Mahrûse-i Galata müzâfâtından kasaba-i Tophâne’de İlyas Çelebi mahallesi sükkânından olup diyâr-ı Habeş’de vefât eden Mehmed Ağa b. Abdullah’ın sulbî oğulları Abdullah ve Hüseyin nâm sagīrlerin kıbel-i şer‘den mansûb vasîleri Ali Bey b. Yusuf tarafından husûs-ı âtîye vekîl-i müsecceli olup bimâ hüve nehcü’s-sübût şer‘an vekâleti sâbite olan umdetü’l-a‘yân Mehmed Ağa b. Mehmed dîvân-ı kāimmakām-ı sadr-ı a‘zamîde ma‘kūd mahfil-i kazâda, mahmiye-i İstanbul’da Yenibahçe’de Arpaemini mahallesinden olup diyâr-ı Mısır’da mutavattın olan Osman Ağa b. Gazanfer tarafından husûs-ı âtîye vekîli olup vekâleti hâkim-i muvakki‘-i kitâb tûbâ-lehû ve hüsnü me’âb hazretleri huzûrunda hasm-ı şer‘î-i câhid mahzarında sâbite olan Hasan Efendi b. Mahmud mahzarında üzerine bi’l-vekâle takrîr-i da‘vâ edip müteveffâ-yı mezkûr Mehmed Ağa’nın müvekkili mezbûr Osman Ağa zimmetinde cihet-i karz-ı şer‘îden on bin beş yüz kıt‘a riyâlî kebîr guruş hakkı olup hattâ bin altmış üç senesi Şevvâlü’l-mükerremi’nin yirmi altıncı gününde mahmiye-i mezbûrede Ahî Çelebi mahkemesinde nâibü’ş-şer‘ olan es-Seyyid Hüseyin kıbelinden mezbûr el-Hâc Mehmed Ağa’nın mahmiye-i mezbûrede Balkapanı’nda vâki‘ hücresine bi’t-taleb vârid olan Mevlânâ Abdülkādir Efendi huzûrunda mezkûr Osman Ağa ikrâr ve i‘tirâf ve mezbûr Mehmed Ağa tasdîk etmekle Mevlânâ-yı mezbûr ba‘de’t-tahrîr ma‘an ba‘s olunan Çukadar Mehmed Beşe b. Süleyman ve Mehmed Çelebi b. Hüseyin ve Ali Bey b. Mehmed ile mûmâ-ileyh Hüseyin Efendi’ye inhâ ve takrîrden sonra mezbûr Hüseyin Efendi mezkûr el-Hâc Mehmed Ağa’ya hüccet verdikden sonra kable’l-ahz ve’l-istîfâ mezbûr Mehmed Ağa vefât etmekle meblağ-ı mezbûr sagīrân-ı mezbûrâna isâbet etmişdir deyû min külli’l-vücûh mazmûnu takrîr-i meşrûhunu nâtık ve târih-i mezbûr ile müverraha ve Mevlânâ-yı mezbûr es-Seyyid Hüseyin Efendi imzâsıyla mümzâ ve hâtemi ile mahtûme hüccet-i şer‘iyye ibrâz [100a] edip vekîl-i mezbûr Hasan Efendi muvâcehesinde feth ve kırâ’at ve istintâk olundukda mazmûn-ı hücceti bi’l-külliye inkâr etmeğin vekîl-i mezbûr Mehmed Ağa’dan mazmûn-ı hücceti mübeyyine beyyine taleb olundukda udûl-ı müslimînden olup zeyl-i hüccet-i mesfûrede isimleri muharrer olan müslimînden sâbıkan Habeş Beylerbeyisi olan umdetü’l-ümerâ’i’l-kirâm zübdetü’l-fukarâi’l-fihâm Mustafa Paşa b. Hasan ve Mustafa b. Haydar ve İbrahim b. Zülfikār nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ işbu vekîl Hasan Efendi’nin müvekkili Osman Ağa b. Gazanfer târih-i mezbûrda zikr olunan hücr[e]de nâib-i mûmâ-ileyh Hüseyin Efendi kıbelinden bi’t-taleb vârid olan Abdülkādir Efendi huzûrunda mezbûr Mehmed Ağa’ya cihet-i karz-ı şer‘îden on bin beş yüz altmış kıt‘a riyâlî guruş deynim vardır deyû huzûrumuzda ikrâr ve i‘tirâf ve mezbûr el-Hâc Mehmed Ağa tasdîk etmekle Mevlânâ-yı mezbûr ba‘de’t-tahrîr nâib-i mûmâ-ileyh Hüseyin Efendi’ye inhâ edip işbu hücceti mezbûr el-Hâc Mehmed Ağa’ya vermişdir, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde bada’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Rebî‘ilevvel li sene erba‘a ve seb‘în ve elf.

Şuhûdü’l-hâl: Abdülkerim Ağa muhzırân, el-Hâc Ahmed b. Mahmud, Abdi Çelebi b. Hüseyin, Mustafa Çelebi b. İsâ ve gayruhüm.

(İSTANBUL12 - cilt: 16, sayfa: 745 - Hüküm no: 1006 - Orijinal metin no: [99b-2])﻿

﻿

﻿

1007. Hüküm

Hüseyin Bey’in Mehmed b. Yunus’un kiracı olduğu evin mescidin müezzinine şart kılınmış olduğunu ispatlayamadığı

Mahmiye-i İstanbul’da Tahtakale kurbunda Hacı Timur mahallesi mescidi şerîfinde müezzin olan Kapıcı Hüseyin Bey meclis-i şer‘de zikri âtî menzile icâre-i mu‘accele ve müeccele ile vâzı‘u’l-yed olan işbu sâhibü’l-kitâb Mehmed b. Yunus mahzarında üzerine takrîr-i da‘vâ edip zikr olunan Hacı Timur mahallesinde vâki‘ bir tarafı Şeyh Mehmed Efendi mülküne ve bir tarafı Kadri Çavuş mülküne ve bir tarafı mahalle-i mezbûre imâmına meşrût menzile ve bir tarafı tarîk-i âma müntehî menzilin mâlikesi olan merhûme Şahana nâm hâtun menzili mezbûrun süknâsını câmi‘-i mezbûrda müezzin olanlara şart ve ta‘yîn edip hâlâ ben câmi‘-i mezbûrda müezzin olduğum ecilden menzili mevkūf-ı mezbûrdan kasr-ı yed edip ber mûceb-i şart-ı vâkıfe sâkin olmak için bana teslîme mezbûr Mehmed’e tenbîh olunmak matlûbumdur dedikde gıbbe’s-suâl mezbûr Mehmed cevâbında fi’l-vâki‘ menzili mezbûrun mâlikesi mezbûre Şahana Hâtun vakf ve gallesini mahalle-i mezbûrede müezzinlere şart eylediği ecilden vakf-ı mezbûra mütevellî olan İbrahim nâm kimesne menzili mevkūf-ı mezbûru icâre-i mu‘accele-i ma‘lûme ve beher mâh on beşer akçe ücret-i müeccele ile bana îcâr ve teslîm ben dahi istîcâr ve kabûl ve kabz eyledikden sonra yedime işbu meclis-i şer‘de kırâ’at olunan temessükü vermişdir, ol vechile vaz‘-ı yed ederim deyip süknâsı meşrûta idiğini inkâr edicek müdde‘î-i mezbûr müezzin Kapıcı Hüseyin’den menzili merkūmun süknâsı meşrût idiğine beyyine taleb olundukda ityân-ı beyyineye kādir olmamağla bî-vech mu‘ârazadan men‘ birle mâ vaka‘a bi’t-taleb ketb olundu.

Şuhûdü’l-hâl: Mehmed Efendi el-İmâm, Abdi Çelebi b. Hüseyin, Abdal Mehmed b. ( ), Hüseyin b. Ali ve gayruhüm.

(İSTANBUL12 - cilt: 16, sayfa: 747 - Hüküm no: 1007 - Orijinal metin no: [100a-1])﻿

﻿

﻿

1008. Hüküm

Frenk papucu diken esnafın Lonca Yeri denilen yerde papuç diken Dimitri v. Nikola ile alakalarının kalmadığı

Mahrûse-i Galata’da Balık Pazarı’nda Frenk papucu diken tâifesinden Corco v. Cuvan ve Andriye v. Yorgi ve Mihal v. Nikola ve Kostantin v. Manol ve Yani v. Mikel ve Yani v. Yorgi ve Andriye v. Franko nâm zimmîler meclis-i şer‘-i hatîrde tâife-i mezbûreden olup Lonca Yeri demekle ma‘rûf mevzi‘de papuç diken Dimitri v. Nikola nâm zimmî mahzarında her biri takrîr-i kelâm edip mezbûr Dimitri bed-lisân olmağla her biri mezbûrun akvâl ve ef‘âlinden müte’ezzî ve mutazaccirler olduğu ecilden mevzi‘-i mezkûrdan kalkıp âhar mevzi‘e nakl etmek için mezbûr Dimitri üzerine da‘vâ eylediğimizde, mezkûr Dimitri ba‘de’l-yevm tâifemize karışmayıp mevzi‘-i mezkûrdan kalkıp âhar yere nakl etmeğe râzı olmağla mezkûr Dimitri ile vechen mine’l-vücûh ve sebebin mine’l-esbâb alâka ve medhalimiz yoktur dediklerinde, mezkûr Dimitri ben dahi rızâm ile mevzi‘-i mezbûrdan kalkıp âhar yere nakl etmeğe ta‘ahhüd eyledim ba‘de’l-yevm mezkûrun ile vechen mine’l-vücûh ve sebebin mine’l-esbâb alâka ve medhalim yoktur dedikde gıbbe’t-tesâdukı’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-mezbûr.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Resûl b. Rıdvan, Mehmed b. Ramazan ve gayruhüm.

(İSTANBUL12 - cilt: 16, sayfa: 747 - Hüküm no: 1008 - Orijinal metin no: [100a-2])﻿

﻿

﻿

1009. Hüküm

Yusuf Ağa’nın miras işleri için eşi ve oğlunun Ali Bey b. Mustafa’ya vekâlet verdikleri

Mahmiye-i İstanbul’da Nahilbend mahallesinde sâkin iken bundan akdem vefât eden Yusuf Ağa nâm kimesnenin zevce-i metrûkesi Sâliha Hâtun bt. Abdullah ve sulbî kebîr oğlu Ahmed Çelebi meclis-i şer‘de işbu râfi‘ü’l-kitâb Ali Bey b. Mustafa mahzarında her biri takrîr-i kelâm edip müteveffâ-yı mezbûrun vasiyy-i muhtârı olan Yusuf Efendi ile ber mûceb-i defteri kassâm ve hâric ez-defter makbûzu olan cemî‘ tereke-i müteveffâ-yı mezbûra müte‘allika âmme-i de‘âvâya mezbûr Ali Bey’i tarafımızdan vekîl ve menâbına nâib nasb ve ta‘yîn eyledik dediklerinde, ol dahi vekâlet-i mezbûreyi kabûl ve merâsimini edâya müte‘ahhid olmağın mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Mehmed Çelebi b. Ali, Baba Resûl el-Muhzır.

(İSTANBUL12 - cilt: 16, sayfa: 748 - Hüküm no: 1009 - Orijinal metin no: [100a-3])﻿

﻿

﻿

1010. Hüküm

Hâkimin, Abdülbâkī b. Mehmed ve Sâliha bt. Mehmed adlı küçüklere nafaka takdir etmesi ve annelerine borçlanmaya izin vermesi

İşbu hüccet-i şer‘iyyenin üzerinde imzâsı bulunan hâkim, Abdülbâkī b. Mehmed ve Sâliha bt. Mehmed nâm sagīreynin nafakası, kisvesi ve sâir havâic-i zarûriyyeleri için, mahmiye-i Kostantıniyye mahallâtından Kızıltaş mahallesinde sâkine olan hâmile-i hâze’l-kitâb Emetullah bt. Hızır nâm mutallaka anneleri ve hâdinelerinin talebiyle, mezbûr babaları Mehmed üzerine zeyilde mezkûr târihden i‘tibâren yevmî râyicü’l-vakt sekiz akçe farz ve takdîr etti. Hâkim-i müşârün-ileyh ayrıca meblağ-ı mefrûz-ı mezbûru sagīreyn-i merkūmeynin havâic-i lâzımesine sarf etmesine ve vakt-i hâcette istidâne edip vakte’z-zafer mezbûra rücû‘ etmesine mezbûre Emetullah’a izin verdi. Cerâ zâlike ve hurrire fi’l-yevmi’s-sâlisi aşere min Rebî‘ilâhir sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah Bey b. Mustafa, Hüseyin b. Ahî Bey, Resûl b. Rıdvan ve gayruhüm.

(İSTANBUL12 - cilt: 16, sayfa: 748 - Hüküm no: 1010 - Orijinal metin no: [100b-1, Arapça])﻿

﻿

﻿

1011. Hüküm

İstanbul’daki iplikçi esnafının kazzaz esnafına yamak oldukları, boyacı esnafıyla alakalarının olmadığı

Mahmiye-i İstanbul’da iplikçi tâifesinin kethüdâları Şaban Bey b. Resûl ve yiğidbaşıları Hasan b. Abdullah ve Ali b. Seyyid Bâli ve Mehmed b. Mahmud ve el-Hâc Mustafa b. Ahmed ve Mustafa b. Pîrî Hoca ve Hasan Beşe b. Ahmed ve Muslu b. Yunus ve Abdi b. İbrahim nâm kimesneler meclis-i şer‘-i hatîrde mahmiye-i mezbûrda boyacı tâifesinin kethüdâları Mustafa b. Veli ve yiğidbaşıları Nikola v. Yorgi ve ihtiyârlarından Varkir v. Yorgi ve Yani v. Pirnod ve Zaharya v. Yorgi ve Ansas v. Aleksi mahzarlarında takrîr-i da‘vâ edip feth-i hâkānîden berî bizim tâifemiz işbu hâzırûn bi’l-meclis kazzâz tâifesinin kethüdâları Ahmed Çelebi b. Abdülbâkī ve yiğidbaşıları Receb b. Sefer ve ihtiyârlarından es-Seyyid Mahmud Çelebi b. es-Seyyid Hüseyin ve Ahmed Çelebi b. Pîrî ve el-Hâc Mustafa b. Mahmud’a yamak olup taraf-ı saltanat-ı aliyyeden örü ve sâir tekâlîf-i şâkka tarh olundukda kazzâz tâifesiyle ma‘an veregelip kadîmden metâ‘ımız olan ipliği kendimiz boyaya gelip bir vechile boyacı tâifesiyle alâkamız yok iken sizler metâ‘ınız olan ipliği boyamağla bizim san‘atımız ahâlîsinden olursuz, ol vechile bize yamaksız deyû bizi her bâr rencîdeden hâli değillerdir, suâl olunup men‘ ve def‘ olunmak matlûbumuzdur dediklerinde, gıbbe’s-suâl mezbûrun boyacı tâifesi Mustafa ve Nikola ve Varkir ve Yanaki ve Zaharya ve Ansas cevâblarında fi’l-vâki‘ mezbûrun iplikçi tâifesi feth-i hâkānîden berî kazzâz tâifesine yamak olup kendi metâ‘ları olan ipliği kendiler boyaya gelip bizim anlarda vechen mine’l-vücûh alâkamız yoktur deyû her biri mu‘terif olmağın alâ mûcebi i‘tirâfihim ba‘de’l-yevm rencîde etmemek üzre mezkûrûna tenbîh birle mâ hüve’l-vâki‘ bi’t-taleb ketb olundu. Hurrire fi’l-yevmi’l-âşir [min] şehri Rebî‘ilâhir sene 1074.

Şuhûdü’l-hâl: Hacı Ahmed b. Mahmud, Abdi Çelebi b. Hüseyin, Şükrullah b. Mustafa, Mustafa Çelebi b. İsâ ve gayruhüm.

(İSTANBUL12 - cilt: 16, sayfa: 749 - Hüküm no: 1011 - Orijinal metin no: [100b-2])﻿

﻿

﻿

1012. Hüküm

Muharrem b. Mehmed’in el koyduğu arsanın yarısını Servi mahallesinden Mülâyim bt. Abdullah’a vermesi gerektiği

Mahmiye-i İstanbul’da Serv[i] mahallesinde sâkine Mülâyim bt. Abdullah nâm hâtun mahfil-i kazâda, zikri âtî menzile vâzı‘u’l-yed olan Muharrem b. Mehmed mahzarında üzerine takrîr-i da‘vâ edip merkūm Yakub Ağa vakfından olup mahalle-i mezbûrda vâki‘ bir tarafı Yusuf Ağa menziline ve bir tarafı Nasûh Paşazâde Ali Bey menziline ve bir tarafı Molla Çelebi menziline ve bir tarafı tarîk-i âma müntehî fevkānî bir oda ve bir sofa ve tahtapûş ve bir matbah ve kenîfi müştemil vakıf menzil icâre-i mu‘accele-i ma‘lûme ve ayda otuz akçe ücret-i müeccele ile taht-ı tasarrufumda iken nısf-ı şâyi‘ini bin altmış dokuz senesinde izn-i mütevellî ile meccânen mezbûr Muharrem’e fâriğa olup mütevellîden temessük alıverdiğimden sonra nısf-ı şâyi‘-i âharı yedimde ve taht-ı tasarrufumda iken bundan akdem vâki‘ olan harîk-i kebîrde bi’l-külliye muhterik olup arsa-i sırfa kaldıkda, hissem olan nısf-ı şâyi‘ arsa üzerine müceddeden binâ ihdâs edivermek için mezbûr Muharrem’e bi’d-defe‘ât üç yüz kıt‘a riyâlî guruş def‘ ve teslîm ol dahi ba‘de’l-ahz müceddeden ebniye ihdâs ettikden sonra mecmû‘-ı menzili mezbûru zabt ve tasarruf eder, suâl olunup nısf-ı şâyi‘inden kasr-ı yed ve bana teslîme mezbûr Muharrem’e tenbîh olunmak matlûbumdur dedikde gıbbe’s-suâl mezbûr Muharrem cevâbında fi’l-vâki‘ târih-i mezbûrda menzili merkūmun nısfını bana izn-i mütevellî ile fâriğa oldukdan sonra nısf-ı şâyi‘-i âharını dahi bin yetmiş bir senesinde izn-i mütevellî ile bana fâriğa olup işbu meclis-i şer‘de kırâ’at olunan temessükü mütevellî-i vakf-ı mezbûrdan alıverip ba‘dehû muhterik olup arsa-ı sırfa kaldıkda kendi malımla müceddeden ebniye ihdâs eyledim, ol vechile arsa ve ebniyede hak ve alâkası yoktur deyû def‘le mukābele ve bi’d-defe‘ât üç yüz riyâlî guruş aldığını inkâr edicek müdde‘iyye-i mezbûre Mülâyim’den müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ ebniye ihdâs edivermek için mezbûre Mülâyim’den bi’d-defe‘ât üç yüz kıt‘a riyâlî guruş ahz u kabz etmediğine mezbûr Muharrem’e yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ ettikden sonra mezkûr Muharrem’den dahi def‘-i mezbûru mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ bin yetmiş bir senesinde nısf-ı şâyi‘-i âharını dahi izn-i mütevellî ile mezbûr Muharrem’e fâriğa olmayıp mütevellîden temessük alıvermediğine mezkûre Mülâyim’e yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin arsa-i mezbûrenin nısf-ı şâyi‘inden kasr-ı yed edip müdde‘iyye-i mezbûre Mülâyim’e teslîme mezbûr Muharrem’e tenbîh olunup mâ hüve’l-vâki‘ bi’t-taleb ketb olundu. Hurrire fi’l-yevmi’l-âşir min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: İbrahim b. Mustafa, Ali b. Mustafa, Kadri Çelebi b. Abdullah, Muslu Bey b. Abdullah, Keşfî Ahmed b. ( ), Ömer Efendi el-Kâtib ve gayruhüm.

(İSTANBUL12 - cilt: 16, sayfa: 749 - Hüküm no: 1012 - Orijinal metin no: [100b-3])﻿

﻿

﻿

1013. Hüküm

Fâtıma bt. İbrahim’in terekesinin vârisleri arasında paylaşıldığı

Allâhu hasbî mâ fîhi kemâ fî aslihî ketebehû el-fakīru ileyhi sübhânehu ve te‘âlâ Abdurrahim el-muhâsib bi Dâri’s-saltanati’l-aliyye Kostantıniyye el-mahmiyye -afallâhu te‘âlâ anhu-. Mahmiye-i İstanbul’da Unkapanı kurbunda Yavuzer mahallesinde sâkine iken bundan akdem vefât eden Fâtıma bt. İbrahim nâm hâtunun verâseti, sadrî kebîr oğulları Abdülbâkī ve Hüseyin’e ve sadriyye kebîre kızları Havva ve Ümmühânî’ye münhasıra olup kable’l-kısme mezbûr Hüseyin dahi vefât edip verâseti sulbiye kebîre kızları Fâtıma ve Râbia’ya ve zevce-i metrûkesi Ayşe’ye ve li ebeveyn karındaşı Abdülbâkī’ye ve li ebeveyn kız karındaşları Havva ve Ümmühânî’ye münhasıra olup kable’l-kısmet mezkûr Abdülbâkī dahi vefât edip verâseti sulbî kebîr oğlu Ahmed’e münhasıra olup kable’l-kısmet mezbûre Ümmühânî dahi vefât edip verâseti li ebeveyn kız karındaşı mezbûre Havva’ya ve li ebeveyn karındaşı oğlu mezkûr Ahmed’e münhasıra olduğu şer‘an mütehakkik ve tashîh-i mes’eleleri alâ tarîki’l-münâsahati’ş-şer‘iyye beş yüz yetmiş altı sehimden olup sihâm-ı mezbûreden iki yüz altmış beş sehimi mezbûr Ahmed’e ve yüz elli dokuz sehimi mezkûre Havva’ya ve altmış dört sehimi mezbûretân Fâtıma ve Râbia’dan her birine ve yirmi dört sehimi mezbûre Ayşe’ye isâbet eylediği zâhir ve müte‘ayyin oldukdan sonra mezkûr Ahmed asâleten ve merkūme Havva tarafından husûs-ı âtîye vekîl olup mezbûreyi ma‘rifet-i şer‘iyye ile ârifân olan Süleyman Efendi b. Mustafa el-cündî ve Mehmed b. Süleyman şehâdetleri ile şer‘an vekâleti sâbite olan İbrahim Ağa ve mezkûrât Fâtıma ve Râbia ve Ayşe taraflarından husûs-ı âtîye vekîl olup mezbûrânı ma‘rifet-i şer‘iyye ile ârifân olan Atâullah b. Hasan ve Ahmed b. Mehmed şehâdetleriyle vekâleti sâbite olan İsmail Ağa meclis-i şer‘-i hatîrde her biri takrîr-i kelâm edip mahalle-i mezbûrede vâki‘ ba‘zan Hacı Muslihiddin vakfına ve ba‘zan Ali Hoca mülküne ve ba‘zan Receb Beşe ve ba‘zan Ahmed Çelebi mülküne müntehî bi’r-i mâ ve bir harâbe müşrif hamamı hâvî arsa-i hâliye bi hükmi’l-münâsahati’ş-şer‘iyye irsen bize isâbet ve intikāl ve bu âna değin müşâ‘an mutasarrıflar idik hâlâ cânib-i şer‘den üzerine varılıp alâ mâ farazallâhü te‘âlâ taksîm olunmak matlûbumuzdur dediklerinde, savb-ı şer‘den Mevlânâ Ahmed Efendi irsâl olunup ol dahi Hâssa mi‘mârlardan üstâd Ali Beşe b. Abdullah ve Şaban Beşe b. Veli ve sâir ebniye ve sukūf ahvâline vukūf ve şu‘ûru olup zeyl-i rakīmde isimleri mastûr olan müslimîn ile arsa-i mezbûre üzerine varılıp, nazar eylediklerinde fi’l-vâki‘ arsa-i hâliye idiği mukarrer oldukdan sonra mi‘mârân-ı mezbûrân mezkûrun mahzarlarında mesâha ve takvîm eyledikde tûlen ve arzen bi hesâb-ı şatrancî iki bin dört yüz seksen sekiz zirâ‘ olup ba‘zan Ali Hoca ve ba‘zan Hacı Muslihiddin ve ba‘zan Ahmed Çelebi ve ba‘zan Râbia taraflarında altı yüz dokuz zirâ‘ arsa yüz elli dokuz sehim hissesi mukābelesinde mezbûre Havva’ya ve ba‘zan Receb Beşe ve ba‘zan Ahmed Çelebi ve ba‘zan Şerbetçi ve ba‘zan tarîk-i âm taraflarından altı yüz altmış zirâ‘ arsa yüz elli iki sehim hisseleri mukābelesinde mezbûre Râbia ve Fâtıma ve Ayşe’ye ve ba‘zan Havva ve ba‘zan Receb Beşe ve ba‘zan el-Hâc Muslihiddin ve ba‘zan Fâtıma ve Râbia ve Ayşe taraflarında bin iki yüz on dokuz zirâ‘ arsa iki yüz altmış beş sehim hissesi mukābelesinde mezbûr Ahmed’e ta‘yîn ve tahsîs ve ifrâz olundukda her biri asâleten ve vekâleten bi’t-terâzî kabûl ve kabz edip beynlerinde alâmet-ı fâsıla vaz‘ eylediğini Mevlânâ-yı mezbûr mahallinde ba‘de’t-tahrîr, ma‘an ba‘s olunan Hasan b. Bayram ile gelip meclis-i şer‘de inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min [şehri] Zilka‘deti’ş-şerîfe li sene ihdâ ve seb‘în ve elf.

Şuhûdü’l-hâl: Bekir Beşe b. Sâlih, Bayram Çavuş b. Süleyman, İbrahim b. Ali, Mustafa Beşe b. Abdullah, Yusuf b. İbrahim ve gayruhüm.

(İSTANBUL12 - cilt: 16, sayfa: 750 - Hüküm no: 1013 - Orijinal metin no: [101a-1])﻿

﻿

﻿

1014. Hüküm

Ahmed Ağa b. Abbas Ağa’nın hizmetkârı Mehmed b. Mustafa aleyhine açtığı alacak davasından vazgeçtiği

Mahmiye-i İstanbul’da Molla Gürânî mahallesinde sâkin umdetü’l-a‘yân zübdetü’l-erkân Ahmed Ağa b. Abbas Ağa dîvân-ı sa‘âdet-makrûnda ma‘kūd olan meclis-i şer‘-i hatîrde sâbıkan hizmetkârı olan işbu râfi‘ü’l-kitâb Mehmed b. Mustafa mahzarında ikrâr ve i‘tirâf edip mukaddemâ mezbûr Mehmed hazînedârım iken târih-i kitâb senesi şehr-i Rebî‘ulevveli’nin yirmi ikinci gününde eşyâ-i memlûkemden bir çift elmas bilezik ve bir mâ’i top hâre ve bir sîm sînebend ve dokuz bin akçemi hafiyyeten ahz u kabz ve firâr ve gaybet etmiş idi hâlâ mezkûr Mehmed’e zafer bulup taleb ve da‘vâ eylediğimde inkâr etmekle beynimizde münâza‘ât ve muhâsamât-ı şedîde vukū‘undan sonra da‘vâ-yı meşrûhamdan mezkûr Mehmed’i ibrâ-i âm ile ibrâ edip ba‘de’l-yevm husûs-ı mezbûra müte‘allika vechen mine’l-vücûh ve sebebin mine’l-esbâb mezbûr kıbelinden benim için hak ve alâka kalmadı dedikde gıbbe’t-tasdîk, mâ vaka‘a bi’t-taleb ketb olundu. Hurrire fi’l-yevmi’l-âşir [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mehmed Efendi b. Mustafa, Mehmed Efendi b. Ahmed, Abdullah Efendi b. Mehmed, Ali Çelebi b. Osman ve gayruhüm.

(İSTANBUL12 - cilt: 16, sayfa: 752 - Hüküm no: 1014 - Orijinal metin no: [101a-2])﻿

﻿

﻿

1015. Hüküm

Neslihan bt. Mustafa’nın Pîr Mehmed Paşa evkafına ait iki odayı Mahmud Çelebi b. Osman’a devrettiği

Mahmiye-i İstanbul’da Balaban Ağa mahallesi sâkinelerinden Neslihan bt. Mustafa nâm hâtun meclis-i şer‘-i hatîrde işbu bâ‘isü’l-kitâb Mahmud Çelebi b. Osman mahzarında ikrâr ve takrîr-i kelâm edip mahalle-i mezbûrede vâki‘ merhûm Pîr Mehmed Paşa’nın evkāfından olup müte’ehhilîn odalarında icâre-i mu‘accele ve beher şehr kırk akçe ücret-i müeccele ile lede’l-ahâlî ve’l-cîrân ma‘lûmu’l-hudûd taht-ı tasarrufumda olan iki bâb fevkānî ve tahtânî odalarının hakk-ı tasarrufunu, ma‘rifet-i mütevellî-i vakf-ı mezbûr ile mezkûr Mahmud Çelebi’ye üç bin akçe bedel mukābelesinde ferâğ ve tefvîz, ol dahi vech-i muharrer üzre tefevvüz ve kabûl eyledikden sonra bedel-i merkūm üç bin akçeyi mersûm Mahmud Çelebi yedinden tamâmen ahz u kabz eyledim ba‘de’l-yevm zikr olunan odalar mersûm Mehmed [Mahmud] Çelebi’nin hakk-ı makbûzudur, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mustafa b. Mehmed, Kadem b. Hüseyin, Süleyman b. Ali, Ali Çavuş b. Abdullah.

(İSTANBUL12 - cilt: 16, sayfa: 752 - Hüküm no: 1015 - Orijinal metin no: [101a-3])﻿

﻿

﻿

1016. Hüküm

Pîrî Halife b. Hasan’ın ölmeden önce Mahmud Çelebi’ye olan borcunu ödediğine şahitlik edildiği

Mahmiye-i İstanbul’da Şeyh Ebülvefâ mahallesinde sâkin işbu râfi‘ü’l-kitâb Mahmud Çelebi b. Mustafa meclis-i şer‘-i hatîrde dergâh-ı âlî yeniçerileri halîfelerinden olup mahmiye-i mezbûrede Topkapısı kurbunda sâkin iken bundan akdem vefât eden Pîrî Halîfe b. Hasan’ın verâseti, sulbiye kebîre kızı umdetü’l-muhadderât zübdetü’l-muvakkarât Bigümân nâm hâtuna ve li ebeveyn karındaşları umdetü’l-e‘âzım ve’l-e‘âlî zübdetü’l-mekârim ve’l-me‘âlî Mahmud Ağa ve Ahmed Ağa’ya münhasıra olduğu şer‘an mütehakkik olmağla mezkûrân Mahmud Ağa ve Ahmed Ağa tarafından husûmet ve redd-i cevâba vekîl olup vekâleti Himmet Beşe b. Yusuf ve Mustafa Çelebi b. Abdurrahman nâm kimesneler şehâdetleri ile şer‘an sâbite olan mezkûre Bigümân Hâtun’un zevci iftihârü’l-emâcid ve’l-ekârim Durmuş Ağa b. Mehmed mahzarında üzerine takrîr ve da‘vâ edip bu husûsun husûlü için müteveffâ-yı mezbûr hayâtında vefâtından altı ay mukaddem kırk kıt‘a riyâlî guruş ve on beş gün mukaddem beş bin akçe def‘ ve teslîm ol dahi ahz u kabz edip husûs-ı mezbûrun husûlü müyesser olmazdan mukaddem vefât etmekle meblağ-ı mezbûru tereke-i vâfiyyesinden bana edâya tenbîh olunmak matlûbumdur dedikde gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyin beyyine taleb olundukda udûl-i müslimînden olup Sîmkeş mahallesinde Himmet Beşe b. Yusuf ve Molla Gürânî mahallesinde Mustafa Çelebi b. Abdurrahman nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ müdde‘î-i mezbûr Mahmud Çelebi bu husûsun husûlü için an tarîki’r-rüşvet bizim huzûrumuzda bir def‘a kırk kıt‘a riyâlî guruş ve bir def‘a beş bin akçe müteveffâ-yı mezbûr Pîrî Halîfe’den hayâtında def‘ ve teslîm ol dahi ahz u kabz eyledi deyû biz husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın gıbbe’t-tahlîfi’ş-şer‘î mûcebince ba‘de’l-hükm mâ vaka‘a bi’t-taleb ketb olundu. Hurrire fi’l-yevmi’l-âşir şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Es-Seyyid Abdülhâlik b. es-Seyyid Cemal, Ali Beşe b. Mehmed, Mahmud Çelebi b. İsmail, Hacı Ahmed b. Mahmud, Mustafa b. Ali.

(İSTANBUL12 - cilt: 16, sayfa: 753 - Hüküm no: 1016 - Orijinal metin no: [101b-1])﻿

﻿

﻿

1017. Hüküm

Pîrî Halife b. Hasan’ın ölmeden önce Mustafa Efendi’ye verilmek üzre emanet ettiği paranın yerine ulaştığı

Dergâh-ı âlî yeniçerilerinin yirmi birinci cemâ‘atinin odabaşısı işbu râfi‘ü’l-kitâb Ali Beşe b. Mehmed meclis-i şer‘ hatîrde dergâh-ı âlî yeniçerileri halîfelerinden olup mahmiye-i mezbûrede Topkapısı kurbunda sâkin iken bundan akdem vefât eden Pîrî Halîfe b. Hasan’ın verâseti, sulbiye kebîre kızı umdetü’l-muhadderât zübdetü’l-muvakkarât Bigümân nâm hâtuna ve li ebeveyn karındaşları umdetü’l-e‘âzım ve’l-e‘âlî zübdetü’l-mekârim ve’l-me‘âlî Mahmud Ağa ve Ahmed Ağa tarafından husûmet ve redd-i cevâba vekîli olup vekâleti Himmet Beşe b. Yusuf ve Mustafa Çelebi b. Abdurrahman nâm kimesneler şehâdetleri ile şer‘an sâbite olan mezkûr Bigümân Hâtun’un zevci iftihârü’l-emâcid ve’l-ekârim Durmuş Ağa b. Mehmed mahzarında üzerine takrîr ve da‘vâ edip müteveffâ-yı mezbûr hayâtında kethüdâ yeri kâtibi Mustafa Efendi’ye îsâl için alâ tarîki’l-emâne iki bin akçe def‘ ve teslîm ol dahi ahz u kabz edip mezbûr Mustafa Efendi’ye vermeyip mücehhelen vefât etmekle meblağ-ı mezbûr tereke-i vâfiyyesinden bana edâya tenbîh olunmak matlûbumdur dedikde gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup Sîmkeş mahallesinden Himmet Beşe b. Yusuf ve Molla Gürânî mahallesinden Mustafa Çelebi b. Abdurrahman meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr Ali Beşe mezkûr Mustafa Efendi’ye îsâl için huzûrumuzda müteveffât-ı mezbûr hayâtında iki bin akçe def‘ ve teslîm ol dahi ahz u kabz edip mücehhelen vefât eyledi. Bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın gıbbe’t-tasdîki’ş-şer‘î mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’l-âşir şehri Rebî‘ilâhir li sene erba‘a ve seb‘în ve elf. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 754 - Hüküm no: 1017 - Orijinal metin no: [101b-2])﻿

﻿

﻿

1018. Hüküm

Kasımağa mahallesinden Şerife Hâtun’un Ali Beşe’den muhâlaa yoluyla boşandığı

Mahmiye-i İstanbul’da Kasım Ağa mahallesinde sâkine Şerife bt. Ahmed nâm hâtun meclis-i şer‘-i şerîfde zevci Ali Beşe b. Abdülgani mahzarında üzerine da‘vâ ve takrîr-i kelâm edip zevcim mezbûr Ali Beş zimmetinde mütekarrir ve ma‘kūd-ı aleyh olan beş bin akçe mehr-i müeccelim iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Ali Beşe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ve zevciyyete ve gayra müte‘allika âmme-i de‘âvîden her birimiz âharı ibrâ-i âm ile ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’r-râbi‘ şehr Rebî‘ilâhir li sene erba‘a ve seb‘în ve elf.

Şuhûdü’l-hâl: İbrahim Efendi b. Mahmud, Mehmed er-Râcil, Receb Çelebi b. Nasûh, Mehmed Beşe b. Osman.

(İSTANBUL12 - cilt: 16, sayfa: 755 - Hüküm no: 1018 - Orijinal metin no: [101b-3])﻿

﻿

﻿

1019. Hüküm

Sâliha Hâtun’un Abdürrezzak b. Ali’den boşandığı

Mahmiye-i İstanbul’da Debbâğzâde mahallesinde sâkine Sâliha bt. Mehmed nâm hâtun meclis-i şer‘de zevc-i mutallıkı işbu bâ‘isü’l-kitâb Abdürrezzak b. Ali mahzarında bi tav‘ihâ ikrâr ve takrîr-i kelâm edip mezbûr Abdürrezzak beni talâk-ı bâyin ile tatlîk etmeğin zimmetinde mütekarrir ve ma‘kūd-ı aleyh olan beş yüz akçe mehr-i müeccelim ve nafaka-i iddet-i ma‘lûmem ve me’ûnet-i süknâm için dahi ta‘yîn olunan üç yüz elli akçemi ve mukaddemâ menzil icâresinden zimmetinde bâkī kalan yetmiş akçe ki cem‘an dokuz yirmi akçeyi mezbûr Abdürrezzak yedinden tamânen ahz u kabz eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr li seneti’l-merkūm.

Şuhûdü’l-hâl: Abdi Çelebi b. Receb, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 755 - Hüküm no: 1019 - Orijinal metin no: [101b-4])﻿

﻿

﻿

1020. Hüküm

Mustafa Çelebi’nin kullandığı odanın Ayşe’nin eski eşi Hasan b. Oruc’un olduğu

Mahmiye-i İstanbul’da İshak Paşa mahallesinde sâkine iken bundan akdem vefât eden Ayşe bt. Hasan nâm hâtunun zevc-i metrûkü işbu râfi‘ü’l-kitâb Hasan b. Oruc nâm kimesne mahfil-i kazâda, müteveffât-ı mezbûrenin sadrî kebîr oğlu Mustafa Çelebi b. Mehmed mahzarında üzerine takrîr-i da‘vâ edip mahmiye-i İstanbul’da Ayasofya-i kebîr kurbunda vâki‘ Cebehâne-i âmire ocakları evkāfından bir bâb tahtânî ve iki bâb fevkānî odayı hâvî bir bâb oda icâre-i mu‘accele-i ma‘lûme ve ayda altmış akçe ücret-i müeccele ile ale’l-iştirâki’s-seviy müteveffât-ı mezbûre Ayşe Hâtun ile hayâtında mutasarrıflar iken benim ile hüsn-i zindegânî edersen senin olsun deyû izn-i mütevellî ile zikr olunan odada hissem olan nısf-ı şâyi‘ini zevcem müteveffât-ı mezbûre Ayşe’ye meccânen fâriğ ve mütevellîden temessük alıverip mezbûre Ayşe dahi şart-ı mezkûr ile ferâğ mu‘teber olmadığına yedimde fetevâ-yı şerîfe olduğu ecilden hisse-i meşrûhadan kasr-ı yed ve bana teslîme mezbûr Mustafa Çelebi’ye tenbîh olunmak matlûbumdur deyû hâlâ Şeyh-i meşâyihu’l-İslâm müfti-i âmme-i enâm olan sultânü’l-ulemâ’i’l-izâm burhânü’l-fuzalâ’i’l-fihâm izzetlü Yahya Efendi ünvânı ile mu‘anvene fetvâ-yı şerîfe ibrâz edip mazmûnu “Zeyd icâre-i mu‘accele ve müecceleli vakıf menzilini bunca benim ile hüsn-i zindegânî edersen senin olsun deyû izn-i mütevellîyle zevcesi Hind’e ferâğ edip Hind dahi şart-ı mezkûr ile kabûl eyledikden sonra Hind fevt oldukda, menzili mezbûru Hind’in evlâdı zabt eyleseler, hâlâ Zeyd şart-ı mezkûr ile ferâğ mu‘teber değildir deyû ol menzili Hind’in evlâdından olup zabta kādir olur mu, deyû istif[tâ] olundukda cevâb-ı bâ savâblarında olur” deyû buyurulmağın, gıbbe’s-suâl mezkûr Mustafa Çelebi cevâbında müdde‘î-i mezbûr zikr olunan odada hissesi olan nısf-ı şâyi‘ini şart-ı mezkûr ile vâlidesi mezbûre Ayşe’ye fâriğ olup ol dahi şart-ı mezbûr ile kabûl eylediğin tav‘an mu‘terif olmağın ber mûceb-i fetevâ-yı şerîfe zikr olunan odanın nısf-ı şâyi‘inden kasr-ı yed edip müdde‘î-i mezbûra teslîme mezbûr Mustafa Çelebi’ye tenbîh olunup mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūme.

Şuhûdü’l-hâl: El-Hâc Ahmed b. Mahmud, Abdülkerim Ağa b. Sefer, Şükrullah Bey b. Mustafa, Abdurrahman b. Hasan ve gayruhüm.

(İSTANBUL12 - cilt: 16, sayfa: 755 - Hüküm no: 1020 - Orijinal metin no: [102a-1])﻿

﻿

﻿

1021. Hüküm

Eğrikapı sakinlerinden Ahmed Ağa’nın Macar asıllı cariyesini azat ettiği

Mahmiye-i İstanbul’da Eğrikapı kurbunda el-Hâc İlyas mahallesinde sâkin umdetü’l-a‘yân zübdetü’l-erkân Ahmed Ağa b. Abdülmennân meclis-i şer‘-i hatîrde takrîr-i kelâm ve bast-ı merâm edip zikri âtî ıtkın sudûruna değin mülk-i rıkkıyyetim olup bana rıkk-ı sâbıkına i‘tirâfı olan açık kaşlı orta boylu Macariyyetü’l-asl hâfızatü hâzihi’l-vesîka Muammer bt. Abdullah nâm câriye-i memlûkemi, hasbeten lillâhi’l-meliki’l-hallâk tahrîr ve i‘tâk [ve sâir] harâir-i asliyyâta ilhâk eyledim min ba‘d mezbûre Muammer sâir harâir-i asliyyât gibi hürredir, üzerinde velâdan gayrı hakkım kalmadı dedikde mâ vaka‘a bi’t-taleb ketb olundu. Tahrîren fî evâili şehr Rebî‘ilâhir li sene erba‘a ve seb‘în ve elf.

Şuhûdü’l-hâl: El-Hâc Ahmed Efendi b. Ahmed, Mehmed b. Mustafa, Mehmed Bey b. Bayram, Ebûbekir Bey b. Ahmed ve gayruhüm.

(İSTANBUL12 - cilt: 16, sayfa: 756 - Hüküm no: 1021 - Orijinal metin no: [102a-2])﻿

﻿

﻿

1022. Hüküm

Mustafa b. İbrahim’in Ahî Çelebi vakfına ait dükkandaki hissesini İstaşnoz v. Manol’e kiraladığı

Mahmiye-i İstanbul’da Mirahor mahallesinde sâkin Mustafa b. el-Hâc İbrahim nâm sagīrin tesviye-i umûruna kıbel-i şer‘den mansûb vasîsi olan fahrü’l-akrân Abdullah Çelebi b. Ahmed meclis-i şer‘-i hatîrde bakkal tâifesinden işbu bâ‘isü’s-sifr İstaşnoz v. Manol nâm zimmî muvâcehesinde ikrâr ve takrîr-i kelâm edip vasîsi olduğum sagīr-i mersûmun mahmiye-i mezbûre hısnı ebvâbından Ayazmakapısı hâricinde vâki‘ merhûm Ahî Çelebi vakfından olup icâre-i mu‘accele ve müeccele-i ma‘lûmeteyn ile mezbûr İstaşnoz ve sagīr-i mezbûrun ale’l-iştirâki’s-seviy tasarruflarında olan bakkal dükkânının nısf hisse-i şâyi‘asını mukaddemâ işbu hâzır bi’l-meclis Panayot v. Todori nâm zimmîye on yedişer akçe ücretle bi’l-vesâye îcâr ve teslîm edip ba‘dehû rızâmız ile fesh-i akd-i icâre eylediğimizden sonra hâlâ hisse-i meşrûham vesâyetim hasebiyle mesfûr İstaşnoz’a beher şehr altışar yüz akçe ücret ile îcâr ve teslîm ol dahi vech-i muharrer üzre istîcâr ve kabûl eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlisi aşer şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdi Çelebi b. Mustafa Bezzâzistânî, el-Hâc Ali b. Abdullah bezzâsistânî, Sâlih Çelebi b. ( ) Bezzâzistânî, kuyumcu İbrahim Çelebi b. ( ), es-Seyyid Ali Çelebi b. ( ) ve gayruhüm.

(İSTANBUL12 - cilt: 16, sayfa: 757 - Hüküm no: 1022 - Orijinal metin no: [102a-3])﻿

﻿

﻿

1023. Hüküm

Süleyman Beşe b. Mehmed’e olan borcunu ödemesi için Halil Bey’e tenbihatta bulunulduğu

Vilâyet-i Rumeli’nde Ziştovi nâm kasaba sâkinlerinden olup dergâh-ı âlî -dâme merci‘an li’l-e‘âlî- yeniçerilerinin otuz dokuzuncu ağa bölüğüne mahsûs oda ahâlîsinden işbu bâ‘isü’l-kitâb fahrü’l-akrân Süleyman Beşe b. Mehmed mahfil-i kazâda, Halil Bey b. Nasûh mahzarında üzerine da‘vâ ve takrîr-i kelâm edip târih-i kitâbdan üç ay mukaddem vilâyetimizin vâlisi olan Kadıoğlu İbrahim Paşa’nın mütesellimi Süleyman Ağa tarafından mübâşir olup beni ahz edip bi gayr-i vech-i şer‘î dört bin akçemi fuzûlen ahz u kabz eylemişdi. Suâl olunup meblağ-ı mezbûru bana red ve teslîme mezbûr Halil Bey’e tenbîh olunmak matlûbumdur dedikde gıbbe’s-suâl ve akībe’l-inkâr, müdde‘î-i mezkûrdan müdde‘âsını mübeyyin beyyine taleb olundukda udûl-i müslimînden olup yine kasaba-i mezbûre sükkânından Halil Bey b. İbrahim ve Ali Bey b. Selim nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka târih-i mezbûrda mûmâ-ileyh Kadıoğlu İbrahim Paşa’nın mü[te]sellimi olan Süleyman Ağa tarafından mübâşeret ile gelip mezbûr Süleyman Beşe’yi ahz edip ba‘dehû vech-i şer‘î bizim huzûrumuzda dört bin akçeyi ahz u kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince makbûz dört bin akçeyi müdde‘î-i mezbûr Süleyman Beşe’ye edâya ve teslîme merkūm Halil Bey’e tenbîh birle mâ hüve’l-vâki‘ bi’t-taleb ketb olundu. Hurrire fî târihi’l-mezbûr li’s-seneti’l-merkūm.

Şuhûdü’l-hâl: Ramazan Çelebi b. Osman?, Ramazan Çelebi b. Ali, Mehmed b. Abdullah.

(İSTANBUL12 - cilt: 16, sayfa: 757 - Hüküm no: 1023 - Orijinal metin no: [102a-4])﻿

﻿

﻿

1024. Hüküm

Dimitri v. Cano ve ortağı Zibro’nun Süleyman Paşa’ya borçları olduğunu kabul ettikleri

Husûs-ı âti’l-beyânın mahallinde tahrîri iltimâs olunmağın kıbel-i şer‘den Mevlânâ Mehmed Efendi irsâl olunup ol dahi hâlâ Trabluşşam Beylerbeyisi olan emîrü’l-ümerâ’i’l-kirâm Süleyman Paşa hazretlerinin Sarıgez’de vâki‘ menziline varıp zeyl-i rakīmde esâmîsi mastûr olan müslimîn huzûrlarında akd-i meclis-i şer‘-i hatîr eyledikde meydan kasaplarından Can oğlu demekle ma‘rûf Dimitri v. Cano ve şerîki Zibro v. Yani nâm zimmîler meclis-i ma‘kūd-ı mezbûrda, mûmâ-ileyh Süleyman Paşa’nın tarafından husûs-ı âtîye vekîl olup vekâleti Hüseyin b. Ali ve Mustafa b. Abdullah nâm kimesneler şehâdetleriyle şer‘an vekâleti sâbite olan umdetü erbâbi’t-tahrîr ve’l-kalem Abdullah Efendi b. Abdurrahman mahzarında her biri ikrâr ve i‘tirâf edip müvekkili mûmâ-ileyh Süleyman Paşa’ya târih-i kitâbdan yüz seksen gün mukaddem sene tamâmına müeccel cihet-i deyn-i şer‘îden altı yük akçe ale’l-iştirâk deynimiz olduğundan gayrı mûmâ-ileyh Süleyman Paşa’nın Sultan Mehmed Hân câmi‘-i şerîfi kurbunda vâki‘ ma‘lûmü’l-hudûd selhhânesi beher sene yüz on beş bin akçe ücretle taht-ı icâremizde olup beher sene icâresi olan meblağ-ı mezbûr yüz on beş bin akçeyi edâ ve teslîm edip bu senenin dahi icâresi tamân münkaziye olmağa yüz yetmiş beş gün kalmışdır, ol vechile ba‘de inkızâil-müdde ücret-i mezkûre yüz on beş bin akçe müvekkili mûmâ-ileyh Süleyman Paşa’ya zimmetimizde vâcibü’l-edâ ve lâzımü’l-kazâ deynimizdir dediklerinde, gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Halil b. Davud ile meclis-i şer‘-i hatîre gelip alâ vukū‘ihi inhâ ve ihbâr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer şehri Rebî‘ilâhir li sene erba‘a ve seb‘în ve elf.

Şuhûdü’l-hâl: El-Hâc Osman Ağa b. Kasım, el-Hâc Mustafa b. Durmuş, el-Hâc Abdülkādir b. Mustafa, el-Hâc Mahmud b. Ali, el-Hâc b. ( ) çuhadâr, el-Hâc Hasan Ağa b. Receb ve gayruhüm.

(İSTANBUL12 - cilt: 16, sayfa: 758 - Hüküm no: 1024 - Orijinal metin no: [102b-1])﻿

﻿

﻿

1025. Hüküm

Anastas’ın hayatta iken samur parasından dolayı olan borcunu Panayot’a ödediği

Vilâyet-i Rumeli’nde Tırnova kazâsı müzâfâtından Rahova nâm karye sâkinelerinden Zafire bt. Yani nâm nasrâniyye meclis-i şer‘-i hatîr-i lâzımü’t-tevkīrde celeb tâifesinden Anastas v. Adam nâm zimmî mahzarında üzerine takrîr-i da‘vâ edip tüccâr tâifesinden olup bundan akdem hâlik olan sadrî oğlum Panayot v. Görgi nâm zimmînin mezbûr Anastas zimmetinde samur bahâsından üç bin yüz elli esedî guruş hakkı olup hâlik-i mezbûrun verâseti bana münhasıra olmağla bi hasebi’l-irsi’ş-şer‘î meblağ-ı merkūm bana intikāl etmeğin taleb ederim suâl olunsun dedikde gıbbe’s-suâl merkūm Anastas cevâbında fi’l-vâki‘ hâlik-i mezbûr samur bahâsından on bin yüz elli esedî guruş deynim var idi ve lâkin iki bin elli esedî guruşunu hâl-i sıhhatinde merkūm Panayot’a teslîm edip helâkinden sonra dahi Manolaki nâm zimmîye beş yüz esedî guruş ve Kudüs-i şerîf patriği Kantaryos nâm râhibe iki yüz esedî guruş deyni olmağla vâlidesi merkūme Zafire’nin emriyle beş yüz esedî guruş Manolaki’ye ve iki yüz esedî guruş Kantaryos’a verdiğimden sonra dört yüz esedî guruş dahi mezbûre Zafire’nin kendiye def‘ ve teslîm edip zimmetimde bir akçe hakkı bâkī kalmamışdır deyû def‘le mukābele edicek merkūme Zafire vech-i muharrer üzre kendi emriyle merkūmân Manolaki’ye beş yüz esedî ve Kantoryas’a iki yüz esedî guruş verip ve kendiye dahi dört yüz esedî guruş def‘ ve teslîm eylediğini ikrâr edip ve lâkin hâlik-i mezbûrun hayâtında iki bin elli esedî guruş [teslîm] ettiği ma‘lûmum değildir dedikde merkūm Anastas’dan hâlik-i merkūm Panayot’a hâl-i hayâtında meblağ-ı merkūm üç bin yüz elli esedî guruşdan iki bin elli guruşunu def‘ ve teslîm eylediğini mübeyyine beyyine taleb olundukda udûl-i ricâlden mahmiye-i İstanbul’da Ali Paşa-yı Atîk mahallesi sükkânından olup kürkçü tâifesinden olan Didin v. Serandi ve Kiro v. Anastas nâm zimmîler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ merkūm Panayot’a hâl-i hayâtında samur bahâsından vech-i muharrer üzre iki bin elli guruşunu mezbûr Anastas bizim huzûrumuzda def‘ ve teslîm edip bizi işhâd eylemiş idi. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mezbûre Zafire bî-vech mu‘ârazadan men‘ birle mâ vaka‘a bi’t-taleb ketb olundu. Hurrire fi’l-yevmi’r-râbi‘ aşer şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mustafa b. Ali, Mahmud Ağa b. Hasan, Usta Mehmed b. ( ) kalaycı, Mehmed Çelebi b. Kuluoğlu, Hasan b. Şükrullah, Mehmed b. Ramazan ve gayruhüm.

(İSTANBUL12 - cilt: 16, sayfa: 759 - Hüküm no: 1025 - Orijinal metin no: [102b-2])﻿

﻿

﻿

1026. Hüküm

El-Hâc Hüseyin Ağa b. Mustafa’nın mirasının satılarak parasının korunması için vâsiye izin verildiği

Mahmiye-i İstanbul’da Süleymaniye mahallesinde sâkin iken bundan akdem vefât eden el-Hâc Hüseyin Ağa b. Mustafa’nın verâseti, zevce-i metrûkesi Sâfiye Hâtun bt. Abdullah ve evlâd-ı sıgārı Hatîce ve Râbia ve Fâtıma ve Ümmügülsüm ve karındaşları olup diyâr-ı Mora’da Kartine kazâsına tâbi‘ Gerni nâm karyede sâkinlerinden Süleyman Ağa ve Mahmud Ağa ibney Mustafa’ya münhasıra olduğu şer‘an mütehakkik oldukdan sonra sıgār-ı mezbûrûnun tesviye-i umûruna vasiyy-i muhtârı olan umdetü’l-emâcid ve’l-ekârim râfi‘ü hâzihi’r-rakīm el-Hâc Abdurrahman Ağa b. el-Hâc Yusuf meclis-i şer‘-i hatîrde bi’l-vesâye takrîr-i kelâm ve tastîr-i merâm edip mezbûrân Süleyman ve Mehmed Ağa karındaşları mezkûr el-Hâc Hüseyin Ağa’nın vefâtı mesmû‘ları olup bu âna değin gelmemekle, müteveffâ-yı mezkûr el-Hâc Hüseyin Ağa’nın tereke-i menkūlesine âfet isâbet edip mütegayyib ve sirkat olmak ihtimâli mukarrer olduğu ecilden değer bahâları ile bey‘ olunup esmânı hıfz olunmak sıgār-ı mezbûrun ile gāibân-ı mezkûreyne beher vechile enfa‘ ve evlâ olmağın vech-i muharrer üzre bey‘ ve esmânını hıfzla bana kıbel-i şer‘den izin verilmek bi’l-vesâye matlûbumdur dedikde kaziyye vech-i meşrûh üzre idiği sikāt ahyâr ihbârlarıyla hâkim-i muvakki‘-i kitâb tûbâ-lehû ve hüsnü me’âb hazretleri huzûrunda müte‘ayyin ve zâhir olmağın değer bahâ ile tâlib olan kimesnelere bey‘a izin verilmeğin, mâ vaka‘a bi’t-taleb ketb olundu. Hurrire fî evâili şehri Rebî‘ilâhir li sene 1074.

Şuhûdü’l-hâl: Muslu Usta b. Hakkı, Şaban Ağa b. Ali, Mustafa Efendi Mehmed, Abdullah Efendi b. Himmet, Osman b. Mehmed, Mehmed Bey b. Ali ve gayruhüm.

(İSTANBUL12 - cilt: 16, sayfa: 760 - Hüküm no: 1026 - Orijinal metin no: [102b-3])﻿

﻿

﻿

1027. Hüküm

Mehmed Ağa’nın hayatta iken malının üçte birini vakf ettiği ortaya çıktığından Hacer Hâtun’da olan bu paranın alındığı

Zikri âtî vakfa kıbel-i şer‘den mütevellî nasb olunan işbu râfi‘ü’l-kitâb Yunus b. Müyesser mahfil-i kazâda, medîne-i Ebâ Eyyûb-i Ensârî mahallâtından Çavuş Kasım mahallesinde sâkin iken bundan akdem vefât eden Mehmed Ağa b. Turâbî’nin verâseti, sulbî kebîr oğlu Ali Çelebi’ye ve sulbiye kebîr kızı Hacer nâm hâtuna münhasıra olduğu şer‘an mütehakkik oldukdan sonra tereke-i müteveffâ-yı mezbûra vâzı‘atü’l-yed olan mezbûre Hacer Hâtun mahzarında bi’t-tevliyye üzerine takrîr-i da‘vâ edip müteveffâ-yı mezbûr Mehmed Ağa hâl-i marazında bi emrillâhi te‘âlâ dâr-ı fenâdan dâr-ı ukbâya intikāl ve irtihâl eylediğimde cemî‘-i malımın sülüsü vakf olup yed-i mütevellî ile ale’l-vechi’l-helâl istirbâh ve istinmâ olunup hâsıla olan gallâtından re’y-i hâkimü’ş-şer‘le zikr olunan Çavuş Kasım câmi‘-i şerîfi’nin Cum‘a huddâmına vezâyif ta‘yîn olunup fazlası câmi‘-i mezkûrun lede’l-iktizâ meremmet ve imâretine sarf oluna deyû vasiyyet edip musırran alâ îsâ’ihî fevt oldukda cemî‘ malının sülüsü yüz elli bin akçe olmağla mezbûre Hacer’in hissesine isâbet eden elli bin akçeyi bi hasebi’l-irsi’ş-şer‘î tereke-i müteveffâ-yı mezbûrdan isâbet eden hisse-i makbûzasından mezkûre Hacer bana teslîme tenbîh olunmak bi’t-tevliyye matlûbumdur, suâl olunsun dedikde gıbbe’s-suâl mezbûre Hacer cevâbında tereke-i müteveffâ-yı mezbûra vaz‘-ı yedini ve müteveffâ-yı mezbûrun cemî‘ malının sülüsü yüz elli bin akçe olduğunu ikrâr ve vech-i meşrûh üzre vasiyyeti inkâr edicek mütevellî-i mezkûrdan müdde‘âsını mübeyyine beyyine taleb olundukda udûl-i müslimînden mahalle-i mezbûre sükkânından Mustafa Efendi b. İlyas ve medîne-i mezbûrede Câmi‘-i Kebîr mahallesinden İbrahim Beşe b. Hasan ve Kara Mehmed b. Abdullah nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ mezkûre Hacer babası müteveffâ-yı mezbûr Mehmed Ağa b. Turâbî hâl-i marazında bizim huzûrumuzda bi emrillâhi te‘âlâ dâr-ı fenâdan dâr-ı ukbâya intikāl ve irtihâl eylediğimde cemî‘ malımın sülüsü vakf olup yine mütevellî ile alâ vechi’l-helâl istirbâh ve istinmâ olunup hâsıla olan gılâlden re’y-i hâkimü’ş-şer‘le zikr olunan Çavuş Kasım câmi‘-i şerîfi’nin Cum‘a huddâmına vezâyif ta‘yîn olunup fazlası câmi‘-i mezbûrun lede’l-iktizâ meremmet ve imâretine sarf oluna deyû vasiyyet edip musırran alâ îsâ’ihî fevt oldukda, cemî‘ malının sülüsü yüz elli bin akçe olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mütevellî-i mezkûr Yunus meclis-i şer‘de mezbûre Hacer mahzarında bi’t-tevliyye ikrâr edip bâlâda edâ ve teslîmine hükm-i şer‘î lâhık olan elli bin akçeyi mezbûre Hacer’den tamânen ahz u kabz edip min ba‘d mezbûre Hacer’de bir akçe ve bir habbe kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Es-Seyyid Hüseyin Efendi [b.] es-Seyyid Abdülkādir, es-Seyyid Abdülbâkī [b.] Çelebi Receb, Şaban b. Mustafa, Hacı İbrahim b. Mustafa, İbrahim b. Murad, Oruc Beşe b. İbrahim.

(İSTANBUL12 - cilt: 16, sayfa: 760 - Hüküm no: 1027 - Orijinal metin no: [103a-1])﻿

﻿

﻿

1028. Hüküm

Mehmed Ağa b. Turabi’nin mirasçılarından kızı Hacer’in mirasdaki hissesini vasîden aldığı

Medîne-i Ebâ Eyyûb el-Ensârî mahallâtından Çavuş Kasım mahallesinde sâkine iken bundan akdem vefât eden Mehmed Ağa b. Turâbî’nin verâseti, sulbî kebîr oğlu Ali Çelebi ve sulbiye kebîre kızı Hacer’e münhasıra olduğu şer‘an mütehakkik oldukdan sonra mezbûre Hacer meclis-i şer‘-i hatîrde müteveffâ-yı mezbûrun vasiyy-i muhtârı olmağla tereke-i müteveffâ-yı mezkûra vâzı‘u’l-yed olan râfi‘ü’l-kitâb Mehmed Çelebi b. Yusuf mahzarında bi’l-verâse ikrâr ve i‘tirâf edip cümle-i tereke-i müteveffâ-yı mezkûrûna bi hasebi’l-irsi’ş-şer‘î bana isâbet eder hisse-i şer‘iyyemi defteri kassâm nâtık olduğu üzre bi’t-tamâm ve’l-kemâl vasiyy-i mezbûr Mehmed Çelebi yedinden alıp kabz edip min ba‘d hisse-i mevrûsemden yedinde bir akçe ve bir habbe bâkī kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ aşer min Rebî‘ilâhir li sene erba‘a ve seb‘în ve elf. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 762 - Hüküm no: 1028 - Orijinal metin no: [103a-2])﻿

﻿

﻿

1029. Hüküm

Bakkal Todoş v. Kiryaki’nin Yorgi Makri’deki alacağını bu işe görevli Hıristo’dan aldığı

Medîne-i Üsküdar’da bakkal tâifesinden Todoş v. Kiryaki nâm zimmî meclis-i şer‘-i hatîr lâzımü’t-tevkīrde yoğurtçu tâifesinden Hıristo v. İstirati nâm zimmî muvâcehesinde ikrâr ve takrîr-i kelâm edip bundan akdem gāib ani’l-meclis Yorgi [v.] Makri zimmetinde her biri yüz yirmişer akçeye olmak üzre yedimden müşterâ ve makbûz yüz re’s koyun bahâsından on iki bin akçe hakkım olmağla meblağ-ı mezbûr on bin akçeyi bana edâ ve teslîme Hıristo’ya emr etmişdi hâlâ meblağ-ı mezbûru, me’mûr-ı mezkûr Hıristo yedinden tamâmen ahz u kabz eyledim ba‘de’l-yevm zikr olunan yüz re’s koyun semeninden bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdisi aşer fî şehri Rebî‘ilâhir li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hasan, Osman Çelebi b. Abdullah, Baba Resûl b. Rıdvan ve gayruhüm.

(İSTANBUL12 - cilt: 16, sayfa: 762 - Hüküm no: 1029 - Orijinal metin no: [103a-3])﻿

﻿

﻿

1030. Hüküm

Hümâ bt. İbrahim’in Ali Beşe’deki alacağını aldığı

Mahmiye-i İstanbul’da Mi‘mâr Sinan mahallesinde sâkine Hümâ bt. İbrahim nâm hâtun meclis-i şer‘-i hatîr lâzımü’t-tevkīrde işbu bâ‘isü’l-kitâb Ali Beşe b. Nasûh nâm kimesne mahzarında ikrâr ve takrîr-i kelâm edip merkūm Ali Beşe zimmetinde cihet-i karz-ı şer‘îden on üç bin akçe hakkım olup meblağ-ı mezbûrdan on iki bin akçesini yedinden ahz u kabz edip bâkī bin akçe da‘vâsından mezbûr Ali’nin zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdisi aşer fî şehri Rebî‘ilâhir li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hasan, Resûl b. Rıdvan ve gayruhüm.

(İSTANBUL12 - cilt: 16, sayfa: 762 - Hüküm no: 1030 - Orijinal metin no: [103a-4])﻿

﻿

﻿

1031. Hüküm

Girit’de ölen Ömer b. Musa’nın Hasan Beşe’ye emanet bıraktığı eşyasının mirasçısı Hasan Çavuş tarafından teslim alındığı

Bundan akdem cezîre-i Girid’de fevt olan Ömer b. Musa’nın hasren vârisi ammisi Hasan Çavuş tarafından husûs-ı âti’l-beyâna vekîl olup bimâ hüve nehcü’s-sübût şer‘an vekâleti sâbite olan mezbûr Hasan Çavuş’un zevcesi Ayşe bt. Abdullah nâm hâtun meclis-i şer‘-i hatîr-i lâzımü’t-tevkīrde işbu bâ‘isü’l-kitâb Hasan Beşe b. Abdullah mahzarında ikrâr ve takrîr-i kelâm edip müvekkilimin mevrûsu müteveffâ-yı mezbûr Ömer cezîre-i mezbûreye gitmezden mukaddem eşyâ-i memlûkesinden bir mâî yelek ve bir kırmızı kontoş ve bir mor dolama ve bir beyaz zıbın ve bir mavi zıbın ve bir şirâyi zıbın ve bir yeşil zıbın ve iki beyaz makdem ve bir kırmızı çakşır ve iki çintiyân ve bir abdest makramasını mezbûr Hasan Beşe’ye emânet vaz‘ ve teslîm eylemişdie eşyâ-i mezkûreyi zevcim müvekkili mezbûr Hasan Çavuş için vekâletim hasebiyle mezbûr Hasan Beşe yedinden ahz u kabz eyledim eşyâ-i mezbûreden mezbûr Hasan Beşe yedinde bir şey kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ahmed Çelebi b. Mahmud, Abdullah Çelebi b. Hasan, Resûl b. Rıdvan, Veli b. Mahmud ve gayruhüm.

(İSTANBUL12 - cilt: 16, sayfa: 763 - Hüküm no: 1031 - Orijinal metin no: [103b-1])﻿

﻿

﻿

1032. Hüküm

Sâfiye bt. Abdullah’ın Mehmed b. Muslu’ya olan borcu için Ali Beşe’nin kefil olduğu

Mahmiye-i İstanbul’da Mi‘mâr Sinan mahallesinde sâkine Sâfiye bt. Abdullah nâm hâtun meclis-i şer‘-i hatîr lâzımü’t-tevkīrde mahmiye-i mezbûrede Kâtib Hüsrev vakfına hâlâ mütevellî olan işbu bâ‘isü’l-kitâb Mehmed Efendi b. Muslu mahzarında bi tav‘ihâ ikrâr ve takrîr-i kelâm edip târih-i kitâbdan yüz seksen gün tamâmına dek müeccel ve mev‘ûd mütevellî-i merkūm Mehmed Efendi zimmetinde doksan altı esedî guruş vâcibü’l-edâ ve lâzım deynim vardır dedikde gıbbe’t-tasdîki’ş-şer‘î yine mahalle-i mezbûre sükkânından Ali Beşe b. Nasûh nâm kimesne tarafından emr ve kabûlü hâviye kefâlet-i sahîha-i şer‘iyye ile meblağ-ı mezbûre kefîl oldum dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mehmed Efendi b. Mustafa, Osman Çelebi b. Mustafa, Hüseyin Efendi b. Musa, Oruc Beşe b. Murad ve gayruhüm.

(İSTANBUL12 - cilt: 16, sayfa: 763 - Hüküm no: 1032 - Orijinal metin no: [103b-2])﻿

﻿

﻿

1033. Hüküm

Rikiz v. Nurcan’ın Melkon v. Denk’deki alacağının bir kısmını aldığı

Mahrûse-i Galata a‘mâlinden Beşiktaş kasabasında sâkin Rikiz v. Nurcan nâm Ermeni meclis-i şer‘-i hatîr-i lâzımü’t-tevkīrde işbu bâ‘isü’s-sifr Melkon v. Denk nâm Ermeni muvâcehesinde ikrâr ve takrîr-i kelâm edip yedimden müşterâ ve makbûz emti‘a-i mütenevvi‘a semeninden merkūm Melkon zimmetinde on üç bin akçe hakkım olup meblağ-ı mezkûr on üç bin akçeyi mezbûr Melkon yedinden bi’t-tamâm ve’l-kemâl ahz u kabz eyledim ba‘de’l-yevm mesfûr Melkon zimmetinde bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘i aşer min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Oruc b. Mustafa, Ömer Beşe b. Hasan, el-Hâc Ahmed b. Mahmud, Abdi Çelebi b. Receb ve gayruhüm.

(İSTANBUL12 - cilt: 16, sayfa: 764 - Hüküm no: 1033 - Orijinal metin no: [103b-3])﻿

﻿

﻿

1034. Hüküm

Mehmed Çelebi b. Mustafa’nın aynı mahalledeki arsa ve üzerindeki evini Mustafa Çelebi’ye sattığı

Mahmiye-i İstanbul’da Manisalı Çelebi mahallesinde sâkin Mehmed Çelebi b. Mustafa meclis-i şer‘-i hatîrde işbu râfi‘ü’l-kitâb Mustafa Çelebi b. Memi mahzarında ikrâr ve takrîr-i kelâm edip arsası merhûm Rıdvan Paşa b. Ayas Bey zimmetinden icâre-i mu‘accele-i ma‘lûme deyû bir akçe ücret-i müeccele ile taht-ı tasarrufumda ve üzerinde vâki‘ ebniyesi memlûkem olup mahalle-i mezbûrede vâki‘ üç tarafı vakf-ı mezbûra ve bir tarafı tarîk-i âma müntehî tahtânî iki oda ve bir sofa ve avlu ve kenîfi hâvî menzilin arsasını, bin akçe bedel mukābelesinde izn-i mütevellî-i vakf-ı merkūm ile mezkûr Mustafa Çelebi’ye ferâğ ve tefvîz ve üzerinde vâki‘ ebniye-i memlûkemi mezbûr Mustafa Çelebi’ye yirmi bin üç yüz akçeye bâtten bey‘ edip her birini teslîm ol dahi arsa-i mezbûreyi tefevvüz ve ebniye-i mezbûreyi iştirâ ve kabûl ve her birini tesellüm ve kabz eyledikden sonra bedel-i mezbûr bin akçe ve semen-i mezkûr yirmi bin üç yüz ki cem‘an yirmi bir bin üç yüz akçeyi müşterî-i mezbûr Mustafa Çelebi yedinden tamâmen ahz u kabz edip min ba‘d arsa-i mezbûrede ve ebniye-i memlûke-i mesfûrede benim için hak ve alâka kalmadı, keyfe mâ yeşâ’ mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis aşer şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mehmed Efendi [b.] Osman el-hatîb, Bayram b. Yusuf, Hasan Efendi el-İmâm, Mustafa Efendi el-İmâm, Mustafa Beşe b. Hasan, Mehmed Efendi el-Müezzin ve gayruhüm.

(İSTANBUL12 - cilt: 16, sayfa: 764 - Hüküm no: 1034 - Orijinal metin no: [103b-4])﻿

﻿

﻿

1035. Hüküm

Gemi kaptanı Duka v. Pireşkova ile ortakları aralarında hiçbir davaları kalmadığı

Sefîne reislerinden Duka v. Pireşkova nâm zimmî mahfil-i kazâda yine tâife-i mezbûreden işbu bâ‘isü’s-sifr Simo v. Pireşkova ve Cani Reis v. Manol nâm zimmîler muvâcehesinde ikrâr ve takrîr-i kelâm edip merkūmân ile şerîkler olup şayka ta‘bîr olunur sefînenin nısfı benim ve nısf-ı âharı merkūmân Simo ve Cani Reis’in olup bu âna değin müşâ‘an mutasarrıflar idik hâlâ zikr olunan sefîneyi âhara bey‘ etmekle mukaddemâ şerîkler iken navluna ve sâir eşyâya müte‘allik Tuz seferinden ve Abaza seferinden ve Sinop seferinden beynimizde nice ahz u i‘tâ ve mu‘âmelât-ı şettâ vâkı‘a olmuşidi. El-hâletü hzihî târih-i kitâba gelince ben merkūmânın anlar dahi benim zimmetimi ibrâ-i âmm-ı kātı‘ü’n-nizâ‘la ibrâ ve iskāt eyledik ba‘de’l-yevm her birimizden husûs-ı mezbûre müte‘allika da‘vâ zuhûr ederse lede’l-hükkâmi’l-kirâm mesmû‘a ve makbûle olmaya dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâbi‘i aşer min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Osman Çelebi b. İslâm, Mustafa b. ( ) Kapudân, Mehmed b. Hüseyin er-Reis, Mehmed Çelebi yelkenci, Dilaver b. Abdullah, Kenan Efendi b. ( ) er-Reis ve gayruhüm.

(İSTANBUL12 - cilt: 16, sayfa: 765 - Hüküm no: 1035 - Orijinal metin no: [103b-5])﻿

﻿

﻿

1036. Hüküm

Mehmed b. Tahir’in oğlu Musa’nın evdeki hissesini vâlidesine satıp ücretini de hibe ettiği

Mahmiye-i İstanbul’da Mi‘mâr Sinan mahallesinde sâkin iken bundan akdem vefât eden Mehmed b. Tâhir’in verâseti zevce-i metrûkesi Vildan bt. Abdullah nâm hâtun ile sulbî oğlu Musa ve sulbiye kebîre kızı Ayşe’ye münhasıra olup ve tashîh-i mes’eleleri yirmi dört sehimden i‘tibâr olunup sihâm-ı merkūmenin üç sehimi mezbûre Vildan Hâtun’a ve on dört sehimi mezbûr Musa’ya ve yedi sehimi mezbûre Ayşe’ye isâbet eylediği şer‘an zâhir ve müte‘ayyin oldukdan sonra mezbûr Musa meclis-i şer‘-i hatîr-i lâzımü’t-tevkīrde vâlidesi mezbûre Vildan Hâtun mahzarında bi tav‘ihî ikrâr ve takrîr-i kelâm edip babam müteveffâ-yı mezbûrun muhallefâtından olup mahalle-i mezbûrede vâki‘ bir tarafı Oruc b. Abdülehad mülkü ve iki tarafı Sâime Hâtun mülkü ve bir tarafı tarîk-i âm ile mahdûd bir fevkānî beyti ve bir tahtânî beyti ve sofayı ve su kuyusunu ve cüneyneyi müştemil menzilin yirmi dört sehimden bana isâbet eden on dört sehim hisse-i şer‘iyyemi, vâlidem mezbûre Vildan Hâtun’a on iki bin nakid râyic fi’l-vakt akçeye tarafeynden îcâb ve kabûlü hâvî bey‘-i bâtt-ı şer‘î ile bey‘ ve teslîm vâlidem mezbûre Vildan Hâtun dahi vech-i muharrer üzre iştirâ ve kabûl ve tesellüm ettikden sonra semeni olan meblağ-ı mezbûr on bin akçeyi vâlidem mezbûre Vildan Hâtun’a hibe-i sahîha-i şer‘iyye ile hibe ve temlîk, ol dahi meclis-i hibede ittihâb ve kabûl eyledi ba‘de’l-yevm menzili mezbûrda olan hisse-i şâyi‘am vâlidem merkūme Vildan Hâtun’un mülk-i müşterâsıdır menzili mezbûrda ve semeninde vechen mine’l-vücûh ve sebebin mine’l-esbâb hak ve alâkam kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmini aşer fî Rebî‘ilâhir sene 1074.

Şuhûdü’l-hâl: Mehmed Efendi b. ( ) el-İmâm, Teberdârzâde İbrahim Çelebi, Ahmed Çelebi b. ( ) el-Müezzin, Mahmud b. Halil, Mahmud b. Şükrullah, Mehmed b. Hüsrev ve gayruhüm.

(İSTANBUL12 - cilt: 16, sayfa: 765 - Hüküm no: 1036 - Orijinal metin no: [104a-1])﻿

﻿

﻿

1037. Hüküm

El-Hâc Ali’nin, oğlu el-Hâc Ali’ye verilmek üzre emanet bıraktığı paranın yerine ulaştırıldığı

Mahmiye-i İstanbul’da Firûz Ağa mahallesinde sâkin iken bundan akdem vefât eden el-Hâc Ali nâm kimesnenin sulbî kebîr oğlu ve bi’l-inhisâr vârisi olan el-Hâc Ali nâm kimesne mahfil-i kazâda, müteveffâ-yı mezbûrun zevcesi Kâmile bt. Abdullah ile Mehmed Efendi b. Mustafa mahzarında üzerine takrîr-i da‘vâ edip babam mezbûr el-Hâc Ali vefât eyledikde ben diyâr-ı Mısır’da olmağla vefâtından mukaddem bana îsâl ve teslîm etmek için dört yüz altın ve kırk kıt‘a riyâlî guruş ve yedi yüz Mısır parası mezkûrâna def‘ ve teslîm edip anlar dahi ba‘de’l-kabz babam mezbûr el-Hâc Ali vefât ettikden sonra otuz altın ile yedi yüz parayı bana def‘ ve teslîm ben dahi ahz u kabz edip mâ‘adâyı taleb ederin suâl olunsun dedikde gıbbe’s-suâl ve akībe’l-inkâr, müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ meblağ-ı mezbûrdan müdde‘î-i mezkûr kabzına mu‘terif olduğu meblağ-ı mezbûrdan ma‘adâyı müdde‘î-i mezbûra îsâl ve teslîm için müteveffâ-yı mezkûrdan hayâtında ahz u kabz etmeyip elân üzerine reddi vâcib olmadığına mezbûrâna yemîn teklîf olunduklarında, anlar dahi alâ vefki’l-mes’ûl yemîn billâhi te‘âlâ etmeğin mûcebince mâ vaka‘a bi’t-taleb ketb olundu. Fi’l-yevmi’r-râbi‘i aşer [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hasan, Resûl b. Rıdvan, Ömer b. Rıdvan ve gayruhüm.

(İSTANBUL12 - cilt: 16, sayfa: 766 - Hüküm no: 1037 - Orijinal metin no: [104a-2])﻿

﻿

﻿

1038. Hüküm

Hasan Ağa b. Ebubekir’in çiftlik ve tarlalarını Halil Ağa’ya satıp parasını aldığı

Dârü’l-hilâfeti’l-aliyye Kostantıniyye el-mahmiyye’de Nahılbend mahallesi sâkinlerinden fahrü’l-emâsil ve’l-eşbâh Hasan Ağa b. Ebûbekir Efendi meclis-i şer‘-i hatîr lâzımü’t-tevkīrde hâliyâ hâs ahır halîfesi olan umdetü’l-a‘yân mefharü’l-akrân Halil Ağa b. Hamza tarafından ikrâr-ı âti’z-zikri tasdîke vekîl olup alâ mâ hüve nehcü’s-sübût vekâleti sâbite olan Hacı Şaban b. Hacı Hızır mahzarında ikrâr ve takrîr-i kelâm edip silk-i mülk-i sahîhimde münselik olup vilâyet-i Anadolu’da medîne-i Alaşehir kurbunda vâki‘ bir tarafdan Mendokora Suyu ve bir tarafdan Mudunya çayı ve bir tarafdan piyâde yeri ve bir tarafdan tarîk-i âm ile mahdûd ve dört bâb tahtânî oda ve iki ahırı müştemil Kadıoğlu Çiftliği demekle ma‘rûf mülk menzili beynimizde ilm-i şer‘î ile aded ve ecnâsı ma‘lûme devvâb ve mevâşî ve urûz ve âlât-ı zirâ‘at ve samanlıklar ve anbarlar ve sâir tevâbi‘ ve levâhıkı ve cemî‘ menâfi‘ ve merâfıkı ile müşârün-ileyh Halil Ağa hazretlerine nakid ve râyic fi’l-vakt yüz yirmi beş bin akçeye li safkatin vâhidetin bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledikden sonra yine medîne-i mezbûre kurbunda çiftlik-i merkūma tâbi‘ lede’l-ahâlî ve’l-cîrân ma‘lûmü’l-hudûd ve’l-mikdâr tarlaların dahi hakk-ı tasarrufların sâhib-i arz olanların ma‘rifetleri ile altmış bin akçe bedel mukābelesinde mûmâ-ileyh Halil Ağa hazretlerine ferâğ ve tefvîz edip ol dahi tefevvüz ve kabûl eyledikden sonra semen-i mezbûr yüz yirmi bin akçe ile bedel-i tefvîz altmış bin akçe ki cem‘an yüz seksen beş bin akçe eder müşârün-ileyh Halil Ağa hazretleri yedlerinden bi’t-tamâm alıp kabz eyleyip mârrü’z-zikr çiftlik ve ana tâbi‘ olan sâlifü’z-zikr tarlaları mahallerinde zabt ve tasarrufa mûmâ-ileyh Halil Ağa hazretlerini taslît eyledim ba‘de’l-yevm çiftlik-i mezbûr mülk-i müşterâsı ve merkūm tarlalar hakk-ı müfevvazları olmuşdur keyfe mâ yeşâ’ ve yahtâr mutasarrıf olsun dedikde vekîl-i merkūm Hacı Şaban mezbûr Hasan Ağa’yı cemî‘ kelimâtında vicâhen tasdîk ve şifâhen tahkīk etmeğin mâ vaka‘a bi’t-taleb ketb olundu. Hurrire fi’l-yevmi’s-sâbi‘ aşer min Rebî‘ilâhir li sene erba‘a ve seb‘în ve elf.

Şuhûdü’l-hâl: Atâullah Çelebi b. ( ), Hüseyin Bey b. İsmail, mefharü’l-a‘yân Mehmed Efendi b. Bayezid, Umdetü’l-emâcid ve’l-ekârim İshak Efendi b. Şeyh Mehmed Efendi mîralem-i sâbık, Mahmud Ağa b. Cafer, Şahbaz bostânî, Fahrü’l-eşbâh Hasan Ağa kethüdâ-i Kuleli ve gayruhüm.

(İSTANBUL12 - cilt: 16, sayfa: 767 - Hüküm no: 1038 - Orijinal metin no: [104a-3])﻿

﻿

﻿

1039. Hüküm

Mustafa b. Abdullah’ın kızı Fâtıma’ya borç verdiği paranın diğer mirasçıları tarafından kendisinden alınıp aralarında bir dava kalmadığı

Havâss-ı Aliyye müzâfâtından kasaba-i Silivri’de sâkin iken bundan akdem vefât eden Mustafa b. Abdullah nâm kimesnenin verâseti sulbî kebîr oğlu Osman’a ve sulbiye kebîre kızı Ayşe’ye münhasıra olduğu şer‘an zâhir ve müte‘ayyin oldukdan sonra mezbûrân Osman ve Ayşe meclis-i şer‘-i hatîr-i lâzımü’t-tevkīrde mahmiye-i İstanbul’da el-Hâc Ahmed mahallesinde sâkine işbu bâ‘isetü’l-vesîka Fâtıma bt. Mehmed nâm hâtun mahzarında her biri ikrâr ve takrîr-i kelâm edip babam mezkûr Mustafa hâl-i hayâtında mezbûre Fâtıma Hâtun’a cihet-i karz-ı şer‘îden yirmi bin hurda akçe ve otuz yaldız altınını ikrâz ve teslîm ol dahi iktirâz ve kabz eyledikden sonra kable’l-ahz mûrisimiz vefât etmekle meblağ-ı mezbûr irsen ikimize intikāl etmeğin biz dahi meblağ-ı mezbûru verâsetimiz hasebiyle merkūme Fâtıma’dan da‘vâ eylediğimizde, ol dahi inkâr etmekle biz dahi huzûr-ı hâkimü’ş-şer‘de mezbûre Fâtıma muvâcehesinde şuhûd-ı udûlle isbât ve yedimize mûcebince hüccet-i şer‘iyye almış idik hâlâ meblağ-ı mezbûrdan yirmi üç bin akçesin mersûme Fâtıma yedinden ahz u kabz edip bâkī kalan altı bin üç yüz yetmiş beş akçe da‘vâsından merkūme Fâtıma’nın zimmetini ibrâ-i âmm-ı kâti‘u’n-nizâ‘la ibrâ ve iskāt eyledik dediklerinde, gıbbe’t-tasdîk mezbûre Fâtıma Hâtun mezbûrân Osman ve Ayşe vâlideleri Rahime bt. Ali nâm hâtun min ba‘d husûs-ı mezbûra ve gayrıya müte‘allika da‘vâm ve nizâ‘ım yoktur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer fî Rebî‘ilâhir li sene erba‘a ve seb‘în ve elf.

Şuhûdü’l-hâl: Es-Seyyid Murtaza b. Osman, es-Seyyid İsmail b. Davud, Musa b. Mehmed, Mehmed Beşe b. Ahmed ve gayruhüm.

(İSTANBUL12 - cilt: 16, sayfa: 768 - Hüküm no: 1039 - Orijinal metin no: [104b-1])﻿

﻿

﻿

1040. Hüküm

Ayşe Hâtun’a boşandığı eşi İbrahim Çavuş’a yirmi zira keten ve bir sırça kaseyi vermesinin tenbih edildiği

Mahmiye-i İstanbul’da Dâye Hâtun mahallesi sâkinlerinden İbrahim Çavuş b. Abdullah meclis-i şer‘-i hatîr-i lâzımü’t-tevkīrde zevce-i mutallakası Belkıs bt. Abdullah nâm hâtun mahzarında üzerine da‘vâ ve takrîr-i kelâm edip mezbûre Belkıs Hâtun yedinde cinsi beynimizde ilm-i şer‘î ile ma‘lûme yirmi zirâ‘ keten bezi ile bir sırça kasem vardır suâl olunup alıverilmesini taleb ederim dedikde gıbbe’s-suâl merkūme Belkıs cevâbında müdde‘î-i mezbûr İbrahim Çavuş’un yirmi zirâ‘ keten bezi ile bir sırça kâsesi olduğunu bi tav‘ihâ ikrâr etmeğin alâ mûcib-i ikrârihâ yirmi zirâ‘ keten bezi ile sırça kâsesine müdde‘î-i merkūm İbrahim Çavuş’a teslîme merkūme Belkıs’a tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: El-Hâc Ahmed b. ( ), Abdi Çelebi b. [Hüseyin], Baba Resûl b. [Rıdvan] ve gayruhüm.

(İSTANBUL12 - cilt: 16, sayfa: 768 - Hüküm no: 1040 - Orijinal metin no: [104b-2])﻿

﻿

﻿

1041. Hüküm

İsmail b. Mehmed’in boş arsasını Mehmed Bey’e sattığı

Dârü’s-saltanati’s-seniyye mahmiye-i Kostantıniyye -sânehallâhü ani’l-beliyye- mahallâtından Oruc Gāzi mahallesinde sâkin İsmail b. Mehmed nâm kimesne meclis-i şer‘-i şerîf-i şâmihu’l-beyânda, işbu hâfizu’l-kitâb fahrü’l-akrân Mehmed Bey b. Ahmed el-cündî mahzarında ikrâr ve takrîr-i kelâm edip silk-i mülkümde münselik olup mahalle-i mezkûrede vâki‘ bir taraf[ı] Fâtıma Hâtun mülkü ve bir tarafı Hayrünnisâ Hâtun vakfı ve iki tarafı tarîk-i âm ile mahdûd ve mümtâz olan arsa-i hâliyemi mersûm Mehmed Bey üç yüz otuz beş esedî guruşa bey‘-i bâtt-ı sahîh-i şer‘î ile bey‘ edip ol dahi iştirâ ve kabûl ve tesellüm eyledikden sonra zikr olunan meblağ-ı mezbûr üç yüz otuz beş esedî guruşa merkūm Mehmed Bey yedinden bi’t-tamâm ve’l-kemâl alıp kabz eyledim ba‘de’l-yevm arsa-i mezkûre mezbûr Mehmed Bey’in mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mehmed Efendi b. el-Hâc Abdullah el-Müezzin, Mustafa Efendi b. Mehmed, Mehmed Bey b. Osman, Sâdık Bey b. Mehmed ve gayruhüm.

(İSTANBUL12 - cilt: 16, sayfa: 769 - Hüküm no: 1041 - Orijinal metin no: [104b-3])﻿

﻿

﻿

1042. Hüküm

Şaban Beşe b. Kasım’ın evini Frenk ve İskender’e müştereken sattığı

Mahmiye-i İstanbul’da Debbâğ Yunus mahallesi sükkânından Şaban Beşe b. Kasım meclis-i şer‘-i hatîr-i lâzımü’t-tevkīrde Unkapanı hâricinde çizmeci tâifesinden işbu hâfızü’l-kitâb Firenk ve İskender veledey Dadur nâm Ermeniler mahzarlarında ikrâr ve takrîr-i kelâm edip silk-i mülk-i sahîhimde münselik olup Tahtaminâre mahallesinde vâki‘ bir tarafdan Çakırcı Halil mülkü ve bir tarafdan merkūm Mehmed Paşa vakfı olup Matyoz nâm zimmî tasarrufunda olan menzil ve iki tarafdan tarîk-i âma müntehî fevkānî iki oda ve bir sofa ve dehliz ve tahtânî bir ahır ve kenîf ve su kuyusu ve bir mikdâr arz-ı hâliyeyi müştemil mülk menzilimi, bi cümleti’t-tevâbi‘ ve’l-levâhık mezbûrân Firenk ve İskender’e kırk altı bin nakid râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi vech-i muharrer üzre ale’l-iştirâki’s-seviy iştirâ ve kabûl ve kabz ve tesellüm eylediklerinde semeni olan meblağ-ı merkūm kırk altı bin akçeyi mezbûrân Firenk ve İskender yedlerinden tamânen ahz u kabz eyledim ba‘de’l-yevm menzili mahdûd-ı mezkûr mezbûrân Frenk ve İskender’in mülk-i müşterâsıdır, keyfe mâ yeşâ’ân ve yahtârân mutasarrıflar olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâbi‘ aşer [min] şehri Rebî‘ilâhir sene 1074.

Şuhûdü’l-hâl: Kadri Efendi el-Müezzin, Mehmed b. Kayyım Çelebi, Halil b. Çakırcı, Bayram b. ( ) attâr, Mustafa b. Zülfikār ve gayruhüm.

(İSTANBUL12 - cilt: 16, sayfa: 769 - Hüküm no: 1042 - Orijinal metin no: [104b-4])﻿

﻿

﻿

1043. Hüküm

Hatice bt. Mahmud’un Osman Bey’den muhâlaa yoluyla boşandığı

Mahmiye-i İstanbul’da Karabaş mahallesinde sâkine Hatîce bt. Mahmud nâm hâtun mahfil-i kazâda, işbu bâ‘isü’l-kitâb zevci Osman Bey b. Hasan mahzarında ikrâr ve takrîr-i kelâm edip zevcim Osman Bey zimmetinde mütekarrir ve ma‘kūdun-aleyh olan bin iki yüz akçe mehr-i müeccelim ve nafaka ve iddet-i ma‘lûmem üzerlerine ve me’ûnet-i süknâm dahi kendi üzerime olmak [üzre] zevcim Osman Bey ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ettikden sonra zevciyyete müte‘allika âmme-i da‘vâdan her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu Hurrire fi’t-târihi’l-mezbûr li’s-seneti’l-merkūm.

Şuhûdü’l-hâl: Mehmed b. Mustafa, Mahmud b. Süleyman, Mustafa Beşe b. Yusuf ve gayruhüm.

(İSTANBUL12 - cilt: 16, sayfa: 770 - Hüküm no: 1043 - Orijinal metin no: [104b-5])﻿

﻿

﻿

1044. Hüküm

Ahmed Efendi b. Hüdâverdi ’nin bazı mülklerini vakf ettiği

Hamd-i mevfûr ve şükr-i nâ-mahsûr ol hâlik-ı kevn[-ü] mekân ve râzık-ı ins ü cân olan zât-ı bî- çün cenâbına mu‘ayyen ve mahsûrdur ki nev‘-i insânı ketm-i âdemden vücûda getirip işbu ahsen-i takvîmde îcâd ve ihtirâ‘ ve bu üslûb-ı bedî‘de ibdâ‘ eyledi. Fe-sübhânallâh hîne temşûne ve hîne tusbihûn ve lehü’l-hamd fi’s-semâvâti ve’l-ardı ve aşiyyen ve hîne tuzhirûn ve hüvallâhü fi’s-semâvâti ve fi’l-ardı ya‘lemü sırraküm ve cehreküm ve ya‘lemü mâ yeksibûn. Ve salâvât-ı vâsılât-ı muttasılât ol seyyidi kâ’inât hâce-i arasât hülâsa-i mevcûdât tûtî-ı kafes vahy-i Rabbânî meyve-i şecere-i bağ-ı sırr-ı sübhânî serdâr-ı misâfir-i serhadd-i beyâbân sübhânellezî esrâ bi abdihî leylen mine’l-mescidi’l-harâm ile’l-mescidi’l-aksâ’llezî ve serdâr-ı mahrem-saray li me‘âllâhi’l-lezî nezzele fî şe’nihî ve mâ yentıku ani’l-hevâ in hüve illâ vahyün yûhâ sultân-ı enbiyâ habîb-i Hudâ resûl-i kibriyâ Muhammed Mustafa aleyhi’s-salâvâti mâ hüve’l-evfâ hazretlerinin merkad-i münevver ve meşhed-i mu‘attarlarına îsâr ve nisâr kılınır ki âmme-i ibâdı sırât-ı müstakīme hâdî ve kâffe-i mü’minîni dâr-ı ni‘am-ı Hazreti vâcibü’l-vücûda münâdî idi. Ve âl ve ashâb ve mücâviri üzerlerine olsun ki her biri muktedâ-yı dîn ve müeyyed-i şer‘-i mübîn idiler -rıdvânullâhi te‘âlâ aleyhim ecma‘în-ammâ ba‘d her âkil-i lebîb ve edîbe lâzım ve mütehattimdir ki ed-dünyâ mezra‘atü’l-âhire mısdâkınca işbu geştzâr-ı dünyâda bezr-i a‘mâl-i hasenâtı zer‘ ve mâ tukaddimû li enfüsiküm min hayrin tecidûhu ındillâhi mazmûn-ı şerîfi üzre yevm-i mî‘âdı için iddihâr-ı zevâidden binâ’en zâlik mahrûse-i Kostantıniyye mahallâtından Tercüman Yunus mahallesinde sâkin işbu sâhibü’l-hayrât ve tâlibü’l-meberrât Ahmed Efendi b. Hüdâverdi vaktâ ki bu dâr-ı dünyâ bî-sebât ve bî-karâr olup na‘îm-i zıll-ı zâil ve mukīm-i dayf u râhil ferahı ile kerahı tev’emân ve safâsı ile cefâsı hem-inân dirheminin âharı hem dinarının âharı nâr olduğuna câzim yevme tecidû küllü nefsin mâ amilet min hayrin muhzaran ma‘nâ-yı latîfi, ve izâ mâte ibnü Âdem inkata‘a anhu amelühû illâ an selâsin ilmin yüntefe‘u-bihî ve veledin sâlihin yed‘û-lehû ve sadâkatin câriyetin hadîs-i şerîfi üzre kendinin yevm-i cezâda nâr-ı cahîmden hâlasına sebeb-i fevz ve necât olacak bir amele âzim olduğu hâlde mahfil-i kazâda vakf-ı âti’l-beyâna li ecli’t-tescîl mütevellî nasb ve ta‘yîn eylediği umdetü’l-vâ‘izîn eş-Şeyh İvaz Efendi mahzarında bi’t-tav‘i’s-sâf ikrâr ve i‘tirâf edip mahalle-i mezbûrede vâki‘ bir tarafı Medîne-i Münevvere -alâ münevverihâ tahiyyetün mükerrere-vakfı ve iki tarafı Sâliha Hâtun mülküne ve bir tarafı tarîk-i âma müntehî dört bâb tahtânî odalar ve zikr olunan odalarda müşterek olmak üzre iki bi’r-i mâ ve muhavvatayı ve zikr olunan odalara mürûr eden tarîk-i hâssı müştemil menzilimi ve Derviş Ali mahallesinde vâki‘ iki tarafı kendi âhar mülküme ve bir tarafı yine ba‘zan kendi âhar mülküme ve ba‘zan Kurt Ağa veresesi mülklerine ve bir tarafı tarîk-i âma müntehî fevkānî bir bâb tahtânî bir bâb odaları ve muhavvatayı müştemil mülk menzilimi ve yine zikr olunan Derviş Ali mahallesinde vâki‘ bir tarafı kendi âhar mülküme ve bir tarafı Saraylı Nevzuhur Hâtun bt. Abdullah mülküne ve bir tarafı sarrâc Mehmed Çelebi vakfına ve bir tarafı tarîk-i âm ile mahdûd olup iki bâb fevkānî odaları ve arzen bir zirâ‘ ve tûlen yirmi iki zirâ‘ damlalığı müştemil olan mülk menzilimi cümle tevâbi‘ ve levâhıkı ve âmme-i hukūk ve merâfıkı ile vakf-ı sahîh-i mü’ebbed ve haps-i sarîh-i muhalled ile vakf ve haps edip şöyle şart ve ta‘yîn eyledim ki menâzil-i mezbûre icâre-i mu‘accele ve müeccele ile îcâr olunup bi fazlillâhi te‘âlâ hâsıla olan ücretine mâdemki libâs-ı hayâtı lâbis ve server-i âfiyetde câlis olan ben mutasarrıf olup vakf-ı mezbûra mütevellî olam. Vaktâ ki gûş-ı cânım, yâ eyyetühe’n-nefsü’l-mutma’inne irci‘î ilâ Rabbiki râdıyeten marziyye nidâsını gûş-ı dost sâkī ecelden şarâb-ı mevti nûş etmekle girîbân-ı hayâtım çâk ve çeşm-i cihân-ı bünyâmın menzilgehi zîr-i hâk oldukda galle-i vakf-ı mezbûrdan yevmî bir akçe vâlidem Şahbaz bt. Abdullah’a verile ve bir akçe dahi müdebberem Mülâyim bt. Abdullah’a verile ve bâkī kalan rub‘ ve galle bi eyyi vechin kâne evlâdımın zükûru ve inâsı beyninde ale’s-seviyye kısmet oluna ve içlerinden fevt olanın hissesine evlâdı olursa ol mutasarrıf ola, eğer evlâdı olmazsa hayâtda olanlar mutasarrıf olalar derece-i ûlâ derece-i sâniyye ve derece-i sâlise derece-i râbi‘a ashâbını ketebe ve ketebe ile’l-inkırâz hüccet etmeye mezbûretân Şahbaz ve Mülâyim’den her birinin fevtinden sonra mutasarrıfe oldukları yevmî birer akçe vazîfelerine şart-ı sâbık üzre evlâdım mutasarrıf olalar ve aslah evlâdım vakf-ı mezbûra mütevellî olup hissesinden fazla yevmî bir akçe vazîfe-i tevliyyete mutasarrıf ola, ba‘de inkırâzi’l-evlâd iyâzen bi hâlikı’l-ibâd mârrü’z-zikr Tercüman Yunus mahallesinde vâki‘ merhûm el-Hâc Hüseyin binâ eylediği mescid ve mu‘allimhânede mütevellî olan kimesne buna dahi mütevellî olup vazîfe-i tevliyyet bir akçeye mutasarrıf ola ücret-i müeccele vakf-ı mezbûr mütevellî yediyle cem‘ olup zikr olunan mu‘allimhânede ta‘allüm-i Kur’ân-ı Azîmü’ş-şân eden on nefer sıbyân fukarâsına eyyâm-ı şitâda kaftan iştirâ ve iksâ oluna ve menâzil-i mezbûrenin bi lutfihî te‘âlâ mu‘accelelerinden hâsıla olan galle yed-i mütevellî ile altına tebdîl olunup ba‘dehû onu on bir buçuk hesâbı üzre rehn-i kavî ve kefîl-i melî yâhud ikisinden biriyle iktifâ ve her sene devr-i şer‘î ile istirbâh ve istiğlâl olunup hâsıla olan galleden îd-i fıtırda zikr olunan mu‘âllimhânede ta‘allüm-i Kur’ân-ı Azîmü’ş-şân eden on nefer sıbyân fukarâsına kaftan iştirâ olunup iksâ oluna ve her sene rûz-ı Hızır geldikde galle-i vakf mezbûrdan üç yüz akçe ifrâz olunup yed-i mütevellî ile bir kuzu ve sâir levâzım-ı ekl iştirâ olunup bir mahalli ferâh-fezâda zikr olunan mu‘allimhânede ta‘allüm eden sıbyân müctemi‘ olup ba‘de’l-ekl rûhum için du‘â edeler ve ahâlî-i mahalleteyn-i mezbûreteyn ve vakf-ı mezbûra hasbî nâzır olup her sene başında mütevellî-i vakf-ı mezbûrân muhâsebesini ma‘rifet-i şer‘le göreler [105b] eğer hıyâneti zuhûr ederse yerine nüzzâr ma‘rifeti ile hâkimü’l-vakt olan mahalleteyn-i mezbûreteynden bir sâlih mütedeyyin adamı mütevellî edeler, andan dahi hıyâneti zâhir olursa kezâlik hâkimü’l-vakt nüzzâr ma‘rifeti ile yine mahalleteyn-i mezbûreteynden bir müstakīm ve mütedeyyin kimesneyi mütevellî ede ve vakf-ı mezbûrun tebdîl ve tağyîri ve taklîl ve teksîri merreten ba‘de uhrâ hayâtda oldukça yedimde ola ve mesârıf-i mezbûreden fazla kalırsa zikr olunan mescide müezzin olana yevmî bir akçe verilip ve vakf-ı mezbûra nâzır olana ve fazla-i mezbûreden bir akçe dahi mescidi mezbûrda imâm olanlara verile ol dahi mukābelesinde rûhum için günde üç İhlâs-ı şerîf tilâvet ede ve mesârif-i mârrü’l-beyândan bâkī kalan galle icâre-i mu‘acceleye zam olunup istirbâh ve istiğlâl oluna ve bi emrillâhi’l-mukadder şurût-ı mezbûreyi icrâ müte‘azzir olursa galle-i vakf-ı mezbûr mutlakā fukarâ-i müslimîne sarf oluna ve menâzil-i mezbûreyi mütevellî-i merkūma teslîm eyledim, ol dahi vakıf olmak üzre kabz ve mütevellîler sâir evkāfda tasarrufları gibi tasarruf eyledi deyû ta‘yîn-i şurût ve tertîb-i kuyûd eyledikde. vâkıf-ı mezbûr ikrâr-ı meşrûhunda mütevellî-i mezbûr İvaz Efendi bi’l-müşâfehe tasdîk eyledikden sonra vâkıf-ı mezbûr Ahmed Efendi inân-ı kelâmını semt-i vifâkdan taraf-ı şikāka atf edip vakf-ı akār sultân-ı eimme-i kibâr olan İmâm-ı A‘zam efdalü müctehid a‘lemü evvel-i imâm Ebû Hanîfe el-Kûfî -cûziye hayre’l-cezâ ve kûfiye-mezheb-i şerîfi üzre gayr-ı lâzım olup ve İmâm Muhammed hazretleri katında vâkıf menfa‘at-i vakfı nefsine şart etmekle vakf-ı mezbûr bâtıl olmağın ber vech-i meşrûh menâzil-i mezbûrenin vakfiyetinden rücû‘ eyledim, ke’l-evvel mülküme red olunmak matlûbumdur dedikde mütevellî-i mezbûr dahi eğerçi hâl bast olunan minvâl üzredir lâkin İmâm-ı efdal Şeyh-i sânî ve tilmîz-i evvel Ebû Yusuf hazretleri katında vâkıf mücerred vakaftü demekle vakıf sahîh ve lâzım olur deyû red ve teslîmden imtinâ‘ edip hâkim-i muvakki‘-i sadr-ı kitâb tûbâ-lehû ve hüsnü me’âb hazretlerine müterâfi‘ân ve fasl u hasma tâlibân olduklarından hâkim-i mûmâ-ileyh -esbağallâhu ni‘amehû aleyh-hazretleri ba‘de’l-fikr ve’t-te’emmül cânib-i vakfı evlâ ve ındellâh bâ‘is-i icrâ olmağa ahrâ görmeğin, alâ kavli men yerâhü mine’l-eimmeti’l-müctehidîn vakf-ı mezbûrun sıhhat ve lüzûmuna ba‘de’l-hükmi’ş-şer‘î vakf-ı mezbûr vakf-ı sahîh ve lâzım olup fe-men beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfi ale’l[-hayyi’l-]cevâdi’l-kerîm. Tahrîren fî gurreti şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Umdetü’l-vâ‘izîn Ahmed Efendi eş-şehîr bi Çavuşzâde, Ahmed Efendi b. Yusuf el-İmâm, Abdülfettah Efendi b. Mustafa el-İmâm, Ahmed Efendi b. Ramazan el-imâm li câmi‘-i Kefeli, Sâlih Efendi el-İmâm, Hasan Efendi b. ( ) el-hatîb, Ramazan b. Gāzi, Veli Hoca el-Müezzin, Mehmed Efendi el-İmâm, Ali Beşe b. Hasan, Ahmed Çelebi b. Derviş Mehmed, Mustafa Halîfe b. el-Hâc Süleyman ve gayruhüm.

(İSTANBUL12 - cilt: 16, sayfa: 770 - Hüküm no: 1044 - Orijinal metin no: [105a-1])﻿

﻿

﻿

1045. Hüküm

Murad Bey b. Arslan’ın ölen Ali Ağa’ya borcu olduğunu kabul ettiği

Fi’l-asl kasaba-i Kili sükkânından olup Mahmiye-i İstanbul’da Haydarhâne mahallesinde sâkin Mahmud Bey b. Arslan nâm bevvâb-ı sultânî meclis-i şer‘de bundan akdem Baba Hasan mahallesinde sâkin iken vefât eden Ali Ağa b. Nasûh’un verâseti, zevce-i metrûkesi Şahbaz bt. Abdullah’a ve sulbî kebîr oğlu Osman Ağa’ya ve sulbiye sagīre kızı İsmihan’a münhasıra olduğu şer‘an zâhir ve müte‘ayyin oldukdan sonra merkūm Osman ile sagīre-i mezbûrenin vâlidesi ve kıbel-i şer‘den mansûbe vasiyyesi olan mezbûre Şahbaz Hâtun tarafından husûs-ı âti’l-beyânı tasdîke sâbitü’l-vekâle vekîli olan Yusuf Bey b. Abdullah mahzarlarında ikrâr ve takrîr-i kelâm edip müteveffâ-yı mezbûr Ali Ağa’ya cihet-i deyn-i şer‘îden yirmi sekiz bin akçe zimmetimde deynim olup kable’l-ahz mezbûr Ali Ağa vefât etmekle meblağ-ı merkūm, merkūmuna irsen intikāl eylemişdi hâlâ zikr olunan meblağ-ı merkūmu yirmi sekiz bin akçe merkūmuna zimmetimde vâcibü’l-edâ ve lâzımü’l-kazâ deynimdir dedikde mukırr-ı mezbûr Mahmud Bey ikrâr-ı meşrûhunda merkūm Osman Ağa ile vekîl-i mezbûr Yusuf tasdîk etmeğin mâ vaka‘a bi’t-taleb ketb olundu. Fi’l-yevmi’s-sânî aşer [min] şehri Rebî‘ilâhir sene 1074.

Şuhûdü’l-hâl: Ahmed Efendi b. Ali el-Müderris, es-Seyyid Fazlı Çelebi b. es-Seyyid Ömer, Mehmed Ağa b. Sunullah, Mustafa Çelebi b. Rıdvan Ağa ve gayruhüm.

(İSTANBUL12 - cilt: 16, sayfa: 773 - Hüküm no: 1045 - Orijinal metin no: [105b-1])﻿

﻿

﻿

1046. Hüküm

Çizmeci Frenk ve İskender’in evlerini Hadim Ali Ağa vakfına bey‘ bi’l-istiğlâl yoluyla sattıkları

Mahmiye-i İstanbul’da Unkapanı hâricinde çizmeci tâifesinden Frenk ve İskender veledey Dadur nâm Ermeniler meclis-i şer‘-i hatîr-i lâzımü’t-tevkīrde Havâss-ı Aliyye müzâfâtından medîne-i Ebâ Eyyûb-i Ensârî’de vâki‘ Hâdim Ali Ağa vakfına hâlâ mütevellî olan Davud Efendi b. Mehmed mahzarında her biri ikrâr ve takrîr-i kelâm edip ale’l-iştirâki’s-seviy silk-i mülk-i sahîhimizde münselik olup mahmiye-i İstanbul’da Tahtaminâre mahallesinde vâki‘ bir tarafdan Çakırcı Halil mülkü ve bir tarafdan merhûm Mehmed Paşa vakfı olup Matyoz nâm zimmî tasarrufunda olan menzil ve iki tarafdan tarîk-i âma müntehî mülk menzilimi bi cümleti’t-tevâbi‘ ve’l-levâhık müteveffâ-yı mezbûre yüz yirmi beş riyâlî guruşa bi tarîki’l-istiğlâl bey‘ ve teslîm ol dahi vakf-ı mezbûr malıyla iştirâ ve kabûl ve kabz ve tesellüm eyledikden sonra semeni olan meblağ-ı mezbûr yüz yirmi beş riyâlî guruşu mütevellî-i mezbûr yedinden tamâmen ahz u kabz eylediğimden sonra yine menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan üç sene tamâmına değin beher sene bin yüzer akçeye îcâr ve teslîm biz dahi vech-i muharrer üzre istîcâr ve kabûl ve kabz ve tesellüm eyledik dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūm.

Şuhûdü’l-hâl: Ali Çelebi b. ( ) el-Kâtib, Mehmed Çelebi b. ( ) hânî, Mustafa Çelebi b. ( ) hânî, ve gayruhüm mine’l-huzzâr.

(İSTANBUL12 - cilt: 16, sayfa: 774 - Hüküm no: 1046 - Orijinal metin no: [105b-2])﻿

﻿

﻿

1047. Hüküm

Vakıf evin meskene ihtiyacı olan es-Seyyid Ubeydullah Efendi’ye verildiği

Mahmiye-i İstanbul’da Ali Paşa-yı Atîk mahallesinde vâki‘ ( ) nâm sâhibü’l-hayr vakf ve süknâsını ulemâdan bir recül-i sâliha şart eylediği bir tarafı Kâtib Mehmed Çelebi menziline ve bir tarafı mahalle-i mezbûre imâmına meşrût menzile ve bir tarafı Hasan Beşe menziline ve bir tarafı tarîk-i hâssa müntehî üç bâb tahtânî odaları ve eşcâr-ı müsmire ve gayr-ı müsmireli bahçe ve su kuyusunu müştemil menzilin tevcîh-i hâkimle mutasarrıfı olan Mehmed Efendi cilâ-yı vatan edip menzili mahdûd-ı mezbûr müddet-i medîde hâlî ve mu‘attal kalmağla ulemâdan olup meskene eşedd-i ihtiyâc ile muhtâc olan es-Seyyid Ubeydullah Efendi b. Mustafa Efendi’ye menzili mezbûr kıbel-i şer‘den tevcîh olunup tasarrufu için bu vesîka-i enîka ketb ve yedine def‘ ve teslîm olundu. Fi’l-yevmi’s-sâbi‘i aşer min şehri Rebî‘ilâhir li sene erba‘a ve seb‘în ve elf min hicreti’n-Nebeviyye aleyhi efdali’s-salâti ve ekmeli’t-tahiyye.

Şuhûdü’l-hâl: Ahmed Efendi b. Süleyman Çelebi el-Aksarayî, Keşfî Mustafa Efendi el-Kâtib, Mehmed Efendi b. Ömer, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 775 - Hüküm no: 1047 - Orijinal metin no: [106a-1])﻿

﻿

﻿

1048. Hüküm

Sâliha bt. Abdullah’ın eski eşi Mustafa Beşe’ye sattığı evin parasını hibe etmediğinin ortaya çıktığı

Mahmiye-i İstanbul’da Fâtıma Sultan mahallesinde sâkine Sâliha bt. Abdullah nâm hâtun meclis-i şer‘-i hatîr-i lâzımü’t-tevkīrde sâbıkan zevci olan Mustafa Beşe b. Ömer mahzarında üzerine da‘vâ ve takrîr-i kelâm edip mezbûr Mustafa Beşe ile zevciyyet beynimizde kāime iken silk-i mülk-i sahîhimde münselik olup mahalle-i mezbûrede vâki‘ ma‘lûmü’l-hudûd mülk menzilimi mezbûr Mustafa Beşe’ye on bin akçeye bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve kabz eyledikden sonra semeni olan meblağ-ı mezbûr on bin akçe mezbûr Mustafa Beşe’nin zimmetinde kalmışdi hâlâ mezbûrdan taleb ederim suâl olunsun dedikde gıbbe’s-suâl mezbûr Mustafa Beşe cevâbında kaziyye bâlâda tafsîli mürûr ettiği vech üzre olduğunu ikrâr, lâkin menzili merkūmun semeni olan meblağ-ı mezbûr on bin akçeyi müdde‘iyye-i mezbûre Fâtıma bana ba‘de’l-kabz hibe-i sahîha-i şer‘iyye ile hibe etmeğin temlîk ve teslîm ben dahi meclis-i hibede ittihâb ve kabûl ve kabz ve tesellüm eyledim deyû def‘le mukābele edicek gıbbe’s-suâl ve’l-inkâr merkūm Mustafa Beşe’den def‘-i mezbûrunu mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ zevciyyet beynlerinde kāim iken mezbûr Mustafa Beşe’ye menzili mezbûrun semeni olan meblağ-ı mezbûr on bin akçeyi ba‘de’l-kabz mezbûr Mustafa Beşe’ye hibe-i sahîha etmediğine mezbûre Fâtıma’ya yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince meblağ-ı mezbûr on bin akçeyi müdde‘iyye-i mezbûre[ye] edâ ve teslîme mezbûr Mustafa Beşe’ye tenbîh birle mâ hüve’l-vâki‘ bi’t-taleb ketb olundu. Hurrire fî târihi’l-mezbûr li’s-seneti’l-merkūm.

Şuhûdü’l-hâl: Abdi Çelebi b. Hasan, Şükrullah b. Mustafa, Veli b. Mahmud ve gayruhüm mine’l-hâzırîn.

(İSTANBUL12 - cilt: 16, sayfa: 775 - Hüküm no: 1048 - Orijinal metin no: [106a-2])﻿

﻿

﻿

1049. Hüküm

Kızı Fâtıma’yı Osman b. Muhsin’le evlendirmek üzre aldığı rüşveti geri vermesi için Ayşe bt. İsmail’e süre verildiği

Mahmiye-i İstanbul’da Sultan mahallesinde sâkin Osman b. Muhsin nâm kimesne meclis-i şer‘-i hatîrde Ayşe bt. İsmail nâm hâtun mahzarında ikrâr ve i‘tirâf edip mezkûre Ayşe sadriyye kızı Fâtıma bt. Mehmed’i bana tezvîc etmek için bi tarîki’r-rüşvet on bin beş yüz akçemi ahz u kabz etmekle taleb ve da‘vâ eylediğimde mezbûre Ayşe bi’l-külliye inkâr edicek beynimizde münâza‘ât-ı kesîre ve muhâsamât-ı şedîde vukū‘undan sonra vesâtat-ı muslihîn ile da‘vâ-yı mezkûremden mezbûre Ayşe beni beş bin fıddî râyic fi’l-vakt semen üzerine inşâ-i akd-i sulh eyledikde ben dahi sulh-ı mezbûru kabûl eylediğimden sonra mezkûre Ayşe bedel-i sulh-ı mezbûru hâlâ edâya iktidârı olmadığı ecilden istîcâl etmeğin ben dahi meblağ-ı mezbûr bu bin akçeyi târih-i kitâbdan yirmi gün tamâmına değin bana edâ etmek üzre te’cîl edip ol dahi ecel-i mezbûru kabûl eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâmin aşer min Rebî‘ilâhir sene 1074.

Şuhûdü’l-hâl: Mustafa Efendi b. Durak, Hasan Bey b. Sefer, Hasan Bey b. İskender, Hasan Çelebi b. Şaban ve gayruhüm.

(İSTANBUL12 - cilt: 16, sayfa: 776 - Hüküm no: 1049 - Orijinal metin no: [106a-3])﻿

﻿

﻿

1050. Hüküm

Borçları sebebiyle hapsedilen Yüheyya v. Yasef’in çok fakir olduğuna şehadet edilmesiyle serbest bırakıldığı

Zikri âtî deyn için sicn-i sultânîde haps olunup mahmiye-i İstanbul’da Budin cemâ‘atinden Yüheyya v. Yasef nâm yahudiden vech-i âtî üzre istişhâd-ı şer‘î sudûrundan sonra mahmiye-i İstanbul’da Balat kurbunda Tahtaminâre mahallesinde sâkin Mehmed b. Abdullah nâm kimesne ve Sisile cemâ‘atinden Yako v. Avraham ve Zeyrek cemâ‘atinden Yüheyya v. Sahmul ve Aragon cemâ‘atinden İlya v. Yeriya ve Nesim v. Haydar ve Samadya cemâ‘atinden Hoyran v. Avraham ve Ohri cemâ‘atinden Aslan ve Eğriboz cemâ‘atinden David v. Efraim nâm yahudiler meclis-i şer‘-i hatîrde müsteşhid-i mezbûr Yüheyya’nın dâyinleri Budin cemâ‘atinden İlya v. Avraham ve zevcesi Eşter v. Mosi muvâcehelerinde her biri şehâdet-i şer‘iyye edip fi’l-vâki‘ mezbûrân İlya ve Eşter v. Koçyüz yetmiş miskāl üç çift otuz bilezik ve seksen riyâlî guruş için târih-i kitâbdan dokuz ay mukaddem emr-i hâkimü’ş-şer‘le sicn-i sultânîye haps ettirip işbu güne değin ıtlâk olunmamışdı. Lâkin medyûn-ı mezbûr Yüheyya müflis ve fakīr ve mu‘dim olup üzerinde lâbis olduğu libâsından gayrı ism-i mal ıtlâk olunur bir şey ve bir habbesi olmadığı ma‘lûmumuzdur. Biz bu husûsa bu vech üzre şâhidleriz şehâdet dahi ederiz dediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebince ba‘de’t-tahlîf husûs-ı mezbûr dâ‘iyân-ı mezbûrân huzûrlarında olmağla mal ve yesârı zâhir oluncaya değin bilâ-kefîl mezbûr Yüheyya hapisden ıtlâk olunup mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Rebî‘ilâhir sene 1074.

Şuhûdü’l-hâl: Ali Bey b. Muharrem, Abdi Çelebi b. Hasan, Mehmed b. Mahmud ve gayruhüm.

(İSTANBUL12 - cilt: 16, sayfa: 776 - Hüküm no: 1050 - Orijinal metin no: [106a-4])﻿

﻿

﻿

1051. Hüküm

Sâliha Hâtun’un vakf ettiği evin kullanım hakkının Meryemşah’a ait olduğu

Zikri âtî da‘vâya kıbel-i şer‘den me’zûnlar olup kendi nefislerinden asâleten ve li ebeveyn karındaşları Mustafa Çelebi b. Yusuf tarafından husûs-ı âtîye vekîl olup vekâleti nehc-i şer‘î ve vech-i mer‘î üzre sâbite olan Fâtıma ve Ayşe bintey Yusuf nâm hâtunlar mahfil-i kazâda, zikri âtî menzile meşrûtiyyet üzre vâzı‘atü’l-yed olup câi’z-zikr da‘vâda husûmet ve redd-i cevâba kıbel-i şer‘den kezâlik me’zûn olan Meryemşah bt. Abdullah mahzarında her biri üzerine takrîr-i da‘vâ edip mahmiye-i İstanbul’da es-Seyyid Ömer mahallesinde sâkine Sâliha Hâtun bt. Pîrî bin yetmiş iki senesi Cemâziyelevvel’in yirminci gününde silk-i mülkünde münselik olup mahalle-i mezbûrede vâki‘ bir tarafı Hüsam Efendi odalarına ve bir tarafı ba‘zan mahalle-i mezbûre imâmına meşrût vakıf menzil ve ba‘zan Havva Hâtun mülküne ve ba‘zan İmâm Ahmed Efendi mülküne ve bir tarafı ba‘zan Mehmed Çelebi b. İbrahim mülküne ve ba‘zan Meryem Hâtun mülküne ve ba‘zan vakıf menzile ve bir tarafı tarîk-i âma müntehî bir beyt-i ulvî ve bir cihân-nümâ ve iki beyt-i süflî ve iki sofa-i süfliyye ve bir su kuyusu ve cüneyne ve kenîfi hâvî bir mülk menzili hasbeten lillâhi te‘âlâ vakf ve haps ve süknâ ve tasarrufunu evvelâ nefsine ba‘dehâ rabîbesi mezkûre Meryemşah’ın evlâdına ve evlâd-ı evlâd-ı evlâdına ba‘de’l-inkırâz ecr-i misliyle îcâr olunup icâresi Medîne-i Münevvere -alâ münevverihâ efdalü’t-tahiyye- fukarâsına irsâl oluna ve tebdîl ve tağyîri ve min ba‘d âharı yedinde olmak üzre şart ve mütevellî nasb ve ta‘yîn ettiği işbu hâzır bi’l-meclis Yahya Efendi b. Ali’ye teslîm edip bu vech üzre tescîle Davudpaşa mahkemesinde nâibü’ş-şer‘ olan Ali Efendi b. Derviş vekâlet-i mahkiyyesi hasebiyle tescîl edip lâkin tebdîl ve tağyîri vâkıfe-i mezbûre Sâliha yedinde koduğu şartı sehven kayd ettirmemekle ba‘zı şurûtu tağyîr ve tebdîl murâd ettikde, hâzır-ı mezkûr mütevellî Yahya Efendi mâni‘ olduğu ecilden vâkıfe-i mezbûre Sâliha bin yetmiş üç Saferü’l-hayrı’nın on üçüncü gününde mahmiye-i mezbûrede Davudpaşa mahkemesinde nâib olan es-Seyyid Mustafa Efendi b. Mehmed’i Sarıgez kurbunda vâki‘ menziline götürüp huzûrunda mütevellî-i mezbûr Yahya Efendi ile müterâfi‘ân ve vech-i muharrer üzre tebdîl ve tağyîri merreten ba‘de uhrâ yedinde koyup ve bu vech üzre tescîle mezbûr Mehmed Efendi’yi tarafından vekîl edip vakfiyede sehven kayd olunmadığı Sarıgez kurbunda Kethüdâ câmi‘i müezzini İsmail b. Osman ve İskender Paşa mahallesi sâkinlerinden Mustafa Çelebi b. Nesimî şehâdetleri ile mütevellî-i mezkûr Yahya Efendi muvâcehesinde isbât ettikden sonra vâkıfe-i mezbûre Sâliha mezkûre Meryemşah’a ba‘dehâ evlâdına ve evlâd-ı evlâdına ve evlâdına şartından rücû‘ edip ihrâc eyledikden sonra menzili mezkûrun süknâ ve tasarrufunu kendiden sonra müvekkili mezbûr Mustafa Çelebi ile ikimize bizim vefâtımızdan sonra evlâdlarımıza ve evlâd-ı evlâdlarımıza ve meşrûtun-lehümden gelen vefât edenlerin hissesine hayâtda olanlar mutasarrıf olup şurût-ı bâkiye-i merkūme alâ mâ kânet aleyhi mukarrer ola deyû nâib-i mezbûr es-Seyyid Mustafa Efendi’ye tahrîr ettirip bize işbu hücceti aldım deyû târih-i mezkûr ile müverraha ve nâib-i mezbûr es-Seyyid Mustafa Efendi imzâsıyla mümzâ ve hâtemi ile mahtûme ve mazmûnu fî külli’l-vücûh takrîr-i meşrûhlarını nâtıka bir hüccet ibrâz ve mezbûre Meryemşah ile hâzır-ı mezbûr mütevellî Yahya Efendi muvâcehelerinde feth ve kırâ’at olunup mezkûre Meryemşah istintâk [ve] cevâbında vâkıfe-i mezbûre Sâliha Hâtun hayâtında bâlâda tafsîli mürûr ettiği vech üzre tebdîl ve tağyîr şartını yedinde koyduğunu isbâtın aslı olmayıp hattâ mütevellî-i mezkûr Yahya Efendi nâib-i mezbûr es-Seyyid Mustafa Efendi hazretlerini vâkıfe-i mezbûre ile müterâfi‘ân olmamış iken zikr olunan rücû‘ ve tebdîl-i şart-ı mezkûr sahîh olmak için zikr olunan isbât-ı şart-ı mezbûr hîle ve tezvîrdir, dediğinden gayrı mütevellî-i mezbûr Yahya Efendi ben dahi mürâfa‘a-i mezbûre ile vech-i muharrer üzre nâib-i mezbûr huzûrunda müterâfi‘ân ve ben hâzır olmayıp ben gāib iken olmuşdur deyicek mezbûrân Ayşe ve Fâtıma’dan suâl olundukda fi’l-hakīka mütevellî-i mezkûrun vâkıfe-i mezbûre Sâliha nâib-i mezbûr es-Seyyid Mustafa Efendi huzûrunda vâkı‘a olmayıp ancak rücû‘-ı mezkûr ile şart-ı mesfûr sahîh olmak için nâib-i mezbûr işbu isbât-ı şart hüccetini peydâ edip yedimize vermişdir, ol vechile hüccet-i mesfûrenin aslı olmayıp peydâ eylediğine her biri mu‘terife olmağın hüccet-i mesfûre ilgā ve menzili mevkūf-ı mezkûr mezbûre Meryemşah yedinde ibkā olunmağın, mâ vaka‘a bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: Ahmed Efendi b. Nûreddin, Ahmed Efendi b. Halil, Umdetü’l-a‘yân Süleyman Ağa, Abdülkādir Ağa b. ( ), Mahmud b. Murad, Nasûh b. Süleyman.

(İSTANBUL12 - cilt: 16, sayfa: 777 - Hüküm no: 1051 - Orijinal metin no: [106b-1])﻿

﻿

﻿

1052. Hüküm

Kosta v. Hıristo’nun kuyumcu Arslan’a olan borcunu ödemesi

Kuyumcu tâifesinden Arslan b. Abdullah meclis-i şer‘-i hatîr lâzımü’t-tevkīrde Kosta v. Hıristo nâm zimmî mahzarında üzerine takrîr-i da‘vâ edip merkūm Kosta zimmetinde cihet-i karz-ı şer‘îden altı bin beş yüz akçe hakkım vardır, suâl olunup alıverilmek matlûbumdur dedikde gıbbe’s-suâl merkūm Kosta cevâbında müdde‘î-i mezbûr Arslan’a cihet-i karz-ı şer‘îden dört bin dokuz akçe vâcibü’l-edâ ve lâzımü’l-kazâ deynim vardır deyû ikrâr edip ziyâdeyi inkâr edicek alâ mûcib-i ikrârihî ikrârı mertebesi olan dört bin dokuz yüz akçeyi müdde‘î-i merkūm Arslan’a teslîme mezbûr Kosta’ya tenbîh birle mâ vaka‘a bi’t-taleb ketb olundu. Fi’l-yevmi’t-tâsi‘ aşer şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Mehmed Çelebi b. Abdullah, Mustafa Çelebi b. Ali, Mehmed b. Ramazan ve gayruhüm.

(İSTANBUL12 - cilt: 16, sayfa: 779 - Hüküm no: 1052 - Orijinal metin no: [106b-2])﻿

﻿

﻿

1053. Hüküm

Abdülkadir b. Hızır’ın David’de alacağının olmadığı

Mahrûse-i Galata a‘mâlinden kasaba-i Tophâne’de Karabaş mahallesi sâkinlerinden olup tüccâr tâifesinden Abdülkādir b. Hızır nâm kimesne dîvân-ı sa‘âdet-makrûnda ma‘kūd olan mahfil-i kazâda, mahrûse-i mezbûrede Bereketzâde mahallesi sükkânından iken hâlik olan David nâm Ermeni’nin sulbî kebîr oğlu Kirkor nâm Ermeni mahzarında üzerine da‘vâ edip hâlik-i mezbûr David’e hayâtında yetmiş senesi Recebü’l-müreccebi’nde eşyâ-i memlûkemden bir elmas hâtemi altı yüz kıt‘a riyâlî guruşa ve bir murassa‘ sorgucu bin sekiz yüz guruşa bey‘ ve teslîm ol dahi vech-i muharrer üzre iştirâ ve kabûl ve kabz eyledikden sonra meblağ-ı mezbûrun iki yüz riyâlî guruşunu kabz edip mâ‘adâ olan iki bin iki yüz riyâlî guruşu bana edâ etmeden zimmetinde iken hâlik olmuşdur hâlâ meblağ-ı bâkī-i mezbûru hâlik-i mezbûrun tereke-i vâfiyyesinden bana teslîme mezbûre Kirkor’a tenbîh olunmak matlûbumdur dedikde gıbbe’s-suâl mezbûr Kirkor cevâbında husûs-ı mezbûru bi’l-külliye inkâr edicek müdde‘î-i mezbûrdan müdde‘âsına mübeyyine beyyine taleb olundukda ityân-ı beyyine için birkaç def‘a dîvânda istimhâl edip her kerede mehl-i şer‘î ile imhâl olunup ityân-ı beyyineye kudreti olmadığından gayrı yemîn vermemeğin, mâ vaka‘a bi’t-taleb ketb olundu. Fi’l-yevmi’l-hâmis aşer min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ramazan Ağa b. Abdullah, Mustafa Efendi b. Musa el-İmâm, Ali b. el-Hâc Veli, Mustafa b. Mehmed, Ali Ağa b. Hüseyin ve gayruhüm mine’l-huzzâr.

(İSTANBUL12 - cilt: 16, sayfa: 779 - Hüküm no: 1053 - Orijinal metin no: [107a-1])﻿

﻿

﻿

1054. Hüküm

Melek bt. Dadur’un oğlu Antana’da alacağı kalmadığı

Mahmiye-i İstanbul’da Langa kurbunda sâkine Melek bt. Dadur nâm Ermeniyye meclis-i şer‘-i hatîr lâzımü’t-tevkīrde sadrî oğlu Antana v. Selviyar nâm Ermeni mahzarında ikrâr ve takrîr-i kelâm edip oğlum mezbûr Antana zimmetinde deyn-i şer‘îden olan yüz elli guruş hakkımı yedinden bi’t-tamâm alıp kabz eyledikden sonra elli guruşunu kendiye hibe ve teslîm edip ol dahi ittihâb ve kabûl eyleyip yirmi guruşunu dahi Kudüs-i şerîf’e irsâl eyleyip bâkī seksen guruşunu dahi mesârifime sarf ve istihlâk eyledim min ba‘d meblağ-ı mezbûr yüz elli guruşdan oğlum merkūm Antana zimmetinde bir akçe ve bir habbe hakkım kalmamışdır dedikde gıbbe’t-tasdîk mâ vaka‘a bi’t-taleb ketb olundu. Şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ahmed Çelebi b. Süleyman Çelebi, Mehmed Beşe b. Ali, Veli b. Mahmud, Şükrullah b. Mustafa ve gayruhüm.

(İSTANBUL12 - cilt: 16, sayfa: 780 - Hüküm no: 1054 - Orijinal metin no: [107a-2])﻿

﻿

﻿

1055. Hüküm

Hasan Ağa b. Abdülmennân vakfına ait evin Osman Efendi’ye kiralandığı

Mahmiye-i İstanbul’da Kazancı mahallesinde vâki‘ menzili mevkūf-i âti’l-beyânın kıbel-i şer‘den hasbî mütevellîsi olup mahalle-i mezkûre ahâlîsinden Mehmed Efendi b. Hüseyin meclis-i şer‘-i hatîr lâzımü’t-tevkīrde dergâh-ı âlî -dâme mahfûfen bi’l-me‘âlî- yeniçerilerinin kethüdâsı olup hâlâ seferde ordu-yı hümâyûnda olan umdetü’l-emâcid ve’l-mekârim Mustafa Ağa b. Hüseyin kıbelinden tasdîk-i âti’l-beyâna vekîl olup şer‘an vekâleti zahrü’l-a‘yân Mehmed Ağa b. İbrahim ve mumcu Mustafa Beşe b. Mehmed nâm kimesneler şehâdetleri ile sâbite olan umdetü erbâbi’t-tahrîr ve’l-beyân Osman Efendi b. Abdurrahman mahzarında bi’t-tevliyye takrîr-i kelâm ve bast-ı merâm edip mahalle-i merkūmede vâki‘ merhûm Hasan Ağa b. Abdülmennân vakf-ı müsecceli olup hâlâ ber mûceb-i şart-ı vâkıf nevbeti tasarruf mahalle-i mezkûre mescidi şerîf imâmına meşrût olup bir tarafı esirci Veli mülkü ve bir tarafı Atmeydanı ve bir tarafı müvekkili mûmâ-ileyh Mustafa Ağa’nın bahçesi ve bir tarafı tarîk-i âm ile mahdûd arsası bennâ zirâ‘ı ile tûlen kırk dört zirâ‘ ve arzen ba‘zan altı zirâ‘ ve ba‘zan sekiz zirâ‘ olan vakıf menzil mürûr-ı eyyâm ve kürûr-ı şühûr-ı a‘vâm ile harâbe müşrif olup arsa-i sırfa kalıp vakfında dahi imâret ve meremmetine müsâ‘ade olmayıcak menzili mezbûr icâre-i mu‘accele ve mukāta‘a-i misli ile verilmek her vechile vakf-ı mezbûra enfa‘ ve evlâ olmağın hâlâ menzil vakf-ı mezbûru icâre-i mu‘accele misli olan üç bin akçe ve senede iki yüz akçe mukāta‘a-i misli ile müvekkili mûmâ-ileyh Mustafa Ağa’ya tevliyyetim hasebiyle îcâr ettiğimde vekîl-i müşârün-ileyh Osman Efendi dahi müvekkili mûmâ-ileyh için istîcâr ve kabûl ve tesellüm eyledikden sonra zikr olunan mu‘accele-i mersûme üç bin akçeyi vekîl-i müşârün-ileyh yedinden vakıf için kabz edip menzili mezbûru vekîl-i müşârün-ileyhe teslîm eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn şehri Rebî‘ilâhir sene 1073.

Şuhûdü’l-hâl: Keşfî Mustafa Efendi b. Muharrem, İbrahim Beşe b. Derviş, Abdi Çelebi b. Hüseyin, Muharrem b. Abdullah ve gayruhüm.

(İSTANBUL12 - cilt: 16, sayfa: 780 - Hüküm no: 1055 - Orijinal metin no: [107a-3])﻿

﻿

﻿

1056. Hüküm

Hüseyin b. Kalender’in mirasçılarının haklarını aldıkları

Mahmiye-i İstanbul’da Cebecibaşı mahallesi sükkânından iken vefât eden Hüseyin b. Kalender’in zevce-i metrûkesi Râbia bt. Ramazan ve sulbiye kebîre kızı Müslime nâm hâtun meclis-i şer‘-i hatîr-i lâzımü’t-tevkīrde müteveffâ-yı mezbûrun sulbî kebîr oğlu Mustafa Ağa mahzarında her biri ikrâr ve i‘tirâf edip müteveffâ-yı mezbûrdan bize isâbet eden hisse-i şer‘iyyemezi terekesine vâzı‘u’l-yed olan mezbûr Mustafa Ağa yedinden tamâmen ahz u kabz eyledik. Min ba‘d tereke-i müteveffâ-yı mezbûra müte‘allika mezbûr Mustafa ile da‘vâ ve nizâ‘ımız yoktur dediklerinde, gıbbe’t-tasdîk merkūm Mustafa Ağa meclis-i şer‘de mezbûre Râbia Hâtun mahzarında ikrâr ve i‘tirâf edip silk-i mülkümde münselik olup Kangırı sancağında tâbi‘ Karaviran kasabasında vâki‘ beynimizde hudûdu ma‘lûm mülk bahçemi mezbûre Râbia’ya bi cümleti’t-tevâbi‘ ve’l-levâhık beş bin akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı merkūm beş bin akçeden mezbûre Râbia’nın zimmetini ibrâ eyledim ve kendi malımdan mezbûre Râbia’ya beş yüz nakid akçe ve bir köhne yemeni yorgan ve bir gömlek ve bir köhne ferâcemi hibe-i sahîha-i şer‘iyye ile hibe ve teslîm ol dahi ittihâb ve kabûl ve kabz ve tesellüm eyledi dedikde gıbbe’t-tesâdukı’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâbi‘i aşer şehri Rebî‘ilâhir sene 1074.

Şuhûdü’l-hâl: Fahrü’l-eimme Mehmed Efendi b. Ali el-İmâm, Mustafa Çelebi b. ( ), Ömer Efendi b. Mehmed Efendi, Ahmed Efendi b. Mehmed el-İmâm, Yusuf Efendi b. ( ) ve gayruhüm.

(İSTANBUL12 - cilt: 16, sayfa: 781 - Hüküm no: 1056 - Orijinal metin no: [107a-4])﻿

﻿

﻿

1057. Hüküm

Ayşe bt. İbrahim’in Mehmed b. Süleyman’dan boşandığı

Mahmiye-i İstanbul’da Molla Ahaveyn mahallesinde sâkine Ayşe bt. İbrahim nâm hâtun meclis-i şer‘-i hatîr-i lâzımü’t-tevkīrde işbu bâ‘isetü’l-kitâb Mülâyim bt. Abdullah nâm hâtun mahzarında ikrâr-ı tâm ve takrîr-i kelâm edip merkūme Mülâyim’i bundan akdem medîne-i Kütahya’da sâkin zevcim Mehmed b. Süleyman nâm kimesneye bir gelsin tâ beni tatlîk eylesüz deyû gönderdiğimde hul‘a vekîl etmemişken mezbûre varıp vekîlim deyû mehr-i müeccelim olan sekiz bin akçe üzerine fuzûlen hul‘ olup geldikde ben dahi hul‘-ı mezbûru istimâ‘ ettiğimde tecvîz eyledim min ba‘d zevcim mezbûr Mehmed ile mehr-i müeccelime müte‘allika da‘vâ ve nizâ‘ım yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu.

Şuhûdü’l-hâl: Ali Efendi b. Mehmed el-İmâm, Ömer Efendi b. Mehmed, Muharrem Çelebi b. Abdullah, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 782 - Hüküm no: 1057 - Orijinal metin no: [107b-1])﻿

﻿

﻿

1058. Hüküm

Hatîce bt. Bayram’ın Mehmed b. Mustafa’ya olan borcunu kabul ettiği

Mahmiye-i İstanbul’da Ali Paşa-yı Atîk mahallesi sâkinlerinden Mehmed b. Mustafa meclis-i şer‘-i hatîr lâzımü’t-tevkīrde Hatîce bt. Bayram nâm hâtun mahzarında üzerine da‘vâ ve takrîr-i kelâm edip mezbûre Hatîce bundan akdem eşyâ-i memlûkemden iki yüz akçeye bir kilim ve iki yüz akçeye bir döşek ve üç yüz akçeye bir top beylik çuha ve üç yüz akçeye iki yorgan ve yüz akçeye bir çarşaf ve yüz akçeye bir minder ve üç yüz akçeye bir tencere ile iki sahan bir tava iştirâ ve kabz edip zimmetinde eşyâ-i mezkûre semenleri müctemi‘ bin beş yüz akçe hakkım vardır suâl olunup alıverilmesi matlûbumdur dedikde gıbbe’s-suâl mezbûre Hatîce cevâbında eşyâ-i mezkûre bahâsından mezbûr Mehmed Beşe’ye zimmetinde bin beş yüz akçe deyni olduğunu bi tav‘ihâ ikrâr ve i‘tirâf etmeğin alâ mûcib-i ikrârihâ meblağ-ı mezbûru merkūm Mehmed Beşe’ye edâ ve teslîme mezbûre Hatîce’ye tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sâlis şehri Rebî‘ilâhir sene 1074.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Baba Resûl b. [Rıdvan] ve gayruhüm.

(İSTANBUL12 - cilt: 16, sayfa: 782 - Hüküm no: 1058 - Orijinal metin no: [107b-2])﻿

﻿

﻿

1059. Hüküm

Mehmed b. İdris’i öldüren Solak Hasan b. Kasım’ın diyet hususunda vârisleriyle anlaştığı

Fi’l-asl kasaba-i Hoy’dan olup Kitye kazâsı müzâfâtından Eşkel-i kebîr nâm karye kurbunda sâhil-i bahr olan Balıkkayası nâm mahalde cerîhan maktûl bulunan Mehmed b. İdris’in li ebeveyn karındaşı ve Ahmed b. Emrullah’ın li ebeveyn ammi oğlu olmak ve vechi üzre mukarrun leh bi’n-neseb cihetinden verâseti, hüccet-i şer‘iyye ile Hüseyin b. Üveys nâm kimesneye münhasıra olduğu tahrîr-i şer‘ [ile] sâbit ve zâhir oldukdan sonra mezbûr Hüseyin meclis-i şer‘-i hatîrde karye-i mezbûre sükkânından Solak Hasan b. Kasım mahzarında ikrâr ve i‘tirâf edip mûrislerim mezbûrân Mehmed ve Ahmed Bey yetmiş üç senesi Şaban’ının bin yirmi yedinci sebt gecesi mezbûr Solak Hasan’ın menzilinde sâkinler olup uyurlar iken mezbûr Solak Hasan sağ gözleri üzerlerine balta ile vurup ikisini dahi cerîhan katl edip Balıkkayası demekle ma‘rûf sâhil-i bahre iletip bırakmakla mukaddemâ hâkimü’ş-şer‘ huzûrunda mûcebince da‘vâ eylediğimde mezbûr Solak Hasan inkâr etmekle Ahmed b. Şükür ve Mustafa b. Abdullah ve Hüseyin b. Abdullah nâm kimesneler ile mezbûrân Mehmed ve Ahmed’i ben öldürdüm deyû mezbûr Solak Hasan’ın ikrârı muvâcehesinde isbât edip yedime hüccet-i şer‘iyye verildiği ecilden mûcebi olan diyetlerini mezbûrdan taleb ve da‘vâ eylediğimde beynimizde münâza‘ât-ı kesîre vukū‘undan sonra vesâtat-i muslihîn ile da‘vâ-yı mezkûremden mezbûr Solak Hasan beni yirmi üç bin akçe üzerine inşâ-i akd sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûr yirmi üç bin akçeyi mezbûrun yedinden tamâmen ahz u kabz edip min ba‘d husûs-ı mezbûra müte‘allik olan cemî‘ de‘âvî ve mütâlebât ve eymân ve muhâsamâtdan mezbûru ibrâ eyledim. Mezbûrânın dem ve diyetlerine müte‘allika kıbelinden vechen mine’l-vücûh ve sebebin mine’l-esbâb da‘vâ ve hakkım kalmadı. Benden veya vekîlimden husûs-ı mezbûra müte‘allika da‘vâ sudûr eder ise lede’l-hükkâmi’l-kirâm mesmû‘a ve makbûle olmasın dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘i aşer şehri Rebî‘ilâhir li sene erba‘a ve seb‘în ve elf.

Şuhûdü’l-hâl: El-Hâc Abdullah Beşe b. Veli, Osman Beşe b. Mirza, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 782 - Hüküm no: 1059 - Orijinal metin no: [107b-3])﻿

﻿

﻿

1060. Hüküm

Vildan bt. Abdullah’ın Rus asıllı kölesinin ölümünden sonra hür olmasını ve bazı eşyalarının kendisine verilmesini vasiyet ettiği

Mahmiye-i İstanbul’da Cebecibaşı mahallesi sâkinelerinden Vildan bt. Abdullah nâm hâtun meclis-i şer‘-i hatîr-i lâzımü’t-tevkīrde kendiye rıkkıyyetini mu‘terife olan işbu açık kaşlı elâ gözlü orta boylu sarışın Rusiyyetü’l-asl Ferah bt. Abdullah nâm câriye-i memlûkesi mahzarında bi tav‘ihâ ikrâr ve i‘tirâf [edip], câriye-i mevsûfe-i mezkûreyi tedbîr-i mutlak ile müdebbere eyledim, fevtimden sonra âzâd olup sâir harâir-i asliyyât gibi hürre olsun dedikden sonra yine meclis-i şer‘de mezbûre Vildan ikrâr ve i‘tirâf edip vefâtımdan sonra cemî‘ malımdan mezbûre Ferah’a bir döşek ve üç yorgan ve iki döşek çarşafı ve iki minder ve bir cedîd yalı keçesi ve dört yastık ve bir kaliçe ve iki tencere ve üç sahan ve bir büyük baklava tepsisi ve bir tava ve bir kebe ve bir sepet sandık ve bin akçe kıymetli bir sîm kuşak verile deyû vasiyyet etmeğin mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn şehri Rebî‘ilâhir sene 1074.

Şuhûdü’l-hâl: Fahrü’l-eimme Mehmed Efendi b. Mehmed Efendi, Mehmed Halîfe b. Sinan, Mehmed Efendi b. Kasım, el-Hâc Ahmed b. Abdullah ve gayruhüm.

(İSTANBUL12 - cilt: 16, sayfa: 783 - Hüküm no: 1060 - Orijinal metin no: [107b-4])﻿

﻿

﻿

1061. Hüküm

Fâtıma Hâtun bt. Abdullah’ın Rus asıllı cariyesini azat ettiği

Mahmiye-i Kostantıniyye mahallâtından Hâce Ali mahallesinde sâkine olan Fâtıma Hâtun bt. Abdullah nâm hâtun meclis-i şer‘-i şerîf ve mahfil-i dîn-i münîfde kendisine rıkkıyyetini mu‘terif olan açık kaşlı, elâ gözlü, sarışın, orta boylu, Rusiyyetü’l-asl hâfızatü hâze’l-kitâb Umurcan? bt. Abdullah adlı câriye-i memlûkesini hasbeten lillâhi’l-azîm ve taleben li merzâti’r-Rabbi’r-rahîm âzâd ve tahrîr ettiğini ikrâr etti. Câriye-i mezbûre, harâir-i asliyyâttan hürre bir kimse oldu. Efendilerin âzâdlı köleler üzerinde sâbit olan velâ hakkından başka üzerinde kimsenin bir hakkı kalmadı. Cerâ zâlike fi’l-yevmi’s-sânî ve’l-ışrîn [min Rebî‘ilâhir] sene 1074.

Şuhûdü’l-hâl: El-Hâc Zülfikār b. Mehmed, Mehmed Çelebi b. Mustafa, Mehmed b. Ramazan ve gayruhüm.

(İSTANBUL12 - cilt: 16, sayfa: 784 - Hüküm no: 1061 - Orijinal metin no: [107b-5, Arapça])﻿

﻿

﻿

1062. Hüküm

Sunullah Çelebi b. Abdülbâkī’nin evini Hoşelhan Hâtun’a sattığı

Mahmiye-i İstanbul’da Neslişah Sultan mahallesi sükkânından Sunullah Çelebi b. Abdülbâkī meclis-i şer‘-i hatîrde işbu hâfızatü’l-kitâb Hoşelhân bt. Abdullah nâm hâtun mahzarında ikrâr ve takrîr-i kelâm edip silk-i mülk-i sahîhimde münselik olup mahalle-i mezbûrede vâki‘ bir tarafdan Hayrünnisâ nâm hâtun mülkü ve bir tarafı Mustafa b. Cuma mülkü ve bir tarafdan Ali Beşe b. Abdullah mülkü ve bir tarafdan tarîk-i âma müntehî tahtânî iki oda ve cüneyne ve kenîfi müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûre Hoşelhân Hâtun’a on bir bin iki yüz nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr on bir bin iki yüz akçeyi mezbûre Hoşelhân Hâtun yedinden tamâmen ahz u kabz eyledim ba‘de’l-yevm menzili mahdûd-ı mezkûr mezbûr Hoşelhân Hâtun’un mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn [min] şehri Rebî‘ilâhir sene 1074.

Şuhûdü’l-hâl: Mustafa Efendi b. Ali el-İmâm, Mustafa Halîfe b. Mehmed el-Müezzin, Ali b. Ali el-Kayyım, Mustafa b. Ahmed ve gayruhüm.

(İSTANBUL12 - cilt: 16, sayfa: 784 - Hüküm no: 1062 - Orijinal metin no: [108a-1])﻿

﻿

﻿

1063. Hüküm

El-Hâc Mehmed b. Mahmud’un muallimhâne kömürlük arsasıyla alakasının olmadığı

Mahmiye-i İstanbul’da Tevkī‘î Cafer mahallesi sükkânından olup Otlukçu oğlu demekle ma‘rûf el-Hâc Mehmed b. Mahmud ve meclis-i şer‘-i hatîr-i lâzımü’t-tevkīrde merhûm Sadi Çelebi nâm sâhibü’l-hayr mahalle-i mezbûrede binâ eylediği mu‘allimhânenin hâlâ mütevellîsi olan işbu bâ‘isü’l-kitâb fahrü’l-eimme Abdullah Efendi b. Mustafa Efendi mahzarında ikrâr ve takrîr-i kelâm edip zikr olunan mu‘allimhânenin lede’l-ahâlî ma‘lûmu’l-hudûd kömürlük arsası sâbıkan vakf-ı mezbûre mütevellî olan Durmuş demekle ma‘rûf kimesne bana icâre-i mu‘accele ve müeccele-i ma‘lûmeteyn ile vermişdi, benim taht-ı tasarrufumdadır deyû nizâ‘ eylemişdim, hâlâ zikr olunan arsadan kasr-ı yed edip mütevellî-i mezbûr Abdullah Efendi’ye teslîm eyledim ba‘de’l-yevm arsa-i merkūmede kat‘â alâka ve medhalim yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūme.

Şuhûdü’l-hâl: Hasan Çelebi b. Mustafa, Ali Beşe b. Mustafa, Sâlih Efendi b. Abdurrahman, İbrahim Halîfe b. Yusuf, Mehmed Çelebi b. Ali ve gayruhüm.

(İSTANBUL12 - cilt: 16, sayfa: 785 - Hüküm no: 1063 - Orijinal metin no: [108a-2])﻿

﻿

﻿

1064. Hüküm

Ali b. Abdullah’ın Molla Gürani vakfına ait ve tasarrufunda olan odaları Sâlih Çelebi’ye ve Canfedâ Hâtun’a kiraladığı

Mahmiye-i İstanbul’da Eski Saray kurbunda vâki‘ Molla Gürânî mahallesi sâkinlerinden Ali b. Abdullah nâm kimesne meclis-i şer‘-i hatîrde Sâlih Çelebi b. Süleyman ve Canfedâ Hâtun bt. Abdullah mahzarlarında ikrâr-ı tâm ve takrîr-i kelâm edip merhûm Molla Gürânî vakfı olan odalardan bir tarafı Molla Gürânî hamamı ve bir tarafı Hacı Cafer ve bir tarafı Düğmeci Yusuf tasarruflarında olan odalar ve bir tarafı tarîk-i hâs ile mahdûd icâre-i mu‘accele ve ücret-i müeccele-i ma‘lûmeteyn ile mutasarrıf olduğum odanın selâse-i erbâ‘ının hakk-ı tasarrufunu merkūm Sâlih Çelebi’ye yirmi bin akçe mukābelesinde ve bir rub‘unun tasarrufunu merkūme Canfedâ Hâtun’a on bin akçe mukābelesinde izn-i mütevellî ile ferâğ ve tefvîz, ol dahi tefevvüz ve kabûl eylediklerinden sonra bedel-i tefevvüz olan meblağateyn-i mezbûreyn merkūm Sâlih Çelebi’nin mukaddemâ kıbel-i şer‘den mansûb vasîsi olduğum hasebiyle zimmetimde olan yirmi bin akçesiyle ve mezbûre Canfedâ Hâtun’un dahi cihet-i karz-ı şer‘îden zimmetimde olan on bin akçesine takās edip anlar dahi mukāssa ve kabûl eylediler ba‘de’l-yevm mezbûr oda merhûm Sâlih Çelebi’nin mezbûre Canfedâ Hâtun’un hakk-ı müfevvazlarıdır, emsâli tasarruf eyledikleri gibi ale’l-iştirâk anlar dahi tasarruf eylesinler dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâlis ve’l-ışrîn şehri Rebî‘ilâhir sene 1074.

Şuhûdü’l-hâl: Abdullah Efendi b. Himmet, İlyas b. Ramazan el-Müezzin, Mustafa Beşe b. Ramazan, Abdullah b. Yusuf ve gayruhüm.

(İSTANBUL12 - cilt: 16, sayfa: 785 - Hüküm no: 1064 - Orijinal metin no: [108a-3])﻿

﻿

﻿

1065. Hüküm

Fâtıma Hâtun’un vârislerinin Rus asıllı cariyelerini azat ettikleri

Mahmiye-i İstanbul’da Çerağî Hamza mahallesi sâkinelerinden olup bundan akdem fevt olan Fâtıma Hâtun’un bi’l-inhisâr vârisleri olan sadrî kebîr oğlu umdetü’l-müderrisîni’l-kirâm zübdetü’l-muhakkikīni’l-fihâm Ahmed Efendi asâleten ve sadriyye kebîre kerîmeleri kıdvetü’l-muhadderât usvetü’l-muvakkarât Ayşe Hâtun tarafından husûs-ı âti’l-beyâna sâbitü’l-vekâle vekîl olan umdetü’l-ulemâ’i’l-izâm zübdetü’l-fuzalâ’i’l-fihâm Ahmed Efendi b. Abdülcebbar vekâleten meclis-i şer‘-i şerîfde her biri takrîr-i kelâm edip müteveffât-ı mezbûrenin ile’l-vefât mülkü olup ba‘de vefâtihâ bi hasebi’l-irsi’ş-şer‘î vârisân-ı mezkûrâna isâbet ve intikāl edip mezbûrân vech-i muharrer üzre rıkkını mu‘terife olan uzun boylu açık kaşlı elâ gözlü Rusiyyetü’l-asl hâfızatü hâzihi’l-vesîka Rahşan bt. Abdullah nâm câriyemi, hasbeten lillâhi’l-hallâk tahrîr ve i‘tâk ve sâir harâir-i asliyyâta idrâc ve ilhâk eyledik ba‘de’l-yevm mezbûr Rahşan sâir harâir-i asliyyât gibi hürredir, üzerinde velâdan gayrı hak ve alâka kalmadı dediklerinde, mâ vaka‘a bi’t-taleb ketb olundu. Hurrire fi’l-yevmi’s-sâmin ve’l-ışrîn [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Hacı Mustafa Efendi, İslâm Efendi, Abdi Çelebi b. [Hüseyin], Baba Resûl [b. Rıdvan].

(İSTANBUL12 - cilt: 16, sayfa: 786 - Hüküm no: 1065 - Orijinal metin no: [108a-4])﻿

﻿

﻿

1066. Hüküm

Kanber’in Tahtaminâre mahallesinden Asadur v. Reken’in yumrukla ön dişini kırdığının sabit olduğu

Mahmiye-i İstanbul’da Balat kurbunda Tahtaminâre mahallesinde sâkin işbu hâmilü’s-sifr Asadur v. Reks nâm Ermeni muvâcehesinde üzerine takrîr-i da‘vâ edip mezbûr Kanber dünkü gün vakt-i zuhrda Eski Nişancı kurbunda bi gayri hakkın yüzüme amden yumruk ile darb edip ol darbın şiddetinden nâşî üst ön dişim çıkmışdır hâlâ nazar olundukdan sonra mûcibi icrâ olunmak matlûbumdur dedikde nazar olundukda fi’l-vâki‘ müdde‘î-i mezbûrun bir üst ön dişi olmadığı müşâhede olundukdan sonra gıbbe’s-suâl ve akībe’l-inkâr müdde‘î-i mezbûrdan müdde‘âsına mübeyyine beyyine taleb olundukda Kesir v. Melkon ve Kirkor v. Reks ve David v. Mıgır nâm Ermeniler meclis-i mezbûrda li ecli’ş-şehâde hâzırûn olup isre’l-istişhâd fi’l-vâki‘ dünkü gün vakt-i zuhrda Eski Nişancı kurbunda bi gayri hakkın müdde‘î-i mezbûrun yüzüne amden yumruk ile bizim huzûrumuzda darb edip ol darbın şiddetinden müdde‘î-i mezbûr Asadur’un bir ön üst dişi çıkdı, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mehmed b. Hasan, Ali b. Hasan, Ebûbekir b. Bâli, Mehmed b. Mustafa ve gayruhüm.

(İSTANBUL12 - cilt: 16, sayfa: 786 - Hüküm no: 1066 - Orijinal metin no: [108b-1])﻿

﻿

﻿

1067. Hüküm

Bayram v. Avraham ve karındaşlarınin Ayasofya-i Kebir vakfına ait ve tasarruflarında bulunan boş arazi ve arsayı Mustafa Ağa b. Hüseyin’e sattıkları

Mahmiye-i İstanbul’da Tahtaminâre mahallesi sükkânından Çana cemâ‘atinden Bayram v. Avraham nâm yahudi ve kız karındaşları Ester ve Pola ve Rıfka nâm yahudiler meclis-i şer‘-i hatîrde Ayasofya-i kebîr mahallesinde sâkin umdetü’l-a‘yân Mustafa Ağa b. Hüseyin mahzarında her biri ikrâr ve i‘tirâf edip Ayasofya-i kebîr evkāfından olup icâre-i mu‘accele-i ma‘lûme ve beher sene otuz altı akçe ücret-i müeccele ile taht-ı tasarrufumda olup mahmiye-i İstanbul hısnı ebvâbından Balat ve Fener kapıları hâricinde vâki‘ bir tarafdan tekye-i mezbûre hısnı ve bir tarafı İsrail nâm yahudi tasarrufunda menzil ve bir tarafı ( ) nâm zimmî tasarrufunda olan arz-ı hâliye ve bir tarafı tarîk-i âma müntehî ayazma ta‘bîr olunur mâ’-i câriyeyi müştemil arsa-i hâliyemi, ma‘rifet-i mütevellî-i vakf-ı mezbûr ile on altı bin nakid râyic fi’l-vakt akçe bedel mukābelesinde mezbûr Mustafa Ağa’ya ferâğ ve tefvîz ve teslîm ol dahi tefevvüz ve kabûl ve kabz eyledikden sonra bedel-i mezbûr on altı bin akçeyi mezbûr Mustafa Ağa yedinden tamâmen ahz u kabz eyledik dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Seyfullah Çelebi b. Avni, Sunullah Çelebi b. Avni, Mehmed Bey b. ( ), Ali Çelebi b. ( ), Ömer Bey b. Mustafa ve gayruhüm.

(İSTANBUL12 - cilt: 16, sayfa: 787 - Hüküm no: 1067 - Orijinal metin no: [108b-2])﻿

﻿

﻿

1068. Hüküm

Mehmed b. Bayram’ın Abdülbâkī Çelebi’de hiçbir hakkı kalmadığı

Ketenci el-Hâc Ferhad oğlu Abdülbâkī Çelebi’nin hüccetidir. Mahrûse-i Galata a‘mâlinden kasaba-i Tophâne’de Sultan Bayezid mahallesinde sâkin Mehmed b. Bayram meclis-i şer‘-i hatîrde işbu râfi‘ü’l-kitâb fahrü’l-a‘yân Abdülbâkī Çelebi b. el-Hâc Ferhad mahzarında tav‘an ikrâr ve i‘tirâf edip târih-i kitâba gelince mezbûr Abdülbâkī Çelebi ile beynimizde cereyân eden bey‘ ve şirâ ve ahz ve i‘tâ ve karz ve vedî‘a ve şirket ve mudârebe ve bizâ‘a ve vekâlet ve ücret ve hukūk-ı ma‘lûme ve mechûle ve sâir mu‘âmelât-ı şettâya müte‘allika olan cemî‘ de‘âvî ve mütâlebât ve eymân ve muhâsamâtdan mezbûr Abdülbâkī Çelebi’yi ibrâ-i âmm-ı kātı‘ü’n-nizâ‘la ibrâ ve iskāt eyledim min ba‘d zikr olunan husûslara müte‘allika vechen mine’l-vücûh ve sebebin mine’l-esbâb benim için mezbûr Abdülbâkī Çelebi kıbelinden hak ve alâka kalmamışdır. Benden bi’z-zât ya vekîlimden zikr olunan husûslara müte‘allika da‘vâ sudûr ederse, lede’l-hükkâmi’l-kirâm mesmû‘a ve makbûle olmasın dedikde gıbbe’t-tasdîk mâ vaka‘a bi’t-taleb ketb olundu. Hurrire fi’l-yevmi’r-râbi‘ ve’l-ışrîn min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ahmed b. Yusuf, Mehmed Çavuş el-Mübâşir, Cafer Çavuş b. Abdullah, Yusuf Çavuş b. Abdullah, Halil Çelebi b. Zekeriya, Hacı Ahmed b. Abdullah, Ali Beşe b. Mustafa ve gayruhüm.

(İSTANBUL12 - cilt: 16, sayfa: 788 - Hüküm no: 1068 - Orijinal metin no: [108b-3])﻿

﻿

﻿

1069. Hüküm

Mustafa b. Ali’ye borcunu inkâr eden Foti’nin kefili Yani’ye bunu ispat için süre verildiği

Mahmiye-i İstanbul’da Balatkapısı dâhilinde Tahtaminâre mahallesinde sâkin işbu râfi‘ü’l-kitâb el-Hâc Mustafa b. Ali dîvân-ı kāimmakām-ı sadr-ı a‘zamîde ma‘kūd olan mahfil-i kazâda, Yani v. Dimo nâm zimmî muvâcehesinde üzerine takrîr-i da‘vâ edip gāib ani’l-meclis Foti nâm zimmî zimmetinde cihet-i karz-ı şer‘îden on bir bin beş yüz fıddî râyic fi’l-vakt akçe hakkım olup meblağ-ı mezbûra emr ve kabûlü hâviye kefâletle mezbûr Yani kefîl bi’l-mâl oldukdan sonra meblağ-ı mezbûrun dört bin iki yüz akçesini bi hükmi’l-kefâle mezbûr Yani bana teslîm ben dahi ahz u kabz edip zimmetinde yedi bin üç yüz akçe bâkī kalmışdi hâlâ meblağ-ı bâkī-i mezbûru kefâleti hasebiyle mezbûr Yani’den taleb ederin, suâl olunsun dedikde gıbbe’s-suâl mezbûr Yani cevâbında kaziyye vech-i meşrûh üzre olup lâkin meblağ-ı bâkī-i mezbûr yedi bin üç yüz akçemi dahi müdde‘î-i mezkûra def‘ ve teslîm ol dahi ahz u kabz etmekle meblağ-ı bâkī-i mezbûr mütâlebesinden zimmetim berî olmuşdur deyû def‘le mukābele edicek gıbbe’l-istintâk ve’l-inkâr mezkûr Yani’den def‘-i mezbûrunu mübeyyine beyyine taleb olundukda ityân-ı beyyine için istimhâl etmeğin mehl-i şer‘î ile imhâl olunup mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Abdülkerim Ağa b. Bâli, Ali Ağa b. Hasan ve gayruhüm.

(İSTANBUL12 - cilt: 16, sayfa: 788 - Hüküm no: 1069 - Orijinal metin no: [108b-4])﻿

﻿

﻿

1070. Hüküm

Seyyid Mehmed Çelebi’nin Rus asıllı cariyesi Servinaz’ı azat ettiği

Mahmiye-i İstanbul’da Silivrikapısı kurbunda Bâli Ağa mahallesinde sâkin es-Seyyid Mehmed Çelebi b. es-Seyyid Gülâbî meclis-i şer‘-i hatîrde takrîr-i kelâm edip zikri âtî ıtkın sudûruna değin mülk ve hakkım olup rıkk-ı sâbıkına i‘tirâfı olan işbu açık kaşlı gök gözlü uzun boylu Rusiyyetü’l-asl hâfızatü hâzihi’l-vesîka Servinaz bt. Abdullah nâm câriye-i memlûkemi, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve harâir-i asliyyâta ilhâk eyledim ba‘de’l-yevm mezkûre Servinaz sâir harâir-i asliyyât gibi hürredir üzerinde velâdan gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn [min] şehri Rebî‘ilâhir [li sene erba‘a ve seb‘în ve elf].

Şuhûdü’l-hâl: Mustafa Bey b. Mustafa, el-Hâc Mehmed b. İbrahim, es-Seyyid Şeyh Mehmed Çelebi b. ( ), kemhacı el-Hâc Mehmed ve gayruhüm.

(İSTANBUL12 - cilt: 16, sayfa: 789 - Hüküm no: 1070 - Orijinal metin no: [109a-1])﻿

﻿

﻿

1071. Hüküm

Reftar bt. Abdullah’ın terekesi hususunda Hatice bt. Ahmed’in Ali Çelebi ile bir davasının kalmadığı

Mahmiye-i İstanbul’da Karabaş mahallesinde sâkine iken fevt olan sagīre Hatîce bt. el-Hâc Ahmed’in verâseti zevci Kurt Ali ile vâlidesi Refta[r] bt. Abdullah ve li eb kız karındaşı Râbia’ya ve li üm karındaşı Şaban b. Hasan nâm sagīre münhasıra olduğu şer‘an zâhir ve müte‘ayyin oldukdan sonra merkūme Reftar kendi tarafından asâleten ve sagīr-i mezbûr Şaban tarafından vesâyeten meclis-i şer‘de müteveffât-ı mezkûrenin kıbel-i şer‘den mansûb vasîsi olan işbu bâ‘isü’l-kitâb el-Hâc Ali Çelebi mahzarında ikrâr ve takrîr-i kelâm edip müteveffât-ı mezbûre Hatîce hidânemde iken taraf-ı şer‘den takrîr olunan yevmî on beş akçe nafaka-i mefrûzasını ile’l-vefât ahz u kabz ettiğimden mâ‘adâ müteveffât-ı mezbûre ise babasından intikāl eden nukūddan hissesini ve kendi hissemi ve beherine ber mûceb-i defteri kassâm tamâmen yedinden aldığımı müş‘ir mukaddemâ kassâm-ı askerî olan Mehmed Efendi huzûrunda yedine hüccet-i şer‘iyye vermişdim hâlâ dahi mezbûr Ali Çelebi ile tereke-i müteveffât-ı mezbûra müte‘allika da‘vâm ve nizâ‘ım yoktur dedikde mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn [min şehri] Rebî‘ilâhir sene 1074.

Şuhûdü’l-hâl: Mehmed Çelebi b. Ali, el-Hâc Ahmed b. Mahmud, el-Hâc Halil Çelebi, Berber b. Mehmed el-Müezzin ve gayruhüm.

(İSTANBUL12 - cilt: 16, sayfa: 789 - Hüküm no: 1071 - Orijinal metin no: [109a-2])﻿

﻿

﻿

1072. Hüküm

Hızır Beşe’nin evini Perizâd bt. Abdullah’a sattığı

Mahmiye-i İstanbul’da Kepeciler mahallesi sükkânından Hızır Beşe b. Şaban meclis-i şer‘-i hatîr-i lâzımü’t-tevkīrde bâ‘isetü’l-vesîka Perizâd bt. Abdullah nâm hâtun tarafından ikrâr-ı âtî tasdîke vekîl olup Mehmed Bey b. Yusuf ve Mehmed b. İsmail şehâdetleri ile şer‘an vekâleti sâbite olan Hüseyin Bey b. Mehmed mahzarında ikrâr ve i‘tirâf edip silk-i mülk-i sahîhimde münselik olup mahalle-i mezbûrede vâki‘ bir tarafdan Muslu mülkü ve bir tarafdan Ömer Efendi mülkü ve iki tarafdan tarîk-i âm ile müntehî fevkānî bir oda ve bir sofa ve bir mutfak ve tahtânî bir oda ve kenîfi müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık müvekkile-i mezbûre Perizâd Hâtun’a yirmi dört bin nakid râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr yirmi dört bin akçeyi müvekkile-i mezbûre Perizâd Hâtun yedinden tamâmen ahz u kabz eyledim ba‘de’l-yevm menzili mahdûd-ı mezkûr müvekkile-i mezbûre Perizâd Hâtun’un mülk-i müşterâsıdır keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Rebî‘ilâhir sene 1074.

Şuhûdü’l-hâl: El-Hâc Mehmed Efendi b. Yusuf, Ebûbekir Çelebi b. el-Hâc Ali, Ömer Beşe b. Abdullah, Mehmed b. Abdullah ve gayruhüm.

(İSTANBUL12 - cilt: 16, sayfa: 790 - Hüküm no: 1072 - Orijinal metin no: [109a-3])﻿

﻿

﻿

1073. Hüküm

Hatice ve Ayşe’nin Sarrâc İshak mahallesini terk etmeleri tenbihi

Mahmiye-i İstanbul’da Sarrâc İshak mahallesi ahâlîsinden işbu ashâbü’l-kitâb Abdurrahman Efendi b. Abdullah el-imâm ve Mehmed Efendi b. Abdullah el-imâm ve Halil Çelebi b. Musa el-Müezzin ve el-Hâc Yusuf b. Hasan ve Mehmed Beşe b. Abdullah ve Ahmed Çelebi b. Muslu ve Hasan b. Abdullah nâm kimesneler mahfil-i kazâda, yine mahalle-i mezbûrede ücret ile sâkine Hatîce bt. Abdullah ile Ayşe bt. Abdullah nâm hâtunlar mahzarlarında her biri takrîr-i kelâm edip merkūmân Hatîce ve Ayşe kendi hâllerinde olmayıp nâ-mahrem ile ihtilâtları olmağla müte’ezzîleriz, hâlâ mahallemizden ihrâcları için taraf-ı şer‘den tenbîh olunması matlûbumuzdur, dediklerinde, hâkim-i muvakki‘-i kitâb tûbâ-lehû ve hüsnü me’âb hazretleri dahi merkūmân Hatîce ve Ayşe’ye mahalle-i mezbûreden çıkmasına tenbîh etmekle mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn [min] şehri Rebî‘ilâhir sene 1074.

Şuhûdü’l-hâl: Abdi Çelebi b. Hüseyin, Şükrullah b. Mustafa, Mehmed b. Ramazan ve gayruhüm.

(İSTANBUL12 - cilt: 16, sayfa: 790 - Hüküm no: 1073 - Orijinal metin no: [109a-4])﻿

﻿

﻿

1074. Hüküm

Borcundan dolayı hapiste bulunan Çörekçi el-Hâc Fethullah’ın hiçbir malı olmadığından serbest bırakılması

Müflis hücceti Zikri âtî için sicn-i sultânîde haps olunup Mahmiye-i İstanbul’da çörekçi tâifesinden el-Hâc Fethullah b. Mehmed nâm kimesneden vech-i âtî üzre istişhâd-ı şer‘î sudûrundan sonra udûl-i müslimînden Mehmed b. Şaban ve Heykel b. Yunus ve Şeyh Sâlih b. Necib ve Ahmed b. Satılmış nâm kimesneler meclis-i şer‘de müsteşhid-i mezbûr el-Hâc Fethullah’ın dâyini Nikola v. Yani nâm zimmî muvâcehesinde her biri şehâdet edip fi’l-vâki‘ mezbûr Nikola iki bin yedi yüz akçe için merkūm el-Hâc Fethullah’ı târih-i kitâbdan altı ay mukaddem emr-i hâkimü’ş-şer‘le sicn-i sultânîye haps ettirip işbu güne değin hapisden ıtlâk olunmamışdı. Lâkin medyûn-ı mezbûr el-Hâc Fethullah müflis ve fakīr ve mu‘dim olup üzerinde lâbis olduğu libâsından gayrı ism-i mal ıtlâk olunur bir şey ve bir habbesi olmadığı ma‘lûmumuzdur. Biz bu husûsa bu [ve]ch üzre şâhidleriz şehâdet dahi ederiz dediklerinde, gıbbe’t-ta‘dîl ve’t-tezkiyye şehâdetleri makbûle olmağın mûcebince ba‘de’t-tahlîf husûs-ı mezbûr dâyin-i mezbûr huzûrunda olmağla mal ve yesârı zâhir oluncaya değin bilâ-kefîl mezbûr el-Hâc Fethullah ıtlâk olunup mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn [min] şehri Rebî‘ilâhir sene 1074.

Şuhûdü’l-hâl: Abdi Çelebi b. Hüseyin, Baba Resûl b. [Rıdvan] el-Muhzır, Hasan Çelebi b. ( ) el-muhzır ve gayruhüm.

(İSTANBUL12 - cilt: 16, sayfa: 791 - Hüküm no: 1074 - Orijinal metin no: [109a-5])﻿

﻿

﻿

1075. Hüküm

Sultan İbrahim’in Yusuf Ağa’ya hibe ettiği konak ve mülhakatının tahriri

Atabe-i aliyye-i sultâniye -lâ zâlet meşhûneten bi’l-inâyeti’s-Sübhâniyyede Kapıcılar kethüdâlığı şerefiyle müşerref ve ol rütbe-i sâmiyyeye vusûl ile makbûl ve mükellef olup işbu kitâb yed-i kerîmelerine vusûl ile şeref-yâb olan eşrefü’l-e‘âlî ve’l-ekârim sâhibü’l-me‘âlî ve’l-mekârim Yusuf Ağa hazretlerinin taraf-ı karîni’ş-şereflerinden husûs-ı âti’l-beyâna vekîl olup nehc-i şer‘î ve vech-i mer‘î üzre vekâleti sâbite olan umdetü ashâbi’l-inşâ ve’l-inşâd zübdetü’l-mekârim ve’l-emcâd İsmail Efendi meclis-i şer‘-i hatîr-i lâzımü’t-tevkīrde bi’l-vekâle takrîr-i kelâm edip vilâyet-i Rumeli’nde Niğbolu sancağına mutasarrıf iken mağdûben katl olunan Kadızâde demekle ma‘rûf İbrahim Paşa’nın taraf-ı mîrîye düyûn-ı kesîresi olduğu ecilden, mülk-i mahzı olup Dârü’l-hilâfeti’l-aliyye Kostantıniyye el-mahmiyye’de Kadırga limanında Nişancıbaşı Ali Ağa mahallesinde vâki‘ cemî‘ mülk menzili ve tevâbi‘ ve mülha[kā]tı düyûn-ı mesfûre için mîrîye kabz olunmuş idi hâlâ sa‘âdetlü ve şevketlü ve devletlü pâdişâh-ı rûy-i zemîn halîfetü’llâhi fi’l-arzeyn, sultân-ı a‘zam hâkān-ı ekrem mâlik-i emânetü’l-azîm es-sultânü’l-bâhir, vârisü’l-hilâfeti’l-kübrâ kâbiran an kâbir, râfi‘ü râyâti’d-dîni’l-ezher, muvazzihu âyâti’ş-şer‘i’l-enver, mâlik-i memâlik li’l-âlem zıllullâhi’z-zalîl alâ kâffeti’l-ümem sultânü’l-maşrıkayn ve hâkānü’l-mağribeyn el-imâmü’l-muktedir bi kudreti’r-Rabbânîyye ve’l-halîfetü’l-magazzi bi’l-izzeti’s-Sübhâniye el-müftehir bi hizmeti’l-Harameyni’l-celîleyn ve himâyeti’l makāmeyni’l cemîleyn es-Sultân ibnü’s-sultâni’s-sultân Gāzi Mehmed Hân ibnü’s-sultâni’l-es‘ad ve’l-hâkāni’l-emced es-Sultân İbrahim Hân -lâ-zâlet âyâtü saltanatihî mastûraten alâ sahâyifi’l-eyyâm ve mâ rubihat silsiletü devletihî müteselsileten ilâ inkırâzi’l-uhûd ve’l-a‘vâm-hazretleri zikr olunan menzili cemî‘ hudûd ve hukūk ve müştemilâtı ve içinde mevcûd olan eşyâ-i ma‘lûmesiyle müvekkilim mûmâ-ileyh Yusuf Ağa’ya hibe-i tâmme ile ihsân ve hibe ve temlîk ve hatt-ı hümâyûn-ı şevket-makrûn mûcebince nişânlı temlîk-nâme ihsân edip ol dahi meclis-i hibede ittihâb ve kabûl ve tarafından vekîli olan fahrü’l-a‘yân Ahmed Ağa ahz u kabz etmişdir ba‘de’n-nazar cânib-i şer‘den üzerine varılıp hudûd ve müştemilâtı ve mülhakātı tahrîr olunmak müvekkilim mûmâ-ileyhin murâdıdır, deyû târih-i kitâb senesi şehri Rebî‘ulevveli ile müverrah ve tuğrâ-yı garrâ-yı sultânî ile muhallâ temlîk-nâme ibrâz edip nazar olundukda mazmûn-ı münîfi vekîl-i mezkûr İsmail Efendi’nin takrîr-i meşrûhuna mutâbık ve muvâfık olmağın taraf-ı şerî‘at-i mutahharadan Mevlânâ Mustafa Efendi b. eş-Şeyh Mehmed Efendi irsâl olunup ol dahi menzili mezkûra varıp zeyl-i rakīmde isimleri mastûr olan müslimîn huzûrlarında akd-i meclis ve tahdîd-i menzil eyledikde etrâf-ı erba‘ası tarîk-i âm ile Bezzâzistâncı el-Hâc Zülfikār b. Abdullah ve Çadırcı Ömer Çelebi ve Hüseyin Çelebi nâm kimesneler menzillerine müntehî olup hâriciyyesi tabakāt-ı selâseyi hâviye olup tabaka-i ûlâsında ocaklı iki sofalı müzehheb bir oda ve yanında iki ocaklı oda ve önünde bir sofa ve bir hazîne odası ve bir ocaksız oda ve ocaklı kebîr bir kış odası ve dîvânhâne ve bir kahve odası ve bir kiler ve dehliz ve yazlık bir oda ve yanında bir kahve odası ve bir abdesthâne ve iki kenîf ve bir mâbeyn odası ve tabaka-i sâniyyede beş bâb oda ve dehliz ve sofa ve arpa anbarı ve tahtında iki ahır ve tatlı su cârî bir çeşme ve üç su kuyusu zevât-ı eşcâr-ı müsmire ve gayr-ı müsmire kebîr bahçe ve kebîr avlu ve bir kapıcı odası ve dâhiliyyesinde tabaka-i ulyâsında ocaklı bir müzehheb oda karşısında ocaklı bir oda ve yanında abdesthâne ve kenîf ve bir sofa ve dehliz ve kaygan döşeme bir sofa ve karşı bekarşı ocaklı iki oda ve bir sofa ve dehliz ve yazlık bir köşk yanında bir kenîf ve tabaka-i vustâsında dehliz ve bir kiler ve tahtında muhtib-ı kebîr ve bir kiler ve kârgîr bir mahzen ve üstünde bir oda ve yanında bir kiler ve kenîf ve bir kebîr mutfak ve iki musluklu bir hamam ma‘a camekân ve kenîf ve iki su kuyusu ve bir sofayı müştemil olduğunu ve yine menzili-i mezkûrun mülhakātından olup hizâsında vâki‘ etrâf-ı erba‘ası tarîk-i hâs ile Mücellid Ömer Efendi el-imâm ve Kız Mustafa ve Kavukçu Mehmed ve Kâmuran Hâtun ve Hacı Mustafa ve Kapıcı Bayram Bey ve Hasan Beşe ve Çörekçi hâtunu Sâliha Hâtun ve berber hâtunu Sâliha Hâtun ve Kazzâz Süleyman Çelebi ve Raziye Hâtun ve Muharrem Bey ve Boyacı hâtunu Fâtıma Hâtun ve kebabcı Hüseyin Beşe menzillerine müntehî olup iki su kuyusu ve bir hamam ve iki terzi dükkânı ve üstünde bir bâb odayı hâvî tûlen ve arzen bi hesâb-ı şatrancî iki bin iki yüz zirâ‘-ı kebîr bahçe olduğunu ve yine menzili mezbûrun mül[ha]kātından olup karşısında vâki‘ tahdîdden müstağnî bir kebîr ahır ve ahıra muttasıl her biri ocaklı ikişer odayı hâvî üç bâb menzil ve üç bâb dükkân olduğunu Mevlânâ-yı mezbûr ba‘de’l-müşâhede tahrîr ve ba‘dehû meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn Rebî‘ilâhir sene 1074.

Şuhûdü’l-hâl: Fahrü’l-eimme Mahmud Efendi b. Mehmed el-İmâm, Ebûbekir b. Hasan Kuşçubaşı, Halil Halîfe b. Mehmed el-Müezzin, Umdetü’l-a‘yân Şevki Efendi, Zülfikār b. Abdullah, Umdetü’l-mehâdim Mustafa Ağa b. İsmail Efendi, Mustafa Çelebi b. Ali, Ali b. Yakub, Süleyman Çelebi b. Muharrem, el-Hâc Yusuf b. Abdullah ve gayruhüm.

(İSTANBUL12 - cilt: 16, sayfa: 791 - Hüküm no: 1075 - Orijinal metin no: [109b-1])﻿

﻿

﻿

1076. Hüküm

Reis Mustafa b. Osman’ın Mehmed Beşe’nin iki fıçı yağının bedelini ödemesi

Husûs-ı âtî [için] tüccâr tâifesinden Mehmed Beşe nâm râcil mahfil-i kazâda, sefîne reislerinden Mustafa b. Osman mahzarında üzerine takrîr-i da‘vâ edip vilâyet-i Rumeli’nde Akkirman İskelesi’nde mahmiye-i İstanbul’da getirmek için mülküm olan iki tulum ve beş yedek ve üç desti ve iki fıçı yağımı mezbûr Mustafa reisin sefînesine tahmîl edip mahmiye-i mezbûreye geldikde zikr olunan iki tulum ve beş yedek ve üç desti yağı bana teslîm edip iki fıçı yağımı vermemişdir, suâl olunup teslîmine tenbîh olunmak matlûbumdur [dedikde], gıbbe’s-suâl mezbûr Mustafa reis cevâbında kaziyye vech-i meşrûh üzre olup lâkin Terkos nâhiyesi önünde bi emrillâhi te‘âlâ fırtına olup sefînem gark olmak ihtimâli karîb olduğu ecilden, sefîneme hiffet hâsıl olmak için zikr olunan iki fıçı [ve] ba‘zı kimesnelerin sefîneme tahmîl eyledikleri emti‘ayı dahi deryâya ilkā edip sefîneme hiffet hâsıla olmuşdur deyicek fi’l-vâki‘ zikr olunan iki fıçıyı deryâya ilkā edip ketm ve ihfâ etmediğine mezbûr Mustafa reise yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin mûcebince hîn-i ilkāda olan ba‘de’s-sübût kıymetini edâya tenbîh birle mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūm.

Şuhûdü’l-hâl: El-Hâc Ahmed b. Mahmud, Abdülkerim Ağa b. ( ), Abdi Çelebi b. ( ) ve gayruhüm.

(İSTANBUL12 - cilt: 16, sayfa: 793 - Hüküm no: 1076 - Orijinal metin no: [110a-1])﻿

﻿

﻿

1077. Hüküm

El-Hâc Yusuf b. el-Hâc Mehmed’in Mehmed b. el-Hâc Mehmed’deki alacağından vazgeçtiği

Mahmiye-i İstanbul’da Hoca Hayreddin mahallesinde sâkin el-Hâc Yusuf b. el-Hâc Mehmed meclis-i şer‘-i hatîrde bundan akdem fevt olan el-Hâc Mehmed b. el-Hâc Mehmed’in verâseti, zevce-i metrûkesi Ayşe nâm hâtuna ve sulbî kebîr oğlu Ömer Çelebi’ye ve sulbî sagīr oğlu Mehmed’e ve sulbiye sagīre kızı Fâtıma’ya münhasıra olduğu şer‘an mütehakkik oldukdan sonra sagīrûn-ı mezbûrûnun kıbel-i şer‘den mansûbe vasiyyeleri olan mezkûre Ayşe tarafından tasdîke ve ibrâ-i âtîye vekîl olup bimâ hüve nehcü’s-sübût şer‘an vekâleti sâbite olan zevci fahrü’l-a‘yân Ömer Ağa b. Ali nâm bostânî ile mezbûr Ömer Çelebi mahzarlarında ikrâr ve i‘tirâf edip merhûm Sinan Bey vakfından icâre-i mu‘accele ve müeccele-i ma‘lûmeyn ile taht-ı tasarrufumda olup mahmiye-i mezbûrede Küçükpazar’da vâki‘ her birinin hudûdu beynimizde ma‘lûm iki bâb kazancı dükkânlarımı, bin altmış iki senesi Şevvâli gurresinde mezbûr el-Hâc Mehmed’e iştirâ ve kabz eylediğim beş yüz guruş mukābelesinde mütevellî-i vakf-ı mezbûr izniyle vefâ’en ferâğ ve teslîm eylediğimden sonra âhar diyâra gitdiğimde, mezbûr el-Hâc Mehmed zikr olunan dükkânları benim iznim yok iken beşer yüz guruşa Mustafa b. Musa’ya ve Mehmed b. Hüseyin’e izn-i mütevellî ile fâriğ olmuş, hâlâ akd-i mesfûru ben muhayyer olup müteveffâ-yı mezbûrun hayâtında makbûzu olan bin guruşun beş yüz guruşunu deynim olan beş yüz guruşa takās edip bâkī kalan beş yüz guruşu dahi terekesine vâzı‘u’l-yed mezbûr Ömer Çelebi ile mezbûre Ayşe’den taleb ve da‘vâ etmişdim hâlâ da‘vâ-yı meşrûhamdan fâriğ olup ba‘de’l-yevm zikr olunan beş yüz guruşa müte‘allika cemî‘ de‘âvî ve mütâlebât ve eymân ve muhâsamâtdan ibrâ-i âm ile ibrâ edip min ba‘d meblağ-ı mezbûrda ve zikr olunan dükkânlarda benim için vechen mine’l-vücûh ve sebebin mine’l-esbâb hak ve alâka kalmadı dedikde gıbbe’t-tasdîki’ş-şer‘î mezbûr Ömer Çelebi ile vekîl-i mezbûr Ömer Ağa meclis-i şer‘de mezbûr Ömer el-Hâc Musa mahzarında her biri asâleten ve vekâleten ikrâr ve i‘tirâf edip müteveffâ-yı mezbûrun mezkûr Hacı Musa zimmetinde cihet-i şer‘den üç yüz yetmiş guruş hakkı olup kable’l-ahz vefât etmekle meblağ-ı mezbûr irsen verese-i mezbûrûna isâbet ve intikāl eylemişdir deyû mezbûr el-Hâc Musa’dan taleb ve da‘vâ etmişdik, da‘vâ-yı mezkûreden fâriğler olup ba‘de’l-yevm meblağ-ı mezbûre müte‘allika cemî‘ de‘âvî ve mütâlebâtdan zimmetini ibrâ-i âm ile ibrâ ve iskāt eyledik dedikde gıbbe’t-tasdîk vekîl-i mezbûr meclis-i mezbûrede ifâde-i kelâm edip sagīrân-ı mezbûrân ba‘de’l-bülûğ meblağ-ı mezbûrdan hisselerini mezbûr el-Hâc Musa’dan ba‘de’l-isbât ahz u kabz ederlerse ben zâmin ve kefîl oldum dedikde mâ vaka‘a bi’t-taleb ketb olundu. Fî evâsıtı şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Mehmed b. İbrahim, Himmet Beşe b. Mehmed, Mehmed Beşe b. İbrahim, Usta Ali b. Mehmed, Mehmed b. Ömer, Ali Kethüdâ ve gayruhüm.

(İSTANBUL12 - cilt: 16, sayfa: 794 - Hüküm no: 1077 - Orijinal metin no: [110a-2])﻿

﻿

﻿

1078. Hüküm

İbrahim Çelebi’nin arsasını Ümmühân bt. Murad’a sattığı

Mahmiye-i İstanbul’da Edirnekapısı dâhilinde el-Hâc Muhyiddin mahallesinde sâkin İbrahim Çelebi b. Ömer nâm kimesne mahfil-i kazâda, yine mahalle-i mezbûre sâkinelerinden bâ‘isetü’l-vesîka Ümmühânî bt. Murad nâm hâtun tarafından ikrâr-ı âti’z-zikri tasdîke nâibü’l-vekâle vekîli olan el-Hâc Ömer Çelebi b. Osman mahzarında ikrâr ve takrîr-i kelâm edip silk-i mülk-i sahîhimde münselik olup mahalle-i mezbûrede vâki‘ bir tarafı Murad Beşe mülkü ve bir tarafı merhûm İskender Çavuş vakfı ve bir tarafı Todori nâm zimmî mülkü ve bir tarafı tarîk-i âm ile mahdûd mülk arsa-i hâliyemi, ciderân-ı erba‘asıyla bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık müvekkile-i mezbûre Ümmühânî Hâtun’a on dört bin nakid râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr on dört bin akçeyi vekîl-i mezbûr el-Hâc Ömer Çelebi yedinden tamânen ahz u kabz eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Cemâziyelevvel li sene erba‘a ve seb‘în ve elf.

Şuhûdü’l-hâl: Ahmed Efendi b. Abdülkādir el-İmâm, Şükrullah Çelebi b. Osman, Receb Çelebi b. Abdullah, Mustafa Çelebi b. Ali, Ramazan Beşe ve gayruhüm.

(İSTANBUL12 - cilt: 16, sayfa: 795 - Hüküm no: 1078 - Orijinal metin no: [110a-3])﻿

﻿

﻿

1079. Hüküm

Hasan Beşe’nin Süleyman Çelebi’ye borcu olduğunu kabul ettiği

Mahmiye-i İstanbul’da Derviş Ali mahallesi sâkinlerinden Hasan Beşe b. Murad meclis-i şer‘-i hatîr lâzımü’t-tevkīrde Süleyman Çelebi b. Hasan nâm kimesne mahzarında ikrâr ve takrîr-i kelâm edip merhûm Süleyman Çelebi’nin deyn-i şer‘îden zimmetimde olan yüz guruş hakkını bundan akdem taleb eylediğinde Ali Beşe nâm kimesneye havâle eylemiş idik deyû def‘ eylemiş idim, ol havâlenin aslı yoktur, elân zimmetimde târih-i kitâbdan otuz bir gün tamâmına değin edâ etmek üzre müeccel deyn-i şer‘îden merkūm Süleyman Çelebi’ye yüz guruş lâzımü’l-edâ ve vâcibü’l-kazâ deynim vardır ve mesfûr Ali Beşe’ye olan yüz guruş dahi benim kendi vâcibü’l-edâ deynimdir dedikde mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Hacı Hamza Beşe b. Veli, Veli Beşe el-Mübâşir, Mehmed Çelebi b. Abdullah, Şükrullah b. Mustafa, Veli b. Mahmud ve gayruhüm mine’l-huzzâr.

(İSTANBUL12 - cilt: 16, sayfa: 796 - Hüküm no: 1079 - Orijinal metin no: [110b-1])﻿

﻿

﻿

1080. Hüküm

Rus asıllı Servinaz isimli cariyenin Mehmed b. Gülâbi’ye satıldığı

Mahmiye-i İstanbul’da Karagöz mahallesi sâkinlerinden olup bundan akdem tarîk-i hâcda vefât eden Mehmed b. Ramazan’ın verâseti, zevce-i metrûkesi Râbia bt. Mustafa’ya ve vâlidesi Gülzâde bt. Abdullah’a ve sulbî sagīr oğlu Mustafa ile sulbiye sagīre kızı Fâtıma’ya münhasıra olduğu şer‘an zâhir ve müte‘ayyin oldukdan sonra sagīrân-ı mezbûrân Mustafa ve Fâtıma’nın tesviye-i umûrlarına kıbel-i şer‘den mansûbe vasiyyeleri olan Meryem bt. Abdullah nâm hâtun meclis-i şer‘-i şerîfde işbu râfi‘ü’l-kitâb es-Seyyid Mehmed b. Gülâbî mahzarında ikrâr ve takrîr-i kelâm edip müteveffâ-yı mezbûrun terekesinden sagīrân-ı mezbûrânın hisse-i şer‘iyyelerine isâbet eden açık kaşlı elâ gözlü orta boylu Rusiyyetü’l-asl Servinaz nâm câriye-i memlûkeleri bey‘ olunmak sagīrân-ı mezbûrâna enfa‘ olmağla kıbel-i şer‘den bey‘a me’zûn olduğum cihetden sûk-ı sultânîde müzâyede olunup rağabât-ı nâs münkatı‘a oldukdan sonra merkūm es-Seyyid Mehmed üzerinde on üç bin akçeye karâr edip ziyâde ile tâlib-i âhar olmamağın câriye-i mevsûf-ı mezbûre Servinaz’ı bi’l-vesâye mezbûr es-Seyyid Mehmed’e on üç bin nakid râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm. ol dahi iştirâ ve kabûl ve kabz ve tesellüm eyledikden [sonra] semeni olan meblağ-ı mezbûr on üç bin akçeyi merkūm es-Seyyid Mehmed yedinden tamâmen ahz ve kabûl eyledim dedikde gıbbe’t-tasdîki’ş-şer‘î mâ vaka‘a bi’t-taleb olundu. Fi’l-yevmi’s-sâmin ve’l-ışrîn min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdülkerim Ağa sermuhzırân, Ahmed Çelebi b. Mahmud, Şükrullah b. ( ) Mustafa, Resûl b. Rıdvan ve gayruhüm.

(İSTANBUL12 - cilt: 16, sayfa: 796 - Hüküm no: 1080 - Orijinal metin no: [110b-2])﻿

﻿

﻿

1081. Hüküm

Rus asıllı köle Ömer b. Abdullah’ın sahibi Hasan Bey tarafından azat edildiği

İşbu bâ‘isü’l-kitâb açık kaşlı gök elâ gözlü orta boylu sarışın Moskoviyyü’l-asl Ömer b. Abdullah meclis-i şer‘-i hatîr-i lâzımü’t-tevkīrde mahmiye-i İstanbul’da Murad Paşa-yı Atîk mahallesi sâkinlerinden Hasan Bey b. Mustafa nâm kimesne mahzarında da‘vâ ve takrîr-i kelâm edip mezbûr Hasan Bey’in bundan akdem abd-i memlûkü olup mülkünde olduğum hâlde beni i‘tâk ve sâir ahrâr-ı asliyyîn zümresine ilhâk etmekle hür olmuş iken, yine bana rakīk olmak üzre vaz‘-ı yed eder suâl [olunup] kasr-ı yedine tenbîh olunmak matlûbumdur dedikde gıbbe’s-suâl ve’l-inkâr müdde‘î-i mezbûr Ömer’den müdde‘âsını mübeyyine beyyine taleb olundukda udûl-i müslimînden sarrâc İbrahim Beşe b. Abdullah ve Haffâf Hasan Beşe b. Ahmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka bundan akdem mezbûr Hasan Bey’e Ömer’i satar mısın dediğimizde âzâd etmişdir [edilmişdir] deyû bizim huzûrumuzda ikrâr ve bizi işhâd etmiş idi. Ol vechile mezbûr Ömer sâir ahrâr-ı asliyyîn gibi hür olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ahmed Beşe b. Mehmed, Ali Beşe b. Abdi, Ahmed Çelebi b. Hasan, Mehmed Çelebi b. el-Hâc Ali, Ahmed Çelebi b. Mahmud, Abdi Çelebi b. Hasan.

(İSTANBUL12 - cilt: 16, sayfa: 797 - Hüküm no: 1081 - Orijinal metin no: [110b-3])﻿

﻿

﻿

1082. Hüküm

Ev yapmak üzre para alıp evi yapmayan Yani v. İstemad parayı aldığı kişilere geri ödeyeceği

Mahmiye-i İstanbul’da Kırkçeşme sâkinlerinden işbu ashâbü’l-kitâb Mustafa b. Hamza ve Şaban b. Ahmed ve Mustafa b. Ali nâm kimesneler mahfil-i kazâda, tüccâr tâifesinden Yani v. İstemad nâm zimmî mahzarında mezbûr Mustafa b. Hamza takrîr-i da‘vâ edip merkūm Yani yedine bir menzil binâ eylemek için ber vech-i peşîn üç bin akçe vermiş idim, menzili merkūmu binâ etmediği ecilden makbûzu olan meblağ-ı merkūm üç bin akçeyi ve mezbûr Şaban mezkûr Yani zimmetinde yedimden müşterâ ve makbûz vezn ve adedi beynimizde ilm-i şer‘î ile ma‘lûm mismâr bahâsından üç yüz seksen bir akçe hakkım vardır, hâlâ meblağ-ı mezbûr üç yüz seksen bir akçemi ve mezbûr Mustafa mezkûr Yani zimmetinde yedimden müşterâ ve makbûz vezn ve adedi ilm-i şer‘î ile ma‘lûm mismâr bahâsından yedi yüz akçe hakkımı taleb ederiz suâl olunup bize teslîme tenbîh olunmak matlûbumuzdur dediklerinde, gıbbe’s-suâl mezbûr Yani cevâbında vech-i meşrûh üzre mezbûr Mustafa b. Hamza’ya üç bin akçe ve mezbûr Şaban’a üç yüz seksen bir akçe ve mezbûr Mustafa’ya yedi yüz akçe zimmetimde vâcibü’l-edâ ve lâzımü’l-kazâ deynim vardır deyû ikrâr etmeğin alâ mûceb-i ikrârihî meblağ-ı mezbûru mezkûrdan vech-i muharrer üzre edâ ve teslîme mezbûr Yani’ye tenbîh birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ahmed Çelebi b. Mahmud, Abdi Çelebi b. Hüseyin, Veli b. Bayram, Nasûh b. Rıdvan ve gayruhüm.

(İSTANBUL12 - cilt: 16, sayfa: 797 - Hüküm no: 1082 - Orijinal metin no: [110b-4])﻿

﻿

﻿

1083. Hüküm

Kemhacı Simaven v. Hıristosi’nin Rus asıllı cariyesi Meryem bt. İstedso’yu azat ettiği

Mahmiye-i İstanbul’da Sulu Manastır mahallesinde sâkin kemhacı Simaven v. Hıristosi nâm Ermeni meclis-i şer‘-i hatîrde takrîr-i kelâm edip zikri âtî ıtkın sudûruna değin mülküm olup bana rıkk-ı sâbıkına i‘tirâfı olan işbu açık kaşlı elâ gözlü Rusiyyetü’l-asl nasrâniyetü’l-mille hâfızatü hâzihi’l-vesîka Meryem bt. İstedso nâm câriyemi lâ li garazin âcil ve lâ li ivazin âcil tahrîr ve i‘tâk ve harâir-i asliyyât silkine ilhâk eyledim min ba‘d mezkûre Meryem sâir harâir-i asliyyât gibi hürredir, üzerinde velâdan gayrı hakkım bâkī kalmamışdır dedikde mâ vaka‘a bi’t-taleb ketb olundu. Hurrire fî [târihi’l-mezbûr li’s-seneti’l-merkūm].

Şuhûdü’l-hâl: Mehmed b. Ramazan, Şükrullah b. Mustafa, Resûl b. Rıdvan, Muslu b. Mehmed ve gayruhüm mine’l-huzzâr.

(İSTANBUL12 - cilt: 16, sayfa: 798 - Hüküm no: 1083 - Orijinal metin no: [111a-1])﻿

﻿

﻿

1084. Hüküm

Yamandi v. Beto’nun üç hissesini sattığı evin geri kalan hissesinin Goco v. Kiga’ya ait olduğu

Fi’l-asl vilâyet-i Rumeli’nde livâ-i Avlonya’da Premedi kazâsına tâbi‘ Argorda nâm karyeden olup mahmiye-i İstanbul’da Abdi Subaşı mahallesinde sâkin iken bundan akdem hâlik olan Yamandi v. Beto’nun li ebeveyn ammi ve bi’l-usûbeti’n-nesebiyye hasren vârisi olan Goco v. Kiga nâm zimmî mahfil-i kazâda, zikri âtî menzilin rub‘ hisse-i şâyi‘asına vâzı‘atü’l-yed olan Öskelena bt. Hıriskala nâm nasrâniyyenin zevci ve tarafından husûs-ı âtîye sâbitü’l-vekâle vekîli olan Hürmüz v. Dimitri ve Ezmerağda bt. Hıriskala nâm nasrâniyyenin zevci ve tarafından husûs-ı âtîye sâbitü’l-vekâle vekîli olan Hürmüz v. Dimitri ve Ezmerağda bt. Hıriskala nâm nasrâniyyenin zevci tarafından husûs-ı âtîye kezâlik sâbitü’l-vekâle vekîli olan Laskari v. Petro ve müdde‘î-i mezbûr Goco’nun sulbî kebîr oğlu Kiga nâm zimmîler muvâcehelerinde üzerlerine takrîr-i da‘vâ edip mahmiye-i mezbûre hısnı ebvâbından Samadya kapısı dâhilinde el-Hâc Hüseyin mahallesinde vâki‘ bir tarafı kemhacı Dimitri mülküne ve bir tarafı meyhâneci Yanaki mülküne ve bir tarafı Baryam mülküne ve bir tarafı tarîk-i âma müntehî beş bâb fevkānî odayı ve mahzeni ve muhavvata ve kileri ve iki bi’r-i mâ ve iki kenîfi ve müşterek diğer bi’r-i mâyı ve zât-ı eşcâr-ı müsmire bahçeyi hâvî mülk menzilin mâliki olan hâlik-i mezbûr Yamandi hâl-i hayâtında ve kemâl-i sıhhatinde menzili mahdûd-ı mezkûru dört sehim i‘tibâr edip sihâm-ı mezbûrun üç sehm-i şâyi‘ini mezbûrun Kiga ve Üskılina ve Ezmerağda’ya beş yüz riyâlî guruşa bâtten bey‘ ve teslîm anlar dahi ale’l-iştirâki’s-seviy iştirâ ve tesellüm ve kabûl ve kabz eyledikden sonra semen-i mezbûrun üç yüz riyâlî guruşu mezkûrûnun yedlerinden ahz u kabz edip meblağ-ı bâkī iki yüz riyâlî guruşunu mezkûrun Kiga ve Ezmerağda ve Üskılina’ya hibe-i tâmme ile hibe ve temlîk edip anlar dahi meclis-i hibede ittihâb ve kabûl ve temellük eyledi. Ol vechile menzili mahdûd-ı mezkûrun selâse-i erbâ‘ hissesi mezkûrûnun ale’l-iştirâki’s-seviy mülk-i müşterâsı oldukdan sonra menzili mezkûrun rub‘ hissesi merkūm Yamandi’nin ile’l-helâk mülkü ve hakkı olup ba‘de helâkihî hisse-i mezbûre irsen bana isâbet ve intikāl etmişken mezkûrun bi gayri hakkın zabt ve tasarruf ederler, suâl olunup kasr-ı yed ve bana teslîme tenbîh olunmak matlûbumdur dedikde gıbbe’s-suâl mezbûrun cevâblarında, fi’l-vâki‘ kaziyye bâlâda tafsîli mürûr ettiği vech üzre olup menzili mahdûd-ı mezkûrun rub‘ hisse-i şâyi‘ası hâlik-i mezbûrun ile’l-helâk mülkü ve hakkı olup ba‘de helâkihî li ebeveyn ammi ve bi’l-usûbeti’n-nesebiyye hasren vârisi olan müdde‘î-i mezbûr Goco’ya bi hasebi’l-irsi’ş-şer‘î isâbet ve intikāl edip ol vechile hisse-i meşrûha müdde‘î-i mezbûrun mülk-i mevrûsudur deyû her biri ikrâr ve i‘tirâf etmeğin alâ mûcib-i i‘tirâfihî ba‘de’l-hükm müdde‘î-i mezbûr Goco meclis-i şer‘de vekîlân-ı mezbûrân Hürmüz ve Laskari ve mezbûr Kiga mahzarlarında bi’l-verâse ikrâr ve i‘tirâf edip bâlâda teslîmine tenbîh olunan rub‘ hisse-i şâyi‘amı mezkûrun bana teslîm ben dahi tesellüm ve kabz eyledim. Ol vechile menzili mahdûd-ı mezkûrun selâse-i erbâ‘ hissesi ale’l-iştirâki’s-seviy mezkûrun Kiga ve Üskılina ve Ezmerağda’nın mülk-i müşterâsıdır ve rub‘ hissesi benim mülk-i mevrûsumdur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Ahmed Hulusi b. Abdülkerim, Hasan Ağa b. Abdullah, Abdullah Efendi b. Mehmed el-İmâm, Hasan Beşe b. Süleyman ve gayruhüm.

(İSTANBUL12 - cilt: 16, sayfa: 798 - Hüküm no: 1084 - Orijinal metin no: [111a-2])﻿

﻿

﻿

1085. Hüküm

Ayşe bt. Hasan’ın Mahmud b. Mehmed’den boşandığı

Mahmiye-i İstanbul’da Çukurçeşme mahallesinde sâkine Ayşe bt. Hasan nâm hâtun meclis-i şer‘de işbu bâ‘isü’l-kitâb zevci Mahmud b. Mehmed nâm kimesne mahzarında ikrâr ve takrîr-i kelâm edip zevcim mezbûr Mahmud zimmetinde mütekarrir ve ma‘kūdun aleyh olan sekiz bin akçe mehr-i müeccelimin beş yüz akçesini zevcim mezbûr Mahmud yedinden ahz u kabz edip zimmetinde bâkī üç yüz akçe mehr-i müeccelim ve nafaka ve iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Mahmud ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika âmme-i da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîk mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūm.

Şuhûdü’l-hâl: Abdi Çelebi b. Hüseyin, Baba Resûl b. Rıdvan, Şükrullah b. ( ) ve gayruhüm.

(İSTANBUL12 - cilt: 16, sayfa: 799 - Hüküm no: 1085 - Orijinal metin no: [111a-3])﻿

﻿

﻿

1086. Hüküm

Düz Şucâ vakfına ait Pîrîpaşa’daki berber dükkanının kullanım hakkının Hatemcan bt. Mahmud’a ait olduğu

Mahmiye-i İstanbul’da Unkapanı kurbunda Üsküplü mahallesinde sâkine işbu hâmiletü’s-sifr Hatemcan bt. Mahmud nâm hâtun mahfil-i kazâda, mahmiye-i mezbûrede Düz Şucâ‘ vakfının hâlâ mütevellîsi olan Abdünnebî b. Halil mahzarında üzerine takrîr-i da‘vâ edip vakf-ı mezbûrdan olup Bezzâzistân-ı atîk kurbunda Pîrî Paşa yanında vâki‘ lede’l-ahâlî ve’l-cîrân ma‘lûmü’l-hudûd berber dükkânı icâre-i mu‘accele ve müeccele-i ma‘lûmeteyn ile mutasarrıfesi olan Bahtiyar bt. Abdullah nâm hâtun bin yetmiş senesi Saferü’l-hayrın gurresinden vakf-ı mezbûra mütevellî olan Mehmed Ağa’nın izin ve ma‘rifetiyle bana ferâğ ve ta‘vîz [tefvîz] edip ben dahi tefevvüz ve kabûl ve kabz edip mütevellî-i mezbûr hâlâ mührünü hâvî temessük verip bu âna değin tasarrufumda iken mütevellî-i mezbûr Abdünnebî tasarrufa mâni‘ olur, suâl olunup men‘ ve def‘ olunmak matlûbumdur deyû mazmûnu min külli’l-vücûh takrîr-i meşrûhunu nâtık ve târih-i mezbûr ile müverraha ve mütevellî-i mezbûrun imzâ ve tahrîrini müştemil temessük ibrâz edip mütevellî-i mezkûr Abdünnebî muvâcehesinde feth ve kırâ’at ve istintâk olundukda mazmûn-ı temessükü ikrâr edip lâkin temessükde tahrîr olunan Hatemcan müdde‘iyye-i mezbûre idiğini inkâr edicek müdde‘iyye-i mezbûreden müdde‘âsına mübeyyine beyyine taleb olundukda udûl-i müslimînden olup mahalle-i mezbûre sükkânından Mustafa b. Hüseyin ve Hasan b. Turgud nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ işbu müdde‘iyye Hatemcan dükkân-ı mesfûrun icâre-i mu‘accele ve müeccele-i ma‘lûme ile mutasarrıfesi olup tahrîr olunan Hatemcan idiğine şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın [111b] mûcebince zikr olunan müdde‘iyye-i mezbûre yedinde ibkā olunup bî-vech mu‘ârazadan mütevellî-i mezbûr men‘ birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdülkerim Ağa b. ( ) muhzırbaşı, Abdi Çelebi b. Hüseyin, Şükrullah Bey b. Mustafa ve gayruhüm.

(İSTANBUL12 - cilt: 16, sayfa: 800 - Hüküm no: 1086 - Orijinal metin no: [111a-4])﻿

﻿

﻿

1087. Hüküm

Sefer Odabaşı b. Hüseyin’in ev kirası mes’elesinde Emetullah Hâtun bt. Musa Efendi ile sulh oldukları

Husûs-ı âti’l-beyânı mahallinde tahrîr için gıbbe’l-iltimâs kıbel-i şer‘den Mevlânâ Keşfî Mustafa Efendi irsâl olunup ol dahi mahmiye-i İstanbul’da Beyceğiz mahallesinde umdetü’l-müderrisîni’l-kirâm zübdetü’l-muhakkikīni’l-fihâm Kevâkibîzâde demekle şehîr eş-Şeyh Mehmed Efendi’nin sâkin olduğu menziline varıp zeyl-i rakīmde muharrerü’l-esâmî olan müslimîn huzûrlarında akd-i meclis-i şer‘-i şerîf eyledikde medîne-i Ebâ Eyyûb-i Ensârî -radiye anhu Rabbihi’l-Bârî - mahallâtından Baba Haydar mahallesinde sâkin Sefer Odabaşı b. Hüseyin meclis-i ma‘kūd-ı mezbûrda, zikri âtî vakıf menzilin hasbî mütevellîsi Abdullah Efendi huzûrunda meşrûtun-lehâdan Emetullah Hâtun bt. el-mevlâ el-merhûm Musa Efendi muvâcehesinde ikrâr ve takrîr-i kelâm edip zikr olunan Baba Hızır mahallesinde vâki‘ bir tarafdan Hüseyin b. Abdullah mülkü ve bir tarafdan Mu‘arrif Kasım Çelebi mülkü ve bir tarafdan Hazreti Ebâ Eyyûb-i Ensârî’nin vakıf odaları ile el-Hâc Fethullah mülkü ve bir tarafdan tarîk-i âm ile mahdûd olup muhavvata-i dâhiliyyesi dört bâb fevkānî oda ve bir hamam ve bir kenîf ve üç sofa ve dehliz ve bir tahtânî mutfak ve bir kiler ve bir bi’r-i mâ ve cüneyneyi müştemil olan mülk menzilin mâliki olan mezkûre Emetullah’ın babası olup sâbıkan Maraş Kadısı mezbûr Musa Efendi beraber mezbûru vakf ve haps edip dâhiliyyesinin süknâsını kendiden sonra evlâdına ve evlâd-ı evlâdına ve ba‘de’l-inkırâz bir cihet-i mü’ebbedeye şart ve ta‘yîn eyledikden sonra vâkıf-ı mezbûr Musa Efendi vefâtından sonra ber mûceb-i şart-ı vâkıf merhûm-ı mezbûr Musa Efendi’nin sulbiye kebîre kızı mezkûre Emetullah Hâtun’a mutasarrıfe ve sâkine iken îcâr-ı sahîh olmak zu‘muyla Hatîce nâm hâtuna on dokuz bin akçe icâre-i mu‘accele ve yevmî bir akçe ücret-i müeccele ile îcâr ve teslîm mezbûre Hatîce dahi ba‘de’l-istîcâr ve’l-kabz menzili merkūmun tasarrufunu bana kırk bin akçe bedel-i makbûz mukābelesinde fâriğa olup ben dahi ba‘de’t-tefevvüz menzili merkūmun ba‘zı mevâzi‘ini müceddeden binâ ve ba‘zı mevâzi‘ini imâret ve meremmet eylediğimden sonra merkūme Emetullah menzili mezbûrun bana süknâsı meşrûtdur, vech-i muharrer üzre îcâr sahîh değildir deyû üzerime da‘vâ edip ve takrîr-i meşrûhunda muvâfık vakfiye-i ma‘mûlün-bihâ ibrâz edip menzili mezkûru ahz u kabz etmekle ben dahi menzili merkūmun imâret ve meremmetine harc ve sarf eylediğim kırk bin akçeye mezbûr Emetullah’dan da‘vâ ve taleb eylediğimde beynimizde münâza‘ât-ı kesîre ve muhâsamât-ı şedîde vâkı‘a olmuşidi el-hâletü hâzihî vesâtat-ı muslihîn ile da‘vâ-i meşrûhamdan mezbûr Emetullah beni on üç bin akçe nakid râyic fi’l-vakt akçe üzerine inşâ-i akd-i sulh eyledikde ben dahi sulh-i mezbûru kabûl ve bedel-i sulh olan meblağ-ı mezbûr on üç bin akçeyi meclis-i ma‘kūd-ı mezbûrda merkūme Emetullah yedinden tamâmen ahz u kabz edip bedel-i menzili merkūma ve ebniyeye müte‘allika da‘vâdan ibrâ ve iskāt edip min ba‘d menzili mezkûrda ve ebniye-i meşrûtada ve kıymetinde benim için hak ve alâkam yoktur dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Hızır b. Abdünnebî ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Eş-Şeyh Abdullah Efendi b. İsâ, Osman Efendi b. Mehmed el-Müderris, Halil Halîfe b. Receb el-Müezzin, Molla Şaban b. Receb el-Mübâşir, Kasım Beşe b. Halil tenekeci, Şaban Efendi b. Resûl, Mehmed Bey b. Bayram, Mustafa Beşe b. ( ) el-Mumcu, el-Hâc Mehmed b. ( ) el-Müezzin.

(İSTANBUL12 - cilt: 16, sayfa: 801 - Hüküm no: 1087 - Orijinal metin no: [111b-1])﻿

﻿

﻿

1088. Hüküm

Mustafa ve Râbia isimli çocukların vasîsi Hasan Çelebi’nin Receb Çelebi’deki alacaklarını tahsil ettiği

Mahmiye-i İstanbul’da Karabaş mahallesi sükkânından Mustafa ve Râbia ibney Ahmed nâm sagīrânın tesviye-i umûrlarına kıbel-i şer‘den mansûb vasîleri olan Hasan Çelebi b. Mehmed meclis-i şer‘de işbu bâ‘isü’l-kitâb Receb Çelebi b. Veli mahzarında ikrâr ve takrîr-i kelâm edip târih-i kitâbdan iki sene mukaddem sagīrân-ı merkūmânın mâllarından mezbûr Receb Çelebi zimmetinde onu on bir buçuk hesâbı üzre on bin akçe asl-ı mal ve üzerine devr-i şer‘î ile ilzâm-ı ribh olan senede bin beş yüz akçeden iki senede üç bin akçe ki cem‘an on üç bin akçeden bin beş yüz akçeden mukaddemâ vasîleri olan Anter bt. Veli nâm hâtun ahz u kabz eyledikden sonra mezbûre Anter vesâyet-i merkūmeden azl olunup ben yerine kıbel-i şer‘den vasî nasb olunmağla hâlâ vesâyetim hasebiyle mezbûr Receb Çelebi zimmetinde olan on bin akçe asl-ı mal ve üzerine bir senede devr-i şer‘î ile ilzâm-ı ribh olan bin beş yüz akçe ki cem‘an on bir bin beş yüz akçeyi vesâyetim hasebiyle mezbûr Receb Çelebi yedinden tamâmen ahz u kabz eyledim ba‘de’l-yevm sagīrân-ı mezbûrânın asl-ı mâllarından ve murâbahadan mezbûr Receb Çelebi zimmetinde bir akçe ve bir habbe bâkī kalmadı dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūme.

Şuhûdü’l-hâl: Hüseyin Efendi [b.] İbrahim el-İmâm, Ali Beşe b. Üveys el-Müezzin, Mehmed Çelebi b. Hüseyin, Mehmed b. Ali ve gayruhüm.

(İSTANBUL12 - cilt: 16, sayfa: 802 - Hüküm no: 1088 - Orijinal metin no: [111b-2])﻿

﻿

﻿

1089. Hüküm

Aynî Hâtun bt. Hasan’ın evini Ayşe bt. Mehmed’e sattığı

Mahmiye-i İstanbul’da Yenibahçe kurbunda Arpa Emîni mahallesi sâkinelerinden Aynî Hâtun bt. Hasan meclis-i şer‘-i hatîr-i lâzımü’t-tevkīrde Ayşe bt. Mehmed nâm hâtun mahzarında ikrâr ve takrîr-i kelâm edip mahalle-i mezbûrede vâki‘ bir tarafdan Mehmed Ağa mülkü ve bir tarafı hamam bahçesi ve bir tarafdan Hacı Ali Bey mülkü ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve iki sofa ve bir tahtapûş ve bir kenîfi müştemil mülk menzilimi, cemî‘ tevâbi‘ ve levâhıkı ve kâffe-i menâfi‘ ve merâfıkı ile merkūme Ayşe Hâtun’a nakid râyic fi’l-vakt on dokuz bin altı yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi iştirâ ve kabz ve tesellüm eyledikden sonra semeni olan meblağ-ı mezbûr on dokuz bin altı yüz akçeyi müşteriye-i mezbûre Ayşe Hâtun yedinden bi’t-tamâm ve’l-kemâl ahz u kabz eyledim ba‘de’l-yevm menzili merkūm mezbûre Ayşe Hâtun’un mülk-i müşterâsı olmuşdur keyfe mâ yeşâ’ ve yahtâr mutasarrıfe olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis min Cemâziyelevvel li sene erba‘a ve seb‘în ve elf.

Şuhûdü’l-hâl: Hasan Efendi b. Mahmud el-İmâm, Ali Halîfe b. Mustafa, Bayram b. Sâlih, İbrahim Ağa b. Hasan, Hızır Beşe b. Şaban, Receb b. Durmuş, Mustafa Bey berber ve gayruhüm.

(İSTANBUL12 - cilt: 16, sayfa: 803 - Hüküm no: 1089 - Orijinal metin no: [111b-3])﻿

﻿

﻿

1090. Hüküm

Şâhin Bey b. Hasan’ın cariye ücretinden Hümâ Hâtun’da olan alacağını kefillerden aldığı

Medîne-i Ebâ Eyyûb-i Ensârî’de vâki‘ Bülbülderesi ta‘bîr olunur mevzi‘de sâkin Şâhin Bey b. Hasan nâm kimesne meclis-i şer‘-i hatîrde işbu bâ‘isü’l-kitâb Yusuf b. Abdullah ve Sâliha bt. Mehmed mahzarlarında ikrâr ve takrîr-i kelâm edip gāibetü ani’l-meclis Hümâ Hâtun’a on dört bin akçeye bir câriye bey‘ edip meblağ-ı mezbûrun yedi bin akçesi mezbûre Hümâ Hâtun yedinden ahz u kabz edip meblağ-ı bâkī yedi bin akçeye merkūmân Yusuf ve Sâliha emr [ve] kabûlü hâvî kefâletle kefîl olmuş idi el-hâletü hâzihî meblağ-ı mekfûlün-bih yedi bin akçeyi kefîlân-ı mezbûrân Yusuf ve Sâliha yedlerinden tamânen ahz u kabz eyledim, zimmetlerinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî selhi şehri Rebî‘ilâhir li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah b. Mustafa, Mahmud b. İsmail ve gayruhüm.

(İSTANBUL12 - cilt: 16, sayfa: 803 - Hüküm no: 1090 - Orijinal metin no: [112a-1])﻿

﻿

﻿

1091. Hüküm

Hayyat Panayot ile hayyat Petro’nun birbirlerinin zimmetlerini ibrâ ettikleri

Mahmiye-i İstanbul’da Yemiş iskelesi kurbunda Hayyât tâifesinden Panayot v. Vasil nâm zimmî meclis-i şer‘-i hatîr lâzımü’t-tevkīrde tâife-i mezbûreden Petro v. Balas nâm zimmî muvâcehesinde ikrâr ve takrîr-i kelâm edip mezbûr Petro zimmetinde cihet-i deyn-i şer‘îden dört yüz esedî guruş hakkım olup hâlen meblağ-ı mezbûr dört yüz esedî guruşu merkūm Petro yedinden tamânen ahz u kabz eyledim min ba‘d husûs-ı mezbûra ve gayrıya müte‘allika vechen mine’l-vücûh ve sebebin mine’l-esbâb da‘vâ ve nizâ‘ım yoktur dedikde gıbbe’t-tasdîk merkūm Petro dahi meclis-i şer‘-i şerîfde mezkûr Panayot muvâcehesinde ikrâr ve i‘tirâf edip mukaddemâ mezbûr Panayot benden fâ’ide nâmına yüz yirmi esedî guruş almışdı deyû mezbûr Panayot’dan da‘vâ eylemişdim hâlâ zikr olunan yüz yirmi esedî guruş da‘vâsından mezbûr Panayot’un zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Cemâziyelevvel sene 1074.

Şuhûdü’l-hâl: İbrahim Beşe b. Hasan, Murtaza Beşe b. Hasan, Ahmed Çelebi b. Mahmud, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 804 - Hüküm no: 1091 - Orijinal metin no: [112a-2])﻿

﻿

﻿

1092. Hüküm

Raziye bt. Himmet’in Ali Bey b. Hüseyin’den muhâlaa yoluyla boşandığı

Mahmiye-i İstanbul’da Hoca Hayreddin mahallesi sâkinelerinden Raziye bt. Himmet nâm hâtun meclis-i şer‘de işbu sâhibü’l-kitâb zevci Ali Bey b. Hüseyin nâm kimesne mahzarında ikrâr ve takrîr-i kelâm edip zevcim mezbûr Ali Bey zimmetinde mütekarrir ve ma‘kūdun-aleyh olan bin iki yüz akçe mehr-i müeccelimin altı yüz akçesini mezbûr Ali Bey yedinden ahz u kabz edip zimmetinde bâkī altı yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Ali Bey ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika cemî‘ da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis [min] şehri Cemâziyelevvel sene 1074.

Şuhûdü’l-hâl: Hasan Efendi b. Mehmed, Hüseyin b. Ahmed, Halil b. Ahmed, Cafer b. Abdullah ve gayruhüm.

(İSTANBUL12 - cilt: 16, sayfa: 804 - Hüküm no: 1092 - Orijinal metin no: [112a-3])﻿

﻿

﻿

1093. Hüküm

El-Hâc Mehmed Beşe ve eşi İsmihan Hâtun’un evlerini Ahmed Çelebi’ye sattıkları

Mahmiye-i İstanbul’da kazasker Mehmed Efendi mahallesinde sâkin el-Hâc Mehmed Beşe b. Mustafa kendi tarafından asâleten ve zevcesi İsmihan bt. İbrahim nâm hâtun tarafından husûs-ı âti’l-beyânı ikrâra vekîl olup mezbûrenin verâseti ma‘rifet-i şer‘iyye ile ârifân mahalle-i mezbûre sükkânından Mehmed Beşe b. Abdullah ve Halil Çelebi b. Mahmud şehâdetleri ile şer‘an vekâleti sâbite oldukdan sonra vekâleti meclis-i şer‘-i hatîr-i lâzımü’t-tevkīrde işbu bâ‘isü’l-kitâb fahrü’l-akrân Ahmed Çelebi b. Mehmed mahzarında ikrâr ve takrîr-i kelâm edip zevcem mezbûre İsmihan Hâtun ile ale’l-iştirâki’s-seviy silk-i mülk-i sahîhimizde münselik olup mahalle-i mezbûrede vâki‘ bir tarafı Ali Çelebi mülkü ve bir tarafı Ahmed Çelebi b. Veli mülkü ve bir tarafı diğer Ahmed Çelebi mülkü ve bir tarafı tarîk-i hâs ile mahdûd bir beyt-i süflî ve iki beyt-i ulvî ve bir ahırı ve iki sagīr fevkānî odayı ve bir kenîfi ve muhavvatayı müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık müşterî-i merkūm Ahmed Çelebi’ye asâleten ve vekâleten elli beş bin nakid râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı mezbûr elli beş bin akçeyi müşterî-i merkūm Ahmed Çelebi yedinden asâleten ve vekâleten ahz u kabz eyledim ba‘de’l-yevm menzili mahdûd-ı mezbûr müşterî-i merkūm Ahmed Çelebi’nin mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâlis min Cemâziyelevvel li sene erba‘a ve seb‘în ve elf.

Şuhûdü’l-hâl: Fahrü’l-akrân Çorbacı Mustafa Ağa, Receb Efendi b. Sâdık el-İmâm, Ahmed Çelebi b. Mehmed el-Müezzin, el-Hâc Abdünnebî b. Veli er-Râcil, Mehmed b. Abdullah, Mustafa b. Abdullah ve gayruhüm.

(İSTANBUL12 - cilt: 16, sayfa: 805 - Hüküm no: 1093 - Orijinal metin no: [112a-4])﻿

﻿

﻿

1094. Hüküm

Ayşe bt. Abdullah’ın Durmuş b. Hasan’a olan borcuna Fâtıma bt. Yusuf’un kefil olduğu

Mahmiye-i İstanbul’da Kâtib Muslihiddin mahallesi sâkinelerinden Ayşe bt. Abdullah nâm hâtun meclis-i şer‘de işbu bâ‘isü’l-kitâb Durmuş b. Hasan nâm kimesne mahzarında bi tav‘ihâ ikrâr ve takrîr-i kelâm edip mezbûr Durmuş yedinde adedi beynimizde ilm-i şer‘î ile ma‘lûme emti‘a-i mütenevvi‘a semeninden altı bin altı yüz on akçe zimmetimde deynim olup hâlâ edâya iktidârım olmayıp te’cîle tâlib olduğumda, ol dahi târih-i kitâbdan yüz yirmi gün tamânında edâ eylemek üzre te’cîl edip ben dahi ecel-i mezbûru kabûl eyledim dedikde gıbbe’t-tasdîk Fâtıma bt. Yusuf nâm hâtun meblağ-ı mezbûr elli bin altı yüz on akçeye tarafeynden emr ve kabûlü hâvî kefâlet-i sahîha-i şer‘iyye ile kefîl oldum dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min şehri Cemâziyelevvel li sene erba‘a ve seb‘în ve elf..

Şuhûdü’l-hâl: Mustafa Çelebi b. Ahmed, el-Hâc Ahmed b. Mahmud, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 805 - Hüküm no: 1094 - Orijinal metin no: [112a-5])﻿

﻿

﻿

1095. Hüküm

Sunullah Çelebi’nin Rus asıllı kölesini azat ettiği

Mahmiye-i İstanbul’da Ereğli mahallesi sükkânından Sunullah Çelebi b. Atâullah meclis-i şer‘-i enverde, kendiye rıkkıyyetini mu‘terife işbu uzun boylu açık kaşlı gök elâ gözlü Rusiyyetü’l-asl Gülbûy’u, hasbeten lillâhi’l-hallâk tahrîr ve i‘tâk ve sâir harâir-i asliyyât zümresine ilhâk eyledim ba‘de’l-yevm mezbûre Gülbûy sâir harâir-i asliyyât gibi hürre olup üzerinde velâ-i şer‘îden gayrı hak ve alâkam kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Musa Efendi b. İlyas, el-Hâc Ramazan b. Mustafa, Mehmed Efendi b. Seyfullah, el-Hâc Mahmud b. el-Hâc Ahmed, Ali Çelebi b. Ahmed.

(İSTANBUL12 - cilt: 16, sayfa: 806 - Hüküm no: 1095 - Orijinal metin no: [112b-1])﻿

﻿

﻿

1096. Hüküm

Ayşe Hâtun’un babalarından müntakil evin kardeşi Ahmed Çelebi’ye ait olduğunu kabul ettiği

Mahmiye-i İstanbul’da Suhte Sinan mahallesinde sâkin iken bundan akdem vefât eden Mehmed Çavuş b. Ferhad’ın verâseti, zevce-i metrûkesi Neslihan bt. Hamza Ağa ile sulbî kebîr oğulları Ali Çelebi ve Ahmed Çelebi ve sulbiye kebîre kızı Ayşe Hâtun’a münhasıra olup kable’l-kısmet mezbûr Ali Çelebi dahi vefât edip verâseti, vâlidesi mezbûre Neslihan Hâtun ile li ebeveyn karındaşı mezbûr Ahmed Çelebi’ye ve li ebeveyn kız karındaşı mezbûre Ayşe Hâtun’a münhasıra olduğu şer‘an zâhir ve müte‘ayyin oldukdan sonra tashîh-i mes’elesi bi tarîki’l-münâsahati’ş-şer‘iyye üç yüz altmış sehimden olup sihâm-ı mezbûreden altmış altı sehim mezbûre Neslihan Hâtun’a ve yüz doksan altı sehim mezbûr Ahmed Çelebi’ye ve doksan sekiz sehim mezbûre Ayşe Hâtun’a isâbet ve intikāl eylediği bâhir ve mütebeyyin oldukdan sonra mezbûr Ahmed Çelebi meclis-i şer‘de li ebeveyn kız karındaşı mezbûre Ayşe Hâtun tarafından husûs-ı âti’z-zikre vekîl olup mezbûrenin zâtını ma‘rifet-i şer‘iyye ile ârifân olan mefharü’l-kuzât İbrahim Efendi b. Hüdâverdi ve Mustafa b. Hasan şehâdetleriyle şer‘an vekâleti sâbite olan fahrü’l-müderrisîn Mehmed Efendi b. Mahmud mahzarında bi’t-tav‘i’s-sâf ikrâr ve takrîr-i kelâm edip mahalle-i mezbûrede vâki‘ bir tarafı Mustafa b. Hüseyin mülkü ve bir tarafı Veznedâr Mahmud Ağa mülkü ve bir tarafı Kara Çorbacı demekle ma‘rûf nâm kimesne mülkü ve bir tarafı tarîk-i âma müntehî ve dâhiliyyesinde üç bâb tahtânî odaları ve bir mutfağı ve bir mağsel ve bir kenîfi ve bir sofayı ve cüneyneyi ve hâriciyyesinde iki bâb fevkānî odaları ve bir şehnişînli orta sofayı ve tahtında bir ahırı ve kenîfi ve bi’r-i mâyı müştemil menzilin dâhiliyye-i mezkûresi müstakilleten kız karındaşım mezbûre Ayşe Hâtun’un mülkü ve hakkı olup hâriciyye-i mezkûre babam müteveffâ-yı mezkûrun ile’l-vefât mülkü ve hakkı olup ba‘de vefâtihî bi hükmi’l-münâsahati’ş-şer‘iyye bize isâbet ve intikāl etmişdi hâlâ zikr olunan hâriciyye-i mezkûrda hissem olan yüz doksan altı sehim hisse-i şâyi‘amı yine babam müteveffâ-yı mezbûrun ile’l-vefât mülkü olup ba‘de vefâtihî bi hükmi’l-münâsaha bize isâbet edip medîne-i Ebâ Eyyûb-i Ensârî müzâfâtından kasaba-i Büyükçekmece’de vâki‘ bir tarafı ba‘zan Kavanoz Mustafa Beşe mülkü ve ba‘zan Bıyıklı Mustafa Bey mülküne ve bir tarafı Mahmud Ağa oğlu mülküne ve iki tarafı tarîk-i âma müntehî kezâlik hâriciyye ve dâhiliyyeyi muhtevî olup dâhiliyyesinde iki bâb fevkānî odaları ve bir sofayı ve bir kenîfi ve bir tahtânî odayı ve bi’r-i mâyı ve bir odun anbarını ve zât-ı eşcâr-ı müsmire ve gayr-ı müsmire [bahçeyi ve] cüneyneyi ve bir fırını ve karşısında üç bâb harâb tahtânî odaları ve üç göz bir anbarı ve hâriciyyesi üç bâb tahtânî odaları ve bir sofayı ve bi’r-i mâyı ve sundurma ve bir ahırı ve samanlığı ve cüneyneyi müştemil mülk menzilimde kız karındaşım mezbûre Ayşe Hâtun’un vech-i muharrer üzre olan doksan sekiz sehim hisse-i şâyi‘ası ile yedi bin nakid râyic fi’l-vakt akçeye bi tarîki’l-mu‘âyeza bey‘-i bâtt-ı sahîh-i şer‘î ile kız karındaşım müvekkile-i mezbûre Ayşe Hâtun’un vech-i muharrer üzre olan doksan sekiz sehim hisse-i şâyi‘ası ile yedi bin nakid râyic fi’l-vakt akçeye bi tarîki’l-mu‘âyeza bey‘-i bâtt-ı şer‘î ile kız karındaşım müvekkile-i mezbûre Ayşe Hâtun’a bey‘ ve teslîm ol dahi vech-i muharrer üzre iştirâ ve tesellüm ve kabz eyledikden sonra kasaba-i mezbûrede olan hisse-i meşrûhayı ahz u kabz eylediğimden gayrı meblağ-ı mezbûr yedi bin akçenin üç bin akçesine mukaddemâ müvekkile-i mezbûreye zimmetimde cihet-i şer‘iyyeden deynim olan üç bin akçeye takās ol dahi mukāssa ve kabûl edip mâ‘adâ olan dört bin akçeyi dahi kabz eyledim ba‘de’l-yevm mahmiye-i mezbûrede olan menzili mezkûrun mecmû‘ hâriciyye-i merkūmesi vâlidem mezbûre Neslihan Hâtun ile müvekkile-i mezbûrenin mülk ve hakları ve hisse-i mezbûrede vâki‘ zikr olunan menzilin mecmû‘ hâriciyye ve dâhiliyyesi vâlidem merkūme Neslihan Hâtun ile benim mülk ve hakkım oldu dedikde mukırr-ı mezbûru vech-i muharrer üzre cârî ve sâdır olan ikrârında vekîl-i mûmâ-ileyh Mehmed Efendi vicâhen tasdîk ve müvekkile-i mezbûre Ayşe Hâtun kasaba-i mezbûrede olan menzili merkūmda hissem olan doksan sekiz sehim hisse-i şâyi‘a ba‘de’l-yevm karındaşım mezbûr Ahmed Çelebi’nin mülk ve hakkı olmuşdur keyfe mâ yeşâ’ ve yahtâr mutasarrıf olsun benim hak ve alâkam kalmadı dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’t-tâsi‘ [min] şehri Rebî‘ilâhir li sene erba‘a ve seb‘în ve elf.

Şuhûdü’l-hâl: El-Hâc Şaban b. Musa, Mustafa Çelebi b. Hasan, Mehmed Beşe er-Râcil, Nasûh b. Ahmed, Şükrullah b. Mustafa ve gayruhüm.

(İSTANBUL12 - cilt: 16, sayfa: 806 - Hüküm no: 1096 - Orijinal metin no: [112b-2])﻿

﻿

﻿

1097. Hüküm

Rus asıllı kölenin eski sahibi Zülfikār b. Ali Bey tarafından serbest bırakıldığına şahitlik yapıldığı

İşbu bâ‘isü’l-kitâb açık kaşlı elâ gözlü orta boylu sarışın Rusiyyü’l-asl Yusuf b. Abdullah meclis-i şer‘-i hatîr-i lâzımü’t-tevkīrde İsmail Beşe b. Hasan nâm kimesne mahzarında takrîr ve da‘vâ edip ben bundan akdem işbu hâzır bi’l-meclis Zülfikār b. Ali Bey abd-i memlûkü olduğum hâlde beni âzâd eyleyip sâir ahrâr-ı asliyyîn gibi hür olmuşken beni abd-i memlûkü olmak üzre Mustafa nâm kimesne bey‘ edip ol dahi merkūm İsmail Beşe’ye bey‘ eylemeğin mezbûr İsmail Beşe yine rakīk olmak üzre vaz‘-ı yed eder suâl olunup sebîli tahliyye olunmak matlûbumdur dedikde gıbbe’s-suâl ve akībe’l-inkâr müdde‘î-i mezbûr Yusuf’dan müdde‘âsını mübeyyin beyyine taleb olundukda udûl-i müslimînden olup mahmiye-i İstanbul’da Manisalı Çelebi mahallesinde sükkânından Mehmed b. Mehmed ve Keçeci Pîrî mahallesinden Mustafa b. Davud meclis-i şer‘-i şerîfe li ecli’ş-şehâde hâzırân olup isre’l-istişhâd fi’l-vâki‘ mezbûr Zülfikār müdde‘î-i mezbûr Yusuf’u bizim huzûrumuzda âzâd eyledim deyû ikrâr ve bizi işhâd eyledi, mezbûr Yusuf ol vakitden beri sâir ahrâr-ı asliyyîn gibi hür olduğuna şâhidleriz [113a] şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle [olmağın], mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sânî min Cemâziyelevvel li sene erba‘a ve seb‘în ve elf.

Şuhûdü’l-hâl: Ömer Beşe b. Osman, Mehmed Beşe b. Osman, Ahmed b. Ali, Ebûbekir b. Mehmed, Mehmed b. Yusuf.

(İSTANBUL12 - cilt: 16, sayfa: 808 - Hüküm no: 1097 - Orijinal metin no: [112b-3])﻿

﻿

﻿

1098. Hüküm

Ali Hoca’nın Sâlih bir kişiye verilmek üzre vakf ettiği evin Şeyh Ahmed Efendi’ye verildiği

Dârü’l-hilâfeti’l-aliyye Kostantıniyye el-mahmiyye’de Mesih Paşa mahallesinde vâki‘ olup ashâb-ı hayrâtdan Ali Hoca nâm sâhibü’l-hayr vakf ve süknâsını ulemâdan bir recül-i sâliha şart ve ta‘yîn eylediği lede’l-ahâlî ve’l-cîrân ma‘lûmü’l-hudûd muhterik menzil arsasına tevcîh-i hâkimü’ş-şer‘le mutasarrıf olan Şeyh Mustafa Efendi b. Ömer tarafından husûs-ı âti’l-beyânı ikrâra vekîl olup Mustafa Efendi b. Osman ve Osman Efendi b. Mustafa şehâdetleri ile şer‘an vekâleti sâbite olan eş-Şeyh Ali Efendi b. Ahmed meclis-i şer‘-i hatîr-i lâzımü’t-tevkīrde bâ‘isü hâze’l-kitâb es-Seyyid Şeyh Ahmed Efendi b. Mehmed Efendi tarafından husûs-ı âti’l-beyâna vekîli olan eş-Şeyh Müstakīm Efendi b. Musa mahzarında bi’l-vekâle ikrâr ve takrîr-i kelâm edip müvekkilim mûmâ-ileyh Şeyh Mustafa Efendi arsa-i merkūme-i mezbûra tevcîh-i hâkimi’ş-şer‘le mutasarrıf iken üzerine menzil binâsına kudreti olmamağla, arsa-i mezbûreyi kendi hüsn-i ihtiyârı ile mûmâ-ileyh es-Seyyid Şeyh Ahmed Efendi’ye ferâğ etmekle hâkim-i muvakki‘-i kitâb tûbâ-lehû ve hüsnü me’âb hazretleri dahi mezbûr es-Seyyid Şeyh Ahmed Efendi’ye tevcîh etmekle mâ vaka‘a bi’t-taleb ketb olundu. Fî evâsıtı min şehri Rebî‘ilâhir sene 1074.

Şuhûdü’l-hâl: El-Hâc Ahmed Çelebi b. Mahmud, Mustafa Efendi b. Osman, Şaban Efendi el-İmâm, eş-Şeyh Ali Efendi el-vâ‘iz ve gayruhüm mine’l-huzzâr.

(İSTANBUL12 - cilt: 16, sayfa: 808 - Hüküm no: 1098 - Orijinal metin no: [113a-1])﻿

﻿

﻿

1099. Hüküm

Müteveffâ Ahmed b. Mustafa’nın çocuklarının vasîsi Hasan Çelebi’ye Ali Çelebi’nin nâzır tayin edildiği

Mahmiye-i İstanbul’da Karabaş mahallesinde sâkin iken bundan akdem vefât eden Ahmed b. Mustafa Bey sulbî sagīr oğlu Mustafa ve sulbiye sagīre kızı Râbia’nın babalarından intikāl eden mâllarını hıfza ve ahvâllerini zabta kıbel-i şer‘den mansûb vasîleri olan Hasan Çelebi b. Mehmed nâm kimesnenin üzerine bir nâzır nasb ve ta‘yîn olunmak lâzım ve mühim olmağla sagīrân-ı mezbûrânın ammileri olan işbu hâfızü’l-kitâb Ali Çelebi b. Murad nâm kimesne nezâret uhdesinden gelmeğe kādir olmağın savb-ı şer‘den hasbî nâzır nasb ve ta‘yîn olundukda ol dahi nezâret-i mezbûreyi kabûl ve hizmeti lâzımesini edâya ta‘ahhüd etmeğin mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Hüseyin Efendi b. İbrahim, Ali Beşe b. Üveys, Mehmed b. Ali, İbrahim b. Halil ve gayruhüm.

(İSTANBUL12 - cilt: 16, sayfa: 809 - Hüküm no: 1099 - Orijinal metin no: [113a-2])﻿

﻿

﻿

1100. Hüküm

Sâfiye Hanım’ın Rus asıllı cariyesini azat ve bazı eşyalarını hibe ettiği

Mahmiye-i İstanbul’da Muhtesib İskender mahallesi sâkinelerinden Sâfiye Hanım bt. Mehmed Ağa mahzarında ikrâr-ı âtîye vekîl olup mezbûreyi ma‘rifet-i şer‘iyye ile ârifân mahalle-i mezbûrede müezzin olan Süleyman Halîfe b. Mustafa ve mahalle-i merkūme sâkinlerinden Murad b. Ali şehâdetleri ile şer‘an vekâleti sâbite olan Mehmed b. Himmet nâm kimesne meclis-i şer‘-i hatîr-i lâzımü’t-tevkīrde işbu bâ‘isetü’l-kitâb açık kaşlı elâ gözlü orta boylu Rusiyyetü’l-asl Muammer b. Abdullah mahzarında ikrâr ve takrîr-i kelâm edip müvekkilem mezbûre Sâfiye Hanım câriye-i memlûkesi mevsûfe-i mezkûre Muammer’i hasbeten lillâhi’l-hallâk tahrîr ve i‘tâk ve sâir harâir-i asliyyât zümresine ilhâk eyledikden sonra eşyâ-i memlûkesinden iki çatma yastık ve bir kebîr minder ve bir mavi velense ve bir Acem kaliçesi ve bir sahan ve bir tencere ve bir orta sini ve bir yemeni yorgan ve bir şamdan ve bir güğüm ve bir yan keçesi merkūme Muammer’e hibe ve teslîm ve temlîk, ol dahi meclis-i hibede ittihâb ve kabz ve kabûl ve temellük eyledi ba‘de’l-yevm mezbûre Muammer sâir ahrâr-ı asliyyât gibi hürre olup müvekkilem merkūme Sâfiye Hanım’ın üzerinde velâ-i şer‘iyyeden gayrı hak ve alâkası kalmayıp eşyâ-i merkūme mülk-i mevbûbu olmuşdur dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sâlis min Cemâziyelevvel li sene erba‘a ve seb‘în ve elf.

Şuhûdü’l-hâl: Seyyid Mehmed el-İmâm, Oruc Ağa, Mîr Mehmed Ağa, Mehmed b. Ramazan ve gayruhüm

(İSTANBUL12 - cilt: 16, sayfa: 809 - Hüküm no: 1100 - Orijinal metin no: [113a-3])﻿

﻿

﻿

1101. Hüküm

Dimetoka cemâatinden Yakomi v. İlyazer’e borcunu ödemesi için Süleyman Ağa’nın tenbih olunduğu

Mahmiye-i İstanbul’da Dimetoka cemâ‘atinden işbu hâmilü’s-sifr Yakomi v. İlyazer nâm yahudi mahfil-i kazâda, Süleyman Ağa b. Mehmed mahzarında üzerine takrîr-i da‘vâ edip mezbûr Süleyman Ağa zimmetinde aded ve vasfı beynimizde ilm-i şer‘î ile ma‘lûme yedimden müşterâ ve makbûz kereste bahâsından otuz bir bin yedi yüz akçe hakkım olup meblağ-ı mezbûrun bi’d-defe‘ât yedi bin akçesini mezkûr Süleyman Ağa’dan ahz u kabz edip yirmi dört bin yedi yüz akçe hakkım bâkī kalmışdi hâlâ meblağ-ı bâkī-i mezbûru mezkûrdan taleb ederin suâl olunsun dedikde gıbbe’s-suâl mezbûr Süleyman Ağa cevâbında kaziyye vech-i meşrûh üzre olup lâkin kabzına mu‘terif olduğu yedi bin akçeden gayrı iki bin akçe dahi müdde‘î-i mezbûra def‘ ve teslîm edip ancak zimmetimde yirmi iki bin yedi yüz akçe bâkī kalmışdır deyû yirmi iki bin yedi yüz akçeyi ikrâr ve iki bin akçeyi def‘le mukābele edicek gıbbe’l-istintâk ve’l-inkâr mezbûr Süleyman Ağa’dan def‘-i mezbûrunu mübeyyine beyyine taleb olundukda ityân-ı beyyine için istimhâl etmeğin mehl-i şer‘î ile imhâl olundukdan sonra ikrârı mertebesi olan meblağ-ı mezbûr yirmi iki bin yedi yüz akçeyi müdde‘î-i mezbûre edâya mezbûr Süleyman Ağa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâlis min Cemâziyelevvel li sene erba‘a ve seb‘în ve elf.

Şuhûdü’l-hâl: Abdi Çavuş b. [Hüseyin], Mustafa b. İsâ, Şükrullah b. Mustafa, Abdi b. Hüseyin ve gayruhüm.

(İSTANBUL12 - cilt: 16, sayfa: 810 - Hüküm no: 1101 - Orijinal metin no: [113a-4])﻿

﻿

﻿

1102. Hüküm

Acem Mehmed b. Ferhad’ın alacak davasında Sefer Efendi ile sulhu kabul ettiği

Vilâyet-i Anadolu’da medîne-i Ankara mahallâtından Hacı Arab mahallesinde sâkin Acem Mehmed b. Ferhad meclis-i şer‘de sâbıkan [medîne-i] mezbûra nâib olan fahrü’l-kuzât Sefer Efendi b. Bâli tarafından husûs-ı âti’l-beyâna vekîli olup vekâleti Sâlih b. Şaban ve Oruc b. Sefer nâm kimesneler şehâdetleri ile sâbite olan Hüseyin Efendi b. Ali mahzarında ikrâr edip müvekkili mezbûr medîne-i mersûmede nâib iken bi gayri hakkın yüz doksan beş esedî guruşumu ahz u kabz eylemişdi hâlâ taleb ve da‘vâ eylediğimde beynimizde münâza‘ât-ı kesîre vukū‘undan sonra müvekkili merkūm Sefer Efendi’ye yirmi yedi bin kıt‘a esedî guruş üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı merkūm yirmi yedi esedî guruşu müvekkili mezbûr yedinden tamânen ahz u kabz ve mâ‘adâdan zimmetini ibrâ eyledim min ba‘d husûs-ı mezbûre müte‘allika olan cemî‘ de‘âvîden müvekkili mezbûru ibrâ eyledim, min ba‘d husûs-ı mezbûra müte‘allik vechen mine’l-vücûh benim için kıbelinde hak ve alâkam kalmadı dedikde gıbbe’t-tasdîk mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūm.

Şuhûdü’l-hâl: İbrahim b. Veli el-Müezzin, Şâtır Mustafa Bey b. Ömer, el-Hâc Hasan b. Abdullah ve gayruhüm.

(İSTANBUL12 - cilt: 16, sayfa: 811 - Hüküm no: 1102 - Orijinal metin no: [113a-5])﻿

﻿

﻿

1103. Hüküm

Osman b. Ali’nin vârisleri arasında miras davası kalmadığı

Mahmiye-i İstanbul’da Akşemseddin mahallesinde sâkin iken bundan akdem vefât eden Osman b. Ali nâm kimesnenin verâseti, zevce-i metrûkesi Rahime bt. Abdullah nâm hâtun ile merkūm Osman’ın li ebeveyn ammisi evlâdı olan Ahmed ve Fâtıma ibney Musli’ye münhasıra olup asl-ı mes’eleleri dört sehimden olup sihâm-ı mezbûreden bir sehimi zevcesi mezbûre Rahime’ye ve iki sehimi merkūm Ahmed’e ve bir sehimi mezkûre Fâtıma’ya isâbet eylediği şer‘an zâhir ve müte‘ayyin oldukdan sonra mezbûrân Fâtıma ve Ahmed meclis-i şer‘-i hatîrde müteveffâ-yı merkūmun zevce-i metrûkesi ve terekesine vâzı‘atü’l-yed olan mezbûre Rahime tarafından tasdîk-i âti’l-beyâna vekîl olup vekâleti Mehmed Çelebi b. Ali ve Ali b. Mehmed nâm kimesneler şehâdetleri ile şer‘an vekâleti sâbite olan oğlu Mustafa b. Mehmed mahzarında her biri ikrâr ve takrîr-i kelâm edip müteveffâ-yı mezbûrun cemî‘ terekesinden bize isâbet ve intikāl edip müte‘ayyin olan on sekiz bin akçe hisse-i şer‘iyyemizi müvekkile-i merkūme Rahime Hâtun yedinden bi’t-tamâm ahz u kabz edip tereke-i müteveffâ-yı mezbûre müte‘allika cemî‘ de‘âvî ve mütâlebâtdan mersûme Rahime Hâtun’u ibrâ-i âmm-ı kātı‘ü’n-nizâ‘la ibrâ ve iskāt eyledik dediklerinde, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min Cemâziyelevvel sene 1074.

Şuhûdü’l-hâl: Mehmed Odabaşı b. Abdullah, Hasan Çelebi b. Ömer, Hüseyin Çelebi b. Yahya, Hasan Beşe b. Abdullah, Mehmed Çelebi b. Ali, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 811 - Hüküm no: 1103 - Orijinal metin no: [113b-1])﻿

﻿

﻿

1104. Hüküm

Ahmed Çelebi b. Seydî Sâlih’in vakf ettiği odanın vakıf evladı kalmadığından Abdullah b. Ahmed’e verildiği

Mahmiye-i İstanbul’da merhûm ve mağfûrun-leh Şeyh Ebülvefâ hazretleri mahallesinde vâki‘ merhûm Ahmed Çelebi b. Seydî Sâlih nâm sâhibü’l-hayr vakf ve süknâsını kendiden sonra vâlidesi Fâtıma bt. Ahmed’e, ba‘dehâ evlâdına ve evlâd-ı evlâdına ve evlâd-ı evlâd-ı evlâdına ba‘de’l-inkırâz bir recül-i sâliha şart ve ta‘yîn eylediği vâkıfına intimâyile tahdîd ve tavsîfden müstağnî bir bâb odayı evlâd-ı vâkıf-ı mezbûrdan Solak Mahmud Çelebi b. Hasan [nâm] kimesne ber mûceb-i şart-ı vâkıf mutasarrıf iken vefât edip evlâd-ı vâkıf-ı mezbûr bi’l-külliye münkariz olduğu ecilden zikr olunan oda mahlûl olmağın sulehâdan olup meskene eşedd-i ihtiyâc ile muhtâc olan işbu râfi‘ü’l-kitâb Abdullah b. Ahmed nâm kimesne yine zikr olunan oda ber mûceb-i şart-ı vâkıf kıbel-i şer‘den tevcîh olunup tasarrufu için işbu vesîka-i enîka ketb ve yedine def‘ olundu. Fi’l-yevmi’r-râbi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Umdetü’l-ulemâ’i’l-kirâm Mehmed Efendi, Mustafa b. Ömer, Abdülkerim b. Bâli, Mustafa Efendi b. Mehmed Efendi, Hacı Ahmed b. Mahmud ve gayruhüm.

(İSTANBUL12 - cilt: 16, sayfa: 812 - Hüküm no: 1104 - Orijinal metin no: [113b-2])﻿

﻿

﻿

1105. Hüküm

İbrahim Beşe b. Ahmed’in Rus asıllı kölesini azat ettiği

Dergâh-ı âlî -dâme merci‘an li’l-e‘âlî- yeniçerilerinin kırk dördüncü cemâ‘atine mahsûs odanın odabaşısı olan fahrü’l-akrân İbrahim Beşe b. Ahmed meclis-i şer‘-i hatîr-i lâzımü’t-tevkīrde takrîr-i kelâm edip zikri âtî ıtkın sudûruna değin mülk ve hakkım olup kendiye rıkkını mu‘terife olan uzun boylu açık kaşlı koyu elâ gözlü Rusiyyetü’l-asl Dilaver bt. Abdullah nâm câriye-i memlûkemi, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâir-i asliyyâta ilhâk ve idrâc eyledim ba‘de’l-yevm merkūme Dilaver sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde mâ vaka‘a bi’t-taleb ketb olundu. Fi’l-yevmi’l-hâmis [min] şehri Cemâziyelevvel sene 1074.

Şuhûdü’l-hâl: Mahmud Efendi el-İmâm, el-Hâc Yusuf Odabaşı, Ömer Beşe Odabaşı, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 812 - Hüküm no: 1105 - Orijinal metin no: [113b-3])﻿

﻿

﻿

1106. Hüküm

Müteveffâ Osman b. Ali’nin bıraktığı evin mirasçılar tarafından eşi Rahime ve oğluna satıldığı

Mahmiye-i İstanbul’da Akşemseddin mahallesinde sâkine iken bundan akdem vefât eden Osman b. Ali nâm kimesnenin verâseti, zevce-i metrûkesi Rahime bt. Abdullah nâm hâtun ile merkūm Osman’ın li ebeveyn ammetsi evlâdı Ahmed ve Fâtıma ibney Muslu’ya münhasıra olup asl-ı mes’eleleri dört sehimden olup sihâm-ı mezbûreden bir sehimi zevcesi merkūm Rahime’ye ve iki sehimi merkūm Ahmed’e ve bir sehimi mersûme Fâtıma’ya isâbet eylediği şer‘an zâhir ve müte‘ayyin oldukdan sonra mezbûrân Ahmed ve Fâtıma meclis-i şer‘-i hatîrde mezkûre Rahime tarafından ikrâr-ı âti’l-beyânı tasdîke vekîl olup vekâleti Mehmed Çelebi b. Ali ve Ali b. Mehmed nâm kimesneler şehâdetleri ile şer‘an sâbite olan oğlu Mustafa b. Mehmed mahzarında her biri ikrâr ve takrîr-i kelâm edip müteveffâ-yı mezbûrun metrûkâtında olup mahalle-i mezbûrede vâki‘ Mustafa Bey mülkü ve bir tarafı Çörekçi Mahmud mülkü ve bir tarafı tabîb Hüseyin Bey b. Yusuf mülkü ve bir tarafı tarîk-i hâs ile mahdûd bir bâb fevkānî ve iki bâb tahtânî odaları ve zât-ı eşcâr-ı müsmire ve gayr-ı müsmire [ve] cüneyneyi müştemil olan menzilde, bi hasebi’l-irsi’ş-şer‘î vech-i muharrer üzre bize isâbet eden üç sehim hisse-i irsiyye-i şâyi‘amdan her birimizin menzili mezbûrdan hisse-i mu‘ayyenesinde mikdâr-ı sülüsü müvekkile-i merkūme Rahime Hâtun ve sülüsânı oğlu merkūm Mustafa’ya dokuz bin akçeye bey‘-i bâtt-ı sahîh-i şer‘î ile bey‘ ve teslîm edip anlar dahi minvâl-i muharrer üzre iştirâ ve kabûl ve kabz eylediklerinden sonra semen-i mezbûr dokuz bin akçenin elli bin akçesin mersûm Mustafa yedinden ve üç bin akçesin müvekkile-i merkūme Rahime Hâtun yedinden bi’t-tamâm ve’l-kemâl ahz u kabz eyledik ba‘demâ menzili mezbûrdan hisse-i şer‘iyyemiz olan sihâm-ı selâse-i şâyi‘anın sülüsü müvekkile-i mezbûre Rahime Hâtun’un ve sülüseyn-i âharını Merkūm Mustafa’nın mülk-i müşterâlarıdır, vech-i muharrer üzre mutasarrıflar olsunlar dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Cemâziyelevvel li sene erba‘a ve seb‘în ve elf.

Şuhûdü’l-hâl: Mehmed Odababaşı b. Abdullah, Hüseyin Çelebi b. Ömer, Hüseyin Çelebi b. Hüseyin, Hasan Beşe b. Abdullah, Mehmed Çelebi b. Ali, el-Hâc Ahmed b. Mahmud, Abdi Çelebi b. Hüseyin, Şükrullah b. Mustafa, Mehmed b. Ramazan ve gayruhüm.

(İSTANBUL12 - cilt: 16, sayfa: 813 - Hüküm no: 1106 - Orijinal metin no: [113b-4])﻿

﻿

﻿

1107. Hüküm

Hadîka-i hâssa emeklilerinden Mustafa b. Ali’nin Rus asıllı kölesini azat ettiği

Mahmiye-i İstanbul’da Karabaş mahallesi sükkânından olup Hadîka-i hâssa bostânîleri mütekā‘idlerinden Mustafa b. Ali tarafından husûs-ı âti’l-beyânı ikrâra vekîl, olup es-Seyyid Mehmed b. es-Seyyid Durak ve Mehmed b. Mustafa şehâdetleri ile şer‘an vekâleti sâbite olan Ali b. Mustafa meclis-i şer‘-i hatîr-i lâzımü’t-tevkīrde müvekkili mezbûra rıkkını mu‘terif olan orta boylu açık kaşlı gök elâ gözlü Rusiyyetü’l-asl bâ‘isü’l-kitâb Hüseyin b. Abdullah mahzarında ikrâr ve takrîr-i kelâm edip müvekkili mezbûrun işbu abd-i memlûkü olan merkūm Hüseyin’i hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i ahrâr-ı asliyyîne idrâc ve ilhâk eyledi ba‘de’l-yevm mezbûr Hüseyin sâir ahrâr-ı asliyyîn gibi hür olup üzerinde velâ-i şer‘îden gayrı hak ve alâkam kalmadı dedi dedikde mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Abdullah Çelebi b. b. Ramazan, Receb b. Mehmed, Mustafa b. Veli, Mustafa Çelebi, Mehmed b. Ramazan er-Râcil, Ahmed Çelebi b. Mahmud ve gayruhüm.

(İSTANBUL12 - cilt: 16, sayfa: 814 - Hüküm no: 1107 - Orijinal metin no: [113b-5])﻿

﻿

﻿

1108. Hüküm

Fâtıma ve Ümmühânî Hâtunların yanmış evlerinin arsasını vakfa verip enkazdan dolayı olan alacaklarını aldıkları

Mahmiye-i İstanbul’da Yenibahçe kurbunda Karabaş mahallesi sâkinelerinden Fâtıma ve Ümmühânî bintey Süleyman nâm hâtun taraflarından ikrâr-ı âti’l-beyâna vekîl olup mezbûretânın zâtlarını ma‘rifet-i şer‘iyye ile ârifân olan Ali Efendi el-Müderris ve Ahmed b. Ali şehâdetleri ile şer‘an vekâleti sâbite olan İsmihan bt. Ferhad nâm hâtun meclis-i şer‘-i şerîfde bâ‘isü’l-kitâb Mehmed b. Ali nâm kimesne mahzarında bi’l-vekâle ikrâr ve takrîr-i kelâm edip arsası merhûme Fâtıma Hâtun vakfından olup Murad Paşa-yı Atîk medresesine müderris olanlara beher şehr otuzar akçe mukāta‘ası olan mahmiye-i mezbûrede Aksaray kurbunda İsmail Ağa mahallesinde vâki‘ iki tarafı Fâtıma Hâtun mülkü ve bir tarafı Mehmed Bey mülkü ve bir tarafı tarîk-i âm ile mahdûd olup büyût-ı adîdeyi müştemil mülk menzil müvekkiletân-ı mezbûretânın ale’l-iştirâki’s-seviy mülkleri olup tasarruflarında iken bundan [akdem] vâki‘ olan harîk-i kebîrde muhterik olup arsa kalmışdi hâlâ arsa-i mezbûre üzerinde mevcûd olan enkāzını on beş bin akçeye mezkûr Mehmed’e bey‘-i bâtt-ı sahîh-i şer‘î ile bey‘ ve arsa-i mezbûremi vakf-ı mezbûr mütevellîsi ma‘rifetiyle mezkûr Mehmed’e meccânen ferâğ ve tefvîz ve her birini teslîm edip mezbûr Mehmed dahi enkāz-ı mezbûreyi iştirâ ve kabûl ve arsa-i mezbûreyi dahi tefevvüz ve kabûl ve her birini tesellüm ve kabz eyledikden sonra semeni olan meblağ-ı mezbûrân on beş bin akçeyi müşterî-i mezbûr Mehmed Bey yedinden tamânen ahz u kabz edip min ba‘d arsa-i mezbûre hakk-ı müfevvazı ve enkāz-ı mezkûre mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Cemâziyelevvel li sene erba‘a ve seb‘în ve elf.

Şuhûdü’l-hâl: Ali Efendi el-Müderris, Mehmed Efendi b. Nurullah, Ali Bey b. Osman, Ahmed b. Ali, Sâdık Bey b. Mehmed ve gayruhüm.

(İSTANBUL12 - cilt: 16, sayfa: 814 - Hüküm no: 1108 - Orijinal metin no: [114a-1])﻿

﻿

﻿

1109. Hüküm

Şazban bt. Mosi’nin Dimitri v. Todori’deki alacağına Yamandi’nin kefil olduğunu onayladığı

Mahmiye-i İstanbul hısnı ebvâbından Ayakapısı kurbunda sâkine Şazban bt. Mosi nâm yahudiye tarafından husûs-ı âti’l-beyâna vekîl-i müsecceli olan Ohri cemâ‘atinden Aslan v. Şeban nâm yahudi mahfil-i kazâda, mahrûse-i Galata hâricinde vâki‘ Kuloğlu mahallesinde sâkin kuyumcu Yamandi v. Dimitri nâm zimmî muvâcehesinde üzerine bi’l-vekâle da‘vâ ve takrîr-i kelâm edip müvekkilem mezbûrenin gāib ani’l-meclis Dimitri v. Todori nâm zimmî zimmetinde cihet-i karz-ı şer‘îden yüz yirmi beş altın hakkı olup meblağ-ı merkūma, merkūm Yamandi tarafeynden emr ve kabûlü hâviye kefâlet-i sahîha-i şer‘iyye ile kefîl olmuşdu hâlâ vekâletim hasebiyle meblağ-ı mezbûr yüz yirmi beş altını kefîl-i mezbûr Yamandi’den taleb ederim suâl olunsun dedikde gıbbe’s-suâl merkūm Yamandi cevâbında kaziyye bâlâda tafsîli mürûr ettiği vech üzre[dir deyû] merkūm Dimitri zimmetinde olan meblağ-ı mezbûr yüz yirmi beş aded altına kefâletini ikrâr ve i‘tirâf etmeğin ikrârı mûcebince meblağ-ı mezbûr yüz yirmi beş altını vekîl-i mezbûr Aslan’a edâ ve teslîme merkūm Yamandi’nin ba‘de’t-tenbîh yine mahrûse-i Galata mahallâtından Karaköy mahallesinde sâkin Yani v. Baskali nâm zimmî mahfil-i mersûmda târih-i kitâbdan yetmiş gün tamâmına değin merkūm Yamandi’nin nefsine ve gaybet ederse zimmetine lâzım gelen meblağa tarafeynden emr ve kabûlü hâviye kefâlet-i sahîha-i şer‘iyye ile kefîl oldum dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevm hurrire fî târihi’l-mezbûr li’s-seneti’l-merkūme.

Şuhûdü’l-hâl: Ali Çavuş b. Arslan el-Mübâşir, es-Seyyid Abdullah Efendi b. Mustafa, el-Hâc Sâlim b. Süleyman, Abdurrahman Çelebi b. Bâli, Mustafa b. Abdullah ve gayruhüm.

(İSTANBUL12 - cilt: 16, sayfa: 815 - Hüküm no: 1109 - Orijinal metin no: [114a-2])﻿

﻿

﻿

1110. Hüküm

Mihri Hâtun bt. Abdullah’ın bazı eşyalarını Hatice bt. Abdullah’a hibe ettiği

Mahmiye-i İstanbul’da Muhtesib İskender mahallesi sâkinelerinden Mihri Hâtun bt. Abdullah meclis-i şer‘-i hatîr-i lâzımü’t-tevkīrde mu‘tekası işbu râfi‘atü’l-kitâb Hatîce bt. Abdullah mahzarında ikrâr ve takrîr-i kelâm edip târih-i kitâbdan on beş yıl mukaddem silk-i mülk-i sahîhimde münselik olan eşyâmdan üç beledî döşek ve dört yemeni yorgan ve altı köhne yastık ve dört minder kılıfı ve üç köhne seccâde ve üç köhne yan keçesi ve bir yemeni yük perdesi ve dört tencere ve bir sagīr kazan ve on sahan ve bir sini ve bir baklava tepsisi ve üç kahve tepsisi ve bir tava ve bir leğen ve bir ibrik ve iki kepçe ve def‘a iki köhne güğüm ve bir hamam tası ve iki şamdan ve yirmi miskāl bir çift altın bilezik ve bir sîm kemer kuşak ve bir ocak perdesini mu‘takam mezbûre Hatîce’ye hibe ve teslîm ol dahi meclis-i hibede ittihâb ve kabz ve tesellüm eylemeğin târih-i mezbûrdan berî eşyâ-i merkūme mesfûre Hatîce’nin mülk-i mevhûbu olup benim kat‘ân alâka ve medhalim kal[ma]mışdır dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūme.

Şuhûdü’l-hâl: Seyyid Mehmed b. Mustafa, Süleyman Halîfe el-Müezzin, Mehmed Ağa el-Cündî Murad Bey el-Yesâri, Ahmed Çelebi er-Râcil ve gayruhüm.

(İSTANBUL12 - cilt: 16, sayfa: 816 - Hüküm no: 1110 - Orijinal metin no: [114a-3])﻿

﻿

﻿

1111. Hüküm

Yeniçeri İbrahim Beşe b. Ahmed’in Rus asıllı cariyesini azat ettiği

Dergâh-ı âlî -dâme merci‘an li’l-e‘âlî- yeniçerilerinin kırk dördüncü cemâ‘atine mahsûs odanın odabaşısı olan fahrü’l-akrân İbrahim Beşe b. Ahmed meclis-i şer‘-i hatîr-i lâzımü’t-tevkīrde takrîr-i kelâm edip zikri âtî ıtkın sudûruna değin mülk ve hakkım olup kendiye rıkkını mu‘terife olan orta boylu açık kaşlı elâ gözlü Rusiyyetü’l-asl Üftâde bt. Abdullah nâm câriye-i memlûkemi, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâir-i asliyyâta ilhâk ve idrâc eyledim ba‘de’l-yevm merkūme Üftâde sâir harâir-i asliyyât gibi hürre olup üzerinde velâdan gayrı hakkım bâkī kalmadı [dedikde], mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūme.

Şuhûdü’l-hâl: Mahmud Efendi el-İmâm, el-Hâc Yusuf Odabaşı, Ömer Beşe Odabaşı, Nasûh Beşe b. Yusuf ve gayruhüm.

(İSTANBUL12 - cilt: 16, sayfa: 816 - Hüküm no: 1111 - Orijinal metin no: [114a-4])﻿

﻿

﻿

1112. Hüküm

Ehlisünnet ve cemâat olan Müezzin Mehmed b. Bâli’den, babasının adı defterde olsa da Çingene Cizyesi talep edilemeyeceği

Mahmiye-i İstanbul hısnı ebvâbından Ebâ Eyyûb-i Ensârî kapısı dâhilinde Mustafa Paşa mahallesi sükkânından olup zikr olunan Mustafa Paşa câmi‘-i şerîfi’nde müezzin olan işbu hâmilü hâze’l-kitâb el-Hâc Mehmed b. Bâli nâm kimesne meclis-i şer‘-i hatîrde takrîr-i kelâm ve bast-ı merâm edip ben müslim ve ehl-i sünnet ve cemâ‘atinden olmağla mahalle-i müslimînde sâkin olup ba‘de’t-te’zîn evkāt-ı hamseyi cemâ‘at ile edâ ve savm ve sâir ferâizi mahallinde edâ edip ve ehl ü ıyâlimi nâ-mahrem olan eşhâsdan ber mûceb-i şer‘-i kavîm kaçırıp ve tavâf-ı Beyt-i-harâm ve ziyâret-i Ravza-i mutahhara eylemişken, çingene cizyesi cem‘ine me’mûr olanlar mücerred senin baban Bâli çingene idi ismi defterde mastûr ve mukayyeddir ol vechile niçin cizyeni vermezsin diye beni rencîdeden hâlî değillerdir, yedimde olan fetvâ-yı şerîfeye nazar edip sâkin olduğum mahalle-i mezbûre ahâlîsi olan mahalle-i mezbûre imâmı el-Hâc Mustafa Efendi b. Hamîd ve Hızır Çavuş imâmı Mehmed Efendi ve Mustafa Çelebi b. Mehmed ve el-Hâc Mustafa b. Ali ve Mahmud Halîfe b. Yusuf ve Musa Beşe b. İbrahim ve İsmail Efendi b. Mehmed ve el-Hâc Mustafa b. Pîr Ahmed ve Ahmed Efendi b. Abdülkerim el-imâm nâm kimesnelerden a‘mâl ve ef‘âli ba‘de’l-istihbâri’ş-şer‘î tahrîr ve ba‘dehû sûreti verilmek matlûbumdur, deyû şeyh-i meşâyihu’l-İslâm müfti’l-enâm olan sultânü’l-ulemâ’i’l-izâm burhânü’l-fuzalâ’i’l-fihâm izzetlü ve sa‘âdetlü Yahya Efendi hazretlerinin ünvânları ile mu‘anven fetvâ-i şerîfe ibrâz edip nazar olundukda “çingene tâifesinden Zeyd, Müslim ve ehl-i sünnet ve cemâ‘atinden olmağla mahalle-i müslimînde sâkin olup evkāt-ı hamseyi cemâ‘at ile edâ ve savm ve sâir ferâizi mahallinde edâ ederken çingene cizyesi cem‘ine me’mûr olanlar Zeyd’den mücerred ismin defterdedir deyû cizye taleb edip almağa şer‘an kādir olurlar mı deyû istiftâ olundukda cevâb-ı bâ savâbında olmazlar” deyû buyurmağın, ınde’l-istihbâri’ş-şer‘î fi’l-vâki‘ mezkûr el-Hâc Mehmed Müslim ve ehl-i sünnet ve cemâ‘atden ve mahalle-i mezbûrede sâkin olup evkāt-ı hamseyi cemâ‘at ile edâ ve savm ve sâir ferâizi mahallinde edâ edip ve ehl ü ıyâlini nâ-mahrem olan eşhâsdan ber mûceb-i şer‘-i kavîm kaçırıp ve tavâf-ı Beyt-i-harâm ve ziyâret-i Ravza-i mutahhara eylemiş sâlih ve mütedeyyin olup çingene tâifesinin ef‘âl ve a‘mâlinden bir fi‘l ve bir amel mezkûr el-Hâc Mehmed’de olmayıp ehl-i sünnet ve cemâ‘at ef‘âli ve a‘mâli ile mukayyed olduğuna her biri alâ tarîki’ş-şehâde haber vermeğin, mâ vaka‘a mezkûr el-Hâc Mehmed talebiyle ketb olundu. Fi’l-yevmi’s-sâlis min Cemâziyelevvel sene 1074.

Şuhûdü’l-hâl: Abdi Çelebi b. Hüseyin, Şükrullah Bey b. Hüseyin, Baba Resûl b. Rıdvan, Mehmed b. Ramazan, Veli Çelebi b. Yusuf.

(İSTANBUL12 - cilt: 16, sayfa: 817 - Hüküm no: 1112 - Orijinal metin no: [114b-1])﻿

﻿

﻿

1113. Hüküm

Ehlisünnet ve cemâat olan Hasan b. Bâli’den babasının adı defterde olsa da Çingene Cizyesi talep edilemeyeceği

Mahmiye-i İstanbul hısnı ebvâbından [Ebû] Eyyûb el-Ensârî kapısı dâhilinde Mustafa Paşa mahallesi sükkânından olup işbu hâmilü hâze’l-kitâb Hasan b. Bâli nâm kimesne meclis-i şer‘-i hatîrde takrîr-i kelâm edip ben Müslim ve ehl-i sünnet ve cemâ‘atinden olup mahalle-i müslimînde sâkin olup evkāt-ı hamseyi cemâ‘at ile edâ ve savm ve sâir ferâizi mahallinde edâ edip ve ehl ü ıyâlimi nâ-mahrem olan eşhâsdan ber mûceb-i şer‘-i kavîm kaçırıp, her vechile çingene ef‘âlinden bir fi‘l ve bir ameli yok iken çingene cizyesi cem‘ine me’mûr olanlar, mu‘ârazadan men‘ birle. Şuhûd: Es-Sâbikūn.

(İSTANBUL12 - cilt: 16, sayfa: 818 - Hüküm no: 1113 - Orijinal metin no: [114b-2])﻿

﻿

﻿

1114. Hüküm

Ehlisünnet ve cemâat olan Ömer b. Bâli’den babasının adı defterde olsa da Çingene Cizyesi talep edilemeyeceği

Mahmiye-i İstanbul hısnı ebvâbından Ebâ Eyyûb Ensârî kapısı dâhilinde Mustafa Paşa mahallesi sükkânından işbu hâmilü hâze’l-kitâb el-Hâc Ömer b. Bâli nâm kimesne meclis-i şer‘-i hatîr-i lâzımü’t-tevkīrde takrîr-i kelâm edip ben Müslim ve ehl-i sünnet ve cemâ‘atinden olmağla mahalle-i müslimînde sâkin olup evkāt-ı hamseyi cemâ‘at ile edâ ve savm ve sâir ferâizi mahallinde edâ edip ve ehl ü ıyâlimi nâ-mahrem olan eşhâsdan ber mûceb-i şer‘-i kavîm kaçırıp, her vechile çingene ef‘âlinden bir fi‘l ve bir ameli yok iken çingene cizyesi cem‘ine me’mûr olanlar, mu‘ârazadan men‘ birle. Şuhûd: Es-Sâbikūn.

(İSTANBUL12 - cilt: 16, sayfa: 818 - Hüküm no: 1114 - Orijinal metin no: [114b-3])﻿

﻿

﻿

1115. Hüküm

Şahbaz bt. Abdullah’ın evini Mehmed b. Hüseyin’e sattığı

Mahmiye-i İstanbul’da Arabacı Bayezid mahallesi sâkinelerinden Şahbaz bt. Abdullah nâm hâtun tarafından zevci Süleyman Çelebi b. Abdullah ve mezbûreyi ma‘rifet-i şer‘iyye ile ârifân Şeyhzâde Halil Çelebi şehâdetleri ile sâbitü’l-vekâle vekîl olan Abdülbâkī Ağa b. Hüseyin işbu sâhibü’l-kitâb Mehmed Efendi b. Hüseyin mahzarında bi’l-vekâle ikrâr ve takrîr-i kelâm edip müvekkilem mezbûre Şahbaz Hâtun mahalle-i mezbûrede vâki‘ bir tarafdan ba‘zan Medîne-i Münevvere vakfı ve ba‘zan Sâliha Hâtun mülkü ve bir tarafdan Başmakçı vakfı ve ba‘zan Mehmed Çelebi mülkü ve ba‘zan tarîk-i âm ve bir tarafdan ba‘zan İsmihan Hâtun bt. Rıdvan Halîfe mülkü ve ba‘zan Solak Hüseyin Çelebi mülkü ve bir tarafdan Tuğcu Ahmed Çelebi mülkü ile mahdûd üç beyt-i ulvî ve bir sofa-i ulviyye iki beyt-i süflî ve bir sofa-i süfliyye ve bir su kuyusu ve cüneyne ve kenîfi müştemil mülk menzilini, cümle tevâbi‘ ve levâhık ve kâffe-i menâfi‘ ve merâfık ile merkūm Mehmed Efendi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile kırk bin nakd-i râyic fi’l-vakt akçeye bey‘ ve teslîm ol dahi iştirâ ve kabz ve tesellüm eyledikden sonra semeni olan meblağ-ı merkūm kırk bin akçeyi müşterî-i mezbûr Mehmed Efendi yedinden bi’t-tamâm ve’l-kemâl alıp kabz eyledi ba‘de’l-yevm menzili mahdûd-ı mezbûr merkūm Mehmed Efendi’nin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis min Cemâziyelevvel li sene erba‘a ve seb‘în ve elf.

Şuhûdü’l-hâl: Ömer Bey b. Mustafa, Mustafa Çelebi b. Mehmed, Abdullah Çelebi b. Ahmed, Ali Beşe b. Osman ve gayruhüm.

(İSTANBUL12 - cilt: 16, sayfa: 818 - Hüküm no: 1115 - Orijinal metin no: [114b-4])﻿

﻿

﻿

1116. Hüküm

İbrahim Beşe b. Ahmed’in Rus asıllı cariyesini azat ettiği

Dergâh-ı âlî -dâme merci‘an li’l-e‘âlî- yeniçerilerinin kırk dördüncü cemâ‘atine mahsûs odanın odabaşısı olan fahrü’l-akrân İbrahim Beşe b. Ahmed meclis-i şer‘-i hatîr-i lâzımü’t-tevkīrde takrîr-i kelâm edip zikri âtî ıtkın sudûruna değin mülk ve hakkım olup kendiye rıkkını mu‘terife olan orta boylu açık kaşlı gök gözlü Rusiyyetü’l-asl Gülistan bt. Abdullah nâm câriye-i memlûkemi, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i harâir-i asliyyâta ilhâk ve idrâc eyledim ba‘de’l-yevm merkūme Gülistan sâir [115a] sâir harâir-i asliyyât gibi hürre olup üzerinde velâdan gayrı hakkım bâkī kalmadı dedikde mâ vaka‘a bi’t-taleb ketb olundu. Fi’l-yevmi’s-sâdis min Cemâziyelevvel li sene erba‘a ve seb‘în ve elf.

Şuhûdü’l-hâl: Mahmud Efendi el-İmâm, el-Hâc Yusuf Odabaşı, Mehmed Beşe b. ( ) seroda, Mustafa Beşe Seroda ve gayruhüm.

(İSTANBUL12 - cilt: 16, sayfa: 819 - Hüküm no: 1116 - Orijinal metin no: [114b-5])﻿

﻿

﻿

1117. Hüküm

İbrahim Beşe b. Ahmed’in Rus asıllı kölesi Yusuf b. Abdullah’ı azlettiği

Dergâh-ı âlî -dâme merci‘an li’l-e‘âlî- yeniçerilerinin kırk dördüncü cemâ‘atine mahsûs odanın odabaşısı olan fahrü’l-akrân İbrahim Beşe b. Ahmed meclis-i şer‘-i hatîrde takrîr-i kelâm edip zikri âtî ıtkın sudûruna değin mülk ve hakkım olup kendiye rıkkını mu‘terif olan uzun boylu kara kaşlı kara gözlü Rusiyyetü’l-asl Yusuf b. Abdullah nâm abd-i memlûkümü, hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i ahrâr-ı asliyyîne ilhâk ve idrâc eyledim ba‘de’l-yevm merkūm Yusuf sâir ahrâr-ı asliyyîn gibi hür olup üzerinde velâdan gayrı hakkım bâkī kalmadı dedikde mâ vaka‘a bi’t-taleb ketb olundu. Sene 1074. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 819 - Hüküm no: 1117 - Orijinal metin no: [115a-1])﻿

﻿

﻿

1118. Hüküm

Ömer b. el-Hâc Yusuf’u öldürdüğü iddia edilen Yusuf b. el-Hâc Bayındır’ın muhakeme edilmesi

Vilâyet-i Anadolu’da Yusuflu oymağından olup cerîhan fevt olan Ömer b. el-Hâc Yusuf nâm kimesnenin verâseti vâlidesi Hâce Yüzükutlu bt. el-Hâc Receb ve sulbiye kızı Sâfiye nâm sagīreye ve li ebeveyn er karındaşı el-Hâc Halil b. Yusuf’a münhasıra olduğu şer‘an mütehakkik oldukdan sonra mezbûr el-Hâc Halil kendi nefsinden asâleten ve sagīre-i mezbûrenin kıbel-i şer‘den mansûb vasîsi olmamağla vesâyeten ve mezkûre Hâce Yüzükuvvetli asâleten dîvân-ı sa‘âdet-makrûnda ma‘kūd olan mahfil-i kazâda, vilâyet-i mezbûrede Şerefli oymağından Yusuf b. el-Hâc Bayındır nâm kimesne üzerine her biri takrîr-i da‘vâ edip târih-i kitâbdan yedi ay mukaddem Ercis Dağı’nda Akçalı’da Akçakısık nâm mevzi‘de mezbûr Yusuf mûrisimiz müteveffâ-yı mezbûr Ömer’in ensesine balta ile darb ve cerh ettirip ol cerhden ifâkat bulmadan on gün sonra ol cerhden fevt olmağla târih-i kitâbdan dört ay mukaddem dîvân-ı sa‘âdet[de] bi’d-defe‘ât mezbûr Yusuf ile müterâfi‘ân ve vech-i muharrer üzre mûcebince üzerine da‘vâ eylediğimizde, mezbûr Yusuf husûs-ı mezbûru bi’l-külliye inkâr eylediği ecilden mahallinden beyyine getirmek için istimhâl ve mezkûr Yusuf’u sicn-i sultânî’de haps ettirip dört aydan bu âna gelince mahbûs olup beyyinem bunda getirdiğim ecilden hapisden ıtlâk olunup mahallinde görülmek için mezbûr Yusuf ile mu‘âhede eylemişizdir dediklerinde, mezkûr Yusuf hapisden ıtlâk olunup mâ vaka‘a bi’t-taleb ketb olundu. Fi’l-yevmi’l-hâmis min Cemâziyelevvel li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah b. Mustafa, Baba Resûl b. Mehmed, Mustafa b. Ali ve gayruhüm.

(İSTANBUL12 - cilt: 16, sayfa: 820 - Hüküm no: 1118 - Orijinal metin no: [115a-2])﻿

﻿

﻿

1119. Hüküm

Mülâyim bt. Abdullah adlı cariyenin eski sahibi Ayşe bt. Abdullah tarafından azat edildiğine şahitlik yapıldığı

Mahmiye-i İstanbul’da Şehremîni kurbunda Deniz Abdal mahallesinde sâkine işbu orta boylu açık kaşlı gök elâ gözlü Rusiyyetü’l-asl bâ‘isetü hâzihi’l-vesîka Mülâyim bt. Abdullah meclis-i şer‘de kendiye rakīk olmak zu‘muyla vaz‘-ı yed eden Ayşe bt. Abdullah nâm hâtun mahzarında üzerine da‘vâ ve takrîr-i kelâm edip mahmiye-i mezbûrede Manisalı Çelebi mahallesinde sâkine iken bundan akdem vefât eden Emine bt. Abdullah’ın ben câriye-i memlûkesi iken, hâl-i hayâtında ve kemâl-i akl [u] sıhhatinde beni tahrîr ve i‘tâk etmişken merkūme Ayşe bana rakīk olmak zu‘muyla vaz‘-ı yed eder, suâl olunup sebîlim tahliyye olunmak murâdımdır dedikde gıbbe’s-suâl merkūme Ayşe cevâbında işbu câriye-i mevsûfe-i mezbûre Mülâyim müteveffât-ı merkūme Emine’nin zevci işbu hâzır bi’l-meclis Murtaza b. Abdullah zevcem müteveffât-ı merkūmeden irsen bana intikāl eyledi deyû altı bin akçe semen-i makbûza bey‘ ve teslîm ben dahi iştirâ ve tesellüm ve kabûl ve kabz edip ol vechile merkūme Mülâyim mülk-i müşterâm olmak üzre vaz‘-i yed ederiz deyû merkūme Mülâyim’in ıtkını inkâr edicek müdde‘iyye-i merkūme Mülâyim’den müdde‘âsını mübeyyine beyyine taleb olundukda udûl-i müslimînden olup zikr olunan Manisalı Çelebi mahallesi sükkânından Ahmed Beşe b. Mustafa ve Hüseyin Beşe b. Veli nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka müteveffât-ı merkūme Emine Hâtun hâl-i hayâtında ve kemâl-i akl [u] sıhhatinde bizim huzûrumuzda işbu Mülâyim mülkünde olduğu hâlde tahrîr ve i‘tâk ve harâir-i asliyyâta ilhâk ve idrâc eyledim deyû ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’l-hâmis min Cemâziyelevvel sene 1074.

Şuhûdü’l-hâl: Abdi Çelebi b. Hüseyin, Şükrullah b. Mustafa, Baba Resûl b. Rıdvan, Osman b. Rıdvan ve gayruhüm.

(İSTANBUL12 - cilt: 16, sayfa: 820 - Hüküm no: 1119 - Orijinal metin no: [115a-3])﻿

﻿

﻿

1120. Hüküm

Kasım Ağa b. Veli’nin eşi Sâliha Hâtun’un isteğiyle yaptığı evin masraflarına mehrini takas yaptığı

Mahmiye-i İstanbul’da Mismârî Şucâ‘ mahallesi sükkânından Kasım Ağa b. Veli meclis-i şer‘-i hatîr-ı lâzımü’t-tevkīrde kendinin zevcesi olan Sâliha bt. Halil nâm hâtun mahzarında ikrâr ve takrîr-i kelâm edip zevcem mezbûre Sâliha’nın silk-i mülk-i sahîhinde münselik olup mahalle-i mezbûrede vâki‘ bir tarafdan Medîne-i Münevvere -alâ münevverihâ eşrefü’s-salât ve ekmelü’t-tahiyye- vakfı olup Hamâmcı Zülfikār Ağa tasarrufunda olan menzil ve bir tarafdan Hanîfe Hâtun mülkü ve bir tarafdan kantarcı Halil mülkü ve bir tarafdan tarîk-i âm ile mahdûd menzil, harîk-i gālibde muhterik oldukda zevcem mezbûre Sâliha’nın emriyle kendi malımdan müceddeden binâsına yirmi bin akçe harc ve sarf eylemişdim hâlâ meblağ-ı mezbûrun on iki bin akçesin zevcem mezbûre Sâliha’nın yedinden ahz u kabz eyleyip meblağ-ı bâkī sekiz bin akçeyi zevcem mezbûre Sâliha’nın zimmetinde mütekarrir ve ma‘kūdun aleyh olan sekiz bin akçe mehr-i müecceline takās ol dahi mukāssa ve kabûl eyledi ba‘de’l-yevm menzili mahdûd-ı mezkûrda ve binâsında vechen mine’l-vücûh ve sebebin mine’l-esbâb hak ve alâkam olmayıp zevcem mezbûre Sâliha’nın hakk-ı sırfı ve mülk-i mahzıdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Abdullah Efendi b. İbrahim, Mehmed Efendi b. Ali el-İmâm, Mustafa b. Mehmed, Mehmed b. Ali, Şaban Efendi b. ( ), Abdülazîz Beşe b. Şaban ve gayruhüm.

(İSTANBUL12 - cilt: 16, sayfa: 821 - Hüküm no: 1120 - Orijinal metin no: [115a-4])﻿

﻿

﻿

1121. Hüküm

Dartal Papas v. Terkoy’un Kirkor v. Anvas’daki alacağını taksite bağladığı

Mahmiye-i İstanbul’da Mahmud Paşa kurbunda sâkin Dartal Papas v. Terkoy nâm Ermeni meclis-i şer‘de işbu bâ‘isü’s-sifr Kirkor v. Anavas [Avanos] nâm Ermeni muvâcehesinde takrîr-i kelâm edip mezbûr Kirkor Ermeni zimmetinde cihet-i karz-ı şer‘îden kırk beş bin akçe hakkım olup meblağ-ı mezbûru bundan akdem mezbûrdan da‘vâ ve taleb eylediğimde ol dahi inkâr etmekle beynimizde münâza‘ât-ı kesîre vâkı‘a olmuşdu el-hâletü hâzihî vesâtat-ı muslihîn ile beni da‘vâ-yı mezkûrumdan on bin akçe üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûr on bin akçeyi mezkûr Kirkor def‘aten edâya iktidârı olmamağla te’cîle tâlib olmağın ben dahi her ayda üçer yüz akçe vermek üzre târih-i kitâbdan otuz üç ayda üçer yüz akçe ve bir ayda dahi yüz akçe vermek üzre taksît edip ol dahi mukassat-ı mezbûru vech-i muharrer üzre kabûl eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min şehri Cemâziyelevvel li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Ahmed Bey b. Abdullah, Baba Resûl b. Rıdvan, Diğer Ahmed Bey b. Abdi, Ahmed b. Abdülcebbar, Süleyman Ağa el-Mübâşir, Mustafa b. Ali.

(İSTANBUL12 - cilt: 16, sayfa: 822 - Hüküm no: 1121 - Orijinal metin no: [115b-1])﻿

﻿

﻿

1122. Hüküm

Fâtıma bt. Sâlih’in çocukları için eski eşi Mehmed b. Derviş’in nafaka vermesine karar verildiği

Mahmiye-i İstanbul’da Manisalı Çelebi Mehmed mahallesi sâkinelerinden hâfızatü’l-vesîka Fâtıma bt. Sâlih nâm hâtun meclis-i şer‘de takrîr-i kelâm edip bi hakki’l-hidâne hacr ve terbiyemde olan sagīr oğullarım Eyüb ve Yusuf ve Ramazan’ın nafaka ve kisve ve sâir havâic-i zarûriyyeleri için zevcim mutallıkım babaları Mehmed b. Derviş üzerine kadr-i ma‘rûf nafaka takdîr olunmak matlûbumdur dedikde hâkim-i muvakki‘-i sadr-ı kitâb tûbâ-lehû ve hüsnü me’âb hazretleri sıgār-ı mezbûrûndan her biri için babaları mezbûr Mehmed üzerine yevmî dörder akçeden cem‘an on iki akçe nafaka farz ve takdîr edip vakt-i zarûretde istidâne ve sıgār-ı mezbûrenin nafaka ve kisve ve sâir havâic-i zarûriyyelerine sarfa lede’z-zafer mezbûre Mehmed’e rücû‘a izin vermeğin, mâ vaka‘a bi’t-taleb ketb olundu. Fi’l-yevmi’r-râbi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Abdi Çelebi b. Hüseyin, Şükrullah Bey [b. Mustafa], Muharrem Çelebi b. ( ), Baba Resûl b. [Rıdvan] ve gayruhüm.

(İSTANBUL12 - cilt: 16, sayfa: 822 - Hüküm no: 1122 - Orijinal metin no: [115b-2])﻿

﻿

﻿

1123. Hüküm

Dartal v. Terkoy’un Kirkor v. Avanos’daki alacak mes’elesinde sulh yapıldığı

Mahmiye-i İstanbul’da Keçeci Pîrî mahallesinde sâkin Mehmed Bey b. Ali meclis-i şer‘de Dartal Papas v. Terkoy nâm Ermeni muvâcehesinde ikrâr ve takrîr-i kelâm edip mezbûr Dartal Ermeni’nin işbu hâzır bi’l-meclis Kirkor v. Avanos zimmetinde cihet-i karz-ı şer‘îden kırk beş bin akçe hakkı olmağla mezbûr Dartal meblağ-ı mezbûr[u] merkūm Kirkor’dan da‘vâ ve taleb ve sulh ve ibrâya beni tarafından vekîl nasb ve ta‘yîn edip ben dahi ba‘de kabûli’l-vekâle meblağ-ı mezbûr kırk beş bin akçeyi mezbûr Kirkor’dan bi’l-vekâle taleb ve da‘vâ eylediğimde ol dahi inkâr etmekle beynimizde münâza‘ât-ı kesîre vukū‘undan sonra vesâtat-ı muslihîn ile beni on bin akçe üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûr on bin akçeyi mezbûr Dartal’a def‘aten edâya iktidârı olmamağla te’cîline tâlib olmağın meblağ-ı mezbûru târih-i kitâbdan her ayda üçer yüz akçe vermek üzre otuz üç aya değin te’cîl eylediğimde meblağ-ı mezbûru mecmû‘u benim malım olmak üzre târih-i kitâb şehrinin beşinci gününde mahmiye-i mezbûrede Davudpaşa mahkemesinde hilâfeten müvellâ olan Mesud Efendi huzûrunda hüccet-i şer‘iyye ettirmişdim. El-hâletü hâzihî hâzır-ı mezkûr Kirkor zimmetinde olan meblağ-ı mezbûr merkūm on bin akçe mezkûr Dartal’ın mülk malı ve hakkıdır, vechen mine’l-vücûh ve sebebin mine’l-esbâb kat‘â alâka ve medhalim yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâbi‘ min Cemâziyelevvel [li sene erba‘a ve seb‘în ve elf]. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 823 - Hüküm no: 1123 - Orijinal metin no: [115b-3])﻿

﻿

﻿

1124. Hüküm

Havva bt. Hüseyin’in Abdülkerim Çelebi’deki alacağını vekili Mustafa b. Mirza’nın aldığı ve aksine bir iddiaya kefil olduğu

Husûs-ı âti’l-beyânı mahallinde tahrîr için gıbbe’l-iltimâs kıbel-i şer‘-i mutahhar’dan Mevlânâ Mustafa Efendi b. Mehmed Efendi irsâl olunup ol dahi mahmiye-i İstanbul’da Harâccı Muhyiddin mahallesinde fahrü’l-akrân Süleyman Ağa’nın sâkin olduğu menzile varıp zeyl-i rakīmde muharrerü’l-esâmî olan müslimîn huzûrlarında akd-i meclis-i şer‘-i şerîf eyledikde medîne-i Üsküdar mahallâtından Hüsam Çeşmesi mahallesinde sâkine Havva bt. Hüseyin nâm hâtunun zevci ve tarafından meblağ-ı âti’l-beyânı ahz u kabz ve edâya vekîl olup mezbûrenin zâtını ma‘rifet-i şer‘iyye ile ârifân mezbûr Süleyman Ağa ve el-Hâc Ahmed şehâdetleri ile şer‘an vekâleti sâbite olan Mustafa b. Mirza nâm kimesne meclis-i ma‘kūd-ı mezbûrda işbu bâ‘isü’l-kitâb Abdülkerim Çelebi mahzarında bi’l-vekâle ikrâr ve takrîr-i kelâm edip müvekkilem mezbûre Havva’nın merkūm Abdülkerim Çelebi zimmetinde cihet-i deyn-i şer‘îden altmış kıt‘a riyâlî guruş hakkı olup hâlâ vekâletim hasebiyle meblağ-ı mezbûr altmış riyâlî guruş mezbûr Abdülkerim Çelebi yedinden tamâmen ahz u kabz eyledim dedikde gıbbe’t-tasdîki’ş-şer‘î eğer müvekkilem merkūme Havva benim vekâletimi inkâr edip meblağ-ı mezbûru merkūm Abdülkerim Çelebi’den taleb ve ahz ederse ben zâmin ve kefîl oldum dediğini Mevlânâ-yı mezbûr mahallinde tahrîr, ba‘dehû ma‘an irsâl olunan Hızır b. Abdullah ile meclis-i şer‘a gelip alâ vukū‘ihi inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Umdetü’l-müderrisîni’l-kirâm Mehmed Efendi, Mustafa Efendi b. ( ), Abdullah Efendi b. ( ), Mehmed Ağa b. Mustafa ve gayruhüm.

(İSTANBUL12 - cilt: 16, sayfa: 823 - Hüküm no: 1124 - Orijinal metin no: [115b-4])﻿

﻿

﻿

1125. Hüküm

Bedros v. Sefer’in Rus asıllı cariyesini azat ettiği

Dârü’l-hilâfeti’l-aliyye Kostantıniyye el-mahmiyye mahallâtından İbrahim Paşa mahallesi sâkinlerinden Bedros v. Sefer nâm zimmî meclis-i şer‘-i hatîr-i lâzımü’t-tevkīrde kendiye rıkkını mu‘terife olan işbu râfi‘atü hâzihi’l-kitâb açık kaşlı sarı elâ gözlü orta boylu Rusiyyetü’l-asl Maroşka bt. Androşka nâm câriye-i memlûkesi muvâcehesinde ikrâr ve takrîr-i kelâm edip mevsûfe-i mezbûre Maroşka’yı lâ li ivazin âcil ve lâ li garazin âcil tahrîr ve i‘tâk ve zümre-i harâir-i asliyyâta ilhâk eyledim ba‘de’l-yevm merkūme Maroşka sâir harâir-i asliyyât gibi hürre olup üzerinde velâ-i şer‘iyyeden gayrı hakkım kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: Abdi Çelebi b. [Hüseyin], Şükrullah, Mehmed, Ali Çelebi, Nikogos v. İvanos, Ohan v. Kasbar, Harardin v. Mirillit, Abraham v. Burarink ve gayruhüm.

(İSTANBUL12 - cilt: 16, sayfa: 824 - Hüküm no: 1125 - Orijinal metin no: [115b-5])﻿

﻿

﻿

1126. Hüküm

Belkıs bt. Abdullah’ın eşyalarını torunu Mehmed Çelebi’ye hibe ettiği

Mahmiye-i İstanbul’da Tevkī‘î Cafer Çelebi mahallesinde sâkine Belkıs bt. Abdullah nâm hâtun meclis-i şer‘-i şerîfde sadriyye kızı oğlu işbu bâ‘isü’l-kitâb Mehmed Çelebi b. Rıdvan mahzarında bi tav‘ihâ ikrâr ve i‘tirâf edip silk-i mülk-i sahîhimde münselik olan eşyâmdan otuz miskāl altından masnû‘ bir çift bilezik ve bir sîm ön kuşak ve iki beledî döşek ve üç beledî yorgan ve üç tencere ve beş sahan ve bir baklava tepsisi ve iki kilim ve iki minder ve altı beledî yastık ve bir bakraç ve bir demirli sandık ve bir sepet sandığı ve bir mor iskarlet çuha ferâce ve bir alaca kaftan ve bir entari mezbûr Mehmed Çelebi’ye hibe-i sahîha-i şer‘iyye ile hibe ve temlîk ve teslîm ol dahi meclis-i hibede ittihâb ve kabûl ve kabz ve tesellüm eyledi ba‘de’l-yevm üzerimde lâbise olduğum libâsdan gayrı ism-i mal ıtlâk olunur bir şeyim yoktur, cümlesi merkūm Mehmed Çelebi’nin mülk-i mevhûbudur, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Cemâziyelevvel li sene erba‘a ve seb‘în ve elf.

Şuhûdü’l-hâl: Abdullah Efendi b. Mustafa el-İmâm, Hasan Efendi b. Mustafa, el-Hâc Ali b. Hasan, Ali Beşe b. Mustafa, Ali Beşe b. Ahmed, Ali Efendi ve gayruhüm.

(İSTANBUL12 - cilt: 16, sayfa: 825 - Hüküm no: 1126 - Orijinal metin no: [116a-1])﻿

﻿

﻿

1127. Hüküm

Hatice bt. Mehmed’in Rus asıllı cariyesini beş sene hizmet etmek şartıyla azat ettiği

Mahmiye-i İstanbul’da Altıpoğaça mahallesinde sâkine Hatîce bt. Mehmed nâm hâtun tarafından tedbîr-i âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân olan es-Seyyid Hanefî b. es-Seyyid Zeynelabidin ve Yusuf b. Hasan el-hallâk şehâdetleri ile şer‘an vekâleti sâbite olan zevci Mustafa Çelebi b. Mehmed nâm kimesne meclis-i şer‘-i hatîr-i lâzımü’t-tevkīrde bi’l-vekâle ikrâr ve takrîr-i kelâm edip müvekkilem mezbûre Hatîce Hâtun’a rıkkını mu‘terife olan açık kaşlı sarı elâ gözlü orta boylu Rusiyyetü’l-asl bâ‘isetü’l-kitâb Ceyhun bt. Abdullah nâm câriye-i memlûkesini, tedbîr-i mutlak ile tedbîr eyleyip lâkin mezbûre Ceyhun dahi beş sene hizmet etmeğe ta‘ahhüd etmeğin müvekkilem dahi beş sene hizmet ederse malımdan âzâd olsun dedi dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî min Cemâziyelevvel li sene erba‘a ve seb‘în ve elf.

Şuhûdü’l-hâl: Receb Çelebi el-Müezzin, sarrâc Çelebi dellâk, Hüseyin Beşe b. Ahmed, Mehmed b. Ahmed, Mehmed b. Ramazan, Ali Çelebi b. ( ) Eyyûbî ve gayruhüm.

(İSTANBUL12 - cilt: 16, sayfa: 825 - Hüküm no: 1127 - Orijinal metin no: [116a-2])﻿

﻿

﻿

1128. Hüküm

Kaçan köle Şâhin b. Abdullah’ın Sivas’da Seydî Beşe’ye teslim edilmesi

Dergâh-ı âlî yeniçerilerinin elli üçüncü ağa bölüğü ahâlîsine mahsûs oda ahâlîsinden olup vilâyet-i Anadolu’da medîne-i Sivas sükkânından Seydî Beşe nâm kimesne tarafından husûs-ı âtîye Hasan Beşe b. Kurt ve Yusuf Beşe b. Ali nâm kimesneler şehâdetleri ile sâbitü’l-vekâle vekîl olan Şaban Beşe b. Abdullah meclis-i şer‘-i hatîr-i lâzımü’t-tevkīrde Şaban Kapudân b. el-Hâc Osman mahzarında üzerine takrîr-i da‘vâ edip işbu hâzır bi’l-meclis açık kaşlı gök elâ gözlü orta boylu Şâhin b. Abdullah müvekkilim mezbûr Seydî Beşe’nin mülk ve hakkı iken ibâk edip merkūm Şaban Kapudân yedinde buldum suâl olunup bana teslîme tenbîh olunmak matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsına mübeyyine beyyine taleb olundukda mumcu Mehmed Beşe b. Abdülkerim ve Bâli Beşe b. İbrahim nâm kimesneler li ecli’ş-şehâde meclis-i şer‘a hâzırân olup istişhâd [olunduklarında], fi’l-vâki‘ işbu hâzır bi’l-meclis merkūm Şâhin mezbûr Seydî Beşe’nin abd-i memlûkü olup mülkünde iken ibâk eylemişdi. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle oldukdan sonra mevkūfen ale’l-yemîn mevsûf-ı mezkûr Şâhin’i vekîl-i mezbûr Şaban’a teslîme mesfûr Şaban Kapudân’a tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Hacı Hasan Beşe b. Abdullah, Hüseyin Beşe b. Mehmed el-Mübâşir, Hacı Rüstem Beşe b. Yusuf, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 826 - Hüküm no: 1128 - Orijinal metin no: [116a-3])﻿

﻿

﻿

1129. Hüküm

İsmihan bt. Abdullah’ın Rus asıllı kölesini azat ettiği

Medîne-i hazreti Ebâ Eyyûb-i Ensârî -radiye anhü’l-Bârî- mahallâtından Baba Haydar mahallesi sâkinlerinden İsmihan bt. Abdullah nâm hâtun tarafından husûs-ı âtîye nehc-i şer‘î ve vech-i mer‘î üzre sâbitü’l-vekâle vekîl olan Ali Bey b. Abdullah meclis-i şer‘-i hatîr-i lâzımü’t-tevkīrde takrîr-i kelâm edip müvekkilem mezbûre İsmihan Hâtun kendiye rıkkını mu‘terif olan işbu çatık kaşlı elâ gözlü Rusiyyü’l-asl Süleyman b. Abdullah nâm abd-i memlûkünü, hasbeten lillâhi’l-hallâk tahrîr ve i‘tâk [ve] zümre-i ahrâr-ı asliyyîne ilhâk eyledi ba‘de’l-yevm merkūm Süleyman sâir ahrâr-ı müslimîn gibi hür olup üzerinde velâ-i şer‘iyyeden gayrı hak ve alâkası kalmadı dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Hacı Ahmed b. Mahmud, Şükrullah Bey b. [Mustafa], Abdi Çelebi b. Hüseyin, Ömer Çelebi b. Abdullah ve gayruhüm.

(İSTANBUL12 - cilt: 16, sayfa: 826 - Hüküm no: 1129 - Orijinal metin no: [116a-4])﻿

﻿

﻿

1130. Hüküm

Hamza Ağa’nın Rus asıllı cariyesini azat ettiği

Dârü’l-hilâfeti’l-aliyye Kostantıniyye el-mahmiyye’de Sultan Selim kurbunda Kovacıdede mahallesi sâkinlerinden umdetü’l-emâcid ve’l-a‘yân makbûlü’s-sudûr ve’l-erkân Hamza Ağa meclis-i şer‘-i şerîf-i sâmihu’l-imâd ve mahfil-i dîn-i münîf-i râsihu’l-evtâdda ikrâr ve takrîr-i kelâm edip bana rıkkını mu‘terife olan açık kaşlı elâ gözlü orta boylu Rusiyyetü’l-asl bâ‘isetü hâze’l-kitâb Şahbaz bt. Abdullah nâm câriye-i memlûkemi, hasbeten lillâhi’l-hallâk tahrîr ve i‘tâk ve zümre-i harâir-i asliyyâta ilhâk eyledim ba‘de’l-yevm mezbûre Şahbaz sâir harâir-i asliyyât gibi hürre olup üzerinde velâ-i şer‘îden gayrı hak ve alâkam kalmadı dedikde mâ vaka‘a bi’t-taleb ketb olundu. Hurrire fi’l-yevmi’t-tâsi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Hacı Ahmed b. Mahmud, Mustafa Efendi Keşfî, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 827 - Hüküm no: 1130 - Orijinal metin no: [116a-5])﻿

﻿

﻿

1131. Hüküm

Şaban b. Muharrem’in eşi Fâtıma’nın borçlarını ödemek üzre evini Mahmud Beşe’ye sattığı

Mahmiye-i İstanbul’da Kasap İvaz mahallesi sâkinlerinden iken bundan akdem vefât eden Şaban b. Muharrem’in verâseti, zevce-i metrûkesi Fâtıma bt. el-Hâc İbrahim ile sulbî oğlu Ahmed ve sulbiye kızı Ayşe’ye münhasıra olup kable’l-kısme mezbûr Ahmed dahi fevt olup verâseti, vâlidesi mezbûre Fâtıma ile uht li ebeveyni merkūme Ayşe’ye münhasıra olup kable’l-kısme mezbûre Ayşe dahi fevt olup verâseti zevc-i metrûkü Çolak Ahmed ile vâlidesi mezbûre Fâtıma’ya ve sadr oğlu Mustafa b. Baltacı Ahmed nâm sagīr ile sadriyye kızı Afife bt. Çolak Ahmed nâm sagīreye münhasıra olup kable’l-kısme mezbûr Çolak Ahmed dahi fevt olup verâseti sulbiye kızı sagīre-i mezbûre Afife’ye münhasıra olduğu şer‘an mütehakkik oldukdan sonra sagīrân-ı mezbûrân Mustafa ve Afife’nin tesviye-i umûruna kıbel-i şer‘den mansûb vasîleri olan Ali Beşe b. Mehmed meclis-i şer‘-i hatîrde işbu râfi‘ü’l-kitâb Mahmud Beşe b. Mehmed mahzarında bi’l-vesâye ikrâr ve i‘tirâf edip merkūme Fâtıma müteveffâ-yı evvel mezkûr Şaban zimmetinde beş bin fıddî râyic fi’l-vakt akçe mehr-i müeccel hakkı olduğu huzûr-ı hâkimi’ş-şer‘de muvâcehesinde şuhûd-ı udûlle isbât ve tahlîf olundukdan sonra edâsına hükm-i şer‘î lâhık olup lâkin müteveffâ-yı evvel merkūm Şaban’ın mahalle-i mezbûrede vâki‘ tarafeyni mumcu Mehmed menzili ve bir tarafı Hüseyin Paşa Sarayı ve bir tarafı tarîk-i âm ile mahdûd mülk menzilden mîrî nukūd ve menkūl kısmetinden bir şey ve bir habbesi olmadığı ecilden menzili mahdûd-ı mezkûrun zarûrî deyn-i mesfûr için bey‘i lâzım gelmeğin, mecâlis-i tâlibîn ve mehâfil-i râgıbîne kirâren ve mirâren arz ve müzâyede olunup rağabât-ı nâs inkıtâ‘ıyla mezkûr Mahmud Beşe’nin üzerinde yirmi bin beş yüz akçede karâr edip ziyâde ile tâlib-i âhar bulunmayıp ve meblağ-ı mezbûr dahi menzili mezkûrun semen-i misli olduğu müte‘ayyin olup zarûrî deyn-i mezbûr için bey‘a kıbel-i şerî‘at-i mergūbeden me’zûn olduğum ecilden menzili mahdûd-ı mezkûru hâzıre bi’l-meclis olan mezbûre Fâtıma’nın izin ve ma‘rifetiyle, mezkûr Mahmud Beşe’ye yirmi bin beş yüz akçeye vesâyet-i mahkiyyem hasebiyle bâtten bey‘ ve teslîm ol dahi iştirâ ve tesellüm ve kabûl ve kabz eyledikden sonra semeni olan meblağ-ı mezbûru müşterî-i merkūm yedinden bi’l-vesâye tamânen ahz u kabz eyledim. Mezbûr menzili mahdûd mezbûr müşterî-i mezbûrun mülk ve hakkı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîk mezbûre Fâtıma meclis-i şer‘de müşterî-i mezkûr mahzarında ikrâr edip bâlâda zikr olunan menzili benim izin ve ma‘rifetim ile vasiyy-i mezbûr müşterî-i merkūma an makbûz mezbûre bey‘ ve teslîm edip benim alâkam kalmamışdır dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Rebî‘ilâhir [sene 1074].

Şuhûdü’l-hâl: Umdetü’l-erbâbi’t-tahrîr ve’l-kalem Murtaza Efendi, mefharü’l-emâsil ve’l-akrân Hacı Mustafa Ağa b. Kasım, Fahrü’l-eimme Derviş Efend[i] b. Yakub Berberî?, Yusuf Beşe b. Hasan, Ali Beşe b. Mehmed, Hacı Hasan Beşe b. ( ), Mustafa Çelebi b. İsâ, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 827 - Hüküm no: 1131 - Orijinal metin no: [116b-1])﻿

﻿

﻿

1132. Hüküm

Sâliha bt. Abdullah’ın Yusuf Efendi’deki alacağında sulha varıldığı

Mahmiye-i İstanbul’da Nahılbend mahallesi sâkinelerinden Sâliha bt. Abdullah nâm hâtun tarafından meblağ-ı âti’z-zikri taleb ve da‘vâ ve lede’l-iktizâ sulh ve ibrâya vekîl olup mezbûreyi ma‘rifet-i şer‘iyye ile ârifân Şaban Efendi b. Hüseyin ve Musa Efendi b. Abdullah şehâdetleri ile şer‘an vekâleti sâbite olan Ali Çelebi b. Mustafa meclis-i şer‘-i hatîr-i lâzımü’t-tevkīrde umdetü’l-a‘yân Yusuf Efendi b. Gāzi nâm kimesne mahzarında ikrâr ve takrîr-i kelâm edip müvekkile-i mezbûre Sâliha i‘mâl ediver deyû kendi malından merkūm Yusuf Efendi’ye bin esedî guruş def‘ ve teslîm ol dahi ahz u kabz etmişdi hâlâ meblağ-ı mezbûru vekâleten merkūm Yusuf Efendi’den taleb ve da‘vâ eylediğimde inkâr etmeğin beynimizde münâza‘ât-ı kesîre ve muhâsamât-ı şedîde vukū‘undan sonra vesâtat-ı muslihîn ile da‘vâ-yı meşrûhadan merkūm Yusuf Efendi beni kırk bin fıddî râyic fi’l-vakt akçe üzerine inşâ-i akd-i sulh eyledikde ben dahi sulh-ı mezbûru vekâleten kabûl ve bedel-i sulh olan meblağ-ı mezbûr kırk bin akçeyi merkūm Yusuf Efendi yedinden tamâmen ahz u kabz eyledim. Husûs-ı mezbûra müte‘allika olan cemî‘ de‘âvî ve mütâlebât ve muhâsamâtdan merkūm Yusuf Efendi’yi ibrâ-i âm ile ibrâ ve iskāt eyledim dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ min şehri Cemâziyelevvel li sene erba‘a ve seb‘în ve elf.

Şuhûdü’l-hâl: Eş-Şeyh Ahmed Efendi b. eş-Şeyh İsmail, Ahmed Efendi b. Mehmed, Derviş Ağa b. ( ), el-Hâc Ali b. Musa, Resûl Efendi b. İshak, Mehmed Efendi el-Müezzin, Mustafa Çelebi el-Müezzin.

(İSTANBUL12 - cilt: 16, sayfa: 828 - Hüküm no: 1132 - Orijinal metin no: [116b-2])﻿

﻿

﻿

1133. Hüküm

Belgradlı Katko bt. Ahmed’in ölen kocası Ahmed Ağa’daki mehrini terekesinden aldığı

Fi’l-asl vilâyet-i Rumeli’de medîne-i Belgrad sâkinelerinden olup hâlâ mahmiye-i İstanbul’da Ali Paşa-yı Atîk mahallesinde sâkine olan Katko bt. Ahmed nâm hâtun meclis-i şer‘-i hatîr-i lâzımü’t-tevkīrde tarîk-i hâcc-ı şerîfde bundan akdem takdîr-i Yezdân ile vedâ‘-ı âlem-i fânî eden zevci Na‘tîzâde Ahmed Ağa nâm kimesnenin terekesine vâzı‘u’l-yed olan Fazlullah Efendi mahzarında ikrâr ve i‘tirâf [edip], zevcim müteveffâ-yı merkūm Ahmed Ağa’nın zimmetinde mütekarrir olan beş bin akçe mehr-i müeccelim[i] mezbûr Fazlullah Efendi yedinden alıp kabz eyledim dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’t-tâsi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Hacı Ahmed b. Mahmud, Şükrullah Bey b. Mustafa, Abdi Çelebi b. Hüseyin, Mehmed b. Ramazan ve gayruhüm.

(İSTANBUL12 - cilt: 16, sayfa: 829 - Hüküm no: 1133 - Orijinal metin no: [116b-3])﻿

﻿

﻿

1134. Hüküm

Emine bt. Abdullah’ın cariyesi Gülistan’ı vasiyet yoluyla (tedbîren) azat ettiği

Mahmiye-i İstanbul’da Cafer Subaşı mahallesi sâkinelerinden Emine bt. Abdullah nâm hâtun tarafından tedbîr-i âti’z-zikri ikrâra mahalle-i mezbûre ahâlîsinden olup zât-ı mezbûreyi ma‘rifet-i şer‘iyye ile ârifân olan Mustafa Efendi b. Mehmed ve Mustafa b. Mahmud nâm kimesneler şehâdetleriyle şer‘an vekâleti sâbite olan Mustafa Çelebi b. Hüseyin meclis-i şer‘-i hatîr-i lâzımü’t-tevkīrde ikrâr ve takrîr-i kelâm edip müvekkilem mezbûre Emine Hâtun kendiye rıkkıyyetini mu‘terife olan uzun boylu kara kaşlı gök elâ gözlü Macariyyetü’l-asl işbu bâ‘isetü’l-kitâb Gülistan bt. Abdullah nâm câriye-i memlûkesini tedbîr-i mutlak ile müdebbere edip bi irâdetillâhi te‘âlâ kazâ nahb eylediğimde mezbûr Gülistan sülüs malımdan âzâd olsun dedi dedikde mâ vaka‘a bi’t-taleb ketb olundu. Fi’l-yevmi’s-sânî aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Mehmed b. Ali Beşe, Mehmed Çelebi b. Hasan, Abdi Çelebi b. Hüseyin, Şükrullah Bey b. Mustafa ve gayruhüm.

(İSTANBUL12 - cilt: 16, sayfa: 829 - Hüküm no: 1134 - Orijinal metin no: [117a-1])﻿

﻿

﻿

1135. Hüküm

Emine bt. Abdullah’ın kölesi Hasan’ı vasiyet yoluyla azat ettiği

Ve kezâlik yine vekîl-i mezbûr Mustafa Çelebi müvekkile-i mezbûre Emine Hâtun’un kendiye rıkkıyyetini mu‘terif olan Rusiyyü’l-asl orta boylu açık kaşlı elâ gözlü bâ‘isü’l-kitâb Hasan b. Abdullah nâm abd-i memlûkünü, tedbîr-i mutlak ile müdebber edip sülüs malımdan âzâd olsun dedi dedikde mâ vaka‘a bi’t-taleb ketb olundu. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 830 - Hüküm no: 1135 - Orijinal metin no: [117a-2])﻿

﻿

﻿

1136. Hüküm

Emine bt. Abdullah’ın cariyesi Dilaver’i vasiyet yoluyla azat ettiği

Ve kezâlik yine vekîl-i mezbûr Mustafa Çelebi müvekkile-i mezbûre Emine Hâtun’un kendiye rıkkıyyetini mu‘terife olan uzun boylu açık kaşlı ( ) gözlü Eflakiyyetü’l-asl işbu bâ‘isetü’l-kitâb Dilaver bt. Abdullah nâm câriye-i memlûkesini, tedbîr-i mutlak ile müdebbere olup sülüs malımdan âzâd olsun dedi dedikde mâ vaka‘a bi’t-taleb ketb olundu. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 830 - Hüküm no: 1136 - Orijinal metin no: [117a-3])﻿

﻿

﻿

1137. Hüküm

Emine bt. Abdullah’ın cariyesi Zeyneb’i vasiyet yoluyla azat ettiği

Ve kezâlik yine vekîl-i mezbûr Mustafa Çelebi müvekkile-i mezbûre Emine Hâtun’un kendiye rıkkıyyetini mu‘terife olan uzun boylu açık kaşlı gök gözlü Rusiyyetü’l-asl işbu bâ‘isetü’l-kitâb Zeyneb bt. Abdullah nâm câriye-i memlûkesini tedbîr-i mutlak ile müdebbere edip sülüs malımdan âzâd olsun dedi dedikde mâ vaka‘a bi’t-taleb ketb olundu. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 830 - Hüküm no: 1137 - Orijinal metin no: [117a-4])﻿

﻿

﻿

1138. Hüküm

Emine bt. Abdullah’ın kölesi Yusuf’u vasiyet yoluyla azat ettiği

Ve kezâlik yine vekîl-i mezbûr Mustafa Çelebi müvekkile-i mezbûre Emine Hâtun’un kendiye rıkkıyyetini mu‘terif olan uzun boylu açık kaşlı sarı elâ gözlü orta boylu Rusiyyü’l-asl işbu bâ‘isü’l-kitâb Yusuf b. Abdullah nâm abd-i memlûkünü tedbîr-i mutlak ile müdebber edip sülüs malımdan âzâd olsun dedikde mâ vaka‘a bi’t-taleb ketb olundu. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 830 - Hüküm no: 1138 - Orijinal metin no: [117a-5])﻿

﻿

﻿

1139. Hüküm

Afife bt. el-Hâc Mehmed’in eşi Mehmed Çelebi’den muhâlaa yoluyla boşandığı

Mahmiye-i İstanbul’da Molla Hüsrev mahallesinde sâkine Afife bt. el-Hâc Mehmed tarafından husûs-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân olan mahalle-i mezbûre sükkânından İbrahim Efendi b. Halil el-Müezzin ve Mustafa Efendi b. Süleyman şehâdetleri ile şer‘an vekâleti sâbite olan babası mezbûr el-Hâc Mehmed b. İbrahim meclis-i şer‘-i hatîr-i lâzımü’t-tevkīrde müvekkile-i mezbûrenin zevci işbu bâ‘isü’l-kitâb Mehmed Çelebi b. Abdullah nâm kimesne mahzarında bi’l-vekâle ikrâr ve takrîr-i kelâm edip müvekkilem merkūme Afife zevci merkūm Mehmed Çelebi zimmetinde mütekarrir ve ma‘kūdun-aleyh olan altı bin akçe mehr-i müecceli ve nafaka ve iddet-i ma‘lûmesi üzerlerine ve me’ûnet-i süknâsı dahi kendi üzerime olmak üzre mersûm Mehmed Çelebi ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika âmme-i da‘vâdan her biri âharın zimmetini ibrâ-i âmm-ı kātı‘ü’n-nizâ‘la ibrâ eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Ramazan Efendi b. Ali, Mustafa Efendi b. Osman, Ali Beşe, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 830 - Hüküm no: 1139 - Orijinal metin no: [117a-6])﻿

﻿

﻿

1140. Hüküm

Hâkimin, Abdülkadir b. Mehmed Çelebi adlı küçüğe nafaka takdir etmesi ve annesine borçlanmaya izin vermesi

İşbu hüccet-i şer‘iyyenin üzerinde imzâsı bulunan hâkim, Abdülkādir b. Mehmed Çelebi nâm sagīrin nafakası, kisvesi ve sâir havâic-i zarûriyyesi için, medîne-i mahmiye-i Kostantıniyye mahallâtından Molla Hüsrev mahallesinde sâkine olan râfi‘atü hâze’l-kitâb Afife bt. el-Hâc Mehmed nâm mutallaka annesi ve hâdinesinin talebiyle, hâzır bi’l-meclis mezbûr babası Mehmed Çelebi üzerine zeyilde mezkûr târihden i‘tibâren yevmî râyicü’l-vakt altı akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer mezbûra rücû‘ etmesine mezbûre Afife’ye izin verdi. Cerâ zâlike fi’l-yevmi’l-hâdî aşere min şehri Cumâdelûlâ sene 1074.

Şuhûdü’l-hâl: Ramazan Efendi b. Ali, Mustafa Efendi b. Osman, Ali Beşe b. ( ) er-Râcil, el-Hâc Ahmed b. Mahmud ve gayruhüm

(İSTANBUL12 - cilt: 16, sayfa: 831 - Hüküm no: 1140 - Orijinal metin no: [117a-7, Arapça])﻿

﻿

﻿

1141. Hüküm

Müteveffâ Dimitraki v. Kosta’nın bir bağını hayatta iken büyük oğlu Kostantin’e verdiği

Mahmiye-i İstanbul’da Fenerkapısı hâricinde Karabaş mahallesinde sâkin iken bundan akdem hâlik olan Dimitraki v. Kosta nâm zimmînin verâseti, sulbî kebîr oğulları Kostantin ve Vasilaki ve Mihalaki’ye ve sulbiye kebîre kızları Marola ve Cocone ve Zoyo ve Kokona ve Elene nâm nasrâniyyelere münhasıra olduğu şer‘an zâhir ve mütehakkik oldukdan sonra mezkûr Mihalaki asâleten ve mezbûre Elene tarafından husûs-ı âtîye vekîl olup vekâleti Yanaki v. Andriyas ve Papa Yakçı v. Petro nâm zimmî şehâdetleri ile şer‘an sâbite olan Zarako v. Mihalaki vekâleten mahfil-i kazâda, zikri âtî bağa vâzı‘u’l-yed olan mezkûr Kostantin muvâcehesinde her biri üzerine takrîr ve da‘vâ edip mahrûse-i Galata a‘mâlinden Beşiktaş nâhiyesine tâbi‘ Arnavud nâm karyede vâki‘ bağlar hilâlinde Ayazma ta‘bîr olunur mevzi‘e karîb bir tarafı Safer Ağa veresesi bağına ve bir tarafı ba‘zan Manol v. Kostantin bağına ve ba‘zan tarîk-i âma ve bir tarafı ba‘zan Yorgi bağına ve ba‘zan Minho bağına ve bir tarafı ba‘zan hâlik-i mezbûr bağına ve ba‘zan tarîk-i âma müntehî yüz çapalık bir kıt‘a mülk bağ hâlik-i mezbûrun ile’l-helâk mülkü olup ba‘de helâkihî verese-i mezkûrûna isâbet ve intikāl etmişken mezkûr Kostantin bağ-ı mezbûru bi gayri hakkın müstakillen zabt ve tasarruf eder, suâl olunup bağ-ı mezbûr on bir sehim i‘tibâr olunmağla iki sehim hisse-i şâyi‘adan mezkûr Kostantin kasr-ı yed ve bize teslîm etmesi asâleten ve vekâleten matlûbumuzdur dediklerinde gıbbe’s-suâl mezbûr Kostantin cevâbında bağ-ı mahdûd-ı mezkûr mülk-i müşterâsı olup hattâ babam hâlik-i mezbûr Dimitraki hâl-i hayâtında ve kemâl-i akl u sıhhatinde bağ-ı merkūm oğlum Kostantin’in mülk-i müşterâsıdır vechen mine’l-vücûh ve sebebin mine’l-esbâb benim hak ve alâkam ve medhalim yoktur deyû bi’d-defe‘ât alâ ru’ûsi’l-işhâd ikrâr ve işhâd eylemişdir ana binâ’en vaz‘-ı yed ederiz deyû def‘le mukābele edicek gıbbe’l-istintâk ve’l-inkâr mezkûr Kostantin’den def‘-i mezbûrunu mübeyyine beyyine taleb olundukda mahrûse-i mezbûre Kalafatçılar mahallesinde sâkin Mihal v. Hürmüz ve Petro v. Mihal nâm zimmîler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ hâlik-i mezkûr Dimitraki hâl-i hayâtında ve kemâl-i akl [u] sıhhatinde bağ-ı mahdûd-ı mezkûr oğlum mezbûr Kostantin’in mülk-i müşterâsıdır vechen mine’l-vücûh ve sebebin mine’l-esbâb benim için bağ-ı mezbûrda hak ve alâka yoktur deyû huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sânî min Cemâziyelevvel li sene erba‘a ve seb‘în ve elf.

Şuhûdü’l-hâl: Hüseyin Çelebi el-Hammâmî, Hasan Beşe er-Râcil, el-Hâc Ahmed b. Mahmud, Abdi Çelebi b. Hüseyin, Şükrullah Bey b. Mustafa, Pîrî b. Hüseyin ve gayruhüm.

(İSTANBUL12 - cilt: 16, sayfa: 831 - Hüküm no: 1141 - Orijinal metin no: [117b-1])﻿

﻿

﻿

1142. Hüküm

Müteveffâ Dimitraki v. Kosta’nın bir evini hayatta iken büyük oğlu Kostantin’e verdiği

Mahmiye-i İstanbul’da Fener Kapısı hâricinde Karabaş mahallesinde sâkin iken bundan akdem hâlik olan Dimitraki v. Kosta nâm zimmînin verâseti sulbî kebîr oğulları Kostantin ve Vasilaki ve Mihalaki’ye ve sulbiye kebîre kızları kızları Marola ve Cocone ve Zoyo ve Kokona ve Elene nâm nasrâniyyelere münhasıra olduğu şer‘an mütehakkik oldukdan sonra mezkûr Mihalaki asâleten ve mezbûre Elene tarafından husûs-ı âtîye vekîl olup vekâleti Yanaki v. Andriyas ve Papa Yakçı v. Petro nâm zimmîler şehâdetleri ile şer‘an sâbite olan Zarako v. Mihalaki vekâleten mahfil-i kazâda zikri âtî menzile vâzı‘u’l-yed olan mezkûr Kostantin muvâcehesinde her biri üzerine takrîr ve da‘vâ edip mahrûse-i Galata a‘mâlinden Beşiktaş nâhiyesine tâbi‘ Arnavud nâm karyede vâki‘ bir tarafı hâlik-i mezbûr bağına ve bir tarafı Manol oğlu mülküne ve bir tarafı Bayar nâm yahudi mülküne ve bir tarafı tarîk-i âma müntehî fevkānî iki oda ve iki sofa ve bir kameriye ve bir kenîfi ve altında bir mutfak ve bir ahır ve avlu ve kenîfi hâvî mülk menzil hâlik-i mezbûrun ile’l-helâk mülkü olup ba‘de helâkihî verese-i mezkûrûna isâbet ve intikāl etmişken mezkûr Kostantin menzili mezbûru bi gayri hakkın müstakillen zabt ve tasarruf eder suâl olunup menzili mezbûr on bir sehim i‘tibâr olunmağla iki sehim hisse-i şâyi‘adan mezkûr Kostantin kasr-ı yed ve bize teslîm etmesi asâleten ve vekâleten matlûbumuzdur dediklerinde gıbbe’s-suâl mezbûr Kostantin cevâbında menzili mahdûd-ı mezkûr mülk-i müşterâsı olup hattâ babam hâlik-i mezbûr Dimitraki hâl-i hayâtında ve kemâl-i akl u sıhhatinde menzili mezbûr oğlum Kostantin’in mülk-i müşterâsıdır vechen mine’l-vücûh ve sebebin mine’l-esbâb benim hak ve alâkam ve medhalim yoktur deyû bi’d-defe‘ât alâ ru’ûsi’l-istişhâd ikrâr ve işhâd eylemişdir ana binâ’en vaz‘-ı yed ederiz deyû def‘le mukābele edicek gıbbe’l-istintâk ve’l-inkâr mezkûr Kostantin’den def‘i mezbûrunu mübeyyine beyyine taleb olundukda mahrûse-i mezbûrede Kalafatçılar mahallesinde sâkin Mihal v. Hürmüz ve medîne-i Ebâ Eyyûb Ensârî müzâfâtından kasaba-i Hasköy’de sâkin Mihal v. Yanaki nâm zimmîler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ hâlik-i mezkûr Dimitraki hâl-i hayâtında ve kemâl-i akl u sıhhatinde menzili mahdûd-ı mezkûr oğlum mezbûr Kostantin’in mülk-i müşterâsıdır vechen mine’l-vücûh ve sebebin mine’l-esbâb benim için menzili mahdûd-ı mezkûrda hak ve alâka yoktur deyû huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Hurrire fî târihi’l-mezbûr li’s-seneti’l-merkūm. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 833 - Hüküm no: 1142 - Orijinal metin no: [117b-2])﻿

﻿

﻿

1143. Hüküm

Ünzile bt. Mehmed’in Yusuf b. Abdülkerim’den boşandığı

Mahmiye-i İstanbul’da Gül câmi‘-i şerîfi mahallesinde sâkine Ünzile bt. Mehmed nâm hâtun meclis-i şer‘-i hatîr-i lâzımü’t-tevkīrde zevci işbu bâ‘isü’l-kitâb Yusuf b. Abdülkerim mahzarında ikrâr ve takrîr-i kelâm edip zevcim mezbûr Yusuf zimmetinde mütekarrir ve ma‘kūdun-aleyh olan üç yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Yusuf ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ettikden sonra zevciyyete müte‘allik âmme-i da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-âşir min Cemâziyelevvel li sene erba‘a ve seb‘în ve elf.

Şuhûdü’l-hâl: Hüseyin Çelebi b. Abdullah, Sâlih b. Mehmed, Abdi Çelebi b. Hüseyin, Veli b. Mahmud ve gayruhüm. Yine mezbûrun zevcesi olan Rahime bt. Mehmed nâm hâtun dahi beş yüz akçe mehr-i müeccel ve nafaka-i iddet üzerine muhâla‘a olduğu kayd şüd.

(İSTANBUL12 - cilt: 16, sayfa: 834 - Hüküm no: 1143 - Orijinal metin no: [118a-1])﻿

﻿

﻿

1144. Hüküm

Hâkimin, Mehmed b. Mehmed Çelebi adlı küçüğe nafaka takdir etmesi ve annesine borçlanmaya izin vermesi

İşbu hüccet-i şer‘iyyenin üzerinde imzâsı bulunan hâkim, Mehmed b. Mehmed Çelebi nâm sagīrin nafakası, kisvesi ve sâir havâic-i zarûriyyesi için, medîne-i mahmiye-i Kostantıniyye mahallâtından Âşık Paşa mahallesinde sâkine olan râfi‘atü hâze’l-kitâb Mâhruhsar bt. Abdullah nâm mutallaka annesi ve hâdinesinin talebiyle, mezbûr babası Mehmed Çelebi üzerine zeyilde mezkûr târihden i‘tibâren yevmî râyicü’l-vakt dört akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer mezbûra rücû‘ etmesine mezbûreye izin verdi. Cerâ zâlike fi’l-yevmi’t-tâsi‘ min Cumâdelûlâ sene erba‘a ve seb‘în ve elf.

Şuhûdü’l-hâl: Es-Seyyid Lütfullah b. es-Seyyid Emrullah, Mustafa Halîfe b. Mustafa, Halil Çelebi b. Mehmed, Osman Çelebi b. Ali ve gayruhüm

(İSTANBUL12 - cilt: 16, sayfa: 834 - Hüküm no: 1144 - Orijinal metin no: [118a-2, Arapça])﻿

﻿

﻿

1145. Hüküm

Müteveffâ Abdünnebi Çavuş’un hayatta iken kölesini azat ettiği

Medîne-i Eyyûb-i Ensârî -aleyhi rahmetü’l-meliki’l-Bârî- mahallâtından Baba Haydar mahallesi ahâlîsinden iken vefât eden Abdünnebî Çavuş b. Hüseyin’in verâseti, zevce-i metrûkesi Ayşe bt. Mustafa nâm hâtun ve sulbiye kebîre kızı İsmihan Hâtun ve li ebeveyn kız karındaşı Râbia Hâtun’a münhasıra oldukdan sonra mezbûrât taraflarından husûs-ı âti’z-zikre vekîl olup nehc-i şer‘î-i mu‘teber üzre vekâleti sâbite olan Sâlih Çelebi meclis-i şer‘-i hatîr-i lâzımü’t-tevkīrde uzun boylu elâ gözlü açık kaşlı Rusiyyü’l-asl hâfızü’l-kitâb Hüseyin b. Abdullah nâm gulâm mahzarında ikrâr ve takrîr-i kelâm edip müvekkilelerim mezbûrât, mevsûf-ı mezkûr Hüseyin mukaddemâ mûrisimiz mezbûr Abdünnebî Çavuş’un abd-i memlûkü iken mezbûr hâl-i sıhhatinde mezbûru malından âzâd ve mülkünden ihrâc ve silk-i ahrâr-ı asliyyîne ilhâk ve idrâc etmişdi. El-hâletü hâzihî mevsûf-ı mezkûr Hüseyin abd-i mu‘takıdır bizim alâkamız yoktur dediler dedikde mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Zilhicceti’ş-şerîfe li sene erba‘a ve seb‘în ve elf.

Şuhûdü’l-hâl: Kıdvetü’l-müderrisîn Yusuf Efendi, Fahrü’l-kuzât Ali Efendi, Yusuf Çelebi b. Abdülkerim, Abdurrahman Bey b. Abdullah, Hasan Beşe b. Ömer.

(İSTANBUL12 - cilt: 16, sayfa: 834 - Hüküm no: 1145 - Orijinal metin no: [118a-3])﻿

﻿

﻿

1146. Hüküm

Yeniçeri Mehmed Beşe’nin bağını Osman b. Kasım’a sattığı

Dergâh-ı âlî yeniçerilerinin otuz ikinci ağa bölüğüne mahsûs oda ahâlîsinden Mehmed Beşe b. Abdullah nâm kimesne meclis-i şer‘-i hatîr-i lâzımü’t-tevkīrde işbu bâ‘isü’l-kitâb Osman b. Kasım nâm kimesne mahzarında ikrâr ve takrîr-i kelâm edip silk-i mülkümde münselik olup vilâyet-i Rumeli’nde İstarova kazâsına tâbi‘ Esterlahşe nâm karyede vâki‘ bir tarafı Bayezid nâm kimesne bağı ve bir tarafı Sinan Beşe bağı ve bir tarafı Mustafa bağı ve bir tarafı tarîk-i hâs ile mahdûd ve mümtâz bir kıt‘a mülk bağımı, bin beş yüz nakid râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-ı şer‘î ile merkūm Osman’a bey‘ ol dahi minvâl-i muharrer üzre iştirâ ve kabûl edip semeni olan mezbûr bin beş yüz akçemi müşterî-i mezbûr Osman yedinden bi’t-tamâm ahz u kabz ettikden sonra mebî‘-i mezbûru mahallinde ahz u kabza mezbûr Osman’ı taslît eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu.

Şuhûdü’l-hâl: Hasan Beşe b. Veli, Mehmed b. Mustafa, İbrahim b. Ali, Hasan b. Mehmed ve gayruhüm.

(İSTANBUL12 - cilt: 16, sayfa: 835 - Hüküm no: 1146 - Orijinal metin no: [118a-4])﻿

﻿

﻿

1147. Hüküm

Saraylı Mâhruhsar Hâtun ile boşandığı eşi Mehmed Çelebi b. Abdullah arasında hiçbir dava kalmadığı

Husûs-ı âti’l-beyânı mahallinde tahrîr için gıbbe’l-iltimâs kıbel-i şer‘den Mevlânâ Keşfî Mustafa Efendi irsâl olunup ol dahi mahmiye-i İstanbul’da Âşık Paşa mahallesinde fahrü’l-müderrisîni’l-kirâm Yahya Paşazâde demekle ma‘rûf Yahya Efendi b. Mehmed Efendi’nin sâkin olduğu menziline varıp zeyl-i rakīmde muharrerü’l-esâmî olan müslimîn huzûrlarında akd-i meclis-i şer‘-i şerîf eyledikde mahalle-i mezbûre sükkânından Mehmed Çelebi b. Abdullah meclis-i ma‘kūd-ı mezbûrda zevce-i mutallakası olup zâtı mahalle-i mezbûreden mûmâ-ileyh Yahya Efendi ve Mehmed Efendi b. Halil ta‘rîfleri ile mu‘arrefe olan bâ‘isetü hâzihi’l-vesîka Saraylı Mâhruhsar bt. Abdullah nâm hâtun mahzarında ikrâr ve takrîr-i kelâm edip mahalle-i mezbûrede vâki‘ eş-Şeyh Osman Efendi nâm sâhibü’l-hayrın vakfından olup üç tarafı vakf-ı mezbûrdan Hasan Reis ve Dilaver ve Ramazan Beşe tasarruflarında olan menzillere ve bir tarafı tarîk-i hâssa müntehî iki bâb fevkānî ve bir tahtânî odaları ve sofa ve müşterek su kuyusunu ve kenîf ve avluyu müştemil olup icâre-i mu‘accele ve yevmî iki akçe ücret-i müeccele ile tasarrufumda olan menzilimi, bi cümleti’t-tevâbi‘ ve’l-levâhık merkūme Saraylı Mâhruhsar Hâtun’a on bin beş yüz kırk akçe bedel mukābelesinde vakf-ı mezbûr mütevellîsi izni ile ferâğ ve tefvîz, ol dahi tefevvüz ve kabûl eyledikden sonra bedel-i ferâğ olan meblağ-ı mezbûr on bin beş yüz kırk akçeyi mutallaka-i mezbûre Mâhruhsar’ın zimmetimde mütekarrir ve ma‘kūdun aleyh olan on bir bin akçe mehr-i müecceli ile nafaka-i iddet-i ma‘lûme ve me’ûnet-i süknâsı için ta‘yîn olunan beş yüz kırk akçenin on bin beş yüz kırk akçesine takās edip ol dahi vech-i muharrer [118b] üzre mukāssa ve kabûl eyledikden sonra mehr-i müeccel-i mezkûrdan bâkī bin akçeyi dahi meclis-i ma‘kūd-ı mezbûrda Mâhruhsar yedine def‘ ve teslîm ol dahi tesellüm ve kabûl eyledi ba‘de’l-yevm zevciyyete müte‘allika âmme-i da‘vâdan her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Abdullah Çelebi b. Abdülmennân ve Ahmed b. Abdülcebbar ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâbi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Es-Seyyid Lütfullah b. es-Seyyid Emrullah, Mustafa Çelebi b. Mustafa el-Müezzin, Osman Çelebi b. Ali, Ahmed b. Abdülcebbâr ve gayruhüm mine’l-huzzâr.

(İSTANBUL12 - cilt: 16, sayfa: 835 - Hüküm no: 1147 - Orijinal metin no: [118a-5])﻿

﻿

﻿

1148. Hüküm

Fâtıma bt. Hüseyin’in bazı eşyalarını eşi Osman Beşe’ye hibe ettiği

Mahmiye-i İstanbul’da Cafer Subaşı mahallesi sâkinelerinden Fâtıma bt. Hüseyin nâm hâtun meclis-i şer‘-i hatîr-i lâzımü’t-tevkīrde zevci Osman Beşe b. Yusuf mahzarında ikrâr ve takrîr-i kelâm edip silk-i mülkümde münselik olan eşyâmdan bir sîm sıvama? kuşak ve bir altın bilezik ve bir neftî sâye çuha ferâce ve bir atlas kaftan ve bir hâtem ve bir nâfe kürk ve beş yastık ve üç minder ve iki döşek ve iki yemeni yorgan ve bir bakır sini ve bir leğen ve bir ibrik ve iki tava ve beş sahan ve iki tencere ve bir alaca kilim ve iki yan keçesi ve bir kebîr seccâdemi, zevcim işbu bâ‘isü’l-kitâb mezbûr Osman Beşe’ye hibe ve teslîm ol dahi meclis-i hibede ittihâb ve kabûl ve kabz ve tesellüm eyledikden sonra zimmetinde mütekarrir ve ma‘kūdun-aleyh bin üç yüz akçe mehr-i müeccelimden dahi zimmetini ibrâ eyledim ba‘de’l-yevm zikr olunan eşyâ zevcim mezbûr Osman Beşe’nin mülk-i mevhûbudur, benim kat‘â alâka ve medhalim yoktur dedikde gıbbe’t-tasdîki’ş-şer‘î [mâ vaka‘a bi’t-taleb ketb olundu]. Hurrire fî târihi’l-mezbûr.

Şuhûdü’l-hâl: Mustafa Efendi b. Mehmed, Yusuf Efendi b. Mehmed, Mehmed b. Ali, Mustafa b. Abdullah ve gayruhüm.

(İSTANBUL12 - cilt: 16, sayfa: 836 - Hüküm no: 1148 - Orijinal metin no: [118b-1])﻿

﻿

﻿

1149. Hüküm

Mahmud b. İbrahim’in Hasan b. Abdullah’da alacağı olduğu iddiasını ispat edemediği

Dârü’l-hilâfeti’l-aliyye Kostantıniyye el-mahmiyye hısnı ebvâbından Yenikapı dâhilinde Sîmkeş mahallesi sâkinlerinden Mahmud b. İbrahim nâm kimesne meclis-i şer‘-i hatîrde Hasan b. Abdullah mahzarında üzerine da‘vâ ve takrîr-i kelâm edip merkūm Hasan zimmetinde cihet-i karz-ı şer‘îden sekiz bin akçe hakkım vardır, suâl olunup alıverilmek matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsına mübeyyine beyyine taleb olundukda ityân-ı beyyineden izhâr-ı acz edip istihlâf etmeğin merkūm Hasan’a müdde‘î-i mezbûr Mehmed’e üzerine edâsı lâzım sekiz bin akçe deyni olmadığına yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince müdde‘î-i mezbûr Mehmed bilâ-beyyine mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’t-tâsi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah Bey b. Mustafa, Veli b. Mahmud ve gayruhüm.

(İSTANBUL12 - cilt: 16, sayfa: 837 - Hüküm no: 1149 - Orijinal metin no: [118b-2])﻿

﻿

﻿

1150. Hüküm

Sahak v. Laçin’in Ovanes v. Asvador’da alacağı olduğu iddiasını ispat edemediği

Mahmiye-i İstanbul’da Şeyh Ferhad mahallesi sâkinlerinden Sahak v. Laçin nâm Ermeni dîvân-ı kāimmakām-ı sadr-ı a‘zamîde ma‘kūd mahfil-i kazâda, işbu hâmilü’s-sifr Ovanes v. Asvador nâm Ermeni mahzarında üzerine da‘vâ edip mezkûr Avanos zimmetinde cihet-i karzdan dört yüz seksen üç kıt‘a esedî guruş hakkım vardır, hâlâ taleb ederim suâl olunsun dedikde gıbbe’s-suâl ve akībe’l-inkâr, müdde‘î-i mezbûrdan müdde‘âsına mübeyyine beyyine taleb olundukda dört beş def‘a ityân-ı beyyine için istimhâl edip her kerede mehl-i şer‘î ile imhâl olunup ityân-ı beyyineye kudreti olmayıp ve yemîn dahi vermemeğin, mâ vaka‘a bi’t-taleb ketb olundu. Hurrire fi’l-yevmi’s-sânî min Cemâziyelevvel sene 1074.

Şuhûdü’l-hâl: El-Hâc Ahmed b. Mahmud, Nasûh Beşe b. Yusuf, Abdi Çelebi b. Hüseyin, Şükrullah b. Mustafa ve gayruhüm.

(İSTANBUL12 - cilt: 16, sayfa: 837 - Hüküm no: 1150 - Orijinal metin no: [118b-3])﻿

﻿

﻿

1151. Hüküm

Meryem bt. Ahmed’in evini Şeyh Mehmed b. Ahmed’e sattığı

Mahmiye-i İstanbul’da Gül Câmi‘-i şerîfi mahallesinde sâkine Meryem bt. Ahmed meclis-i şer‘-i hatîr-i lâzımü’t-tevkīrde işbu bâ‘isü’l-kitâb Şeyh Mehmed b. Mehmed nâm kimesne mahzarında ikrâr ve takrîr-i kelâm, edip silk-i mülkümde münselik olup mahalle-i mezbûrede vâki‘ bir tarafı Sâime Hâtun vakfına ve bir tarafı Aynî Hâtun vakfına ve bir tarafı Ahmed b. Kapıcı Mehmed mülküne ve bir tarafı tarîk-i âma müntehî iki bâb fevkānî oda ve iki sofa ve altında ahır ve kenîf ve bir su kuyusu ve avluyu müştemil olan mülk menzilimi, merkūm Şeyh Mehmed’e yirmi altı bin nakid râyic fi’l-vakt akçeye bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve kabûl ve tesellüm eyledikden sonra semeni olan meblağ-ı mezbûr yirmi altı bin akçeyi müşterî-i mezbûr Şeyh Mehmed Efendi yedinden bi’t-tamâm ahz u kabz eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: İsmail Efendi b. Mehmed el-İmâm, Mehmed Çelebi b. el-Hâc Abdi, es-Seyyid Mehmed b. es-Seyyid Abdülkādir, Süleyman Efendi b. İbrahim, Feridun b. Ali, el-Hâc Yusuf b. Halil ve gayruhüm.

(İSTANBUL12 - cilt: 16, sayfa: 838 - Hüküm no: 1151 - Orijinal metin no: [118b-4])﻿

﻿

﻿

1152. Hüküm

Hâkimin, Ayşe bt. Ali adlı hanıma Mustafa Efendi b. Şaban’ı vasî atadığı

Mahmiye-i Kostantıniyye kapılarından Topkapısı kurbunda vâki‘ Kürekçibaşı mahallesinde sâkine olan Ayşe bt. Ali nâm hâtunun kendisinin hıfz-ı ahvâline ve zabt-ı emvâline kādira olmayıp vasîye muhtac olduğunun udûl-i müslimînin şehâdetleri ile sâbit olmasından sonra hâkim hâfız-ı hâze’l-kitâb Mustafa Efendi b. Şaban nâm kimseyi tesviye-i umûru için vasî nasb etti. O da vesâyet-i mezbûreyi kabûl edip hizmeti lâzımesini edâyı ta‘ahhüd etti. Sonra hâkim-i mûmâ ileyh, mezbûre Ayşe’nin nafakası, kisvesi ve sâir havâic-i zarûriyyesi için, vasiyy-i mezbûr yediyle zabt edilen emvâlinden karşılanmak üzre yevmî râyicü’l-vakt on akçe farz ve takdîr etti ve meblağ-ı mefrûzu, mezbûrenin ihtiyâclarına sarf etmesi için vasiyy-i mezbûra izin verdi. Cerâ zâlike ve hurrire fi’l-yevmi’l-âşir min Cumâdelûlâ sene erba‘a ve seb‘în ve elf.

Şuhûdü’l-hâl: Mehmed Çelebi b. Mehmed, Hasan Efendi b. Mehmed, Ali Efendi b. Ramazan ve gayruhüm

(İSTANBUL12 - cilt: 16, sayfa: 838 - Hüküm no: 1152 - Orijinal metin no: [118b-5, Arapça])﻿

﻿

﻿

1153. Hüküm

Mustafa Efendi’nin mirasından kızı Ayşe Hâtun’a kalanların onun tarafından kardeşi Ahmed Efendi’ye hibe edildiği

Mahmiye-i Kostantıniyye’de Çerağî

(İSTANBUL12 - cilt: 16, sayfa: 839 - Hüküm no: 1153 - Orijinal metin no: [119a-1])﻿

﻿

﻿

1154. Hüküm

Merhûm Seyyid Veli’nin eşi Müşerrefe’nin diğer mirasçılarla bir davasının kalmadığı

Mahmiye-i İstanbul’da Müftü Ali Çelebi mahallesi sâkinlerinden olup bundan akdem tarîk-i hâcc-ı şerîfde vefât eden Seyyid Veli b. Seyyid Nasûh’un verâseti, zevce-i metrûkesi Müşerrefe bt. Abdullah ile vâlidesi Selimeşah ve li ebeveyn er karındaşı Hüseyin Çelebi ile li üm kız karındaşları Selime ve Halime ve Server nâm hâtunlara münhasır olduğu şer‘an mütehakkik oldukdan sonra mezkûre Müşerrefe tarafından husûs-ı âti’l-beyâna vekîl olup mezbûreyi ma‘rifet-i şer‘iyye ile ârifân olan Mehmed Beşe b. Receb ve Ömer Beşe b. Abdurrahim nâm kimesneler şehâdetleri ile şer‘an vekâleti sâbite olan Abdülcelil b. Bahâaddin meclis-i şer‘-i hatîrde tereke-i müteveffâ-yı mezkûra vâzı‘u’l-yed olan merkūme Selimeşah ve Halime ve Server taraflarından zikri âtî husûsa vekîl olup ber nehc-i şer‘î ve tarîk-i mer‘î üzre vekâleti sâbite olan mezbûr es-Seyyid Hüseyin Çelebi mahzarında ikrâr ve takrîr-i kelâm edip müteveffâ-yı mezkûrun akār ve nukūd ve menkūl ve esâs-ı beyt ve evânî-i nühâsiyye ve gayr-ı nühâsiyye ve bi’l-cümle ism-i mal ıtlâk olunur cemî‘ terekesinden müvekkilem mezbûre Müşerrefe’ye bi hasebi’l-irsi’ş-şer‘î isâbet ve intikāl eden rub‘ hisse-i şer‘iyyesini mezkûrûndan taleb ve da‘vâ eylediğimde vesâtat-ı muslihîn ile da‘vâ-yı meşrûhadan mezkûrun beni on iki bin beş yüz akçe üzerine inşâ-i akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr on iki bin beş yüz akçeyi mahmiye-i mezbûrede Altıpoğaca vakfından olup müvekkilem mezbûre Selimeşah’ın icâre-i mu‘accele ve müeccele-i ma‘lûmeteyn ile taht-ı tasarrufunda olup mahalle-i mezbûrede vâki‘ etrâf-ı erba‘ası Şâhin ve Altuncu Mehmed Çelebi menzilleri ve tarîk-i hâs ve tarîk-i âm ile mahdûd bir beyt-i ulvî ve tahtında bir camcı dükkânı ve beyt-i süflîyi hâvî menzili izn-i mütevellî-i vakf-ı mezbûr ile mezkûre Selimeşah’dan on iki yük beş yüz akçe bedel mukābelesinde müvekkilem mezbûre Müşerrefe tefevvüz ve kabûl ve kabz edip ol vechile müvekkilem mezbûre Müşerrefe’nin mezkûre Selimeşah’a deyni olan bedel-i mezkûr on iki bin beş yüz akçeyi takās edip ol dahi mukāssa ve kabûl eyledi ba‘de’l-yevm tereke-i mütevveffâ-yı merkūmeye müte‘allika olan cemî‘ da‘vâdan verese-i mezbûreyi ibrâ eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Mustafa Efendi b. Abdünnebî, Halil Beşe b. Cuma, Yakub Beşe b. Yusuf, Hacı Durmuş b. Habîb, Hasan Çelebi b. Bayram ve gayruhüm.

(İSTANBUL12 - cilt: 16, sayfa: 841 - Hüküm no: 1154 - Orijinal metin no: [119b-1])﻿

﻿

﻿

1155. Hüküm

Hatice bt. Mehmed’in hür ana ve babadan doğduğu

Mahrûse-i Galata a‘mâlinden el-Hâc Hüsrev mahallesinde sâkine işbu açık kaşlı gök elâ gözlü orta boylu râfi‘atü hâze’l-kitâb Hatîce bt. Mehmed nâm hürreme mahfil-i kazâda kendiye rakīk olmak üzre vâzı‘u’l-yed olan Receb Bey b. Mustafa mahzarında üzerine takrîr ve da‘vâ edip ben firâş-ı hürriyetde mütevellîde olmuş hürretü’l-asl olup bana ve ebeveynime kat‘â rık târî olmamışken, mezkûr Receb Bey bana rakīk olmak üzre vaz‘-ı yed eder, ba‘de’s-suâl mezbûr Receb Bey cevâbında müdde‘iyye-i mezbûre Hatîce’yi işbu hâzır bi’l-meclis Ahmed b. Ali’den on iki bin üç yüz akçe semen-i makbûza iştirâ ve kabz edip mülk-i müşterâ câriyem olmak üzre vaz‘-ı yed ederin deyû vech-i muharrer üzre hürretü’l-asl olduğunu inkâr edicek müdde‘iyye-i mezbûre Hatîce’den sıdk-ı makālini mübeyyine beyyine taleb olundukda udûl-i müslimînden olup mahalle-i mezbûre sükkânından Aydın Bey b. Mükerrem ve kasaba-i mezbûrede Zincirlikuyu mahallesinden Hasan Bey b. Mustafa ve Hacı Şaban mahallesinden Ahmed b. Hamza nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ işbu müdde‘iyye Hatîce bt. Mahmud firâş-ı hürriyetde mütevellîde olmuş hürretü’l-asıldır, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın Câmi‘ü’l-fusleyn’inin kırkıncı faslında, “şehidâ ennehû hürrü’l-asl vülide an firâşi’l-hürriyeti ve lem yeşhedâ ennehû alâka? hürren ve şehidâ!" ennehû hürrü’l-asîl ve lem yezîdâ aleyhi fe-eftâ kesîrün min meşâyihinâ bi sıhhatihî fe-inne Muhammeden zükere fî kitâbi’l-velâ’-i ve eşhedâ ennehû hürrü’l-asl iktefâ bihî deyû mastûr ve mukayyed olduğu ecilden, mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’t-tâsi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Mehmed Çavuş b. Abdullah, Abdülkerim b. Bâli, Hasan b. Bâli, Mehmed b. Abdullah ve gayruhüm.

(İSTANBUL12 - cilt: 16, sayfa: 842 - Hüküm no: 1155 - Orijinal metin no: [119b-2])﻿

﻿

﻿

1156. Hüküm

Kadı Mehmed Efendi’nin Derviş Ali mahallesindeki evini Ahmed Efendi’ye sattığı

Husûs-ı âti’l-beyânın mahallinde tahrîri iltimâs olunmağın, cânib-i şer‘-i celîl-i lâzımü’t-tebcîlden Mevlânâ Ömer Efendi b. İsmail irsâl olunup ol dahi mahmiye-i İstanbul’da Efdalzâde mahallesi sükkânından kıdvetü’l-müderrisîni’l-kirâm Hamîd Efendi b. Mustafa Efendi’nin menziline varıp zeyl-i kitâbda isimleri mastûr olan müslimîn mahzarlarında akd-i meclis-i şer‘-i mübîn eyledikde meclis-i ma‘kūd-ı mezbûrda mahmiye-i merkūmede Derviş Ali mahallesi sâkinlerinden olup Mısr-ı Kahire kuzâtından olan Mehmed Efendi b. Ahmed Efendi işbu sâhibü’l-kitâb umdetü’l-müderrisîni’l-kirâm zübdetü’l-muhakkikīni’l-fihâm Ahmed Efendi b. Hasan Efendi mahzarında ikrâr ve takrîr-i kelâm edip silk-i mülk-i sahîhimde münselik olup yine mezbûr Derviş Ali mahallesinde vâki‘ bir tarafdan umdetü’l-mevâliyyü’l-izâm Yakub Efendi mülkü ve bir tarafdan müşterî-i mezbûr mülkü ve bir tarafdan dahi ba‘zan müşterî-i mezbûr mülkü ve ba‘zan Ömer Beşe tasarrufunda olan menzil ve bir tarafı tarîk-i âm ile mahdûd, dâhiliyyesi iki bâb fevkānî oda ve bir sofa ve bir kenîf ve tahtânî bir mutfak ve bir kenîf ve avlu ve hâriciyyesi fevkānî iki oda ve bir sofa ve bir kenîf ve ahır ve bi’r-i mâ ve zât-ı eşcâr-ı müsmire ve gayr-ı müsmire bahçeyi müştemil mülk menzili nakd-i râyic fi’l-vakt yüz elli bin bin akçeye bey‘-i bât-ı sahîh-i şer‘î ile bey‘ ve teslîm edip ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr yüz elli iki bin akçeyi bi’t-tamâm yedlerinen alıp kabz eyledim ba‘de’l-yevm menzili mahdûd-ı mezbûr cemî‘ tevâbi‘ ve levâhıkı ve kâffe-i menâfi‘ ve merâfıkı ile müşterî-i mezbûr Ahmed Efendi hazretlerinin mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-vicâhî vâki‘ hâli Mevlânâ-yı mezbûr mahallinde tahrîr, ba‘dehû ba‘s olunan Abdullah Çelebi b. Abdullah ve Veli b. Mahmud ile meclis-i şer‘-i hatîre gelip alâ vukū‘ihi ihbâr ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis aşer min Cemâziyelevvel sene 1074.

Şuhûdü’l-hâl: İftihârü’l-müderrisîni’l-kirâm Hamîd Efendi b. ( ), mefharü’l-müderrisîni’l-kirâm Edincikli Mehmed Efendi, Fahrü’l-eimme Ahmed Efendi b. Yusuf, Murad Çelebi, Yusuf Efendi b. Abdullah, Süleyman Beşe b. Halil ve gayruhüm

(İSTANBUL12 - cilt: 16, sayfa: 843 - Hüküm no: 1156 - Orijinal metin no: [120a-1])﻿

﻿

﻿

1157. Hüküm

Kadı Mehmed Efendi b. Ahmed’in Ayşe bt. Sefer’e olan borcunu ödediğinden rehin bıraktığı evin rehninin kaldırıldığı

Husûs-ı âti’z-zikrin mahallinde tahrîri için gıbbe’l-iltimâs cânib-i şer‘-i mutahhardan Mevlânâ Ömer Efendi b. İsmail irsâl olunup ol dahi mahmiye-i İstanbul’da Efdalzâde mahallesi sükkânından fahrü’l-müderrisîni’l-kirâm Hamîd Efendi b. Mustafa Efendi’nin menziline varıp zeyl-i rakīmde mastûr olan müslimîn mahzarlarında akd-i meclis-i şer‘-i kavîm eyledikde meclis-i ma‘kūd-ı mezbûrda mahmiye-i merkūmede Akşemseddin mahallesi sâkinelerinden Ayşe bt. Sefer Efendi nâm hâtun Mısr-ı Kahire kuzâtından Mehmed Efendi b. Ahmed Efendi mahzarında ikrâr ve takrîr-i kelâm edip bundan [akdem] mezbûr Mehmed Efendi silk-i mülkünde münselik olup mahmiye-i merkūmede Derviş Ali mahallesinde vâki‘ bir tarafdan umdetü’l-ulemâ’i’l-izâm Yakub Efendi mülkü ve bir tarafdan zübdetü’l-mehâdîmi’l-kirâm Hasan Efendizâde Ahmed Efendi mülkü ve bir tarafdan dahi ba‘zan mûmâ-ileyh Ahmed Efendi mülkü ve ba‘zan Ömer Beşe tasarrufunda olan menzil ve bir tarafdan tarîk-i âm ile mahdûd dâhiliyyesi fevkānî iki oda ve bir sofa ve kenîf ve tahtânî bir mutfak ve bir kenîf ve avlu ve hâriciyyesi iki fevkānî oda ve bir sofa ve bir kenîf ve ahır ve bi’r-i mâ ve zât-ı eşcâr-ı müsmire ve gayr-ı müsmire bahçeyi müştemil menzilini bin yüz yetmiş guruş deyn mukābelesinde ba‘de’t-tahliyye yedime rehin vaz‘ ve teslîm eylemiş idi hâlâ meblağ-ı mezbûr bin yüz yetmiş guruşu bi’t-tamâm yedinden alıp kabz eyleyip fekk-i rehin eyledim ba‘de’l-yevm menzili mahdûd-ı mezbûrda kat‘â alâka ve medhalim kalmadı dedikde gıbbe’t-tasdîki’l-mu‘teber vâki‘ hâli Mevlânâ-yı mezbûr mahallinde ba‘de’t-tahrîr ve ma‘an irsâl olunan Abdullah Çelebi b. Abdullah ve Veli b. Mahmud ile meclis-i şer‘-i hatîr-i lâzımü’t-tevkīre gelip alâ vukū‘ihi ihbâr ve takrîr etmeğin mâ vaka‘a bi’t-taleb ketb olundu Fi’l-yevmi’s-sânî aşer min Cemâziyelevvel li sene erba‘a ve seb‘în ve elf. Şuhûd[ü’l-hâl]: Es-Sâbikūn.

(İSTANBUL12 - cilt: 16, sayfa: 844 - Hüküm no: 1157 - Orijinal metin no: [120a-2])﻿

﻿

﻿

1158. Hüküm

Ömer b. Turan’ın Müteveffâ Yusuf Ağa b. Mahmud’un tek vârisi olduğunun sabit olduğu

Vilâyet-i Anadolu’da Of kazâsına tâbi‘ Kono nâm karye sükkânından işbu râfi‘ü’l-kitâb Ömer b. Turhan dîvân-ı sa‘âdet-makrûnda ma‘kūd olan mahfil-i kazâda, fi’l-asl karye-i mezbûreden olup bundan akdem vefât eden Yusuf Ağa b. Mahmud’un zâhirde vâris-i ma‘rûfu olmamağla cemî‘ terekesi cânib-i beytülmâle âid olmuşdur deyû hâlâ ordu-yı hümâyûnda başdefterdâr olan düstûr-ı mükerremi zîşân vezîr-i mükerremi âlî-mekân râkib-i huyûlü’l-mecdü ve’l-iclâl sâhib-i zuyûlü’l-izzü ve’l-ikbâl Ahmed Paşa taraf-ı şerîflerinden sâbitü’l-vekâle vekîli ve emr-i şerîf-i cihân-mutâ‘ ile kabza me’mûr olup tereke-i müteveffâ-yı mezbûra vâzı‘u’l-yed olan umdetü ashâbi’l-inşâ ve’l-inşâd zübdetü’l-ekârim ve’l-emcâd Kîsedâr oğlu Ali Efendi b. Ahmed mahzarında üzerine takrîr-i da‘vâ edip ben müteveffâ-yı mezbûr Yusuf Ağa’nın li ebeveyn karındaşı olup babaları Mahmud ve anaları Şâfi nâm hâtun ve maskat-ı re’sleri zikr olunan Kono nâm karye ve müteveffâ-yı mezkûrun verâseti ancak bana münhasıra olup benden gayrı vârisi ve terekesine âhar müstahık yok iken cümle tereke-i müteveffâ-yı mezbûra mezkûr Ali Efendi bi gayri hakkın vaz‘-ı yed [ve] bana teslîm etmez, suâl olunup kasr-ı yed ve bana teslîme mezkûr Ali Efendi’ye tenbîh olunmak matlûbumdur dedikde gıbbe’s-suâl mezkûr Ali Efendi cevâbında tereke-i müteveffâ-yı mezbûra vaz‘-ı yedini ikrâr, lâkin vech-i meşrûh üzre müdde‘î-i mezkûrun verâsetin inkâr edicek müdde‘î-i mezbûrdan verâsetini mübeyyine beyyine taleb olundukda udûl-i müslimînden olup karye-i mezbûre ahâlîsinden olup mahmiye-i İstanbul’da Şehzâde câmi‘-i şerîfi kurbunda sâkin Mustafa Ağa b. Hüseyin ve Sultan Bayezid kurbunda sâkin Osman Ağa b. Ömer Davudpaşa Hânında sâkin İbrahim Ağa b. Kurt nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ müdde‘î-i mezbûr Ömer müteveffâ-yı mezkûr Yusuf Ağa’nın li ebeveyn karındaşı oğlu ve bi’l-usûbeti’n-nesebiyye vâris olup müdde‘î-i mezbûr Ömer’in babası mezkûr Turhan ile müteveffâ-yı mezkûr Yusuf Ağa li ebeveyn karındaşlar babaları mezbûr Mahmud [120b] ve anaları mezbûre Şâfi Hâtun ve maskat-ı re’sleri karye-i mezbûredir, müteveffâ-yı mezkûrun verâseti ancak müdde‘î-i mezkûr Ömer’e münhasırdır ve bundan gayrı vâris ve terekesine âhar müstahık olduğu ma‘lûmumuz değildir. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’t-tâsi‘ min Cemâziyelevvel li sene erba‘a ve seb‘în ve elf.

Şuhûdü’l-hâl: Umdetü’l-izâm ve’l-e‘âlî Receb Efendi b. Himmet, Umdetü erbâbi’t-tahrîr ve’l-kalem Mehmed Efendi Tezkireci-i Mâliye, Ahmed Ağa b. Mehmed, Ali Ağa b. Hüseyin, Ebûbekir Bey b. Bâli, Nasûh Beşe b. İbrahim ve gayruhüm.

(İSTANBUL12 - cilt: 16, sayfa: 844 - Hüküm no: 1158 - Orijinal metin no: [120a-3])﻿

﻿

﻿

1159. Hüküm

Receb Beşe b. Mehmed’in vefat eden Şerbetçi Kirkor v. Simavi’de olan alacağının vârislerinden tahsili

Tüccâr tâifesinden Receb Beşe b. Mehmed nâm kimesne tarafından meblağ-ı câi’z-zikri da‘vâ ve taleb ve ahz u kabza vekîl olup el-Hâc Kenan b. Abdullah ve Hüseyin Beşe b. Hamza nâm kimesneler şehâdetleri ile şer‘an vekâleti sâbite olan Mehmed Çelebi b. Muharrem nâm kimesne meclis-i şer‘-i hatîr-i lâzımü’t-tevkîrde Mahmiye-i İstanbul’da Tahtakale kurbunda Şerbetçi iken bundan akdem hâlik olan Kirkor v. Simavi nâm zimmînin verâseti zevce-i metrûkesi Gül bt. Bedros’a ve sulbî kebîr oğulları İstakız ve Simavi ve sulbî sagīr oğulları Serkis ve Karabet ve Dago’ya münhasıra olduğu şer‘an zâhir ve müte‘ayyin oldukdan sonra hâlik-i mezbûrun terekesine vâzı‘u’l-yed olan mezbûrân İstakız ve Simavi muvâcehelerinde üzerlerine bi’l-vekâle da‘vâ ve takrîr-i kelâm edip müvekkilim merkūm Receb Beşe’nin hâlik-i merkūm zimmetinde yedine müşterâ ve makbûz [ve] vezni beynlerinde ilm-i şer‘î ile ma‘lûm siyah üzüm semeninden yüz yirmi bin akçe hakkı olup hattâ hâlik-i merkūm hayâtında müvekkilem merkūme vech-i muharrer üzre siyah üzüm semeninden yüz yirmi bin akçe deyni olduğunu huzûr-ı müslimînde kirâren ve mirâren ikrâr eyledikden sonra meblağ-ı mezbûru kable’l-edâ hâlik olmağla zimmetinde kalmışdır hâlâ tereke-i vâfiyyesine vâzı‘u’l-yed olan mezbûrândan bi’l-vekâle taleb ederim, suâl olunsun dedikde gıbbe’s-suâl ve’l-inkâr vekîl-i mezbûr Mehmed Çelebi’den müdde‘âsını mübeyyin beyyine taleb olundukda udûl-i ricâlden olup mahmiye-i mezbûrede Tahtakale kurbunda Çörekçi tâifesinden Ali Çelebi b. Mustafa ve Mehmed Çelebi b. Kenan ve Hüseyin Beşe b. Ahmed nâm kimesneler li ecli’ş-şehâde meclis-i şer‘a hâzırûn olup istişhâd olunduklarında, fi’l-vâki‘ hâlik-i mezbûr Kirkor hayâtında zikr olunan siyah üzüm semeninden müvekkili merkūm Receb Beşe’ye zimmetimde yüz yirmi bin akçe deynim vardır deyû ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti’ş-şerâiti’l-kabûl şehâdetleri makbûle oldukdan sonra merkūm Ali için meblağ-ı mezbûru hâlik-i merkūmun terekesinden vekîl-i mezbûr Mehmed Çelebi’ye edâya merkūmân İstakız ve Simavi’ye tenbîh birle mâ vaka‘a bi’t-taleb ketb olundu. Fi’l-yevmi’l-âşir min Cemâziyelevvel li sene erba‘a ve seb‘în ve elf.

Şuhûdü’l-hâl: Ahmed Çelebi b. Mahmud, Abdi Çelebi b. Receb, Şükrullah b. Mustafa, Muharrem Çelebi b. Abdullah Çelebi, Mehmed Çelebi b. Abdullah, Ahmed b. Abdülcebbar ve gayruhüm.

(İSTANBUL12 - cilt: 16, sayfa: 845 - Hüküm no: 1159 - Orijinal metin no: [120b-1])﻿

﻿

﻿

1160. Hüküm

Fâtıma bt. Hüseyin’in terekesi için vasiyeti

Husûs-ı âti’l-beyânın mahallinde tahrîri için gıbbe’l-iltimâs kıbel-i şer‘-i mutahhardan Mehmed Efendi b. Ahmed irsâl olunup ol dahi mahmiye-i İstanbul’da Şeyh Muhyiddin mahallesinde Fâtıma bt. Hüseyin nâm hâtunun sâkine olduğu menzile varıp zeyl-i kitâbda mastûrü’l-esâmî olan müslimîn huzûrlarında akd-i meclis-i şer‘-i şerîf eyledikde mezkûre Fâtıma Hâtun, Mehmed Efendi b. Abdüssettâr el-imâm ve Hasan Hoca b. Mustafa ta‘rîfleri ile zâtı mu‘arrefe oldukdan sonra meclis-i ma‘kūd-ı mezbûrda el-Hâc Mustafa b. Abdullah mahzarında takrîr-i kelâm edip bi emrillâhi te‘âlâ dâr-ı fenâdan dâr-ı bekāya intikāl eylediğimde cemî‘ malımın sülüsü ihrâc olunup techîz ve tekfîn ve levâzım-ı defin ve sâir vücûh-ı hayrâta harc u sarf olunup bâkīsi li eb kız karındaşım oğlu olup zî-rahm cihetinden hasren vârisim olan Hüseyin Ağa b. Ahmed Ağa’ya irsâl ve îsâl oluna deyû vasiyyet ve bu vesâyâmı tenfîze mezbûr el-Hâc Mustafa’yı vasiyy-i muhtâr nasb ve ta‘yîn eyledim dedikde mezbûr el-Hâc Mustafa dahi vesâyet-i merkūmeyi kabûl ve hizmeti lâzımesini edâya ta‘ahhüd eylediğini Mevlânâ-yı mezbûr mahallinde tahrîr ve ba‘dehû meclis-i şer‘a gelip ma‘an irsâl olunan Mehmed b. Abdullah alâ vukū‘ihi ihbâr ve takrîr etmeğin mâ hüve’l-vâki‘ bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: Fahrü’l-eimme es-Seyyid Lütfullah Çelebi el-İmâm, Dilaver Hoca b. Abdullah el-Müezzin, Abdurrahman Dede b. Nasûh, İvaz Çelebi b. Halil, Mehmed Çelebi b. Mahmud ve gayruhüm.

(İSTANBUL12 - cilt: 16, sayfa: 846 - Hüküm no: 1160 - Orijinal metin no: [120b-2])﻿

﻿

﻿

1161. Hüküm

Ayşe bt. Seyyid Ahmed’in mülk menzilini el-Hâc İsâ b. Himmet’e sattığı

Mahmiye-i İstanbul’da Akşemseddin mahallesi sâkinelerinden Ayşe bt. Seyyid Ahmed nâm hâtun meclis-i şer‘-i hatîr-i lâzımü’t-tevkīrde işbu sâhibü’l-kitâb el-Hâc İsâ b. Himmet mahzarında takrîr-i kelâm edip silk-i mülk-i sahîhimde münselik olup mahalle-i mezbûrede vâki‘ bir tarafı Osman Çelebi mülkü ve bir tarafı müşterî-i mezbûr el-Hâc İsâ mülkü ve bir tarafı ba‘zan imâma meşrûta vakıf menzil ve ba‘zan benim âhar mülk menzilim ve bir tarafı ba‘zan Mustafa Beşe ve ba‘zan tarîk-i hâs ile mahdûd ve fevkānî iki oda damlalıkları ile ve tahtânî iki oda ve bi’r-i mâyı ve cüneyneyi müştemil menzili nakd-i râyic fi’l-vakt yirmi beş bin akçeye bey‘-i bâtt-ı sahîh-i şer‘î ile bey‘ ve teslîm edip ol dahi iştirâ ve kabûl ve kabz ve tesellüm eyledikden sonra semeni olan meblağ-ı merkūm yirmi beş bin akçeyi bi’t-tamâm yedinden alıp kabz eyledim ba‘de’l-yevm menzili mahdûd-ı mezbûr cemî‘ tevâbi‘ ve levâhıkı ile müşterî-i merkūm el-Hâc İsâ’nın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’r-râbi‘ aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Abdurrahman Efendi b. eş-Şeyh Ahmed el-İmâm, Halil Çelebi el-Müezzin, Mehmed b. Hasan, Mehmed b. Hüseyin el-İmâm, Ramazan b. Şaban, İbrahim Çelebi, Mustafa b. Hasan, Mustafa b. Mehmed, Ahmed b. Abdi, Hasan Bey bevvâb-ı sultânî, Abdi Çelebi b. Hüseyin, Mehmed [b.] Ramazan.

(İSTANBUL12 - cilt: 16, sayfa: 847 - Hüküm no: 1161 - Orijinal metin no: [121a-1])﻿

﻿

﻿

1162. Hüküm

Nalçacı tâifesinden Oruc b. Mustafa’nın Sultan Selim çarşısında açmış olduğu dükkanı kapatması

Mahmiye-i İstanbul’da Nalçacılar7 tâifesinin kethüdâları Bayram Beşe b. Mehmed ve şeyhleri el-Hâc Ahmed b. el-Hâc Mehmed ve ehl-i hibreleri es-Seyyid Sadi Çelebi b. es-Seyyid Nurullah ve es-Seyyid Mustafa Çelebi b. es-Seyyid Ali ve Yiğidbaşıları Yusuf Beşe b. Abdullah mahfil-i kazâda, tâife-i mezbûreden Oruc b. Mustafa mahzarında her biri takrîr-i kelâm edip kadîmden olan Nalçacı8 dükkânından gayrı dükkân ihdâs olunmamak için yedimizde müte‘addid evâmir-i şerîfe var iken mezkûr Oruc olugelmişe muhâlif mahmiye-i mezbûrede kadîmden olmayan Sultan Selim çarşısında Nalçacı dükkânı açmağla beynimizde küllî ihtilâle bâ‘is olmuşdur suâl olunup yedimizde olan emr-i şerîf mûcebince dükkândan çıkıp, kadîmden olan dekâkînden birine geçmeğe mezbûr Oruc’a tenbîh olunmak matlûbumuzdur deyû bin altmış iki senesi Cemâziyelevvelisi evâili ile müverraha tuğrâ-yı garrâ-yı sultânî ile mücellâ emr-i şerîf-i cihân-mutâ‘ ibrâz ve mezkûr Oruc muvâcehesinde kırâ’at ve istintâk olundukda mazmûn-ı emr-i şerîfi ve zikr olunan dükkân ihdâs ettiğini mu‘terif olmağın ber mûceb-i emr-i şerîf muhdes olan dükkân-ı mezbûrdan çıkıp kadîmden olan dekâkînden birine nakle mezbûr Oruc’a tenbîh birle mâ vaka‘a bi’t-taleb ketb olundu. Fi’l-yevmi’l-âşir min Cemâziyelevvel sene 1074.

Şuhûdü’l-hâl: Abdi Çelebi b. Hüseyin, Şükür b. Mustafa, Baba Resûl b. Rıdvan, Ahmed Çelebi b. Mahmud ve gayruhüm.

(İSTANBUL12 - cilt: 16, sayfa: 848 - Hüküm no: 1162 - Orijinal metin no: [121a-2])﻿

﻿

﻿

1163. Hüküm

Vefat eden es-Seyyid Veli Çelebi b. Seyyid Nasûh’un kölesi Yusuf b. Abdullah’ı vârislerinin azat ettiği

Mahmiye-i İstanbul’da Müftü Ali Çelebi mahallesi sükkânından olup tarîk-i hâcc-ı şerîfde vefât eden es-Seyyid Veli Çelebi b. es-Seyyid Nasûh’un verâseti, zevce-i metrûkesi Müşerrefe bt. Abdullah nâm hâtun ve li ebeveyn er karındaşları es-Seyyid Hüseyin Çelebi ve es-Seyyid Bâli Çelebi’ye ve li üm kız karındaşları Selver ve Selime ve Halime’ye ve vâlidesi Şahselime bt. Halil nâm hâtuna münhasıra olduğu şer‘an zâhir ve müte‘ayyin oldukdan sonra mezbûr es-Seyyid Hüseyin Çelebi kendi tarafından asâleten ve zevce-i merkūme Müşerrefe ve kız karındaşları merkūmât Selver ve Selime ve Halime ve vâlidesi mezbûre Şahselime taraflarından husûs-ı âti’l-beyânı ikrâra sâbitü’l-vekâle vekîlleri olmağla vekâleten ve mezbûr es-Seyyid Bâli Çelebi dahi asâleten meclis-i şer‘-i hatîr-i lâzımü’t-tevkīrde müteveffâ-yı merkūmun abd-i memlûkü olup merkūmuna irsen intikāl eden işbu orta boylu, açık kaşlı, sarı elâ gözlü Lehiyyü’l-asl şâbb-ı emred Yusuf b. Abdullah nâm abd-i memlûkümüzü asâleten ve vekâleten hasbeten lillâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i ahrâr-ı asliyyîne ilhâk ve idrâc eyledik ba‘de’l-yevm mezbûr Yusuf sâir ahrâr-ı asliyyîn gibi hür olup üzerinde hakk-ı velâdan gayrı hakkımız bâkī kalmadı dediklerinde, mâ hüve’l-vâki‘ bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: Fahrü’l-eimme el-Hâc Sâlih Efendi b. Sâlih, es-Seyyid Abdülfettah Çelebi b. es-Seyyid Hasan, Ali Çavuş b. Murtaza, Mehmed Çelebi b. Veli, Receb Çelebi b. Hasan ve gayruhüm.

(İSTANBUL12 - cilt: 16, sayfa: 848 - Hüküm no: 1163 - Orijinal metin no: [121a-3])﻿

﻿

﻿

1164. Hüküm

Bozacı Yuvan v. Niko’yu rencide etmemeleri hususunda Mehmed Beşe b. Murad ve Tanaş v. Yani’ye tenbih olunduğu

Bozacı tâifesinden işbu hâmilü’s-sifr Yuvan v. Niko nâm zimmî mahfil-i kazâda tâife-i mezkûrenin kethüdâları Mehmed Beşe b. Murad ve ehl-i hibreleri Tanaş v. Yani mahzarlarında takrîr-i kelâm edip mukaddemâ ben Balat’da bozacı olmağla bin yetmiş üç senesine mahsûb olmak üzre tâifemize tarh olunan ordu ve kürekçi ve sâir şâkkadan cümle tâifemizin hesâbları üzre rızâ ve ma‘rifetleriyle hissemize isâbet eden cem‘an yirmi kıt‘a esedî guruşu kethüdâmız mezkûr Mehmed Beşe’nin emriyle mezkûr Tanaş’a teslîm edip sene-i mezbûrede tarh olunan cemî‘ tekâlîfden üzerimizde alacakları kalmadıkdan sonra zikr olunan Balat’da olan bozahâneden çıkıp kethüdâmız mezkûr Mehmed Beşe ve ehl-i hibremiz Tanaş ile tâifemizin cemî‘ ihtiyârlarının rızâ ve ma‘rifetleriyle sene-i mezbûre Şevvâlü’l-mükerreminin yirminci gününde Lütfi Paşa çarşısında vâki‘ bozahâneye ücretle geçip bozacılık işlerken mezkûrân Mehmed Beşe ve Tanaş sen âhar bozahâneye nakl eyledin sene-i mezbûreye mahsûb olmak üzre mukaddemâ bize tarh olunan ordu ve kürekçi ve sâir tekâlîf-i şâkkadan tekrâr hissene isâbet edeni ver, muhâlefet edersen seni ehl-i örfe gammaz edip sana bozacılık işletmeziz deyû beni tahvîf ve rencîde ederler suâl olunup men‘ u def‘ olunmak matlûbumdur dedikde gıbbe’s-suâl mezkûrân Mehmed Beşe ve Tanaş [cevâblarında], kaziyye bâlâda tafsîli mürûr ettiği vech üzre idiğine her biri mukır ve mu‘terif olmağın ba‘de’l-yevm vech-i meşrûh üzre mezkûr Yuvan’ı tahvîf ve rencîde etmemek üzre mezkûrân Mehmed Beşe ve Tanaş’a tenbîh birle mâ vaka‘a bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: Abdülkerim Ağa b. ( ), Ahmed Çelebi b. Mahmud, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 849 - Hüküm no: 1164 - Orijinal metin no: [121a-4])﻿

﻿

﻿

1165. Hüküm

Sariye v. Faholli’nin Dimitri v. Yani’de olan alacağını taksitlendirdiği

Mahmiye-i İstanbul’da Portakal cemâ‘atinden işbu hâmilü’s-sifr Sariye v. Faholli nâm yahudi meclis-i şer‘-i hatîr-i lâzımü’t-tevkīrde mahrûse-i Üsküdar’a tâbi‘ Çengel nâm karyede sâkin Dimitri v. Yani mahzarında ikrâr ve i‘tirâf edip mezbûr Dimitri zimmetinde cihet-i deyn-i şer‘îden on üç bin beş yüz akçe hakkım olup meblağ-ı mezbûru mezkûr Dimitri yedinden taleb ve da‘vâ eylediğimde beynimizde münâza‘ât-ı kesîre vukū‘undan sonra vesâtat-ı muslihîn ile da‘vâ-yı meşrûhamdan mezbûr Dimitri’yi beş bin yedi yüz akçe üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûr beş bin yedi yüz akçeyi ayda üçer yüz akçe vermek üzre on dokuz ay tamâmına değin te’cîl edip mezkûr Dimitri dahi ecel-i mezbûru kabûl eyledi ba‘de’l-yevm meblağ-ı müeccel-i mezkûr beş bin yedi yüz akçeden mâ‘adâ mezbûrun zimmetini ibrâ-i âm ile ibrâ ve iskāt eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’r-râbi‘ min Cemâziyelevvel li sene 1071.

Şuhûdü’l-hâl: Mustafa Çavuş el-Mübâşir, Abdurrahman Çelebi b. ( ), Abdi Çelebi b. Hüseyin, Mustafa Çelebi b. İsâ ve gayruhüm.

(İSTANBUL12 - cilt: 16, sayfa: 850 - Hüküm no: 1165 - Orijinal metin no: [121b-1])﻿

﻿

﻿

1166. Hüküm

Vefat eden Kerime bt. Hasan’ın eşi Mustafa’nın, Ayşe bt. Mustafa aleyhindeki alacak davasından menedildiği

Mahmiye-i İstanbul’da Kâtib Mustafa mahallesinde sâkine iken bundan akdem vefât eden Kerime bt. Hasan nâm hâtunun verâseti, zevci Mustafa ile li ebeveyn kız karındaşı Fâtıma’nın oğlu diğer Mustafa b. Memişah nâm kimesneye münhasıra olduğu şer‘an zâhir ve müte‘ayyin oldukdan sonra müteveffât-ı mezbûrenin zevci merkūm Mustafa Meclis-i şer‘-i hatîr-i lâzımü’t-tevkīrde işbu bâ‘isü’l-kitâb Ayşe bt. Mustafa nâm hâtun mahzarında üzerine da‘vâ ve takrîr-i kelâm edip mezkûre Ayşe müteveffât-ı mezbûre Kerime’ye hâl-i marazında mecnûne ve mu‘tekide olan diğer câriye-i memlûkesi olan Gülistan nâm câriyesini ve bir altın bileziğin kendiye vasiyyet eylemiş deyû fuzûlen ahz etmişdir. İhkāk-ı hak olunmasın taleb ederim, suâl olunsun dedikde gıbbe’s-suâl mezbûre Ayşe cevâbında müdde‘î-i merkūm Mustafa zikr olunan bileziği ve câriyeyi târih-i kitâbdan iki ay mukaddem benden taleb ve da‘vâ eyledikde vesâtat-ı muslihîn ile mezbûre Mustafa’yı iki bin akçe üzerine inşâ-i akd-i sulh eyledikde ol dahi sulh-ı mezbûru kabûl ve bedel-i sulh olan meblağ-ı mezbûru yedinden ahz u kabz eyledi deyû def‘le mukābele edicek gıbbe’l-istintâk ve’l-inkâr merkūme Ayşe’den def‘-i mezbûrunu mübeyyine beyyine taleb olundukda udûl-i müslimînden olup mahalle-i mezbûrede İmâm olan Ömer Efendi b. İsâ ve Hasan Çelebi b. İbrahim nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ mezbûr Mustafa târih-i kitâbdan iki ay mukaddem mezbûre Ayşe’den bir altın bilezik ve Gülistan nâm câriye da‘vâ ve taleb eyledikde vesâtat-ı muslihîn ile mezkûre Ayşe müdde‘î-i mezbûr Mustafa hissesinden bizim huzûrumuzda iki bin akçe üzerine inşâ-i akd-i sulh edip ol dahi sulh-ı mezbûru kabûl ve bedel-i sulh olan meblağ-ı mezbûr iki bin akçeyi mezkûre Ayşe yedinden bi’t-tamâm ahz u kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince müdde‘î-i merkūm Mustafa bî-vech mu‘ârazadan men birle mâ, vaka‘a bi’t-taleb ketb olundu. Fi’l-yevm ( ) min Cemâziyelevvel li sene 1071.

Şuhûdü’l-hâl: Molla Ahmed b. el-Müezzin, mumcu Mustafa Çelebi, el-Hâc Ali b. Abdullah, Veli b. Mahmud, Mehmed b. Ramazan, ve gayruhüm.

(İSTANBUL12 - cilt: 16, sayfa: 850 - Hüküm no: 1166 - Orijinal metin no: [121b-2])﻿

﻿

﻿

1167. Hüküm

Vefat eden Yani’nin vârislerinden Manol ve Oroka bt. Toroham’ın Nikola v. Pireşkova aleyhindeki alacak davalarında haksız oldukları

Mahmiye-i İstanbul’da Ali Paşa-yı Atîk mahallesinde sâkin iken bundan akdem hâlik olan Yani nâm zimmînin bi’l-inhisâr vârisleri olup kendi nefsinden asâleten ve hâlik-i mezbûrun sulbî oğlu Manol nâm sagīrin kıbel-i şer‘den mansûbe vasîsi olan zevce-i metrûkesi Oroka bt. Toroham nâm nasrâniyye mahfil-i kazâda, işbu râfi‘ü’s-sifr Nikola v. Pireşkov[a] nâm zimmî muvâcehesinde üzerine takrîr-i da‘vâ edip merhûme Kepenekçi Sinan vakfından olup mahalle-i mezbûrede vâki‘ lede’l-ahâlî ma‘lûmü’l-hudûd vakıf menzil icâre-i mu‘accele-i ma‘lûme ve ayda yirmi beş akçe ücret-i müeccele ile hâlik-i merkūmun hayâtında taht-ı tasarrufunda iken mezbûr Nikola’ya izn-i mütevellî-i vakf-ı mezbûr ile menzili mezbûru on bin akçe bedel mukābelesinde ferâğ ve tefvîz ve teslîm edip bedel-i mezkûrun dört bin akçesine hayâtında kabz edip altı bin akçeyi ahz etmeden hâlik olmağın irsen bize isâbet ve intikāl etmişdir hâlâ meblağ-ı mezbûru asâleten ve vesâyeten [taleb ederim dedikde], merkūm Nikola cevâbında kaziyye vech-i muharrer üzre olup lâkin müdde‘î-i mezkûr on bin akçeyi hâlik-i mesfûr Yani’ye hayâtında tamâmen def‘ ve teslîm ol dahi ahz u kabz edip meblağ-ı mezbûr mütâlebesinden zimmetim berî olmuşdur deyû def‘le mukābele edicek gıbbe’l-istintâk ve’l-inkâr mezkûr Nikola’dan def‘-i mezbûrunu mübeyyine beyyine taleb olundukda mahalle-i mezbûre sükkânından Todoş v. Pireşkova ve Yakomi v. Yorgi ve Kolosi v. Atanaş nâm zimmîler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ mezkûr Nikola bizim huzûrumuzda beheri merkūm on bin akçeyi hâlik-i mezbûr Yani’ye hayâtında ve kemâl-i akl u sıhhatinde def‘ ve teslîm edip mezbûr Yani tamânen ahz u kabz edip biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-talebketb olundu. Fi’l-yevmi’r-râbi‘ aşer min Cemâziyelevvel li sene 1074.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah b. Mustafa ve gayruhüm.

(İSTANBUL12 - cilt: 16, sayfa: 851 - Hüküm no: 1167 - Orijinal metin no: [121b-3])﻿

﻿

﻿

1168. Hüküm

Ahmed ve Mahmud b. Hasan’ın menzil ve arsasını Ali b. Mehmed ile eşi Meryem bt. Mehmed’e sattıkları

Mahmiye-i İstanbul’da Sultan Selim Hân -aleyhi’r-rahmeti ve’l-gufrân-câmi‘-i şerîfi kurbunda Çukurbostan mahallesi sükkânından Ahmed ve Mahmud b. Hasan nâm kimesneler meclis-i şer‘de işbu bâ‘isü’l-vesîka Ali b. Mehmed ile zevcesi Meryem bt. Mehmed mahzarlarında ikrâr ve takrîr-i kelâm edip arsasının merhûm eş-Şeyh Yavsi vakfına senede seksen akçe mukāta‘a-i kadîmesi olup mahalle-i mezbûrede vâki‘ bir tarafı Ahmed b. Mehmed tasarrufunda olan menzile ve bir tarafı Haffâf Veli tasarrufunda olan menzile ve bir tarafı zikr olunan bostana ve bir tarafı tarîk-i hâssa müntehî iki bâb fevkānî oda ve tahtında ahır ve havlu ve su kuyusunu ve kenîfi ve bahçeyi müştemil olup babamız merkūm Hasan’dan ikimize iştirâken intikāl eden ebniye-i memlûkemizi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık merkūmân Ali ile Meryem’e yirmi bir bin iki yüz nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi vech-i muharrer üzre iştirâ ve kabûl ve kabz ve tesellüm eylediklerinden sonra semeni olan meblağ-ı mezbûr yirmi bir bin iki yüz akçeyi merkūmân Ali ve Meryem yedlerinden tamâmen ahz u kabz ettikden sonra arsasına dahi ma‘rifet-i mütevellî-i vakf-ı mezbûr ile ferâğ ve tefvîz, anlar dahi tefevvüz ve kabûl eylediler ba‘de’l-yevm ebniye-i merkūme mersûmânın mülk-i müşterâları ve arsa-i mezbûre hakk-ı müfevvazları olmuşdur keyfe mâ yeşâ’ ve yahtâr mutasarrıf olsunlar dediklerinde, gıbbe’t-tesâdukı’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Receb Çelebi b. Süleyman, Ali Efendi b. Mehmed el-İmâm, İbrahim Çelebi b. Mehmed, Mehmed Çelebi b. Halil, Bayram b. Mustafa ve gayruhüm.

(İSTANBUL12 - cilt: 16, sayfa: 852 - Hüküm no: 1168 - Orijinal metin no: [122a-1])﻿

﻿

﻿

1169. Hüküm

Yako v. İlya’nın Sariye v. Faholli’de keçi derisi bedelinden dolayı alacağı olduğu

Mahmiye-i İstanbul’da Dimetoka cemâ‘atinden Yako v. İlya nâm yahudi mahfil-i kazâda Portakal cemâ‘atinden Sariye v. Faholli nâm yahudi muvâcehesinde üzerine da‘vâ ve takrîr-i kelâm edip târih-i kitâbdan bir sene mukaddem keçi derisi iştirâ edivermek için mezkûr Sariye’ye otuz bin akçe vermişdim. Zikr olunan derileri bana iştirâ etmemeğin, hâlâ meblağ-ı mezbûru mezkûrdan taleb ederin suâl olunsun dedikde gıbbe’s-suâl mezbûr Sariye cevâbında fi’l-vâki‘ müdde‘î-i mezkûrdan keçi derisi iştirâ edivermek için meblağ-ı mezbûr otuz bin akçeyi ahz u kabz edip sâlifü’z-zikr derileri iştirâ edivermemişimdir deyû tav‘an mu‘terif olmağın mûcebince meblağ-ı mezbûru müdde‘î-i mezbûr Yako’ya edâ ve teslîme mezkûr Sariye’ye tenbîh birle mâ vaka‘a bi’t-taleb ketb olundu. Fi’l-yevmi’r-râbi‘ min Cemâziyelevvel li sene 1074.

Şuhûdü’l-hâl: Mustafa Çavuş el-Mübâşir, Abdi Çelebi b. Hüseyin, Abdurrahman Çelebi b. Bâli, Şükrullah b. Mustafa ve gayruhüm.

(İSTANBUL12 - cilt: 16, sayfa: 853 - Hüküm no: 1169 - Orijinal metin no: [122a-2])﻿

﻿

﻿

1170. Hüküm

Vefat eden Yasef v. Mosi’nin terekesinin üçte birinin vasiyeti gereği kız karındaşınin oğlu Mehmed Çavuş’a ait olduğu

İşbu kitâb-ı sıhhat-nisâbın sâhibi Mehmed Çavuş nâm mühtedî, meclis-i şer‘-i hatîr-i lâzımü’t-tevkīrde kurâ-yı Edirne cemâ‘atinden olup bundan akdem hâlik olan Yasef v. Mosi nâm yahudinin hasren vârisi ve terekesine vâzı‘u’l-yed olan hâlik-i mezbûrun kız karındaşı oğlu Avraham v. Mosi nâm yahudi muvâcehesinde üzerine da‘vâ ve takrîr-i kelâm edip hâlik-i mezbûrun yetmiş târihinde hâl-i hayâtında ve kemâl-i sıhhatinde cemî‘ tasarrufâtı nâfiz olduğu hâlde hâlik olduğumda cemî‘ malımın sülüsü kız karındaşım oğlu mühtedî Mehmed Çavuş’a verile deyû vasiyyet edip musırran alâ îsâ’ihî mürd olmağla alâ mûcebi vasiyyet malının sülüsünü terekesine vâzı‘u’l-yed olan merkūm Avraham’dan taleb ederim, suâl olunup alıverilmek matlûbumdur dedikde gıbbe’s-suâl ve’l-inkâr müdde‘î-i mezbûr mühtedî Mehmed Çavuş’dan müdde‘âsını mübeyyine beyyine taleb olundukda cemâ‘at-i mezbûreden olup udûl-i ricâlden olan Menahem v. Alazar ve diğer Menahem v. Kalo ve Yehûda v. Mihail nâm kimesneler li ecli’ş-şehâde meclis-i şer‘a hâzırûn olup istişhâd olunduklarında, fi’l-vâki‘ hâlik-i mezbûr Yasef hâl-i hayâtında bin yetmiş senesinde bizim huzûrumuzda hâlik olduğumda cemî‘ malımın sülüsü kız karındaşım oğlu mühtedî Mehmed Çavuş’a verile deyû vasiyyet edip musırran alâ îsâ’ihî mürd olup alâ mûcebi vasiyyetihî hâlik-i mezbûrun terekesinin sülüsü mezbûr mühtedî Mehmed Çavuş’a isâbet ve intikāl eylemişdir. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâbi‘ aşer min Cemâziyelevvel li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah Bey b. Mustafa, Veli b. Mahmud, Mehmed b. Ramazan, Abdülbâkī Efendi el-Müezzin, Usta Ali el-hallâk, Gazanfer b. Tevekkül.

(İSTANBUL12 - cilt: 16, sayfa: 853 - Hüküm no: 1170 - Orijinal metin no: [122a-3])﻿

﻿

﻿

1171. Hüküm

Vefat eden Dimitraki v. Kosta’nın oğlu Mihalaki’nin 15 yaşına girdiğinin tescili

Mahmiye-i İstanbul hısn-ı ebvâbından Fenerkapısı hâricinde Karabaş mahallesinde sâkin iken bundan akdem hâlik olan Dimitraki v. Kosta nâm zimmînin sulbî oğlu olup on beş yaşını tahmîl eylediği velâdetine vâkıf ve âlimler olan mahrûse-i Galata’da Kalkancılar mahallesi sükkânından Petro v. Mihal ve Mihal v. Hürmüz ve Mihal v. Yanaki nâm zimmîler ihbârları ile müte‘ayyin olan Mihalaki nâm şâbb-ı emred meclis-i şer‘-i hatîr-i lâzımü’t-tevkīrde ben bir sene mukaddem bâliğ oldum deyû vech-i şer‘î üzre bülûğuna ikrâr ve i‘tirâf etmeğin mâ vaka‘a bi’t-taleb ketb olundu. Fî gurreti Cemâziyelevvel li sene 1074.

Şuhûdü’l-hâl: Hasan Çelebi el-Hammâmî, Hasan Beşe er-Râcil, Abdi Çelebi b. Hasan, Şükrullah b. [Mustafa] ve gayruhüm.

(İSTANBUL12 - cilt: 16, sayfa: 854 - Hüküm no: 1171 - Orijinal metin no: [122a-4])﻿

﻿

﻿

1172. Hüküm

Kostantin v. Yanaki’nin, Hayri b. Ali, Mustafa b. Yusuf ve Ali b. Mehmed’in limandaki gemisini çözerek parçalanmasına sebep olduklarına dair iddiasını ispat edemediği

Eyâlet-i Trabzon’da Giresun kasabası sükkânından olup sefîne reislerinden Kostantin v. Yanaki nâm zimmî mahfil-i kazâda, Hayri b. Ali ve Mustafa b. Yusuf ve Ali b. Mehmed nâm kimesneler mahzarlarında üzerlerine takrîr-i da‘vâ edip Harnebe ta‘bîr olunur mülk sefînem fırtına ve rîh-i şedîd olmağla Giresun limanında ve Surkapı nâm mevzi‘de merbût iken mezkûrun Hasan ve Mustafa ve Ali amden sefînemi çözüp ol ân bilâ tevakkuf ve lâ tegayyür şiddet-i fırtınadan deryâya gidip pârelenip cümle âlâtı zâyi‘ olmuşdur suâl olunup ihkāk-ı hak olunmak matlûbumdur dedikde gıbbe’s-suâl mezkûrun cevâblarında, husûs-ı mezbûru bi’l-külliye inkâr edicek müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz ve istihlâf etmeğin fi’l-vâki‘ müdde‘î-i mezbûrun amden merbût olan sefînesini çözmediklerine mezkûrun Hasan ve Mustafa ve Ali’ye yemîn teklîf olunduklarında [122b] anlar dahi alâ vefki’l-mes’ûl yemîn billâhi’l-aliyyi’l-a‘lâ etmeğin bilâ-beyyine mu‘ârazadan men birle mâ vaka‘a bi’t-taleb ketb olundu. Fi’l-yevmi’s-sânî aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Abdünnebî b. Abdülkādir, Mustafa b. Şükrullah, Ali b. İlyas, İslâm b. Hasan, Derviş b. Abdullah.

(İSTANBUL12 - cilt: 16, sayfa: 854 - Hüküm no: 1172 - Orijinal metin no: [122a-5])﻿

﻿

﻿

1173. Hüküm

Kiryazi v. Yani’nin Papa Filard v. Luka aleyhindeki bağ davasında sulh olduğu

Vilâyet-i Anadolu’da Yalakābâd kazâsına tâbi‘ Katırlı nâm karye sükkânından Kiryazi v. Yani nâm zimmî meclis-i şer‘-i hatîr-i lâzımü’t-tevkīrde mahrûse-i Üsküdar’a tâbi‘ Heybeli nâm adada vâki‘ manastır ruhbânlarından işbu hâmilü’s-sifr Papa Filard v. Luka nâm râhib mahzarında ikrâr ve i‘tirâf edip silk-i mülkümde münselik olup zikr olunan Katırlı karyesi hilâlinde vâki‘ bir tarafı Kel Todori bağına ve bir tarafı sâhil-i bahre ve bir tarafı Todori v. Maral bağına ve bir tarafı tarîk-i âma müntehî eşcâr-ı müsmire ve gayrı müsmireyi hâvî bir kıt‘a mülk bağımı, değer bahâsı ancak beş bin akçeden ziyâde değmez deyû mezkûr Papa Filard beni tağrîr edip ben dahi vech-i muharrer üzre mağdûr olduğumdan gayrı bey‘ bi’l-vefâ olmak zu‘muyla Papa Filard’a bin altmış dokuz senesi Rebî‘ulevveli evâilinde beş bin akçe semen-i makbûza bey‘ ve teslîm ol dahi iştirâ ve tesellüm eyledikden sonra bey‘-i mezkûrda gabn-ı fâhiş olduğuna vâkıf ve âlim olduğumda, mezkûr Papa Filard üzerine vech-i meşrûh üzre da‘vâ eylediğimden sonra bey‘ bi’l-vefâyı dahi da‘vâ eylediğimde beynimizde münâza‘ât-ı kesîre cereyânından sonra vesâtat-ı muslihîn ile da‘vâ-yı meşrûhamdan mezkûr Papa Filard beni on beş bin akçe üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûr on beş bin akçeyi meclis-i şer‘de tamâmen mezkûr Papa Filard yedinden ahz u kabz edip ba‘de’l-yevm husûs-ı mezbûra müte‘allik olan cemî‘ de‘âvî ve mütâlebât ve eymân ve muhâsamâtdan mezkûru ibrâ-i âm ile ibrâ ve iskāt eyledim min ba‘d mezkûr Papa Filard kıbelinde vechen mine’l-vücûh ve sebebin mine’l-esbâb benim için hak ve alâka kalmadı. Husûs-ı mezbûra müte‘allika benden bizzat veya vekîlimden da‘vâ sudûr ve zuhûr ederse lede’l-hükkâmi’l-kirâm mesmû‘a ve makbûle olmasın dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Mehmed b. Ramazan, Abdullah Beşe b. ( ) er-Râcil, Yusuf b. Mansur, Resûl b. Rıdvan, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 855 - Hüküm no: 1173 - Orijinal metin no: [122b-1])﻿

﻿

﻿

1174. Hüküm

Belkıs Hâtun vakfı mütevellîsi Mustafa Efendi b. Mehmed’in, Mehmed Ağa b. Hasan’ın vârisleri aleyhindeki davasında sulh olduğu

Mahmiye-i İstanbul’da Belkıs Hâtun vakfına hâlâ mütevellî olan Mustafa Efendi b. Mehmed meclis-i şer‘-i hatîrde vakf-ı mezbûre sâbıkan mütevellî iken bundan akdem vefât eden Mehmed Ağa b. Hasan’ın verâseti, zevce-i metrûkesi Âsiye bt. Hasan nâm hâtuna ve sulbî oğlu Süleyman ve sulbiye kızları Ayşe ve Emine nâm sagīrlere münhasıra olduğu şer‘an mütehakkik oldukdan sonra kendi nefsinden asıl ve sıgār-ı mezkûrûnun kıbel-i şer‘den mansûbe vasîleri olup tereke-i müteveffâ-yı mezbûre vâzı‘atü’l-yed olan merkūme Âsiye mahzarında bi’t-tevliyye ikrâr ve i‘tirâf edip mütevellîsi olduğum vakfın cümle asl-ı mâlı olup müteveffâ-yı mezbûr Mehmed hayâtında mütevellî iken makbûzu olan altmış bin akçe hesâbı üzre yedi yüz elli kıt‘a riyâlî guruş tereke-i müteveffâ-yı mezkûrdan teslîm etmek için mezkûr Âsiye’den bi’t-tevliyye taleb ve da‘vâ eylediğimde cevâbında cümle asl-ı mâl-ı vakf-ı mezbûr rihân-ı makbûz ile zimem-i nâsda olup müteveffâ-yı mezkûr hayâtında bin yetmiş senesi Zilka‘desinin on altıncı gününde vâki‘ harîk-iazîmde cümle rihân-ı makbûzayı ihrâk havfından Cerrâh Mehmed Paşa câmi‘ine götürüp hıfz edip bi emrillâhi te‘âlâ câmi‘-i mezkûr muhterik oldukda, cümle rihân muhterika olup hattâ hayâtında cümle rihân-ı vakf muhterika oldu deyû ikrâr ve işhâd eylemişdi. Vech-i muharrer üzre ikrârını hâkim-i muvakki‘-i kitâb tûbâ-lehû ve hüsnü me’âb huzûrunda Mehmed b. Hasan ve Mehmed Beşe b. Abdullah nâm kimesneler ile isbât eyledikde kable’l-hükm ben dahi müteveffâ-yı mezkûr Mehmed Ağa ikrâr-ı meşrûhundan sonra rihâne-i vakf-ı mezbûru câmi‘-i mezbûrda vâki‘ mahzende hıfz etmişdim. Yanmadı bi hamdillâhi te‘âlâ vakfın rihânını tahlîs eyledim deyû yevm-i fevtine değin defe‘ât-i müte‘addide ile ikrâr ve işhâdını es-Seyyid Mehmed Efendi b. es-Seyyid Abdullah ve Hasan b. Mehmed ve el-Hâc Mehmed b. Sinan nâm kimesneler şehâdetleri ile hâkim-i muvakki‘-i kitâb tûbâ-lehû ve hüsnü me’âb hazretleri huzûrunda mezkûre Âsiye muvâcehesinde isbât edip lâkin vakf-ı mezbûrun medyûnlarından birisi zâhir olmayıp ve rihân-i mesfûrenin a‘dâdı ve kemmiyyet ve evsâfını isbât ve beyâna kudretim olmayıp ve mezkûre Âsiye’ye asâleti hasebiyle yemîn teklîf eylediğimde mâbeyne muslihûn tavassut edip rihân-ı mezkûre da‘vâsından yirmi bin akçe üzerine inşâ-i akd-i sulh eylediklerinde sulh her vechile vakfa evlâ ve enfa‘ olduğu ecilden sulh-ı mezbûru bi’t-tevliyye kabûl ve bedel-i sulh olan meblağ-ı mezbûr yirmi bin akçeyi meclis-i şer‘de mezkûre Âsiye yedinden tamânen ahz u kabz edip min ba‘d husûs-ı mezbûre müte‘allika olan cemî‘ de‘âvî ve mütâlebâtdan mezbûre Âsiye berî oldu. Vechen mine’l-vücûh ve sebebin mine’l-esbâb kıbelinde hak ve alâka kalmadı dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâdis aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Es-Seyyid Mehmed b. es-Seyyid Hasan, el-Hâc Ahmed b. Abdullah, el-Hâc Mehmed b. Abdullah, Ali Ağa b. Hasan, el-Hâc Mahmud b. Hasan, Ahmed Çavuş b. Mustafa ve gayruhüm.

(İSTANBUL12 - cilt: 16, sayfa: 856 - Hüküm no: 1174 - Orijinal metin no: [122b-2])﻿

﻿

﻿

1175. Hüküm

Yorgaki v. Dimitraşko’nun vefat eden el-Hâc Kasım Ağa b. Abdülmennân’daki alacağı

Husûs-ı âti’l-beyânın mahallinde istimâ‘ ve tahrîri iltimâs olunmağın kıbel-i şer‘-i mutahhardan Mevlânâ Ömer Efendi b. İsmail irsâl olunup ol dahi mahmiye-i İstanbul’da Nişancı Cafer Çelebi mahallesi sâkinlerinden Yorgaki v. Dimitraşko nâm zimmînin menziline varıp zeyl-i kitâbda mastûrü’l-esâmî olan müslimîn mahzarlarında akd-i meclis-i şer‘-i mübîn eyledikde mezbûr Yorgaki meclis-i ma‘kūd-ı mezbûrda mahmiye-i mezbûrede Şîrmerd Çavuş mahallesi sâkinlerinden sâbıkan sekbanbaşı iken fevt olan el-Hâc Kasım Ağa b. Abdülmennân’ın verâseti, zevce-i metrûkesi Ümmühânî Hâtun ile sulbiye kebîre kızları Fahri Hâtun ve sulbiye sagīre kızı Afife Hâtun’a münhasıra olduğu mütehakkik oldukdan sonra sagīre-i mezbûrenin kıbel-i şer‘den mansûbe vasîsi olan vâlidesi mezbûre Ümmühânî Hâtun ile mezbûre Fahri Hâtun taraflarından husûs-ı âtîye vekîl olup vekâleti mezbûretân Ümmühânî ve Fahri Hâtun’un zâtları ma‘rifet-i şer‘iyye ile ârifân olan el-Hâc Handan b. Abdülmennân ve Ahmed Beşe b. Abdullah şehâdetleri ile sâbite olan merkūme Fahri Hâtun’un zevci Ali Ağa b. Abdurrahman mahzarında takrîr-i kelâm edip merhûm-ı merkūm el-Hâc Kasım Ağa zimmetinde deyn-i şer‘îden iki bin guruş hakkım olup bin guruşuna müteveffâ-yı mezbûr el-Hâc Kasım Ağa’nın hâl-i hayâtında yedinden ahz u kabz edip bin guruşu zimmetinde hakkım kalıp hattâ meblağ-ı mezbûr bana deyni olduğuna alâ ruûsi’l-işhâd ikrâr ettikden sonra zimmetinde iken vefât etmişdir hâlâ suâl olunup tereke-i vâfiyyesinden alıverilmek matlûbumdur dedikde gıbbe’s-suâl ve’l-inkâr müdde‘î-i mezbûr Yorgaki’den müdde‘âsını mübeyyine beyyine taleb olundukda mahmiye-i mezbûre hısn-ı ebvâbından Fenerkapısı kurbunda Tahtaminâre mahallesi sâkinlerinden Yazıcı Hüseyin Çelebi b. Mahmud ve Sarı Musa mahallesi sâkinlerinden Ahmed Beşe b. Abdülmennân nâm kimesneler li ecli’ş-şehâde meclis-i ma‘kūd-ı mezbûra hâzırân olup istişhâd olunduklarında, fi’l-hakīka merhûm-ı merkūm el-Hâc Kasım Ağa hâl-i hayâtında müdde‘î-i mezbûr Yorgaki’ye deyn-i şer‘îden iki bin guruş deyni olup bin guruşunu teslîm edip bin guruş elân zimmetimde mezkûr Yorgaki’ye deynim bâkī kalmışdır deyû huzûrumuzda ikrâr eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle oldukdan sonra meblağ-ı mezbûru küllen ve ba‘zan ahz u istîfâ ve havâle ve hibe ve turuk-ı şer‘iyyeden bir tarîk ile müteveffâ-yı mezbûrun zimmetini ibrâ eylemediğine merkūm Yorgaki’ye yemîn teklîf olundukda ol dahi alâ vefki’l-mes’ûl yemîn billâhi’llezî enzele’l-İncîle alâ İsâ -aleyhi’s-selâm-etmeğin mûcebiyle ba‘de’l-hükm vâki‘ hâli Mevlânâ-yı mezbûr mahallinde ba‘de’t-tahrîr ma‘an ba‘s olunan Abdi Çelebi b. Hüseyin ve Nasûh Bey b. Yusuf ile meclis-i şer‘-i hatîre gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâdis aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Çorbacı İsâ Ağa b. Mehmed, Mehmed Ağa b. Hasan, İbrahim Efendi b. Mehmed, el-Hâc Ali b. Mustafa, Mustafa Beşe b. Mehmed ve gayruhüm.

(İSTANBUL12 - cilt: 16, sayfa: 857 - Hüküm no: 1175 - Orijinal metin no: [123a-1])﻿

﻿

﻿

1176. Hüküm

Yorgaki v. Dimitraşko’nun vefat eden el-Hâc Kasım Ağa b. Abdülmennân’ın vârisleri Afife ve Fahri’ye borcu olduğunu kabul ettiği

Husûs-ı âti’l-beyânın mahallinde tahrîri iltimâs olunmağın kıbel-i şer‘-i mutahhardan Mevlânâ Ömer Efendi b. İsmail irsâl olunup ol dahi mahmiye-i İstanbul’da Nişancı Cafer mahallesinde Yorgaki v. Dimitraşko nâm zimmînin menziline varıp zeyl-i kitâbda mastûrü’l-esâmî olan müslimîn mahzarlarında akd-i meclis-i şer‘-i mübîn eyledikde merkūm Yorgaki meclis-i ma‘kūd-ı mezbûrda mahmiye-i mezbûrede Şir Merd Çavuş mahallesi sâkinlerinden olup sâbıkan sekbanbaşı iken fevt olan el-Hâc Kasım Ağa b. Abdülmennân’ın sulbiye kızı Afife nâm sagīrenin vâlidesi ve tesviye-i umûruna kıbel-i şer‘den mansûbe vasîsi olan Ümmühânî nâm hâtun ile mezkûr el-Hâc Kasım Ağa’nın sulbiye kebîre kızı Fahri Hâtun taraflarından vekîl olup vekâleti zât-ı mezbûreyi ma‘rifet-i şer‘iyye ile ârifân olan Ahmed Beşe b. Abdullah ve el-Hâc Handan b. Abdülmennân şehâdetleriyle sâbite olan mezkûre Fahri Hâtun’un zevci Ali Ağa b. Abdurrahman mahzarında ikrâr ve takrîr-i kelâm edip sagīr-i mezbûr ile mezkûre Fahri Hâtun’a târih-i kitâbdan yüz seksen gün tamânına dek müeccel yüz altmış iki bin beş yüz akçe vâcibü’l-edâ ve lâzımü’l-kazâ deynim vardır dedikde gıbbe’t-tasdîki’l-vicâhî, vâki‘ hâli Mevlânâ-yı mezbûr mahallinde ba‘de’t-tahrîr, ma‘an ba‘s olunan Abdi Çelebi b. Hüseyin ve Nasûh Bey b. Yusuf ile meclis-i şer‘-i hatîre gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâdis aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 858 - Hüküm no: 1176 - Orijinal metin no: [123a-2])﻿

﻿

﻿

1177. Hüküm

Hasan Ağa b. Yusuf’un kölesi Mustafa b. Abdullah’ı azat ettiği

İşbu bâ‘isü’l-kitâb çatık kaşlı, sarı elâ gözlü, uzun boylu efrenciyyü’l-asl Mustafa b. Abdullah meclis-i şer‘-i hatîr-i lâzımü’t-tevkīrde fi’l-asl Mora sâkinlerinden olup hâlâ Donanma-yı hümâyûn ile Âstâne-i sa‘âdet’e gelen Hasan Ağa b. Yunus nâm kimesne mahzarında da‘vâ ve takrîr-i kelâm edip ben mezbûr Hasan Ağa’nın bundan akdem abd-i memlûkü olduğum hâlde beni i‘tâk ve sâir ahrâr-ı asliyyîn zümresine ilhâk etmekle hür olmuş iken yine bana rakīk olmak üzre vaz‘-ı yed eder, suâl olunup kasr-ı yedine tenbîh olunmak matlûbumdur dedikde gıbbe’s-suâl ve’l-inkâr müdde‘î-i mezbûr Mustafa’dan müdde‘âsını mübeyyine beyyine taleb olundukda udûl-i müslimînden Hâssa tabbâhlardan İbrahim b. Ramazan ve sa‘âdetlü kāim[makām] Paşa hazretlerinin ağalarından Şâhin Ağa b. Abdülmennân meclis-i şer‘a hâzırân olup istişhâd olunduklarında, mezbûr İbrahim merkūm Hasan Ağa benim huzûrumda müdde‘î-i mezbûr Mustafa malımdan âzâd eyledim deyû ikrâr ve beni işhâd eyledi ve merkūm Şâhin Ağa dahi bundan akdem mesfûr Hasan Ağa’ya Mustafa’yı satar mısın dediğimde, küçükden terbiye eyledim veledim ve oğlumdur deyû ikrâr ve beni işhâd eyledi, ol vechile ikimiz dahi mezbûr Mustafa’nın sâir ahrâr-ı asliyyîn gibi hür olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: Hüseyin Bey b. Hasan, Pehlivan Hamza Ağa b. Abdullah, Tülbentçi Musa Çelebi, el-Hâc Ahmed b. Mahmud, Abdi Çelebi b. Hüseyin.

(İSTANBUL12 - cilt: 16, sayfa: 858 - Hüküm no: 1177 - Orijinal metin no: [123a-3])﻿

﻿

﻿

1178. Hüküm

Mustafa Beşe b. Yusuf’un, sarrâc Hasan, Resûl, Ali, Oruc ve diğer kişilere olan borcunu aylık taksitler halinde ödemesi

Mahmiye-i İstanbul’da Mustafa Paşa mahallesinde sâkin Çörekçi tâifesinden Mustafa Beşe b. Yusuf meclis-i şer‘de Navluncu tâifesinden işbu ashâbü’l-kitâb sarrâc Hasan b. el-Hâc Osman ve Resûl b. Abdullah ve Ali Beşe b. Oruc nâm kimesneler ile gāibûn ani’l-meclis el-Hâc Ahmed b. Ali ve Hüseyin b. Osman ve Kabasakal el-Hâc Mustafa b. Abdullah ve Fazlı Beşe b. Yusuf ve İbrahim Beşe b. Mehmed ve Süleyman b. Yusuf ve Bıyıklı Ali Bey b. Süleyman ve el-Hâc Mehmed b. Receb ve Halil Beşe b. Ali taraflarından husûs-ı âti’l-beyânı tasdîke sâbitü’l-vekâle vekîl-i müsecceli olan Hasan Beşe b. Osman mahzarlarında ikrâr ve takrîr-i kelâm edip merkūm sarrâc Hasan’a dokuz bin beş yüz akçe ve Resûl’e dört bin akçe ve Ali Beşe’ye yedi bin akçe ve vekîl-i merkūm müvekkillerinden el-Hâc Ahmed’e iki bin beş yüz akçe ve Hüseyin’e on dokuz bin akçe ve Kabasakal el-Hâc Mustafa’ya iki bin akçe ve Muslu Beşe’ye dört bin akçe ve İbrahim Beşe’ye yedi bin akçe ve Süleyman Beşe’ye iki bin üç yüz akçe ve Bıyıklı Ali Bey’e altı bin akçe ve el-Hâc Mehmed’e sekiz bin akçe ve Ali Beşe’ye yedi bin akçe ve Halil Beşe’ye üç bin beş yüz akçe ki cem‘an merkūmuna yetmiş dört bin sekiz yüz akçe zimmetimde deynim olup def‘aten edâya iktidârım olmamağla taksîte tâlib olduğum ecilden, merkūmun sarrâc Hasan ve Resûl ve Ali Beşe asâleten ve gāibûn-ı merkūmun el-Hâc Ahmed ve Hüseyin ve Kabasakal Mustafa ve Muslu Beşe ve İbrahim Beşe ve Süleyman Beşe ve Bıyıklı Ali Bey ve el-Hâc Mehmed ve Ali Beşe ve Halil Beşe’ye her ayda yedi bin beş yüz akçe vermek üzre târih-i kitâbdan dokuz ay tamânına değin ve bir aya değin yedi bin üç yüz akçe vermek üzre taksît edip ben dahi kabûl eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Cemâziyelevvel sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah Beşe b. Mustafa, Nasûh Beşe b. Yusuf, Veli b. Mahmud ve gayruhüm.

(İSTANBUL12 - cilt: 16, sayfa: 859 - Hüküm no: 1178 - Orijinal metin no: [123b-1])﻿

﻿

﻿

1179. Hüküm

Râbia bt. Mahmud’un Hasan b. Musa’dan muhâlaa yoluyla boşandığı

Mahmiye-i İstanbul’da Mesih Paşa mahallesinde sâkine Râbia bt. Mahmud nâm hâtun meclis-i şer‘-i hatîr-i lâzımü’t-tevkīrde işbu bâ‘isü’l-kitâb zevci Hasan b. Musa mahzarında ikrâr ve takrîr-i kelâm edip zevcim mezbûr Hasan zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Hasan ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ettikden sonra zevciyyete müte‘allika âmme-i da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: Ali Çelebi b. Muharrem, Baba Resûl b. Rıdvan, Mehmed b. Ramazan, Seydî Çelebi b. Hüseyin, Yusuf b. Musa ve gayruhüm.

(İSTANBUL12 - cilt: 16, sayfa: 860 - Hüküm no: 1179 - Orijinal metin no: [123b-2])﻿

﻿

﻿

1180. Hüküm

Mehmed Ağa b. Hüseyin’in çiftlik ve müştemilatını Muammer Hâtun bt. Abdullah’a sattığı

Mahmiye-i İstanbul’da Âşık Paşa mahallesi sâkinlerinden Mehmed Ağa b. Hüseyin nâm kimesne meclis-i şer‘-i hatîr-i lâzımü’t-tevkīrde işbu sâhibetü’l-kitâb Muammer Hâtun bt. Abdullah mahzarında ikrâr ve takrîr-i kelâm edip Büyükçekmece müzâfâtından Ömerli nâm karyede vâki‘ bir tarafdan ( ) bağı ve bir tarafdan hark-ı şehîr ve bir tarafdan Veli Beşe b. ( ) tarlası ve bir tarafdan tarîk-i âm ile mahdûd fevkānî ve tahtânî iki bâb odaları ve bir kiler ve ahırı ve tahmînen bir dönüm bağı ve zât-ı eşcâr-ı müsmire ve gayr-ı müsmire-i muhavvatayı müştemil çiftlik ta‘bîr olunur menzilimi, cemî‘ tevâbi‘ ve levâhıkı ve çiftlik-i mezbûrun içinde olan on iki re’s hayvanât ve beynimizde ilm-i şer‘î ile ma‘lûme âlât-ı zirâ‘at ve hırâset ile otuz bin nakd-i râyic fi’l-vakt akçeye bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledikden sonra yine çiftlik-i merkūm ile tasarruf olunur ınde’l-ahâlî ve’l-cîrân ma‘lûmü’l-hudûd ve’l-kat‘ çayır ve tarlaların hakk-ı tasarruflarına ma‘rifet-i sâhib-i arz ile on bin akçe bedel mukābelesinde mezbûre Muammer Hâtun’a ferâğ ve tefvîz edip ol dahi tefevvüz ve kabûl eyledikden sonra semen-i merkūm otuz bin akçe ile bedel-i tefvîz-i mezbûr on bin akçe ki cem‘an kırk bin akçemi mezbûre Muammer Hâtun yedinden bi’t-tamâm ahz u kabz eyledim ba‘de’l-yevm çiftlik-i mezbûr ve içinde olan eşyânın cümlesi mülkü ve çiftlik-i merkūm ile tasarruf olunur cümle çayır ve tarlalar dâhil-i havza-i tasarrufu olsun dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cemâziyelevvel sene 1074.

Şuhûdü’l-hâl: Halil Beşe er-Râcil, Mehmed Kethüdâ b. ( ), Abdüllatif b. ( ), Mehmed Çelebi b. Mustafa, Ali Beşe er-Râcil ve gayruhüm.

(İSTANBUL12 - cilt: 16, sayfa: 860 - Hüküm no: 1180 - Orijinal metin no: [123b-3])﻿

﻿

﻿

1181. Hüküm

Vefat eden Yorgi v. Yani’nin vârisleri eşi Aleksandra ile oğlu Todori’nin tereke taksimi hususunda birbirleriyle anlaştıkları

Mahrûse-i Galata a‘mâlinden Arnavud köyü demekle ma‘rûfe karye sükkânından iken bundan akdem hâlik olan Yorgi v. Yani nâm zimmînin verâseti, zevce-i metrûkesi Aleksandra bt. Yani’ye ve sulbî oğlu Todori’ye münhasıra olup kable’l-kısmet mezbûr Todori dahi hâlik olup verâseti vâlidesi mezkûre Aleksandra’ya ve li ebeveyn ibn-i ammi ve bi’l-usûbeti’n-nesebiyye vârisi olan Yani v. Pavlo’ya münhasıra olduğu şer‘an mütehakkik oldukdan sonra mezkûre Aleksandra meclis-i şer‘-i hatîrde mezkûr Yani muvâcehesinde ikrâr ve i‘tirâf edip hâlik-i evvel mezkûr Yorgi’nin terekesinden olup karye-i mezbûrede Yenimahalle’de vâki‘ bir tarafı Posteri Reis mülküne ve bir tarafı Aslan menziline ve bir tarafı Yorgi menziline ve bir tarafı tarîk-i âma müntehî fevkānî iki oda ve iki sofa ve kenîf ve altında bir kiler ve kebîr mahzen ve havluyu müştemil mülk menzil ve yine hâlik-i mezbûr Yorgi’nin terekesinden olup karye-i mezbûre bağları hilâlinde Fundalık demekle ma‘rûf mevzi‘de vâki‘ bir tarafı Manol bağına ve bir tarafı Kostantin bağına ve bir tarafı tarîk-i âma müntehî beş dönüm bir kıt‘a mülk bağ, bi hükmi’l-münâsahati’ş-şer‘iyye yirmi dört sehim olup on sehimi bana ve on dört sehimi mezkûr Yani’ye isâbet eylediği ecilden rızâmız ile beynimizde iktisâm eylediğimizde, menzili mahdûd-ı mezkûrun nısf-ı şâyi‘i ve zikr olunan mecmû‘ bağ on dört sehim hissesi mukābelesinde mezkûr Yani’ye teslîm ol dahi ahz u kabz edip lâkin hisse-i meşrûhasından ziyâde olmağın mezbûr Yani kendi malından benim hissemi tekmîl için bana iki bin akçe verip ben dahi vech-i muharrer üzre ahz u kabz eyledim ba‘de’l-yevm [124a] sâlifü’z-zikr menzili mahdûdun nısf-ı şâyi‘i ve mecmû‘-ı bağ, işbu Yani’nin mülk-i mevrûsudur. Vechen mine’l-vücûh ve sebebin mine’l-esbâb benim için hak ve alâka kalmadı ba‘de’l-yevm hâlik-i mezbûrun gerek zâhir ve gerek hafî cemî‘ terekesine müte‘allik cemî‘ de‘âvîden mezbûru ibrâ-i âm ile ibrâ eyledim dedikde mezbûr Yani ben dahi menzili mahdûd-ı mezkûrun nısf-ı şâyi‘-i âharını mezkûre Aleksandra’nın on sehim hissesi mukābelesinde teslîm ve ikbâz etmişimdir. Min ba‘d mahdûd-ı mezkûrun nısf-ı şâyi‘-i âharı mülk-i mevrûsudur. Vechen mine’l-vücûh ve sebebin mine’l-esbâb benim için hak ve alâka kalmadı ba‘de’l-yevm hâlik-i mezbûrun nukūd ve menkūl ve esâs-ı beyt ve evânî-i nühâsiyye ve gayr-ı nühâsiyye ve bi’l-cümle ism-i mal ıtlâk olunur gerek zâhir ve gerek hafî cemî‘ terekesine müte‘allika olan cemî‘ de‘âvî ve mütâlebât ve eymân ve muhâsamâtdan mezkûre Aleksandra’yı ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Cemâziyelevvel sene 1074.

Şuhûdü’l-hâl: Mustafa Çavuş el-Mübâşir, Şükrullah b. Mustafa, Abdurrahman Çelebi b. Bâli, Mahmud b. Ali, Mehmed Beşe b. Ali, İlyas Beşe b. Ali ve gayruhüm.

(İSTANBUL12 - cilt: 16, sayfa: 861 - Hüküm no: 1181 - Orijinal metin no: [123b-4])﻿

﻿

﻿

1182. Hüküm

Sitti Hâtun bt. Nuh Efendi’nin Şeyh Mehmed’den boşandığı

Dârü’l-hilâfeti’l-aliyye Kostantıniyye el-mahmiyye’de Kirmasti mahallesinde sâkine umdetü’l-muhadderât tâcü’l-mestûrât Sitti Hâtun bt. el-müvellâ el-merhûm Nuh Efendi tarafından zikri âtî hul‘ ve ibrâya ve meblağ-ı âtîyi ahz u kabz ve kendiye îsâle vekîl olup vekâlet-i mûmâ-ileyhâyı ma‘rifet-i şer‘iyye ile ârifân olan dâmâd-ı mükerremleri umdetü’l-a‘yân makbûlü’s-sadr ve’l-erkân Mehmed Bey b. Murtaza Paşa ve umdetü’l-kuzâti’l-İslâm Ahmed Efendi b. Osman nâm kimesne şehâdetleri ile vekâleti sâbite olan fahrü’l-a‘yân Ahmed Çelebi b. Ferruh meclis-i şer‘-i hatîrde müvekkile-i mûmâ-ileyhânın zevc-i mükerremleri olup sâbıkan Anadolu kazaskeri olup hâlâ Mısr-ı Kahire’de mutavattın olan a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în hallâlü ef‘âli’l-müşkilât, keşşâfu gavâmızi’l-mu‘zilât Hasan Efendizâde Şeyh Mehmed Efendi hazretleri tarafından husûs-ı âtî ve ibrâya vekîl olduğunu hâkim-i muvakki‘-i [sadr-ı] kitâb tûbâ-lehû ve hüsnü me’âb Efendi hazretleri huzûrunda şuhûd-ı udûlle isbât edip vekâletine hükm olunan Yusuf Çelebi b. Abdülmennân mahzarında ikrâr ve i‘tirâf edip müvekkile-i mûmâ-ileyhânın müvekkili mûmâ-ileyh Şeyh Mehmed Efendi hazretleri zimmetinde mütekarrir ve ma‘kūdun-aleyh olan bin altın mehr-i müeccel-i müsemmâsının bin sekiz yüz kıt‘a esedî guruşunu vekîl-i mezbûr yedinden meclis-i şer‘de vekâleten ahz u kabz edip mâ‘adâsı ve nafaka-i iddet-i mu‘ayyene-i ma‘lûmesi üzerlerine ve me’ûnet-i süknâsı kendi üzerine olmak üzre vekâlet-i mahkiyyem hasebiyle vekîl-i mezbûr Yusuf Çelebi ile muhâla‘a-i sahîha-i şer‘iyye ile muhâla‘a edip mezbûr Yusuf Çelebi dahi hul‘-ı mezbûru kabûl eyledikden sonra zevciyyete ve sâir husûslara müte‘allika olan cemî‘ de‘âvî ve mütâlebât ve eymân ve muhâsamâtdan müvekkili mûmâ-ileyh Şeyh Mehmed Efendi hazretlerini ibrâ-i âm ile ibrâ eyledim dedikde vekîl-i mezbûr Yusuf Çelebi müvekkilim mûmâ-ileyh Şeyh Mehmed Efendi’nin eşyâ-i memlûkesinden müvekkile-i mezbûre Sitti Hâtun yedinde emânet olan lahana rengi çukaya kaplı bir sırt samur kürk, bir sâ‘at, bir beyaz sofa kaplı bir sırt samur kürkü meclis-i şer‘de vekîl-i mezbûr Ahmed Çelebi yedinden ahz u kabz edip min ba‘d zevciyyete ve sâir husûslara müte‘allika olan cemî‘ de‘âvî ve mütâlebât ve eymân ve muhâsamâtdan müvekkile-i mezbûre Sitti Hâtun’u vekâlet-i mahkiyyem hasebiyle ibrâ-i âm ile ibrâ ve iskāt eyledim dedikde gıbbe’t-tesâdukı’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Cemâziyelevvel sene erba‘a ve seb‘în ve elf.

Şuhûdü’l-hâl: A‘lemü’l-ulemâ’i’l-izâm efdalü’l-fuzalâ’i’l-fihâm Ahmed Efendi b. el-mevlâ el-merhûm Abdurrahman Efendi, Umdetü’l-mevâliyyü’l-kirâm İlâhîzâde Mehmed Efendi, Kıdvetü’l-mevâliyyü’l-izâm Ahmed Efendi b. ( ), Fahrü’l-müderrisîni’l-kirâm Nâzikîzâde Mustafa Efendi, Fahrü’l-müderrisîn Antakyalı Mustafa Efendi, Fahrü’l-müderrisîn es-Seyyid Mehmed Efendi b. es-Seyyid İbrahim, Gekvizeli Mehmed Çelebi b. Mehmed, İbrahim Çelebi b. Halil, Eyüb Çelebi b. Resûl ve gayruhüm.

(İSTANBUL12 - cilt: 16, sayfa: 862 - Hüküm no: 1182 - Orijinal metin no: [124a-1])﻿

﻿

﻿

1183. Hüküm

Râbia bt. Receb’in, Mustafa aleyhine açtığı dükkan davasından menedildiği

Mahmiye-i İstanbul’da Altıpoğaça mahallesi sâkinelerinden Râbia bt. Receb nâm hâtun mahfil-i kazâda, merhûme Ayşe Hâtun vakfına hâlâ mütevellî olan Ramazan b. Musa huzûrunda zikri âtî dükkâna vâzı‘u’l-yed olan işbu râfi‘ü’l-kitâb Mustafa mahzarında üzerine takrîr-i da‘vâ edip merhûme Ayşe Hâtun vakfından mahmiye-i mezbûrede Müftü Ali Çelebi Hamamı kurbunda vâki‘ ma‘lûmü’l-hudûd dükkân ale’l-iştirâki’s-seviyy mahalle-i mezbûrede sâkin iken bundan akdem vefât eden karındaşım Mustafa hâl-i hayâtında dükkân-ı mezbûrun nısfını ve benim haberim yok iken zevcesi işbu hâzıre bi’l-meclis Râbia bt. Abdullah’ın ismi benim ismime muvâfık olmağla nısf-ı şâyi‘-i âharını mezbûre Râbia merkūm Mustafa’ya izn-i mütevellî ile fâriğler olmuşlar. Ol vechile dükkân-ı mezbûrun nısf-ı şâyi‘ine mezbûr Mustafa bi gayri hakkın vaz‘-ı yed eder, suâl olunup kasr-ı yedine ve teslîme tenbîh olunmak matlûbumdur dedikde gıbbe’s-suâl mezbûr Mustafa cevâbında dükkân-ı mezbûrun nısf-ı şâyi‘i merkūm Mustafa’nın tasarrufunda olup ve nısf-ı âharı zevcesi işbu hâzıre bi’l-meclis Râbia’nın tasarrufunda olup hattâ vech-i muharrer üzre hakk-ı tasarruflarını izn-i mütevellî-i vakf-ı mezbûr ile târih-i kitâbdan mukaddem bana fâriğler olup mütevellîden temessük alıvermişlerdir deyû dükkân-ı mezbûrun nısf-ı şâyi‘i ücreteyn-i ma‘lûmeteyn ile müdde‘iyye-i mezbûrenin tasarrufunda olduğunu inkâr edicek müdde‘iyye-i mezbûreden müdde‘âsını mübeyyine beyyine taleb olundukda beyyinem olmayıp bir vechile isbâta kudretim yoktur deyice, tesbîten li’l-asl mezbûr Mustafa’dan sıdk-ı makāline beyyine taleb olundukda udûl-i müslimînden olup mahalle-i mezbûre sükkânından Receb b. Hüseyin ve Hüseyin b. Ali nâm kimesneler li ecli’ş-şehâde meclis-i şer‘a hâzırân olup istişhâd olundukda fi’l-hakīka dükkân-ı mesfûr icâre-i mu‘accele ve müeccele ile müteveffâ-yı mezbûr Mustafa ile zevcesi Râbia bt. Abdullah’ın ale’l-iştirâki’s-seviy taht-ı tasarruflarında olup temessükde muharrer ve mastûr olan Râbia, müteveffâ-yı mezbûrun zevcesi olan işbu Râbia’dır. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olmağın mûcebince müdde‘iyye-i merkūme Râbia bî-vech mu‘ârazadan men‘ olunup mâ vaka‘a bi’t-taleb ketb olundu. Fî evâili Cemâziyelevvel li sene erba‘a ve seb‘în ve elf.

Şuhûdü’l-hâl: Mustafa Efendi Reisülküttâb, Ömer Efendi b. İsmail, Hatîbzâde Mehmed Efendi, Keşfî Mustafa Efendi b. Muharrem, Abdi Çelebi b. Hüseyin, Şükrullah Bey b. Mustafa.

(İSTANBUL12 - cilt: 16, sayfa: 863 - Hüküm no: 1183 - Orijinal metin no: [124a-2])﻿

﻿

﻿

1184. Hüküm

Paşmakçızâde Mehmed Efendi b. Mehmed’in vakıftan borç aldığı

Husûs-ı âti’l-beyânın mahallinde tahrîri için gıbbe’l-iltimâs kıbel-i şer‘den Mevlânâ Keşfî Mustafa Efendi irsâl olunup ol dahi mahmiye-i İstanbul’da Çerağī Hamza mahallesinde umdetü’l-müderrisîni’l-kirâm zübdetü’l-mütehakkikīni’l-fihâm Abdülcelil Efendi b. Mustafa Efendi’nin sâkin olduğu menziline varıp zeyl-i rakīmde muharrerü’l-esâmî olan müslimîn huzûrlarında akd-i meclis-i şer‘-i şerîf eyledikde yine mahmiye-i mezbûre mahallâtından Akseki mahallesi sükkânından olup umdetü’l-ulemâ’i’l-izâm zübdetü’l-fuzalâ’i’l-fihâm sâbıkan Bosna kadısı olan Başmakcızâde demekle şehîr Mehmed Efendi b. mevlâ el-merhûm Mehmed Efendi meclis-i ma‘kūd-ı mezbûrda, kendi vakfına meşrûtiyyet üzre mütevelliye olan işbu bâ‘isetü’l-kitâb Ayşe Hâtun bt. Sefer Efendi mahzarında ikrâr ve takrîr-i kelâm edip mâl-ı vakf-ı mezbûrdan olmak üzre mütevellîye-i merkūme Ayşe Hâtun yedinden istikrâz ve kabz ve tesellüm eylediğim iki bin yüz esedî guruş ve semenleri târih-i kitâbdan bir sene müeccel olmak üzre safka-i vâhide ile mezbûre Ayşe Hâtun yedinden iştirâ ve kabz eylediğim bir cild Çârperdî nüshası Keşşâf ve bir cilde mükemmel Kadı ve bir Mushaf-ı şerîf hediyesinden dahi üç yüz esedî guruş ki cem‘an iki bin dört yüz esedî guruş mütevellîye-i merkūme Ayşe Hâtun’a deynim olup mukābelesinde mahalle-i mezbûre Akseki’de vâki‘ bir tarafdan Ahmed Efendi b. Mahmud mülküne ve bir tarafdan Süleyman Çelebi b. Emrullah mülküne ve iki tarafdan tarîk-i âma müntehî dâhiliyye ve hâriciyye büyût-ı müte‘addideyi müştemil mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık ba‘de’t-tahliyye[ti’ş-şer‘î] ve’t-takābuzi’l-mer‘î mezbûre Ayşe Hâtun yedinde rehin vaz‘ ve teslîm ol dahi vech-i muharrer üzre irtihân ve kabûl ve kabz ve tesellüm eyledi dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde ba‘de’t-tahrîr ma‘an irsâl olunan Muhzır İbrahim ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Hurrire fi’l-yevmi’s-sâbi‘ aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Umdetü’l-müderrisîni’l-kirâm Abdülcelil Efendi, Fahrü’l-kuzât Sunullah Efendi, Mahmud Efendi b. el-Hâc Musa, Yusuf b. Abdullah, Ali b. Şaban ve gayruhüm.

(İSTANBUL12 - cilt: 16, sayfa: 864 - Hüküm no: 1184 - Orijinal metin no: [124b-1])﻿

﻿

﻿

1185. Hüküm

Emetullah Hâtun bt. Mehmed’in, boşandığı eşi Hasan Çelebi b. Mehmed’de olan mehrini aldığı

Mahmiye-i İstanbul’da Debbâğ Yunus mahallesinde sâkine Emetullah Hâtun bt. Mehmed Efendi tarafından zikri âtî meblağı ahz u kabz ve ibrâya vekîl olup mezkûreyi ma‘rifet-i şer‘iyye ile ârifûn olan mahalle-i mezbûre sükkânından kutucu Hüseyin b. Cafer ve çiçekçi Hüseyin b. Hasan ve Mehmed b. Osman nâm kimesneler şehâdetleriyle şer‘an vekâleti sâbite olan mahalle-i mezbûre imâmı Abdullah Efendi b. Mehmed meclis-i şer‘-i hatîrde müvekkile-i mezbûrenin zevci Fahrü’l-eşbâh Hasan Çelebi b. Mehmed mahzarında bi’l-vekâle ikrâr ve i‘tirâf edip mezbûr Hasan Çelebi müvekkile-i mezbûre Emetullah’a dâhil olmadın talâk-ı bâyin ile tatlîk etmeğle, zimmetinde mütekarrir olan altı bin akçe mehr-i müeccel-i müsemmâsının nısfı lâzım gelmiş idi hâlâ meblağ-ı mezbûr altı bin akçenin nısfı olan üç bin akçesini meclis-i şer‘de merkūm Hasan Çelebi yedinden tamânen ahz u kabz edip zevciyyete ve gayra müte‘allika cemî‘ de‘âvî ve mütâlebât ve eymân ve muhâsamâtdan mezkûr Hasan Çelebi’yi ibrâ-i âm ile ibrâ ve iskāt eyledim dedikde mezbûr Hasan Çelebi ben dahi zevciyyete ve gayra müte‘allika olan cemî‘ de‘âvî ve mütâlebât ve eymân ve muhâsamâtdan müvekkile-i mezbûre Emetullah’ı ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: İbrahim Efendi b. el-Hâc Ali, Ali Efendi b. Mehmed el-İmâm, Yahya Bey b. Bâli, Veli Beşe b. Şaban, İvaz Çelebi b. Durak ve gayruhüm.

(İSTANBUL12 - cilt: 16, sayfa: 865 - Hüküm no: 1185 - Orijinal metin no: [124b-2])﻿

﻿

﻿

1186. Hüküm

Yorgi v. Dimo’nun, Kostantin v. Mizo’da olan alacağının ödenmesi

Mahmiye-i İstanbul’da Kumkapı hâricinde meyhâneci tâifesinden Yorgi v. Dimo nâm zimmî dîvân-ı sa‘âdet-makrûnda ma‘kūd olan meclis-i şer‘-i hatîrde Kostantin v. Mizo nâm zimmî muvâcehesinde üzerine takrîr-i da‘vâ edip merkūm Kostantin zimmetinde deyn-i şer‘îden yirmi altı bin iki yüz akçe hakkım olup bundan akdem taleb ve da‘vâ eylediğimde inkâr etmeğin vesâtat-ı muslihîn ile merkūm Kostantin benim ile altı bin akçe üzerine inşâ-i akd-i sulh edip ben dahi sulh-ı mezbûru kabûl eylemiş idim hâlâ bedel-i sulh olan meblağ-ı merkūmu bana vermekde te‘allül eder suâl olunup alıvermek matlûbumdur dedikde gıbbe’s-suâl mezbûr Kostantin cevâbında kaziyye minvâl-i muharrer üzre olup bedel-i sulh-ı mezkûr altı bin akçe zimmetinde lâzımü’l-edâ deynimdir deyû bi tav‘ihî ikrâr ve i‘tirâf etmeğin ikrârı mûcebince bedel-i sulh olan meblağ-ı merkūm altı bin akçeyi müdde‘î-i mezbûr Yorgi’ye edâya mesfûr Kostantin’e tenbîh birle mâ vaka‘a bi’t-taleb ketb olundu. Hurrire fî târihi’l-mezbûr li seneti’l-merkūm.

Şuhûdü’l-hâl: Mehmed b. Mehmed, Ali b. Hasan, Abdülkerim b. ( ), Nasûh Beşe b. Ahmed ve gayruhüm.

(İSTANBUL12 - cilt: 16, sayfa: 866 - Hüküm no: 1186 - Orijinal metin no: [124b-3])﻿

﻿

﻿

1187. Hüküm

Hâkimin, Mehmed ve Fâtıma bintey Mehmed Beşe adlı küçüklere nafaka takdir etmesi ve annelerine borçlanmaya izin vermesi

İşbu hüccet-i şer‘iyyenin üzerinde imzâsı bulunan hâkim, Mehmed ve Fâtıma bintey Mehmed Beşe nâm sagīreynin nafakası, kisvesi ve sâir havâic-i zarûriyyesi için, mahmiye-i Kostantıniyye mahallâtından Nişancı Paşa-yı atîk mahallesinde sâkine olan, himâyesi ve terbiyesi altında bulundukları râfi‘atü hâze’l-kitâb İsmihan Hâtun bt. Mehmed nâm mutallaka anneleri ve hâdinelerinin talebiyle mezbûr babaları Mehmed Beşe üzerine zeyilde mezkûr târihden i‘tibâren yevmî râyicü’l-vakt on akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru sagīreyn-i merkūmeynin havâic-i lâzımesine sarf etmesine ve vakt-i hâcette istidâne edip vakte’z-zafer mezbûra rücû‘ etmesine mezbûre İsmihan Hâtun’a izin verdi. Cerâ zâlike ve hurrire fi’l-yevmi’s-sâlis ve’l-ışrîn min Cumâdelûlâ sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hasan, Şükrullah b. Mustafa, Veli b. Mahmud, Resûl b. Rıdvan, Yusuf b. Musa ve gayruhüm

(İSTANBUL12 - cilt: 16, sayfa: 866 - Hüküm no: 1187 - Orijinal metin no: [124b-4, Arapça])﻿

﻿

﻿

1188. Hüküm

Bakiye Hâtun’un, esirci Mustafa Beşe b. Mehmed’den satın aldığı cariye Belkıs’ı iade ettiği

Mahmiye-i İstanbul’da Nişancı Cafer Çelebi mahallesinde sâkine umdetü’l-muhadderât Bakiye Hâtun tarafından nehc-i şer‘î üzre sâbitü’l-vekâle vekîl olan Mehmed Çelebi b. Yahya nâm kimesne mahfil-i kazâda, Esirci tâifesinden Mustafa Beşe b. Mehmed mahzarında üzerine da‘vâ ve takrîr-i kelâm edip târih-i kitâbdan dört gün mukaddem işbu hâzır[a] bi’l-meclis açık kaşlı, gök gözlü, orta boylu Rusiyyetü’l-asl Belkıs nâm câriyeyi müvekkilem mezbûre cemî‘ uyûbdan sâlime olmak üzre yüz on esedî guruşa mezbûr Mustafa Beşe’den iştirâ ve kabz edip semeninden kırk esedî guruş ile otuz beş esedî guruş kıymetli bir sof ve bir kaftan teslîm eylemişdir. Hâliyâ câriye-i merkūmenin Frenk zahmeti dedikleri marazına muttali‘a olmağla câriye-i mezbûre bâyi‘-i merkūme red olunup makbûzu olan meblağ-ı mezbûr ile eşyâ-i mezbûre geri bana teslîme mezbûr Mustafa Beşe’ye tenbîh olunmak bi’l-vekâle matlûbumdur dedikde câriye-i mezbûre huddâm-ı mahkemeden Receb nâm muhzır ile bu makūle umûru görmeğe taraf-ı saltanat-ı aliyyeden ta‘yîn olunan Mustafa Efendi b. Mehmed ve Ahmed Efendi b. Mehmed’e irsâl ve irâet olundukda câriye-i merkūmede elân Frenk zahmeti ta‘bîr olunur maraz mevcûddur deyû hasmeyn-i mezbûreyn muvâcehelerinde haber verdiklerini muhzır-ı mezbûr meclis-i şer‘a gelip ihbâr ettikden sonra gıbbe’s-suâl mezbûr Mustafa Beşe cevâbında kaziyye vech-i muharrer üzre idiğini ikrâr, lâkin ayb-ı mezbûr hîn-i bey‘de mevcûd idiğini inkâr edicek müdde‘î-i mezbûrdan müdde‘âsını mübeyyine beyyine taleb olundukda tabîbân-ı mezbûrân Mustafa Efendi ve Ahmed Efendi li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ câriye-i mezbûrede elân mevcûd olan maraz-ı mezbûr kadîm olup üç dört ayda hâdis olur maraz değildir. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle oldukdan sonra müvekkile-i mezbûre muhadderâtdan olmağın li ecli’l-yemîn küttâb-ı mahkemeden Mevlânâ Mehmed Efendi müvekkile-i mezbûrenin sâkine olduğu menzile varıp câriye-i mezbûreyi ayb-ı mezbûr[a] muttali‘a oldukdan sonra istihdâm ve bey‘a arz ve müdâvât etmediğine müvekkile-i mezbûreye yemîn verdiğine Mevlânâ-yı mezbûr mahallinde ba‘de’t-tahrîr, ma‘an ba‘s olunan Veli b. Mahmud ile meclis-i şer‘a gelip vukū‘u üzre inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis aşer min Cemâziyelevvel li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah Bey b. Mustafa, Ahmed b. Abdülcebbar ve gayruhüm.

(İSTANBUL12 - cilt: 16, sayfa: 867 - Hüküm no: 1188 - Orijinal metin no: [125a-1])﻿

﻿

﻿

1189. Hüküm

Vefat eden el-Hâc Kasım Ağa b. Abdülmennân’ın, eski patrik Bartinoz v. Simo’da olan alacağının tahsili

Husûs-ı âti’l-beyânın mahallinde tahrîri için kıbel-i şer‘-i mutahhardan Mevlânâ Ömer Efendi b. İsmail irsâl olunup ol dahi mahmiye-i İstanbul’da Nişancı Cafer Çelebi mahallesinde Yorgaki v. Dimitraşko nâm zimmînin menziline varıp zeyl-i kitâbda isimleri mastûr olan müslimîn mahzarlarında akd-i meclis-i şer‘-i kavîm eyledikde mahmiye-i mezbûrede Şir Merd Çavuş mahallesi sâkinlerinden sâbıkan sekbanbaşı iken fevt olan el-Hâc Kasım Ağa b. Abdülmennân’ın verâseti, zevce-i metrûkesi Ümmühânî Hâtun ile sulbiye kebîre kızı Fahri Hâtun’a ve sulbiye sagīre kızı Afife Hâtun’a münhasıra olduğu mütehakkik oldukdan sonra sagīre-i mezbûrenin kıbel-i şer‘den mansûbe vasîsi olan vâlidesi merkūme Ümmühânî Hâtun ile mezbûre Fahri Hâtun taraflarından husûs-ı âtîye vekîl olup vekâleti mezbûretân Ümmühânî ve Fahri Hâtun’un zâtlarını ma‘rifet-i şer‘iyye ile ârifân olan el-Hâc Handan b. Abdülmennân ve Ahmed Beşe b. Abdullah şehâdetleri ile sâbite olan merkūme Fahri Hâtun’un zevci Ali Ağa b. Abdurrahman hâlâ tâife-i nasârâya patrik olan Diyonisyoz v. Yani nâm râhib muvâcehesinde ikrâr ve takrîr-i kelâm edip sene seb‘a ve sittîn ve elf târihinde tâife-i mezbûreye patrik olan Bartinoz v. Simo nâm râhibin merhûm-ı merkūm el-Hâc Kasım Ağa’ya deyn-i şer‘îden on bin yedi yüz otuz üç guruş deyni olmağla mezbûrun mecmû‘una emr ve kabûlü hâviye kefâlet-i sahîha-i şer‘iyye ile merkūm Diyonisyoz ve medîne-i Manisa metrepolidi Babişyoz v. Manol ve Kayseriye metrepolidi İmtoz v. Yorgi ve Ereğli metrepolidi Makatyoz v. Yorgi ve Kapıdağı metrepolidi Metrefatoz v. İstemad ve İznikmid metrepolidi Kirilos v. Mihal ve İznik metrepolidi Tetnas v. Manol ve Kadıköy metrepolidi Avril v. Yorgi ve Trabzon metrepolidi Londeryoz v. Dimo ve Selânik metrepolidi Bakim v. Dimo ve Edirne metrepolidi Niyofoz v. Kostantin ve Filibe metrepolidi Avril v. İstefan ve Yenişehir metrepolidi Yanşiyoz v. Yani ve Bursa metrepolidi Dikyoz v. Luka ve Siroz metrepolidi Kirilos v. Yani ve Tırnova metrepolidi Diyonisyoz v. Nalça ve Silistre metrepolidi Makaryos v. Ostoyan ve Dimetoka metrepolidi Yakoz v. İskerlet ve Ahyolu metrepolidi Bakim v. Manol ve Misivri metrepolidi Demaskinoz v. İstayi ve İbrail metrepolidi Kirilos v. Simo, Vidin metrepolidi Stermarinoz v. Yani ve Yanya metrepolidi Kaltinoz v. Pako ve Narda metrepolidi Gavril v. Apolos ve Sofya metrepolidi Danyal v. Kosta ve Midilli metrepolidi Eğriboz v. İstemad ve Molova metrepolidi Makaryos v. Yani ve Rodos metrepolidi Bakim v. Kostantin ve İzmir metrepolidi Makaryos v. Tero ve Sakız metrepolidi Nikigoz v. Franko ve Karaferye metrepolidi Bakim v. Yani ve Alasonya metrepolidi Yomanoz v. Simo ve İstefe metrepolidi Pazacek? v. Nikola ve Adana metrepolidi Antimoz v. Yorgo ve Eğriboz metrepolidi Makaryoli v. Atanaş ve Diyârbekir metrepolidi Pasof v. Yani ve Ballıbadra [metrepolidi] Mikail v. Simo ve Gördes metrepolidi Makaryos v. Dimitri ve Mizistre metrepolidi Gavril v. Yani ve Menkese metrepolidi Bondoryoz v. Keman [125b] ve Varna metrepolidi Danyal v. Atanaş ve Havra metrepolidi Kozma v. Dimo ve Marmara metrepolidi Armiya v. Yani ve İnöz metrepolidi Nikifori v. Dimo ve Marine metrepolidi Pakratyoz v. Yani ve İlitse metrepolidi Todoşyoz v. Kosta ve Silivri metrepolidi Militoz v. Dimo ve Terkos metrepolidi Atanaş v. Yorgi nâm metrepolidler kefîl olmuşlar idi. Meblağ-ı mezbûrun altı bin dokuz yüz otuz üç guruşunu bundan akdem yedlerinden ahz u kabz edip kefâletleri hasebiyle zimmetlerinde üç bin sekiz yüz guruş bâkī kalmış idi hâlâ meblağ-ı bâkī üç bin sekiz yüz guruşa dahi bi’t-tamâm patrik-i mezbûr Diyonisyoz yedinden vekâlet-i mahkiyyem hasebiyle alıp kabz eyledim ba‘de’l-yevm merkūm Diyonisyoz’un ve sâir küfelâ-yı merkūmuna kefâlet-i mezbûreden berîler olup kıbellerinde vechen mine’l-vücûh ve sebebin mine’l-esbâb hak ve alâka kalmadı dedikde vâki‘ hâli Mevlânâ-yı mezbûr alâ vukū‘ihi mahallinde ba‘de’t-tahrîr, ma‘an ba‘s olunan Abdi Çelebi b. Hüseyin ve Nasûh Bey b. Yusuf ile meclis-i şer‘-i hatîre gelip inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâdis aşer min Cemâziyelevvel li sene seb‘în ve elf.

Şuhûdü’l-hâl: Çorbacı Hasan İsâ Ağa b. Ahmed, Mehmed Ağa b. Hasan, İbrahim Efendi b. Ahmed, el-Hâc Ali b. Mustafa, Mustafa Beşe b. Mehmed ve gayruhüm.

(İSTANBUL12 - cilt: 16, sayfa: 868 - Hüküm no: 1189 - Orijinal metin no: [125a-2])﻿

﻿

﻿

1190. Hüküm

Fâtıma bt. Mehmed Çelebi’nin boşandığı eşi İbrahim Beşe b. Ali’de olan mehr-i müeccelini tahsil ettiği

Mahmiye-i İstanbul’da Mi‘mâr Sinan mahallesinde sâkine Fâtıma bt. Mehmed Çelebi nâm hâtun tarafından husûs-ı âti’l-beyâna vekîl olup vekâleti Abdülbâkī Çelebi b. Ebûbekir ve Mehmed Beşe b. Hasan nâm kimesneler şehâdetleriyle şer‘an vekâleti sâbite olan babası mezkûr Mehmed Çelebi b. Mustafa meclis-i şer‘-i hatîrde müvekkile-i mezbûrenin zevc-i mutallıkı işbu bâ‘isü’l-kitâb İbrahim Beşe b. Ali mahzarında bi’l-vekâle ikrâr ve takrîr-i kelâm edip mezbûr İbrahim Beşe müvekkilem merkūme Fâtıma’yı târih-i kitâbdan yirmi beş gün mukaddem talâk-ı bâyin ile tatlîk eylemişdi. Merkūm İbrahim Beşe zimmetinde mütekarrir ve ma‘kūdun-aleyh olan beş bin akçe mehr-i müecceli ile nafaka-i iddet-i ma‘lûmesi ve me’ûnet-i süknâsından dahi merkūm İbrahim Beşe’yi ibrâ-i âmm-ı kātı‘ü’n-nizâ‘la ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’l-hâdî aşer min Cemâziyelevvel li sene erba‘a ve seb‘în ve elf.

Şuhûdü’l-hâl: El-Hâc Sefer b. Abdullah, Ahmed Çelebi b. Mehmed, Ramazan Beşe b. Hüdâverdi, Veli Çelebi b. Mahmud ve gayruhüm.

(İSTANBUL12 - cilt: 16, sayfa: 869 - Hüküm no: 1190 - Orijinal metin no: [125b-1])﻿

﻿

﻿

1191. Hüküm

Dimnevitori bt. Gavra’nın menzilini Vartin v. Altun ile Yakob v. Rosak’a sattığı

Mahmiye-i İstanbul’da Kasım Ağa mahallesinde sâkine Dimnevitori bt. Gavra nâm nasrâniyye meclis-i şer‘-i hatîr-i lâzımü’t-tevkīrde işbu bâ‘isü’s-sifr Vartin v. Altun ve Yakob v. Rosak nâm Ermeniler muvâcehelerinde ikrâr ve takrîr-i kelâm edip mahalle-i mezbûrede vâki‘ bir tarafı ba‘zan Hüseyin Efendi vakfı yağ hânesi ve ba‘zan Ayşe bt. Abdi Efendi nâm hâtun mülk menzili ve bir tarafı Meryem bt. Abdullah nâm hâtunun mülk bezirhânesi ve iki tarafı tarîk-i âm ile mahdûd olup dâhiliyyesi dört bâb fevkānî büyûtu ve bir tahtânî odayı ve bir bâb mahzeni ve bi’r-i mâyı ve cüneyneyi ve kenîfi ve bir kileri ve matbahı ve fırını ve hâriciyyesi bir bâb fevkānî odayı ve tahtında ahırı ve bi’r-i mâyı ve muhavvata ve kenîfi müştemil olan mülk menzilimi, cemî‘ tevâbi‘ ve levâhıkı ile mezkûre Vartin ve Yakob’a yüz otuz bin nakd-i râyic fi’l-vakt fıddî akçeye bey‘-i bâtt-ı sahîh-i şer‘î ile bey‘ ve teslîm eyledim. anlar dahi iştirâ ve kabûl ve tesellüm eylediklerinden sonra semeni olan meblağ-ı merkūm yüz otuz bin akçeyi merkūmân Vartin ve Yakob yedlerinden tamâmen alıp kabz eyledim ba‘de’l-yevm menzili mersûm mesfûrân Vartin ve Yakob’un mülk-i müşterâlarıdır, keyfe mâ yeşâ’ ve yahtâr mutasarrıf olsunlar dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: Es-Seyyid Mehmed Efendi el-kadı, es-Seyyid Cafer Çelebi b. es-Seyyid Abdülkerim, es-Seyyid Mustafa Çelebi b. Hızır, es-Seyyid Mehmed Çelebi b. es-Seyyid Cafer, İbrahim Efendi b. Mahmud el-İmâm, İsmail Çelebi b. Ali, Papa Yani v. Panayot, Vasil v. Mosi?, Kirko[r] v. Minho, Tanaş v. Yorgi, Nikola v. Pireşkova, Murad v. Melkon, Nerlos v. Raba? ve gayruhüm.

(İSTANBUL12 - cilt: 16, sayfa: 870 - Hüküm no: 1191 - Orijinal metin no: [125b-2])﻿

﻿

﻿

1192. Hüküm

Vartin v. Altun ve Yakob v. Rosak’ın menzillerini el-Hâc İbrahim vakfına bey‘ bi’l-istiğlâl yoluyla sattıkları

Mahmiye-i İstanbul’da Kasım Ağa mahallesi sükkânından Vartin v. Altun ve Yakob v. Rosak nâm Ermeniler meclis-i şer‘-i hatîr-i lâzımü’t-tevkīrde el-Hâc İbrahim vakfı olan nukūdun bi’l-fi‘l mütevellîsi olan Mehmed Çelebi b. Süleyman mahzarında her biri ikrâr ve i‘tirâf edip vakf-ı mezbûr malından mütevellî-i mezbûr Mehmed Çelebi yedinden iktirâz ve kabz eylediğimiz otuz bin akçeye mahalle-i mezbûrede bir tarafı ba‘zan Hüseyin Efendi’nin vakıf yağhânesi ve ba‘zan Ayşe bt. Abdi Efendi nâm hâtun mülk menzili ve bir tarafı Meryem bt. Abdullah nâm hâtunun mülk bezirhânesi ve iki tarafı tarîk-i âma müntehî hâriciyye ve dâhiliyye büyût-ı adîdeyi hâvî mülk menzilimi mütevellî-i mersûme bey‘ ve teslîm ol dahi mâl-ı vakf-ı mezbûr ile bi tarîki’l-istiğlâl iştirâ ve tesellüm eyledikden sonra ba‘de’t-tahliyyeti’ş-şer‘iyye menzili mezbûru târih-i kitâbdan bir sene tamânına değin dört bin beş yüz akçe ücret-i müeccele ile bize îcâr ve teslîm ben dahi minvâl-i muharrer üzre istîcâr ve tesellüm eyledik dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 870 - Hüküm no: 1192 - Orijinal metin no: [125b-3])﻿

﻿

﻿

1193. Hüküm

Muharrem b. Osman’ın, tereke hususunda Seyyid Mehmed Ağa b. Seyyid Mustafa’nın zimmetini ibrâ ettiği

Mahrûse-i Galata müzâfâtından Kasımpaşa kasabasında Câmi‘-i Kebîr mahallesinde sâkine iken bundan akdem vefât eden Şerife Âbide bt. es-Seyyid İbrahim nâm hâtunun verâseti, zevc-i metrûkü es-Seyyid Mehmed Ağa b. es-seyyid Mustafa ile li ebeveyn ammi oğlu Muharrem b. Osman nâm kimesneye münhasıra olduğu şer‘an zâhir ve müte‘ayyin oldukdan sonra merkūm Muharrem meclis-i şer‘-i hatîrde işbu bâ‘isü’l-kitâb mezkûr es-Seyyid Mehmed Ağa tarafından husûs-ı âti’l-beyâna vekîl olup vekâleti mahalle-i merkūme sükkânından el-Hâc Mahmud b. Hüseyin ve Ali Halîfe b. İbrahim nâm kimesneler şehâdetleri ile şer‘an vekâleti sâbite olan Mehmed Çelebi b. Halil nâm kimesne mahzarında ikrâr ve takrîr-i kelâm edip bundan akdem mûrisemiz müteveffât-ı mersûmenin muhallefâtı zâhirde mevcûd olan eşyâya münhasıra olmak zu‘muyla muhallefât-ı mevcûdeden müvekkili mezbûr es-Seyyid Mehmed Ağa muhallefât-ı mezkûreye vâzı‘u’l-yed olmağla hisse-i şer‘iyyemden yüz guruş üzerine merkūm es-Seyyid Mehmed Ağa ile müsâlaha olmuşidim. Lâkin müteveffât-ı mersûmenin mevcûde olan muhallefâtından olup Merhabazâde Ahmed Efendi zimmetinde zuhûr eden dört yüz guruşda olan hisse-i şer‘iyyemden zuhûr eden muhallefât-ı bâkiyeden hisse-i şer‘iyye-i mevrûsemi müvekkili merkūm es-Seyyid Mehmed Ağa’dan taleb eylediğimde ol dahi inkâr etmekle beynimizde münâza‘ât-ı kesîre cereyânından sonra tavassut-ı muslihîn ile müvekkili mezbûr es-Seyyid Mehmed Ağa benimle muhallefât-ı bâkiyeden olan hisse-i şer‘iyyemden iki yüz esedî guruş üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mesfûr iki yüz esedî guruşu vekîl-i merkūm Mehmed Çelebi yedinden meclis-i şer‘de tamânen alıp kabz ettikden sonra zikr olunan mûmâ-ileyh Ahmed Efendi zimmetinde dört yüz guruşdan olan hisse-i şer‘iyyemden mâ‘adâ cemî‘ muhallefât-ı müteveffât-ı mezbûreye nukūd ve menkūl ve esâs-ı beyt ve evânî-i nühâsiyye ve gayr-ı nühâsiyye ve bi’l-cümle ism-i mal ıtlâk olunur gerek zâhir ve gerek hafî cemî‘ terekesine müte‘allika olan cemî‘ de‘âvî ve mütâlebât ve eymân ve muhâsamâtdan müvekkili merkūm es-Seyyid Mehmed Ağa’yı ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cemâziyelevvel li sene erba‘a ve seb‘în ve elf.

Şuhûdü’l-hâl: Es-Seyyid İbrahim Çavuş b. es-Seyyid Halil, es-Seyyid Mehmed Çavuş b. ( ), es-Seyyid Ali Çavuş b. Mustafa, es-Seyyid Mehmed b. es-Seyyid Abdullah, es-Seyyid Mehmed b. es-Seyyid Ahmed ve gayruhüm.

(İSTANBUL12 - cilt: 16, sayfa: 871 - Hüküm no: 1193 - Orijinal metin no: [126a-1])﻿

﻿

﻿

1194. Hüküm

Yahya Efendi b. Abdülazîz Efendi’nin kölesi İdris’i azat ettiği

Hâlâ mahrûse-i Galata’da icrâ-yı ahkâm-ı şer‘iyye eden a‘lemü’l-ulemâ’i’l-izâm efdalü’l-fuzalâ’i’l-fihâm yenbû‘ü’l-fezâil ve’l-me‘âlî, metbû‘ü’l-efâzıl ve’l-e‘âlî allemü’l-ilme ve hüdâ menârü’l-fazl ve’t-tükā hazreti Yahya Efendi b. el-mevlâ el-merhûm Abdülazîz Efendi meclis-i şer‘-i şerîf-i Ahmedî ve mahfil-i dîn-i münîf-i Mustafavî’de ikrâr-ı tâm ve takrîr-i kelâm edip kendilere rıkk-ı sâbıkını mu‘terif olan işbu orta boylu Tuncûri’l-asl İdris nâm Arab abd-i memlûklerini, hasbeten lillâhi te‘âlâ ve taleben li merzâti Rabbi’l-a‘lâ mallarından ikrâr edip tahrîr ve i‘tâk ve zümre-i ahrâra ilhâk eyledim ba‘de’l-yevm mezbûr İdris sâir ahrâr-ı asliyyîn gibi hür olup üzerinde mevâlî için olan hakk-ı velâdan gayrı hak ve alâkam kalmadı dediklerinde, mâ vaka‘a bi’t-taleb ketb olundu. Fi’l-âşir min Cemâziyelevvel li sene erba‘a ve seb‘în ve elf.

Şuhûdü’l-hâl: El-Hâc Kenan Bey kethüdâ, el-Hâc Mehmed Efendi el-Kâtib, Ali Ağa kethüdâ-yı sâbık, Bekir Beşe b. ( ) çukadar ve gayruhüm.

(İSTANBUL12 - cilt: 16, sayfa: 872 - Hüküm no: 1194 - Orijinal metin no: [126a-2])﻿

﻿

﻿

1195. Hüküm

Ömer Bey b. Ebûbekir’in, Ali Çavuş b. Ramazan’da alacağı olduğu

Mahmiye-i İstanbul hısn-ı ebvâbından Bahçekapısı kurbunda sâkin işbu râfi‘ü’l-kitâb Ömer Bey b. Ebûbekir mahfil-i kazâda, Ali Çavuş b. Ramazan mahzarında üzerine takrîr-i da‘vâ edip bundan akdem mezkûr Ali Çavuş zimmetinde cihet-i karzdan yüz otuz beş bin akçe ve üzerine devr-i şer‘î ile ilzâm-ı ribh olunan on beş bin akçe ki cem‘an yüz elli bin akçe hakkım olup hattâ deyn-i mezkûru nâtık ve hat ve hâtemini hâvî yedime temessük verdikden sonra meblağ-ı merkūmun altmış altı bin altı yüz otuz beş akçesini ahz u kabz edip zimmetinde seksen üç bin üç yüz altmış beş akçe bâkī kalmışdır hâlâ taleb ederim, suâl olunsun deyû vech-i muharrer üzre deyn-i mezkûru nâtık ve hat ve hâtemini hâvî temessük ibrâz edip mezkûr Ali Beşe muvâcehesinde kırâ’at ve istintâk olundukda cevâbında muztar olduğum ecilden vech-i muharrer üzre işbu temessükü yedine vermişdim, lâkin cihet-i karz-ı şer‘îden ancak mezkûr Ömer Bey’e yüz yirmi bin akçe deynim olup mâ‘adâ olan otuz bin akçenin on beş bin akçesinde kâziben ikrâr eyledim ve on beş bin akçesi vech-i muharrer üzre devr olunmamışdır. Ol vechile altmış altı bin altı yüz otuz beş akçenin kabzına mu‘terif olduğu ecilden, zimmetimde lâzımü’l-edâ ve vâcibü’l-kazâ elli üç bin üç yüz altmış beş akçesi bâkī kalmışdır deyicek mezkûr Ömer Bey’den meblağ-ı mezbûr on beş bin akçe vech-i muharrer üzre devr-i şer‘î olduğuna beyyine taleb olundukda ityân-ı beyyine için istimhâl edip mehl-i şer‘î ile imhâl olundukdan sonra mezkûr Ali Çavuş ikrârında kâzib olmayıp ve üzerine eylediği ziyâde on beş bin akçe da‘vâsından mubtıl olmadığına mukarrun-leh olan müdde‘î-i mezbûr Ömer Bey’e yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin mûcebince altmış sekiz bin üç yüz altmış beş akçeyi müdde‘î-i mezbûra edâ ve îfâya mezbûr Ali Çavuş’a tenbîh birle mâ vaka‘a bi’t-taleb ketb olundu. Hurrire fi’l-târihi’l-mezbûr.

Şuhûdü’l-hâl: Abdülkerim Ağa b. Bâli, el-Hâc Ahmed b. Mahmud, Nasûh b. ( ) Çukadar, Mustafa b. Ali, Veli b. Mahmud, Mehmed b. Ramazan ve gayruhüm.

(İSTANBUL12 - cilt: 16, sayfa: 872 - Hüküm no: 1195 - Orijinal metin no: [126a-3])﻿

﻿

﻿

1196. Hüküm

Fâtıma Hâtun bt. Abdünnebi’nin menzil vakfı ve mütevellî tayini

Husûs-ı âti’l-beyânın mahallinde tahrîri için bi’l-iltimâs kıbel-i şerî‘at-ı mergūbeden irsâl olunan Mevlânâ Mustafa Efendi zikri âtî menzile varıp zeyl-i rakīmde isimleri mastûr olan müslimîn huzûrlarında akd-i meclis-i şer‘-i hatîr eyledikde mahmiye-i İstanbul’da Çıkrıkçı Kemal mahallesinde sâkine olup umdetü’l-müderrisîni’l-kirâm Resûl Efendi b. Musa ve Atâullah Çelebi b. Osman ta‘rîfleri ile mu‘arrefe olan umdetü’l-muhadderât zübdetü’l-muvakkarât Fâtıma Hâtun bt. Abdünnebî meclis-i ma‘kūd-ı mezbûrda, işbu kitâb-ı sıhhat-nisâb-ı yed-i kerîmelerine vusûl ile şeref-yâb, sâbıkan Sofya kadısı olan umdetü’l-ulemâ’i’l-izâm zübdetü’l-fuzalâ’i’l-fihâm Hasan Efendi b. Süleyman mahzarında takrîr-i kelâm edip bu fakīre-i kesîretü’t-taksîr mürg-i cânım âşiyân-ı tenden tayerân etmeden bu dünyâ-yı dûnu tefekkür ve kendi hâlimi tezekkür eylediğimde hulûs-ı niyet ve sıdk-ı taviyyet ile küllü nefsin zâ’ikatü’l-mevt ve küllü hayyin yülâkīhi’l-fevt ve lâ şekke inne’l-emre kezâlik ve inne cemî‘a mâsivâllâhi te‘âlâ fehüve hâlikün mısdâk ve muktezâsınca emr-i Yezdânî ile melekü’l-mevt girîbân-ı hayâtımı çâk ve cism-i nâ-tuvânımın menzilinden hâk edip sem‘-i rûh-ı revânım yâ eyyetühe’n-nefsü’l-mutma’inne irci‘î ilâ Rabbiki râdıyeten marziyye nidâsını gûş ve dest-i sâkī-i ecelden fenâ câmını nûş ve kârbâr-ı âlemi bi’l-külliye ferâmûş eylediğimde silk-i mülk-i sahîhimde münselik olup bir tarafı Süleyman Paşa menziline ve bir tarafı Beyzâde ( ) vakfına ve bir tarafı mezbûr Hasan Efendi benden iştirâ eylediği hâriciyye ta‘bîr olunur menzile ve bir tarafı tarîk-i âma müntehî fevkānî iki oda ve iki sofa ve dehliz ve kenîf ve tahtında iki oda ve bir sofa ve bir matbah ve bir hamam ve sofa ve zât-ı eşcâr bahçe ve sofa ve havuz ve muhtib ve havlu[yu] müştemil dâhiliyye ta‘bîr olunur mülk menzilim hasbeten lillâhi’s-samed vakf-ı sahîh-i mü’eyyed ile vakf ve haps edip şöyle şart eyledim ki ol menzili mevkūf-ı mezbûrda mezkûr Hasan Efendi’nin halîle-i celîleleri kıdvetü’l-mükerremât Şerife Ayşe Hâtun bt. es-Seyyid Hüseyin nâm hâtun sâkine olup vefâtından sonra batnen ba‘de batnin evlâdı ve evlâd-ı evlâdı ve evlâdı-ı evlâd-ı evlâdı sâkin olalar mukābelesinde her gün tilâvet edip rûhuma ihdâ edeler ve ba‘de inkırâzi’l-kül menzili mevkūf-ı mezbûr ber vech-i mu‘tâd ve icâre-i mu‘accele ve müeccele ile îcâr olunup hâsıla olan ücreti ve mu‘accele-i mezbûre dahi alâ vechi’l-helâl istirbâh ve istinmâ olunup nemâsı sene be sene Medîne-i Münevvere fukarâsına irsâl oluna ve menzili mevkūf-ı mezbûru meşrût mahzında her biri nevbetlerinde kendi mallarından imâret ve meremmet edeler ve menzili mezkûra mûmâ-ileyh Hasan Efendi hasbî mütevellî ola ve bunu tenfîze mezkûr Hasan Efendi’yi vasiyy-i muhtâr nasb ve ta‘yîn eyledim dedikde mersûm Hasan Efendi dahi vesâyet-i mezbûreyi kabûl ve merâsimini edâya müte‘ahhid olduğunu Mevlânâ-yı mersûm mahallinde ba‘de’t-tahrîr, ma‘an ba‘s olunan çukadar Nasûh Beşe b. Yusuf ve Ali Beşe b. Abdullah ile meclis-i şer‘a gelip alâ vukū‘ihi ihbâr etmeğin mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: A‘lemü’l-ulemâ’i’l-izâm efdalü’l-fuzalâ’i’l-kirâm Abdullah Efendi el-kadı bi medîne-i Haleb sâbıkā, umdetü’l-ulemâ’i’l-izâm zübdetü’l-fuzalâ’i’l-fihâm İbrahim Efendi el-Kadı bi medîne-i Sakız sâbıkā, Fahrü’l-müderrisîni’l-kirâm Mustafa Efendi b. el-Hâc Hasan, İsâ Beşe b. Mustafa er-Râcil, Abdullah Çelebi b. Ahmed, Ali Beşe b. Abdullah, Mehmed Efendi b. Abdüsselam, İsmail b. Mehmed, İbrahim b. Mehmed, Eyüb b. İsmail, el-Hâc Hasan b. Abdullah.

(İSTANBUL12 - cilt: 16, sayfa: 873 - Hüküm no: 1196 - Orijinal metin no: [126b-1])﻿

﻿

﻿

1197. Hüküm

Fâtıma Hâtun bt. Abdünnebi’nin vakfı ve mütevellî nasbı

Husûs-ı âti’l-beyânın mahallinde tahrîri için bi’l-iltimâs kıbel-i şerî‘at-ı mergūbeden irsâl olunan Mevlânâ Mustafa Efendi mahmiye-i İstanbul’da Çıkrıkçı Kemal mahallesinde umdetü’l-muhadderâti’l-mükerreme Fâtıma Hâtun bt. Abdünnebî nâm hâtun sâkine olduğu menzile varıp zeyl-i rakīmde isimleri mastûr olan müslimîn huzûrlarında akd-i meclis-i şer‘-i hatîr eyledikde umdetü’l-müderrisîni’l-kirâm Resûl Efendi b. Musa ve Atâullah Çelebi b. Osman ta‘rîfleri [ile] mu‘arrefe olan mezkûre Fâtıma hâtun meclis-i ma‘kūd-ı mezbûrda, işbu kitâb-ı sıhhat-nisâb yed-i kerîmelerine vusûl ile şeref-yâb olup sâbıkan Sofya kadısı olan umdetü’l-ulemâ’i’l-izâm, kıdvetü’l-fuzalâ’i’l-kirâm Hasan Efendi b. Süleyman mahzarında takrîr-i kelâm edip cemî‘ eşyâ-i memlûkem on müsta‘mel atlas kaftan ve iki müsta‘mel atlas zıbın ve tahmînen otuz miskāl inci ve beş kıt‘a inci çapraz ve altı kıt‘a inci saçlık ve bir inci enselik ve incili on ayak altın saçbağı ve köhne yirmi beş Bursa yasdığı ve üç müsta‘mel orta keçesi ve bir kaliçe ve üç müsta‘mel acem keçesi ve altı kumaş yorgan ve ikisi kebîr biri sagīr üç tencere ve bir kebîr sini ve mezkûr Hasan Efendi’ye bey‘ eylediğim hâriciyye ta‘bîr olunur menzil semeni olan yüz bin akçe ve altı minder ve iki döşek ve on bir sahan ve bir güğüm ve bir leğen ma‘a ibrik ve bir köhne kürk ve bir sîm ön kuşak olup bu eşyâdan gayrı ism-i mal ıtlâk olunur bir şeyim ve bir habbem yoktur, bi emrillâhi te‘âlâ vefât eylediğimde meblağ-ı mezbûr yüz bin akçeden yirmi dört bin akçe ifrâz olunup dört bin akçesini iskāt-ı salât ve mâ‘adâsı techîz ve tekfîn ve levâzım-ı vakf ve eyyâm-ı mu‘tâdede tabh-ı ta‘âma harc u sarf oluna ve eşyâ-i mezbûrenin cümlesi semen-i misilleri ile bey‘ ve müctemi‘a olan esmânını meblağ-ı bâkī-i mezkûr yetmiş altı bin akçeye zam ve ilhâk olundukdan sonra hasbeten lillâhi’s-samed vakf-ı sahîh-i mü’ebbed ile vakf ve hasb edip yed-i mütevellî ile alâ vechi’l-helâl istirbâh ve istinmâ olunup hâsıl olan nemâsından otuz cüz’-i şerîf iştirâ ve Ebü’l-feth Sultan Mehmed Hân -aleyhi’r-rahmeti [127a] ve’l-gufrân-câmi‘-i şerîfi’nde vaz‘ ve her gün ba‘de edâ-i salâti’z-zuhr kırâ’at olunup yevmî vefâ ettiği mertebe vazîfe verile ve yevmî iki akçe vazîfe-i tevliyyet ola ve yevmî bir akçe vazîfe-i cibâyet olup bu vakfımın tevliyyeti mezkûr Hasan Efendi’ye şart ola ba‘de vefâtihî re’y-i hâkimü’ş-şer‘le müfevvaz ola ve mezkûr Atâullah Çelebi b. Osman nâzır ola deyû vasiyyet ve bu vesâyâsını tenfîze mezkûr Hasan Efendi’yi vasiyy-i muhtâr nasb ve ta‘yîn eyledim dedikde mezbûr Hasan Efendi dahi vesâyet-i mezbûreyi kabûl ve merâsimini edâya müte‘ahhid olduğunu Mevlânâ-yı mezbûr mahallinde ba‘de’t-tahrîr, ma‘an ba‘s olunan çukadar Nasûh Beşe b. Yusuf ve Ali ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 874 - Hüküm no: 1197 - Orijinal metin no: [126b-2])﻿

﻿

﻿

1198. Hüküm

Fâtıma Hâtun bt. Abdünnebi’nin menzil satışı

Husûs-ı âti’l-beyânın mahallinde tahrîr için bi’l-iltimâs kıbel-i şerî‘at-ı mergūbeden irsâl olunan Mevlânâ Mustafa Efendi zikri âtî menzile varıp zeyl-i rakīmde isimleri mastûr olan müslimîn huzûrlarında akd-i meclis-i şer‘-i hatîr eyledikde mahmiye-i İstanbul’da Çıkrıkçı Kemal mahallesinde sâkine olup umdetü’l-müderrisîni’l-kirâm Resûl Efendi b. Musa ve Atâullah Çelebi b. Osman ma‘rifetleriyle mu‘arrefe olan umdetü’l-muhadderât zübdetü’l-muvakkarât Fâtıma Hâtun bt. Abdünnebî meclis-i ma‘kūd-ı mezbûrda, işbu kitâb-ı sıhhat-nisâb yed-i kerîmelerine vusûl ile şeref-yâb olup sâbıkan Sofya kadısı olan umdetü’l-ulemâ’i’l-izâm, zübdetü’l-fihâm Hasan Efendi b. Süleyman mahzarında ikrâr ve i‘tirâf edip zikri âtî bey‘in sudûruna değin mülk ve hakkım olup mahalle-i mezbûrede vâki‘ bir tarafı Süleyman Paşa menziline ve bir tarafı Beyzâde ( ) vakfına ve iki tarafı tarîk-i âma müntehî hâriciyyesi fevkānî üç oda ve bir sofa ve tahtapûş ve bir hamam ve bir kiler ve tahtânî üç oda ve bir kenîf ve altında bir ahır ve bir su kuyusunu ve mâ’-i cârî ve zât-ı eşcâr-ı müsmire ve gayr-ı müsmire bahçe ve dâhiliyyesi fevkānî iki oda ve iki sofa ve dehliz ve kenîf ve tahtında iki oda ve bir sofa ve bir matbah ve bir hamam ve sofa ve zât-ı eşcâr bahçe ve sofa ve havuz ve muhavvata ve havluyu müştemil işbu mülk menzilimin hâriciyyesini cemî‘ hudûd ve hukūk ve müştemilât-ı mezkûresiyle tarafeynden îcâb ve kabûlü [hâvî] bey‘-i bâtt-ı sahîh-i şer‘î ile yüz bin akçeye bey‘ ve teslîm ol dahi iştirâ ve tesellüm ve kabûl eyledikden sonra semeni olan meblağ-ı mezkûr yüz bin akçeyi mezkûr Hasan Efendi yedinden tamânen ahz u kabz edip ba‘de’l-yevm işbu mülk menzilin hâriciyyesi cemî‘ müştemilâtı ile mezbûr Hasan Efendi’nin mülk-i müşterâsıdır hâriciyye-i mezbûrede ve semeninde vechen mine’l-vücûh ve sebebin mine’l-esbâb benim için hak ve alâka kalmadı, keyfe mâ yeşâ’ mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde ba‘de’t-tahrîr, ma‘an ba‘s olunan Ali Beşe b. ( ) ve çukadar Nasûh Beşe b. Yusuf ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Hurrire fi’t-târihi’l-mezbûr li seneti’l-merkūme.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 875 - Hüküm no: 1198 - Orijinal metin no: [127a-1])﻿

﻿

﻿

1199. Hüküm

İbrahim Efendi b. İsmail’in Ahmed b. Ebubekir’de olan alacağını tecil ettiği

Mahrûse-i Galata a‘mâlinden kasaba-i Tophâne’de Kılıç Ali Paşa mahallesinde sâkin İbrahim Efendi b. İsmail meclis-i şer‘-i hatîrde mahrûse-i Üsküdar’a tâbi‘ Karamürsel nâm kasaba sükkânından Ahmed b. Ebûbekir mahzarında ikrâr ve i‘tirâf edip târih-i kitâbdan yirmi ay mukaddem bi fazlillâhi te‘âlâ hâsıl olan fâ’ide beynimizde münâsafaten olmak vechi üzre kasaba-i mezbûrede ve civârında olan kurâda yapağı iştirâ edip evvel-i bahârda vilâyet-i Anadolu’da Tosya nâm kasabaya götürüp bey‘ edip âhar diyâra götürüp bey‘ etmemek için mezkûr Ahmed’e alâ tarîki’l-mudârebe kırk yedi bin dört yüz doksan akçe def‘ ve teslîm ol dahi ba‘de’l-kabz yapağı iştirâ edip vech-i muharrer üzre ta‘yîn eylediğim Tosya kasabasına varmayıp nehy eylediğime muhâlif medîne-i İzmir’e varıp bey‘ edip geldikde re’s-i mal olan meblağ-ı mezbûr kırk yedi bin dört yüz doksan akçeden ancak bana on sekiz bin akçe vermekle, bâkī kalan yirmi dokuz bin dört yüz doksan akçeyi mezbûr Ahmed’den taleb ve da‘vâ eylediğimde beynimizde münâza‘ât-ı kesîre cereyânından sonra vesâtat-ı muslihîn ile meblağ-ı bâkī-i mezbûr yirmi dokuz bin dört yüz doksan akçe da‘vâsından mezkûr Ahmed beni on dokuz bin altı yüz akçe üzerine inşâ-i akd-i sulh eyledikde ben dahi sulh-ı mezbûru kabûl edip lâkin bedel-i sulh-ı mezbûru hâlâ edâya iktidârı olmayıp istîcâl etmeğin târih-i kitâbdan elli gün tamâmına değin te’cîl ol dahi ecel-i mezbûru kabûl eyledi ba‘de’l-yevm meblağ-ı müeccel-i mezkûr on dokuz bin altı yüz akçeden gayrı şirket ve mudârebe ve sâir husûslara müte‘allika olan cemî‘ da‘vâdan ve mütâlebât ve eymân ve muhâsamâtdan mezbûr Ahmed ile şerîki işbu Ömer b. Hasan’ı ibrâ-i âm ile ibrâ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî Cemâziyelevvel li sene erba‘a ve seb‘în ve elf.

Şuhûdü’l-hâl: Mahmud Çavuş b. Mehmed, Nasûh Beşe Çukadar, Veli b. Mahmud, Şükrullah b. Mustafa ve gayruhüm.

(İSTANBUL12 - cilt: 16, sayfa: 876 - Hüküm no: 1199 - Orijinal metin no: [127a-2])﻿

﻿

﻿

1200. Hüküm

Mustafa Efendi b. Sâlih’in, Hüseyin Çelebi b. Yusuf’a borcu olduğu

Sâbıkan Adana kadısı olup Hicazîzâde demekle şehîr Mustafa Efendi b. Sâlih nâm kimesne meclis-i şer‘-i hatîr-i lâzımü’t-tevkīrde işbu hâfızü’l-vesîka Hüseyin Çelebi b. Yusuf mahzarında bi’t-tav‘i’s-sâf ikrâr ve i‘tirâf edip merkūm Hüseyin Çelebi’ye cihet-i karz-ı şer‘îden dört yüz esedî guruş ve çuka bahâsından elli esedî guruş cem‘an dört yüz elli esedî guruş vâcibü’l-edâ ve lâzımü’l-kazâ deynim vardır dedikde mâ vaka‘a bi’l-ibtigā ketb olundu. Fi’l-yevmi’s-sânî min Cemâziyelâhir li sene erba‘a ve seb‘în ve elf.

Şuhûdü’l-hâl: Mustafa Efendi el-İmâm, Ferhad b. Abdullah el-Kayyım, Mustafa b. Mehmed, Mehmed Çelebi b. Osman, Muharrem Beşe er-Râcil, Süleyman b. Abdullah, Mirza Çelebi b. Abdullah, (…), (…), Mehmed Çelebi b. Hüseyin, Mehmed Çelebi b. Abdullah.

(İSTANBUL12 - cilt: 16, sayfa: 877 - Hüküm no: 1200 - Orijinal metin no: [127a-3])﻿

﻿

﻿

1201. Hüküm

Timurhan bt. Abdullah’ın Süleyman b. Abdullah’dan muhâlaa yoluyla boşandığı

Mahmiye-i İstanbul’da Harrât Kemal mahallesi sâkinelerinden Timurhan bt. Abdullah nâm hâtun meclis-i şer‘-i hatîr-i lâzımü’t-tevkīrde zevci Süleyman b. Abdullah nâm kimesne tarafından husûs-ı âtîye vekîl olup vekâleti Hasan Bey b. Abdullah ve Abdullah Çelebi b. Hasan nâm kimesneler şehâdetleri ile şer‘an vekâleti sâbite olan Mehmed b. Ali nâm kimesne mahzarında ikrâr ve takrîr-i kelâm edip zevcim mezbûr Süleyman zimmetinde mütekarrir ve ma‘kūdun-aleyh olan bin akçe mehr-i müeccelimin iki yüz seksen akçe hesâbınca bir altını vekîl-i mezbûr yedinden ahz u kabz edip mâ‘adâsı olan yedi yüz yirmi akçe ve nafaka-i iddet-i mu‘ayyene-i ma‘lûmem üzerine ve me’ûnet-i süknâm dahi kendi üzerime olmak üzre zevcim merkūm Süleyman ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika da‘vâdan her birimiz âharı ibrâ-i âmm-ı kātı‘ü’n-nizâ‘ ile ibrâ eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: Hasan Beşe b. Abdullah, Mustafa Beşe eş-şehîr bi Altıkulaç, Nalçacı Mehmed Beşe b. ( ), Abdullah Çelebi b. Hüseyin, Şükrullah Bey b. Mustafa ve gayruhüm.

(İSTANBUL12 - cilt: 16, sayfa: 877 - Hüküm no: 1201 - Orijinal metin no: [127b-1])﻿

﻿

﻿

1202. Hüküm

Mehmed b. Abdullah’ın, küçük oğlu Abdülkadir için Ali Çebi b. Osman’ı vasî ve Hacı Osman b. Abdullah’ı nâzır tayin ettiği

Mahmiye-i İstanbul’da Eski Mi‘mâr mahallesinde sâkin Mehmed b. Abdullah nâm kimesne meclis-i şer‘-i hatîrde işbu bâ‘isetü’l-vesîka Ali Çelebi b. Osman ve el-Hâc Osman b. Emrullah mahzarında takrîr-i kelâm edip bi emrillâhi te‘âlâ vefât eylediğimde sulbî sagīr oğlum Abdülkādir’in tesviye-i umûruna mezbûr Ali Çelebi’yi vasiyy-i muhtâr ve mezbûr el-Hâc Osman’ı vasiyy-i mezbûr Ali Çelebi üzerine hasbî nâzır nasb ve ta‘yîn eyledim dedikde mezbûr Ali Çelebi vesâyet-i mezbûreyi ve mezkûr el-Hâc Osman nezâret-i mesfûreyi kabûl ve hizmeti lâzımelerin her biri edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cemâziyelevvel sene erba‘a ve seb‘în ve elf.

Şuhûdü’l-hâl: İbrahim Halîfe b. Halil el-Müezzin, Mustafa b. Sinan, Hüseyin Çelebi b. Mustafa, Abdurrahman b. Ahmed, İslâm Halîfe b. Osman ve gayruhüm.

(İSTANBUL12 - cilt: 16, sayfa: 878 - Hüküm no: 1202 - Orijinal metin no: [127b-2])﻿

﻿

﻿

1203. Hüküm

Belkıs bt. Abdullah’ın, Haçador v. Narun aleyhindeki davasında sulh olduğu

Mahmiye-i İstanbul’da Derviş Ali mahallesi sâkinelerinden Belkıs bt. Abdullah nâm hâtun tarafından sulh-ı âti’l-beyânı ikrâra vekîl olup Mehmed Beşe b. Abdullah ve Osman b. Abdullah nâm kimesneler şehâdetleri ile şer‘an vekâleti sâbite olan Receb Çelebi b. Hüseyin meclis-i şer‘-i hatîrde işbu bâ‘isü’s-sifr Haçador v. Baron nâm Ermeni muvâcehesinde bi’l-vekâle ikrâr ve takrîr-i kelâm edip merkūm Haçador bundan akdem odun atarken müvekkilem mezbûrenin yüzünün sağ yanına hatâ’en odun dokunup şiddet-i darbdan üst ön dişi çıkıp mûcibini mezbûr Haçador’dan taleb ve da‘vâ eylediğinde beynlerinde münâza‘ât-ı kesîre vâkı‘a olmuşidi el-hâletü hâzihî vesâtat-ı muslihîn ile da‘vâ-yı mezbûreden mesfûr Haçador müvekkilem mezbûreyi nakd-i râyic fi’l-vakt beş yüz akçe üzerine inşâ-i akd-i sulh eyledikde müvekkilem mezbûre Belkıs dahi sulh-ı mezbûru kabûl ve bedel-i sulh olan meblağ-ı mezbûr beş yüz akçeyi merkūm Haçador yedinden tamânen ahz u kabz edip da‘vâ-yı mezbûreden merkūm Haçador’u ibrâ-i âm ile ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâbi‘ aşer min Cemâziyelevvel sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah b. Mustafa, Veli b. Mahmud, Resûl b. Rıdvan ve gayruhüm.

(İSTANBUL12 - cilt: 16, sayfa: 878 - Hüküm no: 1203 - Orijinal metin no: [127b-3])﻿

﻿

﻿

1204. Hüküm

Vefat eden Mustafa Çelebi b. Ahmed’in küçük kızı Fâtıma için Ahmed Çelebi b. Bâli Efendi’nin vasî tayin olunduğu

Dârü’l-hilâfeti’l-aliyye Kostantıniyye el-mahmiyye mahallâtından Kâtib Hüsrev mahallesi sükkânından olup bundan akdem tarîk-i hâcda vefât eden Mustafa Çelebi b. Ahmed’in sulbiye kızı Fâtıma nâm sagīreye bi hasebi’l-irsi’ş-şer‘î isâbet ve intikāl eden emvâlini zabta ve ahvâlini hıfza vasîsi olmayıp bir vasî nasb ve ta‘yîn olunmak lâzım ve mühim ve işbu râfi‘ü’l-kitâb Ahmed Çelebi b. Bâli Efendi sâlih ve mütedeyyin ve her vechile vesâyet uhdesinden gelmeğe kādir olduğu, sikāt-ı muvahhidînden olup zeyl-i vesîkada isimleri mastûr olan müslimîn ihbârlarıyla lede’ş-şer‘i’l-mutahhar mütehakkik ve müte‘ayyin olduğu ecilden, sagīre-i mezbûrenin tesviye-i umûruna mezkûr Ahmed Çelebi kıbel-i şer‘den vasî nasb ve ta‘yîn olunup ol dahi vesâyet-i mezbûreyi kabûl ve merâsimini edâya müte‘ahhid olmağın mâ vaka‘a bi’t-taleb ketb olundu. Hurrire fî gurreti Cemâziyelâhir sene erba‘a ve seb‘în ve elf.

Şuhûdü’l-hâl: Umdetü’l-müderrisîni’l-kirâm Nâzikîzâde Mustafa Efendi, Mustafa Efendi el-Kâtib, Mehmed Çelebi b. Mahmud, Ali Ağa b. Hüseyin, es-Seyyid Abdullah b. Mustafa, mu‘îd Ahmed Çelebi b. Süleyman, Mustafa el-Muhzır, Şâmî Mehmed Efendi, Ali Çelebi b. Muharrem? ve gayruhüm.

(İSTANBUL12 - cilt: 16, sayfa: 879 - Hüküm no: 1204 - Orijinal metin no: [127b-4])﻿

﻿

﻿

1205. Hüküm

Hâkimin, Ayşe bt. Ali adlı hanıma nafaka takdir etmesi ve borçlanmasına izin vermesi

Medîne-i mahmiye-i Kostantıniyye mahallâtından Hüsrev Paşa mahallesinde sâkine olan Ayşe bt. Ali nâm hâtuna Ali b. Abdullah nâm zevcinin kendisine nafaka, kisve ve nafaka cinsinden bir şey bırakmadığına dâir yemîn verilmesinden sonra işbu hüccet-i şer‘iyyenin üzerinde imzâsı bulunan hâkim, mezbûrenin nafakası, kisvesi ve sâir havâic-i zarûriyyesi için zevc-i gāibi üzerine zeyilde mezkûr târihden i‘tibâren yevmî râyicü’l-vakt sekiz akçe farz ve takdîr etti. Hâkim ayrıca meblağ-ı mefrûzu havâic-i lâzımesine sarf etmesine ve vakt-i hâcette istidâne edip vakte’z-zafer mezbûra rücû‘ etmesine mezbûre Ayşe’ye izin verdi. Cerâ zâlike ve hurrire fî gurreti Cumâdelâhire sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hasan, Şükrullah b. Mustafa, Muharrem b. Abdullah ve gayruhüm.

(İSTANBUL12 - cilt: 16, sayfa: 879 - Hüküm no: 1205 - Orijinal metin no: [127b-5, Arapça])﻿

﻿

﻿

1206. Hüküm

Şeyh Mehmed Efendi’nin mülk menzilini kızı Ayşe Hâtun’a sattığı

Sâbıkan Anadolu kazaskeri olup hâlâ Mısr-ı Kahire’de mutavattın olan a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în hallâlü akfâli’l-müşkilât keşşâfu gavâmızi’l-mu‘zilât Hasan Efendizâde demekle şehîr Şeyh Mehmed Efendi tarafından zikri âtî menzili bey‘ ve semenini kabz ve kendiye îsâle vekîli olan fahrü’l-eşbâh Yusuf Çelebi b. Abdülvehhab meclis-i şer‘-i hatîrde şeyhülislâm-ı hazare-i hatîre-i Kudüs’e irtihâl ve civâr-ı sa‘âdet-medâr-ı ünse

(İSTANBUL12 - cilt: 16, sayfa: 880 - Hüküm no: 1206 - Orijinal metin no: [128a-1])﻿

﻿

﻿

1207. Hüküm

Köle olduğu iddiasıyla Bolu nâzırı Dilaver b. Abdullah tarafından tutulan Ali’nin hür olduğunun anlaşıldığı

İşbu orta boylu açık kaşlı gök elâ gözlü sarışın Rusiyyü’l-asl Ali b. Abdullah nâm şâbb-ı emred mahfil-i kazâda, vilâyet-i Anadolu’da kasaba-i Bolu nâzırı olan Dilaver b. Abdullah’ın kethüdâsı ve tarafından husûs-ı âti’l-beyâna sâbitü’l-vekâle vekîli olan Hüseyin Bey b. Veli mahzarında üzerine takrîr-i da‘vâ edip Kangırı kazâsına tâbi‘ Ayan nâm karyede sâkin iken bundan akdem vefât eden Mahmud Bey b. İbrahim’in abd-i müşterâsı iken târih-i kitâbdan üç sene mukaddem mezbûr Mahmud Bey hâl-i hayâtında şuhûd-ı udûl mahzarında beni tedbîr-i mutlak ile müdebber edip üç ay mürûrundan sonra mezbûr Mahmud Bey vefât etmekle sülüs malı müsâ‘id olmağla ben mu‘tak olup bir maslahat için kasaba-i Bolu’ya geldiğimde, müvekkili merkūm Dilaver Ağa sen âbıksın deyû beni bi gayri vechin ahz eylemişdir hâlâ vekîl-i merkūmdan suâl olunup sebîlim tahliyye olunmak matlûbumdur dedikde gıbbe’s-suâl vekîl-i mezbûr cevâbında müvekkilim mersûm Dilaver Ağa müdde‘î-i merkūmu âbık olmağla [ahz] eylemişdi. Lâkin mu‘tak olduğu ma‘lûmu değildir deyû ıtkını inkâr edicek müdde‘î-i mezbûr Ali’den müdde‘âsını mübeyyine beyyine taleb olundukda udûl-i müslimînden olup fi’l-asl karye-i merkūme sükkânından olup hâlâ mahmiye-i İstanbul’da Sahn medreselerinde Beyazîzâde Ahmed Efendi medresesinde sâkin es-Seyyid Mehmed Efendi b. es-Seyyid Mehmed ve Halil b. el-Hâc Hasan ve Mustafa b. Ali nâm kimesneler li ecli’ş-şehâde meclis-i şer‘a hâzırûn olup istişhâd olunduklarında, fi’l-hakīka müdde‘î-i mezbûr Ali zikr olunan Ayan nâm karyede sâkin iken bundan akdem vefât eden mezkûr Mahmud Bey’in abd-ı müşterâsı iken târih-i kitâbdan üç sene mukaddem merkūm Mahmud Bey hâl-i hayâtında bizim huzûrumuzda merkūm Ali’yi tedbîr-i mutlak ile müdebber edip üç ay mürûrundan sonra merkūm Mahmud Bey vefât etmekle sülüs malı müsâ‘id olmağla mersûm Ali mu‘tak olmuşdur biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince merkūm Ali’nin ıtkına ba‘de’l-hükm mâ vaka‘a bi’t-taleb ketb olundu. Hurrire fi’t-târihi’l-mezbûr li’s-seneti’l-merkūme

Şuhûdü’l-hâl: Es-Seyyid Ahmed Çavuş b. ( ), Ali Ağa b. Hüseyin, Fahrü’l-müderrisîni’l-kirâm Nâzikîzâde Mustafa Efendi, Hüseyin Çavuş b. Ali el-Mübâşir, Mehmed Çavuş b. İbrahim ve gayruhüm.

(İSTANBUL12 - cilt: 16, sayfa: 883 - Hüküm no: 1207 - Orijinal metin no: [128b-1])﻿

﻿

﻿

1208. Hüküm

Fâtıma bt. Abdünnebi’nin menzilini müştemilatıyla birlikte vakfedip Sofya eski kadısı Hasan Efendi b. Süleyman’ı mütevellî tayin ettiği

Elhamdü lillâhi’llezî fetaha bi miftâhı inâyetihî uyûne ashâbi’l-hayrât ve nevvere bi misbâhı hidâyetihî kulûbe erbâbi’l-hasenât ve’s-salâtü ve’s-selâmü alâ Muhammedin ve alâ âlihî ve sahbihî ecma‘în ammâ ba‘d işbu kitâb-ı sıhhat-nisâbı mahallinde tahrîr için bi’l-iltimâs bu fakīr zikri âtî menzile varıp zeyl-i rakīmde isimleri mastûr olan müslimîn huzûrlarında akd-i meclis-i şer‘-i hatîr olundukda Dârü’l-hilâfeti’l-aliyye Kostantıniyye el-mahmiyye mahallâtından Çıkrıkçı Kemal mahallesi sâkinelerinden olup bir buçuk seneden mütecâviz meslûle ve muk‘ade ve sâhibetü’l-firâş olduğu udûl-i müslimînden ve sikāt-ı muvahhidînden olup mahalle-i mezbûre ahâlîsinden umdetü kuzâti’l-İslâm Ahmed Efendi b. İlmî ve zübdetü vülâti’l-enâm Hasan Efendi b. Veli ve Atâullah Çelebi b. Osman ve İsâ Beşe b. Mustafa nâm kimesnelerin alâ tarîki’ş-şehâde ihbârlarıyla mütehakkik ve sâbit ve müte‘ayyin ve zâhir olduğu ecilden, sahîh hükmünde olup cemî‘ tasarrufâtı nâfize ve teberru‘âtı sahîha olan umdetü’l-muhadderâti’l-mu‘azzama zübdetü’l-muvakkarâti’l-mükerreme Fâtıma Hâtun bt. Abdünnebî nâm hâtun meclis-i ma‘kūd-ı mezbûrda mütevellî nasb ve ihtiyâr ve ta‘yîn eylediği sâbıkan Sofya kadısı olan umdetü’l-ulemâ’i’l-izâm zübdetü’l-fuzalâ’i’l-fihâm Hasan Efendi b. Süleyman mahzarında ikrâr ve i‘tirâf edip bu fakīre-i kesîretü’t-taksîr mürg-i cânım âşiyâne-i tenden tayerân etmeden bu dünyâ-yı dûnu tefekkür ve kendi hâlimi tezekkür eylediğimde hulûs-ı niyet ve sıdk-ı taviyyet ile silk-i mülkümde münselik olup bir tarafı Süleyman Paşa menziline ve bir tarafı Beyzâde ( ) vakfına ve bir tarafı mütevellî-i mûmâ-ileyh Hasan Efendi mukaddemâ benden iştirâ eylediği hâriciyye ta‘bîr olunur mülk menzile ve bir tarafı tarîk-i âma müntehî fevkānî iki oda ve iki sofa ve dehliz ve kenîf ve tahtında iki oda ve bir sofa ve bir matbah ve bir hamam ve sofa ve zât-ı eşcâr bahçe ve sofa ve havuz ve muhtib ve havluyu müştemil dâhiliyye ta‘bîr olunur işbu mülk menzilimi, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık hasbeten lillâhi te‘âlâ ve taleben li merzâti Rabbihi’l-a‘lâ vakf-ı sahîh-i şer‘î ile vakıf ve haps edip şöyle şart eyledim ki mâdâm ki lâbise-i libâs-ı hayât olam menzili mahdûd-ı mezkûrda evvelâ kendim sâkine olup vefâtımdan sonra mütevellî-i müşârün-ileyh Hasan Efendi’nin halîle-i celîleleri kıdvetü’l-muvakkarâti’l-mu‘azzama Şerife Hâtun bt. es-Seyyid Hüseyin sâkine olup ba‘de vefâtihâ batnen ba‘de batnin evlâdı ve evlâd-ı evlâdı ve evlâd-ı evlâd-ı evlâdı sâkin ve mutasarrıflar olup mukābelesinde her gün bir Yâsîn-i şerîf tilâvet edip rûhuma ihdâ edeler ve ba‘de inkırâzi’l-kül menzili mevkūf mezbûr hasbemâ ceret bihi’l-âde icâre-i mu‘accele ve müeccele-i misli ile îcâr olunup ücret-i mu‘accele-i mezbûra alâ vechi’l-helâl istirbâh ve istinmâ olunup nemâsı ile ücret-i müeccele-i menzili mezbûr sene be sene Medîne-i Münevvere fukarâsına irsâl oluna ve menzili mevkūf-ı mezbûru meşrûtun-lehimden her biri nevbetlerinde kendi mallarından imâret ve meremmet edeler ve menzili mevkūf-ı mezkûra mûmâ-ileyh Hasan Efendi mütevellî olup ba‘dehû re’y-i hâkime müfevvaz ola deyip menzili mezbûru fâriğan ani’ş-şevâgil mütevellî-i müşârün-ileyhe teslîm ol dahi vakfiyet üzre kabz ve tesellüm ve mütevellîlerin evkāfda tasarrufları gibi tasarruf eyledi dedikde gıbbe’t-tasdîki’ş-şer‘î vâkıfe-i ârife inân-ı kelâmını semt-i rücû‘a âtıfe olup vakf-ı akār eğerçi muhtâr-ı eimme-i ahyâr olan İmâm-ı A‘zam ve hümâm-ı akdem Ebû Hanîfe el-Küfî cûziye hayre’l-cezâ ve kûfiye hazretlerinin mezheb-i hatîrlerinde sahîh ve câizdir, lâkin menzile-i âriyetde olmağla şeref-i lüzûmu câiz olmayıp husûsan vâkıf menâfi‘-i vakfı nefsine şart etmekle âlim-i rabbânî İmâm Muhammed b. el-Hasan eş-Şeybânî re’y-i hatîrleri üzre vakf-ı mezbûr bâtıl olup rücû‘ emr-i meşrû‘ olmağın vakf-ı mezbûrdan rücû‘ eyledim, menzili mezkûr kemâ kân mülküme idhâl olunmak matlûbumdur dedikde mütevellî-i mûmâ-ileyh cevâb-ı bâ savâba âzim olup eğerçi hâl bast olunan minvâl üzre olduğu cây-i eşkâl değildir, lâkin fâzıl-ı samedânî İmâm Ebû Yusuf eş-şehîr bi’l-İmâmi’s-sânî re’y-i münîrleri üzre vakf-ı mezkûr şart-ı mezbûra müsâdif olursa da vâkıf mücerred vakaftü demekle lüzûmu ifâde edip istirdâd muhâl olmuşdur deyû redden imtinâ‘ ve husûs-ı kaziyyede fasl u hasma tâlibân olduklarında sadr-ı kitâb-ı müstetâbda tevkī‘-i refî‘i ve hat ve hâtem-i münîfi vâki‘ olan hâkim-i hâsim-i şerî‘at-nisâb bi tevfîkillâhi bi hüsnü me’âb dahi edille-i cânibeyne nazar ve mennâ‘u’l-hayr olmakdan hazer edip alâ kavli men yerâhü vakf-ı mezkûrun sıhhat ve lüzûmuna hükm etmekle min ba‘d vakf-ı mezbûr vakf-ı lâzım olup ibtâl ve ta‘tîli adîmü’l-ihtimâl oldu. Fe-men beddelehû ba‘demâ semi‘ahû fe-innemâ ismuhû ale’llezîne yübeddilûnehû inna’llâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm cerâ zâlike. Ve hurrire fi’l-yevmi’l-hâmis ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: A‘lemü ulemâ’i’l-izâm efdalü fuzalâ’i’l-kirâm Mesud Efendi b. ( ) el-müvellâ’l-merhûm, Kıdvetü’l-ulemâ’i’l-mütehakkikīn zübdetü’l-fuzalâ’i’l-müdakkikīn Abdullah Efendi, Umdetü’l-ulemâ’i’l-kirâm İbrahim Efendi b. Mehmed, Umdetü’l-müderrisîni’l-kirâm Mustafa Efendi b. el-Hâc Hasan, Fahrü’l-müderrisîni’l-kirâm Mehmed Efendi b. Abdülvehhab, Fahrü’l-kuzât es-Seyyid Mehmed Efendi b. es-Seyyid Mehmed Efendi, mefharü’l-kuzât Ahmed Efendi b. İlmî Efendi, mefharü’l-kuzât Hasan Efendi b. el-Hâc Veli, Mustafa b. Mehmed, Nasûh Beşe b. Yusuf.

(İSTANBUL12 - cilt: 16, sayfa: 884 - Hüküm no: 1208 - Orijinal metin no: [129a-1])﻿

﻿

﻿

1209. Hüküm

İskenderun ve Haleb gümrüğü emini Mehmed Ağa b. Mehmed’in Haleb Mütesellim’i İbrahim Ağa b. Abdülmennân’da alacağı olduğu

Bin yetmiş iki senesinde medîne-i Halebü’ş-şehbâ ma‘a İskenderun gümrüğü emîni olan işbu râfi‘ü’l-kitâb umdetü’l-a‘yân zübdetü’l-erkân Mehmed Ağa b. Mehmed dîvân-ı kāimmakām-ı sadr-ı a‘zamîde ma‘kūd mahfil-i kazâda, sene-i mezbûrede medîne-i Haleb’de mütesellim olan kıdvetü’l-emâsil ve’l-a‘yân İbrahim Ağa b. Abdülmennân mahzarında üzerine takrîr-i da‘vâ edip mezbûr İbrahim Ağa medîne-i mezbûrede mütesellim iken sene-i mezbûreye mahsûb olmak üzre bana deruhde olunan medîne-i mezbûre ile İskenderun gümrüğünü zabt için sene-i mezbûre Muharremi’nin ikinci gününde bin üç yüz kıt‘a riyâlî guruş ve mülhakı olan zikr olunan İskenderun gümrüğü[nü] zabt için sene-i mezbûre Saferü’l-hayrı gurresinden altı yüz elli riyâlî guruş ki cem‘an bin dokuz yüz kıt‘a riyâlî guruş def‘ ü teslîm ol dahi ahz u kabz etmiş idi hâlâ meblağ-ı mezbûr bin dokuz yüz elli riyâlî guruşu taleb ederiz suâl olunsun dedikde gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahmiye-i İstanbul’da Şehremîni çarşısı kurbunda Ereğli mahallesinde sâkin fahrü’l-a‘yân Kâmil Bey b. Mustafa ve Molla Gürânî mahallesinde kıdvetü’l-erkân Mustafa Bey b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ târih-i mezbûrda mezkûr İbrahim Ağa medîne-i mezbûrede mütesellim olmağla zikr olunan gümrükleri zabta müdde‘î-i mezbûra mâni‘ olmak ile mâni‘ olmamak için işbu İbrahim Ağa’ya bizim huzûrumuzda alâ tarîki’r-rüşvet medîne-i mezbûre gümrüğünü zabt için sene-i mezbûre Muharremi’nin ikinci gününde bin üç yüz riyâlî guruş ve mülhakı olan zikr olunan İskenderun gümrüğünü zabt için sene-i mezbûre Saferi gurresinde altı yüz elli riyâlî guruş cem‘an bin dokuz yüz elli riyâlî guruş def‘ ü teslîm edip mezkûr İbrahim Ağa dahi ahz u kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şâhidân-ı mezbûrânı ta‘dîl ve tezkiyye için kıbel-i şerî‘at-ı mergūbeden mevsûkun-bih ve mu‘temedün-aleyh olan Mustafa Efendi şâhidlerin olduğu mahallelere irsâl olunup ol dahi varıp vech-i şer‘î üzre ta‘dîl ve tezkiyye eyledikde zikr olunan Ereğli mahallesi ahâlîsinden Musa Efendi b. İlyas el-imâm ve Ramazan Halîfe b. Mustafa el-Müezzin ve Mehmed b. Ali ve Hasan b. Mehmed ve Mustafa Bey b. Ali ve Ali Beşe b. İsâ ve Halil b. Mustafa ve Mustafa Bey b. Abdülbâkī ve Ali b. Murtaza ve Ebûbekir b. Mehmed ve Ebûbekir b. Mustafa ve Molla Gürânî mahallesi ahâlîsinden Ahmed Efendi b. İbrahim el-imâm ve Hüseyin Çelebi b. Sinan el-Müezzin ve Ahmed b. Ferhad el-Müezzin ve Çavuşzâde Ahmed Çelebi ve Ali Kaya Bey b. Hasan ve Rıdvan b. Abdullah ve İvaz Bey b. Derviş ve Osman Bey b. Mehmed ve Hüseyin Bey b. Ali nâm kimesneler şâhidân-ı mezbûrân için sâlih ve adl ve makbûlü’ş-şehâdelerdir dediklerinde, meclis-i şer‘a gelip ma‘an irsâl olunan çukadar Abdurrahman Beşe ve Abdullah Çelebi ile haber verdiklerinden sonra şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: Umdetü’l-a‘yân Abdurrahman Ağa serçavuşân, eş-Şeyh Mustafa Efendi b. Mehmed, Fahrü’l-a‘yân Ali Ağa b. Hasan, Abdülkerim Ağa b. Bâli, Nasûh Beşe b. Yusuf, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 886 - Hüküm no: 1209 - Orijinal metin no: [129b-1])﻿

﻿

﻿

1210. Hüküm

Ayşe bt. Hacı Hasan’ın satın aldığı değirmeni kendisine teslim etmeyen Lefter v. Nikola aleyhine açtığı davada haklı olduğu

Havâss-ı Refî‘a müzâfâtından Çatalca nâm kasabada Hürrem Ağa mahallesinde sâkine Ayşe bt. el-Hâc Hasan tarafından husûs-ı âti’l-beyâna vekîl-i müsecceli olan Hasan Efendi b. İsâ mahfil-i kazâda, merhûm Ferhad Paşa vakfına hâlâ mütevellî olan umdetü’l-emâsil ve’l-a‘yân makbûlü’s-sudûr ve’l-erkân Abdülbâkī Ağa huzûrunda zikri âtî değirmene vâzı‘u’l-yed olan Lefter v. Nikola nâm zimmî muvâcehesinde üzerine takrîr-i da‘vâ edip merhûm-ı merkūm Ferhad Paşa vakfından olup kasaba-i mezbûreye tâbi‘ Bayezid nâm karyede vâki‘ lede’l-ahâlî ve’l-cîrân ma‘lûmü’l-hudûd iki göz değirmenin icâre-i mu‘accele ve müeccele ile mutasarrıf olan mezkûr Lefter dünkü gün zikr olunan değirmenin hakk-ı tasarrufunu seksen bin akçe bedel mukābelesinde mütevellî-i mersûm Abdülbâkī Ağa’nın izin ve ma‘rifetiyle müvekkilem mezbûre için bana ferâğ u tefvîz, ben dahi vekâleten tefevvüz ve kabûl edip bedel-i merkūm seksen bin akçeyi tamâmen mezbûr Lefter’e vekâletim hasebiyle def‘ ü teslîm ol dahi ahz u kabz etmişken zikr olunan değirmeni teslîmde te‘allül eder suâl olunup teslîme tenbîh olunmak matlûbumdur dedikde gıbbe’s-suâl ve akībe’l-inkâr vekîl-i mezbûrdan müdde‘âsını mübeyyine beyyine taleb olundukda udûl-i müslimînden umdetü’l-a‘yân Kemalzâde Mehmed Ağa b. Mehmed ve fahrü’l-akrân Ahmed Ağa b. Yahya nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ ücreteyn-i ma‘hûdeteyni değirmen-i mesfûrun mutasarrıfı olan işbu Lefter bizim huzûrumuzda zikr olunan değirmenin hakk-ı tasarrufunu seksen bin akçe bedel mukābelesinde mütevellî-i merkūm Abdülbâkī Ağa’nın izin ve ma‘rifetiyle dünkü gün müvekkilemiz mezbûre Ayşe için vekîl-i mezbûr Hasan Efendi’ye ferâğ u tefvîz, ol dahi vekâleten tefevvüz ve kabûl eyledikden sonra bedel-i merkūm seksen bin akçeyi mezbûr Lefter’e tamâmen def‘ u teslîm edip merkūm Lefter dahi ahz u kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Hurrire fî gurreti Cemâziyelâhir li sene erba‘a ve seb‘în ve elf.

Şuhûdü’l-hâl: Umdetü’l-müderrisîni’l-kirâm Ömer Efendi, Abdi Efendi b. Yahya, el-Hâc Mustafa b. Abdullah, Mustafa b. İsâ, el-Hâc Ahmed b. Mahmud, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 887 - Hüküm no: 1210 - Orijinal metin no: [129b-2])﻿

﻿

﻿

1211. Hüküm

Seyyid Mahmud ile Kerime ve Şerife’nin babalarından kalan menzili Seyyid Osman Efendi b. Saçlı Emir’e sattıkları

Fi’l-asl medîne-i Kayseriye sâkinlerinden olup bundan akdem mahmiye-i İstanbul’da Karagümrük kurbunda Kethüdâ Kadın mahallesinde sâkin iken fevt olan Ahmed b. ( ) nâm kimesnenin verâseti, sulbî kebîr oğlu Seyyid Mahmud ile sulbiye kebîre kızları Kerime ve Şerife nâm hâtunlara münhasıra olduğu şer‘an mütehakkik oldukdan sonra meclis-i şer‘-i hatîrde merkūm Seyyid Mahmud asâleten ve mezbûr Kerime ve Şerife’nin ammileri ve taraflarından husûs-ı âtîye vekîlleri olup vekâleten mezbûretân Kerime ve Şerife’nin mehâriminden olup zâtları ma‘rifet-i şer‘iyye ile ârifân olan Durmuş Beşe b. Sefer ve Yusuf Beşe b. Hızır nâm kimesneler şehâdetleriyle şer‘an sâbite olan Ali bin Osman nâm kimesne vekâleten Seyyid Osman Efendi b. Saçlı Emir nâm kimesne mahzarında ikrâr ve takrîr-i kelâm edip müteveffâ-yı mezbûrun terekesinden olup medîne-i mezbûrede Hasanbeyli mahallesinde vâki‘ bir tarafı Ramazan oğlu Hasan mülkü ve etrâf-ı selâsesi tarîk-i âm ile mahdûd bir sofa ve bir matbahhâne ve muhavvatayı müştemil mülk menzili merkūm Seyyid Osman Efendi’ye kırk esedî guruşa bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledikden sonra semeni olan meblağ-ı mezbûr kırk esedî guruşu merkūm Seyyid Osman Efendi yedinden asâleten ve vekâleten bi’t-tamâm alıp kabz edip menzili mahdûd-ı mezkûru mahallinde zabt u tasarrufa müşterî-i merkūm Seyyid Osman Efendi[’yi] taslît eyledik dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’t-târihi’l-mezbûr li’s-seneti’l-merkūme

Şuhûdü’l-hâl: Hasan b. Ali, Murtaza b. Abdullah, Şaban Bey b. Hasan, Yusuf b. Abdullah, Abdi Çelebi b. Hüseyin.

(İSTANBUL12 - cilt: 16, sayfa: 888 - Hüküm no: 1211 - Orijinal metin no: [130a-1])﻿

﻿

﻿

1212. Hüküm

Fâtıma bt. Abdünnebi’nin malının üçte birini vasiyet, zarûri harcamalarının dışındaki kısmını da vakfederek Sofya eski kadısı Hasan Efendi b. Süleyman’ı hem vasî hem de mütevellî tayin ettiği

Husûs-ı âti’l-beyânın mahallinde tahrîri için bi’l-iltimâs bu fakīr mahmiye-i İstanbul’da Çıkrıkçı Kemal mahallesinde umdetü’l-muhadderâti’l-mükerreme Fâtıma Hâtun bt. Abdünnebî nâm hâtun sâkine olduğu menzile varıp zeyl-i rakīmde isimleri mastûr olan müslimîn huzûrlarında akd-i meclis-i şer‘-i hatîr olundukda mezkûre Fâtıma Hâtun meclis-i ma‘kūd-ı mezbûrda işbu kitâb-ı sıhhat-nisâb yed-i kerîmelerine vusûl ile şeref-yâb olup sâbıkan Sofya kadısı olan umdetü’l-ulemâ’i’l-izâm kıdvetü’l-fuzalâ’i’l-kirâm Hasan Efendi b. Süleyman mahzarında takrîr-i kelâm edip cemî‘ eşyâ-i memlûkem on müsta‘mel atlas kaftan ve iki müsta‘mel atlas zıbın ve tahmînen otuz miskāl inci ve beş kıt‘a inci çapraz ve altı kıt‘a inci saçlık ve bir inci enselik ve incili on ayak altın saç bağı ve köhne yirmi beş Bursa yasdığı ve üç müsta‘mel orta keçesi ve bir kaliçe ve üç müsta‘mel Acem keçesi ve altı kumaş yorgan ve ikisi kebîr biri sagīr üç tencere ve bir kebîr sini ve iki döşek ve on sahan ve bir güğüm ve bir leğen ma‘a ibrik ve bir köhne kürk ve bir sîm ön kuşak olup bu eşyâdan gayrı ism-i mal ıtlâk olunur bir şeyim ve bir habbem yoktur, bi emrillâhi te‘âlâ vefât eylediğimde eşyâ-i mezkûremin mecmû‘u semen-i misilleri ile bey‘ olunup esmân-ı müctemi‘adan yirmi dört bin akçe ifrâz olunup dört bin akçesini iskāt-ı salâtıma ve mâ‘adâdan techîz ve tekfîn ve levâzım-ı defin ve eyyâm-ı mu‘tâdede tabh-ı ta‘âma harc u sarf olunup bâkī kalan fazla vakıf ve haps olup nukūd-ı mevkūfa zam u ilhâk olunup ba‘de’l-i‘mâl nemâsı tahrîr ettirdiğim vakfiyede mastûr olan şartımın vezâyifine verilip yine mûmâ-ileyh Hasan Efendi mütevellî ola deyû vasiyyet ve bu vesâyâmı tenfîze müşârün-ileyh Hasan Efendi’yi vasiyy-i muhtâr nasb ve ta‘yîn eyledim dedikde mezbûr Hasan Efendi dahi vesâyet-i mezbûreyi kabûl ve merâsimini edâya müte‘ahhid olmağın mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: A‘lemü’l-ulemâ’i’l-izâm Mesud Efendi b. ( ) el-müvellâ’l-merhûm, Kıdvetü’l-ulemâ’i’l-muhakkikīn Abdullah Efendi, Umdetü’l-ulemâ’i’l-kirâm İbrahim Efendi b. Mehmed, Umdetü’l-müderrisîni’l-kirâm Mustafa Efendi, Fahrü’l-müderrisîni’l-kirâm Mehmed Efendi b. Abdülvehhab, Umdetü’l-kuzât es-Seyyid Mehmed Efendi, mefharü’l-kuzât Ahmed Efendi b. İlmî, mefharü’l-kuzât Hasan Efendi b. el-Hâc Veli ve gayruhüm.

(İSTANBUL12 - cilt: 16, sayfa: 888 - Hüküm no: 1212 - Orijinal metin no: [130a-2])﻿

﻿

﻿

1213. Hüküm

Kerime bt. Hacı Ali’nin, vakıf menzilde oturma hakkını ispat edemediği

Zikri âtî da‘vâya kıbel-i şerî‘at-ı mergūbeden me’zûne olup mahmiye-i İstanbul’da Ali Paşa-yı Atîk mahallesinde sâkine Kerime Hâtun bt. el-Hâc Ali dîvân-ı sa‘âdet-makrûnda ma‘kūd olan mahfil-i kazâda, mahmiye-i mezbûrede Kovacıdede mahallesinde sâkin iken bundan akdem vefât eden Fethullah Efendi b. el-Hâc Ali nâm kimesnenin li ebeveyn kız karındaşı ve hasren vârisesi olup menzili câi’z-zikre mülkiyyet üzre vâzı‘atü’l-yed olan işbu râfi‘atü’l-vesîka Hâcce Cemile Hâtun bt. el-Hâc Ali nâm hâtun mahzarında üzerine takrîr-i da‘vâ edip li eb karındaşı olan müteveffâ-yı mezkûr Fethullah Efendi hâl-i hayâtında ve kemâl-i akl u sıhhatinde silk-i mülk-i sahîhinde münselik olup zikr olunan Kovacıdede mahallesinde vâki‘ bir tarafı Paşazâde İbrahim Efendi menziline ve bir tarafı Osman Ağa mülküne ve bir tarafı Kovacıdede odalarına ve bir tarafı tarîk-i âma müntehî dâhiliyyesi üç bâb fevkānî oda ve iki bâb tahtânî oda ve bir hamam ve bi’r-i mâ ve muhavvata ve hâriciyyesi üç bâb fevkānî oda ve bir bâb tahtânî oda ve bir ahır ve cüneyne ve bi’r-i mâ ve muhavvatayı müştemil mülk menzilini mülkünde olduğu hasebiyle bin elli bir senesinde hasbeten lillâhi te‘âlâ ve li merzâti Rabbihi’l-a‘lâ [130b] vakf-ı sahîh-i mü’ebbed ve haps-i sarîh-i mü’eyyed ile vakıf ve haps edip süknâ ve tasarrufunu kendiden sonra zevcesi Ümmühânî bt. Veliyüddin Efendi nâm hâtuna ba‘dehâ bana benden sonra evlâdıma ve evlâd-ı evlâdıma ve evlâd-ı evlâd-ı evlâdıma ba‘de inkırâzi’l-kül hasbemâ ceret bihi’l-âde îcâr olunup ücreti Medîne-i Münevvere fukarâsına irsâl oluna deyû şart edip tescîl-i şer‘î ve teslîm ile’l-mütevellî ettikden sonra mezkûr Fethullah Efendi ba‘dehû zevcesi mezbûre Ümmühânî vefât etmekle ber mûceb-i şart-ı vâkıf süknâ-yı menzili mevkūf bana intikālle mezkûre Hâcce Cemile Hâtun bi gayri hakkın menzili mezkûra mülkiyyet üzre vaz‘-ı yed eder, suâl olunup kasr-ı yed edip şart-ı vâkıf üzre bana teslîme mezbûreye tenbîh olunmak matlûbumdur dedikde gıbbe’s-suâl mezbûre Hâcce Cemile Hâtun cevâbında müteveffâ-yı mezbûr hayâtında menzili mezkûru bâlâda tafsîli mürûr ettiği vech üzre vakıf ve şart edecek olup lâkin vakıf ve teslîm ile’l-mütevellî ve tescîl-i şer‘î ettirmeden fevt olduğu ecilden bi hasebi’l-irsi’ş-şer‘î bana isâbet ve intikāl etmişdir, mülk-i mevrûsum olmak üzre vaz‘-ı yed ederim deyû vech-i muharrer üzre vakıf ve teslîm ile’l-mütevellî ve tescîl-i şer‘î ettirdiği ma‘lûmum değildir deyû inkâr edicek müdde‘iyye-i mezbûre Kerime Hâtun’dan vech-i meşrûh üzre vakıf ve teslîm ile’l-mütevellî ve tescîl-i şer‘î ettirdiğine beyyine taleb olundukda târih-i kitâbdan elli gün mukaddemden berî bugüne gelince bi’d-defe‘ât dîvânda ityân-ı beyyine için istimhâl edip her kerede mehl-i şer‘î verilip ityân-ı beyyineye adem-i kudreti zâhir ve müte‘ayyin olduğundan gayrı yemîn dahi vermemeğin, bî-vech mu‘ârazadan men‘ birle mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: Fahrü’l-a‘yân Ali Ağa b. Hasan, el-Hâc Emrullah b. Nurullah, Abdülkerim Ağa b. Bâli, Halil Çelebi b. Abdullah, Nasûh Beşe Çukadar, Ahmed Beşe b. Abdülgaffâr, el-Hâc Hasan b. el-Hâc Mehmed, el-Hâc Musa b. el-Hâc Mehmed ve gayruhüm.

(İSTANBUL12 - cilt: 16, sayfa: 889 - Hüküm no: 1213 - Orijinal metin no: [130a-3])﻿

﻿

﻿

1214. Hüküm

Ermeni Tacir Mirza v. Karabet’in Karsihan v. Yar Acem’de alacağı olduğu

Mahmiye-i İstanbul’da Vâlide Hânı’nda sâkin tüccârdan işbu hâmilü’s-sifr Mirza v. Karabet nâm Ermeni mahfil-i kazâda, Karsihan v. Yar Acem nâm Ermeni muvâcehesinde üzerine takrîr-i da‘vâ edip şerîkim hâzır bi’l-meclis Zankül v. Ağagölya yediyle müşterâ ve makbûz Acem metâ‘ı bahâsından mezkûr Karsihan zimmetinde iki yüz elli kıt‘a esedî guruş hakkım vardır, hâlâ taleb ederiz suâl olunsun dedikde gıbbe’s-suâl mezbûr Karsihan cevâbında fi’l-vâki‘ müdde‘î-i mezbûra vech-i muharrer üzre iki yüz elli esedî guruş deynim olup lâkin târih-i kitâbdan elli ay mukaddem müdde‘î-i mezbûra bey‘ ü teslîm eylediğim yüz kırk elmas ve yüz kırk yakut taşlı altın ile murassa‘ on dört pafta kuşak bahâsından müdde‘î-i mezkûr zimmetinde hakkım olan beş bin guruşun iki yüz elli guruşuna takās eyledim deyû def‘le mukābele edicek gıbbe’l-istintâk ve akībe’l-inkâr mezbûr Karsihan’dan def‘-i mezbûrunu mübeyyine beyyine taleb olundukda beyyinem yoktur deyip mezkûr Mirza’ya yemîn dahi vermemeğin meblağ-ı mezkûr iki yüz elli esedî guruşu edâya tenbîh birle mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hasan, Şükrullah b. Mustafa, Veli Çelebi b. Mahmud ve gayruhüm.

(İSTANBUL12 - cilt: 16, sayfa: 890 - Hüküm no: 1214 - Orijinal metin no: [130b-1])﻿

﻿

﻿

1215. Hüküm

Sâbiha bt. Abdullah’ın vakf ettiği menzilinin diğer mülk menziliyle değiştirilmesine izin verildiği

Mahmiye-i Kostantıniyye’de Debbâğzâde mahallesinde vâki‘ bir tarafı Nakkāş Mehmed Çelebi tasarrufunda olan menzile ve iki tarafı kayyım Mustafa mülküne ve bir tarafı tarîk-i âma müntehî iki bâb tahtânî oda ve bir bâb fevkānî oda ve tahtânî iki sofa ve bir su kuyusunu ve havluyu müştemil olup Sâbiha Hâtun bt. Abdullah nâm sâhibü’l-hayrın vakf-ı lâzıme ile vakf eylediği menzile hâlâ mütevellî olan Mehmed Beşe b. Musa ile mahmiye-i mezbûrede Haydarhâne mahallesinde vâki‘ bir tarafdan umdetü’l-kuzât sâbıkan Rumeli kazaskeri tezkirecisi Ali Efendi menziline ve bir tarafdan tarîk-i âm ve bir tarafdan Hamîde Hâtun mülküne ve bir tarafdan Kâtib Ahmed Çelebi tasarrufunda olan arsaya müntehî tahtânî üç oda ve bir mahzen ve bir matbah ve bir kenîf ve bir su kuyusunu ve havluyu müştemil mülk menzil sâhibesi mezbûre Sâbiha Hâtun meclis-i şer‘a gelip istibdâl murâd ettiklerinde, savb-ı şer‘-i mutahhardan Mevlânâ mu‘îd Mustafa Efendi irsâl olunup ol dahi Hâssa mi‘mârlardan üstâd el-Hâc Hasan Halîfe b. Ömer ve zeyl-i sahîfede isimleri mastûr olan müslimîn ile ol menzili mahdûd-ı mevkūfun üzerine varıp akd-i meclis-i şer‘-i şerîf ettikde, mi‘mâr-ı mezbûr mezkûrlar mahzarlarında menzili mevkūf-ı mezkûru mesâha ve takvîm edip tûlen ve arzen bi hesâb-ı şatrancî yüz seksen üç zirâ‘ binâ ma‘a zemîninin her zirâ‘ını yüz ellişer akçeden yirmi yedi bin dört yüz elli akçe ve hesâb-ı mezkûr üzre iki yüz otuz dört zirâ‘ arsa-i mevkūfenin her zirâ‘ı otuzar akçeden yedi bin iki yüz doksan akçe ve bir su kuyusunu bin beş yüz akçe ve bir köhne tahtapûş dört yüz akçe ve otuz dokuz zirâ‘ tahta perde zirâ‘ı on beş akçeden beş yüz seksen beş akçe min haysi’l-mecmû‘ otuz yedi bin iki yüz yirmi beş akçe ve ve ecr-i misli beher yevm dörder akçe ve sâniyyen arsa-i memlûke-i [131a] mahdûdenin üzerine varıp mesâha ve takvîm ettikde, tûlen ve arzen bi hesâb-ı mezbûr iki yüz otuz iki buçuk zirâ‘-ı cedîd binâlı arsanın her zirâ‘ı iki şer‘ yüz ellişer akçeden elli sekiz bin yüz yirmi beş akçe ve hesâb-ı mezkûr üzre beş yüz kırk sekiz buçuk zirâ‘ arsa-i memlûkenin her zirâ‘ı kırkar akçeden yirmi bir bin dokuz yüz yirmi akçe bir su kuyusu ağırlığıyla üç bin ve bir demir kapaklı mahzen altı bin akçe min haysi’l-mecmû‘ seksen dokuz bin kırk beş akçe ve ecr-i misli beher yevm sekizer akçe ve arsa-i memlûke-i mahdûde-i mu‘ayyene asl ve rub‘ ve nef‘ ve kıymet cihetinden arsa-i mevkūfe-i mahdûdeden evfer olduğuna haber verdiğini Mevlânâ-yı mezbûr mahallinde tahrîr ve ba‘dehû ma‘an ba‘s olunan Abdurrahman Beşe ve Hasan ile meclis-i şer‘a gelip vech-i meşrûh üzre istibdâl min külli’l-vücûh cânib-i vakfa evlâ ve ahrâ olduğunu ihbâr edip bi emri âlî muvakki‘-i sadr-ı kitâb olan âlim, âmil, fâzıl ve kâmil-i âdil-i bî-mu‘âdil Efendi hazretleri menzili memlûk mârrü’z-zikr menzili mevkūf ile sıhhat-i istibdâline izin verip anlar dahi mübâdele edip vech-i şer‘î üzre emr-i istibdâl tamâm oldukdan sonra mezbûre Sâbiha Hâtun takrîr-i kelâm edip sâbıkan vakıf olan menzil benim mülküm olmuşken mütevellî-i mezbûr yine vakıf olmak üzre ol menzile vaz‘-ı yed edip tasarrufuma mâni‘ olur, suâl olunup kasr-ı yedine tenbîh olunması matlûbumdur dedikde gıbbe’s-suâl mütevellî-i mezkûr cevâbında vâkıfe-i mezbûre istibdâli şart etmekde istibdâl sahîh değildir deyû menzili mezbûru yine ke’l-evvel zabt murâdımdır dedikde mezbûre Sâbiha Hâtun i‘âde-i kelâm edip fi’l-vâki‘ istibdâl şart olunmadıkça sahîh olmaz, lâkin hâkimü’ş-şer‘i’ş-şerîf bâ emr-i âlî min ciheti’r-rey‘ ve’t-tenmiye ekser ve evfer olan bedel ile istibdâli tecvîz edicek nakz ve nakzına mecâl muhâldir deyû istibdâl-i mezkûrun sıhhatine hüküm taleb ettikde, hâkim-i mûmâ-ileyh -esbağallâhu ni‘amehû aleyh-hazretleri istibdâl-i mezkûrun sıhhatine ve bedel verilen menzili memlûkün vakfiyetine ve sâbıkan vakıf olan menzilin mülkiyyetine âlimen bi’l-hilâfı alâ re’yi men yerâhü min eimmeti’l-müctehidîn -rıdvânullâhi te‘âlâ aleyhim ecma‘în-hükm-i sahîh-i şer‘î ve kazâ-i sarîh-i mer‘î edip mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: Es-Seyyid Mehmed Efendi b. Mustafa Efendi, es-Seyyid Mehmed Çelebi b. Abdullah, Ömer Efendi b. Osman, Hacı Ali b. Abdullah, Derviş Çelebi b. Mehmed, Cafer Çavuş b. ( ) ve gayruhüm.

(İSTANBUL12 - cilt: 16, sayfa: 891 - Hüküm no: 1215 - Orijinal metin no: [130b-2])﻿

﻿

﻿

1216. Hüküm

Tacir İvaz v. Pîrî’nin, İngiliz Forenton v. Cani aleyhine açtığı alacak davasının mesnedsiz olduğu

Tüccâr tâifesinden Ayvaz v. Pîrî nâm nasrânî dîvân-ı kāimmakām-ı sadr-ı a‘zamîde ma‘kūd mahfil-i kazâda, İngiliz tâifesinden işbu hâmilü’s-sifr Forenton v. Cani nâm nasrânî-i müste’men mahzarında üzerine takrîr-i da‘vâ edip Venedik’de ticâret üzre olan Covan v. İston nâm nasrânî benden her biri dokuzar dirhem olmak üzre iki bin altı yüz kıt‘a riyâlî kebîr guruş istikrâz ve kabz edip meblağ-ı mezbûr iki bin altı yüz riyâlî guruşu mezkûr Forenton’dan bana havâle edip poliçe ta‘bîr olunur havâle-i mezbûreyi mübeyyin ve nâtık ve hat ve hâtemini hâvî temessük verip ba‘dehû mahmiye-i İstanbul’a gelip zikr olunan poliçe ta‘bîr olunur temessükü mezkûr Forenton’a irâet eylediğimde havâle-i mezkûreyi kabûl edip meblağ-ı muhâllun-bih-i mezkûr iki bin altı yüz riyâlî guruşdan iki yüz altmış riyâlî guruşu bana mezkûr Forenton verip mâ‘adâ olan iki bin üç yüz kırk guruşu mezkûr Forenton’dan taleb ederiz suâl olunsun dedikde gıbbe’s-suâl mezkûr Forenton cevâbında husûs-ı mezbûru bi’l-külliye inkâr eylediğinden mâ‘adâ İngiliz müste’menlerinin dâr-ı İslâm’da ettikleri mu‘âmelâta müte‘allika olan da‘vâ ve nizâ‘ları için mürâfa‘a-i şer‘ olduklarında müdde‘îlerinin yedinde hüccet-i şer‘iyyeleri yok ise bilâ-hüccet da‘vâları istimâ‘ olunmayıp ve üzerlerine şehâdet edenlerin şehâdetleri istimâ‘ olunmamak bâbında tuğrâ-yı garrâ-yı sultânî ile mücellâ ahidnâme ve Şeyhülislâm hazretlerinden fetvâ-yı şerîfe olup müdde‘î-i mezkûr İvaz’ın yedinde dahi husûs-ı mezbûr için hüccet-i şer‘iyye olmayıp işbu yedimde olan ahidnâmeye ve fetvâ-yı şerîfeye nazar olunsun deyû ibrâz edip ahidnâmeye nazar olundukda mazmûnu takrîr-i meşrûhuna muvâfık bulunup fetvâ-yı şerîfeye nazar olundukda mazmûn-ı münîfinde müste’men tâifesinden bir tâifeye pâdişâh-ı İslâm ahidnâme verip tâife-i mezbûrenin dâr-ı İslâm’da ettikleri mu‘âmelâta müte‘allik olan da‘vâ ve nizâ‘ları için mürâfa‘a-i şer‘ olunduklarında ol mâddeye mukaddemâ yedlerinde hüccet-i şer‘iyyeler yok ise bilâ-hüccet da‘vâları istimâ‘ olunmayıp, üzerine şehâdet edenlerin şehâdetleri istimâ‘ olunmaya deyû men‘ olunup ahidnâmelerinde böyle kayd ve tahrîr olunmuşken, hâlâ tâife-i mezbûreden yedinde hüccet-i şer‘iyye olmayan “Zeyd’in Amr ile olan da‘vâsına hâkimü’ş-şer‘ bilâ-hüccet şuhûd istimâ‘ına kādir olur mu deyû suâl olunup cevâb, olmaz” deyû [131b] buyurulmağın müdde‘î-i mezbûr İvaz istintâk olundukda bu husûs için yedinde hüccet-i şer‘iyye olmadığına ikrâr ve i‘tirâf etmeğin ahidnâme ve fetvâ-yı şerîfe mûcebince mu‘ârazadan men‘ birle mâ vaka‘a bi’t-taleb ketb olundu. Fî gurreti min Cemâziyelâhir li sene erba‘a ve seb‘în ve elf min hicreti’n-Nebeviyye aleyhi efdalü’s-salâti ve ekmelü’t-tahiyye.

Şuhûdü’l-hâl: Abdülkerim Ağa b. Bâli, el-Hâc Ahmed b. Mahmud, Nasûh Beşe b. Yusuf, Abdi Çelebi b. Hüseyin, Mehmed [b.] Ramazan ve gayruhüm.

(İSTANBUL12 - cilt: 16, sayfa: 893 - Hüküm no: 1216 - Orijinal metin no: [131a-1])﻿

﻿

﻿

1217. Hüküm

Sâliha bt. Hacı Piyâle’nin kocası Mahmud Çelebi b. Ebubekir’den boşandığı

Husûs-ı âti’l-beyânı mahallinde tahrîr için gıbbe iltimâs kıbel-i şer‘-i mutahhardan Mevlânâ Mehmed Efendi irsâl olunup ol dahi mahmiye-i İstanbul’da Debbâğzâde mahallesinde Sâliha bt. el-Hâc Piyâle nâm hâtunun sâkine olduğu menziline varıp zeyl-i rakīmde muharrerü’l-esâmî olan müslimîn huzûrlarında akd-i meclis-i şerîf eyledikde zâtı ma‘rifet-i şer‘iyye ile ârifân olan Mustafa b. Mehmed nâm kimesne ile yine mahalle-i mezbûre sâkinelerinden Ayşe bt. Ahmed ve Nazlı bt. Abdullah nâm hâtunlar ta‘rîfleri ile mu‘arrefe olan merkūme Sâliha meclis-i ma‘kūd-ı mezbûrda, işbu bâ‘isü’l-kitâb zevci Mahmud Çelebi b. Ebûbekir mahzarında bi tav‘ihâ ikrâr ve takrîr-i kelâm edip zevcim mezbûr Mahmud Çelebi zimmetinde mütekarrir ve ma‘kūdun-aleyh olan yedi bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Mahmud Çelebi ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika âmme-i de‘âvîden her birimiz âharın zimmetini ibrâ-ı âm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû ma‘an irsâl olunan Nasûh b. Yusuf ve Veli b. Mahmud ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fî Cemâziyelevvel [li sene] erba‘a ve seb‘în ve elf.

Şuhûdü’l-hâl: Mustafa Efendi b. Mehmed, Ahmed Beşe er-Râcil, Ali Beşe b. Ahmed, Nasûh b. Yusuf, Veli b. Mahmud.

(İSTANBUL12 - cilt: 16, sayfa: 894 - Hüküm no: 1217 - Orijinal metin no: [131b-1])﻿

﻿

﻿

1218. Hüküm

Ermeni Şâhin v. Karagöz’ün Hacı Ömer vakfından rehin karşılığı aldığı borcunu ödediği

Mahmiye-i İstanbul’da el-Hâc Ömer vakfına hâlâ mütevellî olan Hasan Bey b. Abdullah meclis-i şer‘-i hatîrde işbu bâ‘isü’s-sifr Şâhin v. Karagöz nâm Ermeni muvâcehesinde ikrâr ve takrîr-i kelâm edip bundan akdem vakf-ı mezbûr malından merkūm Şâhin zimmetinde her biri sekizer dirhem olmak üzre yüz yirmi riyâlî guruş olup mukābelesinde silk-i mülk-i sahîhimde münselik olan eşyâsından bir enselik ve bir çatma inci ve bir yakalık altı kıt‘a inci yedime rehin vaz‘ ve teslîm olunmuşdu hâlâ bir def‘a her biri sekiz dirhem olmak üzre yüz on riyâlî guruş ve bir def‘a guruş-ı mezkûrdan on riyâlî guruş ki cem‘an yüz yirmi riyâlî guruşu bi’t-tevliyye merkūm Şâhin yedinden tamâmen ahz u kabz edip zikr olunan rihân-ı mezkûru kendiye def‘ ü teslîm eyledim ba‘de’l-yevm vakf-ı mezbûr malından mezbûr Şâhin’in zimmetinde gerek asl-ı mal ve gerek murâbahadan bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelevvel li sene erba‘a ve seb‘în ve elf.

Şuhûdü’l-hâl: Ahmed Beşe el-Mübâşir, el-Hâc Ahmed b. Mahmud, Abdi Çelebi b. Hüseyin, Şükrullah b. Mustafa ve gayruhüm.

(İSTANBUL12 - cilt: 16, sayfa: 894 - Hüküm no: 1218 - Orijinal metin no: [131b-2])﻿

﻿

﻿

1219. Hüküm

Ümmühânî bt. Cihan’ın vasîsi olduğu Eyüb Çelebi’nin malından vasîlik ücretini aldığı

Husûs-ı âti’l-beyânın mahallinde tahrîri için gıbbe’l-iltimâs kıbel-i şer‘-i kavîmden Mevlânâ İbrahim Efendi b. İsmail irsâl olunup ol dahi mahmiye-i İstanbul’da Hamâmcı Muhyiddin mahallesi sâkinelerinden Ümmühânî Hâtun bt. Cihân’ın sâkine olduğu menzile varıp zeyl-i kitâbda mastûrü’l-esâmî olan müslimîn mahzarlarında akd-i meclis-i şer‘-i münîr eyledikde mezbûre Ümmühânî Hâtun meclis-i ma‘kūd-ı mezbûrda mahalle-i merkūmede sâkin iken bundan akdem vefât eden Hasan Çelebi b. Abdullah’ın verâseti sulbî oğlu Eyüb Çelebi ile sulbiye kızı Gevher’e münhasıra oldukdan sonra mezbûre Gevher dahi fevt olup verâseti, karındaşı merkūm Eyüb Çelebi’ye münhasıra olduğu şer‘an zâhir u mütehakkik oldukdan sonra mezkûr Eyüb Çelebi mahzarında ikrâr ve takrîr-i kelâm idip mezbûr Eyüb Çelebi ile kız karındaşı mezbûre Gevher’in hâl-i sıgārlarında kıbel-i şer‘den mansûbe vasîleri idim mezbûrânın mallarından yevmî onar akçe hâkimü’ş-şer‘ bana ücret ta‘yîn etmekle ol onar akçe ücreti hâl-i sıgārlarında mallarından tamâmen alıp kabz eyleyip ücrete müte‘allika mezbûr Eyüb Çelebi ile da‘vâ ve nizâ‘ım yoktur dedikde gıbbe’t-tasdîk vâki‘ hâli Mevlânâ-yı mezbûr mahallinde ba‘de’t-tahrîr ma‘an irsâl olunan Mehmed ile meclis-i şer‘-i hatîre gelip alâ vukū‘ihi ihbâr ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâdis min Cemâziyelâhir li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah b. Mustafa, Mehmed b. Ramazan ve gayruhüm.

(İSTANBUL12 - cilt: 16, sayfa: 895 - Hüküm no: 1219 - Orijinal metin no: [131b-3])﻿

﻿

﻿

1220. Hüküm

Ermeniye Trafende bt. Melko’nun kendisi ve vasîsi olduğu oğlu Arakir adına kocasını öldüren Horasancı David v. Ağazar ile sulh olduğu

Mahmiye-i İstanbul’da Çoban Çavuş mahallesinde sâkin iken mecrûhan mürd olan Dador v. Nerses nâm Ermeni’nin verâseti, zevce-i metrûkesi Trafende bt. Melko nâm Ermeniye’ye ve sulbî oğlu Arakir nâm sagīre münhasıra olduğu şer‘an mütehakkik oldukdan sonra mezkûre tarafından kendi nefsinden asîl ve sagīr-i mezbûr Arakir’in kıbel-i şer‘den mansûbe vasîsi olmağla vesâyeten meclis-i şer‘-i hatîrde horasancı tâifesinden işbu hâmilü’s-sifr David v. Ağazar nâm Ermeni muvâcehesinde ikrâr ve i‘tirâf edip târih-i kitâb senesi şehr-i Rebî‘ulevveli’nin on dokuzuncu isneyn gecesi vakt-i işâda mezkûr David zevcim mesfûr Dador’u bi gayri hakkın amden sağ kulağı tozuna taş ile muhkem darb ve cerh edip ol hînde darb ve cerh-i mezkûrdan mürd olmağla mûceb-i şer‘îsi[ni] mezbûr Davi’den taleb ve da‘vâ eylediğimde cevâbında husûs-ı mezkûru bi’l-külliye inkâr etmeğin müdde‘âmı vech-i muharrer üzre isbâta bu âna değin kudretim olmayıp bi’l-asâle istihlâf eylediğimde meclis-i şer‘de yemîn etmek sadedinde iken beynimizde münâza‘ât-ı kesîre ve muhâsamât-ı şedîde vukū‘undan sonra mâbeyne muslihûn tavassut edip da‘vâ-yı meşrûhadan otuz bin akçe üzerine inşâ-i akd-i sulh eylediklerinde mezkûr David yemîn ettiği takdîrce sagīr-i mezbûr birisine âid ve râci‘ olmayıp sulh her vechile sagīr hakkında evlâ ve enfa‘ olmağla sulh-ı mezbûru kabûl ve bedel-i sulh olan meblağ-ı merkūm otuz bin akçeyi meclis-i şer‘de mezkûr David yedinden asâleten ve vesâyeten tamâmen ahz u kabz eyledim ba‘de’l-yevm husûs-ı mezbûra müte‘allik olan cemî‘ de‘âvî ve mütâlebâtdan mezkûru bi’l-asâle ibrâ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Cemâziyelâhir li sene erba‘a ve seb‘în ve elf.

Şuhûdü’l-hâl: Ahmed Ağa b. Mustafa, Abdurrahman Beşe b. Bakī, Nasûh Beşe b. Yusuf, Mahmud Çelebi b. İsmail, Hasan Beşe b. Abdullah, Osman b. Ali ve gayruhüm.

(İSTANBUL12 - cilt: 16, sayfa: 895 - Hüküm no: 1220 - Orijinal metin no: [132a-1])﻿

﻿

﻿

1221. Hüküm

Kazancı Hacı Mehmed b. Muslu’nun Manol v. Kostantin’de alacağı olduğu

Kazgancı tâifesinden işbu râfi‘ü’l-kitâb el-Hâc Mehmed b. Muslu mahfil-i kazâda Manol v. Kostantin nâm zimmî muvâcehesinde üzerine takrîr-i da‘vâ edip mezbûr Manol zimmetinde vezni beynimizde ilm-i şer‘î ile ma‘lûm yedimden müşterâ ve makbûz bakır bahâsından on bir bin beş yüz elli akçe hakkım olup meblağ-ı mezbûrun bin beş yüz akçesini ahz u kabz edip meblağ-ı bâkī on bin elli akçeyi taleb ederiz suâl olunsun dedikde gıbbe’s-suâl mezkûr Manol cevâbında kaziyye vech-i muharrer üzre olup lâkin kabzına i‘tirâf eylediği meblağ-ı mezbûr bin beş yüz akçeden mâ‘adâ bin akçe dahi def‘ ü teslîm edip ancak dokuz bin elli akçe deynim bâkī kalmışdır deyû bin akçeyi def‘le mukābele ve dokuz bin elli akçemi ikrâr edicek gıbbe’l-istintâk ve’l-inkâr mezbûr Manol’den def‘-i mezbûrunu mübeyyine beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ kaziyye i‘tirâf eylediği bin beş yüz akçeden ziyâde bin akçe dahi mezkûr Manol’den ahz u kabz etmediğine müdde‘î-i mezbûr el-Hâc Mehmed’e yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ ettikden sonra mûcebince mezbûr on bin elli akçeyi müdde‘î-i mezkûre edâya merkūm Manol’e tenbîh olundukdan sonra mezkûr el-Hâc Mehmed meclis-i şer‘de mezkûr Manol muvâcehesinde ikrâr ve i‘tirâf edip bâlâda edâsına hükm-i şer‘î lâhık olan meblağ-ı mezbûr on bin elli akçeyi meclis-i şer‘de mezkûr Manol yedinden tamâmen ahz u kabz eyledim, husûs-ı mezbûra ve târih-i kitâba gelince beynimizde cereyân eden mu‘âmelât-ı şettâya müte‘allika olan cemî‘ de‘âvî ve mütâlebât ve eymân ve muhâsamâtdan mezbûr Manol’ü ibrâ-ı âm ile ibrâ eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: Sefer Çavuş b. Muharrem el-Mübâşir, es-Seyyid Ahmed b. es-Seyyid Murtaza, el-Hâc Ahmed b. Mahmud, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 896 - Hüküm no: 1221 - Orijinal metin no: [132a-2])﻿

﻿

﻿

1222. Hüküm

Ahmed Ağa b. Mustafa’nın menzilini Hacı Mustafa b. Beşir’e sattığı

Mahmiye-i İstanbul’da Hoca Kasım mahallesinde sâkin Ahmed Ağa b. Mustafa tarafından bey‘-i âti’l-beyâna vekîl olup Mehmed Çelebi b. Muslu ve İsmail b. Mehmed şehâdetleri ile şer‘an vekâleti sâbite olan Süleyman Ağa b. İbrahim meclis-i şer‘-i hatîrde işbu râfi‘ü’l-kitâb el-Hâc Mustafa b. Beşir mahzarında bi’l-vekâle ikrâr ve takrîr-i kelâm edip mahalle-i mezbûrede vâki‘ bir tarafı mahalle-i mezbûrenin imâmına meşrût olan menzile ve bir tarafı Mehmed Bey b. Abdullah menziline ve bir tarafı mersûm el-Hâc Mustafa’nın menziline ve bir tarafı tarîk-i hâs ile mahdûd iki beyt-i süflî ve bir sofa ve bi’r-i mâ-i müşterek ve cüneyne ve kenîf ve zât-ı eşcârı müştemil olan müvekkilim mezbûr Ahmed Ağa’nın mülk menzilini merkūm el-Hâc Mustafa’ya yüz kâmil esedî guruşa bey‘-i bâtt-ı sahîh-i şer‘î ile bey‘ ü teslîm edip ol dahi iştirâ ve kabûl ve tesellüm eyledikden sonra semeni olan meblağ-ı merkūm yüz esedî guruşu müvekkilim merkūm Ahmed Ağa mezbûr el-Hâc Mustafa yedinden tamâmen ahz u kabz eyledi ba‘de’l-yevm menzili mahdûd-ı mezkûr mezbûr el-Hâc Mustafa’nın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Cemâziyelâhir sene erba‘a ve seb‘în ve elf.

Şuhûdü’l-hâl: Es-Seyyid Ömer Çelebi b. Abdurrahman, Mustafa Beşe er-Râcil, Mehmed b. Abbas, Mehmed b. Haydar, Ali Çelebi b. Ahmed, Mahmud Beşe er-Râcil, İsmail b. Abdullah, Yusuf Çelebi b. Mehmed, el-Hâc İbrahim b. Abdullah ve gayruhüm.

(İSTANBUL12 - cilt: 16, sayfa: 897 - Hüküm no: 1222 - Orijinal metin no: [132a-3])﻿

﻿

﻿

1223. Hüküm

Aslan b. Haybet’in bir miktar eşyasını oğlu Kazar’a sattığı

Mahmiye-i İstanbul’da Hoca Hayreddin mahallesi sâkinlerinden Aslan v. Haybet nâm zimmî meclis-i şer‘-i hatîr-i lâzımü’t-tevkīrde sulbî oğlu işbu râfi‘ü’s-sifr Kazar nâm zimmî mahzarında ikrâr ve takrîr-i kelâm edip silk-i mülk-i sahîhimde münselik olan eşyâdan dört yorgan ve iki beledî döşek ve bir alaca kilim ve bir velense ve sekiz beledî yastık ve dört örs ve on çekiç ve sekiz kısaç ve on beş sünturac ve dört turpiç ve on nallama ve beş pâybend ma‘a köstek ve bir sagīr zift tenceresi ve yirmi sahan ve iki sini ve iki güğüm ve bir küçük tepsi ve bir büyük leğen merkūm Kazar’a elli esedî guruşa bey‘-i bâtt-ı sahîh-i şer‘î ile bey‘ ve teslîm edip ol dahi iştirâ ve kabz ve tesellüm eyledikden sonra semenleri olan meblağ-ı mezbûr elli esedî guruşa merkūm Kazar yedinden bi’t-tamâm alıp kabz eyledim ba‘de’l-yevm eşyâ-i mesfûre mezbûr Kazar’ın mülk-i müşterâsı olup benim kat‘â alâka ve medhalim kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Cemâziyelâhir li sene erba‘a ve seb‘în ve elf.

Şuhûdü’l-hâl: Osman Beşe b. Mustafa, Hacı Mustafa b. Turan, Ömer b. Abdullah, Süleyman b. Şâhin, Maksud b. Behrâm ve gayruhüm.

(İSTANBUL12 - cilt: 16, sayfa: 898 - Hüküm no: 1223 - Orijinal metin no: [132b-1])﻿

﻿

﻿

1224. Hüküm

Mühtedî Mehmed Çavuş b. Abdullah’ın Salamon v. İlyazer aleyhine açtığı davada haklı olduğu

İşbu kitâb-ı sıhhat-nisâbın sâhibi Mehmed Çavuş b. Abdullah nâm mühtedî mahfil-i kazâda, Edirne cemâ‘atinden olup bundan akdem hâlik olan Yasef v. Mosi nâm yahudinin verâseti, zevce-i metrûkesi Hırisokali bt. İlyazer nâm yahudiye ile kız karındaşı oğlu Avraham v. Mosi nâm yahudiye münhasıra olup kable’l-kısme mezbûre Hırisokali dahi hâlike olup verâseti, li ebeveyn er karındaşı Salamon nâm yahudiye münhasıra olduğu şer‘an zâhir ve mütehakkik oldukdan sonra hâlikân-ı mezkûrânın cümle terekelerine vâzı‘u’l-yed olan merkūm Salamon muvâcehesinde üzerine takrîr-i da‘vâ edip mezbûr Yasef hâl-i hayâtında ve kemâl-i akl u sıhhatinde hâlik olduğumda cemî‘ malın sülüsü kız karındaşım oğlu Mehmed Çavuş’a verile deyû bana vasiyyet edip musırran alâ îsâ’ihî mürd oldukda hâkim-i muvakki‘-i kitâb tûbâ-lehû ve hüsnü me’âb hazretleri huzûrunda mezkûr Yasef’in vasiyyetini şuhûd-ı udûlle isbât ve edâsına hükm-i şer‘î lâhık olmuşken mezkûre Hırisokali hayâtında hâlik-i evvel-i mezbûr Yasef zimmetinde cihet-i karzdan otuz bin akçe hakkım vardır deyû terekesinden bilâ-isbât ve tahlîf otuz bin akçe ve terekesinden kable ihrâci’s-sülüs rub‘ hissesi için on sekiz bin akçe ki cem‘an kırk sekiz bin akçe kabz edip mürd oldukda, cemî‘ tereke-i vâfiyyesine ve müteveffâ-yı evvel-i mezkûr Yasef’in dahi yedimde olan defteri müfredât nâtık olduğu üzre bi hükmi’l-münâsahati’ş-şer‘iyye tereke-i menkūle-i ma‘lûme mezbûr Salamon vaz‘-ı yed etmekle meblağ-ı merkūm kırk sekiz bin akçenin sülüsü olan on altı bin akçeyi ve defter nâtık olduğu tereke-i menkūlenin ba‘de’t-takvîm sülüsünü mezbûr Salamon bana teslîm etmemişdir, ba‘de’s-suâl teslîmine tenbîh olunmak matlûbumdur dedikde gıbbe’s-suâl mesfûr Salamon cevâbında mûrisesi mezbûre Hırisokali hayâtında vech-i meşrûh üzre tereke-i hâlik-i evvel terekesinden bilâ-isbât ve tahlîf meblağ-ı mezbûr otuz bin akçeyi ve kable ihrâci’s-sülüs rub‘ hissesi için on sekiz bin akçe ki cem‘an kırk sekiz bin akçe kabz eyledikden sonra mürd olup cemî‘ tereke-i vâfiyyesine vaz‘-ı yed eylediğini ikrâr edip lâkin hâlik-i evvel-i mezbûr Yasef’in bi hükmi’l-münâsahati’ş-şer‘iyye defteri mezkûr nâtık olduğu tereke-i menkūle-i mesfûreye vaz‘-ı yedini inkâr edicek müdde‘î-i merkūmdan sıdk-ı makālini mübeyyine [beyyine] taleb olundukda ityân-ı beyyine için istimhâl etmeğin mehl-i şer‘î ile imhâl olundukdan sonra ikrârı olan meblağ-ı mezbûr kırk sekiz bin akçenin sülüsü on altı bin akçeyi tereke-i hâlike-i sâniyye Hırisokali’den edâya tenbîh birle mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Cemâziyelâhir li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hasan, Şükür Bey b. Mustafa, Veli b. Mahmud, Resûl b. Rıdvan ve gayruhüm.

(İSTANBUL12 - cilt: 16, sayfa: 898 - Hüküm no: 1224 - Orijinal metin no: [132b-2])﻿

﻿

﻿

1225. Hüküm

Ahmed Çavuş b. Hamza’nın Rus cariyesi Handan’ı vasiyet yoluyla azat ettiği

Mahmiye-i İstanbul’da Harâccı Muhyiddin mahallesinde sâkin Ahmed Çavuş b. Hamza meclis-i şer‘-i hatîrde kendiye rıkk-ı sâbıkına mu‘terife olan işbu orta boylu açık kaşlı kara gözlü Rusiyyetü’l-asl Handan bt. Abdullah nâm câriye-i memlûkesi mahzarında takrîr-i kelâm edip câriyem merkūme Timurhan [Handan] tedbîr-i mutlak ile müdebbere edip dâr-ı fenâdan civâr-ı rahmeti hayy-i Kādir’e intikāl ettiğimde âzâd olup sâir harâir-i asliyyât gibi hürre olsun dedikde mâ vaka‘a bi’t-taleb ketb olundu. Fi’l-yevmi’r-râbi‘ min Cemâziyelâhir li sene erba‘a ve seb‘în ve elf.

Şuhûdü’l-hâl: Şaban Efendi el-İmâm, Ahmed Efendi el-İmâm, Ahmed Efendi el-Müezzin, Receb Efendi b. Mehmed, İbrahim Çelebi b. Sefer, Mustafa Beşe b. Nasûh, Sâdık Çelebi b. İsmail, Yusuf b. Abdullah, el-Hâc Ahmed b. Mahmud, Abdi Çelebi b. Hüseyin, Şükrullah b. Mustafa, Mehmed b. Ramazan ve gayruhüm mine’l-huzzâr.

(İSTANBUL12 - cilt: 16, sayfa: 899 - Hüküm no: 1225 - Orijinal metin no: [132b-3])﻿

﻿

﻿

1226. Hüküm

Ayşe bt. Hacı Hasan’ın satın aldığı Rus cariyesi Mariya’nın ayıplı çıkması üzerine iadesi

Mahmiye-i İstanbul’da Haydarhâne mahallesinde sâkine Ayşe Hâtun bt. el-Hâc Hasan tarafından husûs-ı âti’l-beyâna vekîl olup mezbûrenin zâtını ma‘rifet-i şer‘iyye ile ârifân olup mahalle-i mezbûrede sâkin Mahmud Bey b. Ali ve Mehmed b. Karahan şehâdetleri ile şer‘an vekâleti sâbite olan işbu bâ‘isü’l-vesîka Râbia bt. Mustafa nâm hâtun mahfil-i kazâda esirci tâifesinden Hatîce bt. Mübârek muvâcehesinde üzerine bi’l-vekâle da‘vâ ve takrîr-i kelâm edip merkūme Hatîce târih-i kitâbdan iki ay mukaddem işbu orta boylu açık kaşlı elâ gözlü Rusiyyetü’l-asl Mariya nâm câriye-i memlûkesini cemî‘ uyûbdan sâlime olmak üzre müvekkilem merkūmeye seksen beş esedî guruş semen-i makbûza bey‘ ve teslîm ol dahi iştirâ ve tesellüm eyledikden sonra câriye-i mezbûrenin üst dişlerinden iki aded azı dişleri nâkıs olduğundan mâ‘adâ başında keçebaş ta‘bîr olunur ayıb ile mu‘ayyebe olduğuna hâlâ müvekkilim mezbûre mükellefe olup ve ayb-ı mezbûr ınde’t-tüccâr noksan-ı semen îcâb eder uyûbdan olmağla câriye-i mezbûreyi bi’l-vekâle red ve semenini istirdâd ederim suâl olunsun dedikde bu makūle emrâzı teşhîs için taraf-ı Saltanat-ı Aliyyeden ta‘yîn olunan Ahmed Efendi b. Mehmed ve Mustafa Efendi b. Mehmed ve huddâm-ı mahkemeden Hüseyin ve Mehmed ile irsâl ve irâet olundukda câriye-i mezbûrenin hâlâ keçebaş ta‘bîr olunur marazı olduğuna ittifâk eylediklerini mezbûrân Hüseyin ve Mehmed meclis-i şer‘a gelip mütehâsımı muvâcehelerinde ihbâr eylediklerinden sonra gıbbe’s-suâl merkūme Hatîce cevâbında câriye-i merkūmeyi cemî‘ uyûbdan sâlime olmak üzre bey‘ ve kabz-ı semen-i mezkûr eylediğini ikrâr edip lâkin hîn-i bey‘de ayb-ı mezbûr mevcûd idiği ma‘lûmum değildir deyû inkâr etmeğin vekîl-i mezbûrdan da‘vâsına mutâbık beyyine taleb olundukda tabîbân-ı mezkûrân Ahmed Efendi ve Mustafa Efendi nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-hakīka câriye-i mezbûrede mevcûd olan keçebaş ta‘bîr olunan ayb-ı kadîmden üç aydan mukaddemden hâdis olmuş ayb-ı kadîm olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle oldukdan sonra müvekkile-i mezbûre Ayşe’ye ayb-ı mezbûra ba‘de’l-ıttılâ‘ mâni‘-i red olur fi‘l sâdır olmadığına yemîn lâzım gelip muhadderâtdan olmağın tahlîfi için küttâb-ı mahkemeden Sofu Mehmed Efendi irsâl olunup ol dahi müvekkile-i mezbûrenin mahalle-i mezbûrede sâkine olduğu menzile varıp zeyl-i rakīmde muharrerü’l-esâmî olan müslimîn huzûrlarında ba‘de’t-ta‘rîfi’ş-şer‘î müvekkile-i mezbûre Ayşe Hâtun’a zikr olunan câriyenin ayıbına ba‘de’l-ıttılâ‘ kabûlünü müş‘ir kavl ve fi‘l sâdır olmadığına yemîn teklîf olundukda ol dahi alâ hasbe’l-mes’ûl yemîn billâhi te‘âlâ eylediğini Mevlânâ-yı mezbûr mahallinde tahrîr, ba‘dehû ma‘an irsâl olunan Hüseyin b. Ebûbekir ile meclis-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Hurrire fi’l-yevmi’s-sâbi‘ min Cemâziyelâhir li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Resûl b. Rıdvan, Mustafa b. Ali ve gayruhüm.

(İSTANBUL12 - cilt: 16, sayfa: 900 - Hüküm no: 1226 - Orijinal metin no: [133a-1])﻿

﻿

﻿

1227. Hüküm

Hacı Mehmed b. Mustafa’nın, Canbâz Receb b. Mehmed aleyhine açtığı davada haklı olduğu

İşbu râfi‘ü’l-kitâb el-Hâc Mehmed b. Mustafa meclis-i şer‘-i hatîrde canbâz tâifesinden Receb b. Mehmed mahzarında üzerine takrîr-i da‘vâ edip mukaddemâ al tüylü bir bârgiri otuz sekiz kıt‘a esedî guruş semen-i makbûza mezbûr Receb’den iştirâ ve kabz edip mülk-i müşterâm olup yedimde iken, Hacıoğlu Pazarcığı kazâsına tâbi‘ Altepe nâm karye sükkânından İvaz b. Alimî Bey nâm kimesne zikr olunan bârgire müstahık çıkıp mülkümde iken sirkat olunmuşdu deyû Budin sahrâsında bin yetmiş üç senesi Zilhiccesi’nin on dokuzuncu gününde ordu-yı hümâyûn kadısı olan Ünsî Efendi huzûrunda Muslu Bey b. Hüseyin ve Veli Beşe b. Hüseyin şehâdetlerinde muvâcehemde ba‘de’l-isbât ve’t-tahlîf ve’l-hükm zikr olunan bârgiri yedimden nez‘ ve ahz etmişdi hâlâ ben dahi mezkûr Receb’e mürâca‘at edip semen deyû benden makbûzu olan otuz sekiz esedî guruşu geri bana red ve teslîme mezbûr Receb’e tenbîh olunmak matlûbumdur dedikde gıbbe’s-suâl mezkûr Receb cevâbında müdde‘î-i mezbûrun yedinden bi hükmi’l-istihkāk nez‘ ve ahz olunan bârgir benden semen-i makbûz-ı mezkûra iştirâ ve kabz eylediği bârgir idiği ma‘lûmum değildir deyicek müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahmiye-i İstanbul’da Kazgânî Sadi mahallesinde sâkin Osman Çelebi b. Ebûbekir ve Sofular mahallesinde sâkin Hüseyin Bey b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ bi hükmi’l-istihkāk müdde‘î-i mezbûrun yedinden nez‘ ve ahz olunan mârrü’l-vasf bârgir müdde‘î-i mezbûr el-Hâc Mehmed bi aynihî mezbûr Receb’den semen-i makbûz-ı mezbûra iştirâ ve kabz eylediği bârgir olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Hurrire fi’l-yevmi’s-sâdis min Cemâziyelâhir li sene erba‘a ve seb‘în ve elf.

Şuhûdü’l-hâl: Arslan Çelebi b. el-Hâc Yusuf, Abdurrahman Beşe Çukadar, el-Hâc Ahmed b. Mahmud, Abdullah b. Hüseyin ve gayruhüm.

(İSTANBUL12 - cilt: 16, sayfa: 901 - Hüküm no: 1227 - Orijinal metin no: [133a-2])﻿

﻿

﻿

1228. Hüküm

Fâtıma bt. Abdülbâkī’nin ölen kızı Ayşe’nin mirasıyla ilgili olarak kocası Hacı Hüseyin aleyhine açtığı miras davasında iddiasını ispat edemediği

Mahmiye-i İstanbul’da Kalenderhâne mahallesi sâkinelerinden olup bundan akdem fevt olan Ayşe bt. Hacı Hüseyin nâm müteveffânın vâlidesi Fâtıma bt. Abdülbâkī meclis-i şer‘-i hatîrde müteveffât-ı mezbûrenin babası mezbûr el-Hâc Hüseyin mahzarında üzerine da‘vâ ve takrîr-i kelâm edip mezbûr el-Hâc Hüseyin kızım mezbûre Ayşe’ye hâl-i sıhhatinde bir mücevher kuşak ve bir çift altın bilezik ve bir küpe ve bir incili yaka ve iki serâser döşek ve beş aded serâser yorgan ve on aded çatma yastık ve sekiz aded kumaş kaftan ve altın düğmeli bir kumaş kaftanını hibe-i sahîha ile hibe ve temlîk edip ol dahi ittihâb ve temellük edip hâlâ kızım mezbûre Ayşe vefât etmekle mezbûr el-Hâc Hüseyin eşyâ-i mezbûru ahz u kabz etmişdir, suâl olunup kızım mezbûrenin terekesinden olmağla sülüs hisse-i şer‘iyyesi alıverilmek matlûbumdur dedikde gıbbe’s-suâl mezbûr el-Hâc Hüseyin hibe-i mezbûreyi inkâr edicek müdde‘iyye-i mezbûreden müdde‘âsını mübeyyine beyyine taleb olundukda ityân-ı beyyine için dört beş def‘a istimhâl ve her kerede mehl-i şer‘î ile imhâl olunup bir vechile ityân-ı beyyineye kudreti olmamağın bî-vech ta‘arruzdan men‘ birle mâ vaka‘a bi’t-taleb ketb olundu. Fi’l-yevmi’l-âşir min Cemâziyelâhir li sene erba‘a ve seb‘în ve elf.

Şuhûdü’l-hâl: Mehmed Efendi b. Receb, Abdullah b. Himmet, İlyas b. Arzuman, Ali Çelebi b. Hasan, Şaban b. Mustafa, Hacı Hasan b. Şaban ve gayruhüm.

(İSTANBUL12 - cilt: 16, sayfa: 902 - Hüküm no: 1228 - Orijinal metin no: [133b-1])﻿

﻿

﻿

1229. Hüküm

Ermeni Tovmas v. Ohan’ın oğlu Mıgırdiç’de olan alacağını tahsil ettiği

Mahmiye-i İstanbul’da Kâtib Muhyiddin mahallesinde sâkin Tovmas v. Ohan nâm Ermeni meclis-i şer‘de sulbî oğlu Mıgırdiç nâm Ermeni muvâcehesinde ikrâr ve takrîr-i kelâm edip bundan akdem deyn-i şer‘îden oğlum mezbûr Mıgırdiç zimmetinde olan elli esedî guruş hakkımı hâlâ merkūm Mıgırdiç yedinden bi’t-tamâm ahz u kabz eyledim ba‘de’l-yevm mezbûr Mıgırdiç zimmetinde bir akçe hakkım kalmadı dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: Mustafa Efendi el-Kâtib, Mustafa b. Abdullah, Abdi b. Mahmud, Şükrullah Bey b. ( ), Agop v. Manol, Serkis v. Haçador ve gayruhüm.

(İSTANBUL12 - cilt: 16, sayfa: 902 - Hüküm no: 1229 - Orijinal metin no: [133b-2])﻿

﻿

﻿

1230. Hüküm

Azire bt. Allahverdi’nin ölen babasının mirasındaki hissesini zabt ettiği iddiasıyla annesi Vartane bt. Turac aleyhine açtığı davada haksız olduğu

Mahmiye-i İstanbul’da Cerrâhbaşı İshak Bey mahallesi sükkânından olup on seneden berî meflûc ve muk‘ad iken bundan akdem hâlik olan Allahverdi v. Toma nâm zimmînin verâseti, zevce-i metrûkesi Vartane bt. Turac nâm Ermeniye’ye ve sulbî kebîr oğlu David’e ve sulbiye kebîre kızları Azire ve Avavgide nâm Ermenilere münhasıra olduğu şer‘an mütehakkik oldukdan sonra mezkûre Azire mahfil-i kazâda, zikri âtî menzile vâzı‘atü’l-yed olan mezkûre Vartane muvâcehesinde üzerine takrîr-i da‘vâ edip mahalle-i mezbûrede vâki‘ bir tarafı Rıdvan Halîfe veresesi mülklerine ve bir tarafı Semerci Yani mülküne ve bir tarafı İshak v. Ravce mülküne ve bir tarafı tarîk-i âma müntehî tûlen ve arzen bi hesâb-ı terbî‘î üç yüz zirâ‘ mülk arsa üzerine mebnî fevkānî iki tahtânî üç odaları ve kenîfi ve havluyu müştemil mülk menzil babam mezbûrun ile’l-helâk mülkü olup ba‘de helâkihî bi hasebi’l-irsi’ş-şer‘î otuz iki sehim i‘tibâr olunup dört sehimi mezbûre Vartane ve on dört sehimi mezbûr David’e ve yedi sehimi mezkûre Avavgide’ye ve yedi sehimi bana isâbet etmişken mezkûre Vartane mecmû‘-ı menzili mezkûra bi gayri hakkın vaz‘-ı yed edip irsen isâbet eden yedi sehim hisse-i şer‘iyyemi bana teslîm etmez, suâl olunup kasr-ı yed ve bana teslîme mezkûr Vartane’ye tenbîh olunmak matlûbumdur dedikde gıbbe’s-suâl mezkûre Vartane cevâbında zikr olunan menzilin mecmû‘-ı ebniyesi benim mülk ve hakkım olup arsası hâlik-i mezbûr Allahverdi’nin hayâtında mülkü iken târih-i kitâb senesi Cemâziyelevvelisi’nin evâsıtında bana üç yüz guruş semen-i makbûza bâtten bey‘ ve teslîm ben dahi iştirâ ve kabûl ve kabz edip hattâ ebniye-i meşrûha benim mülk ve hakkım olduğunu alâ re’si’l-işhâd ikrâr ve işhâd, ben dahi tasdîk edip ol vechile menzili mahdûd-ı mezkûrun mecmû‘u mülk-ı mahzım olduğuna binâ’en vaz‘-ı yed ederim deyû def‘le mukābele edicek gıbbe’l-istintâk ve’l-inkâr mezkûre Vartane’den def‘-i mezbûrunu mübeyyine beyyine taleb olundukda udûl-i müslimînden olup mahalle-i mezbûre imâmı Mehmed Efendi b. Mustafa ve müezzini Abdurrahman Halîfe b. Mehmed ve el-Hâc Veli b. Mustafa ve Dilaver b. Abdullah nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ on seneden berî meflûc ve muk‘ad olan mezkûr Allahverdi hayâtında menzili mahdûd-ı mezkûrun cemî‘ ebniyesi zevcem Vartane’nin mülk-ı mahz-ı sahîhidir, vechen mine’l-vücûh ve sebebin mine’l-esbâb benim hak ve alâkam yoktur deyû huzûrumuzda ikrâr ve bizi işhâd edip mezkûre Vartane tasdîk eyledikden sonra mezkûr Allahverdi silk-i mülkünde münselik olan menzili mahdûd-ı mezkûrun bi hesâb-ı mezbûr üç yüz zirâ‘ arsasını huzûrumuzda zevcesi mezkûre Vartane[’ye] üç yüz guruş semen-i makbûza bâtten bey‘ ve teslîm ol dahi iştirâ ve kabûl ve kabz eyledi, ol vechile mecmû‘-ı mahdûd-ı mezkûr mesfûre Vartane’nin mülk-i mahz-ı sahîhi olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâbi‘ min Cemâziyelâhir li sene 1074.

Şuhûdü’l-hâl: Mehmed Çavuş b. Abdullah, Abdurrahman Beşe b. Bâli, Nasûh Beşe b. Yusuf, Hızır b. Mehmed ve gayruhüm.

(İSTANBUL12 - cilt: 16, sayfa: 903 - Hüküm no: 1230 - Orijinal metin no: [133b-3])﻿

﻿

﻿

1231. Hüküm

Hacı Ali tarafından vakfedilen menzilin tevliyyet ve gelirini zabt etme hakkının Sâlih Çelebi b. Şeyhî’de olduğu

Mahmiye-i İstanbul’da Müftü Ali Çelebi mahallesinden olup zikri âtî da‘vâya kıbel-i şer‘den me’zûn olan işbu râfi‘ü’l-kitâb Sâlih Çelebi b. Şeyhî nâm kimesne dîvân-ı kāimmakām-ı sadr-ı a‘zamîde ma‘kūd olan mahfil-i kazâda, zikri âtî tevliyyet ve galleyle vâzı‘atü’l-yed olan Gevher bt. Ali nâm hâtun mahzarında üzerine takrîr-i da‘vâ edip merhûm ceddim el-Hâc Sâdık nâm sâhibü’l-hayr vakıf ve tevliyyet ve gallesini batnen ba‘de batnin evlâdına ve evlâd-ı evlâdına ve evlâd-ı evlâd-ı evlâdına şart u ta‘yîn eylediği mahmiye-i mezbûrede Mercan çarşısında vâki‘ iki tarafı Arabacıbaşı vakfına ve iki tarafı tarîk-i âma müntehî tahtında üç bâb dükkânı hâvî vakıf menzilin tevliyyet ve gallesi ben vâkıf-ı mezkûrun sulbî oğlu Mahmud’un sulbiye kızı Ayşe Hâtun’un sadrî oğlu olduğu ecilden ber mûceb-i şart-ı vâkıf bana intikāl etmeğin mezkûre Gevher vâkıf-ı mezbûrun sulbî oğlu Ali’nin sulbî oğlu Ahmed’in sulbiye kızı Fâtıma’nın sadriyye kızı olup bir batın benden mu’ahhar ve vücûdumla mahrûme iken hilâf-ı şart-ı vâkıf menzili mevkūf-ı mezkûrun tevliyyet ve gallesine mezkûre Gevher bi gayri hakkın vaz‘-ı yed eder, suâl olunup kasr-ı yed edip bana teslîme mezkûre Gevher’e tenbîh olunmak matlûbumdur dedikde gıbbe’s-suâl mezkûre Gevher cevâbında fi’l-vâki‘ vâkıf-ı mezbûr menzili mevkūf-ı mezbûrun tevliyyet ve gallesini batnen ba‘de batnin evlâdına ve evlâd-ı evlâdına ve evlâd-ı evlâd-ı evlâdına şart u ta‘yîn eylediğine ve müdde‘î-i mezkûr Sâlih Çelebi vâkıf-ı mezkûrun sulbî oğlu Mahmud’un sulbiye kızı Ayşe’nin sadrî oğlu olup kendi vâkıf-ı mezbûrun sulbî oğlu Ali’nin sulbî oğlu Ahmed’in sulbiye kızı Fâtıma’nın sadriyye kızı olmağla bir batın müdde‘î-i mezbûrdan mu’ahhar olduğu ecilden mahrûme olup tevliyyet ve galle müdde‘î-i mezbûr Sâlih Çelebi’ye intikāl eylediğini bi tav‘ihâ ikrâr ve i‘tirâf etmeğin alâ mûcebi i‘tirâfihâ kasr-ı yed edip müdde‘î-i mezkûra teslîme mezkûre Gevher’e tenbîh birle mâ hüve’l-vâki‘ bi’t-taleb ketb olundu. Fî gurreti Cemâziyelâhir li sene erba‘a ve seb‘în ve elf.

Şuhûdü’l-hâl: Umdetü’l-a‘yân Ali Ağa b. Hasan, Abdülkerim Ağa b. Bâli, Receb Çavuş b. ( ), Nasûh Beşe b. Yusuf, Mehmed Efendi b. Mahmud, İsmail b. Murad ve gayruhüm.

(İSTANBUL12 - cilt: 16, sayfa: 904 - Hüküm no: 1231 - Orijinal metin no: [134a-1])﻿

﻿

﻿

1232. Hüküm

Ümmühânî bt. Abdüllatif’in kocası Mahmud Beşe b. Ali’den boşandığı

Medîne-i Ebâ Eyyûb Ensârî kazâsına tâbi‘ Otakçılar mahallesinde sâkine Ümmühânî bt. Abdüllatif meclis-i şer‘de işbu bâ‘isü’l-kitâb zevci Mahmud Beşe b. Ali mahzarında bi tav‘ihâ ikrâr ve takrîr-i kelâm edip zevcim mezbûr Mahmud Beşe zimmetinde mütekarrir ve ma‘kūdun-aleyh olan on bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcem mezbûr Mahmud Beşe ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika âmme-i da‘vâdan her birimiz âharın zimmetini ibrâ-i âm [ile] ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’l-hâdî aşer min Cemâziyelâhir li sene erba‘a ve seb‘în ve elf.

Şuhûdü’l-hâl: İbrahim Efendi b. Mustafa, Ali Efendi b. Himmet, Mehmed Efendi b. Ali, Ahmed Çelebi b. Receb ve gayruhüm.

(İSTANBUL12 - cilt: 16, sayfa: 905 - Hüküm no: 1232 - Orijinal metin no: [134a-2])﻿

﻿

﻿

1233. Hüküm

Celeb Mehmed b. Abdurrahman’ın menzilini oğlu Ali Beşe’ye sattığı

Mahmiye-i İstanbul’da Sultan Selim Hân câmi‘-i şerîfi kurbunda Çukurbostan mahallesinde sâkin Celeb Mehmed b. Abdurrahman nâm kimesne meclis-i şer‘de sulbî oğlu işbu bâ‘isü’l-kitâb Ali Beşe nâm râcil mahzarında bi’t-tav‘i’s-sâf ikrâr ve i‘tirâf edip senede merhûm Şeyh Yavsi zâviyesi vakfına yüz akçe mukāta‘a-ı kadîmesi olup mahalle-i mezbûrede vâki‘ bir tarafı papuççu Hasan menziline ve bir tarafı Ebûbekir menzili ve bir tarafı bostana ve bir tarafı tarîk-i hâssa müntehî bir bâb fevkānî ve bir bâb tahtânî odaları ve tahtapûş zât-ı eşcâr-ı müsmire bahçe ve su kuyusunu ve kenîfi müştemil mülk menzilin nısf-ı şâyi‘ini oğlum mezbûr Ali Beşe’ye on bin akçeye tarafeynden îcâb ve kabûlü hâvî ve mevâni‘den ârî bey‘-i bâtt-ı sahîh-i şer‘î ile bey‘ ü teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûru işbu hâzıre bi’l-meclis zevcem Fâtıma Hâtun’a menzil bahâsından olan on bin akçe deynim için mezbûr Ali Beşe’den havâle edip mezbûre Fâtıma’dan ve Ali Beşe’den her birimiz havâleyi kabûl etmişlerdir ba‘de’l-yevm menzili mezbûr mezbûr Ali Beşe’nin mülkü olup menzil semeninden mezbûr Ali Beşe’de bir habbe hakkım ve alacağım kalmamışdır dedikde gıbbe’t-tesâdıki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Cemâziyelâhir li sene erba‘a ve seb‘în ve elf.

Şuhûdü’l-hâl: Ahmed Çelebi b. Süleyman el-mukayyid, Mehmed Beşe b. ( ), Mahmud Beşe b. Mehmed, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 905 - Hüküm no: 1233 - Orijinal metin no: [134a-3])﻿

﻿

﻿

1234. Hüküm

Hâkimin, Havva bt. merhûm el-Hâc Hasan adlı küçüğe nafaka takdir etmesi ve annesine borçlanmaya izin vermesi

İşbu hüccet-i şer‘iyyenin üzerinde imzâsı bulunan hâkim, Havva bt. merhûm el-Hâc Hasan nâm sagīrenin nafakası, kisvesi ve sâir havâic-i zarûriyyesi için, mahmiye-i Kostantıniyye mahallâtından Köse Sinan mahallesinde sâkine olan Ayşe Hâtun bt. Abdullah nâm annesi ve hâdinesinin talebiyle, müteveffâ babasından irs-i şer‘le kendisine intikāl eden mallardan alınmak üzre, zeyilde mezkûr târihden i‘tibâren yevmî râyicü’l-vakt sekiz akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru, sagīre-i merkūmenin havâic-i lâzımesine sarf etmesine ve vakt-i hâcette istidâne edip vakte’z-zafer rücû‘ etmesine mezbûre Ayşe Hâtun’a izin verdi. Cerâ zâlike ve hurrire fî gurreti Cumâdelâhire sene erba‘a ve seb‘în ve elf.

Şuhûdü’l-hâl: Ahmed Efendi el-mukayyid, el-Hâc Ahmed b. Mahmud, Abdi Çelebi b. Hasan, Yusuf b. Musa, Mehmed b. Ramazan ve gayruhüm.

(İSTANBUL12 - cilt: 16, sayfa: 906 - Hüküm no: 1234 - Orijinal metin no: [134a-4, Arapça])﻿

﻿

﻿

1235. Hüküm

Köle olduğu iddia edilen Rus asıllı Hasan’ın hür olduğunun tescili

İşbu açık kaşlı sarı elâ gözlü orta boylu Rusiyyü’l-asl Hasan b. Abdullah nâm şâbb-ı emred mahfil-i kazâda kendiye rakīk olmak zu‘muyla vâzı‘u’l-yed olan el-Hâc Pîr Mehmed b. Hamza mahzarında üzerine takrîr-i da‘vâ edip ben dergâh-ı âlî yeniçerilerinin yirmi ikinci cemâ‘atine mahsûs odada odabaşı olan Eyüb Beşe’nin abd-i memlûkü olup hâcc-ı şerîfe azîmet eyledikde beni tahrîr ve i‘tâk ve ahrâr-ı asliyyîne ilhâk eyledikden sonra tarîk-i hâcda vefât etmekle li ebeveyn ammi oğlu ve bi’l-inhisâr vârisi olan Süleyman Beşe beni müteveffâ-yı mezbûrun rıkkıyyeti olmak üzre zabt ve dokuz bin altı yüz akçe semen-i makbûza mezkûr el-Hâc Pîr Mehmed’e bey‘ ve teslîm eylemiş, suâl olunup kasr-ı yed ve sebîlim tahliyye olunmak matlûbumdur dedikde gıbbe’s-suâl mezbûr Pîr Mehmed cevâbında müdde‘î-i mezkûr Hasan’ı mezkûr Süleyman Beşe’den meblağ-ı mezbûr dokuz bin altı yüz akçe semen-i makbûza vech-i muharrer üzre iştirâ ve kabz edip mülk-i müşterâm olmak üzre vaz‘-ı yed ederiz deyû vech-i meşrûh üzre tahrîr ve i‘tâkı inkâr edicek müdde‘î-i mezkûr Hasan’dan müdde‘âsını mübeyyine beyyine taleb olundukda udûl-i müslimînden olup zikr olunan oda ahâlîsinden Osman Beşe b. Abdünnebî ve Hasan Beşe b. Mehmed ve İbrahim Çelebi b. el-Hâc Rıdvan ve Mehmed Beşe b. Mustafa ve Ali Beşe b. Derviş nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ mezbûr Eyüb Odabaşı hâcc-ı şerîfe azîmet eylediğinde abd-ı memlûkü olan müdde‘î-i mezkûr Hasan’ı mülkünde olduğu hâlde bizim huzûrumuzda tahrîr ve i‘tâk ve ahrâr-ı asliyyîne ilhâk edip ol vechile mezkûr Hasan sâir ahrâr-ı asliyyîn gibi hür olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm mâ vaka‘a bi’t-taleb ketb olundu. Tahrîren fi’l-yevmi’s-sânî aşer min Cemâziyelâhir li sene erba‘a ve seb‘în ve elf.

Şuhûdü’l-hâl: Mustafa b. Mehmed, İbrahim Beşe b. Mehmed, Duran b. Ali, Kadri Beşe b. ( ), Abdi Çelebi b. Hüseyin, Hacı Ahmed b. Mahmud ve gayruhüm.

(İSTANBUL12 - cilt: 16, sayfa: 906 - Hüküm no: 1235 - Orijinal metin no: [134b-1])﻿

﻿

﻿

1236. Hüküm

Asvador v. Necnek’in bağını Toros v. Kesper’e sattığı

Medîne-i Galata’ya tâbi‘ kasaba-i Kasımpaşa mahallâtından Kulaksız mahallesi sükkânından Asvador v. Necnek nâm zimmî meclis-i şer‘-i hatîr-i lâzımü’t-tevkîrde, ekmekçi tâifesinden işbu hâmilü’s-sifr Toros v. Kesper nâm zimmî muvâcehesinde ikrâr ve takrîr-i kelâm edip vilâyet-i Anadolu’da Eğin kazâsı müzâfâtından Nurun? nâm karyede vâki‘ bir tarafı İskender Beşe bağı ve bir tarafı Sahak nâm zimmî bağı ve bir tarafı Gönen nâm zimmî tarlası ve bir tarafı Kelebek nâm zimmî harmanı ile mahdûd tahmînen bir ırgadlık bir kıt‘a mülk bağımı ve yine karye-i merkūmede vâki‘ bir tarafı Kesper nâm zimmî bağı ve bir tarafı Kirakos nâm zimmî tarlası ve bir tarafı su harkı ve bir tarafı müşterî-i merkūm Toros bağı ile mahdûd kezâlik tahmînen bir ırgadlık bir kıt‘a mülk bağımı, mesfûr Toros’a beş bin beş yüz nakd-i râyic fi’l-vakt akçeye bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledikden sonra semenleri olan meblağ-ı merkūm beş bin beş yüz akçeyi müşterî-i merkūm Toros yedinden bi’t-tamâm ve’l-kemâl ahz u kabz eyleyip mahallerinde zabt u tasarrufa mezbûr Toros’u taslît eyledim dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Hurrire fi’l-yevmi’l-âşir min Cemâziyelâhir li sene erba‘a ve seb‘în ve elf.

Şuhûdü’l-hâl: Mehmed Çelebi b. Abdullah, Abdi Çelebi b. Hüseyin, Şükrullah b. Resûl, Baba Resûl b. Mustafa ve gayruhüm.

(İSTANBUL12 - cilt: 16, sayfa: 907 - Hüküm no: 1236 - Orijinal metin no: [134b-2])﻿

﻿

﻿

1237. Hüküm

Fâtıma bt. Abdullah’ın kocası Abdullah b. Ahmed’den muhâlaa yoluyla boşandığı

Mahmiye-i İstanbul’da Müftü Ali Çelebi mahallesinde sâkine Fâtıma bt. Abdullah nâm hâtun mahfil-i kazâda, işbu bâ‘isü’l-kitâb zevci Abdullah b. Ahmed mahzarında ikrâr ve takrîr-i kelâm edip zevcim mezbûr Abdullah zimmetinde mütekarrir ve ma‘kūdun-aleyh olan beş yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Abdullah ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika âmme-i da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: El-Hâc Ahmed b. Mahmud, Şükrullah Bey b. Mustafa, Abdi Çelebi b. Hüseyin, Baba Resûl b. Rıdvan ve gayruhüm.

(İSTANBUL12 - cilt: 16, sayfa: 907 - Hüküm no: 1237 - Orijinal metin no: [134b-3])﻿

﻿

﻿

1238. Hüküm

Müstakime bt. Abdullah’ın kocası Abdurrahman b. Abdullah’dan muhâlaa yoluyla boşandığı

Mahmiye-i İstanbul’da Bayezid Ağa mahallesi sâkinelerinden Müstakīme bt. Abdullah nâm hâtun meclis-i şer‘-i hatîrde zevc-i muhâlı‘ı işbu bâ‘isü’l-kitâb Abdurrahman b. Abdullah mahzarında ikrâr ve takrîr-i kelâm edip zevcim mezbûr Abdurrahman zimmetinde mütekarrir ve ma‘kūdun-aleyh olan iki bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre ve mezkûrun zimmetinde cihet-i karzdan bin akçe ile iki zolota hakkımdan fâriğa olup mezbûre bedel-i hul‘ olmak üzre merkūm Abdurrahman ile muhâla‘a-i sahîh-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika âmme-i de‘âvîden her birimiz âharın zimmetini ibrâ-i âm ile ibrâ eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Cemâziyelâhir li sene 1074.

Şuhûdü’l-hâl: Es-Seyyid Mehmed b. es-Seyyid Yusuf, Hasan Çelebi b. Ahmed el-Müezzin, Şaban Beşe b. Mehmed, el-Hâc Ahmed b. Mahmud, Abdi Çelebi b. Hüseyin, Şükrullah b. Mustafa, Resûl b. Rıdvan, Mehmed b. Ramazan.

(İSTANBUL12 - cilt: 16, sayfa: 908 - Hüküm no: 1238 - Orijinal metin no: [134b-4])﻿

﻿

﻿

1239. Hüküm

Lal bt. Kirkor’un, ölen kocası Osaf v. Serkis’in mirasıyla ilgili olarak Savat Ermeni aleyhine açtığı davada haklı olduğu

Mahmiye-i İstanbul’da Balat kurbunda sâkine Lal nâm nasrâniyyenin babası ve husûs-ı âti’z-zikre sâbitü’l-vekâle vekîli olan Kirkor v. Bogos nâm Ermeni meclis-i şer‘-i hatîrde Osaf v. Serkis nâm hâlikin li ebeveyn karındaşı olup verâseti olan Savat Ermeni muvâcehesinde bi’l-vekâle üzerine da‘vâ ve takrîr-i kelâm edip hâlik-i mezbûr hayâtında târih-i kitâbdan üç sene mukaddem kızım Lal’i tezvîc için tarafından karındaşı işbu mezbûr Savat Ermeni[’yi] tevkîl edip ol dahi ba‘de’l-kabûl vekâleten ben velâyeten kızım mezbûre Lal’i Balat kilisesinde papazlarımız yanında bir çift zümrüd küpe üzerine âyînimiz üzre tezvîc edip mezbûr Savat dahi bi’l-vekâle merkūm Osaf için tezevvüc ve kabûl edip yevm-i helâkine gelince menkûhası olup helâkinden sonra terekesinin rub‘u zevcesi mezbûre Lal ile selâse-i erbâ‘ı mezbûr Savat’a intikāl eylemişken mecmû‘-ı terekeye vaz‘-ı yed edip zevcesinin hissesini vermede imtinâ‘ eder suâl olunsun dedikde gıbbe’s-suâl mezbûr Savat merkūme Lal[’in] vech-i muharrer üzre hâlik-i mezbûrun menkûhası olduğunu münkir olıcak vekîl-i mezbûrdan müdde‘âsını mübeyyine beyyine taleb olundukda udûl-i nasârâdan Haçador Papas v. Bağdasar ve Murad v. Muse nâm Ermeniler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ hâlik-i mezbûr hayâtında mezbûre Lal’i tezevvüc için karındaşı merkūm Savat’ı tarafından tevkîl edip ol dahi ba‘de’t-tevkîl vekâleten mezbûr Kirkor velâyeten kızı mezbûr Lal’i zikr olunan kilisede bir çift zümrüd küpe üzerine âyînimiz üzre tezvîc edip mezbûr Savat dahi merkūm Osaf için tezevvüc ve kabûl eyledi. Mezbûr Lal mersûm Osaf Ermeni’nin yevm-i helâkine gelince menkûhası idi, biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle hâlik-i mezbûrun terekesinden hissesini def‘ ü teslîme mezbûr Savat Ermeni’ye tenbîh olunup mâ hüve’l-vâki‘ bi’t-taleb ketb olundu. Hurrire fi’l-yevmi’s-sâbi‘ ve’l-ışrîn min Rebî‘ilevvel li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Şükrullah b. Mustafa, Abdi Çelebi b. Hüseyin, Baba Resûl b. Rıdvan ve gayruhüm.

(İSTANBUL12 - cilt: 16, sayfa: 908 - Hüküm no: 1239 - Orijinal metin no: [135a-1])﻿

﻿

﻿

1240. Hüküm

Mehmed Çelebi’nin menzilinin vârisleri tarafından Ahmed b. Mahmud’a satıldığı

Mahmiye-i İstanbul’da Kariye câmi‘-i şerîfi kurbunda Ali Paşa-yı Atîk mahallesi sâkinlerinden iken bundan akdem fevt olan Mehmed Çelebi b. Süleyman’ın verâseti, zevce-i metrûke-i menkûhası Sâime bt. Abdullah ile sulbiye kebîre kızları Ayşe ve Fâtıma ve Neslihan nâm hâtunlara münhasıra olduğu şer‘an mütehakkik oldukdan sonra meclis-i şer‘-i hatîr-i lâzımü’t-tevkîrde, mezbûrât Sâime ve Ayşe ve Fâtıma asâleten ve merkūme Neslihan tarafından ikrâr-ı âtîye vekîl olup vekâleti zât-ı mezbûreyi ma‘rifet-i şer‘iyye ile ârifân olan udûl-i müslimînden Abdüllatif Efendi b. Mehmed ve Seyyid Hüseyin Çelebi b. es-Seyyid Mehmed şehâdetleri ile sâbite olan es-Seyyid Abdülfettah b. es-Seyyid Hasan vekâleten işbu sâhibü’l-kitâb Ahmed b. Mahmud nâm kimesne mahzarında ikrâr ve takrîr-i kelâm edip müteveffâ-yı merkūm Mehmed Çelebi’nin terekesinden olup bi hasebi’l-irsi’ş-şer‘î bize isâbet ve intikāl eden mahalle-i mezbûrede vâki‘ bir tarafı Balcı Mehmed Çelebi ve bir tarafı Fâtıma nâm hâtun mülkleri ve bir tarafı medrese ve bir tarafı tarîk-i âm ile mahdûd dâhiliyye ve hâriciyye iki fevkānî oda ve bir sofa ve bir dehliz ve bir tahtapûş ve iki tahtânî oda ve ahır ve Balcı Mehmed Çelebi ile müşterek su kuyusu ve zât-ı eşcâr-ı müsmire ve gayr-ı müsmire bahçeli ve kenîfi müştemil mülk menzili cemî‘ tevâbi‘ ve levâhıkı ve kâffe-i menâfi‘ ve merâfıkı ile merkūm Ahmed’e kırk dört bin râyic fi’l-vakt akçeye bey‘-i bâtt-ı sahîh-i şer‘î ile bey‘ ü teslîm ol dahi iştirâ ve kabûl ve kabz ve tesellüm eyledikden sonra semeni olan meblağ-ı mezbûr kırk dört bin akçeyi bi’t-tamâm yedinden ahz u kabz eyledik ba‘de’l-yevm menzili mahdûd-ı mezkûr müşterî-i merkūm Ahmed’in mülk-i müşterâsı[dır], keyfe mâ yeşâ’ ve yahtâr mutasarrıf olsun dediklerinde, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Cemâziyelâhir li sene erba‘a ve seb‘în ve elf.

Şuhûdü’l-hâl: Mustafa Efendi b. Durak, Mustafa b. Ahmed el-Müezzin, Hasan b. Ahmed el-Müezzin, Receb b. İbrahim el-Müezzin, İbrahim b. İbrahim, Mehmed b. Mustafa düğmeci, Balcı Mehmed Çelebi, Abdi b. Hüseyin, Veli b. Mahmud.

(İSTANBUL12 - cilt: 16, sayfa: 909 - Hüküm no: 1240 - Orijinal metin no: [135a-2])﻿

﻿

﻿

1241. Hüküm

Seyyid Abdullah Efendi’nin oturduğu vakıf menzili kendi isteği ile Mehmed Efendi b. Hasan’a ferâğ ettiği

Mahmiye-i İstanbul’da Ali Paşa-yı Atîk mahallesinde vâki‘ ( ) nâm sâhibü’l-hayrın vakf ve süknâsı ulemâdan bir recül-i sâliha şart eylediği, bir tarafdan Kâtib Mehmed Çelebi menzili ve bir tarafdan mahalle-i mezbûre imâmına meşrûta menzil ve bir tarafı Hasan Beşe menziline ve bir tarafı tarîk-i hâssa müntehî üç bâb tahtânî odaları ve eşcâr-ı müsmire ve gayr-ı müsmire bahçe ve su kuyusunu müştemil menzilin, tevcîh-i hâkimü’ş-şer‘le mutasarrıfı olan es-Seyyid Abdullah Efendi, menzili mezbûru kendi hüsn-i rızâsıyla ulemâdan olup meskene eşedd-i ihtiyâc ile muhtâc olan fahrü’l-müderrisîni’l-kirâm Mehmed Efendi b. Hasan’a ferâğ etmekle hâkim-i muvakki‘-i kitâb tûbâ-lehû ve hüsnü me’âb hazretleri dahi mezbûr Mehmed Efendi’ye tevcîh etmeğin mâ vaka‘a bi’t-taleb ketb olundu. Fi’l-yevmi’s-sâlis aşer min Cemâziyelâhir sene erba‘a ve seb‘în ve elf.

Şuhûdü’l-hâl: Ahmed Efendi el-mukayyid, Ali Beşe b. ( ), Abdi Çelebi b. Hüseyin, Veli b. Mahmud, Nasûh Beşe Çukadar, Abdurrahman Beşe Çukadar ve gayruhüm.

(İSTANBUL12 - cilt: 16, sayfa: 910 - Hüküm no: 1241 - Orijinal metin no: [135b-1])﻿

﻿

﻿

1242. Hüküm

Hasan Beşe b. Abdullah’ın, menzil bağ ve tarlasını Franko v. Yorgi’ye sattığı

Havâss-ı Refî‘a a‘mâlinden Büyükçekmece nâhiyesinde Bozdarı nâm karye sâkinlerinden Hasan Beşe b. Abdullah nâm kimesne meclis-i şer‘-i hatîr-i lâzımü’t-tevkīrde işbu hâmilü’s-sifr Franko v. Yorgi muvâcehesinde ikrâr ve takrîr-i kelâm edip zikri âtî bey‘in sudûruna dek mülk ve hakkım olan karye-i mezbûrede vâki‘ tarafeyni müşterî-i mezbûrun mülkü ve bir tarafı Kapıcı Mustafa Bey menzili ve bir tarafı tarîk-i âm ile mahdûd bir oda ve bir sundurma ve havluyu müştemil mülk menzilimi yedi bin akçeye ve yine karye-i mezbûrede vâki‘ bir tarafı Çorbacı karısı tarlası ve bir tarafı Mustafa Beşe tarlası ve bir tarafı Kapıcı Mustafa Bey bağı ve bir tarafı Kosta nâm zimmî bağı ile mahdûd bir kıt‘a mülk bağımı, bin akçeye bey‘-i bâtt-ı sahîh-i şer‘î ile bey‘ edip ol dahi iştirâ ve kabûl eyledikden sonra yine karye-i mezbûre sınırı dâhilinde vâki‘ tarafeyni Çorbacı Karısı tarlası ve tarafeyni Dereye müntehî taht-ı tasarrufumda olan bir kıt‘a tarlanın hakk-ı tasarrufunu ma‘rifet-i sâhib-i arz ile merkūm Franko’ya beş yüz akçe bedel mukābelesinde tefvîz edip ol dahi tefevvüz ve kabûl eyledikden sonra menzili mahdûd-ı mezkûr ile bağ-ı mahdûd-ı mesfûrun mecmû‘ semenleri olan sekiz bin akçe ile bedel-i tefvîz olan beş yüz akçe cem‘an sekiz bin beş yüz akçeyi merkūm Franko yedinden bi’t-tamâm ahz u kabz edip mahallerinde zabt ve tasarrufa mezbûr Franko’yu taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: Odabaşı Mehmed Beşe, Mustafa Beşe b. Abdullah, İbrahim Ağa b. Abdullah, Abdullah Çelebi b. ( ), Veli Efendi el-imâm ve gayruhüm.

(İSTANBUL12 - cilt: 16, sayfa: 911 - Hüküm no: 1242 - Orijinal metin no: [135b-2])﻿

﻿

﻿

1243. Hüküm

Bekir Beşe b. Mehmed’in Yazıcı Esteryo v. Laskar’da ticaret ortaklığından alacağı olduğu

Dârü’l-hilâfeti’l-aliyye Kostantıniyye el-mahmiyye hısnı ebvâbından Yenikapı hâricinde vâki‘ selhhânede üstâd olan Bekir Beşe b. Mehmed meclis-i şer‘-i hatîr-i lâzımü’t-tevkīrde Yazıcı Esteryo v. Laskar nâm zimmî muvâcehesinde üzerine da‘vâ ve takrîr-i kelâm edip merkūm Yazıcı Esteryo ile bundan akdem şerîkler olup hâlâ fesh-i şirket eylediğimizde ba‘de’l-hesâb, zimmetinde mal-ı şirketden kırk üç bin yüz akçe hakkım bâkī kalmışdır, suâl olunup alıverilmek matlûbumdur dedikde gıbbe’s-suâl merkūm Yazıcı Esteryo cevâbında kaziyye bâlâda tahrîr olunduğu vech üzre olup müdde‘î-i merkūm Bekir Beşe’ye cihet-i mezbûreden kırk üç bin yüz akçe vâcibü’l-edâ deyni olduğunu bi tav‘ihî ikrâr etmeğin ikrârı mûcebince meblağ-ı mezbûr kırk üç bin yüz akçeyi müdde‘î-i mezbûr Bekir Beşe’ye edâ ve teslîme merkūm Yazıcı Esteryo’ya tenbîh birle mâ vaka‘a bi’t-taleb ketb olundu. Hurrire fi’l-yevmi’l-hâdî aşer min Cemâziyelâhir li sene erba‘a ve seb‘în ve elf.

Şuhûdü’l-hâl: İbrahim Ağa b. Ömer, el-Hâc Ahmed b. Mahmud, Abdi Çelebi b. Hüseyin, Şükrullah b. Mustafa, ve gayruhüm.

(İSTANBUL12 - cilt: 16, sayfa: 911 - Hüküm no: 1243 - Orijinal metin no: [135b-3])﻿

﻿

﻿

1244. Hüküm

Ebubekir Beşe’nin şirket ortaklığından Hasan Beşe b. İlyas’da alacağı olduğu

Yine mezbûr Ebûbekir Beşe meclis-i şer‘de Hüseyin Beşe b. İlyas nâm kimesne mahzarında bundan akdem şerîkler olup hâlâ fesh-i şirket eylediğimizde ba‘de küllî hesâb zimmetinde mal-ı şirketden on altı bin dört yüz akçe hakkım bâkī kalmışdır dedikde gıbbe’s-suâl merkūm Hüseyin Beşe cevâbında ikrâr eylediği kayd şüd.

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 912 - Hüküm no: 1244 - Orijinal metin no: [135b-4])﻿

﻿

﻿

1245. Hüküm

Ebubekir Beşe’nin, şirket ortaklığından İstemad v. Yorgi’de alacağı olduğu

Yine mezbûr Ebûbekir Beşe meclis-i şer‘de İstemad v. Yorgi mahzarında bundan akdem şerîkler olup hâlâ fesh-i şirket eylediğimizde ba‘de küllî hesâb zimmetinde mal-ı şirketden otuz altı bin yetmiş dört akçe hakkım bâkī kalmışdır dedikde gıbbe’s-suâl merkūm İstemad cevâbında ikrâr eylediği kayd şüd

Şuhûdü’l-hâl: Es-Sâbikūn.

(İSTANBUL12 - cilt: 16, sayfa: 912 - Hüküm no: 1245 - Orijinal metin no: [135b-5])﻿

﻿

﻿

1246. Hüküm

Şeyh Ebülvefa vakfından bir oda menzile tasarruf eden Hasan Beşe’nin odanın yarısını kızı Ayşe Hâtun’a verdiği

Dârü’l-hilâfeti’l-aliyye Kostantıniyye el-mahmiyye’de vâki‘ Hazreti Şeyh Ebülvefâ -kaddese sırrahü’l-evfâ- evkāfı mülhakātından olup merhûm Pojaya nâm sâhibü’l-hayrın vakf ve süknâsını sulehâ ve sulehâta şart ve ta‘yîn eylediği ma‘lûmü’l-hudûd odaya tevcîh-i hâkimü’ş-şer‘le ber mûceb-i şart-ı vâkıf mutasarrıf olan sulehâdan Hasan Beşe nâm kimesne zikr olunan odanın Mahmud Çavuş tarafından olan nısfının hakk-ı tasarrufuna hüsn-i ihtiyârıyla sulbiye kızı olup sâlihâtdan meskene eşedd-i ihtiyâc ile muhtâce olan Ayşe nâm hâtuna meclis-i şer‘de ferâğ etmeğin savb-ı şer‘-i hatîrden dahi tevcîh olunup tasarrufiyçün işbu vesîka ketb olundu. Fi’l-yevmi’l-hâmis aşer min Cemâziyelâhir sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Şükrullah Bey b. Mustafa, Veli b. Mahmud ve gayruhüm.

(İSTANBUL12 - cilt: 16, sayfa: 912 - Hüküm no: 1246 - Orijinal metin no: [136a-1])﻿

﻿

﻿

1247. Hüküm

Mehmed Odabaşı b. Hasan’ın, Hasan Bey b. Ali’den satın aldığı cariye Şahbaz’ın hür olduğunun anlaşıldığı

Mahmiye-i İstanbul’da Âtike Sultan mahallesi sâkinlerinden işbu râfi‘ü’l-kitâb Mehmed Odabaşı b. Hasan meclis-i şer‘-i hatîr-i lâzımü’t-tevkīrde Hasan Bey b. Ali mahzarında üzerine takrîr ve da‘vâ edip mukaddemâ açık kaşlı ala gözlü orta boylu Şahbaz ismiyle müsemmât bir câriyeyi mezbûr Hasan Bey’den yüz on sekiz esedî guruş semen-i makbûza iştirâ ve kabz edip câriye-i mevsûfe-i mezbûre mülk-i müşterâm oldukdan sonra ben dahi Osman Beşe nâm kimesneye yüz elli guruş semen-i ma‘lûm-ı makbûza bey‘ ve teslîm eylediğimden sonra merkūm Osman Beşe dahi İbrahim nâm kimesneye semen-i ma‘lûm-ı makbûza bey‘ ve teslîm ol dahi iştirâ ve tesellüm eyledikden sonra ol dahi Ahmed nâm kimesneye semen-i ma‘lûm-ı makbûza bey‘ ve teslîm ol dahi iştirâ ve tesellüm eyledikden sonra ol dahi Süleyman nâm bevvâb-ı sultânîye semen-i ma‘lûm-ı makbûza bey‘ ve teslîm edip ol dahi iştirâ ve tesellüm eylediğinden sonra mevsûfe-i mezbûre Şahbaz mezkûr Süleyman’ın yedinde iken hürretü’l-asl olduğunu bin yetmiş üç senesi şehr-i Rebî‘ulevveli’nin on üçüncü gününde mahmiye-i İstanbul’da Mahmudpaşa mahkemesinde nâibü’ş-şer‘ olan Ali Efendi huzûrunda Ramazan Ağa b. Ali ve Hüseyin Bey b. Muharrem nâm kimesneler şehâdetleri ile ba‘de’l-isbât ve’l-hükm sebîli tahliyye olundukdan sonra zikr olunan bâ[yi]‘adan her biri âhara vech-i şer‘î üzre mürâca‘at edip ba‘de’l-isbât ve’l-hükm semen deyû verdikleri meblağları kabz etmişler idi hâlâ ben dahi mezbûr Hasan Bey’e mürâca‘at edip semen deyû benden makbûzu olan yüz on sekiz esedî guruşu taleb ederim bana geri red ve teslîme merkūm Hasan Bey’e tenbîh olunmak matlûbumdur dedikde gıbbe’s-suâl mezbûr Hasan Bey cevâbında vech-i muharrer üzre hürriyeti isbât olunup sebîli tahliyye olunan câriye müdde‘î-i mezbûrun benden semen-i makbûza iştirâ ve kabz eylediği Şahbaz câriye idiği ma‘lûmum değildir deyicek müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahmiye-i mezbûrede Yenibahçe kurbunda Karabaş mahallesinde sâkin Mustafa Bey b. Yusuf ve Debbâğ Yunus mahallesinde sâkin Mehmed b. Ahmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ vech-i meşrûh üzre hürriyeti isbât olunup sebîli tahliyye olunan mârrü’l-arz câriye müdde‘î-i mezbûr Mehmed Odabaşı bi aynihî merkūm Hasan Bey’den semen-i makbûza iştirâ eylediği Şahbaz câriye olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mâ vaka‘a bi’t-taleb ketb olundu. Fi’l-yevmi’s-sâlis aşer min Cemâziyelâhir li sene erba‘a ve seb‘în ve elf.

Şuhûdü’l-hâl: El-Hâc Ahmed b. Mahmud, Nasûh Beşe b. Yusuf, Abdi Çelebi b. Hüseyin, Şükrullah Bey b. Mustafa, Mustafa Çelebi b. Ali ve gayruhüm.

(İSTANBUL12 - cilt: 16, sayfa: 913 - Hüküm no: 1247 - Orijinal metin no: [136a-2])﻿

﻿

﻿

1248. Hüküm

Rahime bt. Hüseyin’in Kübrumi? adlı küçük kızı evlat edinmesi (Tebennî)

Mahmiye-i Kostantıniyye mahallâtından Elvan[zâde] mahallesinden Mustafa b. Hasan nâm kimse, meclis-i şer‘-i şerîf ve mahfil-i dîn-i münîfde Kübrumi? nâm sagīre kızını râfi‘atü hâze’l-kitâb Rahime bt. Hüseyin’e teslîm etti. O da tebennî, terbiye ve ıyâle için sagīre-i mezbûreyi ondan teslîm aldı. Sonra işbu hüccet-i şer‘iyyenin üzerinde imzâsı bulunan hâkim, sagīre-i merkūmenin nafakası, kisvesi ve sâir havâic-i zarûriyyesi için zeyilde mezkûr târihden i‘tibâren yevmî râyicü’l-vakt üç akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru, sagīre-i merkūmenin havâic-i lâzımesine sarf etmesine ve vakt-i hâcette istidâne edip vakte’z-zafer mezbûreyi istirdâd ve ahz hakkı kime âidse o kimseye rücû‘ etmesine mezbûre Rahime’ye izin verdi. Cerâ zâlike ve hurrire fî yevmi’r-râbi‘ aşere min Cumâdelâhire sene erba‘a ve seb‘în ve elf.

Şuhûdü’l-hâl: Hüseyin b. Mustafa, Ahmed Efendi el-mukayyid, Mehmed b. Mustafa, Haydar Çelebi b. Hüseyin ve gayruhüm

(İSTANBUL12 - cilt: 16, sayfa: 914 - Hüküm no: 1248 - Orijinal metin no: [136a-3, Arapça])﻿

﻿

﻿

1249. Hüküm

Yorgi v. Yani’nin Bekir Beşe b. Mehmed’de alacağı olduğu

Celeb tâifesinden Yorgi v. Yani nâm zimmî meclis-i şer‘-i hatîr-i lâzımü’t-tevkīrde Yenikapı hâricinde vâki‘ selhhânede üstâd olan Bekir Beşe b. Mehmed mahzarında üzerine da‘vâ ve takrîr-i kelâm edip mezbûr Bekir Beşe zimmetinde yedimden müşterâ ve makbûz beynimize adedi ma’lûme koyun bahâsından yirmi beş bin dört yüz [136b] dört yüz9 kırk dört akçe hakkım olup mezbûr Bekir Beşe’nin dahi işbu hâzır bi’l-meclis Mosko v. Yani zimmetinde mal-ı şirketden on beş bin akçe hakkım olmağla merkūm Bekir Beşe cihet-i mezbûreden mesfûr Mosko zimmetinde olan on beş bin akçe hakkın îcâb-ı muhayyel ve kabûl ve muhtâl ve rızâ-yı muhtâlün-aleyhi hâviye havâle-i sahîha-i şer‘iyye ile bana havâle eyledikden sonra zimmetinde on bin dört yüz kırk dört akçe hakkım dahi bâkī kalmışdır, suâl olunup alıverilmek matlûbumdur dedikde gıbbe’s-suâl merkūm Bekir Beşe cevâbında kaziyye bâlâda tafsîl-i mürûr ettiği vech üzre olduğunu bi tav‘ihî ikrâr etmeğin ikrârı mûcebince vech-i meşrûh üzre zimmetinde bâkī kalan on bin dört yüz kırk dört akçeyi müdde‘î-i mezbûr Yorgi’ye edâ ve teslîme merkūm Bekir Beşe’ye tenbîh birle mâ vaka‘a bi’t-taleb ketb olundu. Fi’l-yevmi’l-hâdî aşer min Cemâziyelâhir sene erba‘a ve seb‘în ve elf.

Şuhûdü’l-hâl: İbrahim Ağa b. Ömer kethüdâ-yı kassâbân, el-Hâc Ahmed b. Mahmud, Abdi Çelebi b. Hüseyin, Şükrullah b. Mustafa, Veli b. Mahmud ve gayruhüm.

(İSTANBUL12 - cilt: 16, sayfa: 914 - Hüküm no: 1249 - Orijinal metin no: [136a-4])﻿

﻿

﻿

1250. Hüküm

Kazar v. Vasil’in, Kamri v. Karagöz aleyhindeki alacak davasında sulh olduğu

Mahmiye-i İstanbul’da Vâlide Hânı’nda sâkin tüccâr tâifesinden Kazar v. Vasil nâm zimmî meclis-i şer‘de işbu bâ‘isü’s-sifr Kumru v. Karagöz nâm zimmî muvâcehesinde ikrâr ve takrîr-i kelâm edip mezbûr Kumru zimmetinde evsâfı beynimizde ilm-i şer‘î ile ma‘lûme Acem metâ‘ı semeninden altmış esedî guruş hakkım vardır deyû bundan akdem mezbûrdan da‘vâ ve taleb eylediğimde ol dahi inkâr etmekle beynimizde münâza‘ât-ı kesîre vâkı‘a olmuşidi. El-hâletü hâzihî vesâtat-ı muslihîn ile mezbûr Kumru beni da‘vâ-yı mezbûrumdan yirmi esedî guruş üzerine inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûr yirmi esedî guruşu mezbûr Kumru yedinden tamâmen ahz u kabz edip mâ‘adâ kırk guruş da‘vâsından mezbûr Kumru’nun zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis aşer min [Cemâziyelâhir sene 1074].

Şuhûdü’l-hâl: El-Hâc Ahmed b. Mahmud, Abdurrahman Beşe b. Bâli, Şükrullah b. Mustafa, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 915 - Hüküm no: 1250 - Orijinal metin no: [136b-1])﻿

﻿

﻿

1251. Hüküm

El-Hâc Veli b. Hacı Ramazan, Mahmud Bey b. Mustafa ve İbrahim b. Budak’ın, Sefer v. Bedir’de olan alacaklarını tahsil ettikleri

Mahmiye-i İstanbul’da Sâlih Paşa mahallesi sükkânından el-Hâc Veli b. el-Hâc Ramazan ve Mahmud Bey b. Mustafa ve İbrahim b. Budak nâm kimesneler meclis-i şer‘-i hatîrde mahmiye-i İstanbul’da ekmekçi tâifesinden olup işbu bâ‘isü’s-sifr Sefer v. Bedir nâm zimmî muvâcehesinde her biri ikrâr ve takrîr-i kelâm edip bundan akdem mezkûr Sefer’e yedimizden müşterâ ve makbûz-ı küllî beynimizde ma‘lûm on dört bin akçeye buğday bey‘ ve teslîm eylemişdik. Zikr olunan meblağ-ı merkūm on dört bin akçeyi mezkûr Sefer yedinden tamânen ahz ve makbûz eyledik dediklerinde, gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sânî aşer min Cemâziyelâhir li sene 1074.

Şuhûdü’l-hâl: Abdülkādir Efendi b. Mehmed, Mehmed Çelebi b. Abdullah, Ahmed Halîfe el-Müezzin, Nasûh Beşe b. Mehmed, Mahmud Çelebi b. ( ) ve gayruhüm.

(İSTANBUL12 - cilt: 16, sayfa: 915 - Hüküm no: 1251 - Orijinal metin no: [136b-2])﻿

﻿

﻿

1252. Hüküm

Mustafa Çelebi b. Sefer’in mülk menzil arsasını el-Hâc Zülfikār b. Mehmed’e sattığı

Medîne-i Hazreti Ebâ Eyyûb-i Ensârî mahallâtından İdris Köşkü kurbunda sâkin Mustafa Çelebi b. Sefer meclis-i şer‘-i hatîrde işbu bâ‘isü’l-kitâb el-Hâc Zülfikār b. Mehmed mahzarında ikrâr ve takrîr-i kelâm edip zikri âtî bey‘in sudûruna değin mülküm ve hakkım olup mahmiye-i İstanbul’da Arabacılar meydanı kurbunda vâki‘ bir tarafdan Navluncu Hasan Beşe mülkü ve iki tarafdan müşterî-i mezbûr el-Hâc Zülfikār mülkü ve bir tarafdan tarîk-i âm ile mahdûd olan muhterik mülk menzil arsasını, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûr el-Hâc Zülfikār’a on dokuz bin nakd-i râyic fi’l-vakt akçeye bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve kabûl ve kabz ve tesellüm eyledikden sonra semeni olan meblağ-ı merkūm on dokuz bin akçeyi müşterî-i mezbûr el-Hâc Zülfikār yedinden tamânen ahz u kabz eyledim ba‘de’l-yevm arsa-i mezbûre merkūm el-Hâc Zülfikār’ın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Cemâziyelâhir li sene erba‘a ve seb‘în ve elf.

Şuhûdü’l-hâl: Ramazan Beşe b. ( ), Hüseyin Beşe b. Yazıcı, Mehmed Beşe el-Hayyât, Ahmed b. Murad, Ali b. Mustafa ve gayruhüm.

(İSTANBUL12 - cilt: 16, sayfa: 916 - Hüküm no: 1252 - Orijinal metin no: [136b-3])﻿

﻿

﻿

1253. Hüküm

Arzuman Beşe b. Sevindik’in Tanaş v. Nikola’da vekâletden dolayı olan alacağını tahsil ettiği

Medîne-i Hazreti Eyyûb-ı Ensârî’de yoğurtçu tâifesinden Arzuman Beşe b. Sevindik nâm kimesne meclis-i şer‘de Tanaş v. Nikola nâm zimmî muvâcehesinde ikrâr ve takrîr-i kelâm edip merkūm Tanaş’ın karındaşı gāib ani’l-meclis Yorgi nâm zimmî zimmetinde cihet-i karz-ı şer‘den altı bin akçe hakkım olup meblağ-ı mezbûre merkūm Tanaş tarafından emr [ve] kabûlü hâviye kefâlet-i şer‘iyye ile kefîl olmağın iki bin akçeyi kefâleti hasebiyle mukaddemâ merkūm Tanaş yedinden ahz edip ve dört bin akçeyi zimmetinde kalmışdır hâlâ meblağ-ı bâkī dört bin akçemi dahi merkūm Tanaş yedinden tamâmen ahz u kabz edip zimmetinde bir akçe hakkım kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Cemâziyelâhir sene 1074.

Şuhûdü’l-hâl: Hüseyin b. Ebûbekir, Abdi Çelebi b. Hüseyin, el-Hâc Ahmed b. Mahmud, Şükrullah b. Mustafa ve gayruhüm.

(İSTANBUL12 - cilt: 16, sayfa: 916 - Hüküm no: 1253 - Orijinal metin no: [136b-4])﻿

﻿

﻿

1254. Hüküm

Vefat eden Resûl Çelebi b. Mahmud’un Veli Emir b. Yakub’da alacağı olduğu

Mahmiye-i İstanbul’da Mustafa Paşa mahallesi mütemekkinlerinden bundan akdem fevt olan Resûl Çelebi b. Mahmud li ebeveyn karındaşı ve vârisi olan Mustafa b. Mahmud nâm kimesne meclis-i şer‘-i kavîm[de], mefharü’l-müderrisîn Veli Emir b. Yakub muvâcehesinde da‘vâ edip karındaşım müteveffâ-yı merkūmun verâseti li ebeveyn kız karındaşı Nâziki? nâm hâtunla ikimize münhasıra olmağla mefharü’l-müderrisîn Fazlullah Efendi b. el-Hâc Lütfullah nâm kimesne müteveffâ-yı merkūmun mâbeynimizde ilm-i şer‘î ile ma‘lûm at bahâsından kırk guruş hakkım vardır, [ba‘de’l-]fevt zimmetinde kaldı deyû benim üzerime verâsetim hasebiyle da‘vâ ve şuhûd-ı udûl ile isbât edip meblağ-ı mezbûr metrûkâtından edâya hükm olunmağla, ben dahi müteveffâ-yı merkūmun, merkūm Veli Efendi’de mâbeynlerinde ma‘rifet-i şer‘î ile ma‘rûf at bahâsından üç bin iki yüz kırk akçe hakkı vardır, deyn edâ olunmamağın alıverilip suâl olunması matlûbumdur demeğin, gıbbe’s-suâl merkūm Veli Efendi bi’l-muvâcehe üç bin akçe deynim vardır, gayrı bir akçe vereceğim yoktur dedikde meblağ-ı mezbûr üç bin akçenin edâsıyla ilzâm olunup mâ vaka‘a gıbbe’t-taleb kayd olundu. Tahrîren fî evâhir şehri Ramazâni’l-mübârek sene seb‘a ve ışrîn ve elf.

Şuhûdü’l-hâl: Fahrü’l-emâsil Mehmed Çavuş, Sinan b. Abdullah, Sinan b. Eyüb, Eyüb b. Mustafa, Mustafa b. Mehmed kâtibü’l-hurûf ve gayruhüm.

(İSTANBUL12 - cilt: 16, sayfa: 917 - Hüküm no: 1254 - Orijinal metin no: [137a-1])﻿

﻿

﻿

1255. Hüküm

Hıristo v. Pavlo adlı zimmînin Kolohari v. Fetuki’den ödünç aldığı ve borcun taksitlendirildiği

Mahmiye-i Kostantıniyye mahallâtından Mahmud Paşa mahallesinde sâkin olan, kürkçü tâifesinden Hıristo v. Pavlo nâm zimmî meclis-i şer‘-i şerîfde üzerinde ve zimmetinde hâmil-i hâze’l-kitâb Kolohari v. Fetuki nâm zimmîye karz-ı şer‘î cihetinden râyicü’l vakt altı bin dokuz yüz elli akçe lâzımü’l-edâ ve vâcibü’l-kazâ deyni olduğunu ikrâr ve i‘tirâf etti dâyin-i mezbûr, mukırr-ı mezbûru ikrâr-ı meşrûhunda vicâhen ve şifâhen tasdîk etti. Mukarrun leh el-mezbûr, borç bitene kadar meblağ-ı mesfûru zeyilde mastûr târihden i‘tibâren her ay bin akçe ödenmek üzre taksitlendirdi. Medyûn-i mezbûr taksitlendirmeyi kabûl edip ihlâl etmeden her ay ödemeyi ta‘ahhüd etti. Dimitri v. Kamno nâm zimmî, taksitlendirilen meblağ-ı mezbûra kefîl oldu. Sonra Kiryako v. Nikola nâm zimmî, mezbûrun nefsine ve gāib olursa hîn-i mütâlebede ihzârına ve taksitlendirilen meblağa îcâb ve kabûlü hâvî kefâletle kefîl oldu. Cerâ zâlike ve hurrire fî yevmi’r-râbi‘ ve’l-ışrîn min şehri Ramazan el-mübârek sene seb‘a ve ışrîn ve elf.

Şuhûdü’l-hâl: Hasan b. Veli, Hüseyin b. Osman, Mehmed b. Demir, Sinan b. Abdullah, Bey b. Osman, el-Hâc Osman b. Yusuf ve gayruhüm

(İSTANBUL12 - cilt: 16, sayfa: 917 - Hüküm no: 1255 - Orijinal metin no: [137a-2, Arapça])﻿

﻿

﻿

1256. Hüküm

Yusuf Halife b. Mustafa’nın vakıf menzilini kendi rızasıyla Halil Efendi b. Mehmed’e ferâğ ettiği

Mahmiye-i Kostantıniyye mahallâtından Üsküplü mahallesinde sâhibetü’l-hayrât ve’l-hasenât merhûme Servinaz bt. Abdullah nâm hâtun vakf ve sulehâ-yı ulemâya süknâsını şart ettiği ma‘lûmü’l-hudûd olan menzilde şart-ı vâkıf üzre sâkin olan Yusuf Halîfe b. Mustafa nâm imâm, sulehâ-yı ulemâdan râfi‘ü’l-kitâb Halil Efendi b. Mehmed nâm mülâzıma hüsn-i ihtiyârıyla fâriğ olup mezbûr Halil Efendi dahi ehl-i ilm ve sâlih ve mütedeyyin her vechile istihkākı mübeyyen kimesne olmağın menzili mârrü’z-zikr mersûm Halil Efendi’ye kıbel-i şer‘-i şerîfden dahi tasarrufuna kimesne mâni‘ olmamak için bu vesîka li ecli’t-temessük ketb olunup yed-i tâlibe def‘ olundu. Hurrire fî evâili Şevvâli’l-mükerrem li sene sitte ve ışrîn ve elf.

Şuhûdü’l-hâl: Davud Efendi b. ( ) el-Müderris, İbrahim Efendi b. Ebûbekir el-mülâzım, Musa Çelebi b. Halil el-İmâm, Hasan b. Emir el-İmâm, Ramazan b. Abdullah el-Müezzin, Ahmed b. Hızır el-Müezzin, Ahmed Dede b. Hızır.

(İSTANBUL12 - cilt: 16, sayfa: 918 - Hüküm no: 1256 - Orijinal metin no: [137a-3])﻿

﻿

﻿

1257. Hüküm

Nikola v. Kostantin’in, Yani v. Yorgi aleyhindeki alacak iddiasını ispat edemediği

Mahmiye-i İstanbul mahallâtından Samadya mahallesi sâkinlerinden Nikola v. Kostantin nâm zimmî işbu râfi‘ü’l-kitâb Yani v. Yorgi nâm zimmî muvâcehesinde üzerine da‘vâ ve takrîr-i kelâm edip mezbûr Yani zimmetinde hamr nemâsından bin yüz yetmiş akçe hakkım olup hâlâ suâl olunup alıverilmesin taleb ederim dedikde gıbbe’s-suâl ve akībe’l-inkâr, müdde‘î-i merkūmdan da‘vâsını mübeyyine beyyine taleb olundukda ityân-ı beyyineden izhâr-ı acz edip istihlâf etmeğin mezbûr Yani müdde‘î-i mesfûrun hamr bahâsından zimmetinde bir akçe ve bir habbe hakkı olmadığına yemîn billâhi’llezî enzele’l-İncîle alâ İsâ -aleyhi’s-selâm-etmeğin mâ vaka‘a bi’t-taleb ketb olundu. Fi’l-yevmi’t-tâsi‘ min şehri Şevvâli’l-mükerrem li sene seb‘a ve ışrîn ve elf.

Şuhûdü’l-hâl: Hasan b. Ahmed, Cafer b. Abdullah, Murad b. Mehmed, Mustafa b. Hamza.

(İSTANBUL12 - cilt: 16, sayfa: 918 - Hüküm no: 1257 - Orijinal metin no: [137a-4])﻿

﻿

﻿

1258. Hüküm

Raziye bt. Ferhad’ın, Ferhad b. Ali aleyhindeki menzil davasında haksız olduğu

Mahmiye-i İstanbul’da Dülgerzâde mahallesi sâkinelerinden Raziye bt. Ferhad tarafından husûs-ı âtîye vekîl olup bi mâ hüve tarîki’s-sübût vekâleti sâbite olan zevci Sâlih Çelebi b. ( ) meclis-i şer‘-i kavîmde menzili âti’z-zikre vâzı‘u’l-yed olduğu şer‘an [sâ]bit olan Ferhad b. Ali mahzarında üzerine da‘vâ edip merhûm sâhibü’l-hayrât Ahmed Bey mahalle-i merkūmede vâki‘ muhavvatayı müştemil olup dâhiliyyesi iki ulvî beyti ve mâbeyninde bir havlu ve iki süflî beyti ve bi’r-i mâyı ve tahtapûş ve şehnişînî ve arz-ı hâliyeyi ve hâriciyyesi bir ahırı ve üzerinde iki beyti ve bir kenîf-i müştereki müştemil olup bir tarafı Mehmed Çelebi el-Kâtib mülkü ve merhûm Hayreddin vakfı ve Abdi b. Sâlih mülkü ile ve tarîk-i âm [ile] mahdûd olan mülk menzili evvel kendi nefsine ve ba‘dehû muhavvata-i dâhiliyyede vâki‘ beyteyn-i u[l]viy[ey]nin süknâsını zevcesi Aynî Hâtun bt. Abdullah’a ve muhavvata-i mezbûrede vâki‘ beyteyn-i süfliy[ey]nin süknâsını atîkası Şem‘î Hâtun’a ve ba‘de vefâtihâ mezbûre Şem‘î Hâtun’un hissesi zevcesi mezbûre Aynî Hâtun’a ve muhavvata-i hâriciyyesinin süknâsını evvel ıtkı İsmail b. Abdullah nâm kimesneye ve evlâdına ve evlâd-ı evlâdına ve ba‘dehüm aslah utekāsına ve aslah evlâd-ı utekāsına şart edip hâlâ meşrûtun-aleyhim olanlar bi’l-külliye münkariz olup aslah utekādan mezbûr Ferhad ve evlâd-ı utekādan benim zevcem kalıp menzili mezbûrlar nısfının tasarrufu ve süknâsı benim zevcem ve nısf-ı âharı mezbûr Ferhad’a intikāl etmiş iken, mezbûr Ferhad cümle tasarruf edip müvekkilemi dahl ettirmez, suâl olunsun dedikde gıbbe’s-suâl mezbûr Ferhad cevâbında müvekkile-i mezbûrenin evlâd-ı utekādan olduğun ikrâr edip lâkin aslah utekā münkariz oldukdan sonra müvekkile-i mezbûre menzili mezkûr mesâha olur deyip ibrâz eylediği vakfiye-i ma‘mûlün-bihâya nazar olundukda ve eyyü’l-fer‘ayn yenkarizu yentakilu âharehû hisseten ilâ aslahı utekā’i’l-vâkıf sümme ilâ aslahı evlâd sümme evlâdı evlâd ve sümme bu tasrîh üzre evlâd-ı utekāsına ve ba‘de inkırâzihim aslah evlâdına ve evlâd-ı evlâdına meşrût olduğu müsarrah ve mastûr olmağın aslah utekā münkariz olunca aslah evlâd-ı utekā menzili mezbûra müstahık olduğu mübeyyen ve mezkûr olmağın vekîl-i mezbûr da‘vâdan men‘ olundu. Hurrire fî evâili Şevvâl sene [10]27.

Şuhûdü’l-hâl: Eyüb b. Mehmed, Murad b. Mehmed, Hamza b. Mustafa.

(İSTANBUL12 - cilt: 16, sayfa: 919 - Hüküm no: 1258 - Orijinal metin no: [137b-1])﻿

﻿

﻿

1259. Hüküm

Hâkimin, Seyyid Mustafa, Seyyid Ali ve Fâtıma adlı küçüklere nafaka takdir etmesi ve amcalarına borçlanmaya izin vermesi

İşbu hüccet-i şer‘iyyenin üzerinde imzâsı bulunan hâkim, bundan akdem mahmiye-i Kostantıniyye mahallâtından Davud Paşa mahallesinde vefât eden merhûm Seyyid Mehmed Çavuş’un, Seyyid Mustafa, Seyyid Ali ve Fâtıma nâm sagīr evlâdının nafakası, kisvesi ve sâir havâic-i zarûriyyesi için, babalarından irs-i şer‘le kendilerine intikāl etmiş bulunan mahmiye-i Kostantıniyye çarşılarından Davud Paşa çarşısında vâki‘ kasap dükkânı kirâsından ve yine Davud Paşa mahallesinde vâki‘ bostan kirâsından ve beytülmâlden şehîr emîninin kesbden âciz olanlara verdiği atiyye-i mukaddere ve mukarrereden hâsıl olacak meblağdan alınmak üzre himâye ve hidânesi altında bulundukları Seyyid Hasan b. Seyyid Mustafa nâm amcaları ve velîlerinin talebiyle zeyilde mastûr târihden i‘tibâren her birine yevmî râyicü’l-vakt dört akçe farz ve takdîr etti. Hâkim-i müşârün-ileyh ayrıca kirâlardan ve atiyyeden hâsıl olacak meblağ-ı mezbûru sagīrin-i merkūmînin havâic-i lâzımesine sarf etmesine ve vakt-i hâcette istidâne edip vakte’z-zafer rücû‘ etmesine mezbûr Seyyid Hasan’a izin verdi. Cerâ zâlike ve hurrire fî yevmi’l-hâmis min şehri Ramazan el-mübârek sene seb‘a ve ışrîn ve elf.

Şuhûdü’l-hâl: Mustafa b. Abdullah Yedekçibaşı, Mehmed b. Abdullah el-İmâm be câmi‘i Ali Paşa, İbrahim b. Hüseyin Kâtib-i Dîvân-ı Hümâyûn, Mehmed b. Hüseyin er-Râcil, Seyyid İsâ [b.] Seyyid Mehmed, Osman b. Mustafa el-Müezzin, Mehmed b. Ahmed el-Müezzin ve gayruhüm

(İSTANBUL12 - cilt: 16, sayfa: 919 - Hüküm no: 1259 - Orijinal metin no: [137b-2, Arapça])﻿

﻿

﻿

1260. Hüküm

Bayram b. Ali’nin, Rus asıllı kölesini vasiyetle azat ettiği

Mahmiye-i Kostantıniyye mahallâtından Kovacı Dede mahallesinde sâkin olan Bayram b. Ali b. ( ) nâm kimse meclis-i şer‘-i şerîfde gök gözlü, açık kaşlı, Rusiyyü’l-asl, üst dudağında eser-i cerh bulunan Yusuf b. Abdullah nâm sagīr abd-i memlûkünü tedbîr-i mutlak ile tedbîr eylediğini ikrâr ve i‘tirâf etti. Mevlâ-yı mezbûra ecel erişip Rabbine kavuştuğunda abd-i mezbûr, mezheb-i muhtâra tevfîkan cemî‘-i mâl-ı mevlâsından âzâd olup ahrâr-i asliyyînden hür bir kimse olacaktır. Cerâ zâlike ve hurrire fî yevmi’l-hâmis min şehri Ramazan el-mübârek sene seb‘a ve ışrîn ve elf.

Şuhûdü’l-hâl: Mustafa b. Hamza, el-Hâc Ali Kethüdâ, Sinan b. Abdullah, Murad b. Mehmed, Ali b. Abdullah ve gayruhüm

(İSTANBUL12 - cilt: 16, sayfa: 920 - Hüküm no: 1260 - Orijinal metin no: [137b-3, Arapça])﻿

﻿

﻿

1261. Hüküm

Emine bt. Hasan’ın, kocası Mahmud b. Abdullah ile muhâlaa yoluyla boşandığı

Mahmiye-i Kostantıniyye mahallâtından Evci?başı mahallesinde sâkine olan Emine bt. Hasan nâm hâtun, hâmil-i hâze’l-kitâb Mahmud b. Abdullah nâm zevci ile muhâla‘a yaptı. Zevci de nikâhı esnâsında ta‘ahhüd ettiği râyicü’l-vakt beş yüz akçe mehr-i müecceli ve iddet nafakası mukābilinde onunla muhâla‘a yaptı. Mezbûre Emine böylece yeni bir nikâh kıyılmadan ve yeniden mehir ödenmeden helâl olmayıcak şekilde bâyin talâkla zevcinden ayrılmış oldu. Sonra her biri diğerinin zimmetini cemî‘-i de‘âvî, mütâlebât ve eymândan umûmen ve zevciyyetle alâkalı davadan husûsan ibrâ-i âm ile kesin olarak ibrâ etti. Cerâ zâlike ve hurrire fi’l-yevmi’l-ışrîn min şehri Şevvâli’l-mükerrem sene seb‘a ve ışrîn ve elf.

Şuhûdü’l-hâl: Mustafa b. Haydar ve Abdullah b. İbrahim, Mustafa b. Uğurlu, Ebûbekir b. Süleyman ve gayruhüm

(İSTANBUL12 - cilt: 16, sayfa: 920 - Hüküm no: 1261 - Orijinal metin no: [138a-1, Arapça])﻿

﻿

﻿

1262. Hüküm

Mustafa Ağa b. Abdülmennân’ın Karayar mahallesindeki evini karısı Zeynî Hâtun bt. Abdullah’a sattığı

Hâssa mi‘mârı fahrü’l-emâsil ve’l-akrân Mustafa Ağa b. Abdülmennân kıbelinden âtiyyü’z-zikr bey‘ ikrârına vekâleti imâm el-Hâc Musa b. İshak ve müezzin Hasan Halîfe b. Mustafa’nın şehâdetleri ile sâbit olan hâssa mi‘mârı fahrü’l-akrân Hüsrev b. Abdullah nâm kimse meclis-i şer‘-i şerîfde fahrü’l-muhadderât Zeynî Hâtun bt. Abdullah kıbelinden husûs-i âtiyyü’z-zikri tasdîke vekâleti mezbûr el-Hâc Musa b. İshak ve mesfûr Hasan Halîfe b. Mustafa’nın şehâdetleri ile sâbit olan Sunullah b. Mehmed mahzarında bi’l-vekâle şöyle ikrâr etti ki müvekkili mezbûr, işbu akdin kendilerinden sudûruna kadar mâliki ve taht-ı tasarrufunda bulunduğu, mahmiye-i Kostantıniyye mahallâtından Karayar mahallesinde vâki‘ fevkānî ve tahtânî beyti, selâmlığı, beyt-i sagīri, avluyu, helâyı, meyveli ve meyvesiz ağaçları hâvî bahçeyi müştemil olan ve bir tarafdan Nuri b. Şadi Fakīh mülkü, diğer tarafdan Kamer Hâtun mülkü ve iki tarafdan da tarîk-i âm ile mahdûd bulunan mülk menzilini cümle tevâbi‘i ve levâhıkı ve kâffe-i menâfi‘i ve mürâfıkı ile râyicü’l-vakt yirmi bin akçe semen-i mu‘ayyen-i makbûz ile hâmile-i hâze’l-kitâb Zeynî Hâtun bt. Abdullah nâm zevcesine îcâb ve kabûlü, teslîm ve tesellümü hâvî bey‘-i bât ile bey‘ etmişdir. Vekîl-i merkūm, mukırr-ı mezbûru ikrâr-ı meşrûhunda bi’l-muvâcehe tasdîk etti. Cerâ zâlike ve hurrire fi’l-yevmi’s-sâbi‘ aşere min şehri Şevvâli’l-mükerrem sene seb‘a ve ışrîn ve elf.

Şuhûdü’l-hâl: Rıdvan Bey b. Abdullah, Ahmed Çelebi b. Mustafa er-Râcil, Yusuf b. Ali, Mustafa b. Abdullah er-Râcil, Ömer b. Mehmed, Hüseyin b. Abdullah er-Râcil ve gayruhüm

(İSTANBUL12 - cilt: 16, sayfa: 921 - Hüküm no: 1262 - Orijinal metin no: [138a-2, Arapça])﻿

﻿

﻿

1263. Hüküm

Yani v. Marko’nun Anastas v. Yani’den ödünç aldığı

Yani v. Marko nâm zimmî meclis-i şer‘-i şerîfde üzerinde ve zimmetinde hâmil-i hâze’l-kitâb Anastas v. Yani’ye karz-ı şer‘î cihetinden râyicü’l-vakt on beş bin akçe deyni olduğunu ikrâr ve i‘tirâf etti. Mukarrun leh el-mezbûr, mukırr-ı mezbûru ikrâr-ı meşrûhunda vicâhen ve şifâhen tasdîk etti. Cerâ zâlike ve hurrire fi’l-yevmi’l-hâdî aşere min Şevvâli’l-mükerrem min şühûri sene seb‘a ve ışrîn ve elf.

Şuhûdü’l-hâl: Muslu b. Cafer, Murad b. Mehmed, Mehmed b. Bâli, Hasan b. Ahmed ve gayruhüm

(İSTANBUL12 - cilt: 16, sayfa: 921 - Hüküm no: 1263 - Orijinal metin no: [138a-3, Arapça])﻿

﻿

﻿

1264. Hüküm

Hâkimin, Mehmed b. Abdülkadir Ağa adlı küçüğe nafaka takdir etmesi ve annesine borçlanmaya izin vermesi

İşbu hüccet-i şer‘iyyenin üzerinde imzâsı bulunan hâkim, Mehmed b. Abdülkādir Ağa nâm sagīrin nafakası, kisvesi ve sâir havâic-i zarûriyyesi için, himâye ve terbiyesi altında bulunduğu Meryem Hâtun bt. Abdullah nâm mutallaka annesi ve hâdinesinin talebiyle, babası mezbûr Abdülkādir üzerine zeyilde mezkûr târihden i‘tibâren yevmî râyicü’l-vakt sekiz akçe farz ve takdîr etti. Hâkim-i müşârün-ileyh ayrıca meblağ-ı mefrûz-i mezbûru, sagīr-i merkūmun havâic-i lâzımesine sarf etmesine ve vakt-i hâcette istidâne edip vakte’z-zafer mezbûr Abdülkādir’e rücû‘ etmesine mezbûre Meryem Hâtun’a izin verdi. Cerâ zâlike ve hurrire fi’l-yevmi’s-sânî ve’l-ışrîn min Şevvâli’l-mükerrem sene seb‘a ve ışrîn ve elf.

Şuhûdü’l-hâl: Ali Ağa b. Ahmed, Mehmed b. Mustafa, Hüseyin b. Mustafa ve gayruhüm

(İSTANBUL12 - cilt: 16, sayfa: 922 - Hüküm no: 1264 - Orijinal metin no: [138a-4, Arapça])﻿

﻿

﻿

1265. Hüküm

Ahmed Çelebi b. Mehmed’in, vefat eden kayınpederi Mehmed Çelebi yerine vakıf menzilde oturmasına izin verildiği

Sulehâ-i ulemâdan fahrü’l-mülâzımîn Ahmed Çelebi b. Mahmud meclis-i şer‘-i şerîfe gelip mahmiye-i İstanbul’da Mahmud Paşa câmi‘-i şerîfi kurbunda vâki‘ iki bâb odayı ve bir kenîfi ve muhavvatayı muhtevî ve iki tarafı Mehmed Ağa mülküne ve iki cânibi tarîk-i âma müntehî olup süknâsı sulehâya meşrûta olan vakıf menzilde sulehâdan kayınatam Mehmed Çelebi nâm kimesne nice yıllar sâkin olup ve biz dahi dâmâdı oldukdan sonra ehl ü evlâdım ve mezbûr Mehmed Çelebi ile ma‘an on yıl mikdârı sâkin iken, hâlâ kayınatam merkūm Mehmed Çelebi merhûm olmağın yine kemâ-kân şart-ı vâkıf üzre tasarrufuma cânib-i şer‘-i şerîfden dahi izin verilmesi matlûbumdur dedikde min ba‘d dahi kemâ-kân şart-ı vâkıf üzre tasarrufuna cânib-i şer‘-i şerîfden izin verildi ki kimesne mâni‘ ve müzâhim olmaya. Tahrîren fi’l-yevmi’t-tâsi‘ aşer min Şevvâli’l-mükerrem li sene seb‘a ve ışrîn ve elf.

Şuhûdü’l-hâl: Fahrü’l-müderrisîn Mahmud Efendi b. Abdülgaffâr, Mahmud Çelebi b. el-Hâc Hüseyin, İbrahim Çelebi b. Hüseyin Bey, Fayik b. Abdullah? ve gayruhüm.

(İSTANBUL12 - cilt: 16, sayfa: 922 - Hüküm no: 1265 - Orijinal metin no: [138a-5])﻿

﻿

﻿

1266. Hüküm

Aya Lavra Manastırı rahibleri bir takım arazi ve bağları manastır için vakfederek mütevellîliğine Gavril v. Papa Yani’yi tayin ettikleri

El-emru kemâ zükire fîhi ketebehu’l-fakīr (…) Mehmed b. İsâm el-müvellâ bi Kostantıniyye -ufiye anhümâ- Yu‘melu bi mazmûnihî

(İSTANBUL12 - cilt: 16, sayfa: 923 - Hüküm no: 1266 - Orijinal metin no: [138b-1])﻿

﻿

﻿

1267. Hüküm

Yahya Paşa b. Abdülhay’ın Kadırga limanı mahallesinde yaptırdığı mekteb için Gelibolu’nun Müstecâb karyesini vakf ettiği

Sûret Hâzihî sûretün nukilet ani’l-asli’s-sâdık bi’t-tevâfukı ve’t-tetâbukı harrerehu el-fakīr ileyhi te‘âlâ Mustafa el-müvellâ hilâfeten bi medîne-i Tatarpazarı -ufiye anhu-. Bismillâhirrahmânirrahîm Elhamdü lillâhi mâliki’l-mülki zi’l-celâli ve’l-ikrâm el-vâhidi el-mâcidi el-kuddûsi es-selâmi zi’t-tavli ve’l-cûdi ve’l-fazli ve’l-enâmi’l-muhsini’l-mün‘im alâ ibâdihî bi’n-ni‘ami’l-cissâmi ve mücâzîhim bi a‘mâlihim yevme haşri’l-ecsâm şâri‘u’ş-şerî‘ati alâ ahseni’n-nizâm ve şârihu sudûri evliyâ’ihî bi nûri’l-İslâm. Ahmedühû alâ mâ a‘tânâ fî celâyili’l-âlâ’i ve dekāyıkihim hamden makrûnen bi’s-sebâti ve’d-devâmi ve eşkürühû alâ mâ evlânâ min azâyimi’n-na‘amâ’i ve hasâyimihâ? şükren masûnen ani’l-intihâ’i ve’l-insirâmi ve neşhedü enlâilâhe illâllâhu vahdehû lâ-şerîke leh, şehâdeten tüncî sâhibehâ ani’l-küfri ve’z-zalâmi ve neşhedü enne Muhammeden abdühû ve resûlühû ve habîbühû ve safiyyühû seyyidü’l-enbiyâ’i ve’r-rusüli’ş-şefî‘u’l-müşfi‘ fî hakkı ashâbi’l-enâm yevme yü’hazü’l-mücrimûne bi’n-nevâsî ve’l-akdâm sallallâhu aleyhi ilâ kıyâmi’s-sâ‘ati ve sâ‘ati’l-kıyâm ve alâ âlihi’l-bâzilîne ervâhahum, li i‘lâ’i a‘lâmi’l-İslâm ve ashâbihi’s-sârifîne a‘mârehum fî teşyîdi mebâni’d-dîni’l-mübîn hattâ mâ sahhati’ş-şerî‘ati’l-Mustafaviyyeti mümehhideti’l-erkân ale’l-leyâlî10 ve’l-eyyâm mâ matara gamâmun ve hedere hımâmun ve tefettaka’l-ezhâri ani’l-ekmâm Mâ zübire fî hâzihi’s-sifri’ş-şer‘î ve ve’z-zübiri’l-melî min asli’l-vakfı ve şerâitihî sahha ledeyye ve sebbete beyne yedeyye ve innî kazaytü bi sıhhatihî ve lüzûmihî âlimen bi’l-hilâfı fi’l-bâbi müteharriyen isâbetehû şâkilete’s-savâb. Ketebehu’l-abdü’l-fakīri ilâ Rabbihi’l-ganiyyi’s-samed Abdurrahman b. Ali b. el-Müeyyed el-Kadı bi’l-asâkiri’l-muzaffere -ufiye anhüm-Urize aleyye hâze’l-kitâbü’ş-şer‘î nazartü fî kātıbetihî ilâ hâtimetihî ve cedtühû ale’ş-şer‘i’l-kavîm tekabbeltühû ve emzeytühû ve ene’l-fakīru Halil b. Mahmud el-kadı bi’l-asâkiri’l-mansûre bi vilâyeti Anadolu afâ anhümâ el-âfî. Her lebîb ü kâmile ve her mücerrib ü âkile pûşîde ve mestûr değildir ki dünyâ-yı deniyy-i dûn perver muhayyemü’s-sevâ’ib ve ma‘askerü’z-zerâyâ ve’l-mesâ’ibdir mevtın-ı hasret ve merkez-i hayretdir menzili beşâret ve mahalli meserret değildir sürûru şürûruna müntehî ve cevri sübûruna mü’eddîdir ma‘mûru harâbete müştebih ve şarâbı sirâneye mültebisdir ni‘meti nikmetine muhavvel ve menîhati mihnete mübeddeldir âdeti adâvete ve sa‘âdeti şekāvete mukterîndir ikbâli idbârına ve ibşârı inzârına refîkdir gınâsı anâyile ârâste ve fenâsı fenâyile pîrâstedir. İmdi cennet-i adn şol kimesnenindir ki a‘mâlin ittibâ‘-ı rızâullâha hasr edip amâlin iftinâ-i evâmirillâha kasr ede ve sa‘îdü’l-hayât ve şehîdü’l-memât şol kimesnedir ki bu dünyâ-yı fâniyyede âhiret için zahîre ittihâz eyleye. Ve menzili fenâ, mevtın-ı bekāya varmağiçin zâd-ı râh-ı i‘dâ[d] ede amma eşref-i hasenât-ı sadaka-i dâyime ve ahsen-i sadakāt-ı hayrât-ı nâmiye vakıfdır ki zîrâ ki fevâidi gayr-ı müntehî ve netâyici gayr-ı münkazîdir nitekim hazreti seyyidü’l-mürselîn ve şefî‘i’l-müznibîn sallallâhu aleyhi ve sellem ilâ yevmi’d-dîn şöyle haber verir kim izâ mâte ibnü âdeme, inkata‘a anhu amelühû illâ an selâsin ilmin yüntefe‘u-bihî ve veledin sâlihin yed‘û-lehû ve sadâkatin câriyetin binâ’en alâ hâzâ işbu melce’i’l-gurebâ ve’l-fukarâ muhibbü’l-ulemâ ve’s-sulehâ el-emîrü’l-a‘del-a‘zam, ve’l-vezîrü’l-efdalü’l-efhâm, bedr-i felekü’l-vezâreti’l-âliye sadr-ı meclisü’l-emâreti’s-sâmiyye sâhib-i âyâtü’d-devleti’l-ebediyye nâsib-i râyâtü’l-izzeti’s-sermediyye râfi‘ü’l-vilâyeti’n-nasr a‘del-i vüzerâ’ü’l-asr müdebbir-i umûrü’l-berâyâ bi’r-re’yi’s-sâ’ib mütemmim-i mesâlihi’r-re‘âyâ bi’l-fikri’s-sâkıb hâmî-i şe‘âyirü’l-îmân kāhir-i ehlü’ş-şirk ve’t-tuğyân âsâfü’z-zamân hülâsatü’l-erkân el-mü’eyyed bi te’yîdillâhi’l-hâlikı külle şey’ Yahya Paşa b. Abdülhay -meddallâhu zılâle devletihî medâ’l-eyyâm ve lâ-zâlet itnâbü sa‘âdetihî merbûbeten bi evkādi’l-hulûd ve’d-devâm mâdâme’l-felekü’d-devvâr ve sernemü’l-kanâdil? bi’l-eshâr vaktâ ki tefekkür ettiyse fikr-i sâkıbı ve tedbîr ettiyse re’y-i nâkıbı ile ki dünyâ mezra‘a-i dâr-ı âhiretdir ve me’haz-ı zahîre-i yevm-i hasretdir ve dahi gördüyse ki ol hâlik-i ervâh ve ecsâm ve ol muhyî-yi remîm-i izâm celle celâlühû ve âmme nevâlühûnun mevâhib-i celîlesi ve atâyâ-yı cezîlesi kendinin üzerine mütevâfir ve mütekâsir ve müsâmî ve mütevâtir olmuşdur dilediğine bu likā-i? izâmının [139b] ve eyâdî-i kirâmın mukābelesinde edâ-i hamd-ı vâcibe ve kazâ-yı şükr-i lâzımesine muvâzabet göstere. Pes Kur’ân-ı Azîm’den ve Furkān-ı kerîm’den, men câ’e bi’l-haseneti felehû aşru emsâlihâ, âyeti ile ameli niyet edip ve hazreti risâlet-penâhın -sallallâhu aleyhi ve sellem-işbu hadîsi ile leyse leke min mâlike illâ mâ ekelte fe efneyte ev lebiste fe ebleyte ev tesaddakte fe ebgayte âmil olup hâl-i sıhhatinde ve selâmetde ve zamân-ı nikāt-ı tasarrufâtında ve teberru‘âtında hasbeten lillâh ve ibtigāen li merzâtihî sadaka niyet-i hâlisa ve hulûs-ı taviyyet-i sâfiye ile kendinin hâlis emvâlinden ve etyab-ı emlâkinden nefs-i mahrûse-i İstanbul’da Kadırga limanı mahallesinde Üsküp’de binâ olunan imâret için vakıf olan Çiftehamam’ın kurbunda bedî‘ü’l-erkân refî‘ü’l-bünyân bir mektebhâne binâ ettiği sâdâtın ve ulemânın ve sulehânın ve ağniyânın ve fukarânın ve sâir tavâif-i ehl-i İslâm’ın oğlancıklarına kırâ’at-i Kur’âniyye ve kitâbet-i hattü’l-latîf ve lügat ve sarf ve nahiv ve fıkıh ta‘lîmi için vakf eyledi vakfen sahîhan şer‘iyyen ve hapsen sarîhan mer‘iyyen ba‘dehû vâkıf-ı müşârün-ileyh -tekabbelallâhu tâ‘âtihî ve sarafe ilâ misli hâze’l-kurb âmmete evkātihî ve’s sâ‘âtihî- zikr olunan mektebhâne mesârifi için vakf eyledi. Gelibolu kadılığında Müstecâb nâm karyenin cümlesini zikr olunan karye Sultan Murad Hân -aleyhi’r-rahmeti ve’l-gufrân-Müstecâb oğlu Kırık Musa’ya temlîk etmiş idi. Mezkûr Kırık Musa fevt olup irsle oğlu Mehmed Bey’e intikāl edip ba‘dehû mezkûr Mehmed Bey müteveffâ olup ve Mustafa ve Musa ve İsâ ve Kara nâm dört oğulları ve Nur Hâtun ve Hundî Hâtun nâm iki kızları kalıp karye-i mezbûre üç yüz sehim olup dört oğluna altmışar sehim ve iki kızına otuzar sehim değip ba‘dehû mezkûr Musa fevt olup Mehmed ve Ali nâm oğulları kalıp atalarının altmış sehim hissesinden mezkûrân Mehmed’e ve Ali’ye otuzar sehim değip vâkıf-ı müşârün-ileyh zikr olunan otuz sehimi mezbûr Mehmed’den beş bin akçeye şirâ-i şer‘î ile satın alıp ba‘dehû mezbûr Ali fevt olup Mehdî ve Emine nâm kızları ve Mehmed nâm karındaşı kalıp zikr olunan otuz sehim hissesinden kızların her birine onar sehim değip on sehim dahi karındaşı Mehmed’e degip iki kız hissesin vâkıf-ı mezbûr beş bin akçeye ve bir müzehheb Bursa beneğine şirâ-i şer‘î ile satın alıp ve Mehmed’in dahi on sehim hissesin satın alıp ba‘dehû mezkûr Kara b. Mehmed Bey fevt olup Gāzi nâm oğlu ve Didar nâm kızı kalıp oğlu Gāzi’ye kırk sehim ve kızı Didar’a yirmi sehim intikāl edip mezbûr Gāzi kendinin kırk sehimin vâkıf-ı mezbûra on bin akçeye ve Bursa çatması kadife kaftana satıp ve Didar dahi kendinin yirmi sehim hissesin vâkıf-ı mezbûre beş bin beş yüz akçeye satılmışdır ba‘dehû Nur Hâtun ki Kırık Musa oğlu Mehmed Bey’in kızıdır müteveffiye olup Hacı Reis nâm zevci Mustafa ve İsâ nâm karındaşların ve Hundî nâm kız karındaşın terk edip atası Mehmed Bey’den mezbûra müntakil olan otuz sehimden on beş sehim zevci Hacı Reis’e ve altışar sehimi karındaşları Mustafa’ya ve İsâ’ya ve üç sehimi kız karındaşı Hundî’ye müntakil olup Mustafa’ya babası Mehmed Bey’den intikāl eden altmış sehim ile hemşîresi Nur Hâtun’dan müntakil olan altı hisse vâkıf-ı mezbûr on üç bin akçeye ve bir çatma müzehheb Bursa kadifesi kaftana satın almışdır. Ve Hundî’ye dahi atası Mehmed Bey’den intikāl eden otuz sehimi beş bin akçe ve bir çatma kadifeye ve kız karındaşı Nur Hâtun’dan müntakil olan üç sehimi vâkıf-ı mezbûr bin akçeye satın almışdır. Ve Reis Hacı dahi zevcesi Nur Hâtun’dan müntakil olan on beş sehimi vâkıf-ı mezkûra beş bin akçeye satıp, akçesin mütevellî olan Tavâşî Hüseyin Ağa vakıf akçesinden edâ eyledi ve İsâ dahi atası Mehmed Bey’den intikāl eden altmış sehimi ve hemşîresi Nur Hâtun’dan değen altı sehimi vâkıf-ı mezbûre on iki bin akçeye ve bir kaftana şirâ-yı şer‘î ile satmışdır. Karye-i mezbûre cümle vâkıf-ı müşârün-ileyhin mülkü olup cemî‘ hudûdu ve hukūku ve tarîki ve merâfıkı ile ve hukūk-ı dâhile ve hâricesiyle sivâ mâ ahede istisnâ’ehû ma‘lûme fi’ş-şer‘î ke-arâzi’l-mekābir ve’t-turuki’l-âma vakf eyledi. Ve mahrûse-i İstanbul mukābelesinde Galata’nın hisârı hâricinde Karaköy kapısı kurbunda merhûm Davud Paşa Kethüdâsı Ahmed b. Abdullah’dan satın aldığı bahçenin ki yeri evkāf-ı imâret-i âmire-i cedîde-i Sultân Bayezid Hâniyedir ki İstanbul’da Saray-ı atîk civârında binâ olunmuşdur. Eşcârı ve esmârı ve mahsûlâtı ve zikr olunan bahçe içinde olan mahzeni ve dükkânı ve köşkü ile ve cemî‘ gallâtı ile ki bu mecmû‘ Yazıcı Hızır Bâli bahçesi demekle müte‘ârif bahçedir ki bu cümlenin arzı mahdûddur. Cânib-i vâhidi Galata hisârı duvarına ve cânib-i vâhidi deniz sâhiline ve cânib-i uhrâ Karaköy kapısında [140a] dâhil olan tarîk-i âma vâkıf-ı müşârün-ileyh bu cümle vakf etti ve İstanbul’da Küçük Ayasofya kurbunda bir bostan dahi vakf etti ki bir haddi deniz sâhiline ve bir haddi tarîk-i âma ve bir haddi merkūmun odalarına ve bir haddi vakf-ı Gedik Paşa bahçesine ve mu‘allimhâne kurbunda Kadırga limanında beş ocak ve altı ocak oda ve dekâkîn ile vakf eyledi ki karye-i mezbûrenin hukūk-ı şer‘iyyesi ve resm-i lâzımesi ve bahçe ve mahzenin ve dekâkînin ve odaların mahsûlü kalle ve celle mesârif-i âtiyyetü’z-zikre alâ mûcebi şarti’l-vâkıf sarf oluna, vakfen sahîhan şer‘iyyen ve hapsen sarîhan mer‘iyyen, bâtten bedelen müeyyeden muhalleden alâ şarta fîhi yüfsiduhû velâ hıyâre yübtilûhu velâ yübâu velâ yûhebü velâ yürhenü velâ yübeddelü velâ yestebdelü velâ yemlekü bi vechin mine’l-vücûh ve sebebin mine’l-esbâb velâ yûreü ilâ yerisüllahü’l-arza ve men aleyhâ ve hüve hayrü’l-vârisîn ba‘dehû vâkıf-ı müşârün-ileyh lâ-zâle bünyânü Devletihi’l-aliyye râsiyeten râsihaten ve erkâne izzeti’s-sâmiyyetihî şâmihaten bâzihaten şart eyledi ki evkāf-ı mezbûreye her kim mütevellî olursa enfa‘ vücûh-ı istiğlâlle istiğlâl edip bir yıldan mütecâviz icâreye vermeyip eğer zarûret olursa üç yıla vere, ondan ziyâde vermeye. Vâki‘ olan mahsûlâtını vâkıf-ı mezkûr -edâmallâhu te‘âlâ tevfîkahû ve tekabbelallâhu hayrâtihî- ta‘yîn ve tevzî‘ ettiği mesârif-i mu‘ayyenesine sarf eyleye. İşbu mûcebince ki bu hüccet-i şer‘iyye ve sahîfe-i meliyyede şerh olunur vâkıf-ı mezkûr eyle şart eyledi ki evvelâ bir sâlih mütedeyyin ve müteverri‘ ve müteşerri‘ kimesne mu‘allim ola ki alâ vechi’t-tertîb ve’t-tertîl Kur’ân-ı mecîd’in ve Furkān-ı hamîd’in ta‘lîmine kādir olup sıbyâna onât vechile ta‘lîm ve tefhîm eyleye. Hat ve lügat ve sarf ve nahiv ve fıkıh ve bundan gayrı sıbyâna münâsib olan neyse ta‘lîm eyleye. Cum‘a günlerinden gayrı her gün sabâhdan gelip mektebhâneye hâzır olup makāmında oturup oğlancıkları bir bir ale’t-tertîb getirip mâzîlerin dinleyip yanlışların tashîh edip bir sebk dahi vere. Verdiği sebklerin onât vechile iz‘ân ettire oğlancıklara sebklerin vermekde birbirlerine ısmarlamaya. Evvelâ kendisi dinleyip kendisi sebk vere, tamâm sebk verdikden sonra halîfe olana ısmarlaya. Her birinin sebklerin sürdüre, bir an ve bir lahza tahsîllerin ta‘tîl etmeye. Bir oğlancık ki sebkine mukayyed olmaya veyâhud lu‘b u lehive meşgūl ola veya nâ-şâyeste fi‘l sâdır ola, istihkākına göre gûşmâl edip te’dîb ede. Bu vechile ikindi ezânına değin müdâvemet ede mu‘allim-i mezbûrun âhar yerden ciheti olup varıp ana mukayyed olup oğlancıkları hâlî komaya mu‘allimin ciheti hemen buna münhasır ola eğer gayrı ciheti dahi olacak olursa bir cihet ola ki kendisi nâib komağile edâ olunur ola ve eğer Cum‘a günü cihetleri olacak olursa câiz ola devirhanlık gibi sermahfillik gibi ve hitâbet gibi ve bunun emsâli olursa kimesne mâni‘ olmaya ve bilâ-gadr mektebhâneyi koyup bir yere gitmeğe, meğer ki özr-i şer‘îsi ola. Hastalık gibi şöyle ki bunun gibi özrü olmayıp bir gün veya iki gün gelmeyecek olursa mütevellî olan kimesne hoca böyle etme deyû gûşmâl ede eğer üç gün mütetâliyen özürsüz gelmeyecek olursa ol fi‘l ana sebeb-i azl olup mu‘allimliği âhara verile. Ve oğlancıklar kuşluğa ve öğleye gitdiklerinde bir yere cem‘ olup mu‘allim du‘â edip oğlancıklar âmin deyip vâkıf rûhiyçün Fâtihatü’l-kitâb okuyalar. Ve ikindi ezânında intişâr vaktinde kezâlik oğlancıklar bir yere cem‘ olup mu‘allim olan kimesne bir kere salâtla ve ta‘vîz ve besmele ile Fâtiha ve üç kere sûretü’l-İhlâs ve bir kere xMu‘avvizeteyn okuyup el kaldırıp du‘â ede ve oğlancıklar âmin diye. Sevâbını efdalü’l-beşer hazreti seyyidi’l-mürselîn Muhammed Mustafa’nın rûh-ı mutahharına ve vâkıfın ve ahlâfının ve zürriyyâtının ervâhına i‘tâ edeler ba‘dehû münteşir olalar ve dürûsu kat‘â terk etmeyeler müdâvim olalar. Mezkûr mu‘allime cihet-i evkāf-ı mezkûre mahsûlünden yevmî altı akçe verile ve bir sâlih mütedeyyin kimesne halîfe ola. Ol dahi oğlancıkların üzerine nâzır olup hoca sebklerin verdikden sonra bu dahi bir kere deyû verip muhkem okumayıp lu‘ba meşgūl olana kakıya, eslemeyeni çubuğuyla te’dîb ede. Bir vechile vaz‘ ede ki oğlancıklar hocadan ne vechile vehm ederlerse halîfeden dahi vehm edeler. Ta‘lîmden gayrı zevâid-i kelimâtla oğlancıkların edebi perdesin hark etmeye. Mezkûr halîfe dahi sabâhdan hoca ile gelip mektebhânede hâzır olup vakt-i intişârda yine hoca ile bile gide ve mektebhânenin kapısı açılmak veya yapılıp kilidlenmek hizmeti halîfe uhdesinde ola. Bunun dahi özr-i şer‘îsi olmayınca bir gün gelmemek etmeye eğer vech-i meşrûh üzre özrü olacak olursa miftâh mu‘allime vere ki mektebhâne kapısın aça oğlancıklar geldikde intizâr çekmeyeler eğer mezkûr halîfenin özr-i şer‘îsi olmadan bir gün ya iki gün gelmeyecek olursa halîfeliği alınıp ehline verile. Mezkûr halîfeye dahi hâsıl-ı evkāf-ı mezbûrdan yevmî iki akçe cihet verile ve vâkıf-ı müşârün-ileyh

(İSTANBUL12 - cilt: 16, sayfa: 926 - Hüküm no: 1267 - Orijinal metin no: [139a-1])﻿

﻿

﻿

1268. Hüküm

Hâkimin, Abdullah b. Hüseyin adlı küçüğe nafaka takdir etmesi ve annesine borçlanmaya izin vermesi

(İSTANBUL12 - cilt: 16, sayfa: 934 - Hüküm no: 1268 - Orijinal metin no: [141b-1, Arapça])﻿

﻿

﻿

1269. Hüküm

Mehmed bt. Emine’nin kocası Mahmud b. Sâlih’den muhâlaa yoluyla boşandığı

Mahmiye-i İstanbul’da Üsküplü mahallesinde sâkine Emine bt. Mehmed nâm hâtun mahfil-i kazâda zevci işbu bâ‘isü’l-kitâb Sâlih b. Mahmud mahzarında ikrâr ve takrîr-i kelâm edip zevcim mezbûr Sâlih zimmetinde mütekarrir ve ma‘kūdun-aleyh olan altı yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre merkūm Sâlih ile muhâla‘a-i sahîha-i şer‘iyye ile muhâla‘a edip ol dahi hul‘-ı [mezbûru] kabûl eyledikden sonra zevciyyete müte‘allika âmme-i de‘âvîden her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Cemâziyelâhir sene 1074.

Şuhûdü’l-hâl: Hasan b. Mustafa, Mehmed b. Ramazan, Şükür b. Mustafa, Abdi b. Çelebi b. Receb ve gayruhüm.

(İSTANBUL12 - cilt: 16, sayfa: 935 - Hüküm no: 1269 - Orijinal metin no: [141b-2])﻿

﻿

﻿

1270. Hüküm

Ahmed b. Mustafa Ağa’nın evini Mustafa b. Sakabaşı Ahmed Ağa’ya sattığı

Bey‘-i menzil Husûs-ı âti’l-beyânın mahallinde tahrîri için gıbbe’l-iltimâs kıbel-i şer‘-i celîl-i lâzımü’t-tebcîlden Mevlânâ Ömer Efendi b. İsmail irsâl olunup ol dahi mahmiye-i İstanbul’da Harrât Kemal mahallesinde Mustafa Ağa b. Ahmed nâm kimesnenin menziline varıp zeyl-i kitâbda mastûrü’l-esâmî olan müslimîn mahzarlarında akd-i meclis-i şer‘-i münîr eyledikde merkūm Mustafa Ağa meclis-i ma‘kūd-ı mezkûrda yedinci Ağa bölüğü çorbacısı olan işbu sâhibü’l-kitâb fahrü’l-a‘yân ve’l-ekfâ Sakabaşı Ahmed Ağa b. Mustafa mahzarında ikrâr ve takrîr-i kelâm edip zikri âtî bey‘in sudûruna değin mülk ve hakkım olup mahalle-i mezbûrede vâki‘ bir tarafı ba‘zan müezzin Hasan Çelebi ve ba‘zan Solak İbrahim Çelebi menzilleri olup ve bir tarafı ba‘zan Kazancı Hacı Süleyman hâtunu Kâtibe Hâtun ve ba‘zan Sirkeci kızı Fâtıma Hâtun menzilleri ve tarafeyni tarîk-i âma müntehî hâriciyyesi fevkānî üç oda ve bir sofa ve tahtânî iki oda ve kenîf ve ahırı dâhiliyyesi tabaka-i ulyâsında dört oda ve tabaka-i vustâsında iki oda ve bir kenîf ve tabaka-i süflîsînde bir kiler odası ve bir muhtib ve bir hamam ve bir câmekân ve bir matbah ve bir kenîf ve iki bi’r-i mâ ve zât-ı eşcâr-ı müsmire ve gayr-ı müsmire iki kıt‘a bahçeyi müştemil mülk menzili bi cümleti’t-tevâbi‘ ve’l-levâhık ve kâffeti’l-hukūk ve’l-merâfık mûmâ-ileyh Sakabaşı Ahmed Ağa’ya nakd-i râyic fi’l-vakt beş yük akçeye bey‘-i bâtt-ı sahîh-ı şer‘î ile bey‘ ve teslîm ol dahi iştirâ ve kabûl ve kabz ve teslîm eyledikden sonra semeni olan meblağ-ı mezbûr beş yük akçeyi yedlerinden bi’t-tamâm ahz u kabz eyledim ba‘de’l-yevm menzili mahdûd-ı mezkûr müşterî-i mûmâ-ileyh Sakabaşı Ahmed Ağa’nın mülk-i müşterâsı olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şifâhî ve’t-tahkīki’l-vicâhî vâki‘ü’l-hâli Mevlânâ-yı mezbûr mahallinde tahrîr, ba‘dehû ma‘an ba‘s olunan Abdurrahman Beşe b. Bakī, Muharrem Çelebi b. Abdullah ile meclis-i şer‘-i hatîr-i lâzımü’t-tevkīre gelip ihbâr ve takrîr etmeğin mâ vaka‘a bi’l-ibtigā ketb ü imlâ olundu. Fi’l-yevmi’s-sâbi‘ aşer min Cemâziyelâhir sene erba‘a ve seb‘în ve elf.

Şuhûdü’l-hâl: Fahrü’l-eimme Seyfullah Efendi b. Osman el-İmâm, Seyyid Musa b. Seyyid Mehmed el-Müezzin, Fahrü’l-a‘yân Mustafa Ağa b. Mehmed, Murad Beşe b. Hasan [Bölü]k 21, Mahmud Ağa b. Ali C[emâ‘at] 15, Ahmed Efendi kâtib-i fodla sâbıkan, Umdetü erbâbi’t-tahrîr ve’l-kalem Ali Efendi kâtib-i câmi‘, Mahmud Ağa b. Ahmed, Mustafa Çavuş b. Mehmed, Mustafa Beşe b. Mehmed, Halil Çelebi el-Kâtib, Mustafa Efendi b. Müstakīm ve gayruhüm.

(İSTANBUL12 - cilt: 16, sayfa: 935 - Hüküm no: 1270 - Orijinal metin no: [141b-3])﻿

﻿

﻿

1271. Hüküm

Havva Hâtun bt. Hüseyin Ağa’nın Şâhin b. Abdullah isimli kölesini azat ettiği

Mahmiye-i İstanbul’da Ali Paşa-yı Atîk mahallesinde sâkine fahrü’l-muhadderât Havva Hâtun bt. Hüseyin Ağa tarafından husûs-ı âti’l-beyânı ikrâra vekîl olup mezbûrenin zâtını ma‘rifet-i şer‘iyye ile ârifân olan mahalle-i mezbûre sükkânından el-Hâc Ali b. Mehmed ve Mustafa Çelebi b. Mehmed şehâdetleri ile şer‘an vekâleti sâbite olan Siyavuş Bey b. Abdülmennân meclis-i şer‘de bi’l-vekâle ikrâr ve takrîr-i kelâm edip müvekkilem mezbûre Havva Hâtun’dan kendiye rıkkını mu‘terif olan işbu orta boylu çatık kaşlı koyun elâ gözlü Hırvadiyyü’l-asl Şâhin b. Abdullah nâm abd-i memlûkünü, hasbeten li’l-lâhi te‘âlâ ve taleben li merzâti Rabbihi’l-a‘lâ tahrîr ve i‘tâk ve silk-i ahrâr-ı asliyyîne idrâc ve ilhâk eyledi. Fîmâ ba‘d mezbûr Şâhin sâir ahrâr-ı asliyyîn gibi hür olup üzerinde hakk-ı velâdan gayrı hakkım bâkī kalmadı dedi dedikde mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis aşer min Cemâziyelâhir li sene erba‘a ve seb‘în ve elf.

Şuhûdü’l-hâl: Mustafa Efendi, Mehmed Çelebi b. Mehmed, Ali Beşe b. Abdullah, Kenan Beşe b. Abdullah, Receb Beşe b. Abdullah ve gayruhüm.

(İSTANBUL12 - cilt: 16, sayfa: 936 - Hüküm no: 1271 - Orijinal metin no: [142a-1])﻿

﻿

﻿

1272. Hüküm

Kırincan v. Yorgam’ın Mirza v. Karabet’e sattığı kuşaktan alacağının kalmadığı

Tüccâr tâifesinden Kırincan? v. Yorgam nâm Ermeni mahfil-i kazâda mahmiye-i İstanbul’da Vâlide Hân’ında sâkin tüccârdan işbu hâmilü’s-sifr Mirza v. Karabet nâm Ermeni mahzarında tav‘an ikrâr ve i‘tirâf edip târih-i kitâbdan altı ay mukaddem altın üzerine yüz kırk elmas ve yüz kırk yakut taş ile murassa‘ on dört bâfte kuşağı mezkûr Mirza’ya beş bin kıt‘a riyâlî guruşa bey‘ ve teslîm ol dahi iştirâ ve kabûl ve kabz ve tesellüm eyledi deyû meblağ-ı mezbûr beş bin guruşu mezkûr Mirza’dan taleb ve da‘vâ eylemiş idim hâlâ meblağ-ı mezbûr beş bin guruşa ve târih-i kitâba gelince beynimizde cereyân eden şirket ve vedî‘at ve karz ve mudârebeye müte‘allika olan cemî‘ de‘âvî ve muhâsamât ve eymândan mezbûr Mirza’yı ibrâ eyledim ba‘de’l-yevm zikr olunan kuşağa ve semenine ve sâir husûslara müte‘allika merkūm Mirza kıbelinden benim için vechen mine’l-vücûh ve sebebin mine’l-esbâb hak ve alâka kalmadı zikr olunan husûslara müte‘allika benden da‘vâ sudûr ederse lede’l-hükkâmi’l-kirâm mesmû‘a ve makbûle olmaya dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî evâsıtı min Cemâziyelâhir li sene erba‘a ve seb‘în ve elf.

Şuhûdü’l-hâl: Umdetü’l-a‘yân Mustafa Ağa b. Hıdır Çavuşbaşı, Arslan Çavuş el-Mübâşir, Halil Çavuş el-Mübâşir, Osman Bey b. Abdullah, Fahrü’l-emâcid Mahmud Ağa emîr-i gümrük ve gayruhüm.

(İSTANBUL12 - cilt: 16, sayfa: 936 - Hüküm no: 1272 - Orijinal metin no: [142a-2])﻿

﻿

﻿

1273. Hüküm

Sâliha bt. Ahmed’in Maden b. Mehmed’den muhâlaa yoluyla boşandığı

Mahmiye-i İstanbul’da Arpaemini mahallesinde sâkine Sâliha bt. Ahmed nâm hâtun mahfil-i kazâda, zevci işbu bâ‘isü’l-kitâb Maden b. Mehmed mahzarında ikrâr ve takrîr-i kelâm edip mezbûr Maden zimmetinde mütekarrir ve ma‘kūdun-aleyh olan beş yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre merkūm Maden ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete müte‘allika âmme-i de‘âvîden her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Bayram b. Hamza, Mehmed b. Ramazan, Ahmed Çelebi b. Mahmud, Abdullah Çelebi el-Kâtib ve gayruhüm.

(İSTANBUL12 - cilt: 16, sayfa: 937 - Hüküm no: 1273 - Orijinal metin no: [142a-3])﻿

﻿

﻿

1274. Hüküm

Mehmed Bey b. Ali’nin el-Hâc Ahmed Bey b. Hızır’da emanet parası olmadığı

Vilâyet-i Rumeli’nde Prizren nâm kasaba sükkânından Arnavud Mehmed Bey b. Ali nâm kimesne dîvân-ı sa‘âdet-makrûnda ma‘kūd mahfil-i kazâda, işbu râfi‘ü’l-kitâb el-Hâc Ahmed Bey b. Hızır mahzarında üzerine takrîr-i da‘vâ edip târih-i kitâbdan dört sene mukaddem cezîre-i Girid’e azîmet eylediğimde malımdan otuz hurda akçe ve kula bir aygır atımı mezbûr el-Hâc Ahmed’e îdâ‘ ve teslîm ol dahi îdâ‘ ve kabz eylemiş idi. Zikr olunan otuz akçe ile hibe-i mârrü’l-vasf atı merkūm el-Hâc Almed’den taleb ederim suâl olunsun dedikde gıbbe’s-suâl ve akībe’l-inkâr müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz ve istihlâf etmeğin fi’l-vâki‘ târih-i mezbûrda müdde‘î-i mezbûrdan meblağ-ı merkūm otuz akçe ve mârrü’l-vasf atı îdâ‘ ve kabz etmeyip elân üzerine reddi lâzım olmadığına merkūm el-Hâc Ahmed’e yemîn teklîf olundukda ol dahi bi hasebi vefki’l-mes’ûl yemîn billâhi’l-aliyyi’l-a‘lâ etmeğin bilâ-beyân mu‘ârazadan men‘ birle mâ hüve’l-vâki‘ bi’t-taleb ketb olundu. Fî târihi’l-mezbûr.

Şuhûdü’l-hâl: Hasan Bey b. Mehmed, Osman Odabaşı b. Mustafa, Ramazan Bey el-Yesâri ve gayruhüm.

(İSTANBUL12 - cilt: 16, sayfa: 937 - Hüküm no: 1274 - Orijinal metin no: [142a-4])﻿

﻿

﻿

1275. Hüküm

Mustafa b. Mehmed Ağa’nın evini Fâtıma bt. Halil’e sattığı

Mahmiye-i İstanbul’da Akseki mahallesinde sâkin Mustafa Ağa b. Mehmed nâm kimesne meclis-i şer‘-i hatîrde işbu râfi‘atü’l-kitâb Fâtıma bt. Halil nâm hâtun tarafından tasdîk-ı âti’l-beyâna vekîl olup Halil Bey b. İbrahim ve Süleyman Çelebi b. Mustafa nâm kimesneler şehâdetleri ile şer‘an vekâleti sâbite olan sadriyye kızı Rahime bt. Abdullah nâm hâtun mahzarında ikrâr ve takrîr-i kelâm edip mahalle-i mezbûrede vâki‘ bir tarafı Fâtıma Hâtun mülküne ve bir tarafı Belkıs Hâtun mülküne ve bir tarafı ba‘zan Zeyneb Hâtun vakfına ve ba‘zan Harameyni şerîfeyn vakfına ve bir tarafı tarîk-i âm ile mahdûd olup iki beyt-i ulvî ve bir sofa-i ulviye ve altında ahır ve bi’r-i mâ-i müşterek ve eşcâr-ı müsmire ve gayr-ı müsmireyi müştemil mülk menzilimi, cümle tevâbi‘ ve levâhıkı ve kâffe-i hukūk-ve merâfıkı ile müvekkile-i mersûme Fâtıma Hâtun’a otuz altı bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i muharrer iştirâ ve tesellüm ve kabz eyledikden sonra semeni olan meblağ-ı mezbûr otuz altı bin akçeyi müşteriye-i mezbûre Fâtıma Hâtun yedinden bi’t-tamâm alıp kabz eyledim. Menzili mahdûd-ı merkūm mezkûre Fâtıma Hâtun’un mülk-i müşterâsıdır, keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’l-ışrîn min Cemâziyelâhir sene erba‘a ve seb‘ûn ve elf.

Şuhûdü’l-hâl: Yusuf Efendi b. Abdullah, Mehmed Efendi el-Müezzin, Mehmed Çelebi b. Yusuf, Hasan Çelebi b. Mahmud Ömer Bey b. Abdullah ve gayruhüm.

(İSTANBUL12 - cilt: 16, sayfa: 938 - Hüküm no: 1275 - Orijinal metin no: [142b-1])﻿

﻿

﻿

1276. Hüküm

Mehmed Bey b. Murtaza Paşa’nın kölesi Yusuf b. Abdullah’ı azat ettiği

Mahmiye-i İstanbul’da Kirmasti mahallesi sâkinlerinden umdetü’l-emâsil ve’l-a‘yân makbûlü’s-sudûr ve’l-erkân Mehmed Bey b. el-merhûm Murtaza Paşa meclis-i şer‘-i şerîf-i şâmihu’l-imâd ve mahfil-i dîn-i münîf-i râsihu’l-evtâdda ikrâr ve takrîr-i kelâm edip bana rıkkını mu‘terif olan açık kaşlı, sarı elâ gözlü, orta boylu, sarışın bıyıklı Yusuf b. Abdullah nâm memlûkümü, hasbeten lillâhi’l-Hallâk tahrîr ve i‘tâk ve zümre-i ahrâr-ı asliyyîne ilhâk eyledim ba‘de’l-yevm mevsûf-ı mezbûr Yusuf sâir ahrâr-ı asliyyîn gibi hür olup üzerinde velâ-yı şer‘îden gayrı hak ve alâkam kalmadı dedikde mâ vaka‘a bi’t-taleb ketb olundu. Fi’l-yevmi’s-sânî min Cemâziyelâhir sene erba‘a ve seb‘ûn ve elf.

Şuhûdü’l-hâl: Umdetü’l-a‘yân Ali Ağa b. Hasan, Nasûh Beşe b. Yusuf, Abdülkerim Ağa b. Bâli, Mustafa Efendi b. Mehmed ve gayruhüm.

(İSTANBUL12 - cilt: 16, sayfa: 939 - Hüküm no: 1276 - Orijinal metin no: [142b-2])﻿

﻿

﻿

1277. Hüküm

Gazal v. Sefer’in ev ve bağlarını Agop v. Mardiros’a sattığı

Medîne-i Ebâ Eyyûb-i Ensârî a‘mâlinden kasaba-i Hasköy mahallâtından Abdüsselam mahallesi sükkânından Gazal v. Sefer nâm zimmî meclis-i şer‘-i hatîr-i lâzımü’t-tevkīrde işbu râfi‘ü’s-sifr Agop v. Mardiros nâm zimmî muvâcehesinde ikrâr ve takrîr-i kelâm edip zikri âtî bey‘in sudûruna değin mülk ve hakkım olup vilâyet-i Anadolu’da Arapgir sancağında Eğin kasabasında vâki‘ bir tarafdan Akırda ve bir tarafdan Avanos ve bir tarafdan Serkis ve bir tarafdan Kirkor nâm zimmîler menzilleri ile mahdûd bir bâb tahtânî oda ve bir sofayı müştemil menzilimi, otuz esedî guruşa ve yine kasaba-i mezbûrede vâki‘ iki tarafı Avanik ve bir tarafı Andon nâm zimmîler bağları ve bir tarafı Fırat suyu kenarında olan tarîk-i âm ile mahdûd bir kıt‘a mülk bağımı, elli esedî guruşa bey‘-i bâtt-ı sahîh-ı şer‘î ile bey‘ edip ol dahi iştirâ ve kabûl eyledikden sonra mecmû‘ semenleri olan seksen esedî guruşa müşterî-i merkūm Agop yedinden bi’t-tamâm alıp kabz edip mahallerinde zabt ve tasarrufa mezbûr Agop’a taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min Cemâziyelâhir sene 1074.

Şuhûdü’l-hâl: El-Hâc Ahmed b. Mahmud, Abdi Çelebi b. Hasan, Şükrullah Bey b. Mustafa, Veli b. Mahmud ve gayruhüm.

(İSTANBUL12 - cilt: 16, sayfa: 939 - Hüküm no: 1277 - Orijinal metin no: [142b-3])﻿

﻿

﻿

1278. Hüküm

İsmihan bt. Ali’nin cariyesi Mülâyim bt. Abdullah’ı azat ettiği

Mahmiye-i İstanbul’da Keçeci Pîrî mahallesi sâkinelerinden İsmihan bt. Ali nâm hâtun meclis-i şer‘-i hatîr-i lâzımü’t-tevkīrde takrîr-i kelâm edip bana rıkkıyyetini mu‘terife olan açık kaşlı elâ gözlü orta boylu işbu bâ‘isetü’l-kitâb Mülâyim bt. Abdullah nâm câriye-i memlûkemi ente hürretün kable mevtî bi erba‘îne yevmen kaydı ile mukayyed tedbîr ile müdebbere eyledim bi irâdetillâhi te‘âlâ kazâ-i nahb eylediğim günden kırk gün mukaddem mezbûre Mülâyim sâir harâir-i asliyyât gibi hürre olsun dedikden sonra yine meclis-i mezbûrda i‘âde-i kelâm edip bi irâdetillâhi te‘âlâ vefât eylediğimden terekemden bir beledî döşek ve iki minder ve iki yemeni yorgan ve dört beledî yastık ve iki yan keçesi ve bir Yanbolu kebesi ve iki tencere ve iki sahan ve bir küçük tepsi ve bir telve tepsisi ve bir leğen ma‘a ibrik ve bir tava ve bir kevgir ve bir kepçe ve bir bakraç ve bir hamam tası ve bir gül kutusu ve bir kilim ve bir sepet sandığı verile deyû vasiyyet eylemeğin, mâ vaka‘a bi’l-ibtigā ketb olundu. Fi’l-yevmi’s-sâdis aşer min Cemâziyelâhir sene erba‘a ve sittîn ve elf.

Şuhûdü’l-hâl: Ahmed Beşe b. Abdullah, el-Hâc Veli b. Mehmed, Bayram b. Mehmed, Osman Beşe b. Hasan, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 939 - Hüküm no: 1278 - Orijinal metin no: [142b-4])﻿

﻿

﻿

1279. Hüküm

Ayşe bt. Hasan’ın Ali Çelebi b. Mustafa’dan muhâlaa yoluyla boşandığı

Mahmiye-i İstanbul’da Tavukpazarı kurbunda Ali Paşa mahallesinde sâkine Ayşe Hâtun bt. Hasan meclis-i şer‘-i hatîr-i lâzımü’t-tevkīrde zevci işbu râfi‘ü’l-kitâb fahrü’l-a‘yân Ali Çelebi b. Mustafa mahzarında ikrâr ve i‘tirâf edip zevcim merkūm Ali Çelebi zimmetinde mütekarrir ve ma‘kūdun-aleyh olan on akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Ali Çelebi ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve târih-i kitâba gelince beynimizde cereyân eden ahz u i‘tâ ve karz ve vedî‘at ve şirket ve sâir hukūk-ı ma‘lûme ve mechûleye müte‘allika olan cemî‘-i de‘âvî ve mütâlebât ve eymân ve muhâsamâtdan her birimiz âharı ibrâ-i âmm-ı kātı‘ü’n-nizâ‘la ibrâ eyledi ba‘de’l-yevm her birimizin âhar kıbelinden vechen mine’l-vücûh ve sebebin mine’l-esbâb hak ve alâkası kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelâhir sene erba‘a ve seb‘în ve elf.

Şuhûdü’l-hâl: Es-Seyyid Ahmed Çelebi b. es-Seyyid Mehmed, el-Hâc Hüseyin b. el-Hâc Ahmed, Mustafa Çelebi b. Ali Efendi, Hüseyin Çelebi b. Abdi, es-Seyyid Mehmed b. es-Seyyid Hasan, Ömer Bey b. İbrahim, Şaban b. Veli ve gayruhüm.

(İSTANBUL12 - cilt: 16, sayfa: 940 - Hüküm no: 1279 - Orijinal metin no: [143a-1])﻿

﻿

﻿

1280. Hüküm

Mehmed Efendi b. Mustafa arsasının Hüseyin Çelebi’nin yetimlerine bey‘ bi’l-istiğlâl yoluyla satıldığı

Medîne-i Ebâ Eyyûb-i Ensârî’de Topçular mahallesi sâkinlerinden umdetü erbâbi’t-tahrîr ve’l-kalem zübdetü ashâbi’r-rakam ve’l-irfân Mehmed Efendi b. Mustafa tarafından husûs-ı âti’l-beyâna vekîli olup es-Seyyid Ahmed Ağa b. İbrahim ve Mehmed Beşe b. Mustafa nâm kimesneler şehâdetleri ile şer‘an vekâleti sâbite olan Mustafa Çelebi b. Hüdâverdi meclis-i şer‘-i hatîrde Hüseyin Çelebi ve Neslihan bt. el-merhûm Ahmed Ağa nâm sagīrlerin kıbel-i şer‘den mansûb vasîleri olan işbu râfi‘ü’l-kitâb umdetü’l-a‘yân Mehmed Ağa b. Hüseyin Ağa mahzarında bi’l-vekâle ikrâr ve takrîr-i kelâm edip mahmiye-i İstanbul’da Hoca Gıyaseddin mahallesinde vâki‘ bir tarafdan es-Seyyid Abdurrahman vakfı ve bir tarafdan el-Hâc Mehmed b. Hasan vakfı ve bir tarafdan ba‘zan Hoca Gıyaseddin mescidi şerîfi ve ba‘zan yine Hoca Gıyaseddin vakfı ve bir tarafı tarîk-i âm ile mahdûd olup dört cidâra ve bir mahzene müştemil olan müvekkilim el-merhûm Mehmed Efendi’nin mülk arsasını, vasiyy-i merkūm Mehmed Ağa’ya bi tarîki’l-istiğlâl sagīrân-ı merkūmân Hüseyin Çelebi ve Neslihan’ın malları ile iki yüz esedî guruşa bey‘ edip ol dahi vech-i muharrer üzre iştirâ eyleyip kabz-ı semen ve teslîm-i mebî‘ eylediğimden sonra arsa-i merkūmeyi bi’l-vekâle vasiyy-i merkūm Mehmed Ağa’dan târih-i kitâbdan bir sene tamâmına dek kırk esedî guruşa istîcâr eyledim, ol dahi minvâl-i meşrûh üzre îcâr ve teslîm [eyledim] dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Cemâziyelâhir sene erba‘a ve seb‘în ve elf.

Şuhûdü’l-hâl: Süleyman Ağa b. Mustafa, Hasib b. Mahmud, Abdullah Efendi [b.] İbrahim, Ahmed Efendi el-Müezzin ve gayruhüm.

(İSTANBUL12 - cilt: 16, sayfa: 941 - Hüküm no: 1280 - Orijinal metin no: [143a-2])﻿

﻿

﻿

1281. Hüküm

Hıraman bt. Abdullah ile Hüseyin b. Abdullah’ın muhâlaa yoluyla boşandıkları

Mahmiye-i İstanbul’da Ali Paşa mahallesi sâkinlerinden Hıraman bt. Abdullah tarafından hul‘-ı âti’l-beyânı ikrâra vekîl olup mezbûreyi ma‘rifet-i şer‘iyye ile ârifân olan Ali Çelebi b. Mehmed ve İsmail Çelebi b. Şaban şehâdetleri ile şer‘an vekâleti sâbite olan Mustafa Efendi b. Abdullah meclis-i şer‘de müvekkile-i mezbûrenin zevci Hüseyin b. Abdullah mahzarında bi’l-vekâle ikrâr ve takrîr-i kelâm edip müvekkilem mezbûre Hıraman’ın zevci mezbûr Hüseyin zimmetinde mütekarrir ve ma‘kūdun-aleyh olan bin akçe mehr-i müeccelinden yedi yüz akçesini ahz u kabz edip bâkī üç yüz akçe mehr-i müecceli ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olmak üzre zevci mezbûr Hüseyin ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra zevciyyete ve gayra müte‘allika da‘vâdan her biri âharın zimmetini ibrâ-ı âm ile ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Cemâziyelâhir sene erba‘a ve seb‘în ve elf.

Şuhûdü’l-hâl: Ömer Çelebi el-Kayyım, Berber Hüseyin Çelebi, Muslu b. Mehmed, Abdi Çelebi b. [Hüseyin] ve gayruhüm.

(İSTANBUL12 - cilt: 16, sayfa: 941 - Hüküm no: 1281 - Orijinal metin no: [143a-3])﻿

﻿

﻿

1282. Hüküm

Mehmed Çelebi b. Yusuf’un cariyesi Üftâde bt. Abdullah’ı azat ettiği

Mahmiye-i İstanbul’da Elvanzâde mahallesinde sâkin fahrü’l-a‘yân Mehmed Çelebi b. Yusuf meclis-i şer‘-i hatîrde kendine rıkkıyyetini mu‘terife olan işbu râfi‘atü’l-kitâb Rusiyyetü’l-asl Dişçi Üftâde bt. Abdullah nâm câriye-i memlûkemi hasbeten lillâhi’l-azîm ve taleben li sevâbihi’l-kerîm i‘tâk ve tahrîr eyledim ba‘de’l-yevm sâir harâir-i asliyyât gibi hürre olsun, ba‘de’l-yevm üzerinde mevâlî için olan hakk-ı velâdan gayrı hak ve alâkam kalmadı dedikde mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cemâziyelâhir sene erba‘a ve seb‘în ve elf.

Şuhûdü’l-hâl: Mustafa Efendi b. Mehmed, Ömer Efendi b. İsmail, Mehmed Çelebi b. Mahmud, Mustafa Efendi b. Muharrem, İslâm Efendi [b.] İbrahim ve gayruhüm.

(İSTANBUL12 - cilt: 16, sayfa: 942 - Hüküm no: 1282 - Orijinal metin no: [143a-4])﻿

﻿

﻿

1283. Hüküm

Mustafa Efendi b. Halil’in değirmenini Hüseyin Bey b. Mustafa’ya sattığı

Mahmiye-i İstanbul’da Unkapanı kurbunda vâki‘ Üskübî mahallesi sâkinlerinden Mustafa Efendi b. Halil tarafından zikri âtî bey‘i ikrâra vekîl olup vekâleti Mustafa b. Ahmed ve Mehmed b. Ahmed nâm kimesneler şehâdetleri ile sâbite olan Mehmed Beşe b. Sinan nâm kimesne meclis-i şer‘-i hatîr-i lâzımü’t-tevkīrde işbu sâhibü’l-kitâb Hüseyin Bey b. Mustafa nâm kimesne mahzarında ikrâr ve takrîr-i kelâm edip müvekkili mezbûr Mustafa Efendi’nin bey‘-i câi’z-zikrin sudûruna dek mülk ve hakkı olup vilâyet-i Anadolu’da Güvercinlik kazâsında Çavuşköy demekle ma‘rûf karye sınırı dâhilinde vâki‘ Çan kazâsından cârî nehir üzerinde dâir etrâf-ı selâsesi nehr-i mezbûr ve bir tarafı tarîk-i âm ile mahdûd arsası senede altmış akçe mukāta‘a-i kadîmesi olan iki göz mülk değirmeni, merkūm Hüseyin Bey’e nakd-i râyic fi’l-vakt yetmiş iki akçeye bey‘-i bâtt-ı sahîh-ı şer‘î ile bey‘ edip ol dahi iştirâ ve kabûl eyledikden sonra semeni olan yetmiş iki akçeyi müşterî-i merkūme Hüseyin Bey talebiyle üç yüz on gün tamâmına değin te’cîl edip mârrü’z-zikr değirmeni mahallinde zabt ve tasarrufa müşterî-i mezbûr Hüseyin Bey’i taslît eyledim dedi dedikde gıbbe’t-tasdîki’ş-şifâhî ve’t-tahkīki’l-vicâhî mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelâhir sene erba‘a ve seb‘în ve elf.

Şuhûdü’l-hâl: Mustafa Çelebi b. Ahmed, İsmail b. Mehmed, Hasan Beşe b. Ali, Mehmed b. Ahmed, Mustafa b. Hacı Ali ve gayruhüm.

(İSTANBUL12 - cilt: 16, sayfa: 942 - Hüküm no: 1283 - Orijinal metin no: [143b-1])﻿

﻿

﻿

1284. Hüküm

Kirkor v. Serkis’in uncu Filyoz v. Yayla’ya borcu olduğu

Mahmiye-i İstanbul’da uncu tâifesinden Filyoz v. Yayla nâm zimmî mahfil-i kazâda Kirkor v. Serkis nâm zimmî muvâcehesinde üzerine takrîr-i da‘vâ edip mezkûr Kirkor zimmetinde yedine müşterâ ve makbûz keyl ve kıymeti beynimizde ma‘lûm un bahâsından dört bin akçe hakkım vardır, hattâ mahzar-ı müslimînde meblağ-ı merkūm dört bin akçeyi zimmetinde olduğunu ikrâr dahi eylemişdir hâlâ taleb ederim suâl olunsun dedikde gıbbe’s-suâl ve akībe’l-inkâr, müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahmiye-i merkūmede Harâccı Muhyiddin mahallesinde sâkin Ali Çelebi b. Abdullah ve Arpa Emîni mahallesinde sâkin Mehmed b. Ramazan nâm kimesneler li ecli’ş-şehâde meclis-i şer‘a hâzırân olup istişhâd olunduklarında, fi’l-vâki‘ merkūm Kirkor bizim huzûrumuzda cihet-i mezbûreden müdde‘î-i merkūm Filyoz’a üzerine edâsı lâzım dört bin akçe deyni vardır deyû bi tav‘ihî ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle olup mûcebince meblağ-ı merkūm dört bin akçeyi müdde‘î-i mezbûr Filyoz’a edâ ve teslîme mezbûr Kirkor’a tenbîh birle mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: El-Hâc Ahmed b. Mahmud, Abdi Çelebi b. Hüseyin, Mehmed b. Ramazan ve gayruhüm.

(İSTANBUL12 - cilt: 16, sayfa: 943 - Hüküm no: 1284 - Orijinal metin no: [143b-2])﻿

﻿

﻿

1285. Hüküm

Süleyman Çelebi b. Hasan’ın Hasan Beşe b. el-Hâc Murad’daki alacağını tahsil ettiği

Mahmiye-i İstanbul’da Sultân Selim Hân câmi‘-i şerîfi kurbunda sâkin Süleyman Çelebi b. Hasan meclis-i şer‘de işbu râfi‘ü’l-kitâb Hasan Beşe b. el-Hâc Murad mahzarında ikrâr ve takrîr-i kelâm edip mezbûr Hasan Beşe zimmetinde cihet-i deyn-i şer‘îden kırk sekiz bin beş yüz akçe hakkım olup meblağ-ı mezbûru bin yetmiş üç senesi Zilka‘desi’nin onuncu gününde merkūm Hasan Beşe’den taleb ve da‘vâ eylediğimde vesâtat-ı muslihîn ile meblağ-ı mezbûr kırk sekiz bin beş yüz akçeden yirmi iki bin akçe üzerine mezbûr Hasan Beşe beni inşâ-i akd-i sulh eyledikde ben dahi sulh-ı mezbûru kabûl ve bedel-i sulh olan meblağ-ı mezbûrun yedi bin akçesini yedinden ahz u kabz edip zimmetinde on beş bin akçe bâkī kalmış idi hâlâ meblağ-ı bâkī-i mezbûr on beş bin akçeyi mezbûr Hasan Beşe yedinden tamâmen ahz u kabz eyledim. Meblağ-ı merkūma ve târih-i kitâba gelince beynimizde cârî olan ahz u i‘tâ ve karz ve vedî‘at ve şirket ve mudârebe ve sâir hukūk-ı ma‘lûme ve mechûleye müte‘allika cemî‘-i de‘âvî ve mütâlebe ve eymân ve muhâsamâtdan mezbûr Hasan Beşe’yi ibrâ-ı âm-ı kātı‘ü’n-nizâ‘la ibrâ eyledim min ba‘d merkūm Hasan Beşe kıbelinden vechen mine’l-vücûh ve sebebin mine’l-esbâb benim için hak ve alâka kalmadı dedikde mezbûr Hasan Beşe ben dahi zikr olunan husûsa müte‘allika âmme-i de‘âvî ve mütâlebâtdan merkūm Süleyman Çelebi’yi ibrâ-ı âm ile ibrâ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Cemâziyelâhir sene erba‘a ve seb‘în ve elf.

Şuhûdü’l-hâl: Süleyman Beşe b. Bayram, Abdurrahman Beşe, Yazıcı Ahmed Çelebi, Receb b. Murad, İsmail Beşe ve gayruhüm.

(İSTANBUL12 - cilt: 16, sayfa: 943 - Hüküm no: 1285 - Orijinal metin no: [143b-3])﻿

﻿

﻿

1286. Hüküm

Mustafa Bey b. Abdullah’ın Yamandi v. Hıristo’daki alacağını tecil ettiği

Mahmiye-i İstanbul’da Nişancı Cafer Çelebi mahallesinde sâkin Gevrekçi Yamandi v. Hıristo nâm zimmî meclis-i şer‘-i hatîrde mahmiye-i mezbûrda el-Hâc Timur mahallesinde sâkin işbu râfi‘ü’l-kitâb Mustafa Bey b. Abdullah mahzarında ikrâr ve takrîr-i kelâm edip mezbûr Mustafa Bey’e cihet-i deyn-i şer‘îden on bin akçe zimmetimde lâzımü’l-edâ ve vâcibü’l-kazâ deynim olup meblağ-ı mezbûru def‘aten edâya iktidârım olmamağla, târih-i kitâbdan doksan gün tamâmında iki bin akçe ve üç yüz gün tamâmında sekiz bin akçe vermeğe te’cîle tâlib olduğumda, ol dahi ecel-i mezbûru kabûl eyledi dedikde gıbbe’t-tasdîk medyûn-ı mezbûrun li ebeveyn er karındaşı Yorgi nâm zimmî meclis-i mezbûrda meblağ-ı müeccel-i mezkûr on bin akçeyi tarafeynden emr [ve] kabûlü hâviye kefâlet-i sahîha-i şer‘iyye ile kefîl bi’l-mâl oldum dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cemâziyelâhir sene 1074.

Şuhûdü’l-hâl: Abdi Çelebi b. [Hüseyin], Şükrullah b. Mustafa, Mehmed b. Ramazan ve gayruhüm.

(İSTANBUL12 - cilt: 16, sayfa: 944 - Hüküm no: 1286 - Orijinal metin no: [143b-4])﻿

﻿

﻿

1287. Hüküm

Fâtıma bt. İbrahim’in Ahmed b. Şaban’dan mehir alacağının olmadığı

Mahmiye-i İstanbul hısnı ebvâbından Yenikapı kurbunda Koca Mehmed Paşa odalarında sâkine Fâtıma bt. İbrahim nâm hâtun dîvân-ı sa‘âdet-makrûnda ma‘kūd mahfil-i kazâda, mahmiye-i mersûmede Koruk Mahmud mahallesinde sâkin işbu râfi‘ü’l-kitâb Ahmed b. Şaban mahzarında üzerine takrîr-i da‘vâ edip târih-i kitâbdan on gün mukaddem merkūm Ahmed beni talâk-ı bâyin ile tatlîk eylemişdi hâlâ zimmetinde mütekarrir ve ma‘kūdun-aleyh olan altı bin beş yüz akçe mehr-i müeccelimi ve nafaka-i iddet-i mu‘ayyene-i ma‘lûmemi mezbûr Ahmed’den taleb ederim suâl olunsun dedikde gıbbe’s-suâl mezkûr Ahmed cevâbında târih-i mezbûrda mezbûre Fâtıma zimmetimde mütekarrir olan meblağ-ı mersûm altı bin beş yüz akçe mehr-i müecceli ve nafaka-i iddet-i mu‘ayyene-i ma‘lûmesi üzerlerine ve me’ûnet-i süknâsı dahi kendi üzerine olmak üzre benimle muhâla‘a-i sahîha-i şer‘iyye ile muhâla‘a edip zevciyyete müte‘allika zimmetimi ibrâ eylemiş idi. Ol vechile mehr-i mezbûr mütâlebesinden zimmetim berî olmuşdur deyû def‘le mukābele edicek gıbbe’l-istintâk mezbûre Fâtıma târih-i mezbûrda vech-i muharrer üzre muhâla‘a-i sahîha-i şer‘iyye ile muhâla‘a olduğunu bi tav‘ihâ ikrâr ve i‘tirâf etmeğin ikrârı mûcebince bî-vech mu‘ârazadan men‘ birle mâ hüve’l-vâki‘ bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Yakub Efendi b. Şaban, Mehmed Efendi b. Süleyman, Sefer b. Mehmed, Mustafa b. Mehmed, Mehmed b. Mahmud ve gayruhüm.

(İSTANBUL12 - cilt: 16, sayfa: 945 - Hüküm no: 1287 - Orijinal metin no: [144a-1])﻿

﻿

﻿

1288. Hüküm

Mehmed Çelebi b. Hüseyin’in Agop v. Avanos’daki kira vs. alacağını tecil ettiği

Mahmiye-i İstanbul’da Odabaşı çarşısı kurbunda İbrahim Çavuş mahallesi sâkinlerinden Kuloğlanı Mehmed Çelebi b. Hüseyin meclis-i şer‘-i hatîr-i lâzımü’t-tevkīrde mahalle-i mezbûrda vâki‘ bakkal dükkânında müste’ciri olan Agop v. Avanos nâm zimmî muvâcehesinde takrîr-i kelâm edip merkūm Avanos zimmetinde sâbıku’z-zikr dükkân ücretinden kusûr dört bin akçe ve karz-ı şer‘îden yedi bin akçe ve fındık ve üzüm ve sâir bakkal emti‘ası semenlerinden on bin akçe cem‘an, yirmi bir bin akçe hakkım olup hâlâ meblağ-ı mezbûru merkūm Agop’dan taleb eylediğimde te’cîle tâlib olmağın târih-i kitâbdan şehr-i Ramazân gurresine dek te’cîl eylemişdir, suâl olunsun dedikde gıbbe’s-suâl mesfûr Agop cevâbında bâlâda tafsîl olunduğu vech üzre müdde‘î-i mezbûre yirmi bir bin akçe vâcibü’l-edâ deyni olduğunu bi tav‘ihî ikrâr edip târih-i kitâb şehr-i Ramazân evâilinde meblağ-ı merkūm yirmi bir bin akçeyi müdde‘î-i merkūm Mehmed Çelebi’ye edâ ve teslîme müte‘ahhid olmağın mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelâhir sene 1074.

Şuhûdü’l-hâl: El-Hâc Halil b. Osman, Mustafa Çelebi b. Sefer, Abdi Çelebi b. Hüseyin, Mehmed b. Ramazan ve gayruhüm.

(İSTANBUL12 - cilt: 16, sayfa: 945 - Hüküm no: 1288 - Orijinal metin no: [144a-2])﻿

﻿

﻿

1289. Hüküm

Gazal b. Mehmed’in terekesinin Mustafa Bey b. Mehmed’in olduğu

Mahmiye-i İstanbul’da Sultân Selim câmi‘-i şerîfi kurbunda sâkin Habeşiyyü’l-asl Ali b. Mehmed nâm kimesne mahfil-i kazâda, sâbıkan Edirne kadısı olan a‘lemü’l-ulemâ’i’l-izâm merhûm Şeyh Mehmed Efendi’nin mahdûm-ı mükerremleri fahrü’l-müderrisîn Sâlih Mehmed Efendi tarafından husûs-ı âtîye vekîl olup nehc-i şer‘î-i mu‘teber üzre şer‘an vekâleti sâbite olan Mustafa Bey b. Mehmed nâm kimesne mahzarında üzerine takrîr-i da‘vâ edip bundan akdem vefât eden li ebeveyn kız karındaşım Gazal nâm Habeşiyyenin terekesine mûmâ-ileyh Sâlih Mehmed Efendi bi gayri vechin vaz‘-ı yed eder, müteveffât-ı mezbûrenin verâseti bana münhasıra olmağın hâlâ mezkûrenin terekesini müvekkili müşârün-ileyhden taleb eyledikde vermekde te‘allül eder, suâl olunup alıverilmesi matlûbumdur dedikde gıbbe’s-suâl vekîl-i mezbûr Mustafa Bey cevâbında müteveffât-ı mezkûre Gazal müvekkili mûmâ-ileyhin vâlidi merhûm-ı mûmâ-ileyh Şeyh Mehmed Efendi’nin mu‘tekası olduğuna binâ’en terekesine vaz‘-ı yed olduğunu inkâr edicek müdde‘î-i mezbûr Ali’den müdde‘âsını mübeyyine beyyine taleb olundukda ityân-ı beyyineden izhâr-ı acz edip bir vechile beyâna kādir olmamağla, bilâ-nakl ve isbât müvekkili mûmâ-ileyh Sâlih Mehmed Efendi mu‘ârazasından men‘ birle mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Mustafa Efendi b. Muharrem, el-Hâc Ahmed b. Mahmud, Abdi Çelebi b. Hüseyin, Resûl b. Rıdvan ve gayruhüm.

(İSTANBUL12 - cilt: 16, sayfa: 946 - Hüküm no: 1289 - Orijinal metin no: [144a-3])﻿

﻿

﻿

1290. Hüküm

Kiko v. Dimo’nun Yani v. Yorgo’daki alacağını aldığı

Mahmiye-i İstanbul’da Eski Odalar kurbunda vâki‘ fırında habbâz olan Kiko v. Dimo nâm zimmî mahfil-i kazâda, Yani v. Yorgo muvâcehesinde ikrâr ve takrîr-i kelâm edip zikr olunan fırında merkūm Yani destgâhdârım olmağla ekmek semeninden zimmetinde yirmi iki bin beş yüz akçeyi müctemi‘ olup meblağ-ı mezbûrun altı bin akçesini merkūm Yani’nin vekîli olan Sırac Demür nâm zimmîden mukaddemâ ahz u kabz edip zimmetinde on altı bin beş yüz akçem bâkī kalmış idi hâlâ meblağ-ı bâkī on altı bin beş yüz akçemi dahi merkūm Yani yedinden alıp kabz edip meblağ-ı mezbûr yirmi iki bin beş yüz akçeden merkūm Yani zimmetinde bir akçe ve bir habbem kalmadı dedikde mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Hasan b. İbrahim, Hüseyin b. Abdi, Abdi Çelebi b. Hüseyin ve gayruhüm.

(İSTANBUL12 - cilt: 16, sayfa: 946 - Hüküm no: 1290 - Orijinal metin no: [144a-4])﻿

﻿

﻿

1291. Hüküm

Hanife bt. İshak’ın evini el-Hâc Şaban b. Bekir’e sattığı

Mahmiye-i İstanbul’da Mismârî Şucâ‘ mahallesinde sâkine Hanîfe bt. İshak nâm hâtun meclis-i şer‘-i hatîrde işbu râfi‘ü’l-kitâb el-Hâc Şaban b. Bekir mahzarında ikrâr ve takrîr-i kelâm edip mahalle-i mezbûrede vâki‘ etrâf-ı erba‘ası Kasım Çavuş ve kantarî Halil ve Çengî Belkıs menzilleri ve tarîk-i âma müntehî olup iki bâb tahtânî oda ve iki su kuyusu ve cüneyneyi müştemil mülk menzilimi, otuz bir bin fıddî râyic fi’l-vakt akçeye mezkûr el-Hâc Şaban’a bey‘-i bâtt-ı sahîh-i şer‘î ile bey‘ ve teslîm edip ol dahi iştirâ ve kabûl ve kabz eyledikden sonra semeni olan meblağ-ı mersûm otuz bir bin akçeyi merkūm el-Hâc Şaban yedinden tamâmen alıp kabz eyledim ba‘de’l-yevm menzili mahdûd-ı merkūm mezkûr el-Hâc Şaban’ın mülk-i müşterâsıdır, keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cemâziyelâhir sene erba‘a ve seb‘în ve elf.

Şuhûdü’l-hâl: Solak Mehmed Bey b. Ahmed, Mustafa Efendi b. Mehmed el-İmâm, Mustafa b. Kasım, Mehmed b. Ali, Mehmed b. Hüseyin ve gayruhüm.

(İSTANBUL12 - cilt: 16, sayfa: 947 - Hüküm no: 1291 - Orijinal metin no: [144b-1])﻿

﻿

﻿

1292. Hüküm

Ömer Ağa b. Mehmed’in çiftlik vs. mülklerini Mustafa Ağa b. Hasan’a sattığı

Medîne-i Ebâ Eyyûb-i Ensârî müzâfâtından kasaba-i Silivri’de sâbıkan kethüdâ yeri olan fahrü’l-a‘yân Ömer Ağa b. Mehmed meclis-i şer‘-i hatîr-i lâzımü’t-tevkīrde sâbıkan dergâh-ı âlî yeniçerilerinin kethüdâsı olan umdetü’l-emâcid ve’l-ekârim câmi‘ü’l-mehâmid ve’l-mekârim zü’l-kadri’r-refî‘ ve’l-câhi’l menî‘ işbu râfi‘ü hâzihi’r-rakam Mustafa Ağa b. Hasan tarafından ikrâr-ı âtîyi tasdîke vekîl olup vekâleti Osman Beşe b. Halil ve Ali Beşe b. Abdullah nâm kimesneler şehâdetleri ile şer‘an vekâleti sâbite olan hâlâ İstanbul ağası umdetü’l-emâsil ve’l-a‘yân Mehmed Ağa b. Mustafa mahzarında ikrâr ve i‘tirâf edip zikri âtî bey‘in sudûruna değin mülk ve hakkım olup kasaba-i mezbûreye tâbi‘ Kara Sinan nâm karyede vâki‘ tahdîd ve tavsîfden müstağnî mülk çiftliğimi ve iki bâb oda ve abdesthâne ve tahtânî iki oda ve iki anbarı hâviye kule ve bir samanlık ve bi’r-i mâ ve iki fırın ve hâricinde bir bâb oda ve sundurma ve diğer kebîr ahır ve iki ahır ve iki savat ve bir kıt‘a bostan ve karye-i Fener’de vâki‘ bir kıt‘a sekiz bin çubuklu mülk bağımı ve çiftlik-i mezbûr içinde mevcûd elli çift kara sığır öküzü ve bir çift camus tosunu ve üç re’s kara sığır düvesi ve beş re’s kara sığır buzağısı ve beş aded döğen ve bir yurlarlı? keser ve sâir âlât-ı zirâ‘at ve harâseti bi safkatin vâhidetin yüz sekiz bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-ı şer‘î ile müvekkili mûmâ-ileyh Mustafa Ağa’ya bey‘ edip ol dahi iştirâ ve kabûl eyledikden sonra yine zikri âtî tefvîzin sudûruna değin hakk-ı müfavvazım olup çiftlik-i mezbûra tâbi‘ ma‘lûmü’l-hudûd bir kıt‘a çayır ve Çavuşoğlu ile müşterek nısf çayır ve lede’l-ahâlî ma‘lûmü’l-hudûd olup tahmînen otuz müd tohum istî‘âb eder cemî‘ tarlalarımı sâhib-i arz ma‘rifetiyle yirmi bin akçe ki cem‘an ol dahi tefevvüz ve kabûl eyledikden sonra semen-i mezbûr yüz sekiz bin akçenin ve bedel-i merkūm yirmi bin akçe ki cem‘an yüz yirmi sekiz bin akçenin yirmi sekiz bin akçesini müvekkili mûmâ-ileyh yedinden ahz u kabz edip mâ‘adâ olan yüz bin akçe fî târih-i kitâbdan yüz yirmi gün tamâmına dek te’cîl edip müvekkili mûmâ-ileyh ecel-i mezbûru kabûl eyledi. Emlâk-i merkūme ile arâzi-i mesfûremi mahallinde ahz u kabza taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fî târihi’l-mezbûr.

Şuhûdü’l-hâl: Abdülfettah Efendi b. ( ), Mustafa Ağa serçavuşân, Mehmed Efendi b. Seyfullah, Osman Beşe b. Abdullah, Ali Beşe b. Abdi.

(İSTANBUL12 - cilt: 16, sayfa: 947 - Hüküm no: 1292 - Orijinal metin no: [144b-2])﻿

﻿

﻿

1293. Hüküm

Arzuman v. Peder’in arsasını Kıymet bt. Peder ve Serkis v. Sinan’a sattığı

Mahmiye-i İstanbul’da Koska fırını kurbunda Kızıltaş mahallesi sükkânından hayyât tâifesinden Arzuman v. Peder nâm zimmî meclis-i şer‘-i hatîrde kendi nefsinden asîl, zevcesi Kıymet bt. Peder nâm nasrâniyye tarafından alâ mâ hüve nehcü’s-sübût tasdîk-ı âti’z-zikre sâbitü’l-vekâle vekîl olan Serkis v. Sinan nâm zimmî muvâcehesinde ikrâr ve takrîr-i kelâm edip zikri âtî bey‘in sudûruna dek mülk ve hakkım olup mahmiye-i mezbûrede Kâtib Kasım mahallesinde vâki‘ bir tarafı tarîk-i âm ve bir tarafı hâs ve bir tarafı Devlet v. Zafir ve bir tarafı Sultana bt. Yakob mülkleri ile mahdûd muhterik mülk menzil arsasını, müştemilâtı olan bi’r-i mâ ve kenîf ile sâlifü’z-zikr kıymet ile zevci merkūm Serkis’e ale’l-iştirâki’s-seviy otuz bin nakd-i râyic fi’l-vakt akçeye bey‘-i bâtt-ı sahîh-ı şer‘î ile bey‘ ve teslîm edip anlar dahi iştirâ ve kabûl ve kabz ve teslîm eylediklerinden sonra semeni olan meblağ-ı merkūm otuz bin akçeyi bi’t-tamâm yedlerinden alıp kabz eyledim ba‘de’l-yevm arsa-i mahdûde-i mezbûre merkūme Kıymet ile mezbûr Serkis’in ale’l-iştirâki’s-seviy mülkleri olmuşdur. Nice dilerlerse tasarruf eylesinler dedikde mukırr-ı mezbûr Arzuman’ı kelimât-ı meşrûhasında mesfûr Serkis asâleten ve vekâleten vicâhen tasdîk ve tahkīk etmeğin mâ vaka‘a bi’t-taleb ketb olundu. Hurrire fi’l-yevmi’r-râbi‘ ve’l-ışrîn min Cemâziyelevvel sene 1074.

Şuhûdü’l-hâl: El-Hâc Ali Hayyât, Rıdvan b. Abdullah, Zülfikār b. Abdullah ve gayruhüm.

(İSTANBUL12 - cilt: 16, sayfa: 948 - Hüküm no: 1293 - Orijinal metin no: [144b-3])﻿

﻿

﻿

1294. Hüküm

Padişahın Kapıcılar Kethüdâsı Yusuf’a katledilen Kadıoğlu İbrahim’in evlerini bağışladığı

Nişân-ı şerîf-i âlîşân-ı sâmî-mekân-ı sultânî tuğrâ-yı garrâ-yı cihân-sitân-ı hâkānî hükmü oldur ki çün hazreti Hüdâvend-i mâlikü’l-mülk -azze şânühû ve te‘âlâ- benim zât-ı mu‘tedil-sıfâtımı azame-i behiyye-i tu’ti’l-mülke men teşâ’üden sehim ve esnâ ve a‘lâ ile mahzûz ve mümtâz ve tâc-i bi’l-ibhâci’s-sultânî zıllullâhi fi’l-arz ile mu‘azzez ve serefrâz kılıp ber mu‘tenâ ahsen kemâ ahsenallâhu ileyhin atebe-i aliyye-i şehr-ihtişâmımı merâm-ı suhan-ı kâffe-i enâm eyledi. Fe-lâ-cereme şükren alâ tilke’n-ni‘am zimmeti himmet-fezâ-i şâhâne ve mefharet-i gayret-efzâ-yı pâdişâhâneme ehem ve elzem oldu ki edâ-i merâsim-i şükr-rezân için ber fehvâ-yı kerîme ve mimmâ razaknâhüm yünfikûne mevhibet-i aliyyeti’l-kadr-i şâhâne ve mekârim-i hamîde-i celîletü’l-âsâ[r]ın havâs ve avâma şümûl-i tâm ola binâ’en alâ zâlik bundan akdem harem-i muhteremde hıdemât-ı mevfûre ve hizmeti meşkûre vücûda getirmiş emekdâr olup bi’l-fi‘l kapıcılarım kethüdâsı olan işbu dârende-i misâl-i bî-misâl-i sultânî du‘âsında yarlığ-ı belîğ-i lâzımü’t-teblîğ-i hakānî iftihârü’l-emâcid ve’l-ekârim câmi‘ü’l-mehâmid ve’l-mekârim el-muhtas bi mezîdi inâyeti’l-meliki’l-latîf Yusuf -dâme mecduhû-nun hakkında mezîd-i inâyet-i aliyye-i şâhâne ve mezîd-i re’fet-i hilye-i pâdişâhâne vücûda getirip bundan akdem Niğbolu sancağına mutasarrıf iken mağdûben katlolunan Kadıoğlu İbrahim’in mahrûse-i İstanbul’da vâki‘ ( ) mahallesinde ( ) ve ( ) ve menzillerine ve bir tarafı tarîk-i âm ile mahdûd hâriciyye ve dâhiliyye ve fevkānî ve tahtânî büyût-ı müte‘addide ve tevâbi‘i ve levâhıkı ve içinde esâs-ı beyt ta‘bîr olunur döşemesi ile mûmâ-ileyh Yusuf -dâme mecduhû-ya hatt-ı hümâyûn-ı sa‘âdet-makrûnumla hibe ve temlîk edip bu nişân-ı mevhûbu ve meşhûnu verdim ve buyurdum ki ba‘de’l-yevm zikr olunan menzil hudûd-ı mu‘ayyene ve müştemilâtı müşârün-ileyhin ilâ eserillâhi’l-arz ve men aleyhâ ve hüve hayrü’l-vârisîn mülk-i mahzı ve hakk-ı sırfı olup isterse sata ve dilerse vakf eyleye ve murâd edinirse bağışlaya ol bâbda olan emcâd-ı e‘âlî-nijâd îsâr ve a‘kāb-ı saltanat-ı nihâd-müddet ve vüzerâ-yı efhâm ve defterdârânı zü’l-kadrân[dan] hiç [bir] ferd mâni‘ ve dâfi‘ olmaya her kim tebdîl ve tahvîline sâ‘î olursa fe-men beddelehû ba‘demâ semi‘ahû fe-innemâ ismuhû ale’l-lezîne yübeddilûnehû inna’llâhe semî‘un alîm va‘îdü’d-dînin fehvâ-yı şedîdine mazhar ola, şöyle bileler alâmet-i şerîfe i‘timâd kılalar. Tahrîren fî evâili şehri Rebî‘ilevvel sene erba‘a ve seb‘în ve elf. Be makām-ı Edi[r]ne el-mahrûse

Şuhûdü’l-hâl: Mâ hüve’l-mastûr ve’l-muharrer-i sahîh ve mukarrer nemekahu’l-fakīr Mustafa kāimmakāmü’l-vezîr, mâ hüve’l-muharrer fi’l-kitâb bi lâ-raybe nemekahu’l-fakīr Yusuf el-vezîr, mâ hüve’l-mastûr fîhi sâlimun himâyeten fîhi nemekahu’l-fakīr Mehmed el-vezîr, mâ fîhi mine’t-temlîki’s-sultânî vâki‘ bi lâ rayebât harrerehu el-fakīr ileyhi Sübhânehû Mehmed İsmetî el-kadı be asker-i Rumeli ufiye anh, mâ hüve’l-mastûr fi’l-kitâb vâki‘ bi lâ-rayebât nemekahu’l-fakīr Cafer el-tevkī‘î, mâ hüve’l-mastûr fîhi sâlimun nemekahu’l-fakīr Yusuf ed-Defterî, mâ hüve’l-muharrer fi’l-varaki’l-meşhûd mukarreruh ale’n-neski’l-ma‘hûd nemekahu’l-fakīr ile’l-ganiyyi’l-ma‘bûd Hâfız Mehmed b. Ahmed b. Mahmud el-kadı be asker-i Anadolu el-ma‘mûre ufiye anhüm ve gufire lehüm.

(İSTANBUL12 - cilt: 16, sayfa: 949 - Hüküm no: 1294 - Orijinal metin no: [145a-1])﻿

﻿

﻿

1295. Hüküm

Kaymakam İbrahim Paşa’ya ve İstanbul, Galata, Üsküdar ve Haslar kadılıklarına, 150 lağımcı neferi temin edip süratle Belgrad Kalesi’ne ulaştırmaları fermânı

Düstûr-ı mükerrem müşîr-i müfahham nizâmü’l-âlem müdebbir-i umûrü’l-cumhûr bi’l-fikri’s-sâkıb mütemmim-i mehâmmi’l-enâm bi’r-re’yi’s-sâ’ib mümehhid-i bünyânü’d-devlet ve’l-ikbâl müşeyyid-i erkânü’s-sa‘âdeti ve’l-iclâl el-mahfûf bi sunûfi avâtıfi’l-meliki’l-a‘lâ Âsitâne-i sa‘âdetimde kāimmakām olan vezîrim İbrahim Paşa -edâmallâhu te‘âlâ iclâlehû- ve ekāzîi kuzâti’l-müslimîn evâlîi vülâti’l muvahhidîn me‘âdinü’l-fezâil ve’l-yakīn vârisü’l-ulûmi’l-enbiyâ’i ve’l-mürselîn hüccetü’l-hakkı ale’l-halkı ecma‘în el-muhtassûn bi mezîdi inâyeti’l-meliki’l-mu‘în İstanbul ve Galata ve Hâslar ve Üsküdar kadıları -zîde fazluhûm-tevkī‘-i refî‘-i hümâyûn vâsıl olıcak ma‘lûm ola ki bundan akdem sefer-i hümâyûnum için İstanbul ve Galata ve Üsküdar ve Hâslar kadılıklarında her sene iki yük seksen dokuz bin akçe lağımcı bedelleri tahsîl oluna gelip lâkin işbu sene-i mübârekede evvel-i bahâr-ı huceste-âsârda a‘dâ-yı dînden kemâ yenbağī intikām almak ve serhadd-i İslâmiye’ye karîb küffâr-ı dûzah-karâr yedlerinde olan kal‘aları kal‘ ve kam‘ eylemek tebeyyün ile sefer-i hümâyûnum mukarrer ve muhakkak olmağla sefer-i hümâyûnum için sâir seneden ziyâde lağımcı tedârük ve ihrâcı lâzım gelmeğin zikr olunan kadılıklardan mukaddemâ bedelleri tahsîl olunu gelen yerlerden beher sene sefer-i hümâyûnuma lâzım ve irsâl olunu gelen tüccârlardan taraf-ı mîrîden verilen ücretlerinden gayrı bu sene tüccârlardan Belgrad tarafından tedârük olunmağla tüccârân imdâdıyla ma‘an güçlü ve kuvvetli lağım ahvâlini bilir ekserî Ermeni tâifesinden olmak üzre aynı yüz elli nefer lağımcıları mi‘mârbaşı Mustafa -zîde mecduhû- ma‘rifetleriyle mu‘accelen ihrâc edip ve yarar yerli yerinden ve her bir küfelâsıyla defter edip içlerinden her yirmi neferine bir bölükbaşı ve cümlesine bir lağımcı başı ta‘yîn edip irsâl olunan mübâşir ve lağımcıbaşı ve zimmeti ile ma‘an ber vech-i ta‘cîl mahrûse-i Belgrad’a irsâl ve nevrûzdan mukaddem ordu-yı hümâyûnuma teslîm ettirmeniz bâbında fermân-ı âlî-şânım sâdır olmuşdur. Buyurdum ki hükm-i şerîfimle vardıkda bu bâbda sâdır olan emrim üzre amel edip dahi kat‘â te’hîr ve tevakkuf eylemeyip vech-i meşrûh üzre zikr olunan kadılıklardan mukaddemâ lağımcı bedeli tahsîl olunu gelen yerlerden ve her sene sefer-i hümâyûnuma irsâl olunu gelen tüccârân imdâdıyla ma‘an ol mikdâr nefer güçlü ve kuvvetli ve lağım ahvâli bilir Ermeni tâifesinden olmak üzre ol mikdâr nefer lağımcıları mûmâ-ileyh mi‘mârbaşı ma‘rifetleriyle mu‘accelen ihrâc ettirip ve yarar yerli kefîllerin alıp ve defter edip defteri ve lağımcıbaşı ve mübâşiri ile ma‘an ber vech-i ta‘cîl mahrûse-i Belgrad’a irsâl ve nevrûzdan mukaddem ordu-yı hümâyûnuma teslîm ettirip ihmâl ve müsâhele eylemeyesiz. El-hâsıl lağımcı husûsu sefer-i hümâyûnumun ziyâde ehemmindendir ana göre mukayyed olup fermânım üzre güçlü ve kuvvetli ve lağım ahvâlini bilir lağımcı ihrâc ve bi’t-tamâm teslîm ettirip marîz ve sabî ve mecnûn ve amel-mânde olmakdan be gāyet ihtirâz eyleyesiz. Şöyle bilesiz alâmet-i şerîfe i‘timâd kılasız. Tahrîren fi’l-yevmi’s-sâbi‘ aşer şehri Cemâziyelevvel sene erba‘a ve seb‘în ve elf. Mahmiye-i medîne-i Belgrad Mûcebince mahalline kayd olunmak [üzre] buyruldu.

(İSTANBUL12 - cilt: 16, sayfa: 950 - Hüküm no: 1295 - Orijinal metin no: [145b-1])﻿

﻿

﻿

1296. Hüküm

Orducubaşı Abdurrahman hasta olup sefere gelemeyeceği için onun yerine aynı zümreden altıncı bölükten Ömer [b.] Abdullah’ın getirilmesi talebi

An cemâ‘at-i bevvâbân-ı Dergâh-ı âlî, Abdurrahman orducubaşı-yı ordu-yı hümâyûn. Mezkûr hasta olup sefere iktidârı olmadığı ecilden orducubaşılıkdan hüsn-i ihtiyârıyla kasr-ı yed etmekle yine zümre-i mezbûreden altıncı bölükde yevmî on akçe ulûfeye mutasarrıf olan Ömer [b.] Abdullah Şem‘î ker? için mahal ve müstahak ve hizmeti mezbûrenin uhdesinden gelmeğe kādirdir deyû zikr olunan orducubaşılık mezkûra verilmek ricâsına bi’l-fi‘l kapıcılar kethüdâsı olan Hüseyin Ağa arz etmeğin mûcebince verilmek buyruldu. Fî 14 Cemâziyelâhir sene erba‘a ve seb‘în ve elf.

(İSTANBUL12 - cilt: 16, sayfa: 951 - Hüküm no: 1296 - Orijinal metin no: [145b-2])﻿

﻿

﻿

1297. Hüküm

Ketecizâde İbrahim Efendi’nin vârisi olan kızı Fâtıma’nın Hüseyin Bey b. Mustafa’yı vekil tayin ettiği

Sebeb-i tahrîr-i kitâb-ı naklî ve mûceb-i tastîr-i hitâb-ı hükmî oldur ki fi’l-asl medîne-i Gelibolu sâkinlerinden olup bundan akdem cezîre-i Midilli’de sâkin iken fevt [olup], terekesi cezîre-i mezbûrede emîn-i beytülmâl yedinde mazbût olan Ketecizâde İbrahim Efendi’nin sulbiye kızı olup mahmiye-i İstanbul’da Muhsine Hâtun mahallesi sâkinelerinden Fâtıma nâm hâtundan şuhûduna âti’l-beyân vechi üzre da‘vâ-yı sahîha-i şer‘iyye ile mesbûk istişhâd-ı şer‘î sudûrundan sonra udûl-i müslimînden olup mahmiye-i mezbûrede Ali Paşa-yı Atîk mahallesi sâkinlerinden Müezzin el-Hâc Mustafa b. el-Hâc Rıdvan b. Osman ve Hamza b. Mehmed b. Hamza nâm kimesneyi nakl ve tahvîl için mahalli cerh ve ta‘dîle li ecli’ş-şehâde hâzırân olup müsteşhide-i mezbûre Fâtıma Hâtun müteveffâ-yı mezbûr Ketecizâde İbrahim Efendi’nin sulbiye kızıdır, vâlidesinin adı Elif nâm hâtun ve maskat-ı re’si Rumeli’de Osman nâm karyedir. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri makbûle oldukdan sonra müteveffâ-yı mezbûr Ketecizâde İbrahim Efendi’nin mezbûrede emîn-i beytülmâl yedinde mazbûta olan menzil? hissesini taleb ve da‘vâ ve ahz u kabz ve kendiye îsâle ve kezâlik müteveffâ-yı mezbûrun terekesinden olup medîne-i Gelibolu’da olan lede’l-ahâlî ve’l-cîrân ma‘lûmü’l-hudûd menzil ve dükkân hissesini taleb ve da‘vâ ve ahz u kabz ve ba‘de’l-ahz dükkânı bey‘a ve ba‘de’l-izin menzili bey‘a ve semenlerini ahz ve kendiye îsâle ve ahz ve îsâl ve mütevakkıf olduğu umûrun cümlesine işbu nâkilü’l-kitâb Hüseyin Bey b. Mustafa’yı tarafından vekîl ve nâib-i menâb nasb ve ta‘yîn edip ol dahi vekâlet-i mezbûreyi kabûl ve merâsimini edâya müte‘ahhid olmağın mâ vaka‘a bi’t-taleb ketb olundu. Hurrire fi’l-yevmi’l-hâdî aşer min Cemâziyelâhir sene 1074.

(İSTANBUL12 - cilt: 16, sayfa: 952 - Hüküm no: 1297 - Orijinal metin no: [146a-1])﻿

﻿

﻿

1298. Hüküm

İstanbul kadısına, Belgrad’a kasaplar gönderilmesi fermânı

Akzâ kuzâti’l-müslimîn evlâ vülâti’l-muvahhidîn ma‘denü’l-fazli ve’l-yakīn, vârisü ulûmi’l-enbiyâ’i ve’l-mürselîn hüccetü’l-hakkı ale’l-halkı ecma‘în, el-muhtas bi mezîdi inâyeti’l-meliki’l-mu‘în Mevlânâ İstanbul kadısı -zîde fezâilühû- tevkī‘-i refî‘-i hümâyûn vâsıl olıcak ma‘lûm ola ki kıdvetü’l-emâcid ve’l-a‘yân bi’l-fi‘l ordu-yı hümâyûnumda koyun emîni olan Ahmed zîde mecduhû mahrûse-i Belgrad’da Dersaâdet’ime arzuhâl sunup inşâ’allâhü te‘âlâ evvel-i bahârda sefer-i hümâyûnuma gelip erişmek üzre mahrûse-i İstanbul ehl-i hırefinden ihrâcı fermân olunan ordudan kasaplar hırfeti bana teslîme ve benim ma‘rifetimle ordu-yı hümâyûnda hizmet edegeldikleri kānûn-ı kadîm olmağla kasaplar hırfeti olugeldiği üzre tarafımdan irsâl eylediğim adama teslîm ve ber vech-i ta‘cîl ordu-yı hümâyûna irsâl ettirmek bâbında emr-i şerîf verilmek ricâ ederim deyû bildirdiği ecilden, imdi mahmiye-i İstanbul’da işbu sene-i mübârekede mükemmel ihrâcı fermânım olan ordudan kasaplar hırfeti kānûn-ı kadîm üzre emîn-i mezbûrun âdemisi ile ber vech-i ta‘cîl ordu-yı hümâyûnuma irsâl ve teslîm ettiresiz deyû fermânım olmuşdur. Buyurdum ki şerîfimle ( ) vardıkda, bu bâbda sâdır olan emrim üzre amel edip dahi mahmiye-i mezbûreden ihrâcı fermânım olan mükemmel ordu hıreflerinden kasaplar ordusu hırefi kānûn-ı kadîm üzre emîn-i mezbûrun âdemisiyle ber vech-i ta‘cîl ordu-yı hümâyûnuma irsâl ve vakt ü zamânıyla teslîm ettirip kimesneye te‘allül ve nizâ‘ ettirmeyesiz, şöyle bilesiz alâmet-i şerîfe i‘timâd kılasız. Tahrîren fi’l-yevmi’r-râbi‘ ve’l-ışrîn min şehri Cemâziyelevvel sene erba‘a ve seb‘în ve elf. Be-makām-ı mahrûse-i Belgrad.

(İSTANBUL12 - cilt: 16, sayfa: 952 - Hüküm no: 1298 - Orijinal metin no: [146a-2])﻿

﻿

﻿

1299. Hüküm

Ümmühânî Hanım bt. merhûm Mustafa Paşa’nın, Sinan Paşa mahallesindeki evini vakf etmesi

Aşağıdaki vakfiye-i şer‘iyyeyi, vakıf husûsunda eimme-i eslâf beyninde cârî olan ihtilâfı bilerek vakfın sıhhatine ve lüzûmuna karâr veren mahmiye-i Kostantıniyye kadısı el-fakīr Ebü’l-fazl Mahmud b. el-müvellâ Mehmed yazmıştır. … ammâ ba‘d işbu, muhtevâsı aşağıdaki vakıf ikrârını, şurût ve kuyûdunu tasrîh eden sahîh, şer‘î ve mer‘î bir hüccettir. Dârü’s-saltanati’s-seniyye mahmiye-i Kostantıniyye mahallâtından Nevbethâne mahallesinde sâkine olan sâhibetü’l-hayrât ve’l-hasenât râgıbetü’s-sadakāt ve’l-meberrât umdetü’l-muhadderât zübdetü’l-muvakkarât Ümmühânî Hanım bt. merhûm Mustafa Paşa kıbelinden âtiyyü’l-beyân vakıf ikrârına, rücû‘ ve istirdâd da‘vâsına vekâleti, ma‘rifet-i şer‘iyye ile kendisini tanıyan Ahmed Ağa b. Abdullah ve Hüseyin Bey b. Mehmed’in şehâdetleri ile sâbit olan umdetü’l-müderrisîni’l-kirâm ve zübdetü’l-muhakkikīni’l-fihâm vekîl Süleyman Efendi b. Ali, meclis-i şerî‘at-i garrâda hâzır olup şöyle takrîr-i merâm etti ki müvekkile-i müşârün-ileyhâ ibret ve müşâhede nazarıyla âleme bakıp mevcûdâtın hakīkat-i hâlini tedkīk edip dünyânın fânî, dünyâdaki her şeyin de boş olduğunu idrâk ettiğinde, sadakalarının gölgesi altında bulunanların yoluna tâlib olup niyet-i hâlisa ve taviyye-i sâfiye ile silk-i mülk-i sahîhinde bulunan, mahrûse-i Galata müzâfâtından Beşiktaş kasabasında vâki‘ Sinan Paşa mahallesinde kâin olan, dâhilî ve hâricî avlulu, dâhilî avluda fevkānî dört beyti, hamamı, mutfağı, kileri, Ayazma deresini ve muhavvatayı hâvî, hâricî avlu ise fevkānî dört beyti, dükkânı ve fırını hâvî olan, bir tarafdan Hasan Paşa mülkü, diğer tarafdan Alemşah Hanım bt. Cafer Paşa mülkü, diğer cânibden sâhil-i bahr ve cânib-i âhardan da tarîk-i âm ile mahdûd cemî‘-i menzilini cümle tevâbi‘ ve levâhıkı ve kâffe-i menâfi‘ ve mürâfıkı ile vakfedip hapsetti. Vâkıfe-i mezbûre menzili mezbûrda süknâyı evvelâ müddet-i hayâtınca kendisine, sonra neslen ba‘de neslin ve fer‘an gıbbe aslin nesilleri kesilinceye kadar evlâdına, sonra evlâd-ı evlâdına, her gün akşam namazından sonra bir def‘a sûre-i Mülkü ve üç def‘a sûre-i İhlâsı, her gün sabâh namazından sonra da bir def‘a sûre-i Yâsîni, üç def‘a sûre-i İhlâsı okuyup sevâbını vâkıfe-i mezbûrenin rûhuna ve merhûm oğlu Kadri Çelebi’nin rûhuna hediye etmeleri kaydıyla şart etti. Evlâdının nesilleri kesilince süknâyı, mütevellînin âlim ve sâlih bildiği bir kimseye vech-i meşrûh üzre her gün ve her gece sûre-i Yâsîni ve sûre-i mülkü ve sûre-i İhlâsı vakteyn-i mezbûreynde okuyup sevâbını vâkıfe-i mezbûrenin ve merhûm oğlu Kadri Çelebi’nin rûhlarına hediye etmeleri kaydıyla şart etti. Vâkıfe-i mezbûre, tevliyye, tebdîl, tağyîr ve şurûtta ziyâde ve noksanı kendisine şart edip menzili mezbûru, tescîl maksadıyla mütevellî nasb ettiği umdetü’l-emâcid ve’l-ekârim Muzaffer Ağa b. Mehmed’e teslîm etti. O da diğer vakıf mütevellîleri gibi tasarruf edip menzili merkūmu tesellüm etti. Mütevellî-i mezbûr, vâki‘ ikrârı vicâhen ve şifâhen tasdîk etti hâl bu minvâl üzre iken müvekkili müşârün-ileyh vakıfdan rücû‘ edip “Vakf-ı akār eimme-i eslâf beyninde sahîh ise de âriyetde olduğu gibi gayri lâzımdır, imâm-ı sâlis Muhammed b. Hasan eş-Şeybânî indinde de vâkıf vakıfdan yararlanmayı kayd-ı hayâtınca kendisine hasretmiş ise gayrı câizdir.” diyerek menzili mezbûru müvekkile-i mezbûresinin mülküne geri istedi. Mütevellî-i mezbûr da “Vâkıfın vakf ettim demesiyle vakfın lâzım hâle geldiğini, imâm-ı sânî Ebû Yusuf’a göre intifâ‘ı kendisine hasretse de bunun câiz olduğunu” söyleyerek menzili i‘âdeden ictinâb etti. Muhâsama edip hâkim indinde mürâfa‘a olundular. İşbu vakfiye-i şer‘iyyenin üzerinde imzâsı bulunan hâkim, vakıf husûsunda mevcûd olan eimme-i eslâf beynindeki ihtilâfı da bilerek vakıf cânibini haklı görüp Ebû Yusuf kavliyle amel etti ve vakfın sıhhatine ve lüzûmuna hükmetti. Menzili mahdûd-i mezbûr böylece satılması, hibe edilmesi ve mîrâs yoluyla intikāli kıyâmet gününe kadar câiz olmayıcak şekilde sahîh, şer‘î ve lâzım bir vakıf hâline geldi. “Fe-men beddelehû ba‘de mâ sem‘ihî fe-innemâ ismuhû ale’l-lezîne yübeddilûnehû inna’llâhe semî‘un alîm”. Cerâ zâlike ve hurrire fi’l-yevmi’l-âşir min Recebi’l-ferd sene erba‘a ve erba‘în ve elf.

Şuhûdü’l-hâl: Kıdvetü’l-ümerâ’i’l-kirâm İbrahim Bey mir-livâ, umdetü’l-ümerâ’i’l-fihâm Receb Bey mir-livâ, zübdetü’l-küberâ Sâlih Bey mir-livâ, fahrü’l-müderrisîn Hüseyin Efendi, zahrü’l-müdakkikīn Mahmud Efendi b. Pîrî, Cafer Bey b. Şaban Ağa, fahrü’l-müderrisîn Mustafa Efendi, Murad Efendi b. Hasan el-Müderris, İbrahim Bey b. Ahmed el-Cündî Hasan Bey el-Cündî Mehmed Bey bevvâb-ı sultânî, Ahmed Çelebi b. Cafer Ağa, Sâlih Çelebi, Mehmed Efendi b. Ahmed

(İSTANBUL12 - cilt: 16, sayfa: 953 - Hüküm no: 1299 - Orijinal metin no: [146b-1, Arapça])﻿

﻿

﻿

1300. Hüküm

Çörekçiler kethüdâlığının Abdullah’a tevcih edildiği

Kethüdâlık-ı çörekçiyân-ı İstanbul Emekdârlardan kıdvetü’l-emâsil ve’l-akrân Abdullah -zîde kadruhû- mahal ve müstahak olmağla verilmek buyruldu. Fî 15 C[emâziyelâhir] sene erba‘a ve seb‘în ve elf.

(İSTANBUL12 - cilt: 16, sayfa: 955 - Hüküm no: 1300 - Orijinal metin no: [146b-2])﻿

﻿

﻿

1301. Hüküm

Muhsine Hâtun vakfına Abdülbâki b. Abdullah’ın mütevellî olduğu

Mâ fîh kemâ …? fîh harrerehu’l-fakīru’llâhi te‘âlâ Ahmed b. Mehmed el-müvellâ hâlâ bi medîne-i Kostantıniyye -ufiye anhâ-. Mahmiye-i İstanbul’da vâki‘ merhûme Muhsine Hâtun vakfına hâlâ berât-ı sultânî ile mütevellî olan Abdülbâkī b. Abdullah nâm kimesne meclis-i şer‘-i şerîfde sâbıkan vakf-ı mezbûra mütevellî olan el-Hâc Osman Bey b. Abdullah mahzarında ikrâr ve takrîr-i kelâm edip mezbûr el-Hâc Osman Bey târih-i kitâb gurresine gelince vakf-ı mezbûra mütevellî iken malın bi şarti’r-rücû‘ vakfın ta‘mîrine ber mûceb-i defter sarf eylediği hesâb olunup seksen bin akçe harc ve masraf ettiği zâhir ve mütebeyyin olmağla meblağ-ı mezbûrdan on dokuz bin akçesi istîfâ ve mâ‘adâsı vakfa teberru‘ ettikden sonra mâl-ı vakıfdan yedinde zâhir olan nakid yedi yüz riyâlî guruşu tevliyyetim hasebiyle tamâmen ahz u kabz edip ve mâl-ı vakıfdan kâtib-i vakıf olan es-Seyyid Ali Efendi zimmetinde olan otuz yedi buçuk guruş ve duvarcı zimmî zimmetinde olan on iki buçuk riyâlî guruşu dahi mezbûrândan ba‘de’l-ihâle tevliyyetin kabûl eyledim ba‘de’l-yevm vakf-ı mezbûrun asl-ı mâlından ve gallesinden mezbûr el-Hâc Osman Bey yedinde ve zimmetinde bir akçe ve bir habbe bâkī kalmamışdır dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Hurrire fi’l-yevmi’s-sânî ve’l-ışrîn min Recebi’l-ferd li sene semân ve mi’e ve elf.

Şuhûdü’l-hâl: Es-Seyyid Şeyhî Efendi b. es-Seyyid Mirza el-hatîb, Mehmed Efendi b. Sefer el-İmâm, Mehmed Çelebi b. Mustafa el-Müezzin, Hüseyin Çelebi b. İsmail müezzin-i sânî, Halil Efendi b. ( ) el-câbi, es-Seyyid Ali Efendi b. Seyyid Mehmed, el-Hâc İbrahim b. İsmail, Ahmed b. Mustafa …cı?, eş-Şeyh Mehmed Efendi ve gayruhüm.

(İSTANBUL12 - cilt: 16, sayfa: 955 - Hüküm no: 1301 - Orijinal metin no: [147a-1])﻿

﻿

﻿

1302. Hüküm

Osman Çelebi b. Arslan’ın vakıf arsa üzerine yaptırdığı keresteci dükkanının keşfi

El-emrü hasbemâ hurrire fîhi nemekahu’l-fakīr ileyhi Sübhânehû ve te‘âlâ Ali b. İbrahim el-me’mûr bi’l-keşfî min kıbeli men lehü’l-emr -ufiye anhümâ-. Mahmiye-i Kostantıniyye’de el-Hâc İsâ mahallesinde sâkin işbu bâ‘isü’l-kitâb Osman Çelebi b. Arslan nâm kimesne meclis-i şer‘de takrîr ve ta‘bîr ani’l-merâm edip mahalle-i mezbûrede vâki‘ bir tarafdan cidâr-ı hısn ve bir tarafdan Haçik v. Toros nâm Ermeni mülkü ve bir tarafdan Çizmeci Murad v. ( ) nâm Ermeni mülkü ve bir tarafdan tarîk-i âma müntehî arsanın bennâ zirâ‘ıyla tûlen on bir zirâ‘ ve arzen altı zirâ‘ olup beher sene altmışar akçe mukāta‘a ile taraf-ı mîrîden Mustafa Ağa nâm kimesne ahz u kabz edip ve bir mikdârını babam ile karındaşım Mehmed Efendi’den alıp ve yine tûlen ve arzen altışar zirâ‘ olup beher yevm üç akçe icâre ile Gāzi Ali Paşa vakfının mütevellîsi olan İbrahim nâm kimesne bana tefvîz ve ferâğ edip ben dahi mukābele-i ferâğda üç yüz esedî guruş verip mezbûr İbrahim vakf-ı mezbûr için meblağ-ı mezbûru ba‘de’l-ahz zikr olunan arsanın üzerine ben dahi kendi malım ile tabaka-i ulyâda dört bâb oda ve tabaka-i vustâda bir matbah ( ) ve tabaka-i süflîde bir keresteci dükkânı binâ eyledim idi. Üzerine varılıp ber mûceb-i şer‘ tahmîn olunmak matlûbumdur dedikde kıbel-i şer‘den Mevlânâ Cafer Efendi irsâl olunup ol dahi Hâssa mi‘mârlardan Devlet Halîfe ve zeyl-i kitâbda mastûrü’l-esâmî müslimîn ile mahalli mezbûre varıp mi‘mâr-ı merkūm mütevellî-i mezbûr İbrahim ile merkūm Mustafa Ağa mahzarlarında ba‘de’l-keşf ve’n-nazar, fi’l-vâki‘ vakf-ı mezbûrun nukzundan bir şey olmayıp toprağına dahi vaz‘-ı yed etmeyip cümle kendi malıyla binâ eylediği mezbûr Osman Çelebi’nin zimmetinde olmağın ber vech-i meşrûh binâ olunan odaların ve sâirin kereste ve üstâdiyye ve mühimmâtı ancak üç yüz elli bin akçe ile hâsıl olur, andan eksik olmaz deyû tahmîn-i sahîh ile tahmîn edip mezbûr mi‘mâr ile sâir vukūfu olan kimesneler dahi haber verdiklerinden sonra gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr, ba‘dehû meclis-i şer‘-i şerîfe gelip ihbâr etmeğin mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Saferi’l-hayr sene ihdâ ve sittîn ve elf.

Şuhûdü’l-hâl: Osman Efendizâde Mehmed Efendi el-İmâm, Süleyman Beşe el-Mübâşir, Halil Çelebi el-bakkal, Mehmed Çelebi Yedekçi, Hüseyin Çelebi, Ali Beşe kethüdâ.

(İSTANBUL12 - cilt: 16, sayfa: 956 - Hüküm no: 1302 - Orijinal metin no: [147a-2])﻿

﻿

﻿

1303. Hüküm

Ahmed Çelebi b. Mehmed Efendi’nin Rus asıllı kölesini azat ettiği

Mahmiye-i Kostantıniyye mahallâtından Esirci Kemal mahallesinde sâkin olan fahrü’l-emâsil ve’l-ekârim câmi‘ü’l-mehâsin ve’l-mekârim Ahmed Çelebi b. Mehmed Efendi, meclis-i şer‘-i şerîf ve mahfil-i dîn-i münîfde kendisine rıkkıyyetini mu‘terif olan, açık kaşlı, orta boylu, Rusiyyü’l-asl, hâmil-i hâze’l-kitâb Siyavuş b. Abdullah nâm abd-i memlûkünü hasbeten lillâhi’l-azîm ve taleben li merzâti’r-Rabbi’r-rahîm âzâd ve tahrîr ettiğini ikrâr ve i‘tirâf etti. Abd-i mezbûr, ahrâr-i asliyyîn-i mükellefînden hür bir kimse oldu. Üzerinde efendisinin sahib olduğu velâ hakkından başka kimsenin bir hakkı kalmadı. Cerâ zâlike ve hurrire fi’l-yevmi’l-ışrîn min Muharremi’l-harâm sene isney ve seb‘în ve elf.

Şuhûdü’l-hâl: Fahrü’l-akrân Ömer Ağa b. Müeyyed el-Cündî fahrü’l-müderrisîn Hasan Efendi b. Veli el-Müderris?, fahrü’l-kuzât İbrahim Efendi b. Veli el-Müderris?, fahrü’l-akrân Mustafa Efendi eş-şehîr bi Kurt Çelebi, Mehmed Halîfe b. İsâ Halîfe el-hâfız, Ahmed Bey b. Yusuf el-Cündî Mehmed Çelebi b. Ali, Halil Çelebi b. Bayram, Mehmed Çelebi b. Veli el-Müderris?, Ahmed Çelebi b. Nasûh el-İmâm bi mahalle-i mezbûre, fahrü’l-müderrisîn Ahmed Efendi el-Müderris, Mehmed Çelebi b. Mustafa ve gayruhüm mine’l-hâzırîn

(İSTANBUL12 - cilt: 16, sayfa: 956 - Hüküm no: 1303 - Orijinal metin no: [147a-3, Arapça])﻿

﻿

﻿

1304. Hüküm

Kasım Ağa vakfı mütevellîyeliğinin Beyhan Hâtun’da olduğu

Akzâ kuzâti’l-müslimîn evlâ vülâti’l-muvahhidîn ma‘denü’l-fazli ve’l-yakīn, hüccetü’l-hakkı ale’l-halkı ecma‘în, vârisü ulûmi’l-enbiyâ’i ve’l-mürselîn el-muhtas bi mezîdi inâyeti’l-meliki’l-mu‘în Mevlânâ İstanbul kadısı -zîdet fezâilühû- tevkī‘-i refî‘-i hümâyûn vâsıl olıcak ma‘lûm ola ki müteveffâ Kasım Ağa’nın kızı dârende-i fermân-ı hümâyûn Beyhan nâm hâtun dergâh-ı mu‘allâma gelip vâkıf-ı mezbûrun aslah evlâdından olup İstanbul’da vâki‘ Kasım Ağa binâ eylediği çeşme evkāfının yevmî iki akçe ile vazîfe ile evlâdı ve meşrûtiyyet üzre mütevellîsi iken, hemşîresi ( ) nâm hâtun alıp dahl etmekle mezbûra def‘ olunup tevliyyeti mezbûr ber mûceb-i şart-ı vâkıf kendiye ibkā mukarrer kılınıp, mâliye tarafından berât-ı şerîfim verilmekle elinde olan mâliye berâtı mûcebince zabt ettirilmek bâbında inâyet ricâ etmeğin elinde olan mâliye berâtı mûcebince zabt ettirilmek emrim olmuşdur buyurdum ki emrim üzre tevliyyeti mezbûru mezkûre hâtun elinde olan berâtı mûcebince şart-ı vâkıf üzre kemâ-kân zabt ve tasarruf ettirip min ba‘d hemşîresi mezbûreyi ve taraf-ı âhardan bir ferdi dahl ve ta‘arruz ettirmeyesin ve dahl edip hizmeti mukābelesinde kendiye âid olan nesnesin almışlar ise ba‘des-sübût hükm edip geri bî-kusûr alıveresin, şöyle bilesin alâmet-i şerîfe i‘timâd kılasın. Tahrîren fî evâhiri şehri Ramazâni’l-mübârek sene 1073. Be-makām-ı Edirne el-mahrûse.

(İSTANBUL12 - cilt: 16, sayfa: 957 - Hüküm no: 1304 - Orijinal metin no: [147b-1])﻿

﻿

﻿

1305. Hüküm

Kasım Ağa vakfı mütevellîyeliği için Beyhan Hâtun’a berat verildiği

Nişân-ı şerîf-i âlî-şân-ı sâmî-mekân-ı sultânî ve tuğrâ-yı garrâ-yı cihân-sitân-ı hâkānî hükmü oldur ki aslah-ı evlâddan olup mahmiye-i İstanbul’da Kasım Ağa binâ eylediği çeşme evkāfına yevmî iki akçe vazîfe ile mütevellîye olan işbu râfi‘-i tevkī‘-i refî‘ü’ş-şân-ı şehriyârî Beyhan nâm hâtun evlâdiyyet ve meşrûtiyyet üzre mutasarrıfe iken, hemşîresi ( ) nâm hâtun bî-vech alıp gadr etmeyle ref‘ olunup ber mûceb-i şart-ı vâkıf geri kendiye ibkā ve mukarrer kılınmak bâbında inâyet ricâ eylemeğin, hakkında mezîd-i inâyet-i pâdişâhânem vücûda getirip ru’ûs-ı hümâyûnum sûreti mûcebince bin yetmiş üç Ramazân’ının on beşinci gününden ibkā ve mukarrer edip bu berât-ı hümâyûnu verdim ve buyurdum ki mezbûre Beyhan Hâtun ber mûceb-i şart-ı vâkıf kemâ-kân mütevellîye olup hizmeti lâzımesin mer‘î ve mü’eddâ kıldıkdan sonra bundan evvel ne vechile zabt edegelmiş ise geri ol minvâl üzre yevmî iki akçe vazîfesin evkāf-ı mezbûre mahsûlünden alıp mutasarrıf ola, ol bâbda def‘ olunan hemşîresi ( ) hâtun ve âhardan bir ferd dahl u ta‘arruz kılmaya, şöyle bileler alâmet-i şerîfe i‘timâd kılalar. Fi’l-yevmi’s-sânî aşer min şehri Ramazâni’l-mübârek sene 1073. Be-makām-ı Edirne el-mahrûse.

(İSTANBUL12 - cilt: 16, sayfa: 958 - Hüküm no: 1305 - Orijinal metin no: [147b-2])﻿

﻿

﻿

1306. Hüküm

Yorgo ile Mirkelamoğlu arasındaki alacak davasının Edirne Dîvânı’nda görülmesi

Akzâ kuzâti’l-müslimîn evlâ vülâti’l-muvahhidîn ma‘denü’l-fazli ve’l-yakīn hüccetü’l-hakkı ale’l-halkı ecma‘în, vârisü ulûmi’l-enbiyâ’i ve’l-mürselîn el-muhtas bi mezîdi inâyeti’l-meliki’l-mu‘în Mevlânâ İstanbul kadısı -zîdet fezâilühû-’ya tevkī‘-i refî‘-i hümâyûn vâsıl olıcak ma‘lûm ola ki Hâssa sögilerden? Yorgo nâm zimmî dergâh-ı mu‘allâma arzuhâl edip mahrûse-i mezbûre sâkinlerinden olup Mîrkelâm oğlu demekle ma‘rûf kimesne ile otuz seneden mütecâviz kazâ-i mezbûrda sâkin olmağla bu âna gelinceye değin bundan bir şey da‘vâ etmeyip ve mezbûra şer‘an deyni yok iken hâliyâ bundan altı bin yüz guruşu da‘vâ ve taleb edip bi’l-fi‘l Âsitâne-i sa‘âdet’imde düstûr-ı mükerrem müşîr-i müfahham nizâmü’l-âlem vezîrim ve kāimmakāmım olan İsmail Paşa -edâmallâhu te‘âlâ iclâlehû-nun huzûrlarında mürâfa‘a-i şer‘î-i şerîf olduklarında otuz iki yıllık da‘vâ olmak ma‘raz-ı şirret? olduğu zâhir ve nümâyân olmağla şer‘an cevâb verilip ba‘dehû mezbûr zimmî matbah-ı âmirem hizmetinde olmağla bu cânibe geldikde ol cânibde evi mühürlenip ziyâde zulm ve te‘addî olduğun bildirip emr-i şerîfim ricâ etmeğin mezbûr zimmî hâliyâ Edirne’de olmağla ma‘rifet-i şer‘le hânesi açılıp hasm-ı merkūm [ile] Dîvân-ı Edirne’ye mürâfa‘aya havâle olunmak bâbında fermân-ı âlî-şânım sâdır olmuşdur buyurdum ki kāimmakāmım adamlarından olan kıdvetü’l-emâsil ve’l-akrân Mehmed -zîde kadruhû- hükm-i şerîf-i vâcibü’l-ittibâ‘ımla vusûl buldukda, bu bâbda sâdır olan fermân-ı celîlü’l-kadrim mûcebince amel edip dahi bir def‘a şer‘le görülüp fasl olmuş değil ise tamâm hak ve adl üzre tefahhus edip göresin, arz olunduğu üzre ise ol bâbda muktezâ-yı emr-i şer‘-i kavîmle amel edip dahi ma‘rifet-i şer‘le hânesi açılıp ve hasm-ı mezbûru Dîvân-ı Edirne’ye havâle eylesin ki mezbûr gelip ahvâlleri Dîvân-ı hümâyûnumda şer‘le görülüp kimesneye zulm olmaya, şöyle bilesin alâmet-i şerîfe i‘timâd kılasın. Tahrîren fî evâsıtı şehri Zilka‘deti’ş-şerîfe sene selâse ve seb‘în ve elf. Be-makām-ı mahrûse-i Edirne.

(İSTANBUL12 - cilt: 16, sayfa: 958 - Hüküm no: 1306 - Orijinal metin no: [147b-3])﻿

﻿

﻿

1307. Hüküm

Mumcular kethüdâlığının Arslan’a tevcih edildiği

Kethüdâlık-ı mumcuyân der İstanbul Emekdârlardan kıdvetü’l-emâsil ve’l-akrân Arslan -zîde kadruhû- mahal ve müstahık olmağla zikr olunan mumcuyân kethüdâlığı mezkûra verilmek buyruldu. Fî 20 Zâ [Zilka‘de] sene selâse ve seb‘în ve elf.

(İSTANBUL12 - cilt: 16, sayfa: 959 - Hüküm no: 1307 - Orijinal metin no: [147b-4])﻿

﻿

﻿

1308. Hüküm

Bakkallar pazarbaşılığının Mustafa’ya tevcih edildiği

Bâzârbaşılık-ı bakkalân der-İstanbul, Emekdârlardan kıdvetü’l-emâsil ve’l-akrân Mustafa -zîde mecduhû- mahal ve müstahık olmağla verilmek buyruldu. Fî 11 M[uharrem] sene erba‘a ve seb‘în ve elf.

(İSTANBUL12 - cilt: 16, sayfa: 959 - Hüküm no: 1308 - Orijinal metin no: [147b-5])﻿

﻿

﻿

1309. Hüküm

İstanbul muhzırbaşılığının tevcihi

Muhzırbaşılık-ı İstanbul, Dergâh-ı mu‘allâm kapıcılarından ( ) bölükde ( ) akçe ulûfesi olan kıdvetü’l-emâsil ve’l-akrân ( ) -zîde kadruhû- mahal ve müstahık olmağla verilmek buyruldu. Fî 10 Muharrem sene erba‘a ve seb‘în ve elf.

(İSTANBUL12 - cilt: 16, sayfa: 959 - Hüküm no: 1309 - Orijinal metin no: [147b-6])﻿

﻿

﻿

1310. Hüküm

İstanbul Çardak yiğitbaşılığının Hacı Beşir’e verilmesi

Yiğidbaşılık-ı Çardak-ı İstanbul, Emekdârlardan kıdvetü’l-emâsil ve’l-akrân Hacı Beşir -zîde kadruhû- mahal ve müstahık olmağla verilmek buyruldu. Fî 14 M[uharrem] sene erba‘a ve seb‘în ve elf.

(İSTANBUL12 - cilt: 16, sayfa: 959 - Hüküm no: 1310 - Orijinal metin no: [147b-7])﻿

﻿

﻿

1311. Hüküm

Çörekçiler kethüdâlığının Ömer’e tevcihi

Kethüdâlık-ı çörekçiyân, Emekdârlardan kıdvetü’l-emâsil ve’l-akrân Ömer -zîde kadruhû- mahal ve müstahık olmağla verilmek buyruldu. Fî 14 M[uharrem] sene erba‘a ve seb‘în ve elf.

(İSTANBUL12 - cilt: 16, sayfa: 960 - Hüküm no: 1311 - Orijinal metin no: [147b-8])﻿

﻿

﻿

1312. Hüküm

İstanbul kadısının münasip olan câmilerde Pazartesi ve Perşembe günleri zafer için toplu dualar yaptırması

Akzâ kuzâti’l-müslimîn evlâ vülâti’l-muvahhidîn ma‘denü’l-fazli ve’l-yakīn, hüccetü’l-hakkı ale’l-halkı ecma‘în, vârisü ulûmi’l-enbiyâ’i ve’l-mürselîn el-muhtas bi mezîdi inâyeti’l-meliki’l-mu‘în Mevlânâ İstanbul kadısı -zîdet fezâilühû- tevkī‘-i refî‘-i hümâyûn vâsıl olıcak ma‘lûm ola ki Hak sübhânehû ve te‘âlâ celle celâlühû ve âmme nevâlühû hazretlerinin bir mûr-ı za‘îf ve bir abd-ı nâ-tuvân-ı nahîf olup feth ve teshîr-i kılâ‘ (…) kahr ve tedmîr-i e‘âdî-i dalâlet-nihâd emrinde kılıca dayanıp ve ne hod askerime i‘timâd eyleyip (…) ber muktezâ-yı fehvâ-yı fe izâ azzemte fe tevekkel ale’llah ve ber muktezâ-yı mazmûn-ı nusret-ihtivâ-yı ve mâ’n-nasru illâ min ındillâhi hazreti rabbü’l-âlemîn -azzet esmâuhû-nun ulüvv-i inâyetine tevekkül ve i‘timâd ve server-i kâ’inât -aleyhi efdalü’s-salâtin mu‘cizât-ı kesîretü’l-berekâtına tevessül ve istinâd eyleyip (…) ve sâir sahâbe-i güzîn-i izzet-temkîn -rıdvânullâhi te‘âlâ aleyhim ecma‘în-ervâh-ı mukaddeselerinden istimdâd eylemek üzre ve câhidû fî sebîlillâhi hakka cihâdihî emrine imtisâlen küffâr-ı hâksâr üzerine asâkir-i nusret-şi‘âr irsâl olunmuşdur. Hazreti fettâh-ı zü’l-metn tekaddeset âlâ’uhû ve tetâbe‘at na‘amâühû dergâhından ricâ olunur ki bu mekāsıd-ı celîlenin ibtidâsı mübârek ve meymûn ve intihâsı envâ‘-ı fütühât-ı cemîle-i mu‘allâsı ve makrûn olmuş ola, öyle olsa âdet-i kadîme üzre asâkir-i zafer-rehber ki feth ü nusrete ve küffâr-ı hâksârın zül ve nekbeti için her haftada iki gün cevâmi‘-i şerîfede ale’s-seher cemî‘ ulemâ ve sulehâ ve meşâyih ve fukarâ ve etfâl ve sıbyân ile cenâb-ı kibriyâ ve kâr-sâzdan tazarru‘ ve niyâz olunmak ehemm-i mühimmât-ı dîn ü devletden olmağın gerekdir ki hâliyâ asâkir-i zafer-encâm hudûd-ı memâlik-i küffâr-ı dûzah-karâra karîb mahalle dâhil olmağla ve inşâ’allâhü te‘âlâ mansûr ve muzaffer asâkir-i fevz-me’âsir avdet edince mahrûse-i mezbûrede münâsib olan cevâmi‘-i şerîfede mu‘tâd-ı kadîm üzre her hafta isneyn ve hâmis cemî‘ ulemâ ve sulehâ ve meşâyih ve etfâl ve sıbyân ile cem‘iyyet eyleyip ve sıbyânın başların açtırıp ricâ ve niyâz ettireler ve ellerin kaldırdıp dergâh-ı kādi’l-hâcâta envâ‘-ı huşû‘ ve inkıyâd ve esnâf-ı hudû‘ ve inkisâr ile tazarru‘ ve münâcât ve du‘â-yı icâbet-âyât ettireler. Ümiddir ki ulemâ ve sulehâ ve aceze ve fukarânın husûsan ism ve ma‘siyetden müberrâ olan etfâl ve sıbyânın ihlâs ve meskenete makrûn olan du‘â ve niyâzları berekâtıyla etrâf ve eknâfda olan küffâr-ı hâksâr ve sâir e‘âdî-i dîn ü devlet makhûr olup asâkir-i İslâm mansûr ve muzaffer olmak müyesser ve mukadder olmuş ola. Tahrîren fî evâili Zilhicceti’ş-şerîfe li sene selâse ve seb‘în ve elf. Be makām-ı Edirne el-mahrûse. Vasale ileynâ fi’l-yevmi’l-hâmis min Zilhicce sene 1073.

(İSTANBUL12 - cilt: 16, sayfa: 960 - Hüküm no: 1312 - Orijinal metin no: [148a-1])﻿

﻿

﻿

1313. Hüküm

Meslek sahiplerinin verdikleri paranın kaçırıldığı ve İstanbul kadısınn aynı meblağı tahsil edip süratle orduya göndermesi

Akzâ kuzâti’l-müslimîn evlâ vülâti’l-muvahhidîn ma‘denü’l-fazli ve’l-yakīn, vârisü ulûmi’l-enbiyâ’i ve’l-mürselîn hüccetü’l-hakkı ale’l-halkı ecma‘în, el-muhtas bi mezîdi inâyeti’l-meliki’l-mu‘în İstanbul kadısı -zîde fezâilühû- tevkī‘-i refî‘-i hümâyûn vâsıl olıcak ma‘lûm ola ki bundan akdem bin yetmiş üç senesinde sefer-i hümâyûnum için İstanbul tarafından ihrâc ve rûz-ı Kasım’a değin edâ-i hizmet üzre ordu-yı hümâyûnuma irsâl ve orduculardan ehl-i hırefde olan Berber Ali [ve] üç bin beş yüz [akçe] alan Berber Hüseyin ve yine üç bin beş yüz akçe [alan] ( ) nâm kimesneler, rûz-ı Kasım gelmezden mukaddem itmâm-ı hizmet etmeden bilâ-izin firâr eylemeleri ile mukaddemâ ehl-i hıref mâbeynlerinde kendilerine edâ-i hizmet için verilen ol mikdâr akçeyi taraf-ı mîrîden tahsîl [ve] ber vech-i ta‘cîl ordu-yı hümâyûna irsâl ve ve teslîm-i hazîne ettirilmek fermânım olmuşdur. Buyurdum ki hükm-i şerîfimle vardıkda bu bâbda sâdır olan emrim üzre amel edip kat‘â te’hîr ve tevakkuf eylemeyip edâ-i hizmet etmeyip firâr ve rûz-ı Kasım’a değin ordu-yı hümâyûnda mezbûrların edâ-i hizmeti için ehl-i hırefden aldıkları ol mikdâr akçe taraf-ı mîrîden mu‘accel taleb ve tahsîl ettirip keseleyip ve mühürleyip mübâşir-i mezbûr ile ve mu‘temedün-aleyh âdemler ile ber vech-i ta‘cîl ordu-yı hümâyûnuma irsâl ve teslîm-i hazîne ettirip zimmetlerinde bir akçe bâkī kodurmayasın, şöyle bilesin alâmet-i şerîfe i‘timâd kılasın. Hurrire fi’l-yevmi’s-sâbi‘ min Cemâziyelevvel sene erba‘a ve seb‘în ve elf. Be-makām-ı medîne-i Belgrad.

(İSTANBUL12 - cilt: 16, sayfa: 961 - Hüküm no: 1313 - Orijinal metin no: [148a-2])﻿

﻿

﻿

1314. Hüküm

İstanbul ekmekçiler kethüdâlığının Mehmed Bey’e tevcih edildiği

Kethüdâlık-ı ekmekciyân-ı İstanbul, Emekdârândan kıdvetü’l-emâsil ve’l-akrân Mehmed Bey -zîde kadruhû- mahal ve müstahık olmağla verilmek buyruldu. Fî 17 C[emâziyelâhir] sene erba‘a ve seb‘în ve elf.

(İSTANBUL12 - cilt: 16, sayfa: 961 - Hüküm no: 1314 - Orijinal metin no: [148a-3])﻿

﻿

﻿

1315. Hüküm

Akseki mahallesi avârız vakfı eski mütevellîsi Hasan b. Mahmud’un zimmetini ibrâ ederek yeni mütevellî Yusuf’a vakfı teslim ettiği

El-emrü hasbemâ hurrire-fîhi harrerehu efkarü’l-verâ ileyhi Sübhânehû te‘âlâ Hamîd b. Mustafa el-muhâsib bi medîne-i Kostantıniyye el-mahmiyye -gufire lehümâ-. Mahmiye-i İstanbul mahallâtından Akseki mahallesi avârızına mevkūfe nukūdun bi’l-fi‘l mütevellîsi olan Yusuf Efendi talebi ile vakf-ı mezbûrun sâbıkan mütevellîsi olan işbu râfi‘ü’r-rakīm Hasan b. Mahmud zamân-ı tevliyyeti olan bin yetmiş iki senesi Cemâziyelâhiresi gurresinden bin yetmiş üç senesi Cemâziyelâhiri gāyetine gelince olan on bir aylık muhâsebesi görüldükde, mezbûr Hasan’ın asl-ı mâl-ı vakf-ı mezbûrdan (..?) yüz on bir akçe hesâbınca yedişer dirhem beş yüz riyâlî guruş ile on yedi bin akçe ve Topal Muslu (..?) mu‘accelesinden dahi hesâb-ı mezbûr üzre yüz yirmi guruş ve müeccelâtından dahi bin seksen akçe ve murâbahadan dokuz bin üç yüz elli akçe ki cem‘an doksan altı bin yüz seksen akçe makbûzu ve târih-i mezbûrda mahalle-i merkūmenin avârız ve sâir mesârif-i mu‘ayyenesine yedi bin altı yüz yetmiş akçe harc ve sarf olup bâkī seksen sekiz bin beş yüz on akçenin altı bin akçesi Gevher nâm hâtun zimmetinde olmağla mahallinden gösterip ve yine yüz onar akçe hesâbı üzre yedi yüz (..?) ile üç bin doksan akçe ki cem‘an seksen iki bin beş yüz on akçesini dahi der-kîse mütevellî-i mezbûr Yusuf Efendi’ye teslîm eyledikden sonra mezbûr Yusuf Efendi meclis-i şer‘-i hatîrde mezbûr Hasan mahzarında bi’t-tevliyye ikrâr ve takrîr-i kelâm edip mezbûr Hasan bâlâda zikr olunduğu üzre zamân-ı tevliyyetinde mesârifden mâ‘adâ zimmetinde zuhûr eden seksen sekiz bin beş yüz on akçenin vech-i muharrer üzre altı bin akçesi Gevher hâtun zimmetinde olmağla mahallinden bana gösterip ve bâkī (..?) beş yüz on akçesini dahi nakid der-kîse teslîm ben dahi kabûl ve kabz ve tesellüm edip ol vechile mezbûr Hasan zimmetinde bir akçe ve bir habbe bâkī kalmadı dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Şevvâli’l-mükerrem sene selâse ve seb‘în ve elf.

Şuhûdü’l-hâl: El-Hâc İsmail b. Mehmed Efendi, Mehmed Ağa b. Sefer, Ali Çavuş b. Ramazan, Mehmed Çelebi b. Ali, Mustafa b. Hasan, Receb b. Murad, Tevekkül? b. Murad.

(İSTANBUL12 - cilt: 16, sayfa: 962 - Hüküm no: 1315 - Orijinal metin no: [148b-1])﻿

﻿

﻿

1316. Hüküm

Vâlide Sultan câmii başhalifesi Dimitri’ye Eflak ve Boğdan beyleri tarafından günlük ikişer vakıyye et verilmesi

Akzâ kuzâti’l-müslimîn evlâ vülâti’l-muvahhidîn ma‘denü’l-fazli ve’l-yakīn, vârisü ulûmi’l-enbiyâ’i ve’l-mürselîn, hüccetü’l-hakkı ale’l-halkı ecma‘în, el-muhtas bi mezîdi inâyeti’l-meliki’l-mu‘în Mevlânâ İstanbul efendisi -zîdet fazluhû- tevkī‘-i refî‘-i hümâyûn vâsıl olıcak ma‘lûm ola ki Dimitri nâm zimmî Dersaâdet’ime arzuhâl edip seyyidetü’l-muhadderât tâcü’l-mestûrât zâtü’l-izzü ve’s-sa‘âdet Vâlide Sultân -dâmet ismetühâ-’nın müceddeden binâ eylediği câmi‘-i şerîfin baş halîfesi olup kubbesi tamâm oldukda, hizmetim mukābelesinde Boğdan Beyi tarafından yevmî iki vakıyye et ve Eflak beyi tarafından iki vakıyye et verilmek bâbında emr-i şerîfim verilmek ricâ ederim deyû bildirdiği ecilden, imdi vech-i meşrûh üzre ikişer vakıyye et verilmek emr edip buyurdum ki hükm-i şerîfim vardıkda bu bâbda sâdır olan emrim üzre amel edip dahi mezbûr zimmîye vech-i meşrûh üzre hizmeti mukābelesinde Eflak ve Boğdan beyleri tarafından yevmî ikişer vakıyye et ta‘yîn olmağla hizmeti mukābelesinde vech-i meşrûh üzre ta‘yîn olunan ikişer vakıyye etin âdemlerinden alıverip te‘allül ve nizâ‘ ettirmeyesin, şöyle bilesin alâmet-i şerîfe i‘timâd kılasın. Tahrîren fi’l-yevmi’s-sâdis min şehri Zilhicceti’ş-şer‘iyye sene selâse ve seb‘în ve elf. Be-makām-ı Kostantıniyye el-mahrûse.

(İSTANBUL12 - cilt: 16, sayfa: 963 - Hüküm no: 1316 - Orijinal metin no: [148b-2])﻿

﻿

﻿

1317. Hüküm

Uyvar Kalesi’nin fethi sebebiyle 7 gün ve 7 gece şenlik yapılması

Fazîletlü İstanbul Efendisi hazretleri bi hamdillâhi meliki’l-müte‘âl Uyvar kal‘ası feth ü teshîri müyesser olmağla yedi gün ve yedi gece şehîr donanması oluna deyû emr-i şerîf ve hatt-ı hümâyûn-ı sa‘âdet-makrûn vârid olmağla gerekdir ki şehr-i Kostantıniyye’de vâki‘ çarşı ve bâzârlarımda vâki‘ olan dekâkîn ve evler kapıları donandurup yedi gün ve yedi gece donanma ettirip hatt-ı hümâyûn ve emr-i şerîf mûcebince devâm-ı ömr ü devleti pâdişâhîye du‘âya iştigāl göstereler. Fî 16 Câ [Cemâziyelevvel] sene 1074.

(İSTANBUL12 - cilt: 16, sayfa: 963 - Hüküm no: 1317 - Orijinal metin no: [148b-3])﻿

﻿

﻿

1318. Hüküm

Evlerdeki bacaların temizletilmesine ve bekçilerin yatsıdan sabaha kadar mahalleyi dolaşmalarına mahalle imamlarının çok dikkat etmesi

Fazîletlü İstanbul Efendisi hazretleri Mahmiye-i mezbûrede vâki‘ imâmlara şöyle tenbîh ve te’kîd eyleyesiz ki fi’l-cümle mahalleleri olan evlerin ocaklarını ashâbına tathîr ettirip ve sabâha değin pâsbânları gezdirip muhkem hıfz üzre olalar şöyle ki mahallelerin bekçileri ba‘de’l-işâ sabâha değin mahalleleri dolaşıp tekayyüd edip şakī ve haramzâdeye rast gelirse ahz edip huzûruma getireler. İmdi şöyle ki her kangı imâmın mahallesinde vâki‘ hânelerin ocakları tathîr olmayıp el-iyâzü billâh âteşten bir zarar isâbet ederse, aslâ ve kat‘â bir vechile özür ve cevâbları makbûl olmayıp vebâlleri kendi boyunlarına olsun, haklarından gelinir ana göre her ne ise basîret üzre olup mahallesi sabâha değin bekçilerine bekletip ve ocaklarını tathîr eyleyip pâk edeler deyû tenbîh birle buyruldu. Fî 29 ( ) sene 1074.

(İSTANBUL12 - cilt: 16, sayfa: 963 - Hüküm no: 1318 - Orijinal metin no: [148b-4])﻿

﻿

﻿

1319. Hüküm

Bakkallar pazarbaşılığının Ali’ye tevcih edildiği

Bâzârbaşılık-ı bakkalân der-İstanbul, Emekdârlardan kıdvetü’l-emâsil ve’l-akrân Ali -zîde kadruhû- mahal ve müstahık olmağla verilmek buyruldu. Fî gurreti Cemâziyelâhir sene erba‘a ve seb‘în ve elf.

(İSTANBUL12 - cilt: 16, sayfa: 964 - Hüküm no: 1319 - Orijinal metin no: [148b-5])﻿

﻿

﻿

1320. Hüküm

Fâtih câmii süpürgecisinin bulduğu sandıktaki eşyanın defteri

Defter oldur ki Mahmiye-i İstanbul’da Sultân Mehmed Hân -tâbe serâhu-hazretlerinin câmi‘-i şerîfi ferrâşı olan Hasan Halîfe b. Abdullah, Karadeniz cânibinde olan kenîflerden dördüncü kenîfde tahta sandık ile bulup ba‘dehû sâhibi zuhûr eyledikde sâhibine verilmek için re’y-i hâkimü’ş-şer‘ ile yedinde ibkā olunan eşyâdır ki zikr olunur. Fi’l-yevmi’s-sâbi‘ mine’l-Muharrem sene erba‘a ve seb‘în ve elf. Köhne makrama aded 5, Köhne demir kantariye aded 1, Köhne berata aded 2, Köhne kalpak aded 2, Köhne kelle-pûş aded 1, Kara kınlı bıçak aded 1, Küçük kantar aded 1, Keser ma‘a burgu aded 1, Destere aded 1, Tırmık aded 1, Sagīr destere aded 1, Çekiç aded 1, Kilid aded 3, Kevgir nihâle aded 2, Kanca aded 1, Demir kazık aded 3, Demir çengel aded 3, Burgu aded 1, Mum mikrâzı aded 1, Kırmızı köhne papuç aded 1, Ustura aded 1, Sagīr bıçak aded 1, Çakı aded 1.

(İSTANBUL12 - cilt: 16, sayfa: 964 - Hüküm no: 1320 - Orijinal metin no: [149a-1])﻿

﻿

﻿

1321. Hüküm

Uyvar kalesi ve diğerlerinin ele geçirilmesiyle uğraşan orduya acele olarak bakırcı, kalaycı vs. sanat ehlinden bir topluluğun gönderilmesi hususunda padişahın emri

Akzâ kuzâti’l-müslimîn evlâ vülâti’l-muvahhidîn ma‘denü’l-fazli ve’l-yakīn, vârisü ulûmi’l-enbiyâ’i ve’l-mürselîn, hüccetü’l-hakkı ale’l-halkı ecma‘în, el-muhtas bi mezîdi inâyeti’l-meliki’l-mu‘în Mevlânâ İstanbul kadısı -zîde fezâilühû- tevkī‘-i refî‘-i hümâyûn vâsıl olıcak ma‘lûm ola ki işbu sâl-i ferhûnde-fâlde bi inâyetillâhi te‘âlâ hısn-ı metîn olan Uyvar kal‘ası ve tevâbi‘-i kılâ‘ı kabzı tasarrufa getirilip lâkin inşâ’allâhü te‘âlâ evvel-i bahâr-ı huceste-âsârda bakiyye-i süyûf olan adüvden intikām almak ve bilâd-ı İslâmiye’ye karîb küffâr-ı dûzah-karâr yedlerinde olan kal‘aları kal‘ ve kam‘ eylemek niyeti ile sefer-i hümâyûnum kemâ-kân mukarrer ve muhakkak olmağla düstûr-ı ekrem müşîr-i efhâm nizâmü’l-âlem nâzım-ı menâzımü’l-ümem vezîr-i a‘zam ve serdâr-ı ekremim Ahmed Paşa -edâmallâhu te‘âlâ iclâlehû- ile sefer-i hümâyûnuma me’mûr olan asâkir-i zafer-encâmım için mükemmel ordu ihrâcı ve vakt ve zamânıyla gelip erişmesi ehem umûrdan olduğu ecilden, imdi mahrûse-i İstanbul’da vâki‘ ehl-i hıref tâifesinin her birinden kānûn-ı kadîm üzre mükemmel ordu ihrâcı ve defter edip defter ile tamâmen ber vech-i ta‘cîl mahrûse-i Belgrad’a irsâl ve vakt ve zamânıyla teslîm ettirmeniz bâbında fermân-ı âlî-şânım sâdır olmuşdur buyurdum ki hükm-i şerîfimle ( ) vardıkda, bu bâbda sâdır olan emrim üzre amel edip kat‘â te’hîr ve tevakkuf eylemeyip vech-i meşrûh üzre mahrûse-i İstanbul’da olan ehl-i hıref tâifesinin kānûn-ı kadîm üzre her birinden mükemmel ordu ihrâc ve defter edip defteri ile tamâmen ber vech-i ta‘cîl Belgrad’a irsâl ve vakt ü zamânıyla ordu-yı hümâyûnuma teslîm ettirip zinhâr ihmâl ve müsâhele eyleyemeyesin. El-hâsıl ordu husûsu asâkir-i İslâm’ın ziyâde ehemmindendir ana göre mukayyed olup ve sâire kıyâs olunmayıp fermânım üzre aynıyla mükemmel ordu ihrâc ve ordu ashâbın ism ü resmleri ve me’mûr oldukları hizmetleri ile ve sâkin oldukları mahallâtıyla defter edip ve defteri imzâlayıp ve mühürleyip ma‘an ordu-yı hümâyûnuma irsâl ve evvel-i bahârda hâzır ve amâde ettirip itmâm-ı hizmeti bezl-i makdûr ve sa‘y-i nâ-mahsûr eyleyesin ve geçen sene ordu-yı hümâyûnumda kalaycı ve bakır evânî eşedd[i-i ihtiyâc], ehl-i hıref kıllet üzre olup ordu-yı hümâyûnuma müzâyaka çekdirilmeye, bu sene kalaycı ve bakırcı hırfetini dahi müstevfî ihrâc ve ma‘an yollayıp ehem-i ihtimâmda dakīka fevt eylemeyesin, şöyle bilesin alâmet-i şerîfe i‘timâd kılasın. Tahrîren fi’l-yevmi’l-hâmis aşer min Cemâziyelevvel sene erba‘a ve seb‘în ve elf. Be-makarr-ı mahrûse-i Belgrad

(İSTANBUL12 - cilt: 16, sayfa: 964 - Hüküm no: 1321 - Orijinal metin no: [149a-2])﻿

﻿

﻿

1322. Hüküm

İstanbul muhzırbaşılığının Mehmed’e tevcih edildiği

Muhzırbaşılık-ı İstanbul, Dergâh-ı âlî -dâme merci‘an li’l-e‘âlî- bevvâblarından olup on ikinci bölükde yevmî yirmi bir akçe ulûfesi olan kıdvetü’l-emâsil ve’l-akrân Mehmed -zîde kadruhû- mahal ve müstahık olmağla verilmek buyruldu. Fî 22 C[emâziyelâhir] sene erba‘a seb‘în ve elf.

(İSTANBUL12 - cilt: 16, sayfa: 965 - Hüküm no: 1322 - Orijinal metin no: [149a-3])﻿

﻿

﻿

1323. Hüküm

Arakil v. Bogos’un borçlusu Gozavaz’ı zindandan çıkarttığı

Vâlide Sultân Hân’ında sâkin Acem tâifesinden Arakil v. Bogos nâm Ermeni meclis-i şer‘de Gozavaz nâm Ermeni’de kırk beş guruş bir rub‘ hakkım var idi, zindana komuş idim, ıtlâk eyledim dedikde kayd şüd.

(İSTANBUL12 - cilt: 16, sayfa: 966 - Hüküm no: 1323 - Orijinal metin no: [149b-1])﻿

﻿

﻿

1324. Hüküm

Fâtıma bt. Ali ile Hümâ bt. Abdülkadir’in Yahya’dan intikal eden atlar davasında sulh oldukları

Fâtıma bt. Ali nâm hâtun mahfil-i kazâda, Hümâ bt. Abdülkādir mahzarında, bundan akdem fevt olan Yahya’dan intikāl eden esbânı elli akçeye sulh olunduğu kayd şüd.

(İSTANBUL12 - cilt: 16, sayfa: 966 - Hüküm no: 1324 - Orijinal metin no: [149b-2])﻿

﻿

﻿

1325. Hüküm

Andriye v. Hırdık’ın borçlusu el-Hâc Fethullah’ın hapisten salıverilmesi talebi

Macuncu’da uncu tâifesinden Andriye v. Hırdık mahfil-i kazâda, sicn-i sultânîde haps olan el-Hâc Fethullah nâm kimesnede iki bin sekiz yüz akçe hakkım var idi, ıtlâk olunsun dediğini kayd şüd.

(İSTANBUL12 - cilt: 16, sayfa: 966 - Hüküm no: 1325 - Orijinal metin no: [149b-3])﻿

﻿